
A COLLECTION OF TEXTS IN MODERN ECCLESIASTICAL LATIN 


This is a collection of pontifical documents in modern ecclesiastical Latin, the form of Latin in 
current use by the Roman Catholic Church in its official publications. A similar collection can be 
compiled for the Anglican Church. Ecclesiastical Latin is a living modern language. As such, it 
regularly adopts and develops new vocabulary, grammar rules, idioms and even, along the 
centuries, different orthographies, inclusive the Ramist or French orthography, in which the letter 
J is used where appropriate in place of the consonantal i and the letters v and u are always 
differentiated. Our first document exemplifies the current orthography of Church Latin. 


As a full-fledged modern language Church Latin is also an orally spoken system of communication. 
The Church Latin pronunciation is well known, and it is also called the traditional Italian 
pronunciation, just one among the several possible traditional pronunciations of the Latin 
language. Since the Middle Ages, the Church has a long history of expressing herself on important 
social, political and international matters. This language enshrines also the whole body of 
Christian Church directives, prayers and Liturgy. it is fitting then that the Church retain and 
promote Latin, even in the very age it is moving toward more ample use of the vernaculars. The 
documents included in this collection span through several centuries. 


Therefore, several orthographical conventions will be found in this book that may not agree with 
the current writing conventions used for strict Classical Latin. The Latin texts are reproduced with 
the spelling of their sources, and without bibliography, notes or comments. Modern Ecclesiastical 
Latin does not use diacritics, although they may be found in ancient texts. Many words may be 
spelled slightly differently from time to time depending on how the word is pronounced. There is 
not the same idea of "correct" and "incorrect" spelling that exist in Classical Latin or in modern 
vernaculars. Rather, there is acceptable and unacceptable spelling. In this book, we will not focus 
on the study of the grammatical points needed to read or write Latin which can be acquired in 
any short grammar of Classical Latin. T 


his collection comprehends just political and social themes and some texts of the Church Doctors. 
It does not include Latin prayers, passages from the Bible or phrases from the Roman liturgy. The 
texts are presented in random chronological order. It is left to the reader the task of finding, in 
the Vatican site, in the Documenta Catholica Omnia or elsewhere an official vernacular 
translation of the transcribed texts. The modern Latin alphabet is similar to the English alphabet. 
The reader can start reading from anywhere. 


DOCUMENTA ROMANORUM PONTIFICUM OFFICIALIA. 
A Collection Of Texts In Modern Ecclesiastical Latin 

01 AETATIS NOVAE» INSTRUCTIO PASTORALIS DE COMMUNICATIONIBUS SOCIALIBUS 


Posterior: Inter Mirifica. 
Introductio. Communicationum Socialium Magna Mutatio. 


1. Aetatis Novae adventu communicationes sociales ita diffusae sunt ut ad totius mundi 
culturas multum habeant momentum. Technologiae mutationes nonnisi aspectus sunt huius 
phaenomeni. Non est ubi communicationis socialis instrumenta vim non habeant ad mores 
religiosos et morales, ad disciplinas politicas et sociales, ad institutionem. Neminem latent, 
exempli gratia, communicationum  socialium partes, quas geographici fines continere 
nequiverunt, in perturbationibus, quae annis millesimo nongentesimo undenonagesimo et 
millesimo nongentesimo nonagesimo factae sunt, quarumque historicum pondus Summus 
Pontifex in luce posuit (1). « Primus huius aetatis areopagus est scaena communicationis, quae 
ad redigendum in unum genus humanum idemque reddendum — uti dici solet — "vicum 
universum", procedit. Instrumenta communicationis socialis tantum adepta sunt, ut multis sint 
nuntii monitorii et institutorii praecipuum instrumentum, regulae et consilii ad suas ipsorum, 
familiares, sociales se gerendi rationes » (2). 


Quarta saeculi parte expleta a promulgatione decreti Concilii Vaticani IIl de communicationibus 
socialibus Inter mirifica, duobusque decenniis ab Instructione pastorali Communio et progressio, 
Pontificium Consilium de Communicationibus Socialibus recogitare exoptat de huius novae 
condicionis pastoralibus consecutionibus. Hoc quidem facit secundum spiritum conclusionis 
Instructionis Communio et progressio inscriptae: « Populus Dei, per tempora procedens... 
maxima fiducia... in posterum prospiciens ea contuetur, quae finita siderea aetas 
communicationis socialis... promittit » (3). Putantes principia et sententias horum 
documentorum, quae Concilii fuerunt quaeque Concilium sunt insecuta, diuturne esse valitura, 
cupimus ea in praesentes condiciones usurpare. Non appetimus ultima pronuntiare verba de tam 
complicata condicione, instabili et continuo mutabili, sed solum subsidium parare laboris atque 
adhortationis viris ac mulieribus, qui harum novarum rerum exitibus pastoralibus premuntur. 


2. Annis, qui Inter mirifica ac Communio et progressio sunt secuti, ad voces assuevimus, quales 
sunt « societas rerum nuntiorumque cognitionis », «instrumentorum communicationis socialis 
cultura » et « instrumentorum communicationis socialis aetas ». Hoc dicendi genus 
animadvertendum est, quoniam significat quae viri et mulieres nostri temporis de vita cogitant, 
partim instrumentis communicationis socialis duci regique; experientia humana qua talis fatta 
est experientia per socialis communicationis instrumenta acquisita. 


Mirae pariter novitates his decenniis acciderunt in technologiis communicationum socialium. Hoc 
attulit tum | celerem veterum  technologiarum | commutationem, tum ortus novarum 
technologiarum in rebus communicationis socialis, in quibus sunt quae novis nominibus 
appellantur satellites artificiosi, teleorasis cum transmissione per restem tenacem, fibrae opticae, 
sonorarum visualiumque taeniarum cistellulae, astrictus sonorusque orbis (qui v.d. « compact 
disk »), praeter imaginum creationem per machinam computatoriam, aliasque technologias, 
quae « digitales » dicuntur, et informaticae disciplinae. Novorum instrumentorum 


communicationis socialis usus eos peperit, qui appellari possunt « novi sermones », alias que pro 
Ecclesiae missione facultates, sicut et novas pastorales quaestiones. 


3. Hoc in rerum contextu Pastores adhortamur atque Dei populum ut altius sensum perdiscant 
omnium, quae ad communicationes sociales earumque instrumenta pertinent, de eis consilia 
capiant et ad effectum adducant. 


« Patres Conciliares, futura scrutantes et contextum agnoscere nitentes in quo Ecclesia suam erat 
missionem actura, videre potuerunt quantum progressio technologiarum iam inde "faciem 
terrae" transformaret, ve1 spatium occupando (cfr. Gaudium et spes, n. 5). Intellexerunt 
technologiae communicationum progressionem, praesertim, talem esse, ut seriem parere posset 
eventuum improvisorum » (4). 


« Nedum monerent Ecclesiam debere seorsum se esse segue a rerum cursu segregare, Patres 
Conciliares Ecclesiam positam viderunt in ipso humani generis progressionis centro, eiusdem 
generis humani experientias participantem, has comprehendere conantem ac fide illustrante 
interpretantem. Dei populi fidelium est illis inventis uti novisque technologiis pro humani generis 
bono proque Dei consilio de mundo ad effectum adducendo... ut "aetatis informaticae 
disciplinae" facultates utilitati adhibeantur vocationis humanae et transcendentis cuiusque 
personae, ut Pater ita glorificetur, qui est omnium bonorum origo » (5). 


Placet nobis gratum animum iis significemus omnibus, qui communicationum socialium 
rationem efficacem constituendam curaverunt. Quamvis difficultates obstent — quae ex exiguis 
opibus pendent; ex impedimentis, quae interdum Ecclesiae in suo accessu ad instrumenta 
communicationis socialis opponuntur; ex constanti culturae necnon valorum agendique 
modorum commutatione, quam ubique communicationis socialis instrumenta praesentia 
reddunt — multa iam peracta sunt et peragi pergunt. Episcopi, clerus, religiosi et laici, qui huic 
se dedunt fundamentali apostolatui, omnium gratam merentur memoriam. 


Oportet pariter exprimamus gaudium tum propter efficaces nisus oecumenicae cooperationis in 

regione instrumentorum communicationis socialis, quibus implicati sunt catholici atque aliarum 
Ecclesiarum et communitatum ecclesialium fratres et sorores, tum ob cooperationem inter 
religiones cum asseclis ceterarum generis humani religionum. Non solum hoc optandum est, sed 
« necessarium christianos excitare ad se arctius iungendos in sua socialis communicationis 
actione et ad directius consentiendum cum ceteris religionibus generis humani respectu 
communis praesentiae in communicationibus socialibus » (6). 


I. Communicationum Socialium Contextus. 
A. Contextus culturales et socialis 


4. Perturbatio, quae hodie contingit in communicationibus socialibus, potius quam ex simplici 
technologica mutatione, oriri dicenda est ex integra earum rerum conversione, per quas homines 
circumiectum mundum cognoscunt eiusque explorant et indicant perceptionem. Constanter in 
promptu ponere imagines et opiniones, sicut et earum celeris transmissio, etiam a continenti ad 
continentem, consecutiones habent simul utiles et perniciosas in processum psychologicum, 
moralem et socialem personarum, in structuram et ipsam vitam societatum, in culturarum 
permutationes, in valorum perceptionem ac traditionem, in mundi opiniones, ideologias inque 
religiosas persuasiones. Communicationum socialium mutatio tangit etiam notionem, quae 
haberi potest de Ecclesia et ad eius structuras actionemque confert formandas. 


Haec omnia pastorales consecutiones habent magni momenti. Possunt namque instrumenta 
communicationis socialis adhiberi ad Evangelium nuntiandum, pariter ac ad illud e cordibus 
hominum eiciendum. Commixtio largior in dies horum instrumentorum in vita cotidiana vim 
habet in cognitionem quae de vitae sensu potest haberi. 


Communicationis socialis instrumenta non solum valere possunt in cogitandi modum, verum 
etiam in cogitationis materiam. Pro multarum personarum sententiis res tales sunt, quales 
instrumenta communicationis socialis eas definiunt; quae haec instrumenta aperte non 
agnoscunt, nullius ponderis sunt. Reapse silentium imponi potest singulis personis vel coetibus, 
quos instrumenta communicationis socialis neglegunt; Evangelii vox potest et ipsa comprimi, 
quamvis non omnino suffocetur. 


Multum idcirco interest christianos aptos esse ad nuntium afferendum qui « notitias creat », iis 
verbum praebendo, qui eo egent. 


Vis, qua socialis communicationis instrumenta instructa sunt, confirmandi aut delendi antiquitus 
tradita capita ad quae reliqua referuntur in provincia religionis, culturae ac familiae, bene ponit 
in luce ad praesentia pertinere Concilii verba: « Ad recte haec instrumenta adhibenda omnino 
necesse est ut omnes, qui iisdem utantur, ordinis moralis normas noscant et fideliter in hac 
provincia ad effectum deducant » (7). 


B. Contextus politicus et oeconomicus 


5. Nationum oeconomicae structurae e rationibus magnopere pendent seu systematibus 
communicationum socialium huius aetatis. Putatur plerumque necessarium esse progressioni 
oeconomicae atque politicae rempublicam pecuniam collocare in efficaci communicationum 
socialium apparatu. Elatio pretii huius pecuniae collocationis causa ceteroqui fuit maximi 
momenti, quae multarum nationum rectores induxit ad disciplinam usurpandam, id spectantem, 
ut aemulationem | augeret. Hac praesertim de causa, multis in casibus, publicae 
telecommunicationum et transmissionis rationes suppositae sunt, per quas eaedem rationes lege 
liberantur et privatae fiunt. 


Sicut malus usus publici servitii adducere potest ad consciscentem machinationem ideologicam 
et politicam, ita libera commercificatio ac privatificatio transmissionis graves habent 
consecutiones. Re, saepe etiam publice, responsalitas usus undarum publica imminuitur. 
Inclinatur ad exitum eius studiis solummodo mercatoriis, non respectu servitii. Lucri causae ac 
praeconiorum commoda vulgatorum vim pravam habent in communicationis socialis materiam: 
favor popularis qualitati anteponitur et convenit de minimo denominatore communi. In 
laudativis nuntiis vulgatores suas transgrediuntur legitimas partes, id spectantes, ut veras 
cognoscant necessitates iisque satisfaciant, et, mercatoriis moti causis, parere nituntur 
consumptionis falsas necessitates atque artificiosa exemplaria. 


Pressus commerciales pariter fiunt extra nationis fines, cum detrimento nonnullorum populorum 
eorumque culturarum. Ob aemulationis incrementum ac necessitatem novas mercandi rationes 
inveniendi, communicationum  socialium societates plus plusque indolem induunt « 
multinationalem »; localis generandi impossibilitas efficit ut simul aliquae nationes magis ex 
exteris pendeant nationibus. lta fit ut opera quorundam popularium instrumentorum 
communicationis socialis, propria alicuius culturae, in alias culturas diffundantur, saepe cum 
damno generum artium socialiumque communicationum, quae in iis sunt, et valorum quos 
continent. 


Quaestionum ex hac commercificatione et privatificatione exortarum solutio tamen non ponitur 
in reipublicae inspectione ad instrumenta communicationis socialis attinente, sed in disciplina 
maioris momenti, normis publici servitii consentanea, similiter ac in maiore responsalitate 
publica. Quod ad hoc pertinet, notandum est, si formae iuridicae et politicae, in quibus 
instrumenta communicationis socialis adhibentur, in quibusdam nationibus piane progrediuntur, 
alia loca sunt, ubi reipublicae moderatorum interventus ratio pergit esse oppressionis atque 
exclusionis. 


Il. Instrumentorum Communicationum Socialium Munus 


6. Communio et progressio consistit in descriptione communicationum socialium tamquam viae 
ad communionem. Textus declarat: « Plus secum infert communicatio quam cogitationum solam 
declarationem vel animi affectuum significationem » (8). Pro hac significatione communicatio 
est repercussus communionis ecclesialis, cui prodesse potest. 


Communicatio veritatis vere potentiam habere potest redemptricem, quae a Christi persona 
manat. Is est Verbum Dei caro factum et imago Dei invisibilis. In Eo et per Eum Dei vita Spiritus 
actione communicatur cum humano genere. « Invisibilia ipsius a creatura mundi per ea, quae 
facta sunt, intellecta conspiciuntur, sempiterna eius et virtus et divinitas » (9). 


Potest item sequens efferri versiculus: « Et Verbum caro factum est et habitavit in nobis, et 
vidimus gloriam eius plenum gratiae et veritatis » (10). 


In Verbo carne facto Deus se certe et definite communicat. In lesu praedicatione et actione, 
Verbum liberator fit et redemptor universi generis humani. Hic amoris actus, quo Deus se revelat, 
cum humani generis fidei responsione consociatus, altum gignit dialogum. 


Hominum historia et summa inter homines necessitudinum explicantur in forma huius Dei 
communicantis in Christo. Historia ipsa ad hoc spectat, ut quoddam fiat Dei verbum, et hominis 
vocatio est ut ad hoc conferat et, modo fecundo, hanc constantem ac infinitam amoris Dei 
reconciliatoris communicationem vivat. Vocamur ad haec in verba, spei piena, convertenda 
inque amoris actus, per nostram scilicet vivendi rationem. Communicatio debet idcirco in media 
ecclesiali communitate collocari. 


Simul autem Christus argumentum est et fons eorum, quae Ecclesia communicat, cum 
Evangelium nuntiat. Nihil aliud est Ecclesia, nisi Christi mysticum Corpus, plenitudo eius qui « 
omnia in omnibus adimpletur », « qui descendit, ipse est et qui ascendit super omnes caelos, ut 
impleret omnia » (11). Iter ergo facimus, in Ecclesia, per Verbum et sacramenta, spem versus 
unitatis ultimae, ubi erit « Deus omnia in omnibus » (12). 


A. Instrumenta communicationis socialis usui personarum et culturarum 


7. Sicut bonum faciunt et ad faciendum sunt apta, instrumenta communicationis socialis, quae « 
simul unitatem aedificare possunt et mutuam comprehensionem, ita et visionem possunt vitae 
deformatam vulgare, familiae, valorum religiosorum et ethicorum, interpretationem scilicet, 
quae veram personae humanae dignitatem et sortem non reveretur » (13). lubentur instrumenta 
communicationis socialis observare et participare plenam personae progressionem, quae 
complectitur « hominis rationem culturalem, naturam transcendentem, religiosam » et societatis 
(14). 


Quaedam problemata singulorum et societatis ex eo etiam oriuntur, quod maior in dies 
instrumentorum communicationis socialis usus substituitur in locum necessitudinum inter 


personas atque ex non mediocri studio, quo fictae personae ad communicationes sociales 
attinentes afficiuntur. Instrumenta haec nequeunt vicem praestare commercii personalis proximi 
nec necessitudinum inter membra familiae vel inter amicos. Sed conferre possunt ad hanc 
solvendam difficultatem — per coetus disceptationis, per disquisitiones de cinematographicis 
ludibus vel radiophonicis itemque televisificis transmissionibus — potius communicationem 
concitando inter personas, quam vicem eius supplendo. 


B. Instrumenta communicationis socialis usui dialogi cum mundo huius temporis 


8. Concilium Vaticanum Il in luce posuit: « Populum Dei et genus humanum, cui ille inseritur, 
servitium sibi mutuo praestare, ita ut Ecclesiae missio religiosam et ex hoc ipso summe humanam 
se exhibeat » (15). Eorum qui Dei Verbum nuntiant est considerare et intellegere niti « verba » 
populorum et eorum variarum culturarum, ut non solum eos cognoscant, verum adiuvent etiam 
ad Dei Verbum agnoscendum et accipiendum (16). Ecclesia debet igitur activam et attentam in 
mundo servare praesentiam, adeo ut communitatem alat eosque easque sustineat (viros scilicet 
ac mulieres), qui aeque solvere nituntur singulorum quaestiones atque sociales. 


Insuper, si semper debet Ecclesia nuntium communicare modo ad quodlibet tempus apto atque 
ad nationum culturas et singularium populorum, hodie praesertim hoc facere debet in cultura et 
pro cultura novorum instrumentorum communicationis socialis (17). 


Condicio haec est fundamentalis si uni ex maximis curis Concilii Vaticani Il cupitur responsionem 
dare: ortus novorum socialium, technicorum culturaliumque vinculorum, quae arctius usque 
homines coniungunt, « Ecclesiae officio urgentiorem vim » addit, ut eos in « plenam etiam 
unitatem in Christo » congreget (18) Magnum momentum considerans partium, quas 
instrumenta communicationis socialis agere possunt in suis conatibus huic unitati favendi, 
Ecclesia ea putat instrumenta « provido Dei consilio excogitata » ad augendas communicationes 
sociales et communionem inter populos his in terris peregrinantes (19). 


Ecclesia, quae cum mundo hodierno quaerit dialogum conferre, honestum et obsequens cum iis 
colloquium serere cupit, qui communicationis socialis instrumentorum onere tenentur et officio. 
Eiusmodi dialogus postulat ut Ecclesia conetur instrumenta communicationis socialis 
comprehendere — eorum proposita, rationes, laboris normas et modi, structurasque internas — 
eosque sustentet atque confirmet, qui iis operam navant. Super hoc comprehensionis et subsidii 
fundamento significantes statui possunt rogationes ad impedimenta amovenda, quae humanae 
progressioni obstant et Evangelii proclamationi. 


Ad hunc dialogum serendum, necesse est enixe Ecclesia cogitet de profanis instrumentis 
communicationis socialis et praecipue de agendi elaboranda ratione ad ea pertinente. Christiani 
enim officio tenentur faciendi ut audiatur vox sua in omnibus instrumentis communicationis 
socialis. Eorum munus non ad solam spectat ecclesialium nuntiorum transmissionem. Dialogus 
hic exigit insuper ut ea sustineat instrumentorum communicationis socialis ministros, accurate 
anthropologiam | veramque . theologiam . conficiat ad | communicationem . socialem 
accommodatam, quo theologia ipsa facilius diffundatur et efficacior fiat ad valores evangelicos 
revelandos hosque in huius aetatis humanae condicionis res applicandos. Necesse quoque est qui 
Ecclesiae praesunt ac pastorales ministri bona cum voluntate et prudentia communicatorum 
interrogationibus respondeant, quaerentes cum iis fiduciam  mutuamque coniungere 
observantiam, communibus nisam valoribus, qui nostram non participant fidem. 


C. Ipsa instrumenta communitatis humanae et progressionis socialis usui 


9. Communicatio quae in Ecclesia et per Ecclesiam fit essentialiter posita est in Bono Nuntio lesu 
Christi referendo. Proclamatio est Evangelii, tamquam verbi prophetici ac liberantis, ad viros 
mulieresque nostrae aetatis diretti; testimonium est redditum, adversus rationem penitus 
vivendi pro saeculi moribus, divinae veritati et transcendenti personae humanae sorti; est, 
adversus conflictationes ac discidia, factio iustitiae, in mutua necessitudine cum omnibus 
credentibus, in ministerio communionis inter populos, nationes et culturas. 


Hic Ecclesiae sentiendi modus de communicatione sociali mire ipsius instrumenta illustrat et 
partes quas ea agere debent, secundum providum Dei consilium, in fovenda personarum ac 
societatum piena progressione. 


D. Instrumenta communications socialis usui ecclesialis communions 


10. Praeter ea quae dieta sunt, commemorare etiam oportet ius fundamentale ad dialogum et 
ad rerum nuntiorumque cognitionem in Ecclesia, sic ut affirmat Communio et progressio (20), 
necnon necessitatem vias efficaces inquirere pergendi, quibus hoc ius foveatur et protegatur, 
praesertim per responsalem usum instrumentorum communicationis socialis. Hic meminimus, 
praeter ceteras, Codicis luris Canonici affirmationes, pro quibus, quamvis Ecclesiae Pastoribus 
oboedire teneantur, « Christifidelibus integrum est, ut necessitates suas, praesertim spirituales, 
suaque optata (iis) patefaciant » (21), et postea: « Pro scientia, competentia et praestantia 
quibus pollent, ipsis ius est, immo et aliquando officium, ut sententiam suam de his quae ad 
bonum Ecclesiae pertinent sacris Pastoribus manifestent » (22). 


Modus est hic servandi ac confirmandi Ecclesiae credibilitatem atque efficaciam, quin etiam 
potest haec ratio esse ad effectum adducendi indolem « communionis » Ecclesiae, quae suum 
habet fundamentum in intima Trinitatis communione eamque exprimit. Inter membra huius 
communitatis, ex quibus constat Ecclesia, nativa aequitas est dignitatis et missionis, quae ex 
baptismo oritur et subest hierarchicae structurae atque officiorum muniumque differentiae. 
Aequitas haec honesta et observanti distributione rerum nuntiorumque cognitionis ac opinionum 
significabitur. 


In dissensione autem nosse interest « non enim... hominum opinionem sollicitando, ad 
quaestiones doctrinales declarandas et ad serviendum veritati conferre potest » (23). Namque « 
revera opiniones Christifidelium ad "sensum fidei" simpliciter redigi non possunt » (24). 


Cur tantum Ecclesia de iure contendit, quod hominibus est ad rerum nuntiorumque cognitionem 
acquirendam? Cur in lucem profert suum ius ad veram Evangelii nuntiandam veritatem? Cur in 
officio perstat, quo eius Pastores astringuntur, veritatem communicandi ac fideles educandi ad 
idem faciendum? Quia in Ecclesia communicationis comprehensio in eo ponitur, quod Verbum 
Dei se ipsum communicat. 


E. Instrumenta communicatioms socialis usui novae evangelizationis 


11. Praeter multos translaticios modos, quales sunt testimonium vitae, catechismi institutio, 
consuetudines inter personas, pietas popularis, liturgia aliaque sacra similia, instrumentorum 
communicationis socialis usus essentialis evasit evangelizationi et catechesi. Revera, « Ecclesia 
coram Domino suo quasi conscia reatus adesset, nisi praevalidis hisce subsidiis uteretur, quae 
humana mens in dies expolit perficitque » (25). Instrumenta communicationis socialis possunt 
debentque instrumenta esse, quae rationi inserviant iteratae ac novae evangelizationis Ecclesiae 
in mundo huius temporis. Respectu novae evangelizationis diligenter attendenda est vis 


auditoria ac visifica instrumentorum communications socialis, secundum dictum « videre, 
iudicare, agere ». 


Maximi tamen momenti est, quod spectat ad Ecclesiae modum gerendi erga instrumenta 
communicationis socialis et culturam, quam haec ipsa conferunt ad formandam, semper 
meminisse « non satis (esse) ergo illis uti ad diffundendum nuntium christianum et Ecclesiae 
Magisterium, sed (oportere) compleatur ipse nuntius huius novae culturae communicatione 
huius aetatis partes... per novos sermones, novas technicas, novos habitus psychologicos » (26). 
Praesens evangelizatio debet vias invenire in Ecclesiae praesentia activa et aperta in 
communicationum socialium regione. 


Ill. Huius Aetatis Provocationes 
A. ludicii critici necessitas 


12. Si Ecclesia positivo et aperto modo se gerit erga instrumenta communicationis socialis, nitens 
in novam culturam ex communicationibus socialibus ortam penetrare ad evangelizandum, 
necesse est ipsa iudicium criticum de instrumentorum eiusdem communicationis et de eorundem 
vi in culturam proponat. 


Sic ut pluries dictum est, communicationum socialium technologia mirum est humani ingenii 
indicium et eiusdem communicationis instrumenta notabiliter societati prosunt. Sed, uti pariter 
in lucem prolatum est, ipsae technologiae applicatio non fuit nisi dimidiatum beneficium eiusque 
conscio usui opus sunt sani valores atque prudentes electiones a singulis, a privatis, a reipublicae 
moderatoribus et ab universa societate factae. Ecclesia non exigit quidem eiusmodi consilia et 
electiones praecipere, sed conatur auxilium ferre verum, normas ethicas et morales indicando ad 
hanc provinciam aptandas, quae normae invenientur in valoribus tum humanis tum christianis. 


B. Mutua hominum necessitudo et plena progressio 


13. In praesentibus condicionibus accidit ut communicationis socialis instrumenta singulorum et 
societatis impedimenta aggravent, quae mutuam hominum necessitudinem et plenam personae 
humanae progressionem praecludunt. Quae impedimenta sunt praecipue saecularis ratio vivendi, 
incontinentia in rebus utendis, materialismus, humanitatis amissio atque condicionum 
pauperum et opibus destitutorum neglectio (27). 


Hoc in rerum statu Ecclesia, quae videt his in instrumentis communicationis socialis viam hodie 
privilegiatam « ad culturam creandam et transmittendam » (28), suum esse existimat 
communicationum socialium ministris atque vulgo educationem proponere, quae « tam ad 
sensum criticum ardenti veritatis amore animarum educans, quam ad libertatem defendendam, 
ad dignitatem personalem observandam, ad authenticam populorum culturam elevandam 
urgens est, omnem monopolii et manipulationis formam firmo et forti reiicens animo » (29). 


C. Rationes agendi et structurae 


14. Patet, quod ad hoc pertinet, aliqua problemata proficisci e rationibus agendi ac structuris 
instrumentorum communicationis socialis propriis; memoramus, exemplorum gratia, locos in 
quibus prohibentur quidam coetus vel ordines quominus socialis communicationis instrumentis 
utantur, constantem aliquibus in locis imminutionem fundamentalis iuris ad rerum et nuntiorum 
cognitionem acquirendam, ponderis incrementum quo quidam pauci praevalentesque coetus 
oeconomici, sociales et politici instrumenta communicationis socialis dominantur. 


Haec omnia contraria sunt propositis praecipuis ipsique instrumentorum communicationis 
socialis naturae, quorum peculiares in societate partes et necessariae positae sunt in opera 
navanda tuendo hominis iuri ad rerum nuntiorumque cognitionem acquirendam, ad iustitiam 
provehendam in bono communi quaerendo, ad personas, coetus ac populos adiuvandos in 
conquisitione veritatis. Instrumenta communicationis socialis his funguntur muneribus 
praecipuis, cum opinionum mutationi et nuntiorum fovent inter omnes ordines ac societatis 
partes, et omnibus opinionibus responsalibus opportunitatem praebent ut se audiant. 


D. Defensio iuris ad rerum nuntiorumque cognitionem acquirendam et ad communicationem 
socialem 


15. Probari nequit libertatis communicationis exercitium e fortunis pendere, ex educatione aut 
ex auctoritatis publicae functione. lus ad communicandum, ius est omnium. 


Hoc peculiares postulat nationales et internationales nisus, non solum ut pauperibus ac 
tenuioribus accessus detur ad rerum nuntiorumque cognitionem acquirendam, cuius indigent pro 
suo personali et sociali profectu, verum etiam ut certas consciasque partes habeant in 
decernendo de instrumentorum communicationis socialis materia inque constituendis structuris 
et rationibus agendi in institutis communicationis socialis suarum nationum. 


Ubi structurae iuridicae et publicae favent dominatui instrumentorum communicationis socialis 
per paucos praepollentesque coetus, Ecclesia contendere debet de observantia iuris ad 
communicandum, et praecipue de sui iure ad utendum instrumentis communicationis socialis, 
quaerens eodem tempore alfa communicationis exemplaria pro suis membris et cuncto populo. 
lus ad communicationem ceteroqui ius contingit ad libertatem religiosam, quod non est cultus 
libertate cirrumscribendum. 


IV. PRINCIPATUS PASTORALES ET VIAE QUIBUS SIT IISDEM RESPONDENDUM 
A. Defensio culturarum humanarum 


16. Ob condiciones multis in locis exsistentes, studium iurium et bonorum personarum potest 
saepe Ecclesiam incitare ad alia fovenda communicationis socialis instrumenta. n 
evangelizationis et catechesis provincia, Ecclesiae erit curas adhibere ad servanda ac fovenda « 
instrumenta popularia » aliaque translaticia significationis genera, consciae in aliquibus 
societatibus ea efficaciora esse posse ad Evangelium disseminandum, quam recentiora 
communicationis socialis instrumenta, quandoquidem illa maiorem personalem participationem 
reddunt possibilem et altiores gradus sensus humani et causae adtingere possunt. 


Instrumentorum socialis communicationis praesentia in universo mundo huius aetatis nullatenus 
aliorum instrumentorum momentum minuit, quae efficiunt ut personae onera sumant et naviter 
agant in efficiendis velque concipiendis communicationibus. Instrumenta communicationis 
popularia et translaticia non solum quasi compitum sunt magni ponderis, ubi cultura localis 
exprimitur, sed facultatem dant ad augendam peritiam enixe creandi et adhibendi 
communicationis socialis instrumenta. 


Probamus etiam multorum populorum et humanorum coetuum appetitionem habendi 
communicationis iustiores et aequiores rationes, ut dominium caveant atque machinationem, 
quae ex exteris terris veniant aut ex earundem nationum civibus. Nationes maiorem 
progressionem appetentes hoc timent quoad nationes opulentiores; quarundam nationum cives 
stirpis numero inferioris, quae vel paulatim tantum progredientes sunt vel opulentiores, eodem 
afficiuntur timore. Quaecumque est condicio, oporteret cives possent active, libere et 

responsaliter in processibus communicationis partem habere, cum hi processus multimodis in 
eorum vitae condiciones vim habeant. 


B. Ecclesiae communicationis socialis instrumentorum progressio et provectio 


17. Dum diversimode pergit curam ponere in communicationis socialis regione eiusque 
instrumentorum, etsi in multas incurrit difficultates, Ecclesia augere debet, servare et fovere 
propria instrumenta et programmata catholica communicationis socialis. Haec complectuntur 
prelum catholicum aliaque scripta typis edita, catholica radiophonica ac televisifica inventa, 
officia ad rerum nuntiorumque cognitionem acquirendam atque publicarum necessitudinum, 
instituta et programmata educationis ad usum adque quaestiones cognoscendas instrumenta 
communicationis socialis contingentes, investigationem de iisdem instrumentis, corpora 
peritorum communicationis socialis cum Ecclesia coniuncta — praesertim cum consociationibus 
catholicis ex omnibus gentibus communicationibus socialibus deditis — quorum membra laboris 
sunt experti et periti participes Conferentiarum Episcopalium et etiam Episcoporum singulorum. 


Instrumentorum socialis communicationis catholicorum labor non solummodo est navitas 
additicia, quae ad ceteras omnes Ecclesiae se adiungat: communicationes sociales namque suas 
habent partes agendas in omnibus aspectibus missionis Ecclesiae. Hinc non satis est 
communicationum socialium rationem pastoralem habere, sed oportet communicationes 
sociales pars sint necessaria omnium rationum pastoralium, quoniam reapse cuilibet alii 
apostolatui, ministerio vel programmati prosunt. 


C. Christianorum communicatorum educatio 


18. Institutio et educatio ad communicationes sociales debent inhaerere in educatione 
administrorum pastoralium ac presbyterorum (30). Huic institutioni huicque educationi multa 
elementa et aspectus distincti opus sunt. 


In mundo huius temporis, ad quem instrumenta communicationis socialis fortiter valent, necesse 
est, exempli gratia, Ecclesiae personae bonam saltem et generalem visionem habeant effectus, 
quem novae technologiae rerum nuntiorumque cognitionis acquirendae atque instrumentorum 
communicationis socialis in singulos exercent inque societates. Debent item parati esse ad suum 
praestandum ministerium tum iis qui « rerum nuntiorumque cognitione abundant », tum iis, qui 
« rerum nuntiorumque cognitione indigent ». Oportet sciant quomodo ad dialogum invitent, 
genus communicationum vitantes, quod videri possit imperium, machinationes vel utilitatem 
personalem subicere. Quod ad eos pertinet, qui studio et industrio labore communicationum 
socialium pro Ecclesia implicabuntur, necesse est muneris expertam cognitionem adipiscantur in 
socialis instrumentorum communicationis provincia, praeter doctrinalem et spiritalem 
educationem. 


D. Actio pastoralis communicatorum usui 


19. Labor ad instrumenta communicationis socialis spectans pressus psychologicos et ethica 
dilemmata sibi vult singularia. Cum momentum consideratur partium, quas instrumenta 
communications socialis agunt in culturae huius temporis aedificatione atque in ratione vitae 
innumerorum hominum et societatum, maximi momenti esse videtur eos, qui pro suo munere in 
instrumenta | communicationis socialis profana | incumbunt atque in  quaestuosas 
communicationum socialium industrias, sua officia considerare alto cum proposito ac voluntate 
humano generi serviendi. Hoc congruens exigit Ecclesiae officium: oportet nempe programmata 
pastoralia elaborentur ac proponantur, quae prorsus respondeant condicionibus peculiaribus 

laboris et provocationibus ethicis, prae quibus positi sunt communicatores. Revera haec 
pastoralia programmata educationem perennem postulant, quae adiuvare possit hos viros 
hasque mulieres quorum multi sincero animo exoptant scire et explicare quae iusta sunt in ordine 
ethico et morali — ut plus plusque normis moralibus imbuantur, cum in sui muneris vita, tum in 
privata. 


V. 
NECESSITAS DISPOSITIONIS PASTORALIS ACTIONIS 
A. Episcoporum officia 


20. Momentum, et vel necessitatem agnoscentes postulatorum, quae ex communicationum 
socialium navitate manant, Episcopi iique, quorum est statuere de opum Ecclesiae distributione 
— quae quidem tum finibus humanis, tum materialibus circrumscribuntur —, eniti debent huic 
regioni iustum principem locum dare, ratione habita condicionum particularium suae nationis, 
regionis ac dioecesis. Fieri potest ut haec requisita acrius nunc animadvertantur quam antea, ex 
eo quod, partim saltem, magnus huius aetatis « areopagus » instrumentorum communicationis 
socialis est hucusque plus minus neglectus (31). « Praeferuntur plerumque — Sanctus Pater 
notavit — alia instrumenta nuntii evangelici et formationis, cum instrumenta communicationis 
singulorum consiliis relinquantur aut parvorum coetuum et solummodo ratione secundaria in 
pastorale propositum ingrediantur » (32). Haec condicio est corrigenda. 


B. Necessitas rationis pastoralis pro communicationibus socialibus 


21. Praesertim igitur suademus ut dioeceses et Conferentiae Episcopales, vel alii Ordinariorum 
coetus, hoc instrumentorum communicationis socialis argumentum curent in omnibus suis 
pastoralibus rationibus obeundum. Earum est insuper peculiares rationes pastorales perficere ad 
communicationes sociales attinentes, vel, quae iam exsistunt, certis temporibus recognoscere et 
renovare. Ut hoc fiat, Episcopis est exquirenda peritorum instrumentorum communicationis 
socialis cooperatio — sive in profanis instrumentis communicationis laborant, sive in Ecclesiae 
compagibus coniuncti cum  communicationum  socialium provincia — atque aliarum 
consociationum  nationalium et internationalium | artis cinematographicae, | radiophonii, 
teleorasis et diurnariae navitatis. 


Nonnullae Conferentiae Episcopales iam quibusdam rationibus pastoralibus commodum 
acceperunt, quae definite necessitates describunt iam exsistentes ac proposita persequenda, et 
conatuum compositionem fovent. Huius inquisitionis exitus, sicut et iudicia atque consultationes 
unde haec orta sunt documenta, possunt debentque per omnes gradus Ecclesiae percurrere, 
quoniam argumenta praebent actioni pastorali utilia. Programmata ad momenta rerum et ad 
actionem spectantia possunt etiam ad necessitates Ecclesiarum localium accommodari. 
Recognoscenda quidem sunt et continuo aptanda pro necessitatum cursu. 


Huic documento finem imponimus elementa praebendo rationis pastoralis et quaestiones 
suggerendo, de quibus agere possunt epistolae pastorales ac declarationes episcopales, cum 
nationales, tum locales. Haec elementa extracta sunt ex propositionibus Conferentiarum 
Episcopalium et instrumentorum communicationis socialis peritorum. 


CONCLUSIONES 


22. Iterum affirmamus Ecclesiam in iis instrumentis reperire « dona Dei », « quippe quae 
secundum providentissimi Dei consilium homines inter se fraterna necessitudine concilient ut hi 

cum salutifera Eius concurrant voluntate ».33 Sicut Spiritus antiquos adiuvit prophetas ad Dei 
consilium cognoscendum per suae aetatis signa, hodie Is Ecclesiam adiuvat, ut nostri temporis 
signa interpretetur suumque propheticum munus ad effectum adducat per studium, iudicium ac 
bonum usum, quae fundamentalia evaserunt, technologiae et instrumentorum communicationis 
socialis. 


APPENDIX 
ELEMENTA RATIONIS PASTORALIS PRO COMMUNICATIONIBUS SOCIALIBUS 


23. Instrumentorum communicationis socialis condiciones et facultates Ecclesiae praebitae in 
communicationum socialium regione dissimiles quidem sunt diversis in nationibus et vel diversis 
in dioecesibus intra eiusdem nationis fines. Inde, ut par est, differentiae exorientur in se gerendi 
ratione, qua Ecclesia utetur, pro locis, adversus instrumenta communicationis socialis et 
culturam, quam ipsa conferent ad formandam, atque diversitates consiliorum et participationis 
respectu locorum condiciones. 


Quaevis igitur Conferentia Episcopalis quaevisque dioecesis elaborare debet rationem 
pastoralem pro communicationibus socialibus, completam praesertim per consultationem 
procuratorum | consociationum | catholicarum, | internationalium | et  nationalium, | quae 
communicationem socialem curant, ac peritorum localium instrumentorum communicationis 
socialis. Argumentum communicationis socialis insuper non est neglegendum in perficiendis et 
ad effectum adducendis ceteris omnibus rationibus pastoralibus, iis non exceptis, quae ad 
servitium sociale, ad docendi disciplinam atque ad evangelizationem pertinent. Certus statusque 
Conferentiarum Episcopalium et dioecesium numerus huiusmodi rationes elaboraverunt, quae 
necessitatem communicationis socialis indicant, proposita statuunt, ad verum praesentiones 
exprimunt expensarum praebitionis atque varios componunt communicationis socialis nisus. 
Praeceptiones quae sequuntur ideo praebentur, ut auxilio sint rationibus pastoralibus ita 
elaborandis, vel iis, quae iam exsistunt, aptandis. 


Praeceptiones ad elaborandas rationes pastorales pro communicationibus socialibus in dioecesi, 
in Conferentia Episcopali vel in Synodo Patriarchali 


24. Ratio pastoralis pro communicationibus socialibus haec oportet amplectatur elementa: 


a) Relationem universam, ex ampia consultatione confectam, quae pro omnibus Ecclesiae 
ministeriis secuturam peculiarem viam describat communicationum socialium et quaestionibus 
ac condicionibus praesentibus respondeat; 


b) indicem vel aestimationem provinciae instrumentorum communicationis socialis in territorio 
quod consideratur, quae amplectatur: receptores, effectores et moderatores publicorum ac 
privatorum instrumentorum communicationis socialis, opes nummarias et technicas, systemata 
diffusionis, facultates oecumenicas ac institutorias, consociationes catholicas quae de 
instrumentis communicationis socialis curant earumque administri, iis non exceptis, qui ex 
communitatibus religiosis proveniunt; 


c) propositionem de structura instrumentorum communicationis socialis ad Ecclesiam 
destinatorum, quae evangelizationi faveant, catechesi, institutioni, servitio sociali et 
oecumenicae cooperationi; quae simul amplectatur, quantum fieri potest, publicas 
necessitudines, diurnariam navitatem, radiophonium, teleorasem, cinematographica spectacula, 
sonorarum . visualiumque X taeniarum  cistellulas, | reta | informatica X transmissionis, 

telephotographicam | ac per similia exemplaria imaginum  transmissionem et alios 
telecommunicationis modos; 


d) educationem ad instrumenta communicationis socialis, quae potissimum insequatur 
consuetudinem ipsorum instrumentorum cum valoribus; 


e) pastoralem voluntatem dialogum instaurandi cum communicatoribus, quae peculiariter 
intendat eorum fidei auctum ac spiritale incrementum; 


f) significationes quoad facultates opes obtinendas modosque providendos de nummis 
suppeditandis huic actioni pastorali. 


Processus elaborandi rationem pastoralem pro communicationibus socialibus 


25. Ratio pastoralis oportet proponat praeceptiones et suasiones communicatoribus Ecclesiae ad 
statuendos fines ad verum atque eorum laboris priores partes. Adhortatio fit ut coetus laboris, 
ad quem fiant participes personae ecclesiasticae et instrumentorum communicationis socialis 
periti, hoc opere implicetur, cuius duo sunt momenta: 1, investigatio; 2, dispositio. 


Investigationis momentum 


26. Elementa investigationis momenti sunt: requisitorum aestimatio; conquisitio rerum 
cognitionis; exploratio exemplarium alternorum pastoralis rationis. Hoc quidem requirit 
ambituum | internorum communicationum  socialium perpensionem, simulque virium et 
debilitatum structurarum quae in Ecclesia sunt ac programmatum pro communicationibus 
socialibus, et etiam opportunitatum atque impedimentorum quae hae obeunt. 


Tria investigationis genera possunt adiuvare ad rerum cognitiones comparandas: perquisitio 
requisitorum, investigatio de instrumentis communicationis socialis et index opum. Prima 
investigatio posita est in indicandis Christifidelium partibus, quae peculiari pastorali attentione 
indigent Conferentiae Episcopalis vel dioecesis. Secunda spectat quae in praesens fiunt — atque 
eorum efficaciam — ut cognoscantur vires et debilitates structurarum ac formarum 
communicationis socialis iam exsistentium. Tenia agnoscit facultates, technologias et personas, 
quae Ecclesiae in promptu sunt quoad communicationes sociales: non solum autem facultates 
Ecclesiae proprias, sed eas quoque quae haberi possunt in negotiorum communitate, in 
quaestuosis instrumentorum communicationis socialis industriis inque corporibus oecumenicis. 


Momentum dispositionis 


27. Post hanc indiciorum comparationem et considerationem coetus laboris operam dabit 
cognoscendis propositis ac iis, quae maioris ponderis sunt pro Conferentia Episcopali vel dioecesi. 
Initium est hoc dispositionis momenti. Coetus laboris deinde, adiuncta locorum considerans, haec 
tractabit argumenta: 


28. Disciplinam institutoriam. Quaestiones communicationum, tum socialium tum non socialium, 
magnum habent momentum in omnibus gradibus ministerii pastoralis, non excepta disciplina 
institutoria. Ratio pastoralis pro communicationibus socialibus nitetur: 


a) praebere opportunitatem institutionis in provincia communicationum socialium, utpote 
partium essentialium educationis omnium personarum quae in Ecclesiae opus incumbunt: 
seminariorum alumnorum, presbyterorum, fratrum ac sororum institutorum religiosorum, 
moderatorum laicorum; 

b) scholas catholicas fovere et studiorum universitates ac programmata proponere et curricula 
studiorum ad ea pertinentia, quae communicationibus socialibus Ecclesiae et societatis 
necessaria sunt; 


C) lectiones praebere, exercitationibus tempora statuta, seminaria contingentia technologiam, 
administrationem et ethicam atque agendi rationem communicationum socialium, iis qui in 
Ecclesiae communicationibus operantur: seminariorum alumnis, religiosis et clero; 


d) disponere et exsequi programmata educationis atque instrumentorum communicationis 
socialis comprehensionis pro docentibus, parentibus ac studentibus; 


e) artifices atque scriptores adhortari diffundendos valores evangelicos curent facultatibus 
utendo, quibus instructi sunt per diuturnam navitatem, per theatrum, radiophonicas 
transmissiones ac televisificas, atque taeniolas cinematographicas quae oblectationis 
proprietatem vel paedagogicam habent; 


f) novas peculiares vias invenire quae sequatur Ecclesia ad evangelizationem et catechesim 
tradendas per usum technologiarum atque instrumentorum communicationis socialis. 


29. Formationem spiritalem et curam pastoralem. Periti catholici laici ceterique qui laborant 
tamquam administri communicationis socialis tum in Ecclesiae apostolatu, tum in profanis 
communicationis socialis instrumentis, saepe ab Ecclesia exspectant directionem spiritalem et 
auxilium pastorale. Ratio pastoralis pro communicationibus socialibus igitur nitetur: 


a) laicis catholicis ceterisque communicatoribus opportunitates praebere, quibus muneris suam 
excolant cognitionem per dies meditationibus, recessibus, seminariis, coetibus auxilii muneris 
destinatos; 


b) curam pastoralem praebere, quae auxilium | necessarium | suppeditet, fidem alat 
communicatorum eorumque obsequii sensum servet in difficili munere communicandi valores 
evangelicos ac veros humanos valores cum mundo. 


30. Cooperationem. Cooperatio opum divisionem complectitur inter Conferentias Episcopales 
et/aut dioeceses atque inter dioeceses et reliqua instituta, qualia sunt communitates religiosae, 
studiorum universitates et sanitatis corpora. Ratio pastoralis pro communicationibus socialibus 
elaborabitur: 


a) ad confirmandas necessitudines mutuasque consultationes fovendas inter procuratores 
Ecclesiae et communicatores, qui magis Ecclesiam erudiant de ipsorum instrumentorum usu; 


b) ad quaerenda instrumenta operibus edendis cooperando centris regionalibus et nationalibus 
atque ad auctus fovendos communium canalium ut ipsa promoveantur, commercificentur et 
distribuantur instrumenta; 


c) ad provehendam cooperationem cum congregationibus religiosis quae communicationum 
socialium provinciae operam dant; 


d) ad cooperandum corporibus oecumenicis aliisque Ecclesiis ac coetibus religiosis quod attinet 
ad securitatem et tutelam accessus religionis ad instrumenta communicationis socialis, sicut 
etiam « in provincia novorum instrumentorum communicationis socialis: praesertim quod 
spectat ad communem usum  artificiosorum satellitum, . informaticorum tabulariorum 
argumentorum, systematum per restem tenacem transmissionis, et, in universum, disciplinae 
informaticae, proficiscendo a systematum convenientia » (34); 

e) ad cooperandum profanis instrumentis communicationis socialis, praesertim quod attinet ad 
communes de quaestionibus religiosis, moralibus, ethicis, culturalibus, institutoriis ac socialibus 
sollicitudines. 


31. Publicas necessitudines. Publicae necessitudines postulant Ecclesiae colnmunicationem 
activam cum communitate per profana et religiosa communicationis socialis instrumenta. 
Augmentum celeritatis ad nuntiandos valores evangelicos adque vulganda ministeria et 
programmata Ecclesiae postulat ut ipsa Ecclesia illa omnia faciat, quae potest, ut cognoscatur 
an eius imago Christum reddat. Ratio pastoralis pro communicationibus socialibus contendet: 


a) ut sedes teneat publicarum necessitudinum opibus humanis ac technologicis instructas ut vera 
fieri possit communicatio Ecclesiae cum tota communitate; 


b) ut scripta producat et programmata radiophonii, teleorasis ac vitri televisifici, genere 
excellentia, quibus bene cognoscantur Evangelii nuntius et Ecclesiae missio; 


c) ut praemia provehat aliaque subsidia ad gratiam ostentandam apta, quo instrumentorum 
communicationis socialis periti confirmentur et sustineantur; 


d) ut Diem Mundialem Communicationum Socialium celebret, tamquam modum fovendae 
conscientiae communicationum socialium momenti ac sustentandi Ecclesiae coeptus in 
communicationum socialium provincia. 


32. Investigationem. Peculiares viae, quas Ecclesia in communicationis socialis regione sequatur, 
niti debent exitibus gravis investigationis in hac materia, quae inspecta sit et rectius iudicata. 
Interest multum investigationem communicationum socialium locum dare quaestionibus atque 
problematibus peculiaris ponderis pro Ecclesiae missione in regione vel natione, cuia refert. Ratio 
pastoralis pro communicationibus socialibus elaborabitur: 


a) ad adhortanda instituta studiorum superiorum, centra investigationis et studiorum 
universitates, ut indagationem obeant theoricam et applicatam de necessitatibus deque 
sollicitudinibus Ecclesiae ac societatum in communicationis socialis materia; 


b) ad stabiliendos modos effectivos interpretandi investigationem de communicatione sociali 
usitata et accommodationis ad Ecclesiae missionem; 


c) ad fovendam considerationem theologicam continuam de processibus deque instrumentis 
communicationis socialis deque partibus, quas Alla in Ecclesia agunt et in societate. 


33. Communicationes sociales et populorum progressio. Communicatio socialis perviam facta 
atque ipsius instrumenta multis personis maiorem praebent opportunitatem hodiernam mundi 
oeconomiam participandi, libertatem significationis experiendi et ad pacis iustitiaeque in mundo 
incrementum conferendi. Ratio pastoralis pro communicationibus socialibus elaborabitur: 


a) ut valores evangelici vim habeant in multiplices navitates instrumentorum communicationis 
socialis huius temporis — a librorum editione ad communicationes per satellitem artificiosum — 
indeque illi necessitudinis internationalis prosint incremento; 


b) ut publica defendatur utilitas et religionis protegatur accessus ad instrumenta 
communicationis socialis, propositis captis edoctis consciisque de quaestionibus ad leges ac 
disciplinam | communicationum  socialium pertinentibus deque systematum | earundem 
communicationum processu; 

c) ut provectarum technologiarum communicationum socialium vis socialis conspiciatur 
auxiliumque feratur ad praeripienda discidia socialia atque conversiones culturales inutiles; 


d) ut communicatores ad ethicas normas definiendas et observandas adiuventur, praesertim 
quod attinet ad aequitatem, veritatem, iustitiam, pudorem et vitae tutelam. 


e) ut peculiares secuturae viae excolantur, quae faveant ad instrumentorum communicationis 
socialis accessui magis consorti, significanti et conscio; 


f ) ut munus propheticum exerceatur tempore opportuno loquendo, cum agitur de sustinenda 
Evangelii sententia quoad momentum morale quaestionum gravium publicam utilitatem 
contingentium. E Civitate Vaticana, die XXII mensis Februarii, anno MCMXCII, in Festo Cathedrae 
Sancti Petri Apostoli. IOANNES P. FOLEY Praeses. PETRUS FRANCISCUS PASTORE a Secretis. (1) 
Cf loannes Paulus Il, Centesimus annus, nn. 12-23: AAS LXXXIII (1991), 807-821. 

Prior: Aetatis Novae, post : Communio et Progressio 


02. INTER MIRIFICA DECRETUM DE INSTRUMENTIS COMMUNICATIONIS SOCIALIS 


Praefatio. 1. Inter mirifica technicae artis inventa, quae hodiernis praesertim temporibus, Deo 
favente, humanum ingenium e rebus creatis deprompsit, peculiari sollicitudine Mater Ecclesia ea 
excipit ac prosequitur quae hominis animum potissimum respiciunt, quaeque novas aperuerunt 
vias cuiusvis generis nuntios, cogitata ac praecepta facillime communicandi. E quibus vero 
inventis ea eminent instrumenta, quae non modo singulos homines, sed ipsas multitudines 
totamque humanam societatem, natura sua attingere ac movere valent, sicuti prelum, 
cinematographeum, radiophonia, televisio et alia huiusmodi, quae proinde instrumenta 
communicationis socialis merito vocari possunt. 


2. Novit quidem Mater Ecclesia haec instrumenta, si recte adhibeantur, humano generi valida 
praebere subsidia, cum multum conferant ad relaxandos et excolendos animos atque ad Dei 
regnum propagandum et firmandum; novit etiam homines posse ea adhibere contra divini 
Conditoris consilium et in suorum ipsorum iacturam convertere; immo materno angitur doloris 
sensu ob damna quae ex pravo eorum usu humanae consociationi nimis saepe orta sunt. 


Quare Sacrosancta Synodus, Summorum Pontificum et Episcoporum, in re tanti momenti, 
vigilanti curae instans, suum esse censet quaestiones praecipuas tractare cum instrumentis 
communicationis socialis conexas. Confidit insuper suam doctrinam et disciplinam hoc modo 
propositam, non modo christifidelium saluti, sed etiam totius consortionis humanae progressui 
esse profuturam. 


Caput | 


3. Catholica Ecclesia, cum ad salutem universis hominibus afferendam a Christo Domino 
constituta sit ideoque evangelizandi necessitate compellatur, sui officii partes esse ducit nuntium 
salutis, ope etiam instrumentorum communicationis socialis, praedicare hominesque de eorum 
recto usu docere. 

Ecclesiae ergo nativum ius competit quodvis horum instrumentorum genus, quatenus ad 
christianam educationem omnemque suam de animarum salute operam sunt necessaria vel 
utilia, adhibendi atque possidendi; ad Sacros vero Pastores munus pertinet fideles ita instituendi 
atque moderandi ut iidem, horum etiam instrumentorum auxilio, suam totiusque humanae 
familiae salutem ac perfectionem persequantur. 


Ceterum, laicorum praesertim est huiusmodi instrumenta humano christianoque spiritu vivificare, 
ut magnae humani convictus expectationi divinoque consilio plene respondeant. 


4. Ad recte haec instrumenta adhibenda omnino necesse est ut omnes, qui iisdem utantur, ordinis 
moralis normas noscant et fideliter in hac provincia ad effectum deducant. Rerum materiam ergo 
considerent quae, pro peculiari cuiusque instrumenti natura, communicantur; simul vero 
adiuncta seu circumstantias omnes, hoc est finem, personas, locum, tempus ceteraque prae 
oculis habeant quibus ipsa communicatio perficitur quaeque eiusdem honestatem possunt 
mutare, vel prorsus novare; inter quae numeratur modus agendi uniuscuiusque instrumentorum 
proprius, eorum scilicet vis, quae tanta esse potest ut homines, praesertim si imparati sint, 
eamdem animadvertere, imperio regere ac, si res ferat, reicere, difficulter valeant. 


5. Praecipue vero necesse est ut omnes quorum interest rectam de horum instrumentorum usu 
conscientiam sibi efforment, praesertim quod attinet ad nonnullas quaestiones nostra aetate 
acrius agitatas. 


Prima quaestio informationem, quam aiunt, spectat, seu nuntiorum exquisitionem atque 
evulgationem. Patet, profecto, eam, ob hodiernae humanae societatis progressum atque ob 
arctiora vincula inter eiusdem membra, perutilem atque plerumque necessariam evasisse; 
publica enim et tempestiva eventuum rerumque communicatio pleniorem et continuam eorum 
notitiam praebet singulis hominibus, ita ut ipsi ad bonum commune efficaciter conferre possint 
omnesque auctiorem totius civilis societatis profectum facilius promoveant. Inest ergo in 
societate humana ius ad informationem de iis quae hominibus, sive singulis, sive societate 
coniunctis, secundum uniuscuiusque condiciones, conveniant. Huius tamen rectum iuris 
exercitium expostulat ut, quoad suum obiectum communicatio sit semper vera atque, iustitia et 
caritate servatis, integra; praeterea, quoad modum, sit honesta et conveniens, scilicet leges 
morales hominisque legitima iura et dignitatem, cum in nuntiis quaeritandis tum in evulgandis, 
sancte servet; non omnis enim scientia prodest "caritas vero aedificat" (1Cor 8,1). 


6. Secunda quaestio rationes respicit intercedentes inter artis, ut aiunt, iura et legis moralis 
normas. Cum increbrescentes de hac re controversiae non raro ortum ducant a falsis doctrinis de 
ethica et aesthetica, Concilium obiectivi ordinis moralis primatum absolute omnibus tenendum 
edicit, quippe qui ceteros omnes rerum humanarum ordines, artis non excepto, licet dignitate 
praestantes, unus superet congruenterque componat. Solus enim ordo moralis hominem, Dei 
rationalem creaturam et ad superna vocatum, in tota ipsius natura attingit idemque, si quidem 
integre fideliterque servetur, ad perfectionem et beatitudinem plene assequendam ipsum 
adducit. 


7. Postremo, mali moralis narratio, descriptio vel repraesentatio possunt sane, etiam ope 
instrumentorum communicationis socialis, inservire ad hominem penitius cognoscendum 
explorandumque, ad veri bonique magnificentiam  manifestandam atque extollendam, 
opportunioribus ceterum effectibus dramaticis obtentis; attamen, ne damnum potius quam 
utilitatem animis afferant, legibus moralibus omnino obtemperent, praesertim si agatur de rebus 
quae debitam reverentiam exigant, vel quae hominem, originali labe vulneratum, facilius ad 
pravas cupiditates incitent. 

8. Cum publicae opiniones hodie vim et auctoritatem maximam exerceant in omnium ordinum 
civium vitam, sive privatam sive publicam, necesse est ut omnia societatis membra sua iustitiae 
et caritatis officia, hac quoque in provincia, adimpleant; itaque, istorum etiam instrumentorum 
ope, contendant ad rectas publicas opiniones efformandas atque pandendas. 


9. Peculiaria officia obstringunt receptores omnes, lectores scilicet, spectatores et auditores, qui 
communicationes his instrumentis diffusas, personali ac libera electione, recipiunt. Recta enim 
electio postulat ut iidem omnibus quae virtute, scientia et arte praestent plene faveant; ea autem 
vitent quae vel sibi spiritalis detrimenti causa vel occasio fiant, vel alios per pravum exemplum 
in periculum inducere possunt, vel bonis communicationibus obstent malasque promoveant; 
quod plerumque fit pretium praebitoribus solvendo qui ob oeconomicas dumtaxat rationes haec 
instrumenta adhibeant. 


Ut ergo iidem receptores legem moralem adimpleant, officium ne praetermittant sese 
tempestive certiores faciendi de sententiis quae his in rebus a competenti auctoritate ferantur, 
atque eisdem secundum rectae conscientiae normas obsequendi; ut vero minus rectis 
suasionibus facilius obsistant, bonis autem plene faveant, curent suam conscientiam aptis auxiliis 
dirigere atque instituere. 


10. Receptores, praesertim iuniores, curent ut in usu horum instrumentorum moderationem et 
disciplinam assuescant; studeant insuper ut res visas, auditas, lectas penitius intellegant; cum 
educatoribus ac peritis de iisdem disserant et rectum iudicium proferre ediscant. Parentes vero 
suum esse officium meminerint sedulo invigilandi ne spectacula, folia et alia huiusmodi, quae 
fidei aut moribus infensa sint, domestici convictus limen intrent, neve filii familias alibi talibus 
occurrant. 


11. Praecipuum morale officium quoad rectum instrumentorum communicationis socialis usum 
respicit diurnarios, scriptores, actores, scaenarum artifices, effectores, diribitores, distributores, 
exercentes et venditores, criticos ceterosque qui quocumque modo in communicationibus 
efficiendis et transmittendis partem habeant; omnino enim patet quae et quam gravis momenti 
officia iis omnibus sint tribuenda in hodiernis hominum condicionibus, cum ipsi, informando 
atque incitando, humanum genus recte vel pessum ducere possint. 


Eorum itaque erit oeconomicas, vel politicas, vel artis rationes ita componere ut eaedem bono 
communi numquam adversentur; quod ut expeditius obtineant, ipsi laudabiliter nomen 
consociationibus dent ad suam professionem spectantibus, quae suis membris - etiam, si opus 
fuerit, inito foedere de codice morali recte servando - legum moralium reverentiam in suae artis 
negotiis et officiis imponant. 


Semper autem memores sint magnam partem lectorum et spectatorum e iuvenibus constare, qui 
indigent prelo atque spectaculis quae honesta oblectamenta praebeant atque ad altiora animos 
alliciant. Curent insuper ut communicationes de rebus ad religionem spectantibus personis dignis 
ac peritis tractanda concredantur et debita reverentia perficiantur. 


12. Civilis auctoritas hac in re peculiaribus officiis obstringitur ratione boni communis, ad quod 
haec instrumenta ordinantur. Eiusdem enim auctoritatis est, pro suo munere, informationis 
veram iustamque libertatem, qua hodierna societas ad sui profectum omnino eget, praesertim 
ad prelum quod attinet, defendere ac tutari; religionem, culturam, optimas artes fovere; 
receptores, ut suis legitimis iuribus libere frui possint, tueri. Praeterea civilis potestatis est ea 
incepta adiuvare quae, licet praesertim iuventuti maxime sint utilia, suscipi secus non possunt. 

Denique eadem publica potestas, quae legitime operam dat civium valetudini, tenetur officio, 
per legum promulgationem ac sedulam executionem, iuste et vigilanter consulendi ne ex horum 
instrumentorum pravo usu gravia discrimina publicis moribus et societatis progressui obveniant. 
Per hanc vigilem curam minime singulorum vel coetuum comprimitur libertas, praesertim si 
validae deficiant cautiones ex parte eorum qui, ex suscepto munere, haec instrumenta adhibent. 


Peculiaris autem tutela exerceatur ad iuniores defendendos a prelo et spectaculis quae eorum 
aetati noxia sint. 


Caput Il 


13. Omnes Ecclesiae filii communi animo consilioque conentur ut instrumenta communicationis 
socialis, nulla interposita mora et maxima adhibita industria, efficaciter in multiplicibus 
apostolatus operibus, prout rerum et temporum adiuncta exposcent, usurpentur, noxia incepta 
praecurrentes, illis praesertim in regionibus quarum moralis et religiosus progressus urgentiorem 
navitatem exquirit. 


Sacri ergo Pastores suum munus in hac provincia, cum eorumdem ordinario praedicationis officio 
arcte conexum, explere properent; laici quoque, qui in his instrumentis adhibendis partes habent, 
Christo testimonium reddere satagent, imprimis suis cuiusque muneribus perite et apostolico 
animo perfungentes, immo, pro sua parte, technicis, oeconomicis, cultus artisque facultatibus 
actioni pastorali Ecclesiae directe auxiliatricem praestantes operam. 


14. Imprimis prelum honestum foveatur. Ad lectores autem christiano spiritu plene imbuendos, 
prelum etiam excitetur et provehatur veri nominis catholicum, quod scilicet - sive directe ab ipsa 
auctoritate ecclesiastica, sive a catholicis viris promotum et dependens - manifeste hoc animo 
edatur ut publicas opiniones iuri naturae et catholicis doctrinis praeceptisque consonas efformet, 
firmet atque promoveat, facta vero quae Ecclesiae vitam respiciant pervulget ac recte explanet. 
Moneantur autem fideles de necessitate catholicum prelum legendi atque diffundendi ad 
iudicium christianum sibi de omnibus eventibus efformandum. 


Taeniolarum effectio et exhibitio ad honestam animi relaxationem, humanum cultum et artem 
utilium, imprimis autem earum quae iuventuti destinentur, validis omnibus auxiliis 
promoveantur et in tuto ponantur: quod praesertim fit opes atque incepta honestorum 
effectorum et distributorum adiuvando ac simul coniungendo, pelliculas laude dignas criticorum 
consensu et praemiis commendando, catholicorum proborumque exercentium auditoria fovendo 
ac inter se consociando. 


Itidem efficax adiumentum feratur transmissionibus radiophonicis et televisificis honestis, 
imprimis iis quae familiis sint consentaneae. Catholicae autem transmissiones sollerter foveantur, 
quibus auditores et spectatores ad vitam Ecclesiae participandam inducantur atque veritatibus 
religiosis imbuantur. Sollicite quoque, ubi oportuerit, excitandae sunt stationes catholicae; 
curandum vero est ut earum transmissiones convenienti perfectione et efficacitate praestent. 


Consulatur insuper ut nobilis et prisca scaenica ars, quae iam per instrumenta communicationis 
socialis late propagatur, ad spectatorum humanitatem morumque conformationem contendat. 


15. Ut necessitatibus nuper expositis provideatur, sacerdotes, religiosi necnon laici tempestive 
instituantur, qui congrua peritia polleant in his instrumentis ad fines apostolatus moderandis. 


Imprimis debent laici arte, doctrina et moribus instrui, multiplicato scholarum, facultatum et 
institutorum | numero, ubi  diurnarii, auctores  cinematographei et radiophonicarum 

televisificarumque transmissionum ceterique quorum interest, integram formationem, spiritu 
christiano imbutam, praesertim quoad doctrinam socialem Ecclesiae, nancisci possint. Scaenici 
quoque actores instituendi ac iuvandi sunt, ut sua arte humanae societati convenienter prosint. 
Sedulo denique parandi sunt critici litterarii, cinematographici, radiophonici, televisifici ceterique, 
qui suam quisque scientiam optime calleant atque talia iudicia ferre edoceantur et incitentur in 
quibus semper ratio moralis in sua luce collocetur. 


16. Cum rectus instrumentorum usus communicationis socialis, quae receptoribus praesto sunt 
aetate cultuque diversis, accommodatas et proprias requirat eorumdem receptorum 
institutionem atque exercitationem, incepta quae huic fini consequendo sint apta - praesertim si 
iunioribus destinentur - in scholis catholicis cuiusve gradus, in Seminariis necnon in apostolatus 
laicorum coetibus foveantur, multiplicentur atque iuxta morum christianorum principia 
dirigantur. Quod ut promptius efficiatur, doctrinae et disciplinae catholicae de hac re propositio 
ac explicatio in catechismo tradatur. 


17. Cum prorsus dedeceat Ecclesiae filios desides pati verbum salutis alligari ac praepediri 
technicis moris vel expensis, ingentissimis sane, quae istorum instrumentorum propria sunt, 
monet haec Sancta Synodus eosdem officio obstringi sustinendi et auxiliandi catholicas 
ephemerides, folia periodica atque cinematographica incepta, stationes transmissionesque 
radiophonicas et televisificas, quorum finis praecipuus sit veritatem evulgare et defendere atque 
christianae institutioni humanae societatis providere. Simul vero consociationes et singulos viros, 
qui in rebus oeconomicis vel technicis magna polleant auctoritate, instanter invitat ut suis opibus 
suaque peritia libenter haec instrumenta, quatenus veri nominis culturae et apostolatui 
inserviunt, largiter sustentent. 


18. Quo autem Elcclesiae multiformis apostolatus circa instrumenta communicationis socialis 
efficacius roboretur, in omnibus orbis dioecesibus, Episcoporum iudicio, quotannis dies celebretur 
in qua fideles edoceantur de suis in hac rerum parte officiis, invitentur ad preces pro hac causa 
fundendas et ad stipem ad eumdem finem conferendam, quae scilicet in instituta et incepta ab 
Ecclesia in hac re promota, sustentanda ac fovenda, iuxta orbis catholici necessitates, sancte 
impendatur. 


19. In sua suprema pastorali cura adimplenda circa instrumenta communicationis socialis 
praesto est Summo Pontifici peculiare Sanctae Sedis Officium (1). 


20. Episcoporum autem erit huiusmodi operibus et inceptis in propriis Dioecesibus invigilare 
eademque promovere et, quatenus ad apostolatum publicum spectent, ordinare, iis non exceptis 
quae religiosorum exemptorum moderamini subiciuntur. 


21. Cum vero efficax pro tota Natione apostolatus unitatem consiliorum et virium requirat, haec 
Sancta Synodus statuit et mandat, ut Officia nationalia pro rebus preli, cinematographei, 
radiophoniae et televisionis ubique constituantur omnique ope adiuventur. Horum ergo 
Officiorum praesertim erit consulere ut conscientia fidelium in his instrumentis adhibendis recte 
efformetur necnon quidquid in hac provincia a catholicis agitur fovere et ordinare. 


In unaquaque Natione eorum moderatio peculiari Episcoporum coetui, vel alicui Episcopo 
delegato, concredatur; in iisdem autem Officiis laici quoque partes habeant, qui catholicae 
doctrinae harumque artium periti sint. 


22. Cum insuper eorundem instrumentorum efficacitas limites Nationum excedat, atque singulos 
quasi cives efficiat totius consortionis humanae, in hac provincia incepta nationalia inter se 

cooperentur etiam in ambitu internationali. Officia autem, de quibus in n. 21, operose adlaborent 
una cum sua cuiusque Consociatione Catholica Internationali. Hae autem Consociationes 
Catholicae Internationales a sola Sancta Sede legitime approbantur et ab eadem pendent. 


Clausulae 


23. Ut universa huius Sanctae Synodi principia et normae de instrumentis communicationis 
socialis ad effectum deducantur, de expresso mandato Concilii, Instructio pastoralis edatur cura 
Sanctae Sedis Officii, de quo in n. 19, adiuvantibus ex variis nationibus rei peritis. 


24 Ceterum confidit haec Sancta Synodus hanc suam institutorum et normarum traditionem 
libenter acceptam et sancte custoditam fore ab omnibus Ecclesiae filiis, qui idcirco, etiam his 
auxiliis utentes, nedum damna patiantur, salis lucisque instar, terram condiant ac mundum 
collustrent; insuper omnes bonae voluntatis homines, imprimis eos qui haec instrumenta 
moderantur, invitat ut studeant eadem unice flectere in bonum humanae societatis, cuius sors 
magis in dies ab eorum recto usu pendet. Itaque, sicut priscis iam artium monumentis, novis 
etiam hisce inventis Nomen Domini glorificetur, secundum illud Apostoli: "lesus Christus heri et 
hodie, ipse et in saecula" (Hebr 13,8). 


Haec omnia et singula, quae in hoc Decreto edicta sunt, placuerunt Sacrosancti Concilii Patribus. 
Et Nos, Apostolica a Christo Nobis tradita potestate, illa, una cum Venerabilibus Patribus, in 
Spiritu Sancto approbamus, decernimus ac statuimus et quae ita synodaliter statuta sunt ad Dei 
gloriam promulgari iubemus. Romae, apud S. Petrum die IV decembris anno MCMLXIII. Ego 
PAULUS Catholicae Ecclesiae Episcopus. 

Prior: AETATIS NOVAE; post: MIRANDA PRORSUS 


03. COMMUNIO ET PROGRESSIO INSTRUCTIO PASTORALIS AD DECRETUM DE INSTRUMENTIS 
COMMUNICATIONIS SOCIALIS 


PROOEMIUM 


1. COMMUNIO ET PROGRESSIO convictus humani potissima sunt proposita communicationis 
socialis eiusque instrumentorum, ut preli, cinematographei, radiophonici et televisifici inventi. 
Horum vero augescens in dies perfectio, qua pluribus usque hominibus singulisque maiorem in 
modum facilius praesto sunt, eos omnes magis ac magis implicat affectione quadam animi 
vitaeque ratione, in quam eadem technica subsidia penitus permanant. 


2. In iis reperit Ecclesia « dona Dei » [1] quippe quae secundum providentissimi Dei consilium 
homines inter se fraterna necessitudine concilient ut hi cum salutifera Eius concurrant voluntate. 
Plenior autem comprehensio et intelligentia acrior communicationis socialis, ideo muneris etiam 
instrumentorum eius in hodiernae societatis commodum, aliquot attingitur Concilii Vaticani 
Secundi documentis, praesertim in Constitutione De Ecclesia in Mundo Huius Temporis [2], tum 
quoque in Decreto De Oecumenismo [3], Declaratione De Libertate Religiosa [4], Decreto De 
Activitate Missionali Ecclesiae [5], Decreto De Pastorali Episcoporum Munere in Ecclesia [6], et 
proprie Decreto illo, quod totum instrumentorum communicationis socialis rem pertractat [7]. 
Ille autem altior rerum intellectus Concilii afflatu et doctrina fretus Christianos posthac docebit 
quo animo sese gerant in communicationis subsidiis eosque incitabit, ut in iis impensius élaborent. 

3. Haec demum Instructio Pastoralis, iussu ipsius Concilii emissa [8], doctrinae principia atque 
consilia pastoralia in universum explicat, singulis nimirum minutisque partibus praetermissis, 
quae ob rei perpetuam vicissitudinem et progressionem proxime definiri valent tantummodo 
secundum peculiaria temporis cuiusque et loci adiuncta. 


4. Quapropter erit Episcoporum eorumque Conventuum, quemadmodum Synodorum in Ecclesiis 
Orientalibus, libenter uti adiumentis hominum vere peritorum necnon consiliorum 
dioecesanorum, nationalium, internationalium ac sic hanc instructionem industria operosa et 
collegiaria ad effectum adducere, dum pressius eam explanabunt et accommodabunt ad 
singulares condiciones populorum ac finium, quibus praesunt, Ecclesiae totius unitati simul 
prospicientes. Quo in opere conventus Episcoporum adhibebunt beneficia, quae sacerdotes, 
religiosi, laici pro certo munere suo hac in re poterunt afferre, quandoquidem congruens usus 
instrumentorum communicationis socialis recidit in totum Populum Dei. 


5. Sperare denique licet fore ut Instructio haec in optimam partem ab iis recipiatur, quicumque 
in communicationis socialis provincia officio aliquo perfungantur, atque ab omnibus qui pro sua 
bona voluntate humanae familiae progressibus studeant. Ita enim fiet, ut per mutuo habitum 
sermonem operamque adiutricem illorum hominum uberrima emolumenta, quae his 
portendantur instrumentis, in omnium revera bonum percipiantur. 


PARS PRIMA. COMMUNICATIONIS SOCIALIS INSTRUMENTA IN CHRISTIANO RERUM PROSPECTU: 
ELEMENTA DOCTRINAE 


6. Instrumenta communicationis socialis, tametsi ab ipsis communicatoribus ad homines singulos 
directa usurpentur, universam tamen hominum societatem reapse tangunt et movent [1], etenim 
plurimis hominibus celeriter perferunt cognitiones vitae mundi hodierni, praesentisque temporis 
animum aperiunt et mentem; plane idcirco necessaria sunt putanda ad intimas et saepius 
multiplicatas necessitudines atque opera nostrae societatis. Hanc ob causam in ipsa incidunt 
etiam ea principia, quae secundum prospectum christianum consortionem hominum moderantur. 
Excelso quidem proposito haec inventa eo spectant et ordinantur, ut quaestiones atque 
exspectationes humanae societatis in medium proferantur, quo citius eis satisfiat, utque homines 
in coniunctionem magis magisque arctam contrahantur. Quod quidem primarium est principium, 
unde proficiscitur aestimatio Christiana ^ opportunitatum, quas hominum  prosperitati 
instrumenta illa praebent. 


7. Ubicumque humana industria incumbit ad vitae terrestris condiciones in melius corrigendas, 
et imprimis quotiescumque aguntur recentissima scientiae humanae prodigia prosperrimique 
technicae artis successus, ibi profecto Christianorum visus atque existimatio de homine ipso, et 
necessitudinibus humanis, et tota mundi historia reperiunt aliquam responsionem — saepius 
vero inconsciam — illi praecepto divino ut homo « possideat et dominetur terrae » [2], eodemque 
tempore cernit participationem necnon productionem operis Dei rerum electoris ac servatoris [3]. 
Atqui in eandem illam considerationem et mentem prorsus ingrediuntur communicationis 
socialis instrumenta, utpote quae ad scientiam inter homines communicandam ac proinde ad 
eorum mutuo praestitam effectricem operam valeant multum. Eevera, cum hominem Deus 
fabricaretur ad imaginem suam, potestatem ei dedit simul partis capiendae in ipsa potentia 
creatrici, ut civitatem terrenam exstrueret [4]. 


8. Suapte natura id communicatio socialis efficere contendit, ut homines inter se commercia 
frequentantes maiore imbuantur vitae communis sensu. Ita quisque homo cum reliquis 
hominibus suis fratribus coniunctus ad consilium divinum in historia adimplendum confert 
tamquam Dei manu ductus [5]. Secundum fidem Christianam consortio hominum et communio, 

finis videlicet princeps omnis communicationis, primitus exoritur ipsa et veluti praemonstratur in 
mysterio summo aeternae societatis Dei inter Patrem et Filium et Spiritum Sanctum, qui unam 
agunt vitam divinam. 


9. Plurimum sane adiuvare possunt communicationis instrumenta ad hominum coniunctionem; 
attamen si animi et mentes inscitia laborant sive bona voluntas desideratur, usus eorum 
contrarium perficere valet, ut nempe minus homines inter se intellegant magisque dissentiant; 
unde mala complura gignantur. Etenim nimium crebro experimur per eadem instrumenta negari 
vel adulteran potissima bona vitae humanae; quibus ex depravationibus Christiana mens 
concludit necesse profecto esse hominem liberari et eripi peccato, quod in generis humani 
historiam primigeno intraverit casu [6]. 


10. Cum propria culpa homo a suo Conditore avertitur, per illam turbationem quae delictum 
sequitur ipse in discordiam prolabitur, tum altercationem exitiosam cum fratribus suis, et tandem 
interpellationem communicationis [7]. Verumtamen Dei amor erga homines non patitur se 
repudiari. lpse enim auctor fuit, ut ineunte historia salutis [8] commercium haberet cum 
hominibus, atque appetente iam temporis plenitudine seipsum communicavit cum eis [9], et « 
Verbum caro factum est » [10]. Dum morte sua et resurrectione genus humanum liberavit 
Christus Dei Filius Incarnatus, Verbum simulque Imago Dei invisibilis [11], cum omnibus partitus 
est veritatem et Dei ipsius vitam maiore profecto ubertate geminataque copia. lpse ut unus 
mediator inter Patrem et homines pacem seu communionem cum Deo stabilit fraternamque 
societatem inter homines componit [12]. Quo ex tempore altissimum fundamentum atque 
primum exemplar coniunctionis inter homines invenitur in Deo, qui Frater Humanus est factus 
quique discipulis deinde praecepit, ut bonum nuntium universis hominibus perferrent cuiusvis 
aetatis ac regionis [13] pronuntiantes « in lumine » et « super tecta » [14]. 


11. Hisce commorans in terris Christus se ipse ostendebat Perfectum Communicatorem. Per « 
incarnationem » quidem naturam induit eorum, qui aliquando percepturi erant eius 
communicationem, quam et sermonibus et universa vitae suae ratione peragebat. Ex interiore 
parte ille loquebatur, id est e medio populo suo, proclamans nuntium divinum valide et tenaciter 
neque cum ulla exceptione; attamen sese aequabat eorum generi modoque loquendi et cogitandi 
rationi, cum ex ipsorum situ ac statu loqueretur. Ceterum plus secum infert communicatio quam 
cogitationum solam declarationem vel animi affectuum significationem; namque secundum 
reconditam suam naturam constat sui ipsius donatione ob amorem; et communicatio Christi 
spiritus est et vita [15]. Eucharistia autem sacra instituenda Christus nobis absolutissimam 
tradidit communionis formam, quae homini terrestri concedi poterat, communionem scilicet 
Deum inter et hominem, et hoc pacto proximam ac perfectissimam inter homines ipsos 
societatem. Christus denique nobis suum Spiritum Vivificantem communicavit, qui est principium 
congregationis et unitatis [16]. In Ecclesia, quae est Corpus Christi Mysticum et plenitudo 
abscondita Christi glorificati, Ipse complectitur universa [17]: sic fit ut in Ecclesia procedamus per 
verbum et sacramenta erecti ad spem novissimae coniunctionis, ubi « Deus erit omnia in omnibus 
» [18]. 


12. « Inter mirifica technicae artis inventa » [19], quibus socialis communicatio inter homines 
provehitur, Christifidelis reperit instrumenta illa provido Dei consilio excogitata ad hominum 
prosperandam consortionem his in terris peregrinantium. Novas enim pariunt illa necessitudines 
inter eos, et, ut aiunt, novam fabricantur linguam, quae homines sinit rectius se ipsos cognoscere 
ad aliosque facilius accedere. Quanto autem expeditius inter se comprehendunt et propensa 
voluntate utrimque inclinant, tanto vicissim celerius admoventur ad iustitiam et pacem, 
benevolentiam et beneficentiam, adiutorium mutuum, amorem ac tandem communionem. 

Quocirca communicationis instrumenta merito annumerantur inter validissimas opes atque 
facultates, quibus homo uti potest ad caritatis confirmationem, quae exprimit et progignit 
demum communionem. 


13. Cuncti propterea bonae voluntatis homines magna cohortatione stimulentur ad coniuncte 
laborandum, ut instrumenta communicationis socialis veritati conquirendae et inveniendae 
necnon humanae progressioni amplificandae vere sint utilia. Ad illud autem faciendum 
christianus sua in fide confirmatur, quod Evangelii nuntius per eadem disseminatus huic 
proposito maxime proderit, cum fraternitatem hominum sub Dei paternitate efficiat. Mutua 
tamen communio et opera rerum effectrix inter homines denique reponuntur in eorum libera 
voluntate, quae autem movetur vicissim causis ex animo vel societate vel arte technica profectis. 
Itaque momentum suum et significatio ultima assignantur communicationis instrumentis, cum 
eadem adhibet humana libertas. 


14. Ideo quoniam homo ipse constituit modum utendi communicationis inventis, principia 
moralia illuc spectantia innituntur aequae considerationi dignitatis hominis, qui particeps reapse 
fieri debet communitatis filiorum Dei adoptivorum. Ex altera vero parte, haec principia manant 
ex intima natura communicationis socialis et qualitatibus cuiusque instrumenti propriis. Id quod 
colligitur etiam ex Constitutione Gaudium et Spes: «Ex ipsa enim creationis condicione res 
universae propria firmitate, veritate, bonitate propriisque legibus ac ordine instruuntur, quae 
homo revereri debet... » [20]. 


15. Quicumque ergo cupiverint communicationis subsidia eorumque usurpationem recte 
collocare in historia Creationis et Incarnationis Redemptricis atque iudicare eorum honestatem, 
iidem comprehendant necesse erit hominem integrum, et iam antea funditus perspexerint 
indolem socialis communicationis et eius instrumentorum. Sic pro sua quemque conscientia 
oportet omnes communicatores (i.e. illos qui pro munere suo communicationis subsidiis utuntur) 
studere sibi peritiam comparare ad munus rite obeundum necessariam [21]; hoc eo magis 
postulatur, quo gravius est onus cuiusque officii erga communicationis bonitatem. Eodem officio 
magis quidem obstringuntur ii, qui aliorum iudicium et arbitrium illuminare atque edocere 
debent, praesertim quorum maturitas vel animi cultura haud sufficit. Necessitas autem haec et 
obligatio ea omnia complectitur, quae uno aliove modo ditare valent aut vitiare humanitatem 
singulorum vel plurium hominum. Nihil deinde intentatum praetermittetur, ut receptores (i.e. illi 
qui legendo audiendo intuendo utilitates inde hauriunt) informentur tales, qui accurate 
interpretentur quidquid instrumenta haec praebuerint, qui plurimum inde emolumenti reportent, 
qui suas denique operosas partes in societatis vita expleant; namque hoc solo modo subsidia illa 
plenam suam assequentur efficacitatem. 


16. Summa sive universitas cunctorum operum per varia ac diversa communicationis 
instrumenta in certo aliquo circumscripto loco confectorum, iudicari debet et aestimari, prout 
bono communi [22] ipsa inserviunt; scilicet, per nuntios suos et artes et oblectamenta satisfacere 
illa decet eiusdem communitatis vitae atque progressibus. Afferendi sunt his instrumentis nuntii 
non tantum eventuum carptim evulsorum e rebus adiectis, verum etiam ipsorum adiunctorum, 
ut universi recipientes plane intellegant societatis quaestiones inque perfectionem eius suum 
quoque conferant studium et laborem. Aequam proinde proportionem conservari oportet inter 
nuntios publicos, instructionem scholasticam, oblectationes, inter otia liberaliora et vulgatiora. 


17. Quaevis communicatio necesse est primariae legi sinceritatis, probitatis, veritatis obtemperet. 
Non sufficit igitur bonus animus et voluntas recta, ut communicatio evadat ilico honesta; opus 
est praeterea communicationem ex veritate referre res ipsas, hoc est, veram reddere imaginem 

rerum condicionis, atque praeditam esse propria sua interiore veritate. Laus et praestantia 
moralis alicuius communicationis non emerget ex solo argumento, neque ex doctrina eius mente 
tantum concepta, sed etiam ex ratione qua communicatur, ex modis et viis loquendi atque 
suadendi, ex rebus adiectis, ex ipsa illa hominum multitudine ad quam dirigitur [23]. 


18. Perfectior intellegentia maiorque inter homines indulgentia, consociatio adiutricis multorum 
et efiectricis operae, quas socialis communicatio mirandum ad modum promovere valet, sunt 
quidem proposita consonantia cum ipsis finibus Populi Dei, qui suo tempore ea confirmant atque 
perficiunt. « Promotio enim unitatis cum intima Ecclesiae missione cohaeret, cum ipsa sit " in 
Christo veluti sacramentum seu signum et instrumentum intimae cum Deo unionis totiusque 
generis humani unitatis " » [24]. 


PARS SECUNDA 

INSTRUMENTA SOCIALIS COMMUNICATIONIS UTI PARTES HUMANAE PROGRESSIONIS 
Caput Primum 

Actio Communicationis Instrumentorum in Hominum Societate 


19. Recentiora artificia ad hominum provehendum commercium conglobane ut dicitur, nostrae 
aetatis homines in aliquem circulum angustam, ut cuncti inter se colloquantur ad fraternitatem 
et communem omnium operam nitentes. Namque eisdem instrumentis resonant et excitantur ac 
per immensum iterantur collocutiones cotidianae singulorum hominum; ideoque publicum totius 
societatis colloquium per ea gignitur atque expeditur usquequaque. Nuntiorum et opinionum 
profluentia, quae his rationibus perferuntur, revera facit ut totum per orbem terrarum universi 
homines illorum negotiorum ac difficultatum, quibus tam unusquisque eorum quam omne genus 
humanum afficitur, ita participes fiant ut condiciones simul impleantur necessariae ad mutuam 
comprehensionem et indulgentiam omniumque inde progressum. 


20. Commutationis instrumenta adeo velocitar perfecta evertunt et diruunt claustra, quae 
tempora et loca inter homines aliquando erexerant. Sese ergo praebent tamquam iunctioris 
propinquitatis firmiorisque consortionis artifices; etenim eorum beneficio cuiuslibet rei indicium 
seu cognitio continenter circuit orbis nostri extrema hominesque patitur vitam et eventa mundi 
hodierni multo magis actuose sectari. Utilitatem ex his instrumentis déportát traditio quoque 
doctrinae cuiusvis gradus; ceterum illa admodum prosunt dimicationi adversus plenam 
litterarum ignorantiam atque simul institutioni tum incipienti tum continuatae. Similiter conferre 
plurimum valent ad homines evehendos vereque liberandos praesertim in regionibus paulatim 
tantum progredientibus. Maiorem praeterea aequalitatem inter homines constituunt atque 
defendunt, in eam videlicet partem, ut cuncti societatis ordines sine discrimine iam perfrui 
possint bonis animi et oblectamentis. Mentes denique locupletant, dum eas per ipsius vitae sonos 
et imagines reducunt ad res aspectabiles et concretas eiusque pariter indicant maxime 
longinquas regiones atque tempora antiquissima. Ubicumque autem litterae paene omnino 
ignorantur, cives, quamvis culturae nativae et humanitatis mores magni existimare debeant, ad 
hodierni tamen mundi rationes et modos recentiores vitae cito suscipiendos adducuntur. 


21. Adhortatur talium opportunitatum contemplatio, ut instrumenta communicationis socialis 
elementa validissima esse putentur, quibus et humana augeatur progressio et difficultates 
perseveranter superentur quas ipsa inferre possint. His vero incommodis tam communicatores 
quam receptores se intellegent provocari ad quaestiones multiplices resolvendas. Quomodo 
cavebitur certo, ut rerum nuntii, quos copiose et perpetuo, turbate saepius et plerumque summa 

celeritate diffundant, accurate aestimentur atque digerantur? Cum socialis communicationis 
instrumenta ex sua ipsorum natura ad quam plurimos illis utentes se dirigant ac, ne plures 
receptores offensa aliqua repellant, crebro faveant neutri parti, qua ratione in populis 
pluralisticis, quos dicunt, vera et falsa tuto discernetur, honesta et prava? Quo pacto prohiberi 
potest, quominus, propter liberam competitorum aemulationem, ipsa captatio publici favoris 
cogat haec instrumenta aut compellat ad evocandas et inflammandas non tam generosas nec 
honestas impulsiones naturae humanae? Quomodo impedietur, ne nimis pauci homines ita 
instrumentis dominentur ut vera collocutio et consortio in societate exstinguatur? Quomodo 
adhibenda erunt haec subsidia ne communicationibus per artificia transmissis, praesertim si 
imaginibus efficiantur, necessitudines inter ipsas personas laedantur? Cum enim saepe eadem 
invitent hominem ad alio efiugiendum per somnium quoddam, quid facere potest, ne eum ab 
ipsa vita absterreant in hoc praesenti tempore agenda? Qua ratione obstabitur, ne homines 
adigant ad desidiam et animi quandam lentitudinem? Quo denique pacto fiet, ne perpetua 
affectuum excitatio usum rationis praepediat? 


22. Prolapsio regulae morum, quae in pluribus hodiernae vitae partibus deprehenditur, maximae 
curae est atque cordi universis bonae voluntatis hominibus; eiusdem autem demutationis signa 
facile notantur in omnibus instrumentis communicationis socialis. Quantum vero culpae harum 
rerum conferendum sit in illa, disputari quidem potest. Etenim plerique serio existimant per 
communicationis subsidia tantummodo relucere ac referri mores, qui in humana societate iam 
vigeant; alii contra arbitrantur ipsa confirmare latiusque propagare illas propensiones atque, 
dum eas exhibeant tamquam vitae humanae plane communes, paulatim efficere, ut usu tandem 
recipiantur; alii denique volunt culpam maximam transferri in eadem haec instrumenta. 
Quidquid id est, negari non potest ipsam societatem vitiis laborare atque, ut res in melius 
convertantur et restituantur, operam postulari parentum et magistrorum, animarum pastorum 
et eorum omnium, qui procurent bonum commune. In hoc autem laudabili conatu instrumenta 
communicationis haud mediocres sustinent partes, quamvis fieri nequeat, ut opus eorum ab ipsa 
vita et consuetudinibus populi seiungatur. 


23. Quo melius agnoscantur certiusque colligantur beneficia humanae societati per socialem 
communicationem oblata, quo insuper tutius eorundem óbices supervadantur, aspectus 
praecipuos actionis instrumentorum in hominum commercio ponderari funditus oportet. 


1. PUBLICA OPINIO 


24. Forum aliquod publicum constituunt communicationis subsidia, ubi homines ultro citroque 
habeant sermones. Quo in colloquio enuntiatio atque certatio diversarum sententiarum quae 
pervulgantur ipsam societatis vitam penitus afficit et locupletat eiusque progressionem maturat. 


25. Ex eo quod unusquisque sponte studet ita patefacere aliis sensus proprios, opiniones, 
afflictiones animi, ut communes plurium evadant sententiae ac mores, exoritur « publica opinio 
», quae est hominum naturae socialis proprietas et nota. lam pridem Pius XII publicam opinionem 
perspicue indicavit quasi quandam «imaginem naturalem vocis, communiter repercussam plus 
minusve spontaneam eventorum simul et conditionum actualium in animis atque iudiciis 
hominum » [1]. Propriae autem declarandae opinationis libertas est qualitas et pars 
pernecessaria in publica formanda opinione. Etenim sententiae propalam expressae aliis 
aperiunt mentem et iudicium circulorum maioris momenti in aliquibus certis adiunctis locorum, 
temporum, consuetudinum. 


26. Illa libertas, qua valet sua quisque asseverare sensa et cogitata, prorsus necessario exposcitur 
ad recte convenienterque effingendam publicam opinionem. Oportet proinde una cum Concilio 

Vaticano Il praedicare hanc libertatem, propriae eloquendae mentis, necessariam esse tam 
singulis quam consociatis hominibus intra honestatis bonique communis terminos [2].Cum 
adiutrix omnium opera postuletur ut socialis vita revera proficiat, opus est comparatione quoque 
libera sententiarum, quae alicuius ponderis esse existimantur, ut — dum aliae concedantur vel 
assumantur, aliae vero repudientur vel perficiantur, aliae demum inter se concilientur vel 
accommodentur — solidiores quidem ex eis atque constantiores vere conspirare valeant ad 
commune quoddam agendi consilium. 


27. Hinc elucet communicatorum munus sane esse gravissimum: ad opiniones nempe rite 
conformandas et colligendas et disseminandas maximam vim ipsi habent, dum uno tempore 
permittunt, ut libero acutoque rei iudicio inter se comparentur. 


28. Omnes autem cives rogantur ut publicae informandae opinioni conferant [3] etiam per 
legatos propriae mentis interpretes. li, qui ex officio vel propter dotes nativas aliamve ob causam 
magni aestimati plurimum in civitate possunt, sustinent partes magni quidem ponderis ad 
publicam gignendam opinionem, quoties suam indicant sententiam. Unde procedit officium 
quod tanto magis illos obstringit, quanto magis alios homines ipsi suo exemplo trahere valent. 


29. Venerationem autem vel ostentationem (quam «propaganda campaign » vulgo nuncupant), 
tunc solummodo instrui licebit cum propositum eius et rationes homine sint dignae, cumque ipsi 
veritati prodesse contendat vel causis, quae communi emolumento favent sive illius nationis sive 
totius orbis, cum hominum singulorum tum coetuum eorum. 


30. Attamen aliquod persuadendi consilium, quod bono communi adversatur, quod apertam et 
publicam responsionem impedire nititur, quod statum rerum detorquet vel hominum mentes 
praeiudiciis inficit — dimidiatis veritatibus seminandis vel secundum praestitutum finem 
selegendis vel etiam quibusdam gravioribus praetereundis — legitimam populi inhibet 
decernendi libertatem, et propterea nullo modo est ferendum. Id quod eo magis affirmari debet, 
quo humanarum disciplinarum, psychologiae cumprimis, et ipsorum communicationis socialis 
inventorum progressio maiorem semper potentiam tribuit huiusmodi publicis praeconum ac 
nuntiis. 


31. Non autem quaevis vulgatissima enuntiata continuo putanda sunt publica opinio, quae 
magnum hominum numerum complectitur. Namque populi iudicia inter se dissidentia nonnulla 
eodem tempore locoque exsistere possunt, quamvis aliquod saepe a pluribus proferatur. At 
maioris partis sententia non necessario optima est nec veritati proxima. Ceterum opinio publica 
crebrius mutatur, modo augens modo amittens vim suam in vulgus. Has ob causas ne protinus 
homines sibi asciverint sententias, quae omnium sunt in ore ac manibus. Immo vero rationes 
praesto esse possunt, cur eis directo obsistatur. 


32. Verum sententiae palam atque communiter dictae, quippe quae cogitationem et voluntatem 
populi recludant, sollerter sunt perpendendae, praesertim auctoritatibus tam religiosis quam 
civilibus. 


2. IUS « INFORMATIONIS » CONSEQUENDAE ATQUE IMPERTIENDAE 


33. Ut suo proprio modo emergat publica opinio, necesse est ipsi societati in antecessum 
tribuatur facultas adeundi originem et canales, ut aiunt, cognitionum, necnon libere suae 
patefaciendae mentis. Opinandi libertas atque ius rerum scientiae bine acquirendae illinc 
participandae una simul consistunt. loannes XXIII [4], et Paulus VI [5], et Concilium Vaticanum Il 

[6] hanc potestatem res comperiendi manifesto liquidoque praedicaverunt, quae quidem solidae 
necessitati innititur ipsius hominis et hodiernae societatis nostrae. 


a) Aditus ad Fontes et Vehicula Notitiarum 


34. Opus est hominem nostri temporis probe et convenienter, plene et fideliter certiorem rerum 
fieri, primum ut mundum illum intellegat ubi versatur inter continuas huius aetatis vicissitudines, 
deinde ut sese rebus ipsis aequet ac mutantibus semper condicionibus quae iudicia eius et 
consilia cotidie postulant, tum ut partes actuosas et graves peragat in statu proprio sociali, 
postremo ut variis formis rei oeconomicae et politicae, societatis et humanitatis ac religionis 
huius temporis ipse intersit. Illi autem iuri, quod ex hisce requisitis procedit, oificium vicissim 
respondet scientiae rerum praecipiendae; etenim ius illud impleri non poterit, nisi homo certior 
faciendus suam quoque operam praestiterit. Quem propterea oportet sua in potestate habere 
subsidia et instrumenta satis varii generis, ut libere seligat ea, quae propriis congruant 
necessitatibus tum privatis tum socialibus. Nam sine vera communicationis fontium diversitate 
exercitatio illius iuris inanis erit et nulla. 


35. Societas etiam ipsa pro diversis suis ordinibus indiget talis rerum cognitionis atque similiter 
bene instructarum civium, recte ut sese gerat. Itaque ius istud comperiendi hodie videtur non 
solum potestas quaedam uniuscuiusque sed etiam boni communis postulatio. 


36. Exinde homines, quorum est professio certius facere publicum forum, grave admodum et 
difficile explent officium, frequentibus conflicti molestiis. Crebro etiam ab iis vexantur, quorum 
interest obtegere et celare veritatem. Hoc praesertim in illos nuntiorum auctores cadit, qui ex 
propinquo referunt eventa, quique eam ob causam saepius itinera vel etiam in orbis extrema 
faciunt [7]. Dum autem ita conantur spectare « eventus, quemadmodum reapse contingunt » [8], 
saepenumero coguntur ut magnis se exponant periculis vitae; et plures quidem ita perierunt, 
cum tale suum officium exsequerentur. Quoniam ergo ius habent homines cognoscendi, 
praecipue statum rerum et condiciones in bellorum praeliorumque locis, quae ipsa sollicitant 
valde et angunt totum genus humanum, idcirco salus atque incolumitas eorum nuntiatorum 
semper est omnibus viribus protegenda. Quocirca deflet et improbat Ecclesia quamlibet vim his 
hominibus et cuivis alii generi communicatorum illatam, qui videlicet notitiis sibi comparandis 
aliisque recte ministrandis usum iuris illius hominum vindicent atque provehant. 


37. Praeter communem hominis difficultatem veri integre percipiendi atque ostendendi, accedit 
etiam, ut ipsi nuntii, cum aliquid novi afferre debeant, suapte natura eas dumtaxat partes rerum 
illustrent, quae nuperrime mutatae ac praesentis utilitatis sint. Alia vero inde nascitur difficultas, 
quod narratores ex permagno nuntiorum congestu eos delibare oportet, quos alicuius ponderis 
esse existimaverint atque ad vulgus capiendum idoneos. Quo denique accidit, ut cognitiones 
receptae in frusta discerpantur nec necessario totam eventus gravitatem declarent. 


38. Haec praeter, communicat or es, cum res integras intellectuque faciles celeriter pronuntiare 
debeant, ab horum negotiorum peritis commentarios magis magisque quaerunt, qui nuntiorum 
principia adiectaque  explicent atque iudicia propria conferant. Huius modi autem 
commentationes saepius flagitantur cito, vel etiam interdum ante eventum iamiam instantem. 
Mhilominus homines fidissimi munerisque sui maxime consii, praesertim cum imperia gerunt vel 
auctoritate praecellunt, iure meritoque cunctantur raptim enarrare et explicare cursfm eventa, 
priusquam totum rerum statum et contextum fuerint perscrutati. Qua de causa, cum suapte 
natura poscant communicationis instrumenta notationes et commentarios repentinos, accidit 
saepe ut neglegentiores atque imperitiores narratores sese interponant, qui ceteroquin proclivius 
et libentius opus illud exsequantur. Quod ne eveniat, vere periti quaestionis tractandae diligenter 

cavebunt. Se ipsos nempe, quantum fieri potuerit, parare conabuntur assequenda ultimorum 
eventuum cognitione, ut munus hoc nuntiandi ipsi praeripiant rectiusque populum certiorem 
faciant. 


39. Alia autem difficultas ex eo oritur, quod nuntii, ut viriditatem suam asservent vulgique 
audientiam faciant, quam citissime sunt dispergendi; huc etiam additur, quod eorum aemula 
festinatio mercatoriam necessitatem imponit. Ideoque contingit, ut necessaria ista celeritas 
accuratae rerum narrationi officiát. Praeterea communicatoribus necesse est rationem ducere 
populi ipsius et gustus atque animi culturae eius, eodemque tempore considerare, quid ante 
omnia cognoscere et audire concupiscat. Talibus in adiunctis sane difficilibus communicatores 
ad veritatem adhaerescere debent, cum nuntios diffundunt. 


40. Praeter illa incommoda, quae ex ipsa nuntiationis et instrumentorum communicationis 
natura proficiscuntur, aliud narratoribus offertur: eos scilicet oportet res explicare alicui vulgo, 
quod saepenumero urgetur ac distrahitur, vivide et accommodate ad eorum animos pelliciendos 
captandosque; at ipsi ex altera parte vetantur, ne idem vulgus percellere vehementer penitusque 
commovere conentur inusitata ratione, quae propter alicuius rei segregationem, 
amplificationem, scaenicam paene expositionem facere possit ut ipsi nuntii depraventur. 


41. Receptores autem, qui dispersa indicia conglutinant, notionem concipere possunt 
inaequalem vel deformem totius rei. Aequitas autem poterit quadamtenus restitui et reconcilian 
continuata suppeditatione nuntiorum ex variis diversisque capitibus, quae tamen acriter 
diiudicare semper oportet. Deinde receptores perspicere convenit beneque comprehendere 
illerum hominum condicionem, qui pro munere ac professione annuntient neque perfectionem 
certam ab eis efflagitare vires humanas plane excedentem. lus nihilominus habent et officium 
postulare, ut nuntii aliquando falsi vel vitiosi cito manifestoque castigentur, tum commonefacere 
quae sint forsitan praetermissa, tum reclamitare quoties communicationis socialis instrumenta 
deformaverint facta ipsa, vel evellendis eis ex comitante rerum statu vel maiore quam mereri 
videntur pondere assignando vel contra nimis exiguo et parvo attribuendo momento. Hoc igitur 
receptorum ius efficaciter valet in tuto collocari ex codicibus normarum agendi ab ipsis 
communicatoribus conscriptis aut, si desunt tales, secundum leges nationis vel pacta inter 
populos conventa. 


42. Verumtamen cognitionis ius definitis continetur terminis, quotiescumque exercitationi eius 
alia iura adversantur, ut sunt: ius veritatis quod bonam famam hominum totiusque societatis 
tuetur; ius vitae privatae quod intimum familiarum atque singulorum circulum defendit [9]; ius 
secreti, si necessitates vel condiciones muneris suscepti aut ipsum commodum publicum exigunt. 
Quoties bonum commune agitur, prudenter valde nuntiandum est et intellegenter. 


43. Aperta descriptio et expositio rerum saevarum violentarumque maximam diligentiam et 
aerem curam postulat. Absque dubio immanitas et crudelitas foedat vitam humanam atque 
conspicitur potissimum in novissimis temporum conversionibus, et ita revera describi potest ut 
receptores ab ea abhorreant. Attamen si res istae cruentae saepius quam opus est et nimium 
vividis demonstrantur imaginibus, periculum est ne species recta vitae humanae eiusque verae 
condiciones detorqueantur neve interdum gignantur — sic censent plures periti — aliqua 
psychosis vel certae animi habitudines, secundum quas vis et violentia habentur tamquam viae 
consuetae dissolvendarum contentionum. 


b) Communicandi Libertas 

44. lus illud congruenter rerum certiorem fieri arcte cohaeret cum ipsa communicandi libertate. 
Eevera innititur tota socialis vita commercio et colloquio perpetuo inter singulos homines 
eorumque greges, quod quidem ad mutuam intellegentiam et sociam operam omnino deposcitur. 
Cum vero ad hoc colloquium vox ipsa instrumentorum communicationis accessit, novum 
quiddam exstat, quia cum pluribus hominibus vita ipsa participatur et profectus societatis. 


45. Quoniam sociali sit homo natura, eum necesse est libere conferre suas cogitationes et 
comparare cum aliis; et hoc requiritur nostris diebus plus quam alias umquam, cum opera mentis 
et ingenii prosequuntur collegia potius et consociationes hominum, iam non singuli. Ceterum 
quoties homines, suae naturae proclivitatem sequentes, inter se rerum cognitiones permutant 
vel aliis suas declarant sententias, iure prorsus suo utuntur simulque satisfaciunt officio erga 
societatem. 


46. Societates partium diversarum patientes (quas « pluralisticas » appellant) optime intellegunt 
quanti intersit libere posse nuntios et opiniones disseminari, ut cives revera actuosi versentur in 
vita sociali eandemque libertatem legibus ferendis tutentur. Illa Universalis lurium Humanorum 
Declaratio cum hanc confirmaret ut primariam postulationem, implicite asseveravit necessariam 
libertatem instrumentorum communicationis socialis. 


47. In usu vitaque communi licentia haec communicationis affert quoque facultatem singulorum 
vel sociatorum hominum investigandi, scientiae rerum quoquoversus dispergendae, adeundi 
denique inventa socialis nuntiationis. Sed talis communicandi libertas, quae in ipsa sui 
exercitatione rationem non ducit genuinorum requisitorum illius iuris nuntios atque indicia 
recipiendi eiusque terminorum, plus certe oblectare studet communicantem vel annuntiantem 
quam vere prodesse populo audienti. 


3. EDUCATIO, ANIMI CULTURA ET OTIUM 


48. Semper latiora et maiora officia obeunt communicationis socialis instrumenta in vasta 
provincia educationis humanae. Pluribus quidem in locis auditorii ac visitici apparatus, necnon et 
commodissimae sonorarum visualiumque taeniarum cistellulae (« cassettes ») atque scrinia 
radiophonica et televisifica iam evaserunt solita magistrorum utensilia ad doctrinas tradendas; 
quo etiam contingit, ut opera hominum in variis studiorum regionibus versatiorum facilius 
praesto sint usque pluribus. Alibi autem communicationis socialis instrumenta comitantur atque 
opitulantur iam constitutae docendi rationi simulque adolescentibus et adultis occasiones 
praebent perficiendae eorum institutionis. Ubi vero didascalica subsidia haud sufficiunt, haec 
educationem religiosam afferunt et multiplices formas primariae educationis tamquam remedia 
ignorantiae plenae litterarum; tum etiam agri culturam docent, medicinam artem, valetudinis 
curandae disciplinam, ac regulas complures prosperandae totius communitatis. Cum autem id 
fieri potuerit, talis industria per instrumenta communicationis explenda prae se feret indolem 
genuini colloquii, ut nempe per vim quandam effectricem discentes non solum doctrinis ornentur, 
veverum etiam assuescant se ipsos iisdem instrumentis exprimere. 


49. Insuper communicationis socialis instrumenta, quae ipsa iam sunt perspicua pars hodiernae 
culturae eiusque patefactio, singulari prorsus modo efficiunt, ut artis atque humanitatis 
monumenta suppeditentur maximae generis hominum parti, et mox forsitan toti. Hoc autem tam 
necessario pertinet ad germanos societatis humanae progressus quam ipsa amotio et abolitio 
oeconomicae socialisve inaequalitatis. 


50. Cum inventa illa bene ditare valeant culturam huius temporis, sibi communicatores conscii 
erunt ius esse universis hominibus ut ad humanitatem informentur, ac propterea alacriter 

utentur praeclara opportunitate quam sumministrant ita dicta « Media Multitudinis », quo 
maiores hominum numeros et coetus attingant. Eadem etiam permittunt obsequi et inservire 
necessitatibus studiisque variis cultus humani, cum valenter et amoene pertractant opera ex 
omni artium liberalium provincia. Cives proinde haec subsidia facile usurpare possunt ad 
ingenium | expoliendum | animumque perficiendum, | dummodo . suam . deliberatam 
considerationem addiderint et frequentent cum aliis hominibus sermonis atque cogitationis 
commercium. 


51. Exempla autem utilitatum, quas in genere culturae important communicationis instrumenta, 
deprehenduntur etiam in tralaticia humanitate et arte multarum gentium, in quibus scilicet 
narrationes et fabulae scaenicae, cantica et saltationes recludunt saecularem thesaurum 
culturae alicuius populi. Propter suam autem perfectionem technicam possunt illa instrumenta 
longe et late serere bona illa nativae humanitatis, conservare ea in receptaculis ut iterum atque 
iterum degustentur, perferre etiam in loca ubi iam pridem evanuerunt. Hoc pacto subsidia 
communicationis plurimum adiuvant ad inculcandam cuique nationi conscientiam proprietatis 
culturalis eamque indicandam aliis populis et nationibus, ut admirantes inde ditentur. 


52. Oblivisci non licet complura opera magnae praestantiae in studiis ingenuis — potissimum in 
re musica, scaenica, litteraria — prius exhibita esse tamquam publicas oblectationes; unde 
apparet talia oblectamenta plurimum utilitatis animi culturae posse afferre c. Hisce autem 
diebus per communicationis subsidia excelsiores artis formae pollicentur maiori usque hominum 
numero relaxationem animi, plena intellectam verbi significatione, qua magis cotidie opus est in 
nostra admodum implicata societate. Simplex delectatio momentum suum etiam comprobat, 
cum onere sollicitudinis cotidianae mentem levát vel vacuum negotiis tempus utiliter implet. 
Propterea multiplex operum varietas, quae his inventis praebentur ad otium consumendum, 
hominibus nostrae aetatis valde proficiant. Attamen satis sibi temperare posse debent 
receptores, ne ita venustate et pulchritudine operum exhibitarum vel ipsa curiosa quaerendi 
cupiditate patiantur se impelli, ut prementia officia deserant aut tempus inaniter profundant. 


53. Ipsa communicationis instrumenta profecto novae partes sunt humanitatis nostri temporis, 
quandoquidem plurium hominum turmis simul prospiciunt; illam vero locupletare sane valent, 
sed etiam spoliare interdum ornatu suo et dignitate, quia crebro sese accommodant ad captum 
et intellectum infimi ordinis auditorum vel lectorum. Cumque homo tamdiu vacet his 
communicationis instrumentis facile prohiberi inde potest, ne consumens tempus in sui 
intellectus inferiore usu superiores utilioresve facultates neglegat. Continua denique spectatio 
operum leviorum facere vix potest, quin iudicium elegans et subtile deiciat eorum, qui superiorem 
culturam fuerint assecuti. Nihilominus pericula haec declinan valent et vitari, si communicatores 
ipsi non solum curae habent germana bona culturae, verum etiam ad optimam illam voluntatem 
adiunxerunt amplam cognitionem ipsius artis educandi. Sciendum insuper est instrumenta 
communicationis posse revera altissimos gradus excellentiae artis attingere, qui non necessario 
difficilfimi sint neque omnino impervii plerisque hominibus. 


4. GENERA ARTIS 


54. Recentiores hi communicationis apparatus propagant per orbem terrarum veteres artis 
formas sed pariunt etiam nova artificiorum genera. Cum rete quoddam communicationum 
contegat universum mundum et rationes consuetudinis inter gentes duplicet, cumque in singula 
opera magis ac magis conferatur navitas et industria communicatorum variis ex gentibus, 
consentaneum est auctores et ipsos homines talibus artificiis utentes communiter quaerere 
universale aliquod iudicium et veluti characterem, non tantummodo ut et antiquiores et 

recentiores formae conservari valeant, verum ut observentur atque scienter admittantur artificia 
cunctarum gentium cuiuslibet cultus atque omnium minorum circulorum in eiusdem humanitatis 
regione. 


55. Opera artis propter sua momenta et bona humana plurimi sunt aestimanda, etenim 
pulchritudo sua sponte attollit mentem eam contemplantem. Quodvis artificium referre potest 
et significare condicionem humanam usque in ultimum eius recessum, per sensum corporis 
aperire omnibus res spiritus et animi, tribuere homini meliorem sui cognitionem, id quod maxime 
optandum est non modo in litterarum et artium sed etiam morum et religionis provincia. « 
Verissimum autem illud est, cum vos scriptores atque artifices ex condicione humana quantumvis 
humili et tristi elicere sciatis scintillam bonitatis, ilico aliquem pulchritudinis nitorem collustrare 
totum opus vestrum. Non sane rogamini, ut partes expleatis moralistarum; attamen adhuc 
creditur et confiditur arcanae potestati vestrae pandendi regionem illam lucis, quae post vitae 
humanae mysterium iacet » [11]. 


56. Quicumque igitur penitus comprehendere voluerit habitus animi et indolem alicuius certae 
aetatis, inspicere atque investigare oportebit, praeter historiam resque gestas eius, litteras 
quoque et universa artificia, quoniam ipsissima haec opera acriter et lucide, immo vero altius 
saepe et accuratius quam mentis descriptiones, ingenium alicuius populi, desideria eius et optata, 
cogitationes et sensus commonstrent. Etiam cum artifices animo evolantes ex hoc vero ac solido 
orbe persequuntur fictas mentis species, sinunt hominis naturam et proprietates utilissime 
introspici. lpsae quoque fabulae, quas effinxit alicuius auctoris fervidum ingenium, cum 
simularent homines vivere et progredi in condicionibus rerum plene facticiis, suo proprio modo 
veritatem edocent. Licet non sint vera eventa, res tamen ipsas vitae eatenus tangunt, quatenus 
ex naturae humanae elementis componuntur [12]. Quin immo afficiunt istae fabellae origines 
vigoris atque ardoris humani: sic enim illustrant eas, ut homines sagaces inde perspiciant futuras 
inclinationes humanae progressionis animoque praesentiant. 


57. Docet Summus Pontifex Pius XII vitam humanam: « Certe intellegi non posse, saltem in 
atrocibus eius et vehementibus certaminibus, si scelera illa ac vitia praetereantur, quae 
plerumque eorum sint causae et auctores... Atqui, nonne praestantissimum spectaculum 
cinematographicum explicare valet talia facta tamquam sibi propositum argumentum? Summi 
poetae et scriptores omnium temporum ac populorum hanc asperam et lubricam materiem 
tractaverunt itemque facient posthac...Quoties contentio haec cum malo, vel etiam temporalis 
victoria eius, una cum reliquo opere toto conducit ad vitam humanam eiusque rectam 
moderationem altius pervidendam et ad mores temperandos et ad probum iudicandi agendique 
modum illustrandum necnon confirmandum, toties elegi potest eiusmodi argumentum et intexi 
ut pars doctrinae in actione integra spectacula Huc igitur eadem norma ac iudicium adhibetur 
quod cuique operi litterario praeponi debet » [13]. Ibi nimirum deprehenditur opus ad profectum 
moralem admodum utile; namque illic germana excellentia artis et honestatis praestantia, quae 
liquido distinguuntur, non modo inter se minime adversantur, verum evocantur vicissim et 
corroborantur. 


58. Difficultates interdum in re morali praebet artificium aliquod cum quidam spectatores aut 
omnino non valent aut aegerrime tantum comprehendere malum et pravitatem, quemadmodum 
oportet, vel propter aetatem vel animi inscitiam vel mancam institutionem. Artifici quidem 
obversatur ante oculos tota vita humana cum universis bonis malisve rationibus eius. Iudicium 
propterea et prudentia exiguntur, quotiescumque opus artis multiformem populum afficit, in quo 
nempe reperiuntur cives omnium ordinum societatis, et praesertim cum propositum 
argumentum est contentio hominis cum malo. 

5. NUNTII LAUDATIVI 


59. Momentum nuntiorum laudativorum in hominum nostrae aetatis consortione magis in dies 
augescit neque eorum vim refugere iam quisquam valet. Utilitates plurimas quidem sociales illi 
afferunt. Nam per eos emptor tum de bonis, quae ex necessitate quaeruntur, tum de ministeriis, 
quae in promptu sunt, certior redditur; ita evenit, ut iisdem larga distributio rerum arte 
effectarum promoveatur; quod cum agitur, quaestuosa industria adiuvatur ad progressus 
faciendos, qui tandem cedunt in bonum totius populi. Hoc nimirum probandum est, dummodo 
libertas emptoris in eligendo semper observetur, — etiamsi suadeatur ei aliquid ad necessitates 
ipsius primarias pertinens ut desiderium cuiusdam rei procreatae excitetur —, et laudationes 
ipsae suo peculiari modo veritati consulant. 


60. Si tamen landativis nuntiis bona noxia vel prorsus inutilia praedieantur in vulgus, si promissa 
falsa in rebus venditandis fiunt, si inferioribus hominum proclivitatibus obsecundatur, vulgatores 
huiusmodi praeconiorum societati humanae detrimentum important ac suam denique ipsorum 
fidem et auctoritatem amittunt. Singuli praeterea et familiae damno afiiciuntur, cum falsae 
necessitates pariuntur, dum continenter instatur ut res voluptuariae emantur, quae forsitan eas 
comparantes impediant, ne occurrant necessitatibus omnino primariis. Praesertim vitanda 
prorsus erunt praeconia, quae inverecunde torquent ac flectunt sexus libidinem ad pecuniae 
quaestum, vel quae recessus mentis humanae non conscios ita tangunt ut ipsa emptorum 
periclitetur libertas. 


Quapropter sibimet ipsi vulgatores constituent fines necessarios, ne mercium venditatio laedat 
dignitatem humanam neve iniuriam communitati inferat. 


61. Prudens ex contrario usus nuntiorum laudativorum civitates atque nationes progressum 
maiorem appetentes exstimulare potest, ut vitae suae condiciones ad altiorem statum evehere 
conentur. Nihilominus damnum grave afferatur, si laudis praedicatio et instans mercimoniorum 
suasio tam inconsiderate fiant, ut societates, praesertim quae ab inopia rerum ad consentaneam 
vitae instructionem progredi student, eiusmodi profectum suum contineri velint in satisfaciendo 
necessitatibus tantum commenticiis atque, ita praecipuam partem opum suarum missam 
facientes, veras necessitates et progressionem bonorum sibi propriorum illis posthabeant. 


62. Copia tamen ingens pecuniarum nuntiis laudativis corrogatarum minitatur vicissim ipsis 
fundamentis communicationis instrumentorum, quoniam totum genus et rationes illorum 
praeconiorum periculum comparant, ne homines universe arbitrentur communicationes sociales 
paene solum dirigi ad naturae appetitus infiammandos, ut tandem alicuius rei usus propagetur. 
Praeterea ipsa libertas instrumentorum communicationis socialis propter vim atque impulsum 
commodorum oeconomicorum adduci revera potest in discrimen. Quoniam haec instrumenta 
eatenus exsistere valent, quatenus ope nummaria sufficiantur, illa igitur sola per manere valent, 
quae maiorem abundantiam pecuniae ab bis laudativis nuntiis perceptae pollicentur. Ita vero 
panditur via monopoliis, simulque ius nuntios accipiendi et reddendi necnon ipsum colloquium 
sociale difficultati obiciuntur. « Pluralismus », qui dicitur, in usu communicationis 
instrumentorum est omnino in tuto ponendus atque etiam aptis latis legibus, si necesse fuerit, 
adversus pericula muniendus inde nimirum orientia quod instrumentis validioribus globatim 
attribuuntur pecuniae ad nuntios laudativos pertinentes. 


Caput Secundum 


Condiciones aptissimae ad actionem congruentem 

63. Ut instrumenta communicationis socialis hominibus reapse inserviant, ante omnia 
agnoscendum est momentum partis humanae in eorum functione, cuius quidem vis hoc in 
negotio multo maior est quam ipsa illa summe admiranda prodigia artis mechanicae et 
eleetronicae. Non enim ultro suaque sponte peragitur functio munerum, quae in hominum 
societate eiusmodi inventis communicationis sunt commissa. Qui propterea communicent et 
recipiant, oportet plane hac re sint instructi et eruditi, ut ex iisdem instrumentis utilitates omnes 
obtineantur. Cunctos ergo peculiarium partium sibi agendarum conscios esse penitus oportet 
atque ad hoc praeparari tam singulos quam ut sodales humanae communitatis. Et publicae 
auctoritates et ecclesiastici moderatores simulque educatores propria munia debent explere, ut 
bonum societatis, quod instrumenta illa egregie promittunt, plene efficiatur. 


1. INSTITUTIO 


64. Urget imprimis institutio, qua principia illa, quibus usurpatio communicationis socialis 
instrumentorum inter homines regitur, animis alte inculcentur; quae quidem praecepta ex hisce 
paginis iam  innotuerint, ea omnibus hominibus necessaria esse hodie patet. Etenim 
communicationis subsidia mentem animumque hominis vere ditant, dummodo indoles eorum et 
usus probe comprehendantur; libertatem contra facile imminuunt eorum hominum, qui pondus 
eorum leviter tantummodo capiunt. Quapropter haec institutio complecti debet certa ac definita 
principia naturae singularis uniuscuiusque instrumenti communicationis, explicationem deinde 
praesentis eius status atque usus in quadam regione, et denique ea quae rectam applicationem 
tangunt; qua in re tota specialis respectus habeatur hominis et societatis. 


a) Receptorum 


65. Primaria institutione indigent receptores, ut ex instrumentis communicationis socialis 
maxima trahant beneficia non solum in proprium commodum sed eo etiam consilio, ut omnes 
suas partes exsequi valeant in colloquio seu dialogo societatis et in mutua illa adiutrici 
effectricique opera inter humanae communitatis membra, et ut aptissimas reperiant vias, quibus 
cuncta haec ad usum deducant, iustitiam propugnando in nationibus atque efficiendo, ut 
maximae inaequalitates inter populos opulentiores hinc et illinc egentiores debilioresque 
amoveantur. 


66. Qua de causa receptoribus semper opus est cognitionibus progrediens tempus et aetates 
respicientibus, quae satis sint omnibusque in promptu ponantur. Homines igitur hac in re pro 
munere periti adiumenta praebebunt huic continuae institutioni per acroases, circulos, « fora » 
quae dicuntur, lectiones peculiares, conventus studio dicatos, instaurativa institutionis curricula. 


67. Nemo poterit umquam incipere nimis mature in iuvenibus excolere atque acuere iudicium 
artis, subtilem aestimationem, proprii officii moralis conscientiam in delectu usuque scriptorum, 
ludorum cinematographicorum, transmissionum radiophonicarum itemque televisificarum, 
quoniam pueri et adulescentes laedi facilius possunt et offendi, tum etiam quia stabilis animi 
habitus suique ipsius temperatio in teneriore aetate adepta proderunt eis certissime in omnem 
reliquam vitam. Infantes nimirum et adulescentes qualitates habent admirabiles liberalitatis et 
muficentiae, candoris et sinceritatis; verumtamen eaedem animi habitudines atque sui ipsius 
moderatio custodiri valent solummodo si ab ineunte aetate percoluntur et defenduntur. Parentes 
propterea aliique praeceptores cohortabuntur et dirigent pueros, ut inter communicationes 
proprio iudicio discernant et eligant, tametsi, ut decet interdum, ipsi sibi vindicent ultimum 
consilium hac in selectione. Quod si oportere aliquando intellexerint se a filiis suis dissentire 
eorumque obstare iudicio cum eligantur atque adhibeantur communicationis instrumenta, 
curabunt diligenter et providebunt, ut rationes illius contrariae sententiae lucide explanentur. 

Namque plus revera efficitur persuadendo quam prohibendo, praesertim ubi hominum eruditio 
agitur. Reminiscentur similiter puerorum mentem et animum minime eandem esse atque 
adultorum, ac proinde communicationem aliquam, quae ipsis videatur omni carere iucunditate 
vel commoditate, pueris atque iuvenibus apprime congruere posse. Convenit autem ut plures 
adulescentes magistri fiant et institutores aequalium suorum. Eorum aetas sinit eos patere novis 
humanitatis formis aditumque facit ad coetum cuius sunt sodales. Talis industriae efficacitatem 
iam experimenta et usus comprobaverunt. 


68. Magna deinde cum utilitate ipsi parentes et educatores spectabunt investigabuntque 
telehoramata, cinematographea, scripta, ad quae iuvenes animos maxime adiciunt, de quibus 
inde disputare valeant cum eis simul expolire studentes ingenium eorum criticum. Quoties opera 
artis dubia vel perplexa excutiuntur, parentes tempestive adiuvare filios debent manu veluti 
ducentes, ut bona eorum humana detegant simulque totum monumentum vel artificium 
contemplentur et singulas partes in totius operis compage reponant. 


69. Haec quidem institutio stabili quadam et fixa ratione viaque tradenda est in scholis ipsis, ubi 
per omnes gradus discipuli paulatim sed certo perducantur ad principiorum cognitionem 
usumque vicissim, et ad librorum lectionem atque operum recentiorum interpretationem. In 
studiorum ratione definitum locum assumere debet talis doctrinae expositio, quae in auditoriis 
et congressibus seorsum enucleetur quaeque usurpetur exercitationibus ductu peritorum. 


70. Liquet autem omnino nec parentes neque paedagogos his officiis satis facere valere, nisi et 
ipsi scienter versati sint in eadem aestimatione instrumentorum communicationis. At in hanc 
sententiam commonendum est parentes, qui nullis huius generis instrumentis circumdati 
adoleverint, eorum plerumque « linguam » difficilius intellegere quam iuvenes hodiernos. lidem 
autem parentes idcirco magis anguntur, quod communicationis subsidia apertissime edisserunt 
universas quaestiones ac difficultates in cunctis tam civitatis quam Ecclesiae vitae provinciis. 
Quamquam proinde eorum tanti revera interest ut liberi sui probe utantur iisdem instrumentis, 
fidere tamen iis debebunt, dum sibi persuadent filios suos, natos et adultos et institutos alia in 
societate, aliter nimirum armatos esse atque instructos adversus multiplices variasque 
impulsiones quas ipsi patiantur. 


b) Communicatorum 


71. Plures inveniuntur administri, qui, licet in communicationis socialis instrumentis expedite 
élaborent, consentanea tamen carent eruditione in artibus illis. Quorum autem ut opus excellens 
et praestabile fiat, idonea institutio flagitatur. Peropportune ideo contingere dicendum est, ut in 
altioribus studiorum sedibus magisteria communicationis socialis erigantur quae gradus 
academicos in ea doctrina concedant. Si autem communicatores curam gerant provinciae 
communicationis, prius oportet eos illius scientiam et usum assequi. 


72. Nihilominus non ad cognitionem solam muneris, sed ad humanitatem ipsam informandi sunt 
communicatores. | Quandoquidem — instrumenta eorum | humano generi  famulantur, 
communicatoribus deliberatum esse debet hominibus semper deservire. Talem vero animum 
talemque serviendi alacritatem exhibebunt ii soli, qui comprehenderint vereque dilexerint 
homines ipsos. Ceterum eo maiore voluptate afficientur communicatores muneribus suis 
explendis, eoque plura afferent aliis hominibus commoda et emolumenta, quo plenius firmiusque 
sibi persuaserint ultra illa machinamenta, quibus voces eorum et imagines propagentur, vivere 
ac spirare singulos veros homines. Quanto igitur impensius cognoscere conabuntur publici fori 
membra et eorum aestimare ingenium animumque perspicere, tanto sollertius communicationes 

suas aptabunt ad recipientium necessitates, sicque eo conferent, ut instrumenta augeant inter 
homines altiorem intellegentiam atque interiorem animorum communionem. 


2. OPPORTUNITATES ET OFFICIA 
a) Communicatorum 


73. Oommunicatores sunt ipsi actores seu instimulatores illius colloquii, quod frequentatur in 
media hominum societate. Etenim praesunt commerciis, quae in quodam quasi orbe ingenti fiunt, 
quem reapse constituunt instrumenta communicationis socialis. Idcirco eorum est funditus et 
insigniter prospicere communicationis socialis finibus, hoc est, progressionem hominum omni 
multiplicique ratione provehere atque homines ad consuetudinem et veram communionem inter 
se adducere. 


74. Quocirca dum argumenta eligent ad exhibendum, communicatores operam dabunt, ut 
universis populi requisitis consulatur locusque tribuatur conveniens variis opinionibus cuiusque 
multitudinis aliqua auctoritate vel pondere praeditis. Hoc autem ut feliciter eveniat, eorum 
interest in posterum praevidere, quinam demum spectaturi vel audituri sint communicationes 
peractas, atque cum eisdem utentibus iam ante consociari. Tantum eo modo valebunt 
communicatores se accommodare ad totius publici fori necessitates atque facultates secundum 
vitae aetates, societatis ordines, gradus humanitatis et culturae; et eo solo pacto, inter homines 
instructos et liberos et officiorum suorum conscios, maximus ille atque perpetuus sermo in 
humana societate instituetur, quem quidem serent ipsa instrumenta communicationis socialis. 


75. Nuntiatores «vigilanti semper mentis intentioni et continuae mundi exterioris observationi 
addicuntur numquam desistentes per apertam veluti mundi fenestram ita introspicere, ut eventa, 
rerum proclivitatem, opinationes, summam totam studiorum atque ipsorum hominum 
multitudinem examinent » [14]. Quamobrem communicatorum non solum est veritatem 
factorum confirmare, verum praestantiora ex illis denotare per suas commentationes, 
significationem eorum eruere, necessitudinis rationes inter ea illuminare; sicque receptores 
adiuvabunt, ut quos nuntios permixte exceperint, in universum eventuum contextum atque in 
rectum existimationis ordinem ipsi remittant, indeque iudicia ferant et consilia capiant ad 
societatis vitam attinentia. 


76. Communicatores oblivisci nequeunt ex ipsa rei natura fieri non posse quin magna et paene 
interminata hominum frequentia attingatur, cum proprie agatur de socialis seu generalis 
communicationis instrumentis. Dum ergo fideliter morem gerent ingenio et arti suae, cogitabunt 
uno tempore potentiam suam et officia sane gravia, quae secum illa infert; namque haec 
auctoritas eorum incredibiliter conducere potest hominum felicitati atque progressibus. Eadem 
illa operum aequitas atque iudicii integritas perficiet profecto, ut necessaria cum observantia 
respiciant minores etiam populi greges et numeros. Quod si aut iure aut re ipsa nonnulla 
instrumenta communicationis monopolio fruuntur, haec aequabilitas tanto vehementius 
postulatur, quoniam monopoliorum proprium est in diverbii locum subdere soliloquium. 


77. Communicatores qui studiis solummodo mercatoriis et nummariis vel cupiditate popularis 
aurae, quae levis est brevique transit, artificia sua et opera dedecorant, non tantum pessime 
provident clientibus suis, sed serius ocius de fama et existimatione professionis suae multum 
detrahunt. 


78. Ut proinde communicationes cuiusvis indolis semper versentur in summo honestatis 
utilitatisque gradu, et ut ipsi communicatores ad progressus faciendos adiuventur, critici iudices 

partes sustinent pernecessarias; hi enim sunt velut domestici censores ipsius professionis, cum et 
illi etiam communicent. Per hoc censurae agendae munus praecurrere valent cunctos impetus ab 
exteriore parte profectus. Intellegere omnes sibique persuadere oportet integritatem 
probitatemque esse huius artis animam. Ideoque iustitiae sensu ac veritatis amore semper pulsi, 
significabunt aequabili et vero iudicio cum laudes et virtutes tum vitia et errata variarum 
communicationum. Hac enim sola ratione receptoribus vere utiles erunt, ut hi probe sciant 
istarum merita diiudicare. IMomentum autem eorum functionis reapse creatricis non est 
putandum aequo minoris, praesertim cum subtilitas eorum ingenii et scientiae in artis opera 
penetrantis valeat significationes et divitias detegere, quae fugere possunt ipsos artifices. Ita 
tamen demissos critici sese praebeant, ut oculos receptorum nolint ab ipsis operibus iudicatis ad 
se averti. 


79. Consociationes communieatorum studiis, crebro commercio, et mutuo auxilio expeditius ac 
melius difficultatibus suo muneri insitis occurrere valebunt. Sic insuper in collegia conglobati 
poterunt, a principiis certis rerumque experimentis profecti, componere vel conscribere 
disciplinam aliquam et codicem morum, quibus opera et incepta omnium communieatorum 
ordinentur secundum postulata universalis communicationis socialis. Quae vero normae et 
regulae actionis magis affirmare debent quam negare, nec tantum notare evitanda verum 
facienda suadere ad commodius ministrandum hominibus. 


80. Machinamenta communicationis flagitant collocationem maximorum pecuniarum, ut ipsa 
pariantur et administrentur et cum progrediente societate pariter ambulent. Cum igitur accidat 
ut instrumentorum possessores et moderatores pecunias publicas vel privatorum civium recte 
obliqueve conquirant, homines pecuniosi vim ad eadem instrumenta valde salutarem adhibere 
possunt, si ita decernunt quibus inceptis opes suas suppeditent, ut non lucro tantum et quaestui 
prospiciant, verum genuino hominum emolumento. Ceterum, si idem praedivites intellexerint 
instrumenta communicationis eodem tempore negotia meritoria esse atque ministeria socialis 
cultus et humanitatis, certo ipsi prohibebunt, ne in legitima sua libertate communicatores, 
effectores, receptores interpellentur. 


b) Receptorum 


81. Quae omnia receptores hac in re perficere valent revera sunt plura et maiora — proindeque 
officia eorum etiam graviora — quam plerumque existimatur. Magna ex parte verum et 
genuinum colloquium dependet ab ipsis receptoribus; quod si illi taciti prorsus et muti 
tantummodo patiendo subeant communicationum impulsum, in unam dumtaxat partem 
dirigatur locutio nec vera reciprocetur, quantumvis enitantur communicatores dialogum 
instituere. 


82. At iidem receptores actuosos quidem sese praebebunt, si bene interpretabuntur nuntios 
allatos, ponderandis illis et aestimandis secundum originem et totum contextum, si diligenter 
cauteque seligant acriter iudicantes, si periata indicia complebunt, cum necesse fuerit, aliunde 
repetitis notitiis, si denique non dubitaverunt aperte significare assensionem suam vel 
exceptionem aliquam et condicionem, vel planam improbationem. 


83. Si vero quispiam obiecerit cives, qui publicum illud forum impleant, singulos seorsum parum 
omnino valere, ne is obliviscatur conglomérats eos et conglutinatos plurimum sane posse. Sicut 
ii qui pro munere suo communicationem socialem procurant, ita omnino vulgi cives debent se in 
circulos et sodalitates cum hoc solo fine colligare vel adiumentum adhibere aliorum institutorum, 
quae proposita consimilia sed ampliora persequuntur. 

3. CONSOCIATA OPERA 
a) Inter cives et auctoritates 


84. Quoniam progressioni totius societatis consulunt instrumenta communicationis, idcirco 
universi cives et ipsi magistratus certo officio hac in re obstringuntur. Eorum videlicet interest 
vindicare communicandi libertatem et procurare condiciones necessarias, ut omnes hac in 
provincia agant cum plena munerum suorum conscientia, tum etiam ut revereantur personam 
humanam atque observent bona nationis propriae et omnium gentium. 


85. Politica namque communitas postulat ante omnia, ut homines singuli et consociati sint ipsi 
auctores inceptorum, utque sui ipsorum moderationem gerant ac temperantiam uti 
communicatores et receptores. Utile est crebroque necessarium institui sodalicia, quae ad tale 
aspirent propositum. 


86. Partes vero magistratuum hac in re expleri oportet maxime affirmando, non negando 
dumtaxat; eorum scilicet finis non ilico sic intellegenda est, ac si cohibeant solum et reprimant, 
quamvis ad castigandum vel admonendum necesse sit intercedere nonnumquam. Concilium 
autem Vaticanum Secundum explicat hominum libertatem, quantum fieri possit, percolendam 
esse et tutandam, atque tunc solum interpellandam, quoties et quatenus commune bonum id 
poposcerit [15]; censura proinde extremis solum continebitur casibus. Eaedem insuper publicae 
potestates obtemperare debent principio communicatae auctoritatis, seu subsidiarietatis, quam 
vocant, saepius a Magisterio Eccclesiae iterato: videlicet, ne ipsae suscipiant vel perficiant ea, 
quae singuli homines coetusve valent efficere et transigere tam bene, atque interdum melius, 
quam leges publicae. 


87. Secundum hoc idem praeceptum leges ferantur oportet, quibus communicandi libertas 
protegatur una cum iure illo comperiendi, et quibus haec duo communiantur adversus vim et 
impetum  oeconomicum, politicum, ideologicum, qui expeditam eorum exercitationem 
praepedire possunt. Leges item praestare debent et promittere civibus integram facultatem 
publice iudicandae totius administrationis instrumentorum communicationis, praesertim cum 
monopolium aliquod, maxime vero ipsius gubernii, ea regit. Dubium hodie non est quin 
subsidiorum usus disciplinam legum postulet, quae efficienter tutetur varietatem eorum et 
multitudinem a nimia coacervatione quam quaestuosa aemulatio urgeat et simul quoque 
defendat personarum atque consociationum dignitatem cultusque praestantiam, et operam 
denique det, ut condiciones impleantur quibus religiosa libertas per haec instrumenta exerceatur. 


88. Praecipue suadetur, ut homines artem communicationis factitantes, vel aliae etiam hac in 
provincia sodalitates ultro ac sponte instituant conventus propriis normis firmatos, qui de cunctis 
rationibus huius operis consilia impertiant. Ad eosdem autem advocabuntur legati quoque 
variorum circulorum atque ordinum civium, qui in tota illa natione vel communitate inveniuntur. 
Sic fore speratur, ut ex altera parte arceatur interposita civitatis auctoritas et dominatus 
impulsionum oeconomicarum, ex altera vero mutua adiutrix opera ponatur inter ipsos 
communicatores, quo tandem plenius universa communicationis instrumentorum industria bono 
communi deserviat. Verumtamen aliquibus in locis necesse fortasse erit ipsos magistratus 
publicos erigere huius generis consilia munere invigilandi instructa, quae autem ex lege ita 
ordinentur ut diversarum communitatis partium mens et voces attendantur. 


89. Quantum in eis est situm, legis mandata defendent iuvenes a magnis aliquando detrimentis 
diuque mansuris, quae communicationes quaedam inferre valent eorum animis atque iudicio 


39 


honestatis; in pueris et adulescentibus leges sustentabunt necessario auxilio operositatem 
didacticam familiae et scholae. 


90. Similiter curabitur legibus aptis, ut congrue subveniatur inceptis, quae respiciunt usum 
instrumentorum communicationis socialis, quaeque manifesto prosunt bono communi — haec 
verbi gratia sunt varia instituta quae rerum nuntios disséminant, libri et scripta proprie ad 
docendum accommodata, cinematographea et transmissiones pro pueris confectae — 
quamquam ex talibus operibus vix expectari possunt lucra. Hoc tantumdem valet etiam ad ludos 
cinematographicos apparatissimos et primi ordinis, necnon scriptorum atque spectaculorum 
praestantes editiones, quae, quia definitis solum emptorum catervis dicantur, secus difficulter 
suscipi possunt. 


91. Officia publicarum potestatum, ad communicationis instrumenta quod spectat, hodie iam 
amplectuntur totum orbem; etenim per conventa inter gentes prospiciendum est, ut 
communicationis subsidia perficiantur ubique et instituantur sine stirpium discrimine nulloque 
arrogato monopolio. Arte facti satellites ad eadem pacta internationalia pertinebunt. Hac 
ratione impertiri poterit omnibus populis dignus conveniensque locus in illa sermocinatione seu 
collocatione totius mundi. 


b) Inter Nationes 


92. Inter multiplices formas adiumenti internationalis, quod ipsa natura instrumentorum 
communicationis instantius efflagitat, peculiare quidem momentum habent illa auxilia, quibus 
eadem subsidia apud progredientes populos instituuntur ac perficiuntur. Nam privatio vel inopia 
instrumentorum communicationis indicia sunt tardorum societatis progressuum, quorum eadem 
indigentia effectus est simulque causa. Nulla natio maehinamentis communicationis socialis 
recentioribus vacua sibi comparare valet congruentem rerum cognitionem nec consentaneam 
institutionem, unde vicissim periclitatur rerum oeconomicarum, socialium, politicarum eius 
profectus. 


93. « Progressio novum pacis est nomen » [16], edixit Summus Pontifex Paulus VI. Nationes ergo, 
quibus sint machinae et officinae opibus gignendis, oportet, sicut in aliis rebus ita in his subsidiis 
communicationis, subvenire populis inopibus atque egenis, ut ii ministros et curatores peritos 
praeparent, ac simul technicae artis auxilia suppeditare necessaria, quoniam in eos recidat non 
solum proprii boni et emolumenti onus, verum prosperitatis et commoditatis totius generis 
humani. Quod autem officium eo gravius premit, quo mirabilior et velocior increbrescit technicae 
potentiae auctus. Civitates illae ita aliis adiuvandae sunt, ut sedes institutionis de rebus 
communicationem attingentibus intra proprios fines exstruantur, ne videlicet istius disciplinae 
tironibus alio terrarum proficiscentibus magno cum patriae terrae detrimento illustria ingenia 
foris amittantur. 


94. Hoc autem auxilium asseverare debet atque conservare plane tralaticios populorum mores 
et cultus consuetudines, rationes quoque sermonis et artis, quae tanta bona humana prae se 
ferunt. Opitulatio talis hac in re non quasi stips quaedam est nec eleemosyna, sed permutatio 
bonorum ad mutuo locupletandos omnes. 


95. In gentibus, quae student prosperitatis augmento, et potissimum, ubi litterarum ignorantia 
plenum incrementum impedit, instrumenta ad auditum et visum nata valent felicissime partiri et 
dividere cognitiones utilissimas, quae prosunt agrorum culturae, societatibus machinariis et 
mercantibus, publicae saluti et valetudini, personarum instructioni, familiarum confirmationi, 
necessitudini ac menti sociali illorum populorum. Cum autem huiusmodi industria vix quaestuosa 

sit ac lucrosa, invocari oportebit liberalitatem et munificentiam singulorum civium, sodalitatum 
privatarum, nationum opulentiorum, vel facultates institutorum ex omnibus gentibus. 


C) Inter cunctos christianos, credentes, homines bonae voluntatis 


96. Socialis communicationis instrumenta finem propositum minime assequentur — ut nempe 
suas conferant partes in hominum progressionem — nisi etiam cum instantibus generis humani 
quaestionibus et difficultatibus confligent atque spem nostri temporis firmabunt, simul 
provehenda amplissimam actionis communionem inter omnes homines qui credunt Deum 
viventem, praecipue vero, qui baptismate devinciuntur. Ita docet Concilium Vaticanum in 
documentis de oecumenismo et religionibus non-christianis [17]. 


97. Ceteroquin ipsi Christiani hodierna artis opera per communicationis instrumenta 
examinantes melius perspicere scient statum naturamque mundi huius temporis, qui a Deo est 
saepe disiunctus. Scaenici artifices et diurnarii hanc hominis alienationem  significanter 
admodum depingunt, cum aptis ingenii et cogitationum viribus humanam libertatem extollunt. 
Quae quidem vis efiectrix atque peritia eorum optima causa est, cur gratus erga eos declaretur 
animus [18]. 


98. Fide vero sua infiammati homines credentes totius mundi efficaciter auxiliari valent 
communicationis subsidiis, non tantum ut inde progressus humani in societatis animique ordine 
fiant constantes, sed ut, tutore Providentissimo Deo, in prosperis condicionibus apparetur ille 
dialogus quam maxime sublimis et universalis, qui adducat homines ad fraternitatem propria 
vita melius exprimendam sub Deo Aeterno omnium Patre. 


99. Adiutrix nimirum ista et communis opera plurimis rationibus significari ad effectumque 
deduci potest. Commemorantur nonnullae, quae statim omnibus praesto sunt: communes 
radiophonicae et televisificae transmissiones, suppeditata coniuncte instructio parentibus 
praesertim et iuvenibus, congressiones et collocutiones inter populos et ipsos communicationis 
procuratores, praemia communiter optimis operibus proposita, consortium inceptorum et 
pervestigationum scientiae; quae omnia eo spectant, ut quam sollertissime adhibeantur 
communicationis instrumenta, maxime vero ut informentur eorum administri et ut omnes gentes 
inter se iuribus aequentur. 


100. Haec autem ut aliquando contingant, requiruntur commune agendi consilium et facultates 
opesque consociatae. In illam autem sententiam utilissimum quiddam suasit Concilium 
Vaticanum 1l, videlicet Diem Communicationis Universi Orbis. Homines cuncti, qui in Deum 
credunt, rogantur ut hanc ipsam diem precationis atque deliberationisstudiose agant, utpote 
cum difficiliores quaestiones et exspectationes futurae instrumentorum communicationis 
perquirantur, variorum subsidiorum curatores pro munere inter se congrediantur, novae copiae 
ac viae reperiantur ad opera et incepta instimulanda sicque proficiant generi humano 
communicationis inventa. Populo autem Dei, tum pastoribus tum fidelibus, cordi erit alacriter 
conspirare cum conatibus illis et studiis, quibus homines bonae voluntatis enituntur, ut 
communicationis socialis instrumenta ad iustitiam, pacem, libertatem, humanam progressionem 
plurimum conferant. 


PARS TERTIA. 
NAVITAS CATHOLICORUM QUOD AD COMMUNICATIONIS INSTRUMENTA 


101. Cohortatur et incitat Catholicos Concilium Vaticanum ll, ut acrius et attentius reputent nova 
ila mandata atque officia, quae secundum fidei doctrinam eis iniunxerint recentiora 

communicationis socialis reperta. Sicut modo perstringebatur res breviter in parte prima, historia 
salutis ipsa comprobat munus sane egregium atque eximium socialis communicationis in Dei 
Conditoris et Eedemptoris opere, quod homines prosequi oportet. Dum igitur Ecclesia suum 
officium hac in rerum provincia interpretatur, componere simul in mente sua conatur fidei 
principia cum ipsis legibus intimis communicationis socialis. Et eo quidem modo satisfacit 
divinitus concredito muneri, videlicet universali illi curae pastorali, quae duplicem exhibet faciem 
progressionis hominum et Evangelii nuntiationis. In secunda autem parte huius instructionis 
explicabatur, quo pacto communicationis subsidia progressibus humanis obsecundarent, f 
averent, prodessent. Quid vero ad eos progressus adiciat res Christiana et Catholica, summatim 
attingetur hoc capite partis tertiae, quae tota locum eorum instrumentorum particulatim 
enucleet in vita Catholicorum fidelium. 


Caput Primum 
Catholicorum beneficia erga Communicationem Socialem 


102. Si in animo habeant Catholici sociali communicationi per novissima instrumenta effectae 
revera deservire, quia haec vicissim ipsis hominibus famulentur, exstat atque apparet in 
animabus sane rebusque spiritus summa et maxima beneficia eis collocanda esse. Confidit enim 
Ecclesia spirituali sua praebenda utilitate futurum esse, ut primariae leges communicationis 
socialis clarius pervideantur diligentius que observentur, simul autem dignitas hominis tam 
communicatoris quam receptoris plenius cognoscatur sanctiusque tractetur, ut denique 
communicatio, qua homines fiant inter se proximi, reapse perducat ad communionem. 


103. Quapropter ministri communicationis instrumentorum Catholici, qui perite artem suam 
factitant, ea re ipsa non solum implent egregium communicationis socialis officium, verum etiam 
definitas exsequuntur partes muneris, quod Christianos mundo addicit. Deinde, praeter hoc 
principale testimonium quod reddunt tamquam opifices atque administri in officinis vel 
consociationibus nulli religioni faventibus, sententias Catholicas aperient de omnibus causis 
hominum societatem sollicitantibus. Ita quoque ipsi adiuvare valent scriptores et praecones 
nuntiorum, ne vitae religiosae eventa, quibus afficitur totus populus, praetermittant sed ut 
partem seu faciem religiosam omnium eventorum illuminent. Manifestum est tales Catholicos 
ibi adesse, non quidem ut dominentur et imperent, sed ut sedulam operam navent, quae ob 
perspicuam excellentiam suam socios et collegas captet atque conciliet. 


104. Communieatoribus Catholicis potestas est, ut auxilium spirituale ab Ecclesia recipiant, quod 
ad officium adeo grave et difficile omnino accommodatur. 


105. Huius excelsae professionis eique insitarum difficultatum prorsus conscia Ecclesia cupit 
vehementer agere et colloqui cum communieatoribus cuiuslibet religiosae opinionis, ecquid ipsa 
possit conferre in communem illum conatum dissolvendi proprias eorum muneris quaestiones 
atque hominibus quam plurimum proiiciendi. 


106. Episcopi autem et sacerdotes, religiosi et laici, quicumque scilicet Ecclesiae veluti personam 
quovis modo gerunt, magis concitantur in singulos dies, ut litterariae opero sitati laborem suum 
impertiant, utque in emissionibus radiophonicis, televisificis, cinematógraphieis loquantur atque 
compareant. Hanc quidem operam, ad quam ceterum s i mulandi sunt illi et excitandi assidue, 
effectus subsequi possunt omni opinione maiores. At ipsa communicationis instrumentorum 
natura efflagitat, ut qui ea adhibent scribendo loquendo agendo sint ipsi usquequaque exercitati 
in eadem illa arte. Officiorum propterea cuiusque nationis atque institutorum ad eum finem 

spectantium interest, ut hisce subsidiis utentes vel aliquando usuri tempestive ac funditus 
perdoceantur. 


107. Ecclesia instanter necessarium esse intellegit se praebere Christianae institutionis 
opportunitatem ipsis receptoribus. Quo faciendo bene etiam de communicatione sociali meretur, 
quoniam receptores praeclare docti poterunt valide serere sermones una cum instrumentis 
communicationis, atque eodem tempore postulare communicationes nobiliores | et 
praestantiores. Scholas demum aliaque instituta Catholica addecet gravissimum suum hac in 
regione officium impensius perficere. Quibus in studiorum sedibus ita discipuli scientia 
exornabuntur, ut non solum boni lectores auditores spectatores evadant, verum ut ipsi hac 
«lingua totali» utantur, quae iisdem instrumentis usurpatur; itaque iuvenes plane fient cives 
aetatis communicationum socialium, quam hoc tempus praesens incohare videtur. 


108. Cunctae autem res et rationes communicationis socialis suum quaeque obtinebunt locum in 
disciplinis theologiae, praesertim moralis et pastoralis, quoties eo spectat argumentum 
tractatum, ac secundum sua praecipua lineamenta in libris etiam catecheticis. Hoc autem 
congruentius multo continget, cum theologi ipsi ea, quae pars prima huius instructionis indicavit, 
altius subtiliusque pervestigaverint. 


109. Parentes vero et institutores, sacerdotes et sodalitates Catholicae non dubitabunt ordinare 
et dirigere ad professionem communicationis socialis eos iuvenes, qui sibi eo inclinare ac 
propendere videntur necessariisque ingenii dotibus eminent. Ut talis praeparatio fructus afferat 
et meliores candidati provehantur, opus est auxiliis nummariis ad illud destinatis. In regionibus 
progredientibus summi interest, ut Episcopis nationum illarum succurratur adiumentaque 
sumministrentur ad candidatos rite instituendos et rerum ipso usu imbuendos eadem in regione. 


110. Pro suo quemque officio necesse est Episcopos et sacerdotes, religiosos et religiosas, necnon 
laicorum coetus agere proprias partes ad Christianam institutionem hac in re, quae vero visionem 
socialem non praetermittat. Quam ob rem sua quoque sponte eos cognoscere atque continenter 
edoceri novissima oportet, id quod poscit familiaritatem quandam usumque directum 
subsidiorum communicationis socialis. Similiter eos una cum communicatoribus accuratius 
studebunt communicationis socialis quaestionibus, dum permutant inter se experientias rerum 
ac sententias. 


111. Ne procul omnino a rebus vitae detineantur neve impares deinceps accedant ad munia 
apostolica, futuri sacerdotes et religiosi religiosaeque, cum in seminariis et collegiis instituuntur, 
recte addiscent quomodo haec subsidia humanam societatem afficiant, quaque ratione technica 
usurpentur. Haec cognitio pars integralis, ut dicitur, erit illorum institutionis. Etenim est condicio 
sine qua non potest quisquam efficaciter exercere apostolatum in hodierna mundi communitate, 
quae eis instrumentis plus movetur in singulos dies [1]. Necesse praeterea est sacerdotes et 
religiosi viri ac mulieres penitus noverint, quo pacto opiniones et sensus gignantur indeque 
aptentur huius aetatis adiunctis, siquidem Verbum Dei hodiernis nuntiatur hominibus et illa 
instrumenta eidem nuntiationi validissimum subsidium ministrant. Qui autem ex alumnis 
peculiarem proclivitatem et facultatem ostenderint haec inventa communicationis adhibendi, 
perfectius cohdocefient. 


112. Aestimationes et iudicia transmissionum per radiophonium et telehorasim, necnon 
cinematographeorum et commentariorum imaginibus ornatorum utilissima esse possunt ad 
humanam atque Christianam institutionem absolvendam, tum etiam ad scienter decernendum 
instrumentorum usum praesertim in familiis. Qua in re maximi ponderis ducendae sunt 
aestimationes auctoritate ac scientia praeditae, quae iussu Episcoporum variis in locis ab 

institutis peculiaribus eduntur de momento, utilitate, honestate, bono Christiano taeniolarum et 
transmissionum et scriptorum. 


113. Universitates denique studiorum et aliae institutiones Catholicae studiose magisteria sua 
excolent et perficient, in quibus opera atque investigationes docte peragentur de 
communicatione sociali. Propositum autem eorum erit, ut omnia doctrinarum reperta illuc 
pertinentia in unum congerantur, ut adiumenta ad inquisitiones facile suppeditentur, ut demum 
cognitiones comparatae pervulgentur in commodum eruditionis Christianae; quem ad finem 
ipsae universitates studiorum stipibus et pecuniis indigebunt aliorum, et cum ceteris institutis 
operabuntur. 


Caput Secundum 
Communicationis instrumentorum beneficia erga catholicos 
1. PUBLICA OPINIO ET MUTUA AUCTAQUE COMMUNICATIO IN VITA ECCLESIAE 


114. Sedulo laborat Ecclesia, ut amplificetur et confirmetur consortionis vinculum inter fideles 
suos; quamobrem communicatio atque collocutio plane sunt Catholicis necessariae. Ceterum 
versatur Ecclesia intra ipsam hominum societatem, quacum altiore ratione iungatur oportet per 
dialogum et necessitudinem. Haec autem proposita sermonis et communionis assequitur Ecclesia 
nuntiis cognitionibus que rerum permutandis, publica opinione intus et extra animadvertenda, 
colloquio cum et in mundo huius temporis habendo, dum hominum solvendis difficultatibus 
communis tribuitur opera. 


a) Dialogus in Ecclesia ipsa 


115. Quoniam vivum est corpus Ecclesia, opinione publica eget, quae colloquio inter membra 
sustentatur; namque haec condicio est progredientis cogitationis atque actionis eius. «... Vitae 
eius aliquid desit, si publica opinio deficiat, cuius rei culpa in pastores ac fideles derivetur » [2]. 


116. Idcirco necesse est conscii penitus sint Catholici illius verae libertatis eloquendi cogitata 
mentis, quae quidem in « sensu fidei » et in caritate ponitur: in sensu fidei, qui a Spiritu veritatis 
excitatur et sustentatur, ita ut Populus Dei sub ductu sacri magisterii, cui fideliter obsequens 
semel traditae sanctis fidei indefectibiliter adhaereat, recto iudicio in eam profundius penetret 
eamque in vita plenius applicet [3]; in caritate autem, unde eadem libertas ad communionem 
libertatis Christi extollitur, qui nos peccatorum nexibus expediens idoneos fecit, ut libere iudicare 
valeremus secundum eius voluntatem. Potestates, quas penes hoc est, curabunt et providebunt, 
ut legitimarum opinionum commercium libertate sermonis mentisque intra Ecclesiam 
frequentetur; normas proinde constituent condicionesque edicent huic congruentes fini [4]. 


117. Latissimus revera patescit campus ille, ubi intima Ecclesiae collocutio explicatur. Tametsi 
veritates fidei ad ipsam attingunt essentiam eius neque ullo modo possunt permitti 
uniuscuiusque liberae interpretationi, tamen Ecclesia procedit per generis humani historiam; 
proinde ad peculiaria temporum locorumque adiuncta sese accommodare oportet necessariis 
capiendis consiliis, tum ut fidei veritates aeque demonstrentur diversis aetatibus atque 
humanitatis et cultus generibus, tum ut mutantibus temporibus atque condicionibus aptetur 
actuosa eius opera. Quamdiu ergo singuli Catholici Magisterium sequuntur, possunt illi et debent 
libere inquirere, ut veritates revelatas altius interpretentur vel melius variis mutabilibusque 
societatibus exponant. Haec vero libera sermocinatio in Ecclesia non tantum non nocet 
cohaerentiae et unitati eius, verum ob expeditum cursum publicae opinionis favere et proficere 
valet concordiae communique consilio. Ut autem rite alatur et prosperetur hoc colloquium, 

maximi refert caritatem percoli assidue in ipsa dissensione atque vehementem omnibus inesse 
cupiditatem firmandae et servandae consociationis omniumque conspirationis. Verumtamen 
agere oportet cum vera aedificandi non diruendi voluntate atque simul cum flagranti erga 
Ecclesiam amore et studio coniunctionis, quam Christus uti signum verae Ecclesiae indeque 
verorum fidelium habuit [5]. 


118. Hac de causa ne omiserint distinguere inter provinciam inquisitionis scientiae, ubi homines 
vere periti libertate fruantur suis operibus necessaria quaeque eis permittit ut pervestigationis 
fructus per commentationes suas et libros cum aliis communicent, atque provinciam eruditionis 
fidelium, ubi eas tantum doctrinas liceat proponi tamquam Ecclesiae proprias, quae a magisterio 
authentico, quod appellatur, uti tales denotentur, et praeterea illas sententias quae ut tutae 
proferri iam possint. Quoniam vero ex ipsa communicationis instrumentorum natura evenit, ut 
novae opiniones theologorum quandoque praematurae et saepius extra locum suum vulgentur, 
receptores illas opiniones, quae non sint confundendae cum doctrina authentica Ecclesiae, critice 
perpendere oportet; praeterea reminiscentur crebro sensum earundem opinionum ipso 
proponendi genere et lingua instrumentorum populari graviter detorqueri. 


119. Sicut opinionis publicae incrementum in Ecclesia pernecessarium agnoscitur, ita vicissim 
fidelibus singulis potestas et facultas est omnino comperiendi universa illa, quae opus sunt ad 
actuosas partes in Ecclesiae vita sustinendas. Hoc autem poscit ut praesto sint communicationis 
instrumenta non tantum varia atque late divulgata, sed etiam, si necesse visum fuerit, Catholica, 
dummodo optime aptentur ad munus eorum adimplendum. 


120. Consentanea vitae ac munerum perfunctio in Ecclesia postulat, ut cognitionum et 
indiciorum continuum flumen inter auctoritates ecclesiasticas cuiuslibet gradus et catholicorum 
instituta et ipso fideles intercurrat in uttamque partem idque fiat per totum mundum. Quod quo 
plenius contingat, opus sunt variae institutiones (ministeria nuntiorum, publici interpretes, 
congrediendi loca, consilia pastoralia) subsidiis necessariis dotatae. 


121. Quotiescumque tractatio negotiorum in Ecclesia secretum exigit, normae generales, quae 
in civitatis institutis hanc rem tangunt, erunt pariter observandae. Ex altera vero parte divitiae 
spiritus, quas Ecclesia ipsa significat, expetunt ut nuntii quam integerrimi, verissimi, apertissimi 
proferantur de propositis eius et multiplici navitate. Ideo, cum religiosae auctoritates tales 
nuntios disseminare nolunt vel ex se ipsi non valent, ansam ilico dant ad rumores potius exitiosos 
circumferendos quam ad rei veritatem illustrandam. Secretum igitur continendum est et 
coartandum solis necessitatibus famae existimationisque alicuius hominis aut aliis iuribus 
singulorum vel coetuum. 


b) Dialogus inter Ecclesiam et mundum 


122. Sermocinatio Ecclesiae non solos complectitur fideles, verum universum orbem. Doctrinam 
suam et res gestas oportet Ecclesiam ostendere ob ius cognoscendi omnibus filiis terrae tributum, 
quorum ipsa sit particeps fortunae, et ob clarum mandatum divinum [6]. Praeterea, ut docet 
Concilium Vaticanum ll, debet ea « legere signa temporis », quippe quae modus sint etiam 
divinus loquendi et documentum Providentiae explicantis Historiam Salutis. Necesse igitur est 
Ecclesiam novisse quomodo cuncti coaetanei, non tantum Catholici, eventis et cogitationibus 
recentioribus respondeant. Quantum autem communicationis socialis instrumenta perferunt 
atque aperiunt responsiones illas, tantum conferunt in maiorem Ecclesiae scientiam. 


123. Quicumque in Ecclesia potestatem gerant, eos per communicationis socialis subsidia 
annuntiare veritatem plene et continenter oportet simulque contendere, ut genuina pingatur 

imago Ecclesiae eiusque vitae. Cum instrumenta haec saepe unicus sint trames et fons nuntiorum 
inter Ecclesiam et mundum, si quando ipsa neglegantur, tunc talenta a Deo tributa defodiantur 
revera in terris. Si confidit Ecclesia et sperat procurationes nuntiorum et ipsa communicationis 
instrumenta aliquando animos intentura esse ad argumenta religiosa eaque pertractatum esse 
omni cura quae naturae illius quaestionis congruat, ex sua parte notitias completas, accuratas, 
veras exhibere debet atque offerre hisce institutis, ut munere suo usquequaque bene perfungi 
valeant. 


124. Quae omnia supra [7] enuntiata sunt, hic de cognitionibus et commentariis rerum in vita 
Ecclesiae gestarum plenam vim suam exserunt. Unde sequitur, ut etiam experientes Ecclesiae 
rectores difficultati isti sua providentia antevertere debeant neve alios patiantur sibi primum 
motum et conatum eripere. Expedit denique consulta ecclesiastica et sententias maioris 
gravitatis certis quibusdam hominibus prius innotescere, qui autem vetentur ne ante tempus 
praestitutum divulgent, ut illa possint deinceps ordinatim explanari et illuminari Ecclesiae 
commodi causa. 


125. Tribus itaque modis instrumenta communicationis socialis attinent ad Catholicos: adiuvant 
Ecclesiam ad sese mundo hodierno aperiendam; colloquium dein provehunt intra eam; eandem 
postremo commonent mentis et hominum nostrae aetatis, ad quos ipsa iussa est a Deo nuntium 
salutis perferre, eo autem utens sermone quem ii intellegerent illisque proficiscens a 
quaestionibus, quae genus humanum turbarent et angerent. 


2. INSTRUMENTA COMMUNICATIONIS EVANGELII PROPAGATIONI UTILIA 


126. Praecepit Christus Apostolis eorumque successoribus, ut ducerent «omnes gentes» [8], ut 
essent «lux mundi» [9] ut Evangelium proclamarent omni tempore ac loco. Quemadmodum 
igitur Christus ipse prae se tulit perfectissimam formam et speciem « Communicatoris » in vita 
sua terrestri, et sicut Apostoli quoque usurpaverunt subsidia communicationis, quae tum praesto 
erant, ita omnino apostolicum munus nostro etiam tempore exsequendum est auxilio 
consiliorum atque instrumentorum, quae recentius inveteraverunt. Non igitur quisquam 
existimari poterit fidelis erga Christi mandatum, si opportunitates et utilitates praeterierit, quae 
importantur his instrumentis, ut scilicet ad homines quam plurimos perveniant instituta ac 
praecepta evangelica. Exinde Concilium Vaticanum 1I hortatur Catholicos: «ut instrumenta 
communicationis socialis, nulla interposita mora et maxima adhibita industria, efficaciter in 
multiplicibus apostolatus operibus... usurpent » [10]. 


127. Quam sit necesse haec ita agere, apertius patebit cuilibet reminiscenti homines vere 
circumdari hodie et paene mergi abundantia communicationum socialium, quae perpetuo 
informent eorum opiniones animique habitus tam in provincia religiosa quam ceteris in rebus. 


128. Eecentiora inventa pandunt novas rationes et vias, quibus homines ipsi obviam ferantur 
nuntio evangelico, quibus dein permittatur Christianis procul etiam commorantibus interesse 
sollemnibus ritibus ecclesiasticis unde tota Christianorum communitas propius cohaereat, quibus 
omnes postremo invitantur ut intimae participes fiant Ecclesiae vitae. Vix dicere attinet rationem 
haec omnia proponendi convenire oportere cum peculiari indole instrumenti usurpati. Alia 
namque est lingua instrumentorum, pulpitorum alia. Neque satis graviter instari potest et moneri 
praestantiam et excellentiam horum operum religiosorum aequandam esse omnino cum 
profanis operibus instrumentorum communium. 


129. Utilissima praeterea haec instrumenta sunt ad omnibus Christianam facilius praebendam 
institutionem. Namque in auxilium peritos advocare valent educationis religiosae earumque 

causarum in quas pro re nata inquiritur; praesto similiter habere possunt omnem ornatum et 
apparatum technicum, quo res cum delectatione arteque recentissima exponantur. Pro sua 
etiam quodque natura conducere valent universae religiosae educationi renovandae 
conatibusque magistrorum ordinariorum adiuvandis. Quoniam deinde eadem subsidia usitatae 
sunt nuntiorum viae, qui animum ac mentem hominum istius aetatis recludunt, efficere simul 
possunt, ut, cotidianis eventis et quaestionibus excutiendis, eximiae dentur occasiones 
perducendi Christifidelis ad fidei propriae fundamentorum contemplationem, unde intellegat 
quomodo ipsa applicetur praesentis vitae actioni. 


130. Nostri temporis homines ita assuefacti sunt blandissimo maximeque ingenioso loquendi 
suadendique genere communicationis socialis, ut vix tolérent deterius genus in publicis 
spectaculis eoque minus in operibus religiosis uti ritibus liturgicis, contionibus, Christianae 
doxtrinae institutionibus. 


131. Ut ergo doctrinarum fidei traditio et explanatio consueta animos audientium revera alliciat 
teneatque potenter, communicationis instrumenta adhiberi convenit quantum fieri potest, atque 
ipsa ad linguam et modum hodiernae communicationis socialis accommodari. 


132. Valet Ecclesia mentem suam et sententiam declarare tum per inventa communicationis, 
quae ipsa non possidet tamen usurpare potest quibusdam sub condicionibus, tum, si ita res sese 
habent, per ea, quae recta via administrat et moderatur. Aliae condiciones aliis in nationibus et 
instrumentis sunt implendae. Auctoritatum vero religiosarum est sodalibus sui operis recta 
consilia dare, postquam peritos illius loci et nationis et, si casus fert, ex pluribus gentibus sollerter 
consuluerunt. 


133. Multiplex haec navitas et industria Catholicorum, qui incumbunt in progressionem 
humanam secundum Evangelii praecepta, quique communicationi sociali suffragantur atque 
libenter utuntur subsidiis a providentissimo Deo ministratis ad proprios fines, efflagitat opes 
quidem et facultates nummarias maiores. Catholici fideles rogantur, ut sui oneris et officii in re 
conscii semper sint eique satis faciant perseveranti liberalitate, « cum prorsus dedeceat Ecclesiae 
filios desides pati verbum salutis alligari ac praepediri... » [11]. 


134. Dum ponderant augescens in dies momentum instrumentorum socialis communicationis ad 
vitam generis humani universim et ad Ecclesiae vitam nominatim, Coetus Episcoporum 
obsecrantur ut multo magis quam nunc plerumque accidit attribuant his argumentis actionis 
pastoralis in regione communicationis principem locum in ordinanda illa « Summa Pastorali », 
atque, pro locis suis et omnium gentium necessitatibus, destinare eidem proposito pecunias 
congruentes. Caput Tertium Industria et opera catholicorum in singulis instrumentis 


135. lam primum edisserta fuerat Catholicorum industria, quae ex uniuscuiusque conscientia 
munerum omnibus quidem communicatoribus communium proficiscitur atque religiosa fide 
stabilitur [12]. Ponderata deinde sunt generatim et universe officia proprie Catholica in eadem 
hac rerum provincia [13]. Nunc postremo restat, ut pro quoque communicationis subsidio 
singillatim eadem munia explicentur tam in ipsorum Catholicorum institutis quam in alienis, quae 
vero ad eiusdem generis opera peragenda suppeditant Catholicis sua instrumenta. 


1. SCRIPTA PRELO EDITA 


136. Opus preli ex sua ipsius natura atque proprietatibus vindicat sibi plurimum gravitatis et 
ponderis. Ob flexibilem suam varietatem et argumentorum ubertatem haec opera minutissimas 
eventuum res ac rationes pervestigare potest dilatando et explicando, dum uno tempore excitat 

impigram legentis deliberationem  cupidinemque discendi stimulat. Cum  validissimum 
complementum est reliquorum instrumentorum visui audituique natorum, tum congruenter 
valet exacuere criticum sensum hominumque informare iudicium. Quoniam adeo varia tractare 
potest et rerum considerationem tam egregie sustentare, magni quidem momenti organum 
colloquii socialis est. Nostris praeterea diebus libelli exiles atque libri sola ex charta confecti 
universis hominibus porrigunt in manus monumenta religiosa, opera prestantissima ex omnium 
gentium litteris, scripta artis technicae et scientiarum, at potissimum lectiones ad animi 
oblectamentum apprime ordinatas. Imagines denique lineares atque narratiunculae speciebus 
cóllustratae summam pepererunt utilitatem^ etiam in explicandis Libris Sacris et vitis Sanctorum 
enarrandis. Quae omnia preli beneficia studium merentur atque incitamentum. 


137. Litteraria Catholicorum navitas, quae acta diurna, commentarios, alia scripta statis 
temporibus foras danda complectitur, efficacissimum esse potest instrumentum, quo mundus 
Ecclesiam et Ecclesia vicissim mundum comprehendat cognitionibus permutandis atque 
ministeriis publicae opinionis adhibendis. Cavebitur tamen ne vis operum Catholicorum iam 
exstantium debilitetur multiplicatis inconsulte novis inceptis. 


138. Catholicorum scriptorum opera contemplatur universum orbem et totum campum 
nuntiorum, commentariorum, opinationum de quovis latere aspectuque hodiernae vitae deque 
cunctis difficultatibus et quaestionibus, quibus obicitur homo nostri temporis, sed sub luce 
Christiani vitae prospectus. Eius similiter interest conficere et, si fuerit necesse, emendare 
relationes seu narrationes religionem atque Ecclesiae vitam spectantes. Eodem igitur tempore 
mundum referet tamquam speculum, ipsumque illuminabit tamquam lucerna; erit insuper locus 
congressionis atque commercii sententiarum. At necessariis facultatibus et opibus indigebit, ut 
peritiam muneris et excellentiam assequatur citra omnem controversiam. 


139. Una autem cum hac Catholicorum litteraria professione exsistant oportet sedes seu 
procurationes apparatissimae notitiarum quas ipsi Catholici administrent ut sermoncinatio intra 
Ecclesiam atque inter mundum et Ecclesiam feliciter progrediatur, ut beneficia afferantur plane 
« professionalia », quae dicuntur, ut continenter nuntii praebeantur recentes completi fideles de 
vita Ecclesiae. Hae insuper nuntiorum procurationes opus suum exsequentur mutuo ferendo 
auxilio per universum orbem, ut videlicet res novae ubique locorum colligantur et quoquoversus 
diffundantur. 


140. Admonentur et incitantur fideles ut pro more lectitent scripta officio Catholicorum exarata, 
modo sint nomine Catholico vere digna, non tantum ut omne novum Ecclesiae comperiant sed 
ut mentem Christianam hauriant ex eorum commentationibus. Nihil autem hinc detrahitur de 
cuiusque libertate legendi neque de legitima varietate consuetudinum loci et sententiarum 
aliorum scriptorum. Ut autem Catholici scriptores hunc favorem et benevolentiam mereantur, 
veram prae se ferant oportet perfectionem atque praestantiam artis. 


141. Cum cotidiani eventus proponunt singulares quaestiones, quae ipsam naturam Christiani 
sensus afficiunt, eas interpretari conabuntur auctores Catholici secundum Ecclesiae magisterium. 
Ceterum clerus et laicorum ordo liberam fovebunt opinionum declarationem magnique facient 
multiplicem varietatem scriptionum atque cogitationum, non tantum quia variis negotiis et 
utilitatibus legentium respondent variisque eorum curis subveniunt, verum quod gignunt 
aluntque opinionem in Ecclesia et mundo [14]. Munus est commentariorum Catholicorum, qui 
tamquam publicae voces existimantur auctoritatum aut institutorum Ecclesiae, secundum usu 
receptas leges et consuetudines « preli » assidue contendere, ut illius sodalitatis vel instituti 
mentem enuntient et patefaciant, cuius ipsi sunt publici praecones. In aliquibus tamen cuiusque 

libelli paginis tribui potest libere scribendi copia et facultas, ubi liquido constat collegium vel 
sodalitatem, quae commentarios edat, sese haudquaquam admiscere ad aliquam quaestionem, 
de qua adhuc disceptetur. 


2. CINEMATOGRAPHEA 


142. Ludi cinematographici locum suo prope iure obtinent suasque radices capiunt in ipsa vita 
hominum, magnamque vim adhibent ad eorum educationem, humanitatem, animi remissionem, 
rerum scientiam. In eis auctores taeniarum locum deprehendunt, ubi hodie mentem suam 
aptissime révélent de mundo universo. Technicae autem artis profectus qui spectatorum animos 
magis ac magis pelliciunt, necnon aucta facultas comparandorum parvo impendio apparatuum 
quasi praesagiunt et pollicentur multo frequentiorem ac latiorem usum taeniarum. Hinc pariter 
proficiscetur amplior cognitio et doctrina de argumentis cinematographicis. 


143. Ad animarum curam quod spectat, huius generis progressiones sollertissime sunt 
ponderandae, quandoquidem maxime propter communem operam inter civitates et populos 
inferunt illae admirabilem opportunitatem instrumenta cinematographica ad incepta apostolica 
adhibendi; citius enim et facilius quam ante taeniae ipsae conflantur, diversis hominum 
necessitatibus rerumque adiunctis dicantur, denique ostentantur non solum in magnis sed in 
parvis etiam conclavibus, quin immo inter parietes privatos. 


144. Complures taeniae suam persuadendi vim comprobant ad illa enodanda argumenta, quae 
hominis prosperitatem maturant animumque eius ad superna extollunt. Id genus opera 
admodum digna sunt, quae ab omnibus animadvertantur laudibusque celebrentur. Item 
peculiares in Ecclesia sodalitates hac in arte potissimum versatae auxilio et studio suo adstabunt 
iis, qui taenias eximias conficiunt easque promovebunt. Qua de re omnino reminiscendum est 
plurimas ex taeniis, quae omnium consensione habentur iam eximia monumenta artis, 
pertractavisse argumenta plane religiosa. Id quod sine dubio probat cinematographeum esse 
adiumentum omni ex parte accommodatum ad talia argumenta nobilius explicanda. Hoc tandem 
vehemens est incitamentum ad eiusdem generis spectacula apparanda. 


145. Consociationes Catholicorum hac re cinematographica exercitatae consilia iungent 
operamque sociabunt cum reliquorum instrumentorum Officiis ut sollertius praeparentur, 
distribuantur, usurpentur spectacula, quibus nova inventa imbuantur principiis religiosis. Dum 
autem hoc facient scienter, adhibebunt etiam doctrinis religionis tradendis multiplicia nova 
reperta, quae minore comparantur pecuniae impendio, uti sunt phonographici orbes, taeniolae 
sonorae et visificae, apparatus imaginibus immotis vel mobilibus necnon vocibus asservandis 
iisque iterandis. 


146. In regionibus, ubi illitterati plerumque incolunt homines, taeniae cinematographicae reapse 
efficiunt, ut non solum litterarum saltem elementa illi ediscant, verum religionis etiam disciplinas. 
Imaginibus enim vehementer commovetur et trahitur homo litterarum nescius, quoniam per eas 
facilius consequitur res et cogitationes. Conatus et studium humanae christianaeque nobilitatis 
provehendae nequit validissima haec instrumenta et subsidia neglegere. Elucet autem huius 
propositi gratia taenias rationem ducere debere singulorum populorum mentis et animi culturae. 


147. Quoniam ii qui cinematographicam artem factitant haud parvis implicantur sui muneris 
difficultatibus, omnes Catholici cumprimisque Consociationes catholicae eidem proposito 
adlaborantes libenti animo colloquia frequentent cum eis. Hae familiaritates luculenter 
ostendent artem illerum hominum uti pulchram et praestantem professionem putari, cum omnes 
sibi persuaserint hoc artificium hominum utilitatibus summopere prodesse. 

3. RADIOPHONIUM ET TELEHORAMA 


148. Radiophonicum et televisificum inventum novam hominum societati facultatem attulit inter 
se communicandi novamque induxit vivendi rationem. Plures cotidie regiones mundi attingunt 
illae transmissiones atque puncto temporis veteres fines civitatum et humanitatis formarum 
transgrediuntur; in domos communicationes intrant et qui eas administrant innumerabilium 
hominum animos et mentes simul captant. Repentini artis technicae progressus, atque ii 
praesertim qui invexerunt emissiones per satellites facticios, necnon potestas asservandi 
iterandique aetas pridem transmissiones, liberaverunt haec instrumenta vinculis et limitibus 
locorum ac temporum. Spem insuper proponunt fore in posterum ut maiora eveniant et 
potentiora. Radiophonium ac telehorama copiam audientibus spectantibusque faciunt utendi 
otio atque eodem tempore animi culturae historiae universi orbis percipiendae. Telehorama 
autem praeprimis homines, eventus, res constituit ante oculos plurimorum tamquam si illi ipsi 
adsistant. In iisdem demum radiophonicis et televisificis communicationibus novae generantur 
formae artium, quae ipsum hominem immutare valent. 


149. Rationes et aspectus religiosi vitae humanae suum pro re nata locum habebunt in 
transmissionibus cotidianis. 


150. Variae emissiones religiosae, quas ipsamet radiophonii ac televisionis natura effici patitur, 
nova excitant inter fideles commercia eorumque pietatis ac religionis vitam mire locupletane Vim 
etiam magnam habent ad eos religiose instruendos et adiuvandos, ut Ecclesiae et mundo strenue 
impenseque operentur. lis etiam prosunt, qui ita aegri sunt aetateve provecti ut impediantur 
quominus vitae ipsius Ecclesiae sint directo participes; necessitudinem tandem cum plurimis illis 
instituunt hominibus, qui, etsi ab Ecclesia eiusque compage distant vel etiam disiunguntur, 
spiritualem alimoniam inscii expetunt. Evangelicum denique nuntium in regiones perferunt, ubi 
Christi Ecclesia nondum explicat opus suum. Oportet proinde enixe operam det Ecclesia, ut tales 
transmissiones in singulos dies perficiantur novisque ditentur artificiis. 


151. Inter transmissiones religiosas optabiles quidem et consentaneas Missarum Sollemnia 
aliaque Sacra annumerantur. Necesse est tales quam maxima apparari diligentia, quod ad 
liturgiam videlicet atque dispositionem technicam attinet. Eatio quoque habenda est multiplicis 
spectatorum generis, et, si transmissiones alicuius nationis fines transibunt, opinionum 
religiosarum et consuetudinum, quae in aliis locis obtitinent. Harum emissionum numerus et 
longitudo morigerabuntur optatis etiam spectatorum. 


152. Sermones sacri et orationes congruere debent cum peculiari usurpati instrumenti natura. li 
autem, qui ad hoc obeundum destinabuntur officium, prudentissime et accuratissime deligentur, 
nec vero antequam debitam sibi scientiam usum consuetudinem comparaverint. 


153. Religiosae transmissiones, uti narrationes, cómmentationes, nuntii, disputationes 
radiophonicae atque televisificae, plurimum valent ad institutionem et collocutionem. Quod 
autem supra de litteraria Catholicorum opera praeceptum est, ad hanc partem est similiter 
applicandum. Normae universales de fideli sinceraque opinionum diversarum enuntiatione tunc 
praesertim ad effectum sunt deducendae, cum haec instrumenta in aliqua regione gubernantur 
et administrantur vero monopolio. 


154. In horum instrumentorum administris et procuratoribus ecclesiasticis atque etiam laicis 
homines publici fori intuentur legatos et interpretes ipsius Ecclesiae. Quamobrem ii, qui partes 
gerunt in huius generis transmissionibus, cognitam habere debent hanc rerum condicionem et 
proclivem confusionem omnibus viribus e medio tollere conabuntur. Conscii sibi erunt officii sui 

gravitatis, quoad cogitationes quas declarant, et rationem qua illae exponuntur, et totum 
modum agendi. Eos denique oportet in consilium adhibere auctoritates ecclesiasticas legitimas, 
quoties hoc tempestive fieri potuerit. 


155. Proprio significando iudicio auditores et spectatores in melius corrigere studebunt religiosas 
transmissiones. 


156. Ut validae Ecclesiae navitati in radiophonii et televisionis usu prospiciatur, quod ad 
transmissiones universim spectat et religiosas praesertim, opus est consociata opera mutuaque 
fiducia inter catholicos, huic muneri praepositos, et eos technicae artis peritos, quorum refert 
spectacula televisifica et nuntiationes radiophonicas fabricari vel disseminare. 


157. In iis nationibus, in quibus prohibetur Ecclesia quominus socialis communicationis 
instrumentis utatur, auditio transmissionum religiosarum per undas radiophonicas unicum est 
Christifidelibus consilium, quo de vita universae Ecclesiae certiores fiant Deique verbum 
auscultent. Talis adversa condicio grave officium tum sacris animarum pastoribus tum ipsis 
fidelibus aliarum regionum  iniungit, ut voluntates et animos cum iis alacriter socient, 
quemadmodum Christiana solidarietas, quam appellant, requirit, utque eisdem in Christo 
fratribus auxilientur apparandis emissionibus radiophonicis vel televisificis, quarum argumenta 
religiosa eorum necessitatibus respondeant. 


4. SCAENICI LUDI 


158. Scaena ac theatrum, quod unum est ex vetustissimis valentissinlisque communicationis 
humanae generibus, maximam hodie assiduitatem et frequentiam ingentem spectatorum 
nanciscatur, qui et fabulis praesentes intersunt et per radiophonicum  televisificumve 
instrumentum spectant. Nonnullae etiam  fabellae scaenicae sunt iam in taenias 
cinematographicas relatae. 


159. Opera theatri cum ceteris communicationis subsidiis coniuncta novas aperuit ludorum 
scaenicorum significationes, quas iure « multimedia » saepius vocitant. Tametsi emanant ex 
communi solitoque theatro, aliquid tamen suum ostendunt et proprium. Praeterea quandam 
quasi conspirationem efficiunt inter multiplices facultates, quae praesto sunt cuique 
communicationis artificio. 


160. Hodiernum denique theatrum crebro occupat provinciam cogitationum mentisque 
notionum fitque veluti officina, unde oriuntur novae atque audaces sententiae seu ideae de huius 
temporis hominibus eorumque condicione terrestri. Horum autem inceptorum et consiliorum vis 
maiores semper auditorum multitudines permovet, atque ad omnia se propagat socialis 
communicationis instrumenta. 


161. Ecclesia propensa voluntate et studio prosequitur scaenicam artem, quae videlicet ab initiis 
coniungebatur paene tota cum rebus et argumentis religiosis. Pristino illo favore hodiernos 
quoque Christianos fideles theatrum amplecti oportet similesque ex eo percipere utilitates omne 
genus. Scriptores vero scaenici adiuvandi sunt et cohortandi, ut religiosas sollicitudines nostrae 
aetatis in scaenam producant; quod inceptum saepenumero principium est latioris propagationis 
per reliqua communicationis subsidia. 


Caput Quartum 


Apparatus, ministri, ordinatio rerum 

162. Tum locus, quem instrumenta communicationis socialis in hominum vita et fortuna obtinent, 
tum ea quae ipsis effici valent, tum etiam quaestiones quas conscientiae Catholicorum 
proponunt — haec omnia postulant, ut illa diligenter convertantur in curae pastoralis 
commoditatem et profectum, ut peritia et facultas administrorum  exercitatissimorum 
adhibeatur, ut consentanea ordinatio consiliorum pastoralium provideatur, quae necessariis 
auxiliis iuribus opibus instruantur, ut denique variae consociationes devoveantur apostolatui 
formis specialibus exsequendo. 


163. Cordi ceterum erit fidelibus universis, ut precibus suis atque adiumento singulari 
communique ad illud conducant, ut hisce temporibus munus Ecclesiae expediatur per 
instrumenta communicationis recentissima et usu sane optima ad Evangelium propagandum, 
conscientias hominum illuminandas, operam sociam disponendam, quae progressibus revera 
prosit, quoniam rerum temporalium ordinem Christiano impleat sensu. 


164. Cum mente omnino pastorali interesse seseque addicere oportet congruenter institutos 
curatores seu ministros organis et inceptis ad communicationem socialem pertinentibus. 
Praeparatio administrorum laicorum atque ecclesiasticorum unum est ex officiis praecipuis 
eorum, qui Ecclesiae munus hac in re communiter praestant. 


165. Diligens consideratio totius regionis instrumentorum communicationis socialis, prudens 
dispositio navitatis pastoralis, sciens ordinatio eorundem instrumentorum in omni apostolatus 
opere spectant, ut par est, ad curationem atque inspectionem ecclesiasticorum moderatorum, 
qui autem adniti debent ad monita et consilia peritorum in diversis partibus eximie experientium. 
Secundum normas Decreti « Inter Mirifica », hoc moderatorum munus competit Episcopis sua 
cuique in dioecesi [15], peculiari Episcoporum Coetui vel cuidam Episcopo ad idem officium 
delegato in quaque natione [16], Pontificio autem Consilio instrumentis communicationis socialis 
praeposito in universali Ecclesia [17]. 


166. Multiplicia coepta atque consociationes, quae munia apostolica obeant in re 
communicationis socialis, oportet incremento magno provehantur, et arcte inter se cooperentur 
[18]. Auctoritas ecclesiastica studiose et crebro incitabit Catholicos eorumque sodalitates ad 
opera libere sponteque ineunda; moderationem tamen talium coeptorum sibi reservabit, quae 
sacerdotio ministeriali suapte natura congruunt, sicut et eorum, quae secundum temporum 
locorumque adiuncta deposcunt hierarchicam muneris perfunctionem in commodum fidelium. 


167. Ecclesiasticae auctoritates, quarum interest, de quibus agit numerus 165 supra, operam 
dabunt et auxilium iis omnibus, ad quos res spectat, ut quotannis praeparetur atque celebretur 
ubique terrarum dies peculiaris communicationum socialium, in quo gratiae quoque habebuntur 
et aestimatio significabitur iis, qui communicationis socialis subsidiis invigilant [19]; praeterea 
statis temporibus Conferentiis Episcopalibus exhibebunt sumptuum aestimationes ad opus 
apostolatus sustentandum in rebus communicationis socialis. 


168. Episcopos locorum incumbere oportet operi apostolico in provincia communicationis, 
adhibito sacerdotum vel laicorum consilio fieri potuerit, officium dioecesanum vei saltem 
interdioecesanum constituatur. Unum ex muneribus eius praecipuis erit rationes pastorales eo 
spectantes intra dioecesim componere atque etiam in paroeciis ipsis ordinare. Aliud autem erit 
memoratum diem pro communicationibus socialibus in dioecesis finibus parare. 


169. In quaque natione esto aut unum officium nationale praefectum omnibus instrumentis 
communicationis peculiaribus cum officinis coniunctis aut sedes singillatim distributae cuique 

rerum provinciae (scriptis, cinematographeis, radiophonio, telehoramati), quae tamen arcte 
inter se operantur [20]. Quidquid est, totum opus subdetur unicae primariae temperationi. 


170. Officiorum nationis et dioecesium intererit promovere, instimulare, apto nexu componere 
incepta et omnem operositatem Catholicorum in re communicationis. Peculiari ratione curabunt, 
ut fideles clerici et laici necessaria perdoceantur in lectionibus, scholis, disputationibus publicis, 
congressionibus studiorum, atque etiam operum aestimationibus, quas periti ex iisdem officiis 
secundum auctoritatem suam ediderint, ita ut illi fideles pro se ipsi rectum iudicium et 
prudentiam exercere sciant. Pariter dabunt consilia quibus rite praeparentur spectacula et 
transmissiones materiam religiosam tractantes. 


171. Item officia nationalia et dioecesana necessitudine ac familiaritate utentur hominum artes 
communicationis pro munere exercentium atque eorum sodaliciorum; documenta et monita 
necnon adiumenta pastoralia suppeditabunt, quibus forsitan indigeant. Intra nationis ipsius fines 
Diem Mundialem Communicationis Socialis apparabunt stipesque corrogandas curabunt, quod 
suadet Concilii Decretum ut eo die fiat [21]. 


172. Coetum Episcoporum nationis communicationi sociali praepositum aut Episcopum 
delegatum pro suo officio intra propriam dicionem moderari oportet industriam officiorum 
nationalium et normas emittere generales, quibus temperetur omnis hac in re apostolica navitas. 
Mutuis etiam rationibus consociabuntur cum Conventibus Episcopalibus aliarum nationum atque 
operam praebebunt Pontificio Consilio instrumentis communicationis socialis praeposito, cuius 
munia explicantur ibidem [22], et in Litteris Apostolicis Pauli VI a verbis « In Fructibus Multis » 
incipientibus [23]. 


173. In iis vero continentibus et regionibus, ubi ex pluribus civitatibus unus Conventus Episcopalis 
constituitur, huic praesto erit Officium Communicationis Socialis continentis vel regionis illius, 
auctoritati obnoxium unius pluriumve Episcoporum ad hoc munus destinatorum. 


174. Episcopi singuli, unaquaeque Conferentia vel Conventus Episcopalis, necnon Apostolica 
Sedes suum habebunt interpretem seu nuntiatorem stabilem, qui ex officio rerum indicia et 
cognitiones pervulget, tum etiam documenta Ecclesiae brevi in vulgus proditura explanet, quo 
facilius certiusque intellegantur. Hi narratores celeriter et fideliter iudicabunt res novas in 
Ecclesiae vita et opere, quantum ipsorum sinet officium. Magnopere etiam suadetur, ut 
dioeceses et sodalicia Catholicorum maiora habeant suos fixos et constantes interpretes, quibus 
similia demandentur munia. Universi illi ministri, sicut et ceteri qui publicae Ecclesiae vitae quasi 
personam gerunt, considerationem omnino inténdent in ea omnia quae scientia ac disciplina 
rationum publicarum praecipit his de rebus, ut videlicet diversas ipsi agnoscant publici fori partes 
quas alloquantur, et ut cum eis frugiferas necessitudines coniungant fiducia mutua atque 
indulgentia subnixas. Haec vero reciproca fletes et urbanitas tum tantum gigni possunt ac servari, 
cum homines ipsi inter se reverentur et observant cumque veritati semper paretur. 


175. Praeter institutum illud publici interpretis, in tuto collocari oportet permutationem 
nuntiorum et notitiarum, quae veram Ecclesiae imaginem omnibus depingant quaeque excipiant 
motus, opinationes, desideria publici fori ut de eis certiores faciant ipsas auctoritates 
ecclesiasticas. Hoc autem flagitat, ut reverenter et amice intercedant rationes cum variis 
hominibus eorumque circulis et coetibus. Ita enim incohari valet commercium perpetuum, quo 
utrimque dat alteruter et recipit [24]. 


176. Ut vero dialogus Ecclesiae, intra et extra saepta eius, prospere ac profluenter explicetur 
circa recentiora eventa secundum aspectum eorum religiosum, necessarii sunt commentarii 

publici id est « officiales », qui tempestive hoc est quam primum deferuntur ad legentes sub 
forma probata et perfecta ac per modos congruentes (libellos, telescriptiones, imagines luce 
pietas...), quique res explicant secundum necessitates causarum et nuntiorum. 


177. Instituta religiosa animos attendent ad munera multiplicia et principalia Ecclesiae in iis quae 
ad communicationem socialem pertinent; simul perpendent quid agere possint, ut operas suas 
hoc in negotium conferant et certa munera exsequantur sed concordantia omnino cum 
Constitutionibus propriis. Instituta autem eo consilio condita, ut in communicationes sociales 
tota incumberent, inter se arcte adiuvabunt atque cohaerebunt cum officiis dioecesium, nationis, 
regionis, continentis, quae communiter conficiant atque impleant rationes de operibus 
pastoralibus in re communicationis. 


178. Primaria illa officia nationis, de quibus sermo fuit [25], et officia principalia Institutorum 
religiosorum adiutricem operam praebebunt consociationibus Catholicorum ex omnibus 
gentibus diurnariae navitatis (U.C.I.P.), rei cinematographicae (O.C.I.C.), radiophonicae et 
televisificae (UNDA), secundum statuta earundem  Consociationum ab Apostolica Sede 
approbata [26]. 


179. Illae consociationes catholicae socialibus communicationibus deditae hoc munus 
prosequuntur — pro sua quaeque rerum provincia et secundum varietates statutis toleratas — 
ut subveniant in singulis nationibus has artes pro officio vitae profitentibus. Propositum vero id 
est, ut investigationibus et progressionibus instrumentorum communicationis consulatur, ut 
institutioni receptorum rite provideatur, ut sensus mutuae necessitudinis et beneficiorum 
vicissitudinis invalescat inter nationes, ut inquiratur in operam efficacem Catholicorum per 
subsidia communicationis socialis, ut inter se concilientur atque copulentur diversa incepta 
internationalia, ut nova ineantur consilia omnium gentium, quae visa sint utilissima nationibus 
ad progressionem conitentibus, ut artificia et opera nova stimulentur. Expedient similiter 
confectionem | atque  partitionem | taeniarum | cinematographicarum, | transmissionum 
radiophonicarum et televisificarum, materiarum ad hoc genus artis auditoriae et visualis 
pertinentium, scriptorum denique, quae serviunt progressibus communitatis humanae et ipsi 
vitae Populi Dei. Hae tandem consociationes internationales Catholicorum rogantur, ut 
communibus studiis et investigationibus occurrant communibus quoque difficultatibus. 


180. Conferentiae Episcopales, diligentia et sollertia praesertim officiorum nationis adiutae, 
necnon sodalitates Catholicorum has artes factitantium Consociationibus opitulabuntur pecuniis 
opibusque necessariis ad propositum earum assequendum. 


EPILOGUS 


181. Exsistit hoc loco quaestio perdifficilis simusne in limine atque initio novae prorsus aetatis 
communicationum socialium necne, agaturne scilicet de communicationibus quae non tantum 
rerum quantitatem verum qualitatem etiam afficiant. Cui interrogationi respondetur magis ac 
magis difficulter. Id nihilominus constat, propter disciplinarum et scientiae progressus tum etiam 
ob incrementa technicae artis praesertim per satellites arte factos mox esse futurum, ut eodem 
temporis momento nuntii per auditum visumque perferantur universis hominibus, qui vero in 
receptaculis variis asservari possint atque iterari cuiusvis arbitratu ad animi culturam vel 
oblectationem, qui etiam copiam dent potentioris dialogi inter homines, qui denique secundum 
argumentum suum et usum proficiant consortioni hominum  astringendae, humanitati 
adaugendae, paci coagmentandae. 

182. Sic repente augescit in dies conscientia officii, quo Populus Dei obligatur, quandoquidem 
maior et crebrior quam umquam alias conceditur opportunitas perficiendi, ut instrumenta 
communicationis socialis praesentem et efficacem vim adhibeant ad solidum totius humani 
generis profectum, ad plenam progressionem gentium tertii mundi, qui vocatur, ad 
communionem fraternam inter populos, atque etiam ad nuntiationem Evangelii Salutis, quo 
usque ad terras extremas testimonium perhibetur Christi Servatoris. 


183. Hac proinde Instructione Pastorali consilia nonnulla et suasiones proferuntur universales 
quidem, cum status rerum in communicationibus socialibus minutiores ac subtiliores haud 
permittat. Christiana vitae notio ipsa iam immutabilia infert principia, quae nuntio amoris 
innituntur, qui videlicet « nuntius laetus » Evangelii est, atque hominis ipsius dignitate, qui nempe 
vocatur ut si filius Dei adoptatus. Omnibus autem in promptu manifestumque esse intelligitur 
usus vel applicationes principiorum concretas atque formulas pastorales accommodandas esse 
hinc ad res condicionesque locorum aliorum in quibus alius obtinet status technicae artis et 
societatis et humanitatis, illinc autem ad mutabiles partes instrumentorum communicationis in 
hominum consortione legesque eorum proprias, ita ut ad perfectionem absolutionemque 
perducantur futuris commutationibus, quae certo evenient in hac socialis communicationis 
provincia. Quapropter indoles haec mutabilis et inconstans, quae aliqua est nota necessaria 
instrumentorum communicationis, facile persuadebit, quam sit necesse eos, in quos recidat 
officii cuiusdam pastoralis onus, libenter amplecti necessitatem perseverantis renovataeque 
semper eruditionis hisce in rebus. 


184. Multa adhuc rimanda sunt et pervestiganda, ut communicationis instrumenta penitus 
cognoscantur eo quidem consilio, ut hominibus vere famulentur ac prosint, dum institutionem 
cuiusvis ordinis maxime vero scholastici impertiunt hhmanamque personam integre absoluteque 
excolunt. Altiora persequenda sunt studia de effectibus communicationis socialis ac vi in varias 
cultus humani formas deque hominibus diversi ingenii. Ut autem recte aestimentur modus, quo 
instrumenta communicationis socialis propriis perfunguntur officiis, ut eorum facultates 
rationesque, quae nunc usurpantur, funditus comprehendantur accurateque cognoscatur 
multiplex potentia eorum in animum eiusque culturam, omnino oportet contemplari et 
ponderare inquisitiones vere proprieque scientificas, quae plus quam ante sunt omnibus viribus 
propugnandae. Studiorum deinde universitatibus recens conditis vel antiquitus iam exstantibus 
patet hic campus immensus argumentorum iis temporibus gravissimorum, quae merito aequant 
dignitatem cuiusvis tralaticiae et antiquae disciplinae. Ecclesia gestit confirmare ac persuadere 
investigatoribus omnium rerum ad communicationes sociales attinentium se suscepturam esse 
consectaria et conclusiones studiorum prompta alacrique voluntate, ut, quantum in se fuerit 
situm, plenissime eas ordinet dirigatque ad omnium hominum emolumentum. 


185. Ad eam rem quod attinet, postulari videtur primum ut altiore scientiarum ratione inspiciatur 
quantum efficere valeat Ecclesia hac in provincia; deinde ut postulata ab Ea munera in toto 
terrarum orbe secundum suum quodque momentum disponantur; postremo ut Catholici ea 
coepta ingrediantur, quae semper augescenti horum instrumentorum ponderi prorsus 
respondeant. 


186. Hanc Instructionem Pastoralem nulla mora tardari patiens, Ecclesia maiore in dies 
necessitate impellitur alioqui et convenire homines communicationis socialis artem profitentes, 
dum genuinam operam confert in omnia ea, quae eiusdem artis finibus continentur, et ipsa 
exhortatur cunctos homines, ut illa instrumenta efficiant reapse utilia progressioni generis 
humani et verae gloriae Dei. Pontificium Consilium Instrumentis Communicationis Socialis 
praepositum hanc Instructionem de mandato Concilii Vaticani Ill convenienter exaravit, 

postquam doctos peritosque totum terrarum orbem incolentes advocavit in consilium, ad id 
nempe aspirans atque laborans, ut foras danda illa principium quoddam inauguraret novi cursus 
potius quam veterem terminaret. 


187. Populus Dei, per tempora procedens quae humanam constituunt historiam, tamquam 
Communicator simul et receptor maxima fiducia studioque flagranti iam in posterum prospiciens 
ea contuetur, quae inita siderea aetas communicationis socialis plena manu promittit. 


Hanc de Instrumentis Communicationis Socialis Instructionem Summus Pontifex Paulus PP. VI in 
omnibus et singulis approbare atque auctoritate sua confirmare dignatus est, et promulgari 
iussit, ab omnibus ad quos spectat sedulo servandam. 


Contrariis quibuslibet minime obstantibus. Datum Romae, Die V Mundiali Communicationis 
Socialis, XXIII mensis Maii anno 1971. Martinus J. O'connor Archiep. tit. Laodicenus in Syria 
Praeses. Augustinus Ferrari-Toniolo Ep. tit. Tarasensis in Byzacena Pro-Praeses. . 

Prior: Communio et Progressio, post :Gaudium et Spes 


04. MIRANDA PRORSUS LITTERAE ENCYCLICAE DE RE CINEMATOGRAPHICA, RADIOPHONICA 
AC TELEVISIFICA. 


Miranda prorsus technicae artis inventa, quibus nostrorum temporum homines gloriantur, 
quamquam ex humano ingenio laboreque oriuntur, dona sunt tamen Dei Creatoris nostri, ex quo 
omnia opera bona procedunt : « non enim solum protulit creaturam, verum etiam prolatam 
tuetur et fovet » (S. loan. Chrys. De consubstantiali, contra Anomoeos: P. G. 48, 810). 


Ex quibus inventis alia hominum vires potentiamque adaugent atque multiplicant ; alia eorum 
vitae condiciones meliores efficiunt; alia denique, cum animum potissimum respiciant, vel per se, 
vel per artificiosas imagines ac voces multitudines ipsas attingunt, et cum iisdem cuiusvis generis 
nuntios, cogitata et praecepta facilitate summa communicant, quibus veluti mentis pabulo 
enutriantur per requietis etiam ac relaxationis horas. 


Ad quae postrema inventa quod attinet, maximum aetate hac nostra incrementum acceperunt 
cinematographicae, radiophonicae ac televisificae artes. 


Quas quidem artes, vixdum in usum invectae sunt, non modo summo cum gaudio Ecclesia excepit, 
sed materna etiam cura sollicitudineque vigilanti, eo consilio permota, ut filios suos, 
progredientis aetatis iter ingressos, a periculis omnibus tueretur. 


Haec cura evigilans ex ipso a Divino Redemptore accepto munere oritur; quandoquidem, ut patet 
omnibus, hae novi generis artes multum multumque conferunt ad peculiarem singulorum 
universaeque hominum communitatis cogitandi agendique modum. 


Aliud praeterea est, cur Ecclesia eiusmodi causam e re sua potissimum consideret; ipsa enim, 
ratione omnino potiore quam ceteri omnes, nuntium debet singulis hominibus impertire : hoc est 
nuntium aeternae salutis; nuntium incomparabilis ubertatis et potentiae; nuntium denique, 
quem omnes homines, cuiusvis gentis et cuiusvis aetatis, accipiant atque amplectantur necesse 
est, secundum illud Apostoli gentium : « Mihi omnium sanctorum minimo data est gratia haec, 

in gentibus evangelizare investigabiles divitias Christi, et illuminare omnes quae sit dispensatio 
sacramenti absconditi a saeculis in Deo, qui omnia creavit » (Eph. 3, 8-9). 


Nihil igitur mirum est si ii, qui suprema Ecclesiae auctoritate fruuntur, hanc gravis ponderis 
causam eo consilio pertractarunt, ut sempiternae eorum saluti prospicerent, qui non sunt « 
corruptibilibus auro vel argento redempti sed pretioso sanguine quasi agni immaculati Christi » 
(1 Petr. 1, 18-19); et quaestiones omnes diligenter perpenderunt, quas res cinematographicae, 
radiophonicae ac televisificae christianis hodie proponerent. 


Plus quam viginti anni elapsi sunt, ex quo Decessor Noster fel. rec. Pius XI, « mira sane ope 
marconiana » usus, primum radiophonicum nuntium « ad omnes gentes et ad omnem creaturam 
» edidit (Radiophonicum nuntium Qui arcano, d. 12 Februarii a. 1931: A. A. S. vol. XXIII, 1931, p. 
65). 


Atque post paucos annos idem Decessor Noster mirabilem illam Epistulam Encyclicam, cui a 
verbis initium est Vigilanti cura (Epist. Enc. Vigilanti cura, d. 29 lunii a. 1936: A. A. S. vol. XXVIII, 
1936, p. 249 sq), ad Venerabiles Fratres Archiepiscopos et Episcopos Foederatarum Americae 
Septemtrionalis Civitatum misit; qua quidem Epistula, de cinematographicis spectaculis 
praecepta sapientissima impertiens, praesentibus necessitatibus consentanea, haec inter alia 
edixit: « Pernecessarium est ac penitus urget id providere atque efficere, ut quidquid ex Dei 
munere progrediens aetas in humanas disciplinas ac vel in ipsas technicae industriae artes 
invexerit, ita divinae gloriae, animarum saluti et lesu Christi propagando regno reapse inserviat, 
ut omnes, quemadmodum Ecclesia nos precari iubet, "sic transeamus per bona temporalia, ut 
non amittamus aeterna" » (ibid. p. 251). 


Ac Nosmet ipsi, per Summi Pontificatus Nostri decursum, saepe, occasione data, hac eadem de 
re egimus, non modo Sacris Pastoribus, sedi variis etiam Actionis Catholicae sodalitatibus, 
christianisque educatoribus opportunas impertientes normas. libenter praeterea eos coram 
admisimus, qui pro peculiari, quo funguntur, munere, vel cinematographicam, vel 
radiophonicam, vel televisificam artem exercent; iisdemque, postquam ob mirandam harum 
artium horumque artificum progressionem factam, Nostram patefecimus admirationem, sua 
cuiusque, quibus tenentur, officia significavimus; itemque magna promerita, quae adepti sunt, 
pericula, in quae facile incidere possunt, atque altissima illa proposita, quae eorum mentes 
illuminare eorumque regere voluntates debent. 


Nobis etiam, ut nostis, curae fuit hac in Romana Curia peculiare Consilium (cfr. A. A. S. d. 16 
Decembris, a 1954, vol. XLVI, 1954, p. 783-784) constituere, cuius ex credito munere esset varias 
de re cinematographica, radiophonica ac televisifica quaestiones diligenter perpendere ad 
catholicam fidem et christianos mores quod attinet; a quo Consilio et Episcopi et ii omnes, 
quorum res est, opportunas normas exquirere possunt. 


Persaepe Nos ipsi hodiernis hisce mirandisque opibus utimur, quibus facilius possimus gregem 
universum cum Supremo Pastore coniungere; ita quidem, ut vox Nostra terrae marisque spatium 
ac vel turbidos animorum fluctus secura tutaque supervolans, mentes hominum attingere possit 
in easque salutariter influere, prouti summi apostolatus munus, Nobis creditum atque hodie 
quasi in immensum adauctum, a Nobis postulat (cfr. Sermo ad catholicos Hollandiae, d. 19 Maii, 
a. 1950 habitus : Discorsi e Radiomessaggi di Sua Santità Pio XII, vol. XII, p. 75). 


Cum autem noscamus et Nostras et proximi Decessoris Nostri fel. rec. Pii XI hac de re 
adhortationes haud parum eo contulisse, ut cinematographicae, radiophonicae ac televisificae 

artes homines revocare contenderent ad suam ipsorum animi perfectionem assequendam, atque 
adeo ad Dei promovendam gloriam, id magnum Nobis solacium affert. 


Etenim studiosa vigilantique cura vestra, Venerabiles Fratres, incepta. et opera inita sunt, quibus 
id genus apostolatus non modo in singulis dioecesibus singulisque Nationibus promoveretur, sed 
populos etiam amplecteretur universos, collatis viribus consiliisque. 


Haud pauci publicae rei moderatores, itemque ii, qui vel ingenuis artibus vel mercandis rebus 
dant operam, et eorum quoque plurimi, qui vel catholici vel acatholici, id genus spectaculis 
intersunt, probitatem suam hac in causa gravissima comprobarunt, id non sine labore nec sine 
rerum iactura enitentes, ut non modo mala pericula vitarentur, sed sacrosancta etiam Dei iussa 
fierent, atque humanae personae dignitas in tuto poneretur. 


Attamen, pro dolor, sententiam illam Apostoli gentium geminare debemus: « Non omnes 
oboediunt Evangelio » (Rom. 10, 16); etenim hac quoque in re non desunt, qui Ecclesiae 
magisterium neque intellegant neque agnoscant, immo etiam qui omni ope aversentur: ii sunt, 
ut nostis, qui vel inordinata lucri cupidine moventur, vel erroribus decepti, humanae naturae 
dignitatem libertatemque non aequo loco ponunt, vel denique de liberalibus cuiusvis generis 
artibus sententiam amplectuntur a veritate alienam. 


Quamvis horum agendi ratio aegritudine animum oppleat Nostrum, haud possumus tamen 
officio Nostro deesse a rectoque deflectere itinere, fore confisi, ut verba illa, quae Divino 
Redemptori Nostro eius inimici dixerunt, Nobis quoque tribuantur : « Scimus quia verax es, et 
viam Dei in veritate doces, et non est tibi cura de aliquo » (Matth. 22, 16) 


E progressionibus mirandis prorsus, quas nostris hisce diebus technicae disciplinae, ad 
cinematographicam, radiophonicam et televisificam artem quod attinet, fecerunt, ut maximae 
utilitates, ita maxima quoque pericula oriri possunt. 


Hae enim novae opes novaque instrumenta, quae fere omnibus ad manum sunt, vim exserunt in 
animos potentissimam, cum idcirco quod eos luce collustrare possunt, nobilitate evehere, 
pulchritudine decorare ; tum ex eo etiam quod eos tenebrarum obscuratione foedare, 
depravatione dehonestare, effrenatisque subicere queunt motibus, prouti eiusmodi spectacula 
res aut pravas aut honestas nostris sensibus proponunt (cfr. Sermo ad cultores 
cinematographicae artis ex Italia Romae congregatos, d. 21 lunii, a. 1955: A. A. S. vol. XLVII, 1955, 
p. 504). 


Quemadmodum superiore saeculo, cum progrediens ars technica, ad ea, quae quaestus causa 
tractantur, pertinens, id saepenumero effecit, ut machinae in usum inductae, quae hominibus 
servire debent, eos potius in servitutem aerumnoso cum detrimento redigerent, ita pariter hodie 
increscentia eiusdem technicae artis incrementa, ad imagines, ad sonos, ad cogitata propaganda 
quod attinet, nisi suavi iugo legis Christi subiciantur (cfr. Matth. 11, 30), innumerabilium 
malorum fons esse possunt, quae eo vel gravia evadunt, cum non modo materiae, sed animi 
etiam vires misere subigantur, atque adeo humana inventa salutaribus illis utilitatibus priventur, 
quas ex providentis Dei consilio primum quaerere oportet (cfr. Sermo ad radiophonicae artis 
cultorum coetum, d. 5 Maii, a. 1950 ex omnibus Nationibus Romae habitus : Discorsi e 
Radiomessaggi di Sua Santità Pio XII, vol. XII, p. 54). 


Quapropter, cum gravem eiusmodi causam maiore cotidie paterni animi Nostri sollicitudine 
prosecuti simus, cumque salutares consideraverimus fructus, qui — ad cinematographica 
spectacula quod pertinet — ex Encyclica Epistula, quae Vigilanti cura inscribitur, per plus quam 

decennia duo iam orti sunt, Nos precibus sacrorum Pastorum laicorumque hominum harum 
artium studiosorum concedentes, cupimus per Encyclicas has Litteras normas et praecepta 
impertire, quae ad radiophonicas etiam auditiones atque ad televisionem attineant. 


Postquam igitur instantes supplicationes Deo admovimus, ac Deiparae Virginis auxilium 
impetravimus, vos, Venerabiles Fratres, quorum pastoralem sollertemque curam perspectam 
habemus, eo consilio compellamus, ut non modo christiana hac de re doctrina in plena luce 
ponatur, sed ut etiam opportuna suscipiantur proposita et incepta ; ideoque omni ope, qua 
possumus, vos commonere cupimus, ut grex, unicuique vestrum creditus, adversus quoslibet 
errores quaelibetque detrimenta muniatur, quae memoratarum artium usus in christianae vitae 
mores, non sine gravi discrimine, inducere possit. 


Antequam de singulis quaestionibus agimus, quae ad has artes tres pertinent, ad 
cinematographicam dicimus, radiophonicam, et televisificam — novimus enim unamquamque 
earum ad mentis animique cultum fovendum peculiares causas solvendas proponere cum in 
liberalium, tum in technicarum et oeconomicarum disciplinarum campo — opportunum ducimus 
ea breviter enucleare principia, quae ad bona, hominum communitati et singulis civibus 
destinata, quam latissime fieri possit, propaganda pertineant. 


Deus, cum summum sit bonum, nullo non tempore sua munera hominibus largitur, quos peculiari 
cura caritateque prosequitur ; e quibus quidem muneribus alia ad animum, alia vero ad terrenae 
huius vitae usum spectant; suntque haec, ut patet, prioribus subiecta eodem quippe modo, quo 
corpus menti subigatur oportet, cum qua, antequam semet ipsum per beatificam visionem 
communicet, per Fidem caritatemque coniungitur, quae « diffusa est in cordibus nostris per 
Spiritum Sanctum, qui datus est nobis » (Rom. 5, 5). 


Ac praeterea, cum propriae perfectionis imaginem in homine cernere percupiat (cfr. Matth. 5, 
48), huius etiam supernae largitionis eum voluit fieri participem, atque eum, horum bonorum 
nuntium, largitorem dispensatoremque ceteris fratribus universaeque hominum communitati 
factum, cum sua ipsius opera consociavit. Homo enim, ex sua ipsius natura, inde a primaeva 
aetate, signorum ope quae e rebus corporeis quaesita ad perfectiorem cotidie formam redigere 
conatus est, sua spiritualia bona cum ceteris communicare assuevit. Ex antiquissimorum igitur 
temporum imaginibus scriptisque ad technicas usque huius aetatis nostrae artes, instrumenta 
omnia quibus homines inter se coniunguntur ad excelsum illum finem contendant oportet, ut 
homines nempe Dei administri hac in re quodam modo evadant. 


Quamobrem, ut hoc providentis Dei consilium tutius et efficacius in hominibus effectum detur, 
Apostolica auctoritate Nostra « Sanctum Gabrielem Archangelum, qui mortalium generi 
exoptatum detulit humanae Redemptionis nuntium, caelestem apud Deum Patronum » per 
Apostolicas Litteras (Litt. Apost. d. 12 lanuarii, a. 1951: A. A. S. vol. XLV, 1952, p. 216-217) 
constituimus earum artium, quibus homines electrica vi possunt tum verba ad absentes quam 
celerrime transcribere, tum ex locis valde longinquis inter se colloqui, tum nuntios per aethereas 
undas mittere, tum denique res et eventus, etsi iidem procul commorantur, per imagines ante 
oculos relatas praesentes con spicere (cfr. ibid. p. 216). Mens enim Nobis erat, cum hunc 
caelestem elegimus Patronum, ut ii omnes, quorum in manibus benefica eiusmodi instrumenta 
sunt posita, quibus licet inaestimabiles Dei thesauros inter homines propagare, veluti bona 
semina, quae veritatis bonitatisque fructus referrent, mentem cuiusque suam ad crediti muneris 
nobilitatem converterent. 

Considerantibus enim Nobis excelsa illa proposita, ad quae technicae nobilesque hae artes 
destinantur, haec obversatur quaestio : cur nempe eaedem interdum fiunt vitiorum opes ac veluti 
semitae? « Unde ergo habet zizania? » (Matth. 13, 27). 


Omnia profecto mala, quae rectis morum normis opponuntur, non ex Deo oriri possunt, qui 
perfectum absolutumque bonum est, non ex ipsis technicis artibus, quae eius pretiosa sunt dona, 
sed ex eo tantum, quod homo, cum sit libera voluntate praeditus, iisdem donis abuti possit, prava 
nempe facinorai perpetrando propagandoque, atque adeo cum tenebrarum principe Deique 
inimico se consociando: « Inimicus homo hoc fecit » (Matth. 13, 28). 


Quamobrem id postulat vera hominum libertas, ut iis omnibus utamur opibus easque cum ceteris 
communicemus, quae ad virtutem nostraeque naturae perfectionem conferre possint. 


Ecclesia autem, cum salutiferae doctrinae magistra sit, eaque omnia habeat, quae ad 
sanctitatem adipiscendam necessaria sunt, inviolabili iure fruitur ea impertiendi, quae sibi ex 
divino mandato concredita sunt. Cui sacrosancto iuri officium eorum respondeat oportet, qui 
publicam rem moderantur ; ita quidem, ut etiam ad has artes, quibus veritatem virtutemque 
propaget, ei aditus patere debeat. 


Qui vero Ecclesiae sinceri actuosique filii sunt, cum inaestimabile Redemptionis donum 
agnoscant, id efficere pro viribus iubentur, ut eadem technicis hisce inventis uti possit, quatenus 
ad animorum sanctitatem conferant. 


Quae tamen Ecclesiae iura asseverantibus ac vindicantibus Nobis voluntas non est civili societati 
ius negare earundem artium ope eos nuntios easque doctrinas propagandi, quae reapse ad 
commune humanae consortionis bonum vel necessaria vel utilia sint. 


Ac praeterea singulis etiam civibus fas esto, perspectis tamen opportunis rerum adiunctis ac 
sartis semper tectisque munis boni principiis, pro facultate conferre ad suum ipsorum 
ceterorumque mentis animique cultum hisce artibus ditanclum amplificandumque. 


Attamen christianae doctrinae potiorique harum artium fini contrarium est eorum placitum 
atque propositum, qui hisce inventis uti velint tantummodo ad res politicas fovendas 
propagandasque, vel ad res oeconomicas provehendas ; atque adeo nobilem hanc causam quasi 
negotium commerciumque considerent. 


Parique modo illud eorum commentum probari nequit, qui libertatem quidquid effingendi 
propagandique asseverant ac vindicant, quamvis plena in luce sit positum, quae quantaque 
animis corporibusque detrimenta elapsis annis hisce ex principiis sint orta; non enim de recta 
libertate agitur, de qua supra diximus, sed de effrena potius licentia quidquid, nulla cautione 
habita, cum ceteris communicandi, etiamsi contra rectos sit mores et in grave periculum cedere 
possit animorum. 


Iamvero Ecclesia, quae omnia fovet ac provehit, quae revera ad ornandos ditandosque animos 
pertinent — est enim humanarum disciplinarum ingenuarumque artium patrona et altrix — haud 
permittere potest, ut ea principia eaeque normae violentur, quae hominem ad Deum, supremum 
finem, dirigant ac moderentur. Nemo igitur miretur, si hac etiam in re, quae multas cautiones 
habeat oportet, considerate circumspecteque agat secundum illud Apostoli : « Omnia autem 
probate : quod bonum est, tenete. Ab omni specie mala abstinete vos » (1 Thess. 5, 21-22). 


Quapropter ii procul dubio improbrandi sunt, qui profiteantur et asseverent illam etiam harum 
rerum propagationem esse fovendam efferendamque, quae praeceptis de re morali officiat et 

adversetur, modo si ad ingenuarum technicarumque artium leges conformetur. « Utique 
liberales artes — quod, breviter edisserendo, quinto exacto saeculo ab Angelici morte, in 
audientium memoriam revocavimus — id per se non postulant, ut ad ethicum vel religiosum 
munus dirigantur. Verumtamen si humanarum artium forma, sive verbis, sive sonis, sive 
imaginibus efficta, fallacibus, vacuis et turbidis adaequetur modis, qui divini Creatoris consilio 
non conformentur ; quin immo, si mentem, si animum non ad nobiles sensus excitet, sed ad 
pravas potius cupiditates libidinesque concipiendas moveat, tum homines allicere potest saltem 
ob novitatem, quae non semper vi virtuteque pollet, vel ob exiguam eam veritatis partem quae 
ex qualibet re elucet ; sed tamen eiusmodi ars ex nobili suo gradu decedet, a primario ac 
necessario principio suo longe aberrabit, atque adeo non universalis, non perennis esse poterit, 
quemadmodum hominum animus, ad quem dirigitur » (cfr. Sermo, quinto exeunte saeculo ab 
Angelici obitu, in Aedibus Vaticanis habitus d. 20 Aprilis, a. 1955: A. A. S. vol. XLVII, 1955, p. 291- 
292; Litt. Enc. Musicae Sacrae, d. 25 Decembris, a. 1955: A. A. S. vol. XLVIII, 1956, p. 10). 


li, qui publicam rem moderantur, procul dubio gravi tenentur officio novis etiam hisce artibus 
consulendi vigilanter ; neque solummodo debent politicis hac de re prospicere rationibus, sed 
publicis quoque moribus, quandoquidem tutum eorum fundamentum in naturali lege innititur, 
quae ut divinum testatur eloquium, scripta est in cordibus nostris (cfr. Rom. 11, 15). 


Hanc evigilantem Civitatis moderatorum curam haud asseverari potest iniuste singulorum 
opprimere civium libertatem, cum non privatam eorum personam respiciat, sed universam potius 
hominum consortionem, cum qua hae artes communicantur. 


« Haud ignoramus — quod iam occasione data diximus — vulgatam esse nostrae aetatis 
hominum opinionem, qui interpositae auctoritatis publicae impatientes sunt, praeoptandas esse 
etiam in re cautiones, quae ab ipsa potius communitate edantur » (Sermo ad cultores artis 
cinematographicae ex Italia Romae congregatos, d. 21 lunii, a. 1955; A. A. S. vol. XLVII, 1955, p. 
505); attamen hae normae cautionesque, quae ab eis proficiscantur, qui pro suscepto munere 
has artes exercent, minime debent gravissimum eorum officium aversari, qui publica auctoritate 
praesunt, quamquam laudabiliter possunt eorum actioni occurrere, atque etiam mala 
praevertere, quae rectis moribus f acile nocere queant. 


Hac de causa, ut proximus Decessor Noster, ita Nosmet ipsi libenter eos dilaudavimus, qui, pro 
credito hac in causa munere, opportunas ediderunt cautiones et normas, nihil tamen 
praeiudicatum habentes ad publicas auctoritates quod attinet. Putamus enim tum solummodo 
has novas artes ad rectam eorum animi conformationem, qui iisdem utuntur, facilius et aptius 
conferre posse, si Ecclesia, si Civitas, si ii etiam, qui id genus munera obeunt, collatis inter se recto 
ordine viribus, ad optatum assequendum finem adiutricem sibi invicem operam praebeant, 
quodsi contra eveniet, hoc est si hae artes, nullis propositis legibus nullisque de re morali 
cautionibus habitis, per pronum liberumque iter prodibunt, verum populi cultum procul dubio 
minuent eiusque mores pessumdabunt. 


Inter varias technicas artes, quae cogitata hominum propagant, illae hodie peculiarem locum 
occupant, ut diximus, quae cum auribus unaque simul cum oculis, per voces nempe imaginesque, 
omne genus nuntios quam latissime communicant. 


Hic imagines vocesque propagandi modus, ad res etiam spirituales quod spectat, aptissimus est 
naturae hominum, secundum Aquinatis sententiam: « Est autem naturale homini, ut per 
sensibilia ad intelligibilia veniat ; quia omnis nostra cognitio a sensu initium habet » (S. Thom., 
Summ. Theol. I, q. 1, a. 9). Quin immo videndi facultas, cum nobilior et dignior sit ceteris sensibus, 
(cfr. ibid. I, q. 67, a.I) facilius ad spiritualium rerum cognitionem conducit. 

Quamobrem praecipuae tres technicae artes, quibus auribus voces, oculis autem rerum imagines 
ex longinquo proponuntur, hoc est cinematographica, radiophonica ac televisifica ars, non ad 
homines tantummodo recreandos relaxandosque pertinent, quamvis non pauci hoc solum 
requirant auditores spectatoresque, sed ad ea potissimum propaganda, quae cum ad animi 
culturam, ad virtutemque alendam attineant, non parum possunt ad civilem nostrorum 
temporum societatem recte instituendam conformandamque conferre. 


Faciliore modo, quam scripta typis edita, id, profecto hae technicae artes efficere possunt, ut 
homines nempe inter se communicent sibique sociam praestent operam; quod quidem cum ad 
civilem omnium gentium cultum fovendum per se spectet, Catholica Ecclesia, quae ex sibi credito 
mandato universam hominum consortionem amplectitur, ad veri nominis propaganda 
provehendaque bona convertere percupit. Atqui eo primum spectent oportet cinematographicae, 
radiophonicae, televisificae artes: ut scilicet veritati virtutique inserviant. 


Veritati autem propagandae ea ratione inserviant, ut vincula inter populos artiora cotidie fiant; 
ut iidem mutua rerum aestimatione se intellegant; ut in quovis rerum discrimine se adiuvent; ut 
denique inter publicae rei moderatores singulosque cives adiutrix intercedat opera. 


Veritati inservire non modo postulat, ut omnes ab errore, a mendacio, a fraude omnino 
abstineant, sed ut etiam ea omnia devitent, quae vel falsam, vel mancam, vel alicui parti 
obnoxiam fovere possunt vivendi agendique rationem. 


Imprimis autem veritates, Deo revelante traditae, ut res sacrae inviolabilesque habeantur. Quin 
immo, cur ad hoc potissimum non contendant hae nobiles artes, ut nempe Dei eiusque Filii lesu 
Christi doctrinam propagent, « christianamque fidem illam mentibus inculcent, quae una potest 
hominum multitudinibus supernam praebere vim, qua adiutae sereno animo virtuteque 
consentanea queant superare discrimina, angores vero tolerare praesentis huius aetatis nostrae 
»? (Sermo ad sodales Radiophonicae Societatis Italiae, d. 3 Decembris, a. 1944 habitus: Discorsi 
e Radiomessaggi di Sua Santità Pio XII, vol. VI, p. 209). 


Ac praeterea non modo veritati inserviant hae novae artes oportet, sed morali etiam humanae 
vitae perfectioni. Quod quidem tribus hisce modis, de quibus scripturi sumus, conferre enitantur : 
hoc est datis nuntiis, impertitis praeceptis, praebitisque spectaculis. 


Cuiusvis rei notitia, etiamsi nihil aliud nisi veritatem reapse referat, aliquam tamen rationem in 
se habet, quae ad hominum pertinet aliquo modo conformandos mores. « Quae ratio, ad 
humanos mores attinens, numquam est neglegenda, nam quivis nuntius mentis iudicium 
provocat ac voluntatem movet. Nuntiator, qui suo munere fungatur digne, neminem suis dictis 
opprimat, sed conetur potius relatas iacturas, vel perpetrata crimina aptiore quo potest modo 
intellegere et explicare; quod tamen eadem excusare vel probare minime significat, sed innuere 
remedia ac praestare lenimenta, atque adeo ad animorum restituendam probitatem aliquid 
conferre » (Sermo ad Nationum Societatis Consilium publicis ordinandis nuntiis, d. 24 Aprilis, a. 
1956 habitus: Discorsi e Radiomessaggi di Sua Santità Pio XII, vol. XVIII, p. 137). 


Quae supra scripsimus, maiorem procul dubio vim habent, cum de praeceptis impertiendis 
agitur ; quam quidem causam didascalicae taeniolae cinematographicae, radiophonicae 
auditiones, ac televisifica spectacula magnopere adiuvant ac provehunt, non modo ad eos quod 
attinet, qui adhuc iuventute florent, sed ad eos etiam, qui ad virilem iam aetatem pervenerunt. 
Verumtamen cavendum omnino est, ne haec impertita praecepta Ecclesiae doctrinae ac 
sacrosanctis eius iuribus obstent, vel recto educandae proli muneri in domestico convictu 
officiant atque adversentur. 

Parique modo fore sperandum est, ut novae hae propagationis artes, sive a privatis exercentur 
civibus, sive e nutu pendent publicae rei moderatorum, varias ne impertiant doctrinas reticito 
Dei nomine eiusque divina lege ignorata. 


Attamen, proh dolor, non ignoramus in quibusdam Nationibus, in quibus communismi athei 
commenta dominantur, hae technicae artes, quae aures oculosque ex longinquo attingunt, in 
scholis etiam eo spectare, ut religionem sanctam ex animis radicitus evellant. Quod quidem qui 
serena mente atque a praeiudicatis opinionibus libera consideret, facere non potest quin videat 
adulescentium iuvenumque conscientiam, divina veritate orbatam, novo tectoque modo opprimi, 
cum veritatem illam divinitus patefactam ii cognoscere nequeant, quae, ut Redemptor noster 
asseverat, nos liberat (cfr. lo. 8, 32); atque adeo hac callida ratione novam haberi adversus 
religionem insectationem. 


Nos autem vehementer cupimus, Venerabiles Fratres, ut haec technica instrumenta, quibus e 
longinquo aures oculique facilitate summa suavique delectatione attinguntur, in id potissimum 
adhibeantur, ut pleniore animi cultura, ut cognitionibus ad sua cuiusque obeunda munera 
necessariis, « utque potissimum christianis principiis homines conformentur ; quibus principiis 
neglectis, nulla, ne in rebus quidem humanis, veri nominis progressio haberi potest » (cfr. Nuntius 
radiophonicus ad christifideles Columbianae Reipublicae, d. 11 Aprilis, a. 1953 habitus, cum 
Statio Radiophonica Sutacentiae inaugurabatur : A. A. S. vol. XLV, 1953, p. 294). Optamus igitur 
eos omnes praeceptores educatoresque debitis honestare laudibus, qui sive cinematographicis 
imaginibus, sive radiophonicis auditionibus, sive televisificis spectaculis ad nobilissimam 
eiusmodi contendunt metam. 


Animadvertendum praeterea est, praeterquam editis nuntiis et impertitis praeceptis, spectaculis 
etiam haud parum posse has novas artes ad verum hominum conferre bonum. 


Id genus enim spectacula plerumque aliquid habent, quod non solum ad delectandos homines et 
ad eis praebendas rerum notitias pertinet, sed ad animos etiam instituendos. lure igitur 
meritoque a Decessore Nostro fel. rec. Pius XI cinematographica theatra « veluti rerum scholae 
» (Ep. Enc. Vigilanti cura, d. 29 lunii, a. 1936 A. A. S. vol. XXVIII, 1936, p. 255) appellata sunt; 
scholae enim idcirco dici possunt, quod id genus spectationibus scaenica actio adiungitur, in, qua 
vividae illae species, quae versatilis lucis motu effinguntur, cum congruentibus vocibus 
musicisque concentibus non sine magna fascinatione ita copulantur, ut non modo intellegentiam 
ceterasque facultates, sed totum etiam homineni attingant, eumque sibi quadam ratione 
coniungant, ac secum quasi rapiant ad effictam rem participandam. 


Cinematographicae, radiophonicae ac televisificae artes, quamquam varia spectationum genera, 
iam diu in usum inducta, quodam modo amplectuntur, novum tamen unaquaeque artificium 
exprimit, atque adeo novum spectaculi genus, quod non paucis destinatur selectisque 
spectatoribus, sed hominum multitudinibus, qui aetate, vitae ordine animique cultura inter se 
differunt. 


Ut autem, hisce in rerum condicionibus, eiusmodi spectacula id, ad quod pertinere debent, 
assequi queant, necesse est, ut spectatorum mentes animique tam recte instituantur atque 
educentur, ut non modo propriam unicuique arti formam intellegant, sed ut recta potissimum 
conscientia hac in re ducantur ; ita ut varia elementa, quae, cinematographicum vel televisificum 
album conspicienda proponit, vel quae ex megaphonio eduntur, mature considerare et iudicare 
queant, non autem, ut saepenumero contingit, eorum vi fascinationeque alliciantur et 
incomposite rapiantur. 

Si haec animorum institutio et conformatio desit, quae christianae doctrinae lumine collustretur, 
tum nec honesta oblectamenta, quae « iis omnibus, quotquot negotiis vitaeque sollicitudinibus 
detineantur, necessaria prorsus esse nemo est qui non videat » (Ep. Enc. Vigilanti cura: ibid. p. 
254), neque mentis culturae prof ectus in tuto posita esse possunt. 


Sanae huius spectatorum educationis necessitatem catholici laudabili consilio perpenderunt 
postremis praesertim hisce annis; ac non pauca sunt instituta atque incepta, quae eo contendunt, 
ut iuvenes et adulti satius aptiusque velint horum spectaculorum utilitatem et pericula perspicere 
attenteque considerare. Hoc tamen causam numquam praebeat spectacula frequentandi, quae 
rectis officiant moribus; quin immo ad ea tantum indicanda ac deligenda conducere debet, quae 
cum Ecclesiae praeceptis congruant ad religionis morumque normas quod spectat, et quae 
praescriptis obtemperent ab Ecclesiasticis hac de re Officiis impertitis. 


Haec incepta, si, ut omnino confidimus, didascalicis principiis rectisque animi cuiturae normis 
conformantur, Nos non modo probamus, sed commendamus etiam; atque adeo cupimus, ut 
inducantur in cuiusvis ordinis scholas, in Actionis Catholicae sodalitates et in paroeciales coetus. 


Recta eiusmodi spectatorum institutio atque educatio ex una parte id efficiet, ut pericula 
minuantur, quibus mores pessumdari queant ; ex altera vero ut christiani possint, per novas, quas 
adipiscentur cognitiones, animum ad supernas veritates meditandas erigere. 


Peculiari autem modo exoptamus eos divini verbi praecones hac etiam de causa dilaudare, qui, 
cum sint conscii se officio teneri morum integritatem servandi incolumem eorum populorum, 
quos suis laboribus excolunt et ad viam veritatis traducunt, cinematographicis etiam, 
radiophonicis et televisificis artibus recto modo in hanc causam utuntur; atque adeo quas 
utilitates, quae inventa, reapse salutifera, nostra induxerit aetas, cum iisdem communicant. 
Cupimus igitur, ut eorum operae eorumque conatibus ii praesertim obsecundent, qui vel in 
Ecclesia vel in civili societate auctoritate pollent. 


Animadvertendum tamen est hac in moderanda causa rectam, de qua locuti sumus, spectatorum 
institutionem educationemque non omnino sufficere. Necesse enim est, ut singula spectacula ad 
peculiarem cuiusvis aetatis ratiocinandi gradum, sentiendi vim, animi fascinationem, morumque 
condicionem apta atque accommodata sint. 


Id quidem idcirco summam suscipit gravitatem, quod, cum radiophonicae auditiones ac 
televisifica praesertim spectacula intra ipsos domesticos parietes facillime habeantur, repagula 
subvertere minantur, quibus sana prolis educatio in tuto poni necesse est, usque dum adulescens 
aetas necessariam virtutem adipiscatur, qua victrix possit saeculi tempestates superare. Quam 
ad rem, tribus abhinc annis, haec Italiae Episcopis scribebamus: « Cur non horreamus, si intento 
recogitenaus animo, per televisificas spectationes etiam in domestico convictu omnes posse 
venenatum illum aérem imbibere, qui "materialismi" placita sapit, qui fatuitatem et omne genus 
voluptates cupidinesque eodem modo spirat, quo in cinematographicis auditoriis saepe saepius 
contingit? » (cfr. Adhortatio de televisione, d. ! lanuarii, a. 1954: A. A. S. vol. XLIV, a. 1954, pag. 
21). 


Haud ea ignoramus incepta, quae non modo ii, qui publica fruuntur auctoritate, sed privati etiam 
coetus provexerunt, quorum est iuventutis educationi dare operam; incepta dicimus, ac 
proposita, quibus eo contenditur, ut adulescentes a spectaculis pro facultate abstrahantur, quae 
eorum aetati consentanea non sint, et quae saepius non sine gravi discrimine frequentantur. 
Quidquid laudabili hac de causa agitur, Nos valde probamus; animadvertatur tamen oportet 
magis quam physiologicas et psychologicas perturbationes, quae inde evenire queant, pericula 

praecavenda esse, quae ad iuvenum mores attineant; pericula, quae nisi opportuno tempore 
praevertantur ac prohibeantur, ad ipsius humanae societatis detrimentum et ruinam multum 
conferre possunt. 


luvenes Nobis carissimos hac de causa paterno adhortamur animo, fore confisi, ut, cum de 
spectaculis agitur, in quibus eorum innocentia periclitari possit, eorum temperantia 
prudentiaque christiana eniteant. Grave eis officium est innatum illud effrenumque quidquid 
videndi audiendique studium compescere ac moderari; ac liberum animum ab immodicis 
terrenisque voluptatibus servare, et ad superna dirigere. 


Ecclesia, cum probe noscat ex novis hisce artibus, quae directo oculos auresque attingunt, 
plurima bona plurimaque mala ac pericula, prouti iisdem utantur homines, oriri posse, suo 
munere hac etiam in re perfungi cupit; quod per se non ad variam animi culturam pertinet, sed 
ad religionem potissimum et ad mores regendos moderandosque (cfr. Sermo ad moderatores, 
docentes, et cultores Consociationis ex omnibus Nationibus Institutorum Archaeologiae, 
Historiae, et Artis Historiae, d. 9 Martii, a. 1956, habitus: A. A. S. vol. XLVIII, 1956, p. 212). 


Quo aptius et facilius huic obeundo muneri prospiceretur, Decessor Noster imm. mem. Pius XI 
asseveravit atque edixit « prorsus necessarium esse Episcopos stabile pro tota Natione 
inspectionis Officium constituere, cuius [esset] honestas imaginum series promovere, ceteras 
autem indicato more generatim distribuere, ac denique editum ab se iudicium sacerdotibus et 
christifidelibus significare » (Ep. Enc. Vigilanti cura, d. 29 lunii, a. 1936 : A. A. S. vol. XLVIII, 1936, 
p. 261); ac praeterea catholicorum omnia incepta de re cinematographica ad probum finem dirigi 
necesse esse. 


In nonnullis autem Nationibus Episcopi, has normas prae oculis habentes, huius generis Officia 
constituerunt non modo ad rem cinematographicam quod attinet, sed ad radiophonicam etiam 
ac televisificam. 


lamvero Nos mature considerantes spirituales utilitates, quae ex hisce technicis artibus oriri 
possunt, itemque necessitatem christianorum morum integritatem tutandi, quam id genus 
spectationes facile in discrimen adducere possunt, cupimus, ut in singulis Nationibus, si eiusmodi 
Officia nondum habeantur, nulla interposita mora constituantur quam primum ; eademque viris, 
harum artium usu peritis, concredantur, quos aliquis sacerdos moderetur ab Episcopis delectus. 


Vos hortamur praeterea, Venerabiles Fratres, ut in singulis Nationibus haec virorum Officia, sive 
ad rem cinematographicam, sive ad radiophonicam, sive denique ad televisificam pertinent, vel 
ab uno eodemque Consilio pendeant, vel saltem adiutricem invicem operam praestent; itemque 
hortamur, ut christifideles, ii praesertim, qui in Actionis Catholicae agminibus militant, debito 
modo edoceantur, ita ut necessitatem percipiant communem efficacemque operam hisce Officiis 
praestandi libenter. 


Et quandoquidem quaestiones hac de re non paucae haud facile queunt in singulis Nationibus 
enodari ac solvi, perutile profecto erit, si haec singula Officia ad magnas illas ex omnibus 
Nationibus Consociationes pertinehtmt, quas Apostolica haec Sedes, re mature considerata, iam 
probavit. 


Haud dubitamus autem vos, Venerabiles Fratres, ex iis, quae ad obtemperandum hisce normis, 
non sine labore et incommodo, feceritis, uberes prodituros esse salutaresque fructus; quod 
tamen facilius aptiusque eveniet, si peculiaria praescripta, quae de re cinematographica 

separatim ac de re radiophonica et televisifica per Encyclicas has Litteras edituri sumus, ad 
effectum diligenter deducantur. 


Il 


Cinematographeum, quod sexaginta circiter abhinc annis in usum invectum est, hodie maximis 
est instrumentis annumerandum, quibus cogitata et inventa nostrorum temporum propagari 
queunt. 


De variis eius processibus deque eius fascinatoria vi, occasione, data, iam verba fecimus (cfr. 
Sermo ad cinematographicae artis cultores ex Italia Romae congregatos, d. 21 lunii, a. 1955: A. 
A. S. vol. XLVII, 1955, p. 501-502). Ex hoc eius incremento, ad pellicularum series praesertim quod 
spectat, quae peculiarem narrationem imaginibus et vocibus expressam vivido quodam modo 
repraesentant, magna succrevit et negotiosa ars, cui sociam operam praestant non modo 
artifices, opifices et technici, sed coetus etiam de re oeconomica; quandoquidem singuli cives 
haud facile possunt tam gravem atque implexam operam exsequi. Quamobrem, ut 
cinematographeum nobile exsistat instrumentum, quo homines salutariter educentur, ad excelsa 
erigantur, ac meliores revera fiant (cfr. Sermo ad cinematographicae artis cultores, d. 28 Octobris, 
a. 1955, Romae congregatos : A. A. S. vol. XLVII, 1955, p. 817), omnino necesse est, ut ii singuli 
universi, de quibus supra diximus, recta animati conscientia voluntateque adiutricem sibi invicem 
navitatem praestent, qua probandae taeniolarum cinematographei series effingantur ac 
propagentur. 


lis omnibus, qui ad cinematographica spectacula vigilem mentem, animumque convertunt, iam 
huius causae gravitatem non semel patefecimus, eos adhortantes ad earum praesertim 
imaginum series procurandas, quae ad tam nobilem pulchritudinis speciem pertineant, ut 
quodam modo sanae educationis munus obire queant (cfr. Sermones d. 21 lunii et 28 Octobris, 
a. 1955 habiti: ibid. p. 502-505 et 816 sq.). 


Diligenti vobis curae sit, Venerabiles Fratres, ut per peculiaria Nationis vestrae Officia, quae 
auctoritate vestra moderanda sunt, et de quibus supra scripsimus, variis civium ordinibus, 
quorum res interest, nuntii, res spectandae, consilia et normae impertiantur, quibus, pro variis 
temporum locorumque adiunctis, nobilissima haec causa, quae tantopere animorum bono 
consulere potest, pro facultate provehatur. 


Ob hanc rem « peculiaria ordine conficiantur typisque edantur rationaria seu elenchi, in quibus 
quam saepissime cinematographicae pelliculae distribute ita proponantur ut omnium in notitiam 
venire possint » (Ep. Enc. Vigilanti cura, d. 29 lunii, a. 1936: A. A. S. vol. XXVIII, 1936, p. 260-261); 
idque fiat a proborum virorum Consilio, quod a memorato Nationis cuiusque vestrae Officio 
pendeat; qui profecto viri doctrina ac rerum prudentia eniteant, cum de singulis 
cinematographicis taeniolis iudicium ferre debeant, ad christianorum morum normas quod 
attinet. 


Huius Consilii sodales, cum rem tanti momenti tractare ac decernere debeant, quae cum 
christiana vivendi ratione tam arte coniungitur; cumque probe noscant oporteat peculiarem eam 
vim, quae ex cinematographicis spectaculis exseritur, variam quidem pro variis spectatorum 
condicionibus, etiam atque etiam adhortamur, ut opportuno harum disciplinarum studio ac 
precationi sanctae diu multumque vacent. 


Quotiescumque ii debent cinematographicae rei seriem, ad rectos mores quod spectat, iudicare, 
normas intento animo secum recogitent, iam pluries a Nobis, occasione data, impertitas; cum 

praesertim verba fecimus de cinematographeo ad excelsam pulchritudinis educationisque 
speciem evecto, de argumentis, quae ad religionem attinent, itemque de malorum facinorum 
repraesentatione, quae numquam neglegat, numquam offendat oportet hominis dignitatem, 
domestici convictus verecundiam, vitae sanctitatem, lesu Christi Ecclesiam, ac civilem 
humanamque consortionem. 


Meminerint praeterea munus ipsis concreditum singulas cinematographicas imaginum series 
quoad mores iudicandi ad id potissimum spectare, ut hominum mentes publice, ut oportet, 
illuminentur; ita ut omnes inducantur ad normas et principia illa de re morali magni habenda, 
sine quibus recta animorum cultura verique nominis civilis cultus ne intellegi quidem potest. 
Quamobrem improbanda sine dubio eorum agendi ratio est, qui, nimis indulgentes, eas 
pellicularum series admittunt, quae, quamvis technica arte praestent, rectos tamen offendunt 
mores; vel, quamvis legibus moralibus specie saltem obtemperare videantur, aliquid tamen 
habent, quod catholicae Fidei adversatur. 


Si autem clare aperteque significaverint, quas omnes, quas iuvenes, quas adulti imaginum series 
visere possint; quae vero ii morum discrimen spectantes inducere queant ; et quae denique 
omnino pravae ac detrimentosae sint, tum singuli facile poterunt iis tantum spectaculis interesse, 
ex quibus eorum animi « laetiores, liberiores melioresque exibunt » (cfr. Sermo ad cultores 
cinematographicae artis ex Italia Romae congregatos, d. 21 lunii, a. 1955: A. A. S. vol. XLVII, 1955, 
p. 512); eaque vitare, quae eis damno esse possint, eo profecto graviori, quod pravarum rerum 
negotiatoribus emolumento, ceteris autem malo exemplo erunt. 


Opportunas animadversiones iterantes, quas Decessor Noster fel. rec. Pius XI per Encyclicam 
Epistulam (Ep. Enc. Vigilanti cura, d. 20 Decembris, a. 1935: A. A. S. vol. XXVIII, 1936, p. 2 60) 
edidit, cui a verbis Vigilanti cura initium est, optamus vehementer, ut christifideles, 
quotiescumque fieri potest, non modo hac de causa diligenter moneantur, sed gravi etiam 
obtemperent officio sese certiores faciendi de sententiis in re cinematographica ab Ecclesiastica 
Auctoritate latis, eisdemque fideliter obsequendi. In hanc rem Episcopi, si opportunum duxerint, 
peculiarem per annum diem festum praestituere poterunt, quo christifideles de peculiaribus 
ipsorum officiis, ad spectacula, praesertim cinematographica, quod attinet, sedulo edoceantur, 
et ad adhibendas Deo supplices preces hac de causa moneantur. 


Ut autem omnes facile queant has sententias noscere, iisdemque obtemperare, necesse est, ut 
hae normae breviter explicatae opportuno edantur tempore, et quam latissime propagentur. 


Quam ad rem multum possunt catholici ludorum cinematographicorum critici, qui rationem 
moralem eorundem in sua debent luce collocare, talia iudicia propugnantes, quibus 
praecaveatur, ne ad « relativismum moralem », quem dicunt, descendatur aut legitimus turbetur 
ordo, quo minora subduntur maioribus. 


Perverse igitur agunt diariorum et commentariorum, quae catholica appellantur, scriptores, si, 
de spectaculis huiusmodi tractantes, lectores non edocent, quid, de iis quoad mores sit 
sentiendum. 


Officii autem conscientia non solum spectatores tenentur, qui, quotiescumque aditus tesseram 
emunt, quasi suffragia ferentes, toties cinematographeum honestum aut inhonestum eligunt, 
sed etiam, idque magis, qui auditoria cinematographica exercent atque pelliculas distribuunt. 


Haud ignoramus quantis difficultatibus eorum, qui cinematographea exercent, opera hac aetate 
obstruatur plures ob causas atque etiam eo quod res televisifica tot aucta est incrementis. Tamen 

difficilibus hisce in rerum adiunctis meminerint illi oportet conscientia se vetari ludos edere 
cinematographicos, qui Fidei bonisque moribus adversentur, vel contractus inire, quibus 
spectacula huiusmodi cogantur praebere. Quoniam vero multis in regionibus iidem sese 
obligaverunt, ne ullo pacto cinematographicas imaginum series proponerent, quae perniciosae 
essent vel malae, fore confidimus, ut tam egregium inceptum in omnes orbis terrarum partes 
pervadat neu ullus vir catholicus cinematographeum exercens dubitet tam frugifera tamque 
salutaria sequi consilia. 


Id etiam vehementer moneamus oportet, ne locus detur nuntiis laudativis mercatoriis, quae 
insidias parent vel turpia sint, licet praeconia huiusmodi, ut interdum evenit, ad honestas 
taeniolas cinematographicas pertineant. « Quis dicere possit, quanta detrimenta imagines 
huiusmodi animis, praesertim iuvenilibus, afferant, quot cogitationes impuras ac pravas excitent 
voluptates, quantum conferant ad corrumpendos populi mores, non sine discrimine prosperi 
status ipsius rei publicae? » (cfr. Pii XII sermo ad Urbis Parochos sacrosque per Quadragesimae 
tempus Oratores die 5 Martii 1957 habitus : A. A. S. vol. XXXXIX, 1957, p. 208). 


In auditoriis ergo cinematographicis, Ecclesiae auctoritati obnoxiis, quandoquidem fidelibus ac 
maxime iuventuti spectacula praebenda sunt rectae institutioni apta atque locorum 
condicionibus honesta, liquet non nisi eos ludos edi licere, qui, ad mores quod attinet, nullo modo 
possint improbari. 


Sacrorum Antistites, huiusmodi auditoriis, etiam religiosorum exemptorum, ad quae vulgo patet 
aditus, sedulo invigilantes, viros ecclesiasticos, in quos rei onus recidit, admoneant, ut fideliter 
accurateque normas de his propositas servent neve suae utilitatis nimis sint studiosi, si velint 
ministerii huius partes implere, quod Apostolicae Sedi maximae curae est. Magnopere etiam 
suademus, ut, qui auditoriis hisce catholicis sunt praefecti, in collegia coeant — quemadmodum 
nonnullis in regionibus non sine assensu et probatione Nostra factum est — quo efficacius, 
praecepta et invitamenta Officiorum singulis in Nationibus constitutorum ad usum deducentes, 
communia commoda rationesque tueantur. 


Adhortationes vero, quas auditoria cinematographica exercentibus adhibuimus, ad distributores 
quoque, volumus pertinere, qui, cum in pelliculas ipsas conficiendas suis sumptibus interdum 
operam conferant, maiorem sane habent copiam, atque adeo graviore obstringuntur officio, 
honesta cinematographica spectacula promovendi. Distributio enim nullo modo technica 
quaedam muneris functio, uti dicunt, existimari debet, cum taeniolae cinematographicae — ut 
saepius iam monuimus — non solum merces aestimandae sint, sed etiam, idque potius, ingenii 
alimentum habendae et quasi palaestra animorum morumque vulgi. Itaque distributores 
locatoresque eodem modo merita et onera participant, prout a cinematographicis ludis bonum 
aliquid proficiscitur aut malum. 


Cum igitur agatur de re cinematographica melioribus conformanda rationibus, non modicum est 
conscientiae officium, quo actores scaenici obligantur ; qui quidem, memores dignitatis suae ut 
homines et artis periti, noverint sibi non licere operam suam ad spectaculorum partes 
commodare vel eam sociare ad imaginum series exprimendas, quae bonis moribus adversantur. 
Actor vero quivis, ingenio et artificio nominis famam adeptus, ea, qua floret, laude ita uti debet, 
ut vulgi animos ad ea erigat, quae egregia sint et praeclara; memineritque suum esse imprimis 
in vita privata ceteris virtute in exemplum praelucere. Haec enim, artis peritos olim allocuti, 
asseveravimus : « Neminem fugit coram spectatorum multitudine, in vos intenta, anhelante, 
plaudente, fremente, animos vestros vehementius concitari atque gaudio et excelsitate quadam 

perfundi » (cfr. Sermo de arte scaenica die 26 Augusti 1945 habitus : Discorsi e Radiomessaggi di 
Sua Santità Pio XII, vol. VII, p. 157). 


Quodsi haec iure meritoque aliquem sentire dici queat, tamen non efficitur, ut scaenicis 
christianis eas liceat a consessu accipere animi declarationes, quae cuiusdam quasi idololatriae 
similes sint, cum hic quoque obtineat, quod ait Servator : « Sic luceat lux vestra coram hominibus : 
ut videant opera vestra bona, et glorificent Patrem vestrum, qui in caelis est » (Matth. 5, 16). 


Maximum vero officii onus — quamquam ratione diversa — in pellicularum auctores atque 
scaenici apparatus artifices recidit. Tanti oneris conscientia egregiis eorum inceptis non obest, 
sed potius animos debet confirmare eorum, qui, bona praediti voluntate, pecuniis pollent aut 
ingenii dotibus ad huiusmodi imaginum series efficiendas aptis. 


Saepe etiam accidit, ut taeniolarum cinematographicarum auctores et scaenici apparatus 
artifices propter artis rationes et necessitates ac simul religionis morumque praecepta 
difficultate non levi afficiantur ; tunc, antequam imaginum series exprimitur vel dum efficitur, 
legitimum expetendum est iudicium sapiensque ineundum consilium, ut bono spirituali 
spectatorum atque ipsius operis perfectioni provideatur. Hi ergo consulere non dubitent Officium 
Catholicum rei cinematographicae praepositum, ad quod pertinet quodque libenter iis aderit, 
etiam negotii huius curam, si oportuerit, viro ecclesiastico huius rei perito, cautione adhibita, 
delegando. 


Neque fiet, ut propter fiduciam, quam in Ecclesia collocarunt, auctoritas et gratia eorum 
imminuantur ; « Fides enim, omne in aevum, praesidium erit humanae personae » (cfr. Epist. Pii 
XII ad christifideles Germaniae, ob conventum « Katholikentag » appellatum, Berolinum 
congregatos die 10 Augusti, a. 1952 : A. A. S. vol. XLIV, 1952, p. 725), atque in ipsis operibus 
artificiosis exigendis humana persona luce doctrinae christianae rectaque morum ratione 
locupletatur et perficitur. 


Tamen viris ecclesiasticis fas non est operam adiutricem | auctoribus imaginum 
cinematographicarum praebere sine peculiari Moderatorum suorum mandato, cum, ut 
perspicuum est, ad bene suadendum hac in re necessaria sit artis praestantia eximia et non 
vulgaris institutio, quarum iudicium singulorum arbitrio permitti non potest. 


Catholicos ergo taeniolarum cinematographicarum auctores et scaenici apparatus artifices 
paterno monemus animo, ne imaginum series fieri sinant, quae Fidei moribusque christianis 
repugnent ; si autem, quod Deus avertat, hoc evenerit, Episcoporum est eos admonere et, si opus 
fuerit, opportunis plectere sanctionibus. 


Persuasum autem est Nobis, ut res cinematographica ad optimam atque perfectam formam 
educatur, nihil esse efficacius quam conformationem ad christianae legis praecepta eorum, qui 
in efficiendis hisce pelliculis operam collocant. 


Quarum effectores, si ad fontes, unde superna munera permanant, accedant, si doctrinam 
perdiscant Evangelicam, si cognoverint, quae Ecclesia de veritate vitae, de beatitudine et virtute, 
de dolore et peccato, de corpore et anima, de re sociali et studiis hominum tradit praecepta, 
novas deprehendent praeclarasque rationes, quas ineant, et ad opera egregia et perennia 
condenda novo quodam instinctu excitari se sentient. 


Oportet ergo promoveantur augeanturque ea incepta et exercitationes, quibus illorum animi vita 
alatur et incrementis confirmetur ; plurimum vero hac in re christianae institutioni iuvenum 
tribuendum est, qui ad artem cinematographicam profitendam se componunt. 

Peculiaribus hisce de re cinematographica praeceptionibus finem imponentes, publicae rei 
Moderatores cohortamur, ne ullo pacto opem praebeant ad efficiendas aut in vulgus edendas 
pelliculas cinematographicas deteriores, sed ut opportunis propositis normis ad ludos 
cinematographicos honestos et probabiles apparandos, praesertim qui iuventuti destinantur, 
auxiliatores exsistant. Quoniam tot tantique pro populi educatione sustinentur sumptus, eo 
etiam mentem intendant, ut tanti momenti negotium, quod in ipsa quoque institutione versatur, 
recta expediatur ratione. 


Cum vero quibusdam in regionibus atque etiam in exhibitionibus, ad omnes pertinentibus 
Nationes, praemiis, ad hoc ipsum propositis, eae non immerito afficiantur pelliculae, quae eo 
commendantur, quod ad institutionem valent animique vitam, fore confidimus, ut boni 
cordatique homines omnes, monitis Nostris obsecuti, allaborent, ne taeniolis cinematographicis, 
laude dignis, communis plausus et probatio, quasi praemium, desint. 


Il 


Nec minus diligenter exponere volumus Vobis, Venerabiles Fratres, qua urgeamur sollicitudine 
circa aliud instrumentum ad nuntios dimittendos aptum et eadem, qua cinematographeum, 
invectum aetate, radiophonium dicimus. 


Quamquam tot tantisque subsidiis scaenicis et percommodis locorum rerumque adiunctis, 
quibus cinematographeum fruitur, non est praeditum, radiophonium tamen alias habet utilitates, 
quarum non omnes adhuc quaesitae sunt. 


« Illius enim — quemadmodum societatis cuiusdam radiophonicae sodalibus et administris 
diximus — haec est condicio, ut a locorum temporisque adiunctis quasi dissociatum sit et immune, 
quae cetera omnia praepediunt et retardant instrumenta, quibus homines inter se communicant. 
Volucri enim quasi cursu multo ociore quam undae sonorae motu, citissimum ut lucis fluxus, fines 
omnes momento temporis transgrediens, nuntios perfert, qui ei crediti sunt » (cfr. Sermo d. 3 
Decembris, a. 1944 habitus : Discorsi e Radiomessaggi di Sua Santità Pio XII, vol. VI, p. 209). 


Novis inventis ad perfectionem paene absolutionemque perductum, radiophonium artibus 
technicis eximias affert utilitates, cum etiam machinae eiusmodi radiante vi ad praestituta loca 
sine gubernatore dirigantur. Nos autem non immerito arbitramur praeclarissimum munus, quo 
radiophonium spectare debeat, hoc esse : mentes hominum illuminare et erudire, eorumque 
ingenia et animos ad superna et incorporalia magis magisque erigere. 


Intima autem animi humani studia eo pertinent, ut quis, licet domesticis contineatur parietibus, 
alios audiat homines, eventus cognoscat, qui procul fiunt, et socialis vitae rationem et ingenii 
cultum participet. 


Nihil mirum igitur, si permultae domus celerrime fuerint undisonis scriniis instructae, quibus 
efficitur, ut inde quasi quaedam arcana fenestella pateat in orbem terrarum, qua diu noctuque 
actuosa vita hominum diversi cultus ingenii, diversi sermonis et generis attingatur; hoc fit per 
innumerabiles radiophonicas transmissiones certa ratione propositas, quibus comprehenduntur 
novi eventus, colloquia, sermones, res ad cognoscendum utiles et iucundae, artificia, cantus, 
modi musici. 


Ut enim non ita pridem sumus elocuti, « quanto beneficio fruuntur, quantoque officii onere 
devinciuntur homines, qui nunc sunt, et quam mutata sunt tempora antiqua, quibus disciplina 
veritatis, praeceptum fraterni amoris, sempiternae beatitatis promissa ad homines lente 
perveniebant per Apostolos, asperas semitas, ut aetate illa vetusta, terentes, cum nostris diebus 

nuntius divinus eodem momento ad decies ac pluries centena milia hominum perferri possit » 
(cfr. Nuntius radiophonicus ad eos, qui interfuerunt tertio generali conventui de 
communicationibus inter cives et nationes, sexagesimo volvente anno a radiotelegraphia inventa, 
Genuae habito : A. A. S. vol. XLVII, 1955, p. 736). 


Expedit ergo christifideles hoc beneficio, aetate nostra inducto, uti, atque muneribus, ad 
doctrinam, ad animi relaxationem, ad artem ipsumque verbum divinum spectantibus, quae ipsis 
per radiophonicas undas obveniunt, quasi locupletari, cum ita scientiam queant incrementis 
augere ac veluti animi fines propagare. 


Neminem ergo latet, quantum ad recte instituendos homines possint honestae vocum 
sonorumque radiophonicae transmissiones ; tamen ex usu instrumenti huiusce onus oritur 
conscientiae, quemadmodum in artibus technicis ceteris, cum ad patrandum bonum aut malum 
possit adhiberi. Ad radiophonicam igitur artem trasferri queunt haec, quae in divinis litteris 
scripta sunt, verba : « In ipsa benedicimus Deum et Patrem: et in ipsa maledicimus homines, qui 
ad similitudinem Dei facti sunt. Ex ipso ore procedit benedictio et maledictio » (lac. 3, 9-10). 


Quivis undisonam auscultans capsellam praecipuo tenetur officio radiophonicas transmissiones 
certa ratione propositas diligenter accurateque seligendi; hae enim non sinantur tumultuarie in 
domos pervadere sed, quemadmodum amicus conscie prudenterque vocatur, ita iis eodem 
concedatur aditus. Nequiter autem agat, qui amicorum, ad larem suum inducendorum, non 
habeat delectum. ltaque radiophonicae, quae eo admittantur, vocum  sonorumque 
transmissiones huiusmodi sint oportet, ut veritatem et bonum suadeant, ut familiae sodales non 
avertant a conscientiae officiis implendis, sive haec ad singulos spectent sive ad hominum 
societatem, sed ut eos confirment ad eadem rite exsequenda ac, si de adulescentibus agatur 
puerisque, nullum afferant detrimentum, quin etiam salubrem parentum et magistrorum 
disciplinam adiuvent et producant. 


Officia Catholica rei radiophonicae singulis in Nationibus praeposita studeant, catholicis diariis 
et commentariis ut subsidiis usa, christifideles de huiusmodi transmissionum natura et ratione 
antea certiores facere. Haec vero monita ante danda non omnibus in locis fieri poterunt ac saepe 
non nisi quoddam erunt indicium, quod nonnullae huiusmodi radiophonicae acroases ante haud 
facile cognosci possunt. 


Pastores gregum christifideles moneant divina lege vetari radiophonicas vocum sonorumque 
audiri transmissiones, quae Fidei aut moribus sint perniciosae, eosque, quibus iuventutis cura 
commissa est, cohortentur, ut invigilent eisque religionem iniciant quoad usum instrumenti 
radiophonici domi collocati. 


Episcoporum praeterea est christifideles appellare, ut ab iis caveant stationibus radiophonicis, 
quas constet doctrinae capita christianae Fidei contraria propugnare. 


Alterum officium, quo radiophonii auditores obligantur, eo pertinet, ut iis, qui pro munere 
huiusmodi transmissionibus praesunt, optata sua iustasque reprehensiones significent. Quae 
obligatio ex ipsa natura rei radiophonicae manifesto proficiscitur, quae huiusmodi est, ut facile 
ratio quaedam singularis, non mutua, exsistat, scilicet ea, qua non nisi transmittens attingat 
audientem. 


Cum, qui nostra aetate invaluerunt, modi vulgi opinionem explorandi, adeo ut cognoscatur, 
quantum studii apud audientes singulae radiophonicae transmissiones accendant, sine dubio 
utiles sint iis, qui acroases moderantur radiophonicas, tamen contingere potest, ut populi plausus 

plus minus vehemens levibus ac fluxis causis sit tribuendus vel impulsionibus rectae rationi minus 
consentaneis, ita ut iudicium huiusmodi haberi nequeat pro certa agendi norma. 


Quae cum ita sint, auditores radiophonii pro viribus operam dare debent, ut in vulgo opinio 
obtineat prudens, qua, debitis servatis modis, hae transmissiones, prout res postulat, probentur, 
confirmentur, reprehendantur, quaque fiat, ut radiophonica ars, quae pro munere in hominum 
institutione versatur, « serviat veritati, bonis moribus, iustitiae, amori » (cfr. Sermo Pii XII d. 3 
Octobris, a. 1947 quinquagesimo expleto anno ab arte radiophonica inventa habitus : Discorsi e 
Radiomessaggi di Sua Santità Pio XII, vol. XI, p. 267). 


Haec ad effectum deducere omnium est sodalitatum catholicarum, quae christifidelium 
commodis hac in re strenue consulere studeant. lis autem in regionibus, ubi rerum locorumque 
adiuncta id suadeant, ad hoc ipsum institui poterunt societates auditorum spectatorumque, 
Officiis rei cinematographicae, radiophonicae et televisificae singulis in Nationibus praepositis, 
obnoxiae. 


Noverint denique radiophonii auditores obligatione se teneri acroases promovendi honestas, ac 
maxime eas, quibus animi ad Deum erigantur. Nonne christifideles, praesertim ii, qui radiophonii 
commoda cotidiano usu experiuntur, alacres se praebeant ad huiusmodi transmissiones 
provehendas, maxime hac aetate, qua per aérias undas doctrinae falsae et perversae 
disseminantur, qua instrumentis perturbantibus in aethere quasi quoddam « vallum ferreum », 
ad sonos quod attinet, effectum est, eo quidem consilio, ne veritati, quae « materialismi athei » 
evertat imperium, pateat aditus, hac dicimus aetate, qua pluries centena milia hominum 
Evangelii nuntium quasi illucescentem auroram adhuc praestolantur et aegroti aliove modo 
praepediti anxie exoptant, ut communitatis christianae preces et Eucharistici Sacrificii ritum 
aliqua ratione participent? 


Haud equidem ignoramus quantum variis in regionibus impensum sit laboris et impendatur, ut 
acroases catholicae in radiophonicis stationibus augeantur. Multi sane exstiterunt homines 
ecclesiastici et laici hac in re antesignani, qui acri studio effecerunt, ut sacris transmissionibus 
radiophonicis is daretur locus, qui religioni convenit, quae potior est quam res humanae 
universae. 


Interea autem, dum intento animo consideramus, quantopere radiophonica ars sacri ministerii 
causae prodesse queat, dumque illo urgemur Divini Redemptoris mandato: « Euntes in mundum 
universum praedicate Evangelium omni creaturae » (Marc.16, 15), facere non possumus quin 
vos, Venerabiles Fratres, paterne adhortemur, ut id genus de re catholica, auditiones, pro varia 
uniuscuiusque loci necessitate atque facultate, magis magisque promovere ac perficere studeatis. 


Cum vero summa, qua par est, dignitate liturgicos ritus, catholicas veritates, res atque eventus 
Ecclesiae marconianae artis ope proponere, praeter debitam vigilantiam, multum profecto 
ingenii, multum peritiae quoque expostulet, necessarium omnino est, ut sive sacerdotes sive laici, 
qui ad hanc tanti momenti navitatem destinentur, recta consentaneaque ratione instituantur. 


Quam ad rem sane expedit, ut apud Nationes, in quibus catholici recentioribus huius artis 
instrumentis utuntur eorumque diuturno usu ceteris praestant, opportuna per certum tempus de 
hac re habeantur studia exercitationesque, quorum ope ex aliis etiam Nationibus candidati illam 
valeant adipisci peritiam, quae requiritur, ut radiophonicae de re religiosa transmissiones ad 
optima ingenuae artis praescripta technicorumque rationes redigantur. 

Ipsis Nationis Officiis curae erit intra suae cuiusque dicionis fines varia religiosarum auditionum 
genera promovere eaque apte inter se ordinare atque componere; eadem praeterea, quantum 
fieri poterit, ceterarum radiophonicarum stationum moderatoribus adiutricem praestabunt 
operam, sedula adhibita vigilantia, ne in eiusmodi auditiones quid irrepat honestati morum 
minus consentaneum. 


Quod attinet autem ad ecclesiasticos viros, etiam ex religiosorum sodalitatibus exemptis, qui 
suam navant operam apud radiophonicas vel televisificas stationes, Episcoporum erit 
opportunas impertire normas, quas exsequendi cura variis Nationis Officiis demandabitur. 


Peculiari modo  perplacet catholicarum | radiophonicarum  stationum | Moderatoribus et 
administris hortamenta Nostra adhibere. Difficultates sane innumerae hac in re subeundae 
Nobis plane innotescunt; fore tamen confidimus, ut iidem hoc apostolatus opus, quoci Nos 
tantopere pendimus, strenuo animo ac viribus inter se collatis prosequi pergant. 


Ad Nos quod attinet, amplificandam perficiendamque curavimus Radiophonicam Vaticanam 
Stationem, optime de re catholica meritam, cuius incepta, saluberrima sane — quemadmodum 
Hollandiae christifidelibus amplissima largitate praestantibus asseveravimus — flagrantissimis 
votis summisque totius catholici orbis necessitatibus » apprime respondent (cfr. Sermo ad 
Hollandiae catholicos, d. 19 Maii, a. 1950 habitus : Discorsi e Radiomessaggi di Sua Santità Pio 
XII, vol. XII, p. 75). 


Praeterea grata prosequi voluntate  percupimus universos probos radiophonicarum 
transmissionum auctores ac moderatores ob rectam Ecclesiae necessitatum aestimationem, 
quam ex iisdem plures testati sunt, sive Dei propagando verbo libenter opportuna tempora 
assignantes, sive necessaria artis adiumenta suppeditantes. li quidem hoc agendi modo 
mercedem prof ecto participant apostolico operi propriam, etsi per aethereas undas exercetur, 
prouti Christus Dominus pollicitus est: « Qui recipit prophetam in nomine prophetae, mercedem 
prophetae accipiet » (Matth. 10, 41). 


Hisce temporibus radiophonicae acroases, artificio praecellentes, postulant, ut ad genuina artis 
principia conformentur ; earum igitur auctores omnesque, qui iisdem parandis vel efficiendis 
dant operam, uberis doctrinae praesidio instructi sint oportet. Quamobrem eos etiam, ut iam 
cinematographicae artis cultores, enixe compellamus, ut materiae copiam, quae ex amplissimo 
christianae humanitatis penu sufficitur, in rem suam convertant. Denique sacrorum Antistites in 
publicae rei moderatorum memoriam revocent, ad eorum officium pertinere sedula, qua par est, 
diligentia in tuto ponere propagandas de re catholica auditiones, peculiari dierum festorum 
habita ratione ac spiritualium necessitatum, quibus christifideles cotidie premuntur. 


IV 


Reliquum est, Venerabiles Fratres, ut breviter de televisione quoque vobiscum agamus, quae 
quidem per Pontificatus Nostri decursum in quibusdam Nationibus mira suscepit incrementa, in 
aliis autem pedetemptim iam in usum inducitur. 


Invalescentem huius artis consuetudinem, quae procul dubio in humani generis fastis magni 
ponderis est eventus, studioso animo, alacri spe gravibusque affecti sollicitudinibus prosecuti 
sumus, atque dum ex una parte inde ab initio saluberrimam eius vim novasque obortas utilitates 
extulimus, ex altera vero pericula ac male utentium intemperantiam prospeximus atque 
indicavimus. 

Televisioni plura sunt; cum cinematographica arte communia, quandoquidem eius spectationes 
ipsam vitae actionem agitationemque oculis exhibent ; haud raro enim cinematographici ludi 
eidem materiam praebent. Praeterea ipsam quoque indolem atque vim radiophonicae artis 
propriam quodammodo participat, quippe quae potius quam in theatris, intra domesticos 
parietes ad homines convertatur. 


Supervacaneum ducimus hoc loco Nostra iterare monita, quae de cinematographicis ludis deque 
radiophonicis transmissionibus iam habuimus; de officiis scilicet, quibus hac in re spectatores, 
auditores, auctores necnon publicae rei Moderatores tenentur. Neque est, cur iterum 
commemoremus curam atque diligentiam necessario adhibendam, ut varia religiosarum 
spectationum genera rite parentur atque promoveantur. 


Compertum habemus, quam sedulo studio creberrima spectatorum multitudo res catholicas per 
televisionem relatas conspiciat. Liquet omnino Eucharisticum Sacrificium televisionis ope 
participare — uti paucos ante annos, ad radiophonium quod attinet, declaravimus (cfr. Sermo 
ad radiophonicae artis cultores conventum ex omnibus Nationibus participantes, d. 5 Maii, a. 
1950: Discorsi e Radiomessaggi di Sua Santità Pio XII, vol. XII, p. 55) — non idem esse ac Divino 
Sacrificio coram adesse, ut diebus festis praecipitur. Uberrimi tamen fructus ex liturgicis 
prodeuntes ritibus per televisionem ob oculos propositis, quos quidem ad roborandam Fidem 
sanctitudinemque fovendam omnes percipere possunt, quibus alio modo participandi copia 
deest, Nobis plane suadent, ut spectationes huiusmodi etiam atque etiam commendemus. 


In singulis Nationibus Episcoporum erit de televisificarum rei religiosae transmissionum 
opportunitate iudicare, easdemque constituto Officio efficiendas concredere, quod quidem, ut in 
rebus similibus, vigilem navabit operam ad notitias propagandas, ad auditorum animos 
educandos et ad omnia ordinanda et componenda, modo quidem christianis moribus 
consentaneo. 


Televisio autem praeter id, quod cum duobus ad res evulgandas artis inventis, de quibus iam 
diximus, commune habet, sua quoque pollet vi suaque efficacitate. Televisificae enim artis ope 
efficitur, ut longinquos eventus auribus oculisque subiectos eodem puncto temporis, quo 
contingant, spectatores conspiciant, atque ita alliciantur, ut quasi praesentes eosdem 
participent; ipsa autem intima domesticae vitae consuetudine eiusmodi propinquitas valde 
adaugetur. 


Peculiaris haec oblectandi vis, qua inter sacra familiae penetralia televisio pollet, permagni 
quidem facienda est, quippe quae plurimum conferat ad religiosam vitam, ad humanitatem 
atque ad mores eorum, ex quibus familia constat, filiorum praesertim. quos recentioris huiusce 
inventi fascinatio procul dubio afficiet ac tenebit. Quodsi illud : « Modicum fermentum totam 
massam corrumpit » (Gal. 5, 9) veritati omnino respondet, atque in adulescentibus vita corporis, 
quodam contagionis germine infecta, impediri potest, quominus ad plenam virium maturitatem 
perveniat, multo magis pravum aliquod educationis elementum religiosae vitae nervos valet 
elidere, ac debitam morum conformationem remorari. Ceterum quis ignorat saepissime pueros 
extra domum morbi vim repentem vitare posse, latentem intra domum effugere non posse? 


Domestici convictus sanctitatem quoquo modo in discrimen adducere nefas est; Ecclesia igitur, 
prout eius ius et officium postulant, omnibus viribus semper contendit, ne pravis televisificis 
spectationibus sacra eiusmodi limina ullo pacto violentur. 


Cum televisio inter cetera hoc quoque salutiferum sane commodum pariat, ut minores ac 
maiores natu domi facilius remaneant, ea profecto plurimum valet ad amoris fideique vinculum 

intra saepta domestica roborandum, dummodo nihil proferat, quod iisdem fidei et casti amoris 
virtutibus minus consentiat. 


Haud tamen desunt, qui sanctissima haec postulata ad rem posse deduci, saltem in praesens, 
omnino negent. Dictitant, enim, fidem spectatoribus datam haudquaquam sinere, ut ulla ex 
parte vacuum abeat tempus televisificis transmissionibus assignatum; praeterea necessita tem 
plura spectationum genera in promptu semper habendi cogere, ut interdum spectacula 
exhibeantur initio ad publicum theatrum tantummodo destinata; televisionem denique non ad 
iuvenes tantum sed ad provectae etiam aetatis homines pertinere. Haud infitiamur hac in re 
difficultates profecto occurrere; earundem tamen solutio minime in posterum remittenda est, 
cum huius artis usus, non antea prudentis consilii frenis temperatus, gravissima detrimenta 
singulis civibus atque hominum communitati iam attulerit; quae quidem ex aequo aestimari 
usque adhuc difficulter possunt. 


Ut autem harum difficultatum enodatio cum increbrescente rei televisificae usu in singulis 
Nationibus pari gressu procedat, primo loco apparandis variis spectationibus impensissima 
opera danda est, quae quidem ethicis, psychologicis necnon technicis televisionis rationibus 
respondeat. 


Quamobrem catholicos viros eruditione, doctrina, optimarum artium scientia praestantes — 
atque imprimis clerum atque Ordinum vel Congregationum religiosos sodales — paterno animo 
adhortamur, ut ad hanc novam artem mentem convertant sociamque conferant navitatem suam, 
ita quidem, ut quae praeteritae aetates ac veri nominis progressus ad excolendum animum bona 
protulerint, eadem in televisionis commodum utilitatemque redundent. 


Praeterea necesse est, ut, qui in effingendis televisionis taeniolis moderatorum partes agunt, non 
modo sarta tecta servari religionis honestatisque principia curent, verum periculum etiam 
diligenter attendant, in quod forte adduci possint iuvenes, qui spectaculis intersint ad provectae 
aetatis homines pertinentibus. Quod attinet ad spectaculorum cognatum genus, quae in 
cinematographeis et in publicis theatris exhibentur, apud plerasque excultas Nationes opportunis 
cautionibus provisum est, consulto atque in communis boni tutelam, ut iuvenes ab inhonestis 
ludicris arceantur. Nemo autem est qui non videat, televisionem quoque, immo multo magis, 
sedulae vigilantiae commodis atque praesidiis indigere. Si vero contingat, quod penes quasdam 
Nationes laudabiliter exclusum est, ut alicubi televisificae transmissiones specctacula admittant 
adulescentibus prohibita, tunc saltem certae cautiones sunt omnino necessariae. 


Perperam tamen aliquis putaverit egregia proposita rectamque officii conscientiam eorum, qui 
id genus artem exercent, satis valere ad bona omnia eruenda, quae ex mira illa parvi televisifici 
albi arte profluant, aut ad quaevis pericula removenda. 


Hac enim in re prudentia ac vigil eorum cura, qui televisificis scriniis utuntur, prorsus 
expostulantur. Rectus in televisione adhibenda modus, prudens ad spectandum filiorum admissio 
ex aetate decernenda, aequa de visis iam spectaculis aestimatio, ac denique ab eis, quae minus 
addeceant, filiorum exclusio: haec omnia totidem sunt officia, quibus parentes atque omnes, in 
quos educandi munus incumbit, graviter onerantur. 


Haud equidem ignoramus, ea praesertim, quae postremo loco monuimus, graves interdum 
difficultates et gravia incommoda gignere posse; siquidem impertiendae educationis conscientia 
parentes haud raro iubebit proli exemplo praeesse, atque etiam cum suo ipsorum gravamine se 
a quibusdam allicientibus spectationibus abstinere. At quis nimio gravius putet onus, quod 
parentibus praecipitur, cum maximum liberorum bonum in discrimen vocatur? 

Quae cum ita sint, « urget quam maxime necessitas — quemadmodum iam Italiae Episcopis 
scripto asseveravimus — ut catholicorum conscientia de televisionis usu ad sana christianae 
religionis principia conformetur » (cfr. Adhortatio Apostolica de televisione, d. ! lanuarii a. 1954: 
A. A. S. vol. XLVI, 1954, p. 23); adeo quidem, ut non errori, non vitiorum illecebris eiusmodi ars 
inserviat, sed « ad homines erudiendos, instituendos, et ad meliorem statum revocandos » (cfr. 
Sermo de gravi televisionis momento, d. 21 Octobris a. 1955: A. A. S. vol. XLVII, 1955, p. 777) 
subsidium potius evadat. 


Hisce Litteris finem facere non possumus, Venerabiles Fratres, quin in memoriam vestram 
redigamus, quanti momenti sint partes sacerdoti concreditae, ut in ceteris apostolatus campis, 
etiam in hoc Ecclesiae necessario opere, quod evulgandarum rerum inventa respicit, cum 
promovenda, tum in usum adhibenda. 


Is nempe quaestiones universas pernoscat oportet, quae in re cinematographica, radiophonica 
atque televisifica christifidelium animis proponuntur. « Sacerdos, cui animorum cura demandata 
est — ita Nos in oratione habita ad participantes Conventum per hebdomadam actum de 
ministerio sacro in Italia ad huius aetatis rationem instituendo — scire potest ac debet, quidquid 
nostrae aetatis studiis, liberalibus artibus atque technicae progressibus profertur, quod quidem 
ad supremum hominis finem eiusque religiosam vitam ac mores attineat » (cfr. Sermo d. 14 
Septembris a. 1956 habitus : A. A. S. vol. XLVIII, 1956, p. 707). Hisce adiumentis recte uti addiscat, 
quotiescumque, pro prudenti ecclesiasticae auctoritatis iudicio, id postulant concrediti sibi 
ministerii indoles aut necessitas frequentiori animorum multitudini opitulandi. Denique, si a 
sacerdote eaedem artes in ipsius utilitatem adhibeantur, eius prudentia, temperantia, necnon 
recta officiorum conscientia in exemplum christifidelibus omnibus refulgeant. 


Placuit has, quibus profecto et vos ipsi afficimini, Venerabiles Fratres, curas sollicitudinesque 
aperire Nostras, de gravibus, quae christianorum Fidei moribusque instare possunt periculis, si 
validissima eiusmodi ad audiendum et ad spectandum artis inventa ad pravos usus ab hominibus 
detorqueantur. 


Haud tamen omisimus commoda quoque utilitatesque indicare, quae hodierna eiusmodi 
instrumenta valent afferre. Quam ad rem, praelucentibus christianae Fidei legisque naturalis 
praeceptis, principia illustravimus, ad quorum normas regi atque conformari necesse est, tum 
eorum actionem, qui haec ad res evulgandas instrumenta moderantur, tum hominum 
conscientiam, qui iisdem utuntur. Atque ob id ipsum, ut nempe haec Dei Providentis munera 
animorum bonum procurent, vos paterne adhortati sumus, non solum, ad vigilem agendam 
curam, sed ad actuosam etiam vestram operam auctoritatemque interponendam. 


Nam ad cuiusque Nationis id genus Officia, quae hac data quoque occasione vobis 
commendamus, non solum pertinet munus servandi atque tuendi, sed potissimum moderandi, 
ordinandi atque iuvandi permulta educationis incepta, quae in variis Nationibus inita sunt, ut per 
hanc tam arduam tamque immensam artium provinciam longe lateque christiani spiritus 
propagentur. 


Quandoquidem autem hanc Dei causam triumphaturam firmiter confidimus, minime dubitamus 
quin Nostra haec praescripta ac mandata — quae quidem ad rem diligenter deducenda Pontificio 
Consilio de re cinematographica, radiophonica et televisifica committimus — nova apostolatus 
studia excitare valeant in hoc campo, qui tam laetam tamque uberem segetem pollicetur. 


Hac spe suffulti, quam vestra pastoralis alacritas Nobis sane exploratissima valde confirmat, 
Apostolicam Benedictionem, caelestium gratiarum conciliatricem, vobis, Venerabiles Fratres, 

itemque clero populoque unicuique vestrum concreditis, iis nominatim, qui ad vota ac mandata 
Nostra adimplenda actuosam conferent operam, effusa caritate impertimus. Datum Romae, 
apud Sanctum Petrum, die VIII mensis Septembris, in Festo Nativitatis Beatae Mariae Virginis, 
anno MDCCCCLVII, Pontificatus Nostri undevicesimo. 


05 


Prior - Miranda prorsus, post - Gravissimum educationis 


05. GAUDIUM ET SPES CONSTITUTIO PASTORALIS DE ECCLESIA IN MUNDO HUIUS TEMPORIS 
PROOEMIUM 


1. De intima coniunctione Ecclesiae cum tota familia gentium. 


Gaudium et spes, luctus et angor hominum huius temporis, pauperum praesertim et quorumvis 
afflictorum, gaudium sunt et spes, luctus et angor etiam Christi discipulorum, nihilque vere 
humanum invenitur, quod in corde eorum non resonet. Ipsorum enim communitas ex hominibus 
coalescit, qui, in Christo coadunati, a Spiritu Sancto diriguntur in sua ad Regnum Patris 
peregrinatione et nuntium salutis omnibus proponendum acceperunt. Quapropter ipsa cum 
genere humano eiusque historia se revera intime coniunctam experitur. 


2. Ad quosnam Concilium sermonem dirigat. 


Ideo Concilium Vaticanum Secundum, mysterio Ecclesiae penitius investigato, iam non ad solos 
Ecclesiae filios omnesque Christi nomen invocantes, sed ad universos homines incunctanter 
sermonem convertit, omnibus exponere cupiens quomodo Ecclesiae praesentiam ac navitatem 
in mundo hodierno concipiat. 


Mundum igitur hominum prae oculis habet seu universam familiam humanam cum universitate 
rerum inter quas vivit; mundum, theatrum historiae generis humani, eiusque industria, cladibus 
ac victoriis signatum; mundum, quem christifideles credunt ex amore Creatoris conditum et 
conservatum, sub peccati quidem servitute positum, sed a Christo crucifixo et resurgente, fracta 
potestate  Maligni, liberatum, ut secundum propositum Dei transformetur et ad 
consummationem perveniat. 


3. De ministerio homini praebendo. 


Nostris autem diebus, genus humanum, de propriis inventis propriaque potentia admiratione 
commotum, saepe tamen anxias agitat quaestiones de hodierna mundi evolutione, de loco et 
munere hominis in orbe universo, de sui individualis et collectivi conaminis sensu, denique de 
ultimo rerum hominumque fine. Quapropter Concilium, fidem universi populi Dei, a Christo 
congregati, testificans et exponens, ipsius coniunctionem, observantiam ac dilectionem erga 
totam hominum familiam, cui inseritur, eloquentius demonstrare non valet quam instituendo 
cum ea de variis illis problematibus colloquium, lumen afferendo ex Evangelio depromptum, 
atque humano generi salutares vires suppeditando, quas ipsa Ecclesia, Spiritu Sancto ducente, a 
Fundatore suo accipit. Hominis enim persona salvanda est humanaque societas instauranda. 
Homo igitur, et quidem unus ac totus, cum corpore et anima, corde et conscientia, mente et 
voluntate, totius nostrae explanationis cardo erit. 

Ideo Sacra Synodus, altissimam vocationem hominis profitens et divinum quoddam semen in eo 
insertum asseverans, generi humano sinceram cooperationem Ecclesiae offert ad instituendam 
eam omnium fraternitatem quae huic vocationi respondeat. Nulla ambitione terrestri movetur 
Ecclesia, sed unum tantum intendit: nempe, Spiritus Paracliti ductu, opus ipsius continuare Christi, 
qui in mundum venit ut testimonium perhiberet veritati (2), ut salvaret, non ut iudicaret, ut 
ministraret, non ut sibi ministraretur (3). 


EXPOSITIO INTRODUCTIVA DE HOMINIS CONDICIONE IN MUNDO HODIERNO 
4. De spe et angore. 


Ad tale munus exsequendum, per omne tempus Ecclesiae officium incumbit signa temporum 
perscrutandi et sub Evangelii luce interpretandi; ita ut, modo unicuique generationi 
accommodato, ad perennes hominum interrogationes de sensu vitae praesentis et futurae deque 
earum mutua relatione respondere possit. Oportet itaque ut mundus in quo vivimus necnon eius 
exspectationes, appetitiones et indoles saepe dramatica cognoscantur et intelligantur. Quaedam 
autem principaliores mundi hodierni notae sequenti modo delineari possunt. 


Hodie genus humanum in nova historiae suae aetate versatur in qua profundae et celeres 
mutationes ad universum orbem gradatim extenduntur. Ab hominis intelligentia et creativa 
industria excitatae, in ipsum hominem recidunt, in eius iudicia et desideria individualia et 
collectiva, in eius modum cogitandi et agendi tum circa res tum circa homines. Ita iam de vera 
sociali et culturali transformatione loqui possumus, quae etiam in vitam religiosam redundat. 


Ut in quavis accretionis crisi contingit, haec transformatio non leves secumfert difficultates. Ita, 
dum homo potentiam suam tam late extendit, eam tamen non semper ad suum servitium 
redigere valet. Proprii animi intimiora altius penetrare satagens, saepe de seipso magis incertus 
apparet. Leges vitae socialis pedetentim clarius detegens, de directione ei imprimenda anceps 
haeret. 


Numquam genus humanum tantis divitiis, facultatibus et potentia oeconomica abundavit, et 
tamen adhuc ingens pars incolarum orbis fame et egestate torquetur atque innumeri litterarum 
ignorantia plane laborant. Numquam homines tam acutum ut hodie sensum libertatis habuerunt, 
dum nova interea genera socialis et psychicae servitutis exsurgunt. Dum mundus suam unitatem 
necnon singulorum ab invicem dependentiam in necessaria solidarietate tam vivide persentit, 
viribus tamen inter se pugnantibus gravissime in opposita distrahitur; etenim acres dissensiones 
politicae, sociales, oeconomicae, raciales et ideologicae adhuc perseverant, nec periculum deest 
belli omnia usque ad ima destructuri. Dum idearum communicatio augetur, verba ipsa quibus 
magni momenti conceptus exprimuntur sensus sat diversos in distinctis ideologiis induunt. 
Tandem sedulo perfectior quaeritur temporalis ordinatio, quin spirituale incrementum pariter 
progrediatur. 


Tot implexis condicionibus affecti, plurimi coaevi nostri impediuntur quominus valores perennes 
vere dignoscant et simul cum noviter inventis rite componant; exinde, inter spem et angorem 
agitati, de praesenti rerum cursu sese interrogantes, inquietudine premuntur. Qui rerum cursus 
homines ad respondendum provocat, immo et constringit. 


5. De profunde mutatis condicionibus. 


Hodierna animorum commotio et in vitae condicionibus immutatio cum ampliori rerum 
transmutatione connectuntur, qua efficitur ut in mentibus efformandis scientiae mathematicae 
et naturales vel de ipso homine tractantes, in ordine vero agendi technicae artes ex illis scientiis 

profluentes, crescens pondus acquirant. Haec mens scientifica rationem culturalem modosque 
cogitandi aliter quam antea fingit. Technicae artes eo progrediuntur ut faciem terrae 
transforment et etiam spatium ultraterrestre subigere conentur. 


Super tempora quoque humanus intellectus dominium suum quodammodo dilatat: in 
praeteritum ope cognitionis historicae, in futurum arte prospectiva et planificatione. 
Progredientes scientiae biologicae, psychologicae et sociales non solum homini ad meliorem sui 
cognitionem opem ferunt, sed ipsum etiam adiuvant ut, technicis methodis adhibitis, in vitam 
societatum directe influxum exerceat. Insimul genus humanum de proprio demographico 
incremento iam praevidendo et ordinando magis magisque cogitat. 


Ipsa historia tam rapido cursu acceleratur ut singuli eam vix prosequi valeant. Consortionis 
humanae sors una efficitur et non amplius inter varias velut historias dispergitur. Ita genus 
humanum a notione magis statica ordinis rerum ad notionem magis dynamicam atque 
evolutivam transit, unde quam maxima nascitur problematum nova complexio, quae ad novas 
analyses et syntheses provocat. 


6. Mutationes in ordine sociali. 


Eo ipso communitates locales traditionales, uti sunt familiae patriarchales, "clans", tribus, pagi, 
varii coetus et consortionis socialis necessitudines, pleniores in dies immutationes experiuntur. 


Typus industrialis societatis paulatim diffunditur, quasdam nationes ad oeconomicam 
opulentiam adducens, et notiones et condiciones vitae socialis a saeculis constitutas penitus 
transformans. Similiter vitae urbanae cultus ac studium augentur sive per urbium earumque 
incolarum augmentum, sive per motum quo vita urbana ad ruricolas dilatatur. 


Nova et aptiora communicationis socialis instrumenta ad eventus cognoscendos et ad modos 
cogitandi et sentiendi quam citissime latissimeque diffundendos conferunt, plures connexas 
repercussiones excitando. 


Nec parvipendendum est quot homines, ex variis causis, ad migrandum inducti, vitae suae 
rationem immutent. 


Sic necessitudines hominis cum similibus suis indesinenter multiplicantur ac simul ipsa 
socializatio novas necessitudines inducit, quin tamen congruentem personae maturationem et 
relationes vere personales (personalizationem) semper promoveat. 


Huiusmodi quidem evolutio clarius apparet in nationibus quae commodis progressus oeconomici 
et technici iam gaudent, sed populos quoque movet adhuc ad progressionem nitentes qui, pro 
suis regionibus, beneficia industrializationis et urbanizationis obtinere cupiunt. Qui populi, 
praesertim antiquioribus traditionibus addicti, simul motum experiuntur ad maturius magisque 
personale libertatis exercitium. 


7. Mutationes psychologicae, morales et religiosae. 


Mutatio mentis et structurarum bona recepta frequenter in controversiam vocat, maxime apud 
iuvenes qui non semel impatientes, immo angore rebelles fiunt, et conscii de proprio momento 
in vita sociali, citius in eadem partes habere cupiunt. Exinde non raro parentes et educatores in 
muneribus suis adimplendis in dies maiores difficultates experiuntur. 


Instituta vero, leges atque modi cogitandi et sentiendi a maioribus tradita non semper statui 
rerum hodierno bene aptari videntur; inde gravis perturbatio in modo et in ipsis agendi normis. 

Ipsam denique vitam religiosam novae condiciones afficiunt. Ex una parte acrior diiudicandi 
facultas eam a magico mundi conceptu et a superstitionibus adhuc vagantibus purificat atque 
magis personalem et actuosam adhaesionem fidei in dies exigit; quo fit ut non pauci ad 
vividiorem Dei sensum accedant. Ex altera vero parte crebriores turbae a religione practice 
discedunt. Secus actransactis temporibus, Deum religionemve negare, aut ab iisdem abstrahere, 
non amplius quid insolitum et individuale sunt: hodie enim non raro quasi exigentia progressus 
scientifici vel cuiusdam novi humanismi exhibentur. Haec omnia in pluribus regionibus non 
tantum in philosophorum placitis exprimuntur, sed latissime litteras, artes, scientiarum 
humanarum et historiae interpretationem, ipsasque leges civiles afficiunt ita ut exinde multi 
perturbentur. 


8. De inaequilibriis in mundo hodierno. 


Tam rapida rerum mutatio inordinate saepe progrediens, immo et ipsa discrepantiarum in 
mundo vigentium acrior conscientia, contradictiones et inaequilibria gignunt vel augent. 


In ipsa persona frequentius oritur inaequilibrium inter modernum intellectum practicum et 
theoreticam cogitandi rationem, quae summam cognitionum suarum neque sibi subigere neque 
in syntheses apte ordinare valet. Oritur pariter inaequilibrium inter sollicitudinem efficientiae 
practicae et exigentias conscientiae moralis, necnon multoties inter condiciones vitae collectivas 
et requisita cogitationis personalis, immo et contemplationis. Oritur tandem inaequilibrium inter 
activitatis humanae specializationem et universalem rerum visionem. 


In familia autem discrepantiae oriuntur, sive ex prementibus condicionibus demographicis, 
oeconomicis et socialibus, sive ex difficultatibus inter generationes quae sibi subsequuntur 
exsurgentibus, sive ex novis necessitudinibus socialibus inter viros ac mulieres. 


Magnae oriuntur etiam discrepantiae inter stirpes, immo inter varii generis societatis ordines; 
inter nationes opulentas et minus valentes egentesque; denique, inter instituta internationalia, 
ex pacis desiderio populorum exorta, et ambitionem propriae ideologiae disseminandae nec non 
cupiditates collectivas in nationibus aliisve coetibus exsistentes. 


Inde mutuae diffidentiae et inimicitiae, conflictationes et aerumnae, quarum ipse homo simul 
causa est et victima. 


9. De appetitionibus universalioribus generis humani. 


Interea crescit persuasio genus humanum non tantum imperium suum super res creatas in dies 
magis roborare posse ac debere; sed insuper eius esse ordinem politicum, socialem et 
oeconomicum statuere qui in dies melius homini inserviat et singulos ac coetus adiuvet ad 
dignitatem sibi propriam affirmandam et excolendam. 


Hinc plurimi acerrime exigunt illa bona quibus, per iniustitiam vel non aequam distributionem, 
orbatos se esse vivida conscientia iudicant. Nationes in via progressus sicut illae recenter sui iuris 
factae, bona civilizationis hodiernae non tantum in campo politico sed etiam oeconomico 
participare et libere partibus suis in mundo fungi cupiunt, dum tamen in dies augetur earumdem 
distantia simul ac persaepe dependentia etiam oeconomica ab aliis ditioribus nationibus citius 
progredientibus. Populi fame pressi populos opulentiores interpellant. Mulieres sibi vindicant, ubi 
eam nondum sunt consecutae, paritatem de iure et de facto cum viris. Opifices et ruricolae non 
solum victui necessaria comparare, sed laborando dotes suae personae excolere, immo in 
ordinanda vita oeconomica, sociali, politica et culturali suas partes agere volunt. Nunc primum 

in historia humana universi populi iam persuasum sibi habent culturae beneficia reapse ad 
cunctos extendi posse ac debere. 


Sub omnibus autem istis exigentiis latet profundior et universalior appetitio: personae scilicet 
atque coetus plenam atque liberam vitam, homine dignam, sitiunt, omnia quae hodiernus 
mundus eis tam abundanter praebere potest proprio servitio subicientes. Nationes praeterea in 
dies fortius enituntur ut universalem quamdam communitatem assequantur. 


Quae cum ita sint, mundus hodiernus simul potentem ac debilem se exhibet, capacem optima 
vel pessima patrandi, dum ipsi ad libertatem aut servitutem, ad progressum aut regressum, ad 
fraternitatem aut odium prostat via. Praeterea, homo conscius fit ipsius esse recte dirigere vires, 
quas ipse suscitavit et quae eum opprimere aut ei servire possunt. Unde seipsum interrogat. 


10. De profundioribus interrogationibus generis humani. 


Revera inaequilibria quibus laborat mundus hodiernus cum inaequilibrio illo fundamentaliori 
connectuntur, quod in hominis corde radicatur. In ipso enim homine plura elementa sibi invicem 
oppugnant. Dum enim una ex parte, utpote creatura, multipliciter sese limitatum experitur, ex 
altera vero in desideriis suis illimitatum et ad superiorem vitam vocatum se sentit. Multis 
sollicitationibus attractus, iugiter inter eas seligere et quibusdam renuntiare cogitur. Immo 
infirmus ac peccator, non raro illud quod non vult facit et illud quod facere vellet non facit (4). 
Unde in seipso divisionem patitur, ex qua etiam tot ac tantae discordiae in societate oriuntur. 
Plurimi sane, quorum vita materialismo practico inficitur, a clara huiusmodi dramatici status 
perceptione avertuntur, vel autem, miseria oppressi, impediuntur quominus illum considerent. 
Multi in interpretatione rerum multifarie proposita quietem se invenire existimant. Quidam vero 
a solo conatu humano veram plenamque generis humani liberationem exspectant, sibique 
persuasum habent futurum regnum hominis super terram omnia vota cordis eius expleturum 
esse. Nec desunt qui, de sensu vitae desperantes, audaciam laudant eorum qui, exsistentiam 
humanam omnis significationis propriae expertem existimantes, ei totam significationem ex solo 
proprio ingenio conferre nituntur. Attamen, coram hodierna mundi evolutione, in dies 
numerosiores fiunt qui quaestiones maxime fundamentales vel ponunt vel nova acuitate 
persentiunt: quid est homo? Quinam est sensus doloris, mali, mortis, quae, quamquam tantus 
progressus factus est, subsistere pergunt? Ad quid victoriae illae tanto pretio acquisitae? Quid 
societati homo afferre, quid ab ea exspectare potest? Quid post vitam hanc terrestrem 
subsequetur? 


Credit autem Ecclesia Christum, pro omnibus mortuum et resuscitatum (5), homini lucem et vires 
per Spiritum suum praebere ut ille summae suae vocationi respondere possit; nec aliud nomen 
sub caelo datum esse hominibus, in quo oporteat eos salvos fieri (6). Similiter credit clavem, 
centrum et finem totius humanae historiae in Domino ac Magistro suo inveniri. Affirmat insuper 
Ecclesia omnibus mutationibus multa subesse quae non mutantur, quaeque fundamentum suum 
ultimum in Christo habent, qui est heri, hodie, Ipse et in saecula (7). Sub lumine ergo Christi, 
Imaginis Dei invisibilis, Primogeniti omnis creaturae (8), Concilium, ad mysterium hominis 
illustrandum atque ad cooperandum in solutionem praecipuarum quaestionum nostri temporis 
inveniendam, omnes alloqui intendit. 


PARS I 
DE ECCLESIA ET VOCATIONE HOMINIS 


11. Impulsionibus Spiritus respondendum. 

Populus Dei, fide motus, qua credit se a Spiritu Domini duci qui replet orbem terrarum, in 
eventibus, exigentiis atque optatis, quorum una cum ceteris nostrae aetatis hominibus partem 
habet, quaenam in illis sint vera signa praesentiae vel consilii Dei, discernere satagit. Fides enim 
omnia novo lumine illustrat et divinum propositum de integra hominis vocatione manifestat, 
ideoque ad solutiones plene humanas mentem dirigit. 


Concilium imprimis illos valores, qui hodie maxime aestimantur, sub hoc lumine diiudicare et ad 
fontem suum divinum referre intendit. Hi enim valores, prout ex hominis ingenio eidem divinitus 
collato procedunt, valde boni sunt; sed ex corruptione humani cordis a sua debita ordinatione 
non raro detorquentur, ita ut purificatione indigeant. 


Quid Ecclesia de homine sentit? Quaenam ad societatem hodiernam  aedificandam 
commendanda videntur? Quaenam est significatio ultima humanae navitatis in universo mundo? 
Ad has quaestiones responsio exspectatur. Exinde luculentius apparebit populum Dei et genus 
humanum, cui ille inseritur, servitium sibi mutuo praestare, ita ut Ecclesiae missio religiosam et 
ex hoc ipso summe humanam se exhibeat. 


Caput | 
DE HUMANAE PERSONAE DIGNITATE 
12. De homine ad imaginem Dei. 


Secundum credentium et non credentium fere concordem sententiam, omnia quae in terra sunt 
ad hominem, tamquam ad centrum suum et culmen, ordinanda sunt. 


Quid est autem homo? Multas opiniones de seipso protulit et profert, varias et etiam contrarias, 
quibus saepe vel se tamquam absolutam regulam exaltat vel usque ad desperationem deprimit, 
exinde anceps et anxius. Quas quidem difficultates Ecclesia persentiens, a Deo revelante 
instructa eisdem responsum afferre potest, quo vera hominis condicio delineetur, explanentur 
eius infirmitates, simulque eius dignitas et vocatio recte agnosci possint. 


Sacrae enim Litterae docent hominem "ad imaginem Dei" creatum esse, capacem suum 
Creatorem cognoscendi et amandi, ab eo tamquam dominum super omnes creaturas terrenas 
constitutum (9), ut eas regeret, eisque uteretur, glorificans Deum (10). "Quid est homo quod 
memor es eius? aut filius hominis, quoniam visitas eum? Minuisti eum paulo minus ab angelis, 
gloria et honore coronasti eum, et constituisti eum super opera manuum tuarum. Omnia 
subiecisti sub pedibus eius" (Ps 8,5-7). 


At Deus non creavit hominem solum: nam inde a primordiis "masculum et feminam creavit eos" 
(Gen 1,27), quorum consociatio primam formam efficit communionis personarum. Homo etenim 
ex intima sua natura ens sociale est, atque sine relationibus cum aliis nec vivere nec suas dotes 
expandere potest. 


Deus igitur, sicut iterum in sacra Pagina legimus, vidit "cuncta quae fecerat, et erant valde bona" 
(Gen 1,31). 


13. De peccato. 


In iustitia a Deo constitutus, homo tamen, suadente Maligno, inde ab exordio historiae, libertate 
sua abusus est, seipsum contra Deum erigens et finem suum extra Deum attingere cupiens. Cum 
cognovissent Deum, non sicut Deum glorificaverunt, sed obscuratum est insipiens cor eorum et 
servierunt creaturae potius quam Creatori (11). Quod Revelatione divina nobis innotescit, cum 

ipsa experientia concordat. Nam homo, cor suum inspiciens, etiam ad malum inclinatum se 
comperit et in multiplicibus malis demersum, quae a bono suo Creatore provenire non possunt. 
Deum tamquam principium suum saepe agnoscere renuens, etiam debitum ordinem ad finem 
suum ultimum, simul ac totam suam sive erga seipsum sive erga alios homines et omnes res 
creatas ordinationem disrupit. 


Ideo in seipso divisus est homo. Quapropter tota vita hominum, sive singularis sive collectiva, ut 
luctationem et quidem dramaticam se exhibet inter bonum et malum, inter lucem et tenebras. 
Immo incapacem se invenit homo per seipsum mali impugnationes efficaciter debellandi, ita ut 
unusquisque se quasi catenis vinctum sentiat. At ipse Dominus venit ut hominem liberaret et 
confortaret, eum interius renovans ac principem huius mundi (cf. lo 12,31) foras eiiciens qui eum 
in servitute peccati retinebat (12). Peccatum autem minuit ipsum hominem, a plenitudine 
consequenda eum repellens. 


In lumine huius Revelationis simul sublimis vocatio et profunda miseria, quas homines 
experiuntur, rationem suam ultimam inveniunt. 


14. De hominis constitutione. 


Corpore et anima unus, homo per ipsam suam corporalem condicionem elementa mundi 
materialis in se colligit, ita ut, per ipsum, fastigium suum attingant et ad liberam Creatoris 
laudem vocem attollant (13). Vitam ergo corporalem homini despicere non licet, sed e contra 
ipse corpus suum, utpote a Deo creatum et ultima die resuscitandum, bonum et honore dignum 
habere tenetur. Peccato tamen vulneratus, corporis rebelliones experitur. Ipsa igitur dignitas 
hominis postulat ut Deum glorificet in corpore suo (14), neve illud pravis cordis sui inclinationibus 
inservire sinat. 


Homo vero non fallitur, cum se rebus corporalibus superiorem agnoscit, et non tantum ut 
particulam naturae aut anonymum elementum civitatis humanae seipsum considerat. 
Interioritate enim sua universitatem rerum excedit: ad hanc profundam interioritatem redit, 
quando convertitur ad cor, ubi Deus eum exspectat, qui corda scrutatur (15), et ubi ipse sub oculis 
Dei de propria sorte decernit. Itaque, animam spiritualem et immortalem in seipso agnoscens, 
non fallaci figmento illuditur, a physicis tantum et socialibus condicionibus fluente, sed e contra 
ipsam profundam rei veritatem attingit. 


15. De dignitate intellectus, de veritate et de sapientia. 


Recte iudicat homo, divinae mentis lumen participans, se intellectu suo universitatem rerum 
superare. Ingenium suum per saecula impigre exercendo ipse in scientiis empiricis, artibus 
technicis et liberalibus sane profecit. Nostris autem temporibus in mundo materiali praesertim 
investigando et sibi subiiciendo egregios obtinuit successus. Semper tamen profundiorem 
veritatem quaesivit et invenit. Intelligentia enim non ad sola phaenomena coarctatur, sed 
realitatem intelligibilem cum vera certitudine adipisci valet, etiamsi, ex sequela peccati, ex parte 
obscuratur et debilitatur. 


Humanae tandem personae intellectualis natura per sapientiam perficitur et perficienda est, 
quae mentem hominis ad vera bonaque inquirenda ac diligenda suaviter attrahit, et qua imbutus 
homo per visibilia ad invisibilia adducitur. 


Aetas autem nostra, magis quam saecula anteacta, tali sapientia indiget ut humaniora fiant 
quaecumque nova ab homine deteguntur. Periclitatur enim sors futura mundi nisi sapientiores 

suscitentur homines. Insuper notandum est plures nationes, bonis quidem oeconomicis 
pauperiores, sapientia vero ditiores, ceteris eximium emolumentum praestare posse. 


Spiritus Sancti dono, homo ad mysterium consilii divini contemplandum et sapiendum fide 
accedit (16). 


16. De dignitate conscientiae moralis. 


In imo conscientiae legem homo detegit, quam ipse sibi non dat, sed cui obedire debet, et cuius 
vox, semper ad bonum amandum et faciendum ac malum vitandum eum advocans, ubi oportet 
auribus cordis sonat: fac hoc, illud devita. Nam homo legem in corde suo a Deo inscriptam habet, 
cui parere ipsa dignitas eius est et secundum quam ipse iudicabitur (17). Conscientia est nucleus 
secretissimus atque sacrarium hominis, in quo solus est cum Deo, cuius vox resonat in intimo eius 
(18). Conscientia modo mirabili illa lex innotescit, quae in Dei et proximi dilectione adimpletur 
(19). Fidelitate erga conscientiam christiani cum ceteris hominibus coniunguntur ad veritatem 
inquirendam et tot problemata moralia, quae tam in vita singulorum quam in sociali consortione 
exsurgunt, in veritate solvenda. Quo magis ergo conscientia recta praevalet, eo magis personae 
et coetus a caeco arbitrio recedunt et normis obiectivis moralitatis conformari satagunt. Non 
raro tamen evenit ex ignorantia invincibili conscientiam errare, quin inde suam dignitatem 
amittat. Quod autem dici nequit cum homo de vero ac bono inquirendo parum curat, et 
conscientia ex peccati consuetudine paulatim fere obcaecatur. 


17. De praestantia libertatis. 


At nonnisi libere homo ad bonum se convertere potest, quam libertatem coaevi nostri magni 
faciunt ardenterque prosequuntur: et recte sane. Saepe tamen eam pravo modo fovent, 
tamquam licentiam quidquid faciendi dummodo delectet, etiam malum. Vera autem libertas 
eximium est divinae imaginis in homine signum. Voluit enim Deus hominem relinquere in manu 
consilii sui (20), ita ut Creatorem suum sponte quaerat et libere ad plenam et beatam 
perfectionem ei inhaerendo perveniat. Dignitas igitur hominis requirit ut secundum consciam et 
liberam electionem agat, personaliter scilicet ab intra motus et inductus, et non sub caeco 
impulsu interno vel sub mera externa coactione. Talem vero dignitatem obtinet homo cum, sese 
ab omni passionum captivitate liberans, finem suum in boni libera electione persequitur et apta 
subsidia efficaciter ac sollerti industria sibi procurat. Quam ordinationem ad Deum libertas 
hominis, a peccato vulnerata, nonnisi gratia Dei adiuvante, plene actuosam efficere potest. 
Unicuique autem ante tribunal Dei propriae vitae ratio reddenda erit, prout ipse sive bonum sive 
malum gesserit (21). 


18. De mysterio mortis. 


Coram morte aenigma condicionis humanae maximum evadit. Non tantum cruciatur homo 
dolore et corporis dissolutione progrediente, sed etiam, immo magis, perpetuae extinctionis 
timore. Recte autem instinctu cordis sui iudicat, cum totalem ruinam et definitivum exitum suae 
personae abhorret et respuit. Semen aeternitatis quod in se gerit, ad solam materiam cum 
irreductibile sit, contra mortem insurgit. Omnia technicae artis molimina, licet perutilia, 
anxietatem hominis sedare non valent: prorogata enim biologica longaevitas illi ulterioris vitae 
desiderio satisfacere nequit, quod cordi eius ineluctabiliter inest. 


Dum coram morte omnis imaginatio deficit, Ecclesia tamen, Revelatione divina edocta, hominem 
ad beatum finem, ultra terrestris miseriae limites, a Deo creatum esse affirmat. Mors insuper 
corporalis, a qua homo si non peccasset subtractus fuisset (22), fides christiana docet fore ut 

vincatur, cum homo in salutem, culpa sua perditam, ab omnipotente et miserante Salvatore 
restituetur. Deus enim hominem vocavit et vocat ut Ei in perpetua incorruptibilis vitae divinae 
communione tota sua natura adhaereat. Quam victoriam Christus, hominem a morte per 
mortem suam liberando, ad vitam resurgens adeptus est (23). Cuicumque igitur recogitanti 
homini, fides, cum solidis argumentis oblata, in eius anxietate de sorte futura responsum offert; 
simulque facultatem praebet cum dilectis fratribus iam morte praereptis in Christo 
communicandi, spem conferens eos veram vitam apud Deum adeptos esse. 


19. De formis et radicibus atheismi. 


Dignitatis humanae eximia ratio in vocatione hominis ad communionem cum Deo consistit. Ad 
colloquium cum Deo iam inde ab ortu suo invitatur homo: non enim exsistit, nisi quia, a Deo ex 
amore creatus, semper ex amore conservatur; nec plene secundum veritatem vivit, nisi amorem 
illum libere agnoscat et Creatori suo se committat. Multi tamen ex coaevis nostris hanc intimam 
ac vitalem cum Deo coniunctionem nequaquam perspiciunt aut explicite reiiciunt, ita ut 
atheismus inter gravissimas huius temporis res adnumerandus sit ac diligentiori examini 
subiiciendus. 


Voce atheismi phaenomena inter se valde diversa designantur. Dum enim a quibusdam Deus 
expresse negatur, alii censent hominem nihil omnino de Eo asserere posse; alii vero quaestionem 
de Deo tali methodo examini subiiciunt, ut illa sensu carere videatur. Multi, scientiarum 
positivarum limites indebite praetergressi, aut omnia hac sola scientifica ratione explicari 
contendunt aut e contra nullam omnino veritatem absolutam iam admittunt. Quidam hominem 
tantopere exaltant, ut fides in Deum quasi enervis fiat, magis proclives, ut videntur, ad 
affirmationem hominis quam ad Dei negationem. Alii Deum sibi ita effingunt, ut illud figmentum, 
quod repudiant, nullo modo Deus sit Evangelii. Alii quaestiones de Deo ne aggrediuntur quidem, 
quippe qui inquietudinem religiosam non experiri videantur nec percipiant quare de religione iam 
sibi curandum sit. Atheismus praeterea non raro oritur sive ex violenta contra malum in mundo 
protestatione, sive ex nota ipsius absoluti quibusdam humanis bonis indebite adiudicata, ita ut 
ista iam loco Dei habeantur. lpsa civilizatio hodierna, non ex se, sed utpote nimis rebus 
terrestribus intricata accessum ad Deum saepe difficiliorem reddere potest. 


Sane qui voluntarie Deum a corde suo arcere et quaestiones religiosas devitare conantur, 
dictamen conscientiae suae non secuti, culpae expertes non sunt; attamen et ipsi credentes 
quamdam de hoc responsabilitatem saepe ferunt. Atheismus enim, integre consideratus, non est 
quid originarium, sed potius ex diversis causis oritur, inter quas adnumeratur etiam reactio critica 
contra religiones et quidem, in nonnullis regionibus, praesertim contra religionem christianam. 
Quapropter in hac atheismi genesi partem non parvam habere possunt credentes, quatenus, 
neglecta fidei educatione, vel fallaci doctrinae expositione, vel etiam vitae suae religiosae, 
moralis ac socialis defectibus, Dei et religionis genuinum vultum potius velare quam revelare 
dicendi sint. 


20. De atheismo systematico. 


Atheismus modernus formam etiam systematicam saepe praebet, quae, praeter alias causas, 
optatum autonomiae hominis eo usque perducit ut contra qualemcumque a Deo dependentiam 
difficultatem suscitet. Qui talem atheismum profitentur, libertatem in eo esse contendunt quod 
homo sibi ipse sit finis, propriae suae historiae solus artifex et demiurgus: quod componi non 
posse autumant cum agnitione Domini, omnium rerum auctoris et finis, vel saltem talem 
affirmationem plane superfluam reddere. Cui doctrinae favere potest sensus potentiae quem 
hodiernus progressus technicus homini confert. 

Inter formas hodierni atheismi illa non praetermittenda est, quae liberationem hominis 
praesertim ex eius liberatione oeconomica et sociali exspectat. Huic autem liberationi religionem 
natura sua obstare contendit, quatenus, in futuram fallacemque vitam spem hominis erigens, 
ipsum a civitatis terrestris aedificatione deterreret. Unde fautores talis doctrinae, ubi ad regimen 
reipublicae accedunt, religionem vehementer oppugnant, atheismum diffundentes etiam 
adhibitis, praesertim in iuvenum educatione, illis pressionis mediis, quibus potestas publica pollet. 


21. De habitudine Ecclesiae ad atheismum. 


Ecclesia, fideliter tum Deo tum hominibus addicta, desistere non potest quin dolenter perniciosas 
illas doctrinas actionesque, quae rationi et communi experientiae humanae contradicunt 
hominemque ab innata eius excellentia deiiciunt, omni firmitate reprobet, sicut antehac 
reprobavit (24). 


Abditas tamen in atheorum mente negationis Dei causas deprehendere conatur et, de gravitate 
quaestionum quas atheismus excitat conscia necnon caritate erga omnes homines ducta, eas 
serio ac profundiori examini subiiciendas esse censet. 


Tenet Ecclesia agnitionem Dei dignitati hominis nequaquam opponi, cum huiusmodi dignitas in 
ipso Deo fundetur et perficiatur: homo enim a Deo creante intelligens ac liber in societate 
constituitur; sed praesertim ad ipsam Dei communionem ut filius vocatur et ad Ipsius felicitatem 
participandam. Docet praeterea per spem eschatologicam momentum munerum terrestrium 
non minui, sed potius eorum adimpletionem novis motivis fulciri. Deficientibus e contra 
fundamento divino et spe vitae aeternae, hominis dignitas gravissime laeditur, ut saepe hodie 
constat, atque vitae et mortis, culpae et doloris aenigmata sine solutione manent, ita ut homines 
in desperationem non raro deiiciantur. 


Omnis homo interea sibi ipsi remanet quaestio insoluta, subobscure percepta. Nemo enim 
quibusdam momentis, praecipue in maioribus vitae eventibus, praefatam interrogationem 
omnino effugere valet. Cui quaestioni solus Deus plene et omni certitudine responsum affert, qui 
ad altiorem cogitationem et humiliorem inquisitionem hominem vocat. 


Remedium autem atheismo afferendum, cum a doctrina apte exposita, tum ab integra Ecclesiae 
eiusque membrorum vita exspectandum est. Ecclesiae enim est Deum Patrem eiusque Filium 
incarnatum praesentem et quasi visibilem reddere, ductu Spiritus Sancti sese indesinenter 
renovando et purificando (25). Id imprimis obtinetur testimonio fidei vivae et maturae, ad hoc 
scilicet educatae ut difficultates lucide perspicere valeat easque superare. Huius fidei 
testimonium praeclarum plurimi martyres reddiderunt et reddunt. Quae fides suam 
fecunditatem manifestare debet, credentium integram vitam, etiam profanam, penetrando, 
eosque ad iustitiam et amorem, praesertim erga egentes, movendo. Ad praesentiam Dei 
manifestandam maxime denique confert caritas fraterna fidelium, qui spiritu unanimes 
collaborant fidei Evangelii (26), et signum unitatis se exhibent. 


Ecclesia vero, etiamsi atheismum omnino reiicit, sincere tamen profitetur homines omnes, 
credentes et non credentes, ad hunc mundum, in quo communiter vivunt, recte aedificandum 
opem conferre debere: quod certe fieri non potest sine sincero et prudenti colloquio. Conqueritur 
igitur de discrimine inter credentes et non credentes, quod quidam civitatum rectores, personae 
humanae iura fundamentalia non agnoscentes, iniuste inducunt. Pro credentibus vero actuosam 
libertatem expostulat ut in hoc mundo etiam Dei templum exstruere sinantur. Atheos autem 
humaniter invitat ut Evangelium Christi corde aperto considerent. 

Apprime etenim novit Ecclesia nuntium suum cum secretissimis humani cordis desideriis 
concordare, cum vocationis humanae dignitatem vindicat, illis qui iam de altiore sua sorte 
desperant spem restituens. Nuntium eius, nedum hominem minuat, lucem, vitam et libertatem 
ad eius profectum fundit; atque praeter illud nihil cordi hominis satisfacere valet: "Fecisti nos ad 
Te", Domine, "et inquietum est cor nostrum, donec requiescat in Te" (27). 


22. De Christo Novo Homine. 


Reapse nonnisi in mysterio Verbi incarnati mysterium hominis vere clarescit. Adam enim, primus 
homo, erat figura futuri (28), scilicet Christi Domini. Christus, novissimus Adam, in ipsa 
revelatione mysterii Patris Eiusque amoris, hominem ipsi homini plene manifestat eique 
altissimam eius vocationem patefacit. Nil igitur mirum in Eo praedictas veritates suum invenire 
fontem atque attingere fastigium. 


Qui est "imago Dei invisibilis" (Col 1,15) (29), Ipse est homo perfectus, qui Adae filiis similitudinem 
divinam, inde a primo peccato deformatam, restituit. Cum in Eo natura humana assumpta, non 
perempta sit (30), eo ipso etiam in nobis ad sublimem dignitatem evecta est. Ipse enim, Filius Dei, 
incarnatione sua cum omni homine quodammodo Se univit. Humanis manibus opus fecit, 
humana mente cogitavit, humana voluntate egit (31), humano corde dilexit. Natus de Maria 
Virgine, vere unus ex nostris factus est, in omnibus nobis similis excepto peccato (32). 


Agnus innocens, sanguine suo libere effuso, vitam nobis meruit, in Ipsoque Deus nos Sibi et inter 
nos reconciliavit (33) et a servitute diaboli ac peccati eripuit, ita ut unusquisque nostrum cum 
Apostolo dicere possit: Filius Dei "dilexit me et tradidit semetipsum pro me" (Gal 2,20). Pro nobis 
patiendo non solummodo exemplum praebuit ut sequamur vestigia Eius (34), sed et viam 
instauravit, quam dum sequimur, vita et mors sanctificantur novumque sensum accipiunt. 


Christianus autem homo, conformis imagini Filii factus qui est Primogenitus in multis fratribus 
(35), "primitias Spiritus" (Rom 8,23) accipit, quibus capax fit legem novam amoris adimplendi 
(36). Per hunc Spiritum, qui est "pignus hereditatis" (Eph 1,14), totus homo interius restauratur, 
usque ad "redemptionem corporis" (Rom 8,23): "Si Spiritus Eius, qui suscitavit lesum a mortuis, 
habitat in vobis: qui suscitavit lesum Christum a mortuis, vivificabit et mortalia corpora vestra, 
propter inhabitantem Spiritum eius in vobis" (Rom 8,11) (37). Christianum certe urgent 
necessitas et officium contra malum per multas tribulationes certandi necnon mortem patiendi; 
sed mysterio paschali consociatus, Christi morti configuratus, ad resurrectionem spe roboratus 
occurret (38). 


Quod non tantum pro christifidelibus valet, sed et pro omnibus hominibus bonae voluntatis in 
quorum corde gratia invisibili modo operatur (39). Cum enim pro omnibus mortuus sit Christus 
(40) cumque vocatio hominis ultima revera una sit, scilicet divina, tenere debemus Spiritum 
Sanctum cunctis possibilitatem offerre ut, modo Deo cognito, huic paschali mysterio 
consocientur. 


Tale et tantum est hominis mysterium, quod per Revelationem christianam credentibus illucescit. 
Per Christum et in Christo, igitur, illuminatur aenigma doloris et mortis, quod extra Eius 
Evangelium nos obruit. Christus resurrexit, morte sua mortem destruens, vitamque nobis largitus 
est (41) ut, filii in Filio, clamemus in Spiritu: Abba, Pater! (42) 


Caput Il 


DE HOMINUM COMMUNITATE 

23. Quid Concilium intendat. 


Inter praecipuos mundi hodierni aspectus, mutuarum inter homines necessitudinum multiplicatio 
adnumeratur, ad quam evolvendam hodierni technici progressus plurimum conferunt. Tamen 
fraternum hominum colloquium non in istis progressibus, sed profundius in personarum 
communitate perficitur, quae mutuam reverentiam erga plenam earum dignitatem spiritualem 
exigit. Ad hanc vero communionem inter personas promovendam, Revelatio christiana magnum 
subsidium affert, simulque ad altiorem vitae socialis legum intelligentiam nos perducit quas 
Creator in natura spirituali ac morali hominis inscripsit. 


Quoniam autem recentiora Ecclesiae Magisterii documenta christianam de societate humana 
doctrinam fusius exposuerunt (43), Concilium quasdam tantum principaliores veritates in 
memoriam revocat earum que fundamenta sub luce Revelationis exponit. Deinde in quaedam 
consectaria insistit quae nostris diebus maioris sunt momenti. 


24. De indole communitaria vocationis humanae in consilio Dei. 


Deus, qui paternam curam omnium habet, voluit ut cuncti homines unam efficerent familiam 
fraternoque animo se invicem tractarent. Omnes enim creati ad imaginem Dei, qui fecit "ex uno 
omne genus hominum inhabitare super universam faciem terrae" (Act 17,26), ad unum 
eumdemque finem, id est ad Deum ipsum, vocantur. 


Quapropter dilectio Dei et proximi primum et maximum mandatum est. A Sacra autem Scriptura 
docemur Dei amorem a proximi amore seiungi non posse: "... si quod est aliud mandatum, in hoc 
verbo instauratur: Diliges proximum tuum sicut teipsum... Plenitudo ergo legis est dilectio" (Rom 
13,9-10; Cf 110 4,20). Quod vero hominibus magis in dies ab invicem dependentibus atque mundo 
magis in dies unificato maximi comprobatur esse momenti. 


Immo Dominus lesus, quando Patrem orat ut "omnes unum sint..., sicut et nos unum sumus" (Io 
17,21-22), prospectus praebens humanae rationi impervios, aliquam similitudinem innuit inter 
unionem personarum divinarum et unionem filiorum Dei in veritate et caritate. Haec similitudo 
manifestat hominem, qui in terris sola creatura est quam Deus propter seipsam voluerit, plene 
seipsum invenire non posse nisi per sincerum sui ipsius donum (44). 


25. De interdependentia humanae personae et humanae societatis. 


Ex sociali hominis indole apparet humanae personae profectum et ipsius societatis incrementum 
ab invicem pendere. Etenim principium, subiectum et finis omnium institutorum socialium est et 
esse debet humana persona, quippe quae, suapte natura, vita sociali omnino indigeat (45). Cum 
igitur vita socialis non sit homini quid adventicium, ideo commercio cum aliis, mutuis officiis, 
colloquio cum fratribus, quoad omnes suas dotes grandescit homo, et suae vocationi respondere 
potest. 


Ex socialibus vinculis, quae homini excolendo necessaria sunt, alia, uti familia et communitas 
politica, intimae eius naturae immediatius congruunt; alia potius ex eius libera voluntate 
procedunt. Nostra hac aetate, variis de causis, mutuae necessitudines et interdependentiae in 
dies multiplicantur; unde diversa oriuntur consociationes et instituta sive publici sive privati iuris. 
Hoc autem factum, quod socializatio nuncupatur, licet periculis sane non careat, multa tamen 
secum emolumenta affert ad confirmandas et augendas humanae personae qualitates eiusque 
iura tuenda (46). 

Sed si personae humanae ad suam vocationem adimplendam, etiam religiosam, ex hac vita 
sociali multum accipiunt, negari tamen nequit homines ex adiunctis socialibus in quibus vivunt 
et, inde ab infantia, immerguntur, saepe a bono faciendo averti et ad malum impelli. Certum est 
perturbationes, tam frequenter in ordine sociali occurrentes, ex ipsa formarum oeconomicarum, 
politicarum et socialium tensione pro parte provenire. Sed penitius ex hominum superbia et 
egoismo oriuntur, quae etiam ambitum socialem pervertunt. Ubi autem ordo rerum sequelis 
peccati afficitur, homo, proclivis ad malum natus, nova deinde ad peccatum incitamenta invenit, 
quae, sine strenuis gratia adiuvante conatibus, superari nequeunt. 


26. De bono communi promovendo. 


Ex interdependentia in dies strictiore et paulatim ad mundum universum diffusa sequitur bonum 
commune - seu summam eorum vitae socialis condicionum quae tum coetibus, tum singulis 
membris permittunt ut propriam perfectionem plenius atque expeditius consequantur - hodie 
magis magisque universale evadere, et exinde iura officiaque implicare, quae totum humanum 
genus respiciunt. Quilibet coetus necessitatum et legitimarum appetitionum aliorum coetuum, 
immo boni communis totius familiae humanae, rationem habere debet (47). 


Simul vero conscientia crescit eximiae dignitatis quae personae humanae competit, cum ipsa 
rebus omnibus praestet, et eius iura officiaque universalia sint atque inviolabilia. Oportet ergo 
ut ea omnia homini pervia reddantur, quibus ad vitam vere humanam gerendam indiget, ut sunt 
victus, vestitus, habitatio, ius ad statum vitae libere eligendum et ad familiam condendam, ad 
educationem, ad laborem, ad bonam famam, ad reverentiam, ad congruam informationem, ad 
agendum iuxta rectam suae conscientiae normam, ad vitae privatae protectionem atque ad 
iustam libertatem etiam in re religiosa. 


Ordo socialis igitur eiusque progressus in bonum personarum indesinenter cedere debent, 
siquidem rerum ordinatio ordini personarum subiicienda est et non e converso, ipso Domino id 
innuente cum dixerit sabbatum (48) propter hominem factum esse et non hominem propter 
sabbatum. Ordo ille in dies evolvendus, in veritate fundandus, in iustitia aedificandus, amore 
vivificandus est; in libertate autem aequilibrium in dies humanius invenire debet (49). Ad haec 
autem implenda mentis renovatio atque amplae societatis immutationes inducendae sunt. 


Spiritus Dei, qui mirabili providentia temporum cursum dirigit et faciem terrae renovat, huic 
evolutioni adest. Evangelicum autem fermentum in corde hominis irrefrenabilem dignitatis 
exigentiam excitavit atque excitat. 


27. De reverentia erga personam humanam. 


Ad practica urgentioraque consectaria descendens, Concilium reverentiam inculcat erga 
hominem, ita ut singuli proximum, nullo excepto, tamquam alterum seipsum considerare 
debeant, de eius vita et de mediis ad illam digne degendam necessariis rationem imprimis 
habentes (50), ne divitem illum imitentur, qui pauperis Lazari nullam curam egit (51). 


Nostris praesertim diebus urget obligatio nosmetipsos cuiuslibet omnino hominis proximos 
efficiendi et illi occurrenti actuose inserviendi, sive sit senex ab omnibus derelictus, sive 
alienigena operarius iniuste despectus, sive exsul, sive infans ex illegitima unione natus, immerito 
patiens propter peccatum a se non commissum, vel esuriens qui conscientiam nostram 
interpellat Domini vocem revocans: "Quamdiu fecistis uni ex his fratribus meis minimis, mihi 
fecistis" (Mt 25,40). 

Quaecumque insuper ipsi vitae adversantur, ut cuiusvis generis homicidia, genocidia, abortus, 
euthanasia et ipsum voluntarium suicidium; quaecumque humanae personae integritatem 
violant, ut mutilationes, tormenta corpori mentive inflicta, conatus ipsos animos coércendi; 
quaecumque humanam dignitatem offendunt, ut infrahumanae vivendi condiciones, arbitrariae 
incarcerationes, deportationes, servitus, prostitutio, mercatus mulierum et iuvenum; condiciones 
quoque laboris ignominiosae, quibus operarii ut mera quaestus instrumenta, non ut liberae et 
responsabiles personae tractantur: haec omnia et alia huiusmodi probra quidem sunt, ac dum 
civilizationem humanam inficiunt, magis eos inquinant qui sic se gerunt, quam eos qui iniuriam 
patiuntur et Creatoris honori maxime contradicunt. 


28. De reverentia et amore erga adversarios. 


Ad illos etiam qui in rebus socialibus, politicis vel etiam religiosis aliter ac nos sentiunt aut faciunt, 
reverentia et caritas extendi debent; quo magis quidem humanitate et caritate modos sentiendi 
eorum intimius comprehendemus, eo facilius cum ipsis colloquium inire poterimus. 


Haec sane caritas et benignitas nequaquam indifferentes erga veritatem et bonum nos reddere 
debent. Immo caritas ipsa discipulos Christi urget ad veritatem salutarem omnibus hominibus 
annuntiandam. Sed distinguere oportet inter errorem, semper reiciendum, et errantem, qui 
dignitatem personae iugiter servat, etiam ubi falsis minusve accuratis notionibus religiosis 
inquinatur (52). Deus solus iudex est et scrutator cordium: unde nos vetat de interiore cuiusvis 
culpa iudicare (53). 


Doctrina Christi ut etiam iniuriis ignoscamus postulat praeceptumque amoris ad inimicos omnes 
extendit, quod est Novae Legis mandatum: "Audistis quia dictum est: Diliges proximum tuum, et 
odio habebis inimicum tuum. Ego autem dico vobis: Diligite inimicos vestros, benefacite his qui 
oderunt vos: et orate pro persequentibus et calumniantibus vos" (Mt 5,43-44) (54). 


29. De essentiali inter omnes homines aequalitate et de iustitia sociali. 


Cum omnes homines, anima rationali pollentes et ad imaginem Dei creati, eamdem naturam 
eamdemque originem habeant, cumque, a Christo redempti, eadem vocatione et destinatione 
divina fruantur, fundamentalis aequalitas inter omnes magis magisque agnoscenda est. 


Sane varia capacitate physica viriumque intellectualium et moralium diversitate non omnes 
homines aequiparantur. Omnis tamen discriminandi modus in iuribus personae fundamentalibus, 
sive socialis sive culturalis, ob sexum, stirpem, colorem, socialem condicionem, linguam aut 
religionem, superandus et removendus est, utpote Dei proposito contrarius. Vere enim dolendum 
est iura illa fundamentalia personae adhuc non ubique sarta tecta servari. Ut si mulieri denegetur 
facultas libere sponsum eligendi et vitae statum amplectendi, vel ad parem educationem et 
culturam quae viro agnoscitur accedendi. 


Insuper, quamquam inter homines iustae diversitates adsunt, aequalis personarum dignitas 
postulat ut ad humaniorem et aequam vitae condicionem deveniatur. Etenim nimiae inter 
membra vel populos unius familiae humanae inaequalitates oeconomicae et sociales scandalum 
movent, atque iustitiae sociali, aequitati, personae humanae dignitati, necnon paci sociali et 
internationali adversantur. 


Humanae autem institutiones, sive privatae sive publicae, dignitati ac fini hominis subservire 
nitantur, simul adversus quamlibet servitutem tum socialem tum politicam strenue decertantes, 
et iura hominum fundamentalia sub omni regimine politico servantes. Immo, huiusmodi 

institutiones spiritualibus rebus, omnium altissimis, paulatim congruant oportet, etiamsi 
interdum sat longo tempore opus sit ut ad optatum finem perveniant. 


30. Quod ultra individualisticam ethicam progrediendum sit. 


Profunda et velox rerum immutatio urgentius postulat ut nemo sit qui, ad rerum cursum non 
attendens vel inertia torpens, ethicae mere individualisticae indulgeat. lustitiae ac caritatis 
officium magis ac magis adimpletur per hoc quod unusquisque, ad bonum commune iuxta 
proprias capacitates et aliorum necessitates conferens, etiam institutiones sive publicas sive 
privatas promovet et adiuvat quae hominum vitae condicionibus in melius mutandis inserviunt. 
Sunt autem qui, largas generosioresque opiniones profitentes, ita tamen semper reapse vivunt 
ac si nullam societatis necessitatum curam habeant. Immo, plures, in variis regionibus, leges et 
praescriptiones sociales minimi faciunt. Non pauci, variis fraudibus ac dolis, iusta vectigalia vel 
alia quae societati debentur effugere non verentur. Alii normas quasdam vitae socialis, e. gr., ad 
valetudinem tuendam, aut ad vehiculorum ductum moderandum statutas, parvi aestimant, non 
animadvertentes se tali incuria vitae suae et aliorum periculum inferre. 


Sanctum sit omnibus necessitudines sociales inter praecipua hominis hodierni officia recensere 
easque observare. Quo magis enim mundus unitur, eo apertius hominum munera particulares 
coetus superant et ad universum mundum paulatim extenduntur. Quod fieri nequit nisi et singuli 
homines et ipsorum coetus virtutes morales et sociales in seipsis colant et in societate diffundant, 
ita ut vere novi homines et artifices novae humanitatis exsistant cum necessario auxilio divinae 
gratiae. 


31. De responsabilitate et participatione. 


Ut singuli homines suum conscientiae officium accuratius impleant tum erga seipsos, tum erga 
varios coetus quorum membra sunt, diligenter ad ampliorem animi culturam educandi sunt, 
ingentibus adhibitis subsidiis quae hodie generi humano praesto sunt. Praeprimis educatio 
iuvenum cuiuslibet socialis originis ita instituenda est, ut viri mulieresque suscitentur qui non 
tantum exculti ingenii sed et magni animi sint, utpote qui a nostro tempore vehementer 
postulentur. 


Sed ad hunc responsabilitatis sensum homo vix pervenit, nisi vitae condiciones ei permittant ut 
suae dignitatis conscius fiat, et vocationi suae, seipsum pro Deo et pro aliis impendendo, 
respondeat. Humana vero libertas saepe debilior fit, ubi homo in extremam incidit egestatem, 
sicut vilescit, ubi ipse, nimiis vitae facilitatibus indulgens, in aurea veluti solitudine seipsum 
includit. E contra roboratur, cum homo inevitabiles vitae socialis necessitates accipit, 
multiformes exigentias humanae coniunctionis assumit atque humanae communitatis servitio se 
obstringit. 


Ideo omnium exstimulanda est voluntas inceptorum communium suas partes assumendi. 
Laudanda est autem ratio agendi nationum, in quibus pars quam maxima civium in vera libertate 
rerum publicarum particeps fit. Ratio tamen habenda est condicionis realis uniuscuiusque gentis 
et necessarii vigoris publicae auctoritatis. Ut vero omnes cives proni sint ad participandam vitam 
variorum coetuum, quibus corpus sociale constat, necesse est ut his in coetibus bona inveniant, 
quae ipsos attrahant eosque ad aliorum servitium disponant. lure arbitrari possumus futuram 
humanitatis sortem in illorum manibus reponi, qui posteris generationibus vivendi et sperandi 
rationes tradere valent. 


32. Verbum Incarnatum et solidarietas humana. 

Sicut Deus homines non ad singulatim vivendum, sed ad socialem unionem efformandam creavit, 
ita Ipsi etiam "placuit... homines non singulatim, quavis mutua connexione seclusa, sanctificare 
et salvare, sed eos in populum constituere, qui in veritate Ipsum agnosceret lpsique sancte 
serviret" (55). Inde ab initio historiae salutis Ipse homines elegit non ut individuos tantum sed ut 
membra cuiusdam communitatis. Illos enim electos Deus, suum aperiens consilium, vocavit 
"populum suum" (Ex 3,7-12), quocum insuper in Sinai foedus pepigit (56). 


Quae indoles communitaria opere lesu Christi perficitur et consummatur. Ipsum enim Verbum 
incarnatum humanae consortionis particeps esse voluit. Canae nuptiis interfuit, in domum 
Zachaei descendit, cum publicanis et peccatoribus manducavit. Patris amorem hominumque 
eximiam vocationem, communissimas res sociales commemorando et locutiones figurasque 
vitae plane cotidianae adhibendo, revelavit. Necessitudines humanas, imprimis familiares, ex 
quibus rationes sociales oriuntur, sanctificavit, legibus suae patriae voluntarie subditus. Vitam 
opificis sui temporis et regionis propriam ducere voluit. 


In sua praedicatione clare mandavit filiis Dei ut tamquam fratres ad invicem se gererent. In sua 
oratione rogavit ut omnes discipuli sui unum essent. Immo lpse usque ad mortem sese pro 
omnibus obtulit, omnium Redemptor. "Maiorem hac dilectionem nemo habet, ut animam suam 
ponat quis pro amicis suis" (lo 15,13). Apostolos autem iussit praedicare omnibus gentibus 
nuntium evangelicum ut genus humanum familia Dei fieret, in qua plenitudo legis esset dilectio. 


Primogenitus in multis fratribus, inter omnes qui Eum fide ac caritate recipiunt, post mortem et 
resurrectionem suam, dono sui Spiritus novam fraternam communionem instituit, in Corpore 
scilicet suo, quod est Ecclesia, in quo omnes, inter se invicem membra, secundum dona diversa 
concessa, mutua sibi praestarent servitia. 


Quae solidarietas semper augenda erit, usque ad illam diem qua consummabitur, et qua homines, 
gratia salvati, tamquam familia a Deo et Christo Fratre dilecta, perfectam gloriam Deo 
praestabunt. 


Caput III 
DE HUMANA NAVITATE IN UNIVERSO MUNDO 
33. Ponitur problema. 


Suo labore atque ingenio homo suam vitam amplius evolvere semper conatus est; hodie autem, 
praesertim ope scientiae et artis technicae, suum dominium in universam fere naturam dilatavit 
ac iugiter dilatat, et adiuvantibus imprimis auctis inter nationes multimodi commercii mediis, 
familia humana paulatim tamquam unam in universo mundo communitatem sese agnoscit 
atque constituit. Quo fit, ut multa bona, quae olim homo a supernis viribus praesertim 
exspectabat, hodie iam propria industria sibi procuret. 


Coram immenso hoc conamine, quod totum humanum genus iam pervadit, multae exsurgunt 
inter homines interrogationes. Quinam est illius operositatis sensus et valor? Quomodo omnibus 
his rebus utendum est? Ad quem finem assequendum nisus sive singulorum sive societatum 
tendunt? Ecclesia, quae depositum verbi Dei custodit, ex quo principia in ordine religioso et 
morali hauriuntur, quin semper de singulis quaestionibus responsum in promptu habeat, lumen 
revelationis cum omnium peritia coniungere cupit, ut iter illuminetur, quod humanitas nuper 
ingressa est. 


34. De valore humanae navitatis. 

Hoc credentibus ratum est, navitatem humanam individualem et collectivam, seu ingens illud 
conamen, quo homines decursu saeculorum suae vitae condiciones in melius mutare satagunt, 
in seipso consideratum, Dei proposito respondere. Homo enim, ad imaginem Dei creatus, 
mandatum accepit ut, terram cum omnibus quae in ea continentur sibi subiciens, mundum in 
iustitia et sanctitate regeret (57) utque, Deum omnium Creatorem agnoscens, seipsum ac rerum 
universitatem ad lpsum referret, ita ut rebus omnibus homini subiectis, admirabile sit nomen Dei 
in universa terra (58). 


Quod etiam opera penitus quotidiana respicit. Viri namque et mulieres qui, dum vitae 
sustentationem sibi et familiae comparant, navitates suas ita exercent ut societati opportune 
ministrent, iure existimare possunt se suo labore opus Creatoris evolvere, commodis fratrum 
suorum consulere, et ad consilium divinum in historia adimplendum personali industria conferre 
(59). 


Christiani itaque, nedum arbitrentur opera, quae homines suo ingenio et virtute pepererunt, Dei 
potentiae opponi, creaturamque rationalem quasi aemulam Creatoris exsistere, potius 
persuasum habent humani generis victorias signum esse magnitudinis Dei et fructus ineffabilis 
Ipsius consilii. Quo magis vero hominum potentia crescit, eo latius ipsorum responsabilitas, sive 
singulorum sive communitatum extenditur. Unde apparet christiano nuntio homines ab 
exstruendo mundo non averti, nec ad bonum sui similium negligendum impelli, sed potius officio 
haec operandi arctius obstringi (60). 


35. De humana navitate ordinanda. 


Humana vero navitas, sicut ex homine procedit, ita ad hominem ordinatur. Homo enim, cum 
operatur, non tantum res et societatem immutat, sed et seipsum perficit. Multa discit, facultates 
suas excolit, extra se et supra se procedit. Huiusmodi incrementum, si recte intelligatur, maioris 
pretii est quam externae quae colligi possunt divitiae. Magis valet homo propter id quod est 
quam propter id quod habet (61). Pariter, omnia quae homines, ad maiorem iustitiam, 
ampliorem fraternitatem, humanioremque ordinationem in socialibus necessitudinibus 
obtinendam agunt, plus quam progressus technici valent. Hi enim progressus quasi materiam 
humanae promotioni praebere possunt, illam autem per se solos ad actum nequaquam deducunt. 


Unde haec est humanae navitatis norma, quod iuxta consilium et voluntatem divinam cum 
genuino humani generis bono congruat, et homini individuo vel in societate posito integrae suae 
vocationis cultum et impletionem permittat. 


36. De iusta rerum terrenarum autonomia. 


Multi tamen coaevi nostri timere videntur, ne ex arctiore humanae navitatis et religionis 
coniunctione autonomia hominum vel societatum vel scientiarum impediatur. 


Si per terrenarum rerum autonomiam intelligimus res creatas et ipsas societates propriis legibus 
valoribusque gaudere, ab homine gradatim dignoscendis, adhibendis et ordinandis, eamdem 
exigere omnino fas est: quod non solum postulatur ab hominibus nostrae aetatis, sed etiam cum 
Creatoris voluntate congruit. Ex ipsa enim creationis condicione res universae propria firmitate, 
veritate, bonitate propriisque legibus ac ordine instruuntur, quae homo revereri debet, propriis 
singularum scientiarum artiumve methodis agnitis. Ideo inquisitio methodica in omnibus 
disciplinis, si modo vere scientifico et iuxta normas morales procedit, numquam fidei revera 
adversabitur, quia res profanae et res fidei ab eodem Deo originem ducunt (62). Immo, qui humili 
et constanti animo abscondita rerum perscrutari conatur, etsi inscius quasi manu Dei ducitur qui, 

res omnes sustinens, facit ut sint id quod sunt. Hinc deplorare liceat quosdam animi habitus, qui 
aliquando inter christianos ipsos, ob non satis perspectam legitimam scientiae autonomiam, non 
defuerunt et, contentionibus controversiisque exinde suscitatis, plurium animos eo perduxerunt 
ut fidem et scientiam inter se opponi censerent (63). 


At si verbis rerum temporalium autonomia intelligitur res creatas a Deo non pendere, eisque 
hominem sic uti posse ut easdem ad Creatorem non referat, nemo qui Deum agnoscit non sentit 
quam falsa huiusmodi placita sint. Creatura enim sine Creatore evanescit. Ceterum, omnes 
credentes, cuiuscumque sint religionis, vocem et manifestationem Eius in creaturarum loquela 
semper audierunt. Immo, per oblivionem Dei ipsa creatura obscuratur. 


37. De humana navitate a peccato corrupta. 


Sacra vero Scriptura, cui saeculorum consentit experientia, humanam familiam edocet 
progressum humanum, qui magnum hominis bonum est, magnam tamen tentationem 
secumferre: ordine enim valorum turbato et malo cum bono permixto, singuli homines ac coetus 
solummodo quae propria sunt considerant, non vero aliorum. Quo fit ut mundus non iam spatium 
verae fraternitatis exsistat, dum aucta humanitatis potentia iam ipsum genus humanum 
destruere minatur. 


Universam enim hominum historiam ardua colluctatio contra potestates tenebrarum pervadit, 
quae inde ab origine mundi incepta, usque ad ultimum diem, dicente Domino (64), perseverabit. 
In hanc pugnam insertus, homo ut bono adhaereat iugiter certare debet, nec sine magnis 
laboribus, Dei gratia adiuvante, in seipso unitatem obtinere valet. 


Quapropter Ecclesia Christi, Creatoris consilio fidens, dum agnoscit progressum humanum verae 
hominum felicitati inservire posse, non potest tamen quin illud Apostoli resonare faciat: "Nolite 
conformari huic saeculo" (Rom 12,2), illi scilicet vanitatis et malitiae spiritui qui humanam 
navitatem, ad servitium Dei et hominis ordinatam, in instrumentum peccati transmutat. 


Si quis ergo quaerit, qua ratione miseria illa superari possit, christiani profitentur, omnes hominis 
navitates, quae per superbiam et inordinatum sui ipsius amorem cotidie in discrimine versantur, 
Christi cruce et resurrectione purificandas et ad perfectionem deducendas esse. A Christo enim 
redemptus et in Spiritu Sancto nova creatura effectus, homo ipsas res a Deo creatas amare potest 
et debet. A Deo enim illas accipit et quasi de manu Dei fluentes respicit et reveretur. Pro illis 
Benefactori gratias agens et in paupertate et libertate spiritus creaturis utens ac fruens, in veram 
mundi possessionem introducitur, tamquam nihil habens et omnia possidens (65). "Omnia enim 
vestra sunt: vos autem Christi, Christus autem Dei" (1 Cor 3,22-23). 


38. De humana navitate in paschali mysterio ad perfectionem adducta. 


Verbum enim Dei, per quod omnia facta sunt, Ipsum caro factum et in hominum terra habitans 
(66), perfectus homo in historiam mundi intravit, eam in Se assumens et recapitulans (67). Ipse 
nobis revelat, "quoniam Deus caritas est" (1 lo 4,8), simulque nos docet legem fundamentalem 
perfectionis humanae, ac proinde transformationis mundi, novum dilectionis esse mandatum. 
Eos igitur, qui divinae credunt caritati, certos facit, viam dilectionis omnibus hominibus aperiri et 
conamen fraternitatem universalem instaurandi non esse inane. Simul monet, hanc caritatem 
non in solis magnis rebus sectandam esse, sed et imprimis in ordinariis vitae adiunctis. Pro nobis 
omnibus peccatoribus mortem sustinens (68), suo exemplo nos docet crucem etiam baiulandam 
esse, quam caro et mundus pacem et iustitiam sectantium humeris imponunt. Sua resurrectione 
Dominus constitutus, Christus, cui omnis potestas in caelo et in terra data est (69), per virtutem 

Spiritus Sui in cordibus hominum iam operatur, non solum venturi saeculi desiderium suscitans, 
sed eo ipso illa etiam generosa vota animans, purificans et roborans, quibus familia humana 
suam ipsius vitam humaniorem reddere et totam terram huic fini subiicere satagit. Diversa 
autem sunt Spiritus dona: dum alios vocat ut caelestis habitationis desiderio manifestum 
testimonium reddant illudque in humana familia vividum conservent, alios vocat ut terreno 
hominum servitio se dedicent, hoc suo ministerio materiam regni caelestis parantes. Omnes 
tamen liberat ut, proprio amore abnegato omnibusque terrenis viribus in vitam humanam 
assumptis, ad futura se extendant, quando humanitas ipsa fiet oblatio accepta Deo (70). 


Cuius spei arrham et itineris viaticum Dominus suis reliquit in illo sacramento fidei, in quo naturae 
elementa, ab hominibus exculta, in Corpus et Sanguinem gloriosum convertuntur, coena 
communionis fraternae et caelestis convivii praelibatione. 


39. Terra nova et caelum novum. 


Terrae ac humanitatis consummandae tempus ignoramus (71), nec universi transformandi 
modum novimus. Transit quidem figura huius mundi per peccatum deformata (72), sed docemur 
Deum novam habitationem novamque terram parare in qua iustitia habitat (73), et cuius 
beatitudo omnia pacis desideria, quae in cordibus hominum ascendunt, implebit ac superabit 
(74). Tunc, morte devicta, filii Dei in Christo resuscitabuntur, et id quod seminatum fuit in 
infirmitate ac corruptione, incorruptionem induet (75); et, manente caritate eiusque opere (76), 
a servitute vanitatis liberabitur tota creatura illa (77), quam Deus propter hominem creavit. 


Monemur sane nihil prodesse homini, si universum mundum lucretur, seipsum autem perdat (78). 
Exspectatio tamen novae terrae extenuare non debet, sed potius excitare, sollicitudinem hanc 
terram excolendi, ubi Corpus illud novae familiae humanae crescit quod aliqualem novi saeculi 
adumbrationem iam praebere valet. Ideo, licet progressus terrenus a Regni Christi augmento 
sedulo distinguendus sit, inquantum tamen ad societatem humanam melius ordinandam 
conferre potest, Regni Dei magnopere interest (79). 


Bona enim humanae dignitatis, communionis fraternae et libertatis, hos omnes scilicet bonos 
naturae ac industriae nostrae fructus, postquam in Spiritu Domini et iuxta Eius mandatum in 
terris propagaverimus, postea denuo inveniemus, mundata tamen ab omni sorde, illuminata ac 
transfigurata, cum Christus Patri reddet regnum aeternum et universale: "regnum veritatis et 
vitae, regnum sanctitatis et gratiae, regnum iustitiae, amoris et pacis" (80). His in terris Regnum 
iam in mysterio adest; adveniente autem Domino consummabitur. 


Caput IV 
DE MUNERE ECCLESIAE IN MUNDO HUIUS TEMPORIS 
40. De Ecclesiae et mundi mutua relatione. 


Omnia quae a nobis dicta sunt de dignitate personae humanae, de hominum communitate, de 
profundo sensu navitatis humanae, fundamentum relationis Ecclesiam inter et mundum necnon 
basim eorum mutui dialogi (81) constituunt. Ideo in hoc capite, omnibus praesuppositis ab hoc 
Concilio de mysterio Ecclesiae iam edictis, eadem Ecclesia nunc consideranda venit prout ipsa, in 
hoc mundo exsistit et cum eo vivit atque agit. 


Procedens ex amore Patris aeterni (82), in tempore fundata a Christo Redemptore, coadunata in 
Spiritu Sancto (83), Ecclesia finem salutarem et eschatologicum habet, qui nonnisi in futuro 
saeculo plene attingi potest. Ipsa autem iam hic in terris adest, ex hominibus collecta, terrestris 

nempe civitatis membris quae ad hoc vocantur ut iam in generis humani historia familiam 
filiorum Dei, usque ad adventum Domini semper augendam, efforment. Unita quidem propter 
bona caelestia iisque ditata, haec familia a Christo "in hoc mundo ut societas constituta et 
ordinata" (84) est, atque "aptis mediis unionis visibilis et socialis" (85) instructa. Ita Ecclesia, 
insimul "coetus adspectabilis et communitas spiritualis" (86), una cum tota humanitate incedit 
eamdemque cum mundo sortem terrenam experitur, ac tamquam fermentum et veluti anima 
societatis humanae (87) in Christo renovandae et in familiam Dei transformandae exsistit. 


Haec quidem terrestris et caelestis civitatis compenetratio nonnisi fide percipi potest, immo 
mysterium manet historiae humanae, quae usque ad plenam revelationem claritatis filiorum Dei 
peccato perturbatur. Ecclesia quidem, proprium suum finem salutarem persequens, non solum 
vitam divinam cum homine communicat, sed etiam lumen eius repercussum quodammodo super 
universum mundum fundit, potissimum per hoc quod personae humanae dignitatem sanat et 
elevat, humanae societatis compaginem firmat, atque cotidianam hominum  navitatem 
profundiori sensu et significatione imbuit. Ita Ecclesia per singula sua membra et totam suam 
communitatem multa se conferre posse credit ad hominum familiam eiusque historiam 
humaniorem reddendam. 


Libenter insuper Ecclesia Catholica ea magni aestimat quae ad idem munus adimplendum aliae 
Ecclesiae christianae vel communitates ecclesiasticae socia opera contulerunt ac conferunt. 
Simul sibi firmiter persuasum habet se multum varioque modo a mundo, sive a singulis hominibus 
sive ab humana societate, eorum dotibus ac navitate, in praeparatione Evangelii iuvari posse. 
Mutui huius commercii atque adiutorii, in illis quae Ecclesiae et mundo quodammodo sunt 
communia, rite promovendi, principia quaedam generalia exponuntur. 


41. De adiutorio quod Ecclesia singulis hominibus praestare satagit. 


Homo hodiernus in via est ad personalitatem suam plenius evolvendam iuraque sua in dies magis 
detegenda et affirmanda. Cum autem Ecclesiae concreditum sit manifestare mysterium Dei, qui 
est ultimus finis hominis, ipsa homini simul aperit sensum propriae eius exsistentiae, intimam 
scilicet de homine veritatem. Vere novit Ecclesia solum Deum cui ipsa inservit, profundissimis 
respondere desideriis humani cordis, quod nutrimentis terrestribus numquam plene satiatur. 
Novit praeterea hominem, incessanter a Spiritu Dei incitatum, numquam circa problema 
religionis prorsus indifferentem fore, sicut non solum experientia saeculorum anteactorum, sed 
multiplici etiam testimonio nostrorum temporum comprobatur. Semper enim homo scire 
desiderabit, saltem confuse, quae sit significatio suae vitae, suae navitatis ac suae mortis. Ipsa 
praesentia Ecclesiae haec problemata in eius mentem revocat. Solus autem Deus, qui hominem 
ad imaginem suam creavit atque a peccato redemit, his quaestionibus plenissimum responsum 
praebet, idque per revelationem in Filio suo qui homo factus est. Quicumque Christum sequitur, 
Hominem perfectum, et ipse magis homo fit. 


Ex hac fide Ecclesia dignitatem naturae humanae omnibus opinionum mutationibus subtrahere 
potest, quae, exempli gratia, corpus humanum aut nimis deprimunt aut immoderate extollunt. 
Nulla lege humana personalis dignitas atque libertas hominis tam apte in tuto collocari possunt 
quam Evangelio Christi Ecclesiae concredito. Hoc enim Evangelium libertatem filiorum Dei 
annuntiat et proclamat, omnem servitutem ex peccato ultimatim fluentem respuit (88), 
dignitatem conscientiae eiusque liberam decisionem sancte veretur, omnia talenta humana in 
Dei servitium hominumque bonum reduplicare indesinenter monet, omnes denique omnium 
commendans caritati (89). Quod legi fundamentali oeconomiae christianae correspondet. Etsi 
enim idem Deus sit Salvator qui et Creator, idem quoque Dominus et historiae humanae et 

historiae salutis, tamen in hoc ipso ordine divino iusta creaturae autonomia et praesertim 
hominis nedum auferatur, potius in suam dignitatem restituitur atque in ipsa firmatur. 


Ecclesia ergo, vi Evangelii sibi concrediti, iura hominum proclamat et hodierni temporis 
dynamismum, quo haec iura undique promoventur, agnoscit et magni aestimat. Qui motus 
tamen spiritu Evangelii imbuendus et adversus omnem speciem falsae autonomiae tutandus est. 
Tentationi enim subiicimur, iudicandi nostra iura personalia tunc tantum plene servari, cum ab 
omni norma Legis divinae solvimur. Hac autem via, personae humanae dignitas, nedum salvetur, 
potius perit. 


42. De adiutorio quod Ecclesia societati humanae afferre satagit. 


Unio familiae humanae unitate familiae filiorum Dei in Christo fundata (90) multum roboratur et 
completur. 


Missio quidem propria, quam Christus Ecclesiae suae concredidit, non est ordinis politici, 
oeconomici vel socialis: finis enim quem ei praefixit ordinis religiosi (91) est. At sane ex hac ipsa 
missione religiosa munus, lux et vires fluunt quae communitati hominum secundum Legem 
divinam constituendae et firmandae inservire possunt. Item, ubi opus fuerit, secundum 
temporum et locorum circumstantias, et ipsa suscitare potest, immo et debet, opera in servitium 
omnium, praesertim vero egentium destinata, uti opera misercordiae vel alia huiusmodi. 


Ecclesia insuper agnoscit quidquid boni in dynamismo sociali hodierno invenitur: praesertim 
evolutionem versus unitatem, processum sanae socializationis et consociationis civilis et 
oeconomicae. Promotio enim unitatis cum intima Ecclesiae missione cohaeret, cum ipsa sit "in 
Christo veluti sacramentum seu signum et instrumentum intimae cum Deo unionis totiusque 
generis humani unitatis" (92). Ita ipsa mundo ostendit veram unionem socialem externam ex 
unione mentium et cordium fluere, ex illa scilicet fide et caritate, quibus in Spiritu Sancto eius 
unitas indissolubiliter condita est. Vis enim, quam Ecclesia hodiernae hominum societati iniicere 
valet, in illa fide et caritate, ad effectum vitae adductis, consistit, non autem in dominio aliquo 
externo mediis mere humanis exercendo. 


Cum insuper vi suae missionis et naturae ad nullam alligetur particularem culturae humanae 
formam aut systema politicum, oeconomicum vel sociale, Ecclesia ex hac sua universalitate 
ligamen arctissimum inter diversas hominum communitates et nationes exsistere potest, 
dummodo ipsae ei fidant eiusque veram libertatem ad hanc suam missionem adimplendam 
reapse agnoscant. Qua de causa Ecclesia filios suos, sed etiam omnes homines monet, ut in hoc 
familiali spiritu filiorum Dei, omnes dissensiones inter nationes et stirpes superent et iustis 
associationibus humanis internam firmitatem praebeant. 


Quaecumque igitur vera, bona, iustaque inveniuntur in diversissimis institutionibus, quae genus 
humanum sibi condidit incessanterque condit, eadem Concilium magna cum reverentia 
considerat. Declarat insuper Ecclesiam omnes tales institutiones adiuvare et promovere velle, 
quatenus hoc ab ea dependet et cum eius missione coniungi potest. Ipsa nihil ardentius desiderat 
quam ut omnium bono inserviens, se libere sub quovis regimine evolvere possit quod iura 
fundamentalia personae ac familiae et boni communis necessitates agnoscat. 


43. De adiutorio quod Ecclesia per christianos navitati humanae conferre satagit. 


Concilium christianos, cives utriusque civitatis, adhortatur ut sua terrestria officia fideliter 
implere studeant, idque spiritu Evangelii ducti. A veritate discedunt qui, scientes nos non habere 
hic manentem civitatem sed futuram inquirere (93), putent se proinde officia sua terrestria 

negligere posse, non attendentes se per ipsam fidem ad eadem implenda magis teneri, 
secundum vocationem qua quisque vocatus est (94). At non minus errant qui, e contrario, 
opinentur se ita seipsos negotiis terrestribus immergere posse, quasi ista omnino aliena sint a 
vita religiosa, quippe quia ipsam in solius cultus actibus et officiis quibusdam moralibus implendis 
consistere arbitrentur. Discidium illud inter fidem quam profitentur et vitam quotidianam 
multorum, inter graviores nostri temporis errores recensendum est. Scandalum hoc iam in Vetere 
Testamento Prophetae vehementer redarguebant (95) et multo magis in Novo Testamento ipse 
lesus Christus gravibus poenis minabatur (96). Ne igitur perperam inter se opponantur activitates 
professionales et sociales ex una parte, vita religiosa ex altera. Christianus, officia sua temporalia 
negligens, officia sua erga proximum, immo et ipsum Deum negligit suamque aeternam salutem 
in discrimen adducit. Gaudeant potius christiani, exemplum Christi secuti, qui fabrilem artem 
exercuit, se omnes suas navitates terrestres exercere posse, conatus humanos, domesticos, 
professionales, scientificos vel technicos in unam synthesim vitalem cum bonis religiosis 
colligendo, sub quorum altissima ordinatione omnia in Dei gloriam coordinantur. 


Laicis proprie, etsi non exclusive, saecularia officia et navitates competunt. Cum igitur, sive 
singuli sive consociati, ut cives mundi agunt, non solum leges proprias uniuscuiusque disciplinae 
servabunt, sed veram peritiam in illis campis sibi comparare studebunt. Libenter cum hominibus 
eosdem fines prosequentibus cooperabuntur. Agnoscentes exigentias fidei eiusque virtute 
praediti, incunctanter, ubi oportet, nova incepta excogitent atque ad effectum deducant. Ad 
ipsorum conscientiam iam apte formatam spectat, ut lex divina in civitatis terrenae vita 
inscribatur. A sacerdotibus vero laici lucem ac vim spiritualem exspectent. Neque tamen ipsi 
censeant pastores suos semper adeo peritos esse ut, in omni quaestione exsurgente, etiam gravi, 
solutionem concretam in promptu habere queant, aut illos ad hoc missos esse: ipsi potius, 
sapientia christiana illustrati et ad doctrinam Magisterii observanter attendentes (97), partes 
suas proprias assumant. 


Pluries ipsa visio christiana rerum eos ad aliquam determinatam solutionem in quibusdam rerum 
adiunctis inclinabit. Aliitamen fideles, non minore sinceritate ducti, ut saepius et quidem legitime 
accidit, aliter de eadem re iudicabunt. Quodsi solutiones hinc inde propositae, etiam praeter 
partium intentionem, a multis facile connectantur cum nuntio evangelico, meminerint oportet 
nemini licere in praefatis casibus pro sua sententia auctoritatem Ecclesiae sibi exclusive vindicare. 
Semper autem colloquio sincero se invicem illuminare satagant, mutuam caritatem servantes et 
boni communis imprimis solliciti. 


Laici vero, qui in tota vita Ecclesiae actuosas partes gerendas habent, non solum mundum spiritu 
christiano imbuere tenentur, sed etiam ad hoc vocantur ut in omnibus, in media quidem humana 
consortione, Christi sint testes. 


Episcopi vero, quibus munus moderandi Ecclesiam Dei commissum est, cum presbyteris suis 
nuntium Christi ita praedicent, ut omnes fidelium terrestres activitates Evangelii luce 
perfundantur. Insuper pastores omnes memores sint se sua cotidiana conversatione et 
sollicitudine (98) mundo faciem Ecclesiae exhibere, ex qua homines vim et veritatem nuntii 
christiani iudicant. Vita et verbo, una cum religiosis atque suis fidelibus, demonstrent Ecclesiam 
sola sua praesentia, cum omnibus quae continet donis, inexhaustum fontem esse illarum 
virtutum, quibus mundus hodiernus maxime indiget. Studiis assiduis se ita aptos reddant, ut in 
dialogo cum mundo et hominibus cuiuscumque opinionis instituendo partes suas agere possint. 
Imprimis vero in corde verba huius Concilii habeant: "Quia genus humanum hodie magis 
magisque in unitatem civilem, oeconomicam et socialem coalescit, eo magis oportet ut 

Sacerdotes, coniuncta cura et ope sub ductu Episcoporum et Summi Pontificis, omnem rationem 
dispersionis elidant, ut in unitatem familiae Dei totum genus humanum adducatur" (99). 


Quamvis Ecclesia ex virtute Spiritus Sancti fidelis sponsa Domini sui manserit et numquam 
cessaverit esse signum salutis in mundo, ipsa tamen minime ignorat inter membra sua (100), sive 
clericos sive laicos, decurrente multorum saeculorum serie, non defuisse qui Spiritui Dei infideles 
exstiterint. Etiam hac nostra aetate Ecclesiam non fugit, quantum inter se distent nuntius a se 
prolatus et humana debilitas eorum quibus Evangelium concreditur. Quidquid de istis defectibus 
historia iudicet, eorum conscii esse debemus eosdemque strenue impugnare, ne Evangelio 
diffundendo detrimentum afferant. Pariter novit Ecclesia quantopere ipsa, in sua cum mundo 
relatione excolenda, ex saeculorum experientia iugiter maturescere debeat. A Spiritu Sancto 
ducta, Ecclesia Mater indesinenter filios suos "ad purificationem et renovationem exhortatur, ut 
signum Christi super faciem Ecclesiae clarius effulgeat" (101). 


44. De adiutorio quod Ecclesia a mundo hodierno accipit. 


Sicut autem mundi interest Ecclesiam ut socialem realitatem historiae eiusque fermentum 
agnoscere, ita ipsa Ecclesia non ignorat, quantum ex humani generis historia et evolutione 
acceperit. 


Praeteritorum saeculorum experientia, scientiarum profectus, thesauri in variis culturae 
humanae formis absconditi, quibus ipsius hominis natura plenius manifestatur novaeque viae ad 
veritatem aperiuntur, Ecclesiae quoque prosunt. Ipsa enim, inde ab initio suae historiae, nuntium 
Christi, ope conceptuum et linguarum diversorum populorum exprimere didicit, eumdemque 
sapientia insuper philosophorum illustrare conata est: in hunc finem nempe ut Evangelium tum 
omnium captui tum sapientium exigentiis, in quantum par erat, aptaret. Quae quidem verbi 
revelati accommodata praedicatio lex omnis evangelizationis permanere debet. Ita enim in omni 
natione facultas nuntium Christi suo modo exprimendi excitatur simulque vivum commercium 
inter Ecclesiam et diversas populorum culturas promovetur (102). Ad tale commercium 
augendum Ecclesia, imprimis nostris temporibus, in quibus res celerrime mutantur et cogitandi 
modi valde variantur, peculiariter eorum auxilio indiget qui, viventes in mundo, varias 
institutiones et disciplinas callent earumque intimam mentem intelligunt, sive de credentibus 
sive de non credentibus agatur. Totius Populi Dei est, praesertim pastorum et theologorum, 
adiuvante Spiritu Sancto, varias loquelas nostri temporis auscultare, discernere et interpretari 
easque sub lumine verbi divini diiudicare, ut revelata Veritas semper penitius percipi, melius 
intelligi aptiusque proponi possit. 


Ecclesia, cum visibilem structuram socialem habeat, signum quidem suae unitatis in Christo, 
etiam evolutione vitae socialis humanae ditari potest et ditatur, non quasi aliquid in constitutione 
a Christo sibi data deesset, sed ad eamdem profundius cognoscendam, melius exprimendam 
atque temporibus nostris felicius accommodandam. lpsa grato animo percipit se, in sua 
communitate non minus quam in singulis suis filiis, varium adiutorium ab hominibus cuiusvis 
gradus vel condicionis accipere. Quicumque enim communitatem humanam in ordine familiae, 
culturae, vitae oeconomicae et socialis, necnon politicae tam nationalis quam internationalis, 
promovent, secundum consilium Dei communitati quoque ecclesiali, in quantum haec ab externis 
dependet, adiutorium non parvum afferunt. Immo Ecclesia, ex ipsa oppositione eorum qui ei 
adversantur vel eam persequuntur, se multum profecisse et proficere posse fatetur (103). 


45. De Christo, alpha et omega. 

Ecclesia, dum ipsa mundum adiuvat et ab eo multa accipit, ad hoc unum tendit ut Regnum Dei 
adveniat et totius humani generis salus instauretur. Omne vero bonum, quod Populus Dei in suae 
peregrinationis terrestris tempore hominum familiae praebere potest, ex hoc profluit quod 
Ecclesia est "universale salutis sacramentum" (104), mysterium amoris Dei erga hominem 
manifestans simul et operans. 


Verbum enim Dei, per quod omnia facta sunt, Ipsum caro factum est, ita ut, perfectus Homo, 
omnes salvaret et universa recapitularet. Dominus finis est humanae historiae, punctum in quod 
historiae et civilizationis desideria vergunt, humani generis centrum, omnium cordium gaudium 
eorumque appetitionum plenitudo (105). Ille est quem Pater a mortuis suscitavit, exaltavit et a 
dextris suis collocavit, Eum vivorum atque mortuorum iudicem constituens. In Eius Spiritu 
vivificati et coadunati, versus historiae humanae peregrinamur consummationem, quae cum 
consilio Eius dilectionis plene congruit: "Instaurare omnia in Christo, quae in caelis et quae in 
terra sunt" (Eph 1,10). 


Dicit lpse Dominus: "Ecce venio cito, et merces mea mecum est, reddere unicuique secundum 
opera sua. Ego sum alpha et omega, primus et novissimus, principium et finis" (Apoc 22,12-13). 


PARS Il 
DE QUIBUSDAM PROBLEMATIBUS URGENTIORIBUS 
46. Prooemium. 


Concilium, postquam exposuit cuiusnam dignitatis sit persona hominis necnon ad quodnam 
munus, sive individuale sive sociale, in universo mundo adimplendum sit vocata, sub luce 
Evangelii et humanae experientiae omnium nunc animos ad quasdam urgentiores huius temporis 
necessitates convertit, quae maxime genus humanum afficiunt. 


Inter multa quae hodie sollicitudinem omnium excitant haec praesertim recolere iuvat: 
matrimonium et familiam, culturam humanam, vitam oeconomicam-socialem ac politicam, 
coniunctionem familiae populorum et pacem. Circa haec singula clarescant principia et lumina a 
Christo manantia, quibus christifideles ducantur omnesque homines illuminentur in tot 
implicatorum problematum solutione quaerenda. 


Caput | 
DE DIGNITATE MATRIMONII ET FAMILIAE FOVENDA 
47. De matrimonio et familia in mundo hodierno. 


Salus personae et societatis humanae ac christianae arcte cum fausta condicione communitatis 
coniugalis et familiaris connectitur. Ideo christiani, una cum omnibus qui eandem communitatem 
magni aestimant, sincere gaudent de variis subsidiis quibus homines, in hac communitate amoris 
fovenda et in vita colenda, hodie progrediuntur, et coniuges atque parentes in praecellenti suo 
munere adiuvantur; meliora insuper exinde beneficia exspectant atque promovere student. 


Non ubique vero huius institutionis dignitas eadem claritate illucescit, siquidem polygamia, 
divortii lue, amore sic dicto libero, aliisve deformationibus obscuratur; insuper amor nuptialis 
saepius egoismo, hedonismo et illicitis usibus contra generationem profanatur. Praeterea 
hodiernae condiciones oeconomicae, socio-psychologicae et civiles non leves in familiam 
perturbationes inducunt. In certis denique orbis partibus non absque sollicitudine problemata ex 
incremento demographico exorta observantur. Quibus omnibus conscientiae anguntur. 

Verumtamen matrimonialis familiarisque instituti vis et robur ex eo quoque apparent, quod 
profundae  immutationes societatis hodiernae, non obstantibus difficultatibus | inde 
prorumpentibus, saepe saepius veram eiusdem instituti indolem vario modo manifestant. 


Quapropter Concilium, quaedam doctrinae Ecclesiae capita in clariorem lucem ponendo, 
christianos hominesque universos illuminare et confortare intendit, qui nativam status 
matrimonialis dignitatem eiusque eximium valorem sacrum tueri et promovere conantur. 


48. De sanctitate matrimonii et familiae. 


Intima communitas vitae et amoris coniugalis, a Creatore condita suisque legibus instructa, 
foedere coniugii seu irrevocabili consensu personali instauratur. Ita actu humano, quo coniuges 
sese mutuo tradunt atque accipiunt, institutum ordinatione divina firmum oritur, etiam coram 
societate; hoc vinculum sacrum intuitu boni, tum coniugum et prolis tum societatis, non ex 
humano arbitrio pendet. Ipse vero Deus est auctor matrimonii, variis bonis ac finibus praediti 
(106); quae omnia pro generis humani continuatione, pro singulorum familiae membrorum 
profectu personali ac sorte aeterna, pro dignitate, stabilitate, pace et prosperitate ipsius familiae 
totiusque humanae societatis maximi sunt momenti. Indole autem sua naturali, ipsum institutum 
matrimonii amorque coniugalis ad procreationem et educationem prolis ordinantur iisque veluti 
suo fastigio coronantur. Vir itaque et mulier, qui foedere coniugali "iam non sunt duo, sed una 
caro" (Mt 19,6), intima personarum atque operum coniunctione mutuum sibi adiutorium et 
servitium praestant, sensumque suae unitatis experiuntur et plenius in dies adipiscuntur. Quae 
intima unio, utpote mutua duarum personarum donatio, sicut et bonum liberorum, plenam 
coniugum fidem exigunt atque indissolubilem eorum unitatem urgent (107). 


Christus Dominus huic multiformi dilectioni, e divino caritatis fonte exortae et ad exemplar suae 
cum Ecclesia unionis constitutae, abundanter benedixit. Sicut enim Deus olim foedere dilectionis 
et fidelitatis populo suo occurrit (108), ita nunc hominum Salvator Ecclesiaeque Sponsus (109), 
per sacramentum matrimonii christifidelibus coniugibus obviam venit. Manet porro cum eis, ut 
quemadmodum Ipse dilexit Ecclesiam et Semetipsum pro ea tradidit (110), ita et coniuges, mutua 
deditione, se invicem perpetua fidelitate diligant. Germanus amor coniugalis in divinum amorem 
assumitur atque virtute redemptiva Christi et salvifica actione Ecclesiae regitur ac ditatur, ut 
coniuges efficaciter ad Deum ducantur atque in sublimi munere patris et matris adiuventur et 
confortentur (111). Quapropter coniuges christiani ad sui status officia et dignitatem peculiari 
sacramento roborantur et veluti consecrantur (112); cuius virtute munus suum coniugale et 
familiare explentes, spiritu Christi imbuti, quo tota eorum vita, fide, spe et caritate pervaditur, 
magis ac magis ad propriam suam perfectionem mutuamque sanctificationem, ideoque 
communiter ad Dei glorificationem accedunt. 


Unde, ipsis parentibus exemplo et oratione familiari praegredientibus, filii, immo et omnes in 
familiae convictu degentes, humanitatis, salutis atque sanctitatis viam facilius invenient. 
Coniuges autem, dignitate ac munere paternitatis et maternitatis ornati, officium educationis 
praesertim religiosae, quod ad ipsos imprimis spectat, diligenter adimplebunt. 


Liberi, ut viva familiae membra, ad sanctificationem parentum suo modo conferunt. Gratae enim 
mentis affectu, pietate atque fiducia beneficiis parentum respondebunt ipsisque in rebus adversis 
necnon in senectutis solitudine filiorum more assistent. Viduitas, in continuitate vocationis 
coniugalis forti animo assumpta, ab omnibus honorabitur (113). Familia suas divitias spirituales 
cum aliis quoque familiis generose communicabit. Proinde familia christiana, cum e matrimonio, 
quod est imago et participatio foederis dilectionis Christi et Ecclesiae, exoriatur (114), vivam 
Salvatoris in mundo praesentiam atque germanam Ecclesiae naturam omnibus patefaciet, tum 

coniugum amore, generosa fecunditate, unitate atque fidelitate, tum amabili omnium 
membrorum cooperatione. 


49. De amore coniugali. 


Pluries verbo divino sponsi atque coniuges invitantur, ut casto amore sponsalia et indivisa 
dilectione coniugium nutriant atque foveant (115). Plures quoque nostrae aetatis homines verum 
amorem inter maritum et uxorem variis rationibus secundum honestos populorum et temporum 
mores manifestatum magni faciunt. Ille autem amor, utpote eminenter humanus, cum a persona 
in personam voluntatis affectu dirigatur, totius personae bonum complectitur ideoque corporis 
animique expressiones peculiari dignitate ditare easque tamquam elementa ac signa specialia 
coniugalis amicitiae nobilitare valet. Hunc amorem Dominus, speciali gratiae et caritatis dono, 
sanare, perficere et elevare dignatus est. Talis amor, humana simul et divina consocians, 
coniuges ad liberum et mutuum sui ipsius donum, tenero affectu et opere probatum, conducit 
totamque vitam eorum pervadit (116); immo ipse generosa sua operositate perficitur et crescit. 
Longe igitur exsuperat meram eroticam inclinationem, quae, egoistice exculta, citius et misere 
evanescit. 


Haec dilectio proprio matrimonii opere singulariter exprimitur et perficitur. Actus proinde, quibus 
coniuges intime et caste inter se uniuntur, honesti ac digni sunt et, modo vere humano exerciti, 
donationem mutuam significant et fovent, qua sese invicem laeto gratoque animo locupletant. 
Amor ille mutua fide ratus, et potissimum sacramento Christi sancitus, inter prospera et adversa 
corpore ac mente indissolubiliter fidelis est, et proinde ab omni adulterio et divortio alienus 
remanet. Aequali etiam dignitate personali cum mulieris tum viri agnoscenda in mutua atque 
plena dilectione, unitas matrimonii a Domino confirmata luculenter apparet. Ad officia autem 
huius vocationis christianae constanter exsequenda virtus insignis requiritur: quapropter 
coniuges, gratia ad vitam sanctam roborati, firmitatem amoris, magnitudinem animi et spiritum 
sacrificii assidue colent et oratione impetrabunt. 


Germanus autem amor coniugalis altius aestimabitur atque sana circa eum opinio publica 
efformabitur, si coniuges christiani testimonio fidelitatis et harmoniae in eodem amore necnon 
sollicitudine in filiis educandis, eminent atque in necessaria renovatione culturali, psychologica 
et sociali in favorem matrimonii et familiae partes suas agunt. luvenes de amoris coniugalis 
dignitate, munere et opere, potissimum in sinu ipsius familiae, apte et tempestive instruendi sunt, 
ut, castitatis cultu instituti, convenienti aetate ab honestis sponsalibus ad nuptias transire 
possint. 


50. De matrimonii fecunditate. 


Matrimonium et amor coniugalis indole sua ad prolem procreandam et educandam ordinantur. 
Filii sane sunt praestantissimum matrimonii donum et ad ipsorum parentum bonum maxime 
conferunt. Ipse Deus qui dixit: "non est bonum esse hominem solum" (Gen 2,18) et qui "hominem 
ab initio masculum et feminam... fecit" (Mt 19,4), volens ei participationem specialem quamdam 
in Suiipsius opere creativo communicare, viro et mulieri benedixit dicens: "crescite et 
multiplicamini" (Gen 1,28). Unde verus amoris coniugalis cultus totaque vitae familiaris ratio 
inde oriens, non posthabitis ceteris matrimonii finibus, eo tendunt ut coniuges forti animo 
dispositi sint ad cooperandum cum amore Creatoris atque Salvatoris, qui per eos Suam familiam 
in dies dilatat et ditat. 


In officio humanam vitam transmittendi atque educandi, quod tamquam propria eorum missio 
considerandum est, coniuges sciunt se cooperatores esse amoris Dei Creatoris eiusque veluti 

interpretes. Ideo humana et christiana responsabilitate suum munus adimplebunt ac docili erga 
Deum reverentia, communi consilio atque conatu, rectum iudicium sibi efformabunt, attendentes 
tum ad suum ipsorum bonum tum ad bonum liberorum, sive iam nati sint sive futuri 
praevideantur, dignoscentes temporum et status vitae condiciones tum materiales tum 
spirituales, ac denique rationem servantes boni communitatis familiaris, societatis temporalis 
ipsiusque Ecclesiae. Hoc iudicium ipsi ultimatim coniuges coram Deo ferre debent. In sua vero 
agendi ratione coniuges christiani conscii sint se non ad arbitrium suum procedere posse, sed 
semper regi debere conscientia ipsi legi divinae conformanda, dociles erga Ecclesiae 
Magisterium, quod illam sub luce Evangelii authentice interpretatur. Lex illa divina plenam 
amoris coniugalis significationem ostendit, illum protegit et ad eiusdem vere humanam 
perfectionem impellit. Ita coniuges christiani, divinae Providentiae confidentes et spiritum 
sacrificii excolentes (117), Creatorem glorificant atque ad perfectionem in Christo contendunt, 
cum procreandi munere generosa, humana atque christiana responsabilitate funguntur. Inter 
coniuges qui tali modo muneri sibi a Deo commisso satisfaciunt, peculiariter memorandi sunt illi 
qui, prudenti communique consilio, magno animo prolem congruenter educandam etiam 
numerosiorem suscipiunt (118). 


Matrimonium vero, non est tantum ad procreationem institutum; sed ipsa indoles foederis inter 
personas indissolubilis atque bonum prolis exigunt, ut mutuus etiam coniugum amor recto ordine 
exhibeatur, proficiat et maturescat. Ideo etsi proles, saepius tam optata, deficit, matrimonium 
ut totius vitae consuetudo et communio perseverat, suumque valorem atque indissolubilitatem 
servat. 


51. De amore coniugali componendo cum observantia vitae humanae. 


Concilium novit coniuges, in vita coniugali harmonice ordinanda, saepe quibusdam hodiernis 
vitae condicionibus praepediri atque in circumstantiis versari posse in quibus numerus prolis, 
saltem ad tempus, augeri nequit, et fidelis amoris cultus atque plena vitae consuetudo non sine 
difficultate conservantur. Ubi autem intima vita coniugalis abrumpitur, bonum fidei non raro in 
discrimen vocari et bonum prolis pessumdari possunt: tunc enim educatio liberorum necnon 
fortis animus ad prolem ulteriorem suscipiendam periclitantur. 


Sunt qui his problematibus solutiones inhonestas afferre praesumunt, immo ab occisione non 
abhorrent; at Ecclesia in memoriam revocat veram contradictionem inter divinas leges vitae 
transmittendae et germani amoris coniugalis fovendi adesse non posse. 


Deus enim, Dominus vitae, praecellens servandi vitam ministerium hominibus commisit, modo 
homine digno adimplendum. Vita igitur inde a conceptione, maxima cura tuenda est; abortus 
necnon infanticidium nefanda sunt crimina. Indoles vero sexualis hominis necnon humana 
generandi facultas mirabiliter exsuperant ea quae in inferioribus vitae gradibus habentur; 
proinde ipsi actus vitae coniugali proprii, secundum germanam dignitatem humanam ordinati, 
magna observantia reverendi sunt. Moralis igitur indoles rationis agendi, ubi de componendo 
amore coniugali cum responsabili vitae transmissione agitur, non a sola sincera intentione et 
aestimatione motivorum pendet, sed obiectivis criteriis, ex personae eiusdemque actuum natura 
desumptis, determinari debet, quae integrum sensum mutuae donationis ac humanae 
procreationis in contextu veri amoris observant; quod fieri nequit nisi virtus castitatis coniugalis 
sincero animo colatur. Filiis Ecclesiae, his principiis innixis, in procreatione regulanda, vias inire 
non licet, quae a Magisterio, in lege divina explicanda, improbantur (119). 

Omnibus vero compertum sit vitam hominum et munus eam transmittendi non ad hoc saeculum 
tantum restringi neque eo tantum commensurari et intelligi posse, sed ad aeternam hominum 
destinationem semper respicere. 


52. De matrimonii et familiae promotione ab omnibus curanda. 


Familia schola quaedam  uberioris humanitatis est. Ut autem vitae ac missionis suae 
plenitudinem attingere valeat, benevola animi communicatio communeque coniugum consilium 
necnon sedula parentum cooperatio in filiorum educatione requiruntur. Praesentia actuosa 
patris eorumdem efformationi magnopere prodest, sed et cura domestica matris, qua liberi 
praesertim iuniores indigent, in tuto ponenda est, quin legitima mulieris promotio socialis 
posthabeatur. Liberi ita educatione instruantur ut ad aetatem adultam provecti pleno 
responsabilitatis sensu vocationem etiam sacram sequi ac vitae statum eligere queant, in quo, si 
nuptiis iungantur, familiam propriam, in condicionibus moralibus, socialibus et oeconomicis 
eidem propitiis, condere possint. Parentum vel tutorum est se iunioribus, in fundanda familia, 
prudenti consilio, ab eis libenter audiendo, duces praebere, caventes tamen ne eos coactione 
directa vel indirecta ad matrimonium ineundum aut ad electionem compartis adigant. 


Ita familia, in qua diversae generationes conveniunt ac sese mutuo adiuvant ad pleniorem 
sapientiam acquirendam atque iura personarum cum aliis vitae socialis exigentiis componenda, 
fundamentum societatis constituit. Ideoque omnes qui influxum in communitates et coetus 
sociales exercent, ad promotionem matrimonii et familiae efficaciter conferre debent. Potestas 
civilis veram eorumdem indolem agnoscere, protegere et provehere, moralitatem publicam tueri 
atque prosperitati domesticae favere, ut sacrum suum munus consideret. lus parentum prolem 
procreandi et in sinu familiae educandi tutandum est. Provida legislatione variisque inceptis 
etiam illi protegantur aptoque adiumento subleventur qui bono familiae infeliciter carent. 


Christifideles, praesens tempus redimentes (120) atque aeterna a mutabilibus formis 
discernentes, bona matrimonii et familiae, tum propriae vitae testimonio tum concordi actione 
cum hominibus bonae voluntatis, diligenter promoveant, et sic, interceptis difficultatibus, 
providebunt familiae necessitatibus et commodis, quae novis temporibus conveniunt. Ad quem 
finem obtinendum sensus christianus fidelium, recta hominum conscientia moralis necnon 
sapientia ac peritia eorum qui in sacris disciplinis versati sunt, magno auxilio erunt. 


Qui scientiis, praecipue biologicis, medicis, socialibus et psychologicis eruditi sunt, multum bono 
matrimonii et familiae, pacique conscientiarum inservire possunt, si collatis studiis diversas 
condiciones honestae ordinationi procreationis humanae faventes, penitius elucidare conentur. 


Sacerdotum est, debita de re familiari eruditione accepta, vocationem coniugum diversis mediis 
pastoralibus, verbi Dei praedicatione, cultu liturgico aliisve adiumentis spiritualibus in vita eorum 
coniugali et familiari fovere, eosque humaniter et patienter in difficultatibus roborare atque in 
caritate confortare ut vere radiosae familiae efformentur. 


Varia opera, praesertim familiarum consociationes, iuvenes ipsosque coniuges, praecipue nuper 
iunctos, doctrina et actione confirmare eosque ad vitam familiarem, socialem et apostolicam 
formare satagent. 


Ipsi denique coniuges, ad imaginem Dei vivi facti et in vero ordine personarum constituti, affectu 
compari, mente consimili et mutua sanctitate adunati sint (121), ut Christum, vitae principium 
(122) secuti, in gaudiis et sacrificiis vocationis suae, per suum fidelem amorem, illius testes fiant 
mysterii dilectionis, quod Dominus morte et resurrectione sua mundo revelavit (123). 

Caput Il 
DE CULTURAE PROGRESSU RITE PROMOVENDO 
53. Introductio. 


Ad ipsam personam hominis pertinet ut nonnisi per culturam, hoc est bona naturae valoresque 
colendo, ad veram plenamque humanitatem accedat. Ubicumque ergo de vita humana agitur, 
natura et cultura quam intime connectuntur. 


Voce cultura sensu generali indicantur omnia quibus homo multifarias dotes animi corporisque 
perpolit atque explicat; ipsum orbem terrarum cognitione et labore in suam potestatem redigere 
studet; vitam socialem, tam in familia quam in tota consortione civili, progressu morum 
institutorumque humaniorem reddit; denique magnas experientias spirituales atque 
appetitiones decursu temporum in operibus suis exprimit, communicat atque conservat, ut ad 
profectum multorum, quinimmo totius generis humani, inserviant. 


Inde sequitur culturam humanam aspectum historicum atque socialem necessario prae se ferre, 
atque vocem cultura saepe sensum sociologicum necnon ethnologicum assumere. Hoc autem 
sensu de culturarum pluralitate sermo fit. Ex diverso enim modo utendi rebus, laborem 
praestandi et sese exprimendi, religionem colendi moresque formandi, statuendi leges et iuridica 
instituta, augendi scientias et artes atque colendi pulchrum, diversae oriuntur communes vivendi 
condiciones et diversae formae bona vitae componendi. Ita ex traditis institutis efficitur 
patrimonium cuique humanae communitati proprium. Ita etiam constituitur ambitus definitus et 
historicus, in quem homo cuiusque gentis vel aetatis inseritur, et ex quo bona ad humanum 
civilemque cultum promovendum haurit. 


Sectio I: De culturae condicionibus in mundo hodierno 
54. De novis vivendi formis. 


Condiciones vitae hominis moderni sub respectu sociali et culturali profunde immutatae sunt, ita 
ut de nova historiae humanae aetate loqui liceat (124). Exinde ad culturam perficiendam 
ampliusque spargendam novae patent viae. Quas paraverunt ingens augmentum scientiarum 
naturalium et humanarum, etiam socialium, incrementum technicarum artium, necnon 
progressus in excolendis et recte disponendis instrumentis quibus homines inter se communicant. 
Hinc cultura hodierna particularibus signatur notis: scientiae, quae exactae nuncupantur, 
iudicium criticum maxime excolunt; recentiora psychologiae studia humanam activitatem 
profundius explicant; disciplinae historicae valde conferunt ut res sub specie suae mutabilitatis 
atque evolutionis adspiciantur; vitae consuetudines et mores in dies magis uniformes efficiuntur; 
industrializatio, urbanizatio aliaeque causae quae vitam communitariam promovent, novas 
culturae formas creant (mass-culture), ex quibus novi modi sentiendi, agendi otioque utendi 
nascuntur; aucta simul inter varias gentes societatisque coetus commercia thesauros diversarum 
culturae formarum omnibus et singulis latius aperiunt, et sic paulatim universalior paratur 
culturae humanae forma, quae eo magis humani generis unitatem promovet ac exprimit, quo 
melius diversarum culturarum particularitates observat. 


55. Homo auctor culturae. 


Maior in dies fit numerus virorum ac mulierum cuiusvis coetus vel nationis, qui conscii sunt suae 
communitatis culturae artifices se esse atque auctores. In universo mundo magis magisque 
crescit autonomiae simulque responsabilitatis sensus, quod pro spirituali ac morali maturitate 

generis humani maximi est momenti. lllud clarius apparet, si ante oculos unificationem mundi 
ponimus atque munus nobis impositum, ut in veritate et iustitia meliorem aedificemus mundum. 
Tali ergo modo testes sumus novum humanismum nasci, in quo homo imprimis sua 
responsabilitate erga suos fratres historiamque definitur. 


56. Difficultates et munera. 


Quibus in condicionibus, non est mirandum, hominem, qui responsabilitatem suam sentit pro 
culturae progressu, altiorem spem nutrire, sed etiam anxio animo adspicere multiplices 
antinomias exsistentes, quas ipse resolvere debet. 


Quid faciendum est, ne frequentiora culturarum commercia, quae inter diversos coetus et 
nationes ad verum et fructuosum dialogum adducere deberent, vitam communitatum 
perturbent, neve sapientiam maiorum evertant, neve propriam populorum indolem in discrimen 
adducant? 


Quomodo dynamismo atque expansioni novae culturae est favendum, quin fidelitas viva erga 
traditionum haereditatem pereat? Quod particulari modo urget ubi cultura, quae ex ingenti 
scientiarum artiumque technicarum progressu oritur, componenda est cum eo ingenii cultu qui 
studiis secundum varias traditiones classicis alitur. 


Quomodo tam velox atque progrediens disciplinarum particularium dispersio conformari potest 
cum necessitate formandi earum synthesim, necnon servandi apud homines facultates 
contemplationis ac admirationis, quae ad sapientiam adducunt? 


Quid faciendum est, ut universi homines bonorum culturalium participes fiant in mundo, cum 
insimul cultus humanus peritiorum semper sublimior atque complexior evadat? 


Quomodo denique prout legitima agnoscenda est autonomia, quam cultura sibi vindicat, quin ad 
humanismum mere terrestrem, immo ipsi religioni adversantem deveniatur? 


In medio quidem illarum antinomiarum cultura humana ita hodie evolvatur oportet, ut integram 
personam humanam aequo ordine excolat atque homines iuvet in muneribus, ad quae 
adimplenda omnes, praecipue autem christifideles, in una familia humana fraterne uniti, 
vocantur. 


Sectio Il: De quibusdam principiis ad culturam rite promovendam 
57. Fides et cultura. 


Christifideles, ad civitatem caelestem peregrinantes, ea quae sursum sunt quaerere et sapere 
debent (125); quo tamen nedum minuatur, potius crescit momentum muneris eorum una cum 
omnibus hominibus adlaborandi ad aedificationem mundi humanius exstruendi. Et revera fidei 
christianae mysterium praestantia incitamenta et adiumenta eis praebet ad munus illud 
impensius adimplendum et praesertim ad plenum huiusmodi operis sensum detegendum, quo 
cultus humanus in integra hominis vocatione suum eximium obtineat locum. 


Cum enim homo opere manuum suarum vel ope technicarum artium terram excolit, ut fructum 
afferat et dignum universae familiae humanae habitaculum fiat, et cum conscie partes assumit 
in socialium coetuum vita, ipse exsequitur consilium Dei, initio temporum patefactum, terrae 
subiiciendae (126) creationisque perficiendae, atque seipsum excolit; insimul magnum Christi 
mandatum servat, sese in servitium fratrum impendendi. 

Insuper homo cum in varias philosophiae, historiae atque scientiae mathematicae et naturalis 
disciplinas incumbit et artibus versatur, maxime conferre potest, ut familia humana ad 
sublimiores veri, boni et pulchri rationes atque ad iudicium universi valoris elevetur et sic clarius 
illuminetur mirabili Sapientia, quae ab aeterno cum Deo erat, cuncta cum Eo componens, ludens 
in orbe terrarum, esse cum filiis hominum in deliciis habens (127). 


Eo ipso animus hominis, a rerum servitute magis solutus, expeditius ad ipsum Creatoris cultum 
et contemplationem evehi potest. Immo impulsu gratiae ad agnoscendum Dei Verbum disponitur, 
quod, antequam caro fieret ad omnia salvanda et in Se recapitulanda, iam in mundo erat, 
tamquam "lux vera quae illuminat omnem hominem" (lo 1,9) (128). 


Sane hodiernus progressus scientiarum artiumque technicarum, quae vi methodi suae usque ad 
intimas rerum rationes penetrare nequeunt, cuidam phaenomenismo et agnosticismo favere 
potest, quando methodus investigandi, qua disciplinae istae utuntur, immerito pro suprema 
totius veritatis inveniendae regula habetur. Immo periculum adest, ne homo, inventis hodiernis 
nimis fidens, se sibi sufficere aestimet et altiora amplius iam non quaerat. 


Haec tamen infausta non necessario ex hodierna cultura sequuntur, nec nos in tentationem 
inducere debent, ne eius valores positivos non agnoscamus. Inter quos adnumerantur: 
scientiarum studium atque exacta fidelitas erga veritatem in inquisitionibus scientificis, 
necessitas laborandi una cum aliis in coetibus technicis, sensus solidarietatis internationalis, 
conscientia in dies vividior responsabilitatis peritorum erga homines adiuvandos immo et 
protegendos, voluntas faustiores reddendi vitae condiciones omnibus, praesertim illis qui vel 
responsabilitatis privatione vel culturae paupertate laborant. Haec omnia aliquam 
praeparationem ad nuntium Evangelii accipiendum afferre valent, quae informari potest caritate 
divina ab Eo qui venit ut mundum salvaret. 


58. De multiplici inter bonum nuntium Christi et culturam humanam connexione. 


Inter nuntium salutis et culturam humanam multiplices nexus inveniuntur. Nam Deus, populo 
suo sese revelans usque ad plenam sui manifestationem in Filio incarnato, locutus est secundum 
culturam diversis aetatibus propriam. 


Pariter Ecclesia, decursu temporum variis in condicionibus vivens, diversarum culturarum inventa 
adhibuit, ut nuntium Christi in sua praedicatione ad omnes gentes diffundat et explicet, illud 
investiget et altius intelligat, in celebratione liturgica atque in vita multiformis communitatis 
fidelium melius exprimat. 


At simul, ad omnes populos cuiusvis aetatis et regionis missa, Ecclesia nulli stirpi aut nationi, nulli 
particulari morum rationi, nulli antiquae aut novae consuetudini exclusive et indissolubiliter 
nectitur. Propriae traditioni inhaerens et insimul missionis suae universalis conscia, 
communionem cum diversis culturae formis inire valet, qua tum ipsa Ecclesia tum variae culturae 
ditescunt. 


Bonum Christi nuntium hominis lapsi vitam et cultum continenter renovat, et errores ac mala, ex 
semper minaci peccati seductione manantia, impugnat et removet. Mores populorum 
indesinenter purificat et elevat. Animi ornamenta dotesque cuiuscumque populi vel aetatis 
supernis divitiis velut ab intra fecundat, communit, complet atque in Christo restaurat (129). Sic 
Ecclesia, proprium implendo munus (130), iam eo ipso ad humanum civilemque cultum impellit 
atque confert, et actione sua, etiam liturgica, hominem ad interiorem libertatem educat. 


59. De diversis rationibus in cultus humani formis rite componendis. 

Supradictis rationibus, Ecclesia in mentem omnium revocat culturam ad integram personae 
humanae perfectionem, ad bonum communitatis et totius humanae societatis esse referendam. 
Quare oportet animum ita excolere, ut promoveatur facultas admirandi, intus legendi, 
contemplandi atque efformandi iudicium personale et excolendi sensum religiosum, moralem ac 
socialem. 


Cultura enim, cum ex hominis indole rationali et sociali immediate fluat, indesinenter indiget 
iusta libertate ad sese explicandam atque legitima, secundum propria principia, sui iuris agendi 
facultate. lure merito ergo postulat reverentiam et quadam gaudet inviolabilitate, servatis 
utique iuribus personae et communitatis, sive particularis sive universalis, intra fines boni 
communis. 


Sacra Synodus, recolens ea quae Concilium Vaticanum Primum docuit, declarat "duplicem esse 
ordinem cognitionis" distinctum, nempe fidei et rationis, nec sane Ecclesiam vetare ne 
"humanarum artium et disciplinarum culturae... in suo quaeque ambitu propriis utantur 
principiis et propria methodo"; quare "iustam hanc libertatem agnoscens", cultus humani et 
praesertim scientiarum legitimam autonomiam affirmat (131). 


Haec omnia postulant quoque ut homo, morali ordine communique utilitate servatis, libere 
possit verum inquirere et opinionem suam declarare ac vulgare, atque artem qualemcumque 
colere; ut denique secundum veritatem de publicis eventibus certior fiat (132). 


Ad publicam vero auctoritatem pertinet, non propriam cultus humani formarum indolem 
determinare, sed condiciones et subsidia ad vitam culturalem inter omnes promovendam fovere, 
etiam intra minoritates alicuius nationis (133). Ideo praeprimis instandum est, ne cultura, a 
proprio fine aversa, potestatibus politicis vel oeconomicis servire cogatur. 


Sectio Ill: De quibusdam urgentioribus christianorum muneribus circa culturam 
60. lus ad culturae beneficia omnibus agnoscatur et in rem deducatur. 


Cum nunc facultas praebeatur plurimos homines ab ignorantiae miseria liberandi, officium 
nostrae aetati maxime consentaneum est, praesertim pro christianis, strenue adlaborandi ut, 
tam in re oeconomica quam in re politica, tam in campo nationali quam internationali, ferantur 
iudicia fundamentalia, quibus ius omnium ad humanum civilemque cultum, personae dignitati 
congruum, sine discrimine stirpis, sexus, nationis, religionis aut socialis condicionis, ubique 
terrarum agnoscatur et ad rem deducatur. Ideo sufficiens bonorum culturalium copia omnibus 
providenda est, praesertim eorum quae constituunt culturam sic dictam fundamentalem, ne 
plurimi litterarum ignorantia responsabilisque actuositatis privatione a cooperatione vere 
humana ad bonum commune impediantur. 


Contendendum est itaque ut homines, quorum ingenii vires id ferant, ad altiores studiorum 
ordines ascendere queant; ita quidem ut iidem, quoad fieri possit, in humana societate ad 
munera, officia et servitia emergant, tum suo ingenio, tum peritiae quam acquisierint 
consentanea (134). Sic quilibet homo et coetus sociales cuiuscumque populi ad plenam vitae suae 
culturalis explicationem, suis dotibus atque traditionibus congruam, pertingere valebunt. 


Enixe insuper adlaborandum est ut omnes conscii fiant tum iuris ad culturam, tum officii quo 
astringuntur sese excolendi aliosque adiuvandi. Condiciones enim vitae et laboris quandoque 
exstant, quae impediunt contentiones culturales hominum et in ipsis studium culturae destruunt. 
Res speciali ratione pro ruricolis et opificibus valet, quibus praebeantur oportet tales condiciones 
operam suam praestandi, quae humanam eorum culturam non praepediant sed promoveant. 

Mulieres in fere omnibus vitae campis iam adlaborant; convenit autem ut partes suas secundum 
propriam indolem plene assumere valeant. Omnium erit, ut mulierum propria necessariaque 
participatio vitae culturalis agnoscatur atque promoveatur. 


61. De educatione ad hominis integrum cultum. 


Maior hodie adest difficultas quam olim varias cognitionis disciplinas et artes in synthesim 
redigendi. Dum enim crescunt moles et diversitas elementorum, quae culturam constituunt, 
insimul minuitur facultas pro singulis hominibus eadem percipiendi et organice componendi, ita 
ut imago hominis universalis magis ac magis evanescat. Attamen unicuique homini remanet 
officium retinendi rationem totius personae humanae, in qua eminent intelligentiae, voluntatis, 
conscientiae et fraternitatis valores, qui omnes in Deo Creatore fundantur et in Christo mirabiliter 
sanati et elevati sunt. 


Quasi mater et nutrix huius educationis est imprimis familia, in qua liberi, amore foti, rectum 
rerum ordinem facilius condiscunt, dum probatae cultus humani formae quasi naturaliter in 
progredientis adolescentiae animum transfunduntur. 


Pro eadem educatione in societatibus hodiernis exstant opportunitates, praesertim ex aucta 
librorum diffusione atque novis instrumentis communicationis culturalis et socialis, quae 
universali culturae favere possunt. Imminuto enim passim laboris spatio in dies augescunt pro 
pluribus hominibus commoda. Otia ad animum relaxandum et mentis ac corporis sanitatem 
roborandam rite insumantur, per liberas industrias et studia, versus alias regiones itinera 
(turismus), quibus ingenium hominis expolitur, sed et homines mutua cognitione locupletantur, 
per exercitationes quoque et manifestationes sportivas, quae ad animi aequilibrium, etiam in 
communitate, servandum necnon ad fraternas relationes inter homines omnium condicionum, 
nationum vel diversae stirpis statuendas, adiumentum praebent. Christifideles ergo cooperentur 
ut culturae manifestationes actionesque collectivae, quae nostrae aetatis sunt propriae, spiritu 
humano et christiano imbuantur. 


Haec autem omnia commoda educationem hominis ad integrum sui cultum perficere non valent, 
si insimul profunda interrogatio de sensu culturae et scientiae pro persona humana negligitur. 


62. De humano civilique cultu cum christiana institutione rite componendo. 


Quamvis Ecclesia ad culturae progressum multum contulerit, experientia tamen constat 
compositionem culturae cum christiana institutione ex causis contingentibus non semper sine 
difficultatibus procedere. 


Istae difficultates non necessario vitae fidei damnum afferunt, immo ad accuratiorem et altiorem 
intelligentiam fidei mentem excitare possunt. Etenim scientiarum, necnon historiae ac 
philosophiae recentiora studia et inventa novas suscitant quaestiones, quae sequelas pro vita 
quoque secumferunt et etiam a theologis novas investigationes postulant. Praeterea theologi, 
servatis propriis scientiae theologicae methodis et exigentiis, invitantur ut aptiorem modum 
doctrinam cum hominibus sui temporis communicandi semper inquirant, quia aliud est ipsum 
depositum Fidei seu veritates, aliud modus secundum quem enuntiantur, eodem tamen sensu 
eademque sententia (135). In cura pastorali non tantum principia theologica, sed etiam inventa 
scientiarum profanarum, imprimis psychologiae et sociologiae, satis agnoscantur et adhibeantur, 
ita ut etiam fideles ad puriorem et maturiorem fidei vitam ducantur. 


Suo quoque modo litterae et artes pro vita Ecclesiae magni sunt momenti. Indolem enim 
propriam hominis, eius problemata eiusque experientiam in conatu ad seipsum mundumque 

cognoscendum et perficiendum ediscere contendunt; situationem eius in historia et in universo 
mundo detegere necnon miserias et gaudia, necessitates et vires hominum illustrare atque 
sortem hominis meliorem adumbrare satagunt. Ita vitam humanam, multiplicibus formis 
secundum tempora et regiones expressam, elevare valent. 


Exinde adlaborandum est ut artium illarum cultores se ab Ecclesia in sua navitate agnitos 
sentiant et, ordinata libertate fruentes, faciliora commercia cum communitate christiana 
instituant. Novae quoque formae artis, quae coaevis nostris aptantur iuxta variarum nationum 
et regionum indolem, ab Ecclesia agnoscantur. In sanctuario autem recipiantur, cum, modo 
dicendi accommodato et liturgiae exigentiis conformi, mentem ad Deum erigunt (136). 


Sic notitia Dei melius manifestatur ac praedicatio evangelica in intellectu hominum magis 
perspicua fit et eorum condicionibus quasi insita apparet. 


Fideles ergo coniunctissime cum aliis suae aetatis hominibus vivant, et perfecte eorum cogitandi 
atque sentiendi modos, qui per ingenii cultum exprimuntur, percipere studeant. Novarum 
scientiarum et doctrinarum necnon novissimorum inventorum notitias cum christianis moribus 
christianaeque doctrinae institutione coniungant, ut religionis cultus animique probitas apud 
ipsos pari gressu procedant cum scientiarum cognitione et cotidie progredientibus technicorum 
artibus, et ideo ipsi valeant res omnes integro christiano sensu probare atque interpretari. 


Qui theologicis disciplinis in Seminariis et Studiorum Universitatibus incumbunt, cum hominibus 
qui in aliis scientiis excellunt, collatis viribus atque consiliis, cooperari studeant. Theologica 
inquisitio insimul profundam veritatis revelatae cognitionem prosequatur et coniunctionem cum 
proprio tempore ne negligat, ut homines variis disciplinis excultos ad pleniorem fidei scientiam 
iuvare possit. Haec socia opera plurimum proderit institutioni sacrorum ministrorum qui 
Ecclesiae doctrinam de Deo, de homine et de mundo aptius coaevis nostris explanare poterunt, 
ita ut verbum illud etiam libentius ab eis suscipiatur (137). Immo optandum ut plures laici 
congruam in disciplinis sacris institutionem adipiscantur, nec pauci inter eos haec studia, data 
opera, colant et altius producant. Ut vero munus suum exercere valeant, agnoscatur fidelibus, 
sive clericis sive laicis, iusta libertas inquirendi, cogitandi necnon mentem suam in humilitate et 
fortitudine aperiendi in iis in quibus peritia gaudent (138). 


Caput III 
DE VITA OECONOMICA-SOCIALI 
63. De quibusdam vitae oeconomicae aspectibus. 


Etiam in vita oeconomica-sociali personae humanae dignitas eiusque integra vocatio, totiusque 
societatis bonum, honoranda atque promovenda sunt. Homo enim totius vitae oeconomicae- 
socialis auctor, centrum et finis est. 


Oeconomia hodierna, non secus atque aliae vitae socialis provinciae, crescenti super naturam 
hominis dominatione notatur, densioribus impensioribusque relationibus atque mutua 
dependentia, inter cives, coetus et populos, necnon frequentiori politicae potestatis 
interventione. Insimul progressus in rationibus producendi atque in bonis ac servitiis 
commutandis, oeconomiam aptum effecerunt instrumentum, quo adauctis familiae humanae 
necessitatibus melius provideri possit. 


Non desunt tamen rationes inquietudinis. Homines non pauci, praesertim in regionibus 
oeconomice progressis, re oeconomica quasi regi videntur, ita ut fere tota eorum vita personalis 

ac socialis spiritu quodam oeconomistico imbuatur, tam in nationibus quae oeconomiae 
collectivisticae favent quam in aliis. Eo temporis momento quo vitae oeconomicae incrementum, 
dummodo rationabiliter humaniterque dirigatur atque coordinetur, inaequalitates sociales 
mitigare posset, saepe saepius in earum exasperationem, vel etiam alic-ubi in regressum 
condicionis socialis debilium et in despectum pauperum vertitur. Dum rebus omnino necessariis 
ingens multitudo adhuc caret, aliqui, etiam in regionibus minus progressis, opulenter vivunt vel 
bona dissipant. Luxus et miseria simul exsistunt. Dum pauci maxima deliberandi potestate 
fruuntur, multi omni paene possibilitate carent propria initiativa ac responsabilitate agendi, 
saepe etiam in condicionibus vitae et laboris persona humana indignis versantes. 


Similes aequilibrii oeconomici socialisque defectus inter agriculturam, industriam ac servitia, 
sicut etiam inter diversas regiones unius eiusdemque nationis advertuntur. Inter nationes 
oeconomice magis progressas aliasque nationes gravior in dies oppositio fit, quae ipsam pacem 
mundi in discrimen vocare potest. 


Has disparitates coaevi nostri conscientia in dies vividiore persentiunt, cum eis persuasissimum 
sit, ampliores technicas et oeconomicas facultates, quibus mundus hodiernus gaudet, hunc 
infaustum statum rerum corrigere posse atque debere. Inde autem reformationes multae in vita 
oeconomica-sociali atque mentis et habitudinis conversio ab omnibus requiruntur. Ad hoc 
Ecclesia iustitiae et aequitatis principia, tam pro vita individuali et sociali, quam pro vita 
internationali, a recta ratione postulata, in decursu saeculorum sub luce Evangelii exaravit atque 
his praesertim ultimis temporibus protulit. Sacrum Concilium haec principia secundum adiuncta 
huius aetatis roborare orientationesque quasdam proferre intendit, exigentias progressionis 
oeconomicae imprimis respiciens (139). 


Sectio |: De progressione oeconomica 
64. De progressione oeconomica in hominis servitium. 


Hodie, magis quam antea, ut augmento populi consulatur et crescentibus generis humani optatis 
satisfiat, incrementum productionis bonorum agriculturae et industriae necnon praestationis 
servitiorum iure intenditur. Ideo favendum est progressui technico, spiritui innovationis, studio 
inceptuum creandorum atque ampliandorum, methodis productionis aptandis, ac strenuis 
quorumcumque productionem exercentium conatibus: omnibus nempe elementis quae huic 
progressioni inserviunt. Huius autem productionis finalitas fundamentalis non est merum 
productorum incrementum, neque lucrum vel dominatus, sed hominis servitium, hominis quidem 
integri, attento ordine materialium eius necessitatum atque eius vitae intellectualis, moralis, 
spiritualis ac religiosae exigentiarum, hominis, dicimus, cuiuscumque, et cuiuscumque hominum 
coetus, cuiusvis stirpis vel mundi regionis. Itaque navitas oeconomica, secundum methodos et 
leges proprias, intra fines ordinis moralis (140) exercenda est ita ut Dei de homine consilium 
adimpleatur (141). 


65. De progressione oeconomica sub consilio hominis. 


Progressio oeconomica sub hominis consilio manere debet; nec soli arbitrio paucorum hominum 
aut coetuum nimia potentia oeconomica pollentium, nec solius communitatis politicae, nec 
quarundam potentiorum nationum remittenda est. Oportet e contra ut, in quocumque gradu, 
homines quam plurimi atque, ubi de relationibus internationalibus agitur, omnes nationes in ea 
dirigenda activas partes habeant. Pariter opus est ut opera spontanea singulorum hominum 
liberorumque coetuum cum auctoritatum publicarum conatibus coordinentur atque apte et 
cohaerenter componantur. 

Incrementum nec soli cursui quasi mechanico activitatis oeconomicae singulorum nec soli 
potestati auctoritatis publicae relinguendum est. Quare erroris arguendae sunt, tam doctrinae 
quae specie falsae libertatis reformationibus necessariis obstant, quam illae quae iura 
fundamentalia personarum singularum et coetuum organizationi productionis collectivae 
postponunt (142). 


Meminerint ceterum cives suum esse ius et officium, etiam a potestate civili agnoscendum, ad 
verum propriae communitatis progressum pro sua possibilitate conferre. Praesertim in 
regionibus oeconomice minus progressis, ubi omnes opes urgenter adhibendae sunt, bonum 
commune graviter in discrimen vocant qui opes suas infructuosas retinent vel - salvo iure 
personali migrationis - communitatem suam subsidiis sive materialibus sive spiritualibus privant 
quibus illa eget. 


66. De ingentibus differentiis oeconomicis-socialibus removendis. 


Ut exigentiis iustitiae et aequitatis satisfiat, strenue enitendum est ut, servatis iuribus 
personarum atque propria indole cuiusque populi, ingentes quae nunc sunt et saepe crescunt 
inaequalitates oeconomicae cum discriminatione individuali et sociali coniunctae, quam citius 
removeantur. Pariter, in pluribus regionibus, attentis peculiaribus agriculturae difficultatibus sive 
in gignendis sive in vendendis bonis, adiuvandi sunt ruricolae cum ad productionem augendam 
et vendendam, tum ad necessarias evolutiones ac innovationes inducendas, tum ad aequum 
redditum consequendum, ne, ut saepius accidit, in condicione civium inferioris ordinis maneant. 
Ipsi autem agricolae, praesertim iuvenes, sese sollerter applicent ad suam peritiam 
professionalem perficiendam, sine qua progressio agriculturae dari nequit (143). 


lustitia et aequitas item requirunt ut mobilitas, quae in progredientibus rebus oeconomicis 
necessaria est, ita ordinetur, ne vita hominum singulorum eorumque familiarum incerta et 
praecaria fiat. Erga opifices vero, qui ex alia natione vel regione oriundi, ad promotionem 
oeconomicam populi vel provinciae labore suo conferunt, quaevis discriminatio quoad 
condiciones remunerationis vel laboris sedulo vitanda est. Insuper universi, imprimis publicae 
potestates, illos non simpliciter veluti mera productionis instrumenta sed ut personas habere 
debent, eosque adiuvare ut familiam suam apud se arcessere et decentem habitationem sibi 
providere possint, atque eorum insertioni in vitam socialem populi vel regionis recipientis favere. 
Attamen, quantum fieri potest, in propriis regionibus fontes laboris creentur. 


In rebus oeconomicis hodie mutationi obnoxiis uti in novis societatis industrialis formis in quibus 
e.g. automatio progreditur, curandum est ut labor sufficiens et unicuique conveniens simul ac 
possibilitas congruae formationis technicae et professionalis praebeatur, et in tuto collocentur 
victus atque dignitas humana eorum praesertim qui ob morbum vel aetatem gravioribus 
laborant difficultatibus. 


Sectio Il: De quibusdam principiis totam vitam oeconomicam-socialem regentibus 
67. De labore eiusque condicionibus atque de otio. 


Labor humanus, qui in bonis gignendis ac commutandis vel in servitiis oeconomicis suppeditandis 
exercetur, ceteris elementis vitae oeconomicae praestat, quippe quae tantum rationem 
instrumentorum habeant. 


Hic enim labor, sive proprio marte assumatur sive ab alio conducatur, a persona immediate 
procedit, quae res naturae quasi suo sigillo signat easque suae voluntati submittit. Labore suo, 
homo ordinarie suam suorumque vitam sustentat, cum fratribus suis coniungitur eisque inservit, 

germanam caritatem exercere potest atque creationi divinae perficiendae sociam operam 
praebere. Immo, per laborem Deo oblatum, tenemus hominem ipsi redemptionis operi lesu 
Christi consociari, qui praecellentem labori detulit dignitatem, cum in Nazareth propriis manibus 
operaretur. Exinde oritur pro unoquoque officium fideliter laborandi atque etiam ius ad laborem; 
societatis vero est, iuxta adiuncta in ea vigentia, pro sua parte cives adiuvare ut sufficientis 
laboris occasionem invenire possint. Denique ita remunerandus est labor ut homini facultates 
praebeantur suam suorumque vitam materialem, socialem, culturalem spiritualemque digne 
excolendi, spectatis uniuscuiusque munere et productivitate necnon officinae condicionibus et 
bono communi (144). 


Cum navitas oeconomica plerumque consociato hominum labore fiat, iniquum et inhumanum 
est illam ita componere et ordinare ut quibusvis laborantibus detrimento sit. Saepius autem 
accidit, etiam nostris diebus, ut opus facientes quodammodo in servitutem proprii operis 
redigantur. Quod sic dictis legibus oeconomicis nequaquam iustificatur. Universus igitur fructuosi 
laboris processus necessitatibus personae eiusque vitae vivendi rationibus accommodandus est; 
imprimis eius vitae domesticae, praesertim quod ad matres familiae spectat, respectu semper 
habito et sexus et aetatis. Laborantibus praebeatur insuper facultas proprias qualitates 
personamque suam in ipso laboris exercitio explicandi. Huic exercitio tempus viresque suas 
debita cum responsabilitate applicantes, tamen ad vitam familiarem, culturalem, socialem et 
religiosam colendam etiam sufficienti quiete et otio omnes gaudeant. Immo opportunitatem 
habeant vires ac potentias libere evolvendi, quas fortasse in labore professionali parum excolere 
valent. 


68. De participatione in inceptis et in universa rei oeconomicae dispositione, et de conflictibus in 
labore. 


In inceptis oeconomicis personae consociantur, homines scilicet liberi et sui iuris, ad imaginem 
Dei creati. Ideo, attentis muneribus uniuscuiusque, sive proprietariorum, sive conductorum 
operis, sive dirigentium, sive operariorum, atque salva necessaria directionis operis unitate, 
promoveatur, modis apte determinandis, omnium actuosa participatio in inceptorum curatione 
(145). Cum autem saepius non iam in ipso incepto, sed altius a superioris ordinis institutis de 
oeconomicis et socialibus condicionibus decernatur, e quibus sors futura laborantium eorumque 
liberorum pendet, etiam in his statuendis partem habeant, et quidem per seipsos vel per 
delegatos libere electos. 


Inter fundamentalia personae humanae iura adnumerandum est ius pro laborantibus 
consociationes libere condendi, quae eos vere repraesentare et ad vitam oeconomicam recto 
ordine disponendam conferre possint, necnon ius earum navitatem sine ultionis periculo libere 
participandi. Per huiusmodi ordinatam participationem, cum  progrediente formatione 
oeconomica et sociali iunctam, in dies augebitur apud omnes proprii muneris onerisque 
conscientia, qua ipsi eo adducantur ut, secundum capacitates aptitudinesque sibi proprias, totius 
operis progressionis oeconomicae et socialis necnon universi boni communis procurandi socios 
se sentiant. 


Cum vero conflictus oeconomici-sociales oriuntur, ut ad pacificam eorum solutionem deveniatur 
enitendum est. Licet autem semper praeprimis ad sincerum inter partes colloquium sit 
recurrendum, operistitium tamen, et in hodiernis adiunctis, ad propria iura defendenda et ad 
iusta laborantium quaesita implenda, adiumentum necessarium, etsi ultimum, manere potest. 
Quamprimum vero viae ad negotiationem et conciliationis colloquium resumendum quaerantur. 


69. De bonorum terrestrium ad universos homines destinatione. 

Deus terram cum omnibus quae in ea continentur in usum universorum hominum et populorum 
destinavit, ita ut bona creata aequa ratione ad omnes affluere debeant, iustitia duce, caritate 
comite (146) Quaecumque formae proprietatis sint, legitimis institutis populorum 
accommodatae, secundum diversa atque mutabilia adiuncta, ad hanc bonorum universalem 
destinationem semper attendendum est. Quapropter homo, illis bonis utens, res exteriores quas 
legitime possidet non tantum tamquam sibi proprias, sed etiam tamquam communes habere 
debet, eo sensu ut non sibi tantum sed etiam aliis prodesse queant (147). Ceterum, ius habendi 
partem bonorum sibi suisque familiis sufficientem omnibus competit. Ita Patres Doctoresque 
Ecclesiae senserunt, docentes ad pauperes sublevandos homines obligari, et quidem, non tantum 
ex superfluis (148). Qui autem in extrema necessitate degit, ius habet ut ex aliorum divitiis 
necessaria sibi procuret (149). Cum tot sint in mundo fame oppressi, Sacrum Concilium omnes 
sive singulos sive auctoritates urget ut, illius sententiae Patrum memores: Pasce fame morientem, 
quia si non pavisti occidisti (150), pro uniuscuiusque facultate, bona sua revera communicent et 
impendant, praesertim illos, sive singulos sive populos, auxiliis muniendo, quibus ipsi sese 
adiuvare atque evolvere possint. 


In societatibus oeconomice minus progressis non raro destinationi communi bonorum ex parte 
per consuetudines et traditiones communitati proprias satis fit, quibus unicuique membro bona 
prorsus necessaria praebentur. Vitandum tamen est ne consuetudines quaedam ut omnino 
immutabiles habeantur, si novis exigentiis huius temporis non iam respondeant; altera vero 
parte, ne contra honestas consuetudines imprudenter agatur quae, dummodo hodiernis 
adiunctis apte accommodentur, perutiles esse non desinunt. Similiter in nationibus oeconomice 
valde progressis, corpus quoddam socialium institutionum, ad cautionem et securitatem 
spectantium, communem bonorum destinationem pro sua parte ad actum adducere potest. 
Ulterius promovenda sunt servitia familiaria et socialia, praesertim quae animi cultui atque 
educationi consulunt. In his omnibus instituendis, invigilandum tamen est ne cives ad quamdam 
erga societatem inertiam inducantur neve suscepti officii onus reiiciant et servitium repudient. 


70. De bonorum collocationibus et de re nummaria. 


Bonorum collocationes, ex sua parte, tendere debent ad occasiones laboris redditusque 
sufficientes tam populo hodierno quam futuro procurandos. Quicumque de his collocationibus et 
vitae oeconomicae ordinatione decernunt - sive singuli, sive coetus, sive auctoritates publicae -, 
hos fines prae oculis habere tenentur, atque gravem suam obligationem agnoscere ex una parte 
invigilandi, ut necessariis ad vitam decentem requisitis, sive singulorum sive totius communitatis, 
provideatur, ex altera parte futura praevidendi et iustum aequilibrium constituendi inter 
necessitates hodiernae consumptionis, sive individualis sive collectivae, et exigentias collocandi 
bona pro generatione ventura. Semper etiam prae oculis habeantur urgentes nationum vel 
regionum oeconomice minus progressarum necessitates. In re autem monetaria caveatur ne 
propriae nationis necnon aliarum nationum bono offendatur. Provideatur insuper ne oeconomice 
debiles ex valoris pecuniae immutatione iniuste detrimentum patiantur. 


71. De accessione ad proprietatem et dominium privatum bonorum; et de latifundiis. 


Cum proprietas ac aliae in bona exteriora dominii privati formae ad expressionem personae 
conferant, cum insuper occasionem ei praebeant suum munus in societate et oeconomia 
exercendi, valde interest ut, sive singolorum sive communitatum, ad quoddam bonorum 
exteriorum dominium accessio foveatur. 


Proprietas privata aut dominium quoddam in bona exteriora spatium plane necessarium ad 
personalem et familiarem autonomiam unicuique conferunt, et velut libertatis humanae extensio 

considerari debent. Demum, quia ad munus onusque exercendum stimulos addunt, condicionem 
quamdam libertatum civilium constituunt (151). 


Formae talis dominii vel proprietatis sunt hodie diversae et in dies adhuc magis diversificantur. 
Omnes autem, non obstantibus fundis socialibus, iuribus et ministeriis a societate procuratis, 
causa non parvipendenda securitatis manent. Quod non tantum de proprietatibus materialibus 
dicendum est, sed etiam de immaterialibus bonis, uti sunt capacitates professionales. 


lus autem privati dominii illi iuri non obstant quod variis formis proprietatum publicarum inest. 
Translatio quidem bonorum in publicam proprietatem non nisi a competenti auctoritate, iuxta 
boni communis exigentias et intra eius limites, aequa compensatione oblata, fieri potest. 
Praeterea, ad publicam auctoritatem pertinet praecavere ne quis privata proprietate contra 
bonum commune abutatur (152). 


Ipsa autem proprietas privata et indolem socialem natura sua habet, quae in communis 
destinationis bonorum lege fundatur (153). Qua sociali indole neglecta, proprietas multoties 
occasio cupiditatum et gravium perturbationum fieri accidit, ita ut ad ipsum ius in discrimen 
vocandum impugnatoribus praetextus detur. 


In pluribus regionibus oeconomice minus progressis, magni vel etiam latissimi rustici fundi 
existunt, mediocriter exculti vel lucri causa sine ulla cultura manentes, dum maior pars populi vel 
terris caret vel minimis tantum agris gaudet, atque, ex altera parte, incrementum fructificationis 
agrorum evidenter urgens apparet. Non raro ii qui a dominis ad laborem conducuntur, vel qui 
partem illorum titulo locationis colunt, nonnisi stipendium vel proventum homine indignum 
recipiunt, decenti habitatione privantur, necnon a mediatoribus exspoliantur. Omni securitate 
carentes, sub tali personali famulatu vivunt, ut fere omnis facultas sponte et cum 
responsabilitate agendi eis tollatur, omnisque promotio in cultu humano et omnis pars in vita 
sociali et politica illis prohibeantur. Pro variis igitur casibus reformationes necessariae sunt: ut 
crescant reditus, emendentur condiciones laboris, augeatur securitas in conductione, deturque 
incitamentum ad sponte operandum; immo ut distribuantur fundi non satis exculti iis qui easdem 
terras fructuosas reddere valeant. Quo in casu suppeditanda sunt res et media necessaria, 
praesertim educationis subsidia et iustae ordinationis cooperativae facultates. Quoties autem 
proprietatis ademptionem bonum commune exegerit, compensatio ex aequitate, omnibus 
adiunctis perpensis, aestimanda est. 


72. De navitate oeconomica-sociali et de Regno Christi. 


Christiani qui activas partes in hodierna progressione oeconomica-sociali agunt et iustitiam 
caritatemque propugnant, persuasum sibi habeant se multum ad humanitatis prosperitatem et 
mundi pacem conferre posse. In his activitatibus sive singuli sive consociati exemplo fulgeant. 
Acquisitis quidem peritia experientiaque omnino necessariis, inter terrestres navitates rectum 
ordinem servent, in fidelitate erga Christum Eiusque Evangelium, ita ut integra eorum vita, tam 
individualis quam socialis, spiritu Beatitudinum, notabiliter paupertatis, imbuatur. 


Quicumque Christo obediens, primum quaerit Regnum Dei, inde validiorem ac puriorem amorem 
suscipit, ad omnes fratres suos adiuvandos et ad opus iustitiae, inspirante caritate, perficiendum 
(154). 


Caput IV 


DE VITA COMMUNITATIS POLITICAE 

73. De hodierna vita publica. 


Nostris temporibus profundae advertuntur transformationes etiam in compage et institutionibus 
populorum, quae ipsorum evolutionem culturalem, oeconomicam ac socialem consequuntur; 
quae transformationes magnum influxum in communitatis politicae vitam exercent, praesertim 
quod attinet ad omnium iura et officia in libertatis civilis exercitio ac in bono communi attingendo 
et ad civium relationes inter se et cum publica auctoritate ordinandas. 


Ex vividiore humanae dignitatis conscientia exoritur, in variis mundi regionibus, studium ordinem 
politicum-iuridicum instaurandi, in quo personae iura in vita publica melius protegantur, ut sunt 
iura libere sese coadunandi, consociandi, proprias opiniones exprimendi ac religionem privatim 
publiceque profitendi. Tutamen enim personae iurium condicio necessaria est ut cives, sive 
singuli sive consociati, in rei publicae vita et moderamine actuose participare possint. 


Una cum progressu culturali, oeconomico ac sociali apud plures roboratur desiderium assumendi 
maiorem partem in communitatis politicae vita ordinanda. In multorum conscientia studium 
augetur ut iura minorum alicuius nationis partium serventur, earum officiis erga communitatem 
politicam non neglectis; insuper reverentia in dies increscit erga homines aliam opinionem vel 
aliam religionem profitentes; simul latior instituitur cooperatio, ut omnes cives, et non tantum 
quidam privilegiis ornati, iuribus personalibus reapse frui possint. 


Reprobantur autem quaecumque formae politicae, in aliquibus regionibus vigentes, quae 
libertatem civilem vel religiosam praepediunt, victimas cupiditatum et criminum politicorum 
multiplicant ac exercitium auctoritatis a bono communi ad commodum cuiusdam factionis vel 
ipsorum moderatorum detorquent. 


Ad vitam politicam vere humanam instaurandam nihil melius est quam interiorem iustitiae et 
benevolentiae ac servitii boni communis sensum fovere atque persuasiones fundamentales circa 
veram indolem communitatis politicae necnon circa finem, rectum exercitium et limites publicae 
auctoritatis corroborare. 


74. De communitatis politicae natura et fine. 


Homines, familiae et varii coetus, qui communitatem civilem constituunt, propriae insufficientiae 
ad vitam plene humanam instituendam conscii sunt et necessitatem amplioris communitatis 
percipiunt, in qua omnes, ad commune bonum semper melius procurandum, cotidie proprias 
vires conferant (155). Quapropter communitatem politicam secundum varias formas constituunt. 
Communitas ergo politica propter illud commune bonum exsistit, in quo suam plenam 
iustificationem et sensum obtinet, et ex quo ius suum primigenum et proprium depromit. Bonum 
vero commune summam complectitur earum vitae socialis condicionum, quibus homines, 
familiae et consociationes, suam ipsorum perfectionem plenius atque expeditius consequi 
possint (156). 


Multi autem et diversi sunt homines, qui in communitatem politicam conveniunt et legitime in 
diversa consilia declinare possunt. Ne igitur, unoquoque in suam sententiam abeunte, 
communitas politica distrahatur, auctoritas requiritur, quae omnium civium vires in bonum 
commune dirigat, non mechanice nec despotice, sed imprimis ut vis moralis, quae libertate et 
suscepti officii onerisque conscientia nititur. 


Patet ergo communitatem politicam et auctoritatem publicam in natura humana fundari 
ideoque ad ordinem a Deo praefinitum pertinere; etsi regiminis determinatio et moderatorum 
designatio liberae civium voluntati relinquantur (157). 

Sequitur item auctoritatis politicae exercitium sive in communitate ut tali, sive in institutis rem 
publicam repraesentantibus, semper intra fines ordinis moralis ad effectum deducendum esse, 
ad commune bonum - et quidem dynamice conceptum - procurandum, secundum ordinem 
iuridicum legitime statutum vel statuendum. Tunc cives ad obedientiam praestandam ex 
conscientia obligantur (158). Exinde vero patet responsabilitas, dignitas et momentum eorum, 
qui praesunt. 


Ubi autem a publica auctoritate, suam competentiam excedente, cives premuntur, ipsi, quae a 
bono communi obiective postulantur, ne recusent; fas vero sit eis contra abusum huius 
auctoritatis sua conciviumque suorum iura defendere, illis servatis limitibus, quos lex naturalis et 
evangelica delineat. 


Modi vero concreti, quibus communitas politica propriam compagem et publicae auctoritatis 
temperationem ordinat, varii esse possunt secundum diversam populorum indolem et historiae 
progressum; semper autem ad hominem excultum, pacificum et erga omnes beneficum 
efformandum inservire debent, ad totius familiae humanae emolumentum. 


75. De omnium in vita publica cooperatione. 


Cum humana natura plene congruit ut structurae politicae-iuridicae inveniantur, quae omnibus 
civibus semper melius ac sine ulla discriminatione possibilitatem effectivam praebeant libere et 
actuose participandi tum in fundamentis iuridicis communitatis politicae statuendis, tum in rei 
publicae moderamine et variorum institutorum campis et finibus determinandis, tum in 
moderatorum electione (159). Memores ergo omnes cives sint iuris simul et officii suo libero 
suffragio utendi ad bonum commune promovendum. Ecclesia laude et consideratione dignum 
opus illorum habet, qui in hominum servitium rei publicae bono se devovent et huius officii onera 
suscipiunt. 


Ut civium cooperatio, cum officii conscientia coniuncta, in cotidiana publicae rei vita effectum 
suum felicem attingat, requiritur positivus ordo iuris, in quo conveniens divisio munerum et 
institutorum auctoritatis publicae atque simul efficax tuitio iurium, neminique obnoxia, 
instaurentur. Omnium personarum, familiarum ac coetuum iura eorumque exercitium 
agnoscantur, serventur et promoveantur (160), simul cum officiis, quibus cuncti cives 
obstringuntur. Inter quae officium meminisse oportet rei publicae materialia et personalia 
servitia praestandi, quae ad bonum commune requiruntur. Caveant moderatores ne coetus 
familiares, sociales aut culturales, corpora aut instituta intermedia, impediant, neve ea sua 
legitima et efficaci actione privent, quam potius libenter et ordinatim promovere satagant. Cives 
vero, sive singuli sive consociati, caveant ne nimiam potestatem publicae auctoritati tribuant, 
neve nimia commoda et utilitates ab ipsa inopportune postulent, ita ut personarum, familiarum 
necnon coetuum socialium officii onus imminuant. 


Ab implicatioribus nostrae aetatis adiunctis publica auctoritas saepius in res sociales et 
oeconomicas atque culturales se interponere cogitur ad aptiores inducendas condiciones, quibus 
cives ac coetus ad integrum humanum bonum libere prosequendum efficacius iuventur. 
Secundum autem diversas regiones et populorum evolutionem diverso modo intellegi possunt 
relationes inter socializationem (161) et personae autonomiam ac progressum. Sed ubi 
exercitium iurium propter bonum commune ad tempus restringitur, libertas, circumstantiis 
mutatis, quam primum restituatur. At inhumanum est quod auctoritas politica incidat in formas 
totalitarias vel in formas dictatorias quae iura personae vel socialium coetuum laedant. 

Cives pietatem erga patriam magnanimiter et fideliter excolant, sine tamen mentis angustia, ita 
scilicet ut ad bonum totius familiae humanae, quae variis nexibus inter stirpes, gentes ac 
nationes coniungitur, semper simul animum intendant. 


Christifideles omnes in communitate politica specialem et propriam vocationem sentiant, qua 
exemplo praefulgere debent quatenus officii conscientia sunt adstricti et communi bono 
excolendo inserviunt, ita ut factis quoque commonstrent quomodo auctoritas cum libertate, 
inceptio personalis cum totius corporis socialis coniunctione ac necessitudine, unitas opportuna 
cum proficua diversitate componantur. Circa rem temporalem ordinandam legitimas, at inter se 
discrepantes, opiniones agnoscant, civesque, etiam consociatos, qui eas honeste defendunt, 
revereantur. Partes autem politicae ea promovere debent, quae earum iudicio ad bonum 
commune requiruntur; numquam vero propriam utilitatem communi bono praeponere licet. 


Educatio vero civilis et politica, hodie tum populo tum praesertim iuvenibus maxime necessaria, 
sedulo curanda est, ut omnes cives in communitatis politicae vita partes suas agere valeant. Qui 
idonei sunt aut fieri possunt ad artem politicam, difficilem simul et nobilissimam (162), sese 
praeparent et eam, proprii commodi et venalis beneficii immemores, exercere satagant. Contra 
iniuriam et oppressionem, unius hominis vel partis politicae arbitrarium dominatum et 
intolerantiam, integritate morum ac prudentia agant; sinceritate autem et aequitate, immo 
caritate et fortitudine politica, bono omnium se devoveant. 


76. Communitas politica et Ecclesia. 


Magni momenti est, praesertim ubi societas pluralistica viget, ut rectus respectus relationis inter 
communitatem politicam et Ecclesiam habeatur, utque inter ea, quae christifideles, sive singuli 
sive consociati, suo nomine tamquam cives, christiana conscientia ducti, et ea, quae nomine 
Ecclesiae una cum pastoribus suis agunt, clare distinguatur. 


Ecclesia, quae, ratione sui muneris et competentiae, nullo modo cum communitate politica 
confunditur, neque ad ullum systema politicum alligatur, simul signum est et tutamentum 
transcendentiae humanae personae. 


Communitas politica et Ecclesia in proprio campo ab invicem sunt independentes et autonomae. 
Ambae autem, licet diverso titulo, eorumdem hominum vocationi personali et sociali inserviunt. 
Quod servitium eo efficacius in omnium bonum exercebunt, quo ambae melius sanam 
cooperationem inter se colunt, attentis quoque locorum temporumque adiunctis. Homo enim ad 
solum ordinem temporalem non coarctatur, sed in historia humana vivens aeternam suam 
vocationem integre servat. Ecclesia vero, in Redemptoris amore fundata, ad hoc confert ut intra 
nationis terminos et inter nationes iustitia et caritas latius vigeant. Evangelicam veritatem 
praedicando atque omnes navitatis humanae provincias, per suam doctrinam et testimonium a 
christifidelibus exhibitum, illuminando, etiam politicam civium libertatem et responsabilitatem 
reveretur atque promovet. 


Apostoli ipsorumque successores et horum cooperatores, cum mittantur ut hominibus Christum 
mundi Salvatorem annuntient, in suo apostolatu exercendo Dei potentia innituntur, qui persaepe 
in testium infirmitate virtutem Evangelii manifestat. Quicumque enim Dei verbi ministerio se 
devovent, utantur oportet viis et subsidiis Evangelio propriis, quae in pluribus a terrenae civitatis 
subsidiis differunt. 


Res quidem terrenae et ea, quae in hominum condicione hunc mundum exsuperant, arcte inter 
se iunguntur, et ipsa Ecclesia rebus temporalibus utitur quantum propria eius missio id postulat. 

Spem vero suam in privilegiis ab auctoritate civili oblatis non reponit; immo quorundam iurium 
legitime acquisitorum exercitio renuntiabit, ubi constiterit eorum usu sinceritatem sui testimonii 
vocari in dubium aut novas vitae condiciones aliam exigere ordinationem. Semper autem et 
ubique ei fas sit cum vera libertate fidem praedicare, socialem suam doctrinam docere, munus 
suum inter homines expedite exercere necnon iudicium morale ferre, etiam de rebus quae 
ordinem politicum respiciunt, quando personae iura fundamentalia aut animarum salus id 
exigant, omnia et sola subsidia adhibendo, quae Evangelio et omnium bono secundum 
temporum et condicionum diversitatem congruant. 


Fideliter Evangelio adhaerens et suam missionem in mundo exercens, Ecclesia, cuius est, 
quidquid verum, bonum et pulchrum in communitate humana invenitur, fovere ac elevare (163), 
pacem inter homines ad Dei gloriam roborat (164). 


Caput V 
DE PACE FOVENDA ET DE COMMUNITATE GENTIUM PROMOVENDA 
77. Introductio. 


Hisce nostris annis, quibus aerumnae et angustiae ex grassante vel impendente bello profluentes 
adhuc gravissimae inter homines perdurant, universa familia humana ad horam summi 
discriminis in suae maturitatis processu pervenit. In unum paulatim congregata atque ubivis suae 
unitatis melius iam conscia, opus quod ei incumbit, mundum scilicet pro omnibus hominibus 
ubique terrarum vere humaniorem aedificandi, peragere nequit nisi cuncti ad veritatem pacis 
renovato animo convertantur. Hinc fit ut evangelicum nuntium, cum altioribus generis humani 
studiis atque optatis congruens, nostris temporibus nova claritate elucescat dum pacis artifices 
beatos proclamat, "quoniam filii Dei vocabuntur" (Mt 5,9). 


Ideo Concilium veram et nobilissimam pacis rationem illustrans, belli immanitate damnata, 
christianos ferventer evocare intendit ut, auxiliante Christo auctore pacis, cum omnibus 
hominibus ad pacem in iustitia et amore inter eos firmandam et ad instrumenta pacis apparanda 
cooperentur. 


78. (De natura pacis). Pax non est mera absentia belli, neque ad solum adversarum virium 
aequilibrium stabiliendum reducitur neque ex imperioso dominatu oritur, sed recte proprieque 
dicitur "opus iustitiae" (Is 32,17). Fructus exsistit ordinis humanae societati a divino suo 
Fundatore insiti et ab hominibus perfectiorem semper iustitiam sitientibus in actum deducendi. 
Cum enim generis humani bonum commune primaria quidem sua ratione lege aeterna regatur, 
sed, quoad id quod concrete exigit, progrediente tempore incessantibus mutationibus subiciatur, 
numquam pax pro semper acquisita est, sed perpetuo aedificanda. Cum insuper labilis sit 
humana voluntas necnon peccato sauciata, procuratio pacis constantem uniuscuiusque exposcit 
passionum dominationem et legitimae auctoritatis invigilantiam. 


Hoc tamen non sufficit. Pax haec in terris obtineri non potest nisi bonum personarum in tuto 
collocetur et homines cum fiducia divitias sui animi atque ingenii inter se sponte communicent. 
Firma voluntas alios homines et populos eorumque dignitatem reverendi studiosumque 
fraternitatis exercitium ad pacem construendam omnino necessaria sunt. Ita pax fructus etiam 
amoris exsistit, qui ultra ea progreditur quae iustitia praestare valet. 


Pax autem terrena, quae ex dilectione proximi oritur, figura et effectus est pacis Christi, a Deo 
Patre promanantis. Ipse enim Filius incarnatus, princeps pacis, per crucem suam omnes homines 

Deo reconciliavit ac, restituens omnium unitatem in uno Populo et uno Corpore, in propria sua 
carne occidit odium (165) et, resurrectione exaltatus, Spiritum caritatis in corda hominum diffudit. 


Quapropter omnes christiani enixe evocantur ut, "veritatem facientes in caritate" (Eph 4,15), cum 
hominibus vere pacificis sese uniant ad pacem implorandam et instaurandam. 


Eodem spiritu moti, non possumus non laudare eos, qui in iuribus vindicandis actioni violentae 
renuntiantes, ad media defensionis recurrunt quae ceteroquin etiam debilioribus praesto sunt, 
dummodo hoc sine laesione iurium et obligationum aliorum vel communitatis fieri possit. 


Quatenus homines peccatores sunt, eis imminet periculum belli, et usque ad adventum Christi 
imminebit; quatenus autem, caritate coniuncti, peccatum superant, superantur et violentiae, 
donec impleatur verbum: "Conflabunt gladios suos in vomeres et lanceas suas in falces. Non 
levabit gens contra gentem gladium, nec exercebuntur ultra ad praelium" (Is 2,4). 


Sectio I: De bello vitando 
79. De bellorum immanitate refrenanda. 


Quamvis recentia bella nostro mundo gravissima damna tum materialia tum moralia intulerint, 
adhuc cotidie in aliqua terrarum parte bellum suas vastationes persequitur. Immo, dum arma 
scientifica cuiuslibet generis in bello adhibentur, saeva eius indoles proeliantes ad barbariem 
adducere minatur quae illam anteactorum temporum longe superet. Porro condicionis hodiernae 
complexitas ac relationum inter nationes intricatio permittunt ut novis methodis, iisque insidiosis 
et subversivis, bella larvata protrahantur. In pluribus adiunctis usus methodorum terrorismi 
tamquam nova ratio bellandi habetur. 


Deiectum istum humanitatis statum prae oculis habens, Concilium ante omnia in memoriam 
revocare intendit permanentem vim iuris naturalis gentium eiusque principiorum universalium. 
Ipsa generis humani conscientia haec principia firmiter magis magisque proclamat. Actiones 
ergo quae iisdem deliberate adversantur necnon iussa quibus tales actiones praescribuntur 
scelesta sunt, nec caeca obedientia illos qui iis parent excusare valet. Inter has actiones illae ante 
omnia recensendae sunt quibus, ratione quadam et methodo, universa gens, natio aut minoritas 
ethnica exterminantur: quae tamquam crimina horrenda vehementer condemnandae sunt. 
Maxime vero probandus est animus illorum qui talia praecipientibus aperte resistere non 
timescunt. 


Exstant de rebus bellicis variae conventiones internationales quibus sat multae nationes 
subscripserunt, ut minus inhumanae efficiantur actiones militares earumque sequelae: 
huiusmodi sunt conventiones quae pertinent ad militum vulneratorum aut captivorum sortem, 
variaeque huius generis stipulationes. Quae pactiones servandae sunt; immo tenentur omnes, 
praesertim auctoritates publicae et de his rebus periti, quantum possunt conari ut illae 
perficiantur sicque melius et efficacius ad bellorum immanitatem refrenandam conducant. 
Insuper aequum videtur ut leges humaniter provideant pro casu illorum qui ex motivo 
conscientiae arma adhibere recusant, dum tamen aliam formam communitati hominum 
serviendi acceptant. 


Utique bellum non est e rebus humanis eradicatum. Quamdiu autem periculum belli aderit, 
auctoritasque internationalis competens congruisque viribus munita defuerit, tamdiu, exhaustis 
quidem omnibus pacificae tractationis subsidiis, ius legitimae defensionis guberniis denegari non 
poterit. Civitatum rectoribus aliisque qui rei publicae responsabilitatem participant, incumbit 
igitur officium ut populorum sibi commissorum salutem tueantur, res tam graves graviter 

gerentes. At aliud est res militares gerere ut populi iuste defendantur, aliud alias nationes 
subiugare velle. Nec potentia bellica omnem eiusdem militarem vel politicum usum legitimum 
facit. Nec bello infeliciter iam exorto, eo ipso omnia inter partes adversas licita fiunt. 


Qui vero, patriae servitio addicti, in exercitu versantur, et ipsi tamquam securitatis libertatisque 
populorum ministros sese habeant, et, dum hoc munere recte funguntur, vere ad pacem 
stabiliendam conferunt. 


80. De bello totali. 


.Horror pravitasque belli scientificorum armorum incremento in immensum augentur. Bellicae 
enim actiones, his armis adhibitis, ingentes indiscriminatasque inferre possunt destructiones 
quae proinde limites legitimae defensionis longe excedunt. Immo, si haec media, qualia iam in 
magnarum nationum armamentariis inveniuntur, penitus adhiberentur, ex eo internecio fere 
plena et omnino reciproca uniuscuiusque partis a parte adversa haberetur praetermissis multis 
vastationibus in mundo oboriundis et exitialibus effectibus ex usu huiusmodi armorum 
consequentibus. 


6Quae omnia nos cogunt ut de bello examen mente omnino nova instituamus (166). Sciant huius 
aetatis homines se de suis bellicis actionibus gravem rationem esse reddituros. Ab eorum enim 
hodiernis consiliis temporum futurorum decursus multum pendebit. 


His attentis, haec Sacrosancta Synodus, suas faciens condemnationes belli totalis iam a 
recentibus Summis Pontificibus enuntiatas (167), declarat: 


.Omnis actio bellica quae in urbium integrarum vel amplarum regionum cum earum incolis 
destructionem indiscriminatim tendit, est crimen contra Deum et ipsum hominem, quod firmiter 
et incunctanter damnandum est. 


.Singulare belli hodierni periculum in hoc consistit quod illis qui recentiora arma scientifica 
possident quasi occasionem praebet talia scelera perpetrandi et, connexione quadam inexorabili, 
hominum voluntates ad atrocissima consilia impellere potest. Ne vero hoc in futurum unquam 
eveniat, Episcopi totius orbis terrarum in unum congregati, omnes, nationum moderatores 
praesertim, necnon eos qui rei militari praesunt, obsecrant, ut tantam responsabilitatem coram 
Deo et coram universa humanitate incessanter perpendant. 


.61. De cursu ad arma apparanda. 


Arma quidem scientifica non ad hoc unice accumulantur ut tempore belli adhibeantur. Cum enim 
firmitas uniuscuiusque partis defensionis a capacitate fulminea adversarium repercutiendi 
dependere aestimetur, haec armorum accumulatio, quae quotannis ingravescit, inconsueto 
quidem modo ad deterrendos adversarios forte insurgentes inservit. Quod a multis habetur 
tamquam omnium mediorum efficacissimum quibus nunc pax quaedam inter nationes in tuto 
poni possit. 


Quidquid sit de illo dissuasionis modo, persuasum habeant homines cursum ad arma apparanda, 
ad quem sat multae nationes confugiunt, non securam esse viam ad pacem firmiter servandam, 
neque sic dictum aequilibrium ex illo manans certam ac veram esse pacem. Belli exinde causae 
quin eliminentur, potius paulatim aggravari minantur. Dum in arma semper nova apparanda 
perabundantes divitiae erogantur, tot miseriis hodiernis mundi universi remedium sufficiens 
praeberi non potest. Potius quam dissensiones inter nationes vere ac funditus sanentur, iisdem 
aliae mundi partes inficiuntur. Novae viae, ex reformato animo initium sumentes, eligendae 

erunt ut hoc scandalum removeatur et, mundo ab anxietate qua opprimitur liberato, vera pax 
restitui possit. 


Quapropter denuo declarandum est: cursum ad arma apparanda gravissimam plagam 
humanitatis esse, ac pauperes intolerabiliter laedere. Valde autem timendum est ne, si perduret, 
aliquando omnes exitiales clades pariat, quarum media iam praeparat. 


Calamitatibus commonefacti quas humanum genus possibiles effecit, moram, nobis desuper 
concessam, qua gaudemus, adhibeamus ut propriae responsabilitatis magis conscii, vias 
inveniamus quibus controversias nostras modo homine digniore componere possimus. 
Providentia divina a nobis instanter requirit ut nosmetipsos ab antiqua belli servitute liberemus. 
Quod si huiusmodi conamen facere renuerimus, quo ducamur in hac via mala quam ingressi 
sumus, nescimus. 


82. De bello omnino interdicendo et actione internationali ad bellum vitandum. 


Patet ergo nobis enitendum esse ut viribus omnibus tempora praeparemus quibus, 
consentientibus nationibus, bellum quodlibet omnino interdici possit. Quod sane requirit ut 
quaedam publica auctoritas universalis, ab omnibus agnita, instituatur, quae efficaci potestate 
polleat ut pro omnibus tum securitas, tum iustitiae observantia, tum iurium reverentia in tuto 
ponantur. Antequam vero haec optanda auctoritas institui possit, opus est ut hodierna suprema 
gremia internationalia studiis mediorum ad securitatem communem procurandam aptiorum 
acriter se dedicent. Cum pax e mutua gentium fiducia nasci oporteat potius quam armorum 
terrore nationibus imponi, omnibus adlaborandum est ut cursus ad arma apparanda finem 
tandem habeat; ut diminutio armorum re incipiat, non unilateraliter quidem sed pari passu ex 
condicto progrediatur, veris efficacibusque cautionibus munita (168). 


Interea non parvipendenda sunt conamina quae iam facta sunt et adhuc fiunt ut periculum belli 
amoveatur. Potius adiuvanda est bona voluntas permultorum qui, ingentibus suorum 
supremorum munerum curis onerati, gravissimo autem quo obstringuntur officio moti, bellum 
quod abhorrent eliminare satagunt, etiamsi a complexitate rerum quales sunt, praescindere non 
possunt. Deum autem enixe rogare oportet ut illis vim det perseveranter aggrediendi ac fortiter 
perficiendi hoc summi amoris hominum opus quo pax viriliter aedificatur. Quod hodie certissime 
ab eis exigit ut mentem et spiritum ultra fines propriae nationis extendant, egoismum 
nationalem atque ambitionem aliis nationibus dominandi deponant, profundamque reverentiam 
erga totam humanitatem nutriant, quae iam ad maiorem sui unitatem tam laboriose properat. 


Circa pacis et armorum depositionis problemata perscrutationes iam strenue et indesinenter 
protractae, internationalesque congressus, qui hac de re egerunt, tamquam primi passus ad 
solvendas tantopere graves quaestiones consideranda sunt atque urgentiori modo ad 
obtinendos effectus practicos in futurum promovenda. Nihilominus caveant homines ne 
solummodo conatibus quorumdam se committant quin de propriis mentibus curent. Nam 
populorum moderatores, qui boni communis propriae gentis sponsores sunt et simul boni 
universi orbis promotores, ex multitudinum opinionibus et animi sensibus quam maxime pendent. 
Nihil eis prodest ut paci aedificandae instent, quamdiu hostilitatis, contemptus et diffidentiae 
sensus, racialia odia necnon obstinatae ideologiae, homines dividunt atque inter se opponunt. 
Hinc maxima necessitas urget renovatae mentium educationis novaeque in publica opinione 
inspirationis. Qui operi educationis se devovent, praesertim iuvenum, aut opinionem publicam 
efformant, tamquam gravissimum officium reputent curam mentes omnium ad novos pacificos 
sensus instituendi. Nos omnes quidem commutare corda nostra oportet, universum orbem et illa 

munera prospicientes quae nos, una simul, agere possumus ut genus nostrum ad meliora 
proficiat. 


.Nec falsa spes nos decipiat. Nisi enim, dimissis inimicitiis et odiis, firma honestaque pacta de 
pace universali in futuro concludantur, humanitas quae iam in gravi discrimine versatur, quamvis 
scientia mirabili praedita, forsan funeste ad illam horam adducetur in qua non aliam pacem 
quam horrendam mortis pacem experiatur. Attamen, dum haec profert, Ecclesia Christi, in media 
anxietate huius temporis constituta, firmissime sperare non cessat. Aetati nostrae iterum 
iterumque, opportune importune, nuntium apostolicum proponere intendit: "ecce nunc tempus 
acceptabile" ut mutentur corda, "ecce nunc dies salutis" (169). 


Sectio Il: De communitate internationali aedificanda 
83. De causis discordiarum earumque remediis. 


Ad pacem aedificandam ante omnia requiritur ut eradicentur causae discordiarum inter homines, 
quibus bella aluntur, praesertim iniustitiae. Non paucae earum ex nimiis inaequalitatibus 
oeconomicis proveniunt, necnon ex necessariis remediis retardatis. Aliae vero ex spiritu 
dominationis et personarum contemptu oriuntur et, si in causas profundiores inquirimus, ex 
humana invidia, diffidentia, superbia aliisque egoisticis passionibus. Cum tot ordinis defectus 
homo ferre non possit, ex iis consequitur ut, etiam bello non saeviente, mundus indesinenter 
contentionibus inter homines et violentiis inficiatur. Cum insuper eadem mala in relationibus 
inter ipsas nationes inveniantur, necessarium omnino est ut, ad illa vincenda vel praevenienda, 
et ad effrenatas violentias coercendas, melius et firmius cooperentur et coordinentur 
institutiones internationales necnon indefesse stimuletur creatio organismorum qui pacem 
promoveant. 


.64. De communitate gentium et de institutionibus internationalibus. 


6Ut, crescentibus hoc tempore arctis mutuae necessitudinis nexibus inter omnes cives et omnes 
populos orbis terrarum, bonum commune universale apte quaeratur et efficacius obtineatur, iam 
necesse est communitatem gentium sibi constituere ordinem qui cum hodiernis muneribus 
congruat, praesertim relate ad illas numerosas regiones quae intolerabilem egestatem adhuc 
patiuntur. 


.Ad hos fines assequendos, institutiones communitatis internationalis variis hominum 
necessitatibus pro sua parte providere debent, tam in vitae socialis campis ad quos pertinent 
victus, sanitas, educatio, labor, quam in nonnullis condicionibus particularibus quae alicubi oriri 
possunt, ut sunt necessitas generali nationum progredientium incremento fovendi, aerumnis 
profugorum per universum mundum dispersorum occurrendi, vel etiam migrantes eorumque 
familias adiuvandi. 


Anstitutiones internationales, universales vel regionales, quae iam exsistunt certe de genere 
humano bene merentur. Eaedem tamquam primi conatus apparent fundamenta internationalia 
totius communitatis humanae ponendi ut gravissimae nostrorum temporum quaestiones 
solvantur, et quidem ad progressum ubique terrarum promovendum et ad bella in quacumque 
forma praecavenda. In omnibus istis campis gaudet Ecclesia de spiritu verae fraternitatis inter 
christianos et non christianos florentis qui enititur ut conamina semper intensiora fiant ad 
ingentem miseriam sublevandam. 


.65. De cooperatione internationali in campo oeconomico. 

Hodierna generis humani coniunctio etiam instaurationem maioris cooperationis internationalis 
in campo oeconomico expostulat. Etenim, etsi omnes fere populi sui iuris facti sunt, longe tamen 
abest ut a nimiis inaequalitatibus et ab omni indebitae dependentiae forma iam liberi sint 
omneque gravium difficultatum internarum periculum effugiant. 


6Incrementum alicuius nationis ex adiumentis humanis et pecuniariis pendet. Cives 
uniuscuiusque nationis per educationem et formationem professionalem ad varia munera vitae 
oeconomicae et socialis obeunda praeparandi sunt. Ad hoc autem requiritur auxilium peritorum 
alienigenarum qui, dum opem ferunt, non ut dominatores se gerant sed ut adiutores et 
cooperatores. Auxilium | materiale nationibus  progredientibus non  procurabitur, nisi 
consuetudines hodierni commercii in mundo profunde mutentur. Alia insuper auxilia a nationibus 
progressis praestanda sunt sub forma sive donorum sive mutuorum sive pecuniarum 
collocationum; quae praestentur cum generositate et sine cupiditate ex una parte, accipiantur 
cum omni honestate ex altera. 


Ad verum ordinem oeconomicum universalem instaurandum abolenda sunt nimia lucrorum 
studia, ambitiones nationales, appetitus dominationis politicae, calculi ordinis militaristici 
necnon machinationes ad ideologias propagandas et imponendas. Plura oeconomica et socialia 
systemata proponuntur; optandum est ut in his periti communia fundamenta sani commercii 
mundialis inveniant; quod facilius continget si singuli propria praeiudicia abnuant et ad dialogum 
sincere gerendum promptos se praebeant. 


86. De quibusdam opportunis normis. 
Pro hac cooperatione sequentes normae opportunae videntur: 


a) Gentes progredientes valde cordi habeant ut tamquam finem progressus expresse et firmiter 
plenam perfectionem humanam suorum civium appetant. Meminerint ex labore ante omnia et 
ingenio ipsarum gentium oriri et crescere progressum quippe qui non solis opibus alienis, sed 
propriis plene explicandis necnon ingenio et traditione propria colendis imprimis inniti debeat. 
Qua in re illi excellant oportet, qui maiorem influxum in alios exercent. 


b) Gentium autem progressarum officium gravissimum est progredientes populos ad supradicta 
munera implenda adiuvandi. Quapropter mentales et materiales accommodationes, quae ad 
hanc universalem cooperationem stabiliendam requiruntur, apud seipsas perficiant. 


Jta in negotiatione cum debilioribus et pauperioribus nationibus bonum illarum sedulo 
respiciant; nam hae proventibus quos ex venditione rerum a se productarum accipiunt, ad 
propriam suam sustentationem indigent. 


.c) Communitatis vero internationalis est incrementum componere et stimulare, ita tamen ut de 
opibus ad hoc ordinatis quam efficacissime et plena cum aequitate disponatur. Ad hanc quoque 
communitatem pertinet, principio subsidiarietatis utique servato, rationes oeconomicas in toto 
mundo ordinare ut ad normam iustitiae explicentur. 


Condantur instituta apta ad promovenda et ordinanda negotia internationalia, praesertim cum 
nationibus minus progressis et ad compensandos defectus qui ex nimia inaequalitate potentiae 
inter nationes manant. Huiusmodi ordinatio, cum adiumentis technicis, culturalibus et 
nummariis coniuncta, nationibus ad progressum intendentibus subsidia necessaria praestare 
debet ut incrementa oeconomiae suae convenienter consequi valeant. 

d) In multis casibus urget necessitas recognoscendi oeconomicas socialesque structuras; sed 
cavendum est a solutionibus technicis immature propositis, imprimis ab illis quae, dum homini 
commoda materialia praebent, eius spirituali indoli ac profectui adversantur. Nam "non in solo 
pane vivit homo, sed in omni verbo quod procedit de ore Dei" (Mt 4,4). Quaelibet autem humanae 
familiae pars in seipsa et in suis melioribus traditionibus aliquam partem thesauri spiritualis a 
Deo humanitati concrediti secumfert, etsi multi nesciunt ex qua origine procedat. 


87. De cooperatione internationali quoad incrementum incolarum. 


Maxime necessaria evadit cooperatio internationalis relate ad illos populos qui hodie sat 
frequenter, praeter tot alias difficultates, ea peculiariter premuntur quae ex rapido incremento 
populationis oritur. Urget necessitas ut per plenam et impensam cooperationem omnium, 
praesertim ditiorum nationum, exploretur quomodo ea quae ad victum et ad congruam 
instructionem hominum necessaria sunt, parari et cum tota communitate humana communicari 
possint. Nonnulli vero populi suae vitae condiciones multo meliores reddere possent si, debita 
instructione exculti, a methodis antiquis pro bonis agrariis gignendis ad novas artes technicas 
transirent, eas cum necessaria prudentia suis condicionibus applicantes, ordine sociali meliori 
insuper instaurato et terrarum possessionis distributione aequius ordinata. 


Gubernii quidem sunt iura et officia, problema populationis in sua natione quod attinet, intra 
propriae competentiae limites; ut puta in ordine ad legislationem socialem et ad familias 
respicientem, ad transitum ruricolarum ad urbes, ad informationes circa statum et necessitates 
nationis. Cum hodie mentes hominum de hoc problemate tam vehementer agitentur, optandum 
quoque est ut de his omnibus periti catholici, praesertim in Universitatibus, studia et incepta 
sollerter prosequantur et latius evolvant. 


Cum autem a multis affirmetur incolarum orbis incrementum, vel saltem quarumdam nationum, 
omnibus mediis et cuiusvis generis interventu auctoritatis publicae funditus omnino minuendum 
esse, Concilium omnes hortatur ut caveant a solutionibus publice vel privatim promotis et 
quandoque impositis, quae legi morali contradicunt. Nam iuxta inalienabile hominis ius ad 
matrimonium et generationem prolis, deliberatio circa numerum prolis gignendae a recto iudicio 
parentum pendet ac nullo modo auctoritatis publicae iudicio committi potest. Cum autem 
parentum iudicium conscientiam recte formatam supponat, magni momenti est ut omnibus 
aditus praebeatur ad colendam rectam et vere humanam responsabilitatem quae legem divinam, 
attentis adiunctis rerum et temporum, respiciat; hoc vero exigit ut passim condiciones 
paedagogicae et sociales in melius mutentur et imprimis ut formatio religiosa vel saltem integra 
moralis institutio praebeatur. De progressibus porro scientificis in explorandis methodis quibus 
coniuges iuvari possint in ordinando numero prolis, quarum firmitas bene probata est et 
congruentia cum ordine morali comperta habetur, homines sapienter certiores fiant. 


88. De munere christianorum in subsidiis praestandis. 


Ad ordinem internationalem cum vera observantia legitimarum libertatum et amica fraternitate 
omnium aedificandum, christiani libenter et toto corde cooperentur, idque eo magis quod maior 
pars mundi tanta adhuc egestate laborat ut in pauperibus Christus Ipse quasi alta voce caritatem 
suorum discipulorum evocet. Ne igitur scandalo sit hominibus aliquas nationes, quarum saepius 
maior numerus civium christiano nomine ornatur, bonorum copia abundare, dum aliae rebus ad 
vitam necessariis priventur ac fame, morbis omnimodaque miseria cruciantur. Sunt enim spiritus 
paupertatis et caritatis gloria et testimonium Ecclesiae Christi. 

Laudandi igitur et adiuvandi sunt illi christiani, iuvenes praesertim, qui sponte seipsos ad aliis 
hominibus et populis auxilia praestanda offerunt. Immo totius Populi Dei est, Episcopis verbo et 
exemplo praeeuntibus, miserias huius temporis pro viribus sublevare, idque, ut antiquus mos 
ferebat Ecclesiae, non ex superfluis tantum, sed etiam ex substantia. 


Modus subsidia colligendi et distribuendi, quin sit rigide et uniformiter ordinatus, recto tamen 
ordine disponatur in dioecesibus, nationibus et in universo mundo, coniuncta, ubicumque 
opportunum videtur, actione catholicorum cum ceteris fratribus christianis. Spiritus enim 
caritatis providum ordinatumque actionis socialis et caritativae exercitium nedum prohibeat, 
potius id imponit. Quare necesse est eos qui se ad nationibus progredientibus inserviendum 
devovere intendunt, idoneis etiam institutis apte efformari. 


89. De praesentia efficaci Ecclesiae in communitate international. 


4Ecclesia, cum, divina sua missione innixa, omnibus hominibus Evangelium praedicat et 
thesauros gratiae elargitur, ubique terrarum ad pacem firmandam et solidum fundamentum 
ponendum consortionis fraternae hominum et populorum confert: cognitionem scilicet legis 
divinae et naturalis. Quapropter Ecclesia in ipsa communitate gentium omnino praesens esse 
debet ad cooperationem inter homines fovendam et excitandam; et quidem tam per suas 
institutiones publicas quam per plenam ac sinceram collaborationem omnium christianorum, 
solo desiderio omnibus inserviendi inspiratam. 


Quod efficacius attingetur si ipsi fideles, suae responsabilitatis humanae et christianae conscii, 
iam in proprio ambitu vitae voluntatem prompte cooperandi cum communitate internationali 
excitare satagunt. Cura peculiaris hac in re iuvenibus formandis impendatur, tam in educatione 
religiosa quam civili. 


.90. De partibus christianorum in institutionibus internationalibus. 


Praecellens quaedam forma navitatis internationalis christianorum absque dubio socia opera est 
quam, sive singuli sive consociati, in ipsis Institutis ad cooperationem inter nationes 
provehendam conditis vel condendis praestant. Communitati gentium in pace et fraternitate 
aedificandae | insuper multipliciter inservire possunt variae consociationes catholicae 
internationales, quae roborandae sunt, auctis numero cooperatorum bene formatorum, subsidiis 
quibus indigent et apta virium coordinatione. Nostris enim temporibus et actionum efficacitas et 
colloquii necessitas consociata incepta postulant. Tales consociationes insuper haud parum 
conferunt ad universalem sensum excolendum, catholicis certe congruum, et ad formandam 
conscientiam vere universalis solidarietatis et responsabilitatis. 


Optandum denique est ut catholici, ad munus suum in communitate internationali rite 
implendum, actuose et positive cooperare studeant sive cum fratribus seiunctis qui una cum eis 
evangelicam caritatem profitentur, sive cum omnibus hominibus veram pacem sitientibus. 


Concilium vero, ratione habita immensitatis aerumnarum quibus maior pars generis humani 
etiam nunc vexatur, et ad iustitiam simul ac amorem Christi erga pauperes ubique fovendum, 
valde opportunum aestimat creationem alicuius Ecclesiae universalis organismi, cuius sit 
catholicorum communitatem excitare ut progressus indigentium regionum necnon iustitia 
socialis inter nationes promoveantur. 


Conclusio 


91. De munere singulorum fidelium et Ecclesiarum particularium. 

Ea quae ab hac Sacra Synodo ex thesauris doctrinae Ecclesiae proponuntur, omnes homines 
nostrorum temporum, sive in Deum credant sive Eum non explicite agnoscant, adiuvare 
intendunt ut, suam integram vocationem clarius percipientes, mundum praecellenti dignitati 
hominis magis conforment, universalem altiusque fundatam fraternitatem appetant atque, sub 
impulsu amoris, generoso atque consociato conamine, urgentibus nostrae aetatis 
postulationibus respondeant. 


Sane coram immensa diversitate tum rerum status tum culturae humanae formarum in mundo, 
propositio haec in compluribus suis partibus consulto nonnisi indolem generalem prae se fert: 
immo, licet doctrinam iam in Ecclesia receptam proferat, cum non raro de rebus incessanti 
evolutioni subiectis agatur, adhuc prosequenda et amplianda erit. Confidimus vero multa quae 
verbo Dei et spiritu Evangelii innixi protulimus, omnibus validum adiutorium conferre posse, 
praesertim postquam adaptatio ad singulas gentes et mentalitates a christifidelibus sub 
Pastorum moderamine ad actum deducta fuerit. 


92. De dialogo inter omnes homines. 


Ecclesia, vi suae missionis universum orbem nuntio evangelico illuminandi et omnes homines 
cuiusvis nationis, stirpis vel culturae in unum Spiritum coadunandi, signum evadit illius 
fraternitatis quae sincerum dialogum permittit atque roborat. 


Quod autem requirit ut imprimis in ipsa Ecclesia mutuam aestimationem, reverentiam et 
concordiam promoveamus, omni legitima diversitate agnita, ad fructuosius semper colloquium 
inter omnes instituendum qui unum Populum Dei constituunt, sive pastores sive ceteri 
christifideles sint. Fortiora enim sunt ea quibus uniuntur fideles quam ea quibus dividuntur: sit in 
necessariis unitas, in dubiis libertas, in omnibus caritas (170). 


Animus autem noster simul complectitur fratres nondum nobiscum in plena communione 
viventes eorumque communitates, quibus tamen coniungimur confessione Patris et Filii et 
Spiritus Sancti ac vinculo caritatis, memores scilicet christianorum unitatem hodie etiam a multis 
in Christum non credentibus exspectari et desiderari. Quo magis enim haec unitas, sub potenti 
virtute Spiritus Sancti, in veritate et caritate proficiet, eo magis universo mundo erit praesagium 
unitatis et pacis. Quare, unitis viribus et in formis huic praeclaro fini hodie efficaciter assequendo 
magis magisque aptatis, studeamus ut, Evangelio in dies melius conformati, fraterne 
cooperemur ad servitium familiae humanae praestandum quae, in Christo lesu, in familiam 
filiorum Dei vocatur. 


Animum nostrum proin etiam ad omnes convertimus qui Deum agnoscunt et in traditionibus suis 
pretiosa elementa religiosa et humana conservant, optantes ut apertum colloquium omnes nos 
adigat ad impulsiones Spiritus fideliter accipiendas et alacriter implendas. 


Desiderium talis colloquii, quod sola caritate erga veritatem ducatur, servata utique congrua 
prudentia, ex nostra parte neminem excludit, neque illos qui praeclara animi humani bona colunt, 
eorum vero Auctorem nondum agnoscunt, neque illos qui Ecclesiae opponuntur eamque variis 
modis persequuntur. Cum Deus Pater principium omnium exsistat et finis, omnes, ut fratres simus, 
vocamur. Et ideo, hac eadem humana et divina vocatione vocati, sine violentia, sine dolo ad 
aedificandum mundum in vera pace cooperari possumus et debemus. 


93. De mundo aedificando et ad finem perducendo. 


Christiani, memores verbi Domini "in hoc cognoscent omnes quia discipuli mei estis, si 
dilectionem habueritis ad invicem" (Io 13,35), nihil ardentius optare possunt quam ut hominibus 

mundi huius temporis semper generosius et efficacius inserviant. Itaque, Evangelio fideliter 
adhaerentes eiusque viribus fruentes, cum omnibus qui iustitiam diligunt et colunt coniuncti, 
ingens opus in his terris adimplendum susceperunt, de quo Ei, qui omnes iudicabit ultimo die, 
rationem reddere debent. Non omnes qui dicunt: "Domine, Domine", intrabunt in regnum 
caelorum, sed ii qui faciunt voluntatem Patris (171) validamque manum operi apponunt. Vult 
autem Pater ut in omnibus hominibus Christum fratrem agnoscamus et efficaciter diligamus, tam 
verbo quam opere, ita testimonium perhibentes Veritati, et cum aliis mysterium amoris Patris 
caelestis communicemus. Hac via in toto orbe terrarum homines ad vivam spem excitabuntur, 
quae Spiritus Sancti donum est, ut tandem aliquando in pace ac beatitudine summa suscipiantur, 
in patria quae gloria Domini effulget. 


."Ei autem qui potens est omnia facere superabundanter quam petimus aut intelligimus, 
secundum virtutem quae operatur in nobis, Ipsi gloria in Ecclesia et in Christo lesu, in omnes 
generationes saeculorum. Amen" (Eph 3, 20-21). 


Haec omnia et singula quae in hac Constitutione pastorali edicta sunt, placuerunt Sacrosancti 
Concilii Patribus. Et Nos, Apostolica a Christo Nobis tradita potestate, illa, una cum Venerabilibus 
Patribus, in Spiritu Sancto approbamus, decernimus ac statuimus et quae ita synodaliter statuta 
sunt ad Dei gloriam promulgari iubemus. Romae, apud S. Petrum die VII mensis decembris anno 
MCMLXV. Ego PAULUS Catholicae Ecclesiae Episcopus. Sequuntur Patrum subsignationes. 
PAULUS EPISCOPUS CONSTITUTIO PASTORALIS DE ECCLESIA IN MUNDO HUIUS TEMPORIS 
GAUDIUM ET SPES 

O5 PAULUS EPISCOPUS DECRETUM DE OECUMENISMO UNITATIS REDINTEGRATIO 
Prooemium 


1. UNITATIS REDINTEGRATIO inter universos Christianos promovenda unum est ex praecipuis 
Sacrae Oecumenicae Synodi Vaticanae Secundae propositis. Una enim atque unica a Christo 
Domino condita est Ecclesia, plures tamen christianae Communiones sese ut lesu Christi veram 
haereditatem hominibus proponunt; discipulos quidem Domini omnes se esse profitentur at 
diversa sentiunt et per diversas ambulant vias, ac si Christus Ipse divisus sit.[1] Quae sane divisio 
et aperte voluntati Christi contradicit et scandalo est mundo atque sanctissimae causae 
praedicandi Evangelium omni creaturae affert detrimentum. 


Dominus vero saeculorum, qui propositum gratiae suae erga nos peccatores sapienter et 
patienter prosequitur, novissime in Christianos inter se disiunctos animi compunctionem et 
desiderium unionis abundantius effundere incepit. Qua gratia permulti ubique homines permoti 
sunt atque inter fratres quoque nostros seiunctos amplior in dies motus, Spiritus Sancti fovente 
gratia, exortus est ad omnium Christianorum unitatem restaurandam. Hunc autem unitatis 
motum, oecumenicum nuncupatum, participant qui Deum Trinum invocant atque lesum 
confitentur Dominum et Salvatorem, nec modo singuli seiunctim, sed etiam in coetibus 
congregati, in quibus Evangelium audierunt quosque singuli Ecclesiam dicunt esse suam et Dei. 
Fere omnes tamen, etsi diverso modo, ad Ecclesiam Dei unam et visibilem adspirant, quae sit 
vere universalis et ad universum mundum missa ut mundus ad Evangelium convertatur et sic 
salvus fiat ad gloriam Dei. 

Haec igitur Sacra Synodus ea omnia laeto animo considerans, cum iam doctrinam de Ecclesia 
declaraverit, desiderio unitatis inter omnes Christi discipulos restaurandae permota, Catholicis 
omnibus proponere vult adiumenta, vias ac modos quibus ipsi possint huic divinae vocationi et 
gratiae respondere. 


CAPUT I 
De catholicis oecumenismi principiis 


2. In hoc apparuit caritas Dei in nobis, quod Filius Dei unigenitus a Patre in mundum missus est, 
ut homo factus totum genus humanum redimendo regeneraret atque in unum congregaret.[2] 
Qui antequam seipsum in ara crucis hostiam immaculatam offerret, Patrem pro credentibus 
oravit, dicens: «ut omnes unum sint, sicut tu, Pater, in me, et ego in te, ut et ipsi in nobis unum 
sint; ut credat mundus quia tu me misisti» (lo. 17, 21), et in Ecclesia sua Eucharistiae mirabile 
sacramentum instituit, quo unitas Ecclesiae et significatur et efficitur. Discipulis suis novum 
mutui amoris mandatum dedit[3] atque Paraclitum Spiritum promisit[4] qui, Dominus et 
vivificans, cum eis maneret in aeternum. 


Exaltatus autem in cruce et glorificatus Dominus lesus Spiritum promissum effudit, per quem 
Novi Foederis populum, qui est Ecclesia, in unitatem fidei, spei et caritatis vocavit et congregavit, 
sicut docet Apostolus: «Unum corpus et unus Spiritus sicut vocati estis in una spe vocationis 
vestrae. Unus Dominus, una fides, unum baptisma» (Eph. 4, 4-5). Etenim «quicumque in Christo 
baptizati estis, Christum induistis... Omnes enim vos unus estis in Christo lesu» (Gal. 3, 27-28 gr.). 
Spiritus Sanctus, qui credentes inhabitat totamque replet atque regit Ecclesiam, miram illam 
communionem fidelium efficit et tam intime omnes in Christo coniungit, ut Ecclesiae unitatis sit 
Principium. Ille divisiones gratiarum et ministrationum operatur,[5] variis muneribus Ecclesiam 
lesu Christi ditans «ad consummationem sanctorum in opus ministerii, in aedificationem corporis 
Christi» (Eph. 4, 12). 


Ad hanc autem sanctam suam Ecclesiam ubique terrarum usque ad consummationem saeculi 
stabiliendam, Christus munus docendi, regendi et sanctificandi Collegio Duodecim concredidit.[6] 
Inter eos Petrum elegit, super quem post fidei confessionem Ecclesiam suam aedificare decrevit; 
cui claves regni caelorum promisit[7] atque, post suae dilectionis professionem, universas oves 
in fide confirmandas[8] et in perfecta unitate pascendas commisit, [9] Ipso Christo lesu summo 
angulari lapide[10] et pastore animarum nostrarum[11] in aeternum manente. 


.-lesus Christus per Apostolorum eorumque successorum, nempe episcoporum cum Petri 
successore capite, fidelem Evangelii praedicationem sacramentorumque administrationem, et 
per gubernationem in dilectione, Spiritu Sancto operante, populum suum crescere vult eiusque 
communionem perficit in unitate: in confessione unius fidei, in divini cultus communi celebratione, 
necnon in familiae Dei fraterna concordia. 


Ita Ecclesia, unicus Dei grex, tamquam signum levatum in nationes,[12] Evangelium pacis 
ministrans toti generi humano,[13] peregrinatur in spe ad patriae supernae metam.[14] 


Hoc est unitatis Ecclesiae sacrum mysterium, in Christo et per Christum, Spiritu Sancto munerum 
varietatem operante. Huius mysterii supremum exemplar et principium est in Trinitate 
Personarum unitas unius Dei Patris et Filii in Spiritu Sancto. 


3. In hac una et unica Dei Ecclesia iam a primordiis scissurae quaedam exortae sunt,[15] quas ut 
damnandas graviter vituperat Apostolus;[16] posterioribus vero saeculis ampliores natae sunt 
dissensiones, et Communitates haud exiguae a plena communione Ecclesiae catholicae seiunctae 

sunt, quandoque non sine hominum utriusque partis culpa. Qui autem nunc in talibus 
Communitatibus nascuntur et fide Christi imbuuntur, de separationis peccato argui nequeunt, 
eosque fraterna reverentia et dilectione amplectitur Ecclesia catholica. Hi enim qui in Christum 
credunt et baptismum rite receperunt, in quadam cum Ecclesia catholica communione, etsi non 
perfecta, constituuntur. Profecto, ob discrepantias variis modis vigentes inter eos et Ecclesiam 
catholicam tum in re doctrinali et quandoque etiam disciplinari tum circa structuram Ecclesiae, 
plenae ecclesiasticae communioni opponuntur impedimenta non pauca, quandoque graviora, ad 
quae superanda tendit motus oecumenicus. Nihilominus, iustificati ex fide in baptismate, Christo 
incorporantur,[17] ideoque christiano nomine iure decorantur et a filiis Ecclesiae catholicae ut 
fratres in Domino merito agnoscuntur.[18] 


.Insuper ex elementis seu bonis, quibus simul sumptis ipsa Ecclesia aedificatur et vivificatur, 
quaedam immo plurima et eximia exstare possunt extra visibilia Ecclesiae catholicae saepta: 
verbum Dei scriptum, vita gratiae, fides, spes et caritas, aliaque interiora Spiritus Sancti dona ac 
visibilia elementa: haec omnia, quae a Christo proveniunt et ad Ipsum conducunt, ad unicam 
Christi Ecclesiam iure pertinent. 


Non paucae etiam christianae religionis actiones sacrae apud fratres a nobis seiunctos 
peraguntur, quae variis modis secundum diversam condicionem uniuscuiusque Ecclesiae vel 
Communitatis procul dubio vitam gratiae reapse generare possunt atque aptae dicendae sunt 
quae ingressum in salutis communionem pandant. 


.Proinde ipsae Ecclesiae[19] et Communitates seiunctae, etsi defectus illas pati credimus, 
nequaquam in mysterio salutis significatione et pondere exutae sunt. lis enim Spiritus Christi uti 
non renuit tamquam salutis mediis, quorum virtus derivatur ab ipsa plenitudine gratiae et 
veritatis quae Ecclesiae catholicae concredita est. 


Attamen fratres a nobis seiuncti, sive singuli sive Communitates et Ecclesiae eorum, unitate illa 
non fruuntur, quam lesus Christus iis omnibus dilargiri voluit quos in unum corpus et in novitatem 
vitae regeneravit et convivificavit, quamque Sacrae Scripturae et veneranda Ecclesiae Traditio 
profitentur. Per solam enim catholicam Christi Ecclesiam, quae generale auxilium salutis est, 
omnis salutarium mediorum plenitudo attingi potest. Uni nempe Collegio apostolico cui Petrus 
praeest credimus Dominum commisisse omnia bona Foederis Novi, ad constituendum unum 
Christi corpus in terris, cui plene incorporentur oportet omnes, qui ad populum Dei iam aliquo 
modo pertinent. Qui populus, durante sua terrestri peregrinatione, quamvis in membris suis 
peccato obnoxius remaneat, in Christo crescit et a Deo, secundum Eius arcana consilia, suaviter 
ducitur, usquedum ad totam aeternae gloriae plenitudinem in caelesti lerusalem laetus perveniat. 


4. Cum hodie in pluribus orbis partibus, afflante Spiritus Sancti gratia, oratione, verbo et opere 
multi conatus fiant accedendi ad illam plenitudinem unitatis, quam lesus Christus vult, haec 
Sancta Synodus cunctos fideles catholicos hortatur ut, signa temporum agnoscentes, operi 
oecumenico sollerter participent. 


Per «motum oecumenicum» intelliguntur activitates et incepta, quae pro variis Ecclesiae 
necessitatibus et opportunitatibus temporum ad Christianorum unitatem fovendam suscitantur 
et ordinantur, ut sunt: primum, omnes conatus ad eliminanda verba, iudicia et opera, quae 
fratrum seiunctorum condicioni secundum aequitatem et veritatem non respondeant, ideoque 
mutuas cum ipsis rationes difficiliores reddant; dein, in conventibus Christianorum ex diversis 
Ecclesiis vel Communitatibus in spiritu religioso ordinatis, «dialogus» inter peritos apte instructos 
initus, in quo unusquisque suae Communionis doctrinam profundius explicat eiusque characteres 
perspicue praesentat. Per hunc enim dialogum veriorem utriusque Communionis doctrinae 

vitaeque cognitionem et magis aequam aestimationem omnes acquirunt; tum etiam illae 
Communiones eam consequuntur ampliorem collaborationem in quibusvis officiis ad bonum 
commune ab omni conscientia christiana postulatis, et in oratione unanimi, sicubi licet, 
conveniunt. Denique omnes suam fidelitatem voluntati Christi circa Ecclesiam examinant atque, 
ut oportet, opus renovationis nec non reformationis strenue aggrediuntur. 


Quae omnia, cum a fidelibus Ecclesiae catholicae sub pastorum vigilantia prudenter et patienter 
perficiuntur, ad bonum aequitatis et veritatis, concordiae et collaborationis, fraterni animi et 
unionis conferunt; ut hac via paulatim, superatis obstaculis perfectam communionem 
ecclesiasticam impedientibus, omnes Christiani, in una Eucharistiae celebratione, in unius 
unicaeque Ecclesiae unitatem congregentur quam Christus ab initio Ecclesiae suae largitus est, 
quamque inamissibilem in Ecclesia catholica subsistere credimus et usque ad consummationem 
saeculi in dies crescere speramus. Patet autem opus praeparationis ac reconciliationis eorum 
singulorum, qui plenam communionem catholicam desiderant, ab oecumenico incepto natura 
sua distingui; nulla tamen adest oppositio, cum utrumque ex Dei mirabili dispositione procedat. 
Fideles catholici in actione oecumenica sine dubio de fratribus seiunctis solliciti sint oportet, pro 
illis orando, de rebus Ecclesiae cum illis communicando, primos gressus ad illos movendo. In 
primis vero ipsimet sincero attentoque animo ea perpendere debent, quae in ipsa Familia 
catholica renovanda et efficienda sunt, ut eius vita fidelius et clarius testimonium reddat de 
doctrina institutisque a Christo per Apostolos traditis. 


Quamvis enim Ecclesia catholica omni a Deo revelata veritate et omnibus mediis gratiae ditata 
sit, tamen membra eius non omni quo par est fervore inde vivunt, ita ut vultus Ecclesiae fratribus 
a nobis seiunctis et universo mundo minus affulgeat atque regni Dei incrementum retardetur. 
Quapropter Catholici omnes ad perfectionem christianam tendere debent[20] atque, pro sua 
quisque condicione, eniti ut Ecclesia, humilitatem et mortificationem lesu in corpore suo 
portans,[21] de die in diem mundetur et renovetur, donec Christus eam sibi exhibeat gloriosam, 
non habentem maculam aut rugam.[22] 


In necessariis unitatem custodientes, omnes in Ecclesia, secundum munus unicuique datum, cum 
in variis formis vitae spiritualis et disciplinae, tum in diversitate liturgicorum rituum, immo et in 
theologica veritatis revelatae elaboratione, debitam libertatem servent; in omnibus vero 
caritatem colant. Hac enim agendi ratione ipsi veri nominis catholicitatem simul et 
apostolicitatem Ecclesiae in dies plenius manifestabunt. 


.Ex altera parte necessarium est Catholicos cum gaudio agnoscere et aestimare bona vere 
christiana, a communi patrimonio promanantia, quae apud fratres a nobis seiunctos inveniuntur. 
Divitias Christi et virtutum opera agnoscere in vita aliorum, qui pro Christo testimonium ferunt, 
quandoque usque ad sanguinis effusionem, aequum et salutare est: Deus enim semper mirabilis 
est et mirandus in operibus suis. 


Neque est praetereundum, quaecumque Spiritus Sancti gratia in fratribus seiunctis efficiuntur, 
eadem ad nostram quoque aedificationem conferre posse. Quodcumque vere christianum est, 
numquam germanis fidei bonis adversatur, immo semper efficere potest ut perfectius ipsum 
mysterium Christi et Ecclesiae attingatur. 


Attamen divisiones Christianorum impedimento Ecclesiae sunt, quominus ipsa ad effectum 
deducat plenitudinem catholicitatis sibi propriam in iis filiis, qui sibi quidem baptismate appositi, 
sed a sua plena communione seiuncti sunt. Immo et pro ipsa Ecclesia difficilius fit plenitudinem 
catholicitatis sub omni respectu in ipsa vitae realitate exprimere. Haec Sacra Synodus cum 
gaudio advertit participationem fidelium catholicorum in actione oecumenica in dies augeri, 

eamque episcopis ubique terrarum commendat, ut eadem promoveatur sollerter, et prudenter 
ab ipsis dirigatur. 


CAPUT Il 
De oecumenismi exercitio 


5. Ad totam Ecclesiam sollicitudo unionis instaurandae spectat, tam ad fideles quam ad pastores, 
et unumquemque secundum propriam virtutem afficit, sive in vita christiana quotidiana sive in 
theologicis et historicis investigationibus. Haec cura fraternam coniunctionem inter omnes 
Christianos existentem iam quodammodo manifestat, atque ad plenam perfectamque unitatem 
secundum Dei benevolentiam conducit. 


6. Cum omnis renovatio Ecclesiae[23] essentialiter in aucta fidelitate erga vocationem eius 
consistat, ea procul dubio ratio est cur motus versus unitatem contendat. Ecclesia in via 
peregrinans vocatur a Christo ad hanc perennem reformationem qua ipsa, qua humanum 
terrenumque institutum, perpetuo indiget; ita ut si quae, pro rerum temporumque adiunctis, sive 
in moribus, sive in ecclesiastica disciplina, sive etiam in doctrinae enuntiandae modo -qui ab ipso 
deposito fidei sedulo distingui debet- minus accurate servata fuerint, opportuno tempore recte 
debiteque instaurentur. 


Haec igitur renovatio insigne obtinet momentum oecumenicum. Varii autem illi modi vitae 
Ecclesiae, per quos haec renovatio iam efficitur -ut sunt motus biblicus et liturgicus, praedicatio 
verbi Dei atque catechesis, laicorum apostolatus, vitae religiosae novae formae, matrimonii 
spiritualitas, doctrina et activitas Ecclesiae in re sociali- tamquam pignora et auspicia quaedam 
sunt habenda, quae futuros oecumenismi progressus fauste portendunt. 


7. Oecumenismus veri nominis sine interiore conversione non datur. Etenim ex novitate 
mentis,[24] ex sui ipsius abnegatione atque ex caritatis liberrima effusione proficiscuntur et 
maturescunt desideria unitatis. Ideo a Spiritu divino imploranda nobis est gratia sincerae 
abnegationis, humilitatis et mansuetudinis in serviendo, atque fraternae in alios animi 
liberalitatis. «Obsecro itaque vos», ait Apostolus gentium, «ego vinctus in Domino, ut digne 
ambuletis vocatione, qua vocati estis, cum omni humilitate et mansuetudine, cum patientia 
supportantes invicem in caritate, solliciti servare unitatem Spiritus in vinculo pacis» (Eph. 4, 1-3). 
Exhortatio haec illos praesertim spectat, qui ad sacrum ordinem eo consilio evecti sunt, ut 
continuetur missio Christi, qui inter nos «non venit ministrari, sed ministrare» (Mt. 20, 28). 


De culpis etiam adversus unitatem valet testimonium S. loannis: «Si dixerimus quoniam non 
peccavimus, mendacem facimus eum, et verbum eius non est in nobis» (Ilo. 1, 10). Humili igitur 
prece veniam petimus a Deo et a fratribus seiunctis, sicut et nos dimittimus debitoribus nostris. 


Meminerint omnes christifideles se Christianorum unionem eo melius promovere, immo exercere, 
quo puriorem secundum Evangelium vitam degere studeant. Quo enim arctiore communione 
cum Patre, Verbo et Spiritu unientur, eo intimius atque facilius mutuam fraternitatem augere 
valebunt. 


8. Haec cordis conversio vitaeque sanctitas, una cum privatis et publicis supplicationibus pro 
Christianorum unitate, tamquam anima totius motus oecumenici existimandae sunt et merito 
oecumenismus spiritualis nuncupari possunt. 


Sollemne enim est Catholicis frequenter ad illam orationem convenire pro Ecclesiae unitate, 
quam Salvator Ipse in pervigilio mortis a Patre flagranter precatus est: «ut omnes unum sint» (lo. 

17, 21). In quibusdam peculiaribus rerum adiunctis, cuiusmodi sunt precationes quae «pro 
unitate» indicuntur, atque in oecumenicis conventibus licitum est immo et optandum, ut 
Catholici cum fratribus seiunctis in oratione consocientur. Communes eiusmodi preces perefficax 
sane medium sunt gratiae unitatis impetrandae et genuina significatio vinculorum, quibus 
Catholici cum fratribus seiunctis adhuc coniunguntur: «Ubi enim sunt duo vel tres congregati in 
nomine meo, ibi sum in medio eorum» (Mt. 18, 20). 


Attamen communicationem in sacris considerare non licet velut medium  indiscretim 
adhibendum ad Christianorum unitatem restaurandam. Quae communicatio a duobus principiis 
praecipue pendet: ab unitate Ecclesiae significanda, et a participatione in mediis gratiae. 
Significatio unitatis plerumque vetat communicationem. Gratia procuranda quandoque illam 
commendat. De modo concreto agendi, attentis omnibus circumstantiis temporum, locorum et 
personarum, prudenter decernat auctoritas episcopalis localis, nisi aliud a conferentia episcopali, 
ad normam propriorum statutorum, vel a Sancta Sede statuatur. 


9. Fratrum seiunctorum animum cognoscere oportet. Ad hoc necessario requiritur studium, quod 
secundum veritatem et animo benevolo peragendum est. Catholici debito modo praeparati 
acquirant necesse est meliorem cognitionem doctrinae et historiae, vitae spiritualis et cultualis, 
psychologiae religiosae et culturae, quae fratribus propria est. 


Ad id assequendum multum iuvant ex utraque parte conventus ad theologicas praesertim 
quaestiones tractandas, ubi unusquisque par cum pari agat, dummodo qui in illis partem habent 
sub praesulum vigilantia vere periti sint. Ex tali dialogo etiam clarius innotescet, quae sit revera 
Ecclesiae catholicae condicio. Hac via et seiunctorum fratrum mens melius cognoscetur eisque 
fides nostra aptius exponetur. 


.10. Sacrae theologiae institutiones et aliae disciplinae praesertim historicae tradantur oportet 
etiam sub aspectu oecumenico, ut usque accuratius rerum veritati respondeant. 


Multum enim interest futuros pastores et sacerdotes pollere theologia hoc modo adamussim 
elaborata, non polemice, in iis imprimis, quae fratrum seiunctorum erga Ecclesiam catholicam 
relationes spectant. 


A sacerdotum enim formatione necessaria institutio ac formatio spiritualis fidelium et 
religiosorum quam maxime pendet. 


Etiam Catholici in missionalia opera in iisdem terris ac alii Christiani incumbentes hodie 
praesertim cognoscant oportet quaestiones et fructus, quae ex oecumenismo in eorum 
apostolatu oriuntur. 


11. Modus ac ratio fidem catholicam exprimendi nullatenus obstaculum fieri debet dialogo cum 
fratribus. Integra doctrina lucide exponatur omnino oportet. Nil ab oecumenismo tam alienum 
est quam ille falsus irenismus, quo puritas doctrinae catholicae detrimentum patitur et eius 
sensus genuinus et certus obscuratur. 


Simul fides catholica et profundius et rectius explicanda est, modo et sermone qui etiam a 
fratribus seiunctis possit vere comprehendi. 


Insuper in dialogo oecumenico theologi catholici, doctrinae Ecclesiae inhaerentes, una cum 
fratribus seiunctis investigationem peragentes de divinis mysteriis, cum veritatis amore, caritate 
et humilitate progredi debent. In comparandis doctrinis meminerint existere ordinem seu 
«hierarchiam» veritatum doctrinae catholicae, cum diversus sit earum nexus cum fundamento 

fidei christianae. Sic via sternetur qua per fraternam hanc aemulationem omnes incitentur ad 
profundiorem cognitionem et clariorem manifestationem investigabilium divitiarum Christi.[25] 


12. Coram omnibus gentibus Christiani universi fidem in Deum unum et trinum, in Filium Dei 
incarnatum, Redemptorem et Dominum nostrum profiteantur et communi conatu in mutua 
aestimatione testimonium reddant spei nostrae, quae non confundit. Cum hodiernis temporibus 
in re sociali cooperatio latissime instauretur, omnes prorsus homines ad communem operam 
vocantur, potiore vero ratione ii, qui in Deum credunt, maxime autem omnes Christiani utpote 
Christi nomine insigniti. Omnium Christianorum cooperatio coniunctionem illam qua iam inter se 
uniuntur vivo modo exprimit atque Christi servi vultum in pleniorem lucem ponit. Cooperatio haec, 
in non paucis nationibus iam instaurata, magis magisque perficiatur oportet, in regionibus 
praesertim, ubi evolutio socialis vel technica peragitur, sive in dignitate personae humanae recte 
aestimanda, sive in bono pacis promovendo, sive in sociali Evangelii applicatione prosequenda, 
sive in scientiis et artibus spiritu christiano provehendis, sive etiam in cuiusvis generis remediis 
adhibendis contra nostrae aetatis aerumnas, cuiusmodi sunt fames et calamitates, 
analphabetismus et inopia, penuria habitationum et non aequa bonorum distributio. Hac 
cooperatione omnes qui in Christum credunt facile addiscere possunt, quomodo alii alios melius 
cognoscere et pluris aestimare queant atque ad unitatem Christianorum via sternatur. 


CAPUT III 
De Ecclesiis et de Communitatibus ecclesialibus 
a Sede Apostolica Romana seiunctis 


13. Ad duas praecipuas scissionum categorias inconsutilem tunicam Christi afficientium oculos 
convertimus . 


Primae earum in Oriente evenerunt, sive contestatione dogmaticarum formularum Conciliorum 
Ephesini et Chalcedonensis, sive, posteriore tempore, per solutionem ecclesiasticae communionis 
inter Patriarchatus orientales et Sedem Romanam. 


Aliae dein, post amplius quattuor saecula, in Occidente ortae sunt ex eventibus qui sub nomine 
Reformationis communiter veniunt. Exinde a Sede Romana plures Communiones sive nationales 
sive confessionales seiunctae sunt. Inter eas, in quibus traditiones et structurae catholicae ex 
parte subsistere pergunt, locum specialem tenet Communio anglicana. 


Hae tamen diversae divisiones inter se valde differunt non solum ratione originis, loci et temporis, 
sed praesertim natura et gravitate quaestionum ad fidem et structuram ecclesiasticam 
pertinentium. Quam ob rem, haec Sancta Synodus, nec condiciones diversas diversorum 
Coetuum christianorum parvipendens, neque superstites, non obstante divisione, nexus inter eos 
praeteriens, ad prudentem actionem oecumenicam exercendam sequentes considerationes 
proponere decernit. 


Il. De Ecclesiarum Orientalium peculiari consideratione 


14. Ecclesiae Orientis et Occidentis per non pauca saecula suam propriam viam, fraterna tamen 
communione fidei et vitae sacramentalis coniunctae, secutae sunt, Sede Romana moderante 
communi consensu, si dissensiones circa fidem vel disciplinam inter eas orirentur. Sacrosanctae 
Synodo gratum est, inter cetera gravis momenti, omnibus in mentem revocare plures in Oriente 
florere particulares seu locales Ecclesias, inter quas primum locum tenent Ecclesiae Patriarchales, 
et ex quibus non paucae ab ipsis Apostolis ortum habere gloriantur. Proinde apud Orientales 


134 


praevaluit atque praevalet sollicitudo et cura servandi fraternas illas in fidei caritatisque 
communione necessitudines, quae inter Ecclesias locales, ut inter sorores, vigere debent. 


Praetermittendum pariter non est Ecclesias Orientis ab origine habere thesaurum, ex quo plura 
in rebus liturgicis, in traditione spirituali et in ordine iuridico Ecclesia Occidentis deprompsit. 
Neque illud parvi faciendum est fundamentalia dogmata christianae fidei de Trinitate et de Verbo 
Dei, ex Virgine Maria incarnato, in Conciliis Oecumenicis in Oriente celebratis definita esse. Ad 
hanc fidem servandam illae Ecclesiae multa et passae sunt et patiuntur. 


Tradita autem ab Apostolis haereditas diversis formis et modis acceptata est et inde ab ipsis 
Ecclesiae primordiis hic et illic varie explicata ob diversitatem quoque ingenii et vitae 
condicionum. Quae omnia, praeter causas externas, propter defectum etiam mutuae 
comprehensionis et caritatis separationibus ansam praebuerunt. 


Quamobrem Sacrosancta Synodus omnes quidem, sed praesertim eos exhortatur qui in 
instaurationem plenae communionis optatae inter Ecclesias orientales et Ecclesiam catholicam 
incumbere intendunt, ut debitam considerationem habeant de hac peculiari condicione 
nascentium crescentiumque Ecclesiarum Orientis et de indole relationum, quae inter eas et 
Sedem Romanam ante separationem vigebant atque rectam de his omnibus existimationem sibi 
efforment. Haec accurate servata ad dialogum intentum summopere conferent. 


15. Omnibus quoque notum est quanto cum amore Christiani orientales liturgica Sacra peragant, 
praesertim celebrationem eucharisticam, fontem vitae Ecclesiae et pignus futurae gloriae, qua 
fideles cum episcopo uniti accessum ad Deum Patrem habentes per Filium Verbum incarnatum, 
passum et glorificatum, in effusione Sancti Spiritus, communionem cum Sanctissima Trinitate 
consequuntur, «divinae consortes naturae» (2 Pt. 1, 4) effecti. Proinde per celebrationem 
Eucharistiae Domini in his singulis Ecclesiis, Ecclesia Dei aedificatur et crescit,[26] et per 
concelebrationem communio earum manifestatur. In cultu hoc liturgico Mariam semper 
Virginem, quam Oecumenica Synodus Ephesina sollemniter Deiparam Sanctissimam proclamavit 
ut vere et proprie Christus Filius Dei et Filius Hominis secundum Scripturas agnosceretur, 
Orientales pulcherrimis hymnis magnificant et multos quoque Sanctos, inter quos Patres 
universalis Ecclesiae, collaudant. 


Cum autem illae Ecclesiae, quamvis seiunctae, vera sacramenta habeant, praecipue vero, vi 
successionis apostolicae, Sacerdotium et Eucharistiam, quibus arctissima necessitudine adhuc 
nobiscum coniunguntur, quaedam communicatio in sacris, datis opportunis circumstantiis et 
approbante auctoritate ecclesiastica, non solum possibilis est sed etiam suadetur. 


In Oriente quoque inveniuntur divitiae illarum traditionum spiritualium, quas praesertim 
monachismus expressit. Ibi enim inde a gloriosis Sanctorum Patrum temporibus floruit 
spiritualitas illa monastica, quae dein ad occidentales partes manavit et ex qua religiosum 
latinorum institutum tamquam e suo fonte originem duxit ac deinceps novum vigorem identidem 
accepit. Quapropter enixe commendatur ut Catholici frequentius accedant ad has spirituales 
Patrum Orientalium divitias quae hominem totum ad divina contemplanda evehunt. 


Ditissimum Orientalium patrimonium liturgicum et spirituale cognoscere, venerari, conservare 
et fovere omnes sciant maximi esse momenti ad plenitudinem traditionis christianae fideliter 
custodiendam et ad reconciliationem orientalium et occidentalium Christianorum perficiendam. 


16. Praeterea a primis iam temporibus Ecclesiae Orientis disciplinas proprias a Sanctis Patribus 
atque Synodis, etiam Oecumenicis, sancitas sequebantur. Cum autem unitati Ecclesiae minime 

obstet, immo decorem eius augeat et ad missionem eius implendam non parum conferat 
quaedam morum consuetudinumque diversitas, uti supra memoratur, Sacra Synodus, ad omne 
dubium tollendum, declarat Ecclesias Orientis, memores necessariae unitatis totius Ecclesiae, 
facultatem habere se secundum proprias disciplinas regendi, utpote indoli suorum fidelium 
magis congruas atque bono animorum consulendo aptiores. Perfecta huius traditionalis principii 
observantia, non semper quidem servata, ad ea pertinet quae ad unionem restaurandam 
tamquam praevia condicio omnino requiruntur. 


17. Quae supra de legitima diversitate dicta sunt, eadem placet etiam de diversa theologica 
doctrinarum enuntiatione declarare. Etenim in veritatis revelatae exploratione methodi 
gressusque diversi ad divina cognoscenda et confitenda in Oriente et in Occidente adhibiti sunt. 
Unde mirum non est quosdam aspectus mysterii revelati quandoque magis congrue percipi et in 
meliorem lucem poni ab uno quam ab altero, ita ut tunc variae illae theologicae formulae non 
raro potius inter se compleri dicendae sint quam opponi. Ad traditiones theologicas authenticas 
Orientalium quod attinet, agnoscendum est eas eximio quidem modo in Sacris Scripturis 
radicatas esse, vita liturgica foveri et exprimi, viva apostolica traditione scriptisque Orientalium 
Patrum ac spiritualium auctorum nutriri, ad rectam vitae institutionem, immo ad christianam 
veritatem plene contemplandam tendere. 


Haec Sancta Synodus, gratias agens Deo quod multi orientales Ecclesiae catholicae filii, qui hoc 
patrimonium custodiunt et illud purius pleniusque vivere cupiunt, iam cum fratribus traditionem 
occidentalem colentibus in plena communione vivunt, declarat, totum hoc patrimonium 
spirituale ac liturgicum, disciplinare ac theologicum in diversis suis traditionibus ad plenam 
catholicitatem et apostolicitatem Ecclesiae pertinere. 


18. His omnibus bene perspectis, haec Sacrosancta Synodus renovat id quod a Sacris praeteritis 
Conciliis nec non a Romanis Pontificibus declaratum est, nempe ad communionem et unitatem 
restaurandam vel servandam opus esse «nihil ultra imponere... oneris quam... necessaria» (Act. 
15, 28). Vehementer etiam exoptat ut ad eam paulatim consequendam omnes conatus exinde 
intendant in variis institutis et formis vitae Ecclesiae, praesertim oratione et fraterno dialogo 
circa doctrinam et muneris pastoralis urgentiores aetatis nostrae necessitates. Eodem modo 
pastoribus et fidelibus Ecclesiae catholicae commendat necessitudines cum eis qui non iam in 
Oriente, sed procul a patria vitam degunt, ut fraterna collaboratio cum eis in spiritu caritatis et 
secluso omni spiritu contentiosae aemulationis crescat. Quod si hoc opus toto animo 
promoveatur, Sacrosancta Synodus sperat fore, ut sublato pariete occidentalem orientalemque 
Ecclesiam dividente, unica tandem fiat mansio angulari firmata lapide, Christo lesu, qui faciet 
utraque unum.[27] 


Il. De Ecclesiis et Communitatibus ecclesialibus in Occidente seiunctis 


19. Ecclesiae et Communitates ecclesiales, quae vel in gravissimo illo rerum discrimine, quod in 
Occidente iam ab exeunte medio aevo initium sumpsit, vel posterioribus temporibus ab 
Apostolica Sede Romana separatae sunt, cum Ecclesia catholica peculiari affinitate ac 
necessitudine iunguntur ob diuturnam populi christiani vitam praeteritis saeculis in ecclesiastica 
communione peractam. 


Cum hae vero Ecclesiae et Communitates ecclesiales propter diversitatem originis, doctrinae et 
vitae spiritualis non tantum a nobis, sed etiam inter se non parum differant, eas aeque describere 
opus perdifficile est, quod hic aggredi non intendimus. 

Quamvis motus oecumenicus et desiderium pacis cum Ecclesia catholica nondum ubique 
invaluerint, spes nobis est fore ut in omnibus sensus oecumenicus et mutua aestimatio paulatim 
crescant. Attamen agnoscendum est inter has Ecclesias et Communitates atque Ecclesiam 
catholicam magni ponderis discrepantias adesse, non tantum indolis historicae, sociologicae, 
psychologicae, culturalis, sed imprimis interpretationis revelatae veritatis. Quo autem facilius, 
non obstantibus illis differentiis, dialogus oecumenicus instaurari possit, in sequentibus quaedam 
efferre volumus quae fundamentum huius dialogi atque incitamentum esse possunt ac debent. 


20. Mens nostra eos imprimis Christianos respicit, qui lesum Christum ut Deum ac Dominum et 
unicum mediatorem inter Deum et homines palam confitentur ad unius gloriam Dei, Patris et Filii 
et Spiritus Sancti. Non leves scimus quidem existere discrepantias a doctrina catholicae Ecclesiae 
etiam de Christo Verbo Dei incarnato et de opere redemptionis, proinde de mysterio 
ministerioque Ecclesiae et munere Mariae in opere salutis. Laetamur tamen videntes fratres 
seiunctos in Christum tamquam fontem et centrum communionis ecclesiasticae intendere. 
Desiderio tacti unionis cum Christo compelluntur ad unitatem magis magisque quaerendam 
atque etiam ad testimonium fidei suae ubique apud gentes reddendum. 


21. Sacrarum Scripturarum amor et veneratio ac prope cultus fratres nostros ad constans et 
sollers Sacrae Paginae studium adducunt: Evangelium «virtus enim Dei est in salutem omni 
credenti, ludaeo primum et Graeco» (Rom. 1, 16). 


Spiritum Sanctum invocantes, in ipsis Sacris Scripturis Deum inquirunt quasi sibi loquentem in 
Christo, a Prophetis praenuntiato, Verbo Dei pro nobis incarnato. In iis vitam Christi 
contemplantur et ea quae Divinus Magister ad salutem hominum docuit et peregit, mysteria 
praesertim mortis eius et resurrectionis. 


At cum Christiani a nobis seiuncti auctoritatem divinam Sacrorum Librorum affirmant, aliter ac 
nos -diversi quidem diverse- sentiunt de habitudine Scripturas inter et Ecclesiam, in qua 
secundum fidem catholicam magisterium authenticum peculiarem obtinet locum in verbo Dei 
scripto exponendo et praedicando. 


Nihilominus Sacra Eloquia in ipso dialogo eximia sunt instrumenta in potenti manu Dei ad illam 
unitatem adipiscendam, quam Salvator omnibus hominibus exhibet. 


22. Baptismi sacramento, quandocumque iuxta Domini institutionem rite confertur ac debita 
animi dispositione accipitur, homo vere Christo crucifixo et glorificato incorporatur atque ad 
vitae divinae consortium regeneratur iuxta illud Apostoli: «consepulti ei in baptismo, in quo et 
resurrexistis per fidem operationis Dei, qui suscitavit illum a mortuis (Col. 2, 12).[28] 


Baptismus igitur vinculum unitatis sacramentale constituit vigens inter omnes qui per illum 
regenerati sunt. Attamen baptismus per se dumtaxat initium et exordium est, quippe qui totus 
in acquirendam tendit plenitudinem vitae in Christo. Itaque baptismus ordinatur ad integram 
fidei professionem, ad integram incorporationem in salutis institutum, prout ipse Christus illud 
voluit, ad integram denique in communionem eucharisticam insertionem. 


Communitates ecclesiales a nobis seiunctae, quamvis deficiat earum plena nobiscum unitas ex 
baptismate profluens, et quamvis credamus illas, praesertim propter sacramenti Ordinis 
defectum, genuinam atque integram substantiam Mysterii eucharistici non servasse, tamen, 
dum in Sancta Coena mortis et resurrectionis Domini memoriam faciunt, vitam in Christi 
communione significari profitentur atque gloriosum Eius adventum exspectant. Quapropter 

doctrina circa Coenam Domini, cetera sacramenta et cultum ac Ecclesiae ministeria obiectum 
dialogi constituat oportet. 


23. Christiana horum fratrum conversatio fide in Christum alitur, baptismatis gratia et verbo Dei 
audito fovetur. Manifestatur quidem in oratione privata, in meditatione biblica, in familiae 
christianae vita, in cultu communitatis ad laudem Dei congregatae. Ceteroquin cultus eorum 
nonnumquam elementa conspicua communis antiquae liturgiae prae se fert. Fides qua Christo 
creditur fructus edit in laude et gratiarum actione pro beneficiis divinitus acceptis; accedit vivus 
iustitiae sensus et sincera caritas in proximum. Haec autem operosa fides haud pauca etiam 
instituta ad miseriam spiritualem et corporalem sublevandam, ad iuventutis educationem 
excolendam, ad sociales vitae condiciones humaniores reddendas, ad pacem universim 
constabiliendam protulit. 


Quod si inter Christianos multi non semper eadem ratione atque Catholici Evangelium in re 
morali intelligunt neque easdem solutiones difficiliorum hodiernae societatis quaestionum 
admittunt, nihilominus ut nos volunt verbo Christi ut fonti christianae virtutis haerere et 
apostolico oboedire praecepto: «Omne, quodcumque facitis in verbo aut in opere, omnia in 
nomine Domini lesu Christi, gratias agentes Deo et Patri per ipsum» (Col. 3, 17). Hinc dialogus 
oecumenicus de morali Evangelii applicatione initium sumere potest. 


24. Sic post breviter expositas condiciones, quibus exerceri contingit actio oecumenica, et 
principia quibus moderanda est, fidenter oculos ad futura convertimus. Haec Sacrosancta 
Synodus hortatur fideles, ut a quavis levitate vel imprudenti zelo se abstineant, quae vero 
progressui unitatis nocere possint. Eorum enim oecumenica actio non potest esse nisi plene 
sincereque catholica, fidelis nempe veritati, quam ab Apostolis et Patribus accepimus, et 
consentanea fidei, quam Ecclesia catholica semper professa est, ac simul in eam plenitudinem 
tendens, qua Dominus decursu temporum Corpus Suum vult augeatur. 


Haec Sacrosancta Synodus instanter exoptat ut filiorum Ecclesiae catholicae incepta cum inceptis 
fratrum seiunctorum coniuncta progrediantur, quin Providentiae viis ullum ponatur obstaculum 
et quin futuris Spiritus Sancti impulsionibus praeiudicetur. Insuper se consciam esse declarat hoc 
sanctum propositum reconciliandi Christianos omnes in unitate unius unicaeque Ecclesiae Christi 
humanas vires et dotes excedere. Quapropter spem suam in oratione Christi pro Ecclesia, in 
amore Patris erga nos, in virtute Spiritus Sancti penitus ponit. «Spes autem non confundit, quia 
caritas Dei diffusa est in cordibus nostris per Spiritum Sanctum, qui datus est nobis» (Rom. 5, 5). 


Haec omnia et singula quae in hoc Decreto edicta sunt, placuerunt Sacrosancti Concilii Patribus. 
Et Nos, Apostolica a Christo Nobis tradita potestate, illa, una cum Venerabilibus Patribus, in 
Spiritu Sancto approbamus, decernimus ac statuimus et quae ita synodaliter statuta sunt ad Dei 
gloriam promulgari iubemus.Romae, apud S. Petrum die XXI mensis Novembris anno MCMLXIV. 
Ego PAULUS Catholicae Ecclesiae Episcopus. Sequuntur Patrum Subsignationes. 

O6 GRAVISSIMUM EDUCATIONIS MOMENTUM. DECLARATIO DE EDUCATIONE CHRISTIANA 

Gravissimum educationis momentum in vita hominis eiusque influxum semper maiorem in 
socialem huius aetatis progressum Sancta Oecumenica Synodus attente perpendit (1). Re quidem 
vera iuvenum educatio, immo adultorum quoque continua quaedam institutio, cum facilior tum 
urgentior redditur temporis nostri adiunctis. Homines enim propriae dignitatis et officii plenius 
conscii, vitam socialem ac praesertim oeconomicam et politicam actuosius in dies participare 
praeoptant (2); mirabiles artis technicae et inquisitionis scientificae progressus, nova 
communicationis socialis subsidia opportunitatem praebent hominibus, maiore interdum 
temporis spatio ab occupationibus liberi fruentibus, facilius ad patrimonium mentis animique 
culturae accedendi atque arctiore tum coetuum tum ipsorum populorum necessitudine mutuo se 
complendi. 


Proinde ubique conatus fiunt ad opus educationis magis magisque promovendum; hominum, et 
peculiariter puerorum atque parentum, iura primaria educationem respicientia declarantur et 
publicis documentis consignantur (3); alumnorum numero celeriter crescente, late multiplicantur 
et perficiuntur scholae atque alia educationis instituta conduntur; novis experimentis excoluntur 
educationis et instructionis methodi; magni quidem ponderis peraguntur nisus ad eas omnibus 
hominibus procurandas, licet permulti pueri et iuvenes institutione etiam fundamentali adhuc 
priventur et tot alii apta educatione, in qua simul veritas et caritas excoluntur, careant. 


Cum vero Sancta Mater Ecclesia ad mandatum implendum a divino suo Conditore acceptum, 
mysterium nempe salutis omnibus hominibus nuntiandi et omnia instaurandi in Christo, integram 
hominis vitam etiam terrenam quatenus cum vocatione coelesti connexam curare debeat (4), in 
educationis progressu atque amplificatione partes suas habet. Proinde S. Synodus de educatione 
christiana praesertim in scholis fundamentalia quaedam principia declarat, quae a speciali post 
Concilium Commissione fusius evolvenda erunt atque ab Episcoporum Conferentiis ad diversas 
regionum condiciones applicanda. 


1 .Omnibus hominibus cuiusvis stirpis, condicionis et aetatis utpote dignitate personae 
pollentibus, ius est inalienabile ad educationem (5), proprio fini respondentem (6), propriae indoli, 
sexus differentiae, culturae patriisque traditionibus accommodatam et simul fraternae cum aliis 
populis consortioni apertam ad veram unitatem et pacem in terris fovendam. Vera autem 
educatio prosequitur formationem personae humanae in ordine ad finem eius ultimum et simul 
ad bonum societatum, quarum homo membrum exstat et in quarum officiis, adultus effectus, 
partem habebit. 


Pueri igitur et adolescentes, ratione habita progressus scientiae psychologicae, paedagogicae et 
didacticae adiuventur oportet ad dotes physicas, morales et intellectuales harmonice evolvendas, 
ad gradatim acquirendum perfectiorem sensum responsabilitatis in propria vita continuo nisu 
recte excolenda et in vera libertate prosequenda, obstaculis magno et constanti animo superatis. 
Positiva et prudenti educatione sexuali progrediente aetate instituantur. Praeterea ad vitam 
socialem participandam ita conformentur ut, instrumentis necessariis et opportunis rite instructi, 
in varios humanae communitatis coetus actuose sese inserere valeant, colloquio cum aliis 
aperiantur communique bono provehendo operam libenter navent. 


Similiter Sancta Synodus declarat pueris ac adolescentibus ius esse ut in valoribus moralibus recta 
conscientia aestimandis et adhaesione personali amplectendis necnon in Deo perfectius 
cognoscendo et diligendo instimulentur. Ideoque enixe rogat omnes qui vel populorum regimen 
tenent vel educationi praesunt, ut curent ne umquam iuventus hoc sacro iure privetur. Filios 
autem Ecclesiae exhortatur ut generoso animo operam praestent in universo educationis campo, 

praesertim hunc in finem ut congrua educationis et instructionis beneficia ad omnes ubique 
terrarum citius extendi possint (7). 


2. Omnibus christianis, quippe qui, per regenerationem ex aqua et Spiritu Sancto nova creatura 
effecti (8), filii Dei nominentur et sint, ius est ad educationem christianam. Quae quidem non 
solum maturitatem humanae personae modo descriptam prosequitur, sed eo principaliter 
spectat ut baptizati dum in cognitionem mysterii salutis gradatim introducuntur, accepti fidei 
doni in dies magis conscii fiant; Deum Patrem in spiritu et veritate adorare (cf. lo 4,23) praeprimis 
in actione liturgica addiscant, ad propriam vitam secundum novum hominem in iustitia et 
sanctitate veritatis (Eph 4,22-24) gerendam conformentur; ita quidem occurrant in virum 
perfectum, in aetatem plenitudinis Christi (cf. Eph 4,13) et augmento corporis mystici operam 
praestent. lidem insuper suae vocationis conscii tum spei quae in eis est (cf. 1 Pt 3,15), 
testimonium exhibere tum christianam mundi conformationem adiuvare consuescant, qua 
naturales valores in completa hominis a Christo redempti consideratione assumpti, ad totius 
societatis bonum conferant (9). Quare haec S. Synodus animarum Pastoribus gravissimum recolit 
officium omnia disponendi ut hac educatione christiana omnes fideles fruantur, praeprimis 
iuvenes qui spes sunt Ecclesiae (10). 


3. Parentes, cum vitam filiis contulerint, prolem educandi gravissima obligatione tenentur et ideo 
primi et praecipui eorum educatores agnoscendi sunt (11). Quod munus educationis tanti 
ponderis est ut, ubi desit, aegre suppleri possit. Parentum enim est talem familiae ambitum 
amore, pietate erga Deum et homines animatum creare qui integrae filiorum educationi 
personali et sociali faveat. Familia proinde est prima schola virtutum socialium quibus indigent 
omnes societates. Maxime vero in christiana familia, matrimonii sacramenti gratia et officio 
ditata, filii iam a prima aetate secundum fidem in baptismo receptam Deum percipere et colere 
atque proximum diligere doceantur oportet; ibidem primam inveniunt experientiam et sanae 
societatis humanae et Ecclesiae; per familiam denique in civilem hominum consortionem et in 
populum Dei sensim introducuntur. Persentiant igitur parentes quanti momenti sit familia vere 
christiana pro vita et progressu ipsius populi Dei (12). 


Educationis impertiendae munus primario familiae competens totius societatis auxiliis indiget. 
Praeter igitur iura parentum ceterorumque quibus ipsi partem in munere educationis concredunt, 
certa quidem officia et iura competunt societati civili, quatenus eius est ea ordinare quae ad 
bonum commune temporale requiruntur. Ad eius munera pertinet educationem iuventutis 
pluribus modis provehere: parentum scilicet aliorumque qui in educatione partes habent officia 
et iura tueri eisque adiumenta praebere; iuxta subsidiarii officii principium, deficientibus 
parentum aliarumque societatum incoeptis, educationis opus, attentis quidem parentum votis, 
perficere; insuper, quatenus bonum commune postulat, scholas et instituta propria condere (13). 


Singulari demum ratione officium educandi ad Ecclesiam spectat, non solum quia humana 
quoque societas educationis tradendae capax agnoscenda est, sed maxime quia munus habet 
viam salutis omnibus hominibus annuntiandi, credentibus vitam Christi communicandi eosque 
continua sollicitudine adiuvandi ut ad huius vitae plenitudinem pervenire valeant (14). His igitur 
filiis suis tanquam Mater eam praestare Ecclesia tenetur educationem, qua tota eorum vita 
spiritu Christi imbuatur, simul autem omnibus populis suam operam praebet ad promovendam 
integram personae humanae perfectionem, ad bonum quoque societatis terrestris atque ad 
aedificationem mundi humanius configurandi (15). 


In munere suo educationis explendo Ecclesia de omnibus aptis subsidiis sollicita, praecipue de eis 
curat quae ipsi sunt propria, quorum primum est institutio catechetica (16) quae fidem illuminat 

et roborat, vitam secundum spiritum Christi nutrit, ad mysterii liturgici consciam et actuosam 
participationem conducit (17) atque ad actionem apostolicam excitat. Ecclesia magni facit et suo 
spiritu penetrare et elevare quaerit cetera quoque auxilia, quae ad commune hominum 
patrimonium pertinent quaeque ad animos excolendos hominesque formandos magnopere 
conferunt, uti sunt communicationis socialis instrumenta (18), multiplices animi corporisque 
exercitationum coetus, iuvenum consociationes atque praesertim scholae. 


5. Inter omnia educationis instrumenta peculiare momentum habet schola (19), quae vi suae 
missionis dum facultates intellectuales assidua cura excolit, recte iudicandi capacitatem evolvit, 
in patrimonium culturae a generationibus praeteritis acquisitum introducit, sensum valorum 
promovet, vitam professionalem praeparat, inter alumnos diversae indolis et condicionis 
amicalem consortionem pariens mutuam se comprehendendi dispositionem fovet; insuper velut 
quoddam centrum constituit cuius operositatem et profectum una participare debent familiae, 
magistri, varii generis consociationes vitam culturalem, civicam, religiosam promoventes, 
societas civilis, et tota communitas humana. 


Pulchra igitur et gravis quidem ponderis est vocatio illarum omnium qui parentes in eorundem 
officio implendo iuvantes et communitatis humanae vices gerentes, munus educandi in scholis 
suscipiunt; quae vocatio peculiares mentis et cordis dotes, diligentissimam praeparationem, 
continuam renovationis et adaptationis promptitudinem expostulat. 


6. Parentes quibus primum et inalienabile officium et ius est filios educandi, in scholis eligendis 
vera libertate gaudeant oportet. Potestas publica igitur cuius est civium libertates tueri et 
defendere, iustitiae distributivae consulens curare debet, ut subsidia publica ita erogentur ut 
parentes pro filiis suis scholas, secundum conscientiam suam, vere libere selegere valeant (20). 


Ceterum rei publicae est providere ut omnes cives ad congruam culturae participationem 
accedere valeant atque ad officia et iura civilia exercenda debite praeparentur. Ipsa igitur res 
publica ius puerorum ad adaequatam educationem scholarem tutari, magistrorum capacitati 
studiorumque praestantiae vigilare, alumnorum sanitati consulere atque in genere integrum 
scholarum opus promovere debet, principio subsidiarii officii prae oculis habito et ideo quovis 
excluso scholarum monopolio, quod nativis humanae personae iuribus, ipsius quoque culturae 
profectui et divulgationi, pacificae civium consortioni necnon pluralismo in permultis societatibus 
hodie vigenti adversatur (21). 


Christifideles vero S. Synodus hortatur ut sive ad aptas educationis methodos studiorumque 
rationem inveniendas, sive ad magistros efformandos qui iuvenes recte educare valeant, 
auxiliatricem operam ultro praestent atque, parentum praesertim consociationibus, universum 
scholae munus et praecipue educationem moralem in ea tradendam suis adiumentis 
prosequantur (22). 


7. Gravissimum praeterea officium persentiens moralem et religiosam educationem omnium 
suorum filiorum sedulo curandi, Ecclesia peculiari suo affectu et adiutorio praesens sit oportet iis 
plurimis qui in scholis non catholicis instituuntur; tum per testimonium vitae eorum qui eos 
docent et moderantur, tum per condiscipulorum apostolicam actionem (23), tum maxime per 
ministerium sacerdotum et laicorum qui eis doctrinam salutis tradunt, ratione aetati et adiunctis 
accommodata et spirituale auxilium praebent opportunis incoeptis pro rerum temporumque 
condicione. 


Parentibus autem grave recolit officium quod eis competit omnia disponendi vel etiam exigendi 
ut filii sui illis auxiliis frui possint et formatione christiana harmonico gressu cum profana 

progrediantur. Propterea Ecclesia illas auctoritates et societates civiles dilaudat, quae pluralismi 
hodiernae societatis ratione habita et debitae libertati religiosae consulentes, familias adiuvant 
ut educatio filiorum in omnibus scholis secundum propria familiarum principia moralia et 
religiosa impertiri possit (24). 


8. Ecclesiae praesentia in scholarum campo ostenditur peculiari ratione per scholam catholicam. 
Ea quidem non minus quam aliae scholae fines culturales et humanam iuvenum formationem 
prosequitur. Proprium autem illius est communitatis scholaris ambitum, spiritu evangelico 
libertatis et caritatis animatum creare, adolescentes adiuvare ut in propria persona evolvenda 
una simul crescant secundum novam creaturam quae per baptismum effecti sunt, atque 
universam culturam humanam ad nuntium salutis postremo ordinare ita ut cognitio quam 
alumni de mundo, vita et homine gradatim acquirunt, fide illuminetur (25). Ita quidem schola 
catholica, dum progredientis aetatis condicionibus sicut oportet se aperit, suos alumnos ad 
civitatis terrestris bonum efficaciter provehendum educat et ad servitium pro Regno Dei 
dilatando praeparat, ut exemplaris et apostolicae vitae exercitio salutare veluti fermentum 
humanae communitatis efficiantur. 


Schola catholica igitur cum ad Populi Dei missionem explendam tantopere conferre et dialogo 
inter Ecclesiam et hominum communitatem, in ipsorum mutuum beneficium, inservire valeat, 
nostris quoque rerum adiunctis suum gravissimum retinet momentum. Quare haec S. Synodus 
ius Ecclesiae scholas cuiusvis ordinis et gradus libere condendi atque regendi, in plurimis 
Magisterii documentis iam declaratum (26), denuo proclamat, in memoriam revocans huiusmodi 
iuris exercitium libertati quoque conscientiae et parentum iuribus tuendis necnon ipsius culturae 
profectui summopere conferre. 


Meminerint autem Magistri se quam maxime esse auctores ut schola catholica sua proposita et 
incoepta ad rem deducere valeat (27). Peculiari ergo iidem praeparentur sollicitudine ut scientia 
tum profana tum religiosa idoneis titulis comprobata sint praediti et arte educandi progredientis 
aetatis inventis congruente ditati. Caritate sibi vicissim et discipulis devincti atque spiritu 
apostolico imbuti, tam vita quam doctrina testimonium exhibeant unico Magistro Christo. 
Sociam, imprimis cum parentibus praestent operam; una cum ipsis debitam in universa 
educatione habeant rationem discriminis sexus et finis proprii utrique sexui in familia et in 
societate a divina providentia praestituti; personalem ipsorum alumnorum actionem excitare 
satagant eosque, absoluto curriculo scholari, consilio, amicitia, peculiaribus quoque conditis 
associationibus vero spiritu ecclesiali ditatis prosequi pergant. Horum magistrorum ministerium 
veri nominis apostolatum, nostris quoque temporibus maxime congruentem et necessarium S. 
Synodus declarat, simulque verum servitium societati praestitum. Parentibus vero catholicis 
officium memorat liberos suos concredendi, quando et ubi possunt, scholis catholicis, eas pro 
viribus sustinendi et cum eis in bonum filiorum suorum collaborandi (28). 


9. Huic scholae catholicae imagini omnes scholae ab Ecclesia quavis ratione dependentes pro 
viribus conformentur oportet, licet schola catholica pro locorum adiunctis varias formas induere 
possitn (29). Carissimas sane sibi habet Ecclesia etiam scholas catholicas quae in novarum 
ecclesiarum praesertim territoriis ab alumnis quoque non catholicis frequentantur. 


Ceterum in scholis catholicis constituendis et ordinandis progredientis aetatis necessitatibus 
consulendum est. Propterea, dum fovendae manent scholae quae inferioris et medii ordinis sunt 
atque educationis fundamentum constituunt, magni quoque faciendae sunt illae quae ab 
hodiernis condicionibus peculiari ratione requiruntur, ut sunt scholae quae professionales (30) et 
technicae nuncupantur, instituta erudiendis adultis, socialibus auxiliis provehendis necnon iis, qui 

ob naturae defectum peculiari cura indigent, destinata atque scholae in quibus magistri tum pro 
institutione religiosa tum pro aliis educationis formis praeparantur. 


Sancta Synodus Ecclesiae Pastores necnon omnes christifideles vehementer hortatur ut, nullis 
praetermissis sacrificiis, scholas catholicas adiuvent in earundem munere in dies perfectius 
explendo et praeprimis in curandis necessitatibus eorum qui bonis temporalibus sunt pauperes 
vel familiae adiutorio et affectu privantur vel a dono fidei sunt alieni. 


10. Altioris ordinis pariter scholas, praesertim Universitates et Facultates Ecclesia sedula 
prosequitur cura. Quin etiam in iis quae ab ipsa dependent, organica ratione intendit ut singulae 
disciplinae propriis principiis, propria methodo atque propria inquisitionis scientificae libertate 
ita excolantur, ut profundior in dies earum intelligentia obtineatur et, novis progredientis aetatis 
quaestionibus ac investigationibus accuratissime consideratis, altius perspiciatur quomodo fides 
et ratio in unum verum conspirent, Ecclesiae Doctorum, praesertim S. Thomae Aquinatis vestigia 
premendo (31). Ita quidem veluti publica, stabilis atque universalis praesentia efficiatur mentis 
christianae in toto culturae altioris promovendae studio atque horum institutorum alumni 
formentur homines doctrina vere praestantes, gravioribus officiis in societate obeundis parati 
atque fidei in mundo testes (32). 


In Universitatibus Catholicis in quibus nulla Facultas S. Theologiae exstet, Institutum habeatur 
vel Cathedra S. Theologiae, in qua lectiones laicis quoque alumnis accommodatae tradantur. 
Cum scientiae per investigationes peculiares altioris scientifici momenti praecipue proficiant, in 
Universitatibus et Facultatibus catholicis Instituta maxime  foveantur, quae primario 
investigationi scientificae promovendae inserviant. 


Sancta Synodus valde commendat ut Universitates et Facultates catholicae in diversis terrae 
partibus convenienter distributae, promoveantur, ita tamen ut non numero, sed doctrinae studio 
eniteant; eorumque aditus facile pateat alumnis maioris spei, etsi tenuioris fortunae, iis 
praesertim qui e novis adveniant nationibus. 


Quandoquidem sors societatis et ipsius Ecclesiae cum iuvenum altiora studia excolentium 
profectu intime connectitur 833), Ecclesiae Pastores non tantum impensam habeant curam de 
vita spirituali alumnorum qui Universitates Catholicas frequentant; sed de formatione spirituali 
omnium filiorum suorum solliciti, inter Episcopos consiliis opportune collatis, provideant ut etiam 
apud Universitates non catholicas convictus et centra universitaria catholica habeantur, in 
quibus sacerdotes, religiosi et laici, accurate selecti et praeparati, iuventuti universitariae 
spirituale et intellectuale adiutorium praebeant permanens. Iuvenes autem melioris ingenii sive 
catholicarum sive aliarum Universitatum, qui ad docendum et investigandum apti videantur, 
peculiari cura excolantur et ad magisteria suscipienda promoveantur. 


11. Ascientiarum sacrarum Facultatum operositate plurimum exspectat Ecclesia (34). Ipsis enim 
concredit gravissimum officium proprios alumnos praeparandi non solum ad ministerium 
sacerdotale sed maxime sive ad docendum in superiorum studiorum ecclesiasticorum sedibus 
sive ad disciplinas propria ope promovendas sive ad magis ardua apostolatus intellectualis 
munera suscipienda. Ipsarum Facultatum item est varias sacrarum disciplinarum regiones altius 
pervestigare ita ut profundior in dies Sacrae Revelationis intellectus obtineatur, patrimonium 
sapientiae christianae a maioribus traditum plenius aperiatur, dialogus cum fratribus seiunctis 
et cum non christianis promoveatur atque quaestionibus a doctrinarum progressu exortis 
respondeatur (35). 

Quare ecclesiasticae Facultales, propriis ipsarum legibus opportune recognitis, scientias sacras 
et cum sacris connexas impense promoveant et recentioribus quoque methodis et auxiliis 
adhibitis, ad altiores investigationes auditores instituant. 


12. Cum cooperatio, quae in ordine dioecesano, nationali et internationali altius in dies urgetur 
et invalescit, etiam in re scholastica maxime sit necessaria, omni ope curandum est ut inter 
scholas catholicas apta foveatur coordinatio, atque inter easdem ceterasque scholas provehatur 
collaboratio, quam universae hominum communitatis bonum requirit (36). 


Ex maiore coordinatione sociaque opera praecipue in Institutorum academicorum ambitu 
uberiores fructus percipientur. In omni igitur Universitate variae Facultates mutuam sibi, prout 
obiectum siverit, praestent operam. lpsae quoque Universitates mutua inter sese operae 
coniunctione conspirent, conventus internationales una simul promovendo, scientificas 
pervestigationes inter sese distribuendo, inventa vicissim communicando ac magistros ad 
tempus permutando inter se ceteraque quae ad maiorem adiutricem operam conferunt 
provehendo. 


Conclusio 


S. Synodus ipsos iuvenes enixe hortatur ut praestantiae muneris educandi conscii, ad illud 
suscipiendum generoso animo sint parati, in illis praesertim regionibus in quibus ob magistrorum 
inopiam iuventutis educatio in discrimine est. 


Eadem S. Synodus, dum gratissimam se profitetur erga sacerdotes, religiosos, religiosas et laicos, 
qui evangelica sui deditione in praecellens educationis et scholarum cuiusvis generis et gradus 
opus incumbunt, eos hortatur ut in suscepto munere generose perseverent atque in alumnis 
spiritu Christi imbuendis, in paedagogica arte et in scientiarum studio ita excellere nitantur ut 
non solum internam Ecclesiae renovationem promoveant, sed eius beneficam praesentiam in 
mundo hodierno praesertim intellectuali servent et augeant. 


Haec omnia et singula quae in hac Declaratione edicta sunt, placuerunt Sacrosancti Concilii 
Patribus. Et Nos, Apostolica a Christo Nobis tradita potestate, illa, una cum Venerabilibus 
Patribus, in Spiritu Sancto approbamus, decernimus ac statuimus et quae ita synodaliter statuta 
sunt ad Dei gloriam promulgari iubemus. Romae, apud S. Petrum die XXVIII mensis octobris anno 
MCMLXV. Ego PAULUS Catholicae Ecclesiae Episcopus. Sequuntur Patrum subsignationes. 


07 


Prior 2 Gravissimum educationis , post - Rerum novarum 


07 DECLARATIO DE ECCLESIAE HABITUDINE AD RELIGIONES NON-CHRISTIANAS NOSTRA 
AETATE PAULUS EPISCOPUS 


1. Nostra aetate, in qua genus humanum in dies arctius unitur et necessitudines inter varios 
populos augentur, Ecclesia attentius considerat quae sit sua habitudo ad religiones non- 
christianas. In suo munere unitatem et caritatem inter homines, immo et inter gentes, fovendi 
ea imprimis hic considerat quae hominibus sunt communia et ad mutuum consortium ducunt. 


Una enim communitas sunt omnes gentes, unam habent originem, cum Deus omne genus 
hominum inhabitare fecerit super universam faciem terrae (1), unum etiam habent finem 

ultimum, Deum, cuius providentia ac bonitatis testimonium et consilia salutis ad omnes se 
extendunt (2), donec uniantur electi in Civitate Sancta, quam claritas Dei illuminabit, ubi gentes 
ambulabunt in lumine eius (3). 


Homines a variis religionibus responsum exspectant de reconditis condicionis humanae 
aenigmatibus, quae sicut olim et hodie corda hominum intime commovent: quid sit homo, quis 
sensus et finis vitae nostrae, quid bonum et quid peccatum, quem ortum habeant dolores et 
quem finem, quae sit via ad veram felicitatem obtinendam, quid mors, iudicium et retributio post 
mortem, quid demum illud ultimum et ineffabile mysterium quod nostram existentiam 
amplectitur, ex quo ortum sumimus et quo tendimus. 


2. lam ab antiquo usque ad tempus hodiernum apud diversas gentes invenitur quaedam 
perceptio illius arcanae virtutis, quae cursui rerum et eventibus vitae humanae praesens est, 
immo aliquando agnitio Summi Numinis vel etiam Patris. Quae perceptio atque agnitio vitam 
earum intimo sensu religioso penetrant. Religiones vero cum progressu culturae connexae 
subtilioribus notionibus et lingua magis exculta ad easdem quaestiones respondere satagunt. Ita 
in Hinduismo homines mysterium divinum scrutantur et exprimunt inexhausta fecunditate 
mythorum et acutis conatibus philosophiae, atque liberationem quaerunt ab angustiis nostrae 
condicionis vel per formas vitae asceticae vel per profundam meditationem vel per refugium ad 
Deum cum amore et confidentia. In Buddhismo secundum varias eius formas radicalis 
insufficientia mundi huius mutabilis agnoscitur et via docetur qua homines, animo devoto et 
confidente, sive statum perfectae liberationis acquirere, sive, vel propriis conatibus vel superiore 
auxilio innixi, ad summam illuminationem pertingere valeant. Sic ceterae quoque religiones, 
quae per totum mundum inveniuntur, inquietudini cordis hominum variis modis occurrere 
nituntur proponendo vias, doctrinas scilicet ac praecepta vitae, necnon ritus sacros. 


Ecclesia catholica nihil eorum, quae in his religionibus vera et sancta sunt, reicit. Sincera cum 
observantia considerat illos modos agendi et vivendi, illa praecepta et doctrinas, quae, quamvis 
ab iis quae ipsa tenet et proponit in multis discrepent, haud raro referunt tamen radium illius 
Veritatis, quae illuminat omnes homines. Annuntiat vero et annuntiare tenetur indesinenter 
Christum, qui est "via et veritas et vita" (lo 14,6), in quo homines plenitudinem vitae religiosae 
inveniunt, in quo Deus omnia Sibi reconciliavit (4). 


Filios suos igitur hortatur, ut cum prudentia et caritate per colloquia et collaborationem cum 
asseclis aliarum religionum, fidem et vitam christianam testantes, illa bona spiritualia et moralia 
necnon illos valores socio-culturales, quae apud eos inveniuntur, agnoscant, servent et 
promoveant. 


3. Ecclesia cum aestimatione quoque Muslimos respicit qui unicum Deum adorant, viventem et 
subsistentem, misericordem et omnipotentem, Creatorem caeli et terrae (5), homines allocutum, 
cuius occultis etiam decretis toto animo se submittere student, sicut Deo se submisit Abraham 
ad quem fides islamica libenter sese refert. lesum, quem quidem ut Deum non agnoscunt, ut 
prophetam tamen venerantur, matremque eius virginalem honorant Mariam et aliquando eam 
devote etiam invocant. Diem insuper iudicii expectant cum Deus omnes homines resuscitatos 
remunerabit. Exinde vitam moralem aestimant et Deum maxime in oratione, eleemosynis et 
ieiunio colunt. 


Quodsi in decursu saeculorum inter Christianos et Muslimos non paucae dissensiones et 
inimicitiae exortae sint, Sacrosancta Synodus omnes exhortatur, ut, praeterita obliviscentes, se 
ad comprehensionem mutuam sincere exerceant et pro omnibus hominibus iustitiam socialem, 
bona moralia necnon pacem et libertatem communiter tueantur et promoveant. 

4. Mysterium Ecclesiae perscrutans, Sacra haec Synodus meminit vinculi, quo populus Novi 
Testamenti cum stirpe Abrahae spiritualiter coniunctus est. 


Ecclesia enim Christi agnoscit fidei et electionis suae initia iam apud Patriarchas, Moysen et 
Prophetas, iuxta salutare Dei mysterium, inveniri. Confitetur omnes Christifideles, Abrahae filios 
secundum fidem (6), in eiusdem Patriarchae vocatione includi et salutem Ecclesiae in populi electi 
exitu de terra servitutis mystice praesignari. Quare nequit Ecclesia oblivisci se per populum illum, 
quocum Deus ex ineffabili misericordia sua Antiquum Foedus inire dignatus est, Revelationem 
Veteris Testamenti accepisse et nutriri radice bonae olivae, in quam inserti sunt rami oleastri 
Genti (7). Credit enim Ecclesia Christum, Pacem nostram, per crucem ludaeos et Gentes 
reconciliasse et utraque in Semetipso fecisse unum (8). 


Semper quoque prae oculis habet Ecclesia verba Apostoli Pauli de cognatis eius, "quorum adoptio 
est filiorum et gloria et testamentum et legislatio et obsequium et promissa, quorum patres et 
ex quibus est Christus secundum carnem" (Rom 9,4-5), filius Mariae Virginis. Recordatur etiam 
ex populo iudaico natos esse Apostolos, Ecclesiae fundamenta et columnas, atque plurimos illos 
primos discipulos, qui Evangelium Christi mundo annuntiaverunt. 


Teste Sacra Scriptura, lerusalem tempus visitationis suae non cognovit (9), atque ludaei magna 
parte Evangelium non acceperunt, immo non pauci diffusioni eius se opposuerunt (10). 
Nihilominus, secundum Apostolum, ludaei Deo, cuius dona et vocatio sine paenitentia sunt, 
adhuc carissimi manent propter Patres (11). Una cum Prophetis eodemque Apostolo Ecclesia 
diem Deo soli notum expectat, quo populi omnes una voce Dominum invocabunt et "servient ei 
umero uno" (Soph 3,9) (12). 


Cum igitur adeo magnum sit patrimonium spirituale Christianis et ludaeis commune, Sacra haec 
Synodus mutuam utriusque cognitionem et aestimationem, quae praesertim studiis biblicis et 
theologicis atque fraternis colloquiis obtinetur, fovere vult et commendare. 


Etsi auctoritates ludaeorum cum suis asseclis mortem Christi urserunt (13), tamen ea quae in 
passione Eius perpetrata sunt nec omnibus indistincte ludaeis tunc viventibus, nec ludaeis 
hodiernis imputari possunt. Licet autem Ecclesia sit novus populus Dei, ludaei tamen neque ut a 
Deo reprobati neque ut maledicti exhibeantur, quasi hoc ex Sacris Litteris sequatur. Ideo curent 
omnes ne in catechesi et in verbi Dei praedicatione habenda quidquam doceant, quod cum 
veritate evangelica et spiritu Christi non congruat. 


Praeterea, Ecclesia, quae omnes persecutiones in quosvis homines reprobat, memor communis 
cum ludaeis patrimonii, nec rationibus politicis sed religiosa caritate evangelica impulsa, odia, 
persecutiones, antisemitismi manifestationes, quovis tempore et a quibusvis in ludaeos habita, 
deplorat. 


Ceterum Christus, uti semper tenuit et tenet Ecclesia, propter peccata omnium hominum 
voluntarie passionem suam et mortem immensa caritate obiit, ut omnes salutem consequantur. 
Ecclesiae praedicantis ergo est annuntiare crucem Christi tamquam signum universalis Dei 
amoris et fontem omnis gratiae. 


5. Nequimus vero Deum omnium Patrem invocare, si erga quosdam homines, ad imaginem Dei 
creatos, fraterne nos gerere renuimus. Habitudo hominis ad Deum Patrem et habitudo hominis 
ad homines fratres adeo connectuntur, ut Scriptura dicat: "qui non diligit, non novit Deum" (1 lo 
4,8). 

Fundamentum ergo tollitur omni theoriae vel praxi quae inter hominem et hominem, inter 
gentem et gentem, discrimen quoad humanam dignitatem et iura exinde dimanantia inducit. 


Ecclesia igitur quamvis hominum discriminationem aut vexationem stirpis vel coloris, condicionis 
vel religionis causa factam tamquam a Christi mente alienam, reprobat. Proinde, Christifideles 
Sacra Synodus, vestigia Sanctorum Apostolorum Petri et Pauli premens, ardenter obsecrat ut 
"conversationem... inter gentes habentes bonam" (1 Pt 2,12), si fieri potest, quod in eis est cum 
omnibus hominibus pacem habeant (14), ita ut vere sint filii Patris qui in caelis est (15). 


Haec omnia et singula quae in hac Declaratione edicta sunt, placuerunt Sacrosancti Concilii 
Patribus. Et Nos, Apostolica a Christo Nobis tradita potestate, illa, una cum Venerabilibus 
Patribus, in Spiritu Sancto approbamus, decernimus ac statuimus et quae ita synodaliter statuta 
sunt ad Dei gloriam promulgari iubemus. Romae, apud S. Petrum die XXVIII mensis octobris anno 
MCMLXV. Ego PAULUS Catholicae Ecclesiae Episcopus. Sequuntur Patrum subsignationes. 


08 


Prior - Declaratio de ecclesia , post - Vigilanti cura 


08 LITTERAE ENCYCLICAE RERUM NOVARUM LEONIS PAPAE XIII DE CONDITIONE OPIFICUM 


Rerum novarum semel excitata cupidine, quae diu quidem commovet civitates, illud erat 
consecuturum ut commutationum studia a rationibus politicis in oeconomicarum cognatum 
genus aliquando defluerent. - Revera 1) nova industriae incrementa novisque euntes itineribus 
artes: 2) mutatae dominorum et mercenariorum rationes mutuae: 3) divitiarum in exiguo 
numero affluentia, in multitudine inopia: 4) opificum cum de se confidentia maior, tum inter se 
necessitudo coniunctior, praeterea versi in deteriora mores, effecere, ut certamen erumperet. In 
quo quanta rerum momenta vertantur, ex hoc apparet, quod animos habet acri expectatione 
suspensos: denique ingenia exercet doctorum, concilia prudentum, conciones populi, 
legumlatorum iudicium, consilia principum, ut iam caussa nulla reperiatur tanta, quae teneat 
hominum studia vehementius. - Itaque, proposita Nobis Ecclesiae caussa et salute communi, 
quod alias consuevimus, Venerabiles Fratres, datis ad vos Litteris de imperio politico, de libertate 
humana, de civitatum constitutione christiana, aliisque non dissimili genere, quae ad refutandas 
opinionum fallacias opportuna videbantur, idem nunc faciendum de conditione opificum iisdem 
de caussis duximus. - Genus hoc argumenti non semel iam per occasionem attigimus: in his 
tamen Litteris totam data opera tractare quaestionem apostolici muneris conscientia monet, ut 
principia emineant quorum ope, uti veritas atque aequitas postulant, dimicatio dirimatur. 


Caussa est ad expediendum difficilis, nec vacua periculo. Arduum siquidem metiri iura et officia, 
quibus locupletes et proletarios, eos qui rem, et eos qui operam conferant, inter se oportet 
contineri. Periculosa vero contentio, quippe quae ab hominibus turbulentis et callidis ad 
pervertendum iudicium veri concitandamque seditiose multitudinem passim detorquetur. 


Utcumque sit, plane videmus, quod consentiunt universi, infimae sortis hominibus celeriter esse 
atque opportune consulendum, cum pars maxima in misera calamitosaque fortuna indigne 
versentur. 


Nam veteribus artificum collegiis superiore saeculo deletis, nulloque in eorum locum suffecto 
praesidio, 1) cum ipsa instituta legesque publicae avitam religionem exuissent, sensim factum 
est ut opifices inhumanitati dominorum effrenataeque competitorum cupiditati solitarios atque 

indefensos tempus tradiderit. 2) Malum auxit usura vorax, quae non semel Ecclesiae judicio 
damnata, tamen ab hominibus avidis et quaestuosis per aliam speciem exercetur eadem; 3) huc 
accedunt et conductio operum et rerum omnium commercia fere in paucorum redacta 
potestatem, ita ut opulenti ac praedivites perpauci prope servile jugum infinitae proletariorum 
multitudini imposuerint. 


Ad huius sanationem mali Socialistae quidem, sollicitata egentium in locupletes invidia, evertere 
privatas bonorum possessiones contendunt oportere, earumque loco communia universis 
singulorum bona facere, procurantibus viris qui aut municipio praesint, aut totam rempublicam 
gerant. Eiusmodi translatione bonorum a privatis ad commune, mederi se posse praesenti malo 
arbitrantur, res et commoda inter cives aequabiliter partiendo. Sed est adeo eorum ratio ad 
contentionem dirimendam inepta, ut ipsum opificum genus afficiat incommodo : eademque 
praeterea est valde iniusta, quia vim possessoribus legitimis affert, pervertit officia reipublicae, 
penitusque miscet civitates. 


Sane, quod facile est pervidere, ipsius operae, quam suscipiunt qui in arte aliqua quaestuosa 
versantur, haec per se caussa est, atque hic finis quo proxime spectat artifex, rem sibi quaerere 
privatoque jure possidere uti suam ac propriam. Is enim si vires, si industriam suam alteri 
commodat, hanc ob caussam commodat ut res adipiscatur ad victum cultumque necessarias : 
ideoque ex opera data ius verum perfectumque sibi quaerit non modo exigendae mercedis, sed 
et collocandae uti velit. Ergo si tenuitate sumptuum quicquam ipse comparsit, fructumque 
parcimoniae suae, quo tutior esse custodia possit, in praedio collocavit, profecto praedium 
istiusmodi nihil est aliud, quam merces ipsa aliam induta spedem : proptereaque coemptus sic 
opifici fundus tam est in ejus potestate futurus, quam parta labore merces. Sed in hoc plane, ut 
facile intelligitur, rerum dominium vel moventium vel solidarum consistit. In eo igitur quod bona 
privatorum transferre Socialistae ad commune nituntur, omnium mercenariorum faciunt 
conditionem deteriorem, quippe quos, collocandae mercedis libertate sublata, hoc ipso 
augendae rei familiaris utilitatumque sibi comparandarum spe et facultate despoliant. 


Verum, quod maius est, remedium proponunt cum iustitia aperte pugnans, quia possidere res 
privatim ut suas, ius est homini a nalura datum. - Revera hac etiam in re maxime inter hominem 
et genus interest animantium ceterarum. Non enim se ipsae regunt belluae, sed reguntur 
gubernanturque duplici naturae instinctu : qui tum custodiunt experrectam in eis facultatem 
agendi, viresque opportune evolvunt, tum etiam singulos earum motus exsuscitant iidem et 
determinant. Altero instinctu ad se vitamque tuendam, altero ad conservationem generis 
ducuntur sui. Utrumque vero commode assequuntur earum rerum usu quae adsunt, quaeque 
praesentes sunt : nec sane progredi longius possent, quia solo sensu moventur rebusque 
singularibus sensu perceptis. - Longe alia hominis natura. Inest in eo tota simul ac perfecta vis 
naturae animantis, ideoque tributum ex hac parte homini est, certe non minus quam generi 
animantium omni, ut rerum corporearum fruatur bonis. Sed natura animans quantumvis 
cumulate possessa, tantum abest ut naturam circumscribat humanam, ut multo sit humana 
natura inferior, et ad parendum huic obediendumque nata. Quod eminet atque excellit in nobis, 
quod homini tribuit ut homo sit, et a belluis differat genere toto, mens seu ratio est. Et ob hanc 
caussam quod solum hoc animal est rationis particeps, bona homini tribuere necesse est non 
utenda solum, quod est omnium animantium commune, sed stabili perpetuoque jure possidenda, 
neque ea dumtaxat quae usu consumuntur, sed etiam quae, nobis utentibus, permanent. 


Quod magis etiam apparet, si hominum in se natura altius spectetur. Homo enim cum 
innumerabilia ratione comprehendat, rebusque praesentibus adiungat, atque annectat futuras, 
cumque actionum suarum sit ipse dominus, propterea sub lege aeterna, sub potestate omnia 

providentissime gubernantis Dei, se ipse gubernat providentia consilii sui : quamobrem in eius 
est potestate res eligere quas ad consulendum sibi non modo in praesens, sed etiam in reliquum 
tempus, maxime iudicet idoneas. Ex quo consequitur, ut in homine esse non modo terrenorum 
fructuum, sed ipsius terra dominatum oporteat, quia e terrae fetu sibi res suppeditari videt ad 
futurum tempus necessarias. Habent cuiusque hominis necessitates velut perpetuos reditus, ita 
ut hodie expletae, in crastinum nova imperent. Igitur rem quamdam debet homini natura dedisse 
stabilem perpetuoque mansuram, unde perennitas subsidii expectari posset. Atqui istiusmodi 
perennitatem nulla res praestare; nisi cum ubertatibus suis terra, potest. 


Neque est, cur providentia introducatur reipublicae: est enim homo, quam respublica, senior: 
quocirca ius ille suum ad vitam corpusque tuendum habere natura ante debuit quam civitas ulla 
coisset. - Quod vero terram Deus universo generi hominum utendam, fruendam dederit, id 
quidem non potest ullo pacto privatis possessionibus obesse. Deus enim generi hominum 
donavisse terram in commune dicitur, non quod eius promiscuum apud omnes dominatum 
voluerit, sed quia partem nullam cuique assignavit possidendam, industriae hominum 
institutisque populorum permissa privatarum possessionum descriptione. Ceterum utcumque 
inter privatos distributa, inservire communi omnium utilitati terra non cessat, quoniam nemo est 
mortalium, quin alatur eo, quod agri efferunt. Qui re carent, supplent opera; ita ut vere affirmari 
possit, universam comparandi victus cultusque rationem in labore consistere, quem quis vel in 
fundo insumat suo, vel in arte aliqua operosa, cuius merces tandem non aliunde, quam a 
multiplici terrae fetu ducitur, cum eoque permutatur. 


Qua ex re rursus efficitur, privatas possessiones plane esse secundum naturam. Res enim eas, 
quae ad conservandam vitam maximeque ad perficiendam requiruntur, terra quidem cum 
magna largitate fundit, sed fundere ex se sine hominum cultu et curatione non posset. lamvero 
cum in parandis naturae bonis industriam mentis viresque corporis homo insumat, hoc ipso 
applicat ad sese eam naturae corporeae partem, quam ipse percoluit, in qua velut formam 
quamdam personae suae impressam reliquit; ut omnino rectum esse oporteat, eam partem ab 
eo possideri uti suam, nec ullo modo ius ipsius violare cuiquam licere. 


Horum tam perspicua vis est argumentorum, ut mirabile videatur, dissentire quosdam 
exoletarum opinionum restitutores: qui usum quidem soli, variosque praediorum fructus homini 
privato concedunt: at possideri ab eo ut domino vel solum, in quo aedificavit, vel praedium quod 
excoluit, plane ius esse negant. Quod cum negant, fraudatum iri partis suo labore rebus hominem, 
non vident. Ager quippe cultoris manu atque arte subactus habitum longe mutat: e silvestri 
frugifer, ex infecundo ferax efficitur. Quibus autem rebus est melior factus, illae sic solo inhaerent 
miscenturque penitus, ut maximam partem nullo pacto sint separabiles a solo. Atqui id 
quemquam potiri illoque perfrui, in quo alius desudavit, utrumne iustitia pariatur? Quo modo 
effectae res caussam sequuntur a qua effectae sunt, sic operae fructum ad eos ipsos qui operam 
dederint, rectum est pertinere. 


Merito igitur universitas generis humani, dissentientibus paucorum opinionibus nihil admodum 
mota, studioseque naturam intuens, in ipsius lege naturae fundamentum reperit partitionis 
bonorum, possessionesque privatas, ut quae cum hominum natura pacatoque et tranquillo 
convictu maxime congruant, omnium saeculorum usu consecravit. - Leges autem civiles, quae, 
cum iustae sunt, virtutem suam ab ipsa naturali lege ducunt, id ius, de quo loquimur, confirmant 
ac vi etiam adhibenda tuentur. - Idem divinarum legum sanxit auctoritas, quae vel appetere 
alienum gravissime vetant. Non concupisces uxorem proximi tui: non domum, non agrum, non 
ancillam, non bovem, non asinum et universa qui illius sunt [Deut. V, 21]. 

lura vero istiusmodi, quae in hominibus insunt singulis, multo validiora intelliguntur esse si cum 
officiis hominum in convictu domestico apta et connexa spectentur. - In diligendo genere vitae 
non est dubium, quin in potestate sit arbitrioque singulorum alterutrum malle, aut IESU CHRISTI 
sectari de virginitate consilium, aut maritali se vinclo obligare. lus coniugii naturale ac 
primigenum homini adimere, caussamve nuptiarum praecipuam, Dei auctoritate initio 
constitutam, quoquo modo circumscribere lex hominum nulla potest: Crescite et multiplicammi 
[Gen. I, 28]. En igitur familia, seu societas domestica, perparva illa quidem, sed vera societas, 
eademque omni civitate antiquior; cui propterea sua quaedam iura officiaque esse necesse est, 
quae minime pendeant a republica. 


Quod igitur demonstravimus, ius dominii personis singularibus natura tributum, id transferri in 
hominem, qua caput est familiae, oportet: immo tanto ius est illud validius, quanto persona 
humana in convictu domestico plura complectitur. 


Sanctissima naturae lex est, ut victu omnique cultu paterfamilias tueatur quos ipse procrearit : 
idemque illud a natura ipsa deducitur, ut velit liberis suis, quippe qui paternam referunt et 
quodam modo producunt personam, acquirere et parare, unde se honeste possint in ancipiti 
vitae cursu a misera fortuna defendere. Id vero efficere non alia ratione potest, nisi fructuosarum 
possessione rerum, quas ad liberos hereditate transmittat. Quemadmodum civitas, eodem modo 
familia, ut memoravimus, veri nominis societas est, quae potestate propria, hoc est paterna, 
regitur. Quamobrem, servatis utique finibus quos proxima eius caussa praescripserit, in 
deligendis adhibendisque rebus incolumitati ac iustae libertati suae necessariis, familia quidem 
paria saltem cum societate civili iura obtinet. Paria saltem diximus, quia cum convictus 
domesticus et cogitatione sit et re prior, quam civilis coniunctio, priora quoque esse magisque 
naturalia iura eius officiaque consequitur. Quod si cives, si familiae, convictus humani 
societatisque participes factae, pro adiumento offensionem, pro tutela diminutionem iuris sui in 
republica reperirent, fastidienda citius, quam optanda societas esset. 


Velle igitur ut pervadat civile imperium arbitratu suo usque ad intima domorum, magnus ac 
perniciosus est error. - Certe si qua forte familia in summa rerum difficultate consiliique inopia 
versetur, ut inde se ipsa expedire nullo pacto possit, rectum est subveniri publice rebus extremis : 
sunt enim familiae singulae pars quaedam civitatis. Ac pari modo sicubi intra domesticos parietes 
gravis extiterit perturbatio iurium mutuorum, suum cuique ius potestas publica vindicato; neque 
enim hoc est ad se rapere iura civium, sed munire atque firmare iusta debitaque tutela. Hic tamen 
consistant necesse est, qui praesint rebus publicis : hos excedere fines natura non patitur. Patria 
potestas est eiusmodi, ut nec extingui, neque absorberi a republica possit, quia idem et commune 
habet cum ipsa hominum vita principium. Filii sunt aliquid patris, et velut paternae amplificatio 
quaedam personae : proprieque loqui si volumus, non ipsi per se, sed per communitatem 
domesticam, in qua generati sunt, civilem ineunt ac participant societatem. Atque hac ipsa de 
caussa, quod filii sunt naturaliter aliquid patris,... antequam usum liberi arbitrii habeant, 
continentur sub parentum cura [S. Thomas, I-II, Quaest. X, art. XII]. Quod igitur Socialistae, 
posthabita providentia parentum, introducunt providentiam reipublicae, faciunt contra iustitiam 
naturalem, ac domorum compaginem dissolvunt. 


Ac praeter iniustitiam, nimis etiam apparet qualis esset omnium ordinum commutatio 
perturbatioque, quam dura et odiosa servitus civium consecutura. Aditus ad invidentiam 
mutuam, ad obtrectationes et discordias patefieret : ademptis ingenio singulorum sollertiaeque 
stimulis, ipsi divitiarum fontes necessario exarescerent : eaque, quam fingunt cogitatione, 
aequabilitas, aliud revera non esset nisi omnium hominum aeque misera atque ignobilis, nullo 
discrimine, conditio. 

Ex quibus omnibus perspicitur, illud Socialismi placitum de possessionibus in commune 
redigendis omnino repudiari oportere, quia iis ipsis, quibus est opitulandum, nocet, naturalibus 
singulorum iuribus repugnat, officia reipublicae tranquillitatemque communem perturbat. 
Maneat ergo, cum plebi sublevatio quaeritur, hoc in primis haberi fundamenti instar oportere, 
privatas possessiones inviolate servandas. Quo posito, remedium, quod exquiritur, unde 
petendum sit; explicabimus. 


Confidenter ad argumentum aggredimur ac plane iure Nostro; propterea quod caussa agitur ea, 
cuius exitus probabilis quidem nullus, nisi advocata religione Ecclesiaque, reperiatur. Cum vero 
et religionis custodia, et earum rerum, quae in Ecclesiae potestate sunt, penes Nos potissimum 
dispensatio sit, neglexisse officium taciturnitate videremur. 


Profecto aliorum quoque operam et contentionem tanta haec caussa desiderat : principum 
reipublicae intelligimus, dominorum ac locupletium, denique ipsorum, pro quibus contentio est 
proletariorum : illud tamen sine dubitatione affirmamus, inania conata hominum futura, Ecclesia 
posthabita. Videlicet Ecclesia est, quae promit ex Evangelio doctrinas, quarum virtute aut plane 
componi certamen potest, aut certe fieri, detracta asperitate, mollius; eademque est, quae non 
instruere mentem tantummodo, sed regere vitam et mores singulorum praeceptis suis contendit: 
quae statum ipsum proletariorum ad meliora promovet pluribus utilissime institutis : quae vult 
atque expedit omnium ordinum consilia viresque in id consociari, ut opificum rationibus, quam 
commodissime potest, consulatur : ad eamque rem adhiberi leges ipsas auctoritatemque 
reipublicae, utique ratione ac modo, putat oportere. 


Illud itaque statuatur primo loco, ferendam esse conditionem humanam: ima summis paria fieri 
in civili societate non posse. Agitant id quidem Socialistiae : sed omnis est contra rerum naturam 
vana contentio. Sunt enim in hominibus maximae plurimaeque natura dissimilitudines; non 
omnium paria ingenia sunt, non sollertia, non valetudo, non vires: quarum rerum necessarium 
discrimen sua sponte sequitur fortuna dispar. Idque plane ad usus cum privatorum tum 
communitatis accommodate; indiget enim varia ad res regendas facultate diversisque muneribus 
vita communis; ad quae fungenda munera potissimum impelluntur homines differentia rei 
cuiusque familiaris. - Et ad corporis laborem quod attinet, in ipso statu innocentiae non iners 
omnino erat homo futurus : at vero quod ad animi delectationem tunc libere optavisset voluntas, 
idem postea in expiatione culpae subire non sine molestiae sensu coegit necessitas. Maledicta 
terra in opere tuo: in laboribus comedes ex ea cunctis diebus vitae tuae [Gen. III, 17]. - Similique 
modo finis acerbitatum reliquarum in terris nullus est futuras, quia mala peccati consectaria 
aspera ad tolerandum sunt, dura, difficilia: eaque homini usque ad ultimum vitae comitari est 
necesse. Itaque pati et perpeti humanum est, et ut homines experiantur ac tentent omnia, 
istiusmodi incommoda invellere ab humano convictu penitus nulla vi, nulla arte poterunt. Si qui 
id se profiteantur posse, si miserae plebi vitam polliceantur omni dolore molestiaque vacantem, 
et refertam quiete ac perpetuis voluptatibus, nae illi populo imponunt, fraudemque struunt, in 
mala aliquando erupturam maiora praesentibus. Optimum factu res humanas, ut se habent, ita 
contueri, simulque opportunum incommodis levamentum, uti diximus, aliunde petere. 


Est illud in caussa, de qua dicimus, capitale malum, opinione fingere alterum ordinem sua sponte 
infensum alteri, quasi locupletes et proletarios ad digladiandum inter se pertinaci duello natura 
comparaverit. Quod adeo a ratione abhorret et a veritate, ut contra verissimum sit quo modo in 
corpore diversa inter se membra conveniunt, unde illud existit temperamentum habitudinis, 
quam symmetriam recte dixeris, eodem modo naturam in civitate praecepisse ut geminae illae 
classes congruant inter se concorditer, sibique convenienter ad aequilibritatem respondeant. 
Omnino altera alterius indiget : non res sine opera, nec sine re potest opera consistere. Concordia 

gignit pulchritudinem rerum atque ordinem : contra ex perpetuitate certaminis oriatur necesse 
est cum agresti immanitate confusio. Nunc vero ad dirimendum certamen, ipsasque eius radices 
amputandas, mira vis est institutorum christianorum, eaque multiplex. 


Ac primum tota disciplina religionis, cuius est interpres et custos Ecclesia, magnopere potest 
locupletes et proletarios componere invicem et coniungere, scilicet utroque ordine ad officia 
mutua revocato, in primisque ad ea quae a iustitia ducuntur. Quibus ex officiis illa proletarium 
atque opificem attingunt; quod libere et cum aequitate pactum operae sit, id integre et fideliter 
reddere: non rei ullo modo nocere, non personam violare dominorum: in ipsis tuendis rationibus 
suis abstinere a vi, nec seditionem induere unquam : nec commisceri cum hominibus flagitiosis, 
immodicas spes et promissa ingentia artificiose iactantibus, quod fere habet poenitentiam 
inutilem et fortunarum ruinas consequentes. 


Ista vero ad divites spectant ac dominos : non habendos mancipiorum loco opifices : vereri in eis 
aequum esse dignitatem personae, utique nobilitatam ab eo, character christianus qui dicitur. 
Quaestuosas artes. si naturae ratio. si christiana philosophia audiatur, non pudori homini esse, 
sed decori, quia vitae sustentandae praebent honestam potestatem. lllud vere turpe et 
inhumanum, abuti hominibus pro rebus ad quaestum, nec facere eos pluris, quam quantum 
nervis polleant viribusque. Similiter praecipitur, religionis et bonorum animi haberi rationem in 
proletariis oportere. Quare dominorum partes esse, efficere ut idoneo temporis spatio pietati 
vacet opifex: non hominem dare obvium lenociniis corruptelarum illecebrisque peccandi: neque 
ullo pacto a cura domestica parcimoniaeque studio abducere. Item non plus imponere operis, 
quam vires ferre queant, nec id genus, quod cum aetate sexuque dissideat. 


In maximis autem officiis dominorum illud eminet, iusta unicuique praebere. Profecto ut 
mercedis statuatur ex aequitate modus, caussae sunt considerandae plures: sed generatim 
locupletes atque heri meminerint, premere emolumenti sui caussa indigentes ac miseros, 
alienaque ex inopia captare quaestum, non divina, non humana iura sinere. Fraudare vero 
quemquam mercede debita grande piaculum est, quod iras e caelo ultrices clamore devocat. Ecce 
merces operariorum... quae fraudata est a vobis, clamat; et clamor eorum in aures Domini 
Sabaoth introivit [Jac. V, 4]. - Postremo religiose cavendum locupletibus ne proletariorum 
compendiis quicquam noceant nec vi, nec dolo, nec fenebribus artibus : idque eo vel magis quod 
non satis illi sunt contra iniurias atque impotentiam muniti, eorumque res, quo exilior, hoc 
sanctior habenda. His obtemperatio legibus nonne posset vim caussasque dissidii vel sola 
restinguere? 


Sed Ecclesia tamen, IESU CHRISTO magistro et duce, persequitur maiora : videlicet perfectius 
quiddam praecipiendo, illuc spectat; ut alterum ordinem vicinitate proxima amicitiaque alteri 
coniungat. - Intelligere atque aestimare mortalia ex veritate non possumus, nisi dispexerit 
animus vitam alteram eamque immortalem : qua quidem dempta, continuo forma ac vera notio 
honesti interiret; immo tota haec rerum universitas in arcanum abiret nulli hominum 
investigationi pervium. Igitur, quod natura ipsa admonente didicimus, idem dogma est 
christianum, quo ratio et constitutio tota religionis tamquam fundamento principe nititur, cum 
ex hac vita excesserimus, tum vere nos esse victuros. Neque enim Deus hominem ad haec fragilia 
et caduca, sed ad caelestia atque aeterna generavit, terramque nobis ut exulandi locum, non ut 
sedem habitandi dedit. Divitiis ceterisque rebus, quae appellantur bona, affluas, careas, ad 
aeternam beatitudinem nihil interest: quemadmodum  utare, id vero maxime interest. 
Acerbitates varias, quibus vita mortalis fere contexitur, IESUS CHRISTUS copiosa redemptione 
sua nequaquam sustulit, sed in virtutum incitamenta, materiamque bene merendi traduxit ita 
plane ut nemo mortalium queat praemia sempiterna capessere nisi cruentis IESU CHRISTI 

vestigiis ingrediatur. Si sustinebimus, et conregnabimus [II Tim. II, 12]. Laboribus ille et cruciatibus 
sponte susceptis, cruciatuum et laborum mirifice vim delenivit: nec solum exemplo, sed gratia 
sua perpetuaeque mercedis spe proposita, perpessionem dolorum effecit faciliorem: id enim, 
quod in praesenti est momentaneum et leve tribulationis nostrae, supra modum in sublimitate 
aeternum gloriae pondus operatur in nobis [II Cor. IV, 17]. 


Itaque fortunati monentur, non vacuitatem doloris afferre, nec ad felicitatem aevi sempiterni 
quicquam prodesse divitias, sed potius obesse; terrori locupletibus esse debere IESU CHRISTI 
insuetas minas; rationem de usu fortunarum Deo iudici severissime aliquando reddendam. 


De ipsis opibus utendis excellens ac maximi momenti doctrina est, quam si philosophia 
inchoatam at Ecclesia tradidit perfectam plane, eademque efficit ut non cognitione tantum, sed 
moribus teneatur. Cuius doctrinae in eo est fundamentum positum, quod iusta possessio 
pecuniarum a iusto pecuniarum usu distinguitur. Bona privatim possidere, quod paulo ante 
vidimus, ius est homini naturale : eoque uti iure, maxime in societate vitae, non fas modo est, 
sed plane necessarium. Licitum est quod homo propria possideat. Et est etiam necessarium ad 
humanam vitam [S. Thomas, II-Il, Quaest. LXVI, a II]. At vero si illud quaeratur, qualem esse usum 
bonorum necesse sit, Ecclesia quidem sine ulla dubitatione respondet: quantum ad hoc, non 
debet homo habere res exteriores ut proprias, sed ut communes, ut scilicet de facili aliquis eas 
communicet in necessitate aliorum. Unde Apostolus dicit : divitibus huius saeculi praecipe... facile 
tribuere, communicare [S. Thomas, II-Il, Quaest. LXV, a II]. 


Nemo certe opitulari aliis de eo iubetur, quod ad usus pertineat cum suos tum suorum 
necessarios : immo nec tradere aliis quo ipse egeat ad id servandum quod personae conveniat, 
quodque deceat: nullus enim incmvenienter vivere debet [S. Thomas, II-Il, Quaest. XXXII, VI]. Sed 
ubi necessitati satis et decoro datum, officium est de eo quod superat gratificari indigentibus. 
Quod superest, date eleemosinam [Luc. XI, 41]. Non iustitiae excepto in rebus extremis, officia 
ista sunt. sed caritatis christianae, quam profecto lege agendo petere ius non est. Sed legibus 
iudiciisque hominum lex antecedit iudiciumque Christi Dei, qui multis modis suadet 
consuetudinem largiendi: beatius est magis dare, quam accipere [Act. XX, 35]: et collatam 
negatamve pauperibus beneficentiam perinde est ac sibi collatam negatamve iudicaturus. 
Quamdiu fecistis uni ex his fratribus meis minimis, mihi fetistis [Matth. XXV, 40]. 


Quarum rerum haec summa est; quicumque maiorem copiam bonorum Dei munere accepit, sive 
corporis et externa sint, sive animi, ob hanc caussam accepisse, ut ad perfectionem sui pariterque, 
velut minister providentiae divinae, ad utilitates adhibeat ceterorum. Habens ergo talentum, 
curet omnino ne taceat: habens rerum affluentiam, vigilet ne a misericordiae largitate torpescat : 
habens artem qua regitur, magnopere studeat ut usum atque utilitatem illius cum proximo 
partiatur [S. Greg. Magn. in Evang. Hom. X, n. 7]. 


Bonis autem fortunae qui careant, ii ab Ecclesia perdocentur, non probro haberi, Deo iudice, 
paupertatem, nec eo pudendum, quod victus labore quaeratur. Idque confirmavit re et facto 
Christus Dominus, qui pro salute hominum egenus jactus est, cum esset dives [Il Cor. VIII, 9]: 
cumque esset Filius Dei ac Deus ipsemet, videri tamen ac putari fabri filius voluit: quin etiam 
magnam vitae partem in opere fabrili consumere non recusavit. Nonne hic est faber, filius 
Mariae? [Marc. VI, 3] Huius divinitatem exempli intuentibus, ea facilius intelliguntur: veram 
hominis dignitatem atque excellentiam in moribus esse, hoc est in virtute, positam : virtutem 
vero commune mortalibus patrimonium, imis et summis, divitibus et proletariis aeque parabile: 
nec aliud quippiam quam virtutes et merita, in quocumque reperiantur, mercedem beatitudinis 
aeternae sequuturam. Immo vero in calamitosorum genus propensior Dei ipsius videtur voluntas: 

beatos enim IESUS CHRISTUS nuncupat pauperes: invitat peramanter ad se, solatii caussa, 
quicumque in labore sint ac luctu: infirmos et iniuria vexatos complectitur caritate pracipua. 
Quorum cognitione rerum facile in fortunatis deprimitur tumens animus, in aerumnosis demissus 
extollitur: alteri ad facilitatem, alteri ad modestiam flectuntur. Sic cupitum superbiae intervallum 
efficitur brevius, nec difficulter impetrabitur ut ordinis utriusque, iunctis amice dextris, 
copulentur voluntates. 


Quos tamen, si christianis praceptis paruerint, parum est amicitia, amor etiam fraternus inter se 
coniugabit. Sentient enim et intelligent, omnes plane homines a communi parente Deo 
procreatos : omnes ad eumdem finem bonorum tendere qui Deus est ipse, qui afficere 
beatitudine perfecta atque absoluta et homines et Angelos unus potest : singulos item pariter 
esse lesu Christi beneficio redemptos et in dignitatem filiorum Dei vindicatos, ut plane 
necessitudine fraterna cum inter se tum etiam cum Christo Domino primogenito in multis 
fratribus, contineantur. Item naturae bona, munera gratiae divinae pertinere communiter et 
promiscue ad genus hominum universum, nec quemquam, nisi indignum, bonorum caelestium 
fieri exheredem. Si autem filii, et heredes : heredes quidem Dei, coheredes autem Christi [Rom. 
VIII, 17]. 


Talis est forma officiorum ac iurium. quam christiana philosophia profitetur. Nonne quieturum 
perbrevi tempore certamen omne videatur, ubi illa in civili convictu valeret? 


Denique nec satis habet Ecclesia viam inveniendae curationis ostendere, sed admovet sua manu 
medicinam. Nam tota in eo est ut ad disciplinam doctrinamque suam excolat homines atque 
instituat: cuius doctrinae saluberrimos rivos, Episcoporum et Cleri opera, quam latissime potest, 
curat deducendos. Deinde pervadere in animos nititur flectereque voluntates, ut divinorum 
disciplina praceptorum regi se gubernarique patiantur. Atque in hac parte, quae princeps est ac 
permagni momenti, quia summa utilitatum caussaque tota in ipsa consistit Ecclesia quidem una 
potest maxime. Quibus enim instrumentis ad permovendos animos utitur, ea sibi hanc ipsam ob 
caussam tradita a IESU CHRISTO sunt, virtutemque habent divinitus insitam. Istiusmodi 
instrumenta sola sunt, quae cordis attingere penetrales sinus apte queant, hominemque 
adducere ut obedientem se praebeat officio, motus animi appetentis regat, Deum et proximos 
caritate diligat singulari ac summa, omniaque animose perrumpat, quae virtutis impediunt 
cursum. 


Satis est in hoc genere exempla veterum paulisper cogitatione repetere. Res et facta 
commemoramus, quae dubitationem nullam habent : scilicet civilem hominum communitatem 
funditus esse institutis christianis renovatam : huiusque virtute renovationis ad meliora 
promotum genus humanum, immo revocatum ab interitu ad vitam, auctumque perfectione 
tanta; ut nec extiterit ulla antea, nec sit in omnes cbnsequentes aetates futura maior. Denique 
IESUM CHRISTUM horum esse beneficiorum principium eumdem et finem : ut ab eo profecta, sic 
ad eum omnia referenda. Nimirum accepta Evangelii luce, cum incarnationis Verbi hominumque 
redemptionis grande mysterium orbis terrarum didicisset, vita IESU CHRISTI Dei et hominis 
pervasit civitates, eiusque fide et praeceptis et legibus totas imbuit. Quare si societati generis 
humani medendum est, revocatio vitae institutorumque christianorum sola medebitur. De 
societatibus enim dilabentibus illud rectissime praecipitur, revocari ad origines suas, cum restitui 
volunt, oportere. Haec enim omnium consociationum perfectio est, de eo laborare idque assequi, 
cuius gratia institutae sunt : ita ut motus actusque sociales eadem caussa pariat, quae peperit 
societatem. Quamobrem declinare ab instituto, corruptio est : ad institutum redire sanatio. 
Verissimeque id quemadmodum de toto reipublicae corpore, eodem modo de illo ordine civium 
dicimus, qui vitam sustentant opere, quae est longe maxima multitudo. 

Nec tamen putandum, in colendis animis totas esse Ecclesiae curas ita defixas, ut ea negligat 
quae ad vitam pertinent mortalem ac terrenam. De proletariis nominatim vult et contendit ut 
emergant e miserrimo statu fortunamque meliorem adipiscantur. Atque in id confert hoc ipso 
operam non mediocrem, quod vocat et instituit homines ad virtutem. Mores enim christiani, ubi 
serventur integri, partem aliquam prosperitatis sua sponte pariunt rebus externis, quia conciliant 
principium ac fontem omnium bonorum Deum; coercent geminas vitae pestes, quae nimium 
saepe hominem efficiunt in ipsa opum abundantia miserum, rerum appetentiam nimiam et 
voluptatum sitim: contenti denique cultu victuque frugi, vectigal parsimonia supplent, procul a 
vitiis quae non modo exiguas pecunias, sed maximas etiam copias exhauriunt, et lauta 
patrimonia dissipant. 


Sed praeterea, ut bene habeant proletarii, recta providet, instituendis fovendisque rebus, quas 
ad sublevandam eorum inopiam intelligat conducibiles. 


Quin in hoc etiam genere beneficiorum ita semper excelluit. ut ab ipsis inimicis praedicatione 
efferatur. Ea vis erat apud vetustissimos christianos caritatis mutuae, ut persaepe sua se re 
privarent, opitulandi caussa, divitiores: quamobrem neque... quisquam egens erat inter illos [Act. 
IV, 34]. Diaconis, in id nominatim ordine instituto, datum ab Apostolis negotium, ut quotidianae 
beneficentiae exercerent munia: ac Paulus Apostolus, etsi sollicitudine districtus omnium 
Ecclesiarum, nihilominus dare se in laboriosa itinera non dubitavit, quo ad tenuiores christianos 
stipem praesens afferret. Cuius generis pecunias, a christianis in unoquoque conventu ultro 
collatas, deposita pietatis nuncupat Tertullianus, quod scilicet insumerentur egenis alendis 
humandisque, et pueris ac puellis re ac parentibus destitutis, inque domesticis senibus, item 
naufragis [Apol. Il, 39]. 


Hinc sensim illud extitit patrimonium, quod religiosa cura tamquam rem familiarem indigentium 
Ecclesia custodivit. Immo vero subsidia miserae plebi, remissa rogandi verecundia, comparavit. 
Nam et locupletium et indigentium communis parens, excitata ubique ad excellentem 
magnitudinem caritate, collegia condidit sodalium religiosorum; aliaque utiliter permulta 
instituit, quibus opem ferentibus, genus miseriarum prope nullum esset, quod solatio careret. 


Hodie quidem multi, quod eodem modo facere olim ethnici, ad arguendam transgrediuntur 
Ecclesiam huius etiam tam egregiae caritatis : cuius in locum subrogare visum est constitutam 
legibus publicis beneficentiam. Sed quae christianam caritatem suppleant, totam se ad alienas 
porrigentem utilitates, artes humanas nullas reperientur. Ecclesiae solius est illa virtus, quia nisi 
a sacratissimo IESU CHRISTI corde ducitur, nulla est uspiam: vagatur autem a Christo longius, 
quicumque ab Ecclesia discesserit. 


At vero non potest esse dubium quin, ad id quod est propositum, ea quoque, quae in hominum 
potestate sunt, adiumenta requirantur. Omnino omnes, ad quos caussa pertinet, eodem 
intendant idemque laborent pro rata parte necesse est. Quod habet quamdam cum moderatrice 
mundi providentia similitudinem: fere enim videmus rerum exitus a quibus caussis pendent, ex 
earum omnium conspiratione procedere. 


lamvero quota pars remedii a republica expectanda sit, praestat exquirere. - Rempublicam hoc 
loco intelligimus non quali populus utitur unus vel alter, sed qualem et vult recta ratio naturae 
congruens, et probant divinae documenta sapientiae, quae Nos ipsi nominatim in litteris 
Encyclicis de civitatum constitutione christiana explicavimus. 


Itaque per quos civitas regitur, primum conferre operam generatim atque universe debent tota 
ratione legum atque institutorum, scilicet efficiendo ut ex ipsa conformatione atque 

administratione reipublicae ultro prosperitas tam communitatis quam privatorum efflorescat. Id 
est enim civilis prudentiae munus, propriumque eorum qui praesunt officium. Nunc vero illa 
maxime efficiunt prosperas civitates, morum probitas, recte atque ordine constitutae familiae, 
custodia religionis ac iustitiae, onerum publicorum cum moderata irrogatio, tum aequa partitio, 
incrementa artium et mercatura, florens agrorum cultura, et si qua sunt alia generis eiusdem, 
quae pro maiore studio provehuntur, eo melius sunt victuri cives et beatius. - Harum igitur virtute 
rerum in potestate rectorum civitatis est, ut ceteris prodesse ordinibus, sic et proletariorum 
conditionem iuvare plurimum: idque iure suo optimo, neque ulla cum importunitatis suspicione: 
debet enim respublica ex lege muneris sui in commune consulere. Quo autem commodorum 
copia provenerit ex hac generali providentia maior, eo minus oportebit alias ad opificum salutem 
experiri vias. 


Sed illud praeterea considerandum, quod rem altius attingit, unam civitatis esse rationem, 
communem summorum atque infimorum. Sunt nimirum proletarii pari iure cum locupletibus 
natura cives, hoc est partes vera vitamque viventes, unde constat, interiectis familiis, corpus 
reipublicae: ut ne illud adiungatur, in omni urbe eos esse numero longe maximo. Cum igitur illud 
sit perabsurdum, parti civium consulere, partem negligere, consequitur, in salute commodisque 
ordinis proletariorum tuendis curas debitas collocari publice oportere: ni fiat, violatum iri 
iustitiam suum cuique tribuere praecipientem. Qua de re sapienter, S. Thomas: sicut pars et 
totum quodammodo sunt idem, ita id, quod est totius quodammodo est partis [II-Il, Quaest. LXI, 
a. 1 ad 2]. Proinde in officiis non paucis neque levibus populo bene consulentium principum, illud 
in primis eminet, ut unumquemque civium ordinem aequabiliter tueantur, ea nimirum, quae 
distributiva appellatur iustitia inviolate servanda. 


Quamvis autem cives universos, nemine excepto, conferre aliquid in summam bonorum 
communium necesse sit, quorum aliqua pars virilis sponte recidit in singulos, tamen idem et ex 
aequo conferre nequaquam possunt. Qualescumque sint in imperii generibus vicissitudines, 
perpetua futura sunt ea in civium statu discrimina. sine quibus nec esse, nec cogitari societas ulla 
posset. Omnino necesse est quosdam reperiri, qui se reipublicae dedant, qui leges condant, qui 
ius dicant, denique quorum consilio atque auctoritate negotia urbana, res bellicae 
administrentur. Quorum virorum priores esse partes, eosque habendos in omni populo primarios, 
nemo non videt, propterea quod communi bono dant operam proxime atque excellenti ratione. 
Contra vero qui in arte aliqua exercentur, non ea, qua illi, ratione nec iisdem muneribus prosunt 
civitati: sed tamen plurimum et ipsi, quamquam minus directe, utilitati publicae inserviunt. Sane 
sociale bonum cum debeat esse eiusmodi, ut homines eius fiant adeptione meliores, est profecto 
in virtute praecipue collocandum. 


Nihilominus ad bene constitutam civitatem suppeditatio quoque pertinet bonorum corporis 
atque externorum, quorum usus est necessarius ad actum virtutis [S. Thom. De reg. Princ. I, c. 
XV]. lamvero his pariendis bonis est proletariorum maxime efficax ac necessarius labor, sive in 
agris artem atque manum, sive in officinis exerceant. Immo eorum in hoc genere vis est atque 
efficientia tanta, ut illud verissimum sit, non aliunde quam ex opificum labore gigni divitias 
civitatum. lubet igitur aequitas, curam de proletario publice geri, ut ex eo, quod in communem 
affert utilitatem, percipiat ipse aliquid, ut tectus, ut vestitus, ut salvus vitam tolerare minus aegre 
possit. Unde consequitur, favendum rebus omnibus esse quae conditioni opificum quoquo modo 
videantur profuturae. Quae cura tantum abest ut noceat cuiquam, ut potius profutura sit 
universis, quia non esse omnibus modis eos miseros, a quibus tam necessaria bona proficiscuntur, 
prorsus interest reipublicae. 

Non civem, ut diximus, non familiam absorberi a republica rectum est: suam utrique facultatem 
agendi cum libertate permittere aequum est, quantum incolumi bono communi et sine 
cuiusquam iniuria potest. Nihilominus eis, qui imperant, videndum ut communitatem eiusque 
partes tueantur. Communitatem quidem, quippe quam summae potestati conservandam natura 
commisit usque eo, ut publicae custodia salutis non modo suprema lex, sed tota caussa sit 
ratioque principatus: partes vero, quia procurationem reipublicae non ad utilitatem eorum, 
quibus commissa est, sed ad eorum, qui commissi sunt, natura pertinere, philosophia pariter et 
fides christiana consentiunt. Cumque imperandi facultas proficiscatur a Deo, eiusque sit 
cornmunicatio quaedam summi principatus, gerenda ad exemplar est potestatis divinae, non 
minus rebus singulis quam universis cura paterna consulentis. Si quid igitur detrimenti allatum 
sit aut impendeat rebus communibus, aut singulorum ordinum rationibus, quod sanari aut 
prohiberi alia ratione non possit, obviam iri auctoritate publica necesse est. 


Atqui interest salutis cum publicae, tum privatae pacatas esse res et compositas: item dirigi ad 
Dei iussa naturaeque principia omnem convictus domestici disciplinam: observari et coli 
religionem: florere privatim ac publice mores integros: sanctam retineri iustitiam, nec alteros ab 
alteris impune violari: validos adolescere cives, iuvandae tutandaeque, si res postulet, civitati 
idoneos. Quamobrem si quando fiat, ut quippiam turbarum impendeat ob secessionem opificum, 
aut intermissas ex composito operas: ut naturalia familiae nexa apud proletarios relaxentur: ut 
religio in opificibus violetur non satis impertiendo commodi ad officia pietatis: si periculum in 
officinis integritati morum ingruat a sexu promiscuo, aliisve perniciosis invitamentis peccandi: 
aut opificum ordinem herilis ordo iniquis premat oneribus, vel alienis a persona ac dignitate 
humana conditionibus affligat: si valetudini noceatur opere immodico, nec ad sexum aetatemve 
accommodato, his in caussis plane adhibenda, certos intra fines, vis et auctoritas legum. Quos 
fines eadem, quae legum poscit opem, caussa determinat: videlicet non plura suscipienda legibus, 
nec ultra progrediendum, quam incommodorum sanatio, vel periculi depulsio requirat. 


lura quidem, in quocumque sint, sancte servanda sunt atque ut suum singuli teneant, debet 
potestas publica providere, propulsandis atque ulciscendis iniuriis. Nisi quod in ipsis protegendis 
privatorum iuribus, praecipue est infirmorum atque inopum habenda ratio. Siquidem natio 
divitum, suis septa praesidiis, minus eget tutela publica: miserum vulgus, nullis opibus suis tutum, 
in patrocinio reipublicae maxime nititur. Quocirca mercenarios, cum in multitudine egena 
numerentur, debet cura providentiaque singulari complecti respublica. 


Sed quaedam maioris momenti praestat nominatim perstringere. - Caput autem est, imperio ac 
munimento legum tutari privatas possessiones oportere. Potissimumque, in tanto iam 
cupiditatum ardore, continenda in officio plebs: nam si ad meliora contendere concessum est 
non repugnante iustitia, at alteri, quod suum est, detrahere, ac per speciem absurdae cuiusdam 
aequabilitatis in fortunas alienas involare, iustitia vetat, nec ipsa communis utilitatis ratio sinit. 
Utique pars opificum longe maxima res meliores honesto labore comparare sine cuiusquam 
iniuria malunt; verumtamen non pauci numerantur pravis imbuti opinionibus rerumque novarum 
cupidi, quid id agunt omni ratione ut turbas moveant, ac ceteros ad vim impellant. Intersit igitur 
reipublicae auctoritas, iniectoque concitatoribus freno, ab opificum moribus corruptrices artes, 
a legitimis dominis periculum rapinarum coerceat. 


Longinquior vel operosior labor, atque opinatio curtae mercedis caussam non raro dant 
artificibus quamobrem opere se solvant ex composito, otioque dedant voluntario. Cui quidem 
incommodo usitato et gravi medendum publice, quia genus istud cessationis non heros dumtaxat, 
atque opifices ipsos afficit damno, sed mercaturis obest reique publicae utilitatibus: cumque 
haud procul esse a vi turbisque soleat, saepenumero tranquillitatem publicam in discrimen 

adducit. Qua in re illud magis efficax ac salubre, antevertere auctoritate legum, malumque ne 
erumpere possit prohibere, amotis mature caussis, unde dominorum atque operariorum 
conflictus videatur extiturus. 


Similique modo plura sunt in opifice, praesidio munienda reipublicae: ac primum animi bona. 
Siquidem vita mortalis quamtumvis bona et optabilis, non ipsa tamen illud est ultimum, ad quod 
nati sumus; sed via tantummodo atque instrumentum ad animi vitam perspicientia veri et amore 
boni complendam. Animus est, qui expressam gerit imaginem similitudinemque divinam, et in 
quo principatus ille residet, per quem dominari iussus est homo in inferiores naturas, atque 
efficere utilitati suae terras omnes et maria parentia. Replete terram et subiicite eam: et 
dominamini piscibus maris et volatilibus caeli et universis animantibus, quae moventur super 
terram [Gen. I, 28]. Sunt omnes homines hac in re pares, nec quippiam est quod inter divites 
atque inopes, inter dominos et famulos, inter principes privatosque differat : nam idem dominus 
omnium [Rom. X, 12]. Nemini licet hominis dignitatem, de qua Deus ipse disponit cum magna 
reverentia, impune violare, neque ad eam perfectionem impedire cursum, quae sit vitae in caelis 
sempiternae consentanea. Quin etiam in hoc genere tractari se non convenienter naturae suae, 
animique servitutem servire velle, ne sua quidem sponte homo potest: neque enim de iuribus 
agitur, de quibus sit integrum homini, verum de officiis adversus Deum, quae necesse est sancte 
servari. 


Hinc consequitur requies operum et laborum per festos dies necessaria. Id tamen nemo intelligat 
de maiore quadam inertis otii usura, multoque minus de cessatione, qualem multi expetunt, 
fautrice vitiorum et ad effusiones pecuniarum adiutrice, sed omnino de requiete operum per 
religionem consecrata. Coniuncta cum religione quies sevocat hominem a laboribus negotiisque 
vitae quotidianas ut ad cogitanda revocet bona caelestia, tribuendumque cultum numini aeterno 
iustum ac debitum. Haec maxime natura atque haec caussa quietis est in dies festos capiendae: 
quod Deus et in Testamento veteri praecipua lege sanxit: Memento ut diem sabbati sanctifices 
[Exod. XX, 8]; et facto ipse suo docuit, arcana requiete, statim posteaquam fabricatus hominem 
erat, sumpta : Requievit die septimo ab universo opere quod patrarat [Gen. II, 2]. 


Quoad tutelam bonorum corporis et externorum, primum omnium eripere miseros opifices e 
saevitia oportet hominum cupidorum, personis pro rebus ad quaestum intemperanter 
abutentium. Scilicet tantum exigi operis, ut hebescat animus labore nimio, unaque corpus 
defatigationi succumbat, non iustitia, non humanitas patitur. In homine, sicut omnis natura sua, 
ita et vis efficiens certis est circumscripta finibus, extra quos egredi non potest. Acuitur illa 
quidem exercitatione atque usu, sed hac tamen lege ut agere intermittat identidem et acquiescat. 
De quotidiano igitur opere videndum ne in plures extrahatur horas, quam vires sinant. Intervalla 
vero quiescendi quanta esse oporteat ex vario genere operis, ex adiunctis temporum et locorum, 
ex ipsa opificum valetudine iudicandum. Quorum est opus lapidem a terra excindere, aut ferrum, 
aes, aliaque id genus effodere penitus abdita, eorum labor, quia multo maior est idemque 
valetudini gravis, cum brevitate temporis est compensandus. Anni quoque dispicienda tempora : 
quia non raro idem operae genus alio tempore facile est ad tolerandum, alio aut tolerari nulla 
ratione potest, aut sine summa difficultate non potest. - Denique quod facere enitique vir adulta 
aetate beneque validus potest, id a femina puerove non est aequum postulare. Immo de pueris 
valde cavendum, ne prius officina capiat, quam corpus, ingenium, animum satis firmaverit aetas. 
Erumpentes enim in pueritia vires, velut herbescentem viriditatem, agitatio precox elidit: qua ex 
re omnis est institutio puerilis interitura. Sic certa quaedam artificia minus apte conveniunt in 
feminas ad opera domestica natas : quae quidem opera et tuentur magnopere in muliebri genere 
decus, et liberorum institutione prosperitatique familias natura respondent. Universe autem 

statuatur, tantum esse opificibus tribuendum otii, quantum cum viribus compensetur labore 
consumptis; quia detritas usu vires debet cessatio restituere. In omni obligatione, quae dominis 
atque artificibus invicem contrahatur, haec semper aut adscripta aut tacita conditio inest, 
utrique generi quiescendi ut cautum sit; neque enim honestum esse convenire secus, quia nec 
postulare cuiquam fas est, nec spondere neglectum officiorum, quae vel Deo vel sibimetipsi 
hominem obstringunt. 


Rem hoc loco attingimus sat magni momenti : quae recte intelligatur necesse est, in alterutram 
partem ne peccetur. Videlicet salarii definitur libero consensu modus: itaque dominus rei, pacta 
mercede persoluta, liberavisse fidem, nec ultra debere quidquam videatur. Tunc solum fieri 
iniuste, si vel pretium dominus solidum, vel obligatas artifex operas reddere totas recusaret: his 
caussis rectum esse potestatem politicam intercedere, ut suum cuique ius incolume sit, sed 
praeterea nullis. - Cui argumentationi aequus rerum iudex non facile, neque in totum assentiatur, 
quia non est absoluta omnibus partibus: momentum quoddam rationis abest maximi ponderis. 
Hoc est enim operari, exercere se rerum comparandarum caussa, quae sint ad varios vitae usus, 
potissimumque ad tuitionem sui necessariae. In sudore vultus tui vesceris pane [Gen. Ill, 19]. 
Itaque duas velut notas habet in homine labor natura insitas, nimirum ut personalis sit, quia vis 
agens adhaeret personae, atque eius omnino est propria, a quo exercetur, et cuius est utilitati 
nata: deinde ut sit necessarius, ob hanc caussam, quod fructus laborum est homini opus ad vitam 
tuendam : vitam autern tueri ipsa rerum, cui maxime parendum, natura iubet. lamvero si ex ea 
dumtaxat parte spectetur quod personalis est, non est dubium quin integrum opifici sit pactae 
mercedis augustius finire modum; quemadmodum enim operas dat ille voluntate, sic et 
operarum mercede vel tenui vel plane nulla contentus esse voluntate potest. 


Sed longe aliter iudicandum si cum ratione personalitatis ratio coniungitur necessitatis, 
cogitationi quidem non re ab illa separabilis. Reapse manere in vita, commune singulis officium 
est, cui scelus est deesse. Hinc ius reperiendarum rerum, quibus vita sustentatur, necessario 
nascitur : quarum rerum facultatem infimo cuique non nisi quaesita labore merces suppeditat. 
Esto igitur, ut opifex atque herus libere in idem placitum, ac nominatim in salarii modum 
consentiant; subest tamen semper aliquid ex iustitia naturali, idque libera paciscentium 
voluntate maius et antiquius, scilicet alendo opifici, frugi quidem et bene morato, haud imparem 
esse mercedem oportere. Quod si necessitate opifex coactus, aut mali peioris metu permotus 
duriorem conditionem accipiat, quae, etiamsi nolit, accipienda sit, quod a domino vel a 
redemptore operum imponitur, istud quidem est subire vim, cui iustitia reclamat. 


Verumtamen in his similibusque caussis, quales illas sunt in unoquoque genere artifici quota sit 
elaborandum hora, quibus praesidiis valetudini maxime in officinis cavendum, ne magistratus 
inferat sese importunius, praesertim cum adiuncta tam varia sint rerum, temporum, locorum, 
satius erit eas res iudicio reservare collegiorum, de quibus infra dicturi sumus, aut aliam inire 
viam, qua rationes mercenariorum, uti par est, salvae sint, accedente, si res postulaverit, tutela 
praesidioque reipublicae. 


Mercedem si ferat opifex satis amplam ut ea se uxoremque et liberos tueri commodum queat, 
facile studebit parsimoniae, si sapit, efficietque, quod ipsa videtur natura monere, ut detractis 
sumptibus, aliquid etiam redundet, quo sibi liceat ad modicum censum pervenire. Neque enim 
efficaci ratione dirimi caussam, de qua agitur, posse vidimus, nisi hoc sumpto et constituto, ius 
privatorum bonorum sanctum esse oportere. Quamobrem favere huic iuri leges debent, et quoad 
potest, providere ut quamplurimi ex multitudine rem habere malint. - Quo facto, praeclarae 
utilitates consecuturae sunt; ac primum certe aequior partitio bonorum. Vis enim 
commutationum civilium in duas civium classes divisit urbes, immenso inter utrumque discrimine 

interiecto. Ex una parte factio praepotens, quia praedives : quae, cum operum et mercaturae 
universum genus sola potiatur, facultatem omnem copiarum effectricem ad sua commoda ac 
rationes trahit, atque in ipsa administratione reipublicae non parum potest. Ex altera inops atque 
infirma multitudo, exulcerato animo et ad turbas semper parato. lamvero si plebis excitetur 
industria in spem adipiscendi quippiam, quod solo contineatur, sensim fiet ut alter ordo evadat 
finitimus alteri, sublato inter summas divitias summamque egestatem discrimine. - Praeterea 
rerum, quas terra gignit, maior est abundantia futura. Homines enim, cum se elaborare sciunt in 
suo, alacritatem adhibent studiumque longe maius: immo prorsus adamare terram instituunt 
sua manu percultam, unde non alimenta tantum, sed etiam quamdam copiam et sibi et suis 
expectant. Ista voluntatis alacritas, nemo non videt quam valde conferat ubertatem fructuum, 
augendasque divitias civitatis. - Ex quo illud tertio loco manabit commodi, ut qua in civitate 
homines editi susceptique in lucem sint, ad eam facile retineantur: neque enim patriam cum 
externa regione commutarent, si vitae degendae tolerabilem daret patria facultatem. - Non 
tamen ad haec commoda perveniri nisi ea conditione potest, ut privatus census ne exhauriatur 
immanitate tributorum et vectigalium. lus enim possidendi privatim bona cum non sit lege 
hominum sed natura datum, non ipsum abolere, sed tantummodo ipsius usum temperare et cum 
communi bono componere auctoritas publica potest. Faciat igitur iniuste atque inhumane, si de 
bonis privatorum plus aequo, tributorum nomine, detraxerit. 


Postremo domini ipsique opifices multum hac in caussa possunt, iis videlicet institutis, quorum 
ope et opportune subveniatur indigentibus, et ordo alter propius accedat ad alteram. 
Numeranda in hoc genere sodalitia ad suppetias mutuo ferendas: res varias, privatorum 
providentia constitutas, ad cavendum opifici itemque orbitati uxoris et liberorum, si quid subitum 
ingruat, si debilitas afflixerit, si quid humanitus accidat: instituti patronatus, pueris, puellis, 
adolescentibus natuque maioribus tutandis. Sed principem locum obtinent sodalitia artificum, 
quorum complexu fere cetera continentur. Fabrum corporatorum apud maiores nostros diu bene 
facta constitere. Revera non modo utilitates praeclaras artificibus, sed artibus ipsis, quod 
perplura monumenta testantur, decus atque incrementum peperere. Eruditiore nunc aetate, 
moribus novis, auctis etiam rebus quas vita quotidiana desiderat, profecto sodalitia opificum 
flecti ad praesentem usum necesse est. Vulgo coiri eius generis societates, sive totas ex opificibus 
conflatas, sive ex utroque ordine mixtas, gratum est; optandum vero ut numero et actuosa 
virtute crescant. Etsi vero de iis non semel verba fecimus, placet tamen hoc loco ostendere, eas 
esse valde opportunas, et iure suo coalescere : item qua illas disciplina uti, et quid agere oporteat. 


Virium suarum explorata exiguitas impellit hominem atque hortatur, ut opem sibi alienam velit 
adiungere acrarum litterarum est illa sententia: Melius est duos esse simul quam unum : habent 
enim emolumentum societatis suae. Si unus ceciderit, ab altero fulcietur. Vae soli: quia cum 
ceciderit, non habet sublevantem se [Eccl. IV, 9, 12]. Atque illa quoque: Frater, qui adiuvatur a 
fratre, quasi civitas firma [Prov. XVIII, 19]. Hac homo propensione naturali sicut ad 
coniunctionem ducitur congregationemque civilem, sic et alias cum civibus inire societates 
expedit, exiguas illas quidem nec perfectas, sed societates tamen. Inter has et magnam illam 
societatem ob differentes caussas proximas interest plurimum. Finis enim societati civili 
propositus pertinet ad universos, quoniam communi continetur bono: cuius omnes et singulos 
pro portione compotes esse ius est. Quare appellatur publica quia per eam homines sibi invicem 
communicant in una republica constituenda [S. Thom. Contra impugn. Dei cult. et rel., cap. II]. 
Contra vero, quae in eius velut sinu iunguntur societates, privatae habentur et sunt, quia videlicet 
illud,, quo proxime spectant, privata utilitas est, ad solos pertinens consociatos. 

Privata autem societas est, quae ad aliquod negotium privatum exercendum coniungitur, sicut 
quod duo vel tres societatem ineunt, ut simul negotientur [S. Thom. Contra impugn. Dei cult. et 
rel., cap. Il]. 


Nunc vero quamquam societates privatae existunt in civitate, eiusque sunt velut partes totidem, 
tamen universa ac per se non est in potestate reipublicae ne existant prohibere. Privatas enim 
societates inire concessum est homini iure naturae : est autem ad praesidium iuris naturalis 
instituta civitas, non ad interitum : eaque si civium coetus sociari vetuerit, plane secum pugnantia 
agat, propterea quod tam ipsi quam coetus privati uno hoc e principio nascuntur, quod homines 
sunt natura congregabiles. 


Incidunt aliquando tempora cum ei generi communitatum rectum sit leges obsistere: scilicet si 
quidquam ex instituto persequantur quod cum probitate, cum iustitia, cum reipublicae salute 
aperte dissideat. Quibus in caussis iure quidem potestas publica, quo minus illae coalescant, 
impediet: iure etiam dissolvet coalitas: summam tamen adhibeat cautionem necesse est, ne iura 
civium migrare videatur, neu quidquam per speciem utilitatis publicae statuat, quod ratio non 
probet. Eatenus enim obtemperandum legibus, quoad cum recta ratione, adeoque cum lege Dei 
sempiterna consentiant. 


Sodalitates varias hic reputamus animo et collegia et ordines religiosos, quos Ecclesiae auctoritas 
et pia christianorum voluntas genuerant : quanta vero cum salute gentis humanae, usque ad 
nostram memoriam historia loquitur. Societates eiusmodi, si ratio sola diiudicet, cum initae 
honesta caussa sint, iure naturali initas apparet fuisse. Qua vero parte religionem attingunt, sola 
est Ecclesia cui iuste pareant. Non igitur in eas quicquam sibi arrogare iuris, nec earum ad se 
traducere administrationem recte possunt, qui praesint civitati: eas potius officium est 
reipublicae vereri, conservare, et, ubi res postulaverint, iniuria prohibere. Quod tamen longe 
aliter fieri hoc praesertim tempore vidimus. Multis locis communitates huius generis respublica 
violavit, ac multiplici quidem iniuria: cum et civilium legum nexo devinxerit, et legitimo iure 
personae moralis exuerit, et fortunis suis despoliarit. Quibus in fortunis suum habebat Ecclesia 
ius, suum singuli sodales, item qui eas certae quidam caussae addixerant et quorum essent 
commodo ac solatio addictae. Quamobrem temperare animo non possumus, quin spoliationes 
eiusmodi tam iniustas ac perniciosas conqueramur, eo vel magis quod societatibus catholicorum 
virorum, pacatis iis quidem et in omnes partes utilibus, iter praecludi videmus, quo tempore 
edicitur, utique coire in societatem per leges licere: eaque facultas large revera hominibus 
permittitur consilia agitantibus religioni simul ac reipublicae perniciosa. 


Profecto consociationum diversissimarum, maxime ex opificibus, longe nunc maior, quam alias 
frequentia. Plures unde ortum ducant, quid velint, qua grassentur via, non est huius loci quaerere. 
Opinio tamen est, multis confirmata rebus, praeesse ut plurimum occultiores auctores, 
eosdemque disciplinam adhibere non christiano nomini, non saluti civitatum consentaneam: 
occupataque efficiendorum operum universitate, id agere ut, qui secum consociari recusarint, 
luere poenas egestate cogantur. - Hoc rerum statu, alterutrum malint artifices christiani oportet, 
aut nomen collegiis dare, unde periculum religioni extimescendum; aut sua inter se sodalitia 
condere, viresque hoc pacto coniungere, quo se animose queant ab illa iniusta ac non ferenda 
oppressione redimere. Omnino optari hoc alterum necesse esse, quam potest dubitationem apud 
eos habere, qui nolint summum hominis bonum in praesentissimum discrimen coniicere? 


Valde quidem laudandi complures ex nostris, qui probe perspecto quid a se tempora postulent. 
experiuntur ac tentant qua ratione proletarios ad meliora adducere honestis artibus possint. 
Quorum patrocinio suscepto, prosperitatem augere cum domesticam tum singulorum student : 

item moderari cum aequitate vincula. quibus invicem artifices et domini continentur: alere et 
confirmare in utrisque memoriam officii atque evangelicorum custodiam praeceptorum; quae 
quidem praecepta, hominem ab intemperantia revocando, excedere modum vetant, 
personarumque et rerum dissimillimo statu harmoniam in civitate tuentur. Hac de caussa unum 
in locum saepe convenire videmus viros egregios, quo communicent concilia invicem, viresque 
iungant, et quid maxime expedire videatur, consultent. Alii varium genus artificum opportuna 
copulare societate student, consilio ac re iuvant, opus ne desit honestum ac fructuosum, 
provident. Alacritatem addunt ac patrocinium impertiunt Episcopi: quorum auctoritate 
auspiciisque plures ex utroque ordine cleri, quae ad excolendum animum pertinent, in consociatis 
sedulo curant. Denique catholici non desunt copiosis divitiis, sed mercenariorum velut consortes 
voluntarii, qui constituere lateque fundere grandi pecunia consociationes adnitantur: quibus 
adiuvantibus facile opifici liceat non modo commoda praesentia, sed etiam honestae quietis 
futurae fiduciam sibi labore quaerere. Tam multiplex tamque alacris industria quantum attulerit 
rebus communibus boni plus est cognitum, quam ut attineat dicere. Hinc iam bene de reliquo 
tempore sperandi auspicia sumimus, modo societates istiusmodi constanter incrementa capiant, 
ac prudenti temperatione constituantur. Tutetur hos respublica civium coetus iure sociatos: ne 
trudat tamen sese in eorum intimam rationem ordinemque vitae; vitalis enim motus cietur ab 
interiore principio, ac facillime sane pulsu eliditur externo. 


Est profecto temperatio ac disciplina prudens ad eam rem necessaria ut consensus in agendo fiat 
conspiratioque voluntatum. Proinde si libera civibus coeundi facultas est, ut profecto est, ius 
quoque esse oportet eam libere optare disciplinam, easque leges quae maxime conducere ad id, 
quod propositum est, iudicentur. 


Eam, quae memorata est, temperationem disciplinamque collegiorum qualem esse in partibus 
suis singulis oporteat, decerni certis definitisque regulis non censemus posse, cum id potius 
statuendum sit ex ingenio cuiusque gentis, ex periclitatione et usu, ex genere atque efficientia 
operum, ex amplitudine commerciorum, aliisque rerum ac temporum adiunctis, quae sunt 
prudenter ponderanda. Ad summam rem quod spectat, haec tanquam lex generalis ac perpetua 
sanciatur, ita constitui itaque gubernari opificum collegia oportere, ut instrumenta suppeditent 
aptissima maximeque expedita ad id, quod est propositum, quodque in eo consistit ut singuli e 
societate incrementum bonorum corporis, animi, rei familiaris, quoad potest, assequantur. 
Perspicuum vero est, ad perfectionem pietatis et morum tamquam ad caussam praecipuam 
spectari oportere: eaque potissimum caussa disciplinam socialem penitus dirigendam. Secus 
enim degenerarent in aliam formam, eique generi collegiorum, in quibus nulla ratio religionis 
haberi solet, haud sane multum praestarent. Ceterum quid prosit opifici rerum copiam societate 
quaesiisse, si ob inopiam cibi sui de salute periclitetur anima? Quid prodest homini, si mundum 
universum lucretur, animae vero suae detrimentum patiatur? [Matth. XVI, 26]. Hanc quidem 
docet Christus Dominus velut notam habendam, qua ab ethnico distinguatur homo christianus : 
Haec omnia gentes inquirunt... quaerite primum regnum Dei et iustitiam eius, et haec omnia 
adiicientur vobis [Matth. VI, 32/33]. Sumptis igitur a Deo principiis, plurimum eruditioni 
religiosae tribuatur loci, ut sua singuli adversus Deum officia cognoscant: quid credere oporteat, 
quid sperare atque agere salutis sempiternae caussa, probe sciant: curaque praecipua adversus 
opinionum errores variasque corruptelas muniantur. Ad Dei cultum studiumque pietatis excitetur 
opifex, nominatim ad religionem dierum festorum colendam. Vereri diligereque communem 
omnium parentem Ecclesiam condiscat; itemque eius et obtemperare praeceptis et sacramenta 
frequentare, quae sunt ad expiandas animi labes sanctitatemque comparandam instrumenta 
divina. 

Socialium legum posito in religione fundamento, pronum est iter ad stabiliendas sociorum 
rationes mutuas, ut convictus quietus ac res florentes consequantur. Munia sodalitatum 
dispartienda sunt ad communes rationes accommodate, atque ita quidem ut consensum ne 
minuat dissimilitudo. Officia partiri intelligenter, perspicueque definiri, plurimum ob hanc 
caussam interest, ne cui fiat iniuria. Commune administretur integre, ut ex indigentia singulorum 
praefiniatur opitulandi modus: iura officiaque dominorum cum iuribus officiisque opificum apte 
conveniant. Si qui ex alterutro ordine violatum se ulla re putarit, nihil optandum magis, quam 
adesse eiusdem corporis viros prudentes atque integros, quorum arbitrio litem dirimi leges ipsae 
sociales iubeant. lllud quoque magnopere providendum, ut copia operis nullo tempore deficiat 
opificem, utque vectigal suppeditet, unde necessitati singulorum subveniatur, nec solum in 
subitis ac fortuitis industriae casibus, sed etiam cum valetudo, aut senectus, aut infortunium 
quemquam oppressit. 


His legibus, si modo voluntate accipiantur, satis erit tenuiorum commodis ac saluti consultum; 
consociationes autem catholicorum non minimum ad prosperitatem momenti in civitate sunt 
habiturae. Ex eventis praeteritis non temere providemus futura. Truditur enim aetas aetate, sed 
rerum gestarum mirae sunt similitudines, quia reguntur providentia Dei, qui continuationem 
seriemque rerum ad eam caussam moderatur ac flectit, quam sibi in procreatione generis 
humani praestituit. - Christianis in prisca Ecclesiae adolescentis aetate probro datum accepimus, 
quod maxima pars stipe precaria aut opere faciendo victitarent. Sed destituti ab opibus 
potentiaque, pervicere tamen ut gratiam sibi locupletium, ac patrocinium potentium 
adiungerent. Cernere licebat impigros, laboriosos, pacificos, iustitiae maximeque caritatis in 
exemplum retinentes. Ad eiusmodi vitae morumque spectaculum, evanuit omnis praeiudicata 
opinio, obtrectatio obmutuit malevolorum, atque inveteratae superstitionis commenta veritati 
christianae paulatim cessere. 


De statu opificum certatur in praesens : quae certatio ratione dirimatur an secus, plurimum 
interest reipublicae in utramque partem. Ratione autem facile dirimetur ab artificibus christianis, 
si societate coniuncti ac prudentibus auctoribus usi, viam inierint eamdem, quam patres ac 
maiores singulari cum salute et sua et publica tenuerunt. Etenim quantumvis magna in homine 
vis opinionum praeiudicatarum cupiditatumque sit, tamen, nisi sensum honesti prava voluntas 
obstupefecerit, futura est benevolentia civium in eos sponte propensior, quos industrios ac 
modestos cognoverint, quos aequitatem lucro, religionem officii rebus omnibus constiterit 
anteponere. Ex quo illud etiam consequetur commodi, quod spes et facultas sanitatis non minima 
suppeditabitur opificibus iis, qui vel omnino despecta fide christiana, vel alienis a professione 
moribus vivant. Isti quidem se plerumque intelligunt falsa spe simulataque rerum specie deceptos. 
Sentiunt enim sese apud cupidos dominos valde inhumane tractari, nec fieri fere pluris quam 
quantum pariant operando lucri : quibus autem sodalitatibus implicati sunt in iis pro caritate 
atque amore intestinas discordias existere, petulantis atque incredulae paupertatis perpetuas 
comites. Fracto animo, extenuato corpore, quam valde se multi vellent e servitute tam humili 
vindicare: nec tamen audent, seu quod hominum pudor, seu metus inopiae prohibeat. lamvero 
his omnibus mirum quantum prodesse ad salutem collegia catholicorum possunt, si haesitantes 
ad sinum suum, expediendis difficultatibus, invitarint, si resipiscentes in fidem tutelamque suam 
acceperint. 


Habetis, Venerabiles Fratres, quos et qua ratione elaborare in caussa perdifficili necesse sit. - 
Accingendum ad suas cuique partes, et maturrime quidem, ne tantae iam molis incommodum 
fiat insanabilius cunctatione medicinae. Adhibeant legum institutorumque providentiam, qui 
gerunt respublicas: sua meminerint officia locupletes et domini: enitantur ratione, quorum res 


163 


agitur, proletarii: cumque religio, ut initio diximus, malum pellere funditus sola possit, illud 
reputent universi, in primis instaurari mores christianos oportere, sine quibus ea ipsa arma 
prudentiae, quae maxime putantur idonea, parum sunt ad salutem valitura. - Ad Ecclesiam quod 
spectat, desiderari operam suam nullo tempore nulloque modo sinet, tanto plus allatura 
adiumenti, quanto sibi maior in agendo libertas contigerit: idque nominatim intelligant, quorum 
munus est saluti publicae consulere. Intendant omnes animi industriaeque vires ministri 
sacrorum: vobisque, Venerabiles Fratres, auctoritate praeeuntibus et exemplo, sumpta ex 
Evangelio documenta vitae hominibus ex omni ordine inculcare ne desinant: omni qua possunt 
ope pro salute populorum contendant, potissimumque studeant et tueri in se, et excitare in aliis, 
summis iuxta atque infimis, omnium dominam ac reginam virtutum, caritatem. Optata quippe 
salus expectanda praecipue est ex magna effusione caritatis: christianae caritatis intelligimus, 
quae totius Evangelii compendiaria lex est, quaeque semetipsam pro aliorum commodis semper 
devovere parata, contra saeculi insolentiam atque immoderatum amorem sui certissima est 
homini antidotus: cuius virtutis partes ac lineamenta divina Paulus Apostolus iis verbis expressit: 
Caritas patiens est, benigna est: non quaerit quae sua sunt: omnia suffert: omnia sustinet [lI Cor. 
XIII, 4-7]. Divinorum munerum auspicem ac benevolentiae Nostrae testem vobis singulis, 
Venerabiles Fratres, et Clero populoque vestro apostolicam benedictionem peramanter in 
Domino impertimus. Datum Romae apud S. Petrum die XV Maii An. MDCCCXCI 

Prior - Rerum novarum , post - Mater et magistra 


09. VIGILANTI CURA EPISTULA ENCYCLICA PIUS PP. XI 


Vigilanti cura, ut Nostrum deposcit apostolicum officium, laudabilem omnem sacrorum 
Antistitum totiusque christiani populi operam prosequimur; atque adeo summo cum animi 
gaudio certiores facti sumus providum illud inceptum salutiferos iam edidisse fructus, atque ad 
uberiores usque contendere utilitates, quod vos plus duobus abhinc annis eo consilio instituistis 
peculiarique modo « Legioni a decentia » efficiendum credidistis, ut, sanctissimum veluti 
certamen, cinematographicae artis pravitatem compesceret. 


Id optatam diu Nobis affert opportunitatem, ut satius mentem Nostram hac de re aperiamus, 
quae ad totius christianae plebis mores religionemque tam arctissime pertineat. At primum, 
quod Vobis ducibus ac magistris, et christifidelibus adiutricem vobis navitatem suam 
praestantibus, Legio ista, hoc in apostolatus campo, tam sollerter allaboraverit, eo vehementius 
gratulari vobiscum cupimus, quo sollicitiore animo videbamus hanc eamdem artem eiusdemque 
generis industriam illuc, quasi « per magnos passus extra viam » evasisse, ut prostarent omnibus, 
luce expressa, vitia, scelera, delicta. 


Altissimi officii Nostri partes duximus, quotiescumque Nobis obversabatur occasio, non modo 
Episcopos compellare ceterosque e clero, sed omnes etiam, quotquot sunt probi volentesque 
homines, ut gravissimam huiuscemodi causam intento animo considerarent. 


validissima eiusmodi ad quidvis evulgandum subsidia, quae, si ad sana principia apte regantur, 
eruditioni magnopere atque educationi prodesse queant, saepe — proh dolor — provehendis 
vitiorum illecebris sordidisque quaestibus serviunt » (1). Atque anno MDCCCCXXXIV, mense 

augusto, cum aliquot, coram admissos, e foederatione illa alloqueremur, cuius est in quibusvis 
Nationibus ephemerides scriptionesque edere, quae ad cinematographea attineant, horum 
spectaculorum momentum nostra hac aetate ingravescens indicavimus, eorumque gliscentem 
vim, cum ad virtutem, tum ad vitia suadenda; ac praeterea animadvertebamus omnino necesse 
esse cinematographicis scaenis ea praescripta tribuere, quae grande ingenuae artis munus 
regant ac moderentur, ut christiana, quin immo humana ipsa ad naturalem legem composita, 
morum ratio iniuria probroque non afficiatur. lamvero ars quaelibet nobilis in id potissimum 
nitatur oportet, eoque suapte natura spectet, ut debita hominem probitate virtuteque perficiat; 
atque adeo sit ad moralis disciplinae principia ac praecepta redacta. Exinde vero necessitate 
consegui monebamus, probantibus equidem lectissimis illis viris, — grata adhuc subit recordatio 
animum — opus esse prorsus cinematographicos ludos ad rectas normas conformari, ut ad vitae 
integritatem verique nominis educationem spectatores omnes excitent. 


Ac recens quoque, superiore nempe mense aprili, cum grato animo nonnullos coram 
admisissemus, qui Romam in congressum e variis Nationibus convenerant, ut de 
cinematographicis scriptionibus vulgo edendis causam agerent, huius negotii momentum 
gravitatemque iterum proponebamus; itemque, religionis nomine non modo, sed civilis etiam in 
ordine morum prosperitatis, omnes cordatos homines adhortabamur, ut scriptis prelo excusis 
omnique ope contenderent, quo cotidie m.agis id genus spectacula ad sanam institutionem 
educationemque valerent, non vero ad animarum ruinam earumque interitum. 


At tanti ponderis res est, perspectis praesertim civilis nostrorum temporum societatis 
condicionibus, ut opportunum Nobis videatur eam iterum per has Litteras magisque enucleate 
edisserere, vobis non solum, Venerabiles Fratres, sed universis etiam catholici orbis Episcopis 
impertientes praecepta, praesentibus necessitatibus consentanea. Siquidem pernecessarium est 
ac penitus urget id providere atque efficere, ut quidquid ex Dei munere progrediens aetas in 
humanas disciplinas ac vel in ipsas technicae industriae artes invexerit, ita divinae gloriae, 
animarum saluti et lesu Christi propagando regno reapse inserviat, ut omnes, quemadmodum 
Ecclesia nos precari iubet, « sic transeamus per bona temporalia, ut non amittamus aeterna ». 


lamvero facile omnibus in comperto est cinematographicam rem quo mirabiliora susceperit 
incrementa, eo evenisse morum integritati, Religioni ac vel ipsi civilis consortionis probitati 
perniciosiorem. 


Quamobrem ii etiam, qui in Foederatis Americae Civitatibus id genus industriae praesunt, huius 
rei rationem atque periculum in se recepisse professi sunt, non modo ad singulos quod attineret 
cives, sed ad universam etiam hominum communitatem. Etenim anno MDCCCCXXX, mense 
martio, sponte sollemniterque sanxerunt ac polliciti sunt — datis in id scriptis communi 
consensione subsignatis ac typis editis — se esse in posterum eorum, qui cinematographicos 
ludos celebraturi essent, honestatem tutaturos. Ac nominatim per eiusmodi acta spoponderunt 
nullam se unquam esse imaginum seriem exhibituros, quae rectos spectatorum mores demitteret, 
quaeque vel naturalem humanamque legem detrectaret, vel eiusdem violationem suaderet. 


Nihilo secius, quam.vis haec laudabili sane consilio statuissent, ii tamen, quorum causa esset, 
itemque imaginum effectores, vel non posse vel prorsus nolle, ex suscepta ultro obligatione, id 
exsequi visi sunt. Quamobrem, cum ex paene irrita illorum voluntate vitia ac scelera in 
cinematographeis exhiberi pergant, probus quisque plerumque prohibetur quominus, honestae 
oblectationis gratia, hisce spectaculis intersit. 


Quibus in gravissimis rerum adiunctis, vos prae primis, Venerabiles Fratres, modis rationibusque 
studuistis, quibus creditum vobis gregem ah ingruente istiusmodi discrimine tueremini; idque 

fecistis, cum « Legionem a decentia » sacram veluti aciem instituistis, cuius opera optima 
quaeque proposita ac principia, ad naturalis christianaeque probitatis normas conformata, 
excitata tandem revirescerent. Qua in re tantum abfuit ut vobis mens esset huic industriae 
detrimenta inferre, ut eam potius ab interitu vindicare pro vestra parte eniteremini, in quem 
dilabi quaevis ludicra pronum esset, quae in artis dehonestamenta depravationesque corruissent. 


Suscepta a vobis consilia christifideles, vestris demandati curis, prompto paratoque animo 
complexi sunt. Ad decies nempe centena milia Foederatarum Americae Civitatum catholici fidem 
obligationemque, quam « Legio a decentia » proposuerat, in se libenter recipientes, nullam se 
polliciti sunt cinematographicam  spectationem  participaturos, quae christianos mores 
offenderet, rectaque vitae praecepta. Itaque populum apud vos sacrorumque Antistites — quod 
vehementi cum animi gaudio profiteri libet — tam concordes vidimus hoc in incepto data opera 
provehendo, ut nunquam alias, hac recentiore aetate, arctius inter se coniunctos eos cernere 
potuerimus. 


Neque solummodo catholicae Ecclesiae filii, sed e Novatoribus etiam et ex Hebraeis lectissimi viri, 
aliique non pauci vestra consilia ac proposita exceperunt; vestrisque nisibus idcirco 
obsecundarunt ut cinematographicae scaenae ad digna ingenuae artis morumque praescripta 
redigerentur. In praesens autem fateri summo Nobis solacio est, laudabiliter initam 
contentionem non mediocres iam assecutam esse exitus atque utilitates. Siquidem perlatum 
Nobis est cinematographicam artem, ob sedulam vigilantiam vestram communisque opinionis 
vim, non parum iam ad emendatiorem modum processisse. Vitiorum nempe scelerumque 
imagines non ita crebrius, ut antea, subiectae oculis; prava quaelibet admissa non ita licentius 
probata, conclamata; neque procaci eadem ratione, falsa ducendae vitae principia mollibus 
concitatisque iuvenum mentibus exhibita. 


Quodsi in nonnullis civium ordinibus in antecessum asseveratum est fore ut, ex sedula eiusdem « 
Legionis » navitate huius artificii ornamenta ac decora non parum remitterent, res tamen visa 
est in contrariam evasisse partem. 


Siquidem non parum etiam, pro viribus, allaboratum est, ut scaenicae eiusmodi actiones ad 
nobilissima liberalium artium praecepta conformarentur; atque adeo, ut vel vetera optimorum 
scriptorum, vel nova humanae mentis opera spectatorum oculis proponerentur, quae haud 
communi laude eniterent. 


At neque ii, qui pecuniam suam in huius industriae inceptis collocaverant, detrimenta hac de 
causa perpessi sunt, quemadmodum nonnulli, quin consentaneam adderent rationem, 
praemonuerant; haud paucis enim, qui a cinematographicis ludis, ob inustam per eos rectis 
moribus iniuriam, abhorruerant, cum facinora luce expressa cernere licuit, quae humanae 
probitati christianaeque virtuti non detrimentosa viderentur, iterum haec spectacula celebrare 
sollemne fuit. 


Ubi vero vos, Venerabiles Fratres, hoc veluti sacrum certamen instituistis, non defuerunt qui 
dicerent, susceptos hoc in genere nisus eorumque, qui exspectabantur, exitus, fluxos fore 
brevique tempore dilapsuros ; quatenus, remissa pedetemptim vestra vestrorumque vigilantia, 
harum imaginum auctoribus integrum esset, pro suo cuiusque arbitrio, ad pristinas iterum redire 
agendi rationes. Facile equidem dispicitur cur iidem non honestas, ideoque prohibitas a vobis, 
scaenicas actiones repetere excupiant, quae ad ignobiles cupidines instimulare queant. Si enim 
harum pellicularum series, quae hominum gesta praeferant virtuti consentanea, summo artificio 
effingere multum profecto ingenii, laboris, peritiae ac vel sumptuum interdum expostulat; at 
facile plerumque est quosdam homines et quorumdam civium classes ad cinematographica 

arcessere theatra, in quibus id genus spectationes habeantur, quae libidines incendant, 
pravosque exsuscitent in animis latentes motus. 


Quamobrem necesse est ut vigilans eademque sedula omnium opera penitus industriae huius 
artificibus suadeat, hanc « Legionis a decentia » contentionem non idcirco initium sumpsisse, ut 
brevi temporis spatio excidat ac neglegatur, sed ut potius — foederatarum Americae Civitatum 
Episcopis moderatoribus — honesta populi oblectatio, quovis tempore ac quibusvis rationibus 
habita, pro viribus in tuto ponatur. 


Corporis animique oblectamenta, in quae nostra haec aetas varias induxit formas rationesque, 
iis omnibus, quotquot negotiis vitaeque sollicitudinibus distineantur, necessaria prorsus esse 
nemo est qui non videat; attamen ad hominis dignitatem eadem sunto et ad morum redacta 
integritatem; atque adeo eo spectent ut reapse nobiles sensus commoveant atque excitent. 
Graviter procul dubio populorum magnitudo atque potentia periclitantur, qui per requietis 
tempora ludicris se dedant, quae decoris, dignitatis honestatisque principia laedant, quaeque ad 
admissa perpetranda, iuventuti praesertim, occasionem praebeant. 


Quibus in ludicris, ut omnibus perspectum est, cinematographea maximi momenti sunt, cum 
nostra hac aetate ad universas gentes pertineant. Dicere vix attinet cives ad decies centena millia 
bene multa huiuscemodi spectationes cotidie participare; penes quoslibet populos, sive funditus, 
sive leviter excultos, horum theatrorum numerum magis magisque increbrescere; eademque 
communem iam se relaxandi oblectandique rationem impertire, locupletium non modo, sed 
cuivis etiam societatis ordini. 


Ceterum, aliud nihil in praesens invenire queas, quod tanta efficacitate in multitudines polleat, 
cum ob ipsam imaginum naturam, quae versatilis lucis motu eflinguntur, tum ob ludorum 
facilitatem, qui vel popularibus conceduntur, tum denique ob rerum adiuncta, quae iisdem ludis 
comitantur. 


Quae quidem efficacitas ex eo profluit, quod per vividas illas species ac formas cinematographica 
ars loquitur, quae magna cum animi delectatione nulloque negotio eorum quoque sensibus 
obiiciuntur, qui, ut rudes sunt atque inculti, sive e rerum concretione enitendo ratiocinandoque 
discedere, sive ex causis earum effectus eruere, vel nolunt, vel saltem nequeunt. Legere etiam ac 
vel aurem dare alicui dicenti, quamdam postulat intentionem mentisque nisum; quod quidem 
cinematographica visio, per subsequentes continuato ordine oculisque subiectas imagines, 
summo cum gaudio removet. Atque efficientia eadem per cinematographea illa adaugetur, in 
quibus spectationes cum congruentibus vocibus copulantur; ita enim facinora luce expressa 
expeditius intelleguntur, et scaenica actio, magna utique cum fascinatione, musicis concentibus 
coniungitur. 


Per choreas vero ac per interiectas illas ex arbitrio scaenas, quas « varietates » vocant, perturbati 
animi motus cupidinesque gliscunt citatioreque gradu increscunt. 


Quapropter haec theatra veluti rerum scholae sunt, quae, magis quam meraca ratiocinatio, 
plerosque homines ad virtutem aeque ac ad pravitatem instimulare possunt. Oportet igitur 
salutaribus provehendis christianae conscientiae propositis eadem inserviant, atque adeo res 
omnes ab se detrahant, quae integros corrumpant depraventque mores. 


In comperto cuique est quantopere improbae id genus scaenae in spectatorum animos influant; 
ut cupidinum enim libidinumque laudes efferunt, ita vitiorum occasionem praebent; iuvenes e 
recto itinere transversos agunt; ducendae vitae rationem fucata lucis specie proponunt; 

capessendae perfectionis consilia infuscant atque debilitant; castum denique amorem, 
matrimonii sanctitatem atque intimas domestici convictus necessitudines restinguunt. 
Praeiudicatas praeterea falsasque opiniones cum singulis hominibus, tum civium classibus, 
nationibus variisque gentibus ingenerare queunt. 


At contra, eiusmodi ludi si ad optimas normas conformentur, vim possunt in spectatores elicere 
sane saluberrimam. Non tantummodo siquidem delectant, sed etiam ad nobilissima quaeque 
erigunt atque excitant: valde utilia praecepta impertiunt : itemque suae cuiusque ceterorumque 
patriae egregie gesta pulchritudinesque demonstrare possunt; virtutem veritatemque grato 
speciosoque more ostendere; in Civitatis ordinibus, in Nationibus, variisque stirpibus mutuae 
cognitionis voluntatisque studia gignere vel saltem promovere; iustitiae quoque causam 
amplecti; ad virtutem advocare omnes; ac denique ad novam magisque aequam humanae 
societatis ordinationem temperationemque adiutricem operam conferre. 


Quae animadversiones Nostrae magis profecto ex eo sumunt gravitatis, quod cinematoghaphica 
ars non singulis civibus sed hominum stipationibus quodammodo loquitur; idque per temporum, 
rerum locorumque condiciones, quae, ut ad pravum, ita ad optimum conflandum animorum 
ardorem perquam apta videntur: quod quidem ardoris studium in communem illam ac prorsus 
insanam concitationem evadere potest, quam experiendo novimus. 


Imaginum nempe series volubili luce spectatoribus proponuntur, qui in subobscuris theatris 
assidunt, et quorum mentis facultas spiritualesque vires plerumque languent. Atque id genus 
theatra longe quaerere non est opus; eadem enim domibus, sacris aedibus ac popularibus 
litterarum ludis ita contigua sunt, ut vim iam habeant in communem omnium vitam maximam 
maximunque momentum. 


Casus praeterea rerumque vicissitudines, quae per cinematographea effinguntur, ab hominibus 
sustinentur mulieribusque, dotibus natur, datis et artificio auctis, omnique ope tam instructis 
atque exornatis, ut interdum ad corruptelarum blandimenta adulescentes peculiari modo 
pellicere possint. Huc accessere musici concentus, sumptuosa loca, res procaciter obiectae oculis, 
omnisque novitatis varietatisque deliramenta. Qua praesertim ex causa horum ludorum 
fascinatio puerorum iuvenumque animos afficit ac tenet; ita quidem ut hac ipsa aetate, qua 
honestatis sensus innascitur atque informatur, qua iustitiae probitatisque principia e mentibus 
evolvuntur, qua denique officiorum notiones emergunt, et optima perfectionis proposita vitam 
attingunt atque pervadunt, cinematographica ars vim suam exerceat summamque efficacitatem. 


At, proh dolor, huiuscemodi efficientia, praesentibus in rerum adiunctis, nimio saepius in 
detrimentum vertitur. Quamobrem dum tantam recogitamus iuvenum nominatim ac puerorum 
ruinam, quorum integritas ac castitas hisce in theatris periclitatur, acerrima illa in tenuiorum 
corruptores Nobis succurrit lesu Christi sententia: « Qui autem scandalizaverit unum de pusillis 
istis qui in me credunt, expedit ei ut suspendatur mola asinaria in collo eius et demergatur in 
profundum maris » (1). 


Pernecesse igitur est, nostris hisce temporibus, advigilare omnique ope allaborare ut id genus 
spectacula non illecebrarum scholae evadant, sed ut potius ad rectam hominum educationem et 
ad elatiorem morum dignitatem summopere conferant. 


Heic vero animadvertere operae pretium est — quod Nos libentissime facimus — nonnullos ex 
iis, qui Civitatis gubernacula moderantur, idcirco sollicitudine permoti, quod magnam in 
hominum mores huius artis iznpulsionem cernerent, per probos viros ex patribus praesertim 
matribusque familias selectos, peculiares instituisse coetus, quibus sit res quae hac in causa 

edantur, inspicere, recognoscere ac dirigere. Ac novimus etiam eos saepenumero eamdem artem 
ad suorum cuiusque Nationis optimorum auctorum poétarumque scripta hisce imaginibus 
referenda convertere contendisse. 


lamvero, si maxime opportunum est vos, Venerabiles Fratres, vigiles curas cogitationesque in 
cinematographicam Nationis vestrae industriam conferre, quae tam magna susceperit 
incrementa, quaeque non mediocri pulsu in ceteras quoque gentes influxerit, at omnibus 
catholici orbis Episcopis officio est, in communi hac, eademque potentissima, oblectationis 
institutionisque forma collatis inter se viribus evigilare. Atque ex iniuria ipsa quae probitatis 
religionisque conscientiae, itemque christianae doctrinae praeceptis inferatur, causam sumere, 
cur pravos istiusmodi ludos prohibeatis, nihil reliqui facientes, ut omnia pro facultate arceatis, 
quae decori honestatisque sensus in populo laedere atque restinguere enitantur. 


Quod quidem officium non modo Episcopos, sed quoslibet catholicos etiam omnesque cordatos 
homines tenet, quibus et domestici convictus, et patriae cuiusque suae, et totius humanae 
consortionis honos atque integritas cordi sit. 


In praesens vero, quaenam vigilantiae cura habenda sit, inquiramus atque explanemus. 


Causa de cinematographicis pelliculis, quas vocant, efficiendis, ad probos mores quod attinet, 
funditus oinnino feliciterque componeretur, si facultas esset imagines proferre, quae ad 
christiana fuissent principia conforinatae. 


Quamobrem numquam eos dilaudare desistemus, qui se huic arti devoverunt, vel in posterum 
devovebunt, hoc tamen enitentes ut haec scaenica spectacula ad sanam hominum educationem 
et ad christiana proposita reapse spectent. Id vero non leviter, sed technicorum more 
accuratisque rationibus faciant, ne incassum vires sumptusque effundant. 


At quoniam Nobis perspectum est quot quantaeque occurrant, in re praesertim oeconomica, 
difficultates, quominus haec incepta ordinatim componantur; ac quandoquidem penitus 
necessarium est res omnes hoc in genere edendas ita moderari, ut — ad religionis, morum 
civilisque societatis rationes quod pertinet — detrimenta eaedem non pariant, idcirco sacri 
Pastores oportet ad imagines omnes curam convertant, quae undecumque christianae plebi 
proferantur. 


Universos igitur catholici orbis Episcopos, quorum in Nationibus cinematographicae pelliculae 
effi.nguntur, ac vos potissimum, Venerabiles Fratres, vehementer adhortamur, ut christifideles 
illos paterno animo compellatis, qui huius artis industriam quoquo modo participent. Graviter 
iidem animadvertant et sua ipsorum officia, et eam, qua ut Ecclesiae filii tenentur, obligationem, 
pro viribus nempe enitendi ut imagines, quas vel ipsimet edant vel edendas adiuvent, 
saluberrimis principiis sint rectisque normis consentaneae. Haud pauci sane ex catholicis viris 
numerantur qui exsecutorum, moderatorum, auctorum, actorumve hac in re partes agant; 
attamen dolendum est non semper eorum operam cum eorum fide eorumque propositis 
consentire. Quapropter Episcoporum erit eosdem commonere ut sua cuiusque actio proborum 
hominum conscientiae ac lesu Christi sectatorum officio omnino respondeat. 


Hoc etiam in apostolatus campo, quemadmodum in ceteris omnibus, sacrorum Antistites eos 
procul dubio optimos experientur laboris socios, qui in Actionis Catholicae agminibus militant; 
quos Nos contineri non possumus quin per has Litteras iterum atque iterum excitemus ut, hanc 
etiam in causam, sedulam conferant atque indefatigabilem navitatem suam. 

Opportunum equidem est ut identidem sacri Pastores huius artis effectorum in memoriam 
redigant, sibimetipsis — quemadmodum de ceteris rebus, quae ad ministerium suum pertineant 
— ita de qualibet etiam honestae oblectationis forma curam esse; cum divino mandato 
teneantur concrediti sibi populi mores, vel relaxationis tempore, regere atque moderari. Postulat 
enim sacrum, quo funguntur, munus, ut palam aperteque moneant dehonestamenta ludorum 
virtutis nervos in ipsis Nationibus elidere. Quamobrem, quod hoc in genere expetunt, non ad 
catholicos dumtaxat respicit, sed ad quosvis etiam horum theatrorum spectatores. 


At vobis peculiari modo fas est, Venerabiles Fratres, id ab cinematographicae artis auctoribus 
contendere, quod iidem, ut diximus, in Foederatis Americae Civitatibus, ex suscepta ultro 
obligatione, polliciti sunt, huius rei rationem atque periculum, ad humanam societatem quod 
attinet, in se recipientes. 


Omnes vero, quotquot ubique terrarum episcopali dignitate aucti sunt, summopere curent, ut iis 
veluti ante oculos ponant, qui huic industriae dant operam, rem tam pollentem iamque in 
communem usum invectam perutiliter posse ad elatiorem morum perfectionem cum singulos, 
tum universam hominum consortionem convertere atque dirigere. 


Ecquid enim de malis vitandis solummodo causa agatur? Et cur cinematographea inanes tantum 
otii horas conterant? At eadem possunt ac debent mirifica efficacitate sua spectatorum animos 
collustrare, ac reapse ad virtutes omnes compellere. 


In praesens vero, argumenti huius gravitate perspecta, opportunum ducimus peculiares aliquas 
animadversiones edere, huic rei consentaneas. Imprimisque singuli curent animarum Pastores, 
ut — quemadmodum Foederatarum Americae Civitatum catholici — christifideles sibi crediti 
quotannis spondeant se numquam cinematographica spectacula participaturos, quae veritatem 
offendant christianaeque doctrinae instituta. Quae quidem pollicitatio dandaque fides in sacris 
praesertim aedibus et in litterariis ludis haberi poterit; atque in hanc rem Episcopi adiutricem 
advocent actuosamque operam, cum patrum matrumque familias, qui peculiari hac in causa 
obstringuntur officio, tum catholicorum etiam scriptorum, quibus erit huius veluti sacrae 
contentionis momentum diligenter utiliterque explanare. 


Ut autem sollemnis eiusmodi sponsio feliciter effecta detur, omnino necesse est, ut populo 
penitus in comperto sit quaenam imagines libere omnibus ad spectandum pateant, quasnam 
vero certis dumtaxat positis cautionibus videre liceat, ac denique quaenam perniciosae sint, vel 
reapse pravae. Quod profecto id exposcit, ut peculiaria ordine conficiantur typisque edantur 
rationaria seu elenchi, in quibus quam saepissime cinematographicae pelliculae distribute, ut 
diximus, ita proponantur, ut omnium in notitiam venire possint. 


In votis equidem est, unum tantummodo pro universis terrarum orbis partibus harum rerum 
rationarium statuere, quandoquidem omnes eadem in genere morum lege tenentur. 


Attamen, cum de scaenicis actionibus agatur, quae ad quaslibet pertinent societatis classes, ad 
ineruditos nempe doctrinaque excultos, ad populares aeque ac ad primores civitatis, eadem 
procul dubio ubique gentium haberi sententia non potest. Dissimilia etenim sunt, pro variis 
regionibus, rerum adiuncta vitaeque rationes; quapropter unum ubique omnibus elenchum 
impertiri non consentaneum est. At vero, si in quavis Natione distincto, ut diximus, ordine, 
rationarium exhibeatur, generalis iam, quae requiritur, habeatur norma. 


Quam ad rem prorsus necessarium est Episcopos stabile pro tota Natione inspectionis Officium 
constituere, cuius sit honestas imaginum series promovere, ceteras autem indicato more 

generatim distribuere, ac denique editum abs se iudicium sacerdotibus et christifidelibus 
significare. Quod quidem Officium  Centralibus, ut aiunt, Catholicae Actionis Consiliis 
peropportune demandari poterit, quae, ut omnes norunt, a sacrorum Antistitibus pendent. 
Utcumque hoc pro certo habeatur, hanc scilicet inspectionis operam, ut valida in rectamque 
formam redacta eveniat, unam pro unaquaque Natione efficiendam esse, ab unoque regimine 
moderandam. 


Attamen, si satis graves causae id reapse postulare videbuntur, sacris Pastoribus, in sua cuiusque 
Dioecesi, integrum erit per suos ad hoc delectos dioecesanos coetus severiore ea sententia uti, 
quam peculiaris deposcat illius regionis indoles; cinematographicas videlicet pelliculas vetando, 
quas generale rationarium idcirco permiserit, quod normas tradere teneatur, quae ad universam 
Nationem respiciant. 


Hoc praeterea Officium theatra id genus, quae vel penes paroeciales aedes, vel in catholicarum 
sodalitatum domibus habeantur, ita ordinanda curet, ut eadem probatis solummodo imaginibus 
fruantur. Per idoneam enim horum theatrorum disciplinam ordinationemque, quae in facilem 
saepenumero huius industriae effectorum clientelam transeant, id etiam vindicari poterit, ut 
nimirum effectores iidem res proferant, quae propositis nostris omnino respondeant, quaeque 
non modo scaenicis hisce catholicorum spectationibus, sed ceteris etiam inservire queant. 


Haud ignoramus equidem Officii huius constitutionem non mediocres a christifidelibus postulare 
labores, postulare sumptus. Nihilo secius magnum huius causae momentum, itemque necessitas 
cum christianae plebis integritatem, tum totius Nationis honestatem tutandi, id impensae atque 
operae satis superque requirunt. Siquidem ob detrimentosum illud pravae cinematographicae 
artis ulcus, et scholarum nostrarum, et Catholicae Actionis sodalitatum, et sacri ipsius ministerii 
vis atque efficacia imminuitur atque periclitatur. 


Animadvertendum vero est in Officium idem oportere prorsus ut viri coéant, qui tam sint huius 
rei industriaeque periti, quam christianae doctrinae praeceptis penitus conformati. Ac praeterea 
sacerdos ab Episcopis delectus eosdem dirigat ac moderetur. 


Mutua etiam necessitudinum notitiarumque commercia, quae inter eiusmodi Nationum Officia 
peropportune habeantur, hanc inspectionis operam efficientiorem procul dubio magisque 
concordem reddent; qu amquam dissimiles rerum, locorumque condiciones hac in causa 
diligenter reputandae sunt. Ita enim, omnium catholicorum scriptorum ope, miram sentiendi, 
iudicandi, agendique unitatem assequi fas erit. 


Officia eadem non modo ex experimentis inceptorumque eventibus, in Foederatis Americae 
Civitatibus habitis, utilitatem opportune percipient, sed ex laboribus etiam, quos in 
cinematographicae artis campo catholici ceterarum regionum homines susceperint. 


Quodsi huius Officii sodales — quamvis optimis consiliis propositisque praestent — pro sua 
tamen hominum infirmitate, e recto interdum itinere deflexerint, videant sacrorum Antistites, 
pro sua ipsorum pastorali prudentia, ut, efficaciore quo poterit modo, illapsis erroribus 
medeantur; utque debitam Officii auctoritatem ac nomen pro viribus tutentur, vel aliquem eidem 
attribuendo socium ampliore virtute enitentem, vel in locum eorum, qui ad gravissima haec 
obeunda munera non omnino apti visi fuerint, alios sufficiendo lectissimos viros. 


Si igitur catholici orbis Episcopi id in se receperint, ut ad impertitas normas de cinematographicis 
spectaculis vigilem curam agant — quod Nos, quibus pastorale eorum studium omnino 
perspectum est, fore non dubitamus — perutilem profecto iidem operam conferre poterunt ad 

optimos tuendos, relaxationis oblectationisque tempore, sui populi mores. Omnium pro certo 
cordatorum hominum, catholicorum non modo, sed eorum etiam qui nostram non profitentur 
fidem, laudes adipiscentur et adiutricem navitatem; idque pro sua cuiusque parte efficient, ut 
maxima huiuscemodi vis, quae ad universas Nationes pertinet — cinematographica nempe ars 
— ad nobilissima quaeque provehenda proposita et ad rectioris vitae rationes commendandas 
convertatur. 


Interea vero, ut haec omina ac vota, quae paterno ex animo fundimus, virtutem sumant, divinae 
gratiae auxilium imploramus ; cuius sit auspex Apostolica Benedictio, quam vobis, Venerabiles 
Fratres, cunctoque clero ac populo, unicuique vestrum demandato, perarnanter impertimus. 


Datum Romae, apud Sanctum Petrum, die XXIX mensis lunii, in festo Ss. Apostolorum Petri et 
Pauli, anno MDCCCCXXXVI, Pontificatus Nostri quinto decimo. PIUS PP. XI. VIGILANTI CURA 

10 IOANNIS PAULI PP. II SUMMI PONTIFICIS SOLLICITUDO REI SOCIALIS LITTERAE ENCYCLICAE 


1. Sollicitudo rei socialis Ecclesiae veram hominis et communitatis respiciens progressionem, 
quae pariter ips ius hominis omnes servet facultates ac provehat, multimodis est patefacta. 
Praecipuum quidem eiusdem doetrinae tradendae instrumentum novissimis temporibus in 
Romanorum Pontificum potissimum invenitur Magisterio, quod quidem a Leonis XIII Litteris 
Encyclicis sumens exordia, quarum verba initialia sunt Rerum Novarum, quasi a capite ad quod 
reliqua referuntur (1), identidem hac de re pertractavit, dum varia documenta socialia foras 
edenda interdum curabat ipsis anniversariis temporibus, quibus illa occurrebat memoria (2). 


Nec vero Summi Pontifices suis ipsorum dissertationibus doctrinae socialis Ecclesiae collustrare 
etiam novas rationes neglexerunt. lpso igitur initio repetito a Leonis XIII luculentis monitis, 
subsequentibus additamentis locupletato Magisterii, pervenitur ad « corpus » quoddam 
doctrinae, quod gradatim contexitur, cum scilicet Ecclesia, Verbi a Christo lesu (3) revelati 
spectans plenitudinem, Spirituque Sancto affiante (cfr. lo 14, 16. 26; 16, 13-15), vitae hominum 
scrutatur eventus, dum per historiae cursum evolvuntur. Ratione humanisque cognitionibus 
adhibitis, ipsa profecto perdu cere homines nititur ad vocationi parendum, quae est prudentium 
societatis terrestris conditorum. 


2. Hoc in perspicuo de re sociali doctrinae corpore, Litterae Encyclicae Populorum Progressio (4) 
praecipuum obtinent locum, quas quidem Decessor Noster v.m. Paulus VI die XXVI mensis Martii, 
anno MCMLXVII edidit. 


Etiamnunc earundem Litterarum Encyclicarum vis et auctoritas plane agnoscuntur, dum 
recensentur multiplices commemorationes, quae hoc anno sunt habitae multis modis multisque 
locis, in ecclesiasticis sedibus aeque ac civilibus. Hoc idem persequens propositum, Pontificia 
Commissio a lustitia et Pace, proxime exacto anno, Ecclesiarum Orientalium Synodis misit litteras 
formales necnon Conferentiis Episcoporum; quibus litteris ex Episcopis enixe quaerebatur quae 
essent ipsorum iudicia quaeque rationes iisdem viderentur potiores unde convenientius celebrari 
posset anniversaria memoria illarum Litterarum  Encyclicarum atque earum doctrina 
locupletaretur et pro tempore salutaria eruerentur praecepta. Ipsa re vera Commissio, quam 
supra memoravimus, sollemnem egit commemorationem, cui Nos interfuimus lpsi atque 
postremam habuimus orationem (5). Nunc autem, perspectis etiam litterarum formalium 

responsionibus, Opportunum iudicavimus, sub exitum anni MCMLXXXVII, Litteras conscribere 
Encyclicas, quibus argumentis documenti, cui index Populorum Progressio, operam daremus. 


3. Hac quidem ratione praecipue bina proposita assequi cupimus haud parvi momenti, primum 
scilicet laudes Pauli VI eiusdem documenti, historia digni, praedicandi atque eius doctrinae 
auctoritatem testificandi; deinde autem, vestigia venerabilium in Petri Cathedra Decessorum 
Nostrorum secuti, in animum induximus doctrinae socialis continuationem iterum confirmare 
simulque eiusdem constantem renovationem. Continuatio profecto perinde ac renovatio 
spectata sunt probatio perennis validitatis Ecclesiae doctrinae. 


Haec duplex nota peculiaris est Ecclesiae de re sociali doctrinae. Quae quid em illine constans est, 
cum semper eadem sit in summis principiis considerandis, in « cogitationis rationibus », in « 
iudicii normis », in « legibus principibus, quae actionem moderantur » (6), inque praesertim vitali 
cum Domini Evangelio nexu; hinc semper ipsa nova est, cum congruenter ac necessario ad 
versabiles tempo rum condiciones et perpetuas immutationes eventuum usque accommodetur 
oporteat, in quibus vita hominum et societatis versatur. 


4. Pro comperto quidem habentes Litterarum Encyclicarum, a verbis Populorum Progressio 
incipientium, doctrinam ad homines societatemque, qui decennium a sexagesimo anno vixerunt, 
spectantem etiamnunc omnino vim servare coscientiae revocandae, hoc decennio ab octogesimo 
anno exeunte, dum contendimus ad lineamenta adumbranda praecipua mundi, qui nunc est — 
idem usque servantes propositum, quod est Populorum Progressio quodque adhuc longe abest 
ut expleatur — consilium cepimus lpsi ut illarum Litterarum vocem resonantem longius 
proferamus earundemque nectentes nuntium cum applicationibus, quae hodiernis possunt fieri 
temporibus, quae quid em non minus sunt gravia quam viginti abhinc annos illa fuerunt. 


Tempus, ut probe scimus, semper fere eundem tenet veluti rhythmum. In praesenti tamen 
sentimus magis magisque ipsum citius dilabi potissimum propter multiplicationem et 
implicationem eventuum, quos nos ipsi experimur. Idcirco mundi species, viginti superioribus 
proximis annis spectatis, quamvis quaedam principalia servaverit, pervarie tamen immutata est 
et nova inde exhibentur. 


Hoc temporis spatium, instante tertio Millennio christiano, perfusa quadam expectatione 
distinctum, quasi de novo agatur « adventu » (7), qui universos quodammodo attingit homines, 
dat ansam pernoscendi doctrinam Encyclicarum Litterarum, ut eius etiam perspiciamus 
prospectum. 


Haec quidem consideratio eo potissimum spectat, ut, pervestigationis theologicae auxilio de 
rebus, quae nunc sunt, uberior habeatur magisque distineat notio progressionis, secundum 
Litterarum Encyclicarum proposita, utque quaedam rationes afferantur ea ad effectum 
adducendi. 


Il 


5. Simul atque est promulgatum, Pauli VI documentum in suam novitatem devocavit omnium 
mentes. Gemina peculiaritas re et liquido sane est comprobata, continuationis scilicet et 
renovationis, intra Ecclesiae socialem doctrinam. Quapropter harum cogitationum propositum 
illuc spectabit, ut Litterarum Encyclicarum per iteratam accuratamque lectionem multiplicia 
eiusdem doctrinae detegamus lineamenta. 


Sed antea aliquid temporis insumere placet ut de anno cogitemus ipso, MCMLXVII scilicet, quo 
eaedem foras sunt datae. Ratio revera, propter quam Summus Pontifex Paulus VI suas de re 

sociali Litteras Encyclicas edendas illo ipso anno decrevit, nobis suadet ut documentum cum 
Concilio Vaticano Il coniunctum videamus, quod quidem Concilium die VIII mensis Decembris, 
anno MCMLXV ad exitum est adductum. 


6. Haecres aliquicl potius quam temporis propinquitas est consideranda. Nam Litterae Encyclicae 
Populorum Progressio quodammodo videntur documentum. esse, quod reapse doctrinam 
Concilii ad effectum perducit. Hoc quidem non tam ob constantem ad Concilii scripta relationem 
(8), quam quod eaedem ex ipsa Ecclesiae sollicitudine oriuntur, qua profecto totum Concilii opus 
perfunditur — nominatim pastoralis Constitutio Gaudium et Spes — cum componuntur ac 
nonnulla amplificantur argumenta ad doctrinam socialem pertinentia. 


Haque congruenter asseverare licet Litteras Encyclicas a verbis Populorum Progressio incipientes 
quodammodo rogatui respondere, quo init Constitutio Gaudium et Spes; « Gaudium et Spes, 
luctus et angor hominum huius temporis, pauperum praesertim et quorumvis affiictorum, 
gaudium sunt et spes, luctus et angor etiam Christi discipulorum, nihilque vere hum anum 
invenitur, quod in corde eorum non resonet » (9). Haec verba primam ostendunt rationem, quae 
Concilii magno subiecta est documento, quod ex agnitione egestatis atque extenuatae 
progressionis sumit exordium, in quibus innumerabiles homines vitam degunt. 


Egestas re vera et minor progressio in Concilii scriptis aliter vocantur, scilicet « luctus et angor 
tot hominum nostrae aetatis, pauperum praesertim »; atque huic sane amplo tot laborum et 
aerumnarum prospectui Concilium gaudii et spei ostendit prospectum. Idem profecto propositum 
Pauli VI Litterae Encyclicae assequi intendunt, integram servantes fidem erga conciliarem 
afflatum. 


7. Sed quod etiam ad argumentorum ordinem attinet, Litterae Encyclicae doctrinae socialis 
Ecclesiae praeclaram traditionem prorsus servantes, expressius novam enarrationem et 
comprehensionem locupletem rerum, quas Concilium conseruit, praesertim in Constitutione 
Gaudium et Spes, resumunt. 


Sensus et argumenta, quae Litterae Encyclicae recolunt, sunt rursus confirmanda: conscientia 
scilicet officii Ecclesiae proprii, « rerum humanarum peritissimae », « signa temporum scrutandi 
eaque sub Evangelii luce interpretandi » (10); conscientia pariter acris muneris « serviendi », 
quod omnino ab officio seiungitur, quod pertinet ad civitatem, etiam cum re virorum 
mulierumque prospicit condicionibus (11); animadversio, ex qua permagnae dissimilitudines 
perquirendae sunt, ipsarum personarum statum afficiunt quasque Constitutio pariter ipsa 
ostendit (12); doctrinae conciliaris confirmatio, fidelis vetustissimae velut vox traditionis, quae 
« bonorum universalem destinationem » commemorat (13); aestimatio ingenii culturae et cultus 
civilis technici, quae ad hominem liberandum conferunt (14), agnitis tamen eorum finibus (15); 
de progressionis tandem argumento ipso, Litteris Encyclicis peculiari, « gravissimum officium » 
corroboratur, quod ad excultiores civitates pertinet, scilicet « progredientes populos adiuvandi » 
(16). Progressionis ipsa ratio Litteris Encyclicis allata directo eruitur ex digestione quidem a 
Constitutione nempe pastorali de hac re proposita (17). 


Ex hac aliisque ad Constitutionem pastoralem relationibus, colligi profecto potest easdem 
Litteras doctrinam Concilii ad rem socialem pertinentem ad ettectum deducere, nominatim ad 
populorum progressionem eorundemque progressum deficientem. 


8. Rerum nunc brevis haec hic enucleata enodatio adiuvat nos quidem ut novitatem melius 
Encyclicarum Litterarum aestimemus, quam tribus licet sub titulis perstringi capitibusve. 

Primum sane habendum est ipsum factum documenti a maxima Ecclesiae catholicae auctoritate 
foras emissum ipsique simul inscriptum Ecclesiae necnon « omnibus hominibus bonae voluntatis 
» (18) ea nominatim super re quae primo videtur intuitu oeconomica dumtaxat ac socialis, 
populorum id est de progressione sive profectu. Dubii porro nihil quin « profectus » vocabulum 
deducatur ex verborum thesauro disciplinarum socialium ac nummariarum. Hac proin ratione 
reponuntur Encyclicae Litterae Populorum Progressio in litterarum Rerum Novarum tramite, 
videlicet « opificum condiciones» pertractantium (19). Ab exteriore modo respecta parte, illa bina 
argumenta aliena ab Ecclesia religioso instituto iudicata forsitan videantur, quin immo « 
progressio » magis quam « opificum condiciones ». 


Secundum Encyclicas Leonis XIII Litteras, id haud parvum assignari Pauli VI scriptioni meritum 
oportet, quod ethicam nempe tum culturalem denotavit huius quaestionis indolem de 
progressione ideoque ius etiam certum atque interventus necessitatem Ecclesiae eandem in 
negotiorum provinciam. 


Hoc quidem pacto socialis christianorum doctrina rursus sibi genus vindicavit proprium verbi Dei 
adhibendi ad hominum vitam societatisque necnon ad causas terrestres, quae cum iis iunguntur, 
dum « principia ... a recta ratione postulata ... orientationesque quasdam» profert (20). Agedum: 
Pauli VI insunt scripto tria haec elementa singula una cum eorum ordinatione ad vitae cursum 
cotidianae, mores scilicet humanos. 


Quotiens propterea « populorum progressioni » operam dat, Ecclesiam neutiquam accusari par 
est excedere de sua auctoritatis regione nedum de finibus a Domino ipso percepti mandati. 


9. Secundum exsistit caput novitas ipsa, quam prae se « Populorum Progressio » fert quaeque 
ipsius prospectus extollitur amplitudine ad illud videlicet omne rite patentis, quod sub nomine 
plerumque agnoscitur « quaestionis socialis ». 


Profecto iam antea dilatatum hunc rerum conspectum susceperant Encyclicae Litterae « Mater 
et Magistra » loannis XXIII (21) quibus Concilium in sua pastorali Constitutione Gaudium et Spes 
(22) quadam respondit quasi reciprocae imagine vocis. Nihilo tam en minus sociale eo usque 
Ecclesiae non processerat magisterium omni ut cum claritate affirmaret socialem quaestionem 
nunc ad universam coniunctionem inter homines hominum magnopere pertinere (23), neque 
sententia ipsaque inquisitione, quam excitat, « orientationem » effecit, quem ad modum molitur 
Paulus PP. VI in suis Litteris Encyclicis. 


Tale tamen ideo explicatum iudicium uberem doctrinarum suppeditat copiam, quam expedit hic 
commonstrare. 


Quae oriri forsan potuerit, in primis necesse est auferre ambiguitatem. Quod « quaestio socialis 
» extensionem sibi accepisse dicitur illam « universalem », non inde sequitur ut deminutum ipsius 
sit pondus neque ut momentum suum singulis pro nationibus locisque amiserit. Officinas ex 
contrario significat atque fabricas vel opificum motum ipsorum eorumque collegia certa aliqua 
in civitate aut regione non esse dispersas tamquam insulas habendas sine ullis alibi 
coniunctionibus, verum magis pendere magisque illas ex impulsione rationum iam exstantium 
extra cuiusque provinciae nationisve fines. 


Nunc vero, proh dolor!, status oeconomici respectu ad progressionem nitentes modo Civitates 
sunt sane multo plures ipsis progressis: hominum proin multitudines, quae bonis carent 
commodisque progressione illa allatis ipsa, pariter sunt longe frequentiores iis nempe quibus 
eadem praesto sunt beneficia. 

Coram pergravi ideo consistimus quaestione iniquae partitionis modorum subsistendi et 
instrumentorum, quae universis olim destinata sunt hominibus, sicut etiam inaequalis 
beneficiorum divisionis inde profluentium. Neque hoc accidit ulla affiictarum culpa multitudinum, 
nedum profecto ob quandam quasi fatalem necessitatem ex naturae ipsius condicionibus 
proficiscentem neque ex tota adiunctorum summa, in quibus iidem versantur homines. 


Encyclicae Pauli VI Litterae confitentes « socialem quaestionem nunc ad universam 
coniunctionem inter homines hominum magnopere pertinere » ante omnia factum morale, Silum 
quod fundamentum habet in aliqua rerum explicatione veris mundi condicionibus respondente, 
indicare volunt. Ex ipsis litterarum verbis, « illud hodie maxime interest omnes pro certo habere 
ac veluti sentire » (24) quoniam recta id via conscientiam attingit, fons videlicet, quae moralium 
consiliorum est. 


Hac in rerum definitione novitas Litterarum Encyclicarum « Populorum Progressio » non in eo 
quidem consistit quod modo quodam historico asseveratur in doles universalis quaestionis ipsius 
socialis, sed potius quod moralis eiusdem aestimatio additur condicionis. Quapropter rei publicae 
custodes, immo omnis civis nationum divitum ipse solus consideratus, praesertim si christiani 
sunt, officio morali tenentur, propriarum quisque secundum obligationum magnitudinem ut, 
cum consilia privata capiuntur et publica regiminis, ista natura universalis, ista mutua 
necessitudo eorum inter mores hinc atque illinc tot millenorum hominum egestatem diligenter 
respiciatur. Accuratius deinde Pauli VI Litterae officium idem morale finiunt tamquam « officium 
coniunctionis » (25), quae porro locutio, commutatis in orbe terrarum tot condicionibus, idem 
prorsus pondus obtinet vimque ac scripta quo est die. 


Ex altera vero parte, servatis plane huius prospectus moralis limitibus, Encyclicarum Litterarum 
novitas in eo item reperitur quod ipsa iam funditus conceptio progressuum naturae, si 
ponderantur illi secundum amplitudinem alicuius universalis mutuaeque coniunctionis inter 
homines, insigniter immutatur. Sola enim ex opum congerie progressio constare non potest 
neque promptiore ex bonorum ministeriorumque usurpatione, si haec possidentur omnia pretio 
ipso tardatae multitudinum progressionis ac neglectis socialibus, culturalibus, spiritalibus 
personae partibus humanae (26). 


10. Tertio dein titulo plurimum afferunt novitatis Litterae Encyclicae Populorum Progressio toti 
summae socialium Ecclesiae doctrinarum necnon ipsi progressionis notioni. Novitatis enim 
indicium dispici valet aliqua in dictione intra postremam documenti paragraphum, quam iudicari 
merito licet velut eius magisterii formulam, non tantum proprietatem quandam illius historicam: 
« nemo dubitat progressionem idem valere ac pacem » (27). 


Etenim si vere constat « socialem quaestionem nunc ad universam coniunctionem inter homines 
hominum magnopere pertinere », idcirco hoc evenit quod postulatis iustitiae satisfieri dumtaxat 
potest simili pacto universali. Quae si forte praetermittuntur, incitamentum in animis valet 
aliquando exoriri ipsarum iniustitiae veluti victimarum violenter ut respondeant, perinde ac 
plurium accidit bellorum initiis. Hominum enim turmae a bonorum partitione submotae, quae 
omnibus sunt primitus destinata, se ipsi percontari possunt: « Quin vi iis resistamus cunctis vi qui 
nos priores omnes conflictant? Ac si rerum inspicitur status pro totius discidio orbis duas ferme 
in nationum consocia tiones, quod anno iam millesimo nongentesimo sexagesimo septimo 
vigebat, pro consectariis inde ac subiectionibus tum oeconomicis tum politicis proficiscentibus, 
augescit sane maio rem in modum periculum ». 


Huic autem explanationi animum permoventis sententiae, quae Encyclicarum Pauli VI formulae 
inest, additur et alia, quam documentum idem leviter significare haud omittit (28): Quomodo id 

denique defendi potest, quod nempe cumuli pecuniarum ingentes, quae valent quidem reservari 
debentque ad populorum progressionem duplicandam, contra derivantur in homines singulos vel 
eorum numeros locupletandos aut in apparatum militarem augendum profunduntur tam apud 
iam progress as Civitates quam inter nationes ad progressionem nitentes, unde verus potiorum 
rerum evertitur principatus? Quod quid em gravius est, ratione habita ipsarum difficultatum 
maiorum saepius videlicet impedientium quominus destinatae iam pecuniae recta quadam via 
subsidia nationibus afferant indigentibus. Si porro « progressio novum pacis est nomen », bellum 
aliunde apparatusque militares maximus sunt inimicus plenae populorum progressionis. 


Sic profecto sub locutionis Pontificis Pauli VI lumine incitamur nos ut progressionis ipsius 
reficiamus conceptum, qui in illo certissime non invenitur, a quo dumtaxat satis fit corporeis 
necessitatibus per bonorum incrementum neque in miserias intenditur animus maioris hominum 
partis, et a quo etiam nimium quoddam sui ipsius studium apud singulos homines ac nationes 
unica evadit et sola eis ratio agendi. Acriter ideo memo rat Epistula lacobi: « Unde bella et unde 
lites in vobis? ... ex concupiscentiis vestris, quae militant in membris vestris. Concupiscitis et non 
habetis » (lac 4, 1 s.). 


In alio contra aliquo orbe, ubi sollicitudo de bono universorum hominum communi, id est 
prospiciens cura « animorum morumque progressioni» pro cupiditate cuiusque lucrorum 
dominaretur, contingere quidem pacem liceret veluti fructum quendam ac « perfectiorem 
iustitiae formam inter homines » (29). 


Haec quoque Encyclicarum Litterarum novitas vim perpetuam prae se fert ad resque 
accommodatam pro huius scilicet temporis mente, quae adeo subtiliter intimum percipit inter 
iustitiae observantiam et confirmationem pacis vinculum contractum. 


Il 


11. Primarium magisterium Litterarum Populorum Progressio suo iam tempore validam sibi 
undique peperit responsionem suum ob novitatis gentls. Nihil tamen dubitandum quin socialia 
ipsa adiuncta, in quibus hisce versamur diebus, proprie eadem dici nequeant ac viginti abhinc 
annos. Quam ob rem unumquodque caput leviter perstringentes volumus nonnullis insistere 
nostrorum temporum proprietatibus, quo doctrinam Encyclicarum Pauli VI altius perquiramus, 
ratione item « populorum progressionis » habita. 


12. Et primum quidem denotari oportet ipsas progressionis spes tum temporis adeo vigentes, 
hodie contra valde profecto sua ab impletione longinquas et exsecutione videri. 


Hac de re Encyclicae Litterae nihil prorsus deceptionis praetendebant. Earum enim ponderosus 
quidem, nonnumquamque etiam sermo  terrificus, condicionis tantummodo  extollebat 
gravitatem atque singulorum conscientias obstringens hominum obiciebat simul officium 
proprias absolvendi partes eadem ut sanaretur condicio. lis porro annis quidam percrebuerat 
quasi optimismus opinantium fieri scilicet posse ut non nimiis viribus in id impensis tarditas 
populo rum pauperum oeconomica expleretur, ut fundamentales illis suppeditarentur structurae 
atque adiumenta in toto opere transeundi aliquando fabriles ad industrias. 


Quibus in historiae humanae condicionibus, praeter operam nationis cuiusque diligentiamque, 
ipsa Nationum Unitarum Consociatio duo progressuum decennia (30) continuata praestitit. 
Capta quaedam sunt consilia, inter binas Civitates et plures simul, ut multis sic subveniretur 
nationibus, quarum aliae iam diutius sui erant iuris, aliae — maximam scilicet partem — paulo 
ante ex conatu enatae coloniarum priorum demoliendarum. Sua autem ex parte necesse sibi esse 


177 


sensit Ecclesia in quaestiones hac nova rerum condicione importatas plenius incumbere, cum 
amatu religioso suo humanoque eadem illa fovere cogitaret conamina quibus nempe « animam 
» iniceret ad agendumque impulsionem validam. 


13. Varia tamen haec religiosi et humani, oeconomici et technici generis opera dici 
haudquaquam possunt inania aut vacua fuisse, quoniam quaedam saltem impetrare potuerunt 
effecta. At in universum quidem, omnibus id est quae adsunt perspectis elementis, infitias ire non 
par est orbis statum, si sub titulo respiciatur « populorum progressionis », praesentem osten tare 
speciem potius improbandam. 


Quocirca animos continuo revocare volumus ad universalia indicia nonnulla, ut postmodum alia 
singularia prorsus ac propria illustremus. Posthabitis in praesens numeris ipsis et rationarii 
computationibus, intueri potius sufficit interminatam virorum mulierumque turmam, infantium 
et adultorum et senum — paucis verbis verarum atque non iterandarum personarum 
humanarum — qui intolerando premuntur miseriae pondere. Complura praeterea centena milia 
hominum sunt qui idcirco de omni deiciuntur Spe quod multis in orbis partibus eorum condicio 
vehementer est in peius conversa. Hos ergo ante tristes casus egestatis necessitatisque, in qua 
tot fratres sororesque nostri iacent, ipse nos sollicitat lesus Dominus (cfr. Mt 25, 31-46). 


14. Et id comprobatur primum uti elementum improbandum, quod hiatus regiones inter, qui 
dicitur, orb is septentrionalis progressi atque australis orbis adhuc progredientis non persistit 
modo, verum augescit. Haec geographica dictio res indicat tantum, quoniam ignorare nemo 
potest fines divitiarum ac inopiarum campum transire ipsarum societatum progressarum tum 
etiam progredientium. Ita profecto, quem ad modum sociales iniquitates usque ad egestatis 
condicionem pertingentes exsistunt inter ditiores Civitates, sic pari omnino modo apud nationes 
minus progressas non raro signa deprehenduntur nimii suorum commodorum amoris necnon 
opum maiorum ostentationes, quae tam animos conturbant quam vere offendunt. 


Affiuentiae bonorum ministeriorumque praesto exstantium quibusdam in orbis provinciis, quae 
potissimum in septentrionali orbe progresso conspiciuntur, respondet in regione australi 
intolerabilis progressuum tarditas. At in ipsa hac geographica et politica provincia hominum 
omnino maxima generis degit pars. 


Si dein regionum diversarum multiplices ponderantur rationes: effectio alimentorum ac partitio, 
sanitas publica et habitationes, copiae aquarum potulentarum, operis condiciones praesertim 
feminarum, quae difficulter quidem a servitutis ipsius distinguuntur formis, vitae diuturnitas 
aliaque simul oeconomica et socialia documenta —, patescit rerum facies universalis, quae 
exspectationem fallit omnino, sive in se ipsa respicitur sive cum nationum magis progressarum 
numeris et aestimationibus confertur. Verbum illud « hiatus » sua sponte animo orique occurrit. 


Fortassis non aptissimum istud vocabulum est ut accurate vera ipsa designetur condicio rerum, 
quandoquidem imaginem prae se potest ferre ordinis cuiusdam perstantis sive stativi. Verum 
non ita sese habet. In itinere enim nationum progressarum atque in via progredientium ad 
prosperitatem varia hisce visa est annis velocitas accelerationis, quae nempe efficit ut augeantur 
et duplicentur ipsae inter eas distantiae. Civitates ad progressionem nitentes, nominatim 
pauperiores, statu detinentur insanabilis retardationis. 


Ad haec dein adiungenda insuper sunt discrimina formarum humani cultus atque aestimationes 
bonorum diversos inter hominum coetus globosque in societate, quae haud congruunt semper 
cum oeconomicae progressionis amplitudine; nihilo minus aliquid reapse ad pariendas 
conducunt distantias istas. Sunt porro hae partes rerumque aspectus totum iam orbem 

complectentes, unde multo redditur tota socialis quaestio implicatior, quoniam sic indolem sibi 
induit causae alicuius universalis. 


Diversae si orbis regiones observantur ita crescente talis hiatus distantia seiunctae, si earum 
proin unamquamque intellegitur proprium sequi debere cursum effectibus cum propriis, ideo 
etiam comprehenditur cur recentiore in hominum sermone mentio identidem fiat variis de 
orbibus unicum nostrum intra mundum: de Primo Mundo videlicet, Secundo, Tertio, quin immo 
de Quarto interdum Mundo (3l). Huius modi quidem dictiones, licet earum manifesto non sit 
plena quadam ratione omnes recensere orbis nationes, plurimum tam en significant: testimonia 
enim sunt late diffusi sensus mentisque habitus, quo unitas orbis, aliis id est verbis, generis 
hominum unitas serio periculo exponi iudicatur. Is autem loquendi modus, extra vim illius plus 
minusve congruentem cum rebus ipsis, celat sine dubitatione in se sententiam quandam 
moralem, de qua Ecclesia, quae est « sacramentum seu signum et instrumentum ... totius ... 
generis humani unitatis » sese indifferentem praebere non potest (32). 


15. Supra expositus condicionum status mancus certissime erit et mutilus, nisi ad ea « indicia 
oeconomica ac socialia » tardatae progressionis aliae accesserint rationes pariter negativae, 
immo vero animum quae magis conturbant, iam ex ipsa hum ani cultus provincia. Hae quid em 
sunt: litterarum ignorantia, difficultas aut nulla omnino facultas superiores educationis ordines 
adeundi, exigua potestas proprias conferendi partes ad nationem suam exstruendam, abusus 
varii modi et oppressionis oeconomicae, socialis, politicae atque etiam religiosae personarum 
humanarum iuriumque ipsarum, discrimina omne genus facta, potissimum vera illud maxime 
odiosum, quod secundum cutis ipsius fit colorem. Quodsi earundem aliqua plagarum in 
regionibus deprehenditur septentrionis magis progressi, nihil dubitatur quin multo sint crebriores, 
diuturniores ac difficiliores ad eradicandum apud minus progressas aut instructas minus Civitates. 


Asseverari necesse est in huius temporis mundo saepius restingui inter alia iura etiam ius ad 
propria incepta oeconomica. Atqui agitur de magni momenti iure, non ad singulos modo quod 
spectat verum ad bonum commune quoque. Ex rerum enim commonstratur experientia talis 
negation em iuris vel eius circumscriptionem ob assertam quandam « aequalitatem » in omnium 
societate imminuere vel funditus etiam in re delere ipsum studium singillatim res proprias 
peragendi, subiectivam videlicet effectricem civis industriam. Hinc eo pacta exoritur non vera 
solum aequalitas sed potius « aequatio in imo ordine ». In efficientis singulorum operae locum 
passiva rerum succurrit acceptio necnon obnoxietas et subiectio ipsi apparatui grapheocratico, 
qui, veluti unicum officium quod « disponit » et « decidit », quamvis non ipsum « possideat », de 
tota summa bonorum efficiendique instrumentorum, reicit in condicionem omnes obnoxietatis 
ferme absolutae, quae haud dissimilis traditae est subiectioni opificum ac proletariatus ex ipsis 
opum et pecuniarum dominis. Id quod sensum excitat frustrationis vel desperationis hominesque 
comparat ad sese subtrahendos ex ipsa nationis vita, multis interea ad emigrandum in de 
propulsis atque generato pariter quodam emigrationis « psychologicae » genere. 


Consectaria sua secum affert talis rerum condicio, etiam quod ad « iura nationum singularum » 
attinet. Etenim accidit crebro ut Civitas aliqua suo destituatur subiectivo iure, id est propria « 
maiestate », quae ei convenit, secundum vim illius oeconomicam atque etiam politicam et 
socialem certoque quodam modo culturalem, quandoquidem omnes hae vitae rationes apud 
ipsam nationis communitatem inter se iugantur. 


Confirmandum praeterea est nullum socialem coetum, verbi causa faction em politicam, 
occupare licere partes unius cuiusdam ducis, cum et istud efficiat ut vera subiectiva proprietas 
ipsius societatis auferatur necnon personarum-civium, perinde atque evenit omni in absoluti 

dominatus regimine. Ibi enim homo ipse et populus totus « obiectum » quoddam fiunt, 
quantumvis publicae affirmationes verborumque confirmationes contrarium indicent. 


Hoc autem loco addi decet multas alias exstare in orbe huius temp oris paupertatis formas 
praeter genus supra commemoratum. Nonne enim quaedam inopiae species vel privationes 
ipsae hanc merentur appellationem? Negatio iurium humanorum vel coarctatio, qualia sunt 
exempli gratia ius religiosae libertatis, ius communicandi ipsam societatis aedificationem, ius 
libere sese congregandi vel opificum collegia excitandi vel propria ineundi coepta rebus in 
oeconomicis, nonne fortassis reddit personam humanam item egentem, ne dicamus magis 
omnino, quam bonorum corporeorum privatio? Estne praeterea ipse profectus, qui rationem non 
habet plenae horum iurium explicationis, rever a progressio secundum hominum indolem? 


Aliis autem verbis: minor nostrorum dierum progressio non oeconomica modo est, verum 
culturalis etiam, politica ac simpliciter humana, perin de ac viginti abhinc annos Litterae 
praedicaverunt Encyclicae Populorum Progressio, adeo profecto ut loco hoc interrogandum 
cuique sit haeccine tam tristis rerum condicio effectus partim saltem sit conceptionis nimis arctae, 
id est dumtaxat oeconomicae, ipsius progression is necne. 


16. Quantumvis laudabiles facti conatus sint his duobus anteactis decenniis a nationibus magis 
progressis ipsisque ad progressionem nitentibus necnon ab institutis omnium gentium 
communibus ut effugium reperiatur aliquod iisdem e difficultatibus vel afferatur remedium alicui 
saltem earundem exteriori signo, affirmari tam en rursus oportet condiciones ipsas esse 
ingravescere visas insigniter. 


Onus vero talis rerum conversionis in peius diversis repetitur de causis et originibus. Manifestae 
notandae sunt gravesque om nino omissiones et neglegentiae in nationibus ipsis viam iam 
progressionis percurrentibus, praesertim earum in auctoritatibus, penes quas potestas 
oeconomica est ac politica. Tanto quidem minus dissimulare possumus officia Nos et obligationes 
non perspicere Civitatum progressarum, quae non semper, consentaneo saltem modo, suum 
persenserint onus adiumenta inferendi nationibus ab orbe prosperitatis segregatis, ad quem 
ipsae contra pertineant. 


Quidquid demum id est, repudiari omnino opus est rationes sive machinationes oeconomicas 
nummarias ac sociales, quae licet ab hominibus regantur, suapte tamen fere sponte et ultro 
agunt, un de divitiae alterorum rigidius defigantur et alterorum simul miseriae. Hae namque 
machinationes, agitatae via recta aut obliqua a nationibus magis progressis, ex sua ipsarum 
actione commodis favent administratorum suorum, at tandem aliquando obstringunt vel 
afficiunt oeconomicas nationum parum progressarum structuras. Decebit proinde easdem has 
subici machinas accuratiori cuiclam investigationi secundum principia ethica ac moralia. 


Litterae iam Populorum Progressio (33) praeviderant talium rationum ac machinationum auxilio 
divites ipsos ditiores evadere posse pauperioresque pauperes. Quem rerum prospectum 
comprobavit ortus interea ipse Quarti Mundi. 


17. Quamvis mundi societas documenta prae se ferat verae partitionis, quae receptis illis 
declaratur nominibus Primi, Secundi, Tertii etiamque Quarti Mundi, mutua tamen inter eos 
persistit obnoxietas ac necessitudo, quae, quotiens non aestimatur sua pro ethica obligatione, 
ad consectaria exitiosa homines depellit maxime debiles. Immo vero eadem haec mutua 
obnoxietas ob quandam quasi interiorem  dynamicam vim atque impulsionem ex 
machinationibus, quae non nuncupari possunt nisi perversae, effecta parit vel ipsis in nationibus 
divitibus adversa. Etenim intra has quoque Civitates, licet minore modo, indicia magis propria 

tardatae progressionis offenduntur. Compertum itaque omnibus esse debet profectum ipsum aut 
communem fieri universis terrarum partibus aut viam inire regressionis iis pariter in provinciis, 
quae constanti eminuerint profectus: eum aut cunctae orbis communicant nationes aut 
numquam genuinum reapse experientur. 


Inter propria inferioris progressionis indicia, quae magis tangunt magisque etiam progress as 
nationes, duo potissimum statum immensae necessitatis designant. Primum habitationum 
discrimen. Hoc vertente Anno Internationali tecto carentium, quem celebrari voluit Nationum 
Unitarum Consociatio, in turbam animus intenditur multorum milium centenorum hominum 
congrua domo destitutorum aut nullam prorsus habitationem habentium, ut omnium excitetur 
conscientia utque huius gravis adeo difficultatis sanatio reperiatur, quae singulis adverso modo 
nocet hominibus eorumque et familiis et societati ipsi (34). 


Habitationum paucitas hominum ubique per terras cernitur atque maximam partem referenda 
est ad crescentem usque frequentationem et densatum incolatum urbium (35). Quin ipsi magis 
progressi populi maestum intra se spectaculum exhibent hominum singulorum et familiarum, a 
quibus maxima datur opera ut superstites modo sint vitae, dempta omnino domo vel aliqua adeo 
incerta possessa ut nulla plane esse videatur. 


Tectorum inopia, quae ex sese iam tam gravis difficultas est, signum et summarium habeatur 
neeesse est maioris cuiusdam numeri defectuum oeconomicorum, socialium, culturalium vel 
simpliciter humanorum proindeque, habita ipsius amplitudinis rei ratione, haud difficulter quis 
sibi persuadet quam longe a vera absimus « populorum progressione n. 


18. Aliud proprie improbandum indicium, cuius maxima quidem ex parte nationes sunt participes, 
veritas est hominum opere carentium aut parum quidem eo fungentium. 


Nemo uspiam est sibi quin exploratam habeat tum praesentem necessitatem tum crescentem 
gravitatem similis apud nationes quaestuosa industria instructas condicionis (36). Si vero haec 
res iam terret animos apud Civitates ad progressionem nitentes, ubi magna est quota pars 
natorum magnaque simul civium iuniorum multitudo, inter nationes maioris profectus oecono 
mici videntur iam operis fontes deminui sicque ipsae facultates laborandi, non modo non 
augescunt, sed decrescunt necessario. 


Hoc item elementum una cum effectuum adverso rum serie tam pro singulis quam pro societate 
omni - a deiectione usque ad amissionem dignitatis, quam sibi quisque vir debet ac mulier, 
adducit sane Nos serio animo ut interrogemus quodnam progressionis genus sint homines hos 
viginti annos persecuti. 


Et hac de re in mentem peropportuna illa dicta redeunt quae Litterae Nostrae Encyclicae 
Laborem Exercens complectuntur: « Necesse autem est moneatur partem constitutivam 
simulque comprobationem maxime consentaneam illius progressionis in spiritu iustitiae ac pacis, 
quam profitetur Ecclesia quamque flagitare haud cessat ( ... ), novam esse continuamque laboris 
humani aestimationem, tum ratione obiectivi eius finis tum causa dignitatis subiecti omnis 
laboris, quod idem est homo ». Ex contrario autem, « una res immensae magnitudinis mentem 
funditus conturbat ...: subsistunt hominum turmae invite otiosorum vel partim saltem opere 
carentium ( ... ): id quod sine dubio commonstrat, tam intra singulas communitates politicas 
quam in rationibus inter eas per continentes vel per totum mundum ipsum intercedentibus, 
aliquid perperam geri, quod spec tat ad ordination em laboris et navitatem hominum, et quidem 
in rebus et locis, quae maximam difficultatem summummque prae se ferunt momentum sociale » 
(37). 

Quem ad modum superior illa condicio, ita haec profecto altera suam ob indolem universalem 
certoque quodam pacto multiplicantem praebet nobis indicium summopere significans, ex 
adverso suo effectu, ipsum statum proprietatemque populorum progressionis, coram quibus 
hodie consistimus. 


19. Documentum aliud deinde est etiam recentioris huius aetatis proprium, quamquam idem non 
deprehenditur ubique, quod sine dubitatione indicat similiter mutuam illam necessitudinem inter 
progress as nationes ceterasque minus progressas. Tota est quaestio de debitis inter nationes, 
cui Pontificia Commissio lustitia et Pax suum dicavit hoc anno scriptum (38). 


Silentio hic transiri illud vinculum non potest arctum similem inter difficultatem, cuius augescens 
gravitas iam in Litteris a verbis Populorum Progressio incipientibus erat plane declarata (39), 
atque ipsam de populorum progressione quaestionem. 


Quae populos iam in progressionis via constitutos impulit ut oblatum pecuniarum magnarum 
caput susciperent, causa ipsa fuit spes fieri posse ut in profectus operibus collocarentur. 
Quapropter paratae sic pecuniae necnon earum receptio tamquam opis mutuo datae haberi 
valent veluti auxilium progressioni ipsi additum, quod in se optatur licetque, quamvis imprudens 
forsitan fuerit nonnumquamque nimis festinatum. 


Mutatis interea tamen. rerum adiunctis, tum in nationibus aere alieno gravatis tum in ipso 
pecuniarum commercio inter Civitates instrumentum ita electum, quo progressionibus 
adiumentum ministraretur, conversum denique in machinamentum est quod contraria effecit. 
Quod idcirco contingit simul quoniam populi ipsi debitores, ut oneribus satis faciant debitorum, 
se cogi cernunt ut capita exportent pecuniarum, quae ad augendum vel omnino ad sustinendum 
eorum prosperitatis gradum sunt necessariae, simul quoniam eandem ob causam consequi non 
possunt alia nummaria subsidia tantundem necessaria. 


Hac ex machinatione oeconomica instrumentum illud ad « populorum progressionem » 
destinatum transiit demum in frenum, quin immo interdum in profectus inferioris 
exaggerationem. 


Incitare hae notiones debent ut, quem ad modum documentum Pontificiae Commissionis a 
Iustitiae et Pace monet (40), ethica indoles ponderetur mutuae populorum necessitudinis et ut, 
secundum principia huius Nostrae considerationis, necessitates inspiciantur condicionesque 
ethicis pariter principiis permeatae ipsius consociatae adiutricis operae ad progressionem 
efficiendam. 


20. Hoc autem si perspicimus loco causas in toto processu populorum progressionis, quae contra 
ipsas sententias Litterarum Populorum Progressio evenit, quae quidem Litterae tantum 
excitaverant spei, animus praesertim insistit Noster in hodiernae condicionis causis politicis. 


Cum ante nostros observetur oculos summa elementorum sine dubio implexorum, haud itaque 
hic absolutam perfici licet rerum inquisitionem. Verum tamen taciti non possumus partem 
praetermittere politicorum adiunctorum singularem quae historicam hanc aetatem post 
pancosmium bellum alterum denotat quaeque res haud neglegenda est ipso in populorum 
progressionis cursu. 


De veri tate loquimur duorum quasi foederum, inter se oppositorum, quae nominibus plerumque 
usu acceptis appellantur Oriens et Occidens orbes. Cuius quidem appellationis causa non 
dumtaxat politica, verum, uti dicitur, geopolitica est. Eorum autem foederum utrumque 

adsimilare sibi vel conglobare studet circum sese, variis quidem coniunctionis aut 
communicationis modis, alias item Civitates earumve consociationes. 


Politica in primis est haec oppositio, quatenus unumquodque foedus propriam reperit naturam 
in complexu quodam institutorum societatis rationumque gubernandi, qui alteri contrarius ferme 
est et adversus. Eadem vicissim politica oppositio origin em ducit alia ex repugnantia multo 
altiore, quae in notionibus reponitur philosophicis. 


Viget enim in orbe Occidenti institutum, quod historica principia sectatur capitalismi liberalis, qui 
superiore enucleatus est saeculo precrebrescentibus fabrilibus industriis. Orbe contra in Orienti 
viget institutum, cui ortum dedit ipse collectivismus Marxianus, enatus videlicet ex ordinum 
opificum condicione effectusque sub lumine impulsuque peculiaris historiae interpretationis. 
Harum utraque philosophiarum repetens nempe duas adeo inter se divers as aestimationes 
hominis eiusque libertatis ac partium socialium proposuit et provehit adhuc in provincia 
oeconomica form as inter se pugnantes ipsius constitutionis humani operis ac structurarum 
dominii rerum, quod spectat praesertim ad instrumenta, quae dicuntur, effectionis rerum. 


Fieri vero non potuit quin oppositio illa philosophiarum, cum rationes gigneret sedesque adversas 
ipsius potentiae adhibitis propriis normis praedicandi res hominesque docendi, in augescentem 
usque progrederetur militarem oppositionem, unde etiam pacta bina exorta sunt armatorum 
populorum, quorum alteri alterum diffidit metuitque ne alterum alteri praestet. 


Necessitudines autem inter Civitates non potuerunt suo vicissim tempore non effectus percipere 
huius « logicae consecutionis foederum » ac respondentium rei « regionum auctoritatis 
exercendae ». Contentio vero haec inter opposita pacta, quae profligato altero bello universali 
emersit, dominata est et pervasit totum quadraginta annorum intervallum subsecutum, cum 
alias induit speciem sibi « belli frigidi », alias « belli per procurationem » per abusum videlicet 
pugnarum localium, alias autem suspensos anxiosque hominum tenuit animos bellum minitans 
apertum atque universum. 


Etiamsi in praesentia ipsa temp ora periculum tale longius aliquanto remotum videtur, 
quamquam non funditus amotum, et tametsi iam ad consensionem est perventum de uno saltem 
armorum atomicorum delendo genere, ipsa exsistentia et oppositio illerum foederum nihilo 
cessant minus solid a esse et sollicitudinem generare, unde etiam condicionem pergunt afficere 
orbis totius. 


21. Hoc accidit effectibus cum maxime adversis potissimum in ipsis rationibus ac necessitudinibus 
inter nationes, quae Civitates ad prosperitatem progredientes respiciunt. Etenim, uti in comperto 
est, contentio illa Orientem inter et Occidentem ex se iam non tangit aliquam repugnantiam inter 
diversos duos progressionis gradus verum potius divers os inter duos conceptus ipsius 
progressionis hominum populorumque, quorum uterque imperfectus est talisque qui planam 
poscat emendationem. Eadem porro oppositio in illas ipsas nationes transfunditur, unde fit ut 
dilatetur hiatus iam rebus in oeconomicis constitutus inter Septentrionalem et Australem orbem 
estque consectarium ipsius longinquitatis inter duos orbes: magis minus que progressum. 


Haec una causarum est cur Ecclesiae socialis doctrina notet ac reprehendat tantopere 
capitalismum liberalem quantum marxisticum collectivismum. Nam, habita ipsius « profectus » 
ratione, sua sponte se ingerit interrogatio: quo pacto aut quali modo duae illae philosophicae 
rationes obnoxiae sunt iis mutationibus atque accommodationibus, quibus adiuvetur vel 
provehatur verus integerque hominis populorumque progressus hodierna in societate? Quippe: 

mutationes illae et accommodationes usquequaque necessariae videntur urgentesque ad 
causam unius cuiusdam progression is omnium plane communis. 


Civitates nuperius adeptae sui iuris statum, quae, enitentes magnopere ut peculiarem suam 
culturalem assequantur politicamque proprietatem, auxiliorum indigent efficacium ac liberalium 
a nationibus ditioribus ac magis progressis, implicantur, atque identidem etiam labefactantur, 
dimicationibus ob variam philosophiam, quae inevitabilia dein progignunt intra eas discidia, quin 
etiam nonnumquam vera inflammant civilia bella. Quod propterea etiam evenit quod pecuniae 
in nationibus illis collocatae atque adiumenta in progressionem concessa saepius deflectuntur 
proprio a proposito et adhibentur potius ad ipsas incitandas dissensiones extra omnino et contra 
commoditatem Civitatum, quae inde beneficia deducere debent. Harum fiunt sibi complures 
prorsus consciae periculi ne novo obiciantur coloniarum instituendarum generi, unde sese 
subtrahere contendunt. Quae proin conscientia peperit suo tempore etiam inter difficultates, 
dubitationes atque «etiam  contradiotiones, Motum  Internationalem — Civitatum | non 
consociatarum, qui pro suo positivo proposito efficaciter confirmare intendit cui usque populi ius 
propriam ad identitatem, suam ad libertatem ac securitatem necnon ad participationem — 
secundum aequalitatis et solidae coniunctionis principium — fructus bonorum, quae universis 
destinantur hominibus. 


22. Quibus consideratis, expeditius et clarius hos in postremos viginti annos inspici potest necnon 
dissensiones facilius intelleguntur, quae partis orbis terrarum septentrionalis sunt propriae, inter 
Orientem scilicet et Occidentem, tamquam causa haud postrema tarditatis ac torporis, quibus 
meridianae afficiuntur orbis regiones. 


Quae Nationes, ad progressionem nitentes, potius quam in Civitates sui iuris vertantur, quibus 
curae sit iter ad communia omnium bona et commoda iure participanda, partes fiunt 
machinamenti, ingentis nempe cuiusdam rerum conexionis. Hoc saepe fit ipsa in regione 
subsidiorum viarumque socialis communicationis, quae cum curentur plerumque a sedibus in 
septentrionalibus orbis plagis, ipsae haud semper iustam considerationem in priores partes et in 
quaestiones harum Nationum intendunt neque servant earum humani cultus naturam, sed haud 
raro distortam vitae hominisque rationem proponunt, ita ut non verae hominum progressionis 
necessitatibus satisfaciant. 


Ambae pariter adversae Nationum Consociationes ad effrenatam Populos subigendi voluntatem, 
ut dici solet, aut ad formas colonicae novae dominationis abditam propensionem more suo usque 
habent: neque desunt qui eiusmodi libidini facile succumbant, ut res gestae vel recentiores 
testantur. 


Vitiosus hic est rerum status — consectarium quidem belli necnon cuiusdam sollicitudinis, quae 
immerito augetur suae cuiusque securitatis causa — quo impeditur ne ullum hominibus sit 
studium solidae et operosae omnium hominum coniunetionis in commune bonum spectantium, 
ita ut detrimentum in primis inferatur populis pacis amantibus, qui et ad bona omnibus 
hominibus destinata aditu intercluduntur. 


Qui si ita consideratur, praesens status divisionis in orbe terrarum directe obstat, ne in Nationibus 
minus progressis aut ad progressionem nitentibus condiciones imminutae ac tardatae 
progressionis vere immutentur. Populi tamen haud semper in sua sorte quiescunt. Ipsae dein 
necessitates oeconomicae procurationis impensis bellicis compressae, sicut morositate ac 
naturali inefficacia, videntur quibusdam cursibus favere, qui contrapositum tenuare possint, 
necnon facilius reddere initium dialogi fructuosi veraeque mutuae operae pro pace. 

23. Quod asseveratur in Litteris Encyclicis a verbis Populorum Progressio (41) incipientibus, opes 
scilicet et pecuniarum collocationes, quae ad edenda arma fuerint destinatae, usurpandas esse 
ad populos miseriis fameque levandos, id nunc vel potiorem efficit rogatum, ut discrepatio inter 
adversas Nationum Consociationes penitus vincatur. 


Diebus nostris eiusmodi opes re vera ad aliud non valent, nisi ad alteram Consociationem ita 
adiuvandam, ut alteri contrariae praestet tutamque suam securitatem reddat ac necessariam. 
Distorta haec agendi ratio, quae vitium est originis, efficit ut Nationes illae, quae historice, 
oeconomice, publice munus ducendi exercere possunt, angustiis afficiantur in suo officio 
implendo, quod consistit in fovenda ac servanda solida coniunctione cum populis studiosis 
perfectae progressionis sibi comparandae. 


Hic oportet asseverare, neque nimium esse videatur, ducis munus inter Nationes accipere non 
licere, nisi quibus sint tacultas et voluntas longe lateque conferendi ad commune omnium bonum 
inquirendum. 


Si qua Natio, plus minusve sibi conscia, voluptati cedens veluti portis muroque se continendi, 
responsale officium recusaret e sua emanans praestantia inter Civitates, sane a munere suo 
graviter discederet sibi ethice imposito. Quod facile agnosci potest in tempore, cum Christifideles 
consilia Providentiae Dei plus minusve dispiciunt, quae et Nationes adhibere potest tam ad sua 
exsequenda consilia, quam ad dissipanda « consilia gentium» (cf. Ps 33, 10). 


Cum Occidens videtur in quibusdam crescentis solitudinis formis sui commodi causa vivere velle, 
ipseque Oriens incertis de causis ignorare videtur suum esse communem participare operam ad 
populos miseriis levandos, tunc in conspectu adest non solum proditio iustarum exspectationum 
generis humani, quae inopinabilium effectuum est praenuntia, sed etiam omnino certa violatio 
obligationis ethicae. 


24. Si armorum fabricatio gravis est rerum perturbatio vigens in hodierno orbe terrarum, prae 
veris quidem ac certis hominum necessitatibus usuque instrumentorum ad eas reparandas 
aptorum, perturbatio haud minoris gravitatis tamen est ipsorum armorum negotiatio. 


Quin immo, ad eiusmodi mercaturam quod attinet, huc accedit ut vel severius sit iudicium 
ethicum. Ut plane constat, loquimur de negotiatione interminata, quae etiam fines utriusque 
adversae Nationum Consociationis super are potest. Eadem mercatura valet ad division em 
supergrediendam inter Orientem et Occidentem, necnon praesertim inter Septentriones et 
Meridiem, adeo ut, quod peius est, se in varias partes insinuet, ex quibus australis constat orbis 
regio. Insolita igitur res spectatur: cum auxilia oeconomica rationesque progressionis offendant 
in limites ideologicos insuperabiles, in limites cum taxationibus conexos aut ad emporia 
pertinentes, ex contrario arma, quae undique proficiscuntur, libertate fere infinita in variis orbis 
terrarum partibus circumferuntur. Neque est qui nesciat — sicut recentiore in documento de 
officio ad Nationes pertinenti denotabat Pontificia Commissio a lustitia et Pace (42) — 
quibusdam in casibus pecuniarum capita, quae ab excultiore orbe terrarum mutua data essent, 
ad aliud apud populos nondum progressione excultos non valuisse, nisi ad arm a comparanda. 


Quibuscum omnibus si cumulatur tremendum periculum inter omnes notum, quod in armis 
atomicis incredibilem usque in modum coacervatis consistit, haec, quae sequitur, videtur 
conclusio: rerum status huius orbis terrarum, una cum rebus oeconomicis, potius quam 
sollicitudinem exhibeat verae progressionis, qua omnes ad humaniorem vitam adducantur, — ut 
Litterae Encyclicae Populorum Progressio (43) adumbraverunt, — videtur ad hoc esse, ut in iter 
ad mortem celerius nos inducat. 

Consectaria eiusmodi rerum status apparent in plaga typica ingravescenti, quae index est 
perturbationum et conflictationum hominum huius temporis: ipsa dicimus multiplicata iam 
profugorum centena decies milia, qui ob bella et calamitates naturales et persecutiones, 
omnisque generis discrimina, sunt domo opere familia patria spoliati. Ex virorum, mulierum et 
puerorum vultibus macie confectis, omnium videlicet, qui in mundo dissociato omnique fere 
hospitalitate destituto, jam nequeunt domum invenire, funestus tot illarum multitudinum eminet 
casus. 


Neque aliud relinqui potest acerbum huius temporis exitium, tromocratia, quae idem valet ac 
consilium pariter necandi homines ac delendi bona, ita potissimum ut quidam terror inferatur 
suspensique animi status, haud raro obsidibus etiam captis. Terroris acta numquam licet probare, 
ne tum quidem, cum veluti causa inhumani eiusmodi usus quaevis adducitur doetrina aut 
necessitas constituendae novae societatis. At eoque vel minus licet, ut hodie accidit, ea probare, 
cum eiusmodi consilia atque eversiones, quae interdum fiunt caedes, quidamque raptus a culpa 
vacuorum et a conflictationibus alienorum ostentationem intendunt suae causae faventem; aut 
quod vel peius est, ita nequiquam fiunt, ut ad hoc dumtaxat homicidium fiat, ut mors alicui 
afferatur. Tanto horrore inspecto atque dolore, vim servant, quae nonnullos abhinc annos 
diximus, quaeque nunc repetere velimus: « Christiana Doctrina vetat ... odium in alios habere et 
inermes interficere, pariter ac uti methodis tromocratiae » (44). 


25. Hic mentio oportet de quaestione demographica fiat deque ratione, qua hodie exponatur, 
secundum quae in memoratis Encyclicis (45) Paulus PP. VI edidit ipsique Nos diffuse in Apostolica 
Exhortatione, quae a verbis Familiaris Consortio incipit, explicavimus (46). 


Negari nequit quin, in meridianis praesertim orbis terrarum locis, talis sit quaestio demographica, 
quae progressioni obstet. Hic merito additur statim in septentrionalibus orbis regionibus 
contrarias esse notas quaestionis demographicae ac proprietates: sollicitudini hic est enim 
numerus natorum iam restrictus, una cum effectibus recidentibus in populum senescentem, qui 
proinde ne aptus quid em iam est ad biologicam sui ipsius renovationem. Quae res per se ipsa 
valet ad hominis progressioni obstandum. Quemadmodum perperam asseritur progressioni 
nonnisi e demographico incremento difficultates obvenire, ita ne demonstratum quidem est 
omne eiusmodi incrementum ab ordinata progressione abhorrere. 


Ceteroqui magna videtur cum perturbatione compertum haberi multis in Civitatibus modo et 
ratione procreationem dissuaderi, auctoribus illarum Nationum Magistratibus, refragante non 
solum humano acreligioso cultu earum proprio, sed ipsa etiam verae progressionis natura. Saepe 
etiam accidit, ut eiusmodi dissuasiones aliqua coercitione fiant pecuniisque iuventur exterarum 
Nationum propriis, eaedemque dissuasiones nonnumquam etiam subsidiis et adiumentis 
oeconomicis-nummariis subiciantur. Omni in re saepe summa violatio patratur liberi eorum 
consilii, quorum interest, virorum scilicet et mulierum, qui coercitionibus intolerabilibus, non 
exceptis oeconomicis, haud raro sollicitantur, ut novae huic succumbant formae oppressionis. 
Quae indignitates a pauperioribus profecto perferuntur: unde non sine causa suspicio est novam 
vexationem phyleticam consummari aut certis quibusdam phyleticis « eugenismi » formis faveri. 


Hoc quoque facinus, quod oportet firmissime damnetur, indicum est falsae ac perversae notionis 
hominis progressionis. 


26. Eiusmodi prospectus, de vera condicione hominum progressionis hoc in orbe terrarum 
potissimum improbandus, imperfectus quidem esset, nisi et commoda indicarentur, quae simul 
sunt cum improbandis. 

Primum commodum, plurimorum virorum ac mulierum proprium, idem est ac animus omnino 
conscius dignitatis suae singulorumque mortalium; qui, v.g., e maiore ubique sollicitudine eminet 
in observandis hominum iuribus promptioreque etiam celeritate in violationibus eorum 
respuendis. Id testatur numerus privatarum consociationum, quae, nonnullis etiam annumeratis 
vim habentibus in universo mundo, recens sunt conditae necnon magna cura ac laudabili 
aequitate fere omnes ad eventus internationales attendunt in re tantae prudentiae. 


Hac in re agnoscamus oportet quantum moti sint animi Declaratione lurium Hominum, quam 
quadraginta fere abhinc annos Consociatio Nationum Unitarum promulgavit. Quae cum maneat 
et adhuc vigeat, necnon gradatim accepta sit a Nationum Communitate, signum est divulgatae 
conscientiae usque progredientis. In eadem autem regione iurium hominum idem dicendum est 
de reliquis iuris instrumentis eiusdem  Consociationis Nationum  Unitarum | aliorumve 
internationalium Institutorum (47). 


Conscius, quem diximus, animus non modo singulos, sed etiam Nationes respicit ac populos, qui, 
quatenus subsistentia genera quodam humano civilique cultu ipsorum proprio conformata, 
vehementius inducuntur ad pretiosum | eiusmodi patrimonium | servandum  libereque 
administrandum ac provehendum. 


Unoque tempore in orbe terrarum, qui omnium conflictationum genere divisus permovetur, 
homines, cum mutuae plenaeque inter se coniunctionis certi fiant gradatim, persuasum sibi 
habent human a necessitudine opus esse, et quidem sibi suscipienda ad morumque regionem 
transferenda. Praesenti fortasse magis quam praeterito tempore homines intellegunt communi 
sorte inter se astringi, quae ab omnibus una simul struatur oportet, ut communis vitetur clades. 
Ex interiore hominis metu et angore, ut ex effugiis ab officii conscientia, v.g. ex medicamentis 
stupefactivis, quae omnia propria sunt aetatis nostrae, paulatim hoc animadvertitur, neque 
bonum, ad quod omnes provocamur, neque beatitudinem, ad quam tendimus, acquiri posse, nisi 
communi omnium conatu ac studio, nimioque igitur reiecto amore sui. 


Huc accedit, veluti signum cultus, qui vitae tribui debet haud obstantibus temptationibus 
comprimendi eius curam (ab abortu ad euthanasiam) —, consequens sollicitudo pacis; ac denuo 
animus conscius pacis, quae dividi non potest: aut omnium est pax aut nullius. Pacem dicimus, 
quae magis magisque observantiam iustitiae exactam postulat et aequam, quae consequitur, 
distributionem fructuum verae progressionis (48). 


Inter signa secunda et omnino probanda huius temporis annotari debet tum aucta conscientia 
exiguarum opum exstantium, tum necessitas servandi integritatem et veluti rhythmos naturae, 
tum in statuenda humanae progressionis dispositione, illerum habita ratione, potius quam 
remittatur progressio quibusdam consiliis de ea turbulentis. In hoc consistit ea quae oecologica 
vocatur sollicitudo. 


Aequum est agnoscere etiam studium moderatorum rerum publicarum virorumque in iis 
exercitatorum et peritorum doctrinae oeconomicae atque addictorum corporatis opificibus 
moderandis, necnon claro rum scientiarum cultorum publicorumque administrorum ad omnes 
Nationes pertinentium — quorum multi sunt fide religiosa moti — haud paucis iacturis cuiusque 
propriis, mala mundi liberaliter dissolvendi et omnibus viribus contendendi quo maior in dies pars 
virorum ac mulierum dona pacis fruatur vitaeque genere huius nominis digno. 


Haud parum ad id conferunt magnae Consociationes internationales nonnullaeque societates 
regionales, quarum omnium labores simul suscepti sinunt eas efficaciores esse. 

Eiusmodi etiam generis opera nonnullae Civitates Tertii Mundi, haud obstantibus iniquis 
compluribus condicionibus, consecutae sunt ut aliquo modo suis se opibus nutriant vel aliquem 
habeant artium et artificiorum proventum, qui digne superesse permittat fontesque laboris 
praestet omnibus actuosam vitam agentibus. 


Quare non omnia sunt improbanda in orbe terrarum huius temporis, neque id ita fieri potest, 
quia caelestis Patris Providentia amanter nostris quoque angoribus prospicit cotidianis (cf. Mt 
6,25-32; 10, 23-31; Lc 12,6-7; 22-30); quin immo praestantiores res secundae, quas denotavimus, 
novam ethicae sollicitudinem testantur, de magnis praesertim hominum quaestionibus, inter 
quas humana est progressio et pax. 


Haec ipsa veritas Nos inducit ad cogitandum de vera natura progressionis populorum, 
concorditer sane cum Litteris Encyclicis, quarum anniversariam memoriam nunc celebramus 
quarumque doctrinam in honore esse cupimus. 


IV 


27. Quod Litterae Encyclicae nobis suaserunt inspiciendum in mundo huius temporis, nobis 
ostendit progression em hominum non esse rectilineam, seu rem fere automatariam ac per se 
ipsam sine fine, perinde ac si genus humanum quibusdam sub condicionibus expedite ad aliquam 
veluti non definitam tendat perfectionem (49). 


Haec notio, quae notioni progressionis, illuminismi notis philosophicis potius signatae 
coniungitur, quam progressionis (50) significatione oeconomica-sociali acceptae, nunc aperte in 
dubium revocari videtur, praesertim post cognitas calamitates postremi utriusque belli 
pancosmii, post praestitutam rationem, et partim ad effectum deductam, excidendi integros 
populos, necnon ipso instante periculo atomico. Stultam bonam spem irrationalem iacta tio 
animi de ultimo hominis exitu secuta est non sine causa. 


28. Eodem tamen tempore in discrimen etiam ratio adducta est, quae « oeconomica » vel « 
oeconomicistica » nuncupatur et cum verbo « progressionis » conectitur. Hodie re vera melius 
intellegi potest merum congestum bonorum ac ministeriorum, quamvis plerisque is faveat 
hominibus, non satis esse ad humanam felicitatem persequendam. Proindeque facultas 
multiplicium beneficiorum realium, quae his proxime actis temporibus scientia et technica 
disciplina effecerunt, re addita, quae « informatica » dicitur, non homines ex omni eripit servitute. 
Ex contrario, postremorum annorum usus docet opes et potestates, quae homini ad nutum 
praesto sunt, in eum vertere ut opprimant, nisi regantur iudicio morali ac propensione ad verum 
generis humani bonum. 


Trepida cognitio recentissimi temporis perquam idonea ad docendum videtur: prope miserias 
tardatae progressionis, quae accipi non possunt, nimia quaedam progressio adest, eademque 
pariter reicienda, quia, sicut prior, ita et altera est bono veraeque felicitati adversa. Nimia enim 
eiusmodi progressio, quae in supervacanea consistit abundantia omnis generis rerum 
corporearum pro quibusdam hominum coetibus, facile efficit ut homines et « possessioni » et 
immediatae voluptati serviant neque alio spectent, nisi ad res multiplicandas aliasve vel 
perfectiores pro iis, quas iam possederint, substituendas. Is est qui dicitur civilis cultus rerum 
consumendarum cupidus, qui idem et « reiciendorum » et « purgamentorum » est cultus. Res, 
quae possidetur, directo seponitur simul atque nova aut perfectiore superatur, neglecta utilitate 
perenni fortasse illius propria aut in commodum egentioris hominis convertenda. 

Nos omnes oculis mala videmus consectaria perversae voluntatis, qua nonnisi rebus 
consumendis servimus: ante omnia crass urn quemdam « materialismum », quem dicunt, unoque 
tempore summam insatietatem, quia, nisi omnino praecavemus a multis nuntiis rerum laudativis 
necnon assidua et corruptrice bonorum oblatione, statim intellegimus eo plures res desiderari 
quo plures possideantur, neque satiata altiora desideria manere, eademque fortasse ne exsistere 
quidem. 


Litterae Encyclicae Pauli PP. VI iam illustraverunt quid inter « possidere » et « esse» differret (51), 
quae diversitas hodie tam saepe augetur, ut ante certis accuratisque Concilii Vaticani Il verbis est 
enuntiatum (52). Rerum ac bonorum possessio non per se hominem meliorem reddit, nisi quid 
ad « eum ipsum » maturatione ac virtute perficiendum confert, seu ad humanam vocation em 
persequendam ut talem. 


Discrepantia sane inter « esse » et « possidere », necnon insitum periculum, ne ampliorum rerum 
simplex possessio aut studium novas pro iis substituendi pluris ducantur quam ipsum « esse », 
haud necessario in antinomiam converti debent. Una inter maximas iniustitias orbis terrarum 
huius temporis in hoc omnino consistit: comparate paucos esse qui multa, multos autem qui fere 
nihil possideant. Haec est iniquitas ad pravam pertinens bonorum ac ministeriorum 
distributionem, quae principio sunt omnibus hominibus destinata. 


En igitur descriptio: sunt qui — pauci multa habentes —, cum cultus « possidendi» ob eversum 
praestantium bonorum ordinem sit obex, rever a nesciunt ad « esse » pervenire; illique sunt — 
multi nempe parum vel nihil possidentes —, qui, cum et simplicibus bonis careant necessariis, 
praecipuam hominum vocation em persequi nequeant. 


Malum non in « rerum possessione » uttali est positum, sed in modo sibi habendi res, nullo habitu 
respectu qualitatis et sani ordinis bonorum, quae possidentur; cuiusmodi genus et ordo ex eo 
procedunt, quod ipsa bona promptusque eorum usus subsunt « essentiae », quae dicitur, hominis 
eiusque verae certaeque vocationi. 


Ita igitur, cum quam plurimis orbis terrarum incolis liber usus bonorum ad « vivendum » 
necessariorum sit suppeditandus, demonstratum habetur progressionem hominis necessarium 
modum oeconomicum prae se ferre, attamen non hoc uno terminari modo. Accidit enim ut 
progressio ita circumscripta in perniciem iis vertat, quibus favere velimus. 


Proprietates « progressionis » hominum perfectae seu « humanioris », quae, necessitatibus 
concedens oeconomicis, se sustentet veraeque par sit substantiae vocationis viri ac mulieris, ab 
ipso Paulo PP. VI descriptae sunt (53). 


29. Progressio non tantummodo oeconomica aestimatur ac dirigitur secundum naturam et 
vocationem hominis ad omnem rationem perpensi, seu etiam in eius animi partibus. Qui sine 
dubio bonis indiget creatis rebusque machinali industria perfectis, quae frequenti augetur 
profectu scientiarum et artium technicarum. Semper autem novus usus bonorum corporeorum, 
dum necessitatibus subvenit, novos etiam aperit prospectus. Periculum pravi consumendarum 
rerum usus atque supervenientes artificiosae necessitates haudquaquam obstare debent 
aestimationi et usui novorum bonorum et opum, quae in promptu nobis sunt; quin etiam 
habenda sunt tamquam donum Dei, necnon responsum humanae vocationi, quae in Christo 
plene perficitur. 


Ad veram tamen hominis progressionem ut perveniatur, necesse est ne illae animi partes 
neglegantur, in quibus propria ipsius hominis consistit natura, quem scilicet creavit Deus ad 

imaginem et similitudinem suam (cfr. Gen 1, 26). Natura corporea et spiritalis, cuius imago ex 
altera Genesis narratione (2, 7) duobus efficitur elementis: terra, qua Deus format corpus 
hominis, atque spiritu vitae, quem ei ipse inhalat. 


Ita homo aliquam habet similitudinem cum ceteris creaturis: ipse invitatur ad commoditatem ex 
iis percipiendam, ad curamque earum agendam atque, sicut ipsa in Genesi narrantur res (ibid., 
2, 15), in horto collocatur ut colat atque tueatur, idemque constituitur supra omnia animantia, 
quae Deus in eius potestate posuit (ibid., 1, 26). Uno vero eodemque tempore homo manere 
debet Dei voluntati subditus, qui in usu ac potestate rerum limites imponit ei (ibid., 2, 16-17), 
quemadmodum imrnortalitatem ei promittit (ibid., 2, 9; Sap 2, 23). Homo igitur, cum sit imago 
Dei, et aliquam cum eo similitudinem habet. 


Secundum eiusmodi doctrinae principia progressio hominis nequit tantummodo consistere in usu 
et in potestate et omnimoda in possessione bonorum creatorum necnon rerum artibus et artificiis 
hominis perfectarum, sed potius in subicienda possessione, potestate, tractatione rerum sub 
similitudinem hominis cum Deo et sub eius vocationem ad immortalitatem assequendam. En 
transcendens veritas hominis, quae videtur inde a principio pariter a viro ac muliere participari 
(cfr. Gen 1, 27), quae proinde sociale est fundamentum. 


30. Itaque secundum Sacram Scripturam notio progressionis non est solum « laica » vel « profana 
», sed etiam videtur in suo etiam pondere sociali-oeconomico quaedam huius aetatis locutio ad 
aliquam praecipuam designandam proprietatem vocationis hominis. 


Nam neque immobilis neque staticus, ut ita dicatur, creatus est homo. Prima eius descriptio, 
quae in Libris Divinis continetur, eum ostendit ut animantem et imaginem, qui origine et 
similitudine definitur, quibus efficitur. Sed haec omnia omni humano, sive viro sive mulieri, 
utrique sive seorsum sive ambobus simul, germen indunt ac necessitatem nativum munus 
perficiendi. Munus, quod in « dominio rerum creaturarum » et in « horti cultura» sane consistit 
et intra fines observandae legis divinae expleri debet, ipsaque proinde ratione habita susceptae 
« imaginis », quae perspicuum est fundamentum potestatis et dominii sibi traditi, ut suam homo 
perfectionem curet (cfr. Sap 9, 2-3). 


Cum Deo non oboedit homo, eiusque potestati subesse recusat, tum natura ei obsistit, non 
amplius eum agnoscit « dominum », quod imaginem divinam infuscavit. Evocatio ad creatas res 
possidendas iisque ad utendum etsi semper valet, post peccatum tamen usus earum fit arduus 
laborumque plenus (cfr. Gen 3, 17-19). 


Subsequens enim Genesis caput progeniem Cain nobis ostendit, quae « urbem » aedificat, rei 
pecuariae se tradit, ad artes se applicat (ad musicam, ibid., 21) et ad rem technicam (ad 
metallicam, ibid., 22); cum nomen Domini invocari coeptum sit (cfr. ibid., 26). Historia humani 
generis, quae in Libris Sacris delineatur, etiam post ipsum hominis lapsum historia est 
frequentium rerum peractarum, quae, semper in contentionem et in periculum ob peccatum 
revocatae, iterantur et excutiuntur ac diffunduntur velut responsum divinae datum vocationi 
principio iam viro ac mulieri traditae (cfr. Gen 1, 26-28), eidem vocationi, quae similitudini a viro 
ac muliere receptae est insita. 


Ex quibus effici cogique potest, saltern ab omnibus, qui credunt in Verbum Dei, hodiernam « 
hominis progressionem» habendam esse historiae momentum inceptae in creatione orbis 
terrarum perpetuoque in discrimen adductae ob neglectam quidem Dei voluntatem in primisque 
ob libidinem idololatriae; sed ea fundamentali ratione cum promissionibus initio factis congruit. 
Qui, causam interponens durum esse certare vel assidue contendere vires ad assequendam 

victoriam, aut, nomine cognitae ipsius iacturae necnon reversionis ad caput, se difficili sed 
excitante abdicaret munere meliorem reddendi sortem totius hominis omniumque hominum, 
voluntatem Dei Creatoris is non observaret. Hac in re Ipsi Litteris Encyclicis a verbis « Laborem 
Exercens » incipientibus (54) respeximus hominis vocationem ad laborem, ut demonstraremus 
semper hominem praecipuum esse progressionis auctorem. 


Quin immo, ipse Dominus lesus in parabola de talentis exprimit quam severe sit accepturus eum, 
qui susceptum donum abscondere ausus fuerit: « Serve male et piger, sciebas quia meto ubi non 
seminavi et congrego ubi non sparsi. .. Tollite itaque ab eo talentum et date ei qui habet decem 
talenta » (Mt 25, 26-28). Qui dona Dei accipimus ut feneremur, nostrum est « seminare » et « 
congregare ». Nisi fecerimus, id quoque, quod habemus, a nobis tolletur. 


Quorum pervestigatio severorum verborum nos incitare poterit ad promptius insistendum, quod 
hodie urget omnes, in officium adiuvandi reliquos ad plenam progressionem: maturitatem totius 
hominis omnium que hominum (55). 


31. Fides in Christum Redemptorem, dum naturam progressionis illuminat ex interiore animo, 
ductrix est hominum ipso in munere alios adiuvandi. In Epistula sancti Pauli ad Colossenses 
legimus Christum esse primogenitum omnis creaturae, et in ipso universa condita esse (cfr. 1, 15- 
16). In eo enim omnia constant, quia « in ipso complacuit omnem plenitudinem habitare et per 
eum reconciliare omnia in ipsum » (ibid., 1, 19-20). 


Huic Dei consilio, quod initium ducit ab aeternitate In Christo — perfecta « imagine » Patris — 
quodque fastigium in eo habet », qui est principium, primogenitus ex mortuis » (ibid., 1, 15), 
nostra includitur historia, quae nostro privato et publico denotatur labore, ut hominum condicio 
melior reddatur, necnon difficultates vincantur in itinere frequenter nobis occurrentes, ita ut ad 
plenitudinem nos comparemus participandam, quae « habitat in Domino », quamque ipse tradit 
« Corpori suo, quod est Ecclesia » (ibid., 1, 18; cfr. Eph 1, 22-23), dum peccatum, quod nobis 
semper insidiatur nostraque laedit opera; vincitur ac redimitur « reconciliatione », quam 
operatus est Christus (cfr. Col, 20). 


Rerum prospectus hic amplior fit. Optatum infinitae cuiusdam « progressionis » recuperatur, in 
aliud tamen penitus mutatum nova quadam visione christiana fide patefacta, unde accipimus 
eiusmodi progressionem haberi tantummodo posse, quod Deus Pater inde a principio voluerit 
suam gloriam cum homine communicare in Christo lesu a mortuis excitato, « in quo habemus 
redemptionem per sanguinem eius, remissionem peccatorum » (cfr. Eph 1, 7), in eoque voluerit 
peccatum vinci nostrumque maximum in bonum converti (56), quod infinite superat quidquid 
progressio assequi potest. 


Pro certo igitur, — dum in mediis nos tenebris iactamus et lacunis progressionis angustioris et 
progressionis immoderatae — affirmare possumus diem futurum esse, quo corruptibile hoc 
induet incorruptelam, et mortale hoc induet immortalitatem (cfr. 1 Cor 15, 54), cum Ipse tradet 
Regnum Deo et Patri (cfr. ibid., 24), omniaque nostra opera et actiones, homine digna, 
redimentur. 


Notio autem fidei apte causas illustrat, quibus Ecclesia inducitur ad totam rationem curandam 
de quaestionibus progressionis, ad eam habendam officium sui ministerii pastoralis, ad 
communem omnium excitandam considerationem de natura ac proprietatibus certae veraeque 
hominis progressionis. Pro suo munere ipsa cupit illinc divino optato servire eo spectanti ut omnia 
disponantur ad plenitudinem, quae omnis in Christo habitat (cfr. Col 1, 19), quamque suo Corpori 


191 


ipse tradidit, hinc vero suae praecipuae respondere vult vocationi « sacramenti », seu signi et 
instrumenti intimae cum Deo unionis atque unitatis totius humani generis (57). 


Nonnulli Ecclesiae Patres hanc secuti sunt speciem, ut et suam singularibus formis notionem 
historiae elaborarent sensumque humani laboris, qui contendit ad se transcendentia semperque 
coniunctione cum opera Christi definita. Aliis verbis in doctrina Patrum tam historia quam 
hominis labor in optimam partem accipi potest, id est perenne bonum quod rerum ab homine 
perfectarum est proprium, quippe quae sint a Christo redemptae promissoque Regno destinatae 
(58). 


Pariter proprium est antiquissimae doctrinae actionisque Ecclesiae pro certo hoc habere, sua se 
vocatione iuberi — seipsam suosque administros et singulos Christifideles — ut miseriis aegros 
levet, sive proximos sive disiunctos, non modo « supervacaneis » rebus, sed suis etiam bonis. 
Necessitate urgente, nefas quidem est aliis necessitatibus pulchritudinem templorum divinique 
cultus splendor em anteponere, quin etiam ex contrario optabile est ut ea omnia abalienentur, 
ut panis et potus et vestimentum et domus indigentibus tradantur (59). ut iam dictum est, hic 
quidam « praestantiorum bonorum ordo» nobis exhibetur — idemque in regione iuris possidendi 
— inter ea, quae « possidentur » et ea, quae « sunt», praesertim cum ipsum « possidere », 
nonnullorum proprium, ipsum « esse » tot aliorum laedere potest. 


Paulus PP. VI, in Litteris Encyclicis, quas diximus, eiusmodi doctrinam sequitur, pastorali sane 
ductus Constitutione a verbis Gaudium et Spes (60) incipiente. Quod autem ad Nos attinet, denuo 
de rei gravitate ac necessitate instare cupimus, dum Domini auxilium imploramus, ut omnes 
Christifideles constanter rem in usu et agitatione vitae ad effectum deducant. 


32. Officium insistendi in « populorum progressionem » haud nudum est debitum singulare, 
nedum sit privatum omnino, perinde ac si seorsum quisquam molimentis suis id consequi possit. 
Sane vis est necessitatis, quae omnes ac singulos cogit viros ac mulieres, societates ac Nationes; 
singilla tim cogens Ecclesiam Catholicam necnon reliquas Ecclesias et ceteras Comffiunitates 
ecclesiales, quibuscum cooperari hac in re plane parati sumus. Hac de re, ut nos Catholici 
invitamus fratres Christianos ad nostra consilia participanda, ita et paratos nos dicimus ad eorum 
consilia adiuvanda eorumque invitationes excipimus. Hanc inquirentes progression em totius 
hominis efficacius una cum studiosis aliarum religionum operari possumus, quem ad modum 
ceteroqui iam variis in locis accidit. 


Progressioni « totius hominis » et « omnis hominis » cooperari est officium omnium hominum 
erga omnes, quod uno eodemque tempore quattuor partium orbis terrarum commune esse 
debet: Orientis et Occidentis, Septentrionum et Meridiei; vel, ut hodierna utamur locutione, 
plurium « Mundorum 


Si contra opera datur, ut id una in orbis parte ad effectum adducatur, tunc cum damno perficitur 
ceterorum magno; ibique, ubi rei fit initium, ceteris neglectis, eo ipso res corrumpitur vel in peius 
abit. 


Populi vel Nationes habent et ipsi ius ad plenam sui progressionem, quae si partes oeconomicas 
et sociales — ut dictum est — prae se fert, necesse tamen est ut et humano cultu cuiusque proprio 
constet, utque rebus naturam transcendentibus plane patescat. Ne necessitatem quid em 
progressionis interponere licet, ut quis suam aliis imponat rationem vivendi vel suae religion is 
legem. 

33. Nec vere dignum homine esset genus progressionis, quod hominis iura, personam, 
societatem, oeconomiam et artem rei publicae administrandae, simulque Nationum et 
populorum iura non coleret nec proveheret. 


Hodie clari us fortasse quam antea repugnantia agnosci tur intima progressionis terminis 
circumscriptae solummodo oeconomicis, quandoquidem haec facile personam humanam 
eiusque maximas necessitates subigit condicionibus praestitutae rerum oeconomicarum 
ordinationis et unius quaestus. 


Conexio intima, quae intercedit inter veram progressionem et iurium hominis observantiam, 
ostendit etiam eiusmodi progressionis indolem moralem: vera hominis altitudo, vocationi 
naturali et historicae cuiusque consentanea, non comparatur solo usu copiae bonorum vel 
ministeriorum vel facultate opum technicarum, quae « substructiones » appellantur. 


Cum in societate personae et communitas, quae solet populus vocari, rigide servari non vident 
morum postulata, culturae et spiritus, quae dignitate nituntur personae humanae et propria 
cuiusque communitatis natura, imprimis familiae et societatum religiosarum, cetera omnia — 
bonorum abundantia, technicorum inventorum affiuentia in vitam cotidianam adhibitorum, 
quidam rerum prosperarum gradus — improbabuntur et, procedente tempore, spernentur. Id 
clare Dominus in Evangelio confirmat, admonens omnes de bonorum ordine vero: « Quid enim 
prodest homini, si mundum universum lucretur, animae vero suae detrimentum patiatur? » (Mt 
16, 26). 


Vera progressio, secundum necessitates hominum proprias, viri vel mulieris, pueri vel senis, ab 
omnibus, qui naviter huic progressioni intersunt eiusque sunt fautores, in primis vivam postulat 
conscientiam momenti iurium omnium et uniuscuiusque, necnon necessitatis iuris tuendi, quod 
cuique est, ex quo plene uti valeat beneficiis, scientia et technica arte praebitis. 


In rebus domesticis omnis nationis magnum pondus habent totius seriei iurium observatio, 
praesertim iuris ad vitam, omni exsistentiae momenta; iurium familiae, uti communitatis humani 
generis primae seu « cellulae»; iustitia in laboris rationibus; iura ad vitam communitatis politicae 
pertinentia qua talis; iura posita in hominis vocatione divina, rerum naturam transcendente. 


In ordine internationali, seu rerum publicarum necessitudinum, vel, secundum sermonem, quo 
utuntur, diversorum « mundorum », necessaria est plena cuiusque populi identitatis et eodem 
tempore eius historiae et culturae proprietatum observantia. Item necessarium est, sicut iam 
ominabantur Litterae Encyclicae, quas verba inchoant Populorum Progressio, omni populo 
facultatem facere sedendi « ad mensam convivii communis » (61), potius quam extra portam 
iacendi, sicut Lazarus iacebat, dum « canes veniunt et lingunt ulcera eius » (cfr. Lc 16, 20). Tum 
populi tum singulae personae debent aequatione fundamentali (62) frui, qua nititur, exempli 
gratia, Charta Societatis Nationum Unitarum: quae aequatio fundamentum est iuris omnium 
processuum plenae progressionis participandi. 


Ut talis sit, progressio facienda est in mutua hominum necessitudine et libertate, nec umquam 
harum utra ulla causa est excludenda. Progressionis natura moralis et necessaria provectio 
augentur respectu omnium necessitatum, quae oriuntur ex ordine veritatis et boni, hominis 
proprii. Christianus insuper, educatus ad videndam in homine Dei imaginem, vocatam ad plenam 
participandam libertatem plenum que bonum, quod Deus Ipse est, studium progressus eiusque 
effectionis sensu carens putat sine observantia et obsequio dignitatis unicae huius « imaginis ». 
Ut alia utamur locutione, verus progressus ponendus est in Dei proximique amore debetque usui 

favere personarum cum societate. Ecce « civilis cultus amoris », de quo tam frequenter Paulus 
PP. VI loquebatur. 


34. Progressus indoles moralis discedere ne potest quidem ab obsequio erga entia, quae naturam 
visibilem efficiunt, quamque Graeci, significantes sane ordinem, quo illud eminet, « cosmum » 
vocabant. Suo modo etiam hae res observantiam poseunt, ob triplicem considerationem, multis 
cogitationibus perpendendam. Prima consistit in opportunitate intellegendi magis magisque non 
posse impune varia entium genera adhiberi, nee vivo rum nec inanimorum — arborum, 
animalium, elementorum naturalium  — proprio arbitrio, pro euiusque necessitatibus 
oeconomicis. Oportet contra aestimetur uniuscuiusque entis natura et mutua conexio in ordine 
composito, qui quidem est cosmus. 


Secunda consideratio innititur vero in animadversione, urgentiore quidem, opes naturae 
circumscriptas esse, quarum nonnullae refici, ut dicitur, non possunt. Si dominio adhibentur 
absoluto, quasi inexhaustae sint, grave periculum est ne non solum aetatibus futuris, sed ne 
praesenti quidem in promptu sint. 


Tertia consideratio apertius pertinet ad exitus cuiusdam generis progressionis pertinentes ad 
condicionem vitae, quae agitur in regionibus officinis affiuentibus. Omnes novimus invectionis 
quaestuosae industriae  consecutionem esse frequentiorem in dies circumfusi aeris 
contaminationem, cum valetudinis incolarum detrimento. 


Evidens etiam est progressum, voluntatem praestitutae rerum ordinationis, qua ille regitur, 
opum usum modumque his utendi non posse ex observantia legum moralium eximi. Harum 
legum una sine dubio naturae visibilis usum circumscribit. Dominium a Creatore homini datum 
utpote divinae imagini (cfr. Gen 1, 26) non est absolutum, nec licet « utendi et abutendi » 
arbitrium affirmare, vel ex commodo res disponendi. Modus, quem inde a principio ipse Creator 
homini imposuit quique symbolica ratione exprimitur per interdictionem « comedendi de ligno » 
(cfr. Gen 2, 16-17), satis clare ostendit in universitate naturae visibilis et elementorum, ex quibus 
constat « cosmus », nos legibus esse subiectos, non solum biologicis, verum etiam moralibus, 
quae impune violari nequeunt. 


Recta progressus notio non potest hanc seriem neglegere considerationum - ad usum 
elementorum naturae pertinentium, ad opum renovationem et ad detrimenta quaestuosae 
immoderataeque industriae — quae nostrae conscientiae momentum morale proponunt, ex quo 
dignoscendus est processus (63). 


V 


35. Quoniam progressus est magna parte indolis moralis, patet idem affirmandum esse de 
impedimentis, quae ei obstant. Si annis actis post vulgatas Litteras Encyclicas, quae inscribuntur 
Populorum Progressio, progressus defuit — aut parvus fuit, inconstans, si non omnino 
contradictorius causae non possunt ex sola origine oeconomica oriri. ut iam antea memoravimus, 
hac in re causae etiam « politicae » se interponunt. Rationes enim, quae « populorum 
progressionem » provehunt aut infrenant, nonnisi indolis « politicae » sunt. Ut perversae 
machinationes superentur, de quibus diximus, et iis novae subiciantur rectiores et bono 
communitatis communi congruentiores, necessaria est efficax voluntas « politica ». Re indagata, 
est concludendum hanc non sufficientem fuisse. 


In documento pastorali, ut hoc est, indagatio, quae causas oeconomicas et politicas solum 
expendat minoris prosperitatis et incrementi (et, portione necessaria servata, etiam maioris 

prosperitatis et auctus), est imperfecta. Sunt inde causae indolis moralis inveniendae, quae 
industriae hominum, utpote personarum moraliter officiis astrictarum, intersunt ut progressionis 
cursum frenent et plenam eiusdem impediant adeptionem. 


Pariter, cum praesto sunt opes scientiae et technicae, quae necessariis consiliis politicis 
intervenientibus, possunt et debent ad populos incitandos tandem in verum progressum 
prodesse, sola consilia natura sua moralia, quae credentes, praesertim christiani ponunt in fidei 
principiis, omnia removebunt, quae obstant et impediunt, gratia divina auxiliante. 


36. Est inde animadvertendum mundum, in adversarum nationum compages divisum, rigidis 
fultum doctrinis, in quo, potius quam copulatio inter se, ut talis agnita et consensione roborata, 
imperii libidinis diversae dominantur formae, esse non posse nisi mundum « structuris peccati» 
obnoxium. 


Iniquarum causarum summa, quae agunt contra veram conscientiam boni communis universalis 
et necessitatis ei favendi, videtur condicionibus astringere personas et institutiones, victu 
difficilibus (64). 


Si praesens status tribuendus est condicionibus diversae indolis, alienum non est de « structuris 
peccati » loqui, quae, ut diximus in Adhortatione Apostolica Reconciliatio et Paenitentia, peccato 
personali inhaerent et ideo actibus personarum definitis annectuntur, quae eas inducunt, 
confirm ant efficiuntque ut difficile diruantur (65). Hinc corroborantur, diffunduntur atque 
aliorum peccatorum fons fiunt hominum mores condicionibus astringendo. 


« Peccatum » et « structurae peccati » genera sunt, quae non saepe usurpantur in statum mundi 
huius temporis. Sed res, quas ante oculos habemus, non acriter intelleguntur, nisi malorum 
origini, quae patimur, nomen imponimus. 


Verba fieri possunt de « nimio sui amore » deque « brevi visione »; potest mentio fieri de « 
consiliis poli ticis mendosis », de « imprudentibus oeconomicis consultis ». Et quaevis harum 
nominationum vocem resonat ethicam moralem. Hominis condicio talis est, ut difficilem reddat 
actionum et omissionum personarum acriorem inquisitionem, quae aliquo modo iudicia vel 
designationes naturae ethicae non comprehendat. 


Haec consideratio utilitatem habet, praesertim .si usque ad extrema consequens fit et in fide Dei 
et in eius lege fundatur, quae bonum iubet et malum prohibet. 


In hoc differunt quidam typus inquisitionis socialis-politicae et respectus formalis ad « peccatum 
» et ad « structuras peccati ». Pro hac visione agunt Dei voluntas ter Sancti, eius de hominibus 
consilium, eius iustitia eiusque misericordia. Deus dives in misericordia, redemptor kominis, 
Dominus et auctor vitae, ab hominibus agendi modo; exigit accuratos etiam in actionibus et 
praetermissionibus erga proximum. Hic « secundue tabulae » decem mandatorum memoria 
renovatur (cfr. Ex 20, 12-17; Dt 5, 16-21); horum violatione Deus offenditur et proximus laeditur, 
cum in mundum condiciones introducantur et impedimenta, quae multum actus et brevem 
hominis vitam transcendunt. Intervenitur etiam cursui progressionis populorum, cuius mora vel 
tarditas hac luce collustrante iudicandae sunt. 


37. Huic inquisitioni vagae indolis religiosae nonnullae addi possunt subtiliores indagationes, ut 
animadvertatur ex actibus et habitibus, qui Dei voluntati obsistunt et bono proximi, et « structuris 
», quas ii inducunt, duos praecipue hodie magis proprios videri: hinc solam quaestus cupiditatem 
et illinc dominii sitim cum proposito ceteris imponendi propriam voluntatem. Horum habituum 

cuilibet, quo melius significetur, expressio addi potest: « pretio quantocumque ». Scilicet agitur 
de dominatu humanarum voluntatum deque exitibus, qui inde sequi possunt. 


Quamquam seiungi possunt et altera sine altera exsistere ambae illae agendi rationes — in 
prospectu, qui patet ante oculos nostros — indissolubili modo sunt coniunctae — etsi utravis plus 
valet. 


Ut par est, huius duplicis rationis veluti peccati victimae non solae personae sunt; possunt esse 
etiam Nationes et adversae Nationum Consociationes. Rocque magis « structurarum peccati » 
introductioni favet, de quibus diximus. Si quaedam hodierni studii dominandi formae harum 
normarum moralium luce considerarentur, aliqua detegerentur consilia, specie solum ob 
oeconomiam vel rei publicae administrationem capta, vere formas abscondere idololatriae: 
pecuniae, doctrinae, classium, technologiae. 


Hanc indagationis formam inserere voluimus, ut ante omnia indicaremus qualis sit mali vera 
natura, quod perspicere debemus in « populorum progressionis » quaestione: agitur de malo 
morali, multorum peccatorum exitu, quae ad « peccati structuras » adducunt. Hoc modo 
considerationem intendere in malum significat, secundum human am disciplinam, apte viam 
sequendam cognoscere, ut illud superetur. 


38. Est hoc iter longum et implicatum, in quod insuper minae constanter impendent, tum ob 
intimam propositorum et operum humanorum fragilitatem, tum ob adiunctorum externorum 
mutabilitatem, quae praevideri non possunt. Eiusmodi tamen iter oportet animose suscipiatur et, 
ubi aliqui gradus facti sunt vel spatii pars transmissa, ad finem usque perveniatur. In his 
considerationibus consilium viam ingrediendi vel iter pergendi vim habet praecipue moralem, 
quam viri et mulieres credentes agnoscunt uti Dei voluntate exaetam, quae unicum verum 
fundamentum est ethicae omnino obligatoriae. 


Optabile est viros quoque et mulieres apertae fidei expertes persuasum sibi habere impedimenta 
ad plenum progressum opposita non esse solum indolis oeconomicae, sed pendere ex altioribus 
rationibus, quas homo existimare potest bona absoluta. Qua re sperandum est fore ut quotquot, 
varia mensura, erga suos similes « humanioris vitae» officio obstringuntur, sive fide religiosa 
moti, sive non moti, plene conscii fiant necessariam esse mutationem habituum spiritalium, qui 
indicant cuiusque hominis necessitudines secum ipso, cum proximo, cum humanis 
communitatibus, vel maxime longinquis, cumque natura; ob bona superiora, uti bonum 
commune, vel, ut acuta utamur elocutione Litterarum Encyclicarum Populorum Progressio, 
incrementum plenum « omnis hominis et omnium hominum » (66). Quod ad christianos attinet, 
sicut et ad omnes, qui vocis « peccati» expressam significationem theologicam agnoscunt, 
mutatio rationis vivepdi et mentis vel modi, quo quis est, sermone biblico vocatur « conversio » 
(cfr. Mc 1, 15; Lc 13, 35; Is 30, 15). Haec conversio indicat proprie necessitudinem cum Deo, cum 
culpa commissa cumque eius exitibus, et ideo cum proximo, tum persona, tum communitate. 
Deus est, in « cuius manibus sunt corda potentium et omnium corda » (67), is qui potest, iuxta 
suam promissionem, opera Spiritus Sancti, « corda lapidea » in « corda carnea » mutare (cfr. Ez 
36, 26). 


In itinere optatae conversionis versus superationem moralium impedimentorum, quae 
progressioni obstant, iam indicari potest ut bonum definitum et morale maior intellegentia 
homines et nationes copulari inter se. Quod viri et mulieres, in variis mundi partibus, tamquam 
proprias sentiunt iniustitias et violationes iurium humanorum longinquis in regionibus aetas, 
quas numquam fortasse visent, aliud est signum quendam eventum esse mutatum in 
conscientiam et notam moralem esse consecutum. 

Agitur ante omnia de mutua copulatione, quae recipitur uti systema praeponderans rationum in 
mundo nostri temporis, in eius partibus, seu oeconomia, cultura, res public as administrandi 
scientia, religione, et ut genus morale assumitur. Cum ita mutua copulatio agnoscitur et 
assumttur, ei respondet, tamquam habitus moralis et socialis, tamquam « virtus », consensio; 
quae igitur non simplex est et vagus misericordiae sensus vel levis miseratio tot personarum 
malis tributa, vicinarum aut longinquarum; sed est contra voluntas firma et cons tans bonum 
curandi commune, seu bonum uniuscuiusque et omnium, quia omnes vere recipimus in nos. 


Haec voluntas innititur radicata persuasione illa lucri cupiditate ac siti dominii, quam 
memoravimus, plenam coerceri progressionem. Eiusmodi « agendi rationes» et « peccati 
structurae » solum vincuntur — gratia divina adiuvante — longe alio modo: cura videlicet boni 
proximi una cum animo se, iuxta evangelicum sensum, pro alio perdendi, potius quam eo 
abutendi, eique « serviendi » potius quam illum ob sui utilitatem opprimendi (cfr. Mt 10, 40-42; 
20, 25; Mc 10, 42-45; Lc 22, 25-27). 


39. Consensionis exercitium in omni societate efficax est, cum eius participes se viclssim 
agnoscunt ut personas. Qui plus pollent, quia maiora habent bona et communes apparatus, 
sentiant se esse humiliorum cautores et paratos ad ea communicanda cum iis, quae possident; 
debiliores vero, eandem sequentes consensionem, non desidi agendi modo se gerant vel ordinis 
societatis destructivo, sed, quamvis legitima sua vindicent iura, id faciant, quod ad eos spectet, 
pro omnium bono. Coetus autem interpositi ne contend ant solummodo de sua peculiari utilitate, 
sed aliorum causas observent. 


Signa valentia hac aetate sunt acrior conscientia consensionis pauperum inter se, eorum mutui 
auxilii interventus, pubblici concursus in scaena societatis, quibus non vi utuntur, sed suas 
necessitates significant suaque iura contra inefficaciam aut corruptelam rei publicae 
auctoritatum. Ex suo munere evangelico, Ecclesia sentit se vocari ad vigilandum pro pauperum 
multitudinibus, ad discernendas iustas eorum postulationes, ad conferendum ut eae efficiantur, 
etsi non sit ei bonum commune coetuum praetermittendum. 


Eadem regula per similitudinem adhibetur in consuetudinibus gentium. Mutua copulatio 
mutanda est. in concordiam, posit am in principio omnia naturae bona esse omnibus destinata. 
Quae humana industria edit materias primas elaborando, bono omnium debent, labore iuvante, 
prodesse. 


.Declinatis studiis omne genus dominandi et conatibus suum servandi imperium, Nationes 
fortiores et ditiores officio astringuntur sentiendi sibi moraliter causam ceterarum in se esse 
transferendam, ut verum systema gentium instituatur, quod consistat in fundamento aequitatis 
omnium populorum et in necessaria legitimarum diversitatum observantia. Nationes oeconomia 
tenuiores, vel paene superstites, aliis populis opitulantibus et communitatibus mundanis, 
possunt et debent ipsae quoque potestatem habere ad bonum commune conferendi suis 
humanitatis et cultus thesauris, qui secus in perpetuum amitterentur. 


.Consensio nos adiuvat ad videndum « alterum » — personam, populum vel Nationem — non 
tamquam quodlibet instrumentum ut parvo sumptui habeamus eius laborandi facultatem et 
corporis firmitatem, eumque relinquamus, cum non iam utilis sit, sed tamquam nostrum « 
similem», tamquam « adiutorem» (cfr. Gen 2, 18. 20), quem participem faciamus, similiter ac 
nos, vitae convivii, ad quod omnes aeque homines invitantur a Deo. Hinc momentum excitandi 
conscientiam religiosam et hominum et populorum. 

Hoc modo excluduntur abusus, oppressio, ceterorum exitium. Haec facta, in praesenti mundi 
divisione in adversarum nationum compages, in belli periculum confluunt et in nimiam propriae 
securitatis sollicitudinem, non sine detrimento, saepe, libertatis, liberae auctoritatis, ipsiusque 
territorialis integritatis Nationum debiliorum, quae « in finibus aliorum principatuum tenentur » 
vel in « cincturis securitatis ». 


« Structurae peccati » et peccata, quae ad eas ducunt, paci et progressioni tantadem vi se 
opponunt, quandoquidem progressio, iuxta notam Litterarum Encyclicarum Pauli PP. VI 
expressionem, est « novum nomen pacis » (68). 


Consensio ita, quam Nos proponimus, est simul via ad pacem et ad progressionem. Pax mundi 
namque ne in cogitationem quid em cadit, nisi ii, qui in haec incumbunt, agnoscunt mutuam 
copulationem exigere superationem rationis politicae « adversarum nationum compagum », 
reiectionem cuiuslibet formae dominandi, ad oeconomiam, militiam vel politicam artem 
pertinentis, et mutation em mutuae diffidentiae in consociatam operam, quae sane actus 
proprius est consensionis inter homines et Nationes. 


Sententiola Pontificatus Decessoris Nostri rec. memo Pii XII fuit Opus iustitiae pax: pax quidem 
ut iustitiae fructus. Hodie dici potest, eadem cum subtilitate eademque cum vi inspirationis 
biblicae (cfr. Is 32, 17; Gc 3, 18), Opus hominum coniunctionis pax. 


.Pax, quam omnes tam vehementer exoptant, comparabitur sane iustitiae socialis et 
internationalis effectione, sed etiam exercitatione virtu turn, quae convictioni favent docentque 
nos coniunctim vivere, ut coniuncti, dantes et accipientes, mundum aedificemus meliorem. 


.40. Non est dubium quin solida hominum coniunctio virtus sit christiana. lam in iis quae supra 
exposuimus, animadverti licebat plures rationes intercedere inter earn et caritatem, quae est 
proprietas, qua discipuli Christi cognoscuntur (Cfr. lo 13). 


Lumine fidei praefulgente, coniunctio illa se ipsam nititur superare, nititur rationes speciali modo 
christianas plenae donationis gratuitae induere, veniae et reconciliationis Quo fit ut proximus 
non sit solum ens humanum, praeditum iuribus suis et fundamentali aequalitate coram universis. 
Fit vero imago viva Dei Patris, sanguine lesu Christi redempta et permanenti actioni Spiritus 
Sancti subiecta. Proximus ergo amari debet, etsi est inimicus, eodem amore, quo eum Dominus 
diligit, atque parati simus oportet grave incommodum, etiam supremum, subire, scilicet: « dare 
animam pro fratribus » (cfr. lo 3, 16). 


Tunc conscientia communis paternitatis Dei, fraternitatis omnium hominum in Christo — qui filii 
in Filio sunt —, praesentiae et actionis vivificantis Spiritus Saneti, faciet ut mundum contueamur 
nova iudicandi ratione, qua eum intellegamus et explanemus. Praeter vincula humana et 
naturalia, iam admodum valida et areta, novum ostenditur exemplar unitatis hominum generis, 
ad quod, ad extremum, revocari debet firma hominum coniunctio. Hoc summum exemplar 
unitatis, quae est veluti lux repercussa vitae intimae Dei, unius in tribus Personis, est id quod nos 
christiani nomine « communionis » appellamus. 


Quae quidem communio, proprie christiana, quae diligenter observetur, amplificetur, 
locupletetur Deo opitulante, est quasi anima vocationis Ecclesiae, ex qua sit « sacramentum », 
sensu supra exposito. 


Haque solida hominum coniunctio conferre debet ad efficiendum id consilium divinum turn ad 
singulos homines quod attinet turn ad societatem  nationalem et internationalem. 
Machinationes perversae et « structurae peccati », de quibus sumus locuti, superari possunt 

solummodo per exercitationem solidae coniunctionis humanae et christianae, ad quam Ecclesia 
hortatur et quam constanter promovet. Sic tantum tot egregiae navitatis copiae totam vim suam 
effundere possunt ad progressionem et pacem provehendam. 


Multi Sancti, ab Ecclesia in Caelitum album relati, mirabilia testimonia exhibent huiusmodi 
coniunctionis atque exemplo praelucere possunt in difficilibus rerum adiunctis huiusce temporis. 
Inter cunctos memorare cupimus sanctum Petrum Claver, qui Carthagine Indiarum servis est 
famulatus, et sanctum Maximilianum Mariam Kolbe, qui vitam suam obtulit pro captivo sibi 
ignoto in publicae custodiae campo loci Auschwitz-Oswiecim. 


VI 


41. Ecclesiae praesto non sunt solutiones technicae quaestionis incrementi deficientis ut talis. 
Quod quidem iam Paulus PP. VI in Encyclicis Litteris, quas commemoramus, affirmavit (69). 


Ecclesia enim non systemata vel rationes ordine compositas rerum oeconomicarum et 
politicarum proponit neque horum alia aliis anteponit, dummodo dignitas hominis recte servetur 
et promoveatur ac necessarium detur spatium proprio ministerio gerendo in mundo. 


Ecclesia vero est « experta in humanitate » (70); quod quidem earn impellit ad missionem suam 
religiosam necessario dilatandam ad varios campos, in quibus viri mulieresque opus suum 
exsequuntur, illam in hoc mundo quaerentes felicitatem, etsi angustam, quae dignitati suae ut 
personarum human arum sit consentanea. 


Dicatur oportet iterumque dicatur, exemplo sumpto a decessoribus nostris, nequaquam ad 
quaestionem « technicam » redigi posse id quod — ut veri nominis progressionem — dignitatem 
hominis ac populorum tangat. Progressio, si in quaestionem technicam coartetur, vera natura 
sua nudatur atque actus fit proditionis respectu hominis et populorum, quibus plena cum 
effectione debet inservire. 


En, cur Ecclesiae aliquid sit hodie dicendum, perinde atque ante viginti annos ac tempore futuro, 
de natura, condicionibus, postulatis, finibus germanae progressionis necnon de impedimentis, 
quae hic obiciuntur. Ecclesia, id agens, munus evangelizandi adimplet, quoniam primum 
adiumentum ad progressionis quaestionem, ad praesentia maxime pertinentem, est 
pronuntiatio veritatis de Christo, de Ecclesia, de homine, ad certam ac definitam aliquam 
condicionem traductae (71). 


Ad hoc assequendum Ecclesia, ut instrumento, sociali sua utitur doctrina. In huius aetatis 
discrimine ut sive solutio quaestionum propositarum sive recta earum constitutio iuventur, 
multum valeret accuratior cognitio et latior dittusio « summae principiorum cogitandi, 
criteriorum iudicandi, normarum agendi, quae eius doctrina exhibentur » (72). 


Ita statim animadverteremus quaestiones, nobis aggrediendas, esse imprimis morales et neque 
enodationem problematum in progressione ut tali vertentium, neque instrumenta ad 
difficultates huiusce temporis superandas ab hac essentiali ratione posse separari. 


Socialis doctrina Ecclesiae non est « tertia via » inter capitalismum liberalem, qui dicitur, et 
collectivismum Marxianum, ut item aiunt, neque optio, quae fieri possit ut aliae solutiones 
inveniantur non ita funditus sibi oppositae, sed proprium ac peculiare genus efficit. Neque est 
ideologia, sed accurata enuntiatio fructuum perdiligentis considerationis, qua perplexae 
veritates, quae sunt reapse, exsistentiae hominis comprehenduntur, ac quidem in societate et 
compage internationali, luce fidei ac traditionis ecclesialis affulgente. Eius finis praecipuus eo 

pertinet ut hae veritates, re existentes, interpretatione explicentur, quatenus perspiciatur utrum 
eae congruant an dissimiles sint normis doctrinae evangelicae de homine deque eius vocatione 
terrena ad pacem human a transcendentem persequendam; ut christianus sese gerendi habitus 
recte dirigatur. Doctrina igitur illa non ideologiae sed theologiae ac quidem theologiae morali 
accensetur. 


Traditio ac diffusio doctrinae socialis pars sunt missionis evangelizandi, quae est Ecclesiae 
propria. Quoniam vero de doctrina agitur eo pertinente ut modus se gerendi personarum recte 
dirigatur, inde consequenter manat « officium pro iustitia suscipiendum » secundum munus, 
vocationem, condiciones cuiusque. 


Ad exercitationem ministerii evangelizationis in re sociali — quod est facies muneris prophetici 
Ecclesiae — pertinet etiam denuntiatio malorum et iniustitiarum. Oportet tamen declarare 
annuntiationem semper maioris momenti esse quam denuntiationem et hanc seiungi non posse 
ab illa quae ei veram firmitatem ac vim summarum causarum exponendarum tribuit. 


42. Socialis doctrina Ecclesiae hac aetate, magis quam antea, impellitur ut prospectui 
internationali patescat, congruenter quidem Concilio Vaticano Il (73), pontificiis Litteris Encyclicis 
recentioribus (74), maxime vero illis, quas commemoramus (75). Haque non est supervacaneum, 
harum rerum habita ratione, argumenta et normas directorias peculiares, quae Magisterium 
proxime praeteritis annis denuo pertractavit, iterum perquirere altiusque perspicere. 


Volumus autem unum ex his in lumine ponere: optionem pauperum et amorem potiorem erga 
eos. Est haec sane optio seu singularis forma primarum partium tenendarum in caritatis 
christianae exercitatione, quam tota Ecclesiae Traditio testatur; quae ad vitam uniuscuiusque 
christi ani refertur, quatenus hic vitam Christi imitatur. Verumtamen pariter ad otficia nostra 
socialia traducitur, quibus devincimur, ideoque ad vitae nostrae ducendae rationem, ad 
decisiones consentanee faciendas circa proprietatem usumque bonorum traducitur. 


His vero temporibus, quoniam amor potior pauperum, una cum deliberationibus inde in nos 
manantibus (76), omittere non potest quin ingentes complectatur multitudines fame 
laborantium, mendicorum, tecto carentium, quibus curatio medica deest, ac praesertim qui spe 
aetatis futurae melioris sunt destituti; fieri non potest quin harum rerum veritas agnoscatur. Earn 
ignorare idem valeret ac « diviti epuloni » assimilari, qui confinxit se Lazarum mendicum non 
cognoscere, qui « iacebat ad ianuam eius » (cfr. Lc 16, 19-31) (77). 


Vita nostra cotidiana hac rerum veri tate notetur oportet; item decisiones nostrae in re politica 
et oeconomica. Pariter ii qui onus et munus nationum ipsorumque institutorum regendorum 
gerunt — dum officio obstringuntur in consilia sua, quae potiora sunt, veram rationem humanam 
inferendi — ne obliviscantur augescentis egestatis phaenomeno primas tribuere partes. 
Pauperes enim, pro dolor, nedum imminuantur, numero augentur non solum in regionibus minus 
excultis, sed etiam — quod non minoris scandali est causa — in iis quae maiore progressione 
pollent. 


Oportet meminisse iterum principii typici doctrinae socialis christianae: bona huius mundi 
primitus omnibus destinantur (78). lus possessionis privatae est quidem probandum ac 
necessarium, sed vim principii memorati nullatenus infringit. « Pignori enim sociali » (79) illa 
subicitur, id est in iis agnoscitur, quasi peculiaris et intima nota, munus sociale, quod in ipso 
principio addictionis universalis bonorum innititur eoque comprobatur. 

Nec neglegenda est, quod attinet ad hoc officium pro pauperibus, peculiaris illa forma 
paupertatis, quae privatio est iurium fundamentalium personae humanae, praesertim privatio 
iuris ad libertatem religiosam et iuris etiam in re oeconomica incepta ineundi. 


43. Sollicitudo animos exstimulans de pauperibus, qui secundum significantia verba sunt « 
pauperes Domini » (80), transferatur oportet, in omnibus gradibus, in actus « concretos », adeo 
ut cum animi firmitate ad continuas reformationes necessarias perveniatur; quarum urgentiores 
cognoscere atque modi eas ad effectum adducendi e singulis condicionibus 10 corum pendent. 
Non tamen licet oblivisci earum, quae statu inaequalitatis internationalis, quem descripsimus, 
postulantur. 


Singillatim, ad haec quod spectat, memorare volumus reformationem internationalis systematis 
commercii, quod quidam nimio favore et synallagmaticis commutationibus sibimet vindicant; 
reformationem praeterea nummariam et fiscalem per orbem terrarum, quod hodie insufficiens 
esse agnoscitur; quaestionem  permutationum  technologicarum earumque aptus usus; 
necessitatem recognoscendi structuram institutorum internationalium, quae nunc sunt, intra 
ambitum ordinis iuridici internationalis. 


Systema internationale commercii hodie saepe discriminat ea quae in regionibus minus 
progressis quaestuosa industria inchoata pariuntur, dum effectores materiarum primarum, quae 
vocantur, affligit. Est praeterea quasi quaedam internationalis partitio operis, ob quam parvi 
pretii bona effecta alterius partis orbis terrarum, cum legibus efficacibus ad laborem 
pertinentibus careat aut minus valeat eas in vitae usum traducere, in altera parte insigni lucro 
venduntur ad utilitatem societatum bonis gignendis, quae huiusmodi rationi bona efficiendi sese 
dant, quae nullis finibus circumscribitur. 


Systemati nummario et fiscali per orbem terrarum vigenti id est proprium et peculiare ut methodi 
permutationis et quaestus faciendi varientur, quo fit ut generalis ratio creditorum ac debitorum 
ac status aeris alieni, quibus regiones pauperes conflictantur, inde capiat detrimentum. 


Res technologicae earumque permutatio unam e praecipuis quaestionibus reciprocarum 
commutationum internationalium et, quae inde oriuntur, gravium damnorum efficiunt. Nec raro 
contingit ut regionibus minus progressis res technologicae necessariae denegentur aut inutiles 
mittantur. 


Instituta vera intemationalia, multorum sententia, in exsistentia sua ad id pervenisse videntur ut 
rationes munera sua gerendi, pretia laboris eorumque efficientia attente recognoscantur 
oporteat et fortasse emendationes postulentur. Ut liquet, tantae prudentiae rerum processus 
peragi nequit nisi socia omniam opera. Postulatur enim in antecessum ut aemulationes politicae 
superentur et a voluntate discedatur iisdem institutis utendi quasi instrumentis pro proprio 
emolumento, cum ipsa ratio, cur ea sint, sit bonum commune. 


Instituta et corpora eiusmodi, quae sunt, populorum commodo sine ulla dubitatione operando 
servierunt. Verumtamen hominum genus, coram novo ac difficiliore spatio verae suae 
progressionis, altiore gradu temperationis intemationalis indiget, quae societati, rei 
oeconomicae et animorum culturae per totum orbem terrarum consulat. 


44. Progressio imprimis animum ad res faciendas promptum a regionibus postulat, quae eo 
indigent (81). Unusquisque secundum responsale suum officium rem gerere debet nec licet 
omnia ab opulentioribus exspectare, estque agendum operam cum aliis sociando, qui in eadem 
versantur condicione. Unusquisque, quantum prorsus fieri potest, detegat oportet et in aliorum 

utilitatem convertat proprium libertatis locum. Unusquisque etiam oportet sic instituatur ut 
incepta valeat inire, apta ad societatis necessitatibus satisfaciendum. Unusquisque demum 
conscius fieri oportet necessitatum, quae habentur, iurium et officiorum, quibus astringitur, ut 
necessitates illas expediat. Populorum Progressio ex officio, quo quisque devincitur ad sui ipsius 
profectum, oritur atque, cum aliis cooperando, aptissime ad effectum deducitur. 


Id igitur refert ut ipsae nationes minus progressae, quantum potissimum fieri possit, foveant 
modum, ex quo quisque civis suo ipsius conatu valescat eo quod ei aditus patet ad ampliorem 
cultum humanum et ad liberum commercium nuntiationum. Ad veram progressionem proxime 
confert quidquid alphabeticae institutionis inductioni et educationi elementariae prodest, quae 
illam perpolit et complet, quemadmodum in Litteris Encyclicis a verbis Populorum Progressio 
incipientibus proponitur, quae tamen proposita in tot orbis terrarum partibus ab effectione tam 
longe absunt. 


Nationes ipsae ut hanc viam ingrediantur, ea perspiciant oportet quae sibi ut priora sunt agenda, 
atque perscrutentur suas necessitates, pro peculiaribus suae gentis condicionibus, suo situ finium, 
suis traditionibus culturalibus. 


Quaedam nationes effectionem alimentorum oportet adaugeant, ut necessaria ad victum et 
vitam semper habeant in promptu. In mundo huius temporis — ubi tot fame pereunt, praesertim 
inter infantes — non desunt exempla nationum minus progressarum, quae effecerunt ut 
propriarum rerum esculentarum sufficientiam, quam sibi proposuerunt, consequerentur adeo, ut 
exportare valerent. 


Aliae nationes quasdam structuras suas iniustas reforment oportet praesertim instituta sua 
politica, eo consilio ut pro regimine corrupto, dictatorio vel imperioso formam democraticam et 
participalem substituant. Est quidem processus, quem propagari et solidari cupimus, quia 
prosperitas alicuius communitatis politicae — quatenus cunctorum civium libera participatione 
et responsali officio circa publicam rem, iuris securitatem, respectum et promotionem iurium 
humanorum manifestat — necessaria est condicio ac praesidium progressionis « totius hominis 
et omnium hominum ». 


45. Ea qua diximus, ad effectum deduci non possunt nisi omnes sociam operam praestant, 
praesertim communitatis internationalis, ac quidem intra amplos fines solidae hominum 
coniunctionis, quae omnes vale at complecti, initio sumpto ab iis qui in extremas societatis partes 
sunt detrusi. Tamen nationes minus progressae officio tenentur inter ipsas et cum regionibus 
maxime in extremas partes detrusis solid am illam coniunctionem exsequendi. 


Exoptandum est, ut exemplum subiciamus, ut nationes eiusdem plagae rationes cooperandi 
constituant, quibus effectoribus bonorum validioribus minus sint obnoxiae; bonis in eadem plaga 
partis fines aperiant; rationes fortasse perpendant, quibus res vicissim compleantur; sese 
consocient ad ministeria sibi comparanda, quae singulae solae suppeditare non possunt, 
cooperationem illam ad rem nummariam et fiscalem proferant. 


Mutua obnoxietas in compluribus harum regionum reapse iam habetur. Eius agnitio, eo 
pertinens ut magis actuosa reddatur, optio est adversus illum rerum statum, quo aliqua 
regionibus ditioribus et potentioribus est nimis obnoxia, in ipso ordine expetitae progressionis; 
quo non fit ut ulli aliqua opponatur sed ut proprias facultates detegat atque frugiferas reddat. 
Regiones minus progressae eiusdem plagae, iis non exceptis, quae verba « Meridiei » 
comprehenduntur, efficere possunt ac debent — quemadmodum fieri iam incipit cum eventibus, 

de quibus bene licet sperare — nova corpora regionalia, quae criteriis aequalitatis, libertatis, 
participationis secundum universorum consensionem ducantur. 


Solida hominum coniunctio universalis postulat, ut condicionem pernecessariam, suis legibus 
vivendi potestatem et liberam ipsius animi promptitudinem, etiam apud consociationes, quas 
memoravimus; verum etiam promptum animum ad necessaria incommoda accipienda in bonum 
communitatis totius mundi. 


VII 


46. Populi et singuli homines suam ipsorum liberationem affectant; quorum plena progressio est 
signum eorum desiderii eo pertinentis ut multiplices coactiones superentur, quibus 
impediunturne « vita humaniore » fruantur. 


Recens, spatio temporis, quod editas Litteras Encyclicas, e verbis Populorum Progressio 
nuncupatas, est subsecutum, in quibusdam Ecclesiae catholicae partibus, praesertim in America 
Latina, quae vocatur, novus modus invaluit quaestiones miseriae ac deficientis progressus 
aggrediendi, eo quod liberatio facta est genus fundamentale primumque principium actionis. 


Praestantia bona, sed etiam errores atque pericula errorum, qui cum huiusmodi rationibus rem 
considerandi ac theologice enucleandi conectuntur, a Magisterio ecclesiastico congruenter sunt 
enuntiata (82). 


Addere expedit studium liberationis a quovis modo servitutis, ad hominem et societatem quod 
attinet, esse desiderium praecelsum et maxime probandum, cum eo progressio proprie spectet, 
vel potius liberatio et progressio, intimi nexus inter utramque rem habita ratione. 


Progressio autem solum oeconomica ad hominem liberandum non valet, quin, contra, eum magis 
in servitutem redigere potest. Progressio enim, quae non complectitur hominis rationem 
culturalem, naturam transcendentem, religiosam, prout suam exsistentiam agnoscit et proposita 
sua et ea quae priora habet per eam dirigere, eo minus ad veram confert liberationem. Homo 
plane liber est solum, cum est suus, plenitudine fruens iurium suorum et officiorum. Idem de 
societate est dicendum. 


Praecipuum impedimentum superandum ut ad veram liberationem perveniatur, est peccatum 
atque illae quasi structurae peccati, inde exortae, quod id gradatim multiplicatur et propagatur 
(83). 


Liberatio, qua Christ us nos liberavit (cfr. Gal 5, 1) (84), nos excitat ut in omnium servos 
convertamur. Ita cursus progressionis et liberationis solida hominum coniunctio reapse efficitur 
seu exercitatio caritatis et servitium proximi, praesertim pauperiorum. « Etenim ubi desunt 
veritas et amor processus liberationis ducet ad mortem libertatis, cui nullum futurum 
firmamentum erit » (85). 


47. In summa rerum acerbarum, quas proxime praeteritis annis sumus experti, et in conspectu, 
maximam partem improbando huius temporis, Ecclesia vehementer debet affirmare 
possibilitatem et certitudinem  superationis eorum quae sive nimietate sive defectu 
interponuntur contra progressionem, atque fiduciam in vera liberatione. Quae fiducia et 
certitudo postremum in Ecclesiae conscientia promissionis divinae innititur, qua spondetur 
historiam huius temporis non in se clausam manere sed Regno Dei patescere. 


Ecclesia autem fiduciam etiam in homine ponit, quamvis depravationem noverit, cuius est capax, 
quia probe scitlicet peccatum hereditate acceptum obstet, quod in « structuris peccati » facilius 

committitur — in persona humana sufficientes inesse qualitates viresque, « bonitatem » 
fundamentalem (cfr. Gen 1, 31), cum ipse imago sit Creatoris, influxioni redemptrici Christi 
expositus, qui « cum omni homine quodammodo se univit » (86), et quoniam effie ax actio 
Spiritus Santi « replevit orbem terrarum » (Sap 1, 7) (87). 


Non licet ergo probare neque desperationem neque mentem omnia in deterius referentem neque 
inertiam. Est enim hoc dicendum etsi cum animi amaritudine: ut peccari potest nimio studio sui 
ipsius, nimii quaestus ac dominationis cupiditate, sic peccari potest — pro urgentibus 
necessitatibus multitudinum hominum in inferiore progressione versantium, — timore, 
titubatione, atque, ad extremum, ignavia. Omnes vocamur, immo obligatione tenemur ultimae 
decadis secundi Millennii praegravem provocationem excipiendi, propterea etiam quod 
impendentia pericula cunctis minantur; quae sunt: condicio oeconomica per orb em terrarum in 
discrimine posita, bellum nullis finibus terminatum, sine victis et victoribus. His minis perspectis, 
distinctio inter personas et regiones opulentas, inter personas et regiones pauperes, paulum 
valet, salvo maiore conscientiae officio, quo is obstringitur, qui plus habet atque plus potest. 


Verumtamen huiusmodi rationis expositio non una est neque praecipua. Agitur de dignitate 
personae humanae, cuius defensio et provectio a Creatore nobis sunt commissae, et cuius proprie 
debitores sunt viri et mulieres, pro suscepto munere, quovis historiae tempore. Rerum conspectus, 
qui hodie habetur, cum huiusce dignitatis postulationibus minime congruit, quemadmodum 
multi iam magis minusve dilucide intellegunt. Unusquisque ad suum tenendum locum vocatur in 
hac pacifica contentione, pacificis armis facienda, ut progressio in pace obtineatur, ut ipsa natura 
et mundus circumiacens in tuto collocentur. Ecclesia etiam implicari se sentit, ac funditus quidem, 
in hac certatione, de cuius ultimo eventu confidit. 


Quocirca, exemplo Pauli PP. VI moti, qui per Encyclicas Litteras a verbis Populorum Progressio 
incipientibus egit, volumus, cum animi simplicitate et humilitate, ad omnes, viros et mulieres, 
nullo excepto, nos convertere ea mente ut, certi gravitatis temporis praesentis et officii conscien 
tiae, quo q uisque devinciatur, consilia ineant, ad quae solida hominum coniunctio et amor, 
potissimum erga egenos, hortentur; quod faciant ratione vitae personali et familiari, usu 
bonorum qua cives, operam pro sua parte confer en do ad deliberationes de re oeconomica et 
politica, suaque cura et studio in or dine nationali et internationali, ut hodiernus postulat status 
rerum et imprimis exigit dignitas humanae personae, indelebilis imaginis Dei Creatoris, quae in 
unoquoque nostrum vere est eadem. 


In hac pacifica contentione Ecclesiae filii exemplo praefulgeant oportet sintque ductores, quippe 
quorum sit, secundum proposita a Jesu ipso in synagoga Nazarethana enuntiata, « evangelizare 
pauperibus... praedicare captivis remissionem et caecis visum, dimittere confractos in remissione, 
praedicare annum Domini acceptum » (Lc 4, 18-19). Expedit in lumine ponere munus 
praeponderans laicorum, virorum et mulierum, quemadmodum in recenti Coetu Synodi 
Episcoporum est iterum declaratum. Eorum est cum christiani officii diligentiares temporales 
veluti animare in iisque ostendere se testes esse et operatores pacis atque iustitiae. 


Volumus nos convertere maxime ad eos qui sacramento baptismi et eiusdem symboli professione, 
licet id diverse interpretentur, veram communionem, quamquam imperfectam, nobiscum 
participant. Pro certo habemus sive sollicitudinem, quam hae Litterae nuntient, sive exposition 
em rationum, quibus eae moveantur, sive sermonem, quo exprimantur, sibi esse assueta, quia 
ex Evangelio Christi sunt hausta. Hic novam invitationem possumus nancisci ad commune 
testimonium perhibendum communis persuasionis nostrae circa hominis dignitatem, qui a Deo 

est creatus, a Christo redemptus, sanctificatus a Spiritu Sancto, et in hoc mundo vocatur ut vitam 
huic dignitati consentaneam ducat. 


Hoc rogatu eos etiam compellamus, qui hereditatem Abrahae, « patris fidei » (88), ac tradition 
em Veteris Testamenti nobiscum communicant, eos qui, ut nos, in Deum iustum et misericordem 
credunt, id est ad ludaeos et Musulmanos. Rogatum hunc etiam ad omnes sectatores magnarum 
mundi religionum amplius perferimus. 


Congressio, die XXVII mensis Octobris anno proxime praeterito Asisii, in urbe Sancti Francisci, 
habita, quae eo pertinebat ut preces pro pace funderentur et ut circa earn officio nos 
obstringeremus — cuiusque propria religion is professione stricte servata — universis ostendit 
quantum pax — eiusque necessaria condicio, progressio scilicet « totius hominis et omnium 
hominum » — etiam religiosa quaestio esset, atque utriusque consummatam effectionem e 
fidelitate erga vocationem nostram, ut virorum et mulierum credentium, pendere; pendent 
autem imprimis e Deo. 


48. Ecclesia probe novit nullam temporalem effectionem idem valere ac Regnum Dei; sed omnes 
effectiones nos impellunt ut rem attentius consideremus et quodammodo antecapiamus gloriam 
Regni Dei, quam ultra historiae fines affuturam exspectamus, « cum Dominus iterum veniet ». 
Verum exspectatio numquam causam afferre potest praetextam cur homines in certa 
definitaque condicione sua personali et vitae socialis, nationalis et internationalis, neglegamus, 
quatenus haec ipsa — praesertim hac aetate — illam moderatur. 


Nihil, quamquam imperfectum est ac temporarium, eorum omnium, quae socio universorum nisu 
et gratia divina in quodam historiae spatio effici potest aut debet, ut hominum vita « humanior 
» reddatur, perdetur nec vanum erit. Id Concilium Vaticanum Il docet in quodam loco praeclaro 
Constitutionis a verbis Gaudium et spes appellatae: « Bona ... humanae dignitatis, communion 
is fraternae et libertatis, hos omnes scilicet bonos naturae ac industriae nostrae fructus, 
postquam in Spiritu Domini et iuxta Eius mandatum in terris propagaverimus, postea denuo 
inveniemus, mundata tamen ab omni sorde, illuminata ac trasfigurata, cum Christus Patri reddet 
regnum aeternum et universale ... His in terris Regnum iam in mysterio adest » (89). 


Regnum Dei nunc imprimis celebratione Sacramenti Eucharistiae, quod est Sacrificium Domini, 
praesens redditur. In celebratione eucharistica fructus terrae et operis hominum — panis et 
vinum — arcano modo, realiter et substantialiter, opera Spiritus Sancti et ministri verborum, 
transfigurantur in Corpus et Sanguinem lesu Christi, Filii Dei et Filii Mariae; per quam Regnum 
Patris inter nos praesens adest. 


Bona huius mundi et opus manuum nostrarum — panis et vinum — adventui Regni postremi et 
immutabilis inserviunt, quia Dominus, per Spiritum suum, ea in se transsubstantiat, ut Patri 
nobisque se offerat in renovatione unici sui sacrificii, quo Regnum Dei realiter anticipatur et 
adventus eius finalis annuntiatur. 


Ita Dominus per Eucharistiam, sacramentum et sacrificium, nos secum coniungit atque inter nos 
colligat necessitudine, quae omnem coniunctionem naturalem exsuperat; sic conexos nos in 
mundum universum mittit ut per fidem et opera Dei testemur amorem, praeparantes Regni ipsius 
adventum idque anticipantes in huius temporis umbris. 


Quicumque Eucharistiam  participamus, adducimur ut per hoc Sacramentum veram 
significationem actionis nostrae in hoc mundo pro progressione et pace detegamus utque vires 
capiamus, quibus magnanimiter nos devinciamus officio, Christi moti exemplo, qui in hoc 


205 


Sacramento dat vitam pro amicis suis (cfr. lo 15, 13). Officium, quo nosmet ipsos obstringimus 
— perinde atque officium a Christo susceptum et quatenus nostrum huic iungitur — non erit 
inutile, sed sine dubitatione fecundum. 


49. Hoc Anno Mariali volvente, quem indiximus ut fideles catholici magis magisque oculos ad 
Mariam converterent, quae « nos praecedit in peregrinatione fidei (90) atque materna 
sollicitudine pro nobis apud Filium, Redemptorem nostrum, intercedit, cupimus ei necnon eius 
deprecationi comrnittere grave discrimen temporis nostri, incepta quae ineuntur et suscipientur, 
saepe magnis cum doloribus, ut opera conferatur ad veri nominis « progression em populorum 
», quam Decessor Noster Paulus VI proposuit et annuntiavit. 


Quemadmodum semper christiana pietas facere consueverat, Beatissimae Virgini Mariae 
subicimus difficiles condiciones unius cuiusque ut Filio suo eas exponendo, ab eo impetret ut 
releventur atque mutentur. Verum subicimus etiam condiciones sociales et ipsum discrimen 
internationale una cum eorum rationibus, anxietatem ingerentibus, miseriae, carentiae operis, 
privationis cibi, contentionis ad apparatum militarem augendum, neglectionis iurium 
humanorum, conflictationum, quae ex parte vel ex toto reapse geruntur vel periculorum, ne 
exardescant: haec, ut filii, eius « misericordibus oculis » proponimus, veterem antiphonam 
marialem fide et spe moti, iterantes: « Sancta Dei Genetrix, nostras deprecationes ne despicias 
in necessitatibus nostris; sed a periculis cunctis lib era nos semper, Virgo gloriosa et benedicta 
Beatissima Virgo Maria, Mater nostra atque Regina, ea est, quae ad Filium suum conversa, dixit: 
« Vinum non habent » (lo 2, 3); eadem Deum Patrern dilaudat quia « deposuit potentes de sede 
et exaltavit humiles; esurientes implevit bonis et divites dimisit inanes» (Lc 1, 52 s.). Pro 
sollicitudine sua materna rationes curat personales et sociales hominum vitae in terra (91). 


Coram Sanctissima Trinitate Ei committimus, quae his Litteris Encyclicis exposuimus ut cunctos 
impelleremus ad cogitandum et ad actuose perficienda quae veram « progressionem populorum 
» promoveant; quae tam significanter collecta Missae cognominis exprimuntur: 


« Deus, qui unam dedisti cunctis gentibus originem, et un am ex eis in te voluisti familiam 
congregare, tuae caritatis ardore omnium corda perfunde et fratrum suorum desiderio iustae 
progressionis accende, ut... humana singulorum perficiatur persona, et aequitas atque iustitia, 
quavis divisione sublata, in hominum societate firmentur » (92). 


Haec, finem Litteris imponentes, rogamus nomine omnium fratrum et sororum, quibus 
peculiarem Benedictionem impertimus, signum salutationis faustique ominis. Datum Romae, 
apud Sanctum Petrum, die XXX mensis Decembris, anno MCMLXXXVII, Pontificatus Nostri decimo. 
IOANNES PAULUS PP.Il. 

Prior - Vigilanti cura, post - Centesimus annus 


10. MATER ET MAGISTRA LITTERAE ENCYCLICAE IOANNIS PP. XXIII SUMMI PONTIFICIS 


Mater et magistra gentium a Christo lesu ob eam causam catholica Ecclesia constituta est, ut, 
per saeculorum decursum, omnes, qui in eius sinum et amplexum venturi essent, cum 
praestantioris vitae plenitudine salutem reperirent. Cui quidem Ecclesiae, «columnae et 
firmamento veritatis» (cf. 1 Tm 3,15), duplex illud sanctissimus eius Conditor munus detulit, ut 
sibi pareret filios, et, quos peperisset, doceret et regeret, materna consulens providentia sive 

singulorum hominum sive populorum vitae, cuius excellentem dignitatem ipsa summo semper in 
honore habuit, vigilanterque tuita est. 


Christi enim doctrina terram cum caelo veluti coniungit; quippe quae integrum hominem 
complectatur, eius videlicet animum et corpus, intellectum et voluntatem, eundemque iubeat 
mentem ex hac varia humani convictus condicione ad supernae vitae regiones erigere, ubi 
inoccidua beatitate et pace aliquando fruetur. 


Quamvis igitur Ecclesiae sanctae ante omnia sit animos ad sanctitatem adducere et bonorum 
caelestium facere participes, eadem tamen de cotidianae quoque hominum vitae necessitatibus 
sollicita est, quae non modo ad eorum pertineant victum cultumque, sed etiam ad commoda et 
prosperitates, in vario bonorum genere, in variisque temporum momentis. 


Quod cum Ecclesia sancta praestat, praecepta Conditoris sui Christi in rem adducit, qui cum alibi 
dicit: «Ego sum via, et veritas, et vita» (lo 14,6), alibi: «Ego sum lux mundi» (lo 8,12), in primis 
utique spectat ad aeternam hominum salutem; cum vero, famelicorum circumspiciens 
multitudinem, veluti gemens clamat: «Misereor super turbam» (Mc 8,2), terrenas etiam 
populorum necessitates sibi curae esse ostendit. Neque id verbis dumtaxat divinus Redemptor 
demonstrat, sed etiam suae vitae factis cum, multitudinis famem compescendi causa, non semel 
panem prodigialiter multiplicat. 


Quo pane, corporibus nutriendis dato, simul caeleste illud animorum praesignificare voluit 
alimentum, quod, «pridie quam pateretur», daturus erat hominibus. 


Nihil idcirco mirum si catholica Ecclesia, a Christo capiens documentum, mandatum Christi 
conficiens, per bis iam mille annos, a priscorum nempe diaconorum ministeriis ad nostros usque 
dies, continenter altam praetulit facem caritatis, non minus praeceptis quam exemplis latissime 
editis: caritatem dicimus, quae mutui amoris praecepta et usum concinne copulans, mirifice 
binum hoc «dandi» iussum tenet, quo Ecclesiae doctrina et actio socialis continetur tota. 


lamvero socialis huius doctrinae pariterque actionis, quam catholica Ecclesia saeculis volventibus 
explicavit, longe insigne documentum, nemine refragante, sunt existimandae praeclarissimae 
Encyclicae eae Litterae, quibus Rerum Novarum initium, (2) quas Decessor Noster imm. mem. 
Leo XIII, abhinc annos septuaginta, in vulgus emisit, praecepta traditurus, quibus quaestio 
dissolveretur de opificum condicione ad christianae doctrinae normas instauranda. 


Haud saepe factum est, ut tanta gentium approbatione Pontificalia admonita acciperentur, 
quanta hae Leonis XIII Litterae, qua argumentorum pondere et latitudine, qua dicendi vi haud 
dubie cum paucis exaequandae. Re enim vera normae et adhortationes illae tanti momenti 
locum obtinuerunt, ut earum memoria nulla posterorum oblivione tegenda videatur. Nam ab iis 
latius patere visa est catholicae actio Ecclesiae, cuius Supremus Pastor, veluti susceptis 
tenuiorum vexatorumque hominum incommodis, gemitibus, appetentiis, sese ad eorum iura 
persequenda et recuperanda tunc potissimum contulit. 


Nimirum igitur, quamquam haud breve iam temporis spatium abiit, postquam Litterae illae 
maxime mirabiles datae sunt, ad hunc tamen diem plurimum earum pollet efficacitas. Pollet 
nempe in actis Summorum Pontificum, qui in Leonis XIII locum alius ex alio suffecti sunt, quique, 
cum de re oeconomica et sociali agunt, a Leonianis illis Litteris aliquid semper mutuantur, vel ut 
illas enucleent atque illustrent, vel ut catholicorum animis novam alacritatem addant. Pollet 
praeterea in multarum disciplina ac temperatione civitatum. Quibus omnibus in medio 
apertissime ponitur, sive explorata diligenter principia, sive agendi normas, sive admonitiones 

patria caritate traditas, quae in grandibus Decessoris Nostri Litteris insunt, nostris etiam diebus 
pristinam obtinere auctoritatem; quin etiam ex iis nova eaque salutaria hominibus consilia inici 
posse, quibus et quanta sit nunc causa de re sociali bene ipsi iudicent, et quae hac in re sint sibi 
suscipienda deliberent. Quae Pontifex ille sapientissimus dedit universae hominum consociationi 
praecepta, ea sane illustriore micuisse luce sunt putanda, quod tempora, cum data sunt, non 
paucis offundebantur obscuritatibus: cum videlicet hinc rerum oeconomicarum atque civilium 
condicio se in aliam prorsus vertebat, hinc multorum contentiones exardescebant et concitatae 
seditiones. 


Quem ad modum enim est omnibus perspectum, quae tunc longius de rebus oeconomicis 
pervaserat opinio in rebusque ipsis valebat magis, ea, quippe quae omnino totum necessariis 
naturae tribueret viribus, statuebat idcirco nulla inter se ratione leges morales et oeconomicas 
leges coniungi; ideoque eum qui rei oeconomicae operaretur, nihil nisi sua ipsius emolumenta 
spectare; mutuas negotiosorum hominum rationes summa ea dumtaxat astringi lege, quae in 
libera immoderataque competitorum aemulatione posita esset; capitum usuras, mercium et 
ministeriorum pretia, lucri et mercedis modum, veluti machinali ritu, mercatorum lege unice finiri 
necesse; magnopere esse cavendum, ne se civilis potestas ullo modo negotiis oeconomicis 
immisceret. Per idem autem tempus, opificum collegia pro nationum varietate aut non 
admittebantur prorsus, aut tolerabantur, aut iure privato agnoscebantur. 


Fiebat nempe eo tempore ut, ad oeconomicus res quod attineret, non modo superbum 
potentiorum imperium pro legitimo duceretur, verum etiam in mutuis hominum commerciis 
plane idem dominaretur; atque adeo in universum rerum oeconomicarum funditus perturbaretur 
ordo. 


Nam nimia dum rerum copia pauci potiebantur, magnae interea operariorum multitudines 
acriore cotidie egestate laborabant. Etenim operarum mercedes neque ad usus vitae necessarios, 
neque interdum ad ipsam depellendam famem satis erant; in iis plerumque rerum condicionibus 
proletarii operam cogebantur impendere, in quibus et valetudini suae, et integritati morum, et 
religiosae fidei insidiae parabantur; in quas autem condiciones pueri et mulieres opus facientes 
vocabantur, eae saepenumero inhumanae habendae; mercenariorum ante oculos, terriculi 
instar, cotidie versans intentata operis vacatio; domesticus convictus sensim ad dissociationem 
pronus. 


Ex quo illud natura consequebatur, ut opifices, suam ipsorum iam indignantes fortunam, rerum 
eiusmodi statum palam recusandum iudicarent; itemque consequebatur, ut ad operarios 
gliscerent longius seditiosorum hominum commenta, remedia suadentium incommodis leniendis 
deteriora. 


In hunc modum inclinatis temporibus, Leo XIII, Litteris Encyclicis Rerum Novarum in lucem emissis, 
illud dedit de re sociali nuntium, ex ipsius naturae humanae necessitatibus depromptum, atque 
ad sacri Evangelii praecepta et rationem conformatum; nuntium dicimus, quo sane, nonnullis in 
diversum, uti solet, trahentibus, universitas tamen populorum capta est, atque ad summam 
admirationem excitata. Quamquam non primum tunc Apostolica Sedes, quoad huius vitae 
negotia, pro egenis sibi suscepit propugnationem; quandoquidem idem Decessor Noster f. r. Leo 
XIII alia ediderat acta, quibus ad hoc quodammodo patefecerat viam, cuius mentionem movimus. 
Sed his tamen Litteris ita primum principia deducendo componuntur, unumque sub aspectum 
veluti subiciuntur res in posterum gerendae, ut easdem, si rerum oeconomicarum etsocialium 
rationes spectemus, catholicae doctrinae quasi summam habere non immerito existimemus. 

Quod profecto haud parum confidentiae ostendisse dicendum est. Etenim dum non verebantur 
quidam, socialem quaestionem spectantes, Ecclesiam incusare, quasi ea nihil faceret aliud, nisi 
egenos ad aerumnarum perpessionem, opulentos vero ad liberalitatem cohortaretur, Leo XIII 
interea non dubitavit apertissime sancta iura statuere ac tueri opificum. Atque expositurus 
quaenam essent catholicae Ecclesiae de re sociali principia atque praecepta, haec palam edixit: 
«Confidenter ad argumentum aggredimur ac plane iure Nostro, propterea quod causa agitur ea, 
cuius exitus probabilis quidem nullus, nisi advocata religione Ecclesiaque, reperietur». (3) 


Habetis sane perspecta, Venerabiles Fratres, ultima principia a praestantissimo illo Pontifice tam 
dilucide tamque graviter tradita, ad quae, oeconomicis atque socialibus rebus aestimatis, 
humani convictus facies omnino sit restituenda. 


Atque initio de labore docet, hunc nullo modo posse pro merce quapiam duci, utpote qui ab 
humana persona proxime procedat. Nam cum ex eo, veluti ab unico capite, plerique hominum 
sumant suum victum cultumque, eius idcirco modus, non ex mercatorum more pendendus est, 
sed verius ex iustitiae et aequitatis legibus; quod nisi fit, conficitur porro ut de locando opere 
pactionibus, quamvis libere initis utrimque, iustitia prorsus laedatur. 


Accedit quod a natura in singulos proficiscitur ius bona privatim possidendi, ne iis quidem 
deductis quae instrumenti loco sunt; quod ius delere nequaquam integrum est reipublicae. 
Verum quia in privato bonorum dominio naturaliter sociale inest munus, ob eam causam qui 
istiusmodi fruatur iure, is necesse est, non solum cum suo ipsius commodo, sed cum aliorum 
etiam utilitate fruatur. 


Quod autem ad rempublicam attinet, cuius finis est, ut, in terrestrium bonorum genere, communi 
omnium utilitati prospiciat, res civium oeconomicas ea nullo pacto potest neglegere; immo vero 
opportune curare debet praesens, ut primum ex iisdem ea gignatur bonorum copia, «quorum 
usus est necessarius ad actum virtutis»; (4) ut deinde iura vindicentur civium universorum, in 
primis scilicet tenuiorum, cuiusmodi opifices sunt, mulieresque puerique. Neque civitati fas est 
umquam se ex officio exuere, quo iubetur operariorum rationes in melius data opera mutare. 


Ad haec, reipublicae partes sunt prospicere, ut simul de locandis operis pactiones ad iustitiae 
aequitatisque normam conflentur; utsimul, ubi impendantur operae, ibi ne labefactetur, neque 
quantum ad corpus, neque quantum ad animum, humanae personae dignitas. Quam ad causam 
in Leonianis Litteris summa exponuntur iusti verique elementa de humani convictus rationibus, 
quae nostro hoc tempore civitates aliter atque aliter ad suas traduxerunt leges, quaeque — ut 
Decessor Noster imm. rec. Pius XI in Encyclicis Litteris Quadragesimo Annos (5) declarat — non 
parum contulerunt ad condendam atque provehendam novam illam iuris disciplinae partem, 
quam «Laboris lus» appellant. 


In iisdem praeterea Litteris ius a natura datum esse operariis affirmatur, non tantum ut corporati 
in societates coéant, sive ex solis opificibus, sive ex opificum et dominorum ordinibus conflatas, 
easdemque in illam formam redigant quam opinentur magis suae artis rationibus idoneam, sed 
ut etiam ipsi opifices in societatibus, quas diximus, ita se, nemine praecludente, libere ac sua 
sponte movere possint, prouti suae utilitates ferant. 


Postremum operarii operumque conductores, in mutuis componendis rationibus, sese gerant ad 
principia humanae coniunctionis, atque ad christianae fraternaeque necessitudinis normam: 
quandoquidem sive immoderata ea aemulatio, quam 

«liberales», qui vocantur, praedicant, sive alterius ordinis in alterum, pro «marxianis» placitis, 
dimicatio, non minus a christiana doctrina quam ab hominum ipsorum natura sunt sane 
alienissimae. 


Haec videlicet sunt, Venerabiles Fratres, tamquam fundamenta, sive rerum oeconomicarum sive 
socialium vero ordini subicienda. 


Non est igitur mirum, si catholicorum hominum praestantissimi, his incitati adhortationibus, 
complura susceperunt coepta, ut ad effectum tradita doctrina adduceretur. Neque alii egregie 
cordati viri in variis orbis terrarum regionibus non sunt reperti, qui, ipsis humanae naturae 
necessitatibus acti, vias sequerentur easdem. 


lure igitur optimo huiusmodi Litteras, quoad novum instaurandum rerum oeconomicarum et 
socialium ordinem, «Magnam Chartam» (6) ad hunc usque diem nominant. 


lamvero, quarto expleto decennio postquam insigne illud praeceptorum quasi corpus in publicam 
lucem prodierat, Decessor Noster f. r. Pius XI suo loco Litteras Encyclicas foras edendas censuit, 
quibus initium Quadragesimo Anno. (7) 


Quibus actis Summus Pontifex tum catholicae Ecclesiae iuris et officii esse confirmat, in id 
praecipuam conferre operam ut de re sociali causae gravissimae, ut oportet, expediantur, quae 
tantopere totam civium coniunctionem sollicitant; tum deinde tradita in Leonianis Litteris 
principia et praeceptiones temporum condicionibus apta inculcando conservat; tum denique, per 
huiusmodi occasionem, non tantum aliquot doctrinae capita declarat, in quibus vel catholici 
homines haerebant, sed docet etiam qua ratione principia praeceptionesque eadem, quoad 
socialium rerum ordinem, sint ad mutatum temporum statum componenda. 


Eo enim tempore subdubitabant nonnulli quid vere de privata possessione, quid de manuum 
mercede opificibus tribuenda, quid postremo de temperata quadam socialismi ratione catholicis 
esset sentiendum. 


Quod nunc ad primum attinet, iterum pronuntiat Decessor ille Noster privatae possessionis ius 
ab ipsa oriri natura; quin etiam socialem eiusdem privati dominii rationem et munus enucleat 
atque illustrat. 


De altera autem causa, postquam Augustus Pontifex sententiam eorum movit, qui salarii 
disciplinam opinarentur esse natura ipsa iniustam, simul queritur quod eadem non semel 
constituta vel inhumane vel iniuste sit; simul accurate monet quae rationes quaeve condiciones 
sint servandae, ne a iustitia neve ab aequitate hac in re discedatur. 


In quo rerum genere, ut praeclare docet Decessor Noster, in praesenti expedit, pactiones 
operarum cum pactionibus societatis secundum aliqua temperari; ita nempe, ut «operarii 
officialesque consortes fiant dominii vel curationis, aut de lucris perceptis aliqua ratione 
participent». (8) 


Grave quoque et ratione et usu illud existimandum est, Pium XI confirmavisse «hominum 
efficientiam nec iuste aestimari neque ad aequalitatem rependi posse, eius natura sociali et 
individuali posthabita». (9) Quam ob rem, cum de dimetienda opificum mercede agitur, iustitia 
nimirum postulat ut, praeter ipsius opificis eiusque familiae necessitates, ex altera parte status 
respiciatur consociationum opibus gignendis, quibus opifices laborem impendant, ex altera 
generatim «publici boni oeconomici» (10) ratio habeatur. 

Prae se fert praeterea Antistes sacrorum Maximus «communistarum», qui dicuntur, et 
christianorum placita inter se repugnare vehementer. Neque posse ullo pacto catholicis 
hominibus praecepta probari «socialistarum», qui leniorem videantur profiteri sententiam; ex 
horum enim opinione effici primum ut, cum socialis vitae ordo occiduo hoc tempore finiatur, idem 
ad solius mortalis huius vitae commoda ordinetur; effici deinde ut, cum hominum convictus et 
societas ad externa bona pa(409)rienda dumtaxat pertineat, humana idcirco libertas nimis 
imminuatur, vera socialis auctoritatis notione neglecta. 


Non fugit tamen Pium XI, post datas, quadraginta ante annos, Leonianas Litteras illas, temporum 
rationem rerumque faciem esse funditus mutatas, idque, ut ex reliquis rebus, ita ex hoc etiam 
patere, quod libera competitorum aemulatio, ob insitam sibi ac veluti innatam vim, eo demum 
evaserit, ut seipsam fere dissolverit, et ingentes divitias ex iisdemque ortam dominandi 
immoderatam facultatem in paucorum congesserit manus, «qui plerumque non domini, sed 
depositae rei custodes tantum et administratores sint, eamque nutu suo arbitrioque regant». 


(11) 


Quam ob causam, ut attentius animadvertit Summus Pontifex, «libero mercatui oeconomicus 
potentatus suffectus erat; lucri cupiditati proinde effrenata potentatus ambitio successerat; tota 
oeconomia horrendum in modum dura, immitis, atrox erat facta». (12) Ex quo sane fiebat, ut vel 
reipublicae munera hominum opulentiorum emolumentis inservirent, atque ita congestae 
divitiae gentibus omnibus quodammodo imperarent. 


Cui rerum inclinationi convenienter obsistendi causa, Summus ille Pontifex praecipuas has tradit 
normas: scilicet rerum oeconomicarum rationem ad moralis vitae rationem esse revocandam, 
itemque sive singulorum civium sive societatum utilitates cum universorum utilitatibus esse 
potissime temperandas. Quod quidem, quemadmodum Decessoris Nostri ferunt praecepta, 
utique poscit, ut primum nempe humanus convictus ordinatim restituatur, societatibus 
minoribus ad res oeconomicas et ad professiones pertinentibus constitutis, quas respublica pro 
imperio suo non iniunxerit, sed sui sint iuris; ut deinde civitatum magistratus, suum 
redintegrantes munus, neutiquam neglegant communibus omnium utilitatibus prospicere; ut 
postremo, si hominum societatem universam spectemus, respublicae, mutuam inter se operam 
mutuaque consilia conferentes, bonum etiam populorum oeconomicum consectentur. 


Sed doctrinae capita, quae Pianarum Litterarum videntur esse propria, ad duo haec potissimum 
redigi possunt. Quorum alterum prohibet omnino, ne in re oeconomica, pro suprema lege 
habeantur aut singulorum consociatorumve hominum commoda, aut effrenata competitorum 
aemulatio, aut immodica opulentorum potestas, aut reipublicae ambitiosus honor dominandive 
cupido, aut huius generis alia. 


Immo vero quaelibet in rebus oeconomicis incepta necesse est iustitia et caritate, tamquam 
principibus rei socialis legibus, gubernari. 


Alterum vero, quod Litterarum Pii XI esse proprium censemus, praecipit ut, institutis sive publicis 
sive liberis conditis, tam in singulis civitatibus quam inter nationes, sociali iustitia auspice, is iuris 
instauretur ordo, in quo, qui rebus oeconomicis operentur, suas ipsorum commoditates cum 
communibus omnium utilitatibus apte componere possint. 


Sed in iuribus officiisque socialibus definiendis haud parum est tribuendum Decessori Nostro imm. 
mem. Pio XII qui, calendis luniis, anno millesimo nongentesimo quadragesimo primo, sacro 
Pentecostes die, nuntium ad universam hominum communitatem per radiophonicas undas 
propterea dedit, «ut omnium catholicorum hominum mentes in memoriam eius eventus 

intenderet, quem Ecclesiae sanctae annalibus mandare litteris aureis aequum esset: in 
quinquagies nempe revolutum annum, postquam Leo XIII eas maximi momenti ac ponderis 
Encyclicas Litteras in vulgus emiserat, a verbis Rerum Novarum initium faciens»; (13) dedit 
praeterea, «ut omnipotenti Deo gratias ageret maximas, quod eius in terris Vicarius, istiusmodi 
editis Litteris, Ecclesiam tanto impertivisset munere, utque in ipsum aeternum Numen 
immortales laudes conferret, quod iisdem Litteris talem inspiravisset ignem, quo universum 
genus hominum ad nova atque meliora audenda magis magisque incitaretur». (14) 


In quo nuntio magnus ille Pontifex, «ius fasque Ecclesiae esse profitetur, vere decernere 
utrumnam, quae struantur civili cuidam instituto initia et causae, ea utique cum firmissimo 
ordine congruant, quem Creator et Redemptor Deus tum iure naturae tum veritatibus divinitus 
traditis praefinivit»; (15) ait commemoratas Leo XIII Litteras in omne tempus esse valituras, ad 
perpetuam utilitatis ubertatem; sibique, occasione oblata, «in animo esse explicare enodatius 
quae catholica Ecclesia praecipiat de tribus vitae socialis reique oeconomicae causis praecipuis: 
de usu videlicet aspectabilium bonorum, de labore, de familia: quarum profecto rerum alia cum 
alia copuletur atque conectatur, altera subveniat alteri». (16) 


Quod pertinet ad primum, prae se fert Decessor Noster, cuiusvis hominis ius, externa nimirum 
bona ad victum cultumque suum referendi, pluris quidem faciendum esse quam alia quaecumque 
iura, quae in re oeconomica versentur, atque adeo pluris etiam quam ius privatim possidendi. 
Situm est certe quidem, quemadmodum Decessor Noster monet, ius possidendi bona privatim in 
ipsius iure naturae, sed, Creatore Deo sic volente, ius idem nullo pacto officere potest, «quominus 
corporea haec bona, a Deo utilitati omnium hominum creata ad omnes aequa parte pertineant, 
perinde ut iustitia pariter et caritas postulant». (17) 


De labore autem, Pius XII ea iterans quae in Leonianis Litteris insunt, docet eum loco officii simul 
et iuris esse habendum, quoad singulos homines; atque propterea eorundem in primis esse 
potestatis mutuas statuere rationes, quae laborem contingant; si autem iidem vel nolint vel 
nequeant hoc praestare, tum tantum «reipublicae esse, laborem partiri et aeque attribuere, 
modis finibusque servatis, quos communes verique nominis poscant utilitates». (18) 


Ad familiae vero causam Summus Pontifex transgressus, in medio ponit privatam bonorum 
externorum possessionem ad ipsius familiae vitam tuendam ac fovendam plurimum conferre; 
quippe quae «patrifamilias de ea germana libertate opportune polliceatur, qua is officiis 
satisfacere possit, a Deo sibi mandatis, cumque commodis ipsius familiae coniunctis, quae vel ad 
corpus, vel ad animum, vel ad religionem attineant». (19) Ex quo cum ius etiam familiae nascatur 
de suis in alia demigrandi loca, admonet idem Decessor Noster civitatum moderatores, quae vel 
suos cives abire sinant, vel alienos venientes accipiant, «ne quid unquam admittant, quo mutua 
sinceraque earundem civitatum consensio imminuatur, atque labefactetur». (20) Quod si 
utrimque factum sit, paria sane in populos commoda non transfundi latissime non posse, rerum 
copia bonarumque artium studiis auctis, provectis. 


Sed quae eo tempore rerum condicio longe dissimilis quam superioris temporis condicio iam Pius 
XII videbatur, ea funditus est viginti hisce annis conversa; non modo quoad singulae cuiusque 
civitatis statum proprium, sed quoad mutuas etiam civitatum rationes. 


Nam si provinciae spectantur vel doctrinarum vel artium vel rerum oeconomicarum, nova haec 
potissimum nostris diebus inducta esse constat: repertam vim atomicam, ad ususque cum 
bellicos tum postea civiles in dies magis adhibitam; datam hominibus prope infinitam facultatem 
res plurimas chemicis artificiis efficiendi; automatarias operationes bonis parandis, latius in 
provincias artium et communium ministeriorum inductas; agrorum culturam ad recentiorum 

temporum rationes accommodatam; praesertim per radiophonicam et televisificam machinam 
intervalla prope submota, quibus a populis distineantur populi; vehiculorum omne genus auctam 
maxime celeritatem; denique vias iam initas per quas ad sidera feramur. 


6Si vero ad sociales res animos adhibemus, haec nostris hisce diebus evenisse patet: 
incrementum cepisse sociales civium cautiones; in nonnullis civitatibus rerum oeconomicarum 
divitioribus provisum quibusvis vitae civium casibus; opifices, consociationum membra, se magis 
conscios de praecipuis causis oeconomicis et socialibus praestare; exiisse altius plerorumque 
civium communem institutionem; in cives longius vitae commoditates manavisse; saepius nunc 
homines ab alio ad alium transmigrare industriae ordinem, atque continuo quamlibet unam 
alterius classis ab altera disiunctionem imminutam; hominibus communiter doctis maiori nunc 
quam ante curae esse res, quae in universo terrarum orbe agantur. Eodem autem tempore, si 
quis animadvertat in crebrioribus usque civitatibus non parum processisse rationes sive rerum 
oeconomicarum sive socialium institutorum, is facile deprehendat magis in dies perspicuas 
exstare discrepantias: primum, inter res agriculturae et machinales industrias et communia 
ministeria; deinde, inter eiusdem civitatis regiones, alias aliter prosperas; postremo, civitatibus 
spectatis, quae ubique sunt, inter varias civitates, bonis oeconomicis dissimiliter praeditas. 


Quodsi ad res politicas adiciantur oculi, multa esse ibidem innovata propterea videmus: quod 
scilicet in pluribus hodie civitatibus fere cuiusvis fortunae homines publica gerunt munera; quod 
hodie rerumpublicarum rectores in res sive oeconomicas, sive sociales se cotidie magis 
interponunt; quod Asiae et Africae populi, depulsa publicae administrationis forma coloniarum 
propria, suis legibus suisque iuribus utuntur; quod mutuae populorum necessitudines 
increbruerunt, iidemque hodie magis in dies alii ex aliis aliquatenus pendent; quod in terrarum 
orbe Coetus et Consilia latius exstiterunt, quae singularum civitatum transgressa fines et rationes, 
omnium gentium consulunt utilitatibus, in genere vel bonorum oeconomicorum, vel rerum 
socialium, vel litterarum doctrinarumque, vel denique necessitudinum populorum mutuarum. 


Quibus omnibus cum animo reputatis, Nostras esse partes arbitrati sumus, flammam, quam in 
primis magni Decessores Nostri civerunt, inexstinctam alere, omnibusque esse auctores, ut ex 
eorum actis lumen et incitamentum sumant, si quaestionem de re sociali iis viis expedire velint, 
quae sint magis cum praesentium temporum necessitatibus consentaneae. Has igitur Litteras 
Nostras non modo dandas esse existimamus, ut de Encyclicis Litteris Leonianis merito 
commemoremus, verum etiam ut, pro mutata rerum facie, pariter quae praecepta Decessores 
Nostri tradiderint, confirmemus subtiliusque.explicemus, pariter quae sit Ecclesiae doctrina de 
novis gravibusque huius temporis causis distincte constituamus. 


Il 


Atque initio statuendum est in rerum oeconomicarum provincia priores tribuendas esse partes 
privatae singularium hominum industriae, qui quidem vel soli agant, vel cum aliis multiplici 
ratione consocientur, ad communia commoda sibi comparanda. 


Verum, ob causas a Decessoribus Nostris explanatas, hac in re praesens etiam accedat civilis 
potestatis opera necesse est, ut recte bonorum externorum incrementum provehatur, idque 
conducat ad socialis vitae progressum, atque ideo ad civium omnium utilitatem. 


Haec autem reipublicae providentia, quae fovet, excitat, ordinat, supplet atque complet, illo 
«subsidiarii officii principio» (21) innititur, quod Pius XI in Encyclicis Litteris Quadragesimo Anno 
ita proponit: «Fixum tamen immotumque manet in philosophia sociali gravissimum illud 
principium quod neque moveri neque mutari potest sicut quae a singularibus hominibus proprio 

marte et propria industria possunt perfici, nefas est eisdem eripere et communitati demandare, 
ita quae a minoribus et inferioribus communitatibus effici praestarique possunt, ea ad maiorem 
et altiorem societatem avocare iniuria est simulque grave damnum et recti ordinis perturbatio; 
cum socialis quaevis opera vi naturaque sua subsidium afferre membris corporis socialis debeat, 
numquam vero eadem destruere et absorbere». (22) 


Sane, quod facile est pervidere, recentiora doctrinarum incrementa opumque augendarum 
provectiores rationes id efficiunt, ut, multo magis quam antea, in civitatis moderatorum 
potestate sit, tum discrepantias imminuere, quae inter varios rei oeconomicae campos, vel inter 
diversas regiones eiusdem nationis, ac vel etiam inter diversos totius orbis terrarum populos 
intercedant; tum certis finibus perturbationes continere, quae ex ancipiti rerum oeconomicarum 
cursu oriri solent; tum denique efficacia praebere remedia, ne contingat, ut hominum ingentes 
multitudines ab opere vacare cogantur. Quare a publicae rei moderatoribus, quorum est 
communi bono consulere, etiam atque etiam postulatur, ut multiplicem in rem oeconomicam 
impendant operam, eamque ampliorem quam antea ordinatioremque; utque instituta, officia, 
instrumenta, agendique rationes huic efficiendo proposito congruenter accommodent. 


At semper illud maneat, publicarum auctoritatum providentiam de re oeconomica, etiamsi late 
pateat atque intimas communitatis partes attingat, eiusmodi tamen esse oportere, ut 
privatorum libertatem in agendo, non solum non coérceat, sed etiam augeat, modo praecipua 
cuiusvis humanae personae iura sarta tecta serventur. In quorum numero illud est ponendum, ut 
ad singulares homines ius et officium ex norma pertineat suam suorumque vitam sustentandi: 
quo fit, ut quaelibet rerum oeconomicarum disciplina liberam cuique permittat expeditioremque 
reddat opus fructuosum factitandi facultatem. 


Ceterum ex ipso rerum cursu rectius usque intellegitur, prosperam atque bene constitutam 
hominum consortionem haberi nullo modo posse, nisi ad rem oeconomicam cum privati cives, 
tum civitatis moderatores sociam conferant operam; quae nempe opera mutuo concordique nisu 
praestanda est, atque ea ratione, ut partes alterutri concreditae quam optime communis boni 
necessitatibus, pro mutabilibus temporum morumque condicionibus, respondeant. 


6Ex iis enim quae passim eveniunt didicimus, ubi privata singulorum desit navitas, tum in 
republica tyrannorum potentatum dominari; immo potius in vario rerum oeconomicarum campo 
multa torpescere, atque adeo desiderari sescenta bona, quae usu consumuntur, desiderari 
commoda, quae non tantum cum corporis, sed praesertim cum animi necessitatibus 
coniunguntur. Ad quorum scilicet bonorum atque commodorum adeptionem, mirum in modum 
singulorum ingenium et industria exercentur atque instimulantur. 


Ubi vero in re oeconomica civitatis debita actio aut nulla prorsus aut manca est, tum civitates 
cernere est in insanabiles rerum perturbationes prono itinere ruere, ac potentiores, minus de 
honestate sollicitos, aliorum inopia ac lucrum indigne abuti; quorum genus, pro dolor, omni 
tempore atque ubique locorum, ceu lolium inter frumenta, radices agere manifestum est. 


Praecipuis notis, quae nostrorum temporum esse propriae videntur, adicienda profecto sunt 
socialium rationum incrementa: mutuae scilicet illae auctioresque in dies civium necessitudines, 
quae in eorum vitam atque actionem multiplices induxerunt socialis consortionis formas, in ius 
privatum vel publicum plerumque receptas. Huius rei veluti origo et fons esse videntur plura, 
quae praesens peperit aetas: cuiusmodi sunt, doctrinarum artiumque incrementa, efficaciores 
opum gignendarum rationes, excultius inter cives vivendi genus. 


214 


Qui quidem socialis vitae processus habendi sunt indicium et causa invalescentis illius actionis, 
qua respublica se magis magisque inserit in materias quae, cum ad intimas personae humanae 
rationes attineant, haud levis sunt momenti, neque periculo vacant; quaeque, ut exempla 
supponamus, pertinent ad valetudinis tutelam, ad iuvenum institutionem educationemque, ad 
exercendae artis delectum, ad vias rationesque redimendi vel in meliorem restituendi statum eos, 
qui mentis corporisve imminutione utcumque laborant. Id ipsum tamen partim ostendit partim 
consequitur eam animi inclinationem a natura datam, quae vix cohiberi potest: inclinationem 
dicimus, qua homines sponte sua ad societatem inter se ineundam feruntur, cum de adipiscendis 
bonis agitur, quae quisque sibi animo proposuit, quaeque singulorum excedunt facultates. Qua 
inclinatione movente, praesertim postremo hoc tempore, factum est, ut ubique initi sint passim 
coetus, consociationes et instituta, spectantia ad res oeconomicas atque sociales, ad animi 
cultum atque relaxationem, ad res gymnicas, ad variarum artium professionem, ad rationes 
politicas; quae sive ad unam tantum nationem, sive ad universas attinent gentes. 


Nemo sane dubitat, quin ex huiusmodi rationum socialium progressione complura proficiscantur 
commoda atque utilitates. Ita enimvero iuribus bene multis personae humanae satis fieri potest, 
maxime in re oeconomica atque sociali; quae potissimum contingunt humanae vitae necessitates, 
valetudinis curationem, elementariam animi culturam latius altiusque provehendam, aptiorem 
de artibus exercendis institutionem, domum, laborem, congruentem operum requietem 
honestumque levamen. Accedit quod recentiorum artium inventa, magis magisque ordinata, 
quibus hodie homines inter se cogitata sua communicant — cuius generis sunt scripta typis edita, 
cinematographica spectacula, radiophonicae ac televisificae transmissiones — id commodi 
parant, ut ubivis terrarum homines possint in rerum eventibus, licet magno intervallo disiunctis, 
quasi praesentes adesse. 


At multiplicatis et cotidie progredientibus variis illarum consociationum formis, hoc simul fit, ut, 
in pluribus rerum gerendarum provinciis, normae et leges multiplicentur, quae mutuas civium 
necessitudines regant atque definiant. Ex quo consequitur ut angustioribus finibus libera 
singularium hominum agendi facultas contineatur; artes enim saepe adhibentur, viae ineuntur, 
rerumque condiciones tales exsistunt, ut cuivis sane arduum sit suis uti consiliis, externarum 
rerum impulsionibus neglectis; quidquam sponte sua agere; iura sua et officia, ut oportet, 
exsequi; animi sui facultates plane exserere atque perficere. Numquid, magis magisque 
increbrescentibus socialis vitae rationibus, homines continuo stupebunt, suique iuris esse 
desinent? Est tale quid praecise negandum. 


Re enim vera socialis vitae incrementa nequaquam caeca quadam naturalium virium impulsione 
efficiuntur; siquidem ea homines, ut iam declaravimus, auctores habent, qui libertate fruuntur, 
quique ita a natura ad agendum feruntur, ut in se tamen actus suos recipiant; quamquam iisdem 
opus est progredientis humanitatis leges ac rei oeconomicae cursum agnoscere iisque quasi 
parere; neque est ipsis omnino integrum vi mediarum rerum carere. 


Quapropter socialium rationum progressus iis viis effici potest atque ideo debet, quibus quam 
maxime promoveantur civium commoda, incommoda vero vel usquequaque praecaveantur vel 
saltem minuantur. 


Sed ad hos optatos exitus quo facilius pervehatur, debent qui publicae rei praesunt compertam 
habere rectam de communi omnium bono notionem, quae summam complectitur earum vitae 
socialis condicionum, quibus homines suam ipsorum perfectionem possint plenius atque 
expeditius consequi. lllud quoque necessarium arbitramur, ut collegia seu corpora ceteraque 
multiplicia incepta, ex quibus potissimum socialium rationum incrementa constent, suis legibus 

re ipsa regantur, atque, cum ipsius communis boni profectu, ad id, quod assequi studeant, 
sincera concordia contendant. Neque necesse non est eiusmodi societates veri cuiusdam 
convictus speciem ac naturam exhibere; quam tunc tantum exhibebunt, si sodales suos pro 
humanis personis semper duxerint, eosque in rerum suarum partem vocaverint. 


Proficientibus igitur necessitudinibus, quibus aetatis nostrae homines inter se mutuo 
coniunguntur, eo facilius civitates rectum adipiscentur ordinem, quo magis duo haec 
temperabuntur invicem: hinc videlicet potestas, qua sive singuli cives sive civium coetus sunt 
utique praediti suis legibus utendi, mutua servata operum conspiratione; illinc reipublicae actio, 
quae privatorum incepta opportune ordinat atque fovet. 


Quodsi sociales rationes ad huiusmodi normas et ad morum disciplinam reapse efficiantur, 
earum incrementum nullo pacto in causa suapte natura erit, cur in singulares cives gravia 
discrimina vel nimia onera proficiscantur; quin etiam est in spe ponendum fore ut id, non solum 
ad homini insitas dotes excolendas perficiendasque, sed etiam ad congruentem humani 
convictus compaginem feliciter conducat; quae optata compages, quemadmodum Decessor 
Noster f. r. Pius XI in Encyclicis Litteris Quadragesimo Anno monet (23) omnino necessaria est, 
ad socialis vitae iuribus et officiis cumulate satisfaciendum. 


Vehementi sane aegrimonia animus afficitur Noster, cum veluti ante oculos Nostros obversantur 
— pro miserrimum spectaculum — ingentes opificum multitudines, qui in nationibus non paucis 
atque in latis etiam terrarum continentibus tam parvam laboris mercedem accipiunt, ut ipsis 
eorumque familiis vitae condicionibus utendum sit, ab hominis dignitate omni ex parte alienis. 
Quod vel ex eo exsistere putandum est, quod in iis regionibus recentissimae machinalium 
industriarum rationes aut nuper tantum inductae sunt, aut aequo minus adhuc profecerunt. 


Fit tamen apud aliquot ex his nationibus ut, adversus extremam plurimorum inopiam, paucorum 
conspiciantur opulentia profusique sumptus, aperte insolenterque cum egenorum sorte 
pugnantes; fit deinde alicubi ut homines immoderatis oneribus propterea graventur, ut civitas 
ad tale opum incrementum brevi tempore emergat quale, salvis iustitiae aequitatisque legibus, 
haberi nullo modo possit; fit denique apud alias, ut ingens redituum pars ad nationis dignitatem 
plus aequo amplificandam  destinetur, atque immanes pecuniae in bellicos apparatus 
impendantur. 


Adde eodem, apud populos, in re oeconomica magis progressos, non raro mediocris momenti 
aut incertae utilitatis officia mercede rependi ampla atque etiam cumulata, opera vero assidua 
fructuosaque, quae impigrorum proborumque civium classes faciunt, mercede rependi nimis 
modica, vitae necessitatibus impari, vel utcumque iusto minore, si et beneficii in civitatem collati, 
et proventuum societatis in qua suam quisque operam ponit, et nationis redituum aequa ratio 
habeatur. 


Qua de re Nostrum esse officium putamus iterum admonere, mercedis modum, sicuti liberae 
competitorum aemulationi prorsus relinquere fas non esse, ita etiam ad arbitrium potentiorum 
decerni non licere; sed hac in re iustitiae et aequitatis normas esse omnino servandas. Quod sane 
postulat, ut opifici merces tanta solvatur, quanta ad vitam degendam homine dignam et ad 
familiae onera convenienter ferenda par sit. Sed in aequa laboris constituenda remuneratione 
haec etiam opus est perpendantur: quantum primum singuli ad bona oeconomica gignenda 
conferant; qui deinde sit fortunae status consociationum, quibus opifices operam suam tribuunt; 
quid tum poscant cuiusque civitatis utilitates, praesertim ad locandas universas operas quod 
attinet; quid postremo exigat commune cunctarum gentium bonum, hoc est plurium civitatum 
inter se consociatarum, natura et latitudine dissimilium. 

Quas modo attigimus normas, manifestum est, eas omni tempore et ubique locorum valere; qua 
vero ratione ad peculiaria rerum adiuncta easdem accommodari oporteat, hoc certe statui 
nequit, nisi opum, quae praesto sunt, congrua ratio habeatur; quae nimirum opes penes varios 
populos copia et natura differre possunt ei reapse differunt, atque etiam in eadem saepe natione 
pro mutatis temporibus immutantur. 


Dum nostra hac aetate oeconomicae civitatum res tam prompte procedunt, idque maxime post 
recens immane bellum, opportunum ducimus de gravissimo iustitiae socialis praecepto omnes 
admonere, quod nominatim poscit, ut ad rei oeconomicae incrementa semper rei socialis 
incrementa simul adiungantur simul accommodentur; ita quidem, ut ex aucta divitiarum copia 
in republica omnes prorsus civium ordines aequa percipiant emolumenta. Ad haec, vigilandum 
est atque omnibus viribus enitendum, ut quae discrepantiae inter civium classes ob rerum 
inaequalitatem intercedant, eae adeo non augeantur, ut, quantum fieri potest, imminuantur. 


«Civitatum opes — quemadmodum considerate docet Decessor Noster f. r. Pius XI — sicut 
communi civium industria gignuntur et procreantur, ita ad nihil aliud spectant, nisi ut in tuto 
ponantur, et quidem sine intermissione, eae externarum rerum condiciones, quibus singuli 
plenam vitae suae perfectionem consequi valeant. Ubi haec stabiliter in usum deducta sint, tunc 
populus, qui iis utatur, vere dives opum habendus est; nam ratio, qua sive communis obtinetur 
prosperitas, sive singuli ius exercent rebus corporalibus fruendi, plane obtemperat normis a Deo 
Creatore statutis». (24) Ex quo nascitur, ut oeconomica alicuius populi prosperitas magis quam 
ex bonorum opumve summa, quibus iidem potiantur, ex eorum potius bonorum partitione sit 
dimetienda, ad iustitiae normas exacta; ita videlicet, ut omnes in civitate sese excolere atque 
perficere queant; ad quod tota res oeconomica civitatis suapte natura est ordinata. 


Quo loco animadvertendum est, hodie in multis civitatibus rerum oeconomicarum rationem 
eiusmodi esse, ut societates bonis gignendis, quae vel magni vel medii ordinis sint, maximis 
auctibus propterea crescant, quod sibimetipsis ex reditibus suis numerent pecuniam ad suae 
industriae instrumenta renovanda ac perficienda. Quod ubi contingat, hoc statui posse putamus, 
ut hac de causa societates eaedem nomen aliquod a se solvendum opificibus agnoscant, si 
maxime eam mercedem ipsis persolvant, cuius modus modum salarii infimum non excedat. 


In hoc rerum genere praeceptum illud obversetur animo oportet, a Decessore Nostro f. r. Pio XI 
per Encyclicas Litteras Quadragesimo Anno hisce verbis traditum: «falsum prorsus est sive uni rei 
sive uni operae quidquid ex earundem collata efficientia obtentum est adscribere; iniustumque 
omnino, alterutrum, alterius efficacitate negata, quidquid effectum est sibi arrogare». (25) 


Cui quidem iustitiae officio non uno modo, ut rerum usus docet, satis fit. Ceteris missis, hodie 
magnopere optandum est, ut, rationibus quae magis consentaneae videantur, opifices in partem 
possessionis sensim veniant suae cuiusque societatis; nam hodie magis etiam quam Decessoris 
Nostri diebus: «omni vi ac contentione enitendum est, ut saltem in posterum partae rerum 
copiae aequa proportione coacerventur apud eos, qui opibus valent, satisque ample 
profundantur in eos qui operam conferunt». (26) 


At animadvertendum quoque est, aequationem mercedis cum reditibus ita definiri oportere, ut 
communis boni ratio habeatur sive civitatis, sive consortionis hominum universae. 


Quarum rerum si altera spectetur, ad communem civitatis utilitatem haec pertinere putanda 
sunt: opifices quam plurimos in operas mittere; cavere, ne in civitate atque etiam in ipso opificum 
ordine coetus coalescant, qui ceteris civibus anteferantur; mercedis modum ad mercium pretium 
congruenter referre; itemque ad bona et ad cultioris vitae commoda aditum quam plurimis 

patefacere; vel omnino depellere vel saltem certis continere finibus inaequalitates, quae inter 
varias rei oeconomicae provincias intercedunt: id est inter culturam agrorum, machinales 
industrias et communia ministeria; opum incrementa cum incremento ministeriorum civibus 
praestandorum, praesertim | opera publicae auctoritatis, apte componere; bonorum 
procreandorum rationes ad doctrinarum artiumque progressus pro facultate accommodare; 
denique, efficere ut adepta humanioris vitae prosperitas, non modo praesenti inserviat aetati, 
sed futurarum quoque commodis prospiciat. 


Ad alterum vero quod attinet, bonum totius humanae societatis commune poscere videtur, ut 
aemula populorum studia in opibus augendis mala fide careant; ut de re oeconomica mutua 
eorum concordia atque amica fructuosaque conspiratio foveatur; ut postremo efficax tribuatur 
opera progressibus promovendis earum nationum, quae opibus minus valeant, ad rem 
oeconomicam quod pertinet. 


Quae communis boni necessitates sive singularum rerumpublicarum sive cunctarum simul 
civitatum, tum etiam, ut oportet, aestimandae sunt, cum de emolumentis partiendis agitur, quae 
sive moderatoribus societatum bonis procreandis nomine fructus redeunt, sive iis, qui 
pecuniarum capita contulerunt, nomine usurae proveniunt. 


Sed ad iustitiae praecepta, non modo conformanda est ratio, qua bona labore quaesita 
partiuntur, verum etiam earum rerum condiciones, in quibus homines eadem efficiunt bona. Sita 
enim in ipsius hominis natura necessitas est, ut qui aliquid operando efficiat, eidem liceat et 
gerendarum rerum praestare rationem, et seipsum operam dando perficere. 


Ex quo consequitur, ut, si ad parandas opes tales rerum oeconomicarum disciplina et apparatus 
adhibeantur, quibus eorum, quotquot impendunt operam, vel dignitas humana in discrimen 
adducatur, vel praestandae rationis sensus debilitetur, vel sua sponte agendi facultas eripiatur, 
hunc idcirco oeconomicarum rerum ordinem ab iustitia alienum arbitremur; licet ponatur 
ingentem ex eo gigni bonorum copiam, eorumque partitionem ad iustitiae aequitatisque 
conformari normas. 


Nequit profecto, in oeconomica disciplina, una comprehensione definiri, quaenam rationes 
magis cum hominum dignitate congruant, quaeve in iisdem hominibus suscepti officii magis 
convenienter stimulent conscientiam. Nihilominus Decessor Noster f. r. Pius XII has agendi 
normas opportune tradit: «Parvae vel mediae bonorum possessiones, quae ad agricolas, ad 
artifices, ad mercatores et ad operis conductores pertineant, tutandae ac promovendae sunt; 
iidem praeterea in adiutrices coéant societates, ut commoda utilitatesque maximarum 
administrationum propria sibi capiant; ad has autem administrationes quod attinet, efficiendum 
est, ut pactiones operarum cum pactionibus societatis secundum aliqua temperentur». (27) 


Quapropter tuendae promovendaeque sunt, convenienter cum communis boni necessitatibus 
cumque artium progressibus, sive procurationes ab artificibus vel a singulis agricolarum familiis 
gestae, sive incepta oeconomica consociata, eo etiam spectantia, ut easdem procurationes 
compleant atque perficiant. 


De agricolarum procurationibus infra dicturi sumus. In praesenti quaedam opportunum putamus 
attingere de artificum procurationibus, deque oeconomicis inceptis consociatis. 


Atque primum monendum est, ut huius generis procurationes et incepta reapse vigeant et 
floreant, continenter ea aptentur oportere — si progignendarum rerum apparatus, si earumque 
ef ficiendarum modus respiciantur — ad novas temporum condiciones; quae quidem sive ex 


218 


doctrinarum | artiumque  profectibus, sive ex mutabilibus hominum necessitatibus ac 
propensionibus cotidie exsistunt. Quod praecipue ab ipsis artificibus et a sodalibus consociatis 
fieri aequum est. 


Quam ob causam omnino congruit, non modo ut idonea utrisque institutio impertiatur et quoad 
artis exercitationem et quoad animi mentisyue culturam, sed etiam ut iidem in societates, ad 
professiones spectantes, coéant. Neque minus par est, rempublicam idonea providentia uti, ad 
institutionem, ad vectigalia, ad creditam pecuniam, ad securitatem et cautiones sociales 
temperanda. 


Ceterum eiusmodi civitatis providentia in artifices et in sodales consociatos collata hac etiam de 
causa probanda suadendaque est, quod iidem veri nominis bonorum auctores sunt, atque ad 
cultioris humanitatis profectum conferunt. 


Quae cum ita sint, paterno animo adhortamur artifices et consociatos sodales, quotquot ubique 
terrarum carissimos filios habemus, ut de nobilissimo sibi munere in civitate concredito egregie 
sentiant; utpote quorum operá in civium ordinibus officiorum conscientia mutuaque adiutrix 
navitas cotidie magis excitari possint, hominumque studia inardescere, ad nova efficienda opera, 
eleganti artificio praestantia. 


Praeterea, haud secus atque Decessores Nostri, persuasum habemus, opifices merito expetere, 
ut in partem vocentur vitae societatis bonis procreandis, cui addicti sint et in qua suam ponant 
operam. Quas partes, quales esse oporteat, decerni certis definitisque regulis non opinamur 
posse, cum id potius ex singularum societatum bonis gignendis statu sit constituendum; qui 
nempe tantum abest ut sit idem omnibus, ut saepe in una eademque societate penitus ac repente 
commutetur. Non dubitamus tamen, quin opificibus actuosae partes sint attribuendae in negotiis 
societatis, cui navent operam, sive haec privatorum sive reipublicae sit; quod nimirum eo 
spectare utcumque debet, ut societates bonis gignendis perfectam induant humanae 
consortionis speciem, cuius afflatu singulorum necessitudines, munerum  officiorumque 
varietates penitus afficiantur. 


Hoc vero flagitat, ut mutuae quae operarum conductoribus ac moderatoribus cum eiusdem 
societatis operariis intercedunt rationes, ad mutuum obsequium, ad existimationem et 
benevolentiam conformentur; flagitat insuper, ut omnes, tamquam ad commune opus, sincera 
praesentique virium concordia conspirent, atque operam, quam ponunt, non eo tantum consilio 
ponant, ut inde lucrum faciant, verum etiam ut munus sibi creditum exsequantur, et officium 
praestent, quod ad aliorum etiam utilitatem conducat. Quo fit ut, ad negotia expedienda 
societatisque incrementum quod attinet, opportune admodum audiantur opifzcum optata eo 


rumque socia advocetur opera. Haec namque praeclare Decessor Noster f. r. Pius XII monebat: 
«Partes, quas in rebus oeconomicis atque socialibus unusquisque appetit, vetant quominus 
singulorum industria alieno arbitrio prorsus regatur». (28) Nemo sane dubitat quin societas, 
quae hominis dignitati apprime consulat, tueri quidem debeat necessariam efficientemque sui 
regiminis unitatem; sed exinde nullo modo sequitur, ut qui in eam cotidie suam conferant operam, 
ii solummodo administrorum loco ducantur, ad iussa tacite exsequenda natorum, quibus optata 
sua rerumque usum interponere non liceat, sed inertes se gerere debeant, cum de ipsorum 
locanda moderandaque opera consilia sint capienda. 


Commemorandum denique est, quae graviora usque munera in variis societatibus bonis 
gignendis hodie opificibus deferri optantur, ea non solum cum hominis natura apte componi, sed 
etiam cum oeconomicis, socialibus ac civilibus progredientis aetatis rationibus omnino congruere. 

Quamvis, pro, aetate hac nostra res oeconomica atque socialis haud parvas habeant 
discrepantias, iustitiae humanitatique inimicas, ac per totam rerum oeconomicarum provinciam 
errores serpant, eius actionem, fines, conformationem munerumque perfunctionem graviter 
inficientes, nemo tamen negaverit, recentiores opum gignendarum rationes, artibus doctrinisque 
proficientibus incitatas, admodum progredi ac renovari, easdemque citius quam antea 
incrementa suscipere. Quod quidem ab operariis praestantiorem hodie dexteritatem 
exercendaeque artis peritiam requirit. Inde cogitur, ut iisdem uberior adiumentorum copia 
longiorisque temporis spatium suppeditanda sint, ad idoneam sibi politioremque institutionem 
adipiscendam, pariterque ad studia, mores, religionisque officia commodius excolenda. 


Fit etiam ut adulescentibus hoc tempore plures anni tribui possint, ad communem sibi 
comparandam eruditionem, artisque addiscenda praecepta. 


Quae si facta erunt, ea rerum condicio nascetur, in qua opifices gravioris momenti munera etiam 
in sua cuiusque societate suscipere poterunt. Ad rempublicam autem quod spectat, haud parvi 
interest, ut in eius ordinibus universis se cives cotidie magis sentiant officio obstringi commune 
bonum tuendi. 


Est res omnium ante oculos posita, opificum collegia, nostra hac aetate, late increbruisse, atque 
communiter in singularum civitatum ac vel etiam in plurium nationum instituta iuridica ascita 
esse; eaque operarios adducere, non iam ad dimicandum, sed potius ad sociam conferendam 
operam; quod praesertim fit pactionibus inter opificum et conductorum consociationes initis. 
Monere etiam praestat, necessarium aut saltem admodum opportunum esse, opificibus quoque 
copiam dari consilia momentumque suum interponendi extra societatis suae fines, et quidem 
apud quoslibet civitatis ordines. 


Quod ex eo initium capere videtur, quod singulae consociationes opibus gignendis, quantumvis 
magnitudine, efficientia ac momento in republica praestent, arte tamen cohaerent cum generali 
rei oeconomicae socialisque statu suae cuiusque nationis, ex quo earum ipsa pendet prosperitas. 


At ea decernere, quae generalem illum rei oeconomicae statum magis adiuvent, negotium non 
est singulae cuiusque societatis bonis gignendis, sed ad reipublicae moderatores spectat, et ad 
illa instituta quae, aut pro aliqua natione aut pro pluribus civitatibus condita, in variis rerum 
oeconomicarum provinciis operantur. Ex quo patet opportunum vel necessarium esse, apud 
civitatis auctoritates et apud eadem instituta, praeter dominos aut eos qui dominorum partes 
agunt, veluti praesentes etiam opifices haberi aut eos qui pro suo munere opificum iura, 
necessitates, optata tuentur. 


Consentaneum igitur est, ut in primis cogitatio Nostra paternaeque caritatis affectus ad 
consociationes feratur varias artes complectentes, itemque ad opificum collegia, quae, 
christianae doctrinae principiis conformata, in pluribus terrarum continentibus operam navant 
suam. Novimus quot quantisque pressi difficultatibus dilectissimi hi filii Nostri efficaciter conati 
sint et acriter adhuc conentur, tum intra fines nationis cuiusque suae, tum in terrarum orbe 
universo, ut operariorum iura vindicent eorumque fortunas et mores ad meliora provehant. 


At praeterea horum filiorum Nostrorum operam merita honestare laude cupimus, quae non 
omnis in proximo atque perspicuo rerum exitu sita est; sed ad universum etiam, qua late patet, 
humani laboris campum permanat, rectis agendi cogitandique normis almoque christianae 
religionis afflatu quaquaversus propagatis. 

Qua quidem Nostra paterna laude eos etiam ornare carissimos filios volumus, qui christianis 
praeceptis imbuti eximiam tribuunt operam aliis artificum consociationibus iisque opificum 
collegiis, quae naturae legibus ducuntur et singulorum de re religiosa ac morali libertatem 
verentur. 


Neque facere hoc loco possumus, quin ex animo gratulemur existimationisque Nostrae sensus 
patefaciamus «Gentium Consilio labori ordinando» - compendiariis litteris OIL vel ILO vel OIT in 
vulgus significato - quod plures iam annos sollertem, efficacem magnique pretii ponit industriam 
in rerum oeconomicarum et socialium ordine ubique terrarum ad iustitiae humanitatisque 
normas instaurando; in quo quidem ordine operariorum quoque legitima iura agnoscuntur atque 
servantur. 


Quemadmodum fere oculis tenemus, factum est superioribus hisce annis, ut in maximis 
consociationibus bonis gignendis partes, quae a bona possidentibus agantur, in dies magis a 
partibus diductae sint, quas societatis moderatores agant. Id magnas sane difficultates facessit 
reipublicae principibus, quibus sedulo vigilandum est, ne quod sibi proponunt rectores 
praecipuarum administrationum, earumque potissimum quae maximum habent momentum in 
rebus oeconomicis totius civitatis, id ullo modo a communis boni rationibus dissideat. Quae porro 
difficultates, uti rerum usu cognitum habemus, non minores profecto sunt cum privati cives, 
quam cum publici coetus pecuniarum capita conferunt, ad magnas administrationes necessaria. 


Nec minime latet, esse hodie frequentiores, qui ex recentissimis oeconomicis cautionibus ac 
multiplicibus securitatis socialis rationibus habeant cur tranquillo animo in futurum tempus 
prospiciant; quae quidem tranquillitas olim in bonorum dominio, etsi modico, posita erat. 


Contingit quoque nostris diebus, ut homines potius alicuius artis peritiam quam rerum 
possessionem excupiant; iidemque pluris faciant reditus, qui ex labore vel ex iuribus cum labore 
coniunctis oriantur, quam reditus, qui ex pecuniarum capite vel ex íuribus cum hoc coniunctis 
exsistant. 


Quod quidem plane congruit cum nativa laboris indole, qui, cum a persona humana proxime 
procedat, anteferendus est externorum bonorum copiae, quae suapte natura instrumentorum 
loco habenda sunt; idque progredientis humanitatis indicium profecto est. 


Huius generis rerum oeconomicarum condiciones in causa profecto sunt, cur in vulgus sit 
ambiguum, utrum in praesentibus rerum adiunctis, vim suam amiserit, aut minoris sit 
aestimandum principium de re oeconomica et sociali a Decessoribus Nostris firmiter traditum ac 
propugnatum: principium dicimus, quo statuitur hominibus ius esse a natura datum privatim res 
possidendi, etiam bonis edendis aptas. 


Quod dubium inane prorsus est putandum. Siquidem ius privati dominii, etiam quod ad res 
attinet gignendis bonis tributas, per omne tempus valet, utpote quod in ipsa contineatur rerum 
natura, qua docemur singulares homines priores esse civili societate, atque adeo civilem 
societatem ad hominem tamquam ad terminum dirigi oportere. Ceterum nequiquam privatis 
hominibus ius agendi cum libertate in re oeconomica agnoscitur, nisi ipsis pariter facultas 
permittitur libere deligendi adhibendique res ad illud ius exercendum necessarias. Praeterea 
rerum usus temporumque monumenta testantur, ubi populorum regimina privatis hominibus 
etiam bonorum fructuosorum possessionem non agnoscant, ibi aut violari aut omnino deleri, in 
praecipuis rebus, humanae libertatis usum; ex quo utique patet libertatis usum a dominii iure 
pariter tutelam pariter incitamentum repetere. 

Hinc causa est quaerenda, cur coetus et consociationes, in re sociali ac politica versantes, qui 
libertatem cum iustitia in hominum consortione componere student, quique fere ad hunc diem 
ius privatim possidendi res gignendis opibus aptas non ponebant, hodie iidem, rerum socialium 
cursu uberius eruditi, opinionem suam nonnihil emendaverint, atque ita se habeant ut ius illud 
reapse probent. 


Placet igitur Nobis monitis uti, quae de hac re Decessor Noster f r. Pius XII dedit: «Ecclesia ius 
privati dominii tuendo, ad optimum spectat finem moralem in re sociali; scilicet per se minime 
contendit praesentem rerum servare ordinem, quasi divinae Voluntatis imperium in eo agnoscat; 
neque magis data opera opulentorum ac praedivitum patrocinium suscipit, pauperum et 
egenorum iuribus neglectis ... Verum Ecclesiae propositum est, ut privatae possessionis 
institutum tale habeatur, quale et divinae Sapientiae consilium et naturae lex iubeant». (29) 
Scilicet privata possessio humanae personae libertatis iura in tuto ponat oportet, simulque 
necessariam suam conferat operam ad rectum instaurandum societatis ordinem. 


Dum recentissimae rei oeconomicae rationes apud non paucas civitates cito, uti iam diximus, 
progrediuntur, atque ad parienda bona efficientiore usque modo conducunt, iustitia et aequitas 
requirunt, ut auctarium pariter adiciatur, bono communi incolumi, laboris mercedi. Quod sane 
efficit, ut opifices facilius parsimoniae studeant, atque adeo sibi aliquem parare valeant censum. 
Quamobrem mirum est respui a quibusdam indolem iuris dominii naturalem; iuris dominii 
dicimus, quod ex laboris feracitate perpetuo vim et virtutem suam ducit; quod deinde tam 
efficaciter ad humanae dignitatem personae tuendam, et ad liberam sui cuiusque muneris 
perfunctionem in omnibus navitatis campis adiuvat; quod postremo domestici convictus 
compaginem tranquillitatemque confirmat, non sine pacis et prosperitatis in re publica 
incremento. 


Attamen parum est statuere, ius esse homini a natura datum res ut suas privatim possidendi, 
easque etiam quae ad bona gignenda valeant, nisi pariter omni contentione elaboretur, ut 
eiusdem iuris usus per omnes civium ordines propagetur. 


Quemadmodum enim praeclare monet Decessor Noster f. r. Pius XII, ex una parte ipsa humanae 
personae dignitas «ad vivendum secundum rectas naturae normas necessario poscit ius externis 
bonis utendi; cui quidem iuri officium respondet sane gravissimum, quod requirit ut, quantum 
fieri potest, omnibus copia detur privata bona possidendi»; (30) ex altera vero parte, ipsi labori 
insita nobilitas praeter alia postulat: «tuitionem ac perfectionem illius socialis ordinis, qui 
omnibus cuiusvis classis civibus tutam, etsi modicam, bonorum possessionem permittat». (31) 


Privatum bonorum dominium latius obtineat oportere, si alias umquam, hodie est potissimum 
profitendum, cum, ut commemoravimus, numero augescant nationes, quarum oeconomicae 
rationes maiora in dies capiant incrementa. Quare, variis prudenter adhibitis artibus, quas usus 
comprobavit, haud difficile negotium erit civitatibus oeconomicam et socialem rem ita 
temperare, ut facilior fiat et quam latissime pateat aditus ad privatim possidendas huius exempli 
res: bona usu haud statim peritura; domum; praedium; supellectilem procurationi, sive ab 
artificibus sive a singulis agricolarum familiis gestae, necessariam; syngraphas pecuniae in 
administrationibus medii vel magni ordinis collocatae; quod quidem felici exitu in nonnullas 
nationes invectum est, provectioribus in re oeconomica et sociali rationibus instructas. 


Manifestum omnino est, quae exposuimus, ea minime prohibere, quominus etiam civitates 
ceteraque publica instituta iure res possideant, quae ad opes parandas pertineant; si praesertim 
«tam magnum secum ferant potentatum, quantus privatis hominibus, salva re publica, permitti 
non possit». (32) 

Nostrae huius aetatis ea esse indoles videtur, ut ampliores usque bonorum possessiones tum 
civitati, tum ceteris publicis institutis attribuantur. Cuius rei causa in hoc etiam quaerenda est, 
quod commune bonum exigit, ut maiora usque munera publicae auctoritati demandentur. 
Attamen hac etiam in re «subsidiarii officii principium», de quo iam mentionem fecimus, omnino 
servandum est; scilicet tum tantum licere civitatibus ac publicis institutis dominii sui fines 
amplificare, cum manifesta ac vera communis boni necessitas id postulat, depulso periculo, ne 
privatorum possessiones praeter modum extenuentur aut, quod deterius est, plane evertantur. 


Neque denique silentio praetereundum est, oeconomica incepta, quae a republica vel a publicis 
institutis suscipiantur, iis esse civibus deleganda, qui et singulari peritia et spectata honestate 
praestent, quique officia erga rempublicam summa religione exsequantur. Praeterea in horum 
virorum operam sedula atque assidua vigilantia inspiciatur oportet, ne, in ipsius reipublicae 
administratione, rerum oeconomicarum imperiosus dominatus in paucorum concedat manus; 
quod sane cum supremo civitatis bono pugnet. 


Sed Decessores Nostri illud etiam nullo non tempore docuerunt, in privati dominii iure penitus 
munus inesse sociale. Re enim vera, ex Dei Creatoris consilio, cunctorum bonorum copia omnium 
hominum vitae honeste degendae in primis attribuitur; quemadmodum praeclare monet 
Decessor Noster f. r. Leo XIII in Encyclicis Litteris Rerum Novarum; ubi haec legimus: «quarum 
rerum summa haec est: quicumque maiorem copiam bonorum Dei munere accepit, sive corporis 
et externa sint, sive animi, ob hanc causam accepisse, ut ad perfectionem sui pariterque, velut 
minister providentiae divinae, ad utilitates adhibeat ceterorum. «Habens ergo talentum, curet 
omnino ne taceat: habens rerum affluentiam, vigilet ne a misericordiae largitate torpescat: 
habens artem qua regitur, magnopere studeat, ut usum atque utilitatem illius cum proximo 
partiatur»». (33) 


Quamvis nostro hoc tempore valde processerint atque magis magisque augescant partes civitati 
publicisque institutis concreditae, ex hoc tamen nullo pacto conficiendum est, obsolevisse 
socialem privati dominii rationem, ut quorundam ferre videtur opinio; nam hoc sociale munus ex 
ipso dominii iure suam petit virtutem. Cui rei illud proximum est, omni tempore tum rerum 
acerbitates innumeras, tum necessitates occultas easque graves ostendi, quas multiplex 
reipublicae providentia non attingit, quibusque consulere nullo modo potest; qua de causa 
privatorum humanitati christianaeque caritati late semper patebit campus. Est denique 
perspicuum, ad conata incitanda, quae ad animi bona spectent, magis valere operam a singulis 
hominibus aut a privatis civium consiliis susceptam, quam a reipublicae potestatibus. 


Attinet demum hoc loco animadvertere, ius bona privatim possidendi certe sacri Evangelii 
auctoritate probari; quod tamen saepe Christum lesum inducit magnopere divites iubentem, ut, 
divitias pauperibus largiendo, eas in superna vertant bona: «Nolite thesaurizare vobis thesauros 
in terra, ubi aerugo et tinea demolitur, et ubi fures effodiunt et furantur. Thesaurizate autem 
vobis thesauros in caelo, ubi neque aerugo neque tinea demolitur, et ubi fures non effodiunt nec 
furantur» (Mt 6,19-20). Atque Divinus Magister profitetur in semet Ipsum id collatum iri, 
quidquid in egenos collatum fuerit: «Amen dico vobis, quamdiu fecistis uni ex his fratribus meis 
minimis, mihi fecistis» (Mt 25, 40). 


Il 


Rerum temporumque progressio magis magisque illud ostendit, ad iustitiae aequitatisque 
normas revocandas esse, non solum necessitudines inter opifices et moderatores societatum 
bonis pariendis, verum etiam rationes, quibus inter se coniungantur oportet simul varia rerum 
oeconomicarum genera, variaeque regiones aliae aliter ditatae, in una eademque natione; simul, 

in universa hominum communitate, plures variaeque nationes, quae in rebus oeconomicis et 
socialibus non uno modo profecerunt. 


Atque initio, ut de agrorum cultura aliquid admoneamus, animadvertimus in primis ruricolarum 
numerum haud videri in toto imminutum; tamen sine dubitatione agricolas non paucos esse qui, 
rure natali relicto, vel sedes incolis frequentiores, vel ipsas urbes petant; quod, cum fere in 
omnibus nationibus intercidat, atque nonnumquam magnam hominum multitudinem contingat, 
idcirco quoad vitam dignitatemque civium impedimenta infert, ad expediendum sane difficilia. 


Cuique sane illud est in promptu, prout res oeconomicae processerint atque increbruerint, ita 
ruricolarum numerum extenuari, opificum autem amplificari multitudinem, qui vel machinalibus 
industriis vel quibuslibet ministeriis dant operam. 


Atqui censemus, qui ex re rustica se ad alias artes bona gignentes conferant, eos saepe quidem 
facere causis ductos, quae ex ipsa rerum oeconomicarum progressione oriantur, sed saepius 
multi generis raptos incitamentis, quorum haec praecipua: animi voluntas angusta loca 
defugiendi, quae nullam habeant commodioris vitae exspectationem; studium res adeundi novas, 
casusque varios experiendi, quo tantopere nostra tenetur aetas; cupiditas sibi bona fortunasque 
repente asciscendi; anhela sitis liberioris vitae degendae, iis adeptis commodis, quae et oppida 
incolis frequentia et urbes afferre solent. Sed illud quoque in dubio esse non potest, quin ab agris 
ruricolae propterea abeant, quod res suas fere ubique iacere videant, sive animum referant ad 
sui laboris efficientiam, sive ad agricolarum victus cultusque statum. 


Quocirca in tanta hac re, de qua nunc apud civitates fere omnes quaeritur, illud in primis 
exploretur oportet, quid sit agendum ne, si efficiendarum rerum modum existimemus, hinc 
agricultura, hinc machinales industriae, hinc communia ministeria tantopere inter se discrepent; 
quid item sit curandum, ut vitae rusticanae cultus quam minime a vivendi ratione municipum 
distet, quorum pecuniae reditus vel ex machinalibus industriis vel e quibuslibet ministeriis 
nascantur; quid denique sit enitendum, ut qui agriculturae navent operam nullo modo sese 
ceteris dignitate cedere opinentur; immo sibi persuasum habeant, eos quoque qui ruri vitam 
traducant, non modo personam suam confirmare et excolere laboribus posse, sed etiam in 
futuros vitae casus fidenti animo prospicere. 


Peropportunum idcirco videtur Nobis de huius generis causa normas nonnullas tradere, in 
qualibet temporum condicione valituras, dummodo ea ratione, quemadmodum patet, ad 
effectum adducantur, quam varia temporum locorumque adiuncta vel sinant, vel suadeant, vel 
prorsus exigant. 


In primis, omnes, at praecipue reipublicae moderatores, in eo elaborent necesse est, ut, quae 
munia ad omnium commoda praecipua sint, ea apte ruri incrementa capiant, quorum haec sunt 
exempla: viarum munitio; commeatus vehicula; instrumenta, quibus homines cum hominibus 
commercia exercent; aqua salubri potu; domicilia; medici et medicamenta; scholae et elementis, 
et artibus, et professionibus addiscendis; quae cum ad religionem colendam tum ad animum 
relaxandum attinent; denique ea supellex, qua agricolarum domum nostra haec aetas ornari et 
instrui postulat. Quae instrumenta ad agricolarum vitam cum dignitate exigendam necessaria, 
ubi ruricolis desunt, ibi res oeconomicae et sociales aut nullo modo aut tardius proficiunt, fitque 
exinde, ut nihil possit homines ab agris deserendis remorari, atque nemo eorum numerum possit 
facile habere perspectum. 


Oportet praeterea civitatum res oeconomicas gradatim procedere, mutua servata inter varias 
earundem rerum provincias apta convenientia. Danda est scilicet singulariter opera, ut primum 

ad agros colendos illae adhibeantur recentiore hoc tempore rationes inductae, sive in artes 
bonorum procreandorum, sive in varias agrorum culturas, sive in rusticae procurationis 
apparatus, quas res oeconomicae in universum aut ferant aut requirant; utque deinde haec 
omnia, quantum fieri potest, ita perficiantur, ut pariter cum machinalibus industriis, pariter cum 
cuiusvis generis ministeriis aeque conveniant. 


Sequetur inde, ut agricultura non modo maiorem bonorum copiam sibi auferat, quae 
machinalibus industriis pariuntur, sed etiam magis congruas poscat communium ministeriorum 
formas; vicissim autem cultura agrorum tum  machinalibus industriis, tum ministeriis 
communibus, tum civitati ipsi eiusmodi reddet fructus, qui et proprietate et modo magis idonei 
videantur ad usum; effectumque ideo agricolitio dabit, ut firmior nummis tribuatur facultas 
bonorum emendorum; quod quidem unum est e praecipuis capitibus totius rei oeconomicae ad 
incrementum ordinandae. 


Quibus susceptis consiliis, haec, praeter alia, consequentur commoda: ut primum facilius 
cognosci possit et unde discedant et quo contendant ruricolae, qui a laboribus vacent, propterea 
quod ad agrorum culturam nova inventa pedetemptim sint adhibita; ut deinde ita iidem in sui 
artificiis erudiantur, ut operam curamque suam ad alia quoque laborum genera conferre possint; 
ut postremo iis neque rerum oeconomicarum auxilia, neque subsidia ad mentem animumque 
excolendum desint, quae requiruntur, ut aptius in novos sociales coetus inseri possint. 


Ut autem in variis rerum oeconomicarum provinciis ordinata progressio habeatur, necesse 
omnino est rerumpublicarum auctoritates, agrorum cultura spectata, ad haec curam 
prudentiamque suam intendant: ad tributa aut vectigalia, ad creditam pecuniam, ad civilium 
praesidiorum cautiones, ad rerum pretium, ad artes provehendas complementi rationem 
habentes, denique ad rusticarum procurationum apparatus perficiendos. 


Quod ad vectigalia spectat, huiusmodi disciplina ad iustitiam aequitatemque ordinata hoc 
praecipue flagitat, ut tributa pro civium facultate imperentur. 


Sed in ruricolarum tributis temperandis communis omnium utilitas ab iis qui rempublicam 
gubernant poscit, ut animum advertant, in re rustica reditus et tardius confici et in graviorem ire 
aleam; atque propterea difficilius capita reperiri, ad eos augendos necessaria. 


Quibus positis, consequens est, ut pecuniarum possessores, eas libentius in aliis negotiis quam in 
re rustica collocent. Eadem de causa ruricolae nequeunt usuras graviores pendere; quin etiam 
plerumque ne usuras quidem pendere possunt a mercatura impositas, ut pecuniarum capita sibi 
parent, quae rerum suarum administratio et incrementum desiderent. Quam ob causam, ad 
omnium commoda provehenda opus est, non tantum a publicis auctoritatibus peculiarem 
quandam rei pecuniariae disciplinam pro agricolis decerni, verum etiam argentarias constitui, e 
quibus pecuniarum capita, et ea quidem haud gravi usura, iisdem suppeditentur. 


Illud praeterea necessarium videtur, ut duabus rationibus constituantur periculorum cautiones: 
quarum altera ad ea, quae terra gignit, altera ad agricolas ipsos eorumque familias spectet. 
Quoniamque, ut pro explorato habetur, uniuscuiusque agricolae reditus tenuiores communiter 
sunt quam operariorum cum in machinalibus industriis, tum in quibuslibet ministeriis versantium, 
idcirco cum iustitiae socialis et aequitatis normis non omnino congruere videtur, agricolis vel 
cautionis vel securitatis socialis modum statuere deteriorem, quam ceterorum civium ordinum. 
Etenim quae cautiones providentiaeque generatim constituuntur, eae parum discrepare aliae ab 
aliis debent, quaecumque ea est rei oeconomicae provincia, in qua cives exercent opus, vel ex 
qua iidem reditus percipiunt. 

Ceterum vero cum securitates cautionesque sociales magnopere ad illud adiuvare possint, ut 
totius civitatis reditus pro iustitiae et aequitatis normis inter cives partiantur, easdem propterea 
quasi viam haberi convenit, qua discrepantiae inter varias civium classes extenuentur. 


Cum autem agrorum fruges peculiari sint natura, earum ideo pretium in tuto ponatur oportet, 
rationibus quidem adhibitis, quas rei oeconomicae periti invenerint. Qua in re, licet plurimum 
valeat si huiusmodi tutelam iidem gerant, quorum intersit, hoc est opportuna quasi sibi imposita 
norma, tamen ab hoc temperando negotio abesse omnino civitatum moderatores non possunt. 


Neque vero hoc praeteriri potest, rerum rusticarum pretio plerumque magis agricolarum labores 
compensari, quam pecuniae capita in rem impensa. 


Itaque iure optimo Decessor Noster f. r. Pius XI in Encyclicis Litteris Quadragesimo Anno de 
humanae communitatis bono docet: «apposite ad rem facere inter salaria proportionem»; 
quibus tamen haec subicit: «quacum arcte cohaerere rectam proportionem pretiorum, quibus 
illa veneunt, quae a diversis artibus progignuntur: qualia habentur agricultura, ars industrialis, 
alia». (34) 


Quoniam agrorum fruges eo potissimum pertinent, ut satis praecipuis hominum necessitatibus 
faciant, eam ob causam earundem pretium ita definiatur opus est, ut omnibus eas emere liceat. 
Ex quo tamen in confesso res est, iniuste sine dubio fieri, si totus civium ordo, agricolarum dicimus, 
et quoad oeconomicas et quoad sociales rationes, ad deteriorem adducatur statum, quippe qui 
minore polleant facultate ea emendi, quae necessaria sunt ad honestum vitae cultum; quod 
nimirum communi civitatis bono aperte repugnat. 


Opportunum praeterea est, in locis rusticis simul machinales industrias provehi simul communia 
parari ministeria, quae ad servandas, ad commutandas, denique ad vectandas fruges usui sint. 
Ad quae accedant ibidem opus est consilia et coepta, quae provincias sive rerum oeconomicarum 
sive artium exercendarum attingant. Quibus consiliis adhibitis, agricolarum familiis facultas 
idonea datur suos supplendi reditus, et hoc quidem in ea rerum hominumque condicione, in qua 
vivunt operamque impendunt suam. 


Extremum nemo unus potest in universum statuere quibus rationibus res rustica sit potissimum 
componenda, quippe cum de his rebus dispar nimium sit in uniuscuiusque reipublicae locis status, 
eoque magis dispar in totius orbis terrarum partibus. At vero, qui hominis et familiae dignitatem 
sive ex natura ipsa sive magis ex christianis praeceptis existimant, ii certe quamlibet rerum 
agricolarum procurationem eoque magis familiarem animo sibi proponunt, ad effigiem 
hominum communitatis expressam, in qua videlicet et mutuae membrorum necessitudines, et 
eiusdem procurationis conformatio ad iustitiae normas et ad christianae doctrinae rationem 
accommodentur: iidemque summa ope enituntur, ut haec exoptanda rerum rusticarum 
administratio, pro singulis temporum articulis, detur tandem effecta. 


Procuratio tamen familiaris tum solummodo firma stabilisque erit, cum ex ea tantum pecuniae 
redibit, quantum ad honestum familiae victum et cultum est idoneum. Quod ut obtineatur, opus 
omnino est, ut agricolae et egregie in suis laboribus generatim erudiantur, et in novis edoceantur 
inventis, denique a peritis viris in sua efficienda arte iuventur. Atque etiam oportet, agricolae de 
rebus suis societates adiutrices conflent; consociationes constituant ad suam cuiusque 
professionem spectantes; itemque in publicis rebus versentur efficienter, hoc est, cum in 
administrandae civitatis institutis, tum in re politica. 

Verumtamen persuasum est Nobis, cum de re rustica agatur, auctores principesque sive rei 
oeconomicae augendae, sive animi cultus provehendi, sive socialium rationum promovendarum 
eosdem esse homines, quorum intersit, ipsos videlicet agricolas. Quibus sane perspectum 
cognitumque esse debet, quem laborem sustineant, eum esse honestissimum; quod in 
amplissimo quasi mundi templo suscipitur; quod saepius arboribus et animantibus impertitur, 
quorum vita, veluti infinita quaedam significans, certisque astricta legibus, plurima habet ad 
Deum Creatorem et Providum invitamenta. Deinceps agrorum labor, non tantum varia gignit 
nutrimenta, quibus hominum alitur genus, sed copiam etiam cotidie uberiorem parit earum 
rerum, quibus machinales industriae utuntur. 


Idem praeterea labor sua ornatur dignitate, siquidem plurimas res usurpat ad machinalem 
scientiam, ad chimiam, ad biologiam pertinentes; quae tamen, quoniam doctrinarum artiumque 
incrementa in rebus rusticis plurimum valere constat, ob eam causam sine ulla temporis 
intermissione sunt ad volventis temporis necessitates accommodandae. Neque hoc satis; etenim 
huic laborum generi sua inest nobilitas, quippe quod ab agricolis postulet, ut cursum temporum 
acrius intellegant, eique sese facilius adiungant; ut sedatius quae futura sunt exspectent; ut 
momentum et gravitatem officii sui existiment; ut alacritatis voluntatem resumant, et nova 
semper experiantur. 


Neque illud missum est faciendum in regione rerum rusticarum, perinde atque in quavis rerum 
gignendarum regione, agricolas in societates coire maxime oportere; idque praesertim si rem 
rusticam ipsa agricolae familia conducat. Utcumque par est rura colentes mutua fide se alios aliis 
obligatos sentire, atque eo coniunctim contendere, ut adiutrices societates et consociationes ad 
artes pertinentes condant; quae quidem omnia propterea sunt habenda pernecessaria, quod sive 
commoda parant ruricolis doctrinarum et artium progredientium, sive pro pretiis propugnant 
bonorum, quae ex labore efferuntur. Accedit quod, hisce susceptis consiliis, agricolae ad ceteras 
artificum classes coaequantur, qui plerumque societate sunt coniuncti. Extremum, haec si 
praestiterint, agricolae momentum et pondus cum sua condicione consentanea consequentur in 
publica re administranda; quandoquidem nostra hac aetate, si una dumtaxat vox missa sit, eam 
esse in ventos datam, ut aiunt, iure optimo putandum est. 


Sed ruricolae — haud secus atque ceterae opificum classes —si quando suae temperationis pondus 
et momentum ostendere volunt, id numquam neque morum disciplina neque civitatis legibus 
spretis faciant opus est; immo vero sua iura suasque utilitates cum ceterarum classium iuribus 
et utilitatibus componere eademque ad commune civitatis bonum referre studeant. Ad haec, 
agricolae qui pro virili parte in eo elaborant ut agrorum amplificentur fortunae, iure poscere 
possunt, ut sua ipsorum incepta a reipublicae moderatoribus iuventur atque compleantur, modo 
de communibus utilitatibus ipsi bene sentiant, curamque suam ad eas efficiendas item conferant. 


Quam ob causam eos filios Nostros merita honestare laude cupimus, qui ubique gentium, sive 
societatibus adiutricibus sive varii generis consociationibus conditis, provectis, vigilantius 
enituntur, ut agricolae in omni civium coniunctione, non modo debita rerum oeconomicarum 
copia, sed iusta etiam vitae dignitate fruantur. 


Cumque in agrorum labore omnia contineri videantur, quae ad hominis ipsius dignitatem, 
perfectionem, cultumque prosunt, ob eam causam oportet, eum homo existimet tamquam 
mandatum a Deo acceptum et ad excelsa spectans; oportet deinde, homo istiusmodi laborem 
providentissimo Deo quasi consecret, tempora omnia ad hominum salutem dirigenti; oportet 
postremo, agricola in se quodammodo onus recipiat sive seipsum sive alios ad humanitatis 
cultum informandi. 

Fit saepius, ut in una eademque civitate alii cives aliter opibus et rei socialis incrementis fruantur, 
ea praesertim de causa quod in oris commorantur et operantur, quae, si res oeconomicae 
spectantur, aliae aliis auctibus creverunt. Quod ubi evenit, iustitia itemque aequitas poscunt, ut 
civitatis principes curent, ut discrepantiae hoc genus vel tollantur penitus, vel saltem 
imminuantur. Cuius rei gratia, conandum est, ut in oris, quae minus in rebus oeconomicis 
processerint, praecipua ea publica ministeria suppetant, quorum rationes cum rationibus 
temporum et locorum congruant, et cum communi vivendi genere, quoad potest, conveniant. 
Sed ad haec adhibenda est prorsus aptissima rerum administratio atque disciplina, qua diligenter 
ordinentur: operae locandae; incolarum commigratio; merces constituenda opificibus; tributa 
civibus imperanda; nomina facienda; pecuniae in iis machinalibus industriis collecandae, quae 
praesertim ad alias artes incitandas valeant. Quae omnia plane pertinebunt, non tantum ad 
operarios cum utilitate locandos et ad operum incitandos redemptores, sed ad ubertates etiam 
e locis ipsis percipiendas. 


Attamen quae ad communia civium emolumenta conducibilia visa sint, ea dumtaxat reipublicae 
moderatores praecipiant necesse est. Quorum scilicet curae, totius civitatis utilitate spectata, in 
hoc assidue versari debent, ut in materia et agriculturae, et machinalium industriarum, et 
communium ministeriorum res eodem tempore eademque ratione, quoad fieri potest, 
provehantur; eo nimirum ducti consilio, ut cives in oris agentes quae minus in opibus profecerunt, 
ii, si mentem in rationes intendant oeconomicas et sociales, pariterque ad animi culturam, se 
esse sentiant progressae fortunae suae auctores praecipuos; nam digni cives ipsi videntur, qui 
ad suarum rerum progressiones praecipuam conferant operam. 


Itaque ad aequabiliter res oeconomicas in eadem civitate temperandas, opus est ut ii quoque, 
qui suis opibus consiliisque nituntur pro virili parte, incumbant. Quin etiam qui praesunt, iuxta 
«subsidiarii officii principium», sic privatorum hominum inceptis favere et auxiliari debent, ut 
inchoata opera, ubi res ferant, ipsis privatis civibus perficienda permittant. 


Opportunum est hoc loco ad illud etiam mentem intendere, in non paucis nationibus disparia 
inter se admodum esse hinc agrorum exercendorum spatia, illinc incolarum numerum: cum aliae 
nationes inopia laborent civium, agris movendis abundent; aliae contra civibus affluant, egeant 
agris colendis. 


Neque desunt rursus nationes, in quibus, licet solum uberrimas possit proferre opes, agricolae 
tamen sic rudibus atque obsoletis agrorum vertendorum rationibus utuntur, ut tantum fructuum 
percipere nequeant, quantum sit summis necessitatibus totius populi satis; ex contraria vero 
parte, in nonnullis civitatibus agricultura eatenus recentiori disciplinae obtemperavit, ut 
rusticorum fructuum copiam pepererit iusto maiorem, atque ideo universam rempublicam, 
quoad oeconomicas res, aliquo damno afficiat. 


Res igitur in comperto est, tum mutuam omnium hominum coniunctionem, tum eorum fraternae 
sensum necessitudinis, Christi praeceptis conciliatae, hoc omnino desiderare, ut alii populi aliis 
adiutricem operam tribuant, actuosam scilicet et multiplicem, quam non modo bonorum, 
fortunarum, hominumque ipsorum facilius sequatur commercium, sed minores etiam inter varias 
nationes discrepantiae. Qua de re fusius infra dicturi sumus. 


Hic tamen facere non possumus, quin profiteamur valde probari Nobis Instituti incepta, 
compendiariis litteris FAO appellati, quod pertinet ad alendos populos et ad agriculturam 
provehendam. Huic enim Instituto id singulariter propositum est, ut mutuis populorum 
consensionibus obsecundet; ut rura ex nostrorum temporum normis in iis nationibus colantur, 

quae sint rebus oeconomicis minus auctae; ut denique populis subveniatur, cibariorum penuria 
laborantibus. 


Verum nostris hisce diebus quaestio una fortasse omnium maxima haec affertur, quae nimirum 
necessitudines civitatibus in re oeconomica progressis cum civitatibus, quarum oeconomicae 
progressiones sint in cursu, intercedere debeant; quarum alterae vitae commodis fruantur; 
alterae vero praedura egestate laborent. Siquidem, cum mutua necessitudine homines, qui 
ubique sunt, ita hodie consocientur, ut in quandam et quasi unam domum insitos sese sentiant, 
idcirco quibus nationibus saturitas copiaque sit omnium bonorum, ab iis status non est 
neglegendus aliarum, quarum cives in tantis versentur domesticis difficultatibus, ut egestate 
fameque paene conficiantur, neve iuribus praecipuis hominum propriis, ut oportet, frui possint; 
eo vel magis quod, cum civitates videantur cotidie magis aliae ex aliis quodammodo pendere, 
fieri non potest ut diu utilem pacem eaedem servent, si earum oeconomicae et sociales 
condiciones nimiopere ab aliarum discrepent. 


Nos igitur, qui homines universos diligimus tamquam filios, Nostrarum esse partium arbitramur, 
hoc loco illud apertissime in medio ponere, quod alias monuimus: «In nos ad unum omnes cadere, 
quod populi tenuitate victus omnino vexentur». (35) «[Quapropter] opus esse, ut in singulis, ut 
generatim in omnibus, praesertim autem in opulentioribus huius conscientia officii incitetur». 
(36) 


Ut facili coniectura prospicitur, utque Ecclesia semper graviterque monuit, officium egenis et 
miseris opitulandi catholicos homines cum maxime commovere iustum est, utpote qui membra 
sint mystici corporis Christi. «In hoc cognovimus caritatem Dei — inquit loannes Apostolus — 
quoniam ille animam suam pro nobis posuit: et nos debemus pro fratribus animas ponere. Qui 
habuerit substantiam huius mundi, et viderit fratrem suum necessitatem habere, et clauserit 
viscera sua ab eo, quomodo caritas Dei manet in eo?» (1 lo 3,16-17). 


Quocirca libenti animo videmus civitates rationibus instructiores, ad res gignendas idoneis, 
suppetias civitatibus a bonis imparatis ferre, ut ipsis minus arduum sit in melius suas mutare 
fortunas. 


Cum pateat profecto omnibus, alias nationes edulibus bonis ac maxime frugibus redundare, in 
aliis vero populares multitudines inopia et fame laborare, iustitia et humanitas postulant, ut 
opulentiores illae civitates subsidio egentibus civitatibus adsint. Quare bona ad hominum vitam 
necessaria vel omnino atterere vel profundere, tam adversus iustitiae quam adversus 
humanitatis officia facit. 


Non sumus plane nescii, sicubi bona abundantiora quam pro civitatis necessitatibus praesertim 
ex agris gignantur, inibi posse quibusdam civium ordinibus enasci detrimenta. Attamen ex hoc 
nequaquam sequitur, ut quae nationes bonis affluant, eae ad ferendam egenis ieiunisque opem, 
ubi peculiaris quaedam emergat necessitas, non astringantur; quin etiam illud est diligentissime 
curandum, ut ortae ex bonorum ubertate incommoditates, eaedem et imminuantur et aequa 
ratione a singulis civibus tolerentur viritim. 


Attamen his effectis non continuo e pluribus civitatibus tollentur stabiles egestatis famisque 
causae, quae in rudi quadam rerum oeconomicarum ratione plerumque ponendae sunt. Quibus 
ut remedium afferatur, omnes, qui dentur, aditus explorandi sunt, ut partim cives in artibus 
exercendis, in suisque obeundis muneribus egregie erudiantur, ut partim in possessionem eant 
pecuniarum, quibus iidem res oeconomicas provehant, viis et rationibus nostrae huic aetati 
accommodatis. 

Nos nulla ex parte praeterit, quam penitus multorum in animis insederit, novissimis hisce annis, 
ea conscientia officii, suppetias esse ferendas civitatibus inopibus et haud satis idonea etiamnum 
rei oeconomicae supellectile instructis, ut apud eas res oeconomica itemque socialis expeditius 
progrediatur. 


Ad quos optatos exitus ut pervehatur, videmus Consilia vel plurium nationum vel singulae 
cuiusque civitatis, videmus privatorum incepta et societates civitatibus eiusmodi operam 
praebere cotidie liberalius, artibus traditis ad res gignendas magis idoneis. Quare auxilia quam 
plurimis adulescentibus feruntur, ut in maximis Athenaeis civitatum magis progressarum studiis 
operam dantes, ad artes et ad disciplinas instituantur, cum nostrae huius aetatis rationibus 
congruentes. Addendum eodem illud est, quod sive argentariae ad omnes spectantes nationes, 
sive singulae nationes, sive privati cives iisdem civitatibus pecunias saepe credunt mutuas, quibus, 
apud civitates opibus inferiores, plurium institutorum initium fiat, ad bona parienda aptorum: 
quod munificum consilium, hac oblata opportunitate, merita laude libentissimi ornamus. 
Optandum vero est, ut in posterum civitates opulentiores magis magisque connitantur, ut 
civitatibus sui profectus viam ingredientibus adiutricem operam navent, ad doctrinas, ad artes, 
ad res oeconomicas promovendas. 


Qua de re Nostri officii munus esse ducimus aliquid hoc loco admonere. 


Primum omnium prudenter esse factum videtur, si nationes, quae aut nihil aut paulum in rebus 
oeconomicis adhuc profecerunt, itineris summam perpenderint a nationibus initi, quae copia 
affluant bonorum. 


Providum quidem consilium multaque necessitas flagitant, simul copiosiora efficere bona, simul 
aptiore via efficere. Pariter tamen et necessitas et iustitia requirunt, ut progenitae opes inter 
cives eiusdem reipublicae aeque dispertiantur. Quapropter enitendum est, ut res oeconomicae 
haud secus progrediantur atque rerum socialium rationes. Qui rursus processus aeque simul in 
agrorum, in machinalium industriarum, in cuiusvis generis ministeriorum provinciis efficiantur 
oportet. 


Est hoc etiam omnium arcte oculos positum, civitates, quarum oeconomicae progressiones sunt 
in cursu, certas quasdam easque manifestas saepe prae se ferre notas, quae aut ex propria loci 
natura, aut ex traditis a maioribus institutis humanitate plenis, aut ex peculiari quadam civium 
indole nascuntur. 


lamvero cum respublicae florentiores praesto adsunt rebuspublicis a fortunis inopibus, tum non 
modo vestigia eadem opus est habeant perspecta vereanturque, verum etiam provideant 
diligentissime ne, dum his nationibus operam ferant, eas velint ad imitandam suae vitae 
disciplinam adigere. 


Praeterea civitates in re oeconomica progressae illud nominatim caveant necesse est, ne 
civitatibus egentioribus praestantes operam, eo spectent, ut publicarum rerum statum in suam 
ibi vertant utilitatem, in exsequendumque dominandi consilium. 


Ad quod si quando contendatur, in medio est apertissime ponendum, ad illud re vera tum 
contendi, ut genus quoddam colonicae dicionis instauretur, quae, licet honesto tecta nomine, 
superiorem illam exoletamque dicionem exprimat, quam civitates multae recens exuerunt; quod 
quidem, cum necessitudinibus officiat, quibus aliae nationes attingunt alias, in discrimen 
omnium gentium tranquillitatem vocet. 

Magna igitur necessitas itemque iustitia postulant, ut quae civitates cum ad artes tum ad negotia 
provehenda operam conferant, eaedem, quovis posthabito dominandi consilio, ita nationibus 
parum in re oeconomica progressis conferant, ut hae possint aliquando in rationibus qua 
oeconomicis qua socialibus per se ipsae proficere. 


Quod si factum erit, non parum certe proderit ad omnium rerumpublicarum veluti 
communitatem iungendam, quarum singulae, sibi suorum iurium officiorumque consciae, pari 
ratione ad omnium populorum prosperitatem spectent. 


Non est sane dubium quin, si in aliqua natione eodem tempore doctrinae, artes, res oeconomicae, 
et civium prosperitas processerint, tum ad humanum civilemque cultum eo loci multum utique 
collatum sit. Sed cuique persuasum esse debet, haec non summa esse bona, sed instrumenta 
tantummodo ad eadem bona adipiscenda opportuna. 


Quam ob rem cum acerbo doloris sensu videmus, in quibus nationibus res oeconomicae 
profecerint, haud paucos inibi inveniri homines, quibus de iusto bonorum ordine nihil curae est; 
qui nimirum animi bona vel plane neglegunt, vel oblitterant penitus, vel ulla esse pernegant; 
interea dum disciplinarum, artium, rationum oeconomicarum progressiones acerrime expetunt, 
atque tanti externa commoda faciunt, ut ea plerumque pro summo suae vitae bono ducant. Ex 
quo consequitur ut, perniciosis insidiis opera ipsa non vacet, a florentioribus civitatibus ad 
inopum progressum collata; in harum enim nationum civibus, ex vetere tradito more, adhuc 
conscientia praecipuorum bonorum, quibus disciplina morum nititur, plerumque viget, 
eosdemque ad agendum movet. 


Itaque qui integros horum populorum sensus quodammodo labefactare conantur, inhonestum 
quiddam iidem profecto admittunt. Quin immo hos sensus, praeter quam quod in honore habere 
dignum est, tum vero perfici et expoliri oportet, quippe in quibus veri nominis nitatur humanitas. 


Porro Ecclesia divino iure ad universas pertinet gentes; quod re ipsa confirmatur, cum et ubique 
terrarum iam adsit, et ad omnes complectendos populos contendat. 


Nunc autem, quos populos Christo aggregavit Ecclesia, iis utilitatis exitus non afferre non potest, 
sive ad res oeconomicas, sive ad sociales rationes quod attinet; quemadmodum et praeteritis 
temporibus et nostra hac aetate res gestae testantur palam. Nemo enim eorum qui christianum 
nomen professi sunt, promissum et receptum non habet, se civilia instituta pro virili parte esse 
perfecturum, summoque opere nisurum, non solum ne humana dignitas ullo modo deformetur, 
sed etiam ut, repagulis omne genus perfractis, ea omnia promoveantur, quae ad honestatem 
virtutemque alliciant atque conducant. 


Ad hoc Ecclesia, cum in populi alicuius quasi venas vim suam inseruerit, idcirco neque est, neque 
se existimat institutum quoddam, eidem populo extrinsecus impositum. Id autem ex eo cadit 
quod, ubi Ecclesia adest praesens, ibi singuli homines in Christo vel renascuntur, vel resurgunt; 
qui vero vel renati sunt, vel resurrexerunt in Christo, iidem nulla umquam externa vi se sentiunt 
oppressos; immo potius, cum perfectam libertatem se esse adeptos sentiant, ad Deum libero 
impetu feruntur; atque ideo quidquid bonum honestumque sibi esse videtur, idem confirmant 
atque perficiunt. 


«lesu Christi Ecclesia» — quemadmodum Decessor Noster Pius XII dilucide monet — «utpote 
fidelissima almae divinaeque sapientiae custos, non ea certe nititur deprimere vel parvi facere, 
quae peculiares cuiusvis nationis notas proprietatesque constituant, quas quidem populi iure 
meritoque quasi sacram hereditatem religiose acerrimeque tueantur. Ea siquidem ad unitatem 

contendit, superno illo amore conformatam et altam, quo omnes actuose exerceantur; non vero 
ad unam assequendam rerum omnium aequabilitatem, externam tantummodo atque adeo 
insitas vires debilitantem. Et curas omnes ac normas, quae facultatibus viribusque sapienter 
explicandis temperateque augendis inserviunt — quae quidem ex occultis cuiusvis stirpis latebris 
oriuntur — Ecclesia approbat maternisque votis prosequitur, si modo officiis non adversentur, 
quae communis mortalium omnium origo communisque finis exigant». (37) 


Atque magno cum animi Nostri gaudio cernimus catholicos homines, nationum cives opibus 
inferiorum, maximam partem ceteris civibus haudquaquam in contentione cedere, quam suae 
cuiusque civitates adhibent, ut in rebus oeconomicis et socialibus pro sua facultate progrediantur. 


Ex altera vero parte, catholicos conspicimus, nationum locupletiorum cives, multa suscipere et 
conari, ut quam suae civitates civitatibus inopia conflictatis operam praebeant, ea ad rationes 
oeconomicas ac sociales provehendas plus plusque prosit. Qua in re illud valde probandum 
videtur, varia, multa, et ea quidem maiora in annos auxilia adulescentibus Africanis et Asiaticis 
mitti, ut in magnis Athenaeis Europae et Americae iidem litteris artibusque operam dent; 
magnaque cura ad omne officii munus homines instrui, in regiones opibus inferiores contendere 
paratos, ut illuc in suis artibus in suisque versentur rnuneribus. 


Omnibus igitur dilectis filiis Nostris, qui ubicumque terrarum tanta sollertia germanas populorum 
progressiones incitantes, et civili cultui salutarem vim quasi inspirantes, perennem Ecclesiae 
sanctae virtutem efficacitatemque manifesto demonstrant, iis nimirum plaudentis gratique 
animi Nostri sensus declarare placet. 


Novissimis hisce temporibus, illud in quaestionem venit saepenumero, quo modo rerum 
oeconomicarum rationes vitaeque sustentandae commoda componi possint cum aucta 
cumulatius hominum multitudine; idque sive ad universum terrarum orbem, sive ad nationes 
egestate laborantes quod attinet. 


Itaque, quoad universum terrarum orbem, animadvertunt nonnulli, inita subductaque ratione 
consequi, ut hominum genus post aliquot decem annos longe frequentissimum futurum sit; cum 
res oeconomicae multo tardius sint processurae. Ex quo sunt qui colligant, nisi hominum 
procreationi aliquis statuatur modus, haud multo post, maiorem factum iri discrepantiam inter 
incolarum numerum et res ad vivendum necessarias. 


In comperto autem est, ex rationariis civitatum minus bonis oeconomicis instructarum cogi, 
quoniam illuc aeque valetudinis tuendae et salutis recuperandae recentiores artes latius invectae 
sunt, ob eam causam cives, mortis periculis ab infantibus commodius depulsis, longiorem nunc 
habere vitae cursum; natorum autem hominum numerum ubi iam frequens esse soleat, eundem 
ibidem esse pergere; saltem ad non breve futuri temporis spatium. Dum autem hominum 
numerus qui nascuntur numerum excedit eorum qui eodem anno mortem obeunt, interea 
progignendarum rerum apparatus in huiusmodi civitatibus accessiones non accipiunt, incolarum 
multitudini congruentes. Ex quo parum est quod in egentioribus hisce rebuspublicis consuetudo 
victus nullo pacto proficit, ut potius deterior usque fiat. Quocirca, ne res ad extremum deveniat 
discrimen, sunt qui hominum conceptum ortumque vel subterfugiendum vel quoquo modo 
refrenandum esse putent. 


Nunc si verum fateri volumus, quae in universo terrarum orbe inter natorum hominum numerum 
et rerum copiam intercedunt rationes, ex iis neque in praesentia parari neque propediem 
paratum iri graves hac de re difficultates intellegitur. Quae enim de eiusmodi causa componuntur 
argumenta, tam dubia ea sunt tamque controversa, ut nihil certi ex iis confici liceat. 

Accedit, quod Deus, qua bonitate est et sapientia, pariter rerum naturae inexhaustam fere insevit 
gignendi facultatem, pariter hominem tanta ingenii ditavit acie, ut aptis instrumentis adhibitis is 
genitas res ad suae vitae usus necessitatesque vertere possit. Nimirum igitur ut quaestio, quae 
affertur, enodate dissolvatur, non ea profecto via consilii est invenienda, qua, praeter morum 
disciplinam a Deo statutam, item humanae ipsius vitae procreatio violetur; immo vero est 
elaborandum homini ut, usus artibus et doctrinis omne genus, naturae vires cognitas penitus 
habeat, iisque dominetur in dies latius. Ceterum ad hunc diem habiti in provinciis scientiarum 
artiumque processus, propemodum infinitam hac de re spem de postero tempore iniciunt. 


Non latet profecto Nos, in certas oras atque etiam in civitates opibus inferiores, cum huius 
generis quaestionibus, incommoda etiam ex eo invehi saepius, quod res oeconomicae et sociales 
ita ordinatae sint, ut cives, in annos singulos frequentiores, domi habere nequeant unde alantur 
et sustententur; quodque populi non ita concorditer inter se coniunctos ostendant, ut oportet. 


Sed ita sint sane res, profitemur tamen apertissime eas quaestiones sic poni atque dissolvi 
oportere, ut neque vias homo neque rationes sequatur, a sua dignitate aversas; quales ii tradere 
non verentur, qui hominem ipsum eiusque vitam ad materiam omni ex parte referendos esse 
opinantur. 


Hanc quaestionem sic tantummodo dissolvi posse censemus, si rerum oeconomicarum et 
socialium progressiones cum singulorum civium tum universae humanae societatis servent et 
augeant veri nominis bona. Sunt nimirum, cum de huiusmodi agitur causa, in prima 
commendatione ea omnia ponenda, quae sive ad hominis generatim dignitatem sive ad cuiusvis 
hominis vitam pertineant, qua nihil sane potest esse praestantius. Est praeterea, in eadem causa, 
quaerenda mutua universarum gentium opera, eo spectans, ut, praeclara cum omnium utilitate, 
etrerum notitiae, et pecuniarum capita, et homines ipsi ordinatim possint ab aliis populis ad alios 
commeare. 


Hac de re graviter pronuntiamus, hominis vitam tradi atque propagari operà familiae, in uno 
eodemque indissolubili nixae matrimonio, quod Sacramenti dignitate, ad christianos quod 
attinet, auctum est. Quoniamque hominis vita aliis hominibus consulto et cogitate traditur, 
sequitur idcirco, ut hoc agatur ad Dei praescriptiones, sanctissimas, firmissimas, inviolatas; quas 
scilicet nemo non agnoscere, non servare debet. Quocirca hac in re nemini omnium licet iis uti 
viis rationibusque, quibus vel arborum vel animantium vitam prorogare licet. 


Etenim hominum vita pro sacra re est omnibus ducenda: quippe quae, inde a suo exordio, 
Creatoris actionem Dei postulet. Itaque qui ab his Dei constitutis discedit, non solum Dei ipsius 
laedit maiestatem, et sibi humanoque generi imprimit dedecus, sed etiam civitatis suae vires 
intimas debilitat. 


His de causis permagni interest, ut nova suboles, praeter quam quod disciplina humanitatis 
religionisque diligentius erudiatur quod quidem ius officiumque est parentum tum etiam in 
quibuslibet suae vitae factis se officiorum suorum maxime consciam praestet; atque propterea 
in familia quoque sibi condenda, et in liberis procreandis educandisque. Quibus liberis non solum 
stabilis fiducia inicienda est in Dei Providentia, verum etiam animus firmissimus paratissimusque 
ad labores et incommoda perferenda, quae nemini devitare licet, qui dignum et grave illud 
susceperit munus, suam nempe sociandi cum Deo operam, cum in vita tradenda tum in prole 
educanda: qua in extrema re nihil certe valet magis quam data ab Ecclesia praecepta supernaque 
auxilia; Ecclesiam dicimus, cuius, hanc etiam ob causam, ius est aghoscendum, suum libere 
exercendi munus. 

lamvero, ut in libro Genesis scriptum legimus, Deus, quibus ipse primum naturam tradidit 
humanam, iis duo dedit mandata, quorum alterum complet alterum: iussit videlicet initio: 
«Crescite et multiplicamini» (Gn 1,28); iussit subinde: «Replete terram, et subicite eam» (Gn 1,28). 


Quorum mandatorum alterum tantum abest ut ad rerum consumptionem spectet, ut eas potius 
assignet humanae vitae commodis. 


Magna propterea cum animi Nostri maestitia in praesenti animadvertimus duo haec inter se 
concurrere contraria: ut nempe ex hac parte, rerum angustia tam obscure ante oculos exponatur, 
ut hominum vita miseria inediaque pene esse peritura dicatur; ut ex altera, sive recens invectae 
doctrinae, sive artium progressiones, sive rerum oeconomicarum ubertates in instrumenta 
vertantur, quibus ad extremam ruinam ad horribilemque necem adducatur hominum genus. 


Providens Deus satis quidem bonorum hominum generi largitus est, quibus adiuti onera cum 
dignitate subeant, liberorum procreationi coniuncta: sed hoc vel non sine difficultate vel nullo 
pacto fieri potest, si homines, recto itinere lapsi pravaque affecti mente, instrumenta, de quibus 
diximus, contra humanam rationem, vel contra socialem eorum naturam, adeoque contra ipsius 
Dei consilia traducant. 


Cum autem quae inter civitates convenerunt rationes, scientiarum et artium causa, in omni 
humanae communitatis regione artiores novissimo hoc tempore factae sint, ob eam rem oportet 
populi alii ex aliis magis magisque pendeant. 


Quocirca alicuius ponderis quaestiones, quae hodie afferuntur, in provinciis sive doctrinarum et 
artium, sive rerum oeconomicarum et socialium, sive civitatis administrandae et cultus 
provehendi humanitatis, eae saepenumero, cum singulae unius reipublicae facultates excedant, 
plures atque aliquando omnes terrarum nationes ex necessitate quadam contingunt. 


Ita fit, ut singulae civitates, etiamsi praestent cultu et humanitate, numero et sollertia civium, 
rationum oeconomicarum processu, copia bonorum, finiumque amplitudine, nequeant tamen, 
separatim a reliquis, praecipuas suas quaestiones per se ipsae congruenter dissolvere. 
Respublicae igitur, cum opus sit alias complere ac perficere alias, suis utilitatibus ea tantum 
condicione prospicient, si ceterarum utilitatibus simul prospexerint. Quapropter civitates summa 
admonet necessitas, ut et bene conveniant inter se, et mutuam sibi operam navent. 


Quod quamvis singulis hominibus, atque etiam omnibus populis, sit magis magisque in dies 
persuasum, homines tamen, atque in primis qui in publica re graviore pollent auctoritate, 
impares plerumque videntur ad binas eas res efficiendas, ad quas spectant populorum animi; 
idque non ex eo nascitur, quod populi idonea careant vel doctrinarum, vel artium, vel rerum 
oeconomicarum supellectile; sed quod verius alii aliis diffidunt. Re enim vera homines, atque 
continuo respublicae, se mutuo timent; nam altera civitas in timore est ne altera consilia ceperit 
opprimendi, neve eadem, temporis opportunitate oblata, callida huiusmodi exsequatur consilia. 
Quapropter civitates omnia quae usui sunt ad urbes sedesque suas defendendas parant, hoc est 
arma, quibus se velle uti confirmant, ut alias civitates ab impetu faciendo deterreant. 


Ex quo plane conficitur, ut et hominum vires et naturae opes ad detrimenta potius quam ad 
utilitates humanae congregationis latissime a gentibus referantur; atque etiam cum singuli 
homines tum populi tam gravi afficiantur sollicitudine, ut a maiorum laborum susceptione 
retardentur. 


Cuius causa rei ex eo proficisci videtur, quod homines, sed praesertim rerumpublicarum primores, 
in agendo alii aliter de vita sentiunt. Sunt enim, qui statuere audeant nullam esse veri rectique 


234 


legem; quae externas res hominemque ipsum transcendat; quae sit prorsus necessaria, et ad 
universos pertineat homines; quae postremo sit aequabilis in omnes. Ita fit ut homines, utpote 
quibus una eademque iustitiae lex omnibus nequaquam probetur, in nulla re possint plene ac 
tuto consentire. 


Quamvis enim vocabulum «iustitia» et coniuncta verba «iustitiae iussa» per omnium ora feràntur, 
tamen voces huiusmodi non eandem apud omnes significationem capiunt: immo etiam 
saepissime contrariam. Quocirca cum sive «iustitiam», sive «iustitiae iussa» illi primores 
appellant, non modo inter se de his nominibus non congruunt, sed ex iis saepe et multum 
inveniunt gravium contentionum causam; atque adeo in animum inducunt, nullum iam esse 
locum ad sua iura, ad suaque commoda obtinenda, nisi vim, gravissimorum semen malorum, 
experiantur. 


Ut mutua inter nationum principes fides constet et in eorum animis haereat magis, veri iustique 
leges primum agnoscantur et conserventur hinc atque illinc oportet. 


At vero quae de moribus deque virtute sunt praecepta, ea nonnisi in Deo consistunt; quo remoto, 
necesse est eadem dissolvi penitus. Etenim homo non uno corpore constat, sed et animo, qui se 
rationis libertatisque esse compotem sentit. Atque ita compositus animus moralem legem 
omnino postulat, in religione innixam, quae longe melius quam alia quaevis externa vis aut 
utilitas valet ad quaestiones dissolvendas, quae vel ad singulorum vitam, vel ad civium 
coniunctiones attineant, quaeve aut singulas aut universas simul civitates contingant. 


Tamen non desunt hodie qui profiteantur, tantopere doctrinis et artibus florentibus, homines 
posse, Deo posthabito, suisque unis solis viribus adiutos optimum humanitatis sibi parare cultum. 
Re tamen vera ob ipsas scientiarum artiumque progressiones delabuntur saepe homines in 
difficultates, ad omnes populos pertinentes, quas perrumpere solummodo poterunt, si Dei, 
hominis totiusque naturae auctoris et rectoris, debitam auctoritatem agnoscant. 


Quod esse verum ipsi videntur ostendere scientiarum processus, in infinitatem propemodum 
patentes; ex quibus opinio in multorum inseritur animis, adeo mathematicorum scientias non 
posse in naturam commutationesque rerum penitus introspicere easque aptis declarare verbis, 
ut vix eas possint aspicere coniectura. Atque cum suis viderint oculis perterriti homines, ingentes 
vires, artibus machinisque exprimendas, sicut ad populorum commoda comparanda item ad 
labefactanda adhiberi posse, iidem coniciant oportet, res ad animum ad moresque attinentes 
ceteris omnibus esse anteferendas; ut scientiarum artiumque progressiones, non ad humani 
generis adducant eversionem, sed ad humanitatis cultum, tamquam causae adiuvantes, valeant. 


Interea autem evenit, ut in civitatibus opulentioribus homines, bonorum externorum magis 
magisque inexplebiles, iam fictam imaginem e mente deponant vitae felicissimae hic in aevum 
degendae; evenit pariter ut homines, non tantum sibi sint conscii cotidie magis se humanae 
personae iuribus integerrimis et universis frui, verum etiam omni opera et ope enitantur ad 
rationes mutuo inter se contrahendas, certe aequabiliores, suaeque accommodatiores dignitati. 
E quibus rebus sequitur, ut in praesens homines suas facultates esse finitas incipiant agnoscere, 
atque quae sint animi studiosius quam antea expetere. Quae profecto omnia aliquam inicere 
spem videntur, fore ut non modo singuli homines, sed etiam populi ad multam eandemque 
perutilem sibi mutuo praebendam operam aliquando consentiant. 


IV 

Quoniam doctrinarum et artium progressiones, uti praeterito tempore ita hoc nostro, plurimum 
ad mutuas civium redundant necessitudines, opus esse idcirco videtur, necessitudines easdem, 
sive de singulis sive de universis civitatibus agatur, ad humaniorem conformari aequilibritatem. 


Quam in rem multa cogitando inventa sunt et scriptis in medium prolata: quorum alia iam 
depulsa perinde ac sole nebula sunt; alia sunt hodie penitus iam immutata; alia minus atque 
minus hominum in praesentia illiciunt animos. Quod ex eo sane manat, quod vulgata haec 
opinionum commenta neque totum integrumque hominem contingunt, neque eius contingunt 
potiorem partem. Ea insuper missas faciunt haud dubias humanae naturae debilitates: ut 
morbos et dolores; quibus videlicet debilitatibus nulla rerum oeconomicarum et socialium ratione, 
etsi ficta exquisitissime, omni ex parte remedium afferri posse manifestum est. Ad hoc, homines 
qui ubicumque sunt intimo quodam invictoque religionis sensu moventur, quem nulla umquam 
vel vis proteret, vel opprimet calliditas. 


Falsissima enim quaedam nostris hisce diebus vulgata opinio illud fert ut, quem hominibus 
natura inseverit religionis sensum, is veluti commenticium quiddam aut imaginarium sit 
putandum; atque adeo ex animis evellendum penitus, utpote cum a nostrorum indole dierum et 
a procedente hominum civili cultu omnino discrepet. Immo vero, illa hominis ad religionem 
intima proclivitas convincit, hominem ipsum a Deo re vera esse creatum, ad eundemque tendere 
irrevocabiliter; ut apud Augustinum scriptum legimus: «Fecisti nos ad te, Domine; et inquietum 
est cor nostrum, donec requiescat in te». (38) 


Quapropter, quantumvis artes et res oeconomicae processerint, in terrarum orbe neque iustitia 
neque pax esse poterunt, quoad homines non sentient quantum in se dignitatis insit, quod a Deo 
creati sint et eiusdem sint filii; Deum dicimus, qui prima et extrema causa utique est habendus 
rerum omnium, quas creavit. A Deo discretus homo cum sibi tum aliis fit immanis; siquidem 
mutuae hominum necessitudines omnino requirunt rectam humanae conscientiae rationem cum 
Deo, cuiuslibet veritatis, iustitiae et amoris fonte. 


Est sane cognitum perspectumque omnibus, in multis civitatibus, quarum nonnullae antiquitus 
christianorum doctrina excultae sunt, tot Fratres filiosque Nostros, Nobis quidem carissimos, 
vexari saevissime, plures iam annos. Quod, cum prope ante omnium oculos ponat hinc 
vexatorum hominum excellentem dignitatem, illinc insectatorum diritatem exquisitam, id, 
quamvis hos nondum ad sanitatem reduxerit, multos tamen ad recogitandum de hac re movet. 


Verumtamen nulla stultitia magis esse nostrae huius aetatis propria videtur, quam velle rerum 
terrestris huius vitae firmum utilemque ordinem statuere, necessario non subdito fundamento, 
hoc est, summo Deo posthabito; itemque hominis velle magnitudinem efferre, exsiccato fonte, 
unde illa emanat aliturque magnitudo: hoc est, retardato atque, si fieri posset, fracto animorum 
ad Deum impetu. At vero rerum eventus, qui nostro hoc tempore acciderunt, quibus quidem spes 
multorum sunt praecisae et non pauci sunt in luctum vocati, ii profecto confirmant quam vere 
scriptum sit: «Nisi Dominus aedificaverit domum, in vanum laborant, qui aedificant eam» (Ps 
126,1). 


Quam catholica Ecclesia doctrinam tradit et pronuntiat de hominum convictu ac societate, ea 
sine ulla dubitatione perpetua vi pollet. 


Cuius doctrinae illud est omnino caput, singulos homines necessarie fundamentum, causam et 
finem esse omnium  socialium institutorum; homines dicimus, quatenus sunt natura 
congregabiles, et ad ordinem rerum evecti, quae naturam exsuperant et vincunt. 

E gravissimo huiusmodi principio, quo sacra humanae personae dignitas affirmatur et defenditur, 
praesertim superioribus hisce centum annis, Ecclesia sancta, sacerdotibus et laicis hominibus 
doctissimis operam ferentibus, luculente conclusit de re sociali praecepta, ad quae mutuae 
hominum necessitudines componantur: spectatis nimirum generalibus normis, congruentibus 
sive cum natura rerum et variis humani convictus condicionibus, sive cum praecipua huius 
temporis indole; quae propterea normae omnibus probari possunt. 


Attamen hodie, si umquam alias, necesse est, eiusmodi praecepta, non solum cognita 
perspectaque habeantur, sed etiam ad effectum adducantur iis rationibus et modis, quae varius 
temporum locorumque status aut ferat, aut exigat. Quod arduum quidem, sed excelsum est 
munus; ad quod obeundum non solum Fratres filiosque Nostros, qui ubique sunt, hortamur, sed 
etiam egregie cordatos homines universos. 


Primum omnium illud confirmamus doctrinam socialem, quam catholica Ecclesia profitetur, ab 
ipsa non posse disiungi doctrina, quam de hominum vita tradit. 


Hac de causa, ut disciplinae eidem magis ac magis studeatur magnopere cupimus. In primis 
autem hortamur, ut ea, tamquam exigendum pensum, cum in catholicis scholis cuiusvis ordinis 
tradatur, tum vero maxime in sacris Seminariis, quamvis Nobis notum sit, in nonnullis huiusce 
generis ephebeis id iamdiu egregie fieri. Optamus praeterea, ut haec de re sociali disciplina in 
indicem addatur religiosarum materiarum, quibus vel paroeciae vel consociationes laicorum 
apostolatui incitando suos erudiunt; modis omnibus in vulgus emanet, quos recentior induxerit 
aetas: hoc est, tum scriptis quae vel cotidie vel in certos dies in lucem edantur; deinde libris de 
studiis doctrinae emissis, aut eruditorum aut vulgi captui aptis; denique radiophonicis et 
televisificis transmissionibus adhibitis. 


Ut autem haec catholicae Ecclesiae doctrina de re sociali latius latiusque exeat in vulgus, multum 
operae curaeque filios Nostros e laicorum ordine conferre posse opinamur, si non modo eam 
addiscant ipsi ad eamque exaequent actionem suam, verum etiam studiose curent, ut eius vim 
alii quoque habeant perspectam. 


Quibus plane persuasum illud sit, se numquam posse commodius ostendere hanc doctrinam et 
rectam et efficientem esse, quam si ostenderint eadem posse praesentes hac de re difficultates 
expediri. Hac enim via ad huiusmodi doctrinam eorum convertent animos, qui ei propterea hodie 
repugnant, quod illam ignorant; quin hoc etiam forsitan consequentur, ut istiusmodi homines 
aliquid ex eius luce aliquando hauriant. 


Ast praecepta quaevis de re sociali, non tantum sunt in medio ponenda, sed etiam re ipsa 
usurpanda: quod potissimum valet de Ecclesiae doctrina, quae ad res sociales attineat; quippe 
cuius lux sit veritas, finis sit iustitia, vis princeps sit amor. 


Vehementer igitur interest, ut filii Nostri, praeterquam quod praecepta de re sociali cognitione 
comprehendant, ad ea insuper educentur. 


Cum enim christianorum institutio, ut expleta dici possit, ad cuiusvis ordinis officia pertinere 
debeat, idcirco necesse est, ut, eádem christifideles incitati, Ecclesiae praeceptis etiam actionem 
suam conforment, quae res oeconomicas et sociales contingat. 


Nam si difficile per se ipsum est quidvis a ratione ad usum revocare, eo magis arduum est 
putandum in opere tentare catholicae Ecclesiae doctrinam de re sociali; idque has praesertim ob 
causas: quod videlicet in homine est insitus penitus amor suarum rerum incontinens; quod nostris 

diebus in hominum communitatem late eorum serpit doctrina, qui omnia attribuunt materiae; 
quod in difficili est interdum perspicere quid in re praesenti iustitia iubeat. 


Quae cum ita sint, non satis est, si huiusmodi institutione homines doceantur, iuxta Ecclesiae 
praecepta, sibi esse christiano more agendum in regione rerum oeconomicarum et socialium, nisi 
pariter viae ipsis tradantur, quibus officium hoc suum congruenter exsequantur. 


Huius vero generis institutionem non sufficere existimamus, nisi ad praeceptoris operam opera 
ipsius accedat erudiendi hominis, nisique ad traditam doctrinam addatur actio, experimenti 
causa suscepta. 


Quemadmodum, ut proverbio fere increbruit, nemo condiscit libertate recte frui, nisi libertate 
recte usurpata, haud secus nemo novit iuxta catholicam doctrinam in re oeconomica et sociali 
agere, nisi reapse in eadem provincia et iuxta eandem doctrinam agendo. 


Hanc ob causam in eiusmodi vulganda institutione magnae partes esse dandae videntur 
consociationibus apostolatui laicorum promovendo, iis praesertim quibus sit propositum, ut 
quod in re praesenti sit suscipiendum, id vim suam ex lege christiana omnino capiat; utpote 
quarum sodales e cotidiano harum rerum usu possint prius seipsos, postea iuvenes ad huiusmodi 
officia exsequenda melius informare. 


A qua re non est alienum hoc loco in memoriam omnium, non minus potentiorum quam 
tenuiorum hominum, redigere, a vitae significatione, quam christiana sapientia tradit, 
voluntatem non posse ullo modo disiungi et sobrietatem servandi, et dura tolerandi, Dei gratia. 


Sed hodie, pro, non paucorum occupavit animos immodicum voluptatum studium; quibus in omni 
vita nihil videtur esse magis quaerendum, quam inhiare voluptatibus, quam voluptatum explere 
sitim; ex quo gravia detrimenta, non solum in animos, sed etiam in corpora sine ulla controversia 
manant. Quam rem qui vel pro solius humanae naturae viribus iudicat, is fateatur oportet, 
sapientis prudentisque esse, cum in rebus omnibus consilium modumque adhibere, tum libidines 
refrenare. Qui vero rem ex divina lege existimat, is profecto non ignorat et Christi Evangelium, et 
catholicam Ecclesiam, et nobis traditam asceseos disciplinam postulare, ut christifideles acriter 
cupiditates compescant, vitaeque incommoda singulari patientia tolerent. Quae virtutes, 
praeterquam quod firmam et moderatam comparant animi in corpus dominationem, subsidium 
etiam valens praebent, quo poenam luamus peccati, a quo, praeter Christum lesum eiusque 
Matrem Immaculatam, nemo est vacuus. 


lamvero doctrinae praecepta, quae sunt de rebus socialibus, plerumque per tres hos gradus ad 
effectum adducuntur: primum quae sit vera rerum condicio circumspicitur; deinde hic rerum 
status diligenti aestimatione cum praeceptis iisdem confertur; tum demum quid suscipi possit 
quidve suscipi debeat statuitur, ut normae, quae traditae sunt, pro temporum locorumque habitu, 
usurpentur. Qui tres procedendi gradus tribus hisce verbis: «aspicere, iudicare, agere», passim 
significantur. 


Ex quo valde oportere videtur, hunc gerendarum rerum ordinem iuvenes, non tantum cum animo 
reputent, sed etiam, quoad fieri possit, in re praesenti servent; ne, quae didicerint praecepta, ea 
opinentur esse dumtaxat mente volvenda, et non opere pariter explicanda. 


At vero, cum ad effectum haec praecepta sunt adducenda, fieri nonnumquam potest, ut vel ipsi 
catholici homines, et ii quidem mente sincera, in varias discedant sententias. Quod ubi contingat, 
sit nihilominus iisdem curae, ut simul mutuam inter se existimationem et observantiam servent 
atque testentur, simul rimentur ad quod collatis consiliis conspirare possint; ut quod necessitas 

flagitet, tempestive praestent. Caveant praeterea studiosissime, ne vires suas crebris extenuent 
contentionibus, neve per speciem quaerendi id quod sibi videatur optimum, illud interea 
praetermittant quod re vera efficere possint, atque ideo efficere debeant. 


Sed catholici in muneribus exsequendis, ad res oeconomicas socialesve pertinentibus, homines 
non semel attingunt, qui secus atque ipsi de vita sentiunt. Quod cum evenit, ii qui catholicum 
profitentur nomen, maximopere prospiciant, ut sibimetipsis semper constent, neve ad ea media 
consilia descendant, e quibus aut religionis aut morum integritas aliquid detrimenti capiat. 
Pariter tamen se tales praebeant, qui et aliorum sententiam aequa perpendant benignitate, et 
omnia ad utilitates suas non referant, et parati sint ad ea cum fide coniunctisque viribus 
efficienda, quae vel suapte natura sint bona, vel ad bonum conducibilia. At si forte contingat, ut 
de hac causa sacrae Auctoritatis ordines aliquid praeceperint vel decreverint, palam est huic 
sententiae esse ab hominibus catholicis proxime parendum. Ecclesiae enim non tantum ius et 
officium est, tueri principia ad religionem et ad morum integritatem spectantia, sed etiam pro 
sua auctoritate sententiam suam pronuntiare, cum de principiis iisdem agitur ad effectum 
adducendis. 


Sed quae de institutione tradidimus praecepta, ea profecto in usu haberi necesse est. Quod ad 
eos filios Nostros potissimum pertinet, qui e laicorum ordine sunt; utpote quorum opera 
communiter versetur vel in terrestris huius vitae rebus efficiendis, vel in institutis, quae eodem 
spectent, condendis. 


In quo honesto munere sustinendo opus est, ut laici homines, non modo suae cuiusque artis sint 
periti, suamque industriam ponant ex legibus ad propositum assequendum aptis, verum etiam 
agitationem suam conforment ad praecepta normasque Ecclesiae de re sociali; cuius sapientiae 
sincere fidant, cuius monitis more filiorum obtemperent. Cum animis suis iidem considerent, nisi 
in vitae actione principia illa ac normae de re sociali diligenter ab ipsis serventur, quae Ecclesia 
dedit, quaeque Nosmetipsi confirmamus, tum et officia debita praetermitti, et saepe aliorum 
labefactari iura, et eatenus procedi nonnumquam posse, ut huiusmodi doctrinae imminuatur 
fides, quasi ipsa quidem sit optima, sed vi reapse careat ad dirigendam vitae actionem idonea. 


Quemadmodum iam commemoravimus, nostrae huius aetatis homines tum naturae leges altius 
latiusque perscrutati sunt; tum instrumenta invenerunt, quibus naturae ipsius vires in suam 
redigant potestatem; tum opera perfecerunt neque perficere intermittunt, ingentia prorsus 
admirationeque digna. Verumtamen, dum conantur rerum externarum potiri easque in aliam 
mutare formam, in periculo iidem versantur, ne seipsos neglegentia praetereant, neve animi sui 
corporisque vires extenuent. Quod cum iam Decessor Noster f. r. Pius XI acerba cum animi sui 
maestitia animadvertisset, de eadem re ita in Encyclicis Litteris Quadragesimo Anno querebatur: 
«Atque ita labor corporalis, quem divina Providentia etiam post originale peccatum in humani 
corporis simul et animi bonum statuerat exercendum, in perversionis instrumentum passim 
convertitur: iners scilicet materia ex officina nobilitata egreditur, homines vero ibidem 
corrumpuntur et viliores fiunt». (39) 


Atque etiam Decessor Noster f. r. Pius XII iure profitetur, aetatem hanc nostram propterea ab 
aliis internosci, quod hinc doctrinae artesque ad immensum processerint, illinc homines a suae 
sensu dignitatis tantopere recesserint. Huius enim aetatis «illud esse absolutissimum, sed 
taeterrimum opus, hominem scilicet in ordine rerum naturalium in quendam giganta vertisse, in 
ordine vero rerum, quae supra natura sunt atque aeternae, tamquam in pomilionem 
mutavisse».(40) 

Contingit igitur nostris diebus latissime, quod Psaltes ille de falsorum numinum cultoribus 
testabatur: hoc est, homines in agendo seipsos saepenumero neglegere, sua autem opera ita 
admirari, ut ea quasi numina colant: «Idola eorum sunt argentum et aurum, opera manuum 
hominum» (Ps 113,4). 


Quam ob causam, Pastoris studio incitati, quo universos prosequimur homines, filios Nostros 
vehementer hortamur, ut, dum sua munera traducunt, et ad propositum sibi finem contendunt, 
interea officiorum conscientiam in semetipsis torpere ne sinant, neve bonorum ordinem 
praecipuorum oblitterent. 


Est sane in clara luce, Ecclesiam docuisse semper et docere, scientiarum artiumque processus 
atque ex his ortam prosperitatem reipsa esse ducenda in numero bonorum, eademque tamquam 
indicia existimanda esse humani cultus progredientis. At pariter edocet Ecclesia, de huius generis 
bonis ex vera ipsorum natura esse iudicandum: esse nimirum illa in instrumentorum loco 
habenda, quibus utatur homo, ut commodius finem optimum assequatur: ut nempe facilius 
seipsum possit meliorem facere, in ordine sive rerum naturalium sive rerum, quae supra naturam 
sunt. 


Qua de causa magnopere velimus aures filiorum Nostrorum nullo non tempore vocibus 
personare Divini Magistri haec admonentis: «Quid enim prodest homini, si mundum universum 
lucretur, animae vero suae detrimentum patiatur? Aut quam dabit homo commutationem pro 
anima sua?» (Mt 16,26). 


Quibus admonitionibus ea esse affinis videtur, quae ad requietem attinet, per dies festos 
capiendam. 


Ut catholica Ecclesia dignitatem defenderet, qua homo est praeditus, quod a Deo creatus est, 
quodque ipsi animum Deus, imaginem sui, ingenuit, nullo non tempore praecepit, ut tertio 
Decalogi mandato: «Memento ut diem sabbati sanctifices» (Ex 20,8) diligenter ab omnibus 
satisfieret. lus enim et potestas Dei est homini imperare, ut, septimo quoque die, diem insumat 
in numini aeterno iustum debitumque cultum tribuendum; insumat in mentem suam, negotiis 
vitae cotidianae omissis ad bona caelestia erigendam; insumat in conscientiae suae rimanda 
secreta, ut cognoscat quo loco sint necessariae inviolabilesque suae cum Deo rationes. 


Attamen homini quoque ius est et necessitas ab opere per intervalla cessare, non modo ut 
corporis sui vires a dura omnium dierum relaxet exercitatione, pariterque sensus honesto 
levamento avocet, sed etiam ut suae prospiciat unitati familiae; quae quidem ab omnibus 
membris suis requirit, ut magnam retineant vitae consuetudinem serenumque convictum. 


Coniuncte igitur religio, praecepta moralia, valetudinisque curatio flagitant, ut requies certo 
tempore habeatur. Catholica vero Ecclesia plura iam saecula decernit, ut hanc requietem 
christifideles die dominico servent, eodemque die Sacrificio Eucharistico intersint, quod divinae 
Redemptionis simul memoriam renovat, simul fructus hominum animis impertit. 


Ast gravi cum animi Nostri dolore conspicamur, neque id improbare non possumus, multos, licet 
forsitan nolint plerumque sanctam hanc legem consulto conculcare, ab ea tamen discedere 
saepe saepius. Ex quo tamquam ex necessitate fit, ut carissimi Nobis operarii detrimenta capiant, 
cum ad animi salutem, tum ad corporis valetudinem quod attinet. 


Itaque animorum corporumque utilitates spectantes, omnes homines, sive reipublicae praesunt, 
sive partes operum conductorum vel opificum agunt, quasi Dei ipsius verbis commonefacimus, 

ut hoc aeterni numinis et catholicae Ecclesiae praeceptum teneant, animoque reputent, se de 
hac re Deo hominumque societati rationem debere. 


Sed ex his quae modo breviter tetigimus, ne quis colligat, filios Nostros, e laicorum ordine 
potissimum, se prudenter agere, si ad res, quae ad fluxam hanc vitam spectent, operam 
christianorum propriam remissius conferant; quin immo confirmamus huiusmodi operam 
impensiore in dies studio ponendam atque praestandam esse. 


Re quidem vera Christus Dominus, cum sollemnem illam precationem pro Ecclesiae suae unitate 
peregit, haec a Patre, discipulorum suorum gratia, expoposcit: «Non rogo, uttollas eos de mundo, 
sed ut serves eos a malo» (lo 17,15). Nemo igitur perperam sibi cogitatione fingat haec duo inter 
se pugnare, quae contra componi apte possunt: scilicet sui cuiusque animi perfectionem et 
praesentis huius vitae negotia, quasi quis a mortalis vitae operibus se removere necessario 
debeat, ut ad christianam suam perfectionem contendat, aut hisce negotiis vacare nullo modo 
possit, quin et hominis et christiani dignitatem propriam in discrimen adducat. 


Verumtamen hoc plane congruit cum Providentis Dei consilio, ut homines sese excolant atque 
perficiant cotidiani eius exercitatione laboris, qui in rebus ad mortalem hanc vitam pertinentibus 
fere ab omnibus ponitur. Cuius rei causa, nostris diebus arduae hae sunt Ecclesiae partes: ad 
humanitatis nempe et evangelicae doctrinae normas progredientis huius aetatis cultum 
componere. Has vero Ecclesiae partes ipsa nostra aetas advocat, quin etiam flagrantissimis 
expetere videtur votis, non modo ut celsiora assequatur proposita, verum etiam ut adepta in tuto 
collocare valeat, sine sui detrimento. Quam ad rem, ut iam diximus, Ecclesia praesertim laicorum 
hominum adiutricem operam poscit, qui hanc ob causam in humanis expediendis negotiis ita 
industriam suam insumere tenentur, ut, dum in alios conferunt officia, id, cum Deo per Christum 
animo coniuncti, faciant, ipsiusque Dei gloriae augendae causa faciant: quemadmodum 
praecipit S. Paulus Apostolus: «Sive ergo manducatis, sive bibitis, sive aliud quid facitis: omnia in 
gloriam Dei facite» (1 Cor 10,31). Et alibi: «Omne, quodcumque facitis in verbo aut in opere, 
omnia in nomine Domini lesu Christi, gratias agentes Deo et Patri per ipsum» (Col 3,17). 


Quotiescumque autem humana agitatio atque instituta, quae in huius vitae rebus versantur, 
etiam ad animi profectum et ad sempiternam hominis beatitatem adiuvant, tum eadem 
censenda profecto sunt efficaciore vi pollere ad id ipsum obtinendum, ad quod suapte natura 
proxime spectant. Siquidem per omne tempus valitura est praeclara illa Divini Magistri sententia: 
«Quaerite ergo primum regnum Dei et iustitiam eius, et haec omnia adicientur vobis» (Mt 6,33). 
Nam qui veluti «lux in Domino» (Eph 5,8) factus est, atque «ut filius lucis» (cf. Eph 5,8) ambulat, 
is profecto tutiore iudicio percipit, quid ex iustitiae praeceptis sit agendum in variis humanae 
navitatis provinciis, atque etiam in iis, quae implicatiores habent difficultates ob immodicum, 
quo bene multi capiuntur, vel sui ipsorum, vel patriae, vel stirpis amorem. Addendum est quod 
qui christiana ducitur caritate, cum alios non possit non diligere, aliorum necessitates, 
aegritudines, gaudia tamquam sua ipsius aestimat; eiusque opera, quocumque in loco ponitur, 
est firma, est alacris, est humanitatis plena, est aliorum etiam provida utilitatum; quoniam: 
«Caritas patiens est, benigna est: caritas non aemulatur, non agit perperam, non inflatur, non 
est ambitiosa, non quaerit quae sua sunt, non irritatur, non cogitat malum, non gaudet super 
iniquitate, congaudet autem veritati: omnia suffert, omnia credit, omnia sperat, omnia sustinet» 
(1 Cor 13, 4-7). 


Attamen hisce Litteris Nostris ante finem facere nolumus quam in memoriam vestram, 
Venerabiles Fratres, revocemus gravissimum verissimumque illud catholicae disciplinae caput, 
quo docemur nos mystici lesu Christi corporis, quod est Ecclesia, esse viventia membra: «Sicut 

enim corpus unum est, et membra habet multa, omnia autem membra corporis, cum sint multa, 
unum tamen corpus sunt, ita et Christus» (I Cor 12,12). 


Quamobrem magnopere adhortamur quotquot ubique terrarum numeramus filios, sive e cleri 
sive e laicorum ordine, ut plane sibi sint conscii quantum nobilitatis dignitatisque ex eo colligant, 
quod lesu Christo, sicut viti palmites, coniungantur, secundum illud: «Ego sum vitis, vos palmites» 
(lo 15,5), et quod sibi liceat divinam ipsius participare vitam. Ex quo fit ut, si christifideles cum 
sanctissimo Redemptore mente animoque etiam tum coniuncti sint, cum in externas res suam 
impendunt operam, eorum sane labor lesu Christi ipsius laborem quodammodo continuare 
videatur, ab eoque ducere vim et virtutem salutiferam: «Qui manet in me, et ego in eo, hic fert 
fructum multum» (lo 15,5). Huiusmodi scilicet humanus labor ita evehitur atque nobilitatur, ut 
ad animi perfectionem homines, qui illum ponant, perducat, itemque ad christianae 
Redemptionis fructus ceteris impertiendos et quoquoversus propagandos conferre possit. Hinc 
etiam fit, ut christiana praecepta, quasi quoddam evangelicum fermentum, civilis societatis 
venas, in qua vivimus et operamur, pervadant. 


Quamvis fatendum sit, saeculum hoc nostrum erroribus laborare  praegravibus, et 
perturbationibus agitari vehementibus, contingit tamen aetate hac nostra, ut Ecclesiae operariis 
immensi pateant apostolici laboris campi, qui eximiam spem animis ostendunt nostris. 


Venerabiles Fratres et dilecti filii, e maxime mirabilibus illis Leonianis Litteris exordium capientes, 
varias easque graves causas una vobiscum hactenus consideravimus, quae ad sociales nostrae 
huius aetatis rationes attinent; ex iisque normas ac praecepta conclusimus, quae vos enixe 
adhortamur, ut, non modo magnopere meditemini, sed ut etiam pro vestra cuiusque parte 
elaboretis ut effecta dentur. Hoc enim si unusquisque vestrum forti animo praestiterit, fieri non 
poterit, quin non parum adiuverit ad regnum Christi hisce in terris constabiliendum, quod est: 
«regnum veritatis et vitae; regnum sanctitatis et gratiae; regnum iustitiae, amoris et pacis»; (41) 
ex quo aliquando ad caelestem illam beatitatem migrabimus, ad quam a Deo conditi sumus, 
quamque flagrantissimis expetimus votis. 


Nam de doctrina agitur catholicae et apostolicae Ecclesiae, gentium omnium matris et magistrae, 
cuius lux illuminat, incendit, inflammat; cuius monitoria vox, utpote caelesti sapientia referta, ad 
omnia pertinet tempora; cuius virtus ad augescentes hominum necessitates, ad huiusque 
mortalis vitae curas et sollicitudines tam efficacia tamque accommoda semper adhibet remedia. 
Cum hac voce mirum in modum antiquissima concinit vox illa Psaltae, quae nostros non cessat 
confirmare et erigere animos: «Audiam, quid loquatur Dominus Deus: profecto loquitur pacem. 
Populo suo et sanctis suis et eis qui corde convertuntur ad eum. Certe propinqua est salus eius 
timentibus eum, ut habitet gloria in terra nostra. Misericordia et fidelitas obviam venient sibi, 
iustitia et pax inter se osculabuntur. Fidelitas germinabit ex terra, et iustitia de caelo prospiciet. 
Dominus quoque dabit bonum, et terra nostra dabit fructum suum. lustitia ante eum incedet, et 
salus in via gressuum eius» (Ps 84, 9ss). 


Huiusmodi sunt vota, Venerabiles Fratres, quae facimus in harum Litterarum clausula, ad quas 
Nostras de Ecclesia universa sollicitudines diu intendimus; facimus nimirum, ut divinus hominum 
Reparator, «qui factus est nobis sapientia a Deo, et iustitia, et sanctificatio, et redemptio» (1 Cor 
1,30), in omnibus et super omnia, per saeculorum decursum, dominetur, atque feliciter 
triumphet; facimus item, ut, recto socialium rerum ordine composito, gentes omnes et 
prosperitate, et laetitia, et pace tandem fruantur. 


Quarum optabilium rerum veluti auspicium, paternaeque voluntatis Nostrae pignus esto 
Apostolica Benedictio, quam vobis, venerabiles Fratres, et christifidelibus omnibus vigilantiae 

vestrae commissis, atque iis nominatim, qui admonitionibus hisce Nostris alacri voluntate 
respondebunt, peramanter in Domino impertimus. Datum Romae, apud Sanctum Petrum, die 15 
mensis Maii, anno 1961, Pontificatus Nostri tertio. IOANNES PP. XXIII 


(1) IOANNES PP. XXIII, Litt. enc. Mater et magistra de recentioribus rerum socialium processibus 
ad christiana praecepta componendis, [Ad venerabiles fratres Patriarchas, Primates, 
Archiepiscopos, Episcopos aliosque locorum Ordinarios, pacem et communionem cum Apostolica 
Sede habentes, itemque ad universum clerum et christifideles catholici orbis] 15 maii 1961: AAS 
53(1961), pp. 401-464. 


Prologo. — Parte I: Insegnamenti dell'enc. «Rerum novarum» e tempestivi sviluppi del magistero 
di Pio XI e Pio XII (i tempi dell'enc. «Rerum novarum»; le vie della ricostruzione; l'enc. 
«Quadragesimo anno»; il radiomessaggio della Pentecoste 1941; ulteriori mutamenti; motivi 
della nuova enciclica). — Parte Il: Precisazioni e sviluppi degli insegnamenti della «Rerum 
novarum»: Iniziativa personale e intervento dei poteri pubblici in campo economico; La 
socializzazione (origine e ampiezza del fenomeno; valutazione); Rimunerazione del lavoro (criteri 
di giustizia e di equità; processo di adeguazione tra sviluppo economico e progresso sociale); 
Esigenze della giustizia nei confronti delle strutture produttive (strutture conformi alla dignità 
dell'uomo; riconferma di una direttiva; impresa artigiana e impresa cooperativistica; presenza 
attiva dei lavoratori nelle medie e grandi imprese; presenza dei lavoratori a tutti i livelli); La 
proprietà privata (mutata situazione; riaffermazione del diritto di proprietà; effettiva diffusione; 
proprietà pubblica; funzione sociale). — Parte Ill: Nuovi aspetti della questione sociale: Esigenze 
di giustizia in ordine ai rapporti tra i settori produttivi (l'agricoltura settore depresso; 
adeguamento dei servizi pubblici essenziali; sviluppo graduale e armonico del sistema 
economico; appropriata politica economica; imposizione tributaria; capitali a interesse 
conveniente; assicurazioni sociali e sicurezza sociale; tutela dei prezzi; integrazione dei redditi 
agricoli; adeguazione delle strutture dell'impresa agricola; i lavoratori della terra protagonisti 
della loro elevazione; solidarietà e collaborazione; sensibilità ai richiami del bene comune; 
vocazione e missione; azione di riequilibrio e di propulsione nelle zone in via di sviluppo; 
eliminazione o riduzione degli squilibri fra terra e popolazione); Esigenze di giustizia nei rapporti 
tra paesi a sviluppo economico di grado diverso (il problema dell'epoca moderna; aiuti di 
emergenza; cooperazione scientifico-tecnico finanziaria; evitare gli errori del passato; rispetto 
delle caratteristiche delle singole comunità; opera disinteressata e nel rispetto della gerarchia 
dei valori; l'apporto della chiesa); Incrementi demografici e sviluppo economico (squilibrio tra 
popolazioni e mezzi di sussistenza; i termini del problema; rispetto delle leggi della vita; 
educazione al senso della responsabilità; a servizio della vita); Collaborazione su piano mondiale 
(dimensioni mondiali di ogni problema umano di rilievo; sfiducia reciproca; mancato 
riconoscimento dell'ordine morale; il vero Dio é fondamento dell'ordine morale). Parte IV: La 
ricomposizione dei rapporti della convivenza nella verità, nella giustizia e nell'amore: L'impegno 
pastorale (ideologie incomplete ed erronee; perenne attualità della dottrina sociale della chiesa; 
istruzione; educazione; un compito delle associazioni di apostolato dei laici; suggerimenti pratici; 
azione molteplice e responsabile; un pericolo grave; riconoscimento e rispetto della gerarchia dei 
valori; santificazione della festa; rinnovato impegno; maggiore efficienza nelle attività temporali; 
membri vivi nel corpo mistico di Cristo) 


FINIS 

12 LITTERAE ENCYCLICAE PACEM IN TERRIS SUMMI PONTIFICIS IOANNIS PP. XXIII 


Pacem in terris, quam homines universi cupidissime quovis tempore appetiverunt, condi 
confirmarique non posse constat, nisi ordine, quem Deus constituit, sancte servato. 


Nam ex doctrinarum processibus ac technicorum inventis plane discimus, simul in animantibus 
et in naturae viribus dominari ordinem mirificum, simul in homine eiusmodi inesse dignitatem, 
qua possit sive ordinem ipsum deprehendere sive instrumenta apta sibi parare, ad easdem 
occupandas vires et ad sua commoda transferendas. 


Sed scientiarum progressiones ac technicorum inventa primum omnium infinitam Dei 
magnitudinem ostendunt, qui et rerum universitatem et hominem ipsum creavit. Rerum, dicimus, 
universitatem de nihilo fecit, in eamque sapientiae et bonitatis suae copiam profudit; qua de re 
alicubi sacer Psaltes hisce verbis Deum laudat: «Domine, Domine, quam admirabile est nomen 
tuum in universa terra» (Ps 8,1), hisce alicubi vocibus: «Quam multa sunt opera tua, Domine! 
Omnia cum sapientia fecisti» (Ps 103,24). Hominem item Deus «ad imaginem et similitudinem 
suam» (cf. Gn 1,26) creavit, intellegentia et libertate praeditum, dominumque constituit rerum 
universarum; uti Psaltes idem hac sententia profitetur: «Et fecisti eum paulo minorem angelis, 
gloria et honore coronasti eum; dedisti ei potestatem super opera manuum tuarum, omnia 
subiecisti pedibus eius» (Ps 8,5-6). 


Nunc autem cum optimo universitatis ordine mirum quantum pugnat tum singulorum hominum, 
tum populorum perturbatio; quasi si rationes, quibus inter se continentur, nonnisi vi regi queant. 


Attamen in intimo homine mundi Creator ordinem impressit, quem eius conscientia et patefacit 
et magnopere servari iubet: «Qui ostendunt opus legis scriptum in cordibus suis, testimonium 
reddente illis conscientia ipsorum» (Rm 2,15). Ceterum quemadmodum potest fieri secus? 
Etenim quaecumque fecit Deus, haec infinitam eius referunt sapientiam, referuntque eo clarius 
quo absolutiore eadem perfectione gaudent (cf. Ps 18,8-11). 


Verum opinionis error praebet frequenter errorem quod multi censeant rationes, quae singulis 
hominibus cum sua cuiusque re publica intercedant, iisdem legibus, quibus vires et elementa 
mentis expertia universitatis, posse gubernari; cum huiusmodi leges, alius quidem generis, illinc 
dumtaxat petendae sint, ubi Parens rerum omnium inscripsit, hoc est in hominis natura. 


His enim legibus praeclare erudiuntur homines, quibus primum modis mutua sua commercia in 
humano convictu moderentur; quibus deinde modis rationes componendae sint, quae civibus 
cum publicis suae cuiusque civitatis magistratibus intercedunt; quibus tum modis mutuo 
contingantur respublicae; quibus postremo modis inter se contineantur hinc singuli homines et 
civitates, illinc universarum gentium societas; quae, societas, ut tandem condatur, communis 
omnium utilitas vehementer requirit. 


Atque primum omnium de ordine disserendum, quem inter homines vigere necesse est. 

Porro in quovis humano convictu, quem bene compositum et commodum esse velimus, illud 
principium pro fundamento ponendum est, omnem hominem personae induere proprietatem; 
hoc est, naturam esse, intellegentia et voluntatis libertate praeditam; atque adeo, ipsum per se 
iura et officia habere, a sua ipsius natura directo et una simul profluentia. Quae propterea, ut 
generalia et inviolabilia sunt, ita mancipari nullo modo possunt (2). 


Quodsi humanae personae dignitatem ex veritatibus divinitus traditis intuemur, tunc fieri non 
potest quin eam longe maiorem aestimemus; quippe homines sanguine Christi lesu redempti 
sunt, superna gratia filii et amici Dei sunt facti, aeternae gloriae instituti heredes sunt. 


Atque initio de hominis iuribus sermonem instituturi, animadvertimus hominem vitae habere ius, 
habere integritatis corporis, habere instrumentorum ad honestum vitae cultum aptorum: 
cuiusmodi praesertim sunt victus, vestimenta, domus, requies, medicorum curationes, necessaria 
denique ministeria a civitate impendenda in singulos. Ex quo sequitur, eo etiam iure hominem 
gaudere, ut sibi consulatur, si adversa corripiatur valetudine, si opere et labore debilitetur, si 
relinquatur in viduitate, si senio conficiatur, si vacare cogatur ab opere, si postremo sine ulla sua 
noxa rebus deturbetur ad victum utcumque necessariis (3). 


Homo praeterea iure naturae postulat, ut in debito habeatur honore; ut bona existimatione 
afficiatur; ut libere possit verum inquirere, et, morali ordine communique omnium utilitate 
servatis, opinionem suam declarare, vulgare, et artem qualemcumque colere; ut denique ex 
veritate de publicis eventibus certior fiat. 


Naturae simul iure cum homini in partem scientiarum venire liceat, ei idcirco necesse etiam est 
liceat sive ad praecipuas communesque disciplinas, sive ad technicorum artes, sive ad 
professiones institui, pro suae cuiusque civitatis in doctrinis progressibus. Ad haec contendendum 
est et elaborandum, ut homines possint, si sui ingenii vires id ferant, ad altiores studiorum 
ordines ascendere; ita quidem ut iidem, quoad fieri possit, in humana societate ad munera et 
Officia emergant, tum suo ingenio consentanea, tum peritiae, quam ipsi sibi pepererint. (4) 


In hominis iuribus hoc quoque numerandum est, ut et Deum, ad rectam conscientiae suae 
normam, venerari possit, et religionem privatim publice profiteri. Etenim, quemadmodum 
praeclare docet Lactantius, «hac condicione gignimur, ut generanti nos Deo iusta et debita 
obsequia praebeamus, hunc solum noverimus, hunc sequamur. Hoc vinculo pietatis obstricti Deo 
et religati sumus, unde ipsa religio nomen accepit». (5) Qua de eadem re Decessor Noster imm. 
mem. Leo XIII haec asseverat: «Haec quidem vera, haec digna filiis Dei libertas, quae humanae 
dignitatem personae honestissime tuetur, est omni vi iniuriaque maior: eademque Ecclesiae 
semper optata ac praecipue cara. Huius generis libertatem sibi constanter vindicavere Apostoli, 
sanxere scriptis Apologetae, Martyres ingenti numero sanguine suo consecravere». (6) 


Insuper hominibus iure integrum est vitae genus eligere, quod praeoptent: adeoque aut sibi 
condere familiam, in qua condenda vir et mulier paribus fruantur iuribus et officiis, aut 
sacerdotium vel religiosae vitae disciplinam capessere. (7) 


Quod ad familiam attinet, quae in matrimonio nititur, libere nimirum contracto, uno, indissolubili, 
ipsam existimari opus est tamquam humanae societatis primum et naturale semen. Ex quo oritur, 
ut eidem sit diligentissime consulendum, cum in re oeconomica et sociali, tum in provincia 
doctrinarum et morum; quae scilicet omnia eo pertinent, ut familia firmetur et ad munus suum 
tenendum adiuvetur. 


In parentibus vero potissimum ius residet alendi et educandi filios. (8) 


245 


Si autem animum ad regionem rerum oeconomicarum referamus, liquet iure naturae datum esse 
homini, non solum ut operis faciendi sibi copia tribuatur, sed etiam ut opus libere ipse obeat. (9) 


Sed cum huius generis iuribus ius certe coniungitur exigendi, ut homo in eiusmodi condicionibus 
opus navet, quibus neque corporis vires debilitentur, neque morum labefactetur integritas, 
neque iustis adulescentium auctibus noceatur. Quod vero ad mulieres spectat, concedenda 
iisdem est facultas peragendi operis in talibus rerum adiunctis, quae sive cum uxorum sive cum 
matrum necessitatibus et officiis congruant. (10) 


Ab humanae personae dignitate ius quoque nascitur oeconomica factitandi negotia, 
convenienter cum reddendae rationis sensu. (11) Exinde et illud non est tacendum, operario 
mercedem deberi, ad iustitiae praecepta statutam; quae idcirco, pro administrationis 
facultatibus, operario eiusque familiae vitae genus permittat, cum hominis dignitate conveniens. 
Qua de re Decessor Noster fel. rec. Pius XII haec habet: «Cum officio operis faciendi, in natura 
posito, ius pariter naturale congruit; cuius vi homo poscere potest, ut ex impenso opere sibi 
suisque filiis necessaria ad vitam proveniant: tam penitus natura iubet hominis conservationem». 
(12) 


Ab hominis natura adhuc ducitur ius privatim bona possidendi, vel gignendis opibus apta; quod 
videlicet ius, uti alias professi sumus, «efficaciter ad humanae dignitatem personae tuendam, et 
ad liberam sui cuiusque muneris perfunctionem in omnibus navitatis campis adiuvat; quod 
postremo domestici convictus compaginem tranquillitatemque confirmat, non sine pacis et 
prosperitatis in re publica incremento». (13) 


Ad ultimum et hoc opportune animadvertendum est, in privati dominii iure munus inesse sociale. 
(14) 


Ex eo autem quod homines sunt natura sociabiles illud oritur, ut iure iidem possint et in unum 
locum se congregare, et societatem cum aliis inire; ut initas societates ea induant forma, quam 
existiment ad propositum assequendum magis idoneam; ut in societatibus iisdem sua sponte 
suoque periculo agant, easque ad optatos exitus pervehant. (15) 


Atque, ut Nosmetipsi datis Litteris Encyclicis Mater et Magistra magnopere monuimus, omnino 
opus est, ut bene multa collegia seu corpora interiecta condantur, ad finem paria, ad quem homo 
singulus non potest tendere efficienter. Haec enim collegia et corpora veluti instrumenta longe 
pernecessaria sunt habenda ad tuendam humanae personae dignitatem et libertatem incolumi 
praestandae rationis sensu. (16) 


Tum etiam homini cuilibet iure integrum esse debet in civitatis suae finibus vel tenere vel mutare 
locum; quin etiam, si iustae id suadeant causae, eidem liceat necesse est, alias civitates petere 
in iisque domicilium suum collocare. (17) Neque ex eo quod quis certae cuiusdam reipublicae est 
civis, is ullo modo vetatur esse membrum humanae familiae, neque civis universalis illius 
societatis et coniunctionis omnium hominum communis. 


De reliquo illud accedit, quod cum dignitate humanae personae ius cohaeret in partem publicae 
rei actuose veniendi, atque ad commune civium bonum conferendi. Nam, quemadmodum 
Decessor Noster fel. rec. Pius XII ait, «tantum abest ut homo, uti talis, sit habendus tamquam 
vitae socialis obiectum vel iners quoddam elementum, ut magis eiusdem sit existimandus 
subiectum, fundamentum, finis». (I8) 


Ad humanam personam quoque pertinet legitima suorum iurium tuitio: eademque ad effectum 
valens, aequalis, ad veras iustitiae normas conformata; uti Decessor Noster fel. rec. Pius XII 

monet hisce dictis: «Ordinem iuridicialem, quem Deus voluit, ius illud hominis proprium et 
perpetuum consequitur, quo cuique iuridicialis securitas asseritur, atque certa definitaque iuris 
provincia eidem assignatur, ab omni precaria impugnatione tuta». (19) 


Quae hactenus commemoravimus iura, a natura profecta, in eodem homine, cui competunt, cum 
totidem coniunguntur officiis; eademque iura et officia a lege naturae, qua vel tribuuntur vel 
imperantur, et originem, et alimentum, et firmissimam vim ducunt. 


Itaque, ut nonnullis utamur exemplis, hominis ius in vitam, cum illius cohaeret officio suae vitae 
conservandae; ius in dignum vitae genus, cum officio decore vivendi; ius veritatem libere 
vestigandi, cum officio veritatem altius latiusque in dies quaerendi. 


Quibus probatis, consequens est etiam, ut in hominum consortione unius hominis naturali 
cuidam iuri officium aliorum hominum respondeat: officium videlicet ius illud agnoscendi et 
colendi. Nam quodvis praecipuum hominis ius vim auctoritatemque suam a naturali lege repetit, 
quae illud tribuit, et conveniens iniungit officium. Qui igitur, dum iura sua vindicant, officia sua 
vel omnino obliviscuntur, vel aequo minus praestant, iidem sunt cum iis veluti comparandi, qui 
altera manu aedem exstruunt, altera evertunt. 


Cum homines sint natura congregabiles, ii oportet alii cum aliis vivant, atque alii aliorum 
quaerant bonum. Hanc ob causam recte compositus hominum convictus postulat, ut iidem 
pariter iura pariter officia mutuo fateantur et faciant. Ex quo etiam nascitur, ut quisque magno 
animo sociam praebeat operam ad eiusmodi civium consuetudinem parandam, in qua iura et 
officia diligentius usque et fructuosius colantur. 


Cuius rei ut ponamus exemplum, non satis est homini ius in necessaria vitae tribuere, nisi pro 
viribus elaboremus, ut eidem quae ad victum pertinent satis suppetant. 


Huc accedit quod hominum societas, non modo ordinata esse debet, sed multos etiam ipsis 
utilitatis fructus afferre. Quod flagitat, ut ii quidem iura et officia mutuo agnoscant et 
exsequantur, at vero etiam ut coniunctim omnes in plurimis inceptis intersint, quae huius aetatis 
civilis cultus vel sinat, vel suadeat, vel poscat. 


Illud praeterea humanae dignitas personae exigit, ut in agendo homo proprio consilio et libertate 
fruatur. Quocirca, si de civium coniunctione agitur, est profecto cur ipse iura colat, officia servet, 
atque, in innumeris operibus exercendis, aliis sociam tribuat operam, suo praesertim impulsu et 
consulto; ita scilicet ut suo quisque instituto, iudicio, officiique conscientia agat, iam non 
commotus coércitione vel sollicitatione extrinsecus plerumque adductis; quandoquidem, si qua 
hominum societas una ratione virium est instituta, ea nihil humani in se habere dicenda est, 
utpote in qua homines a libertate cohibeantur, qui contra ad vitae progressus, ad 
perfectionemque assequendam apte ipsi incitandi sunt. 


Quam ob rem civium coniunctio bene composita, fructuosa, humanaeque dignitati conveniens 
est exsistimanda, si veritate continetur; ita monente Paulo Apostolo: «deponentes mendacium 
loquimini veritatem unusquisque cum proximo suo, quoniam sumus invicem membra» (Eph 4,25). 
Quod sane eveniet, si recte quae sint cum sua iura, tum sua erga alios officia quisque fatetur. 
Talis insuper erit hhminum communitas, qualem modo adumbravimus, si cives, iustitia duce, et 
in aliorum iura colenda et in sua officia obeunda incumbunt; si iidem tali amoris studio sunt ducti, 
ut aliorum necessitates tamquam suas sentiant, bonorum suorum alios faciant participes, eoque 
contendant, ut in terrarum orbe optima animi mentisque sensa inter omnes communicentur. 
Neque haec satis; nam hominum societas libertate coalescit, modis nempe ad civium dignitatem 

idoneis, qui cum ex natura rationis compotes sint, actionum idcirco suarum periculum in se 
recipiunt. 


Hominum igitur societas, Venerabiles Fratres et dilecti filii, primum omnium tamquam res 
quaedam ad animum praesertim pertinens est habenda: per quam homines, veritatis lumine 
collustrante, rerum cognitiones inter se communicent; iura sua vindicare et officia exsequi 
possint; ad bona animi appetenda incitentur; e qualibet re decora, cuicuimodi ipsa est, iustam 
voluptatem mutuo capiant; perpetua voluntate inclinent ad optima ipsorum quaeque in alios 
transfundenda; studiose spectent ad aliorum animi bona in animum suum convertenda. Quae 
quidem bona simul afficiunt, simul omnia dirigunt, quae ad doctrinas, ad rem oeconomicam, ad 
civium coniunctionem, ad rei publicae progressus et disciplinam, ad legum praecepta, ad reliquas 
denique partes pertinent, quae  exstrinsecus hominum | communitatem . constituunt 
continenterque explicant. 


Ordo autem, qui in hominum consortione viget, totus incorporali est natura; siquidem in veritate 
idem nititur, secundum iustitiae praecepta ad effectum perducendus est, mutuo amore animari 
perficique poscit, postremo, libertate integra, ad aequabilitatem cotidie humaniorem est 
componendus. 


At huius generis ordo — cuius principia cum ad omnes attinent, tum absoluta atque immutabilia 
sunt — a Deo vero, et eo quidem personali atque humanam naturam transcendente, initium 
omnino repetit. Deus enim, cum sit veritas omnium prima, summumque bonum, tum vero fons 
est praealtus, unde vitam vere haurire hominum coniunctio potest, quae nimirum recte 
constituta sit et frugifera, ad hominumque dignitatem apta. (20) Quam ad rem illud S. Thomae 
Aquinatis pertinet: «Quod autem ratio humana sit regula voluntatis humanae, ex qua eius 
bonitas mensuretur, habet ex lege aeterna, quae est ratio divina. ... Unde manifestum est, quod 
multo magis dependet bonitas voluntatis humanae a lege aeterna, quam a ratione humana». 
(21) 


Aetas haec nostra tribus huiusmodi tamquam notis distinguitur. 


Ante omnia opificum classes videmus in re oeconomica et sociali gradatim profecisse. Initium 
enim iidem capientes a suorum iurium vindicatione maxime in ordine rerum oeconomicarum et 
socialium, deinde ad vindicationem gradum fecerunt rerum politicarum, tum demum ad politioris 
humanitatis commoda adipiscenda animum intenderunt. Quam ob rem in praesentia opifices, 
qui ubique sunt, illud vehementer exquirunt, ne umquam ducantur quasi quaedam res rationis 
et libertatis expers, qua alii arbitrio suo utantur, sed tamquam homines in quibuslibet humanae 
societatis partibus: hoc est in regione oeconomica et sociali, in re publica, in campo denique 
doctrinarum et disciplinarum. 


Quod deinde mulieres in re publica intersunt, nemo profecto est, cui non pateat; quod fortasse 
celerius apud populos fit christianam fidem profitentes, et tardius quidem, sed late apud gentes 
aliarum memoriarum heredes alioque vitae cultu imbutas. Mulieres enim, cum cotidie magis sint 
suae humanae dignitatis consciae, tantum abest ut patiantur se vel pro re quadam inanima vel 
pro instrumento quodam haberi, ut potius sive intra domesticos parietes, sive in civitate iura et 
officia humana persona digna postulent. 


Animadvertimus denique nostris hisce diebus, hominum coniunctionem in novam prorsus rei et 
socialis et publicae transisse conformationem. Etenim, cum omnes populi sese in libertatem vel 
vindicaverint, vel sint vindicaturi, ob eam causam futurum est, ut brevi neque iam populi exstent, 
qui in alteros dominentur, neque qui alienae pareant potestati. 

Homines enim, qui ubique sunt gentium, vel in civium ordine liberae cuiusdam civitatis iam 
censentur, vel in eo est ut censeantur; neque ullius stirpis communitas alienae dicioni iam esse 
vult obnoxia. Nam nostro hoc tempore opiniones consenuerunt, tot saecula inhaerentes, ex 
quibus scilicet hinc aliae hominum classes inferiorem sibi locum accipiebant, illinc primas partes 
aliae postulabant, sive ob statum rerum oeconomicarum etsocialium, sive ob sexum, sive ob 
suum cuiusque in civitate gradum. 


Latissime e contrario ea opinio pervasit et obtinuit, omnes homines esse naturae dignitate inter 
se aequales. Quam ob rem, saltem in ratione disciplinaque, nullo modo probatur hominum 
discrimen, generis causa; quod quidem maximi momenti est et ponderis ad humanum convictum 
conflandum ex principiis, quae memoravimus. Quod si in hornine aliquo conscientia nascitur 
suorum iurium, in eo etiam conscientia officiorum suorum necesse est nascatur: ita ut qui iura 
quaedam habeat, in eo pariter officium insit sua iura, tamquam suae dignitatis significationes, 
reposcendi; in reliquis vero officium insit iura eadem agnoscendi et colendi. 


Atque cum civium disciplina ad iura officiaque informatur, tunc homines continuo res ad animum 
mentemque pertinentes deprehendunt, plane quid veritas sit, quid iustitia, quid caritas, quid 
libertas intellegunt, iidemque conscii fiunt se huiusmodi societatis esse membra. Neque id satis; 
nam huius generis causis commoti homines ad verum Deum melius cognoscendum feruntur, 
nempe supra humanam naturam positum personaque praeditum. Quam ob rem rationes, quae 
iis cum Deo intercedunt, quasi fundamentum suae vitae existimant: id est vitae, quam vel intus 
in animo suo vivunt, vel cum reliquis hominibus consociaverunt. 


Il 


Hominum societas neque bene composita, neque bonorum fecunda esse potest, nisi ei adsint qui, 
auctoritate legitima decorati, instituta servent et, quantum est satis, in omnium commoda 
operam curamque impendant suam. lidem vero auctoritatem omnem a Deo ducunt, uti S. Paulus 
hisce docet verbis: «Non est enim potestas, nisi a Deo» (Rm 13,1-6). Quam Apostoli sententiam 
S. loannes Chrysostomus explanans haec scribit: «Quid dicis? Omnisne princeps a Deo ordinatus 
est? Non hoc dico, inquit: neque enim de singulis principibus mihi nunc sermo est, sed de re ipsa. 
Nam quod principatus sint, et quod alii imperent, alii subiecti sint, neque omni casu ac temere 
ferantur, divinae esse sapientiae dico».(22) Enimvero, quoniam Deus homines sua natura 
sociabiles creavit, quoniamque nulla societas potest «consistere, nisi si aliquis omnibus praesit, 
efficaci similique movens singulos ad commune propositum impulsione, efficitur, civili hominum 
communitati necessariarn esse auctoritatem, qua regatur: quae, non secus ac societas, a natura 
proptereaque a Deo ipso oriatur auctore». (23) 


Haud tamen auctoritas a cuiuslibet imperio vacua putanda est; immo cum eadem ex facultate 
imperandi ad rectam rationem proficiscatur, illud sane cogitur, ut vim obligandi ex ordine morum 
ipsa repetat, qui vicissim Deum tamquam principium et finem habet. Qua de causa Decessor 
Noster fel. rec. Pius XIl haec monet: «Absolutus animantium ordo, et finis ipse hominis (hominem 
dicimus liberum, officiis obstrictum, iuribus inviolabilibus instructum, societatisque humanae 
originem et finem) civitatem quoque, quasi quandam communitatem necessariam, 
auctoritateque ornatam attingunt, qua sublata, neque esse neque vivere ipsa posset. ... Qui 
rerum omnium ordo quoniam iuxta rectam rationem et maxime iuxta christianam fidem initium 
non potest quin ducat a Deo, omnium nostrum Creatore, eodemque persona praedito, idcirco 
magistratus ex eo dignitatem accipiunt, quod Dei ipsius auctoritatem quodammodo participant». 
(24) 

Quocirca quae imperandi facultas sive in minis metuque poenarum, sive in praemiorum 
pollicitationibus posita unice vel praecipue est, nullo pacto ad commune omnium bonum 
quaerendum efficienter incitat; quod si forte fiat, id profecto cum hominum dignitate, qui 
libertatis rationisque sunt compotes et participes, haudquaquam sit consentaneum. Auctoritas 
enim cum maxime vi contineatur incorporali, propterea reipublicae curatores sese ad cuiusvis 
civis agendi conscientiam referre debent, hoc est ad officium, quo quisque obstringitur, in 
communes omnium utilitates promptam impendendi operam. Sed quoniam omnes homines in 
naturali dignitate sunt inter se pares, tum nemo valet alium ad aliquid intimis animi sensibus 
efficiendum cogere: quod quidem unus Deus potest, utpote qui unus arcana pectoris consilia 
scrutetur ac iudicet. 


Qui igitur personam civitatis gerunt, tunc tantum homines ex animi conscientia obligare possunt, 
si eorum auctoritas cum Dei auctoritate coniungitur eiusque est particeps. (25) 


Quo principio posito, civium quoque dignitati consulitur: siquidem qui magistratibus parent, 
neutiquam iis uti hominibus parent, sed re ipsa Deum, providum omnium rerum Creatorem, 
colunt, qui mutuas hominum rationes, iuxta ordinem a semetipso statutum, administrari iussit; 
neque vero, quod debitam Deo reverentiam adhibemus, eapropter animos comprimimus nostros, 
sed magis erigimus et nobilitamus; quoniam servire Deo regnare est. (26) 


Quandoquidem imperii facultas ex ordine rerum incorporalium exigitur atque a Deo manat, si 
forte rei publicae moderatores contra eundem ordinem atque adeo contra Dei voluntatem vel 
leges ferunt, vel aliquid praecipiunt, tunc neque latae leges, neque datae facultates civium 
animos obstringere possunt; cum «oboedire oporteat Deo magis quam hominibus» (Act 5,29); 
immo vero tunc auctoritas ipsa plane corruit, et foeda sequitur iniuria; docente S. Thoma 
Aquinate: «Ad secundum dicendum, quod lex humana in tantum habet rationem legis, in 
quantum est secundum rationem rectam; et secundum hoc manifestum est quod a lege aeterna 
derivatur. In quantum vero a ratione recedit, sic dicitur lex iniqua, et sic non habet rationem legis, 
sed magis violentiae cuiusdam». (27) 


Atqui ex eo quod auctoritas a Deo nascitur, inde haudquaquam concluditur, nullam in hominibus 
inesse facultatem eos eligendi qui civitati praesint, et rerum publicarum formam statuendi, et 
describendi auctoritatis exercendae rationes et terminos. Ex quo est ut, quam doctrinam 
exposuimus, ea cum quolibet veri nominis populari civitatis regimine congruere possit. (28) 


Propterea autem quod singuli homines interiectique coetus suam quisque operam ad omnium 
commoda conferre tenentur, exinde praecipue id consequitur, ut ipsi et suas utilitates ad aliorum 
necessitates accommodent, et sua bona ministeriaque eo vertant, quo civitatis rectores 
praescripserunt, normis iustitiae, praecipiendique modis et terminis servatis. Qui potestatem 
videlicet in civitate gerunt, iis actis praecipiant oportet, quae non tantum rite ipsa sint perfecta, 
sed etiam vel ad civitatis bonum prorsus spectent, vel eodem adducere possint. 


Verumtamen cum in communi omnium bono ratio tota sit posita civitatis rectorum, inde plane 
cogitur, ut hi bonum idem ita quaerant, ut simul eius naturam observent, simul sua praecepta 
cum praesenti rerum statu componant. (29) 


Sine dubio in bono communi insita ducenda sunt, quae sunt propria cuiusvis gentis singulatim; 
(30) sed haec bonum commune omni ex parte minime definiunt. Nam commune bonum, 
propterea quod cum humana natura penitus cohaeret, idcirco totum et in integro nequit 
consistere nisi, spectatis boni communis intima natura et effectione, semper humanae personae 
ratio habeatur. (31) 

Quin et illud accedit, quod hoc bonum, ex sua ipsius natura, omnia membra civitatis participent 
necesse est, quamquam diversa ratione, pro cuiusque nimirum civis muneribus, meritis et 
condicionibus. Quam ob causam cunctis rei publicae principibus eo est contendendum, ut nullo 
quidem cive nullove civium ordine praeposito, huius generis bonum ad omnium utilitatem 
provehant; quemadmodum confirmat Decessor Noster imm. mem. Leo XIII hisce verbis: «Neque 
ullo pacto committendum, unius ut vel paucorum commodo serviat civilis auctoritas, cum ad 
commune omnium bonum constituta sit». (32) At vero iustitiae aequitatisque rationes illud 
aliquando poscere possunt, ut qui res publicas gerunt plus studii civibus humilioribus navent, 
quippe qui ad sua vindicanda iura et ad legitima commoda sua asserenda minus ipsi valeant. 
(33) 


Sed hoc loco filios Nostros admonendos esse opinamur, bonum commune ad integrum hominem 
attinere, hoc est ad eius tam corporis quam animi necessitates. Ex quo consequens est, ut rei 
publicae rectores ad bonum illud idoneis viis gradibusque assequendum spectent: ita scilicet ut, 
recto rerum ordine servato, cum bonis corporis bona pariter animi civibus suppeditent. (34) 


Quae sane principia definite concludere haec sententia videtur Nostrarum Litterarum 
Encyclicarum, Mater et Magistra, qua in medio posuimus, commune omnium bonum «summam 
complecti earum vitae socialis condicionum, quibus homines suam ipsorum perfectionem 
possent plenius atque expeditius consequi». (35) 


Itaque homines, utpote qui ex corpore et animo immortali constent, intra mortalem hanc vitam 
neque suas explere necessitates, neque perfectam adipisci felicitatem possunt. Quocirca 
commune bonum eiusmodi viis atque rationibus parandum est, quibus non modo aeternae 
hominum saluti non officiatur, sed eidem etiam serviatur. (36) 


Verum cum nostra hac aetate commune bonum maxime in humanae personae servatis iuribus 
et officiis consistere putetur, tum praecipue in eo sint oportet curatorum rei publicae partes, ut 
hinc iura agnoscantur, colantur, inter se componantur, defendantur, provehantur, illinc suis 
quisque officiis facilius fungi possit. Etenim «inviolabilia iura tueri, hominum propria, atque 
curare, ut facilius quisque suis muneribus defungatur, hoc cuiusvis publicae potestatis officium 
est praecipuum». (37) 


Quam ob causam, si qui magistratus iura hominis vel non agnoscant vel violent, non tantum ab 
officio ipsi suo discedant, sed etiam quae ab ipsis sint imperata, omni obligandi vi careant. (38) 


Praeterea ii qui reipublicae gubernacula tractant in praecipuo officio sunt apte convenienterque 
iura, quibus homines alii cum aliis societate coniunguntur, ita componere et moderari, ne primum 
cives iura sua persequentes, alteros in suis iuribus interpellent; ne deinde alius sua servans iura, 
alios officia sua obeuntes retardet; ut postremo omnium iura cum efficaciter sarta tecta 
conserventur, tum in integrum, si quae violata sint, restituantur. (39) 


Accedit etiam quod ii, qui civitatis sunt capita, in eo collocare operam re ipsa debent, ut is rerum 
status exsistat, in quo singuli cives et possint et facile possint sive sua iura tueri, sive sua officia 
praestare; cum illud nos usus docuerit, nisi circa rem oeconomicam, circa rem publicam, circa 
doctrinarum cultum magistratus convenienter egerint, maxime nostris hisce temporibus 
inaequalitates latius latiusque inter cives permanare, fierique idcirco, ut hominis iura et officia 
qualibet effectione careant. 


Quapropter qui publicam rem administrant, studium curamque in eo defigant necesse est, ut 
cives sicut in re oeconomica ita in re sociali progrediantur, atque pro explicato rerum 

gignendarum apparatu, praecipua etiam ministeria explicentur; cuius sunt generis: viarum 
munitiones, res vectoriae, mutui commercii rationes, aqua ad bibendum apta, domicilia, cauta 
ad valetudinem adiumenta, expedita subsidia ad religiosae professionem fidei, denique auxilia 
ad animi relaxationem. In eo etiam civitatis proceres enitantur opus est, ut de pecuniae subsidio 
civibus caveant, ne ipsis, si quando aut calamitas inciderit, aut recepti familiaris officii ratio 
gravior intervenerit, necessaria ad dignum vitae cultum desint. Neque minus iis, qui reipublicae 
imperium obtinent, contendendum et efficiendum est, ut operariis ad laborem idoneis facultas 
praebeatur opera suscipiendi cum suis viribus consentanea; ut cuique merces ex iustitiae 
aequitatisque legibus persolvatur; ut in societatibus ad bona gignenda fundatis liceat opificibus 
se impensi operis sentire auctores; ut commode possint interiecta corpora condi, quibus civium 
convictus et fructuosior fiat et expeditior; ut denique omnes, modis quidem et gradibus 
opportunis, doctrinarum bona participare queant. 


At enim communis omnium utilitas hoc etiam profecto flagitat, ut rei publicae rectores in civium 
iuribus tum componendis et tutandis, tum provehendis summae serviant aequilibritati; ne 
videlicet quorundam hominum vel societatum antepositis iuribus, praecipua iisdem commoda in 
re publica oriantur; neve dum ad iura civium servanda spectant, quominus his ipsi plane 
fungantur, impedimento absurde sint. Nam «semper illud maneat, publicarum auctoritatum 
providentiam de re oeconomica, etiamsi late pateat atque intimas communitatis partes attingat, 
eiusmodi tamen esse oportere, ut privatorum libertatem in agendo, non solum non coerceat, sed 
etiam augeat, modo praecipua cuiusvis humanae personae iura sarta tecta serventur». (40) 


Atque eodem pertinere debent varii generis conatus a civitatis rectoribus ideo suscepti, ut cives 
facilius possint tam sua vindicare iura, quam officia sua in quibuslibet vitae socialis provinciis 
explere. 


Ceteroquin nequit in universum decerni, quae aptior sit reipublicae forma, quibusve 
accommodatioribus modis civitatis moderatores sua sustineant munera, qua leges ferendas 
contingentia, qua publicam rem administrandam, qua iudicia exercenda. 


Re enim vera ad constituendum qua forma civitas regatur, quave ratione sua exsequatur munera, 
non potest quin praesens cuiusque populi status et condicio plurimum valeant: quae scilicet pro 
locis et temporibus mutantur. At illud hominum naturae consentaneum esse opinamur, si civium 
convictus ita conformetur, ut ex triplici eo magistratuum ordine constet, qui tribus praecipuis 
publicae auctoritatis muneribus apte respondeat; quandoquidem in eiusmodi civitate, non modo 
magistratuum munera, sed mutuae etiam civium et publicorum ministrorum rationes sunt ad 
iuris normam descripta. Quod sane civibus, hinc sua iura tuentibus inde sua colentibus officia, 
certum affert praesidium. 


At vero ut huiusmodi iuridicialis et politica civitatis compositio suas pariat utilitates, res ipsa 
poscit, ut magistratus operam suam ponant oblatasque difficultates explicent idoneis rationibus 
atque instrumentis, iisque cum suis ipsorum muneribus, cumque praesenti civitatis statu 
congruentibus. Idem praeterea postulat ut, rerum condicione se perpetuo vertente, reipublicae 
legumlatores in agendo numquam debeant neque morum normas, neque civitatis instituta, 
neque boni communis necessitates neglegere. Deinde sicut a reipublicae administratoribus, qui 
iam leges plane cognoverint resque adiunctas diligenter perpenderint, omnia ex iure 
componenda sunt, ita a iudicibus, humana quidem integritate sed nulla partium sollicitatione 
ductis, ius cuique suum est reddendum. Tum etiam rerum ordo exigit, non minus singulos cives 
quam interiecta corpora, si qua ipsis iura sint asserenda et officia obeunda, ex lege opportunis 
munimentis ditari; sive civibus sit inter se agendum, sive cum publicis ministris. (41) 

Neque dubium esse potest, quin iuridicialis reipublicae ordinatio, pariter cum iusti rectique 
normis, pariter cum progressa civitatis disciplina consentanea, summopere ad communes 
omnium utilitates conducat. 


Sed tamen hac nostra aetate vita socialis tam varia, tam multiformis, tam alacris est, ut 
iuridicialis dispositio, quamvis magna prudentia providentique consilio constituta, saepenumero 
necessitatibus impar videatur. 


Addendum eodem et illud quod rationes, quae primum civibus cum aliis civibus, deinde civibus 
et interiectis corporibus cum magistratibus, postremo magistratibus cum magistratibus eiusdem 
civitatis intercedunt, quandoque videmus tam ancipites tamque periculi plenas fieri, ut eas in 
certos concludere iuris fines nequeamus. Quibus in casibus res ipsa postulat, ut reipublicae 
moderatores, si velint iuridicialem civitatis disciplinam, iam pro re ipsa, iam pro causis, servare 
incolumem; si velint praecipuis socialis vitae servire requisitis; si velint ad hodiernae vitae usus 
et leges ipsas accommodare et novas expedire quaestiones, tum vero iidem recte sentiant, cuius 
generis sint sua munera quibusve terminis circumscribantur; atque tanta animi aequitate et 
integritate, tantoque ingenii acumine voluntatisque constantia polleant, ut praeterquam quae 
facto opus sint sine cunctatione videarct, ea etiam tempestive et valenter efficiant. (42) 


Quod autem hominibus ad reipublicae administrationem se conferre licet, id est certe suae 
dignitatis proprium, etiamsi administrationem ipsam modis tantum participare possunt cum 
civitatis statu convenientibus, cuius sunt membra. 


De cetero ex eo quod hominibus fas est ad reipublicae administrationem accedere, novae 
propterea iisdem amplissimaeque praebentur utilitatis facultates. Quoniamque in hac rerum 
condicione ii qui civitati praesunt frequentius in civium congressum et colloquium veniunt, ideo 
aptius quae ad commune bonum valeant ipsi cognoscere queunt; atque etiam, cum alii publici 
ministri in aliorum locum certis temporibus subeant, eorum idcirco auctoritas tantum abest ut 
senescat, ut potius pro humanae societatis progressionibus quodammodo revirescat. (43) 


Quibus ex propositis rebus plane nascitur, nostra hac aetate in iuridiciali civitatum compositione 
postulari primum, ut iurium praecipuorum, quae hominum sint propria, summa quaedam, 
sententiis nimirum concisis et perspicuis conclusa, exaretur, inque universa reipublicae disciplina 
intexatur. 


Postulatur deinde, ut, verbis adhibitis ad iuris doctrinam accommodatis, uniuscuiusque civitatis 
publica constitutio adornetur; qua scilicet definiatur quibus modis reipublicae rectores 
designentur, quo vinculo hi coniungi alii cum aliis debeant, quaenam eorum sint singulae diciones, 
denique qua via rationeque ad agendum ipsi obstringantur. 


Postulatur denique, ut in specie iuris et officii rationes describantur, quibus cives cum reipublicae 
moderatoribus contineantur; utque distincte decernatur praecipuum eorumdem esse munus, 
civium iura et munera agnoscere, colere, invicem componere, tueri, ad processus provehere. 


Probari tamen eorum placitum nequit, qui profitentur, sive e singulorum hominum, sive e 
quarundam societatum voluntate, tamquam a primo et unico fonte, cum civium iura et officia 
oriri, tum publicae constitutionis obligandi vim manare, tum postremo civitatis principum 
imperandi potestatem proficisci. (44) 


At hae, de quibus diximus, animorum appetitiones illud etiam manifesto testantur, nostro hoc 
tempore homines magis magisque fieri suae dignitatis conscios, atque adeo incitari cum ad 
reipublicae administrationem participandam, tum ad poscendum, ut propria, inviolabiliaque iura 

in publica civitatis disciplina serventur. Neque haec satis; nam homines nunc illud insuper poscunt, 
ut nempe civitatis auctoritates et ad normam publicae constitutionis creentur, et sua munera 
intra eiusdem terminos obeant. 


Il 


Quod de civitatibus Decessores Nostri saepe docuerunt, idem placet nunc auctoritate Nostra 
confirmare: mutua scilicet inter nationes iura et officia intercedere; ac propterea earum 
necessitudines ad normam veritatis, iustitiae, alacris animorum coniunctionis, libertatisque 
componendas esse. Quae enim naturae lex singulorum civium vivendi disciplinam regit, eadem 
mutuas etiam rerum publicarum rationes moderetur oportet. 


Quae sententia cuique facile patet, si consideret, moderatores civitatum nullo modo posse 
naturali sua excidere dignitate, dum suae communitatis partes agunt eiusque bono prospiciunt; 
atque adeo nullo pacto iisdem licere naturae legem, qua obstringuntur, deserere, quae est ipsa 
regula morum. 


Ceterum animo ne fingi quidem potest, homines, idcirco quod publicae rei regimini praeponuntur, 
necessitate cogi suam exuere humanitatem. Contra iidem ob eam causam amplissimae 
huiusmodi dignitatis gradum obtinuerunt, quod, spectatis egregiis animi dotibus atque 
ornamentis, partes reipublicae praestantissimae habiti sunt. 


Quin etiam ex ipso morali ordine consequitur, ut civili hominum communitati necessaria sit 
auctoritas, qua regatur; utque auctoritas in ipsum ordinem torqueri non possit, quin ilico corruat, 
fundamento suo destituta. Scilicet, quae est Dei ipsius admonitio: «Audite ergo, reges, et 
intelligite; discite, iudices finium terrae. Praebete aures, vos qui continetis multitudines, et 
placetis vobis in turbis nationum. Quoniam data est a Domino potestas vobis, et virtus ab 
Altissimo, qui interrogabit opera vestra, et cogitationes scrutabitur» (Sap 6,2-4). 


Ad extremum tenendum est, etiam quod attinet ad mutuas ordinandas civitatum rationes, 
auctoritatem ita esse gerendam, ut commune omnium bonum promoveat, utpote quae ad id in 
primis sit constituta. 


In maximis autem communis boni praeceptis illud ponendum est, ut moralis ordo agnoscatur 
eiusque iussa inviolate serventur. «Bene constitutus civitatum ordo in honestatis norma 
tamquam in rupe immota atque immutabili inniti debet, quam mundi Auctor in ipsa rerum 
natura manifestam voluit, in animisque hominum notis indelebilibus insculpsit. .. Eadem, 
clarissimi luminis instar, praeceptorum suorum luce rectum iter necessario ostendit cum singulis 
hominibus, tum nationibus; qui quidem ex eius monitoriis, salutaribus providisque signis normas 
semper ductumque sumere debent, ne quidquid laboris atque industriae ad novum rerum 
ordinem instaurandum ab ipsis susceptum sit, saevis veluti procellis tradatur ac naufragio 
intereat». (45) 


Atque principio statuendum est, mutua civitatum vincula veritate gubernari oportere. Veritas 
autem postulat, ut hac in re nulla prorsus ratio habeatur stirpium discriminis; ac propterea 
sanctum firmumque censeatur, civitates omnes naturae dignitate inter se pares esse. Ad 
unamquamque earum igitur iure pertinet ut sit, ut proficiat, ut adiumenta ad id necessaria 
possideat, ut denique in hoc obtinendo adipiscendoque primum in se periculum recipiat; itemque 
legitimo iure postulare potest, ut bona fruatur opinione, utque sibi debiti honores tribuantur. 


Hoc nos docuit usus, homines saepissime inter se discrepare, et quidem valde, scientia, virtute, 
ingenii vi, bonorumque externorum copia. Exinde tamen numquam iusta causa nascitur, cur ii, 


254 


qui ceteris praestent, alios sibi obnoxios quoquo modo faciant; quin potius iidem graviore 
obligantur officio, ad singulos universos pertinente, alios iuvandi ad perfectionem mutua opera 
adipiscendam. 


Similiter contingere potest, ut inter nationes aliae aliis praestent scientiarum incrementis, 
humanitatis cultu ac rationum oeconomicarum progressu. At tantum abest ut ob hanc 
excellentiam iis liceat iniuste dominari in alias, ut eaedem maiorem conferre operam debeant ad 
communem populorum profectum. 


Ac re vera nequeunt homines natura aliis superiores esse, cum omnes pari excellant naturali 
dignitate. Ex quo consequitur, civiles quoque communitates nihil inter se differre, si ipsarum 
dignitas a natura orta spectetur; singulae enim respublicae cuiusdam corporis similitudinem 
gerunt, cuius membra sunt homines. Ceterum, ut usu cognitum habemus, iis omnibus rebus, 
quae ad sui nominis dignitatem quoquo modo attinent, populi tangi solent, nec immerito sane, 
quam maxime. 


Tum veritas iubet, in plurimis illis inceptis, quae post recentiora technicorum inventa in usum 
inducta sunt, et quorum ope populorum mutua cognitio fovetur ac propagatur, serenas 
aequitatis normas omnino servari. Quod minime prohibet, quominus populi suas ipsi virtutes in 
praecipua luce collocent. Sed reiciendae sunt prorsus eae pervulgandi nuntios rationes, quibus 
alicuius populi fama laedatur, veritatis et iustitiae praeceptis violatis. (46) 


lam porro mutuae civitatum necessitudines ad normam iustitiae componendae sunt; quod 
requirit, ut simul iura mutua agnoscantur, simul mutua officia persolvantur. 


Quoniam vero civitates ius habent et vivendi, et progrediendi, et adiumentorum copiam 
adipiscendi suo profectui necessariam, et primarias partes in hac re gerendi, et bonam famam 
suam honoresque sibi debitos tuendi, ex eo efficitur, ut civitates pariter obstringantur officio 
efficaciter tuendi singula huiusmodi iura, et eos actus praetermittendi, qui eadem laedere possint. 
Sicut enim in suis privatis negotiis homines nequeunt sua persequi commoda, cum iniusto 
aliorum detrimento, eodem modo civitates non possunt, citra scelus, illud rerum suarum 
incrementum appetere, quo aliae nationes iniuriam accipiant vel inique opprimantur. In quam 
rem apte cadere videtur haec S. Augustini sententia: «Remota iustitia, quid sunt regna nisi 
magna latrocinia?». (47) 


Scilicet contingere potest, ac revera contingit, ut commoda utilitatesque, quae civitates sibi 
quaerere contendant, inter se pugnent; discidia tamen inde orta non armorum vi, nec fraude vel 
dolo sunt dirimenda, sed, ut homines addecet, mutua rationum animorumque aestimatione, 
rebus mature atque ex veritate perpensis, et contrariis sententiis ad aequitatem compositis. 


Quam ad rem peculiari modo pertinet ille publicarum rerum cursus, qui inde a saeculo XIX ubique 
terrarum increbruit passim atque invaluit, quo fit ut homines eiusdem stirpis sui iuris esse velint 
atque in unam nationem coire. Quod cum pluribus de causis non semper effici possit, illud exinde 
oritur, ut gentes pauciores numero intra fines nationis alius stirpis saepe contineantur, atque ex 
hoc quaestiones magnae gravitatis exsistant. 


Hac in re aperte profitendum est, quidquid contra has gentes agatur ad coércendum stirpis 
vigorem atque incrementum, iustitiae officiis graviter adversari; idque multo magis, si prava 
huiusmodi molimina ad ipsam gentis internecionem spectent. 


Immo vero iustitiae praeceptis apprime respondet, a reipublicae moderatoribus efficacem dari 
operam provehendis humanis condicionibus civium stirpis numero inferioris, nominatim quod 

attinet ad eorum linguam, ingenii cultum, avitas consuetudines, opera et incepta in re 
oeconomica. (48) 


Nihilo minus animadvertendum est, hos cives numero pauciores, sive ob rerum statum, quem 
aegre ferre cogantur, sive ob praeteritorum temporum eventus, haud raro proclives esse ad ea, 
quae suae gentis sunt propria, plus aequo efferenda; adeo quidem, ut vel ipsa bona posthabeant, 
quae omnium hominum sunt propria, quasi humanae familiae bonum bono suae ipsorum gentis 
servire oporteat. Rationi vero consentaneum est, ut iidem cives commoda quoque agnoscant, 
sibi ex peculiaribus hisce rerum adiunctis orta: ad ingenii sui nempe atque animi perfectionem 
non parum conferre cotidianam cum civibus alio civili cultu imbutis consuetudinem; cum ex hac 
paulatim ipsi virtutes, quae ad aliam gentem pertineant, in sucum et sanguinem suum 
convertere possint. Hoc tamen tantum eveniet, si cives numero pauciores, cum circumiectis 
populis societate quadam inita, horum usus et instituta participare studeant; non autem, si iidem 
contentiones serant, quae iacturas pariant innumeras, ac civilem nationum progressionem 
cohibeant. 


Quoniam mutuae civitatum necessitudines ad normam veritatis atque iustitiae componi oportet, 
tum ex actuosa virium animorumque coníunctione eae incrementum capere debent. Id autem 
effici potest hine atque illine sociata multiformiter opera; quod nostra aetate non sine 
salutaribus fructibus evenit, quod attinet ad rationes oeconomicas, ad rem socialem et politicam, 
ad ingenii cultum, ad civium valetudinem et ad gymnicos ludos. Qua de re ante oculos habeamus 
necesse est, publicam potestatem suapte natura non ad id constitutam esse, ut homines intra 
fines dumtaxat suae cuiusque nationis coérceat, sed ut tueatur in primis commune civitatis 
bonum, quod quidem a bono totius humanae familiae secerni certo nequit. 


Ita fit ut civiles communitates, in suis consectandis utilitatibus, non solum aliis nocere non 
debeant, verum etiam inter se consilia viresque coniungere, ubi singularum civitatum nisus ad 
optatos exitus pervenire non valeant; qua in re maximopere cavendum est, ne quod quibusdam 
civitatibus prosit, aliis potius incommodum, quam utilitatem afferat. 


Tum etiam commune universale bonum requirit, ut in unaquaque natione inter cives et 
interiectas societates commercium omne genus foveatur. Cum enim in multis terrarum orbis 
partibus exstent hominum coniunctiones stirpe plus minusve inter se dissimiles, prospiciendum 
est, ne alius stirpis homines impediantur, quominus cum alius stirpis hominibus commercium 
habeant; quod aperte a nostrae aetatis rationibus dissidet, qua intervalla prope submota sunt, 
quibus a populis populi seiunguntur. Neque praetereundum est homines cuiusvis stirpis, praeter 
proprias peculiaresque dotes, quibus a reliquis distinguuntur hominibus, alias habere cum iisdem 
communes, easque magni momenti, quibus possunt magis magisque progredi et sese perficere, 
praesertim in iis, quae ad bona animi pertinent. lis igitur ius et officium est vitam degere cum 
ceteris societate coniunctis. 


Res est omnibus plane perspecta, alicubi terrarum distantiam esse inter agrorum exercendorum 
spatia et incolarum numerum; alicubi inter soli divitias et prompta agrorum vertendorum 
instrumenta; atque adeo necessitatem a populis sociam operam postulare, quam sequatur 
facilior sive bonorum, sive fortunarum, sive hominum ipsorum commeatus. (49) 


In huiusmodi causis peropportune fieri censemus, ut, quoad possit, res operam, non autem opera 
rem quaerat. Tunc enim plurimis civibus facultas praebetur rei familiaris amplificandae, quin, 
patrio relicto loco, magna cum animi aegritudine et aliam petere sedem, et novum amplecti 
rerum statum, et cum aliis civibus novas inire rationum consuetudines cogantur. 

Utpote qui paternae caritatis sensibus Deo movente universos diligamus homines, acerbo cum 
animi maerore eorum casus reputamus, qui politicarum rerum causa depulsi patria sunt; horum 
enim profugorum multitudinem, nostra aetate sane innumeram, plurimi incredibilesque dolores 
semper comitantur. 


Id profecto ostendit, quarundam nationum principes plus nimio circumscribere iustae libertatis 
fines, intra quos singulis civibus liceat vitam agere homine dignam; immo in huius exempli 
civitatibus quandoque vel ipsum libertatis ius aut in dubium vocatur, aut etiam plane tollitur. 
Quod cum accidit, rectus civilis societatis ordo penitus evertitur; nam potestas publica suapte 
natura ad tutandum communitatis bonum spectat, cuius princeps officium est agnoscere 
honestos libertatis fines eiusque iura sarta tecta servare. 


Propter hanc causam abs re non erit hoc loco homines ad illud revocare, huiusmodi profugos 
personae dignitate ornatos esse, iisque personae iura esse agnoscenda. Quae iura profugi 
amittere non potuerunt, propterea quod nationis suae civitate sint destituti. 


lamvero inter humanae personae iura illud etiam recensendum est, licere cuique se in eam 
nationem conferre, ubi aptius se posse speret sibi atque suis necessariis prospicere. Quare rei 
publicae moderatorum officium est alienos venientes excipere, et, quantum suae communitatis 
sinit non fucatum bonum, eorum proposito favere, qui forte novae societati sese velint aggregare. 


Quas ob causas, publice probamus laudamusque, hac data opportunitate, ea omnia incepta, 
quae fraternae coniunctionis vel christianae caritatis principiis conformata, eo pertinent, ut 
aerumnae eorum releventur, qui a suis locis ad alia semigrare adigantur. 


Ac facere non possumus, quin omnibus cordatis hominibus ad laudandum proponamus illa ex 
variis nationibus instituta Consilia, quae in hac gravissimi ponderis re omnes curas collocant. 


In contrariam vero partem non sine magno doloris sensu videmus, in quibus civitatibus res 
oeconomicae magis profecerint, inibi immania parata esse bellica arma atque adhuc parari, in 
id maximis sive animi sive corporis bonis collatis. Quo fit, ut, dum harum nationum civibus haud 
levia onera tolerare est opus, aliae civitates subsidiis indigeant, quibus in re oeconomica et sociali 
progrediantur. 


Cuius quidem militaris apparatus probabilis causa ex eo peti solet, quod pax — ita aiunt — in hisce 
rerum adiunctis tuta esse non potest, nisi pari armorum apparatu innitatur. Quare si militaris res 
alicubi incrementum capit, fit continuo ut aliis etiam locis studia augendorum armorum certatim 
ingravescant. Ac si qua natio in atomicis belli instrumentis parata est, hoc aliis nationibus causam 
praebet, cur id genus arma, pari delendi vi praedita, sibi parare contendant. 


Inde consequitur, ut populi perpetuo in metu sint, quasi in eos procella impendeat, quae quovis 
temporis momento horrifico impetu commoveri possit. Nec immerito, cum revera arma non 
desint. Quodsi vix credibile est, homines esse, qui neces immanesque ruinas e bello orituras in se 
recipere audeant, infitiandum tamen non est, necopinato incertoque facto posse belli incendium 
exciri. Ac praeterea, quamvis immanis militaris apparatus potentia hodie homines a bello 
suscipiendo deterreat, nihilominus tamen est cur timeatur, ne ipsa atomicorum instrumentorum 
experimenta belli causa suscepta, nisi cessent, varia vitae genera in terris grave in discrimen 
possint adducere. 


Quare iustitia, recta ratio, humanaeque dignitatis sensus instanter requirunt, ut desinant aemula 
rei militaris augendae studia; ut bellica instrumenta, quae variis civitatibus praesto sunt, hinc 
inde, per idemque tempus minuantur; ut atomica arma interdicantur; ut tandem ad 


257 


congruentem ab armis discessum omnes ex condicto deveniant, mutua efficacique cautione 
adhibita. «Omnibus viribus prohibendum est — admonebat Decessor Noster fel. rec. Pius XII — 
quominus generale omnium gentium bellum, quod tot pariat iacturas in re oeconomica et sociali, 
totque flagitia ac morum perturbationes habeat coniuncta, tertium saeviat in humanam 
familiam». (50) 


Omnibus tamen persuasum esse debet, non posse neque rei militaris augendae intermitti studia, 
neque arma imminui, neque — quod caput est — usquequaque armamenta de medio tolli, nisi 
huiusmodi ab armis discessus plenus expletusque sit atque ipsos attingat animos; nisi scilicet 
omnes concordem sinceramque dent operam, ut ex animis metus atque anxia belli exspectatio 
pellantur. Id autem poscit, ut pro suprema lege, qua hodie pax continetur, alia prorsus subiciatur, 
qua statuatur, non in pari rei militaris apparatu, sed in mutua tantummodo fide, veri nominis 
pacem inter populos firmam posse consistere. Quod Nos fieri posse confidimus, cum de causa 
agatur, non tantum rectae rationis normis imperata, sed etiam summopere optabili et bonorum 
uberrima. 


Agitur in primis de causa, ratione imperata. Ac revera, quemadmodum inter omnes constat, aut 
saltem constare debet, mutuae civitatum necessitudines, haud secus ac singulorum hominum 
rationes, non armorum vi, sed ad rectae rationis normam, hoc est ad normam veritatis, iustitiae, 
actuosaeque animorum coniunctionis, sunt componendae. 


Deinde huiusmodi causam vehementer dicimus expetendam. Quis enim flagrantissimis non 
exoptet votis, ut belli discrimina arceantur, pax vero incolumis servetur, firmioribusque in dies 
muniatur praesidiis? 


Postremo haec causa est bonorum uberrima, cum eius commoditates in omnes prorsus recidant: 
scilicet in singulos homines, in domesticos convictus, in populos, in universam demum humanae 
gentis familiam. Qua de re haec Decessoris Nostri Pii XII monitoria vox sonat adhuc ac vibrat in 
auribus nostris: «Pace nihil perire; bellum omnia perdere posse». (51) 


Quae cum ita sint, Nos qui vices in terris gerimus Servatoris mundi pacisque auctoris, Christi lesu, 
incensissima totius humanae familiae optata interpretati paternaque erga universos homines 
caritate permoti, officii Nostri partes esse existimamus, homines rogare et obsecrare, eos in 
primis qui publicam rem moderantur, ut nullis curis nullisque laboribus parcant, donec 
humanarum rerum cursus cum hominis ratione dignitateque congruat. 


In virorum consiliis, qui prudentia auctoritateque praestant, penitus investigetur, qua 
potissimum ratione in universo terrarum orbe mutuae civitatum necessitudines ad humaniorem 
aequilibritatem conformentur; aequilibritatem dicimus, quae in mutua fide, in pactionum 
sinceritate, in condicionibus inviolate servatis posita sit. Haec autem quaestio ita omni ex parte 
perpendatur, ut caput emergat, unde amica, firma ac perutilia foedera initium capiant. 


Ad Nos quod attinet, supplices Deo preces admovere non intermittemus, ut superna ope sua hos 
labores prosperet atque fecundet. 


Quin et illud accedit quod mutuae rerum publicarum rationes ad libertatis normam sunt 
ordinandae. Cuius sententiae vis haec est, ut nulli nationi quidquam facere liceat, quo alias 
iniuste opprimat, aut earum negotiis se immerito interponat. Omnes contra aliis opitulentur 
necesse est, ut hae magis magisque sibi sint officiorum suorum consciae, ut nova et utilia 
conentur, ut in quolibet alacritatis genere per se ipsae proficiant. 

Quandoquidem omnes homines communi consortio et originis, et christianae Redemptionis, et 
superni finis inter se copulantur et ad unam coniungendam christianam familiam vocantur, 
idcirco in Encyclicis Litteris Mater et Magistra, civitates opulentiores hortati sumus ad opem 
multimodis ferendam civitatibus, quarum oeconomicae progressiones essent in cursu. (52) 


Atque nunc, non sine magno animi Nostri solacio fatemur, huiusmodi monita late excepta esse; 
ac fore confidimus, ut eadem in posterum adhuc latius excipiantur; ut scilicet civitates egentiores 
quam primum ita in re oeconomica progrediantur, ut cives vitam ducere valeant humanae 
dignitati magis parem. 


At in promptu illud est iterum iterumque ponendum, ita populis subveniatur opus esse, ut hi 
incolumem libertatem suam servare queant, atque, in hoc rei oeconomicae et socialis progressu, 
sive praecipuas partes sibi esse tribuendas sentiant, sive in se huius efficiendae rei onus 
potissimum recidere. 


Qua de re Decessor Noster fel. rec. Pius XII sapienter haec docuit: «Novus rerum ordo, honestatis 
normis innixus, prorsus prohibet quominus libertas, integritas atque incolumitas laedantur 
aliarum nationum, quaecumque sunt earum amplitudo ac tuendi se facultas. Quodsi fere 
necessario contingit, ut maiores civitates, utpote quae uberioribus opibus floreant ac potentia 
praestent, in societatibus de re oeconomica cum minoribus civitatibus coniungendis normas 
ipsae statuant, nihilominus tamen his minoribus civitatibus aeque ac ceteris praecidi nequit, 
salvo communi omnium bono, ius rem publicam libere administrandi nullique se addicendi parti 
in nationum contentionibus, ut praecipit ipsum ius naturale et ius gentium; itemque ad has 
minores civitates ius pertinet suum tuendi rei oeconomicae incrementum. Etenim, tantummodo 
hisce iuribus in tuto positis, fieri potest, ut hae minores nationes congruenter promovere queant 
commune omnium bonum ac simul suorum civium prosperitatem, sive in bonis externis, sive in 
rebus, quae ad animi cultum et profectum attinent». (53) 


Florentiores igitur respublicae, dum egentioribus multis modis succurrunt, summopere vereantur 
necesse est peculiares cuiusque gentis notas earumque civilia instituta a maioribus tradita, 
itemque cavere debent a quovis dominandi consilio. Quod si factum erit, «non parum certe 
proderit ad omnium rerumpublicarum veluti communitatem iungendam, quarum singulae, sibi 
suorum iurium officiorumque consciae, pari ratione ad omnium populorum prosperitatem 
spectent». (54) 


Magis magisque nostris temporibus hominum animos persuasio pervasit, controversias, quae 
forte inter populos oriantur, non armis, sed pactis et conventis dirimendas esse. 


Persuasio haec, fatemur quidem, plerumque a terrifica delendi vi, quae cum hodiernis bellicis 
instrumentis coniuncta est, atque a timore calamitatum et horrendarum ruinarum, quas arma id 
genus ederent, initium ducit. Quare aetate hac nostra, quae vi atomica gloriatur, alienum est a 
ratione, bellum iam aptum esse ad violata iura sarcienda. 


Attamen saepe pro dolor populos videmus timori, tamquam supremae legi, esse obnoxios, atque 
idcirco in rem militarem pecuniam impendere amplissimam. Quod se facere affirmant - nec est 
cur iisdem fidem non adiungamus - consilio ductos non opprimendi, sed deterrendi alios ab 
impetu faciendo. 


Nihilo secius fore sperandum est, ut populi, mutuis institutis necessitudinibus et negotiis, melius 
agnoscant humanae naturae vincula, quibus invicem consocientur; intellegantque pulchrius, in 
praecipuis communis naturae officiis hoc esse collocandum, ut singulorum hominum 

populorumque consuetudines amori obtemperent, non timori; nam in primis amoris est homines 
adducere ad sinceram ac multiformem rerum animorumque coniunctionem, unde tot bona in 
ipsos manare possunt. 


IV 


Recentiora scientiarum artiumque incrementa, cum plurimum humanos mores affecerint, 
homines, quotquot ubique terrarum sunt, commovent, ut magis magisque mutuam coniungant 
operam interque seipsos consocientur. Hodie enim rerum, doctrinarum hominumque commeatus 
valde sunt adaucti. Quare summopere increbruerunt mutuae necessitudines civium, familiarum, 
interpositarumque societatum ad varias nationes pertinentium, frequentioresque ineuntur inter 
moderatores variarum civitatum rationes. Per idem tempus aliarum civitatum res oeconomicae 
magis in dies rebus oeconomicis aliarum continentur; rationes oeconomicae nationum adeo inter 
se gradatim cohaerescunt, ut ex singulis simul iunctis quaedam quasi ordinatio rerum 
oeconomicarum totius orbis exsistat; denique progressus socialis, ordo, securitas ac tranquillitas 
cuiusvis civitatis necessario cum ceterarum conectuntur. 


Hisce positis, patet, singulas civitates, separatim a reliquis, suis utilitatibus congruenter 
consulere, seseque, ut oportet, perficere prorsus non posse. Prosperitas enim ac processus 
alicuius civitatis jam omnium aliarum prosperitatem ac progressum partim consequitur, partim 


efficit. 


Humanae unitatem consortionis nulla delebit aetas, cum ex hominibus eadem constet, 
naturalem dignitatem aequo iure participantibus. Hac de causa flagitabit semper necessitas, ex 
ipsa hominis natura orta, ut convenienter bono universali studeatur, quod scilicet cunctae 
hominum familiae interest. 


Praeteritis temporibus rerum publicarum rectores visi sunt satis posse bono communi universali 
consulere; qui quidem ad id contendebant sive per suae nationis legatos, sive per conventus et 
colloquia hominum in civitate praestantissimorum, sive per pacta et conventa: viis nempe 
instrumentisque adhibitis, quae vel iure naturali, vel iure gentium, vel iure omnibus nationibus 
communi describebantur. 


Nostris vero diebus mutuae civitatum consuetudines magnas habuerunt mutationes. Ex altera 
namque parte bonum omnium gentium commune quaestiones proponit summae gravitatis, 
arduas et quam primum solvendas quod praesertim attinet ad totius orbis securitatem 
pacemque tuendam; ex altera, singularum nationum moderatores, utpote qui inter se eodem 
sint iure, quantumvis conventus studiaque multiplicent ad aptiora iuris instrumenta reperienda, 
id tamen satis non assequuntur; non quo sincera voluntate et alacritate ipsi careant, sed quia 
ipsorum auctoritas idonea caret potestate. 


In hodiernis igitur humanae societatis adiunctis, tum rerum publicarum constitutio ac forma, tum 
vis, qua in universis terrarum orbis nationibus pollet publica auctoritas, bono omnium populorum 
communi provehendo sunt impares habendae. 


lamvero, si diligenter perpendantur hinc intima boni communis ratio, illinc publicae auctoritatis 
natura atque perfunctio, nemo est quin videat inter utramque rem necessariam intercedere 
convenientiam. Etenim moralis ordo, quemadmodum publicam auctoritatem postulat ad bonum 

commune in civili societate promovendum, similiter requirit, ut eadem auctoritas id reapse 
efficere possit. Ex quo fit, ut civilia instituta — in quibus publica auctoritas vertitur, operatur 
suumque finem consequitur — tali forma ac tali efficacitate sint praedita, ut ad commune bonum 
conducere valeant viis ac rationibus, quae variis rerum momentis apte respondeant. 


Cum autem hodie commune omnium gentium bonum quaestiones proponat, omnes 
contingentes populos; cumque huiusmodi quaestiones nonnisi publica quaedam auctoritas 
explicare possit, cuius et potestas, et forma, et instrumenta aequa sint amplitudine, cuiusque 
actio tam late pateat quantum terrarum orbis; tum exinde sequitur, ut, ipso morali ordine 
cogente, publica quaedam generalis auctoritas constituenda sit. 


Haec autem generalis auctoritas, cuius imperium ubique terrarum vim habeat, idoneisque 
instrumentis ad commune bonum universale conducat, omnium utique populorum consensione 
condenda est, non vero vi imponenda. Quod ex eo nascitur, quod, cum huiusmodi auctoritas 
efficaciter munere suo perfungi debeat, idcirco aequabilis in omnes, a studio partium prorsus 
aliena, atque ad commune omnium gentium bonum intenta sit oportet. Nam si a potentioribus 
nationibus haec universalis auctoritas vi imponeretur, timendum sane esset, ne ea vel paucorum 
commodis serviret, vel ab aliqua staret natione; atque propterea ipsius actionis vis et efficacia in 
discrimine versaretur. Licet enim nationes valde inter se discrepent bonorum externorum 
incremento armorumque apparatu, tamen summo studio tuentur iuris aequalitatem suaeque 
vivendi disciplinae praestantiam. Quare non immerito civitates aegre potestati subsunt, aut quae 
ipsis vi iniungatur, aut a qua condenda afuerint, aut quam sua sponte non sint amplexae. 


Ut de singularum civitatum communi bono, ita de generalibus omnium civitatum utilitatibus 
iudicari non potest, nisi ratione habita humanae personae; quapropter publica universalisque 
auctoritas eo maxime spectare debet, ut humanae personae iura agnoscantur, in debito 
habeantur honore, innoxia serventur, in re augeantur; quod efficere potest vel ipsa per se, si res 
ferat, vel in universo terrarum orbe rerum condicionibus institutis, quibus iuvantibus singularum 
civitatum principes sua possint commodius munera sustinere. 


Ad haec, sicut in singulis civitatibus rationes, quae publicae auctoritati sunt cum civibus, familiis, 
interpositisque societatibus, regi ac temperari opus est subsidiarii officii principio: eodem 
aequum est necessitudines componi, quibus publica auctoritas universalis cum publicis 
auctoritatibus singularum nationum continetur. Nempe proprium huius auctoritatis universalis 
est quaestiones perpendere ac dirimere, quae boni communis universalisque causa exsistant, et 
vel res oeconomicas, sociales, politicas attingant, vel ingenii cultum; quaestiones, dicimus, quae, 
cum summae sint gravitatis, latissime pateant, atque acriter urgeant, difficiliores sunt habendae 
quam ut a moderatoribus singularum civitatum feliciter expediantur. 


Scilicet eiusdem auctoritatis universalis non est neque coércere, neque ad se revocare acta, quae 
sunt publicae potestatis propria aliarum civitatum. Ex contrario ea contendat opus est, ut in toto 
terrarum orbe eiusmodi rerum status condatur, in quo non solum publica cuiusque nationis 
potestas, sed etiam singuli homines et interpositi coetus possint tutius sua munera obire, sua 
praestare officia, sua iura vindicare. (55) 


Ut sciunt omnes, die 26 mensis lunii anno 1945 conditum est Foederatarum Nationum Consilium 
— compendiariis litteris ONU distinctum — cui subinde adiecta sunt minora Consilia, ex membris 
constantia publica variarum nationum auctoritate nominatis, quibus magni momenti munera 
delata sunt, ubique terrarum in provinciis explenda, quae ad rem oeconomicam et socialem, ad 
ingenii cultum, ad educationem et ad publicam valetudinem pertinent. At Foederatarum 
Nationum Consilio id maxime propositum est, ut populorum pacem tueatur atque confirmet, 

utque inter eos amicitiae necessitudines iuvet ac foveat, in principiis sitas aequalitatis, mutuae 
observantiae ac multiplicis conspirationis in omnibus humanae industriae campis. 


Cuius Consilii providentiae perspicuo est argumento Professio Universalis iurium humanorum, 
die 10 mensis Decembris anno 1948 a Foederatarum Nationum Coetu generali rata habita. In 
cuius exordio Professionis asseveratur, illud potissimum populis ac nationibus universis esse 
expetendum, ut iura omnia libertatisque formae, in Professione descripta, reapse agnoscantur 
et innoxia serventur. 


Nos sane non praeterit, quaedam Professionis huius capita minus probanda nonnullis visa esse; 
neque id immerito. Nihilominus Professionem eandem habendam esse censemus quendam quasi 
gradum atque aditum ad iuridicialem politicamque ordinationem constituendam omnium 
populorum, qui in mundo sunt. Siquidem ea universis prorsus hominibus sollemniter agnoscitur 
humanae dignitas personae, atque iura cuivis homini asseruntur veritatem libere exquirendi, 
honesta tis sequendi normas, iustitiae officia usurpandi, vitam exigendi homine dignam, alia 
deinceps cum hisce coniuncta. 


Illud igitur expetimus vehementer, ut Foederatarum Nationum Consilium magis atque magis 
valeat formam atque idonea instrumenta sua ad munerum suorum amplitudinem 
nobilitatemque accommodare. Utinam quam primum tempus adveniat, quo Consilium hoc 
humanae personae iura efficienter tueri possit: iura dicimus, quae, cum ab humanae personae 
dignitate proxime oriantur, hanc ob causam universalia, inviolabilia atque incommutabilia sunt; 
eo vel magis, quod, cum hodie homines in sua cuiusque natione publicae rei magis in dies 
participes sint, actuosiore usque studio res omnium populorum prosequuntur, atque plus plusque 
sibi sunt conscii, ad universam hominum familiam se, ut membra viva, pertinere. 


V 


Hoc loco filios Nostros iterum adhortamur, ut in partem rei publicae administrandae alacriter 
veniant, utque sociam navent operam ad totius humani generis et suae cuiusque civitatis 
commoda provehenda. Neque minus iidem, christiana luce collustrati caritateque ducti, 
contendant opus est, ut instituta sive ad res oeconomicas, sive ad res sociales sive ad doctrinas 
civilemque cultum pertinentia adeo homines non impediant, ut etiam adiuvent ad se meliores 
faciendos, in ordine cum rerum naturalium, tum rerum, quae supra naturam sunt. 


Tamen nihilo minus ad civilem cultum rectis normis christianisque principiis mbuendum, satis 
non est filios Nostros caelesti fidei lumine frui atque boni provehendi ardore permoveri; quin 
etiam requiritur, ut ipsius civilis cultus institutis se interserant efficacique actione eadem intus 
attingant. 


Verum, cum praesens humanae civilisque vitae cultus maxime doctrinis et technicorum inventis 
conspicuus sit, nemo sane potest se publicis institutis insinuare, nisi sit scientia ac doctrina peritus, 
sit ad technicorum artes idoneus, sit denique professionis suae exercendae expertus. 


Quae tamen omnia nullo pacto sufficere existimanda sunt, ut cotidianae vitae necessitudines ad 
humaniorem usum conformentur; qui utique veritate innitatur necesse est, iustitia temperetur, 
vim suam a mutua hominum caritate capiat, libertatis consuetudinem teneat. 


Ad quorum consiliorum effectum ut re vera homines perveniant, iisdem diligentissime 
elaborandum est, ut primum in huius vitae rebus efficiendis leges servent, uniuscuiusque rei 
proprias, normasque retineant, uniuscuiusque naturae convenientes; ut deinde suas ipsorum 
actiones ad morum praecepta conforment, atque idcirco ita se gerant, perinde ac si vel ius suum 

exerceant vel officium praestent. Quin et illud ratio flagitat, ut homines quasi Dei providis 
consiliis  mandatisque, ad nostram salutem spectantibus, obtemperantes, animique 
conscientiam non praetermittentes, ita in vitae actione se habeant, ut res ad scientias, ad 
technicorum artes, atque ad professiones suas attinentes, cum praecipuis animi bonis omnino 
coniungant. 


Est hoc etiam in confesso, in civitatibus nempe, christiana doctrina antiquitus excultis, civilia 
instituta in praesenti florere quidem scientiarum artiumque progressionibus, et instrumentis 
abundare ad quaelibet proposita assequenda idoneis, sed saepe christianis veluti incitamentis et 
afflatu tenuiter imbui. 


Quomodo autem id fieri potuerit iure merito quaeritur, cum ad illiusmodi leges instituendas 
operam haud exiguam contulerint et conferre pergant, qui christianum profiteantur nomen ac 
re vera vitam suam saltem ex parte ad evangelicas normas conforment. Cuius rei causam ex eo 
proficisci putamus, quod ipsorum agendi ratio cum sua fide non cohaereat. Par ergo est ut mentis 
animique unitas ita in iis reficiatur, ut in eorum actionibus fidei lumen amorisque vis simul 
dominentur. 


Quod in christifidelibus religiosa fides ab agendi ratione saepe saepius dissidet, id ex hoc etiam 
oriri censemus, quod iidem christianis moribus christianaeque doctrinae institutione haud satis 
sunt exculti. Contingit enim nimium saepe plurimisque locis, ut non aeque religiosis rebus 
cognoscendis atque externis iidem operam dent, atque, cum studia scientiarum ad summum 
perducant, circa vero religiosam institutionem, elementa communiter non excedant. Cogit igitur 
necessitas, ut adulescentium institutio sit plena, sit continua, sit talibus modis tradita ut 
religiosarum rerum cultus animique probitas aequis passibus procedant una cum scientiarum 
cognitione et cum cotidie progredientibus technicorum artibus. Praeterea adulescentes 
instituantur oportet ad sua cuiusque munera apte sustinenda. (56) 


Sed tamen hac in re opportune monere iuvat, quantopere sit arduum satis recte intellegere quid 
re ipsa inter humanos eventus et iustitiae rationes intersit, hoc est probe circumscribere, quibus 
gradibus quibusve formis principia doctrinae et monita sint ad praesentem humani convictus 
statum componenda. 


Atque eo difficilius est gradus et formas huius generis definire, quo aetas haec nostra, in qua 
quisque debet operam suam ad commune bonum universale ponere, celeriore agendi impetu 
incitatur. Quam ob causam, cum cotidie videndum sit quemadmodum res sociales ad iustitiae 
rationes sint congruentius accommodandae, tum vero est cur filii Nostri non opinentur, se 
cessatione posse consistere, et in habito acquiescere itinere. 


Immo enimvero omnes homines decet iudicare ea, quae ad hoc usque tempus a se facta sint, non 
esse ad necessitatem satis, atque adeo sibi esse in dies maiora et aptiora incepta suscipienda, 
quod attinet ad societates bonis gignendis, ad corporatorum hominum collegia, ad coetus civium 
artes profitentium, ad publicas rationes civium securitati procurandae, ad instituta ingenii cultui 
provehendo, ad iuris disciplinam, ad rei publicae formam, ad valetudinis auxilia, ad 
exercitationes ludicras, postremo ad huius generis cetera. Haec namque omnia aetas nostra 
desiderat, qua homines, post individua corpora inventa, caelique spatia perrupta, vias rimantur 
novas ad infinita prope spectantes. 


Quae ad hunc locum principia in medio posuimus, tum ex ipsa rerum natura, tum persaepe ex 
ordine iurium naturalium initium capiunt. Qua de re in huiusmodi principiis efficiendis contingit 
crebro, ut catholici homines operam multimodis socient vel cum christianis ab hac Apostolica 

Sede seiunctis, vel cum hominibus christianae quidem fidei omnino expertibus, sed rationis 
participibus et naturali morum integritate ornatis. «Quod cum evenit, ii qui catholicum 
profitentur nomen, maximopere prospiciant, ut sibimetipsis semper constent, neve ad ea media 
consilia descendant, e quibus aut religionis aut morum integritas aliquid detrimenti capiat. 
Pariter tamen se tales praebeant, qui et aliorum sententiam aequa perpendant benignitate, et 
omnia ad utilitates suas non referant, et parati sint ad ea cum fide coniunctisque viribus 
efficienda, quae vel suapte natura sint bona vel ad bonum conducibilia». (57) 


Omnino errores ab iis qui opinione labuntur semper distinguere aequum est, quamvis de 
hominibus agatur, qui aut errore veritatis, aut impari rerum cognitione capti sint, vel ad sacra, 
vel ad optimam vitae actionem attinentium. Nam homo ad errorem lapsus iam non humanitate 
instructus esse desinit, neque suam umquam personae dignitatem amittit, cuius nempe ratio est 
semper habenda. Praeterea in hominis natura numquam facultas perit et refragandi erroribus, 
et viam ad veritatem quaerendi. Neque umquam hac in re providentissimi Dei auxilia hominem 
deficiunt. Ex quo fieri potest, ut, si quis hodie vel fidei perspicuitate egeat, vel in falsas discesserit 
sententias, possit postmodum, Dei collustratus lumine, veritatem amplecti. Etenim si catholici 
homines, rerum externarum causa, cum hominibus consuetudinem iungant, qui vel nullo modo 
vel non recte in Christum credant, quia in errore versantur, tum vero illi sive occasionem sive 
incitamentum his dare possunt, ut ad veritatem traducantur. 


Inde deinceps par omnino est, a falsis philosophorum placitis de natura, de origine, de fine mundi 
et hominis plane incepta distinguere, quae sive res oeconomicas et sociales, sive ingenii cultum, 
sive civitatis temperationem contingunt, etiamsi incepta hoc genus ab illis placitis originem et 
incitamentum ducant; quoniam, dum formula disciplinae, postquam definite descripta est, iam 
non mutatur, incepta illa utpote quae in mutabilibus rerum condicionibus versentur, his non 
possunt quin sint admodum sane obnoxia. De reliquo quis eat infitias, in hisce inceptis, quatenus 
videlicet cum rectae rationis praeceptis congruant, et iustas hominis appetitiones referant, posse 
aliquid boni et probandi inesse? 


Has ob causas cadere aliquando potest, ut quae congressiones de rerum usu antehac ad nullam 
partem utiles visae sint, nunc vero fructuosae aut iam re vera sint, aut futurae prospiciantur. Sed 
diiudicare utrum eo perventum sit necne, praetereaque statuere quibus modis quibusve gradibus 
sint coniunctim quaerendae veri nominis utilitates in regione vel rerum oeconomicarum et 
socialium, vel doctrinarum vel publicae administrationis, haec omnia una docere potest 
prudentia, virtutum cunctarum moderatrix, quibus cum singulorum, tum consociatorum 
hominum vita regitur. Quare si res catholicorum hominum agitur, de huius exempli causis 
decernere ad eos viros potissimum pertinet, qui in civium communitate inque harum rerum 
provincia primas agunt; dummodo tamen praeterquam principia iuris naturalis servent, 
doctrinae etiam de rebus socialibus, quam tradit Ecclesia, obsequantur, auctoritatumque 
ecclesiasticarum monitis pareant. Neminem enim praetereat oportet, Ecclesiae ius itemque 
officium esse, non solum fidei morumque doctrinam tutari, sed etiam auctoritatem suam apud 
filios suos in regione rerum externarum interponere, cum diiudicare opus est quomodo doctrina 
eadem sit ad effectum adducenda. (58) 


Re ipsa non desunt qui, utpote magnitudine animi ornati, cum sibi rerum adiuncta occurrant vel 
parum vel nullo modo cum iustitiae rationibus convenientia, tum et omnia instaurandi studio 
flagrent, et ad id tali ferantur impetu, qui rerum publicarum quaedam quasi conversio videatur. 


Quibus illud esse in promptu velimus, ex naturae necessitate omnia crescere gradatim, atque 
idcirco in humanis institutis nihil posse ad melius perduci, nisi pedetemptim ab interiore parte 

agatur. Quod idem Decessor Noster fel. rec. Pius XII monet his verbis usurpatis: «lamnon in 
veteris disciplinae perturbatione, sed in bene constituta rerum progressione salus atque iustitia 
sitae sunt. Etenim animi effrenatio omnia semper destruxit, nihil aedificavit; cupiditates incendit, 
numquam sedavit. Ea denique, cum nonnisi odia ruinasque serat, tantum abest ut altercatores 
inter se conciliet, ut magis homines politicasque factiones cogat supra parietinas, discordia 
partas, pristinum opus summo labore restituere». (59) 


Cum gravissimis igitur magnanimorum virorum muneribus illud maxime coniungi putandum est, 
ut, veritate, iustitia, caritate, libertate magistris ac ducibus, novas iidem necessitudinum rationes 
in hominum societate constituant: hoc est tum singulorum civium inter sese; deinde inter cives 
et civitates suas; tum civitatum inter se; tum denique hinc inter singulares homines, familias, 
interposita corpora, singulas civitates, illinc universorum hominum communitatem. Quod 
profecto munus nemo praeclarissimum non censuerit, quippe quo vera pax, iuxta ordinem a Deo 
statutum, coalescere possit. 


Ad hos ergo viros, nimis certe pro necessitate paucos, sed de hominum consortione mirifice 
meritos, dignum est a Nobis pertinere publicam laudem, simul invitationem ad urgendum 
propositum salutiferum. At per idem tempus in spem inducimur, fore ut ad hos viros alii multi, 
praesertim e christifidelibus, officii conscientia et caritate incitantibus, accedant. Quicumque 
enim Christo nomen dederunt, eos admodum decet in hac hominum congregatione, et lucis veluti 
scintillas, et amoris quasi alimenta, et totius tamquam fermentum mwultitudinis fieri; quod eo 
magis eveniet, quo cuiusque animus artius cum Deo coniungetur. 


Nam nulla sane pax, in hominum universitate insidet, nisi in uniuscuiusque hominis animo ea 
insederit: nisi videlicet quisque in semetipso ordinem servaverit, quem Deus servari iussit. Qua 
de re ita S. Augustinus hominem rogat: «Vult autem mens tua idonea esse vincere libidines tuas? 
Subdatur maiori et vincet inferiorem: et erit pax in te: vera, certa, ordinatissima. Qui est ordo 
pacis huius? Deus imperat menti: mens carni: nihil ordinatius». (60) 


Nimirum igitur quae hactenus de quaestionibus docuimus, hominum societatem tantopere in 
praesentia sollicitantibus, cumque humanae communitatis profectibus quam maxime coniunctis, 
ea utique in animum Nostrum acerrima illa desideratio iniecit, qua omnes homines flagrare 
constat, quotquot bona voluntate ornantur: pacem nempe hisce in terris confirmari. 


Quippe qui - licet muneri impares eius vicaria potestate fungamur, quem nuntius ille, 
praesagientis animi divinatione, «Principem pacis» appellavit (cf. Is 9,6), Nostrarum esse partium 
ducimus cogitationes, curas, viresque Nostras huic communi omnium bono provehendo dicare. 
Attamen pax inane verbum est, nisi in ea rerum compositione vertitur, quam omni quidem spe 
commoti Nostris hisce Litteris Encyclicis quasi primis lineis adumbravimus: compositionem 
dicimus in veritate positam, ad iustitiae praecepta constitutam, caritate altam et expletam, 
libertate postremo auspice effectam. 


Quae quidem res tam magnifica tamque excelsa est existimanda, ut eam homo, etsi bona 
laudeque digna voluntate praeditus, si suis dumtaxat viribus elaboret, ad exitum ullo modo 
perducere nequeat. Scilicet ut hominum societas regnum Dei quanta maxima potest similitudine 
referat, ipsius caelestis Numinis auxilio vehementer est opus. 


Rerum igitur ordo ipse poscit, ut per sacros hos dies, supplices illi admoveamus preces, qui suis 
acerbissimis cruciatibus suaque morte non modo peccata diluit, fontem et caput discidiorum, 
miseriarum, inaequalitatum, verum etiam suo profuso sanguine hominum genus cum caelesti 
Patre suo in gratiam reduxit, pacis muneribus impertitis: «Ipse enim est pax nostra, qui fecit 

utraque unum. ... Et veniens evangelizavit pacem vobis, qui longe fuistis, et pacem iis qui prope» 
(Eph 2,14-17). 


Atque in sacris horum dierum ritibus idem resonat nuntius: «Surgens lesus Dominus Noster, stans 
in medio discipulorum suorum dixit: «Pax vobis, alleluia»: gavisi sunt discipuli viso Domino». (61) 
Itaque pacem nobis Christus attulit pacem reliquit: «Pacem relinquo vobis, pacem meam do 
vobis: non quomodo mundus dat, ego do vobis» (lo 14,27). 


Hanc ergo pacem a divino Redemptore nobis allatam, ab ipso summis precibus petamus. 
Abstergeat ille ab hominum animis quidquid pacem labefactare potest, omnesque in veritatis, 
iustitiae fraternaeque caritatis testes fingat. Suo praeterea lumine eorum qui populis praesunt 
mentes collustret, ut una cum dignis prosperitatibus, civibus pulcherrimum pacis donum tutum 
praestent. Ad ultimum, omnium hominum voluntates Christus incendat ad repagula 
perfringenda, quibus alii distineantur ab aliis, ad caritatis mutuae confirmanda vincula, ad alios 
intellegendos, ad ignoscendum denique iis qui iniuriam intulerint. Ita nimirum ut, eo auctore et 
auspice, populi omnes inter se fraterno more complectantur, in iisque semper floreat semperque 
dominetur optatissima pax. 


Extremum id ominantes, Venerabiles Fratres, ut eiusmodi pax ad greges prorepat vobis 
commissos, per commodum maxime tenuissimorum hominum, qui peculiari egeant adiumento 
et tutela, Apostolicam Benedictionem vobismetipsis, sacerdotibus ex utroque clero, religiosis viris 
virginibusque Deo devotis, et christifidelibus omnibus, sed iis nominatim, qui Nostris hisce 
hortationibus magno animo parebunt, peramanter in Domino impertimus. Universis vero bonae 
voluntatis hominibus, ad quos etiam hae Litterae Nostrae Encyclicae pertinent, salutem et 
prosperitatem a summo Deo imploramus. Datum Romae, apud S. Petrum, in Cena D.N.I.C., die 
11 mensis Aprilis anno 1963, Pontificatus Nostri quinto. IOANNES PP. XXIII 


(1) IOANNES PP. XXIII, Litt. enc. Pacem in terris de pace omnium gentium in veritate, iustitia, 
caritate, libertate constituenda, [Venerabilibus fratribus Patriarchis, Primatibus, Archiepiscopis, 
Episcopis aliisque locorum Ordinariis pacem et communionem cum Apostolica Sede habentibus, 
clero et christifidelibus totius orbis itemque universis bonae voluntatis hominibus], 11 Aprilis 
1963: AAS 55(1963), pp. 257-304. Versione italiana: L'Osservatore romano, 11 aprile 1963; La 
Civiltà cattolica, 114(1963), II, 105ss. 


Introduzione: L'ordine nell'universo; l'ordine negli esseri umani. — Parte I: L'ordine tra gli esseri 
umani: Ogni essere umano é persona, soggetto di diritti e di doveri (1. Diritti: diritto all'esistenza 
ea un tenore di vita dignitoso; diritti riguardanti i valori morali e culturali; diritto di onorare Dio 
secondo il dettame della retta coscienza; diritto alla libertà nella scelta dello stato di vita; diritti 
attinenti il mondo economico; diritti di riunione e di associazione, di emigrazione e immigrazione; 
diritti a contenuto politico. 2. Doveri: indissolubile rapporto fra diritti e doveri nella stessa 
persona; reciprocità di diritti e di doveri fra persone diverse, nella mutua collaborazione, in 
atteggiamento di responsabilità; convivenza nella verità, nella giustizia, nell'amore, nella libertà; 
ordine morale che ha per fondamento oggettivo il vero Dio). Segni dei tempi. — Parte Il: Rapporti 
tra gli esseri umani e i poteri pubblici all'interno delle singole comunità politiche (necessità 
dell'autorità e sua origine divina; l'attuazione del bene comune e la ragion d'essere dei poteri 
pubblici; aspetti fondamentali del bene comune; compiti dei poteri pubblici e diritti e doveri della 
persona; armonica composizione ed efficace tutela dei diritti e dei doveri della persona; dovere 
di promuovere i diritti della persona; equilibrio fra le due forme d'intervento dei poteri pubblici; 
struttura e funzionamento dei poteri pubblici; ordinamento giuridico e coscienza morale; la 
partecipazione dei cittadini alla vita pubblica). Segni dei tempi. — Parte Ill: Rapporti fra le 

comunità politiche (soggetti di diritti e doveri, nella verità, secondo giustizia; il trattamento delle 
minoranze; solidarietà operante; equilibrio tra popolazione, terra e capitali; il problema dei 
profughi politici; disarmo; nella libertà; l'ascesa delle comunità politiche in fase di sviluppo 
economico). Segni dei tempi. — Parte IV: Rapporti degli esseri umani e delle comunità politiche 
con la comunità mondiale (interdipendenza tra le comunità politiche; insufficienza dell'attuale 
organizzazione dell'autorità pubblica nei confronti del bene comune universale; rapporto fra 
contenuti storici del bene comune e struttura e funzionamenti dei poteri pubblici; poteri pubblici 
istituiti di comune accordo e non imposti con la forza; il bene comune universale e i diritti della 
persona; il principio di sussidiarietà). Segni dei tempi. — Parte V: Richiami pastorali (dovere di 
partecipazione alla vita pubblica; competenza scientifica, capacità tecnica, esperienza 
professionale; l'azione come sintesi di elementi scientifico-tecnico-professionali e di valori 
spirituali; ricomposizione unitaria nei credenti tra fede religiosa e attività a contenuto temporale; 
sviluppo integrale degli esseri umani in formazione; impegno costante; rapporti fra cattolici e 
non cattolici in campo economico-sociale-politico; gradualità; compito immenso; il Principe della 
pace). FINIS 

14 PIUS PP. XI LITTERAE ENCYCLICAE QUADRAGESIMO ANNO DE ORDINE SOCIALI 
INSTAURANDO 

Pius Pp. XI Litterae Encyclicae Quadragesimo Anno De Ordine Sociali Instaurando Et Ad 
Evangelicae Legis Normam Perficiendo, In annum XI post editas Leonis XIII Litteras Encyclicas « 
Rerum Novarum ». Quadragesimo anno expleto, ex quo Leonis XIII egregiae Litterae Rerum 
novarum prodiere, universus orbis catholicus grata recordatione perfunditur, easque digna 
celebratione commemorandas suscipit. Et sane, quamquam insigni illi pastoralis sollicitudinis 
documento viam quodammodo straverant eiusdem Decessoris Nostri Litterae sive de societatis 
humanae principio, quod est familia et venerandum matrimonii Sacramentum (1), sive de origine 
civilis potestatis (2) eiusque ordinata cum Ecclesia colligatione (3), sive de praecipuis civium 
christianorum officiis(4), sive adversus « socialistarum » placita (5) et pravam de humana 
libertate doctrinam (6) aliaeque id genus, quae Leonis XIII mentem abunde expresserant, 
Encyclicae tamen Litterae Rerum novarum hoc peculiare habuerunt prae ceteris, quod universo 
humano generi ad arduam de humana consortione causam, quam « socialem quaestionem » 
appellant, rite solvendam tutissimas statuerunt normas cum maxime id opportunum atque adeo 
necessarium erat. 


Occasio. 


Nam saeculo undevicesimo ad exitum properante novum rei oeconomicae obortum genus 
novaque industriae incrementa in plerisque nationibus eo devenerant, ut hominum communitas 
magis magisque in duas classes dispertita appareret: quarum altera quidem numero exigua, vix 
non omnibus fruebatur commodis a modernis inventis tam copiose allatis; altera vero, ingentem 
complectens opificum multitudinem, calamitosa egestate pressa, frustra ex angustiis, in quibus 
versabatur, excedere contendebat. 


Rerum condicionem facile profecto ferebant ii, qui, divitiis abundantes, eam necessariis 
oeconomiae legibus inductam putabant, ideoque totam de miseris sublevandis curam uni caritati 
demandatam volebant, perinde quasi caritas iustitiae violationem a legumlatoribus non modo 
toleratam, sed interdum sancitam, tegere debuisset. Contra duriore fortuna conflictati 

aegerrime id tolerabant durissimoque iugo diutius colla supponere detrectabant opifices, 
quorum alii, malorum consiliorum aestu abrepti, omnium rerum perturbationem appetebant, alii, 
quos christiana institutio a pravis huiusmodi conatibus absterreret, in ea tamen sententia 
perstabant, plurima hac in re prorsus et quam cito esse reformanda. 


Nec aliter sentiebant complures illi catholici viri, sive sacerdotes sive laici, quos miranda sane 
caritas ad immeritam proletariorum inopiam sublevandam iam diu concitaverat, quique sibi 
persuadere nullatenus poterant tam ingens tamque iniquum in temporalium bonorum 
distributione discrimen cum Sapientissimi Creatoris consiliis revera congruere. 


Profecto ad lugendam hanc rerum publicarum deordinationem praesens hi remedium, 
firmumque contra peiora pericula munimen sincere quaerebant; sed, quae est humanarum 
mentium vel optimarum imbecillitas, hinc ut perniciosi novatores repulsi, illinc ab ipsis boni operis 
sociis aliorum consiliorum fautoribus impediti, inter varias opiniones incerti, quo se verterent 
ancipites haerebant. 


In tanta igitur animorum conflictione. cum ultro citroque, nec semper pacifice exerceretur lis, ut 
saepe alias, omnium oculi ad Petri Cathedram adiiciebantur, ad sacrum hoc totius veritatis 
depositum, unde verba salutis in universum orbem effunduntur; atque ad pedes Christi in terris 
Vicarii insueta quadam frequentia confluentes, et rerum socialium periti, et operum conductores, 
et opifices ipsi, uno ore efflagitabant ut tandem sibi tutum indicaretur iter. 


Dia haec omnia secum coram Deo perpendit prudentissimus Pontifex, peritissimos quosque in 
consilium accivit, rerum momenta hinc inde attente pensitavit; ac tandem, « Apostolici muneris 
conscientia » monente (7), ne officium taciturnitate neglexisse videretur (8), universam Christi 
Ecclesiam atque adeo humanum genus universum pro divino magisterio sibi credito alloqui 
statuit. 


Intonuit ergo die XV Maii anni MDCCCXCI vox illa diu expetita, eaque neque rei difficultate 
deterrita neque senio debilitata, sed experrecta virtute humanam familiam novas in re sociali 
docuit aggredi vias. 


Summa Capita. 


Nostis, Venerabiles Fratres dilectique Filii, et optime calletis mirabilem doctrinam, quae Litteras 
Encyclicas Rerum novarum ad temporum memoriam insignes fecit. In his optimus Pastor, tam 
magnam hominum partem dolens « in misera calamitosaque fortuna indigne versari, opificum 
causam, quos inhumanitati dominorum effrenataeque competitorum cupiditati solitarios atque 
indefensos tempus tradiderat » (9), magno animo per se ipse tuendam suscepit, nihil auxilii 
petens neque a liberalismo neque a socialismo, quorum alter ad causarli socialem legitime 
dirimendam prorsus impotentem sese probaverat, alter remedium proponens, quod malum 
ipsum longe superaret, humanam societatem in peiora pericula coniecisset. 


Pontifex vero, iure suo plane usus atque probe tenens religionis custodiam dispensationemque 
earum rerum, quae cum illa arcto vinculo sociantur, sibi potissimum commissas fuisse, cum causa 
ageretur, « cuius exitus probabilis quidem nullus, nisi advocata religione Ecclesiaque », 
reperiretur (10), immutabilibus principiis ex rectae rationis ac divinae revelationis thesauro 
depromptis tantum innixus, « iura et officia, quibus locupletes et proletarios, eos qui rem et eos 
qui operam conferant, inter se oportet contineri » (11), atque etiam quid Ecclesia, quid rei 
publicae principes, quid ii ipsi quorum interest praestare debeant, confidenter et « sicut 
potestatem habens » (12) indicavit atque proclamavit. 

Nec frustra intonuit Apostolica vox; quin immo, stupentes eam audivere, maximoque prosecuti 
sunt favore non modo oboedientes Ecclesiae fili, sed etiam complures a veritate aut ab unitate 
fidei longe aberrantes, et vix non omnes quotquot de re sociali et oeconomica sive privato studio 
sive legibus ferendis solliciti deinceps fuere. 


Sed maxime laetabundi Litteras illas exceperunt christiani opifices, qui se a suprema in terris 
Auctoritate vindicatos et defensos senserunt, iique omnes generosi viri qui, de opificum levanda 
condicione iam diu solliciti, nihil fere adhuc invenerant nisi multorum incuriam atque ideo odiosas 
plurium suspiciones sin minus apertas hostilitates. lure igitur hi omnes Apostolicas Litteras tantis 
deinceps honoribus semper honestarunt, ut passim soleant varia pro variis locis grati animi 
significatione illarum memoriam quotannis recolere. 


In tanto animorum concentu non defuerunt tamen qui nonnihil commoverentur; quo factum est, 
ut tam nobilis et alta Leonis XIII doctrina mundanis auribus prorsus nova, a quibusdam vel inter 
catholicos in suspicionem vocaretur, quosdam vero etiam offenderet. Per eam enim liberalismi 
idola audacter impetita evertebantur, inveterata praeiudicia nihili fiebant, tempora praeter 
spem praevertebantur, ita ut et tardi corde novam hanc philosophiam socialem ediscere 
aspernarentur, et animo pavidi fastigium illud ascendere pertimescerent. Fuerunt etiam qui hanc 
lucem quidem admirarentur, sed fictam quandam perfectionis speciem optandam magis quam 
expectandam reputarent. 


Scopus praesentium Litterarum. 


Opportunum ergo ducimus, Venerabiles Fratres et dilecti Filii dum sollemnis commemoratio 
quadragesimi anniversarii Litterarum Rerum novarum tanto animi fervore ab omnibus ubique, 
maxime vero ab opificibus catholicis undique in hanc Almam Urbem confluentibus, celebratur, 
hac uti occasione ut, quae magna ex iis in Ecclesiam catholicam atque adeo in humanani 
societatem universam redundarunt bona recolamus; tanti Magistri doctrinam de re sociali et 
oeconomica, a dubitationibus quibusdam vindicatam, enucleatius quoad quaedam capita 
evolvamus; denique oeconomia hodierna in iudicium vocata et socialismi cognita causa, radicem 
praesentis socialis turbationis detegamus simulque unam salutiferae instaurationis viam 
ostendamus, christianam nempe morum reformationem. Haec omnia, quae tractanda 
suscipimus, tria constituent capita, in quibus exponendis praesentes hae Litterae totae 
versabuntur. 


IQuae ex R. N. profluxerint beneficia. 


Atque, ut ab eo initium capiamus, quod primo loco dicendum proposuimus, temperare Nobis non 
possumus quin, monitum secuti S. Ambrosii dicentis: « Nullum referenda gratia maius esse 
officium » (13), amplissimas Deo O. M. referamus grates ob ingentia quae ex Leonianis Litteris 
Ecclesiae et societati humanae beneficia obvenerunt. Quae quidem beneficia si vel cursim 
commemorare velimus, vix non solida horum quadraginta annorum historia, ad rem socialem 
quod attinet. esset in memoriam revocanda. Ea tamen ad tria potissimum capita commode redigi 
possunt, secundum tria auxiliorum genera, quae Decessor Noster ad magnum suum 
instaurationis opus perficiendum exoptabat. 


1. - Quid egerit Ecclesia. 


Et primum quidem, quid ab Ecclesia expectandum esset ipse Leo luculenter edixerat: « Videlicet 
Ecclesia est, quae promit ex Evangelio doctrinas quarum virtute aut plane componi certamen 
potest, aut certe fieri, detracta asperitate, mollius ; eademque est, quae non instruere mentem 

tantummodo, sed regere vitam et mores singulorum praeceptis suis contenda ; quae statum 
ipsum proletariorum ad meliora promovet pluribus utilissime institutis » (14). 


In re doctrinali. 


lamvero pretiosos hos latices Ecclesia inertes in sinu suo haerere nullatenus est passa, sed ad 
commune exoptatae pacis bonum copiose inde hausit. Quam enim doctrinam de re sociali et 
oeconomica Litterae Rerum novarum tradiderant, eam ipse Leo XIII eiusque Successores iterum 
iterumque qua voce qua scriptis proclamare et urgere ac rerum temporumque rationibus 
convenienter aptare pro re nata non destiterunt, paternam semper prae se ferentes caritatem et 
pastoralem constantiam, in pauperum maxime ac debilium defensione (15); nec aliter se 
gesserunt tot Sacrorum Antistites, qui eandem doctrinam assidue ac scite interpretati, 
commentationibus illustrarunt atque ad diversarum regionum condiciones secundum Sanctae 
Sedis mentem et institutiones accommodandam curarunt (16). 


Nil igitur mirum quod, Ecclesia duce et magistra. complures docti viri, sive ecclesiastici sive laici, 
socialem et oecononomicam disciplinam secundum nostrae aetatis rationes evolvendam sint 
naviter aggressi, eo studio praecipue ducti, ut immutata prorsus atque immutabilis Ecclesiae 
doctrina novis necessitatibus efficacius occurreret. 


Atque ita, Leonianis illis Litteris viam demonstrantibus et lumen afferentibus, vera quaedam 
disciplina socialis catholica exorta est, quam cotidie impigra opera fovent ac ditant lecti illi viri, 
quos Ecclesiae adiutores appellavimus. Qui quidem non in eruditis umbraculis delitescere sinunt, 
sed in solem atque pulverem eam producunt, quemadmodum scholae apprime utiles atque 
celebratae, in Catholicis Universitatibus, Academiis, Seminariis institutae; sociales conventus, 
seu « hebdomadae », saepius habiti laetisque cumulati fructibus, studiorum excitata coenacula; 
opportuna denique et sana scripta quaquaversus et quacumque ratione vulgata, luculenter 
ostendunt. 


Neque his tantum limitibus utilitas circumscribitur, quae ex Leoniano documento promanavit; 
siquidem doctrina Litteris Rerum novarum tradita sensim sine sensu in eos quoque irrepsit, qui 
catholicae unitatis exsortes, Ecclesiae potestatem non agnoscunt; quo factum, ut catholica de re 
sociali principia paulatim in totius humanae societatis patrimonium transierint, aeternasque 
veritates quas cl. mem. Decessor Noster tam alte proclamarat, non modo in acatholicis quoque 
ephemeridibus et libris, verum etiam in legumlatorum curiis aut tribunalium rostris crebro 
adductas atque vindicatas gratulemur. 


Quid vero, quod post immane bellum potiorum nationum rectores pacem, renovatis ex integro 
socialibus condicionibus, redintegrantes, inter statutas normas quae opificum laborem ad ius et 
aequum moderarentur, plurima sanxerunt quae cum Leonianis principiis et monitis tam mirifice 
congruunt, ut ex iis data opera deducta videantur Litterae nimirum Rerum novarum 
documentum exstiterunt memorandum, in easque iure converti possunt verba Isaiae: « Levabit 
signum in nationes ! » (17). 


In doctrina applicanda. 


Interea, dum scientificis investigationibus praeeuntibus, late in hominum mentes Leoniana 
praecepta diffunduntur, ad eorundem usum ventum est. Atque in primis actuosa cum 
benevolentia sedulae curae collatae sunt ad eorum hominum classem erigendam, quae ob 
recentiora artium incrementa in immensum quidem aucta, aequum in humana consortione 
locum seu gradum nondum obtinuerat, proptereaque neglecta paene et despecta iacebat : 

opifices dicimus, quibus excolendis impigram statim ex utroque clero sacerdotes, quamvis aliis 
pastoralibus curis distenti, Episcopis praeeuntibus, manum admoverunt magno cum illarum 
animarum fructu. Qui quidem constans labor in opificum animos christiano spiritu imbuendos 
susceptus, plurimum quoque iuvit, ad eos de sua vera dignitate conscios efficiendos habilesque 
reddendos, qui iuribus et officiis suae classis clare propositis, legitime et prospere progrederentur 
atque adeo reliquorum duces fierent. 


Exinde uberiora vitae adiumenta tutius sunt comparata; nam non modo beneficentiae et caritatis 
opera, secundum Pontificis hortationes, multiplicari sunt coepta; sed pra eterea ubique novae 
quoque et copiosiores in dies institutae consociationes, quibus Ecclesiae consilio ac plerumque 
Sacerdotum ductu, opifices, artifices, agricolae, mercenarii denique cuiusque generis mutuum 
auxilium mutuamque opem et praestant simul et accipiunt. 


2. - Quid egerit potestas civilis. 


Ad civilem vero potestatem quod attinet, Leo XIII, fines a liberalismo impositos audacter 
transiliens, intrepide docet eam non meram esse habendam iurium rectique ordinis custodem, 
sed potius omni ope ei enitendunl esse, ut « tota ratione legum atque institutorum... ex ipsa 
conformatione atque institutione rei publicae ultro prosperitas tam communitatis quam 
privatorum efflorescat » (18). Singulis sane cum civibus tum familiis iustam agendi libertatem 
permittendam; id tamen servato bono communi et remota cuiusquam iniuria. Rei publicae 
autem moderatorum esse communitatem eiusque partes tueri; sed in ipsis protegendis 
privatorum iuribus, praecipue infirmorum atque inopum rationem esse habendam. « Siquidem 
natio divitum, suis saepta praesidiis, minus eget tutela publica; iniserum vulgus. nullis opibus suis 
tutum, in patrocinio reipublicae maxime innititur. Quocirca mercenarios, cum in multitudine 
egena numerentur, debet cura providentiaque singulari complecti respublica » (19). 


Non equidem negamus quosdam populorum moderatores iam ante Leonianas Litteras 
urgentioribus quibusdam opificum necessitatibus consuluisse atrocioresque iniurias contra eos 
illatas repressisse. Postquam vero a Petri Cathedra vox Apostolica in orbem universum personuit, 
gentium moderatores, tandem muneris plenius conscii, ad uberiorem politicam socialem 
promovendam animum cogitationemque adiecerunt. 


Reapse Encyclicae Litterae Rerum novarum, labantibus liberalismi placitis. quae iam diu 
efficacem gubernantium operam impediebant, populos ipsos ad politicam quandam socialem 
verius impensiusque fovendam impulerunt, et optimos quosque catholicos viros ad utilem 
reipublicae rectoribus operam hac in re praestandam tantopere concitarunt, ut crebro novae 
huius politicae etiam in publicorum legatorum coetibus perillustres fautores exstiterint; quin et 
ipsae recens conditae sociales leges haud raro a sacris Ecclesiae ministris Leoniana doctrina 
penitus imbutis popularium oratorum suffragiis propositae sunt earumque exsecutio 
vehementer exacta ac promota. 


Ex hoc autem continenti atque indefesso labore nova iuris disciplinae sectio superiori aetati 
prorsus ignota orta est, quae sacra opificum iura ab hominis christianique dignitate profluentia 
fortiter tuetur: animam, sanitatem, vires, familiam, domos, officinas, mercedem, laboris pericula, 
omnia demum quae ad mercenariorum condicionem pertinent, hae leges protegenda 
suscipiunt,.maxime quod ad mulieres puerosque attinet. Quod si huiusmodi statuta cum 
Leonianis monitis non ubique nec in omnibus examussim conveniunt, negari tamen nequit in iis 
multa deprehendi quae Litteras Rerum novarum redolent, quibus plurimum est referendum si 
opificum condicio in melius fuit mutata. 

3. - Quid egerint ii quorum intererat. 


Postremo providentissimus Pontifex ostendit dominos ipsosque opifices multa hac in causa posse, 
« iis videlicet institutis, quorum ope et opportune subveniatur indigentibus, et ordo alter propius 
accedat ad alterum » (20). Principem vero locum inter haec instituta tribuendum affirmat 
sodalitiis, quae sive solos opifices sive opifices simul et heros complecterentur; in quibus 
illustrandis et commendandis multus est, eorum natura, muti causa, opportunitate, iuribus, 
officiis, legibus mira prorsus sapientia declaratis. 


Quae quidem documenta opportune prorsus edita sunt: ea quippe tempestate in nonnullis 
nationibus qui rei publicae gubernacula tractabant, liberalismo plane addicti, sodalitiis 
huiusmodi qui, operariorum parum favebant, immo aperte adversabantur; similesque aliarum 
hominum classium consociationes ultro agnoscentes patrocinioque sospitantes, nefaria iniuria 
nativum in societatem coeundi ius iis denegabant, quibus maxime opus erat, ut a potentiorum 
vexationibus sese defenderent; neque inter ipsos catholicos deerant, qui operariorum conatus ad 
huiusmodi sodalitia ineunda obliquis oculis aspicerent, ac si quendam socialisticum aut 
seditiosum spiritum saperent. 


Sodalitia opificunt 


Maxima igitur commendatione normae a Leone XIII pro sua auctoritate traditae dignae habentur, 
quae has oppositiones infringere et suspiciones disiicere potuerint; sed praestantiores quoque 
sunt factae, quod christianos opifices ad mutuas secundum varia artium genera consociationes 
instituendas hortatae sunt modumque id praestandi eos docuerunt, eorumque bene multos in 
officii via valde confirmarunt, quos socialistarum consociationes, seipsas ut unicum humilium ac 
oppressorum praesidium et vindices venditantes, vehementer alliciebant. 


Peropportune autem declarabant Encyclicae Litterae Rerum novarum in condendis hisce 
consociationibus « ita constitui dissitaque gubernari opificum collegia oportere, ut instrumenta 
suppeditent aptissima maximeque expedita ad id, quod est propositum, quodque in eo consistit 
ut singuli e societate incrementum bonorum corporis, animi, rei familiaris, quoad potest, 
assequantur »; perspicuum vero esse, « ad perfectionem pietatis et morum tanquam ad causam 
praecipuam spectari oportere: eaque potissimum causa disciplinam socialem penitus dirigendam 
» (21). Etenim « socialium legum posito in religione fundamento, pronum est iter ad stabilienda 
sociorum rationes mutuas, ut convictus quietus ac res florentes consequantur » (22). 


His autem sodalitiis instituendis laudabili sane sedulitate sese devoverunt ubique cum clerus tum 
laici complures, integrum Leonis XIII propositum exsequi revera cupientes. Atque ita huiusmodi 
consociationes finxerunt opifices vere christianos, qui, diligens suae artis exercitium cum 
salutaribus religionis praeceptis amice sociantes, propria temporalia negotia ac iura efficaciter 
ac firmiter defenderent, servato debito iustitiae obsequio et sincero cum aliis societatis classibus 
collaborandi studio, ad christianam totius vitae socialis renovationem. 


Quae Leonis XIII consilia ac monita alii aliter secundum varias locorum rationes ad effectum 
adduxerunt. Etenim in quibusdam regionibus una eademque consociatio omnes a Pontifice 
praestitutos fines persequendos suscepit; in aliis vero, rerum adiunctis id suadentibus vel 
postulantibus, ad quandam operae divisionem deventum est, distinctaeque sunt conditae 
consociationes, quarum aliae ad sodalium iura atque legitima commoda in operae mercatu 
defendenda incumberent, aliae mutuum in rebus oeconomicis adiutorium praestandum curarent. 
aliae denique religiosis ac moralibus officiis aliisque id genus muneribus adimplendis omnem 
operam conferrent suam. 

Altera haec via ibi potissimum inita est, ubi sive patriae leges, sive certa quaedam oeconomica 
instituta, sive lugenda illa in hodierna societate tam late patens animorum et cordium dissensio 
atque urgens contra conferta novarum rerum molitorum agmina studiis viribusque coniunctis 
resistendi necessitas, impedimento erat, quominus catholici catholicos syndicatus condere 
possent. In ea enim rerum condicione vix non cogi videntur syndicatibus neutris se adscribere, 
qui tamen semper iustitiam et aequitatem profiteantur et sociis catholicis plenam suae 
conscientiae  providendi atque Ecclesiae mandatis obtemperandi libertatem faciant. 
Episcoporum sane est, ubi has consociationes ex rerum adiunctis necessarias neque religioni 
periculosas noverint, approbare ut eis adhaereant catholici opifices, habitis tamen prae oculis 
principiis et cautionibus, quas sanctae memoriae Decessor Noster Pius X commendabat (23); 
quarum quidem cautionum prima et praecipua haec est, ut simul cum illis syndicatibus semper 
adsint sodalitia, quae religionis ac morum disciplina socios imbuere et formare studiose satagant, 
ut hi deinde syndicales consortiones eo bono spiritu permeare valeant, quo in tota sua agendi 
ratione dirigi debent; quo fiet ut sodalitia haec etiam altra suorum asseclarum ambitum fructus 
conferant optimos. 


Itaque, Leonianis Litteris id acceptum referendum est, quod hae opificum consociationes ubique 
ita effloruerint, ut iam nunc, quamquam socialistarum et communistarum sodalitiis adhuc — 
proh dolor — superantur numero, permagnam cogant opificum multitudinem, et valide possint 
tam intra cuiusque nationis fines quam in conventibus amplioribus iura et legitima catholicorum 
opificum postulata vindicare atque adeo salutifera christiana de societate principia urgere. 


Sodalitia in aliis classibus 


Accedit praeterea quod, quae de nativo sese consociandi iure Leo XIII tam scite disseruit ac valide 
propugnavit, ea ad alia quoque, eaque non tantum operariorum, sodalitia facile applicari coepta 
sunt; quare, iisdem Leonianis Litteris haud exigua ex parte tribuendum videtur, quod etiam inter 
agricolas aliosque mediae condicionis homines tantopere florere et augeri in dies cernuntur 
utilissimae huiusmodi consociationes, aliaque id genus instituta, quibus cum oeconomico 
emolumento animorum cultus feliciter copulatur. 


Sodalitia herorum 


Quod si idem affirmari nequit de sodalitiis, quae inter operum conductores et industriae rectores 
ab eodem Decessore Nostro vehementer instituenda exoptabantur, quaeque profecto sat pauca 
esse dolemus, id non penitus hominum voluntati tribuendum est, sed difficultatibus longe 
gravioribus quae huiusmodi sodalitiis obsistunt, quasque Nos optime scimus et debita ratione 
pensamus. Firma autem affulget spes brevi fore ut haec quoque impedimenta dirimantur, atque 
intimo animi Nostri gaudio iam nunc salutamus quaedam nec inania hac in re tentamina, quorum 
uberes fructus uberiores in futurum colligendos promittunt (24). 


Conclusio: R. N. Magna socialis ordinis Charta. 


Haec autem omnia, Venerabiles Fratres dilectique Filii, Leonianarum Litterarum beneficia, quae 
delibando potius quam describendo commemoravimus, tot tantaque sunt, ut plane ostendant 
immortali illo documento non commenticiam utut pulcherrimam humanae societatis speciem 
exhiberi; at potius Decessorem Nostrum ex Evangelio, ideoque ex fonte semper vivo et vitali, 
hausisse doctrinas, quae exitiale illud et intestinum humanam familiam dilacerans certamen, sin 
minus statim componere, valde tamen mitigare queat. Huius vero boni seminis, ante 
quadraginta annos tam copiose sati, partem in terram bonam cecidisse laetae testantur fruges, 
quae Christi Ecclesia atque humanum genus universum, Deo favente, inde collega ad salutem. 

Nec temere dici potest Leonianas Litteras, longinqui temporis usu, Magnam Chartam sese 
probasse, in qua tota christiana in re sociali activitas tanquam fundamento nitatur oporteat. Qui 
autem easdem Pontificias Litteras earumque commemorationem parvipendere videntur, ii vel 
quod ignorant blasphemant, vel de iis, quae utcumque norunt, nihil intellegunt, vel, si intellegunt, 
iniuriae et ingratitudinis sollemniter redarguuntur. 


Verum, cum, hoc eodem annorum fluxu, et dubia quaedam, de nonnullis Leonianarum Litterarum 
partibus recte interpretandis aut de consectariis inde deducendis prodierint, quae inter ipsos 
catholicos non semper quietis controversiis ansam dederunt; et ex altera parte novae nostrae 
aetatis necessitates mutataeque rerum condiciones accuratiorem Leonianae doctrinae 
applicationem vel etiam additamenta quaedam necessaria reddiderint, opportunam perlibenter 
arripimus occasionem, his dubiis hisque hodiernae aetatis postulationibus pro munere Nostro 
Apostolico, quo omnibus debitores sumus (25), quantum in Nobis est, faciendi satis. 


Il 
11. - Ecclesiae auctoritas in re sociali et oeconomica. 


Sed ante quam ad haec explananda accedamus, illud praestituendum est, quod iampridem Leo 
XIII luculenter confirmavit, ius officiumque Nobis inesse de rebus istis socialibus et oeconomicis 
suprema auctoritate iudicandi (26). Profecto Ecclesiae non haec fuit demandata provincia, 
homines ad fluxam solum et caducam felicitatem dirigendi, sed ad aeternam; immo « terrenis 
hisce negotiis sine ratione se immiscere nefas putat Ecclesia » (27). Ast renuntiare nullatenus 
potest muneri sibi a Deo concredito, ut auctoritatem interponat suam non iis quidem, quae artis 
sunt, ad quae neque mediis aptis est instructa nec officio praedita sed in iis omnibus quae ad 
regulam morum referuntur. Quantum enim ad haec attinet, depositum veritatis Nobis a Deo 
commissum gravissimumque munus legis moralis universae divulgandae, interpretandae atque 
etiam opportune importune urgendae, supremo Nostro iudicio cum socialium ordinem rerum, 
tum res ipsas oeconomicas subiicit et subdit. 


Nam, etsi oeconomica res et moralis disciplina in suo quaeque ambitu suis utuntur principiis, 
error tamen est oeconomicum ordinem et moralem ita dissitos ac inter se alienos dicere, ut ex 
hoc ille nulla ratione pendeat. Sane oeconomicae quae dicuntur leges, ex ipsis rerum naturis et 
humani corporis animique indole profectae, statuunt quidem quosnam fines hominis efficientia 
non possit, quosnam possit quibusque adhibitis mediis in campo oeconomico persequi; ipsa vero 
ratio ex rerum et hominis individua socialique natura finem rei oeconomicae universae a Deo 
Creatore praescriptum aperte manifestat. 


Una autem est lex moralis, qua iubemur, quemadmodum in omni nostra agendi ratione finem 
nostrum supremum et ultimum, ita in singulis quoque generibus eos fines recta quaerere, quos 
a natura seu potius ab auctore naturae Deo huic rerum agendarum ordini propositos esse 
intelligimus, ordinataque colligatione hos illi substernere. Cui legi si fideliter obtemperabimus, 
fiet ut peculiares fines, cum individuales tum sociales, in re oeconomica quaesiti, in universum 
finium ordinem apte inserantur nosque per eos, quasi per gradus, ascendentes finem omnium 
rerum ultimum assequamur, Deum scilicet, Sibi et nobis summum et inexhaustum bonum. 


1. - De dominio seu iure proprietatis. 


lam ut ad singula descendamus, initium facimus a dominio seu iure proprietatis. Nostis, 
Venerabiles Fratres dilectique Filii, felicis recordationis Praedecessorem Nostrum contra 
socialistarum suae aetatis placita fortiter ius proprietatis defendisse, cum ostenderet privati 

dominii eversionem non in commodum sed in extremam opificum classis perniciem esse 
cessuram. Cum vero sint qui Summum Pontificem atque ipsam Ecclesiam, quasi locupletium 
partes contra proletarios egisset et adhuc agat, calumnientur, quo nihil sane est iniuriosius, 
dissideantque catholici inter se de vera germanaque Leonis sententia, visum est eam, id est 
catholicam de hac re doctrinam, et a calumniis vindicare et a falsis interpretationibus tueri. 


Indoles et individualis et socialis. 


Primo igitur pro comperto et explorato habeatur neque Leonem neque eos qui, Ecclesia duce et 
magistra, docuere theologos, negasse unquam vel in dubium vocasse duplicem dominii rationem, 
quam individualem vocant et socialem, prout singulos respicit vel ad bonum spectat commune; 
sed semper uno ore affirmasse a natura seu a Creatore ipso ius dominii privati hominibus esse 
tributum, cum ut sibi familiaeque singuli providere possint, tum ut, huius instituti ope, bona, quae 
Creator universae hominum familiae destinavit, huic fini vere inserviant, quae omnia obtineri 
nullo modo possuut nisi certo et determinato ordine servato. 


Itaque duplex in quem impingi potest scopulus naviter cavendus est. Nam, sicut ex negata vel 
extenuata iuris proprietatis indole sociali et publica, in « individualismum » quem dicunt ruitur 
aut ad eum acceditur; ita privata ac individuali eiusdem iuris indole repulsa vel attenuata, in « 
collectivismum » properetur vel saltem eiusdem placita attingantur necesse est. Nisi haec prae 
oculis habeantur, prono itinere in modernismi moralis, iuridici ac socialis syrtes abrumpendum 
est, quas Litteris initio Pontificatus Nostri datis (28) denuntiavimus; idque potissimum noverint ii, 
qui novis rebus studentes, probrosis calumniis Ecclesiam criminari non verentur. quasi permiserit 
in theologorum doctrinam dominii conceptum ethnicum irrepere, cui alius sit prorsus sufficiendus, 
quem mira inscitia « christianum » appellant. 


Obligationes dominio inaherentes. 


Ut autem controversiis, quae de dominio officiisque eidem inhaerentibus agitari coeperunt, 
certos limites ponamus, fundamenti instar praemittendum est, quod Leo XIII constituit, ius 
nempe proprietatis ab eius usu distingui (29). Etenim possessionum divisionem sancte servare 
neque, proprii dominii limites excedendo, alienum ius invadere iustitia illa iubet, quae 
commutativa audit; dominos autem re sua non uti nisi poneste, non huius est iustitiae, sed 
aliarum virtutum, quarum officia « lege agendo petere ius non est » (30). Quare immerito 
pronuntiant quidam dominium honestumque eius usum iisdem contineri limitibus; multoque 
magis a veritate abhorret, ipso abusu vel nonusu ius proprietatis perimi aut amitti. 


Quapropter, ut salutare et omni laude dignum opus agunt quicumque, salva animorum 
concordia et doctrinae integritate, quam semper tradidit Ecclesia, intimam horum officiorum 
naturam atque limites definire conantur, quibus vel ipsum ius proprietatis vel usus seu exercitium 
dominiorum sint a socialis convictus necessitatibus circumscripta; sic contra falluntur et errant, 
qui indolem dominii individualem adeo extenuare contendunt, ut eam de facto destruant. 


Quid res publica possit. 


Re vera hominibus hac in re non solum sui proprii commodi, sed etiam communis boni esse 
rationem habendam, ex ipsa dominii quam diximus indole individuali simul et sociali deducitur. 
Officia vero haec singillatim definire, ubi id necessitas postulaverit neque ipsa lex naturalis 
praestiterit, eorum est qui rei publicae praesunt. Quapropter quid, considerata boni communis 
vera necessitate, eis qui possident liceat, quid illicitum sit in suorum bonorum usu, publica 
auctoritas, lege naturali et divina semper praelucente, sciscere potest accuratius. Immo vero Leo 

XIII sapienter docuerat « industriae hominum institutisque populorum esse a Deo permissam 
privatarum possessionum descriptionem » (31). Etenim, ut cetera socialis vitae elementa, ita 
dominium non esse plane immobile historia teste comprobari, Nos ipsi aliquando hisce verbis 
declaravimus: « Quam diversas formas induit proprietas a primaeva illa, rudium et agrestium 
gentium, quam etiam nostro tempore alicubi est cernere, ad possessionis formam aevi 
patriarchalis, atque ita deinceps ad varias tyrannicas (quod vocabulum vi sua classica 
adhibemus), deinde per feudales, per monarchicas usque ad varias a etatis recentioris species » 
(32). Reipublicae tamen suo munere pro arbitrio fungi non licere in aperto est. Semper enim 
ipsum naturale ius et possidendi privatim et hereditate transmittendi bona intactum 
inviolatumque maneat oportet, quippe quod respublica auferre nequeat; « est enim homo quam 
res publica senior » (33), atque etiam « convictus domesticus et cogitatione et re prior quam 
civilis coniunctio » (34). Unde iam sapientissimus Pontifex edixerat nefas esse reipublicae 
privatos census immanitate tributorum et vectigalium exhaurire. « lus enim possidendi privatim 
bona cum non sit lege hominum sed natura datum, non ipsum abolere, sed tantummodo ipsius 
usum temperare et cum communi bono componere auctoritas publica potest » (35). Cum vero 
res publica dominia cum boni communis necessitatibus componit, non heris privatis inimicam sed 
amicam operam praestat; etenim hac ratione valide obstat, quominus privata bonorum 
possessio, quam ad vitae humanae subsidium providentissimus naturae Auctor decrevit, 
intolerabilia gignat incommoda, atque ita in exitium ruat: neque possessiones privatas elidit, sed 
tuetur; privataque dominia non debilitat, sed roborat. 


Obligationes circa reditus liberos. 


Neque omnimodo hominis arbitrio reditus eius liberi relinquuntur; ii scilicet quibus ad vitam 
convenienter atque decore sustentandam non eget: quin immo gravissimo divites teneri 
praecepto eleemosynae, beneficentiae, magnificentiae exercendae, Sacra Scriptura Sanctique 
Ecclesiae Patres apertissimis verbis assidue denuntiant. 


Largiores autem impendere proventus, ut quaestuosae operae commoditas abunde fiat, modo 
ea opera ad bona vere utilia comparanda insumatur, illustre ac temporum necessitatibus 
apprime aptum opus virtutis magnificentiae esse censendum, ex Angelici Doctoris principiis 
argumentando colligimus (36). 


Tituli dominii acquirendi. 


Acquiri autem dominium primitus et occupatione rei nullius et industria seu specificatione quam 
vocant, cum omnium temporum traditio, tum Leonis Decessoris Nostri doctrina luculenter 
testantur. Neque enim ulla fit cuiquam iniuria, quidquid in contrarium nonnulli effutiunt, cum res 
in medio posita, seu quae nullius sit, occupatur; industria vero quae ab homine proprio nomine 
exerceatur, cuiusque ope nova species aut augmentum rei accesserit, ea una est quae hos fructus 
laboranti addicit. 


2. - Res (« capitale ») et opera. 


Longe alia est ratio operae, quae aliis locata in re aliena exercetur. Cui quidem id maxime 
congruit, quod « verissimum » esse Leo XIII inquit, « non aliunde nisi ex opificum labore gigni 
divitias civitatum » (37). Nonne enim oculis cernimus ingentia illa borsa, quibus hominum opes 
constant, procreari et prodire ex operariorum manibus, quae vel solae operantur, vel 
instrumentis sive machinis instructae efficientiam suam mirum in modum producunt ? Immo vero 
nemo est qui ignoret nullum umquam populum ex inopia et egestate meliorem celsioremque 
fortunam attigisse, nisi ingenti collato labore omnium popularium — et eorum qui opera dirigunt 

et eorum qui iussa exsequuntur. Sed non minus patet summos illos conatus irritos futuros fuisse 
vanosque, immo vero ne tentari quidem potuisse, nisi Creator omnium Deus pro sua bonitate 
divitias et supellectilem naturalem, opes ac vires naturae, prius fuisset largitus. Quid enim aliud 
est operari quam animorum corporumque vires in his ipsis aut per haec ipsa adhibere vel 
exercere? Postulat autem lex naturae seu Dei voluntas per eam promulgata, ut rectus ordo 
servetur in naturali supellectili humanis usibus applicanda; hic autem ordo in eo stat, ut suum 
quaeque res habeat dominum. Hinc fit, ut nisi quis in re sua laborem exerceat, cum opera alterius 
tum res alterius consociari debeant: neutra enim sine altera quidquam efficit. Quod sane respexit 
Leo XIII scribens: 


Neutra sine altera altera quidquam efficit. 


« Non res sine opera nec sine re potest opera consistere » (38). Quocirca falsum prorsus est sive 
uni rei sive uni operae quidquid ex earundem collata efficientia obtentum est, adscribere; 
iniustumque omnino, alterutrum, alterius efficacitate negata, quidquid effectum est sibi 
arrogare. 


Iniustae vindicationes « capitalis ». 


Diu profecto res seu « capitale » praeripere sibi nimium potuit. Quaecumque procreata erant, 
quicumque redibant fructus, capitale sibi vindicabat, vix operario relictis, quae viribus reficiendis 
atque recreandis sufficerent. Nam lege quadam oeconomica plane invincibili coacervationem 
omnum capitalis fortunatis cedere, eademque lege operarios perpetuae inopiae seu tenuissimae 
vitae addictos et obstrictos praedicabant. Verum quidem est cum eiusmodi placito liberalium, 
qui a Manchester vulgo dicuntur, actionem rerum non semper et ubique consensisse: negari 
tamen nequit ad id constanti conatu instituta oeconomico—socialia inclinasse. Has falsas 
sententias, haec fallacia postulata vehementer impugnata fuisse, nec ab eis solum, qui per ea 
nativo iure melioris adipiscendae fortunae privabantur, profecto nemo mirabitur. 


Iniustae vindicationes operae. 


Ideo operariis lacessitis accessere, qui « intellectuales » appellati sunt, commentitiae legi morale 
principium aeque commentitium opponentes : quaecumque scilicet aut progignuntur aut 
redeunt, iis tantum demptis, quae capitali reficiendo et recreando sint satis, ea omnia iure ipso 
opificibus cedere. Qui error, quo fucatior quam socialistarum quorundam affirmantium 
quaecumque bonis conficiendis inserviunt, ea in reni publicam transferenda seu, ut aiunt, « 
socializanda » esse, eo periculosior est et ad incautos fallendos aptior: blandum venenum, quod 
multi avide hausere, quos apertus socialismus decipere non potuerat. 


Principium directivum iustae attributionis. 


Dubio procul, ne falsis hisce placitis aditum ad iustitiam et ad pacem sibi intercluderent, utrique 
praemoneri debuerunt Decessoris Nostri sapientissimis verbis: « Utcumque inter privatos 
distributa, inservire omnium utilitati terra non cessat » (39). Idem et Nos ipsi docuimus paulo 
ante, cum ediximus, ut eam utilitatem res creatae certo firmoque ordine parere possint 
hominibus, bonorum partitionem, quae per dominia privata fiat, ab ipsa natura esse stabilitam. 
Id quod, ne a recto veritatis tramite aberretur, continenter prae oculis habeatur oportet. 


lam vero non omnis rerum opumve distributio inter homines apta est, per quam finis a Deo 
intentus aut omnino aut ea qua par est perfectione obtineatur. Quamobrem divitiae, quae per 

incrementa oeconomico-socialia iugiter amplificantur, singulis personis et hominum classibus ita 
attribuantur oportet, ut salva sit illa, quam Leo XIII laudat communis omnium utilitas seu, aliis 
verbis, ut immune servetur societatis universae commune bonum. Hac iustitiae socialis lege, 
altera classis alteram ab emolumentorum participatione excludere vetatur. Non minus igitur 
illam violat locupletium classis, cum veluti curarum expers in suis fortunis aequum rerum ordinem 
illum putat, quo sibi totum, operario nihil obveniat; quam proletaria classis, cum propter laesam 
iustitiam vehementer incensa et in unum suum ius, cuius est conscia, male vindicandum nimis 
prona, omnia utpote suis manibus effecta sibi flagitat, ideoque dominium ac reditus seu 
proventus, qui labore non sint quaesiti, cuiuscumque generis ii sunt, aut cuiuscumque muneris in 
humano convictu vicem praestant, non aliam ob causam, nisi quia talia sunt, impugnat et 
abolere contendit. Nec praetereundum est hac in re inepte aeque ac immerito a quibusdam 
Apostolum appellari dicentem : « Si quis non vult operari, nec manducet » (40); sententiam enim 
Apostolus fert in eos, qui ab opere abstinent, etsi laborare possunt et debent, monetque, tempore 
ac viribus sive corporis sive animi sedulo utendum neque alios gravandos, cum ipsi nobis 
providere possimus. Laborem autem unicum esse titulum recipiendi victum aut proventus 
haudquaquam Apostolus docet (41). 


Sua igitur cuique pars bonorum attribuenda est: efficiendumque, ut ad boni communis seu 
socialis iustitiae normas revocetur et conformetur partitio bonorum creatorum, quam hodie ob 
ingens discrimen inter paucos praedivites et innumeros rerum inopes gravissimo laborare 
incommodo cordatus quisque novit. 


3. - Redemptio proletariorum. 


Est autem hic ille, quem Decessor Noster necessario quaerendum finem edixit: redemptionem 
proletariorum. Idque ideo asserendum pressius et repetendum instantius, quod non raro tam 
salutaria Pontificis iussa oblivioni data fuerunt, sive quod de industria silentio premebantur, sive 
quia factu nefas putabantur, cum tamen fieri et possint et debeant. Neque, quia minus late 
grassetur « pauperismus » ille, quem Leo XIII tam horrendum conspiciebat, pro nostra hac aetate 
vim et sapientiam amisere suam. In melius sane restituta est atque aequior facta operariorum 
condicio, praesertim in cultioribus et amplioribus civitatibus, in quibus opifices iam non possunt 
omnes ad unum pro miseria afflictis et inopia vitae laborantibus haberi. Sed postquam artes 
mechanicae humanaeque industriae quam celerrime innumeras regiones, cum novas quas 
vocamus terras, tum ab antiquo exculta Orientis remoti regna pervasere et occupavere, in 
immensum excrevit proletariorum inopum numerus, quorum gemitus clamant ad Deum de terra: 
hisque accedit ingens ruralium mercenariorum exercitus ad infimam vitae condicionem 
depressus omnique spe destitutus « quippiam quod solo contineatur » (42) umquam obtinendi; 
proindeque, nisi consentanea atque efficacia remedia adhibeantur, proletariae condicioni 
perpetuo obnoxius. 


At licet verissimum sit proletariam condicionem a pauperismo esse probe discernendam, ipsa 
tamen immanis multitudo proletariorum ex altera parte, ex altera vero quorundam praedivitum 
ingentissimae opes argumento sunt omni exceptione maiori, divitias hac nostra, quam vocant « 
industrialismi », aetate tam copiose partas, haud recte esse distributas diversisque hominum 
classibus haud aeque applicatas. 


Proletaria conditio superanda eo, quod ad rem familiarem proletarii perveniant. 


Quare omni vi ac contentione enitendum est, ut saltem in posterum partae rerum copiae acqua 
proportione coacerventur apud eos, qui opibus valent, satisque ample profundantur in eos, qui 
operam conferunt, non ut in labore remissi fiant, — natus est enim homo ad laborem sicut avis 

ad volatum, — sed ut rem familiarem parsimonia augeant; auctam sapienter administrando 
facilius ac securius familiae onera sustineant; atque emersi ex incerta vitae sorte, cuius varietate 
iactantur proletarii, non solum vicissitudinibus vitae perferendis sint pares, sed etiam post huius 
vitae exitum iis, quos post se relinquunt, quodammodo provisum fore confidant. 


Haec omnia a Decessore Nostro non solum insinuata, sed clare et aperte proclamata, hisce 
Nostris Litteris etiam atque etiam inculcamus; quae nisi pro virili ac nulla interposita mora 
suscipiantur ad effectum deducenda, ordinem publicum, pacem et tranquillitatem societatis 
humanae contra novarum rerum concitatores efficaciter defendi posse nemo sibi persuadeat. 


Il. - lustum salarium. 


Deduci autem ad effectum non poterunt, nisi sollertia et parsimonia ad modicum aliquem 
censum proletarii provehantur, quemadmodum iam, Decessoris Nostri vestigiis insistentes, 
innuimus. Unde vero nisi ex operae mercede poterit, parce vivendo, quidquam sibi seponere, qui 
nihil aliud habeat nisi operam, qua sibi victum et vitae necessaria comparet? Hanc igitur de 
salario, quam Leo XIII « sat magni momenti » (43) dixit, quaestionem ineamus, illius doctrinam 
et praecepta, ubi opus fuerit, declarando et evolvendo. 


Salariatus non vi sua iniustus. 


Ac primum quidem, qui operae conducendae locandaeque contractum, vi sua iniustum ac 
proinde in eius locum societatis contractum sufficiendum esse pronuntiant, absona profecto 
dicunt et prave calumniantur Decessorem Nostrum. cuius Litterae Encyclicae « salariatum » non 
solum recipiunt, sed in eo ad normas iustitiae regendo diutius versantur. 


Hodiernis tamen humanae consortionis condicionibus consultius fore reputamus si, quoad eius 
fieri possit, contractus operae per societatis contractum |. aliquantum | temperetur, 
quemadmodum diversis modis fieri iam coepit, haud exiguo operariorum et possessorum 
emolumento. Ita operarii officialesque consortes fiunt dominii vel curationis, aut de lucris 
perceptis aliqua ratione participant. 


Mercedis vero iustam portionem non ex uno, sed ex pluribus nominibus esse aestimandam iam 
sapienter Leo XIII edixerat illis verbis: « Ut mercedis statuatur ex aequitate modus, causae sunt 
considerandae plures ». (44). 


Qua sententia plane refellit levitatem eorum, qui facili negotio, unica regula seu mensura 
adhibita, eaque a vero longe aliena, gravissimam hanc rem expediri arbitrantur. 


Namque egregie falluntur, qui illud principium vulgare non dubitant, tanti operam valere et 
tantidem esse remunerandam, quanti fructus aestimantur ex ea parti, ideoque ius inesse operam 
locanti totum id reposcendi, quod ex eius labore sit effectum; quod quantum a veritate absit, vel 
ex his patet, quae de re et opera agentes exposuimus. 


Operae indoles et individualis et socialis. 


lam vero, sicut dominii, ita operae, eius praecipue quae alteri locatur, praeter personalem seu 
individualem, socialem quoque rationem esse considerandam liquido deprehenditur: nisi enim 

corpus vere sociale et organicum constet, nisi socialis et iuridicus ordo operae exercitium tueatur, 
nisi variae artes, quarum aliae ab aliis dependent, inter se conspirent ac mutuo compleant, nisi, 
quod maius est, consocientur ac quasi in unum conveniant intellectus, res, opera, nequit fructus 
suos gignere efficientia hominum. Haec ergo nec iuste aestimari neque ad aequalitatem rependi 
poterit, eius natura sociali et individuali posthabita. 


Tria capita respicienda: 


Ex hac autem duplici nota, quae operae humanae insita natura est, gravissima emanant 
consectaria, quibus salarium regi et determinari debet. 


a) Operariieiusque familiae sustentatio. 


Ac primum quidem merces operario suppeditanda est, quae ad illius eiusque familiae 
sustentationem par sit (45). Aequum sane est reliquam quoque familiam pro viribus suis ad 
communem omnium sustentationem conferre, ut videre est in agricolarum praesertim, sed etiam 
in multis artificum et minorum mercatorum fuerit familiis ; ast nefas est infantili aetate 
feminaeque debilitate abuti. Domi potissimum vel in iis, quae domui adiacent, matresfamilias 
operam navent suam, in domesticas curas incombendo. Pessimus vero est abusus et omni conatu 
auferendus, quod matresfamilias ob patris salarii tenuitatem extra domesticos parietes 
quaestuosam artem exercere coguntur, curis officiisque peculiaribus ac praesertim infantium 
institutione neglectis. Omni igitur ope enitendum est, ut mercedem patresfamilias percipiant sat 
amplam, quae communibus domesticis necessitatibus convenienter subveniat. Quod si in 
praesentibus rerum adiunctis non semper id praestari poterit, postulat iustitia socialis, ut eae 
mutationes quamprimum inducantur, quibus cuivis adulto operario eiusmodi salaria firmentur. 
— Non abs re erit hic merita laude prosegui eos omnes, qui sapientissimo utilissimoque consilio 
varias experti sunt atque tentaverunt vias, quibus merces laboris ita oneribus familiae 
accommodetur, ut his auctis, amplior illo numeretur; immo, si id obtingat, extraordinariis 
necessitatibus fiat satis. 


b) Officinae condicio. 


Officinae etiam eiusque susceptoris ratio habenda est in mercedis magnitudine statuenda; 
iniuste enim immodica salaria exquirerentur, quae absque sui exitio atque ex eo consecutura 
operariorum calamitate, officina tolerare non potest. Quamquam si ob segnitiem vel ignaviam, 
aut technici et oeconomici progressus incuriam minus lucrum facit, non haec iusta reputanda est 
causa mercedis operariis minuendae. Quod si ipsi officinae non tanta vis pecuniae redit, quanta 
aequae mercedi operariis solvendae sit satis, quia aut oneribus iniustis opprimitur aut opus 
artificio partum minoris quam iustum est cogitur vendere, qui eam sic vexant, gravis piaculi rei 
sunt; iusta enim mercede hi privant operarios, qui necessitate adstricti, aequa minorem accipere 
compelluntur. 

Coniunctis igitur viribus et consiliis enitantur omnes, et opifices et moderatore, rerum 
difficultates et obstacula superare, eisque in tam salutifero opere auctoritatis publicae sapiens 
opituletur providentia. Si vero res ad summas angustias deducta fuerit, tunc demum 
deliberandum erit, utrum officina in incepto perstare possit an alia aliqua ratione operariis sit 
consulendum. Quo in negotio, sane gravissimo, necessitudo quaedam et christiana animorum 
concordia inter moderatores et operarios vigeat atque efficaciter operetur oportet. 


c) Communis boni necessitas. 


Denique publico bono oeconomico mercedis magnitudo attemperanda est. Quantopere ad hoc 
commune bonum conferat, operarios officialesque, mercedis aliqua parte, quae necessariis 
sumptibus supersit, seposita. ad modicum censum paulatim pervenire, superius iam exposuimus; 
sed aliud praetereundum non est vix minoris momenti, nostrisque temporibus apprime 
necessarium. ut iis nempe, qui laborare et valent et volunt, laborandi opportunitas praebeatur. 
Hoc autem a salarii determinatione haud parum pendet; quae, sicut iuvare, ubi rectis finibus 
contineatur, vicissim, si hos excedat, obsistere potest. Quis enim nesciat salaria nimis extenuata 
vel praeter modum aucta, in causa fuisse, cur operarii ab opera locanda arcerentur? Quod 
quidem incommodum, cum praesertim Pontificatus Nostri temporibus productum videamus 
plurimosque vexaverit, operarios in miseriam et tentationes coniecit, prosperitatem civitatum 
pessum dedit, ac publicum ordinem, pacem et tranquillitatem totius orbis terrarum in discrimen 
adduxit. Alienum est igitur a iustitia sociali, ut proprii emolumenti gratia et posthabita boni 
communis ratione opificum salaria nimis deprimantur aut extollantur: eademque postulat, ut 
consiliorum et voluntatum consensione, quantum fieri potest, salaria ita regantur, ut quam 
plurimi operam locare convenientesque fructus ad vitae sustentationem percipere possint. 


Apposite etiam ad rem facit recta inter salaria proportio: quacum arcte cohaeret recta proportio 
pretiorum, quibus illa veneunt, quae a diversis artibus progignuntur, qualia habentur agricultura, 
ars industrialis, alia. Haec omnia si congruenter serventur, diversae artes in unum veluti corpus 
coagmentabuntur et coalescent, membrorumque instar, mutuam sibi opem perfectionemque 
afferent. Etenim tum demum res oeconomico-socialis et vere constabit et suos fines obtinebit, si 
omnibus et singulis bona omnia suppeditata fuerint, quae opibus et subsidiis naturae, arte 
technica, sociali rei oeconomicae constitutione praestari possunt; quae quidem bona tot esse 
debent, quot necessaria sunt et ad necessitatibus honestisque commodis satisfaciendum, et ad 
homines provehendos ad feliciorem illum vitae cultum, qui, modo prudenter res geratur, virtuti 
non solum non obest, sed magnopere prodest (46). 


5. - Societatis ordo instaurandus 


Quae de partitione acqua bonorum et de iustis salariis hucusque enuntiavimus, singulares 
personas respiciunt nec nisi oblique socialem ordinem attingunt, in quem ad sanae philosophiae 

principia instaurandum atque ad Evangelicae legis altissima praecepta perficiendum, Decessor 
Noster Leo XIII omnem curam cogitationemque contulit suam. 


Attamen ut eius feliciter incepta stabiliantur, perficianturque reliqua, atque uberiora adhuc et 
laetiora in humanam familiam redundent emolumenta, duo necessaria maxime sunt: 
institutionum reformatio atque emendatio morum. 


Ac reformationem quidem institutionum cum commemoramus, res publica praecipue menti 
obversatur, non quasi ab eius opera universa sales sit exspectanda, sed quia ob « individualismi 
» quem diximus vitium eo res sunt redactae, ut prostrata ac paene exstincta locuplete illa et 
quondam per diversi generis consociationes composite evoluta vita sociali, fere soli remanserint 
singulares homines et res publica, haud parvo ipsius rei publicae detrimento, quae, amissa forma 
regiminis socialis susceptisque oneribus omnibus, quae deletae illae consociationes antea 
perferebant, negotiis et officiis propemodum infinitis obruta est atque oppressa. 


Nam etsi verum est, idque historia luculenter ostendit, ob mutatas rerum condiciones multa nunc 
non nisi a magnis consociationibus posse praestari, quae superiore aetate a parvis etiam 
praebebantur, fixum tamen immotumque manet in philosophia sociali gravissimum illud 
principium quod neque moveri neque mutari potest : sicut quae a singularibus hominibus proprio 
marte et propria industria possunt perfici, nefas est eisdem eripere et communitati demandare, 
ita quae a minoribus et inferioribus communitatibus effici praestarique possunt, ea ad maiorem 
et altiorem societatem avocare iniuria est simulque grave damnum ac recti ordinis perturbatio ; 
cum socialis quaevis opera vi naturaque sua subsidium afferre membris corporis socialis debeat, 
numquam vero eadem destruere et absorbere. 


Minoris igitur momenti negotia et curas, quibus alioquin maxime distineretur, inferioribus 
coetibus expedienda permittat suprema rei publicae auctoritas oportet; quo fiet, ut liberius, 
fortius et efficacius ea omnia exsequatur, quae ad ipsam solam spectant, utpote quae sola ipsa 
praestare possit: dirigendo, vigilando, urgendo, coercendo, prout casus fert et necessitas 
postulat. Quare sibi animo persuasum habeant, qui rerum potiuntur: quo perfectius, servato hoc 
« subsidiarii » officii principio, hierarchicus inter diversas consociationes ordo viguerit, eo 
praestantiorem fore socialem et auctoritatem et efficientiam, eoque feliciorem laetioremque rei 
publicae statum. 


«Ordinum» mutua conspiratio. 


Id autem in primis spectare, in id intendere et res publica et optimus quisque civis debent, ut « 
classium » oppositarum disceptatione superata, concors « ordinum » conspiratio excitetur et 
provehatur. 


In reficiendos igitur « ordines » ars politica socialis incumbat necesse est. Reapse violenta adhuc 
perseverat et hac de causa instabilis ac nutans humanae societatis condicio, quippe quae « 
classibus » innitatur diversa appetentibus et ideo oppositis, proptereaque ad inimicitias 
dimicationesque pronis. 

Etenim, quamquam opera, ut luculenter explanat Decessor Noster in suis Litteris (47), non est 
vilis merx, sed operarii dignitas humana in ea agnoscatur oportet, ac proinde nequit mercis 
cuiuslibet instar emi vendique, tamen, quae nunc est rerum condicio, operae conductio ac locatio 
homines in mercatu quem dicunt laboris in duas partes ceu acies dispescit; harum autem partium 
disceptatio ipsum operae mercatum quasi in campum vertit, ubi adversis frontibus acriter illae 
acies dimicant. Huic pessimo malo, quo tota humana societas in exitium abripitur, quam citissime 
esse medendum nemo est qui non intellegat. Ast perfecta sanatio tum tantum efforescet, cum, 
oppositione illa e medio sublata, socialis corporis membra bene instructa constituentur: « ordines 
» nimirum, quibus inserantur homines non pro munere, quod quis in mercatu laboris habeat, sed 
pro diversis partibus socialibus, quas singuli exerceant. Natura enim duce fit, ut, sicut qui loci 
vicinitate coniuncti sunt municipia constituunt, ita qui in eandem artem vel professionem 
incumbunt,. — sive oeconomica est sive alterius generis, — collegia seu corpora quaedam 
efficiant, adeo ut haec consortia iure proprio utentia a multis, sin minus essentialia societati civili, 
at saltem naturalia dici consueverint. 


Cum vero ordo, ut egregie disserit S. Thomas (48), unum sit ex plurium accommodata 
dispositione oriens, verus ac genuinus socialis ordo postulat, ut varia societatis membra firmo 
aliquo vinculo in unum copulentur. Adest autem haec coniungendi vis cum in ipsis bonis 
producendis aut officiis praestandis, in quae eiusdem « ordinis » conductores et locatores sociato 
studio adlaborant, tum in bono illo communi, in quod omnes simul « ordines », pro sua quisque 
parte, amice conspirare debent. Quae quidem unio eo erit validior et efficacior, quo fidelius 
singuli homines ipsique « ordines » professionem suam exercere in eaque excellere sategerint. 


Ex quo facile deducitur, in illis collegiis ea, quae totius « ordinis » sunt communia, longe primas 
ferre, inter quae eminet uniuscuiusque artis ad bonum commune civitatis conspiratio quam 
maxime fovenda. De negotiis autem, in quibus peculiaria commoda vel incommoda herorum 
opificumve speciali indigeant cura et tutela si quando occurrunt, seorsim utrique deliberare vel, 
prout res fert, decernere poterunt. 


Vix est necesse commemorare, quod Leo XIII de politici regiminis forma docuit, idem, servata 
proportione, professionum quoque collegiis seu corporibus aeque applicari: nimirum integrum 
esse hominibus quam maluerint formam eligere, dummodo et iustitiae et boni communis 
necessitatibus sit consultum (49). 


lam vero, quemadmodum municipii incolae ad fines maxime varios consociationes condere 
solent, quibus nomen dandi aut secus unicuique est ampla potestas, ita qui in eadem arte 
versantur, consociationes pariter liberas alii cum aliis inibunt ad fines aliqua ratione cum ipsa 
arte exercenda connexos. Cum liberae hae consociationes a cl. mem. Decessore Nostro distincte 
ac dilucide explanentur, satis habemus, id unum inculcare: liberam esse homini facultatem, non 
solum has consociationes condendi, quae iuris et ordinis sunt privati, sed etiam eam in iis « libere 
optandi disciplinam, easque leges, quae maxime conducere ad id, quod propositum est, 
iudicentur » (5O). Eadem affirmanda est libertas consociationes instituendi, quae singularum 
artium limites excedant. Quae autem iam fiorent ac salutaribus laetantur fructibus liberae 
associationes, collegiis iis praestantioribus seu « ordinibus », de quibus supra mentionem facimus, 
ad mentem doctrinae socialis christianae viam parare sibi praestituant et pro virili parte 
exsequantur ! 


Directivum oeconomiae principium instaurandum. 

Aliud propterea est curandum, valde cum priore cohaerens. Quemadmodum unitas societatis 
humanae inniti non potest oppositione « classium », ita rei oeconomicae rectus ordo non potest 
permitti libero virium certamini. Ex hoc enim capite, tamquam ex inquinato fonte omnes errores 
disciplinae oeconomiae « individualisticae » dimanarunt ; quae, oblivione aut inscitia socialem 
ac moralem indolem rei oeconomicae delens, hanc existimavit ab auctoritate publica ut solutam 
prorsus ac liberam iudicandam esse et tractandam, propterea quod in mercato seu libero 
competitorum certamine principium sui ipsius directivum haberet, quo multo perfectius quam 
ullo intellectu creato interveniente regeretur. At liberum certamen, quamquam dum certis 
finibus contineatur, aequum sit et sane utile, reni oeconomicam dirigere plane nequit; id quod 
eventus satis superque comprobavit, postquam pravi individualistici spiritus placita exsecutioni 
sunt mandata. Perquam necessarium igitur est rem oeconomicam vero atque efficaci principio 
directivo iterum subdi et subiici. Cuius quidem muneris vices oeconomicus potentatus, qui 
liberum certamen nuper excepit, multo minus gerere potest, cum hic praeceps quaedam vis et 
potentia vehemens sit, quae ut salutaris hominibus evadat, frenari debet fortiter et regi 
sapienter; frenari autem et regi non potest a se ipso. Altiora igitur et nobiliora exquirenda sunt, 
quibus hic potentatus severe integreque gubernetur: socialis nimirum iustitia et caritas socialis. 
Quapropter ipsa populorum atque adeo socialis vitae totius instituta ea iustitia imbuantur 
oportet maximeque necessarium est, ut vere efficiens evadat seu ordinem iuridicum et socialem 
constituat, quo oeconomia tota veluti informetur. Caritas vero socialis quasi anima esse debet 
huius ordinis; ad quem efficienter tuendum et vindicandum auctoritas publica incumbat oportet; 
id quod minus difficulter praestare poterit, si ea onera a se excusserit, quae ei non esse propria 
ante declaravimus. 


Immo vero consociatis studiis laboribusque variae nationes id enitantur decet, ut, quoniam in 
genere oeconomico plurium inter se pendent ac mutua ope indigent, faustam quandam et 
felicem in re oeconomica populorum conspirationem sapientibus pactionibus atque institutis 
promoveant. 


Membra igitur socialis corporis, si, ut dictum est, reficiantur, atque rei oeconomico-socialis 
directivum principium si restituatur, etiam de hoc corpore aliqua ratione dici poterit, quod de 
Christi corpore mystico ait Apostolus: « Totum corpus compactum et connexum per omnem 
iuncturam subministrationis, secundum operationem in mensuram uniuscuiusque membri, 
augmentum corporis facit in aedificationem sui in caritate » (51). 


Recens, ut omnes norunt, singularis inita est syndicatuum atque artium collegiorum ratio, quae, 
pro harum Litterarum argumento, breviter videtur hic adumbranda, opportunis quibusdam 
adiectis animadversionibus. 


Ipsa civilis potestas syndicatum ita constituit in personam iuridicam, ut simul quoddam monopolii 
privilegium ei conferat, cum ille solus, sic approbatus, opificum herorumve (pro syndicatus 
specie) iura vindicare, ille solus de opera locanda et conducenda pacisci atque laboris foedera, 
quae dicuntur, firmare possit. Syndicatui nomen dare necne integrum cuique est, atque inter hos 
tantum limites huiusmodi syndicatus liber dici potest; nani et syndicalis collecta et peculiaria 
quaedam tributa ab omnibus prorsus certae cuiusque artis seu professionis membris, sive 
opifices hi sunt sive heri, exiguntur, quemadmodum operum pactionibus a iuridico syndicatu 
initis omnes ligantur. Verum tamen est ex officio esse declaratum hunc iuridicum syndicatum non 
officere, quominus exsistant aliae eiusdem professionis asseclarum consociationes, non tamen 
iure agnitae. 

Collegia seu corpora constituuntur ex delegatis utriusque syndicatus (operariorum nimirum et 
herorum) eiusdem artis seu professionis et, tamquam vera ac propria Status instrumenta atque 
instituta, syndicatus ipsos dirigunt eosque in rebus communibus ad unum idemque coordinant. 


Cessationes operae vetantur; si partes litem componere nequeant, adest magistratus. 


Iamvero, huius, quam summatim descripsimus, institutionis quaenam sint commoda, quicumque 
vel parum rem perpenderit, facile perspiciet: diversarum classium opera pacifice sociata, 
socialistarum repressa sodalitia, molimina cohibita, peculiaris magistratus moderatricem 
auctoritatem exercens. Ne tamen in re tanti momenti quidpiam neglegamus, utque omnia, quae 
sive cum principiis generalioribus, quae supra in memoriam redegimus, sive cum iis, quae mox 
sumus addituri, apte colligentur, fateri cogimur compertum Nos habere non deesse qui vereantur 
ne res publica, cui satis esse deberet ut necessarium et sufficiens auxilium praestaret, liberae 
activitati se substituat, neve syndicalis ille et corporativus novus ordo complexam 
administrationem et politicam nimis sapiat, neve (generalioribus illis commodis ultro equidem 
admissis) particularibus politicis scopis potius inserviat quam ad meliorem socialem ordinem 
instaurandum promovendumque conducat. 


Ad hunc alterum autem nobilissimum finem assequendum et commune bonum vera ac stabili 
ratione maxime iuvandum, id in primis et ante omnia prorsus necessarium putamus, ut Deus 
propitius adsit, utque dein omnes qui bonam gerunt voluntatem sociata opera ad illum scopum 
adlaborent. Persuasum praeterea habemus, id quod ex priore colligimus, illum finem eo certius 
obtentum iri quo copiosior sit corani numerus, qui technicam et professionalem et socialem 
peritiam suam ad id conferre sint parati, atque etiam (quod pluris est) quo copiosius erit tributum 
ex principiis catholicis eorumque usu ad id collatum, non quidem ab Actione Catholica (quae 
activam vini proprie syndicalem vel politicam sibi interdicit), sed ab iis filiis Nostris, quos ipsa 
Actio Catholica illis principiis imbuit quosque instituit ad apostolatum exercendum, Ecclesia duce 
ac magistra; Ecclesiam dicimus, quae etiam in hoc, quem adumbravimus, campo, sicut 
ubicumque de rebus moralibus quaestio est ac disceptatio, vigilantiae et magisterii mandatum 
sibi divinitus impositum oblivioni dare vel incuria praeterire non potest unquam. 


Quae autem de sociali ordine instaurando et perficiendo docuimus, ea profecto effici nullatenus 
posse sine morum reformatione vel ipsa rerum gestarum documenta aperte demonstrant. Fuit 
enim aliquando ordo quidam socialis, qui etsi perfectus quidem et omnibus numeris absolutus 
non erat, pro temporum tamen condicione et necessitatibus rectae rationi quadantenus 
congruebat. Quod si periit ille ordo iam dudum, sane non id accidit, quia mutatis rerum 
condicionibus et necessitatibus ipse accommodari se evolvendo et quodammodo dilatari non 
potuit; sed ideo potius, quia homines aut nimio sui amore obdurati eius ordinis gremium pandere, 
ut oportuisset, crescenti numero multitudinis renuerunt, aut quia falsae libertatis specie aliisque 
erroribus illecti cuiusvis potestatis impatientes, omne detrectare imperium conati sunt. 


Reliquum igitur est ut, ea quae nunc viget rei oeconomicae ratione, et socialismo, acerrimo eius 
accusatore, iterum in iudicium vocatis atque aperta de illis iustaque lata sententia, tot malorum, 
radicem penitius investigemus et primum maximeque necessarium remedium in moribus 
reformandis indicemus. 


IIl. - Res inde a Leoniana aetate plurimum mutatae. 


Graves sane mutationes cum rei oeconomicae ratio tum socialismus inde a Leonis XIII aetate 
subiere. 

Ac primum quidem oeconomiae speciem vehementer commutatam esse, in oculis est omnium. 
Nostis, Venerabiles Fratres dilectique Filii, fel. rec. Decessorem Nostrum suis Litteris eam vel 
maxime oeconomiae rationem spectasse, qua generatim ad commune rei oeconomicae 
exercitium ab aliis res, ab aliis opera praestaretur, quemadmodum, felici verborum complexu 
usus, eam definiebat: « Non res sine opera nec sine re potest opera consistere » (52). 


1. - Rei oeconomiae species mutata. 


Hanc autem oeconomiae rationem ad recti ordinis normam componere Leo XIII totis viribus 
contendit: unde patet per se ipsam non esse damnandam. Et sane suapte natura vitiosa non est; 
sed tunc rectum ordinem violat, quando res operarios seu proletariam classem eo fine, eaque 
condicione conducit, ut negotia atque adeo res oeconomica tota ad sui ipsius nutum et 
commodum vertantur, humana operariorum dignitate, sociali oeconomiae indole ipsaque 
iustitia sociali ac bono communi contemptis. 


Verum est ne hodie quidem solam hanc oeconomiae rationem ubique vigere: est enim et alia 
ratio, cui addicta est adhuc ingens et numero et pondero valens hominum multitudo, ut v. gr. 
ordo agricolarum, in quo maior generis humani pars honeste ac probe, quae ad victum 
cultumque pertinent, sibi comparat. Suis etiam haec angustiis premitur et difficultatibus, quas et 
respicit Decessor Noster non paucis Litterarum suarum locis, et Nos hisce Nostris non semel 
attigimus. 


Ast « capitalisticum » oeconomiae regimen, cum industriae usus toto orbe terrarum dilatatus sit, 
plurimum et ipsum post Leonis XIII Encyclicas Litteras datas quaquaversus est dilapsum adeo, ut 
etiam eorum, qui extra eius ambitum vertantur, oeconomicam et socialem condicionem invaserit 
et pervaserit, eamque suis sive commodis sive incommodis et vitiis, vere afficiat et quodammodo 
informet. 


Itaque non eorum solum, qui regiones incolunt « capitali » et industriae addictas, sed omnium 
prorsus hominum bono consulimus, cum ad mutationes praesertim, quas capitalistica 
oeconomiae ratio inde a Leonis tempore passa est, animos convertimus. 


Potentatus successit liberae competitioni. 


Atque in primis omnium oculos percellit, nostris temporibus non modo coacervari opes, sed 
immanem accumulari potentiam et despoticum potentatum oeconomicum penes paucos, qui 
plerumque non domini, sed depositae rei custodes tantum et administratores sunt eamque nutu 
suo arbitrioque regunt. 


Qui potentatus ab iis vehementissime exercetur, qui, cum pecunias teneant et in eis dominentur, 
potiuntur etiam fenebris fidei et in credenda pecunia regnant, eamque ob causam veluti 
sanguinem administrant, quo vivit tota res oeconomica, et manibus suis quasi animam rei 
oeconomicae ita versant, ut contra eorum nutum respirare nemo possit. 


Haec potentiae et virium accumulatio, recentissimae oeconomiae quasi nativa nota, fructus est 
quem natura sua protulit infinita competitorum certandi libertas quae eos tantum superstites 
relinquit qui plurimum valeant, quod saepe idem est ac dicere, qui omnium violentissime 
dimicant, qui minime animi conscientiam curant. 


Ea vicissim virium et potentiae acervatio tria gignit concertationum genera : contenditur enim 
primum de ipso oeconomico potentatu, tum acriter decertatur de potentatu in rempublicam 
capessendo, ut eius viribus atque potestate ad oeconomicas congressiones liceat abuti ; inter 

ipsas denique respublicas dimicatur, cum quod nationes, ad suorum quaeque civium oeconomica 
commoda promovenda, vim et politicam suam adhibent, tum quod potentatu et viribus suis 
oeconomicis adhibitis, politicas controversias inter nationes ortas dirimere contendunt. 


Funestae sequelae. 


Individualistici profecto in re oeconomica spiritus ultima consectaria sunt ea, quae vos ipsi, 
Venerabiles Fratres dilectique et perspicitis et doletis: liberum virium certamen ipsum se 
interemit; libero mercatui oeconomicus potentatus suffectus est; lucri cupiditati proinde 
effrenata potentatus ambitio successit ; tota oeconomia horrendum in modum dura, immitis, 
atrox est facta. Huc accedunt quae ex publicae potestatis et ipsius oeconomiae muneribus 
officiisque permixtis et foede confusis orta sunt gravissima damna: quale, unum ex smmis, 
abiectio quaedam reipublicae maiestatis, quae cum ab omni studio partium libera et uni bono 
communi iustitiaeque intenta, veluti regina et suprema arbitra rerum, alte sedere deberet, serva 
fit, hominum libidini et cupiditatibus tradita et mancipata. Quod autem ad nationes attinet inter 
se agentes, ex uno capite duplex effluxit diversum flumen : hinc « nationalismus » emanat aut 
etiam « imperialismus » oeconomicus, illinc vero non minus funestus et exsecrandus rei 
nummariae « internationalismus » seu « imperialismus internationalis » cui, ubi bene, ibi patria 
est. 


Remedia. 


Quae tantis his malis mederi possint, ea in parte altera harum Litterarum exposuimus ubi 
doctrinam data opera tradidimus, ita ut hoc loco breviter illa in memoriam redigere satis 
habeamus. Quandoquidem re et opera maxime innititur praesens oeconomiae ratio, rectae 
rationis seu christianae philosophiae socialis principia circa rem, operam earumque 
consociationem et mente agnoscantur et opere ad effectum deducantur necesse est. Duplex 
imprimis et rei seu dominii et operae seu laboris ratio, id est individualis et socialis, aeque et rite 
pensanda est, ut et individualismi et collettivismi scopuli vitentur. Mutuae utrorumque relationes 
ad strictissimae iustitiae leges, quam commutativam vocant, exigi debent, christiana caritate 
adminiculante. Liberum certamen certis ac debitis limitibus saeptum, magis etiam oeconomicus 
potentatus publicae auctoritati in iis, quae ad eius munus spectant, efficaciter subdantur oportet. 
Ipsa vero populorum publica instituta ad boni communis necessitates seu ad iustitiae socialis 
humanam consortionem conformare debent; quo etiam gravissima illa vitae socialis pars, quae 
est res oeconomica, ad rectum et sanum ordinem redeat. 


2. - Socialismus mutatus. 


Haud minus profunde quam oeconomiae specie inde a Leonis aetate mutatus est ipse socialismus, 
quocum fuit maxime Decessori Nostro certandum. Qui enim tunc unus fere dici poterat et 
doctrinae capita propugnabat definita eaque in unum corpus compacta, hi exinde in duas 
praecipue partes invicem plerumque adversantes atque adeo infensissimas discissus est, ita 
tamen ut a fundamento fieri christianae contrario, quod socialismo proprium erat, neutra 
discesserit. 


a) Pars violentior seu communismus 


Altera enim socialismi pars eandem fere subiit mutationem, quam oeconomiam capitalisticam 
subiisse supra explicuimus, et in « communismum » ruit, qui bina docet ac persequitur, neque id 
occulte aut per cuniculos, sed palam, aperte, omnibus mediis etiam violentissimis quibusque 
adhibitis: acerrimam inter classes luctationem, plenamque dominii privati exstinctionem. In 

quibus persequendis, nihil est quod non audeat, nihil quod vereatur; rerum vero potitus, 
incredibile ac portento simile est quam se atrocem, quam inhumanum ostendat. Testantur id 
exitiosae illae strages et ruinae, quibus vastissimas Europae orientalis atque Asiae ditiones 
constravit; Sanctae vero Ecclesiae ipsique Deo quam sit inimicus et apertus hostis, nimis, proh 
dolor! nimis est factis comprobatum et omnibus opprime notum. Ideo, quamquam probos 
quidem ac fideles Ecclesiae filios de impia et iniqua communismi natura monere supervacaneum 
existimamus, tamen sine profundo dolore contemplari non possumus incuriam eorum, qui 
imminentia haec pericula contemnere videntur, et inerti quadam desidia patiuntur propagari 
quaquaversus ea, quibus per vim, per caedem, tota societas contrucidetur; eoque gravius 
condemnanda est socordia eorum, qui auferre aut mutare neglegunt eas rerum conditiones, 
quibus populorum animi exasperantur atque via munitur ad societatem subvertendam et 
profligandam. 


b) Pars mitior quae socialismi nomen retinuit. 


Mitior sane est altera pars, quae « socialismi » nomea retinuit, qui non solum a vi adhibenda 
abstinendum profitetur, sed ipsam classium pugnam et privatae possessionis exstinctionem, si 
minus abiicit, aliqua ratione mitigat et temperat. Suis principiis et consectariis inde a 
communismo deductis exterritum, socialismum ad veritates, quas christiana traditio semper 
sollemnes habuit, vergere et quodammodo accedere diceres: negari enim nequit ad ea quae 
christiani societatis reformatores iure postulant, horum placita interdum valde appropinquare. 


c) A pugna classium dominiique exstintione aliquantum recedit. 


Classium enim pugna, modo ab inimicitiis mutuoque odio abstineat, paulatim transit in 
honestam quandam disceptationem, iustitiae studio fundatam, quae, etsi non est illa beata pax 
socialis quam omnes appetimus, principium esse potest et debet unde ad mutuam « ordinum » 
cooperationem deveniatur. Bellum etiam dominiis privatis indictum, magis magisque sedatum, 
restringitur ita, ut tandem aliquando non ipsa possessio impetatur earum rerum, quae 
producendis bonis inserviant, sed imperium quoddam sociale, quod contra omne ius dominium 
arripuit et usurpavit. Re enim vera tale imperium non ipsis dominis, sed publicae potestati est 
proprium. Quod si fiat, eo perveniri potest, ut sensim sine sensu haec mitioris socialismi placita 
a votis et postulatis eorum qui, christianis principiis innixi, humanam societatem reformare 
student, iam non dissideant. Etenim certa quaedam bonorum genera rei publicae reservanda 
merito contenditur, cum tam magnum secum ferant potentatum, quantus privatis hominibus, 
salva re publica, permitti non possit. 


Huiusmodi iusta postulata et desideria iam nil habent, quod a christiana veritate abhorreat, 
multoque nminus socialismo sunt propria. Quapropter, qui haec tantummodo persequuntur, non 
habent cur socialismo se aggregent. 


Num media via iniri possit? 


Neque tamen existimet quisquam eas sectas seu factiones socialisticas, quae non sunt 
communisticae, ad unam omnes sive re sive nomine eo usque resipuisse. Ut plurimum sive 
classium pugnam sive dominii exstinctionem non abiiciunt, sed solummodo aliqua ratione 
temperant. lamvero, si ita falsa principia mitigantur et aliqua ratione oblitterantur, oritur, seu 
potius immerito a quibusdam movetur quaestio, num forte etiam christianae veritatis principia 
aliqua ratione aut mitigari aut temperari possint ita, ut socialismo eatur obviam et media quasi 
via cum eo conveniatur. Sunt, qui inani spe illiciantur fore, ut hac ratione socialistae ad nos 
pertrahantur. Vana tamen spes ! Qui enim apostoli esse volant inter socialistas, christianam 

veritatem plenam atque integram aperte et sincere profiteantur oportet, neque ulla ratione 
erroribus conniveant. Id imprimis satagant, si vere Evangelii praecones esse velint, ut socialistis 
ostendant eorum postulata, quatenus iusta sint, ex principiis christianae fidei multo validius 
defendi et ex viribus christianae caritatis multo efficacius provehi. 


Sed quid, si ad pugnam classium et dominia privata quod attinet, socialismus re vera ita sit 
temperatus atque emendatus, ut circa haec iam nihil in eo sit reprehendendum? Numquid illico 
natura sua religioni christianae contraria abdicavit? Est haec quaestio, quae multorum animos 
suspensos tenet. Et plurimi sunt catholici homines, qui, cum plane perspectum habeant christiana 
principia nec missa fieri nec abradi unquam posse, oculos in hanc Sanctam Sedem intendere et 
enixe efflagitare videntur, ut decernamus, num hic socialismus a doctrinis falsis adeo resipuerit, 
ut sine cuiusquam principii christiani iactura admitti et quodammodo baptizari possit. Quibus ut 
pro paterna Nostra sollicitudine faciamus satis, haec edicimus: sive ut doctrina, sive ut factum 
historicum, sive ut « actio » consideretur socialismus, si vere manet socialismus, etiam postquam 
veritati et iustitiae in his, quae diximus, concessa, componi cum Ecclesiae catholicae dogmatibus 
non potest: siquidem ipsam societatem fingit a christiana veritate quam maxime alienam. 


Societatem atque hominis indolem socialem fingit alienissima a christiana veritate. 


Nam secundum christianam doctrinam homo, sociali natura praeditus, in his terris collocatur, ut 
in societate et sub auctoritate a Deo ordinata (53), vitam ducens, omnes suas facultates in 
laudem et gloriam Creatoris sui plene excolat evolvatque, atque artis aliusve vocationis suae 
munere fideliter fungendo temporalem simul et aeternam cibi comparet felicitatem. Socialismus 
autem, sublimis huius, cum hominis tum societatis, finis penitus ignarus et incuriosus, solius 
commodi causa humanam consortionem autumat esse institutam. 


Ex eo enim, quod apta operum divisione efficacius quam dispertitis singulorum conatibus bona 
progignantur, socialistae inferunt oeconomicam efficientiam, cuius sola materialia obiecta 
mentibus observantur, socialiter ex necessitate procedere debere. Qua necessitate, ut totos 
societati se dedant subdantque, ad bonorum effectionem quod attinet, homines adstringi 
existimant. Immo quam amplissimam possidere copiam rerum, quae huius vitae commodis 
inserviant, tanti fit, ut altiora homines bona, ipsa libertate minime excepta, sint posthabenda 
atque etiam immolanda exigentiis efficacissime bonorum effectionis. Hanc vero humanae 
dignitatis iacturam in « socializato » productionis processu subeundam, facile repensum iri 
autumant abundantia bonorum socialiter procreatorum, quae ad singulos profundantur, ut pro 
suo beneplacito commodis et cultui vitae libere ea applicare valeant. Societas ergo qualem 
socialismus fingit, altera ex parte absque vi plane nimia nec esse nec concipi potest, ex altera 
parte haud minus falsae libertati indulget, vera sociali auctoritate ab ea exsulante, quippe quae 
non in temporalibus e ac materialibus commodis innitatur, sed a solo Deo, rerum omnium 
Creatore atque ultimo fine descendat (54). 


Catholicus et socialista pugnantia dicunt. 


Quodsi socialismus, ut omnes errores, aliquid in se veritatis admisit (quod quidem Summi 
Pontifices numquam sunt inficiati), nititur tamen doctrina de humana societate, ipsi propria, a 
vero christianismo absona. Socialismus religiosus, socialismus christianus pugnantia dicunt: 
nemo potest simul catholicus probus esse et veri nominis socialista. 


Socialismus mores cultumque pervadens. 

Quae quidem omnia, a Nobis sollemni auctoritate innovata et confirmata, pari modo applicanda 
sunt novo cuidam socialistico procedendi modo, hactenus quidem minus noto, nunc vero ad 
plures socialismi sectas propagato. In animos moresque instituendos imprimis incumbit; 
praecipue quidem infantes ipsos teneros amicitiae specie sibi allicit secumque trahit, sed totam 
etiam hominum multitudinem complectitur, ut homines tandem socialistici formentur, qui 
humanum convictum ad socialismi placita conforment. 


Cum in Nostris Encyclicis Litteris Divini illius Magistri, quibus principiis insistat, quos fines 
persequatur paedagogia christiana docuerimus abunde (55), quam eis repugnent quae facit et 
quaerit hic socialismus mores cultumque pervadens, tam perspicuum est et evidens, ut 
declaratione non indigeat. Gravissima vero quae secum fert pericula videntur ii aut ignorare aut 
minus ponderare, qui nihil pensi habent eis pro rerum gravitate fortiter naviterque resistere. Hos 
de imminenti gravissimo damno commonefacere Nostri pastoralis officii est: meminerint omnes, 
huius socialismi mores cultumque pervadentis parentem quidem liberalismum fuisse, heredem 
vero « bolscevismum » futurum. 


Catholici transfugae in castris socialismi. 


Quae cum ita sint, Venerabiles Fratres, intelligere potestis quanto cum dolore cernamus, in 
quibusdam praesertim regionibus, filios Nostros non paucos, quos veram fidem rectamque 
voluntatem deposuisse persuadere Nobis non possumus, ab Ecclesiae castris transfugisse et ad 
socialismi acies convolasse: quorum alii ut aperte socialistarum nomine glorientur et dogmata 
ipsa socialistica profiteantur, alii vel socordes vel etiam quasi inviti ut consociationibus 
adhaereant, quae professione aut factis sunt socialisticae. 


Nos autem, paterna sollicitudine anxii, animo revolvimus et perscrutari conamur, qui fieri 
potuerit ut eo usque aberraverint, et audire Nobis videmur, quae multi ex eis respondent et 
causantur: ab Ecclesia et eis qui Ecclesiae addictos se proclamant, locupletibus faveri, operarios 
neglegi, curam horum haberi nullam; eam ob causam se, ut sibi consulerent, in acies socialismi 
instrui et inseri debuisse. 


Deflendum sane est, Venerabiles Fratres, fuisse, immo etiam nunc esse, qui cum catholicos se 
profiteantur, sublimis illius iustitiae et caritatis legis, qua non solum, quod suum est cuique 
reddere, sed fratribus egentibus ut ipsi Christo Domino succurrere tenemur (56), fere immemores 
sunt, quodque gravius, ob lucri cupiditatem operarios vexare non verentur. Immo vero, non 
desunt qui religione ipsa abutantur, eiusque nomine iniustas exactiones velare conentur, ut a 
iustis plane operariorum expostulationibus se tutentur. Quorum agendi rationem graviter 
arguere nunquam desistemus. Ipsi enim in causa sunt, cur Ecclesia, etsi immerito, videri potuerit 
et insimularetur partes agere locupletium, eorum autem, qui quasi naturali sua hereditate privati 
erant, necessitatibus et angustiis minime commoveri. Immerito et iniuria haec videri et dici, totius 
Ecclesiae historia dare demonstrat; ipsaeque Encyclicae Litterae, quarum anniversarium festum 

celebramus, luculentissimum testimonium sunt in Ecclesiam eiusque doctrinam nonnisi 
iniustissime has calumnias et contumelias coniici. 


Ut redeant invitantur. 


Verumtamen tantum abest ut, iniuria lacessiti aut paterno dolore deiecti, filios misere deceptos 
et tam longe a vero et salute digressos repellamus aut reiiciamus, ut effici non possit, quin omni 
qua possunmus sollicitudine, ad maternum Ecclesiae sinum, ut revertantur, invitemus. Utinam 
voci Nostrae pronas praebeant aures! Utinam unde exiere, eo redeant, domum nimirum 
paternam, ibique consistant, ubi proprius eorum locus est, in eorum videlicet ordinibus, qui 
monita a Leone promulgata et a Nobis sollemniter innovata studiose secuti, societatem ad 
mentem Ecclesiae, sociali iustitia socialique caritate firmatis, instaurare nituntur. Sibique 
persuadeant nullibi se posse etiam in terris pleniorem invenire beatitudinem, nisi apud Eum, qui 
propter nos egenus est factus, cum esset dives, ut Illius inopia nos divites essemus (57), qui 
pauper fuit et in laboribus a iuventute sua, qui omnes laborantes et oneratos ad Se invitat ut eos 
in caritate Cordis Sui plene reficiat (58), qui denique sine ulla personarum acceptione, plus exiget 
ab iis quibus plus datum est (59), et « reddet unicuique secundum opera eius » (60). 


3.- Morum renovatio. 


Verum, si rem diligentius penitiusque inspiciamus, liquido deprehendemus, hanc optatissimam 
instaurationem socialem spiritus christiani renovatio, a quo misere passim defecerunt tot 
homines rei oeconomicae addicti, praecedat oportere, ne tot conatus incassum cadant, 
aedificiumque struatur non super petram sed super mobilem arenam (61). 


Et sane, hodiernam oeconomiam conspeximus, Venerabiles Fratres dilectique Filii, eamque 
gravissimis vitiis laborantem agnovimus. Communismum quoque et socialismum rursus in 
iudicium vocavimus, eorumque omnes vel mitigatas species ab Evangelii praeceptis longe 
aberrare deprehendimus. 


« Quare — ut Decessoris Nostri verbis utamur, — si societati generis humani medendum est, 
revocatio vitae institutorumque christianorum sola medebitur » (62). Nam haec una nimiae de 
caducis rebus sollicitudini, quae omnium est vitiorum origo, efficax remedium afferre, haec una 
fascinatos hominum oculos, in fluxis huius mundi rebus plane defixos, inde avellere et ad caelum 
attollere potest. Quo quidem remedio nunc humanam consortionem maxime indigere quis 
neget? 


Praecipua hodierni regiminis deordinatio: damnum animarum. 


Etenim omnium animi temporalibus perturbationibus, cladibus, ruinis fere unite afficiuntur. Sed 
quid, si christianis oculis, prout decet, res perpendimus, haec omnia sunt, si cum animarum ruina 
conferantur? Nihilominus haud temere dici potest eas nunc esse socialis atque oeconomicae 

vitae rationes, ut ingenti hominum numero maxima impedimenta creent quominus unum illud 
necessarium, aeternam nempe salutem, curent. 


Innumerabilium equidem harum ovium Pastor et Tutor a Pastorum Principe, qui eas Sanguine 
Suo redemit, constituti, hoc maximum earum periculum siccis oculis contemplari non possumus; 
quin potius, pastoralis officii memores, paterna sollicitudine et quomodo eis opitulari possimus 
continenter meditamur, aliorum quoque, quorum ex iustitia aut caritate interest, indefesso 
studio advocato. Quid enim proderit hominibus sapientiore divitiarum usu vel ad universum 
mundum lucrandum aptiores fieri, si inde animae suae detrimentum patiantur? (63). Quid, eos 
tuta de re oeconomica principia docere, si effrena cupiditate et sordida. suarum rerum studio ita 
abripi se sinant, ut, « audientes mandata Domini, omnia faciant contraria? » (64). 


Huius damni causae. 


Huius vero a christiana lege in re sociali et oeconomica defectionis, et inde profluentis 
plurimorum opificum a fide catholica apostasiae radix et fons sunt inordinatae animi affectiones, 
triste consectarium primaevae labis, quae miram humanarum facultatum concordiam ita 
disiunxit, ut homo pravis cupiditatibus facile abstractus ad caduca huius mundi bona caelestibus 
et firmis anteponenda vehementer incitetur. Hinc inexplebilis illa divitiarum et temporalium 
bonorum sitis, quae homines ad Dei leges infringendas et proximorum iura conculcanda omnibus 
quidem temporibus impulit, sed per hodiernam rei oeconomicae rationem humanae fragilitati 
longe plures parat laqueos. Etenim cum incertus status rei oeconomicae ac praesertim eiusdem 
complexionis, summam assiduamque postulet eorum qui illi se dedunt virium contentionem, 
nonnulli conscientiae stimulis ita obduruerunt, ut in eam devenerint sententiam sibi licitum esse 
et lucra sua quoquo modo augere, et opes magno conatu studioque partas per fas et nefas contra 
repentinos fortunae casus tueri. Facilia emolumenta, quae cuilibet in mercatu omni lege soluto 
obveniunt, permultos ad merces permutandas distrahendasque alliciunt, qui, id unum inhiantes, 
ut minimo interiecto labore expedita sibi lucra comparent, effrena negotiatione, mercium pretia 
pro arbitrio et aviditate tam crebro augent vel minuunt, ut prudentes fabricatorum provisiones 
pessum dent. Quae lege sunt statuta ad foederatos quaestus provehendos, dum rerum 
agendarum periculum dividunt ac finiunt, foedissimae licentiae ansam praebuerunt. Cernimus 
enim ab hac extenuata rationum reddendarum obligatione animos modice tangi; insuper in 
tutamine communis cuiusdam nominis delitescendo, pessimas  perpetrari iniurias et 
circumscriptiones; tandem oeconomicarum consociationum curatores, muneris sui oblitos, 
eorum prodere iura, quorum compendia administranda susceperant. Neque postremo omittendi 
sunt callidi illi viri, qui de honesta artificii sui utilitate minime solliciti, hominum cupiditatibus 
stimulos subiicere haud verentur, eisque excitatis ad proprium lucrum utuntur. 


Gravissima haec incommoda propulsare, vel etiam antevertere, potuisset severa ac tuta morum 
disciplina a rei publicae moderatoribus strenue exacta: haec tamen nimis saepe misere defecit. 
Nam, cum novae oeconomiae rationis germina tunc primum erumperent, quando rationalismi 
placita in plurium mentibus insederant radicesque egerant, brevi oeconomica quaedam doctrina 

a vera lege morali remota est orta, quo factum est ut humanis cupiditatibus habenae prorsus 
laxarentur. 


Itaque evenit, ut multo quam antea plures nihil nisi de divitiis quacumque ratione augendis 
solliciti essent; seque super omnia et prae omnibus quaerentes, nihil, ne maxima quidem in alios 
delicta, sibi religioni verterent. Qui primi vero hanc spatiosam viam, quae ducit ad perditionem 
(65), sunt ingressi, ii facile sive apparentis sui successus exemplo, sive insolenti suarum divitiarum 
pompa, sive aliorum conscientiam quasi inanibus anxietatibus exagitatam deridendo, sive 
demum timoratiores competitores conculcando, plurimos iniquitatis suae imitatores nacti sunt. 


Pronum vero fuit, ut rei oeconomicae moderatoribus a recto tramite deviis euntibus, operariorum 
quoque vulgus in idem barathrum passim rueret praeceps; idque eo magis quod plurimi ex 
praefectis artificum suis operariis ut meris instrumentis usi sunt, nihil prorsus de eorum anima 
solliciti, immo de supernis rebus ne cogitantes quidem. Et sane, horrescit animus, si gravissima 
perpendantur pericula, quibus in modernis officinis obiiciuntur operariorum (iuniorum 
praesertim) mores et puellarum aliarumque mulierum pudicitia; si mente recolamus quam saepe 
hodiernum rei oeconomicae genus et praesertim absona habitandi ratio familiari vinculo 
familiarique vitae consuetudini obstacula creet; si memoria repetamus quot quantaque festis 
diebus rite sanctificandis inferuntur impedimenta; si universalem consideremus extenuationem 
sensus illius vere christiani, quo vel rudes et indocti homines tam alta sapere consueverant, eius 
loco suffecta de quotidiano victu utcumque comparando unica sollicitudine. Atque ita labor 
corporalis, quem divina Providentia etiam post originale peccatum in humani corporis simul et 
animi bonum statuerat exercendum, in perversionis instrumentum passim convertitur: iners 
scilicet materia ex officina nobilitata egreditur, homines vero ibidem corrumpuntur et viliores 
fiunt. 


Remedia. 


a) Christiana ratione informetur vita oeconomica. 


Huic tam lugendae animarum cladi, qua perdurante omne societatis regenerandae studium 
irritum erit, nullum validum remedium afferri potest nisi ad evangelicam doctrinam aperte et 
sincere redeant homines, ad Illius nimirum praecepta, qui unus verba vitae aeternae habet (66), 
talia videlicet verba. quae caelis et terra transeuntibus, nunquam praeteribunt (67). Siquidem, 
quotquot sunt in re sociali vere periti, enixe expetunt compositionem ad normas rationis exactam, 
quae vitam oeconomicam ad sanum rectumque ordinem reducat. Sed hic ordo, quem Nos ipsi 
vehementer exoptamus impensoque fovemus studio, mancus omnino et imperfectus erit, nisi 
omnes humanae efficientiae ad miram divini consilii unitatem imitandam et, quantum humanis 
viribus datum est, assequendam amice conspirent: perfectum dicimus illusi ordinem, quem 
magna vi et contentione proclamat Ecclesia, quem recta ipsa expostulat humana ratio: ut 
nimirum ad Deum tamquam ad primum ac supremum totius creatae efficientiae terminum 
omnia dirigantur, et sub Deo creata quaelibet bona ut mera instrumenta habeantur, quibus 


293 


tantum utendum sit quantum ad supremum finem attingendum ducant. Neque putandum est 
per hoc minoris fieri aut minus dignitati humanae consonas aestimari quaestuosas artes ; quin 
immo in iis apertam divini Conditoris voluntatem venerabundi agnoscere docemur, qui posuit 
hominem in terra ut operaretur illam, eaque ad suas necessitates multifariam uteretur. 
Fortunam autem suam rite et iuste amplificare non prohibentur quicumque ad bona progignenda 
dant operam, immo aequum est, ut qui communitati deservit eamque reddit ditiorem, ex auctis 
communitatis bonis ipse quoque pro sua condicione ditior fiat, dummodo haec omnia cum debito 
erga Dei leges obsequio et illaesis aliorum iuribus quaerantur et secundum fidei et rectae rationis 
ordinem adhibeantur. Quae si ab omnibus, si ubique, si semper serventur, non modo rerum 
confectio et acquisitio, sed divitiarum quoque usus, qui nunc saepe tam inordinatus cernitur, 
brevi intra aequitatis et iustae distributionis limites revocabitur: acque sordido propriarum 
dumtaxat rerum studio, quod nostrae aetatis est dedecus et grande peccatum, re et factis 
opponetur soavissima at simul validissima christianae moderationis lex, qua homo iubetur 
quaerere primum regnum Dei et iustitiam eius, certo sciens bona quoque temporalia ex divina 
liberalitate certaque promissione sibi quantum opus fuerit adiectum iri (68). 


b) Caritatis partes. 


Verum, in his omnibus praestandis, potiores partes semper lex caritatis teneat oportet, « quod 
est vinculum perfectionis » (69). Quam ergo falluntur incauti illi reformatores, qui solam iustitiam 
eamque commutativam servandam curantes, caritatis auxilium superbe reiiciunt! Profecto 
iustitiae ex officio debitae et inique denegatae caritas vicaria succedere nequit. At, etsi omnia 
sibi debita quisque hominum supponatur tandem adepturus, amplissimus caritati semper patebit 
campus : sola enim iustitia, vel fidelissime exhibita, socialium certaminum causas quidem 
removere, nunquam tamen corda unire animosque copulare poterit. lam vero quaecumque ad 
pacem firmandam mutuumque inter homines auxilium promovendum sunt instituta, quantumvis 
perfecta videantur, in mutuo animorum vinculo, quo sodales invicem uniantur, potissimum 
habent suae firmitatis fundamentum, quo deficiente, ut saepius experiendo didicimus, optima 
quaeque praescripta irrita evadunt. Itaque tunc solam vera omnium in unum commune bonum 
conspiratio haberi poterit, cum societatis partes intime sentiant se unius esse magnae familiae 
membra eiusdemque caelestis Patris filios, immo se unum corpus in Christo, « singuli autem alter 
alterius membra » (70), ita ut « si quid patitur unum membrum. compatiantur omnia membra » 
(71). Tunc enim divites aliique proceres, pristinam suam erga pauperiores fratres incuriam in 
sollicitam et operosam dilectionem mutabunt, eorum insta postulata aperto corde excipient, 
eorumque forte culpis et erroribus libenter parcent. Operarii vero, quovis odii invidiaeque sensu, 
quo socialis certaminis fautores tam callide abutuntur, sincere restincto, locum sibi a divina 
Providentia in humana societate assignatum non solum non fastidient, sed magni facient, utpote 
bene sibi consoli, ad commune bonum pro suo quemque munere et officio vere utiliter et 
honorifice adlaborare eiusque vestigia pressius sequi, qui cum in forma Dei esset, faber inter 
homines esse et fabri filius haberi voluit. 


Opus adstat sane arduum. 


Ex hac igitur nova in mundum diffusione Evangelici spiritus, qui christianae moderationis et 
universalis caritatis spiritus est, optatissimam illam ac plenam humanae societatis 
instaurationem in Christo illamque « Pacem Christi in Regno Christi futuram confidimus, in quam 
ab ipso Pontificatus Nostri exordio, omnes curas Nostras omnemque pastoralem sollicitudinem 


294 


intendere decrevimus firmiterque apud Nos statuimus (72); Vosque, Venerabiles Fratres, qui 
Ecclesiam Dei, Spiritu Sancto mandante, Nobiscum regitis (73), ad eundem hunc praecipuum et 
in praesens maxime necessarium finem, in omnibus orbis partibus, etiam in regionibus sacrarum 
ad infideles Missionum. laudabili admodum zelo impense adlaboratis. Vobis sint merita 
laudationum praeconia, simulque iis omnibus sive clericis sive laicis, quos eiusdem magni operis 
cotidianos participes atque validos adiutores laeti conspicimus, dilectos Filios Nostros Actioni 
Catholicae addictos, qui peculiari studio de re sociali coram, quatenus haec Ecclesiae ex ipsa sua 
divina institutione competit et incumbit, Nobiscum suscipiunt. Hos. omnes etiam atque etiam in 
Domino hortamur, ut nullis parcant laboribus, nullis vincantur difficultatibus, sed magis 
magisque in dies confortentur et sint robusti (74). Arduum sane ipsis aggrediendum proponimus 
opus: probe enim novimus utrinque, sive inter superiores, sive inter inferiores societatis classes, 
obstacula et impedimenta, quae vinci debeant, exstare plurima. Ne tamen animos despondeant: 
asperis certaminibus .se obiicere christianorum est graves autem exantlare labores, eorum qui 
ut boni Christi milites (75) eum propius sequuntur. 


Omnipotenti ergo auxilio unice confisi Illius, qui « omnes homines vult salvos fieri » (76), miseras 
illas animas a Deo aversas totis viribus iuvare contendamus easque a temporalibus curis 
abstrahentes, quibus nimis implicantur, ad aeterna fidenter aspirare doceamus. Id autem 
quandoque facilius obtinebitur, quam prima fronte sperandum forte videbatur. Etenim, si etiam 
in latebris vel perditissimi hominis latent, ceu igniculi sub cinere. mirae spirituales vires, 
testimonia haud dubia illius animae naturaliter christianae, quanto magis in cordibus eorum 
quam plurimorum, qui potius per ignorantiam vel externa rerum adiuncta in errorem inducti 
sunt! 


Ceterum, laeta quaedam socialis restaurationis signa ipsa opificum agmina iam portendunt, in 
quibus magno animi Nostri gaudio confertos cernimus etiam globos iuniorum operariorum, qui 
et secundis auribus divinae gratiae consilia excipiunt et miro zelo socios suos Christo lucrifacere 
student. Nec minori lande prosequendi sunt opificum coetuum duces qui, propriis commodis 
posthabitis et unice de sodaliuni suorum bono solliciti. aequas eorum expostulationes cum totius 
artificii prosperitate prudenter componere et promovere satagunt, neque ab eximio hoc munere 
se deterrere sinunt ullis sive impedimentis sive suspicionibus. Quin et complures iuvenes, mox 
inter societatis proceres sive ob ingenium sive ob divitias clarum locum habituros, intensiore 
studio sociales res excolentes est cernere, qui sociali instaurationi totos se reapse dedituros 
laetam spem faciunt. 


Qua via procedeadum. 


Itaque praesentes rerum rationes qua via, Venerabiles Fratres, incedendum sit clare demonstrant. 
Nobis enim nunc, ut alias non semel in Ecclesiae historia, mundus obiicitur magna ex parte in 
paganismum fere relapsus. Ut integrae hae hominum classes ad Christum, quem negarunt. 
reducantur, ex iis ipsis seligendi sunt et formandi auxiliares Ecclesiae milites, qui illos illorumque 
mentes et optata: bene norint, qui in eorum corda suavi quadam fraterna cantate penetrare 
possint. Primi et proximi nimirum opificum apostoli, opifices sint oportet; apostoli vero inter 
artificii commerciique asseclas, ex iisdem hominibus esse debent. 


Hos laicos cum opificum tum herorum apostolos studiose quaerere, prudenter eligere, apte 
excolere et instituere Vestrum, Venerabiles Fratres, vestrique cleri potissimum est. Difficilis sane 
provincia sacerdotibus imponitur, ad quam obeundam acri de re sociali studio vite parandi sunt 
quicumque in spem Ecclesiae adolescunt; sed maxime necesse est ut, quos peculiari ratione ad 
hoc munus deputaturi estis, tales se exhibeant, qui exquisitissimo iustitiae sensu praediti, 

cuiuscumque iniqua expostulanti aut iniuste agenti, virili prorsus constantia obsistant; qui 
prudentia et discretione a quovis extremo aliena excellant; quos praesertim caritas Christi intime 
pervaserit, quae una valet hominum corda et voluntates iustitiae aequitatisque legibus fortiter 
simul et suaviter subigere. Hac via, quam felix rerum usus non semel comprobavit, omni 
alacritate incedendum esse non est cnr ambigamus. 


Hos autem dilectos Filios Nostros ad tantum opus electos enixe in Domino hortamur, ut 
excolendis viris sibi commissis totos se dedant, in eoque officio apprime sacerdotali et apostolico 
adimplendo christianae institutionis vi opportune utantur, iuvenes docendo, christiana sodalitia 
instituendo, studiorum coenacula condendo ad normam fidei excolendorum. In primis autem 
magni faciant et in bonum suorum alumnorum assidue adhibeant pretiosissimum cum privatae 
tum socialis instaurationis instrumentum, quod Litteris Nostris Encyclicis Mens Nostra (77) in 
Exercitiis spiritualibus positum esse edocuimus ; quibus Litteris cum Exercitia pro laicis 
quibuscumque, tum etiam  utilissimos opificum | Secessus aperte commemoravimus 
vehementerque commendavimus: in illa enim spiritus schola non modo optimi excoluntur 
christiani, sed veri quoque apostoli pro quavis vitae condicione instituuntur, et igne Cordis Christi 
inflammantur. Ex hac schola, ut Apostoli e Coenaculo Hierosolymitano, prodibunt in fide 
fortissimi, invitta in insectationibus coustantia firmati, zelo flagrantes, de Regno Christi 
quaquaversus propagando solum solliciti. 


Et sane, talibus nane maxime opus est robustis Christi militibus, qui totis viribus adlaborent ad 
humanam familiam incolumem servandam ab immani prorsus exitio, in quod rueret si, spretis 
evangelicis doctrinis, ille rerum ordo praevalere permitteretur, qui non minus leges naturae 
quam divinas conculcat. Ecclesia Christi super inconcussam petram constituta nihil habet cur sibi 
timeat, cum pro certo sciat nunquam fore ut portae inferi contra ipsam praevaleant (78): quin 
immo tot saeculorum usu compertum habet se e maximis procellis fortiorem egredi solere 
novisque ornatam triumphis. Sed materna eius viscera nequeunt non commoveri ob innumera 
mala, quibus inter huiusmodi procellas tot hominum milia vexarentur, atque potissimum ob 
gravissima spiritualia damna inde secutura, quae tot animas Christi Sanguine redemptas ad 
aeternam agerent ruinam. 


Nihil igitur intentatum relinqui debet ad tanta mala ab humana societate avertenda: huc labores, 
huc industriae omnes, huc assiduae fervidaeque ad Deum preces vergant. Etenim, divina 
adiuvante gratia, humanae familiae sortes in manibus nostris sunt. 


Ne sinamus. Venerabiles Fratres dilectique Filii, ut filii hnius saeculi in generatione sua nobis 
prudentiores videantur, qui ex divina bonitate filii lucis sumus (79). Illos siquidem deprehendimus 
summa sagacitate strenuos asseclas sibi seligere et instituere, qui errores suos peromnes 
hominum ordines totiusque orbis terrarum plagas in dies latius diffundant. Quandocumque 
autem Ecclesiam | Christi vehementius impugnare suscipiunt, videmus eos intestinis 
dissentionibus sepositis in unam aciem magna concordia cogi et ad communem finem 
assequendum viribus prorsus unitis adlaborare. 


Arcta commendatur unio :et conspiratio. 


lam vero, quot quantaque indefessus catholicorum zelus, cum ad bonum sociale et oeconomicum, 
tum in re scholari et religiosa ubique moliatur, nemo profecto est qui ignoret. Sed mira haec et 
laboriosa actio haud raro minus efficax evadit ob vires nimis in diversa distractas. Uniantur igitur 
omnes bonae voluntatis viri, quotquot sub Ecclesiae Pastoribus hoc bonum ac pacificum Christi 
certamen certare volunt; omnesque. Ecclesia duce ac magistra, in christianam humanae 
consortionis restaurationem, quam Leo XIII per immortales Litteras Rerum novarum auspicatus 

est; pro cuiusque ingenio, viribus, condicione, aliquid conferre nitantur ; non se nec sua 
quaerentes, sed quae sunt lesu Christi (80); non propria consilia omnino urgere contendentes, 
sed ea vel optima remittere parati, si maius commune bonum id requirere videatur: ut in omnibus 
et super omnia Christus regnet, Christus imperet, cui « honor et gloria et potestas in saecula » 
(81). 


Quod ut fiat feliciter, Vobis omnibus, Venerabiles Fratres dilectique Filii, quotquot permagnae 
Catholicae familiae Nobis commissae estis membra, at peculiari quadam cordis Nostri dilectione 
opificibus aliisque manualium artium operariis a divina Providentia vehementius Nobis 
commendatis necnon christianis heris operumque curatoribus, paterno ex animo Apostolicam 
Benedictionem impertimus. Datum Romae apud Sanctum Petrum, die XV mensis Maii, anno 
MDCCCCXXXI Pontificatus Nostri anno decimo. PIUS PP. XI. 


11 


Prior - Mater et magistra, post Sollicitudo rei socialis 


11. CENTESIMUS ANNUS LITTERAE ENCYCLICAE IOANNIS PAULI PP. Il. SUIMMI PONTIFICIS 
SAECULO IPSO ENCYCLICIS AB EDITIS LITTERIS RERUM NOVARUM TRANSACTO 


1. Centesimus Annus a promulgatione Litterarum Encyclicarum Decessoris Nostri v.m. Leonis XIII, 
quae verbis Rerum novarum incipiunt (1), multum habet in praesenti Ecclesiae et Nostri etiam 
Pontificatus historia momentum. Singulariter enim illae praestant, quod sollemnibus Summorum 
Pontificum Documentis commemoratae sunt, a quadragesimo anno postquam foras elatae erant 
ad nonagesimum usque. Encyclicarum Rerum novarum iter historicum aliis scriptionibus esse 
notatum dici potest quae de illis monebant easque simul exsequebantur (2). 


Centesimo anno ex quo eaedem sunt editae idem facere statuentes plurium Episcoporum rogatu, 
Institutorum ecclesialium, Sedium studiorum, conductorum et opificum, tum uti privatorum tum 
uti consociationum participum, ante omnia cupimus gratiam ref erre quam tota Ecclesia debet 
Pontifici Maximo propter eius « immortales Litteras » (3). Cupimus etiam ostendere copiosum 
umorem qui ex ea scaturit radice non exhaustum esse procedentibus annis, quin immo esse 
abundantiorem factum. Id testantur varia incepta quae hanc celebrationem antecesserunt 
prosequuntur et sequentur, quaeque Conferentiae  Episcopales paraverunt, Corpora 
internationalia, Studiorum | Universitates et  academicae Institutiones, | Consociationes 
professoriae multaque alia Instituta et personae in tot mundi partibus. 


2. Hae Litterae Encyclicae huiusmodi celebrationes participant, ut gratiae Deo agantur a quo 
descendit « omne datum optimum et omne donum perfectum » (lac 1, 17), quia hoc usus est 
Documento abhinc centum annos prodito a Petri Sede, tantum operans bonum in Ecclesia et in 
mundo tantamque diffundens lucem. Commemoratio, quae hic fit, ad Litteras Encyclicas Papae 
Leonis pertinet et simul ad Encyclicas et cetera scripta Nostrorum Decessorum quae multum 
contulerunt ad eas reddendas praesentes et efficientes volventibus temporibus, illud 
constituendo quod est postea vocatum « doctrina socialis » vel « disciplina socialis » vel etiam « 
Ecclesiae Magisterium sociale ». 


Ad huius doctrinae auctoritatem respiciunt iam binae Litterae Encyclicae quas de re sociali 
edidimus Nostri Pontificatus annis: nempe Laborem exercens de hominum labore, et Sollicitudo 
rei socialis de progressus hominum populorumque praesentibus quaestionibus (4). 

3. Volumus nunc ut Encyclicae Papae Leonis relegantur invitantes ad « respectandum » in ipsius 
textum, ut rursus divitiae reperiantur principiorum fundamentalium, quae illae de enodatione 
quaestionis artificum enuntiant. Sed hortamur etiam ad « cirrumspectandum », in « res novas » 
quae nos circumsistunt et in quibus nos sumus demersi, ut ita dicamus; quae saepe longe 
dissimiles sunt earum « rerum novarum » quae superioris saeculi ultimum decennium 
distinxerunt. Adhortamur denique ad « futura inspectanda », cum iam aetatis christianae tertium 
imminet millennium, rerum incognitarum sed etiam promissionum plenum. Quae res et 
promissiones nostram mentem lacessunt vimque creatricem, nostrique tamquam 'unici magistri" 
Christi (cf. Mt 23, 8) discipulorum officii conscientiam excitant ut viam' monstremus, veritatem' 
profiteamur et 'vitam' quae Ipse est (cf. lo 14, 6) nuntiemus. 


Ita, non solum iterum affirmabitur perpetua huius modi doctrinae vis, sed se indicabit etiam 
verus sensus Traditionis Ecclesiae, quae semper viva et vitalis super fundamentum aedificat a 
nostris in fide patribus actum et praecipue super fundamentum quod Apostoli Ecclesiae 
tradiderunt (5) lesu Christi nomine, fundamentum praeter quod « aliud nemo potest ponere » (1 
Cor 3, 11). 


Sui ut successoris Petri muneris conscientia monitus Leo XIII quaestionem tractavit et eadem 
conscientia eius movetur hodie successor. Sicut is, et ante eum ac post eum Pontifices, 
evangelicam imaginem repetimus scribae facti discipuli Regni caelorum, quem Dominus dicit 
similem esse « homini patri familias, qui profert de thesauro suo nova et vetera » (Mt 13, 52). 
Thesaurus magna est Ecclesiae Traditio quae « vetera » continet, accepta et tradita sine ulla 
intermissione, et simul sinit ut « nova » legantur, inter quae Ecclesiae et mundi vita procedit. 


Ad haec nova quae Traditioni inserta fiunt vetera atque opportunitates et materiam suppeditant, 
qua et ipsa ditior evadat et vita fidei, pertinet etiam fecunda innumerabilium hominum industria 
qui Magisterii Socialis institutione impulsi hanc segui nisi sunt pro suo officio in mundo. Vel 
privatim agentes vel multipliciter in coetus consociationes et in corpora glomerati magnum ii 
generaverunt motum pro fiumana persona tuenda eiusque dignitate: qui quidem in alternis 
historiae eventibus multum profuit iustiori societati constituendae vel saltem  iniustitiis 
coercendis et minuendis. 


Hae Litterae Encyclicae eo spectant ut in lucem proferant fecunditatem principiorum quae Leo 
XIII enuntiavit quaeque ad doctrinae Ecclesiae patrimonium pertinent indeque eius magisterii 
auctoritatem obstringunt. Sed pastoralis sollicitudo Nos induxit etiam ad nonnullorum eventuum 
recentioris historiae inquisitionem proponendam. Supervacaneum est animadvertere muneris 
Pastorum partem esse attente considerare eventorum cursum ut cognoscantur novae 
evangelizationis necessitates. Non est tamen huius inquisitionis iudicia decretoria proferre, 
quandoquidem ex sese ad propriam magisterii provinciam non illud pertinet. 


CAPUT I 
ENCYCLICARUM « RERUM NOVARUM » NOTAE PROPRIAE 


4. Superiore saeculo exeunte cursui historico occurrit Ecclesia, qui iamdudum in effectu erat sed 
tunc in magnum erat adductus discrimen. Huius cursus causa praecipua summa fuit mutationum 
maximi momenti, quae in politica oeconomica et sociali regione sed etiam in regione scientiae 
et technicae disciplinae factae erant, et insuper multiformis praeponderantium ideologiarum 
efficacitas. Earum mutationum exitus in provincia politica nova notio societatis et reipublicae 
fuerat ideoque auctoritatis. Translaticia societas dissolvebatur et alia formari coepta erat spe 
novorum libertatum conferta sed periculis etiam novorum iniustitiae et servitutis generum. 

In campo oeconomico, quo inventa confluebant et scientiarum usus, gradatim perventum erat 
ad novas rationes pariendi bona hominibus consumenda. Novum apparuerat possessionis genus, 
id est pecuniae caput et novum genus laboris, nimirum mercede repensi ac duris rationibus conf 
ectionis signati, sine debita sexus aetatis vel condicionis familiaris observantia, sed tantummodo 
efficientia determinati, lucri incrementi causa. 


Ita labor merx fiebat, quae emi poterai et venire in mercatu cuiusque pretium lege finiebatur 
postulationis et suppeditationis, nulla habita ratione rerum necessariarum ad sustentandam 
cum personam tum eius familiam. Praeterea ne certus quidem opif ex erat posse se « propriam 
» vendere « mercem », cum continuo periclitaretur sine opere esse quod, cum nullae essent 
providentiae sociales, quodammodo idem valebat ac fame confici posse. 


Huius mutationis exitus divisio erat societatis « in duas civium classes ... immenso inter utramque 
discrimine interiecto » (6). Eiusmodi conditio auctae mutationi politicae iungebatur. Ita vigens 
tunc politica ratio idoneis legibus, aut contra quolibet consulto interventu negletto, fovere 
nitebatur plenam libertatem oeconomicam. Eodem tempore oriebatur et constitute formabatur, 
et quidem non raro violenter, alia possessionis notio atque vitae oeconomicae, quae novum 
postulabat ordinem publicum et socialem. 


In huius contrapositi culmine summo, cum iam perspicue apparerent immanis rerum socialium 
iniustitia, qualis multis in partibus erat, et periculum civilis commutationis, cui opiniones tunc « 
socialistae » vocatae favebant, Leo XIII auctoritatem suam interposuit per Documentum quod 
primum ordinatim conditionem opificum tractabat. Aliquot aliae Litterae illis Encyclicis 
antecesserunt potius ad institutiones publicas collatae, aliae autem eas sunt secutae (7). In his 
temporum rerumque adiunctis praecipue commemorandae sunt Encyclicae quae Libertas 
praestantissimum inscribuntur, ubi fatta mentio est vinculi constitutivi libertatis humanae cum 
veritate, talis quidem ut libertas, quae renueret se veritate obstringere, in arbitrium prolaberetur 
et recideret ad serviendum sordidissimis cupidinibus et ad se destruendam. Unde enim omnia 
mala oriuntur, quibus Encyclicae Rerum novarum obsistere volunt, nisi e libertate quae in campo 
industriae oeconomicae et socialis ab hominis veritate digreditur! 


Pontifex ille adhaerescebat insuper antecessorum doctrinae necnon multis Documentis 
episcopalibus, scientiarum pervestigationibus a laicis provectis, motuum et consociationum 
catholicarum actioni atque operibus effectis in regione sociali quae Ecclesiae vitae altero dimidio 
XIX saeculi propria fuerunt. 


5. « Novae res », quas Romanus Pontif ex respiciebat, nequaquam bonae erant. In prima 
Encyclicarum paragrapho, « res novas » ille describit, unde conditum est nomen (Rerum 
novarum), gravibus quidem verbis « Rerum novarum semel excitatà cupidine, quae diu quidem 
commovet civitates, illud erat consecuturum ut commutationum studia a rationibus politicis in 
oeconomicarum cognatum genus aliquando defluerent. Revera nova industriae incrementa 
novisque euntes itineribus artes: mutatae dominorum et mercenariorum rationes mutuae 
divitiarum in exiguo numero affluentia, in multitudine inopia: opificum cum de se confidentia 
maior, tum inter se necessitudo coniunctior, praeterea versi in deteriora mores, effecere, ut 
certamen erumperet » (8). 


Leo cumque ipso Ecclesia et civilis communitas sistebant ideo ante societatem conflictatione 
divisam, eo acriore et saeviore quod omnis regulae et normae erat expers. Conflictatio fuit inter 
pecuniae caput et laborem, vel — ut eam Encyclicae appellavere, — « conditio opificum », de 
qua circumscripta piane rationibus asperrimis quibus tunc ostendebatur suam Pontifex 
expromere non timuit sententiam. 

Est hic id cogitandum imprimis quod Encyclicae pro hoc nostro tempore suggerunt. Adversus 
dimicationem, quae hominem contra hominem quasi « lupos » opponebat, etiam alteros in 
periculo ad victum pertinente alteros in opulentia collocans, Leo non dubitava sibi esse 
auctoritatem suam interponendam, idque ex conscientia « apostolici muneris » (9), nempe officio 
ab ipso lesu Christo accepto 'pascendi agnos et oves' (cf. lo 21, 15-17) et 'solvendi ac ligandi in 
terra' pro Regno caelorum (cf. Mt 16, 19). Is profecto pacem restituere cogitabat nec eius aetatis 
lector potuit non notare obiurgationem certaminis classium quam ipse enuntiavit aperte (10). 
Sed bene sibi conscius erat pacem super iustitiae fundamentum aedificari: Encyclicarum summa 
principalis in eo fuit ut fundamentales condiciones iustitiae denuntiarentur in id temporis 
condicione oeconomica et sociali (11). 


Hoc modo Leo XIII, decessorum vestigiis insistens perenne pro Ecclesia exemplum confirmavit. 
Haec enim habet quod dicat in certis humanis condicionibus, privatis et communibus 
nationalibus et internationalibus, de quibus veram profert doctrinam, corpus scilicet, quo ipsa 
usa res sociales inquirat, de iis suum aperiat consilium et directiones indicet ad componendas 
quaestiones inde exorientes. 


Leonis XII! temporibus longe aberat ut eiusmodi notio iurisofficii Ecclesiae communiter 
probaretur. Colebant namque duplicem maxime mentium inclinationem: alteram ad hunc 
mundum et ad hanc vitam spectantem a qua fides aliena manere debebat, alteram ad solam 
transmundanam salutem quae tamen praesentiam in terra nec illustrabat nec dirigebat. Tunc 
Pontificis animus in vulgandis Encyclicis Rerum novarum Ecclesiam quodam donabat « civitatis 
statuto » in mutabilibus hominum et Rerumpublicarum vitae publicae eventibus, idque est 
postea magis firmatum. Revera doctrinam socialem docere et diffundere ad Ecclesiae munus 
evangelizandi pertinet et nuntii christiani pars est, quandoquidem haec doctrina eius nuntii 
directas consecutiones exhibet in vita societatis, atque in Christo Salvatore testificando etiam 
cotidianum laborem quadrat ac contentiones pro iustitia illi conexas. Ea insuper fontem instituit 
unitatis et pacis, in conflictationibus, quae necessario in provincia oriuntur oeconomica sociali. 
Sic fieri potest ut secundum novas condiciones vivatur, non minuta personae humanae 
transcendenti dignitate nec in seipsis nec iil adversariis, illaeque in iustam enodationem 
adducantur. 


Nunc centum post annis huius propensionis vis opportunitatem Nobis praebet conferendi aliquid 
ad « doctrinam socialem christianam » elaborandam. « Nova evangelizatio », cuius mundus 
huius temporis vehementer indiget, et quam saepenumero sumus persecuti, debet suis in 
partibus potissimis doctrinae socialis Ecclesiae nuntium numerare, etiamnum aptae, sicut 
temporibus Leonis XIII, ad rectam viam ostendendam, qua magnae huius aetatis provocationes 
oppetantur, dum ideologiae plus plusque in dies de existimatione sua perdunt. Quemadmodum 
fecit Leo Pontifex, oportet repetamus non esse extra Evangelium solutionem « qua,estionis 
socialis » at contra « res novas » posse in eo suum veritatis spatium invenire rectamque moralem 
collocationem. 


6. Cum instituisset certamen illustrare, quod factum erat inter caput pecuniae et opus, Leo XIII 
opificum iura fundamentalia affirmavit. Eam ob causam principium legendi textum Leonis est 
opificis dignitas qua talis et eandem ob causam laboris dignitas qui sic definitur: « Hoc est enim 
operari, exercere se rerum comparandarum caussa, quae sint ad varios vitae usus, 
potissimumque ad tuitionem sui necessariae » (12). Pontifex affirmat laborem esse 'personalem', 
« quia vis agens adhaeret personae, atque eius omnino est propria, a quo exercetur, et cuius est 
utilitati nata » (13). Ita labor ad vocationem pertinet cuiusque personae; quin homo suo labore 
se exprimit et perficit. Simul labor rationem habet 'socialem', tum ob suam cum familia 

necessitudinem tum etiam cum bono communi, cum « verissimum sit, non aliunde quam ex 
opificum labore gigni divitias civitatum » (14). Haec in Encyclicis Litteris Laborem exercens (15) 
iteravimus et enucleavimus. 


Aliud magni momenti principium haud dubie istud est: iuris dominii personis singularibus tributi 
(16). Ipsum spatium, quod in Encyclicis huic iuri conceditur, quanti illud aestimetur ostendit. 
Pontifex quidem non ignorat possessionem privatam non pondus habere absolutum nec 
proclamare cessat principia alicuius completivae rationis, quale est principium bonorum terrae 
addictionis universalis (17). 


Aliunde est sane verum genus privatae possessionis, quod is praecipue in oculis habet, genus esse 
possessionis terrae (18). At id non impedit quin causae allatae ad possessionem privatam 
tuendam, hoc est ut ius affirmetur possidendi necessaria ad personalem propriaeque familiae 
profectum — quaecumque est huius iuris forma certa et definita — vim suam retineant. 


Id est rursus adseverandum tum in conspectu mutationum quas videmus in constitutionibus 
factas ubi opum ad producendum aptarum possessio communis praeponderabat, tum etiam in 
conspectu crescentium indiciorum paupertatis vel potius impedimentorum possessionis privatae 
quae emergunt in tot mundi partibus, iis non exceptis in quibus praevalent constitutiones quae 
affirmationem iuris possessionis privatae suum faciunt fundamentum. Propter memoratas 
rerum mutationes necnon permanentem egestatem necessaria omnino iudicatur altior quaedam 
totius quaestionis investigatio, perinde ac perficietur deinde. 


7. Arcte vero cum proprietatis iure inculcant Leonis XIII Encyclicae alia iura similiter quae ad 
humanam spectant personam neque ab ea abalienari possunt. Eminet inter haec, ipsam ob spatii 
amplitudinem quam ei Pontifex destinat ob pondusque simul quod illi tribuit, illud ius quo « 
privatas societates finire concessum est homini », scilicet « iure naturae », quod quidem etiam 
licere significat consociationes institui tum dominorum atque operariorum tum horum dumtaxat 
(19). Ratio hinc ducitur cur tueatur Ecclesia et probet constitutionem opificum collegiorum quae 
plerumque fere syndicatus nuncupantur: profecto non quibusdam ex opinionum praeiudiciis nec 
propter indulgentiam in mentem vel sententiam de classibus, sed quod se consociare « ius 
naturae » nominatim est hominibus innatum ideoque antecedens eorum insertionem politicam 
in societatem. Namque « est ... ad praesidium iuris naturalis instituta civitas, non ad interitum 
eaque si civium coetus sociari vetuerit, piane secum pugnantia agat » (20). 


Una autem hoc cum iure quod — uti efferri decet — Pontifex aperte opificibus adsignat sive, 
nempe secundum ipsius vocem, "proletariis', adfirmantur consimili claritate ius quoque ne opus 
« in plures extrahatur horas », ius ad quiescendi intervalla, ius diversum puerorum et decus in 
muliebri genere, quantum naturam attingit diuturnitatemque operis (21). 


Si praeterea eorum habetur ratio, quae tradit historia de rationibus legitimis aut iure saltem 
haud prohibitis, quod ad stipulationes pertinet, sine ulla praestita fide super operis horis neque 
de publicae salubritatis condicionibus in operis locis neglectisque prorsus aetate sexuque 
candidatorum ad opus, probissime gravitas percipitur Pontificis adseverationis. « Scilicet tantum 
exigi operis, ut hebescat animus labore nimio », — scribit ipse — « unaque corpus defatigationi 
succumbat, non iustitia, non humanitas patitur ». Atque accuratius contractum definiens, unde 
videlicet possint 'operis rationes' reapse valere, adfirmat : « In omni obligatione, quae dominis 
atque artificibus invicem contrahatur, haec semper aut adscripta aut tacita condicio inest, 
utrique generi quiescendi ut cautum sit », « quantum cum viribus compensetur labore 
consumptis », et denique concludit: « neque enim honestum esset convenire secus » (22). 

8. Continuo vero post aliud Pontifex commemorat operarii tamquam personae ius. lus quidem 
agitur 'salarli iusti' quod tamen definiri minime licet « libero consensu itaque dominus rei, pacta 
mercede persoluta, libera visse fidem, nec ultra debere quidquam videatur » (23). Status proinde 
— quem ad modum id dicebatur aetatis — intercedere non valet ut horum contractuum viae 
decernantur, nisi ut ea curet universa implenda quae conceptis sint verbis pacta. Similis insuper 
notio ipsarum necessitudinum dominos inter operariosque solummodo pragmatica et informata 
rigido studio cuiusque singillatim hominis acriter in Litteris Encyclicis vituperatur, quandoquidem 
duplici adversatur operis naturae, quippe quod esse debeat personale ac necessarium. Etenim si 
opus, quatenus personale est, ad ipsum pertinet liberum usum quem habet quisque facultatum 
propriarum et virium, verum quatenus necessarium est, gravi illo regitur officio quo nempe 
quemque oportet « manere in vita ». Quocirca colligit Pontif ex: « Hinc ius reperiendarum rerum, 
quibus vita sustentatur, necessario nascitur quarum rerum facultatem infimo cuique non nisi 
quaesita labore merces suppeditat » (24). 


Alendo opifici eiusque domui par sit merces necesse est. Quod si necessitate opifex coactus, aut 
mali peioris metu permotus duriorem conditionem accipiat, quae, etiamsi nolit, accipienda sit, 
quod a domino vel a redemptore operum imponitur, istud quidem est subire vim, cui iustitia 
reclamat » (25). 


Utinam hae voces tum conscriptae, cum sic appellatus « capitalismus effrenus » grassabatur, 
hodie ne pariter essent eadem cum severitate repetendae ! Proh dolor! etiamnum contractuum 
deprehenduntur exempla ubi quaevis minima praetermittitur iustitia in argumento illo laboris 
puerorum minorum vel mulierum, in operis horariis ac salubritate condicionum apud officinas, in 
ipsa tandem aequa mercede. Quod etiam contingit, quantumvis multae effectae sint 
Declarationes et Conventiones eadem de causa inter gentes (26) sintque pariter intra Nationes 
ipsas opportunae latae leges. Adscripsit proin Pontifex « officiis non paucis neque levibus » 
quidem ipsorum « populo bene consulentium principum » munus navandi simul operam ut 
opificum prospiceretur saluti ac prosperitati, quia iis praetermissis officiis iustitia violaretur ; quin 
nec loqui dubitavit de « distributiva ... iustitia » (27). 


9. Aliud dein ius Leo XIII iuribus istius modi adiungit quod aequabiliter operariorum respicit 
condicionem. Cuius ob momentum Nobis memorare magnopere placet : ius id est libere religionis 
obligationes complendi. Inter cetera sane iura officiaque opificum Pontifex illud reponit 
quamquam omnium fere animus eo tempore quasdam quaestiones iudicabat potius pertinentes 
funditus ad privatam vitam. Necessitatem ille confirmat quietis festivae ut ad cogitationem 
caelestium bonorum referatur homo necnon cultum divinae maiestati debitum (28). Hoc insuper 
iure nequit destituere quisquam hominem ut quod mandato etiam claro innitatur: « Nemini licet 
hominis dignitatem, de qua Deus ipse disponit cum magna reverentia, impune violare »; 
quapropter Statum confirmare oportet opifici ipsi talis usum libertatis (29). 


Quicumque vero hac in perlucida adfirmatione prima initia dispiciat principii illius de religiosae 
libertatis iure, quod est deinceps argumentum factum complurium sollemnium Declarationum 
atque Conventionum inter gentes (30) necnon proprietas ipsius Conciliaris Declarationis 
Nostrique simul magisterii (31), haudquaquam ipsemet erret. Qua in re interrogandum prorsus 
est vigentesne hodie legum institutiones et consuetudines societatum industriis fabrilibus 
auctarum revera primarium ius requietis festivae praestent. 


10. Alia magni quidem momenti nota, quae doctrinis abundat nostrum in tempus utilibus, ipsa 
notio est necessitudinum inter Statum intercedentium ac cives. Litterae Rerum novarum 
utrumque reprehendunt sociale et oeconomicum institutum | socialismum videlicet et 

liberalismum. llli nominatim dicatur prior Litterarum praevia pars, ubi proprietatis privatae 
denuo adfirmatur ius; huic autem non peculiaris inscribitur pars sed — quod memoratu est piane 
dignum — vituperationes intenduntur, cum totum argumentum officiorum Status perpenditur 
(32). Statui enim haud licet « parti civium consulere », quae scilicet dives est ac prospera, simul 
aliunde « partem negligere », quae sine dubio multitudinis socialis maximum complectitur 
numerum; secus iustitiae nocetur ipsi quae praecipit suum ut cuique reddatur. « In ipsis 
protegendis privatorum iuribus, praecipue est infirmorum atque inopum habenda ratio. 
Siquidem natio divitum, suis septa praesidiis, minus eget tutela publica miserum vulgus, nullis 
opibus suis tutum, in patrimonio reipublicae maxime nititur. Quocirca mercenarios, cum in 
multitudine egena numerentur, debet curà providentiáque singulari complecti respublica » (33). 


Consilia vero haec temporibus istis potissimum valent, conspectis novis egestatis formis per 
orbem, atque etiam quoniam adseverationes sunt quae iam non certa aliqua pendent ex Status 
notione neque unica e politica doctrina. Principale enim hic principium Pontifex premit cuiuslibet 
politicae institutionis ut singuli nempe cives, quo minus intra societatem defendantur, plus eo 
indigeant studiosis auxiliis curationeque aliorum et praesertim publicae auctoritatis subsidio. 


Hoc nimirum pacto principium solidarietatis, prout nostra nominatur aetate, cuius vim simul 
intra cuiusque Nationis socialem ordinem simul inter orbis civitates Litteris inscriptis Sollicitudo 
rei socialis iteravimus (34), percipitur veluti primorum principiorum unum ipsius christianae 
mentis de rerum ordinatione sociali ac politica. Crebrius quidem a Leone XIII sub « amicitiae » 
titulo memoratur, quam apud Graecos iam reperimus philosophos; a Pontifice Pio IX nomine 
haud minus significante appellatur « socialis caritatis », dum Paulus VI ipse loquitur de « civili 
amoris cultu » (35), specie videlicet eiusdem rei prolatata secundum recentiores multiplicesque 
quaestionis socialis modos. 


11. Litterarum Encyclicarum repetitio sub lumine condicionum temporis nostri efficit quidem ut 
Ecclesiae perpetua sollicitudo ac devotio aestimetur illos erga hominum ordines qui ab ipso lesu 
Domino magis diliguntur. Documenti enim res insigniter profecto continuatam in Ecclesia 
testificatur ita dictam « optionem praeoptatam pro pauperibus », quae et a Nobis ipsis definita 
quoque est « singularis forma primarum partium tenendarum in caritatis christianae 
exercitatione » (36). De « operariorum quaestione » Encyclicae sic ad egentes referuntur 
miseramque simul ad condicionem vitae in quam novus nec raro violentus processus 
machinalium industriarum permagnas hominum redegerat multitudines. At hodie quoque 
plurimis in orbis terrestris locis consimiles processus commutationis oeconomicae socialis 
politicae eadem ipsa mala important. 


Civitatem autem ipsam si Leo XIII cohortatur ut pauperum statui ad iustitiae normam prospiciat, 
idcirco sane hoc suscipit quoniam convenienter animadvertit Reipublicae esse bonum regere 
commune capereque consilia ut omnis vitae socialis provincia etiam oeconomica aliquid 
conducat ad illud provehendum bonum dum sui iuris condicionem singulorum observet. Hoc 
tamen neminem adducere debet ut ad Leonis Pontificis mentem arbitretur omnem difficultatis 
socialis dissolutionem ab ipso Statu proficisci oportere. Ex contrario quin immo saepius ille 
necessarios terminos inculcat intervenientis Status eiusque indolem uti instrumenti, cum 
unusquisque homo et familia et societas Statum antegrediantur ipseque eo exsistat ut iura tum 
illius tum earum defendat neve ea opprimat (37). 


Praesens vero harum cogitationum utilitas non quemquam quidem praeterit. Ad grave autem 
argumentum limitum Status ipsius naturae ingenitorum redire decebit postmodum. Interea 
tamen capita illustrata haec, quae non sola in Encyclicis notanda sunt, sese apte componunt cum 

sociali Ecclesiae Magisterio, recepta etiam sana notione privatae proprietatis et operis, 
progressionis oeconomicae et Status concreti at in primis hominis ipsius. Memorabuntur deinde 
aliae pariter quaestiones, cum rationes quaedam expendentur rerum istius aetatis; verum iam 
nunc illud prae oculis teneatur necesse est quod iter munit quodamque modo viam indicat 
Encyclicis Litteris universaeque item Ecclesiae sociali institutioni: nempe rectus personae 
humanae conceptus eiusque unicum momentum, quando homo « in terris sola creatura est quam 
Deus propter seipsam voluerit » (38). In illo enim suam sculpsit imaginem similitudinemque (cf. 
Gn 1, 26) atque incomparandam ei tribuit dignitatem quam saepius sane Encyclicae Litterae 
efferunt. Re quidem vera, ea extra iura quae opere sibi suo homo adipiscitur, alia inveniuntur 
pariter iura quae nulli ab homine peracto respondent operi sed quae ipsius veluti personae ex 
essentia ipsa profluunt. 


CAPUT Il 
AD « NOVAS RES » HODIE VERSUS 


12. Nisi hodiernas quoque ad rerum condiciones conicerentur oculi, Litterarum « Rerum Novarum 
» manca omnino deficeret celebratio. lam sua ob principia interiora Documentum sese praebet 
ad talem deliberationem aptissimum quoniam historica eventuum descriptio necnon venturae 
aetatis praesagium ibidem reposita mirum omnino in modum accurata exactaque 
deprehenduntur, iis perceptis quae post Litteras evenerant. 


Nominatim vero illud confirmatur iudicium ipsis rerum conversionibus quae extremis anni 
MCMLXXXIX mensibus primisque anni mcmxc interciderunt. Etenim nec istae nec subsequentes 
penitus terrarum mutationes explanantur nisi secundum priores quasdam rerum condiciones 
quibus praevidentes Leonis XIII aestimationes quadamtenus concorporantur vel sanciuntur sicut 
et peiora usque temporum signa quae successores eius similiter perceperunt. Namque Leo 
Pontifex mala consectaria prospexit sub omni aspectu — politico sociali oeconomico — cuiusdam 
societatis regiminis « socialismum » suadentis qui id aetatis investigabatur per socialem aliquam 
philosophiam quique tractabatur tamquam motus plus minus bene ordinatus. Forsan quis 
miretur hodie cepisse a « socialismo » Pontificem initium reprehendendi remedia quae tum 
adderentur « opificum quaestioni », cum is nondum in alicuius Status figura subsisteret qui 
validus esset ac potens universis opibus et viribus praesto iacentibus, prout dein contigit. 
Subtiliter tamen ipse aestimavit periculum ne multitudines per speciem solutionis tam simplicis 
quam radicalis « operariorum quaestionis » tunc temporis allicerentur. Id quidem magis patet si 
sub lumine consideratur terribilis condicionis iniquitatis in qua turbae proletariae versabantur, in 
Nationibus quae modo ad fabriles industrias provectae erant. 


Duae res hic sunt collustrandae: primum mira quaedam claritudo, qua proletariorum vera 
percepta est condicio tota sua in atrocitate, tum virorum tum feminarum tum puerorum; deinde 
neque minor perspicuitas qua solutionis malum intellegitur, quod per inversionem quandam 
pauperum divitumque status detrimentum reapse iis quidem inferebat quos iuvare cupiebat. 
Remedium mali peius idcirco exstabat quam malum. In natura socialismi definienda illius aetatis, 
scilicet in privatis possessionibus demendis, Leo XIII penitus attigit quaestionis caput. 


Ipsius verba digna sunt quae attente legantur « Ad huius sanationem mali Socialistae quidem, 
sollicitata egentium in locupletes invidia, evertere privatas bonorum possessiones contendunt 
oportere, earumque loco communia universis singulorum bona facere Sed est adeo eorum ratio 
ad contentionem dirimendam inepta, ut ipsum opificum genus afficiat incomm odo: eademque 
praeterea est valde iniusta, quia vim possessoribus legitimis affert, pervertit officia reipublicae, 
penitusque miscet civitates » (39). Mala nimirum melius non potuerunt ostendi quae huius 

generis socialismi constitutione inducta sunt, qui penitus rempublicam uti institutum occupabat 
quemque postea « socialismum realem » nuncupaturi erant. 


13. Si quam rem suscepimus altius perscrutamur, positis ob oculos Litterarum quoque 
Encyclicarum nostrarum verbis quae sunt Laborem exercens atque Sollicitudo rei socialis, hoc 
profecto est addendum, praecipuum errorem « socialismi » generis esse anthropologici. Inibi 
enim ipse homo elementum tantum consideratur atque corporis socialis particula ita ut 
uniuscuiusque bonum ad machinamenti socialis et oeconomici congruentem motum penitus 
subiciatur, dum contra idem individui bonum exsistere posse iudicatur sine libera ipsius electione 
minimeque spectato eius officio pro bono malove. Sic homo ad seriem quandam deducitur 
socialium oeconomicarumque necessitudinum atque notio personae evanescit veluti liberi 
subiecti cuiusdam moralis voluntatis, quod hanc per voluntatem ordinem socialem constituit. Ex 
hac autem perperam concepta de persona notione oriuntur iuris ipsius vitium, quod terminos 
definit libertatis personae eiusdemque condiciones, necnon privatae possessionis eversio. Etenim 
homo omnibus rebus si penitus diripitur ut aliquam rem « suam » nuncupare nequeat et si ipse 
facultate sustentandi se libero opere privatur, sociali videlicet machinae subditur et iis qui 
eandem gubernant: quapropter dignitatis personae humanae agnitio difficilior evadit atque sic 
iter impeditur quod verae humariae communitatis ad constitutionem perducit. 


At contra ex christiana doctrina personae recta necessario societatis eruitur notio. Ad Rerum 
novarum sententias socialemque similiter Ecclesiae doctrinam socialitas hominis minime ab ipsa 
republica absorbetur, sed in aliis inferioribus sodaliciis explicatur, capto a familia initio usque ad 
oeconomicas et sociales politicas et culturales consociationes quae ex hominis natura orientes 
— bono communi usque servato — sua ipsorum fruuntur libertate. Id quidem ipsum « 
subiectivitatem societatis » vocavimus quae una cum individui subiectivitate a « socialismo reali 
» deleta est (40). 


Si quis ultro interroget unde haec personae humanae falsa notio ac societatis « subiectivitas » 
oriantur, necesse sit respondeat easdem potissimum ab atheismo dimanare. Deo autem ipsi qui 
rebus etiam mundanis iuvantibus vocat cum respondet homo, sibi fit idem conscius de sua 
transcendenti dignitate. Haec responsio ab unoquoque homine elici debet in qua humanitatis 
illius f astigium invenitur quamque nullum sociale machinamentum vel subiectum commune 
substituere potest. Si vero Deum haud esse asseverant, de persona ipsius detrahunt 
fundamentum; tum idcirco socialis ordo impellitur ut reficiatur, auctoritate penitus et personae 
dignitate neglecta. 


Ceterum atheismus de quo disseritur arcte cum rationalismo illuministico coniungitur, qui 
humanam rem machinae modo iudicat. Itaque de germana hominis granditate hoc modo 
praeciduntur aestimatio suprema itemque eiusdem transcendentia prae mundanis rebus, 
discrepantia consiliorum in ipsius corde insita, cum inter boni plenitudinem iactatur et 
imparilitatem ad idem consequendum, et in primis salutis desiderium quod inde proficiscitur. 


14. Eadem ex radice et ratione atheistarum instrumenta colliguntur quae pertinent ad actionem 
propriam socialismi, qui Rerum novarum verbis damnatur. Agitur nimirum de contentione inter 
ordines. Pontif ex ipse — vere confiteamur — damnare non vult omnem et quamlibet 
controversiam socialem: probe enim novit Ecclesia inter societatis ordines quasdam exsurgere 
dimicationes aliqua quasi e necessitate, ob quas crebro est christiano decernendum prompte et 
congruenter. Ceterum Litterae Encyclicae quarum titulus Laborem Exercens contentionis 
aequitatem agnoverunt, cum ipsa 'pro sociali iustitia in certamen' vertitur (41). In Litteris 
Quadragesimo anno autem scribitur: « Classium enim pugna, modo ab inimicitiis mutuoque odio 

abstineat, paulatim transit in honestam quandam disceptationem, iustitiae studio fundatam » 
(42). 


De contentione inter ordines potissimum damnatur notio cuiusdam pugnae quae non ethicis 
rationibus vel iuridicis finitur, quae videlicet dignitatem personae alterius respuit (eadem proinde 
semet quoque reicit ipsa), quae idcirco omnem accommodationem amovet atque nihil universum 
societatis bonum persequitur, sed bonum particulare quod in bonum commune subrogatur et 
cuncta adversa tollere studet. Revocatur denique doctrina de eo quod est « bellum universale », 
ratione quidem spectata controversiae de socialibus ordinibus, quod nimia rei bellicae cura 
cupidoque dominandi illa aetate ad necessitudines inter nationes inferebat. Pro congruenti 
aequabilitate perquirenda inter variarum nationum commoda doctrina inducebatur talis quae 
asseveraret propriam partem prorsus praevalere debere, adhibitis quoque mendaciis et in cives 
terroribus, et armis excidii totius (quae tunc temporis coepta sunt excogitari) ut adversariorum 
opes exstinguerentur. Inter ordines igitur certamen ad marxianam sententiam atque secundum 
nimium bellicae rei studium eiusdem stirpis sunt: ex atheismo scilicet oriuntur et humanae 
personae contemptione, unde roboris potius quam rationis iurisque praevaleat principium. 


15. Rerum novarum Litterae Encyclicae instrumentis rerum efficiendarum obstant quae publice 
ministrantur, quandocumque quilibet civis ita quasi « segmentum » denticulatae rotae fit in Statu. 
Eae simul resistunt pari cum impetu illis doctrinis, quae omnino detineri volunt extra 
Rempublicam rem oeconomicam. Certe oeconomicae actioni aliquid proprii legitime conceditur, 
a quo Civitas arcenda est. At ipsa iuridicas condiciones inducere debet, in quibus rationes 
oeconomicae explicentur, et sic prima principia servare in oeconomica libertate, quae 
aequalitatem quandam postulat inter partes, ne quaedam pars tantum polleat ut reliquae in 
servitutem revera redigantur (43). 


Hac autem de re Rerum novarum Encyclicae Litterae suadent congruarum reformationum iter, 
quae operi dignitatem reddant ad liberas hominis actiones spectantem. lpsae quidem 
conscientiam officii a societate postulant et a regimine, unde opifex contra gravissimam curam 
coactae vacuitatis lucrosorum operum potissimum defendatur. Praeteritis vero temporibus duas 
propter rationes eodem vergentes id fiebat, simul cum politica oeconomica ageretur quae 
aequum auctum iuvaret, simul cum coactae ab opere cessationis cautio interponeretur et 
renovata educatio in artibus et professionibus secundaretur, ut opifices ad res transire possent 
fioridiores ex operibus et muneribus minus valentibus et infirmatis. 


Societas exinde et Status tanta salaria praestare debent ut convenienter sustententur opifex 
eiusdemque domus, peculii cuiusdam repositi data quoque facultate. Haud mediocrem id requirit 
nisum et conatum ad cognitiones opificibus praebendas et facultates magis magisque aptiores, 
ut eorum opus melius feraciusque evadat; verum assiduam quoque vigilantiam postulat idem, 
valde consentaneis iuvantibus legibus ut foeda abusio tollatur quae humilioris ordinis apprime 
respicit opifices, alienigenas item et segregatos. Decretoria existimantur hac in re opificum 
collegia, quae minima salaria paciscuntur et operis condiciones. 


Operis tandem horaria « humana » serventur quietisque necnon ius suam cuiusque indolem 
patefaciendi in ipso operis loco ac sine conscientiae ulla violatione dignitatisve. Munus hic 
profecto repetatur collegiorum quae sunt non modo pactionts veluti instrumentum verum etiam 
tamquam quidam « lo-ci », ubi opificum natura declaratur : ipsa quidem progressibus inserviunt 
certi cultus operis opemque pariter ferunt ut vitam modo vere humano fabricae participent 
opifices (44). 

Haec ad proposita consequenda tam directe quam oblique operam suam conferre debet 
Respublica: oblique scilicet necnon ad subsidiaritatis principium, feliciores quidem inducendo 
condiciones quae actionis oeconomicae libero usui favean t unde copiosae praebeantur operis 
opportunitates et divitiarum capita; directe ac secundum solidarietatis principium, fines 
quosdam qui humiliores tueantur constituendo ipsi partium libertati quae operis condiciones 
decernunt, itemque illud prospiciendo ut minimum vitale subsidium habeat opere carens opifex 
(45). 


Litterae hae Encyclicae et cum iis coniunctum Magisterium sociale in saeculi xlx et xx traiectu 
variam multiplicemque habuerunt vim. Quae vis in innumeris reformationibus conspicitur, in 
providentiis scilicet socialibus et pensionibus atque calamitatum cautionibus, intra rationes 
videlicet ampliores quibus melius opificum iura serventur (46). 


16. Hae autem reformationes a Nationibus partim inductae sunt, quibus tamen in obtinendis 
magnum praestitit officium industria opificum Motus. Repellendarum iniuriarum et damnorum 
causa exortus ex conscientia morali ceteroqui in ampia regione egit, in opificum collegiis, in 
reformationibus provehendis, procul a quarundam doctrinarum caligine proximusque contra 
opificibus eorundemque cotidianis necessitatibus. Hac in provincia eiusdem nisus cum 
christianorum opera iugati sunt, quo in melius obtineretur mutatio condicionum opificum vitae. 
Idem vero deinceps Motus ea ipsa temperabatur quademtenus marxiana opinatione cui 
refragatae Rerum novarum Litterae erant. 


Reformationes ipsae etiam libero quodam processo societatis se ipsam bene componentis sunt 
illatae, solidarietatis apte conciliatis instrumentis, quae auctum quendam oeconomicum 
sustinerent personae bonis obsequentiorem. Multiplex hic est memoranda actio, bene christianis 
iuvantibus, in coetus sodalium condendos rerum gignendarum et consumendarum causa et 
pecuniae creditae gratia, in popularem institutionem provehendam et artis formationem, in 
varias formas experiendas easdemque ad fabricae vitam participandam versas et generatim 
societatis. 


Est igitur cur Deo gratias agamus, si praeterita respicimus, quandoquidem praeclarae hae 
Litterae Encyclicae haudquaquam expertes fuerunt vocis de cordibus resilientis, quin immo ad 
liberalitatem et sollertiam impulerunt; attamen oblivisci non possumus nuntium hunc 
propheticum ex iisdem Litteris piene non esse receptum illius temporis ab hominibus atque 
idcirco magnas evenisse calamitates. 


17. Si Litteras Encyclicas legimus prae oculis locuples Leonis Magisterium tenentes (47), prorsus 
animadvertimus, ad extremum in sociali provincia et oeconomica alicuius erroris latioris 
consectaria easdem significare. Error hic, ut supra memoravimus, in doctrina illa versatur 
libertatis humanae quae veritatis ab oboedentia ipsam abstrahit, ac propterea ab officio iurium 
observandorum alienorum. Libertas exinde fit sui amor usque ad Dei contemptionem et proximi, 
qui amor in immensum utilitatem suam extollit neque ullo vinculo finitur iustitiae (48). 


Hic ipse error illa in bellorum serie ad pessimum exitum pervenit, quae Europam everterunt 
orbemque inter MCMXIV et mcmxix annum. Haec nempe bella ex militari furore orta sunt et elato 
nationis studio et quodam genere unius dominatus quibuscum iungebantur, et bella quae ex 
classium certamine originem trahebant tum etiam bella civilia et doctrinarum. Acre illud odium 
si demptum esset et invidia, quae nationes inter se atque propria intra moenia ob sociales iniurias 
concitaverat, talis profecto vastitas, in qua magnarum Nationum omnes insumptae sunt vires in 
qua omnia sancta violata in qua consilia capta sunt integras gentes necandi et sociales coetus, 

haudquaquam exstitisset. Meminimus omnino ludaicam nationem, cuius sors veluti exemplum 
nunc habetur summum malorum quae homini contingere possunt contra Deum se vertenti. 


lamvero odium iniquitasque totas Nationes pervadunt easdemque ad agendum compellunt cum 
ipsa comprobantur et doctrinis illis conformantur quae in iis consistunt potius quam in hominis 
veritate (49). Rerum novarum Litterae cum doctrinis illis odium concitantibus dimicaverunt ac 
pariter viam commonstrarunt ad vim tollendam et per iustitiam | invidiam. Utinam 
infelicissimorum illorum eventuum recordatio omnium hominum dirigat actus, nominatim 
populorum nostra aetate rectorum, ubi nova odia conflant aliae iniustitiae, ubi demum novae 
prospectantur doctrinae quae vim extollunt ! 


18. Certe ab MCMXLV anno in Europa silent arma, vera tamen — id memoria teneatur — pax 
non exstat ex militum victoria, at potius ex causis remotis bellorum ex sinceraque inter populos 
concordia. Complures autem annos in Europa totoque orbe aliquod non-bellum potius viguit 
quam vera pax. Marxianus dominatus dimidiam Europaeae continentis partem temperavit, dum 
altera pars periculum illud idem vitare nitebatur. Multi igitur populi potestatem amittunt se ipsi 
moderandi, qui intra imperii presse strangulati fines cohibentur dum eorum historica memoria 
deletur et eorundem cultus saeculares radices. Innumerae gentes suum ipsorum solum deserere 
coguntur, partitione hac per vim inducta, et aliquo violentar amandantur. 


Insanum quidem armorum studium haurit opes necessarias ad progressum rerum 
oeconomicarum cuiusque Nationis necnon ad Civitates iuvandas improsperas. Humanae autem 
cognitionis progressio pariter ac technicae artis, quae hominum commoditati servire debet ac 
prosperitati, instrumentum fit belli. Arma quae efficiunt magis magisque perfecta et mortifera, 
adhibentur scientia et ars, dum ex ideologia quae philosophiae verae est perversio comprobatio 
postulatur et ratio ad novum bellum suscipiendum. Et id quidem bellum non modo praesentitur 
et providetur, verum etiam cruentam per caedem geritur multis terrarum in locis. Nationum 
foederatarum imperiorumve ratio, quae in Documentis Ecclesiae reprehenditur et recens in 
Litteris Encyclicis Sollicitudo rei socialis (5O), facit ut omnes controversiae et dissentiones in Tertii 
Mundi Nationibus orientes excitentur et amplificentur, unde adversarii imperium in angustias 
adducatur. 


Novissimarum rerum molitores, qui controversias armis expedire contendunt, commode quidem 
politica fulcimenta et militaria reperiunt, armati videlicet et in rebus bellicis instituti; sed contra 
ii qui negotia pacifice solvere student et humaniter quique pariter congrua iura omnium partium 
servant, prorsus segregantur et ab adversariis suis circrumveniuntur. « Tertii Mundi » quoque 
complurium Nationum militaris institutio atque intestina bella in quibus versantur, tum terrorum 
propagatio et magis magisque barbara instrumenta ad politicas militaresque pugnas adhibita, 
instabili pace potissimum foventur, quae bellum alterum mundanum consecuta est. Toti tandem 
orbi imminet atque instat bellum atomicum quod delere radicitus genus hominum potest. Ars 
denique et scientia in militares res versa praebet odio utique quibusdam doctrinis amplificato 
summum instrumentum. Quoniam vero bellum in interitum hominum ab ipsis patratum desinere 
potest, nullis quidem victoribus nullisque victis, via propterea funditus est declinanda quae 
eodem perducit, et sententia simul est repudianda: pugnam in adversarium delendum, 
contentionem et bellum ipsum, afferre profectum et progressum historiae (51). Necessitate 
nimirum huius immutationis intellecta, procul dubio oportet ambigere de « universalis belli » 
doctrina aeque ac « de certamine inter ordines ». 


19. Bello autem altero orbis terminato, talis progressio in hominis conscientia adhuc perficitur; 
et illud vero eminet et apparet: totalitarismum marxianum ultra proferri dimidiam Europae 

partem et in maxima orbis parte versari. Bellum profecto, cuius munus esse credebatur 
libertatem singulis restituere et ius gentium instaurare, re prorsus infecta ad exitum pervenit; 
quin immo, multis spectatis populis et iis qui praesertim belli diritatem passi sunt, cum his 
propositis omnino discrepat. Effecisse hanc ita natam condicionem asseverare licet responsa 
variantia. 


Quibusdam in Nationibus et quibusdam sub modis nisus conatusque conspiciuntur societatem 
popularem resarciendi post belli calamitates; quae societas iustitia sociali perfundatur et ipsum 
communismum vi cupiditateque rerum novarum exuat, quas hominum multitudines 
demonstrant vexatae et oppressati. Conamina autem haec liberi mercatus rationes plerumque 
servare nituntur, dum per stabiles res nummarias et in socialibus necessitudinibus per veram 
concordiam prospicitur talibus condicionibus ubi sanus sit auctus oeconomicus et constans, in 
quo homines sibi ipsi filiisque operantes prosperius, futurum tempus provident. Eodem tempore 
ipsi contendunt prohibere ne mercatus machinae novissimus finis habeantur pro tota hominis 
vita et publicae vigilantiae subicere eas volunt, unde terrae bonorum communis destinationis 
principium efficaciter imponatur. 


Operis occasiones frequentiores, socialis securitatis solidum institutum quod opus pariter 
procuret, libera consociatio collegiorum efficienter agentium, cautio si forte desit opus, 
instrumenta socialis vitae populariter partecipandae, debent hac in re opus ipsum ex « mercis » 
condicione vindicare et piane efficere ut id digne praestetur. 


Vires deinde sociales adsunt aliae et motus quae marxismo resistunt ratione quadam inducta « 
nationalis securitatis » quae societati toti minutatim invigilet ut marxismus irrepere nequeat et 
illabi. Opibus autem Reipublicae celebratis cumulatisque cogitant a communismo arcere gentes. 
Sed hac adhibita via periculum prorsus est ne libertas personaeque bona tollantur, quorum sub 
titulo illi est obsistendum. 


Alia vero ratio et consuetudo in commodorum societate residet vel in rerum consumptionis 
societate, quae eadem intra regionem meri alicuius materialismi marxismum profligare cogitat, 
dum demonstrat societatem liberi mercatus plenius necessitates explere posse quam 
marxismum, sepositis similiter spiritalibus bonis. 


Revera sociale eiusmodi specimen, sicut hinc demonstrat placita marxiana conatibus defuisse 
novam creandi societatem atque meliorem, ita illinc, quotiens et vitae autonomiam et moralis 
rationis praestantiam necnon tum iuris tum humani cultus tum etiam Religionis momentum 
infitiatur, eatenus cum marxianis confluit, ut homines ad regionem oeconomiae omnino redigat 
et ad voluptatem usuum materialium. 


20. Eadem vero aetate ingens peragitur opus « coloniarum demolitionis » quo complures 
adipiscuntur aut denuo consequuntur Nationes sui iuris condicionem iusque ipsum de se libere 
decernendi. Maiestate autem sic status recuperata plerumque eaedem Civitates modo iter 
primum ingrediuntur ad veram suam libertatem stabiliendam. Partes namque praestantes ipsius 
rei familiaris seu oeconomicae adhuc retinentur magnis a societatibus extrariis quae se obligari 
perpetuo nolunt progressibus alicuius Nationis se accipientis; vita sic politica potestatibus 
exterioribus regitur, dum intra Civitatis ipsius fines versantur vivuntque simul tribus nondum in 
veram nationis communitatem conglobatae. Desideratur praeterea publicorum peritorum 
numerus a quibus probe honesteque Status temperentur instituta; item compages requiruntur 
aptae videlicet ad rem oeconomicam efficaciter gerendam. 

Ante hanc populorum praesentem condicionem existimant plurimi posse rationem marxistarum 
adferre quasi quoddam viae compendium ad Nationis ac Status institutionem; inde ergo 
variantes socialismi exoriuntur formae cum indole cuiusque nationis propria. Multis ideo cum 
doctrinis, quae vario quidem modo identidem componuntur, permiscentur legitima salutis 
patriae postulata necnon studia sui solius populi ac militaris ardoris, tum etiam quaedam 
principia popularibus e traditionibus deducta quae cum sociali christianorum doctrina non 
numquam concinunt, et notiones denique marxismi-leninismi. 


21. Reminisci tandem oportet, profligato altero omnium gentium bello nisuque facto contra eius 
crudelitates, acriorem disseminatam esse sollicitudinem de hominum iuribus quae ad extremum 
est agnita et suscepta variis in Documentis Nationum (52) ideoque in ipso contexendo — dici 
profecto licet — novo « iure gentium » cui Apostolica Sedes suas continenter contulit partes. 
Fulcimen et velut huius progressionis cardo fuit Consociatio Nationum Unitarum. At non una 
dumtaxat conscientia crevit iurium cuiusque hominis, verum singularum quoque Nationum, cum 
necesse esse simul intellegeretur aliquid effici ut magnae inaequabilitates sanarentur inter 
latiores orbis regiones, quae quodam pacto quaestionis socialis caput a nationum ipsarum 
provincia in omnium gentium circuitum transtulerunt (53). 


Hac rerum progressione perlibenter denotata, aliunde tamen silentio praeteriri haud decet totam 
summam omnium viarum auxiliandi ipsis progressibus non semper in bonam exire partem. Nec 
ipsi quidem Consociationi Nationum Unitarum adhuc feliciter contigit ut idonea instrumenta 
conficiantur ad pugnas inter gentes absque bello dirimendas; quae nempe difficultas maxima 
videtur quam populorum communitas dissolvat in posterum oportebit. 


CAPUT Ill 
ANNUS MCMLXXXIX 


22. Si ab orbis condicione ita descripta abundeque pariter Nostris in Litteris Sollicitudo rei socialis 
exposita aliquis proficiscetur, momentum inopinatum magnaeque simul spei comprehendet 
ipsorum eventuum his proximis annis. Eorum veluti apex attingitur per anni MCMLXXXIX eventa 
in Europae mediae et orientalis Nationibus sed quae temporis intervallum ac terrarum plagam 
multo latiorem complectuntur. Progredientibus enim annis a mcmLxxx ad mcmxc apud aliquot 
Americae Latinae verum etiam Africae et Asiae Civitates collabuntur quaedam dictaturae 
tyrannidisque gubernia ; alibi autem difficile quidem sed frugiferum suscipitur iter conversionis 
in civilis ordinis formas quae maiorem patiuntur participationem maioremque prae se ferunt 
iustitiam. Magni vero ponderis partes, quin immo et decretorias, illuc adtulit Ecclesiae officium 
in tutandis adiuvandisque hominis iuribus : in locis enim certa quadam doctrina permeatis, ubi 
copiae variarum factionum collectae sensum obscurabant communis hominum dignitatis, 
simpliciter at fortiter docuit Ecclesia unumquemque hominem, quaecumque ipsius interiores 
essent sententiae, imaginem in se Dei gestare ideoque observantiam et reverentiam mereri. Qua 
in adseveratione saepius consentiebat maior populi ipsius pars; id quod effecit ut contendendi 
viae rationesque solvendarum difficultatum politicarum quaererentur quae personae dignitatem 
servarent. 


Ex hoc porro historiae progressu figurae novae emerserunt popularis regiminis, unde spes 
quoque elucet futurum esse ut res intra fragile involucrum politicarum socialiumque 
structurarum commutentur quae acerba catena iniuriarum odiorumque obligantur necnon statu 
rei oeconomicae conflictato ipsisque societatis gravibus pugnis. Gratias igitur dum referimus Deo 
cum universa Ecclesia pro heroico saepe testimonio quod plures pastores, communitates totae, 
christiani singuli aliique bonae voluntatis homines in adeo impeditis rerum adiunctis reddiderunt, 

precamur simul ut nisus omnium intentos in meliorem efficiendam aetatem venturam ipse 
sustentet. lllud enim munus non civium dumtaxat illarum Nationum est, verum christianorum 
cunctorum hominumque bonae voluntatis. Demonstrari enim interest implexas eorundem 
populorum quaestiones dirimi posse colloquii ac solidarietatis usu, exclusa dimicatione ad 
adversarium delendum ac bellica vi. 


23. Complura inter elementa interitus illius guberniorum imperiosorum quaedam sane sunt 
digna quae singillatim huc proferantur. Decretoria nimirum res, quae conversionibus initium 
dedit, iurium operis violatio est. llaud enim oblivisci licet intimum discrimen eorum regiminum, 
quae praedicare audeant aliquam gubernationem immo vero et dictaturam operariorum, 
magnis incipere cum motibus in Polonia sub solidarietatis scilicet appellatione. Opificum enim 
turbae ipsae exlegem reddunt eam philosophiam quae se pro illis loqui adserit, dum rursus 
inveniunt et quasi detegunt — proficiscentes nempe a solido quodam arduoque operis et 
oppressionis experimento —documenta ac principia socialis Ecclesiae institutionis. 


Illud dein oportet efferri: ad eversionem talis « molis » sive imperii ferme ubique perventum est 
per pacificam omnino contentionem quae armamentis solis utitur veritatis et iustitiae. Cum 
marxistarum placita defenderint dumtaxat repugnantiis socialibus ad extremum extrahendis 
fieri posse ut per violentam conflictationem eae dissolverentur repugnantiae, dimicationes quae 
marxismi importaverunt amotionem firmiter periclitari perseverant singulas disputationis 
diverbii ac testificationis veritatis vias appellantque adversariorum conscientiam in quibus 
excitare conantur communis dignitatis humanae sensum. 


Ordinatio totius Europae, quae altero ex orbis bello enata erat confirmataque Stipulationibus 
Yaltensibus, posse videbatur alio solo bello concuti. Superata illa ex contrario est minime violento 
hominum opere et officio qui, recusantes semper ne violentiae cederent impetibus, singulis datis 
opportunitatibus modos efficientes repererunt quibus veritatem testarentur. Hoc adversarium 
inermem reddidit, quoniam violentia ipsa necesse habet ut mendacio quasi legitima defendatur 
utque sibi, quantumvis falso, speciem induat alicuius tutelae iuris vel responsionis minationibus 
alienis factae (54). Grates Deo denuo agimus qui hominum corda sustinuerit asperae difficultatis 
tempore petimusque pariter precantes ut id genus alibi quoque exemplum et in aliis adiunctis 
utile esse possit. Utinam dempta omni vi discant homines pro iustitia luctari et aspernari item in 
litibus internis contentionem classium perinde ac bellum in dissensionibus inter nationes ! 


24. Alia porro pars quaedam illius discriminis sine dubio est efficientia ipsa manca totius 
oeconomici instituti quod non technicum tantum impedimentum censeri debet sed consectarium 
humanorum iurium violatorum quae ad liberam industriam, ad proprietatem et ad agendi 
libertatem in re oeconomica spectabant. Eo similiter accedit ratio ipsa cultus humani patriaeque 
indolis intellegi enim non valet homo ex uno dumtaxat latere oeconomicae aestimationis neque 
definiri potest simpliciter, prout ad hunc illumve pertinet civium ordinem. Plenissime scilicet 
comprehenditur homo, si in aliquem inseritur ambitum culturae per linguam suam et historiam 
perque adfectionem quam coram praecipuis vitae eventibus ille colit, cuius generis sunt ortus 
ipse et amor, labor et mors. Mediam vero partem cuiuslibet culturae occupai hominis adfectus 
ante maximum omnium arcanum: Dei mysterium. Singularum namque Civitatum formae humani 
cultus totidem tandem rationes sunt quibus interrogationi respondeatur de sensu vitae 
uniuscuiusque hominis: subducta enim huius generis quaestione, et cultura Nationum et vita 
moralis pessum dantur. Quocirca dimicatio in operis humani defensionem suapte sponte 
coniungitur cum pugna pro humano animi cultu necnon Nationis ipsius iuribus. 

Vera autem novitatis causa illud est spiritale vacuum Dei negatione inductum quod iuvenum 
saecula destituit recta ordinatione nec raro etiam ea permovit ut, dum propriam personam 
vitaeque sensum insuperabili quodam fervore conquirebant, religiosas demum radices culturae 
Nationum suarum denuo retegerent ac personam Christi lesu ipsam, tamquam responsum 
suapte natura accommodatum illi siti veritatis et boni et vitae quae cuiusque inest cordi hominis. 
Quae insuper conquisitio testimonio confirmata est eorum, quotquot Deo perstiterunt fideles. 
Promiserat enim marxismus necessitatem Dei sublaturum se ex hominum animis; atqui 
commonstraverunt potius effecta id fieri nullo modo posse nisi totum simul subvertatur cor. 


25. Anni MCMLXXXIX eventus documentum praebent felicis exitus ipsius firmae tractandi 
voluntatis animique evangelici contra adversarium cui certum erat moralibus principiis non se 
devincire : admonent pariter omnes quicumque sub realismi cuiusdam politici nomine ex rerum 
politicarum campo ius ipsum depellere moralemque doctrinam nituntur. Poposcit nimirum 
dimicatio illa, quae anni MCMLXXXIX consectaria peperit, lucidam mentem et temperantiam, 
dolores et iacturas; quadamtenus vero coorta ea est e precatione nec cogitari quidem potuerat 
sine interminata de Deo fiducia, historiae Domino qui velut manibus suis corda tenet hominum. 
Si igitur suos pro veritate libertateque cruciatus homo coniungere novit cum lesu Christi doloribus 
in Cruce, prodigium pacis patrare valet potestque aequabiliter ipse semitam saepius angustam 
dispicere inter animum pusillum malis cedentem hinc et illinc vim quae mala illa duplicat cum 
sese decipiat eadem vincere posse. 


Attamen praeteriri haud innumerabiles possunt condiciones inter quas singulorum hominum 
operari debet libertas: adficiunt certo, sed non vinciunt, libertatem; eius etiam exsecutionem 
faciliorem reddunt minusve facilem, at delere illam nequeunt. Non ideo solum non licet hominis 
naturam ethica ratione transire, quae in libertatem est nata, sed ne fieri quidem istud reapse 
potest. Quotiens enim ita disponitur societas ut temere imminuatur aut etiam exstinguatur tota 
regio ea, in qua iure exercetur libertas, consequitur ut socialis sensim vita dissuatur ac dilabatur. 


Praeterea ad libertatem conditus homo in sese vulnus originalis portat peccati quod in malum 
usque eum allicit facitque ut redemptione indigeat. Doctrina haec quidem non sola pars 
christianae Revelationis necessaria est, sed magnam quoque explicatricem virtutem secum infert, 
quatenus multum adiuvat ut humana perspiciatur veritas. In bonum namque tendit homo, mali 
tamen item capax est; proximum quidem potest commodum suum transgredi sed eo simul 
deligari. Eo igitur solidior erit societatis ordo, quo magis huius rei rationem duxerit renueritque 
commoditates singulorum bonis anteponere societatis totius simul sumptae, ac vias potius 
quaesiverit fructuosae eorum compositionis. Etenim ubicumque hominis cuiusque commodum vi 
opprimitur, in ipsius locum ponderosum sufficitur institutum publicae officiorum gubernationis 
quae fontes liberae industriae atque creatricis virtutis exsiccat. Cum homines se arbitrantur 
ultimam tenere rationem secretam absolutae ordinationis socialis quae malum prorsus inefficax 
reddat, licere aequabiliter credunt quaelibet usurpare instrumenta, vel ipsa mendacia aut 
crudelitatis consilia, ut illa ad effectum deducatur. Evadit tunc politica doctrina quaedam « 
saecularis religio » quae se falso existimat paradisum constituere posse hisce in terris. Verum 
tamen quaevis politica societas, cui propriae sunt sui iuris condicio suaeque leges (55), non 
poterit commisceri umquam cum Dei Regno. Evangelii parabola de herba bona ac zizaniis (cf. Mt 
13, 24-30. 36-43) luculenter docet Dei esse solius sodales Regni et sodales Maligni segregare 
taleque iudicium ad temporum finem esse eventurum. Si quis audeat homo iam nunc illud 
praeoccupare iudicium, in Dei se locum subroget eiusque patientiae adversetur. 


Propter Christi in Cruce sacrificium semel in perpetuum reportata est Regni Dei victoria; 
christianorum tamen condicio pugnam postulat contra illecebras viresque mali. Historiae 

dumtaxat sub finem in gloria Dominus revertetur extremum peracturus iudicium (cf. Mt 25, 31), 
integratis scilicet caelis novis novaque terra (cf. 2 Pe 3, 13; Apg 21, 1); sed perdurante ipso 
tempore boni malique luctatio in medio fervet hominis animo. 


Quae omnia tradunt Sacrae Litterae de Regni Dei novissima sorte, suum pariter exserunt 
impulsum in societatum temporalium vitam quae — perinde ac nomen indicat earum — ad 
verum temporis statum pertinent cum omnibus imperfectis temporariisque illius rationibus. In 
mundo Regnum Dei ita exstans, quin de mundo sit, humanae ordinem societatis collustrat, cum 
gratiae vires pervadunt illum atque vivum reddunt. Hoc nimirum modo animadvertuntur melius 
postulata alicuius societatis homine dignae; errores castigantur; fortitudo ipsa corroboratur 
nempe operandi ad bonum. Quod ad officium evangelicae animationis rerum humanarum 
advocantur christiani ac praesertim laici (56) una sane cum universis voluntatis bonae hominibus. 


26. Potissimum intercesserunt anni MCMLXXXIX eventa in Europae orientalis mediaeque 
Civitatibus; universale tamen prae se ferunt momentum ac pondus, cum ex iis bona ac mala 
proficiscantur consectaria quibus omnis adficitur hominum familia. Hae quidem consecutiones 
non naturam demonstrant machinariam nec fatalem; sunt opportunitates potius hominum 
libertati tributae ut cum misericordi operentur Dei consilio inter humanam historiam agentis. 


Prima videlicet consecutio fuit quibusdam in Nationibus congressio Ecclesiae cum opificum Motu, 
qui enatus pridem erat ex contraria quadam impulsione indolis ethicae nominatimque 
christianae adversus passim diffusam iniustitiae condicionem. Integrum ferme per saeculum 
idem Motus partim subiacuerat marxismi dominatui cum persuasum haberetur, ut efficienter 
possent proletarii contra tyrannidem pugnare, debere eos opinationes materiales atque 
oeconomicas facere omnino suas. 


Intra ipsam marxismi dissolutionem exempla voluntaria erumpunt opificum conscientiae qui 
postulationem iustitiae pronuntiant atque agnitionis illius dignitatis quae operi humano insidet 
secundum socialem Ecclesiae doctrinam (57). Operariorum Motus ampliorem influit in coetum 
hominum labori addictorum bonaeque voluntatis ut persona humana liberetur eiusque 
vindicentur iura; ille Motus complures hodie amplexatur Nationes tantumque abest ut catholicae 
adversetur Ecclesiae, ut ad eam studiose omnino respiciat. 


Marxismi placitorum occasus ex orbe haudquaquam tollit iniustitiae oppressionisque 
condiciones, unde ipse marxismus immodice iis condicionibus abutens hauriebat alimoniam. Illis 
autem, a quibus hodie nova ac vera conquiritur liberationis doctrina et usus, offert Ecclesia non 
suum modo sociale magisterium in universumque praecepta sua de hominis persona a Christo 
redempta, verum solidum suum adiuvandi officium ut exclusio hominum suppliciumque 
devincantur. 


Recentiore hac aetate avida illa voluntas, qua quidam cupiverunt a parte stare oppressorum nec 
ab historiae ipsius seiungi curriculo, plures adduxit credentes ut multiplici modo inter rem 
marxistam et christianam quaerant compromissum quod effici minime potest. Suadet potius 
praesens hoc tempus, cum ea omnia supervaduntur quae iis in conatibus debilia fuerunt, ut 
bonitas iterum praedicetur integrae theologiae respicientis universam hominis liberationem." 
Hac quidem iudicandi ratione aestimati eventus anni mcmLxxxix praebent tandem pondus 
proprium etiam Tertii Mundi Nationibus quae suarum progressionum viam inquirunt haud secus 
ac fecerunt ante Europae mediae orientalisque Civitates. 

27. Altera dein spectat consecutio ad ipsos Europae populos. Sunt enim plurimae iniuriae 
admissae tum in singulos homines et societatem tum in regiones et nationes istis omnino annis 
quibus communismus dominabatur, quin et antea; odia tunc multa et inimicitiae increverunt. 
Periculum ita nunc verum exsistit ne intereunte dittatura recrudescant ea eliciantque 
contentiones doloresque graves, si moralis illa pugna def ecerit et conscia ipsa conatio 
testimonium veritati reddendi, quae omnia superioris temporis conamina incitaverunt. 
Optandum ideo est ne hominum in animis odium visque vincant eorum potissimum qui pro 
iustitia luctantur, sed ut pacis veniaeque studium in omnibus crescat. 


Opus tamen est solidis quibusdam consiliis quibus gignantur vel stabiliantur aliquae inter 
nationes structurae quae congruae disceptationis causa intercedant ipsis litibus apud Civitates 
coortis, unde earum quaeque perficere possit ut propria valeant iura et aequa impetretur 
consensio necnon placata conspiratio cum ceterarum Nationum iuribus. Quod totum 
necessarium praesertim Europae restat Civitatibus, inter se arctis vinculis quae iunguntur 
communis cultus humani et multorum saeculorum historiae. Permagnum flagitatur opus ut 
morali et oeconomica parte illae Nationes renoventur quae communismum reiecerunt. Diutius 
enim fundamentales rerum nummariarum rationes distortae deflexaeque sunt atque virtutes 
primariae cum oeconomica industria haerentes, cuius generis sunt veracitas fides navitas, 
immutatae sunt. Necesse est patientem effici rerum morumque renovationem, poscentibus 
nempe diutina destitutione miseris gentibus ut gubernatores sui effecta solida et proxima 
proferant alicuius prosperitatis utque legitimis suis optationibus convenienter satisfiat. 


Lapsus marxismi maximos intulit impulsus ad orbis partitionem in clausos quosdam circulos, 
alium alii resistentem atque cunctos inter se invidia aliqua aemulantes. Clarius is etiam 
illuminavit ipsam veritatem communis populorum coniunctionis tum illud quoque verum: 
hominum laborem suapte natura intendi ad congregandas nec iam segregandas gentes. Pax 
enim et prosperitas bona sunt totius hominum generis propria, sic profecto ut iis recte ac longe 
perfrui non liceat si obtineantur aut retineantur aliis populis Nationibusque laesis, cum eorum 
violata sint iura vel ipsae a prosperitatis fontibus sint exclusae. 


28. Certas apud Europae gentes incohatur quodam modo verum tempus 'post bellum'. Intima 
enim refectio institutorum oeconomicorum ad recentiorem usque aetatem '"collectivorum' secum 
importat difficultates et iacturas, quae comparari etiam possunt cum sacrificiis et damnis quibus 
sese oneraverunt Nationes occidentales Continentis ut post mundanum illud alterum bellum 
redintegrarentur. Aequum proin est hisce in impedimentis Nationes quondam communistarum 
gubernio temperatas, consentienti adiumento aliarum Civitatum sustentari; at pariter paret eas 
esse ipsas debere suorum progressuum auctrices. Concedatur tamen iis oportet rationabilis 
quaedam facultas ut id consequantur, quod sine reliquarum Civitatum sussidio contingere haud 
potest. Ceterum hodierna asperitatum ac indigentiae condicio ex quodam historico processu 
manavit, cuius Nationes olim communistae saepius obiectum fuerunt non subiectum: quam ob 
causam illo versantur in statu non libera sua voluntate nec ob errores a se admissos, verum 
propter consectaria luctuosorum eventuum quos vis ipsa iniecerat, unde sunt praepeditae 
quominus progressionis oeconomicae civilisque tramitem diutius persequerentur. 


Civitatum aliarum, in primis Europaearum, adiutorium quae scilicet iisdem in rerum eventibus 
partes egerunt ideoque onus earum in sese recipiunt, certo iustitiae respondet debito. At 
commodo etiam emolumentoque universali Europae congruit quae in pace vivere minime poterit 
si variae indolis certamina, ex prioribus temporibus veluti consectaria profluentia, multo acriora 
evaserint ob statum oeconomicae perturbationis, interioris inquietis ac desperationis. 

Necessitas vero haec efficere non debet ut consilia et incepta in auxilium ac praesidium « Tertii 
Mundi » Nationum tardentur, utpote quae saepius inopiae egestatisque condicionibus laborent 
multo nimirum gravioribus." Singulare quoddam postulabitur conamen ut cunctae copiae 
viresque colligantur, quibus indiget orbis universus, ad metam incrementi oeconomici 
communisque progressionis, illustratis prius potioribus rebus necnon bonorum gradibus 
secundum quos oeconomica et politica capienda sunt consilia. Opes immensae praesto esse 
poterunt, apparatibus disiectis militaribus qui erant ad contentionem inter Orientem 
Occidentemque confecti. Eaedem vero opes multo etiam maiores fient, si conventa omnino fide 
digna fatta erunt, quibus lites dissolvantur pro bellis consuetis, ac si propterea principium 
moderandi et diminuendi arma in Nationibus quoque Tertii Mundi invaluerit, initis rationibus 
opportunis contra eorundem mercaturam (60). Ante omnia autem erit necesse totam illam 
relinqui mentem quae pauperes — homines ac nationes — esse censeat onus quoddam et 
ingratas molestias, a quibus id omne absumatur quod alii peperint. lus enim sibi egeni vindicant 
bonis concretis perfruendi atque convertendi suam operis potestatem in utilem fructum, dum 
omnem orbem sic reddunt iustiorem omnibusque simul prosperiorem . Pauperum levatio 
permagna est occasio moralis et culturalis et ipsius oeconomici progressus omnium hominum. 


29. Progressio denique non concipi debet aliqua ratione dumtaxat nummaria verum 
aestimatione prorsus humana (61). Non id solum hic interest ut populi cuncti eum tollantur ad 
prosperitatis gradum, quo ditiores hodie fruuntur Nationes, sed in hominum labore consociato 
ut dignior instituatur vita, ut insuper reapse dignitas navitasque creatrix cuiusque hominis 
succrescat necnon eius facultas respondendi vocationi propriae ideoque Dei ipsius appellationi 
in ea reconditae. In progressionis vero cacumine exercitatio consistit illius iuris-officii Deum 
quaerendi eumque cognoscendi ac secundum eam cognitionem vivendi (62). 


In regiminibus vero tyrannidis et auctoritatis imperiosae principium est deductum ad extrema 
usque consectaria ipsius principatus violentiae prae ratione mentis. Coactus scilicet est homo ut 
rerum speciem pateretur vi iniunctam non adeptam suae rationis virtute nec libertatis suae usu. 
Illud itaque subverti oportet principium atque piane iura agnosci humanae conscientiae quae 
veritate sola vinciatur tam naturali quam revelata. His enim in agnitis iuribus princeps constat 
fundamentum omnis politici ordinis revera liberi (63). Magnopere igitur refert illud inculcari 
principium et varias quidem ob causas : 


a) quoniam vetustae regiminis universalis auctoritatisque plenae figurae nondum sunt penitus 
superatae, quin immo periculum subsistit ne reviviscant; id quod renovatum studium suadet 
cooperationis et coniunctionis inter Nationes cunctas; 


b) quoniam in progressis iam Civitatibus interdum nimia peragitur propagatio et praedicatio 
bonorum tantummodo ad commoditatem spectantium, excitatis naturae instinctibus ac 
propensionibus ad subitam voluptatem, unde difficulter agnoscitur et observatur ordo verorum 
humanae vitae bonorum: 


c) quoniam quibusdam in Nationibus novae exoriuntur formae religiosi fundamentalismi quae, 
tecto vel etiam aperto modo, denegant civibus alterius religionis ac maioris civium partis plenam 
civilium vel religiosorum iurium illorum exercitationem, dum prohibent eos ne in culturae 
disceptationem ingrediantur atque circumscribunt ius Ecclesiae praedicandi Evangelium iusque 
hominum, audientium illam praedicationem, ut suscipiant eam et ad Christum sese convertant. 
Nulla veri nominis progressio effici potest nisi naturale ipsum primariumque servatur ius veritatis 
cognoscendae et secundum illam vivendi. Hoc iungitur cum iure naturali, tamquam exercitium 

eius altiorque persecutio, ius reperiendi et suscipiendi libere lesum Christum qui verum est 
hominis bonum (64). 


CAPUT IV 
POSSESSIO PRIVATA ET UNIVERSALIS BONORUM ADDICTIO 


30. In Encyclicis Litteris Rerum novarum valide Leo XIII affirmabat variisque argumentis contra 
temporis sui socialismum iuris possessionis privatae indolem naturalem (65). Quod ius ad 
autonomiam et profectum personae pernecessarium est ab Ecclesia usque ad hanc nostram 
aetatem semper defensum. Item Ecclesia docet bonorum possessionem non esse ius absolutum 
sed in sua iuris humani natura terminum suum gerere inscriptum. 


Dum ius possessionis privatae enuntiabat Pontif ex pari cum planitate affirmabat bonorum « 
usum » commissum libertati esse obnoxium ipsorum primigeniae bonorum creatorum communi 
destinationi et etiam lesu Christi voluntati in Evangelio significatae. Scripsit enim: « Fortunati 
monentur ...: terrori locupletibus esse debere lesu Christi minas rationem de usu fortunarum Deo 
iudici severissime aliquando reddendam »; et memorans Sanctum Thomam Aquinatem addidit: 
« At vero si illud quaeratur, qualem esse usum bonorum necesse sit, Ecclesia quidem sine ulla 
dubitatione respondet quantum ad hoc, non debet homo habere res exteriores ut proprias, sed 
ut communes », quia « legibus iudiciisque hominum lex antecedit iudiciumque Christi » (66). 


Leonis XIII Successores duplicem affirmationem iteraverunt : possessionem privatam esse 
necessariam ideoque licitam, simul autem eandem esse circumscriptam (67). Concilium quoque 
Vaticanum lI diligenter translaticiam doctrinam proposuit verbis quae ref erri utile est : « Homo, 
illis bonis utens, res exteriores quas legitime possidet non tantum tamquam sibi proprias, sed 
etiam tamquam communes habere debet, eo sensu ut non sibi tantum sed etiam aliis prodesse 
queant ». Et paulo ulterius : « Proprietas privata aut dominium quoddam in bona exteriora 
spatium piane necessarium ad personalem et familiarem autonomiam unicuique conferunt, et 
velut libertatis humanae extensio considerari debent Ipsa autem proprietas privata et indolem 
socialem natura sua habet, quae in communis destinationis bonorum lege fundatur » (68). 
Eandem doctrinam repetivimus Nos, primum in allocutione ad Ill Coetum Episcopatus Latino- 
Americani Pueblae collecti, deinde in Litteris Encyclicis Laborem exercens et Sollicitudo rei socialis 
(69). 


31. Cum haec relegitur institutio de iure possessionis deque communi bonorum destinatione 
respectu aetatis nostrae, quaeri potest de origine bonorum quae vitam hominis sustentant, eius 
necessitatibus satis faciunt et sunt eius iurium obiectum. 


Omnium, quae bona sunt, origo prima est ipsius Dei actus qui terram creavit et hominem 
hominique terram dedit ut in eam dominaretur labore suo eiusque frueretur fructibus (cf. Gn 9, 
28-29). Deus terram dedit universo humano generi ut ea omnia huius membra sustentaret, nullo 
excluso nullo anteposito. Hic radix reperitur universalis destinationis bonorum terrae. Terra 
quidem, quoniam fecunda est et par necessitatibus hominis explendis, primum Dei donum est ad 
vitam humanam sustentandam. Terra autem suos non fert fructus sine peculiari hominis ad Dei 
donum responsione id est sine labore: per laborem homo utens intellegentia et liberiate sua in 
eam dominatur eamque suam facit dignam sedem. Hoc modo is suam facit eam terrae partem 
quam sibi opere comparavit. Ibi est possessionis privatae origo. Is, ut patet, etiam officio 
astringitur ne impediat quin alii homines suam doni Dei habeant partem; immo vero cum iis 
operam suam consociare debet ut universae terrae simul dominentur. 

In historia semper haec duo, labor et terra, inveniuntur, cuiusque humanae societatis initio. Non 
semper tamen haec duo eandem habent inter se necessitudinem. Olim naturalis terrae 
fecunditas apparebat et reapse erat divitiarum pars praecipua, opus autem eiusmodi 
fecunditatis auxilium erat et columen. Nostra aetate laboris hominum plus plusque in dies partes 
excellunt, nempe ut idem adferat divitias corporeas et incorporeas; insuper evidens fit hominis 
cuiusque laborem natura sua cum labore aliorum hominum necti. Hodie praesertim laborare est 
cum aliis laborare et laborare pro aliis; est aliquid facere pro aliquo. Opus eo fecundius est et 
fertilius, quo homo intellegentior in cognoscenda vi feracitatis terrae est inque necessitatibus 
pernoscendis alterius hominis pro quo ipse operatur. 


32. Sed aliud possessionis genus est huius aetatis peculiare nec minus habet momentum quam 
terrae: possessio haec est cognitionis, technicae artis, totius scientiae. In hoc possessionis genere 
divitiae consistunt Nationum ad quaestuosae industriae incrementa provectarum, multo magis 
quam in possessione opum naturalium. 


Dictum est nuper hominem cum aliis hominibus laborare, « sociale opus » participantem, quod 
circulos gradatim ampliores ipsamque universam terram comprehendit. Qui aliquid efficit 
praeterquam in usum suum, id facit plerumque ut alii eadem re utantur iusto pretio soluto 
communibus consiliis definito per liberam pactionem. lpsa piane tempestive cognoscendi 
facultas aliorum hominum necessitates et concursiones earum rerum, quae quaestui sunt et 
aptiores ad illis satisfaciendum, alius est divitiarum fons in hodierna societate. Ceterum multa 
bona gigni non possunt efficaciter industria unius personae sed postulant ut multi eandem 
operam in idem communicent. Hunc nisum conciliare, eius diuturnitati cavere, curare ut vere is 
respondeat necessitatibus quas debet explere, pericula suscipere quae requiruntur hoc quoque 
est in hodierna societate fons divitiis fecundus. Ita evidentiores et usque praestantiores fiunt 
rationes laboris humani ordinati et efficientis et, sicut est huius laboris pars praecipua, facultatis 
consilia capiendi et opera conducendi (70). 


Haec via, quae in lucem profert veritatem de persona quam Christiana fides numquam affirmare 
destitit, est attente et studiose consideranda. Revera praecipua hominis copia ipse homo est una 
cum terra. Eius intellegentia efficit ut perspiciantur potentia feracitatis terrae et multiformes 
modi quibus humanis necessitatibus satisfieri possit. Eius bene temperatus labor in conspiranti 
cooperatione facit ut consortiones laboris constituantur ampliores et fiducia dignae ad 
naturalem et humanum ambitum mutandum. Hac ratione graves implicantur virtutes, quales 
diligentia sunt, sedulitas prudentia in aequis periculis suscipiendis, auctoritas et fidelitas in officiis 
inter personas, fortitudo in exsequendis difficilibus et acerbis propositis necessariis tamen ad 
administrationis opus commune et ad occurrendum fortunae vitiis quae accidere possunt. 


Hodierna oeconomia administrationis utiles admittit aspectus, quorum fundamentum est 
personae libertas quae in regione oeconomica significatur sicut et in tot aliis. Etenim oeconomia 
pars est multiformis industriae humanae inque eam, sicut in quamlibet aliam regionem, ius valet 
libertatis sicut et officium ea utendi ex animi conscientia. Sed notari refert hodiernae societatis 
et praeteriti temporis etiam recentioris propensiones proprie differre inter se. Si olim proventuum 
causa potissima terra erat et postea pecuniae caput, acceptum tamquam acervus machinarum 
et bonorum ex instrumentis constantium, nulle causa praecipua usque magis ipse est homo, hoc 
est eius cognoscendi facultas quae apparet per cognitionem et disciplinas, facultas se ordinandi 
consociata voluntate, facultas necessitatem alterius intellegendi eandemque explendi. 


33. Attamen fieri non potest quin reprehendantur pericula et incommoda cum eiusmodi processu 
coniuncta. Re multi homines, fortasse eorum maior pars, instrumentis carent quae potestatem f 

aciunt ingrediendi modo certo et humaniter digno figuram conductionis et operis, in qua ipse 
labor locum obtinet principem. Hi sibi parere nequeunt primas cognitiones quibus possint suam 
efficiendi vim exprimere suamque augere potentiam. Nec habent facultatem se mutuo 
cognoscendi et secum communicandi, quae efficeret ut eorum dotes existimarentur et in usum 
converterentur. Hi ad summam, si non omnino quaestui sunt, large segregantur, et progressus 
oeconomicus fit, ut ita dicamus, super eorum capita, nisi forte prorsus iam angusta spatia 
contrahit veterum oeconomiarum ad victum solum pertinentium. Inhabiles ad obsistendum 
mercium aemulationi modis novis effectarum et postulatis bene respondentium, quibus ipsi 
antea prospicere solebant usitata rerum ordinationis forma, ostentatae opulentiae illecti 
splendore quam tamen assequi non possunt et simul egestate pressi, eiusmodi homines urbes 
Tertii Mundi frequentant, ubi saepe sunt quoad culturam eradicati et in violentae mutabilitatis 
condicionibus versantur, copiam habentes nullam se cum aliis consociandi; non iis dignitas 
attribuitur et interdum curatur ut de historia tollantur per vires cogentes ad imminuendam 
subolem humanae dignitati contrariam. 


Multi alii homines, etsi non omnino seiuncti, in rebus locisque vivunt, ubi omnino primaria est 
contentio de necessariis ubi adhuc regulae vigent capitalismi pristini tali in « crudelitate », ut 
haec nullo patto sit atrocitate minor quam duritia turbidissimorum temporum initialis processus 
quaestuosarum industriarum invectionis. Aliis in casibus adhuc terra est progressus oeconomici 
pars potissima et qui eam colunt, a possessione exclusi, rediguntur in dimidiatae servitutis 
condiciones (71). Hisce in casibus etiamnum, sicut tempore Encyclicarum Rerum novarum, loqui 
licet de abusione inhumana. Quamvis magnae mutationes factae sint in societatibus 
excultioribus, humana capitalismi vitia cum conseguenti dominatu rerum in homines minime 
defecerunt; immo, quod ad pauperes spectat, ad bonorum corporeorum penuriam addita est 
egestas doctrinae et educationis quae eos impedit ne se liberent sua indecora servitute. 


Incommode occidit quod talibus in condicionibus maior incolarum « Tertii Mundi » pars adhuc 
vivit. At non recte « Tertius Mundus » sola significatione geographica intellegi debet. In huius « 
Mundi » nonnullis regionibus et socialibus in eius partibus instituti sunt progressionis cursus qui 
innituntur non tam aestimatione opum corporearum quam « f acultatis humanae ». 


Annis non remotis affirmatum est progressionem pendere ex separatione Nationum 
pauperiorum a totius orbis commercio et ex earum spe in propriis viribus posita. Recentiorum 
annorum experientia contra ostendit Nationes seclusas languisse et regressas esse, cum quae 
ingredi potuerint generalem negotiorum inter se conexionem in gradu internationali, fioruerint. 
Maxime igitur incomrnodum videtur aequum accessum adipisci ad mercaturam internationalem, 
positum quidem non in principio illo — unam tantum partem spectante — opibus naturalibus 
abutendi, sed potius in aestimatione opum humanarum (72). 


Aspectus tamen « Tertii Mundi » proprii etiam in Nationibus cultis exstant ubi continua modorum 
efficiendi et consumendi mutatio dignitatem imminuit quarundam notionum iam adeptarum et 
professionum confirmatarum postulatque ideo continuum conatum recuperandae praestantiae 
et adcommodationis. Illi qui gradum temporum aequare nequeunt facile possunt segregari; cum 
iis sunt grandes natu, iuvenes qui non valent se bene inserere vitae sociali et generatim tenuiores 
et « Quartus Mundus » quidicitur. Mulieris quoque condicio hoc in statu rerum est minime facilis. 


34. Simul quod ad singulas Nationes spectat simul quod rationes internationales, liberum 
commercium videtur efficacissima via ad opes collocandas et ad necessitatibus feliciter 
respondendum. Hoc tamen solum valet de eis necessitatibus, quae « ad solvendum sunt » quae 

pondus emptionis habent, et de opibus quae « ad vendendum » sunt quanti aequum est. Sed 
quaedam exsistunt postulata humana quae ad mercaturam non attinent. Grave est caritatis et 
iustitiae officium prohibere ne fundamentales humanae necessitates non satiatae maneant et 
homines qui iis premuntur pereant. Est praeterea necesse hos homines indigentes adiuvari ad 
consequendas cognitiones, ad ineundas mutuas conexiones, ad excolendas suas dotes et 
habilitates quibus possint suarum opum et f acultatum virtutem augere. Ante rationem 
permutationis rerum parium et ante iustitiae genera quae eius sunt propria, aliquid viget quod 
homini debetur quia homo est ob eius eminentem dignitatem. Hoc aliquid, quod debetur, 
potestatem flagitat qua quis superstes vivat et reapse ad bonum commune totius generis humani 
conducat. 


In « Tertii Mundi » adiunctis totam suam servant vim, immo sunt quibusdam in casibus 
persequenda, ipsa proposita quae Encyclicae Rerum novarum indicaverunt ad impediendum ne 
hominis opus minueretur ipseque homo nuda fieret merx : salarium nempe quod vitae familiae 
sufficeret; publicas cautiones senectuti tutandae et operis vacationi vitandae ; aptam 
condicionum laboris tutelam. 


35. Magnus fecundusque campus patescit navitatis et contentionis, iustitiae nomine, pro 
opificum collegiis ceterisque operariorum consociationibus, quae eorum iura defendunt et 
subiectivam eorum indolem tuentur simulque munus potissimum sustinent spectans ad culturam, 
ut ii plenius et dignius vit.am Nationis communicent eiusque iter ad progressionem foveant. 


Hoc sensu iure loqui licet de certamine contra rationem oeconomicam acceptam tamquam 
modum qui in tuto collocat principatum | absolutum pecuniae capitis, possessionis 
instrumentorum, quibus bona gignuntur, et terrae, respectu liberae laboris hominis subiectivae 
indolis (73). Huic contra talem rationem certamini non proponitur, uti exemplar alternum, 
formula socialista, quae reapse esse videtur capitalismus reipublicae, sed societas liberi operis, 
conductionis et participationis. Ea scilicet me rcatui non opponitur sed convenienter est 
Reipublicae auctoritatibus temperanda ut totius societatis expleat necessitates. 


Ecclesia probat iustas quaestus partes, tamquam administrationis prosperae indicem. Cum enim 
administratio lucrum gignit, constat vias bona efficiendi esse adhibitas apte et respondentibus 
humanis necessitatibus esse iuste satisfactum. Quaestus tamen non est solus condicionum 
administrationis index. Fieri potest ut computationes oeconomicae sapienter ordinatae sint et 
simul homines, qui administrationis sunt patrimonium praestantissimum, indigne afficiantur 
iniuria. Istud non solum est ratione morali reiciendum, sed praevideri certe potest id efficientiae 
quoque oeconomicae administrationis nociturum. Etenim eo spectat alicuius negotii 
administratio ut non modo quaestum gignat, verum etiam ut ipsa administratio supersit veluti 
hominem communitas qui diversis viis fundamentales suas necessitates explendas curant et 
coetum peculiarem constituunt toti societati servientem. Quaestus est vitae administrationis 
temperator, sed non unicus ; praeter illum enim alia humana elementa et moralia consideranda 
sunt quae, procedente tempore, saltem par momentum habent pro totius incepti vita. 


lam vidimus improbandam esse affirmationem ex qua, vieto « socialismo reali » uti aiebant, 
capitalismus unicum exstimetur exemplar constitutionis oeconomicae. Frangantur oportet 
eiusmodi obstacula et monopolia quae non sinunt tot populos progressus facere, omnibus 
praeterea personis et Nationibus caveatur de praecipuis condicionibus per quas progressio 
participetur. Eiusmodi propositum a tota communitate internationali postulat nisus praestitutos 
et conscios. Oportet Nationes fortiores opportunitatem tenuioribus dent se vitae internationali 
inserendi, et tenuiores talem amplectantur occasionem, necessariis coeptis et incommodis se 

dedendo, providendo stabilitati conspectus politici et nummarii necnon certae exspectationi in 
futurum, tum auctae propriorum opificum peritiae, formationi conductorum efficientium et sui 
officii consciorum (74). 


Impraesentiarum utilia incepta ad hoc propositum assequendum difficultate gravantur, quae 
magnam partem nondum est dirempta, debiti videlicet externi Nationum pauperiorum. Est 
quidem iustum illud: debita esse solvenda; sed non licebit exsolutionem petere vel exigere, si illa 
inducet revera ad tales electiones politicas, ut ingentes humanas multitudines ad famem agat et 
desperationem. lllicitum est postulare ut aes alienum contractum  intolerabilibus cum 
incommodis solvatur. His in casibus necesse est — uti ceteroqui partim iam fit — modi 
inveniantur ad oneris debiti deminutionem, dilationem et etiam exstinctionem, congruentes cum 
fundamentali iure populorum ad victum et progressionem. 


36. Decet nulle peculiares quaestiones et minationes, quae exsistunt in oeconomiis 
provectioribus quaeque cum propriis earum notis coniunctae sunt, animadvertere. Anteactis 
progressus temporibus homo semper vixit re necessaria coactus. Pauca erant eius postulata, 
quodammodo eius corporis constitutione definita; et industria oeconomica inclinabat ad illa 
procuranda. Patet autem hodie non solum agi de bonorum sufficientium danda copia, sed etiam 
responsione reddenda postulationi bonitatis: haec est bonitas mercium conficiendarum et 
consumendarum; bonitas publicorum munerum, quibus homo fruitur, rerum locorumque 
adiunctorum et vitae universae bonitas. 


Postulatio ipsius vitae, natura sua acceptioris et ditioris, est per se legitima; tamen non possunt 
non in luce poni nova officia et pericula huic historico tempori cohaerentia. Modis, quibus novae 
necessitates oriuntur et definiuntur, semper subest notio plus minusve homini eiusque vero bono 
consentanea: ex delectibus bonorum efficiendorum et consumendorum certa se patefacit cultura, 
uti universalis vitae notio. Hinc oritur nimium rerum consumendarum studium. In 
deprehendendis novis necessitatibus novisque viis satisfaciendi eis, oportet quemque sinere se 
integra hominis imagine dirigi, quae observet momenta eius uti hominis et materialia ac 
naturalia interioribus et spiritalibus subiciat. Si quis autem suos directo spectat appetitus et 
praetermittit naturam personae suae consciae et liberae, importari possunt mores 
consumptionis et vitae consuetudines ipsae per se vitiosae aut eius corporis et animi sanitati 
nocentes. Institutum oeconomicum in se normas non habet quibus possit recte discernere modos 
novos et altiores satiandi necessitates humanas ab ipsis novis necessitatibus invectis, quae 
personae maturae formationi obstant. Necessarium igitur est, et urget magnum opus 
institutorium et culturale, quod comprehendat emptorum formationem ad prudentem usum 
potestatis suae seligendi ac formationem ipsorum effectorum ad acrem officii conscientiam et 
imprimis eorum qui artem exercent utendi instrumentis communicationis socialis, iam praeter 
necessarium civilium Auctoritatum interventum. 


Magnum exemplum consumptionis artificiosae, saluti et dignitati hominis contrariae, et certe 
non facilis inspectionis, est exemplum medicamenti stupefattivi. Eius diffusio signum est gravis 
vitii ordinis socialis eique etiam subiacet necessitatum humanarum « interpretatio » 
materialistica et quodammodo usuum humanorum destructiva. Potentia igitur novationis 
liberae oeconomiae ad effectum adducitur ab una parte tantum neque apte. Medicamentum 
stupefactivum perinde ac obscenitates aliaque genera nimiae rerum consumptionis, cum 
debilium abutuntur infirmitate, vacuum compiere spiritate volunt quod interea factum est. 


Malum non est melius vivere cupere sed mala est constitutio vitae, quae melior esse iudicatur, 
cum id spectat ut quis habeat non ut sit, et cum is plus habere vult non ut plus ipse sit sed ut vita 

absumatur supervacanea voluptate (75). Curandum est idcirco ut vitae rationes constituantur, 
in quibus conquisitio veri pulchri boni et communio cum ceteris hominibus propter communem 
progressionem electiones efficiant consumptionum, compendiorum, pecuniae collocationum. 
Quod ad hoc pertinet, non possumus solummodo monere de officio caritatis, id est de officio 
subveniendi per id « quod superest », et interdum etiam per id quod est « necessarium », ut res 
suppetant quae opus sunt ad pauperum vitam. Etiam significamus consilium pecuniam 
collocandi potius hic quam illic, in hac parte frugifera potius quam in alia, electionem esse semper 
moralem et culturalem. Certis definitisque condicionibus positis et rei oeconomicae et stabilitatis 
politicae quae praeteriri non possunt, propositum pecuniam collocandi, id est alicui populo 
occasionem dandi ut ex suo labore commoditatem percipiat, oritur etiam ex sensu benevolentiae 
et ex fiducia Providentiae, quae humanam indolem ostendunt illius qui consilium capit. 


37. Praeter consumptionis quaestionem, aliquid sollicitudinis habet estque illi arcte iuncta, 
quaestio oecologica. Homo enim magis habere cupiens et gaudere quam esse et crescere, 
immodice et sine moderatione opes terrae et suae ipsius vitae absorbet. Stultae locorum 
naturalium destructioni error subest anthropologicus nostra aetate sane diffusus. Homo, qui 
intellegit se posse suo opere mundum mutare et quodammodo « creare », obliviscitur hoc opus 
semper exerceri supra fundamentum primigeniae donationis rerum a Deo factae. Iste cogitat sibi 
licere arbitrio suo terra uti et frui eam sine condicione voluntati suae subicienti, ac si ea suam 
non habeat formam et destinationem priorem sibi a Deo tributam, quam homo potest quidem 
excolere non autem prodere debet. Nedum suo fungatur munere cooperatoris Dei in mundo, non 
recte homo in Dei locum succedit sicque abit ad concitandam naturae detrectationem quam is 
potius vexat quam gubernat (76). 


Hac in re animadvertitur ante omnia egestas vel illiberalitas obtutus ac prospectus hominis, 
studentis nempe res potius possidere quam ad veritatem ref erre et destituti illo habitu sui 
immemore gratuito aesthetico, qui manat ab admiratione rerum quae sunt et pulchritudinis 
quique spectandum praebet in rebus aspectabilibus nuntium Dei invisibilis qui eas condidit. Quod 
ad hoc attinet, genus humanum conscium esse debet suorum munerum et officiorum erga futura 
saecula. 


38. Praeter insanam locorum naturalium destructionem illa sane gravior est hic commemoranda 
quae ad hominem ambitum pertinet in quam tamen rem longe abest ut necessaria consideratio 
intendatur. Dum enim iuste profecto, etsi multo minus quam oportet, cogitatur de areis 
naturalibus diversorum generum animalium, quae ne exstinguantur periculum est, quoniam 
intellegitur eorum unumquodque peculiariter conf erre ad terrae generalem temperationem, 
parum curatur de « oecologiae humanae » condicionibus moralibus tutandis. Non solum terra a 
Deo homini data est, qui ea uti debet primigenium propositum observans pro quo ei tamquam 
bonum est data; sed etiam homo sibi ipsi a Deo datus est eique est ideo observanda structura 
naturalis et moralis qua est donatus. Quod ad haec spectat, mentio est facienda gravium 
quaestionum urbanae vitae nuperius inductae ac necessitatis prospiciendi ut in eiusmodi studio 
urbanitatis consulatur vitae personarum, atque attentionis ad « oecologiam socialem laboris ». 


Homo suam essentialem a Deo accipit dignitatem simulque potestatem transcendendi omne 
societatis institutum usque ad veritatem et ad bonum. Is tamen condicionibus adstringitur 
structurae socialis in qua vivit, tum accepta educatione et locis exterioribusque rebus. Haec 
possunt efficere ut secundum veritatem aut facilius aut difficilius vivat. Consilia, quibus ambitus 
humanus constituitur, possunt ergo structuras proprias peccati parere, quae impediunt ne, qui 
iisdem varie premuntur, piene se qua homines perficiant. Tales structuras demoliri et pro illis 

veriores convictionis formas substituere, negotium est quod firmum postulat animum et 
patientiam (77). 


39. Prima et fundamentalis « oecologiae humanae » serviens compages est familia, in qua homo 
primas et praecipuas notiones recipit de veritate deque bono, discit quid sit amare et amari et 
idcirco, quid sit re esse personam. Intellegenda est hic familia matrimonio innisa, in qua mutuum 
viri et mulieris sui donum condicionem gignit vitae, in qua infans nasci potest et suas educare 
facultates, suae dignitatis conscius fieri et se praeparare ad sortem suam obeundam unicam ut 
quae iterari non possit. Saepe contra accidit ut homo deterreatur ab implendis condicionibus 
humanae procreationis, et inducatur ad putandum seipsum suamque vitam potius summam esse 
sensuum experiendorum quam opus efficiendum. Oritur hinc quaedam lacuna libertatis, quae 
perducit ad respuendum officium quo se perpetuo quis coniungat cum alla persona et filios 
generet, aut perducit ad liberos aestimandos unam ex tot « rebus » quae haberi possunt aut non 
haberi secundum propriam libidinem, quaeque cum aliis opportunitatibus certant. 


Oportet rursus familia existimetur vitae sacrarium. Ea enim sacra est ; locus est ubi vita Dei 
donum apte potest accipi et defendi contra multiplices incursiones quibus obicitur, et crescere 
valet prout verus humanus postulat auctus. Adversus culturam mortis, quae dicitur, familia 
culturae ipsius vitae est sedes. 


Humana mens hac in re propendere potius videtur ad imminuendos tollendos vel delendos vitae 
fontes, etiam abortione adhibenda in mundo quidem diffusa, quam ad def endendas et 
aperiendas vias vitae. In Encyclicis Sollicitudo rei socialis vituperatae sunt constantes 
venditationes | contra natorum numerum |. secundum falsam |. notionem . quaestionis 
demographicae. Ibi namque « summa violatio patratur liberi eorum consilii, quorum interest, ... 
qui coercitionibus intolerabilibus haud raro sollicitantur, ut novae huic succumbant formae 
oppressionis » (78). Scilicet de agendi rationibus agitur quae per novas technicas ita se extendunt 
ut, quasi in « chemico bello », pluries centenorum milium hominum vitam corrumpant 
indefensorum. 


Hae improbationes non tantum impugnant rationem oeconomicam, quantum rationem 
ethicam-culturalem. Oeconomia namque solummodo aspectus est et modus multiplicis 
humanae industriati. Si ea absoluta ducitur, si mercium confectio et consumptio principem locum 
tenent vitae socialis et evadunt unicum societatis bonum nulli alii obnoxium, hoc fit non solum 
nec tantopere propter rationem oeconomicam, quam ob id, quod ratio socialis-culturalis 
ignorans pondus ethicum et religiosum imminutum est et soli bonorum ac servitiorum effectioni 
vim tribuit (79). 


Haec omnia contrahi possunt rursus si affirmatur libertatem oeconomicam solummodo esse 
libertatis humanae partem. Cum ea autonoma fit, cum scilicet homo censetur confector aut 
consumptor bonorum potius quam persona quae efficit res et consumit ut vivat, tunc suam 
amittit cum persona humana necessariam coniunctionem et tandem eam abalienat et opprimit 
(80). 


40. Reipublicae est illa bona communia defendere et tueri, qualis sunt loca naturae et 
circumstantia resque exteriores hominis, quae protegi non possunt solis mercatus viis et 
rationibus. Sicut temporibus veteris capitalismi Respublica debebat iura laboris fundamentalia 
defendere, ita nunc novo in capitalismo et illa et universa societas bona communia defendere 
debent, quae ceteroquin saeptum sunt intra quod tantummodo potest quisque legitime sua 
ipsius consegui proposita. 

Alius hic mercatus terminus invenitur necessitates exsistunt communes et qualitativae, quae 
istius modis et institutis expleri nequeunt. Humana postulata exsistunt quae eius logicam 
consecutionem effugiunt. Bona exsistunt quae ex sua natura nec possunt nec debent venire et 
emi. Haud dubie, viae rationesque mercatus multa praebent auxilia; adiuvant praeter cetera, ad 
melius opibus utendum ; mercium commutationem fovent, et imprimis maximi faciunt voluntates 
et proposita personae humanae, quae in pactione incidunt in voluntatem et proposita alterius 
personae; attamen pericula afferunt « idololatriae » mercatus, qui bona esse nescit quae suapte 
natura nec sint nec esse possint simplices merces. 


41. Marxismus exprobravit societates medii ordinis civium possidentium, nominatim eas 
reprehendens quod vitam humanam mercem reddidissent et abalienassent. Haec obiurgatio 
nititur falsa et non sufficienti alienationis notione, quae eam promit e sola regione cognationum 
confectionis et possessionis, eam scilicet in materialismo ponens et insuper negans legitimas et 
utiles esse necessitudines mercatus etiam in sua ipsarum provincia. Ea doctrina ita demum 
affirmat una ordinatione sociali generis collectivi aboleri posse alienationem. At experientia 
historica Nationum socialistarum ostendit alienationem communismo non deleri sed augeri 
potius, addita rerum necessariarum penuria et oeconomica inefficacia. 


Vicissim historica Occidentis experientia ostendit, si explicatio et fundamentum marxianum 
alienationis falsa sint, alienationem tamen cum veri sensus vitae amissione etiam in societatibus 
occidentalibus vigere. Haec in rebus consumendis fit, cum homo falsis levibusque voluptatibus 
implicatur potius quam adiuvatur ad suam humanitatem vere et reapse experiendam. Alienatio 
fit etiam in opere, cum hoc ita disponitur, ut suos fructus et reditus solos maximi ducat, nec 
curatur ut opifex suo labore plus aut minus se perficiat qua hominem, prout plus crescat concors 
communitatis promptae communicatio aut eius solitudo in acerrima commerciorum 
aemulatione et mutuae ignorationis, ubi eius humanitas instrumentum dumtaxat putatur non 
finis. 


Oportet notio alienationis ad visionem christianam revocetur, pro qua instrumenta et proposita 
hominis invertuntur : cum non agnoscit praestantiam et magnitudinem personae in seipso et in 
altero, homo non potest sua humanitate frui nec illam necessitudinem et communionem cum 
ceteris hominibus participare ad quam Deus eum condidit. Per liberum enim sui donum homo 
vere is fit qui esse debet (81) Quod donum fieri potest ob essentialem facultatem 
transcendentiae personae humanae. Homo non potest humanae tantum rerum ordinationi se 
donare, abstractae cuidam cogitationi vel fucatae utopiae. Uti persona se ipsum potest donare 
alii personae vel aliis personis et denique Deo, qui auctor est illius rei quae ea est, et unus potest 
plene eius accipere donum (82). Alienatus est homo qui recusat se ipsum transcendere et donum 
sui experiri atque formationem verae communitatis humanae, directae ad sortem eius ultimam 
quae Deus est. Alienata est societas quae suis in formis ordinationis socialis et rerum confectionis 
atque consumptionis difficiliorem reddit traditionem huius doni et huius inter homines 
conspirationis constitutionem. 


In societatibus occidentalibus est superatus quaestus immitis, saltem secundum illas formas, 
quas Carolus Marx inquirit et describit. Attamen superata non est alienatio in formis abutentis 
quaestus multiplicibus, cum homines sibi ipsis vicissim quaestui sunt et, dum usque exquisitius 
satisf aciunt peculiaribus et secundariis necessitatibus, necessitates praecipuas et veras spernunt 
quae etiam modos dirigere debent satisfaciendi ceteris postulatis (83). Homo qui solum curat ut 
potiatur rebus et fruatur, nec iam aptus ad cupiditates et impetus suos refrenandos atque per 
oboedientiam veritati subiciendos, liber esse non potest. Oboedientia veritati etiam veritati 
quoad Deum et hominem, est prima libertatis condicio. Nam efficit ut proprii usus, appetitus et 

modi ad eos sedandos secundum iustum ordinem disponantur ita sane ut rerum possessio ratio 
fiat qua homo crescat. Huic incremento obesse potest callida usurpatio instrumentorum 
communicationis socialis, quae bene dispositae pertinaciae vi pariunt consuetudines motusque 
opinionum, cum considerari non possint fundamenta quibus illa nituntur. 


42. Initialem quaestionem nunc repetentibus licetne nobis affermare, collapso communismo, 
capitalismum esse rationem socialem vincentem et ad illam spectare debere Nationum conatus 
quae operam dant suis oeconomiis reficiendis suisque societatibus? Estne hoc exemplar 
Nationibus Tertii Mundi proponendum quae verae progressionis oeconomicae et civilis quaerunt 
viam? 


Responsio sane implicata est. Si « capitalismus » existimatur ratio oeconomica, quae pondus 
praecipuum et positivum agnoscit administrationis, mercatus, possessionis privatae et hinc 
consequentis responsalis officii de instrumentis confectionis, liberae hominis facultatis moliendi 
in oeconomiae regione, responsio est certe adfirmans, etsi forte magis proprium est loqui de « 
oeconomia administrationis », vel « oeconomia mercatus », vel simpliciter « oeconomia libera ». 
At si « capitalismus » existimatur ratio, ubi libertas in provincia oeconomiae, non in solidum 
contextum politicum tamquam in formam stabilem includitur, qui eam immittat ad ministerium 
integrae libertatis humanae eamque putet peculiarem mensuram libertatis cuius cardo ethicus 
est et religiosus, tum responsio tantundem negans est. 


Marxismi solutio male cessit sed manent in mundo quaedam condiciones derelictionis et 
abusionis (praesertim in Tertio Mundo), necnon alienationis humanae (praecipue in Nationibus 
excultioribus), contra quas Ecclesia vocem suam fortiter attollit. Tot multitudines etiam nunc in 
miseria versantur cum corporum tum animorum. Marxismi casus in tot Nationibus aufert certe 
impedimentum in his quaestionibus apte et ad rerum veritatem obeundis sed eas non dirimit. 
Quin immo periculum est ne radicalis diffundatur ideologia capitalismo consentanea, quae renuit 
eas etiam tractandas suscipere, cum iam in antecessum putet irritum fore omnem nisum eis 
occurrendi, easque temere credit componendas augescentibus mercatus viribus. 


43. Ecclesia exempla non habet quae proponat. Exempla ad res attinentia et vere efficacia solum 
oriri possunt in diversis condicionibus historicis, si ii quorum est operam navant quaestionibus 
definite profligandis pro earum singulis aspectibus socialibus oeconomicis politicis et culturalibus 
quae mutuo nectuntur (84). Huic negotio Ecclesia praebet, tamquam necessariam directionem 
optimam, suam doctrinam socialem, qua — ut iam diximus — probatur utilitas mercatus et 
administrationis sed simul significatur necesse esse et illum et hanc in bonum intendi commune. 
Ea legitimos indicat conatus opificum, quibus plenam adipisci student suae dignitatis 
aestimationem et amplius vitam administrationis participare adeo ut, etsi cum aliis et sub aliis 
moderantibus, possint quodam modo, « in re propria laborare » (85), suam intellegentiam et 
libertatem exercentes. 


Integer personae humanae progressus in labore non adversatur quin immo feracitati et 
efficaciae adstipulatur operis, quamvis in controversiam deducere possit ordines potestatis 
defixos. Administratio haberi non potest tantummodo « capitum pecuniarum societas » ; ea 
simul est « societas personarum », cuius participes sunt, modo diverso et propriis cum oneribus, 
simul illi qui caput suppeditant ad eius actionem necessarium, simul qui per suum laborem 
cooperantur. Ut haec proposita capiantur, opus est etiam magno opificum motu sociato pro 
personae humanae liberatione et piena progressione. 


« Rebus novis » praelucentibus huius aetatis, est rursus ponderata necessidudo possessionis 
cuiusque seu privatae cum universali bonorum destinatione. Homo se perficit per suam 

intellegentiam et suam libertatem ; et hoc agens sumit uti obiectum et instrumentum res mundi 
easque suas facit. In hac ipsius industria nititur ius suscipiendi res easque privatim possidendi. 
Suo labore homo semper curam adhibet non de se solo, sed etiam de ceteris et cum ceteris eam 
suscipit quisque cooperatur alieno labori et bono. Homo laborat ut necessitatibus subveniat 
familiae suae, communitatis cuius est pars, Nationis et, ad summam, totius humani generis (86). 
Is insuper interest operibus aliorum qui in eadem administratione operantur, et etiam laboribus 
provisorum atque consumptioni clientium, instar coniunctionis continuae, quae gradatim se 
extendit. Etiam possessio instrumentorum bonis gignendis tum in quaestuosa industria, tum in 
agricultura iusta est et legitima, si labori utili servit; sed illicita evadit cum in profectum non 
vertitur, aut usurpatur ut labori alieno impedimento sit, ad lucrum consequendum, quod non 
oritur ex universali amplificatione operis et divitiarum socialium, sed potius ex horum coercitione, 
ex illicito lucro, ex quaestibus faciendis et ex abruptione illius necessitudinis in provincia laboris 
(87). Eiusmodi possessio nullam habet excusationem, sed est contra usus improbus coram Deo 
et hominibus. 


Officium quaerendi victum in propriae frontis sudore simul ius quoddam praemittit. Societas, in 
qua hoc ius constanter negatur, in qua consilia rationis oeconomicae non sinunt opifices aptas 
adipisci operae condiciones, nec ut honesta probari potest nec iustam persequi pacem socialem 
(88). Sicut persona piene se perficit libero sui dono, ita possessio recte comprobatur si occasiones 
laboris et auctus humani pro omnibus generat ex modis temporibusque legitimis. 


CAPUT V 
CIVITAS ET ANIMI CULTUS 


44. Non Leo XIII nesciebat sanam Civitatis doctrinam omnino posci unde recte procederet 
humanarum actionum progressus, profectus videlicet rerum spiritalium et materialium quae 
essent utraeque necessariae (89). Hanc propter causam ipse quodam Rerum novarum loco 
societatis compagem demonstrat tribus potestatibus pollentis — potestate scilicet legum 
ferendarum, potestate exsecutoria et iudiciali idque vero illis temporibus novum quiddam 
habebatur in Ecclesiae magisterio (90). Ratio autem haec de natura sociali hominis intellectum 
rerum quendam ad veritatem versum ostendit, cui nempe legibus opus est congruentibus ad 
omnium libertatem tuendam. Idcirco satius est compensari omnem potestatem cum aliis 
muneribus imperiisque quae eiusdem servent fines. Hoc est « Civitatis iuris » principium, in qua 
non arbitrariae voluntates hominum, at leges potissimum dominantur. 


Huic vero doctrinae hodiernis temporibus totalitarismus obstitit, qui sub marxiana et leniniana 
specie existimat nonnullos peritiores gnarosque legum societatis progressus vel ex genere 
quodam oriundos et propiores collectivae cognitionis reconditioribus fontibus omnino carere 
erroribus atque proinde summam imperii sibi vindicare. Illud addatur: totalitarismum ex veritate 
obiective negata oriri: si enim transcendens non datur veritas cui obtemperans homo suam 
plenam capessit proprietatem, tum vero nullum datur principium stabile quod iustas 
necessitudines inter homines praestet. Etenim quod ordinis, coetus cuiusdam, Nationis proprium 
est necessario efficit ut alii contra alios decertent. Nisi transcendens aliqua veritas agnoscitur, 
vis imperii superat, atque quae habet instrumenta quisque penitus adhibere contendit ut suum 
commodum imponat suamque mentem, iuribus aliorum contemptis. Sic proinde tantundem 
homini parcitur, quantum veluti instrumentum adhiberi potest ad solum dominantium 
profectum. Hodierni igitur totalitarismi radix in negatione reperitur dignitatis transcendentis 
humanae personae, quae est visibilis imago Dei invisibilis, quapropter per se ipsa iurium 
subiectum, quam nemini licet violare : neque scilicet individuo, neque numero cuidam neque 

ordini neque Civitati Nationive. Ne maiori quidem socialis corporis parti istud permittitur contra 
minorem partem ut se ponat et eam secludat, opprimat, abutatur eandemque delere studeat 
(91). 


45. Cultus et totalitarismi usus Ecclesiae negationem pariter sibi conciliat. Civitas namque vel 
factio, quae bonum se absolutum efficere posse in historia existimat quaeque similiter ultra 
principia cuncta se locat, pati non potest iudicium obiectivum de bono maloque dari, extra 
Civitatis moderatorum voluntatem, quo pro re nata ipsorum quoque habitus et mores 
diiudicentur. Id quidem demonstrat cur totalitarismus Ecclesiam exstinguere conetur vel saltem 
eandem in servitutem redigere, ipsam adhibens sui apparatus doctrinalis instrumentum (92). 


Omnia moderans absolute Civitas Nationem exinde et societatem familiam ac religiosas 
communitates exsorbere et occupare contendit in se ipsosque homines singulos. Dum ergo suam 
libertatem tuetur Ecclesia, personae humanae libertatem tutatur ipsa, a qua Deo potius est 
oboediendum quam hominibus (cf. Act 5, 29), libertatem aequabiliter familiae, socialium 
institutorum et Nationum quae omnes suo fruuntur immunitatis ambitu et potestatis. 


46. Magni sane ducit Ecclesia populare regimen, quippe quod amplam tribuat civibus potestatem 
in politicis consiliis partes agendi, ac subditis pariter facultatem suppeditat sive praepositos 
eligendi ac temperandi, sive pacifice eosdem et pro opportunitate amovendi (93). 


Ipsa ideo, ut conclusi praepositorum circuli constituantur, adiuvare non potest, qui 
emolumentorum privatorum gratia vel ex doctrinae principiis Civitatis regimen arripiunt. 


Sincerum quidem populare regimen tantummodo in Civitate iuris exstare valet idemque in recta 
personae humanae notione consistit. Etenim haec poscit ut condiciones impleantur sive 
necessariae ad singulas personas provehendas, optimis traditis inculcatisque praeceptis, sive 
societatis subiectivitati necessariae, inducta participationis structura communisque officii. 
Hodiernis profecto temporibus arbitrantur homines agnosticismum itemque relativismum 
scepticum philosophiam agnosci ac primarium habitum, quae in genere Reipublicae populari 
inveniantur, atque eos quotquot sibi sint conscii se veritatem novisse eidemque firmiter 
adhaereant, non esse fidos quoad populare regimen, cum minime probent veritatem a maiore 
civium parte statui vel pro politicae vicissitudinis varietate flecti. Nunc vero illud est 
animadvertendum, nulla si sit postrema veritas quae quidem politicam actionem dirigat et 
moderetur, ideo notiones et persuasiones ad imperium adipiscendurn veluti instrumenta 
commode usurpari posse. Populare tandem regimen principiis carens in totalitarismum 
manifestum occultumve prompte vertitur, ut hominum annales commonstrant. 


Haudquaquam Ecclesia fanatismi vel fundamentalismi praetermittit periculum eorum qui sub 
doctrinae cuiusdam titulo, quae scientificam se audet praebere religiosamve, iniungere reliquis 
se posse existimant suam de veritate notionem et de bono. Ad hoc revera genus christiana veritas 
non pertinet. 


Cum non sit ipsa ideologica, christiana fides certis cancellis versicolorem naturam socialium et 
politicarum rerum circumscribi non postulat, quae simul fatetur nempe hominis vitam per 
aetates effici in multiplicibus condicionibus nec semper iis perfectis. Ecclesia igitur, 
quandoquidem transcendentem hominis dignitatem agnoscit, libertatis observantiam tenet 
suam videlicet ut rationem et viam (94). 


At suscepta tantummodo veritate piene et perfecte aestimatur libertas : sine veritate in terrarum 
orbe nihil sane habet ponderis libertas ac homo libidinum incursioni obicitur et condicionibus 

adstringitur apertis abditisque. Christianus autem libertatem vivit (cf. lo 8, 31-32) eidemque 
inservit, secundum suae vocationis naturam missionariam dum veritatem quam cognovit usque 
prae se fert. Omni autem veritatis spectata particula quae in cuiusque vitae experientia occurrit 
et singulorum Nationumque in cultura, ipse cum aliis hominibus colloquens testari non desistit id 
quod de humana persona docuit fides rectusque rationis usus (95). 


47. Totalitarismo marxiano necnon compluribus ex toto imperiosis regiminibus subversis et iis 
quibus « nationalis securitatis » nomen imposuerunt, popularis figura gubernii plerumque hodie 
prospectatur, quamvis insit aliquid concertationis, quacum de humanis iuribus iungitur studiosa 
sollicitudo. At hac ipsa de re necesse est populi suas leges emendaturi sincerum solidumque 
iaciant popularis auctoritatis fundamentum, palam illa iura agnoscentes (96). Inter ea primum 
ius vitae est memorandum cui ius sub praecordiis matris crescendi proxime consociatur 
postquam vita est concepta, tum etiam ius in iuncta familia agendi aetatem et in loco propriae 
personae ad progressum apto, tum augendi proprium intellectum propriamque libertatem in 
veritate anquirenda et ea congoscenda, praeterea ius opus faciendi, ut terrae bona recte 
percipiantur atque ex ipsa eveniat sustentatio cuiusque et eius necessariorum, tum denique ius f 
amiliam libere condendi filiosque suscipiendi et instituendi, dum sexualitas pro officio adhibetur. 
Fons exinde et talium iurium comprehensio est quodammodo religiosa libertas, quae veluti ius 
intellegitur in propriae fidei veritate vivendi et secundum transcendentem dignitatem propriae 
personae (97). 


In Nationibus quoque illis, in quibus popularia florent regimina, haud semper iura integre 
servantur. Nec tantummodo sermo est de abortus scandalo, sed de variis etiam partibus 
discriminis popularium regiminum quae interdum potestatem secundum bonum commune 
decernendi amisisse videntur. Quae autem a societate hominum flagitantur, non excutiuntur 
secundum iustitiae iudicia et honestatis, sed ad suffragiorum vim rationemque nummariam 
illerum coetuum ex quibus pendent. Haec politici moris depravatio progrediente tempore 
diffidentiam gignit et socordiam; quapropter politica participatio imminuitur civisque sensus 
extenuatur apud ipsum populum qui detrimento se affici animadvertit et frustratione. Hanc 
propter causam illud evenit ut plus plusque difficulter particulares commoditates aptentur ad 
boni communis congruentem iudicationem. Bonum namque commune non est particularium 
bonorum summa, sed aestimationem quandam et compositionem requirit, quae aequo e 
bonorum ordine oriuntur, et certum intellectum dignitatis iuriumque humanae personae ad 
extremum deposcit (98). 


Convenientem libertatem popularis ordinis legitimam veretur Ecclesia quae nullo quidem pollet 
iure quamlibet formam legis constitutionisve anteponendi. Hac de re ipsa tantam eidem ordini 
opem fert ut personae humanae dignitas concipiatur, quae palam pleneque omnino in Verbi 
Incarnati mysterio declaratur (99). 


48. Ea autem quae consideravimus in partes recidunt Civitatis quod ad res oeconomicas attinet. 
Oeconomica enim actio, potissimum quae mercatum respicit, deficientibus institutionum legibus 
ac iudicialibus normis et politicis, explicari non potest. Contra ipsa fiduciam praeponit de libertate 
singulorum et rerum possessione praeter rem nummariam stabilem et publica ministeria valida. 
Itaque Civitatis praecipuum munus in securitate ponitur ita praestanda ut opifex aeque ac rerum 
confector sui fructibus operis frui possint atque inde ad opus efficaciter honesteque f aciendum 
concitentur. Haec quidem securitas si deest, grassante publicarum potestatum corruptione et 
increbrescentibus rei familiaris illicite augendae capitibus ac facili lucro, quae omnia in actibus 
constant illegitimis vel simpliciter speculativis, unum ex praecipuis habetur impedimentum ad 
progressum oeconomicumque ordinem. 

Civitas porro vigilare debet et exercitium humanorum iurium in oeconomica provincia moderari; 
sed primum munus hac de re non ad Civitatem spectat, verum ad singulos variasque 
consociationes et numeros, quibus coagmentatur societas. Civitas ius operis praestare directe 
non potest quin militari paene modo cunctam vitam oeconomicam gubernet et singulorum 
impulsum debilitet. Ex quo minime infertur nullum sustinere officium Regimen hac provincia, 
quem ad modum asseverarunt ii qui in re oeconomica nullas dari leges defendunt. Civitas immo 
administrationum operam fovere debet, condicionibus inducendis unde habeantur operis 
occasiones ut ea opera fortassis insufficiens excitetur et magnis difficultatibus imminentibus 
sustentetur. 


lus habet exinde Civitas ut auctoritatem suam interponat, cum monopoli condiciones 
impedimenta quaedam inferunt et ad progressionem retardationes. Sed haec praeter officia 
conciliationis et directionis ad progressum, in peculiaribus temporibus vicariam potestatem ipsa 
explere potest, cum societatis quaedam partes vel industriarum ordines, utpote debiles vel modo 
enati, suis officiis impares sunt. Vicaria haec opera, instantibus rationibus comprobata de bono 
communi, quantum fieri potest, intra certi temporis fines se continere debet, ne dictis societatis 
partibus et industriarum ordinibus propria munera usque subducantur neve immoderate 
interventum modus amplificetur Regiminis, unde nullum oeconomica libertas et civilis patiatur 
detrimentum. 


Recentioribus iam temporibus haec Civitatis actionum provincia valde ita prolata est, ut 
quodammodo novum Status genus exstiterit, scilicet « Civitas prosperitatis seu commodorum ». 
Hae progressiones evenerunt nonnullis in Civitatibus magis magisque ut aequarentur 
compluribus necessitatibus egestatibusque, cum de quibusdam paupertatibus et angustiis 
persona humana indignis inita essent consiliis. At vero non defuerunt intemperantiae et abusus 
quae recentioribus potissimum temporibus acerbas reprehensiones isti « Civitati commodorum 
» concitarent, «Civitati auxiliari » vocitatae. Vitia autem et pravitates « Civitatis auxiliaris » 
munerum ipsius Civitatis ex manco intellectu oriuntur. Hac quoque in re subsidiaritatis principium 
est servandum, per quod illud asseritur : superioris ordinis societatem invadere non debere 
societatis ordinis inferioris in interiorem vitam et eam propriis officiis exuere, quae ex contrario 
est potius in necessitatibus sustentanda et adiuvanda, ut eius actio cum reliquis socialibus 
partibus componatur, videlicet in bonum commune conversa (100). 


Directe se admiscens et sensum ideo officii detrahens de societate Civitas auxiliaris sociales vires 
humanasque deprimit atque apparatum publicum amplificat qui saepe grapheocraticis 
rationibus gubernatur potius quam sollicitudine de ministerio civibus praestando, permagno 
sumptuum addito augmento. Qui necessitati autem est propinquior, quin immo egenti proximus, 
intellegere melius et subvenire posse is videtur. Illud exinde addatur cuiusdam generis postulatis 
esse occurrendum non modo materiali subsidio, verum eorum altiora humana requisita esse 
explenda. Cogitetur de exulum advenarumque condicionibus, simul et derelictorum, senum vel 
aegotorum deque omnibus variisque adiumentorum formis, ut in medicamento stupefactivo 
utentibus accidit cunctae hae personae, praeterquam medicinae curis, vere fraterno oblato 
praesidio iuvari efficaciter possunt. 


49. Suis quidem operibus hac in provincia semper adsistit Ecclesia, quae Christi mandato 
Conditoris sui obtemperans indigenti homini ad opem ferendam re semper praesto adest, ne ipse 
ulla afficiatur contumelia neque solummodo tutelae videatur obiectum, sed ut de suo statu 
attollatur per dignitatis personae provectum. Gratiis Deo immensis actis, est omnino 
asseverandum curiosam caritatem nunquam in Ecclesia defuisse, immo vero hisce temporibus 
varium exhibere et magnum incrementum. Peculiariter est de voluntariis ministeriis dicendum, 


328 


quibus favet Ecclesia et, dum omnes ad consociatam operam concitat ut fulciantur augeanturque, 
eadem provehit. Ut mens autem suis ipsius finibus saepta quae nuper invaluit evincatur, solidum 
solidarietatis officium requiritur et caritatis quod intra familiam ex mutuo scilicet coniugum 
adiumento initium ducit, deinde ex cura quam inter se adhibent suboles. Hac via familia veluti 
operis communitas ostenditur et solidarietatis. Verumtamen piene congruere suae vocationi cum 
decernit familia, accidit ut subtrahi possit ipsa de necessariis Civitatis adiumentis, quae proinde 
consentaneis careat praesidiis. Instat igitur omnino illud: ut de familia ratio politica promoveatur 
itemque de societate, in qua ipsa familia principem obtineat locum quam convenientibus 
subsidiis efficientibusque instrumentis fulciri oportet, sive in liberis instituendis sive in senibus 
curandis, declinata eorum de familia expulsione et inter aetates vinculis necessitudinum 
confirmatis (101). 


Extra familiam vero, primas partes agunt nexusque aptant proprios solidarietatis aliae 
interpositae societates. Suo etenim fungentes munere, omnes hae societates veluti personarum 
communitates adolescunt quae veluti nervos socialis corporis paene texunt prohibentes 
quominus in ignota illud decidat et inter multitudines sine nomine misceatur, id quod tamen in 
hodierna societate percrebro, proh dolor, accidit. Inter necescitudinum nexus persona aetatem 
agit et « societatis subiectivitas » invalescit. Hodie homo saepe a duobus coangustatur lateribus, 
Civitate scilicet et mercatu. Tamquam enim solus rerum effector exstare interdum videtur et 
consumptor mercium vel Civitatis subiectum administrationis, dum illud ex animo excidit: 
hominum convictum neque ad mercatum ref erri neque ad Civitatem, cum in se collocet ipse 
peculiare bonum, cui tum a Civitate tum mercatu est serviendum. Is quidem est homo qui ante 
omnia veritatem perquirat quique similiter vivendo eandem compiere contendat eandemque 
altius percipere dialogo nempe cum praeteritis usque instituto ac venturis saeculis (102). 


50. Ex veritatis manifesta inquisitione quae in omnibus aetatibus renovatur, notio cultus et 
humanitatis denotatur Nationis. Nam bonorum translaticiorum adeptorumque depositum 
semper a iuvenibus reprehenditur. Quod ceteroquin verbum non significat respuere vel delere 
aliqua antecepta ratione sed potissimum declarat propriam vitam expendere, unde 
comprobatione hac bona vividiora evadant sintque huius temporis et ad personam, rebus in 
traditione validis segregatis a mendaciis et erroribus necnon veteribus formis amotis, in quarum 
locum habitus sufficiantur temporibus aptiores. 


His quidem spectatis rebus illud quoque oportet memoretur: evangelizationem Nationum se 
insinuare in cultum, cui in via ad veritatem cuique in opere purgationis et locupletationis opem 
ipsa fert (103). Cum contra in se ipse circumcludit humanus cultus cumque obsoleta perpetuare 
nititur, omnibus communicationibus et de hominis veritate collationibus depulsis, tunc idem 
exarescit et decidere incipit. 


51. Cuncta hominis actio intra aliquam humani cultus compagem explicatur et ibidem 
reciprocatur. Ut congruus efformetur huiusmodi cultus, homo totus implicatur qui in hac re 
creatricem vim suam insumit et intellectum et mundi hominumque cognitionem, quique ibidem 
exinde dominationem sui ac sua sacrificia solidarietatem ac voluntatem ad bonum commune 
prosperandum adfert. Quapropter primum magisque praecipuum opus in hominis corde fit ac 
modus vero, quo futurum tempus proprium studet aedificare, pendet ex sui aestimatione 
propriaeque sortis. Hoc quidem loco Ecclesiae opera locatur peculiaris et decretoria pro cultu et 
humanitate. Ipsa enim excellentiam sustinet humanorum habituum qui pacis cultui favent, 
adversus specimina illa quae hominem cum multitudine miscent, cum eius partes non agnoscant 
eiusdemque libertatem, quae autem illius granditatem in certaminis artibus figunt et belli. 
Ecclesia ministerium suum reddit veritatem denuntians de mundi creatione, quem Deus 

hominum manibus commendavit, ut eundem fecundum efficerent suisque operibus perfectiorem, 
atque veritatem edicens de redemptione, qua Dei Filius omnes homines servavit et eadem opera 
homines inter se coniunxit ut alii aliorum sustinerent partes. Sacra Biblia de sollicito ministerio 
usque loquuntur in fratrem, quae item in omnes homines ad officium nos compellunt. 


Haec profecto necessitas haud finibus continetur familiae et ne Nationis quidem Civitatisve, sed 
cunctam humanam familiam ordinate ita complectitur ut nemo a sorte alterius membri generis 
hominum videatur alienus vel exsors. Nemo asseverare potest se sui fratris fati non esse 
participem (cf. lo 4, 97; Lc 10, 29-37; Mt 25, 31-46)! Prompta sane studiosaque sollicitudo de 
proximo instantibus necessitatibus hodie etiam novis expedita communicationis instrumentis, 
quae propiores inter se homines reddiderunt, peculiarem habet vim si rationes respiciuntur 
quibus pro bello inter Nationes solvantur contentiones. Nulla autem difficultate affirmatur 
internecionis apparatuum terrificam potentiam qui quidem minoribus quoque Nationibus 
praesto nunc sint, atque magis ac magis inter totius mundi populos necessitudinem efficere ut 
difficilius, vel potius omnino  inverisimiliter, belli consectaria terminis quibusdam 
circumscribantur. 


52. Benedictus XV ac eiusdem successores hoc periculum liquido intellexerunt (104). Nos autem 
Persici Sinus ingruente atroci bello ipsi iterum clamavimus: « Numquam amplius bellum » i 
Minime, iam numquam bellum, innocentium vitam quod demit, quod docet necare et vitam 
pariter interfectorum evertit, quod odium et simultates continuas post se relinquit, quod denique 
quaestiones difficilius reddit expediendas ex quibus idem bellum ortum est ! Quem ad modum 
vero in singulis Civitatibus iam in locum privatae ultionis et clarigationis imperium legis ipsius 
suffectum est, ita tempus pariter instat ut in Communitate Nationum talis progressus augeatur. 
Non est autem obliviscendum bellum plerumque ex gravibus verisque rationibus exsistere hae 
sunt iniuriae quas homines patiuntur, legitimarum  petitionum deceptiones, egestas et 
multitudinum ab omni spe deiectarum abusio, quibus per pacis semitas progrediendi et 
proficiendi facultas non datur. 


Hac de causa alterum pacis nomen est progressio (105). Sicut omnium est officium bellum vitare, 
ita omnium est progressum provehere. Perinde atque intra Nationis fines socialis oeconomia 
explicari potest debetque, qua mercatus ipse ad bonum commune dirigatur, pari sane ratione 
necesse est inter Nationes id agatur. Oportet idcirco vehementer contendant homines ut se ipsi 
intellegant et cognoscant necnon conscientiae sensu imbuantur. Hic est optatus ille cultus qui 
fiduciam de humanis facultatibus cuiusque egeni duplicat vel de eius praeparatione apta ad suas 
levandas condiciones operis auxixilio atque in bonum oeconomicum operam suam conf erendam. 
At ut id consequatur pauper, — sive singularis sive Status — necesse habet veras dari 
stipulationes et facultates. Has condiciones praebere est munus totius orbis progressui faventis, 
quod nempe simul facit ut aliquid dominationis potestatisque amittatur quibus prosperiores 
oeconomiae plus ponenti (106). 


Talibus autem consiliis captis, modus vivendi fixus valde mutari potest, ut scilicet humanarum 
facultatum et terrarum dissipatio circumscribatur iisdemque sic homines populique huius orbis 
satis frui sinantur. Quibus autem rebus novorum materialium bonorum spiritaliumque additur 
aestimatio, quae ipso ex opere fabrili cultuque animi oriuntur populorum nunc seclusorum. Sic 
demum divitiarum humanarum amplificatio in universum obtinetur ad Nationum pertinens 
familiam. 


CAPUT VI 


VIA EST ECCLESIAE HOMO 

53. Proletariatus coram miseria collocatus adseveravit Leo XIII : « Confidenter ad argumentum 
aggredimur ac piane iure Nostro, ... neglexisse officium taciturnitate videremur » (107). Centum 
scilicet proximis hisce annis crebrius suam Ecclesia aperuit mentem, ex propinquo sectata 
quaestionis socialis progredientem enodationem neque id sane fecit ut temporis transacti 
renovet privilegia neve suam quandam imponat orbis speciem. Unicum nempe eius fuit 
propositum curam exsequi atque officium proprium de homine, quod a Christo ipso est ilei 
creditum, nimirum hoc de homine qui Concilio Vaticano Secundo commonente sola creatura est 
quam Deus propter seipsam voluerit, id est ut aeternae particeps esset salutis. Haud profecto de 
homine agitur "'abstracto', verum solido, 'concreto' et "historico: de unoquoque homine est 
sermo quandoquidem singuli redemptionis mysterio continentur et cum singulis sese in 
sempiternum Christus coniunxit idem per mysterium (108). Sequitur ideo hinc ut Ecclesiae 
hominem deserere non liceat et sit « hic ipse homo ... prima veluti via, quam Ecclesia in suo 
munere implendo emetiatur oportet, quam ipse Christus aperuit quaeque per mysterium 
Incarnationis et Redemptionis constanter transit » (109). 


Haec una denique cogitatio est quae socialem moderatur Ecclesiae doctrinam. Si vero eam 
paulatim Ecclesia ordinato aliquo modo  enucleavit, ab illo praesertim anno quem 
commemoramus, idcirco hoc fecit quod integri doctrinarum Ecclesiae thesauri habent tamquam 
definientem orbem ipsum hominem in tota veritate illius uti peccatoris et iusti. 


54. Hodie autem potissimum respicit sociale magisterium hominem, ut qui in compagem 
implicatam necessitudinum ipsarum societatis recentis sit insertus. Disciplinae quidem humanae 
ac philosophia magno sunt adiumento interpretandis primis hominis partibus in societate, unde 
etiam possit homo se intellegere melius ipsum utpote « ens sociale ». At fides dumtaxat plane 
recludit ei veram propriamque indolem et ab ea omnino fide socialis Ecclesiae dottrina 
proficiscitur quae scientiarum philosophiaeque fructibus usa suscipit hominem salutis in itinere 
iuvandum. 


Accipi Litterae Rerum novarum possunt perinde atque magni ponderis additamentum inquisitioni 
socio-oeconomicae exeunte superiore saeculo undevicesimo; sed praecipua earum vis inde 
videlicet colligitur quod Magisterii Documentum sunt quod cum evangelizandi Ecclesiae opere 
congruit sicut et plura alia huius generis Documenta. Comprobatur hinc sociale magisterium ex 
sese virtutem praebere cuiusdam instrumenti ad evangelizandum: quatenus huius est naturae, 
Deum nuntiat eiusque in Christo salutem omnibus hominibus eademque de causa hominem sibi 
ipsi demonstrat. Hac porro ratione et hac sola sub luce pertractantur reliqua : humana cuiusque 
iura nominatimque « proletariorum », iura familiae et educationis, Status officia, constitutio 
societatis in singulis Nationibus et inter Nationes, vita oeconomica et animi cultura, pax et bellum, 
reverentia erga vitam a conceptione ad mortem usque. 


55. Divina e Revelatione « hominis sensum » percipit Ecclesia. « Etenim ut nos hominem, 
hominem verum, hominem integrum penitus noscamus, Deum ipsum antea cognoscamus 
necesse est », ait Paulus VI qui continuo post Sanctae Catharinae Senensis protulit sermones 
quae idem sua significavit prece: « In tua natura, aeterne Deus, naturam meam cognoscam » 
(110). 


Hanc ob causam exstat anthropologia christiana revera aliquod theologiae caput eademque de 
re socialis Ecclesiae doctrina, dum hominem tractat de homine curat eiusque moribus in mundo, 
« theologiae ac quidem theologiae morali accensetur » (111). Haec theologica ratio necessaria 
videtur tum ad intellegendas tum etiam ad recentes humanae consortionis difficultates 
dissolvendas. Id quod pertinet tam ad remedium « atheum » — hoc est inculcandum quod 

hominem una quadam parte ipsius praecipua destituit nempe spiritali, quam ad solutiones 
maximae indulgentiae rerumque consumptionis, quae diversis oblatis excusationibus eo tandem 
spectant ut persuadeant homini liberum esse illum omni a lege ac Deo ipso, dum concludit eum 
intra sui solius amorem ac studium unde demum et ei nocet et ceteris. 


Cum vero salutem Dei nuntiat Ecclesia, cum participem eum per sacramenta reddit divinae vitae 
quam offert, cum amoris Dei mandatis proximique vitam illius dirigit, plurimum confert Ecclesia 
hominis locupletandae dignitati. Sed, sicut hoc suum religiosum transcendens munus pro homine 
deserere non potest, ita profecto sibi est Ecclesia conscia permagnas hodie obices ac difficultates 
suae obstare industriae. Haec igitur causa est cur novis semper viribus ac viis sese dedat 
evangelizationi totum provehenti hominem. Tertio quoque ingressuro mille annorum spatio, 
remanet « signum et tutamentum transcendentiae humanae personae » (112), quem ad modum 
efficere semper studuit primis a vitae suae initiis ambulans videlicet cum homine per saeculorum 
aetates. Huius sunt rei praestans documentum Litterae Rerum novarum. 


56. Centesimo earum sic anno expleto universis iis gratias referre gestimus qui operam navant 
ut socialem doctrinam perdiscant alteque perscrutentur ac pervulgent. Quem in finem necessaria 
est Ecclesiarum localium adiutrix actio optamusque propterea ut commemoratio haec 
opportunitatem inferat novi cuiusdam fervoris in doctrinis illis vestigandis disseminandis et 
applicandis multiplici nimirum in loco. Nominatim vero volumus ut sociale magisterium 
cognoscatur ad effectumque deducatur variis iis in Nationibus ubi exstincto iam socialismo reali 
pergravis emergit rerum turbatio in ipso restaurationis opere. Occidentis vicissim imminet 
Nationibus periculum ne in ista prolapsione victoriam unicam deprehendant proprii oeconomici 
instituti neve idcirco omittant eidem instituto necessarias adf erre emendationes. Tertii vero 
Mundi Civitates magis quam antehac in extrema tardantur condicione inferiorum progressuum 
quae in singulos ingravescit dies. 


Principiis autem normisque contextis, quibus operariorum quaestio expediretur, scripsit Leo XIII 
decretorios sermones : « Accingendum ad suas cuique partes, et maturrime quidem, ne tantae 
iam molis incommodum fiat insanabilius cunctatione medicinae » addiditque etiam : « Ad 
Ecclesiam quod spectat, desiderari operam suam nullo tempore nulloque modo sinet » (113). 


57. Ab Ecclesia haberi non potest socialis Evangelii tius tamquam ars quaedam et nuda sententia, 
verum fundamentum in primis occasioque agendi. Quo permoti quidem nuntio aliqui primis de 
christianis bona sua egenis partiebantur simulque ideo testabantur, licet diversis venissent e 
societatis ordinibus, fieri tamen posse ut pacati sociatique una viverent. Evangelii virtute 
monachi volventibus saeculis arva colebant, religiosi ac religiosae valetudinaria condebant et 
perfugia excipiendis pauperibus, confraternitates perinde atque viri mulieresque cuiuslibet status 
pro egentibus et exclusis se obligabant officio benevolentiae cum persuasum sibi haberent Christi 
dieta « Quamdiu fecistis uni de his fratribus meis minimis, mihi fecistis » (Mt 25, 40) haud 
permanere pium quoddam debere optatum sed solidum evadere potius vitae opus. Magis quam 
umquam sibi conscia est Ecclesia suum nuntium socialem prius in operum testimoniis 
auctoritatem et fidem habiturum, quam in ipsius congruentia interioreque ratione. Ex hac 
quoque conscientia pauperum optio peculiaris oritur, quae vero alios coetus nunquam repellit 
neque seiungit. Agitur namque de optione quae non modo rerum egestatem respicit, cum piane 
liqueat hodierna potissimum in societate complures species exstare paupertatis non 
tantummodo oeconomicae, verum et doctrinalis et religiosae. Ecclesiae in pauperes studium, 
quod praeponderans est quodque in eiusdem translaticiis consuetudinibus usque continuatur, 
ipsam compellit ut ad mundum illum se convertat, in quo quamvis technicus vigeat 
oeconomicusque progressus, in eo tanta est paupertas ut immanem faciem suscipiat. In 

regionibus ad occidentem vergentibus, multiformis reperitur paupertas quae derelictorum 
ordines respicit senum aegrotorumque consumismo obnoxiorum et, quod plus est, paupertas 
quae ad exules pertinet et emigrantes; in progredientibus autem Nationibus, permagna 
discrimina prospectantur, nisi temperi aptata inter Nationes adhibentur remedia. 


58. Erga hominem profecto dilectio imprimisque in pauperem, in quo Christum reperit Ecclesia, 
iustitiae provectu efficitur, quae quidem nunquam piene perficitur, nisi homines egenum 
agnoscunt, vitae quoddam petentem subsidium, non importunum aliquem onusve, sed veluti 
occasionem ipsius boni faciendi et maiorum divitiarum copiam. Haec tantummodo conscientia 
animum addet ut quis periculum adeat et animi immutationem, quae in vero conamine insunt 
ad homini opem ferendam. Nam non agitur tantum de rebus dandis superfluentibus sed de 
integris populis iuvandis, amotis et seiunctis, qui progressionis oeconomicae rationem ne 
ingrediantur prohibentur. Id fieri tunc modo poterit si de superfluis detrahetur quae affatim 
profert terra, at in primis si mutati erunt vivendi mores rationesque efficiendi et consumendi res 
necnon ipsae regiminis compages iam obfirmatae quibus hodie regitur societas. Non sane refert 
ordinis socialis deleri instituta quae sint adhuc piane probata sed dirigi eadem ad consentaneam 
boni communis aestimationem, respecta universali hominum familia. Geritur enim hodie sic dicta 
« mundialis rerum nummariarum administratio », quae quidem haudquaquam est respuenda, 
quandoquidem maioris multo prosperitatis opportunitates importare potest singulares. Verum 
magis usque necesse esse percipitur huic mundiali et universali oeconomiae tractationi potentia 
Instituta omnium gentium respondeant moderandi ordinandique causa, unde ipsa oeconomica 
populorum gubernatio in bonum commune collineetur; illud vero unusquisque Status, 
quantumvis ipse terrarum omnium sit valentissimus, perficere tamen nequit. Haec autem ut 
attingatur meta, invalescere oportet inter Civitates maiores conspirationem atque ipsa 
commoda bonaque maximae hominum communitatis aequabiliter apud Instituta gentium 
protegi. Dum praeterea consectaria perpenduntur propriorum consiliorum, rationem 
convenienter habere debent illa populorum ac Statuum qui apud mundanum mercatum minus 
quidem valent sed qui acerbiores gravioresque intra se necessitates complectuntur, quocirca 
maioribus egent adiumentis ut progrediantur. Nihil profecto dubii quin hac in parte plurima 
supersint facienda. 


59. lustitia igitur ut compleatur feliciterque cedant hominum conatus ad eam exsequendam, 
gratiae manus a Deo profluens postulatur. Ea nempe agente et hominum simul operante 
libertate contingit arcana illa Dei praesentia in rebus gestis terrarum quae Providentia est. 


Novitatis experimentum, quae in Christi sequela fit, cum aliis est communicandum hominibus in 
cotidiana concretaque veritate eorum  difficultatum et contentionum, quaestionum et 
provocationum ut fidei lumine collustrentur humanioresque evadant. Ea enim non adiuvat 
tantummodo ut remedia reperiantur sed tolerabiles etiam hominibus reddit condiciones doloris 
ne iis homo suffocetur neve suae ipsius dignitatis obliviscatur ac vocationis. 


Magni deinde momenti rationem prae se fert doctrina socialis quae ad omnes simul iunctas 
disciplinas pertinet. Quo namque melius unica de nomine veritas veluti concorporetur in 
eventibus socialibus oeconomicis politicis sane diversis semperque variantibus, ingreditur haec 
doctrina diverbium variis cum illis disciplinis quae hominem pertractant, dum earum fructus in 
se perficit eisque subvenit ut in latiorem patescant provinciam ministerii erga quamque 
humanam personam quae cognoscitur ac diligitur in vocationis suae plenitudine. 

luxta hanc coniunctionem reliquis cum disciplinis commemoretur oportet utilitas liuius socialis 
doctrinae et quadamtenus experimentalis indoles. Ibi enim sistit ubi vita christianorum 
conscientiaque offendunt mundi condiciones ac se demonstrandam dat in ipsis nisibus quos 
singuli fideles et f amiliae, ministri culturales et sociales, politici et Statuum moderatores 
complent ut eidem doctrinae certam addant figuram et usum in historia. 


60. Principia iiisa recensens ad opificum solvendam quaestionem scripsit Leo XIII « Profecto 
aliorum quoque operam et contentionem tanta haec causa desiderat »(114). Persuasum scilicet 
ei erat, nisiomnium virium et copiarum consensio haberetur, graves difficultates ex industriarum 
fabrilium societate profectas expediri non posse. Haec deinceps adfirmatio pars socialis Ecclesiae 
magisterii perpetua est facta unde explicatur quoque quam ob rem Pontifex loannes XXIII Litteras 
suas Encyclicas de pace omnium gentium inscripserit simul « universis bonae voluntatis 
hominibus ». 


Dolens tamen Leo XIII animum advertebat magnas opinationum scholas eiusdem aetatis, 
liberalismum praesertim ac marxismum, consociatam hanc repudiare operam. Interea vero 
complura, hisce potissimum recentioribus annis, sunt mutata. Sibi magis est magisque conscius 
hodiernus orbis sanationem magnarum difficultatum in nationibus et inter nationes minime 
reponi in oeconomica dumtaxat rerum effectione aut iuridica quadam socialive ordinatione 
societatis, sed definita exposcere principia ethica et religiosa necnon animorum conversionem et 
morum et structurarum. Se particulatim officio obstringi videt Ecclesia has agendi partes ac — 
sicut in Litteris Encyclicis Sollicitudo rei socialis perscripsimus — solida elucet spes futurum ut 
permagnus eorum hominum numerus qui nullam profiteantur religionem aliquid conferre valeat 
ut sociali quaestioni necessarium ethicae naturae fundamentum subiciant (115). 


lisdem praeterea in Litteris christianas etiam compellavimus Ecclesias cunctasque orbis 
religiones diffusas ut concors redderent testimonium iam sententiarum communium de hominis 
dignitate a Deo conditi (116) .Certo enim novimus praestantes fore religionum partes hodie ac 
deinceps pacem ad servandam hominisque dignam constituendam societatem. 


Ceterum promptus in collocutionem et cooperationem animus ad omnes spectat bonae 
voluntatis homines maximeque singulos et eorum manipulus quibus proprium est tale officium 
in regione politica sociali nummaria tum intra tum inter nationes. 


61. Enata modo industriarum societate impulit Decessorem Nostrum « prope servile iugum » ut 
pro hominis defensione eloqueretur. Eidem dein muneri centum annos continuos fidelis perstitit 
Ecclesia! Re enim vera, turbatis iis temporibus, cum civium ordines inter se dimicarent, post 
primum omnium gentium bellum intercessit ipsa ut ab oeconomica hominem abusione et 
tyrannide regiminum absolutorum defenderet. In media autem parte nuntiorum socialium 
suorum post alterum universale bellum collocavit personae dignitatem, dum universalem 
bonorum corporeorum destinationem inculcabat necnon socialem aliquem ordinem qui 
oppressione careret consisteretque in adiutricis operae et mutuae necessitudinis voluntate. 
Postmodum sine intermissione praedicabat non opus his solis bonis esse ipsi personae ac 
societati, verum etiam spiritalibus ac religiosis thesauris. Tum etiam, cum melius usque 
comprehendat nimium multos versari homines non in orbis occidentis prosperitate sed 
progredientium paulatim Nationum in egestate eosque fortunam perpeti quae etiamnum eadem 
sit i ac « prope servile ugum », necesse sibi esse sensit ac sentit hanc rerum condicionem veram 
omni pronuntiare cum perspicuitate et libertate, licet hunc suum clamorem noverit non ab 
omnibus benigne semper exceptum iri. 

Centum itaque annis elapsis, ex quo Litterae Rerum novarum prodiere, adhuc « rebus novis » 
novisque provocationibus obvia fit Ecclesia. Qua de causa confirmare decet centenariam hanc 
recordationem officium bonae voluntatis hominum omnium in primisque credentium. 


62. Ad praeteritam videlicet aetatem hae Nostrae respexerunt Litterae, at praesertim in 
venturam protenduntur. Perinde ac suo tempore Rerum novarum Litterae, sic profecto hae 
Nostrae in limine novi sistunt saeculi ad cuius introitum viam, opitulante Deo, munire contendunt. 


Vera quidem ac sempiterna « rerum novitas » quolibet tempore ex divina exoritur potestate quae 
adfirmat : « Ecce nova facio omnia » (Apc 21, 5). Dieta haec ad historia referuntur 
consummationem, cum Christus « tradiderit regnum Deo et Patri ..., ut sit Deus omnia in omnibus 
» (1 Cor 15, 24. 28). Exploratum autem habet christianus « novitatem », quam plenam 
exspectemus revertente Domino, iam inde adesse ab orbe condito, sive potius ex quo in Christo 
lesu homo sit factus Deus et cum ipso ac per ipsum effecta sit « nova creatura » .(2 Cor 5, 17). 


Finem ita facientes Nos scribendi rursus Omnipotenti ref erimus grates Deo ut qui lucem suae 
Ecclesiae tribuerit ac virtutem ut terrestri in itinere hominem comitetur ad aevum sempiternum. 
Haud minus Tertio procedente Mille annorum spatio sese fidelem praebebit Ecclesia, cum suam 
hominis viam faciet, neque ignorabit non solam progredi se, verum cum Christo una Domino suo. 
Ipse enim suam hominis viam fecit eumque ducit quamvis eiusdem ductus ignarum. 


Redemptoris Mater Maria, Christo continenter adhaerens in via ad homines cumque hominibus 
atque Ecclesiam in fidei peregrinatione antecedens, hominum genus materna sua prosequatur 
precatione proximum ad Millenium, fidissima ipsius administra qui « heri et hodie idem, et in 
saecula (Heb 13, 8) est lesus Christus, Dominus noster, cuius demum nomine singulis ex animo 
benedicimus Nos. Datum Romae, apud Sanctum Petrum, Kalendis Maiis, in memoria Sancti 
losephi Opificis, anno MCMXCI Pontificatus Nostri tertio decimo. IOANNES PAULUS PP. Il 
Centesimo anno 

Prior - Centesimus annus, post - Officiorum omnium 


12. SOLLICITUDO REI SOCIALIS LITTERAE ENCYCLICAE IOANNIS PAULI PP. II SUMMMI PONTIFICIS 


1. Sollicitudo rei socialis Ecclesiae veram hominis et communitatis respiciens progressionem, 
quae pariter ips ius hominis omnes servet facultates ac provehat, multimodis est patefacta. 
Praecipuum quidem eiusdem doetrinae tradendae instrumentum novissimis temporibus in 
Romanorum Pontificum potissimum invenitur Magisterio, quod quidem a Leonis XIII Litteris 
Encyclicis sumens exordia, quarum verba initialia sunt Rerum Novarum, quasi a capite ad quod 
reliqua referuntur (1), identidem hac de re pertractavit, dum varia documenta socialia foras 
edenda interdum curabat ipsis anniversariis temporibus, quibus illa occurrebat memoria (2). 


Nec vero Summi Pontifices suis ipsorum dissertationibus doctrinae socialis Ecclesiae collustrare 
etiam novas rationes neglexerunt. Ipso igitur initio repetito a Leonis XIII luculentis monitis, 
subsequentibus additamentis locupletato Magisterii, pervenitur ad « corpus » quoddam 
doctrinae, quod gradatim contexitur, cum scilicet Ecclesia, Verbi a Christo lesu (3) revelati 
spectans plenitudinem, Spirituque Sancto affiante (cfr. lo 14, 16. 26; 16, 13-15), vitae hominum 
scrutatur eventus, dum per historiae cursum evolvuntur. Ratione humanisque cognitionibus 

adhibitis, ipsa profecto perdu cere homines nititur ad vocationi parendum, quae est prudentium 
societatis terrestris conditorum. 


2. Hoc in perspicuo de re sociali doctrinae corpore, Litterae Encyclicae Populorum Progressio (4) 
praecipuum obtinent locum, quas quidem Decessor Noster v.m. Paulus VI die XXVI mensis Martii, 
anno MCMLXVII edidit. 


Etiamnunc earundem Litterarum Encyclicarum vis et auctoritas plane agnoscuntur, dum 
recensentur multiplices commemorationes, quae hoc anno sunt habitae multis modis multisque 
locis, in ecclesiasticis sedibus aeque ac civilibus. Hoc idem persequens propositum, Pontificia 
Commissio a lustitia et Pace, proxime exacto anno, Ecclesiarum Orientalium Synodis misit litteras 
formales necnon Conferentiis Episcoporum; quibus litteris ex Episcopis enixe quaerebatur quae 
essent ipsorum iudicia quaeque rationes iisdem viderentur potiores unde convenientius celebrari 
posset anniversaria memoria illarum Litterarum  Encyclicarum atque earum doctrina 
locupletaretur et pro tempore salutaria eruerentur praecepta. Ipsa re vera Commissio, quam 
supra memoravimus, sollemnem egit commemorationem, cui Nos interfuimus lpsi atque 
postremam habuimus orationem (5). Nunc autem, perspectis etiam litterarum formalium 
responsionibus, Opportunum iudicavimus, sub exitum anni MCMLXXXVII, Litteras conscribere 
Encyclicas, quibus argumentis documenti, cui index Populorum Progressio, operam daremus. 


3. Hac quidem ratione praecipue bina proposita assequi cupimus haud parvi momenti, primum 
scilicet laudes Pauli VI eiusdem documenti, historia digni, praedicandi atque eius doctrinae 
auctoritatem testificandi; deinde autem, vestigia venerabilium in Petri Cathedra Decessorum 
Nostrorum secuti, in animum induximus doctrinae socialis continuationem iterum confirmare 
simulque eiusdem constantem renovationem. Continuatio profecto perinde ac renovatio 
spectata sunt probatio perennis validitatis Ecclesiae doctrinae. 


Haec duplex nota peculiaris est Ecclesiae de re sociali doctrinae. Quae quid em illine constans est, 
cum semper eadem sit in summis principiis considerandis, in « cogitationis rationibus », in « 
iudicii normis », in « legibus principibus, quae actionem moderantur » (6), inque praesertim vitali 
cum Domini Evangelio nexu; hinc semper ipsa nova est, cum congruenter ac necessario ad 
versabiles tempo rum condiciones et perpetuas immutationes eventuum usque accommodetur 
oporteat, in quibus vita hominum et societatis versatur. 


4. Pro comperto quidem habentes Litterarum Encyclicarum, a verbis Populorum Progressio 
incipientium, doctrinam ad homines societatemque, qui decennium a sexagesimo anno vixerunt, 
spectantem etiamnunc omnino vim servare coscientiae revocandae, hoc decennio ab octogesimo 
anno exeunte, dum contendimus ad lineamenta adumbranda praecipua mundi, qui nunc est — 
idem usque servantes propositum, quod est Populorum Progressio quodque adhuc longe abest 
ut expleatur — consilium cepimus lpsi ut illarum Litterarum vocem resonantem longius 
proferamus earundemque nectentes nuntium cum applicationibus, quae hodiernis possunt fieri 
temporibus, quae quid em non minus sunt gravia quam viginti abhinc annos illa fuerunt. 


Tempus, ut probe scimus, semper fere eundem tenet veluti rhythmum. In praesenti tamen 
sentimus magis magisque ipsum citius dilabi potissimum propter multiplicationem et 
implicationem eventuum, quos nos ipsi experimur. Idcirco mundi species, viginti superioribus 
proximis annis spectatis, quamvis quaedam principalia servaverit, pervarie tamen immutata est 
et nova inde exhibentur. 


Hoc temporis spatium, instante tertio Millennio christiano, perfusa quadam expectatione 
distinctum, quasi de novo agatur « adventu » (7), qui universos quodammodo attingit homines, 

dat ansam pernoscendi doctrinam Encyclicarum Litterarum, ut eius etiam perspiciamus 
prospectum. 


Haec quidem consideratio eo potissimum spectat, ut, pervestigationis theologicae auxilio de 
rebus, quae nunc sunt, uberior habeatur magisque distineat notio progressionis, secundum 
Litterarum Encyclicarum proposita, utque quaedam rationes afferantur ea ad effectum 
adducendi. 


Il 


5. Simul atque est promulgatum, Pauli VI documentum in suam novitatem devocavit omnium 
mentes. Gemina peculiaritas re et liquido sane est comprobata, continuationis scilicet et 
renovationis, intra Ecclesiae socialem doctrinam. Quapropter harum cogitationum propositum 
illuc spectabit, ut Litterarum Encyclicarum per iteratam accuratamque lectionem multiplicia 
eiusdem doctrinae detegamus lineamenta. 


Sed antea aliquid temporis insumere placet ut de anno cogitemus ipso, MCMLXVII scilicet, quo 
eaedem foras sunt datae. Ratio revera, propter quam Summus Pontifex Paulus VI suas de re 
sociali Litteras Encyclicas edendas illo ipso anno decrevit, nobis suadet ut documentum cum 
Concilio Vaticano Il coniunctum videamus, quod quidem Concilium die VIII mensis Decembris, 
anno MCMLXV ad exitum est adductum. 


6. Haecres aliquicl potius quam temporis propinquitas est consideranda. Nam Litterae Encyclicae 
Populorum Progressio quodammodo videntur documentum. esse, quod reapse doctrinam 
Concilii ad effectum perducit. Hoc quidem non tam ob constantem ad Concilii scripta relationem 
(8), quam quod eaedem ex ipsa Ecclesiae sollicitudine oriuntur, qua profecto totum Concilii opus 
perfunditur — nominatim pastoralis Constitutio Gaudium et Spes — cum componuntur ac 
nonnulla amplificantur argumenta ad doctrinam socialem pertinentia. 


Haque congruenter asseverare licet Litteras Encyclicas a verbis Populorum Progressio incipientes 
quodammodo rogatui respondere, quo init Constitutio Gaudium et Spes; « Gaudium et Spes, 
luctus et angor hominum huius temporis, pauperum praesertim et quorumvis affiictorum, 
gaudium sunt et spes, luctus et angor etiam Christi discipulorum, nihilque vere hum anum 
invenitur, quod in corde eorum non resonet » (9). Haec verba primam ostendunt rationem, quae 
Concilii magno subiecta est documento, quod ex agnitione egestatis atque extenuatae 
progressionis sumit exordium, in quibus innumerabiles homines vitam degunt. 


Egestas re vera et minor progressio in Concilii scriptis aliter vocantur, scilicet « luctus et angor 
tot hominum nostrae aetatis, pauperum praesertim »; atque huic sane amplo tot laborum et 
aerumnarum prospectui Concilium gaudii et spei ostendit prospectum. Idem profecto propositum 
Pauli VI Litterae Encyclicae assequi intendunt, integram servantes fidem erga conciliarem 
afflatum. 


7. Sed quod etiam ad argumentorum ordinem attinet, Litterae Encyclicae doctrinae socialis 
Ecclesiae praeclaram traditionem prorsus servantes, expressius novam enarrationem et 
comprehensionem locupletem rerum, quas Concilium conseruit, praesertim in Constitutione 
Gaudium et Spes, resumunt. 


Sensus et argumenta, quae Litterae Encyclicae recolunt, sunt rursus confirmanda: conscientia 
scilicet officii Ecclesiae proprii, « rerum humanarum peritissimae », « signa temporum scrutandi 

eaque sub Evangelii luce interpretandi » (10); conscientia pariter acris muneris « serviendi », 
quod omnino ab officio seiungitur, quod pertinet ad civitatem, etiam cum re virorum 
mulierumque prospicit condicionibus (11); animadversio, ex qua permagnae dissimilitudines 
perquirendae sunt, ipsarum personarum statum afficiunt quasque Constitutio pariter ipsa 
ostendit (12); doctrinae conciliaris confirmatio, fidelis vetustissimae velut vox traditionis, quae 
« bonorum universalem destinationem » commemorat (13); aestimatio ingenii culturae et cultus 
civilis technici, quae ad hominem liberandum conferunt (14), agnitis tamen eorum finibus (15); 
de progressionis tandem argumento ipso, Litteris Encyclicis peculiari, « gravissimum officium » 
corroboratur, quod ad excultiores civitates pertinet, scilicet « progredientes populos adiuvandi » 
(16). Progressionis ipsa ratio Litteris Encyclicis allata directo eruitur ex digestione quidem a 
Constitutione nempe pastorali de hac re proposita (17). 


Ex hac aliisque ad Constitutionem pastoralem relationibus, colligi profecto potest easdem 
Litteras doctrinam Concilii ad rem socialem pertinentem ad ettectum deducere, nominatim ad 
populorum progressionem eorundemque progressum deficientem. 


8. Rerum nunc brevis haec hic enucleata enodatio adiuvat nos quidem ut novitatem melius 
Encyclicarum Litterarum aestimemus, quam tribus licet sub titulis perstringi capitibusve. 


Primum sane habendum est ipsum factum documenti a maxima Ecclesiae catholicae auctoritate 
foras emissum ipsique simul inscriptum Ecclesiae necnon « omnibus hominibus bonae voluntatis 
» (18) ea nominatim super re quae primo videtur intuitu oeconomica dumtaxat ac socialis, 
populorum id est de progressione sive profectu. Dubii porro nihil quin « profectus » vocabulum 
deducatur ex verborum thesauro disciplinarum socialium ac nummariarum. Hac proin ratione 
reponuntur Encyclicae Litterae Populorum Progressio in litterarum Rerum Novarum tramite, 
videlicet « opificum condiciones» pertractantium (19). Ab exteriore modo respecta parte, illa bina 
argumenta aliena ab Ecclesia religioso instituto iudicata forsitan videantur, quin immo « 
progressio » magis quam « opificum condiciones ». 


Secundum Encyclicas Leonis XIII Litteras, id haud parvum assignari Pauli VI scriptioni meritum 
oportet, quod ethicam nempe tum culturalem denotavit huius quaestionis indolem de 
progressione ideoque ius etiam certum atque interventus necessitatem Ecclesiae eandem in 
negotiorum provinciam. 


Hoc quidem pacto socialis christianorum doctrina rursus sibi genus vindicavit proprium verbi Dei 
adhibendi ad hominum vitam societatisque necnon ad causas terrestres, quae cum iis iunguntur, 
dum « principia ... a recta ratione postulata ... orientationesque quasdam» profert (20). Agedum: 
Pauli VI insunt scripto tria haec elementa singula una cum eorum ordinatione ad vitae cursum 
cotidianae, mores scilicet humanos. 


Quotiens propterea « populorum progressioni » operam dat, Ecclesiam neutiquam accusari par 
est excedere de sua auctoritatis regione nedum de finibus a Domino ipso percepti mandati. 


9. Secundum exsistit caput novitas ipsa, quam prae se « Populorum Progressio » fert quaeque 
ipsius prospectus extollitur amplitudine ad illud videlicet omne rite patentis, quod sub nomine 
plerumque agnoscitur « quaestionis socialis ». 


Profecto iam antea dilatatum hunc rerum conspectum susceperant Encyclicae Litterae « Mater 
et Magistra » loannis XXIII (21) quibus Concilium in sua pastorali Constitutione Gaudium et Spes 
(22) quadam respondit quasi reciprocae imagine vocis. Nihilo tam en minus sociale eo usque 
Ecclesiae non processerat magisterium omni ut cum claritate affirmaret socialem quaestionem 

nunc ad universam coniunctionem inter homines hominum magnopere pertinere (23), neque 
sententia ipsaque inquisitione, quam excitat, « orientationem » effecit, quem ad modum molitur 
Paulus PP. VI in suis Litteris Encyclicis. 


Tale tamen ideo explicatum iudicium uberem doctrinarum suppeditat copiam, quam expedit hic 
commonstrare. 


Quae oriri forsan potuerit, in primis necesse est auferre ambiguitatem. Quod « quaestio socialis 
» extensionem sibi accepisse dicitur illam « universalem », non inde sequitur ut deminutum ipsius 
sit pondus neque ut momentum suum singulis pro nationibus locisque amiserit. Officinas ex 
contrario significat atque fabricas vel opificum motum ipsorum eorumque collegia certa aliqua 
in civitate aut regione non esse dispersas tamquam insulas habendas sine ullis alibi 
coniunctionibus, verum magis pendere magisque illas ex impulsione rationum iam exstantium 
extra cuiusque provinciae nationisve fines. 


Nunc vero, proh dolor!, status oeconomici respectu ad progressionem nitentes modo Civitates 
sunt sane multo plures ipsis progressis: hominum proin multitudines, quae bonis carent 
commodisque progressione illa allatis ipsa, pariter sunt longe frequentiores iis nempe quibus 
eadem praesto sunt beneficia. 


Coram pergravi ideo consistimus quaestione iniquae partitionis modorum subsistendi et 
instrumentorum, quae universis olim destinata sunt hominibus, sicut etiam inaequalis 
beneficiorum divisionis inde profluentium. Neque hoc accidit ulla affiictarum culpa multitudinum, 
nedum profecto ob quandam quasi fatalem necessitatem ex naturae ipsius condicionibus 
proficiscentem neque ex tota adiunctorum summa, in quibus iidem versantur homines. 


Encyclicae Pauli VI Litterae confitentes « socialem quaestionem nunc ad universam 
coniunctionem inter homines hominum magnopere pertinere » ante omnia factum morale, Silum 
quod fundamentum habet in aliqua rerum explicatione veris mundi condicionibus respondente, 
indicare volunt. Ex ipsis litterarum verbis, « illud hodie maxime interest omnes pro certo habere 
ac veluti sentire » (24) quoniam recta id via conscientiam attingit, fons videlicet, quae moralium 
consiliorum est. 


Hac in rerum definitione novitas Litterarum Encyclicarum « Populorum Progressio » non in eo 
quidem consistit quod modo quodam historico asseveratur in doles universalis quaestionis ipsius 
socialis, sed potius quod moralis eiusdem aestimatio additur condicionis. Quapropter rei publicae 
custodes, immo omnis civis nationum divitum ipse solus consideratus, praesertim si christiani 
sunt, officio morali tenentur, propriarum quisque secundum obligationum magnitudinem ut, 
cum consilia privata capiuntur et publica regiminis, ista natura universalis, ista mutua 
necessitudo eorum inter mores hinc atque illinc tot millenorum hominum egestatem diligenter 
respiciatur. Accuratius deinde Pauli VI Litterae officium idem morale finiunt tamquam « officium 
coniunctionis » (25), quae porro locutio, commutatis in orbe terrarum tot condicionibus, idem 
prorsus pondus obtinet vimque ac scripta quo est die. 


Ex altera vero parte, servatis plane huius prospectus moralis limitibus, Encyclicarum Litterarum 
novitas in eo item reperitur quod ipsa iam funditus conceptio progressuum naturae, si 
ponderantur illi secundum amplitudinem alicuius universalis mutuaeque coniunctionis inter 
homines, insigniter immutatur. Sola enim ex opum congerie progressio constare non potest 
neque promptiore ex bonorum ministeriorumque usurpatione, si haec possidentur omnia pretio 
ipso tardatae multitudinum progressionis ac neglectis socialibus, culturalibus, spiritalibus 
personae partibus humanae (26). 

10. Tertio dein titulo plurimum afferunt novitatis Litterae Encyclicae Populorum Progressio toti 
summae socialium Ecclesiae doctrinarum necnon ipsi progressionis notioni. Novitatis enim 
indicium dispici valet aliqua in dictione intra postremam documenti paragraphum, quam iudicari 
merito licet velut eius magisterii formulam, non tantum proprietatem quandam illius historicam: 
« nemo dubitat progressionem idem valere ac pacem » (27). 


Etenim si vere constat « socialem quaestionem nunc ad universam coniunctionem inter homines 
hominum magnopere pertinere », idcirco hoc evenit quod postulatis iustitiae satisfieri dumtaxat 
potest simili pacto universali. Quae si forte praetermittuntur, incitamentum in animis valet 
aliquando exoriri ipsarum iniustitiae veluti victimarum violenter ut respondeant, perinde ac 
plurium accidit bellorum initiis. Hominum enim turmae a bonorum partitione submotae, quae 
omnibus sunt primitus destinata, se ipsi percontari possunt: « Quin vi iis resistamus cunctis vi qui 
nos priores omnes conflictant? Ac si rerum inspicitur status pro totius discidio orbis duas ferme 
in nationum consocia tiones, quod anno iam millesimo nongentesimo sexagesimo septimo 
vigebat, pro consectariis inde ac subiectionibus tum oeconomicis tum politicis proficiscentibus, 
augescit sane maio rem in modum periculum ». 


Huic autem explanationi animum permoventis sententiae, quae Encyclicarum Pauli VI formulae 
inest, additur et alia, quam documentum idem leviter significare haud omittit (28): Quomodo id 
denique defendi potest, quod nempe cumuli pecuniarum ingentes, quae valent quidem reservari 
debentque ad populorum progressionem duplicandam, contra derivantur in homines singulos vel 
eorum numeros locupletandos aut in apparatum militarem augendum profunduntur tam apud 
iam progress as Civitates quam inter nationes ad progressionem nitentes, unde verus potiorum 
rerum evertitur principatus? Quod quid em gravius est, ratione habita ipsarum difficultatum 
maiorum saepius videlicet impedientium quominus destinatae iam pecuniae recta quadam via 
subsidia nationibus afferant indigentibus. Si porro « progressio novum pacis est nomen », bellum 
aliunde apparatusque militares maximus sunt inimicus plenae populorum progressionis. 


Sic profecto sub locutionis Pontificis Pauli VI lumine incitamur nos ut progressionis ipsius 
reficiamus conceptum, qui in illo certissime non invenitur, a quo dumtaxat satis fit corporeis 
necessitatibus per bonorum incrementum neque in miserias intenditur animus maioris hominum 
partis, et a quo etiam nimium quoddam sui ipsius studium apud singulos homines ac nationes 
unica evadit et sola eis ratio agendi. Acriter ideo memo rat Epistula lacobi: « Unde bella et unde 
lites in vobis? ... ex concupiscentiis vestris, quae militant in membris vestris. Concupiscitis et non 
habetis » (lac 4, 1 s.). 


In alio contra aliquo orbe, ubi sollicitudo de bono universorum hominum communi, id est 
prospiciens cura « animorum morumque progressioni» pro cupiditate cuiusque lucrorum 
dominaretur, contingere quidem pacem liceret veluti fructum quendam ac « perfectiorem 
iustitiae formam inter homines » (29). 


Haec quoque Encyclicarum Litterarum novitas vim perpetuam prae se fert ad resque 
accommodatam pro huius scilicet temporis mente, quae adeo subtiliter intimum percipit inter 
iustitiae observantiam et confirmationem pacis vinculum contractum. 


Il 


11. Primarium magisterium Litterarum Populorum Progressio suo iam tempore validam sibi 
undique peperit responsionem suum ob novitatis gentls. Nihil tamen dubitandum quin socialia 
ipsa adiuncta, in quibus hisce versamur diebus, proprie eadem dici nequeant ac viginti abhinc 
annos. Quam ob rem unumquodque caput leviter perstringentes volumus nonnullis insistere 

nostrorum temporum proprietatibus, quo doctrinam Encyclicarum Pauli VI altius perquiramus, 
ratione item « populorum progressionis » habita. 


12. Et primum quidem denotari oportet ipsas progressionis spes tum temporis adeo vigentes, 
hodie contra valde profecto sua ab impletione longinquas et exsecutione videri. 


Hac de re Encyclicae Litterae nihil prorsus deceptionis praetendebant. Earum enim ponderosus 
quidem, nonnumquamque etiam sermo  terrificus, condicionis tantummodo  extollebat 
gravitatem atque singulorum conscientias obstringens hominum obiciebat simul officium 
proprias absolvendi partes eadem ut sanaretur condicio. lis porro annis quidam percrebuerat 
quasi optimismus opinantium fieri scilicet posse ut non nimiis viribus in id impensis tarditas 
populo rum pauperum oeconomica expleretur, ut fundamentales illis suppeditarentur structurae 
atque adiumenta in toto opere transeundi aliquando fabriles ad industrias. 


Quibus in historiae humanae condicionibus, praeter operam nationis cuiusque diligentiamque, 
ipsa Nationum Unitarum Consociatio duo progressuum decennia (30) continuata praestitit. 
Capta quaedam sunt consilia, inter binas Civitates et plures simul, ut multis sic subveniretur 
nationibus, quarum aliae iam diutius sui erant iuris, aliae — maximam scilicet partem — paulo 
ante ex conatu enatae coloniarum priorum demoliendarum. Sua autem ex parte necesse sibi esse 
sensit Ecclesia in quaestiones hac nova rerum condicione importatas plenius incumbere, cum 
amatu religioso suo humanoque eadem illa fovere cogitaret conamina quibus nempe « animam 
» iniceret ad agendumque impulsionem validam. 


13. Varia tamen haec religiosi et humani, oeconomici et technici generis opera dici 
haudquaquam possunt inania aut vacua fuisse, quoniam quaedam saltem impetrare potuerunt 
effecta. At in universum quidem, omnibus id est quae adsunt perspectis elementis, infitias ire non 
par est orbis statum, si sub titulo respiciatur « populorum progressionis », praesentem osten tare 
speciem potius improbandam. 


Quocirca animos continuo revocare volumus ad universalia indicia nonnulla, ut postmodum alia 
singularia prorsus ac propria illustremus. Posthabitis in praesens numeris ipsis et rationarii 
computationibus, intueri potius sufficit interminatam virorum mulierumque turmam, infantium 
et adultorum et senum — paucis verbis verarum atque non iterandarum personarum 
humanarum — qui intolerando premuntur miseriae pondere. Complura praeterea centena milia 
hominum sunt qui idcirco de omni deiciuntur Spe quod multis in orbis partibus eorum condicio 
vehementer est in peius conversa. Hos ergo ante tristes casus egestatis necessitatisque, in qua 
tot fratres sororesque nostri iacent, ipse nos sollicitat lesus Dominus (cfr. Mt 25, 31-46). 


14. Et id comprobatur primum uti elementum improbandum, quod hiatus regiones inter, qui 
dicitur, orb is septentrionalis progressi atque australis orbis adhuc progredientis non persistit 
modo, verum augescit. Haec geographica dictio res indicat tantum, quoniam ignorare nemo 
potest fines divitiarum ac inopiarum campum transire ipsarum societatum progressarum tum 
etiam progredientium. Ita profecto, quem ad modum sociales iniquitates usque ad egestatis 
condicionem pertingentes exsistunt inter ditiores Civitates, sic pari omnino modo apud nationes 
minus progressas non raro signa deprehenduntur nimii suorum commodorum amoris necnon 
opum maiorum ostentationes, quae tam animos conturbant quam vere offendunt. 


Affiuentiae bonorum ministeriorumque praesto exstantium quibusdam in orbis provinciis, quae 
potissimum in septentrionali orbe progresso conspiciuntur, respondet in regione australi 
intolerabilis progressuum tarditas. At in ipsa hac geographica et politica provincia hominum 
omnino maxima generis degit pars. 

Si dein regionum diversarum multiplices ponderantur rationes: effectio alimentorum ac partitio, 
sanitas publica et habitationes, copiae aquarum potulentarum, operis condiciones praesertim 
feminarum, quae difficulter quidem a servitutis ipsius distinguuntur formis, vitae diuturnitas 
aliaque simul oeconomica et socialia documenta —, patescit rerum facies universalis, quae 
exspectationem fallit omnino, sive in se ipsa respicitur sive cum nationum magis progressarum 
numeris et aestimationibus confertur. Verbum illud « hiatus » sua sponte animo orique occurrit. 


Fortassis non aptissimum istud vocabulum est ut accurate vera ipsa designetur condicio rerum, 
quandoquidem imaginem prae se potest ferre ordinis cuiusdam perstantis sive stativi. Verum 
non ita sese habet. In itinere enim nationum progressarum atque in via progredientium ad 
prosperitatem varia hisce visa est annis velocitas accelerationis, quae nempe efficit ut augeantur 
et duplicentur ipsae inter eas distantiae. Civitates ad progressionem nitentes, nominatim 
pauperiores, statu detinentur insanabilis retardationis. 


Ad haec dein adiungenda insuper sunt discrimina formarum humani cultus atque aestimationes 
bonorum diversos inter hominum coetus globosque in societate, quae haud congruunt semper 
cum oeconomicae progressionis amplitudine; nihilo minus aliquid reapse ad pariendas 
conducunt distantias istas. Sunt porro hae partes rerumque aspectus totum iam orbem 
complectentes, unde multo redditur tota socialis quaestio implicatior, quoniam sic indolem sibi 
induit causae alicuius universalis. 


Diversae si orbis regiones observantur ita crescente talis hiatus distantia seiunctae, si earum 
proin unamquamque intellegitur proprium sequi debere cursum effectibus cum propriis, ideo 
etiam comprehenditur cur recentiore in hominum sermone mentio identidem fiat variis de 
orbibus unicum nostrum intra mundum: de Primo Mundo videlicet, Secundo, Tertio, quin immo 
de Quarto interdum Mundo (3l). Huius modi quidem dictiones, licet earum manifesto non sit 
plena quadam ratione omnes recensere orbis nationes, plurimum tam en significant: testimonia 
enim sunt late diffusi sensus mentisque habitus, quo unitas orbis, aliis id est verbis, generis 
hominum unitas serio periculo exponi iudicatur. Is autem loquendi modus, extra vim illius plus 
minusve congruentem cum rebus ipsis, celat sine dubitatione in se sententiam quandam 
moralem, de qua Ecclesia, quae est « sacramentum seu signum et instrumentum ... totius ... 
generis humani unitatis » sese indifferentem praebere non potest (32). 


15. Supra expositus condicionum status mancus certissime erit et mutilus, nisi ad ea « indicia 
oeconomica ac socialia » tardatae progressionis aliae accesserint rationes pariter negativae, 
immo vero animum quae magis conturbant, iam ex ipsa hum ani cultus provincia. Hae quid em 
sunt: litterarum ignorantia, difficultas aut nulla omnino facultas superiores educationis ordines 
adeundi, exigua potestas proprias conferendi partes ad nationem suam exstruendam, abusus 
varii modi et oppressionis oeconomicae, socialis, politicae atque etiam religiosae personarum 
humanarum iuriumque ipsarum, discrimina omne genus facta, potissimum vera illud maxime 
odiosum, quod secundum cutis ipsius fit colorem. Quodsi earundem aliqua plagarum in 
regionibus deprehenditur septentrionis magis progressi, nihil dubitatur quin multo sint crebriores, 
diuturniores ac difficiliores ad eradicandum apud minus progressas aut instructas minus Civitates. 


Asseverari necesse est in huius temporis mundo saepius restingui inter alia iura etiam ius ad 
propria incepta oeconomica. Atqui agitur de magni momenti iure, non ad singulos modo quod 
spectat verum ad bonum commune quoque. Ex rerum enim commonstratur experientia talis 
negation em iuris vel eius circumscriptionem ob assertam quandam « aequalitatem » in omnium 
societate imminuere vel funditus etiam in re delere ipsum studium singillatim res proprias 
peragendi, subiectivam videlicet effectricem civis industriam. Hinc eo pacta exoritur non vera 

solum aequalitas sed potius « aequatio in imo ordine ». In efficientis singulorum operae locum 
passiva rerum succurrit acceptio necnon obnoxietas et subiectio ipsi apparatui grapheocratico, 
qui, veluti unicum officium quod « disponit » et « decidit », quamvis non ipsum « possideat », de 
tota summa bonorum efficiendique instrumentorum, reicit in condicionem omnes obnoxietatis 
ferme absolutae, quae haud dissimilis traditae est subiectioni opificum ac proletariatus ex ipsis 
opum et pecuniarum dominis. Id quod sensum excitat frustrationis vel desperationis hominesque 
comparat ad sese subtrahendos ex ipsa nationis vita, multis interea ad emigrandum in de 
propulsis atque generato pariter quodam emigrationis « psychologicae » genere. 


Consectaria sua secum affert talis rerum condicio, etiam quod ad « iura nationum singularum » 
attinet. Etenim accidit crebro ut Civitas aliqua suo destituatur subiectivo iure, id est propria « 
maiestate », quae ei convenit, secundum vim illius oeconomicam atque etiam politicam et 
socialem certoque quodam modo culturalem, quandoquidem omnes hae vitae rationes apud 
ipsam nationis communitatem inter se iugantur. 


Confirmandum praeterea est nullum socialem coetum, verbi causa faction em politicam, 
occupare licere partes unius cuiusdam ducis, cum et istud efficiat ut vera subiectiva proprietas 
ipsius societatis auferatur necnon personarum-civium, perinde atque evenit omni in absoluti 
dominatus regimine. Ibi enim homo ipse et populus totus « obiectum » quoddam fiunt, 
quantumvis publicae affirmationes verborumque confirmationes contrarium indicent. 


Hoc autem loco addi decet multas alias exstare in orbe huius temp oris paupertatis formas 
praeter genus supra commemoratum. Nonne enim quaedam inopiae species vel privationes 
ipsae hanc merentur appellationem? Negatio iurium humanorum vel coarctatio, qualia sunt 
exempli gratia ius religiosae libertatis, ius communicandi ipsam societatis aedificationem, ius 
libere sese congregandi vel opificum collegia excitandi vel propria ineundi coepta rebus in 
oeconomicis, nonne fortassis reddit personam humanam item egentem, ne dicamus magis 
omnino, quam bonorum corporeorum privatio? Estne praeterea ipse profectus, qui rationem non 
habet plenae horum iurium explicationis, rever a progressio secundum hominum indolem? 


Aliis autem verbis: minor nostrorum dierum progressio non oeconomica modo est, verum 
culturalis etiam, politica ac simpliciter humana, perin de ac viginti abhinc annos Litterae 
praedicaverunt Encyclicae Populorum Progressio, adeo profecto ut loco hoc interrogandum 
cuique sit haeccine tam tristis rerum condicio effectus partim saltem sit conceptionis nimis arctae, 
id est dumtaxat oeconomicae, ipsius progression is necne. 


16. Quantumvis laudabiles facti conatus sint his duobus anteactis decenniis a nationibus magis 
progressis ipsisque ad progressionem nitentibus necnon ab institutis omnium gentium 
communibus ut effugium reperiatur aliquod iisdem e difficultatibus vel afferatur remedium alicui 
saltem earundem exteriori signo, affirmari tam en rursus oportet condiciones ipsas esse 
ingravescere visas insigniter. 


Onus vero talis rerum conversionis in peius diversis repetitur de causis et originibus. Manifestae 
notandae sunt gravesque om nino omissiones et neglegentiae in nationibus ipsis viam iam 
progressionis percurrentibus, praesertim earum in auctoritatibus, penes quas potestas 
oeconomica est ac politica. Tanto quidem minus dissimulare possumus officia Nos et obligationes 
non perspicere Civitatum progressarum, quae non semper, consentaneo saltem modo, suum 
persenserint onus adiumenta inferendi nationibus ab orbe prosperitatis segregatis, ad quem 
ipsae contra pertineant. 

Quidquid demum id est, repudiari omnino opus est rationes sive machinationes oeconomicas 
nummarias ac sociales, quae licet ab hominibus regantur, suapte tamen fere sponte et ultro 
agunt, un de divitiae alterorum rigidius defigantur et alterorum simul miseriae. Hae namque 
machinationes, agitatae via recta aut obliqua a nationibus magis progressis, ex sua ipsarum 
actione commodis favent administratorum suorum, at tandem aliquando obstringunt vel 
afficiunt oeconomicas nationum parum progressarum structuras. Decebit proinde easdem has 
subici machinas accuratiori cuiclam investigationi secundum principia ethica ac moralia. 


Litterae iam Populorum Progressio (33) praeviderant talium rationum ac machinationum auxilio 
divites ipsos ditiores evadere posse pauperioresque pauperes. Quem rerum prospectum 
comprobavit ortus interea ipse Quarti Mundi. 


17. Quamvis mundi societas documenta prae se ferat verae partitionis, quae receptis illis 
declaratur nominibus Primi, Secundi, Tertii etiamque Quarti Mundi, mutua tamen inter eos 
persistit obnoxietas ac necessitudo, quae, quotiens non aestimatur sua pro ethica obligatione, 
ad consectaria exitiosa homines depellit maxime debiles. Immo vero eadem haec mutua 
obnoxietas ob quandam quasi interiorem dynamicam vim atque impulsionem ex 
machinationibus, quae non nuncupari possunt nisi perversae, effecta parit vel ipsis in nationibus 
divitibus adversa. Etenim intra has quoque Civitates, licet minore modo, indicia magis propria 
tardatae progressionis offenduntur. Compertum itaque omnibus esse debet profectum ipsum aut 
communem fieri universis terrarum partibus aut viam inire regressionis iis pariter in provinciis, 
quae constanti eminuerint profectus: eum aut cunctae orbis communicant nationes aut 
numquam genuinum reapse experientur. 


Inter propria inferioris progressionis indicia, quae magis tangunt magisque etiam progress as 
nationes, duo potissimum statum immensae necessitatis designant. Primum habitationum 
discrimen. Hoc vertente Anno Internationali tecto carentium, quem celebrari voluit Nationum 
Unitarum Consociatio, in turbam animus intenditur multorum milium centenorum hominum 
congrua domo destitutorum aut nullam prorsus habitationem habentium, ut omnium excitetur 
conscientia utque huius gravis adeo difficultatis sanatio reperiatur, quae singulis adverso modo 
nocet hominibus eorumque et familiis et societati ipsi (34). 


Habitationum paucitas hominum ubique per terras cernitur atque maximam partem referenda 
est ad crescentem usque frequentationem et densatum incolatum urbium (35). Quin ipsi magis 
progressi populi maestum intra se spectaculum exhibent hominum singulorum et familiarum, a 
quibus maxima datur opera ut superstites modo sint vitae, dempta omnino domo vel aliqua adeo 
incerta possessa ut nulla plane esse videatur. 


Tectorum inopia, quae ex sese iam tam gravis difficultas est, signum et summarium habeatur 
neeesse est maioris cuiusdam numeri defectuum oeconomicorum, socialium, culturalium vel 
simpliciter humanorum proindeque, habita ipsius amplitudinis rei ratione, haud difficulter quis 
sibi persuadet quam longe a vera absimus « populorum progressione n. 


18. Aliud proprie improbandum indicium, cuius maxima quidem ex parte nationes sunt participes, 
veritas est hominum opere carentium aut parum quidem eo fungentium. 


Nemo uspiam est sibi quin exploratam habeat tum praesentem necessitatem tum crescentem 
gravitatem similis apud nationes quaestuosa industria instructas condicionis (36). Si vero haec 
res iam terret animos apud Civitates ad progressionem nitentes, ubi magna est quota pars 
natorum magnaque simul civium iuniorum multitudo, inter nationes maioris profectus oecono 

mici videntur iam operis fontes deminui sicque ipsae facultates laborandi, non modo non 
augescunt, sed decrescunt necessario. 


Hoc item elementum una cum effectuum adverso rum serie tam pro singulis quam pro societate 
omni - a deiectione usque ad amissionem dignitatis, quam sibi quisque vir debet ac mulier, 
adducit sane Nos serio animo ut interrogemus quodnam progressionis genus sint homines hos 
viginti annos persecuti. 


Et hac de re in mentem peropportuna illa dicta redeunt quae Litterae Nostrae Encyclicae 
Laborem Exercens complectuntur: « Necesse autem est moneatur partem constitutivam 
simulque comprobationem maxime consentaneam illius progressionis in spiritu iustitiae ac pacis, 
quam profitetur Ecclesia quamque flagitare haud cessat ( ... )) novam esse continuamque laboris 
humani aestimationem, tum ratione obiectivi eius finis tum causa dignitatis subiecti omnis 
laboris, quod idem est homo ». Ex contrario autem, « una res immensae magnitudinis mentem 
funditus conturbat ...: subsistunt hominum turmae invite otiosorum vel partim saltem opere 
carentium ( ... ): id quod sine dubio commonstrat, tam intra singulas communitates politicas 
quam in rationibus inter eas per continentes vel per totum mundum ipsum intercedentibus, 
aliquid perperam geri, quod spec tat ad ordination em laboris et navitatem hominum, et quidem 
in rebus et locis, quae maximam difficultatem summumque prae se ferunt momentum sociale » 
(37). 


Quem ad modum superior illa condicio, ita haec profecto altera suam ob indolem universalem 
certoque quodam pacto multiplicantem praebet nobis indicium summopere significans, ex 
adverso suo effectu, ipsum statum proprietatemque populorum progressionis, coram quibus 
hodie consistimus. 


19. Documentum aliud deinde est etiam recentioris huius aetatis proprium, quamquam idem non 
deprehenditur ubique, quod sine dubitatione indicat similiter mutuam illam necessitudinem inter 
progress as nationes ceterasque minus progressas. Tota est quaestio de debitis inter nationes, 
cui Pontificia Commissio lustitia et Pax suum dicavit hoc anno scriptum (38). 


Silentio hic transiri illud vinculum non potest arctum similem inter difficultatem, cuius augescens 
gravitas iam in Litteris a verbis Populorum Progressio incipientibus erat plane declarata (39), 
atque ipsam de populorum progressione quaestionem. 


Quae populos iam in progressionis via constitutos impulit ut oblatum pecuniarum magnarum 
caput susciperent, causa ipsa fuit spes fieri posse ut in profectus operibus collocarentur. 
Quapropter paratae sic pecuniae necnon earum receptio tamquam opis mutuo datae haberi 
valent veluti auxilium progressioni ipsi additum, quod in se optatur licetque, quamvis imprudens 
forsitan fuerit nonnumquamque nimis festinatum. 


Mutatis interea tamen. rerum adiunctis, tum in nationibus aere alieno gravatis tum in ipso 
pecuniarum commercio inter Civitates instrumentum ita electum, quo progressionibus 
adiumentum ministraretur, conversum denique in machinamentum est quod contraria effecit. 
Quod idcirco contingit simul quoniam populi ipsi debitores, ut oneribus satis faciant debitorum, 
se cogi cernunt ut capita exportent pecuniarum, quae ad augendum vel omnino ad sustinendum 
eorum prosperitatis gradum sunt necessariae, simul quoniam eandem ob causam consequi non 
possunt alia nummaria subsidia tantundem necessaria. 

Hac ex machinatione oeconomica instrumentum illud ad « populorum progressionem » 
destinatum transiit demum in frenum, quin immo interdum in profectus inferioris 
exaggerationem. 


Incitare hae notiones debent ut, quem ad modum documentum Pontificiae Commissionis a 
Iustitiae et Pace monet (40), ethica indoles ponderetur mutuae populorum necessitudinis et ut, 
secundum principia huius Nostrae considerationis, necessitates inspiciantur condicionesque 
ethicis pariter principiis permeatae ipsius consociatae adiutricis operae ad progressionem 
efficiendam. 


20. Hoc autem si perspicimus loco causas in toto processu populorum progressionis, quae contra 
ipsas sententias Litterarum Populorum Progressio evenit, quae quidem Litterae tantum 
excitaverant spei, animus praesertim insistit Noster in hodiernae condicionis causis politicis. 


Cum ante nostros observetur oculos summa elementorum sine dubio implexorum, haud itaque 
hic absolutam perfici licet rerum inquisitionem. Verum tamen taciti non possumus partem 
praetermittere politicorum adiunctorum singularem quae historicam hanc aetatem post 
pancosmium bellum alterum denotat quaeque res haud neglegenda est ipso in populorum 
progressionis cursu. 


De veri tate loquimur duorum quasi foederum, inter se oppositorum, quae nominibus plerumque 
usu acceptis appellantur Oriens et Occidens orbes. Cuius quidem appellationis causa non 
dumtaxat politica, verum, uti dicitur, geopolitica est. Eorum autem foederum utrumque 
adsimilare sibi vel conglobare studet circum sese, variis quidem coniunctionis aut 
communicationis modis, alias item Civitates earumve consociationes. 


Politica in primis est haec oppositio, quatenus unumquodque foedus propriam reperit naturam 
in complexu quodam institutorum societatis rationumque gubernandi, qui alteri contrarius ferme 
est et adversus. Eadem vicissim politica oppositio origin em ducit alia ex repugnantia multo 
altiore, quae in notionibus reponitur philosophicis. 


Viget enim in orbe Occidenti institutum, quod historica principia sectatur capitalismi liberalis, qui 
superiore enucleatus est saeculo precrebrescentibus fabrilibus industriis. Orbe contra in Orienti 
viget institutum, cui ortum dedit ipse collectivimus Marxianus, enatus videlicet ex ordinum 
opificum condicione effectusque sub lumine impulsuque peculiaris historiae interpretationis. 
Harum utraque philosophiarum repetens nempe duas adeo inter se divers as aestimationes 
hominis eiusque libertatis ac partium socialium proposuit et provehit adhuc in provincia 
oeconomica form as inter se pugnantes ipsius constitutionis humani operis ac structurarum 
dominii rerum, quod spectat praesertim ad instrumenta, quae dicuntur, effectionis rerum. 


Fieri vero non potuit quin oppositio illa philosophiarum, cum rationes gigneret sedesque adversas 
ipsius potentiae adhibitis propriis normis praedicandi res hominesque docendi, in augescentem 
usque progrederetur militarem oppositionem, unde etiam pacta bina exorta sunt armatorum 
populorum, quorum alteri alterum diffidit metuitque ne alterum alteri praestet. 


Necessitudines autem inter Civitates non potuerunt suo vicissim tempore non effectus percipere 
huius « logicae consecutionis foederum » ac respondentium rei « regionum auctoritatis 
exercendae ». Contentio vero haec inter opposita pacta, quae profligato altero bello universali 
emersit, dominata est et pervasit totum quadraginta annorum intervallum subsecutum, cum 
alias induit speciem sibi « belli frigidi », alias « belli per procurationem » per abusum videlicet 

pugnarum localium, alias autem suspensos anxiosque hominum tenuit animos bellum minitans 
apertum atque universum. 


Etiamsi in praesentia ipsa temp ora periculum tale longius aliquanto remotum videtur, 
quamquam non funditus amotum, et tametsi iam ad consensionem est perventum de uno saltem 
armorum atomicorum delendo genere, ipsa exsistentia et oppositio illorum foederum nihilo 
cessant minus solid a esse et sollicitudinem generare, unde etiam condicionem pergunt afficere 
orbis totius. 


21. Hoc accidit effectibus cum maxime adversis potissimum in ipsis rationibus ac necessitudinibus 
inter nationes, quae Civitates ad prosperitatem progredientes respiciunt. Etenim, uti in comperto 
est, contentio illa Orientem inter et Occidentem ex se iam non tangit aliquam repugnantiam inter 
diversos duos progressionis gradus verum potius divers os inter duos conceptus ipsius 
progressionis hominum populorumque, quorum uterque imperfectus est talisque qui planam 
poscat emendationem. Eadem porro oppositio in illas ipsas nationes transfunditur, unde fit ut 
dilatetur hiatus iam rebus in oeconomicis constitutus inter Septentrionalem et Australem orbem 
estque consectarium ipsius longinquitatis inter duos orbes: magis minus que progressum. 


Haec una causarum est cur Ecclesiae socialis doctrina notet ac reprehendat tantopere 
capitalismum liberalem quantum marxisticum collectivismum. Nam, habita ipsius « profectus » 
ratione, sua sponte se ingerit interrogatio: quo pacto aut quali modo duae illae philosophicae 
rationes obnoxiae sunt iis mutationibus atque accommodationibus, quibus adiuvetur vel 
provehatur verus integerque hominis populorumque progressus hodierna in societate? Quippe: 
mutationes illae et accommodationes usquequaque necessariae videntur urgentesque ad 
causam unius cuiusdam progression is omnium plane communis. 


Civitates nuperius adeptae sui iuris statum, quae, enitentes magnopere ut peculiarem suam 
culturalem assequantur politicamque proprietatem, auxiliorum indigent efficacium ac liberalium 
a nationibus ditioribus ac magis progressis, implicantur, atque identidem etiam labefactantur, 
dimicationibus ob variam philosophiam, quae inevitabilia dein progignunt intra eas discidia, quin 
etiam nonnumquam vera inflammant civilia bella. Quod propterea etiam evenit quod pecuniae 
in nationibus illis collocatae atque adiumenta in progressionem concessa saepius deflectuntur 
proprio a proposito et adhibentur potius ad ipsas incitandas dissensiones extra omnino et contra 
commoditatem Civitatum, quae inde beneficia deducere debent. Harum fiunt sibi complures 
prorsus consciae periculi ne novo obiciantur coloniarum instituendarum generi, unde sese 
subtrahere contendunt. Quae proin conscientia peperit suo tempore etiam inter difficultates, 
dubitationes atque etiam  contradiotiones, Motum  Internationalem | Civitatum | non 
consociatarum, qui pro suo positivo proposito efficaciter confirmare intendit cui usque populi ius 
propriam ad identitatem, suam ad libertatem ac securitatem necnon ad participationem — 
secundum aequalitatis et solidae coniunctionis principium — fructus bonorum, quae universis 
destinantur hominibus. 


22. Quibus consideratis, expeditius et clarius hos in postremos viginti annos inspici potest necnon 
dissensiones facilius intelleguntur, quae partis orbis terrarum septentrionalis sunt propriae, inter 
Orientem scilicet et Occidentem, tamquam causa haud postrema tarditatis ac torporis, quibus 
meridianae afficiuntur orbis regiones. 


Quae Nationes, ad progressionem nitentes, potius quam in Civitates sui iuris vertantur, quibus 
curae sit iter ad communia omnium bona et commoda iure participanda, partes fiunt 
machinamenti, ingentis nempe cuiusdam rerum conexionis. Hoc saepe fit ipsa in regione 
subsidiorum viarumque socialis communicationis, quae cum curentur plerumque a sedibus in 


347 


septentrionalibus orbis plagis, ipsae haud semper iustam considerationem in priores partes et in 
quaestiones harum Nationum intendunt neque servant earum humani cultus naturam, sed haud 
raro distortam vitae hominisque rationem proponunt, ita ut non verae hominum progressionis 
necessitatibus satisfaciant. 


Ambae pariter adversae Nationum Consociationes ad effrenatam Populos subigendi voluntatem, 
ut dici solet, aut ad formas colonicae novae dominationis abditam propensionem more suo usque 
habent: neque desunt qui eiusmodi libidini facile succumbant, ut res gestae vel recentiores 
testantur. 


Vitiosus hic est rerum status — consectarium quidem belli necnon cuiusdam sollicitudinis, quae 
immerito augetur suae cuiusque securitatis causa — quo impeditur ne ullum hominibus sit 
studium solidae et operosae omnium hominum coniunetionis in commune bonum spectantium, 
ita ut detrimentum in primis inferatur populis pacis amantibus, qui et ad bona omnibus 
hominibus destinata aditu intercluduntur. 


Qui si ita consideratur, praesens status divisionis in orbe terrarum directe obstat, ne in Nationibus 
minus progressis aut ad progressionem nitentibus condiciones imminutae ac tardatae 
progressionis vere immutentur. Populi tamen haud semper in sua sorte quiescunt. Ipsae dein 
necessitates oeconomicae procurationis impensis bellicis compressae, sicut morositate ac 
naturali inefficacia, videntur quibusdam cursibus favere, qui contrapositum tenuare possint, 
necnon facilius reddere initium dialogi fructuosi veraeque mutuae operae pro pace. 


23. Quod asseveratur in Litteris Encyclicis a verbis Populorum Progressio (41) incipientibus, opes 
scilicet et pecuniarum collocationes, quae ad edenda arma fuerint destinatae, usurpandas esse 
ad populos miseriis fameque levandos, id nunc vel potiorem efficit rogatum, ut discrepatio inter 
adversas Nationum Consociationes penitus vincatur. 


Diebus nostris eiusmodi opes re vera ad aliud non valent, nisi ad alteram Consociationem ita 
adiuvandam, ut alteri contrariae praestet tutamque suam securitatem reddat ac necessariam. 
Distorta haec agendi ratio, quae vitium est originis, efficit ut Nationes illae, quae historice, 
oeconomice, publice munus ducendi exercere possunt, angustiis afficiantur in suo officio 
implendo, quod consistit in fovenda ac servanda solida coniunctione cum populis studiosis 
perfectae progressionis sibi comparandae. 


Hic oportet asseverare, neque nimium esse videatur, ducis munus inter Nationes accipere non 
licere, nisi quibus sint tacultas et voluntas longe lateque conferendi ad commune omnium bonum 
inquirendum. 


Si qua Natio, plus minusve sibi conscia, voluptati cedens veluti portis muroque se continendi, 
responsale officium recusaret e sua emanans praestantia inter Civitates, sane a munere suo 
graviter discederet sibi ethice imposito. Quod facile agnosci potest in tempore, cum Christifideles 
consilia Providentiae Dei plus minusve dispiciunt, quae et Nationes adhibere potest tam ad sua 
exsequenda consilia, quam ad dissipanda « consilia gentium» (cf. Ps 33, 10). 


Cum Occidens videtur in quibusdam crescentis solitudinis formis sui commodi causa vivere velle, 
ipseque Oriens incertis de causis ignorare videtur suum esse communem participare operam ad 
populos miseriis levandos, tunc in conspectu adest non solum proditio iustarum exspectationum 
generis humani, quae inopinabilium effectuum est praenuntia, sed etiam omnino certa violatio 
obligationis ethicae. 

24. Si armorum fabricatio gravis est rerum perturbatio vigens in hodierno orbe terrarum, prae 
veris quidem ac certis hominum necessitatibus usuque instrumentorum ad eas reparandas 
aptorum, perturbatio haud minoris gravitatis tamen est ipsorum armorum negotiatio. 


Quin immo, ad eiusmodi mercaturam quod attinet, huc accedit ut vel severius sit iudicium 
ethicum. Ut plane constat, loquimur de negotiatione interminata, quae etiam fines utriusque 
adversae Nationum Consociationis super are potest. Eadem mercatura valet ad division em 
supergrediendam inter Orientem et Occidentem, necnon praesertim inter Septentriones et 
Meridiem, adeo ut, quod peius est, se in varias partes insinuet, ex quibus australis constat orbis 
regio. Insolita igitur res spectatur: cum auxilia oeconomica rationesque progressionis offendant 
in limites ideologicos insuperabiles, in limites cum taxationibus conexos aut ad emporia 
pertinentes, ex contrario arma, quae undique proficiscuntur, libertate fere infinita in variis orbis 
terrarum partibus circumferuntur. Neque est qui nesciat — sicut recentiore in documento de 
officio ad Nationes pertinenti denotabat Pontificia Commissio a lustitia et Pace (42) — 
quibusdam in casibus pecuniarum capita, quae ab excultiore orbe terrarum mutua data essent, 
ad aliud apud populos nondum progressione excultos non valuisse, nisi ad arm a comparanda. 


Quibuscum omnibus si cumulatur tremendum periculum inter omnes notum, quod in armis 
atomicis incredibilem usque in modum coacervatis consistit, haec, quae sequitur, videtur 
conclusio: rerum status huius orbis terrarum, una cum rebus oeconomicis, potius quam 
sollicitudinem exhibeat verae progressionis, qua omnes ad humaniorem vitam adducantur, — ut 
Litterae Encyclicae Populorum Progressio (43) adumbraverunt, — videtur ad hoc esse, ut in iter 
ad mortem celerius nos inducat. 


Consectaria eiusmodi rerum status apparent in plaga typica ingravescenti, quae index est 
perturbationum et conflictationum hominum huius temporis: ipsa dicimus multiplicata iam 
profugorum centena decies milia, qui ob bella et calamitates naturales et persecutiones, 
omnisque generis discrimina, sunt domo opere familia patria spoliati. Ex virorum, mulierum et 
puerorum vultibus macie confectis, omnium videlicet, qui in mundo dissociato omnique fere 
hospitalitate destituto, iam nequeunt domum invenire, funestus tot illarum multitudinum eminet 
casus. 


Neque aliud relinqui potest acerbum huius temporis exitium, tromocratia, quae idem valet ac 
consilium pariter necandi homines ac delendi bona, ita potissimum ut quidam terror inferatur 
suspensique animi status, haud raro obsidibus etiam captis. Terroris acta numquam licet probare, 
ne tum quidem, cum veluti causa inhumani eiusmodi usus quaevis adducitur doetrina aut 
necessitas constituendae novae societatis. At eoque vel minus licet, ut hodie accidit, ea probare, 
cum eiusmodi consilia atque eversiones, quae interdum fiunt caedes, quidamque raptus a culpa 
vacuorum et a conflictationibus alienorum ostentationem intendunt suae causae faventem; aut 
quod vel peius est, ita nequiquam fiunt, ut ad hoc dumtaxat homicidium fiat, ut mors alicui 
afferatur. Tanto horrore inspecto atque dolore, vim servant, quae nonnullos abhinc annos 
diximus, quaeque nunc repetere velimus: « Christiana Doctrina vetat ... odium in alios habere et 
inermes interficere, pariter ac uti methodis tromocratiae » (44). 


25. Hic mentio oportet de quaestione demographica fiat deque ratione, qua hodie exponatur, 
secundum quae in memoratis Encyclicis (45) Paulus PP. VI edidit ipsique Nos diffuse in Apostolica 
Exhortatione, quae a verbis Familiaris Consortio incipit, explicavimus (46). 


Negari nequit quin, in meridianis praesertim orbis terrarum locis, talis sit quaestio demographica, 
quae progressioni obstet. Hic merito additur statim in septentrionalibus orbis regionibus 
contrarias esse notas quaestionis demographicae ac proprietates: sollicitudini hic est enim 

numerus natorum iam restrictus, una cum effectibus recidentibus in populum senescentem, qui 
proinde ne aptus quid em iam est ad biologicam sui ipsius renovationem. Quae res per se ipsa 
valet ad hominis progressioni obstandum. Quemadmodum perperam asseritur progressioni 
nonnisi e demographico incremento difficultates obvenire, ita ne demonstratum quidem est 
omne eiusmodi incrementum ab ordinata progressione abhorrere. 


Ceteroqui magna videtur cum perturbatione compertum haberi multis in Civitatibus modo et 
ratione procreationem dissuaderi, auctoribus illarum Nationum Magistratibus, refragante non 
solum humano ac religioso cultu earum proprio, sed ipsa etiam verae progressionis natura. Saepe 
etiam accidit, ut eiusmodi dissuasiones aliqua coercitione fiant pecuniisque iuventur exterarum 
Nationum propriis, eaedemque dissuasiones nonnumquam etiam subsidiis et adiumentis 
oeconomicis-nummariis subiciantur. Omni in re saepe summa violatio patratur liberi eorum 
consilii, quorum interest, virorum scilicet et mulierum, qui coercitionibus intolerabilibus, non 
exceptis oeconomicis, haud raro sollicitantur, ut novae huic succumbant formae oppressionis. 
Quae indignitates a pauperioribus profecto perferuntur: unde non sine causa suspicio est novam 
vexationem phyleticam consummari aut certis quibusdam phyleticis « eugenismi » formis faveri. 


Hoc quoque facinus, quod oportet firmissime damnetur, indicum est falsae ac perversae notionis 
hominis progressionis. 


26. Eiusmodi prospectus, de vera condicione hominum progressionis hoc in orbe terrarum 
potissimum improbandus, imperfectus quidem esset, nisi et commoda indicarentur, quae simul 
sunt cum improbandis. 


Primum commodum, plurimorum virorum ac mulierum proprium, idem est ac animus omnino 
conscius dignitatis suae singulorumque mortalium; qui, v.g., e maiore ubique sollicitudine eminet 
in observandis hominum iuribus promptioreque etiam celeritate in violationibus eorum 
respuendis. Id testatur numerus privatarum consociationum, quae, nonnullis etiam annumeratis 
vim habentibus in universo mundo, recens sunt conditae necnon magna cura ac laudabili 
aequitate fere omnes ad eventus internationales attendunt in re tantae prudentiae. 


Hac in re agnoscamus oportet quantum moti sint animi Declaratione lurium Hominum, quam 
quadraginta fere abhinc annos Consociatio Nationum Unitarum promulgavit. Quae cum maneat 
et adhuc vigeat, necnon gradatim accepta sit a Nationum Communitate, signum est divulgatae 
conscientiae usque progredientis. In eadem autem regione iurium hominum idem dicendum est 
de reliquis iuris instrumentis eiusdem  Consociationis Nationum  Unitarum | aliorumve 
internationalium Institutorum (47). 


Conscius, quem diximus, animus non modo singulos, sed etiam Nationes respicit ac populos, qui, 
quatenus subsistentia genera quodam humano civilique cultu ipsorum proprio conformata, 
vehementius inducuntur ad pretiosum | eiusmodi patrimonium | servandum  libereque 
administrandum ac provehendum. 


Unoque tempore in orbe terrarum, qui omnium conflictationum genere divisus permovetur, 
homines, cum mutuae plenaeque inter se coniunctionis certi fiant gradatim, persuasum sibi 
habent human a necessitudine opus esse, et quidem sibi suscipienda ad morumque regionem 
transferenda. Praesenti fortasse magis quam praeterito tempore homines intellegunt communi 
sorte inter se astringi, quae ab omnibus una simul struatur oportet, ut communis vitetur clades. 
Ex interiore hominis metu et angore, ut ex effugiis ab officii conscientia, v.g. ex medicamentis 
stupefactivis, quae omnia propria sunt aetatis nostrae, paulatim hoc animadvertitur, neque 

bonum, ad quod omnes provocamur, neque beatitudinem, ad quam tendimus, acquiri posse, nisi 
communi omnium conatu ac studio, nimioque igitur reiecto amore sui. 


Huc accedit, veluti signum cultus, qui vitae tribui debet haud obstantibus temptationibus 
comprimendi eius curam (ab abortu ad euthanasiam) —, consequens sollicitudo pacis; ac denuo 
animus conscius pacis, quae dividi non potest: aut omnium est pax aut nullius. Pacem dicimus, 
quae magis magisque observantiam iustitiae exactam postulat et aequam, quae consequitur, 
distributionem fructuum verae progressionis (48). 


Inter signa secunda et omnino probanda huius temporis annotari debet tum aucta conscientia 
exiguarum opum exstantium, tum necessitas servandi integritatem et veluti rhythmos naturae, 
tum in statuenda humanae progressionis dispositione, illerum habita ratione, potius quam 
remittatur progressio quibusdam consiliis de ea turbulentis. In hoc consistit ea quae oecologica 
vocatur sollicitudo. 


Aequum est agnoscere etiam studium moderatorum rerum publicarum virorumque in iis 
exercitatorum et peritorum doctrinae oeconomicae atque addictorum corporatis opificibus 
moderandis, necnon claro rum scientiarum cultorum publicorumque administrorum ad omnes 
Nationes pertinentium — quorum multi sunt fide religiosa moti — haud paucis iacturis cuiusque 
propriis, mala mundi liberaliter dissolvendi et omnibus viribus contendendi quo maior in dies pars 
virorum ac mulierum dona pacis fruatur vitaeque genere huius nominis digno. 


Haud parum ad id conferunt magnae Consociationes internationales nonnullaeque societates 
regionales, quarum omnium labores simul suscepti sinunt eas efficaciores esse. 


Eiusmodi etiam generis opera nonnullae Civitates Tertii Mundi, haud obstantibus iniquis 
compluribus condicionibus, consecutae sunt ut aliquo modo suis se opibus nutriant vel aliquem 
habeant artium et artificiorum proventum, qui digne superesse permittat fontesque laboris 
praestet omnibus actuosam vitam agentibus. 


Quare non omnia sunt improbanda in orbe terrarum huius temporis, neque id ita fieri potest, 
quia caelestis Patris Providentia amanter nostris quoque angoribus prospicit cotidianis (cf. Mt 
6,25-32; 10, 23-31; Lc 12,6-7; 22-30); quin immo praestantiores res secundae, quas denotavimus, 
novam ethicae sollicitudinem testantur, de magnis praesertim hominum quaestionibus, inter 
quas humana est progressio et pax. 


Haec ipsa veritas Nos inducit ad cogitandum de vera natura progressionis populorum, 
concorditer sane cum Litteris Encyclicis, quarum anniversariam memoriam nunc celebramus 
quarumque doctrinam in honore esse cupimus. 


IV 


27. Quod Litterae Encyclicae nobis suaserunt inspiciendum in mundo huius temporis, nobis 
ostendit progression em hominum non esse rectilineam, seu rem fere automatariam ac per se 
ipsam sine fine, perinde ac si genus humanum quibusdam sub condicionibus expedite ad aliquam 
veluti non definitam tendat perfectionem (49). 


Haec notio, quae notioni progressionis, illuminismi notis philosophicis potius signatae 
coniungitur, quam progressionis (50) significatione oeconomica-sociali acceptae, nunc aperte in 
dubium revocari videtur, praesertim post cognitas calamitates postremi utriusque belli 
pancosmii, post praestitutam rationem, et partim ad effectum deductam, excidendi integros 

populos, necnon ipso instante periculo atomico. Stultam bonam spem irrationalem iacta tio 
animi de ultimo hominis exitu secuta est non sine causa. 


28. Eodem tamen tempore in discrimen etiam ratio adducta est, quae « oeconomica » vel « 
oeconomicistica » nuncupatur et cum verbo « progressionis » conectitur. Hodie re vera melius 
intellegi potest merum congestum bonorum ac ministeriorum, quamvis plerisque is faveat 
hominibus, non satis esse ad humanam felicitatem persequendam. Proindeque facultas 
multiplicium beneficiorum realium, quae his proxime actis temporibus scientia et technica 
disciplina effecerunt, re addita, quae « informatica » dicitur, non homines ex omni eripit servitute. 
Ex contrario, postremorum annorum usus docet opes et potestates, quae homini ad nutum 
praesto sunt, in eum vertere ut opprimant, nisi regantur iudicio morali ac propensione ad verum 
generis humani bonum. 


Trepida cognitio recentissimi temporis perquam idonea ad docendum videtur: prope miserias 
tardatae progressionis, quae accipi non possunt, nimia quaedam progressio adest, eademque 
pariter reicienda, quia, sicut prior, ita et altera est bono veraeque felicitati adversa. Nimia enim 
eiusmodi progressio, quae in supervacanea consistit abundantia omnis generis rerum 
corporearum pro quibusdam hominum coetibus, facile efficit ut homines et « possessioni » et 
immediatae voluptati serviant neque alio spectent, nisi ad res multiplicandas aliasve vel 
perfectiores pro iis, quas iam possederint, substituendas. Is est qui dicitur civilis cultus rerum 
consumendarum cupidus, qui idem et « reiciendorum » et « purgamentorum » est cultus. Res, 
quae possidetur, directo seponitur simul atque nova aut perfectiore superatur, neglecta utilitate 
perenni fortasse illius propria aut in commodum egentioris hominis convertenda. 


Nos omnes oculis mala videmus consectaria perversae voluntatis, qua nonnisi rebus 
consumendis servimus: ante omnia crass urn quemdam « materialismum », quem dicunt, unoque 
tempore summam insatietatem, quia, nisi omnino praecavemus a multis nuntiis rerum laudativis 
necnon assidua et corruptrice bonorum oblatione, statim intellegimus eo plures res desiderari 
quo plures possideantur, neque satiata altiora desideria manere, eademque fortasse ne exsistere 
quidem. 


Litterae Encyclicae Pauli PP. VI iam illustraverunt quid inter « possidere » et « esse» differret (51), 
quae diversitas hodie tam saepe augetur, ut ante certis accuratisque Concilii Vaticani Il verbis est 
enuntiatum (52). Rerum ac bonorum possessio non per se hominem meliorem reddit, nisi quid 
ad « eum ipsum » maturatione ac virtute perficiendum confert, seu ad humanam vocation em 
persequendam ut talem. 


Discrepantia sane inter « esse » et « possidere », necnon insitum periculum, ne ampliorum rerum 
simplex possessio aut studium novas pro iis substituendi pluris ducantur quam ipsum « esse », 
haud necessario in antinomiam converti debent. Una inter maximas iniustitias orbis terrarum 
huius temporis in hoc omnino consistit: comparate paucos esse qui multa, multos autem qui fere 
nihil possideant. Haec est iniquitas ad pravam pertinens bonorum ac ministeriorum 
distributionem, quae principio sunt omnibus hominibus destinata. 


En igitur descriptio: sunt qui — pauci multa habentes —, cum cultus « possidendi» ob eversum 
praestantium bonorum ordinem sit obex, rever a nesciunt ad « esse » pervenire; illique sunt — 
multi nempe parum vel nihil possidentes —, qui, cum et simplicibus bonis careant necessariis, 
praecipuam hominum vocation em persequi nequeant. 


Malum non in « rerum possessione » uttali est positum, sed in modo sibi habendi res, nullo habitu 
respectu qualitatis et sani ordinis bonorum, quae possidentur; cuiusmodi genus et ordo ex eo 

procedunt, quod ipsa bona promptusque eorum usus subsunt « essentiae », quae dicitur, hominis 
eiusque verae certaeque vocationi. 


Ita igitur, cum quam plurimis orbis terrarum incolis liber usus bonorum ad « vivendum » 
necessariorum sit suppeditandus, demonstratum habetur progressionem hominis necessarium 
modum oeconomicum prae se ferre, attamen non hoc uno terminari modo. Accidit enim ut 
progressio ita circumscripta in perniciem iis vertat, quibus favere velimus. 


Proprietates « progressionis » hominum perfectae seu « humanioris », quae, necessitatibus 
concedens oeconomicis, se sustentet veraeque par sit substantiae vocationis viri ac mulieris, ab 
ipso Paulo PP. VI descriptae sunt (53). 


29. Progressio non tantummodo oeconomica aestimatur ac dirigitur secundum naturam et 
vocationem hominis ad omnem rationem perpensi, seu etiam in eius animi partibus. Qui sine 
dubio bonis indiget creatis rebusque machinali industria perfectis, quae frequenti augetur 
profectu scientiarum et artium technicarum. Semper autem novus usus bonorum corporeorum, 
dum necessitatibus subvenit, novos etiam aperit prospectus. Periculum pravi consumendarum 
rerum usus atque supervenientes artificiosae necessitates haudquaquam obstare debent 
aestimationi et usui novorum bonorum et opum, quae in promptu nobis sunt; quin etiam 
habenda sunt tamquam donum Dei, necnon responsum humanae vocationi, quae in Christo 
plene perficitur. 


Ad veram tamen hominis progressionem ut perveniatur, necesse est ne illae animi partes 
neglegantur, in quibus propria ipsius hominis consistit natura, quem scilicet creavit Deus ad 
imaginem et similitudinem suam (cfr. Gen 1, 26). Natura corporea et spiritalis, cuius imago ex 
altera Genesis narratione (2, 7) duobus efficitur elementis: terra, qua Deus format corpus 
hominis, atque spiritu vitae, quem ei ipse inhalat. 


Ita homo aliquam habet similitudinem cum ceteris creaturis: ipse invitatur ad commoditatem ex 
iis percipiendam, ad curamque earum agendam atque, sicut ipsa in Genesi narrantur res (ibid., 
2, 15), in horto collocatur ut colat atque tueatur, idemque constituitur supra omnia animantia, 
quae Deus in eius potestate posuit (ibid., 1, 26). Uno vero eodemque tempore homo manere 
debet Dei voluntati subditus, qui in usu ac potestate rerum limites imponit ei (ibid., 2, 16-17), 
quemadmodum imrnortalitatem ei promittit (ibid., 2, 9; Sap 2, 23). Homo igitur, cum sit imago 
Dei, et aliquam cum eo similitudinem habet. 


Secundum eiusmodi doctrinae principia progressio hominis nequit tantummodo consistere in usu 
et in potestate et omnimoda in possessione bonorum creatorum necnon rerum artibus et artificiis 
hominis perfectarum, sed potius in subicienda possessione, potestate, tractatione rerum sub 
similitudinem hominis cum Deo et sub eius vocationem ad immortalitatem assequendam. En 
transcendens veritas hominis, quae videtur inde a principio pariter a viro ac muliere participari 
(cfr. Gen 1, 27), quae proinde sociale est fundamentum. 


30. Itaque secundum Sacram Scripturam notio progressionis non est solum « laica » vel « profana 
», sed etiam videtur in suo etiam pondere sociali-oeconomico quaedam huius aetatis locutio ad 
aliquam praecipuam designandam proprietatem vocationis hominis. 


Nam neque immobilis neque staticus, ut ita dicatur, creatus est homo. Prima eius descriptio, 
quae in Libris Divinis continetur, eum ostendit ut animantem et imaginem, qui origine et 
similitudine definitur, quibus efficitur. Sed haec omnia omni humano, sive viro sive mulieri, 
utrique sive seorsum sive ambobus simul, germen indunt ac necessitatem nativum munus 

perficiendi. Munus, quod in « dominio rerum creaturarum » et in « horti cultura» sane consistit 
et intra fines observandae legis divinae expleri debet, ipsaque proinde ratione habita susceptae 
« imaginis », quae perspicuum est fundamentum potestatis et dominii sibi traditi, ut suam homo 
perfectionem curet (cfr. Sap 9, 2-3). 


Cum Deo non oboedit homo, eiusque potestati subesse recusat, tum natura ei obsistit, non 
amplius eum agnoscit « dominum », quod imaginem divinam infuscavit. Evocatio ad creatas res 
possidendas iisque ad utendum etsi semper valet, post peccatum tamen usus earum fit arduus 
laborumque plenus (cfr. Gen 3, 17-19). 


Subsequens enim Genesis caput progeniem Cain nobis ostendit, quae « urbem » aedificat, rei 
pecuariae se tradit, ad artes se applicat (ad musicam, ibid., 21) et ad rem technicam (ad 
metallicam, ibid., 22); cum nomen Domini invocari coeptum sit (cfr. ibid., 26). Historia humani 
generis, quae in Libris Sacris delineatur, etiam post ipsum hominis lapsum historia est 
frequentium rerum peractarum, quae, semper in contentionem et in periculum ob peccatum 
revocatae, iterantur et excutiuntur ac diffunduntur velut responsum divinae datum vocationi 
principio iam viro ac mulieri traditae (cfr. Gen 1, 26-28), eidem vocationi, quae similitudini a viro 
ac muliere receptae est insita. 


Ex quibus effici cogique potest, saltern ab omnibus, qui credunt in Verbum Dei, hodiernam « 
hominis progressionem» habendam esse historiae momentum inceptae in creatione orbis 
terrarum perpetuoque in discrimen adductae ob neglectam quidem Dei voluntatem in primisque 
ob libidinem idololatriae; sed ea fundamentali ratione cum promissionibus initio factis congruit. 
Qui, causam interponens durum esse certare vel assidue contendere vires ad assequendam 
victoriam, aut, nomine cognitae ipsius iacturae necnon reversionis ad caput, se difficili sed 
excitante abdicaret munere meliorem reddendi sortem totius hominis omniumque hominum, 
voluntatem Dei Creatoris is non observaret. Hac in re Ipsi Litteris Encyclicis a verbis « Laborem 
Exercens » incipientibus (54) respeximus hominis vocationem ad laborem, ut demonstraremus 
semper hominem praecipuum esse progressionis auctorem. 


Quin immo, ipse Dominus lesus in parabola de talentis exprimit quam severe sit accepturus eum, 
qui susceptum donum abscondere ausus fuerit: « Serve male et piger, sciebas quia meto ubi non 
seminavi et congrego ubi non sparsi. .. Tollite itaque ab eo talentum et date ei qui habet decem 
talenta » (Mt 25, 26-28). Qui dona Dei accipimus ut feneremur, nostrum est « seminare » et « 
congregare ». Nisi fecerimus, id quoque, quod habemus, a nobis tolletur. 


Quorum pervestigatio severorum verborum nos incitare poterit ad promptius insistendum, quod 
hodie urget omnes, in officium adiuvandi reliquos ad plenam progressionem: maturitatem totius 
hominis omnium que hominum (55). 


31. Fides in Christum Redemptorem, dum naturam progressionis illuminat ex interiore animo, 
ductrix est hominum ipso in munere alios adiuvandi. In Epistula sancti Pauli ad Colossenses 
legimus Christum esse primogenitum omnis creaturae, et in ipso universa condita esse (cfr. 1, 15- 
16). In eo enim omnia constant, quia « in ipso complacuit omnem plenitudinem habitare et per 
eum reconciliare omnia in ipsum » (ibid., 1, 19-20). 


Huic Dei consilio, quod initium ducit ab aeternitate In Christo — perfecta « imagine » Patris — 
quodque fastigium in eo habet », qui est principium, primogenitus ex mortuis » (ibid., 1, 15), 
nostra includitur historia, quae nostro privato et publico denotatur labore, ut hominum condicio 
melior reddatur, necnon difficultates vincantur in itinere frequenter nobis occurrentes, ita ut ad 
plenitudinem nos comparemus participandam, quae « habitat in Domino », quamque ipse tradit 

« Corpori suo, quod est Ecclesia » (ibid., 1, 18; cfr. Eph 1, 22-23), dum peccatum, quod nobis 
semper insidiatur nostraque laedit opera; vincitur ac redimitur « reconciliatione », quam 
operatus est Christus (cfr. Col, 20). 


Rerum prospectus hic amplior fit. Optatum infinitae cuiusdam « progressionis » recuperatur, in 
aliud tamen penitus mutatum nova quadam visione christiana fide patefacta, unde accipimus 
eiusmodi progressionem haberi tantummodo posse, quod Deus Pater inde a principio voluerit 
suam gloriam cum homine communicare in Christo lesu a mortuis excitato, « in quo habemus 
redemptionem per sanguinem eius, remissionem peccatorum » (cfr. Eph 1, 7), in eoque voluerit 
peccatum vinci nostrumque maximum in bonum converti (56), quod infinite superat quidquid 
progressio assequi potest. 


Pro certo igitur, — dum in mediis nos tenebris iactamus et lacunis progressionis angustioris et 
progressionis immoderatae — affirmare possumus diem futurum esse, quo corruptibile hoc 
induet incorruptelam, et mortale hoc induet immortalitatem (cfr. 1 Cor 15, 54), cum Ipse tradet 
Regnum Deo et Patri (cfr. ibid., 24), omniaque nostra opera et actiones, homine digna, 
redimentur. 


Notio autem fidei apte causas illustrat, quibus Ecclesia inducitur ad totam rationem curandam 
de quaestionibus progressionis, ad eam habendam officium sui ministerii pastoralis, ad 
communem omnium excitandam considerationem de natura ac proprietatibus certae veraeque 
hominis progressionis. Pro suo munere ipsa cupit illinc divino optato servire eo spectanti ut omnia 
disponantur ad plenitudinem, quae omnis in Christo habitat (cfr. Col 1, 19), quamque suo Corpori 
ipse tradidit, hinc vero suae praecipuae respondere vult vocationi « sacramenti », seu signi et 
instrumenti intimae cum Deo unionis atque unitatis totius humani generis (57). 


Nonnulli Ecclesiae Patres hanc secuti sunt speciem, ut et suam singularibus formis notionem 
historiae elaborarent sensumque humani laboris, qui contendit ad se transcendentia semperque 
coniunctione cum opera Christi definita. Aliis verbis in doctrina Patrum tam historia quam 
hominis labor in optimam partem accipi potest, id est perenne bonum quod rerum ab homine 
perfectarum est proprium, quippe quae sint a Christo redemptae promissoque Regno destinatae 
(58). 


Pariter proprium est antiquissimae doctrinae actionisque Ecclesiae pro certo hoc habere, sua se 
vocatione iuberi — seipsam suosque administros et singulos Christifideles — ut miseriis aegros 
levet, sive proximos sive disiunctos, non modo « supervacaneis » rebus, sed suis etiam bonis. 
Necessitate urgente, nefas quidem est aliis necessitatibus pulchritudinem templorum divinique 
cultus splendor em anteponere, quin etiam ex contrario optabile est ut ea omnia abalienentur, 
ut panis et potus et vestimentum et domus indigentibus tradantur (59). ut iam dictum est, hic 
quidam « praestantiorum bonorum ordo» nobis exhibetur — idemque in regione iuris possidendi 
— inter ea, quae « possidentur » et ea, quae « sunt», praesertim cum ipsum « possidere », 
nonnullorum proprium, ipsum « esse » tot aliorum laedere potest. 


Paulus PP. VI, in Litteris Encyclicis, quas diximus, eiusmodi doctrinam sequitur, pastorali sane 
ductus Constitutione a verbis Gaudium et Spes (60) incipiente. Quod autem ad Nos attinet, denuo 
de rei gravitate ac necessitate instare cupimus, dum Domini auxilium imploramus, ut omnes 
Christifideles constanter rem in usu et agitatione vitae ad effectum deducant. 


32. Officium insistendi in « populorum progressionem » haud nudum est debitum singulare, 
nedum sit privatum omnino, perinde ac si seorsum quisquam molimentis suis id consequi possit. 
Sane vis est necessitatis, quae omnes ac singulos cogit viros ac mulieres, societates ac Nationes; 

singilla tim cogens Ecclesiam Catholicam necnon reliquas Ecclesias et ceteras Comffiunitates 
ecclesiales, quibuscum cooperari hac in re plane parati sumus. Hac de re, ut nos Catholici 
invitamus fratres Christianos ad nostra consilia participanda, ita et paratos nos dicimus ad eorum 
consilia adiuvanda eorumque invitationes excipimus. Hanc inquirentes progression em totius 
hominis efficacius una cum studiosis aliarum religionum operari possumus, quem ad modum 
ceteroqui iam variis in locis accidit. 


Progressioni « totius hominis » et « omnis hominis » cooperari est officium omnium hominum 
erga omnes, quod uno eodemque tempore quattuor partium orbis terrarum commune esse 
debet: Orientis et Occidentis, Septentrionum et Meridiei; vel, ut hodierna utamur locutione, 
plurium « Mundorum 


Si contra opera datur, ut id una in orbis parte ad effectum adducatur, tunc cum damno perficitur 
ceterorum magno; ibique, ubi rei fit initium, ceteris neglectis, eo ipso res corrumpitur vel in peius 
abit. 


Populi vel Nationes habent et ipsi ius ad plenam sui progressionem, quae si partes oeconomicas 
et sociales — ut dictum est — prae se fert, necesse tamen est ut et humano cultu cuiusque proprio 
constet, utque rebus naturam transcendentibus plane patescat. Ne necessitatem quid em 
progressionis interponere licet, ut quis suam aliis imponat rationem vivendi vel suae religion is 
legem. 


33. Nec vere dignum homine esset genus progressionis, quod hominis iura, personam, 
societatem, oeconomiam et artem rei publicae administrandae, simulque Nationum et 
populorum iura non coleret nec proveheret. 


Hodie clari us fortasse quam antea repugnantia agnosci tur intima progressionis terminis 
circumscriptae solummodo oeconomicis, quandoquidem haec facile personam humanam 
eiusque maximas necessitates subigit condicionibus praestitutae rerum oeconomicarum 
ordinationis et unius quaestus. 


Conexio intima, quae intercedit inter veram progressionem et iurium hominis observantiam, 
ostendit etiam eiusmodi progressionis indolem moralem: vera hominis altitudo, vocationi 
naturali et historicae cuiusque consentanea, non comparatur solo usu copiae bonorum vel 
ministeriorum vel facultate opum technicarum, quae « substructiones » appellantur. 


Cum in societate personae et communitas, quae solet populus vocari, rigide servari non vident 
morum postulata, culturae et spiritus, quae dignitate nituntur personae humanae et propria 
cuiusque communitatis natura, imprimis familiae et societatum religiosarum, cetera omnia — 
bonorum abundantia, technicorum inventorum affiuentia in vitam cotidianam adhibitorum, 
quidam rerum prosperarum gradus — improbabuntur et, procedente tempore, spernentur. Id 
clare Dominus in Evangelio confirmat, admonens omnes de bonorum ordine vero: « Quid enim 
prodest homini, si mundum universum lucretur, animae vero suae detrimentum patiatur? » (Mt 
16, 26). 


Vera progressio, secundum necessitates hominum proprias, viri vel mulieris, pueri vel senis, ab 
omnibus, qui naviter huic progressioni intersunt eiusque sunt fautores, in primis vivam postulat 
conscientiam momenti iurium omnium et uniuscuiusque, necnon necessitatis iuris tuendi, quod 
cuique est, ex quo plene uti valeat beneficiis, scientia et technica arte praebitis. 


In rebus domesticis omnis nationis magnum pondus habent totius seriei iurium observatio, 
praesertim iuris ad vitam, omni exsistentiae momenta; iurium familiae, uti communitatis humani 

generis primae seu « cellulae»; iustitia in laboris rationibus; iura ad vitam communitatis politicae 
pertinentia qua talis; iura posita in hominis vocatione divina, rerum naturam transcendente. 


In ordine internationali, seu rerum publicarum necessitudinum, vel, secundum sermonem, quo 
utuntur, diversorum « mundorum », necessaria est plena cuiusque populi identitatis et eodem 
tempore eius historiae et culturae proprietatum observantia. Item necessarium est, sicut iam 
ominabantur Litterae Encyclicae, quas verba inchoant Populorum Progressio, omni populo 
facultatem facere sedendi « ad mensam convivii communis » (61), potius quam extra portam 
iacendi, sicut Lazarus iacebat, dum « canes veniunt et lingunt ulcera eius » (cfr. Lc 16, 20). Tum 
populi tum singulae personae debent aequatione fundamentali (62) frui, qua nititur, exempli 
gratia, Charta Societatis Nationum Unitarum: quae aequatio fundamentum est iuris omnium 
processuum plenae progressionis participandi. 


Ut talis sit, progressio facienda est in mutua hominum necessitudine et libertate, nec umquam 
harum utra ulla causa est excludenda. Progressionis natura moralis et necessaria provectio 
augentur respectu omnium necessitatum, quae oriuntur ex ordine veritatis et boni, hominis 
proprii. Christianus insuper, educatus ad videndam in homine Dei imaginem, vocatam ad plenam 
participandam libertatem plenum que bonum, quod Deus Ipse est, studium progressus eiusque 
effectionis sensu carens putat sine observantia et obsequio dignitatis unicae huius « imaginis ». 
Ut alia utamur locutione, verus progressus ponendus est in Dei proximique amore debetque usui 
favere personarum cum societate. Ecce « civilis cultus amoris », de quo tam frequenter Paulus 
PP. VI loquebatur. 


34. Progressus indoles moralis discedere ne potest quidem ab obsequio erga entia, quae naturam 
visibilem efficiunt, quamque Graeci, significantes sane ordinem, quo illud eminet, « cosmum » 
vocabant. Suo modo etiam hae res observantiam poseunt, ob triplicem considerationem, multis 
cogitationibus perpendendam. Prima consistit in opportunitate intellegendi magis magisque non 
posse impune varia entium genera adhiberi, nee vivo rum nec inanimorum — arborum, 
animalium, elementorum naturalium  — proprio arbitrio, pro euiusque necessitatibus 
oeconomicis. Oportet contra aestimetur uniuscuiusque entis natura et mutua conexio in ordine 
composito, qui quidem est cosmus. 


Secunda consideratio innititur vero in animadversione, urgentiore quidem, opes naturae 
circumscriptas esse, quarum nonnullae refici, ut dicitur, non possunt. Si dominio adhibentur 
absoluto, quasi inexhaustae sint, grave periculum est ne non solum aetatibus futuris, sed ne 
praesenti quidem in promptu sint. 


Tertia consideratio apertius pertinet ad exitus cuiusdam generis progressionis pertinentes ad 
condicionem vitae, quae agitur in regionibus officinis affiuentibus. Omnes novimus invectionis 
quaestuosae industriae  consecutionem esse frequentiorem in dies circumfusi aeris 
contaminationem, cum valetudinis incolarum detrimento. 


Evidens etiam est progressum, voluntatem praestitutae rerum ordinationis, qua ille regitur, 
opum usum modumque his utendi non posse ex observantia legum moralium eximi. Harum 
legum una sine dubio naturae visibilis usum circumscribit. Dominium a Creatore homini datum 
utpote divinae imagini (cfr. Gen 1, 26) non est absolutum, nec licet « utendi et abutendi » 
arbitrium affirmare, vel ex commodo res disponendi. Modus, quem inde a principio ipse Creator 
homini imposuit quique symbolica ratione exprimitur per interdictionem « comedendi de ligno » 
(cfr. Gen 2, 16-17), satis clare ostendit in universitate naturae visibilis et elementorum, ex quibus 
constat « cosmus », nos legibus esse subiectos, non solum biologicis, verum etiam moralibus, 
quae impune violari nequeunt. 

Recta progressus notio non potest hanc seriem neglegere considerationum - ad usum 
elementorum naturae pertinentium, ad opum renovationem et ad detrimenta quaestuosae 
immoderataeque industriae — quae nostrae conscientiae momentum morale proponunt, ex quo 
dignoscendus est processus (63). 


V 


35. Quoniam progressus est magna parte indolis moralis, patet idem affirmandum esse de 
impedimentis, quae ei obstant. Si annis actis post vulgatas Litteras Encyclicas, quae inscribuntur 
Populorum Progressio, progressus defuit — aut parvus fuit, inconstans, si non omnino 
contradictorius causae non possunt ex sola origine oeconomica oriri. ut iam antea memoravimus, 
hac in re causae etiam « politicae » se interponunt. Rationes enim, quae « populorum 
progressionem » provehunt aut infrenant, nonnisi indolis « politicae » sunt. Ut perversae 
machinationes superentur, de quibus diximus, et iis novae subiciantur rectiores et bono 
communitatis communi congruentiores, necessaria est efficax voluntas « politica ». Re indagata, 
est concludendum hanc non sufficientem fuisse. 


In documento pastorali, ut hoc est, indagatio, quae causas oeconomicas et politicas solum 
expendat minoris prosperitatis et incrementi (et, portione necessaria servata, etiam maioris 
prosperitatis et auctus), est imperfecta. Sunt inde causae indolis moralis inveniendae, quae 
industriae hominum, utpote personarum moraliter officiis astrictarum, intersunt ut progressionis 
cursum frenent et plenam eiusdem impediant adeptionem. 


Pariter, cum praesto sunt opes scientiae et technicae, quae necessariis consiliis politicis 
intervenientibus, possunt et debent ad populos incitandos tandem in verum progressum 
prodesse, sola consilia natura sua moralia, quae credentes, praesertim christiani ponunt in fidei 
principiis, omnia removebunt, quae obstant et impediunt, gratia divina auxiliante. 


36. Est inde animadvertendum mundum, in adversarum nationum compages divisum, rigidis 
fultum doctrinis, in quo, potius quam copulatio inter se, ut talis agnita et consensione roborata, 
imperii libidinis diversae dominantur formae, esse non posse nisi mundum « structuris peccati» 
obnoxium. 


Iniquarum causarum summa, quae agunt contra veram conscientiam boni communis universalis 
et necessitatis ei favendi, videtur condicionibus astringere personas et institutiones, victu 
difficilibus (64). 


Si praesens status tribuendus est condicionibus diversae indolis, alienum non est de « structuris 
peccati » loqui, quae, ut diximus in Adhortatione Apostolica Reconciliatio et Paenitentia, peccato 
personali inhaerent et ideo actibus personarum definitis annectuntur, quae eas inducunt, 
confirm ant efficiuntque ut difficile diruantur (65). Hinc corroborantur, diffunduntur atque 
aliorum peccatorum fons fiunt hominum mores condicionibus astringendo. 


« Peccatum » et « structurae peccati » genera sunt, quae non saepe usurpantur in statum mundi 
huius temporis. Sed res, quas ante oculos habemus, non acriter intelleguntur, nisi malorum 
origini, quae patimur, nomen imponimus. 


Verba fieri possunt de « nimio sui amore » deque « brevi visione »; potest mentio fieri de « 
consiliis poli ticis mendosis », de « imprudentibus oeconomicis consultis ». Et quaevis harum 
nominationum vocem resonat ethicam moralem. Hominis condicio talis est, ut difficilem reddat 
actionum et omissionum personarum acriorem inquisitionem, quae aliquo modo iudicia vel 
designationes naturae ethicae non comprehendat. 

Haec consideratio utilitatem habet, praesertim .si usque ad extrema consequens fit et in fide Dei 
et in eius lege fundatur, quae bonum iubet et malum prohibet. 


In hoc differunt quidam typus inquisitionis socialis-politicae et respectus formalis ad « peccatum 
» et ad « structuras peccati ». Pro hac visione agunt Dei voluntas ter Sancti, eius de hominibus 
consilium, eius iustitia eiusque misericordia. Deus dives in misericordia, redemptor kominis, 
Dominus et auctor vitae, ab hominibus agendi modo; exigit accuratos etiam in actionibus et 
praetermissionibus erga proximum. Hic « secundue tabulae » decem mandatorum memoria 
renovatur (cfr. Ex 20, 12-17; Dt 5, 16-21); horum violatione Deus offenditur et proximus laeditur, 
cum in mundum condiciones introducantur et impedimenta, quae multum actus et brevem 
hominis vitam transcendunt. Intervenitur etiam cursui progressionis populorum, cuius mora vel 
tarditas hac luce collustrante iudicandae sunt. 


637. Huic inquisitioni vagae indolis religiosae nonnullae addi possunt subtiliores indagationes, ut 
animadvertatur ex actibus et habitibus, qui Dei voluntati obsistunt et bono proximi, et « structuris 
», quas ii inducunt, duos praecipue hodie magis proprios videri: hinc solam quaestus cupiditatem 
et illinc dominii sitim cum proposito ceteris imponendi propriam voluntatem. Horum habituum 
cuilibet, quo melius significetur, expressio addi potest: « pretio quantocumque ». Scilicet agitur 
de dominatu humanarum voluntatum deque exitibus, qui inde sequi possunt. 


Quamquam seiungi possunt et altera sine altera exsistere ambae illae agendi rationes — in 
prospectu, qui patet ante oculos nostros — indissolubili modo sunt coniunctae — etsi utravis plus 
valet. 


Ut par est, huius duplicis rationis veluti peccati victimae non solae personae sunt; possunt esse 
etiam Nationes et adversae Nationum Consociationes. Rocque magis « structurarum peccati » 
introductioni favet, de quibus diximus. Si quaedam hodierni studii dominandi formae harum 
normarum moralium luce considerarentur, aliqua detegerentur consilia, specie solum ob 
oeconomiam vel rei publicae administrationem capta, vere formas abscondere idololatriae: 
pecuniae, doctrinae, classium, technologiae. 


Hanc indagationis formam inserere voluimus, ut ante omnia indicaremus qualis sit mali vera 
natura, quod perspicere debemus in « populorum progressionis » quaestione: agitur de malo 
morali, multorum peccatorum exitu, quae ad « peccati structuras » adducunt. Hoc modo 
considerationem intendere in malum significat, secundum human am disciplinam, apte viam 
sequendam cognoscere, ut illud superetur. 


38. Est hoc iter longum et implicatum, in quod insuper minae constanter impendent, tum ob 
intimam propositorum et operum humanorum fragilitatem, tum ob adiunctorum externorum 
mutabilitatem, quae praevideri non possunt. Eiusmodi tamen iter oportet animose suscipiatur et, 
ubi aliqui gradus facti sunt vel spatii pars transmissa, ad finem usque perveniatur. In his 
considerationibus consilium viam ingrediendi vel iter pergendi vim habet praecipue moralem, 
quam viri et mulieres credentes agnoscunt uti Dei voluntate exaetam, quae unicum verum 
fundamentum est ethicae omnino obligatoriae. 


Optabile est viros quoque et mulieres apertae fidei expertes persuasum sibi habere impedimenta 
ad plenum progressum opposita non esse solum indolis oeconomicae, sed pendere ex altioribus 
rationibus, quas homo existimare potest bona absoluta. Qua re sperandum est fore ut quotquot, 
varia mensura, erga suos similes « humanioris vitae» officio obstringuntur, sive fide religiosa 
moti, sive non moti, plene conscii fiant necessariam esse mutationem habituum spiritalium, qui 
indicant cuiusque hominis necessitudines secum ipso, cum proximo, cum humanis 

communitatibus, vel maxime longinquis, cumque natura; ob bona superiora, uti bonum 
commune, vel, ut acuta utamur elocutione Litterarum Encyclicarum Populorum Progressio, 
incrementum plenum « omnis hominis et omnium hominum » (66). Quod ad christianos attinet, 
sicut et ad omnes, qui vocis « peccati» expressam significationem theologicam agnoscunt, 
mutatio rationis vivepdi et mentis vel modi, quo quis est, sermone biblico vocatur « conversio » 
(cfr. Mc 1, 15; Lc 13, 35; Is 30, 15). Haec conversio indicat proprie necessitudinem cum Deo, cum 
culpa commissa cumque eius exitibus, et ideo cum proximo, tum persona, tum communitate. 
Deus est, in « cuius manibus sunt corda potentium et omnium corda » (67), is qui potest, iuxta 
suam promissionem, opera Spiritus Sancti, « corda lapidea » in « corda carnea » mutare (cfr. Ez 
36, 26). 


In itinere optatae conversionis versus superationem moralium impedimentorum, quae 
progressioni obstant, iam indicari potest ut bonum definitum et morale maior intellegentia 
homines et nationes copulari inter se. Quod viri et mulieres, in variis mundi partibus, tamquam 
proprias sentiunt iniustitias et violationes iurium humanorum longinquis in regionibus aetas, 
quas numquam fortasse visent, aliud est signum quendam eventum esse mutatum in 
conscientiam et notam moralem esse consecutum. 


Agitur ante omnia de mutua copulatione, quae recipitur uti systema praeponderans rationum in 
mundo nostri temporis, in eius partibus, seu oeconomia, cultura, res public as administrandi 
scientia, religione, et ut genus morale assumitur. Cum ita mutua copulatio agnoscitur et 
assumttur, ei respondet, tamquam habitus moralis et socialis, tamquam « virtus », consensio; 
quae igitur non simplex est et vagus misericordiae sensus vel levis miseratio tot personarum 
malis tributa, vicinarum aut longinquarum; sed est contra voluntas firma et cons tans bonum 
curandi commune, seu bonum uniuscuiusque et omnium, quia omnes vere recipimus in nos. 


.Haec voluntas innititur radicata persuasione illa lucri cupiditate ac siti dominii, quam 
memoravimus, plenam coerceri progressionem. Eiusmodi « agendi rationes» et « peccati 
structurae » solum vincuntur — gratia divina adiuvante — longe alio modo: cura videlicet boni 
proximi una cum animo se, iuxta evangelicum sensum, pro alio perdendi, potius quam eo 
abutendi, eique « serviendi » potius quam illum ob sui utilitatem opprimendi (cfr. Mt 10, 40-42; 
20, 25; Mc 10, 42-45; Lc 22, 25-27). 


39. Consensionis exercitium in omni societate efficax est, cum eius participes se viclssim 
agnoscunt ut personas. Qui plus pollent, quia maiora habent bona et communes apparatus, 
sentiant se esse humiliorum cautores et paratos ad ea communicanda cum iis, quae possident; 
debiliores vero, eandem sequentes consensionem, non desidi agendi modo se gerant vel ordinis 
societatis destructivo, sed, quamvis legitima sua vindicent iura, id faciant, quod ad eos spectet, 
pro omnium bono. Coetus autem interpositi ne contend ant solummodo de sua peculiari utilitate, 
sed aliorum causas observent. 


Signa valentia hac aetate sunt acrior conscientia consensionis pauperum inter se, eorum mutui 
auxilii interventus, pubblici concursus in scaena societatis, quibus non vi utuntur, sed suas 
necessitates significant suaque iura contra inefficaciam aut corruptelam rei publicae 
auctoritatum. Ex suo munere evangelico, Ecclesia sentit se vocari ad vigilandum pro pauperum 
multitudinibus, ad discernendas iustas eorum postulationes, ad conferendum ut eae efficiantur, 
etsi non sit ei bonum commune coetuum praetermittendum. 


Eadem regula per similitudinem adhibetur in consuetudinibus gentium. Mutua copulatio 
mutanda est. in concordiam, posit am in principio omnia naturae bona esse omnibus destinata. 

Quae humana industria edit materias primas elaborando, bono omnium debent, labore iuvante, 
prodesse. 


Declinatis studiis omne genus dominandi et conatibus suum servandi imperium, Nationes 
fortiores et ditiores officio astringuntur sentiendi sibi moraliter causam ceterarum in se esse 
transferendam, ut verum systema gentium instituatur, quod consistat in fundamento aequitatis 
omnium populorum et in necessaria legitimarum diversitatum observantia. Nationes oeconomia 
tenuiores, vel paene superstites, aliis populis opitulantibus et communitatibus mundanis, 
possunt et debent ipsae quoque potestatem habere ad bonum commune conferendi suis 
humanitatis et cultus thesauris, qui secus in perpetuum amitterentur. 


Consensio nos adiuvat ad videndum « alterum » — personam, populum vel Nationem — non 
tamquam quodlibet instrumentum ut parvo sumptui habeamus eius laborandi facultatem et 
corporis firmitatem, eumque relinquamus, cum non iam utilis sit, sed tamquam nostrum « 
similem», tamquam « adiutorem» (cfr. Gen 2, 18. 20), quem participem faciamus, similiter ac 
nos, vitae convivii, ad quod omnes aeque homines invitantur a Deo. Hinc momentum excitandi 
conscientiam religiosam et hominum et populorum. 


Hoc modo excluduntur abusus, oppressio, ceterorum exitium. Haec facta, in praesenti mundi 
divisione in adversarum nationum compages, in belli periculum confluunt et in nimiam propriae 
securitatis sollicitudinem, non sine detrimento, saepe, libertatis, liberae auctoritatis, ipsiusque 
territorialis integritatis Nationum debiliorum, quae « in finibus aliorum principatuum tenentur » 
vel in « cincturis securitatis ». 


« Structurae peccati » et peccata, quae ad eas ducunt, paci et progressioni tantadem vi se 
opponunt, quandoquidem progressio, iuxta notam Litterarum Encyclicarum Pauli PP. VI 
expressionem, est « novum nomen pacis » (68). 


Consensio ita, quam Nos proponimus, est simul via ad pacem et ad progressionem. Pax mundi 
namque ne in cogitationem quid em cadit, nisi ii, qui in haec incumbunt, agnoscunt mutuam 
copulationem exigere superationem rationis politicae « adversarum nationum compagum », 
reiectionem cuiuslibet formae dominandi, ad oeconomiam, militiam vel politicam artem 
pertinentis, et mutation em mutuae diffidentiae in consociatam operam, quae sane actus 
proprius est consensionis inter homines et Nationes. 


Sententiola Pontificatus Decessoris Nostri rec. memo Pii XII fuit Opus iustitiae pax: pax quidem 
ut iustitiae fructus. Hodie dici potest, eadem cum subtilitate eademque cum vi inspirationis 
biblicae (cfr. Is 32, 17; Gc 3, 18), Opus hominum coniunctionis pax. 


Pax quam omnes tam vehementer exoptant, comparabitur sane iustitiae socialis et 
internationalis effectione, sed etiam exercitatione virtu turn, quae convictioni favent docentque 
nos coniunctim vivere, ut coniuncti, dantes et accipientes, mundum aedificemus meliorem. 


40. Non est dubium quin solida hominum coniunctio virtus sit christiana. lam in iis quae supra 
exposuimus, animadverti licebat plures rationes intercedere inter earn et caritatem, quae est 
proprietas, qua discipuli Christi cognoscuntur (Cfr. lo 13). 


Lumine fidei praefulgente, coniunctio illa se ipsam nititur superare, nititur rationes speciali modo 
christianas plenae donationis gratuitae induere, veniae et reconciliationis Quo fit ut proximus 
non sit solum ens humanum, praeditum iuribus suis et fundamentali aequalitate coram universis. 
Fit vero imago viva Dei Patris, sanguine lesu Christi redempta et permanenti actioni Spiritus 
Sancti subiecta. Proximus ergo amari debet, etsi est inimicus, eodem amore, quo eum Dominus 

diligit, atque parati simus oportet grave incommodum, etiam supremum, subire, scilicet: « dare 
animam pro fratribus » (cfr. lo 3, 16). 


Tunc conscientia communis paternitatis Dei, fraternitatis omnium hominum in Christo — qui filii 
in Filio sunt —, praesentiae et actionis vivificantis Spiritus Saneti, faciet ut mundum contueamur 
nova iudicandi ratione, qua eum intellegamus et explanemus. Praeter vincula humana et 
naturalia, iam admodum valida et areta, novum ostenditur exemplar unitatis hominum generis, 
ad quod, ad extremum, revocari debet firma hominum coniunctio. Hoc summum exemplar 
unitatis, quae est veluti lux repercussa vitae intimae Dei, unius in tribus Personis, est id quod nos 
christiani nomine « communionis » appellamus. 


Quae quidem communio, proprie christiana, quae diligenter observetur, amplificetur, 
locupletetur Deo opitulante, est quasi anima vocationis Ecclesiae, ex qua sit « sacramentum », 
sensu supra exposito. 


.Haque solida hominum coniunctio conferre debet ad efficiendum id consilium divinum turn ad 
singulos homines quod attinet turn ad societatem  nationalem et internationalem. 
Machinationes perversae et « structurae peccati », de quibus sumus locuti, superari possunt 
solummodo per exercitationem solidae coniunctionis humanae et christianae, ad quam Ecclesia 
hortatur et quam constanter promovet. Sic tantum tot egregiae navitatis copiae totam vim suam 
effundere possunt ad progressionem et pacem provehendam. 


.Multi Sancti, ab Ecclesia in Caelitum album relati, mirabilia testimonia exhibent huiusmodi 
coniunctionis atque exemplo praelucere possunt in difficilibus rerum adiunctis huiusce temporis. 
Inter cunctos memorare cupimus sanctum Petrum Claver, qui Carthagine Indiarum servis est 
famulatus, et sanctum Maximilianum Mariam Kolbe, qui vitam suam obtulit pro captivo sibi 
ignoto in publicae custodiae campo loci Auschwitz-Oswiecim. 


VI 


41. Ecclesiae praesto non sunt solutiones technicae quaestionis incrementi deficientis ut talis. 
Quod quidem iam Paulus PP. VI in Encyclicis Litteris, quas commemoramus, affirmavit (69). 


6Ecclesia enim non systemata vel rationes ordine compositas rerum oeconomicarum et 
politicarum proponit neque horum alia aliis anteponit, dummodo dignitas hominis recte servetur 
et promoveatur ac necessarium detur spatium proprio ministerio gerendo in mundo. 


.Ecclesia vero est « experta in humanitate » (70); quod quidem earn impellit ad missionem suam 
religiosam necessario dilatandam ad varios campos, in quibus viri mulieresque opus suum 
exsequuntur, illam in hoc mundo quaerentes felicitatem, etsi angustam, quae dignitati suae ut 
personarum human arum sit consentanea. 


Dicatur oportet iterumque dicatur, exemplo sumpto a decessoribus nostris, nequaquam ad 
quaestionem « technicam » redigi posse id quod — ut veri nominis progressionem — dignitatem 
hominis ac populorum tangat. Progressio, si in quaestionem technicam coartetur, vera natura 
sua nudatur atque actus fit proditionis respectu hominis et populorum, quibus plena cum 
effectione debet inservire. 


En, cur Ecclesiae aliquid sit hodie dicendum, perinde atque ante viginti annos ac tempore futuro, 
de natura, condicionibus, postulatis, finibus germanae progressionis necnon de impedimentis, 
quae hic obiciuntur. Ecclesia, id agens, munus evangelizandi adimplet, quoniam primum 
adiumentum ad progressionis quaestionem, ad praesentia maxime pertinentem, est 

pronuntiatio veritatis de Christo, de Ecclesia, de homine, ad certam ac definitam aliquam 
condicionem traductae (71). 


.Ad hoc assequendum Ecclesia, ut instrumento, sociali sua utitur doctrina. In huius aetatis 
discrimine ut sive solutio quaestionum propositarum sive recta earum constitutio iuventur, 
multum valeret accuratior cognitio et latior dittusio « summae principiorum cogitandi, 
criteriorum iudicandi, normarum agendi, quae eius doctrina exhibentur » (72). 


.Ita statim animadverteremus quaestiones, nobis aggrediendas, esse imprimis morales et neque 
enodationem problematum in progressione ut tali vertentium, neque instrumenta ad 
difficultates huiusce temporis superandas ab hac essentiali ratione posse separari. 


3Socialis doctrina Ecclesiae non est « tertia via » inter capitalismum liberalem, qui dicitur, et 
collectivismum Marxianum, ut item aiunt, neque optio, quae fieri possit ut aliae solutiones 
inveniantur non ita funditus sibi oppositae, sed proprium ac peculiare genus efficit. Neque est 
ideologia, sed accurata enuntiatio fructuum perdiligentis considerationis, qua perplexae 
veritates, quae sunt reapse, exsistentiae hominis comprehenduntur, ac quidem in societate et 
compage internationali, luce fidei ac traditionis ecclesialis affulgente. Eius finis praecipuus eo 
pertinet ut hae veritates, re existentes, interpretatione explicentur, quatenus perspiciatur utrum 
eae congruant an dissimiles sint normis doctrinae evangelicae de homine deque eius vocatione 
terrena ad pacem human a transcendentem persequendam; ut christianus sese gerendi habitus 
recte dirigatur. Doctrina igitur illa non ideologiae sed theologiae ac quidem theologiae morali 
accensetur. 


Traditio ac diffusio doctrinae socialis pars sunt missionis evangelizandi, quae est Ecclesiae 
propria. Quoniam vero de doctrina agitur eo pertinente ut modus se gerendi personarum recte 
dirigatur, inde consequenter manat « officium pro iustitia suscipiendum » secundum munus, 
vocationem, condiciones cuiusque. 


Ad exercitationem ministerii evangelizationis in re sociali — quod est facies muneris prophetici 
Ecclesiae — pertinet etiam denuntiatio malorum et iniustitiarum. Oportet tamen declarare 
annuntiationem semper maioris momenti esse quam denuntiationem et hanc seiungi non posse 
ab illa quae ei veram firmitatem ac vim summarum causarum exponendarum tribuit. 


42. Socialis doctrina Ecclesiae hac aetate, magis quam antea, impellitur ut prospectui 
internationali patescat, congruenter quidem Concilio Vaticano II (73), pontificiis Litteris Encyclicis 
recentioribus (74), maxime vero illis, quas commemoramus (75). Haque non est supervacaneum, 
harum rerum habita ratione, argumenta et normas directorias peculiares, quae Magisterium 
proxime praeteritis annis denuo pertractavit, iterum perquirere altiusque perspicere. 


Volumus autem unum ex his in lumine ponere: optionem pauperum et amorem potiorem erga 
eos. Est haec sane optio seu singularis forma primarum partium tenendarum in caritatis 
christianae exercitatione, quam tota Ecclesiae Traditio testatur; quae ad vitam uniuscuiusque 
christi ani refertur, quatenus hic vitam Christi imitatur. Verumtamen pariter ad otficia nostra 
socialia traducitur, quibus devincimur, ideoque ad vitae nostrae ducendae rationem, ad 
decisiones consentanee faciendas circa proprietatem usumque bonorum traducitur. 


His vero temporibus, quoniam amor potior pauperum, una cum deliberationibus inde in nos 
manantibus (76), omittere non potest quin ingentes complectatur multitudines fame 
laborantium, mendicorum, tecto carentium, quibus curatio medica deest, ac praesertim qui spe 
aetatis futurae melioris sunt destituti; fieri non potest quin harum rerum veritas agnoscatur. Earn 

ignorare idem valeret ac « diviti epuloni » assimilari, qui confinxit se Lazarum mendicum non 
cognoscere, qui « iacebat ad ianuam eius » (cfr. Lc 16, 19-31) (77). 


Vita nostra cotidiana hac rerum veri tate notetur oportet; item decisiones nostrae in re politica 
et oeconomica. Pariter ii qui onus et munus nationum ipsorumque institutorum regendorum 
gerunt — dum officio obstringuntur in consilia sua, quae potiora sunt, veram rationem humanam 
inferendi — ne obliviscantur augescentis egestatis phaenomeno primas tribuere partes. 
Pauperes enim, pro dolor, nedum imminuantur, numero augentur non solum in regionibus minus 
excultis, sed etiam — quod non minoris scandali est causa — in iis quae maiore progressione 
pollent. 


Oportet meminisse iterum principii typici doctrinae socialis christianae: bona huius mundi 
primitus omnibus destinantur (78). lus possessionis privatae est quidem probandum ac 
necessarium, sed vim principii memorati nullatenus infringit. « Pignori enim sociali » (79) illa 
subicitur, id est in iis agnoscitur, quasi peculiaris et intima nota, munus sociale, quod in ipso 
principio addictionis universalis bonorum innititur eoque comprobatur. 


Nec neglegenda est, quod attinet ad hoc officium pro pauperibus, peculiaris illa forma 
paupertatis, quae privatio est iurium fundamentalium personae humanae, praesertim privatio 
iuris ad libertatem religiosam et iuris etiam in re oeconomica incepta ineundi. 


43. Sollicitudo animos exstimulans de pauperibus, qui secundum significantia verba sunt « 
pauperes Domini » (80), transferatur oportet, in omnibus gradibus, in actus « concretos », adeo 
ut cum animi firmitate ad continuas reformationes necessarias perveniatur; quarum urgentiores 
cognoscere atque modi eas ad effectum adducendi e singulis condicionibus 10 corum pendent. 
Non tamen licet oblivisci earum, quae statu inaequalitatis internationalis, quem descripsimus, 
postulantur. 


Singillatim, ad haec quod spectat, memorare volumus reformationem internationalis systematis 
commercii, quod quidam nimio favore et synallagmaticis commutationibus sibimet vindicant; 
reformationem praeterea nummariam et fiscalem per orbem terrarum, quod hodie insufficiens 
esse agnoscitur; quaestionem permutationum  technologicarum earumque aptus usus; 
necessitatem recognoscendi structuram institutorum internationalium, quae nunc sunt, intra 
ambitum ordinis iuridici internationalis. 


Systema internationale commercii hodie saepe discriminat ea quae in regionibus minus 
progressis quaestuosa industria inchoata pariuntur, dum effectores materiarum primarum, quae 
vocantur, affligit. Est praeterea quasi quaedam internationalis partitio operis, ob quam parvi 
pretii bona effecta alterius partis orbis terrarum, cum legibus efficacibus ad laborem 
pertinentibus careat aut minus valeat eas in vitae usum traducere, in altera parte insigni lucro 
venduntur ad utilitatem societatum bonis gignendis, quae huiusmodi rationi bona efficiendi sese 
dant, quae nullis finibus circumscribitur. 


Systemati nummario et fiscali per orbem terrarum vigenti id est proprium et peculiare ut methodi 
permutationis et quaestus faciendi varientur, quo fit ut generalis ratio creditorum ac debitorum 
ac status aeris alieni, quibus regiones pauperes conflictantur, inde capiat detrimentum. 


Res technologicae earumque permutatio unam e praecipuis quaestionibus reciprocarum 
commutationum internationalium et, quae inde oriuntur, gravium damnorum efficiunt. Nec raro 
contingit ut regionibus minus progressis res technologicae necessariae denegentur aut inutiles 
mittantur. 

Instituta vera intemationalia, multorum sententia, in exsistentia sua ad id pervenisse videntur ut 
rationes munera sua gerendi, pretia laboris eorumque efficientia attente recognoscantur 
oporteat et fortasse emendationes postulentur. Ut liquet, tantae prudentiae rerum processus 
peragi nequit nisi socia omniam opera. Postulatur enim in antecessum ut aemulationes politicae 
superentur et a voluntate discedatur iisdem institutis utendi quasi instrumentis pro proprio 
emolumento, cum ipsa ratio, cur ea sint, sit bonum commune. 


Instituta et corpora eiusmodi, quae sunt, populorum commodo sine ulla dubitatione operando 
servierunt. Verumtamen hominum genus, coram novo ac difficiliore spatio verae suae 
progressionis, altiore gradu temperationis intemationalis indiget, quae societati, rei 
oeconomicae et animorum culturae per totum orbem terrarum consulat. 


44. Progressio imprimis animum ad res faciendas promptum a regionibus postulat, quae eo 
indigent (81). Unusquisque secundum responsale suum officium rem gerere debet nec licet 
omnia ab opulentioribus exspectare, estque agendum operam cum aliis sociando, qui in eadem 
versantur condicione. Unusquisque, quantum prorsus fieri potest, detegat oportet et in aliorum 
utilitatem convertat proprium libertatis locum. Unusquisque etiam oportet sic instituatur ut 
incepta valeat inire, apta ad societatis necessitatibus satisfaciendum. Unusquisque demum 
conscius fieri oportet necessitatum, quae habentur, iurium et officiorum, quibus astringitur, ut 
necessitates illas expediat. Populorum Progressio ex officio, quo quisque devincitur ad sui ipsius 
profectum, oritur atque, cum aliis cooperando, aptissime ad effectum deducitur. 


.ld igitur refert ut ipsae nationes minus progressae, quantum potissimum fieri possit, foveant 
modum, ex quo quisque civis suo ipsius conatu valescat eo quod ei aditus patet ad ampliorem 
cultum humanum et ad liberum commercium nuntiationum. Ad veram progressionem proxime 
confert quidquid alphabeticae institutionis inductioni et educationi elementariae prodest, quae 
illam perpolit et complet, quemadmodum in Litteris Encyclicis a verbis Populorum Progressio 
incipientibus proponitur, quae tamen proposita in tot orbis terrarum partibus ab effectione tam 
longe absunt. 


Nationes ipsae ut hanc viam ingrediantur, ea perspiciant oportet quae sibi ut priora sunt agenda, 
atque perscrutentur suas necessitates, pro peculiaribus suae gentis condicionibus, suo situ finium, 
suis traditionibus culturalibus. 


Quaedam nationes effectionem alimentorum oportet adaugeant, ut necessaria ad victum et 
vitam semper habeant in promptu. In mundo huius temporis — ubi tot fame pereunt, praesertim 
inter infantes — non desunt exempla nationum minus progressarum, quae effecerunt ut 
propriarum rerum esculentarum sufficientiam, quam sibi proposuerunt, consequerentur adeo, ut 
exportare valerent. 


Aliae nationes quasdam structuras suas iniustas reforment oportet praesertim instituta sua 
politica, eo consilio ut pro regimine corrupto, dictatorio vel imperioso formam democraticam et 
participalem substituant. Est quidem processus, quem propagari et solidari cupimus, quia 
prosperitas alicuius communitatis politicae — quatenus cunctorum civium libera participatione 
et responsali officio circa publicam rem, iuris securitatem, respectum et promotionem iurium 
humanorum manifestat — necessaria est condicio ac praesidium progressionis « totius hominis 
et omnium hominum ». 


45. Ea qua diximus, ad effectum deduci non possunt nisi omnes sociam operam praestant, 
praesertim communitatis internationalis, ac quidem intra amplos fines solidae hominum 
coniunctionis, quae omnes vale at complecti, initio sumpto ab iis qui in extremas societatis partes 

sunt detrusi. Tamen nationes minus progressae officio tenentur inter ipsas et cum regionibus 
maxime in extremas partes detrusis solid am illam coniunctionem exsequendi. 


Exoptandum est, ut exemplum subiciamus, ut nationes eiusdem plagae rationes cooperandi 
constituant, quibus effectoribus bonorum validioribus minus sint obnoxiae; bonis in eadem plaga 
partis fines aperiant; rationes fortasse perpendant, quibus res vicissim compleantur; sese 
consocient ad ministeria sibi comparanda, quae singulae solae suppeditare non possunt, 
cooperationem illam ad rem nummariam et fiscalem proferant. 


Mutua obnoxietas in compluribus harum regionum reapse iam habetur. Eius agnitio, eo 
pertinens ut magis actuosa reddatur, optio est adversus illum rerum statum, quo aliqua 
regionibus ditioribus et potentioribus est nimis obnoxia, in ipso ordine expetitae progressionis; 
quo non fit ut ulli aliqua opponatur sed ut proprias facultates detegat atque frugiferas reddat. 
Regiones minus progressae eiusdem plagae, iis non exceptis, quae verba « Meridiei » 
comprehenduntur, efficere possunt ac debent — quemadmodum fieri iam incipit cum eventibus, 
de quibus bene licet sperare — nova corpora regionalia, quae criteriis aequalitatis, libertatis, 
participationis secundum universorum consensionem ducantur. 


Solida hominum coniunctio universalis postulat, ut condicionem pernecessariam, suis legibus 
vivendi potestatem et liberam ipsius animi promptitudinem, etiam apud consociationes, quas 
memoravimus; verum etiam promptum animum ad necessaria incommoda accipienda in bonum 
communitatis totius mundi. 


VII 


46. Populi et singuli homines suam ipsorum liberationem affectant; quorum plena progressio est 
signum eorum desiderii eo pertinentis ut multiplices coactiones superentur, quibus 
impediunturne « vita humaniore » fruantur. 


Recens, spatio temporis, quod editas Litteras Encyclicas, e verbis Populorum Progressio 
nuncupatas, est subsecutum, in quibusdam Ecclesiae catholicae partibus, praesertim in America 
Latina, quae vocatur, novus modus invaluit quaestiones miseriae ac deficientis progressus 
aggrediendi, eo quod liberatio facta est genus fundamentale primumque principium actionis. 


Praestantia bona, sed etiam errores atque pericula errorum, qui cum huiusmodi rationibus rem 
considerandi ac theologice enucleandi conectuntur, a Magisterio ecclesiastico congruenter sunt 
enuntiata (82). 


Addere expedit studium liberationis a quovis modo servitutis, ad hominem et societatem quod 
attinet, esse desiderium praecelsum et maxime probandum, cum eo progressio proprie spectet, 
vel potius liberatio et progressio, intimi nexus inter utramque rem habita ratione. 


Progressio autem solum oeconomica ad hominem liberandum non valet, quin, contra, eum magis 
in servitutem redigere potest. Progressio enim, quae non complectitur hominis rationem 
culturalem, naturam transcendentem, religiosam, prout suam exsistentiam agnoscit et proposita 
sua et ea quae priora habet per eam dirigere, eo minus ad veram confert liberationem. Homo 
plane liber est solum, cum est suus, plenitudine fruens iurium suorum et officiorum. Idem de 
societate est dicendum. 


Praecipuum impedimentum superandum ut ad veram liberationem perveniatur, est peccatum 
atque illae quasi structurae peccati, inde exortae, quod id gradatim multiplicatur et propagatur 
(83). 

Liberatio, qua Christ us nos liberavit (cfr. Gal 5, 1) (84), nos excitat ut in omnium servos 
convertamur. Ita cursus progressionis et liberationis solida hominum coniunctio reapse efficitur 
seu exercitatio caritatis et servitium proximi, praesertim pauperiorum. « Etenim ubi desunt 
veritas et amor processus liberationis ducet ad mortem libertatis, cui nullum futurum 
firmamentum erit » (85). 


47. In summa rerum acerbarum, quas proxime praeteritis annis sumus experti, et in conspectu, 
maximam partem improbando huius temporis, Ecclesia vehementer debet affirmare 
possibilitatem et certitudinem  superationis eorum quae sive nimietate sive defectu 
interponuntur contra progressionem, atque fiduciam in vera liberatione. Quae fiducia et 
certitudo postremum in Ecclesiae conscientia promissionis divinae innititur, qua spondetur 
historiam huius temporis non in se clausam manere sed Regno Dei patescere. 


Ecclesia autem fiduciam etiam in homine ponit, quamvis depravationem noverit, cuius est capax, 
quia probe scitlicet peccatum hereditate acceptum obstet, quod in « structuris peccati » facilius 
committitur — in persona humana sufficientes inesse qualitates viresque, « bonitatem » 
fundamentalem (cfr. Gen 1, 31), cum ipse imago sit Creatoris, influxioni redemptrici Christi 
expositus, qui « cum omni homine quodammodo se univit » (86), et quoniam effie ax actio 
Spiritus Santi « replevit orbem terrarum » (Sap 1, 7) (87). 


Non licet ergo probare neque desperationem neque mentem omnia in deterius referentem neque 
inertiam. Est enim hoc dicendum etsi cum animi amaritudine: ut peccari potest nimio studio sui 
ipsius, nimii quaestus ac dominationis cupiditate, sic peccari potest — pro urgentibus 
necessitatibus multitudinum hominum in inferiore progressione versantium, — timore, 
titubatione, atque, ad extremum, ignavia. Omnes vocamur, immo obligatione tenemur ultimae 
decadis secundi Millennii praegravem provocationem excipiendi, propterea etiam quod 
impendentia pericula cunctis minantur; quae sunt: condicio oeconomica per orb em terrarum in 
discrimine posita, bellum nullis finibus terminatum, sine victis et victoribus. His minis perspectis, 
distinctio inter personas et regiones opulentas, inter personas et regiones pauperes, paulum 
valet, salvo maiore conscientiae officio, quo is obstringitur, qui plus habet atque plus potest. 


Verumtamen huiusmodi rationis expositio non una est neque praecipua. Agitur de dignitate 
personae humanae, cuius defensio et provectio a Creatore nobis sunt commissae, et cuius proprie 
debitores sunt viri et mulieres, pro suscepto munere, quovis historiae tempore. Rerum conspectus, 
qui hodie habetur, cum huiusce dignitatis postulationibus minime congruit, quemadmodum 
multi iam magis minusve dilucide intellegunt. Unusquisque ad suum tenendum locum vocatur in 
hac pacifica contentione, pacificis armis facienda, ut progressio in pace obtineatur, ut ipsa natura 
et mundus circumiacens in tuto collocentur. Ecclesia etiam implicari se sentit, ac funditus quidem, 
in hac certatione, de cuius ultimo eventu confidit. 


Quocirca, exemplo Pauli PP. VI moti, qui per Encyclicas Litteras a verbis Populorum Progressio 
incipientibus egit, volumus, cum animi simplicitate et humilitate, ad omnes, viros et mulieres, 
nullo excepto, nos convertere ea mente ut, certi gravitatis temporis praesentis et officii conscien 
tiae, quo q uisque devinciatur, consilia ineant, ad quae solida hominum coniunctio et amor, 
potissimum erga egenos, hortentur; quod faciant ratione vitae personali et familiari, usu 
bonorum qua cives, operam pro sua parte confer en do ad deliberationes de re oeconomica et 
politica, suaque cura et studio in or dine nationali et internationali, ut hodiernus postulat status 
rerum et imprimis exigit dignitas humanae personae, indelebilis imaginis Dei Creatoris, quae in 
unoquoque nostrum vere est eadem. 

In hac pacifica contentione Ecclesiae filii exemplo praefulgeant oportet sintque ductores, quippe 
quorum sit, secundum proposita a Jesu ipso in synagoga Nazarethana enuntiata, « evangelizare 
pauperibus... praedicare captivis remissionem et caecis visum, dimittere confractos in remissione, 
praedicare annum Domini acceptum » (Lc 4, 18-19). Expedit in lumine ponere munus 
praeponderans laicorum, virorum et mulierum, quemadmodum in recenti Coetu Synodi 
Episcoporum est iterum declaratum. Eorum est cum christiani officii diligentiares temporales 
veluti animare in iisque ostendere se testes esse et operatores pacis atque iustitiae. 


Volumus nos convertere maxime ad eos qui sacramento baptismi et eiusdem symboli professione, 
licet id diverse interpretentur, veram communionem, quamquam imperfectam, nobiscum 
participant. Pro certo habemus sive sollicitudinem, quam hae Litterae nuntient, sive exposition 
em rationum, quibus eae moveantur, sive sermonem, quo exprimantur, sibi esse assueta, quia 
ex Evangelio Christi sunt hausta. Hic novam invitationem possumus nancisci ad commune 
testimonium perhibendum communis persuasionis nostrae circa hominis dignitatem, qui a Deo 
est creatus, a Christo redemptus, sanctificatus a Spiritu Sancto, et in hoc mundo vocatur ut vitam 
huic dignitati consentaneam ducat. 


Hoc rogatu eos etiam compellamus, qui hereditatem Abrahae, « patris fidei » (88), ac tradition 
em Veteris Testamenti nobiscum communicant, eos qui, ut nos, in Deum iustum et misericordem 
credunt, id est ad ludaeos et Musulmanos. Rogatum hunc etiam ad omnes sectatores magnarum 
mundi religionum amplius perferimus. 


Congressio, die XXVII mensis Octobris anno proxime praeterito Asisii, in urbe Sancti Francisci, 
habita, quae eo pertinebat ut preces pro pace funderentur et ut circa earn officio nos 
obstringeremus — cuiusque propria religion is professione stricte servata — universis ostendit 
quantum pax — eiusque necessaria condicio, progressio scilicet « totius hominis et omnium 
hominum » — etiam religiosa quaestio esset, atque utriusque consummatam effectionem e 
fidelitate erga vocationem nostram, ut virorum et mulierum credentium, pendere; pendent 
autem imprimis e Deo. 


48. Ecclesia probe novit nullam temporalem effectionem idem valere ac Regnum Dei; sed omnes 
effectiones nos impellunt ut rem attentius consideremus et quodammodo antecapiamus gloriam 
Regni Dei, quam ultra historiae fines affuturam exspectamus, « cum Dominus iterum veniet ». 
Verum exspectatio numquam causam afferre potest praetextam cur homines in certa 
definitaque condicione sua personali et vitae socialis, nationalis et internationalis, neglegamus, 
quatenus haec ipsa — praesertim hac aetate — illam moderatur. 


Nihil, quamquam imperfectum est ac temporarium, eorum omnium, quae socio universorum nisu 
et gratia divina in quodam historiae spatio effici potest aut debet, ut hominum vita « humanior 
» reddatur, perdetur nec vanum erit. Id Concilium Vaticanum Il docet in quodam loco praeclaro 
Constitutionis a verbis Gaudium et spes appellatae: « Bona ... humanae dignitatis, communion 
is fraternae et libertatis, hos omnes scilicet bonos naturae ac industriae nostrae fructus, 
postquam in Spiritu Domini et iuxta Eius mandatum in terris propagaverimus, postea denuo 
inveniemus, mundata tamen ab omni sorde, illuminata ac trasfigurata, cum Christus Patri reddet 
regnum aeternum et universale ... His in terris Regnum iam in mysterio adest » (89). 


Regnum Dei nunc imprimis celebratione Sacramenti Eucharistiae, quod est Sacrificium Domini, 
praesens redditur. In celebratione eucharistica fructus terrae et operis hominum — panis et 
vinum — arcano modo, realiter et substantialiter, opera Spiritus Sancti et ministri verborum, 
transfigurantur in Corpus et Sanguinem lesu Christi, Filii Dei et Filii Mariae; per quam Regnum 
Patris inter nos praesens adest. 

Bona huius mundi et opus manuum nostrarum — panis et vinum — adventui Regni postremi et 
immutabilis inserviunt, quia Dominus, per Spiritum suum, ea in se transsubstantiat, ut Patri 
nobisque se offerat in renovatione unici sui sacrificii, quo Regnum Dei realiter anticipatur et 
adventus eius finalis annuntiatur. 


Ita Dominus per Eucharistiam, sacramentum et sacrificium, nos secum coniungit atque inter nos 
colligat necessitudine, quae omnem coniunctionem naturalem exsuperat; sic conexos nos in 
mundum universum mittit ut per fidem et opera Dei testemur amorem, praeparantes Regni ipsius 
adventum idque anticipantes in huius temporis umbris. 


Quicumque X Eucharistiam . participamus, adducimur ut per hoc Sacramentum veram 
significationem actionis nostrae in hoc mundo pro progressione et pace detegamus utque vires 
capiamus, quibus magnanimiter nos devinciamus officio, Christi moti exemplo, qui in hoc 
Sacramento dat vitam pro amicis suis (cfr. lo 15, 13). Officium, quo nosmet ipsos obstringimus 
— perinde atque officium a Christo susceptum et quatenus nostrum huic iungitur — non erit 
inutile, sed sine dubitatione fecundum. 


49. Hoc Anno Mariali volvente, quem indiximus ut fideles catholici magis magisque oculos ad 
Mariam converterent, quae « nos praecedit in peregrinatione fidei (90) atque materna 
sollicitudine pro nobis apud Filium, Redemptorem nostrum, intercedit, cupimus ei necnon eius 
deprecationi comrnittere grave discrimen temporis nostri, incepta quae ineuntur et suscipientur, 
saepe magnis cum doloribus, ut opera conferatur ad veri nominis « progression em populorum 
», quam Decessor Noster Paulus VI proposuit et annuntiavit. 


Quemadmodum semper christiana pietas facere consueverat, Beatissimae Virgini Mariae 
subicimus difficiles condiciones unius cuiusque ut Filio suo eas exponendo, ab eo impetret ut 
releventur atque mutentur. Verum subicimus etiam condiciones sociales et ipsum discrimen 
internationale una cum eorum rationibus, anxietatem ingerentibus, miseriae, carentiae operis, 
privationis cibi, contentionis ad apparatum militarem augendum, neglectionis iurium 
humanorum, conflictationum, quae ex parte vel ex toto reapse geruntur vel periculorum, ne 
exardescant: haec, ut filii, eius « misericordibus oculis » proponimus, veterem antiphonam 
marialem fide et spe moti, iterantes: « Sancta Dei Genetrix, nostras deprecationes ne despicias 
in necessitatibus nostris; sed a periculis cunctis lib era nos semper, Virgo gloriosa et benedicta ». 


Beatissima Virgo Maria, Mater nostra atque Regina, ea est, quae ad Filium suum conversa, dixit: 
« Vinum non habent » (lo 2, 3); eadem Deum Patrern dilaudat quia « deposuit potentes de sede 
et exaltavit humiles; esurientes implevit bonis et divites dimisit inanes» (Lc 1, 52 s.). Pro 
sollicitudine sua materna rationes curat personales et sociales hominum vitae in terra (91). 


Coram Sanctissima Trinitate Ei committimus, quae his Litteris Encyclicis exposuimus ut cunctos 
impelleremus ad cogitandum et ad actuose perficienda quae veram « progressionem populorum 
» promoveant; quae tam significanter collecta Missae cognominis exprimuntur: 


« Deus, qui unam dedisti cunctis gentibus originem, et unam ex eis in te voluisti familiam 
congregare, tuae caritatis ardore omnium corda perfunde et fratrum suorum desiderio iustae 
progressionis accende, ut... humana singulorum perficiatur persona, et aequitas atque iustitia, 
quavis divisione sublata, in hominum societate firmentur » (92). 


Haec, finem Litteris imponentes, rogamus nomine omnium fratrum et sororum, quibus 
peculiarem Benedictionem impertimus, signum salutationis faustique ominis. Datum Romae, 

apud Sanctum Petrum, die XXX mensis Decembris, anno MCMLXXXVII. Pontificatus Nostri decimo. 
loannes Paulus PP.Il 


13 


Prior - Sollicitudo rei socialis , post - Latinarum Litterarum 


13. OFFICIORUM OMNIUM SANCTISSIMORUM LITTERAE APOSTOLICAE PIUS PP. XI 


Officiorum omnium sanctissimorum, quaecumque Apostolici muneris amplitudo complectitur, 
nullum sane nec maius est nec patet latius, quam curare et efficere ut Ecclesiae ad divina sua 
munia obeunda bonorum ministrorum satis magna copia suppetat. Id enim est eiusmodi, quod 
Ecclesiae et dignitatem et efficientiam et vitam ipsam coniunctam habet; quodque ad salutem 
humani generis tam interest quam quod maxime: siquidem quae mundo parta sunt a lesu Christo 
Redemptore immensa beneficia, ea non cum hominibus nisi per « ministros Christi et 
dispensatores mysteriorum Dei » communicantur. lam vero ex hac beati Petri Cathedra, in qua 
nullo merito Nostro divinitus collocati sumus, circumspicientibus Nobis eum, qui proximis Nostris 
curis demandatus est, orbem catholicum, existimare licet ex una parte quae et quam magnae 
sint animarum necessitates, , ex altera autem quam non eis plurifariam clerus, pro sua 
praesertim paucitate, sufficiat: difficultatesque ad eum rite supplendum, quae iam gravissimae 
aderant, quanto factae sint recentis belli damnis iacturisque graviores. 


Quod si omnibus, quotquot divinae gloriae alienaeque saluti student, longeque ante alios sacris 
Pastoribus, permolestum accidat oportet, facile intelligitur Nos, cum omnium Ecclesiarum curam 
sustineamus, multo vehementius quam ceteros, eam ipsam ob causam anxios esse atque 
sollicitos. Itaque in exordio Pontificatus maximi nihil Nobis est antiquius, quam singulare 
quoddam studium ad rem tanti momenti conferre: praecipueque advocatam adhibere operam 
istius Urbani Consilii cuius est educationem doctrinamque sacrae iuventutis universae moderari. 


Novimus enim multa iam a decessoribus Nostris eodem Consilio, ut instrumento, usis 
peropportune esse praescripta, quae Nos et valde probamus omnia et Nostrae auctoritatis 
suffragio confirmamus: verum nonnulla ex iis sunt, quae omnino volumus eo vel impensius urgeri, 
tamquam sancto proposito maxime conducibilia. Quapropter ad te, dilecte fili Noster, eiusdem 
sacri Consilii praefectum, has damus litteras, ut quemadmodum huius Nostrae tantae 
sollicitudinis in primis es particeps, ita ad ea significanda quae eamdem levare possunt, te ipso 
interprete utamur. Principio, quoniam sacri ordinis Ecclesiaeque rationes artissime, uti diximus, 
inter se cohaerent, non est dubitandum quin omni tempore satis hominum a Deo ad sacerdotium 
destinetur; alioquin necessaria in re Deus unquam deesset Ecclesiae suae, quod nefas est dicere. 
Quamquam hac ipsa in re, aeque ac in ceteris quae ad communem animarum salutem opus sunt, 
ea divinae providentiae lex valet, ut communes preces amplissimum locum habeant ad 
impetrandum. Apertum enim notumque omnibus est illud: Messis quidem multa, operarii autem 
pauci. Rogate ergo Dominum messis, ut mittat operarios in messem suam [1]. 


Quoniam igitur huic officio optimus quisque satisfacere, Ecclesia praeeunte, consuevit, iam ut 
candidatorum ad sacra numerus acerescat, in primis servari cupimus optamusque quod in iuris 
canonici Codice ita praescriptum est: Dent operam sacerdotes, praesertim parochi, ut pueros, 
qui indicia praebeant ecclesiasticae vocationis, peculiaribus curis a saeculi contagiis arceant, ad 
pietatem informent, primis litterarum studiis imbuant divinaeque in eis vocationis germen 

foveant [2] Qui quidem, ubi maturum! tempus esse iudicaverint, suos alumnos studebunt sacro 
alicui Seminario tradere in disciplinam, ut in eis quod ipsi inchoaverint, rite perficiatur. Quod si 
huic rei tenuitas adolescentulorum fuerit impedimento, nec sacerdotes sumptus suppeditare ipsi 
possint, bonorum animos excitent ad succurrendum, proposita rei tum sanctitate, tum etiam 
incredibili utilitate. 


Quo loco facere non possumus quin rogemus omnes, quicumque Ecclesiam diligunt, ut illud « 
Opus vocationum ecclesiasticarum » quod, pueris spei bonae et domi et apud parochos et intra 
Seminariorum septa sedulo adiuvandis, salubriter institutum est, omni foveant studio atque 
promoveant. lllud enimvero maximae Nobis est curae, modisque omnibus efficiendum est, quod 
decessores Nostri Leo XIII et Pius X saepius praeceperunt, ut sacra Seminaria, nisi ad eam rem, 
cuius causa condita sunt, ne adhibeantur, id est ad sacrorum administros, ut oportet, 
instituendos. Quare non modo in eis locus esse non debet pueris vel adolescentulis, qui nullam 
ad sacerdotium praeferant propensionem voluntatis, - horum enim consuetudo clericis mirum 
quantum obest - sed etiam cum pietatis exercitationes, tum ratio studiorum, tum ipsum 
gubernationis genus huc omnino spectant, oportet, ut ad perfunctionem! divini muneris 
accommodato alumnorum animi praeparentur. Haec esto Seminariorum omnium, nullo excepto, 
sanctissima lex; cui quidem si religiosius usque adhuc obtemperatum esset, tanta fere ubique 
non esset paucitas sacerdotum. 


Nam hoc est in proclivi, quae non congruenter suae propriae naturae regantur Seminaria, ea 
suum quidem retinere nomen, re autem vera societati civili multum prodesse posse, at sacro 
ordini vix aliquid aut omnino nihil proficere. lam quomodo constituta esse oporteat Seminaria ut 
idonea exsistant sacerdotibus educandis, qui et a pietate et a doctrina bene instructi sint, non 
est Nobis in animo hic explicare : dumtaxat nonnulla sunt, quae praecipue, ut maximi momenti 
et ponderis, cupimus, dilecte fili Noster, universos sacrorum Antistites diligenter attendere. 
Primum est de linguae latinae studio in litterariis clericorum ludis omni cura fovendo atque 
provehendo, quam linguam scientia et usu habere perceptam, non tam humanitatis et litterarum, 
quam religionis interest. Etenim Ecclesia, ut quae et nationes omnes complexu suo contineat, et 
usque ad consummationem saeculorum sit permansura, et prorsus a sui gubernatione vulgus 
arceat, sermonem suapte natura requirit universalem, immutabilem, non vulgarem. 


Huiusmodi cum sit sermo latinus, divinitus provisum est ut is mirifico esset usui Ecclesiae docenti, 
idemque Christifidelibus doctioribus ex omni gente magnum ministraret vinculum unitatis; iis 
dando scilicet non solum unde, vel locorum intervallo disiuncti vel in unum locum congregati, 
facile inter se sensa mentis et consilia conferrent, sed etiam, quod maius est, unde, quae 
Ecclesiae matris sunt, altius cognoscerent et cum Ecclesiae capite artius cohaererent. Utraque de 
causa, ut cetera omittamus, liquet clerum, ante alios, latinae linguae perstudiosum esse 
oportere; neque enim hic laudes persequimur, quibus hoc commendatur loquendi genus, 
pressura, locuples, numerosum, maiestatis plenum et dignitatis quod mire dixeris comparatum 
ad serviendum Romani Pontificatus gloriae, ad quem ipsa Imperii sedes tamquam hereditate 
pervenerit. 


Quod si in quopiam homine laico, qui quidem sit tinctus litteris, latinae linguae, quam dicere 
catholicam vere possumus, ignoratio quemdam amoris erga Ecclesiam languorem indicat, 
quanto magis omnes clericos, quotquot sunt, decet eiusdem linguae satis gnaros esse atque 
peritos! Horum profecto est latinitatem tanto tueri constantius, quanto a sapientiae catholicae 
adversariis qui saec. XVI Europae in una Fidei doctrina consensionem labefactarunt, acrius eam 
norunt oppugnatami. Quare - quod ipsum in iure canonico cautum est - [3] in litterarum ludis, 
ubi spes sacri ordinis adolescunt, accuratissime sermone latino volumus alumnos institui, hanc 

etiam ob causam, ne deinde, cum ad maiores disciplinas accesserint, quae latine utique et 
tradendae et percipiendae sunt, fiat, ut prae sermonis inscitia plenam doctrinarum intelligentiam 
assequi non possint, nedum se exercere scholasticis illis disputationibus, quibus egregie iuvenum 
acuuntur ingenia ad defensionem veritatis. Ita iam non continget, quod saepius dolemus fieri, ut 
nostri clerici sacerdotesque, cum haud satis operae litterarum latinarum studio dederint, 
neglectis Patrum Doctorumque Ecclesiae copiosis voluminibus, quibus Fidei dogmata exhibentur 
cum dilucide proposita tum invicte defensa, idoneam sibi doctrinae copiam a recentioribus 
petant auctoribus, in quibus fere non modo perspicuum dicendi genus et accurata disserendi 
ratio solet, sed fidelis etiam dogmatum interpretatio desiderari. Quae igitur Paulus Timotheum 
admonuit: Formam habe sanorum verborum [4]... Depositum custodi, devitans profanas vocum 
novitates, oppositiones falsi nominis scientiae, quam quidam promittentes circa fidem 
exciderunt [5], haec, si unquam alias, his praesertim temporibus valent, cum varias errorum 
fallacias, scientiae nomine specieque obtectas, nimis multi usque quaque venditare 
consueverunt. Has autem quis detegere possit ac redarguere, nisi Eidei dogmatum probe sensum 
teneat vimque verborum quibus solemniter sunt expressa, denique nisi ipsum, quo Ecclesia utitur, 
sermonem calleat? 


Alterum in quo singularem Episcoporum vigilantiam requirimus, ad altiora adolescentis cleri 
studia pertinet. Ommino quae hac de re sunt in iure canonico providentissime statuta [6], ea 
sancte inviolateque observari debent, si quidem consilium est sacerdotum parare copiam, qui 
tantae magnitudini muneris impares non sint. Confecto igitur litterarum curriculo, ncstri alumni, 
ut sacrae Theologiae aptam praeparationem adhibeant, minimum biennio diligentissime in 
Philosophiae studio versentur. Scholasticam intelligimus Philosophiam, a sanctis Patribus 
Scholaeque Doctoribus quadam laborum continuatione naviter expolitam, ac denique opera et 
ingenio Thomae Aquinatis ad summum perfectionis gradum adductam, quam quidem decessor 
Noster illustris Leo XIII « Fidei propugnaculum ac veluti firmum Religionis munimentum » [7] 
appellare non dubitavit. Profecto ipsius Leonis magna laus est Philosophiam Christianam, 
excitato Doctoris Angelici amore cultuque, instaurasse: atque etiam sic iudicamus, omnium 
rerum, quas in diuturno Pontificatu pro Ecclesia et pro societate civili utilissime gesserit, hoc adeo 
fuisse caput, ut si cetera non adessent, haec una res satis esset ad tanti Pontificis nomen 
immortalitati commendandum. Itaque in primis sibi curae habeant magistri Philosophiae in hac 
disciplina clericis tradenda non solum rationem seu methodum, verum etiam doctrinam et 
principia sequi sancti Thomae: idque eo faciant vel studiosius, quod sciunt nullum Ecclesiae 
Doctorem modernistis ceterisque fidei catholicae hostibus ita esse terrori ac formidini, ut 
Aquinatem. 


Quod autem de Philosophia dicimus, idem est de sacrae Theologiae disciplina intelligendum. 
Nam, ut Sixti V verbis utamur: « Huius quidem tam salutaris scientiae cognitio et exercitatio, 
quae ab uberrimis divinarum Litterarum, Summorum Pontificum, Sanctorum Patrum et Conci 
ciliorum fontibus dimanat, certe semper maximum Ecclesiae adiumentum afierre potuit, sive ad 
Scripturas ipsas vere et sane intelligendas et interpretandas, sive ad Patres « securius et utilius 
perlegendos et explicandos, sive ad varios errores et haereses detegendas et refellendas; his vero 
novissimis diebus, quibus iam advenerunt tempora illa periculosa ab Apostolo descripta, et 
homines blasphemi superbi et seductores proficiunt in peius, errantes et alios in errorem 
mittentes, sane catholicae Fidei dogmatibus confirmandis et haeresibus confutandis 
pernecessaria est » [8]. 


Etenim id quod efficit ut hoc disciplinae genus vim scientiae veri nominis habeat, in eoque - ut 
desideratissimus decessor Noster praeclare ait [9] - « plena sit, quantum per humanam rationem 

licet, explicatio invictaque defensio traditae divinitus veritatis », nihil est aliud nisi Philosophia 
Scholastica, duce et magistro Aquinate, in usum ipsius sacrae disciplinae conversa. Hinc « apta 
illa et inter se nexa rerum et causarum cohaerentia, ille ordo et dispositio tamquam militum in 
pugnando instructio, illae dilucidae definitiones et distinctiones, illa argumentorum firma tas et 
acutissimae disputationes, quibus lux a tenebris, verum a falso distinguitur, haereticorum 
mendacia, multis praestigiis et fallaciis involuta, tamquam veste detracta, pace tefiunt et 
denudantur » [10]. 


Consequens est, non bene sacrae iuventuti consulere, qui omnem de Theologia institutionem, 
scholastica ratione neglecta, ad positivam methodum, ut dicitur, exigendam putent; multoque 
minus eos officio suo satisfacere, qui huius doctrinae magisterium non aliter exerceant, nisi 
ordinem seriemque dogmatum atque haeresum doctis disquisitionibus exsequendo. llla enim 
positiva methodus necessario quidem scholasticae adiungenda est, sed sola non sufficit ; cum 
bene comparari nostros oporteat ad Fidei veritatem non modo convincendam, sed illustrandam 
etiam ac defendendam; Fidei autem dogmata contrariosque errores ex ordine temporum 
recensere, ecclesiasticae quidem historiae est, non vero munus Theologiae. 


Tertio loco, quod ad clericorum studia pertinet, qui, pro conscientia officii, ea moderetur, non is 
profecto praescriptiones iuris canonici negliget de Theologia pastorali [11] imo plurimum tribuet 
huic disciplinae, qua quidem proxime animarum quaeritur salus. Nec vero dumtaxat, quam 
sancte sint divina tractanda, praecipiet ; sed praeterea quemadmodum sint maiore semper cum 
fructu hominibus applicanda. In quo ei erit temporum habenda ratio diligentissime. Multa enim 
in populi christiani mores rerum cursus induxit, patrum nostrorum inaudita temjporibus : quae 
pernovisse hodie sacerdotem! oportet, ut nova novis remedia malis in lesu Christi virtute reperiat, 
et salutarem Religionis vim in omnes venas afferat humanae societatis, Denique scito, dilecte Fili 
Noster, admodum cordi Nobis illud esse quod pariter in iuris canonici Codice statuitur: Si constitui 
Seminarium 'dioecesanum nequeat, aut in constituto Seminario conveniens institutio, praesertim 
in philosophicis ac theologicis disciplinis, desideretur, Episcopus alumnos in alienum Seminarium 
mittat, nisi Seminarium interdioecesanum vel regionale, auctoritate apostolica, constitutum 
fuerit [12]. 


In quo quidem optandum est ut Episcopi, quorum id refert, Apostolicae Sedis providentiam 
aestiment eique libentibus animis suffragentur. Quam multi enim sunt, qui vel moderatorum 
praeceptorumque inopia, vel fortunarum angustiis, vel alia de causa nequeunt adolescentes 
clericos, si quos habent maioribus studiis maturos, apud se curare, ut dignum est, instituendos? 
lis igitur, ut possent permagno sui muneris officio fungi, opportune haec Apostolica Sedes 
opitulata est, conditis, maxime per Italiam, in singularum regionum commodum, nonnullis 
Seminariis, iisque praesidum doctorumque nobilitate florentibus, unde sacerdotes exsisterent ad 
omne opus bonum instructi, paratique se devovere totos Dei gloriae animarumque saluti. Nos 
equidem id instituti genus, in quo sapientia aeque ac munificentia decessorum Nostrorum Pii X 
et Benedicti XV spectata est, cum sartum et tectum conservare volumus, tum etiam, quantum 
est in Nobis, omni ope in maius provehere. - At vero par est et consentaneum, sacrorum quoque 
Antistites, qui eius sint regionis, cuius gratia Seminarium huiusmodi sit excitatum, debere omnes 
eidem pro virili parte prospicere. Quos quidem rogamus, ne inviti id faciant, quod non solum 
comimainis ab eis, sed propriae etiam ipsorum utilitatis ratio postulat. Etenim si reputaverint - 
quod res est - suam cuiusque causam hic agi, et Seminarium interdioecesanum vel regionale 
suarum cuique dioecesium Seminarii maioris instar esse, in quo ipsi eadem iura eademque officia 
singuli habeant, nihil sane, quod intelligant a se in eius bonum conferri posse, unquam 
recusabunt. 

Haec habuimus, dilecte Fili Noster, ad te de clericorum institutione scribere. lam istius, cui praees, 
Urbani Consilii erit curare, ut tum in sacris Seminariis Collegiisque clericorum, tum in magnis 
Lyceis et facultatibus seu doctorum ordinibus, quicumque eidem Consilio subiecti sunt, ea 
diligenter ubique ad effectum adducantur. Eadem ipsa igitur, ex auctoritate Nostra, omnibus, 
quorum interest, tu significatos. Deprecante autem Virgine beatissima, Eius Matre qui est 
Sacerdos in aeternum, confidimus rem magno cum emolumento sacri ordinis, Dei miserentis 
gratia, successuram. Auspicem interea divinorum munerum ac peculiaris Nostrae benevolentiae 
testem; apostolicam benedictionem tibi, dilecte Fili Noster, amantissime impertimus. Datum 
Romae apud Sanctum Petrum die i mensis augusti, anno MCMXXII, Pontificatus Nostri primo. 
PIUS PP. XI 


14 


Prior - Officiorum omnium , post - Veterum sapientia 


14. LATINARUM LITTERARUM PIUS PP. XI MOTU PROPRIO. DE PECULIARI LITTERARUM 
LATINARUM SCHOLA 


Pius PP. XI Motu Proprio. Latinarum Litterarum De Peculiari Litterarum Latinarum Schola In 
Athenaeo Gregoriano Constituenda. Latinarum litterarum quae quantaque sit dignitas ac 
praestantia, nulli obscurum putamus, qui antiqua earum monunumenta non ignoret atque in 
humanitatis optimarumque artium studiis aliquem sensum habeat. Romani enim scriptores - 
quos perperam dixeris, exscribendo imitando que, meros Graecorum pedisequos fuisse, cum 
horum, contra, sapientiam atque inventa ad patrium accommodaverint ingenium suaque 
ipsorum industria elaboraverint - tali commentaria et volumina sua rerum sententiarumque 
gravitate ornavere, eamque in amplo apteque composito verborum circuitu praeferunt 
maiestatem cum concinnitate elegantiaque coniunctam, ut latinam linguam, quae, in omnes 
gentes pervagatissima, Imperii universitati servierat, Romanus Pontificatus delegent 
habueritque dignam, qua tamquam magnifica caelestis doctrinae sanctissimarumque legum 
veste uteretur. Nec facile quisquam infitiabitur, complures e Patribus, Doctoribus et christianae 
fidei defensoribus latine ita scripsisse, ut optimis ethnicorum non multum vi ac venustate 
orationis cedere videantur, idque praeterea Ecclesiae esse honori tribuendum, quod non modo 
vetustissimos latinos codices iniuriae temporis eripuit incolumesque posteritati servavit, sed 
etiam quod, hac latinitatis laude si qui saeculorum decursu floruerunt, ii plerumque aut in 
utroque clero numerabantur aut Urbis plausum ac praemia assecuti sunt. E qua quidem operosae 
artis quasi palaestra alium percipi licere fructum, eundemque sane laetissimum, est apud 
intellegentes communiter receptum: scilicet, quo plus studii laborisque in latinas insumitur 
litteras, eo maiorem inde efficientiam aptioremque verborum structuram ad usum patrii 
sermonis traduci. Quo in genere memoriae proditum est, lacobum Bossuet et Paulum Segneri, 
qui inter oratores suae quisque gentis principem locum obtinent, solitos fuisse dicere, si quid 
dignitatis ac virtutis in suis orationibus esset, id se in primis Marci Tullii studio acceptum referre. 


Cum igitur non tam humani civilisque cultus quam religionis ipsius Ecclesiaeque catholicae 
interesset, latini sermonis plenissimam in clero scientiam provehi ac propagari, eandemque non 
praeceptis et arte circumscriptam, sed etiam ad usum exercitationemque polite ornateque 
scribendi translatam, nihil mirum si decessores Nostri, nunquam, pro rerum temporumque 
condicione, sibi temperaverunt, quin latinitatis rationibus prospicerent: quod eo studiosius 


374 


egerunt, quo deteriorem in statum latinae litterae decidissent. Quem quidem suum purioris 
latinitatis amorem iidem Romani Pontifices vel hoc ipso ostendere visi sunt, quod, 
quotiescumque sibi licuit - atque non uni quidem eorum licuit - adiutoribus usi sunt latinae 
scriptionis haud mediocriter peritis. Commemorare autem vix refert, cum in re versemur 
notissima, quam impense imm. mem. decessor Noster Leo XIII litterarum disciplinam, praesertim 
latinarum, in clericis provehere studuerit. Ad Nos vero quod attinet, quae hac in re esset mens 
Nostra, haud semel - datis videlicet Epistolis Apostolicis Officiorum omnium et Unigenitus Dei 
Filius, altera die i mensis augusti anno MDCCCCXXII, altera XIX mensis martii hoc anno - aperte 
significavimus: sive enim de Seminariis et de studiis clericorum promovendis, sive de alumnis 
Ordinum regularium aliarumque Sodalitatum religiosarum rite instituendis loquebantur, non 
tam peremptorium, ut aiunt, Codicis praescriptum invocavimus, quam, addita argumentorum 
copia, velle Nos diximus, praecipuaque quadam voluntate, ut linguam latinam uterque clerus 
haberet scientia et usu perceptam. Qua in re etsi non dubitamus quin adfutura Nobis sit 
moderatorum diligentia, in quos cura et periculum recidit aptae suorum institutionis, in spem 
sacri ordinis succrescentium, nullum tamen non experiri consilium volumus, ut laus illa, quae 
antehac in utroque clero eluxit, perfectioris latinitatis, ne omnino depereat, immo etiam, quoad 
fieri poterit, feliciter augescat. Consentaneum enim est, ut Romanae Curiae, Cancellariis 
episcopalibus, religiosis Sodalitatibus adiutores seu officiales non desint, qui in decretis 
sententiisque conficiendis, in epistolarum, quod vocant, commercio, tam decore latinum tractent 
sermonem, ut eorum scripta Ecclesiam, optimarum artium altricem, nullo pacto dedeceant. 


Itaque haec, quae sequuntur, Motu proprio, apostolica Nostra auctoritate decernimus: 


Il. Apud Athenaeum Gregorianum, Societati lesu iterum centesimo ante anno ab Apostolica Sede 
concreditum, a proximo mense peculiaris esto Schola litteris latinis tradendis. 


I! . Quemcumque Societatis vel Athenaei moderatores ad tale munus, de Nostro consensu, 
delegerint, is sibi religiose proponat, ut auditores, seu praestantissimorum latinitatis 
exemplarium commentatione, seu crebris latine scribendi exercitationibus, ad exquisitiorem 
orationis formam excolat atque evehat. 


IIl. Eiusmodi litterarum latinarum curriculum, in praesens atque interim, biennio contineatur. 
Auditoribus, qui, post completum biennium, se, periculo facto, delectis iudicibus probaverint, 
testimonium, seu diploma, curriculi egregie peracti tradatur. Quod quidem testimonium, seu 
diploma, quicumque impetrarint, iidem in certaminibus ad quaevis officia apud Sacras 
Congregationes, Curias dioecesanas et Seminariorum ludos consequenda propositis, ceteris 
paribus, praeferantur. 


IV. Qui, dato post biennium latinae scriptionis experimento, non modo reliquis condiscipulis 
praestiterit, sed iudicibus peculiari dignus praemio communiter visus erit, eundem nomismate 
aureo donabimus. 


V. Schola omnibus pateat, ne laicis quidem hominibus exceptis. Eandem celebrari cupimus ab iis 
etiam Seminariorum religiosarumque Sodalitatum alumnis, qui aut domi aut apud alia Athenaea 
docentur, immo - quod certe emolumento vacuum non foret - vel a sacerdotibus iunioribus, qui 
Romanae Curiae operam suam navant. Episcopi autem Italiae atque exterarum gentium rem 
dioecesibus suis utilissimam Nobisque pergratam facturi sunt, si quos habent clericos heic 
disciplinis sacris imbuendos, eorum aliquem, prae ceteris ad latinitatis studia propensum, 
Scholam propediem aperiendam frequentare iusserint. 

Quae quidem supra constituimus, ea rata firmaque sunto, contrariis quibuslibet non obstantibus. 
Interea, Dei praesidio in primis, praetereaque operae dilectorum filiorum Praepositi Generalis 
Societatis lesu et Athenaei Gregoriani moderatorum, quorum erga Nos pietas atque observantia 
est Nobis exploratissima et probata alias haud semel voluntas rerumque agendarum sollertia, ut 
res ita bene vertat quemadmodum velimus, vehementer confidimus. Datum Romae apud 
Sanctum Petrum, die XX mensis octobris anno MCMXXIV, Pontificatus Nostri tertio. PIUS PP. XI 


15 


Prior -Latinarum litterarum, post - Humani generis litterae 


15. VETERUM SAPIENTIA CONSTITUTIO APOSTOLICA DE LATINITATIS STUDIO PROVEHENDO 
IOANNES PP. XXIII 


Veterum Sapientia, in Graecorum Romanorumque inclusa litteris, itemque clarissima 
antiquorum populorum monumenta doctrinae, quasi quaedam praenuntia aurora sunt habenda 
evangelicae veritatis, quam Filius Dei, gratiae disciplinaeque arbiter et magister, illuminator ac 
deductor generis humani (1), his nuntiavit in terris. Ecclesiae enim Patres et Doctores, in 
praestantissimis vetustorum illorum temporum memoriis quandam agnoverunt animorum 
praeparationem ad supernas suscipiendas divitias, quas Christus lesus in dispensatione 
plenitudinis temporum (2) cum mortalibus communicavit; ex quo illud factum esse patet, ut in 
ordine rerum christianarum instaurato nihil sane perierit, quod verum, et iustum, et nobile, 
denique pulchrum ante acta saecula peperissent. 


2. Quam ob rem Ecclesia sancta eius modi sapientiae documenta, et in primis Graecam 
Latinamque linguas, sapientiae ipsius auream quasi vestem, summo quidem honore coluit: atque 
etiam venerandos sermones alios, qui in orientis plagis floruerunt, quippe cum ad humani generis 
profectum et ad mores conformandos haud parum valerent, in usum recepit; iidemque sive in 
religiosis caerimoniis sive in Sacrarum Scripturarum interpretatione adhibiti, usque ad praesens 
tempus in quibusdam regionibus, perinde ac vivacis antiquitatis numquam intermissae voces, 
viguerunt. 


3. Quarum in varietate linguarum ea profecto eminet, quae primum in Latii finibus exorta, deinde 
postea mirum quantum ad christianum nomen in occidentis regiones disseminandum profecit. 
Siquidem non sine divino consilio illud evenit, ut qui sermo amplissimam gentium consortionem 
sub Romani Imperii auctoritate saecula plurima sociavisset, is et proprius Apostolicae Sedis 
evaderet (3) et, posteritati servatus, christianos Europae populos alios cum aliis arto unitatis 
vinculo coniungeret. 


Suae enim sponte naturae lingua Latina ad provehendum apud populos quoslibet omnem 
humanitatis cultum est peraccommodata: cum invidiam non commoveat, singulis gentibus se 
aequabilem praestet, nullius partibus faveat, omnibus postremo sit grata et amica. Neque hoc 
neglegatur oportet, in sermone Latino nobilem inesse conformationem et proprietatem; 
siquidem loquendi genus pressum, locuples, numerosum, maiestatis plenum et dignitatis (4) 
habet, quod unice et perspicuitati conducit et gravitati. 


4. His de causis Apostolica Sedes nullo non tempore linguam Latinam studiose asservandam 
curavit eamque dignam existimavit qua tamquam magnifica caelestis | doctrinae 

sanctissimarumque legum veste (5) uteretur ipsa in sui exercitatione magisterii, eademque 
uterentur sacrorum administri. Hi namque ecclesiastici viri, ubicumque sunt gentium, 
Romanorum sermone adhibito, quae sunt Sanctae Sedis promptius comperire possunt, atque 
cum ipsa et inter se expeditius habere commercium. 


Eam igitur, adeo cum vita Ecclesiae conexam, scientia et usu habere perceptam, non tam 
humanitatis et litterarum, quam religionis interest (6), quemadmodum Decessor Noster imm. 
mem. Pius XI monuit, qui, rem ratione et via persecutus, tres demonstravit huius linguae dotes, 
cum Ecclesiae natura mire congruentes: Etenim Ecclesia, ut quae et nationes omnes complexu 
suo contineat, et usque ad consummationem saeculorum sit permansura..., sermonem suapte 
natura requirit universalem, immutabilem, non vulgarem (7). 


5. Nam cum ad Ecclesiam Romanam necesse sit omnem convenire ecclesiam (8), cumque Summi 
Pontifices potestatem habeant vere episcopalem, ordinariam et immediatam tum in omnes et 
singulas Ecclesias, tum in omnes et singulos pastores et fideles (9) cuiusvis ritus, cuiusvis gentis, 
cuiusvis linguae, consentaneum omnino videtur ut mutui commercii instrumentum universale sit 
et aequabile, maxime inter Apostolicam Sedem et Ecclesias, quae eodem ritu Latino utuntur. 
Itaque tum Romani Pontifices, si quid catholicas gentes docere volunt, tum Romanae Curiae 
Consilia, si qua negotia expediunt, si qua decreta conficiunt, ad universitatem fidelium spectantia, 
semper linguam Latinam haud secus usurpant, ac si materna vox ab innumeris gentibus accepta 
ea sit. 


6. Neque solum universalis, sed etiam immutabilis lingua ab Ecclesia adhibita sit oportet. Si enim 
catholicae Ecclesiae veritates traderentur vel nonnullis vel multis ex mutabilibus linguis 
recentioribus, quarum nulla ceteris auctoritate praestaret, sane ex eo consequeretur, ut hinc 
earum vis neque satis significanter neque satis dilucide, qua varietate eae sunt, omnibus pateret; 
ut illinc nulla communis stabilisque norma haberetur, ad quam ceterarum sensus esset 
expendendus. Re quidem ipsa, lingua Latina, iamdiu adversus varietates tuta, quas cotidiana 
populi consuetudo in vocabulorum notionem inducere solet, fixa quidem censenda est et 
immobilis; cum novae quorundam verborum Latinorum significationes, quas christianarum 
doctrinarum progressio, explanatio, defensio postulaverunt, iamdudum firmae eae sint rataeque. 


7. Cum denique catholica Ecclesia, utpote a Christo Domino condita, inter omnes humanas 
societates longe dignitate praestet, profecto decet eam lingua uti non vulgari, sed nobilitatis et 
maiestatis plena. 


8. Praetereaque lingua Latina, quam dicere catholicam vere possumus (10), utpote quae sit 
Apostolicae Sedis, omnium Ecclesiarum matris et magistrae, perpetuo usu consecrata, putanda 
est et thesaurus ... incomparandae praestantiae (11), et quaedam quasi ianua, qua aditus 
omnibus patet ad ipsas christianas veritates antiquitus acceptas et ecclesiasticae doctrinae 
monumenta interpretanda (12); et vinculum denique peridoneum, quo praesens Ecclesiae aetas 
cum superioribus cumque futuris mirifice continetur. 


9. Neque vero cuique in dubio esse potest, quin sive Romanorum sermoni sive honestis litteris ea 
vis insit, quae ad tenera adulescentium ingenia erudienda et conformanda perquam apposita 
ducatur, quippe qua tum praecipuae mentis animique facultates exerceantur, maturescant, 
perficiantur; tum mentis sollertia acuatur iudicandique potestas; tum puerilis intellegentia aptius 
constituatur ad omnia recte complectenda et aestimanda; tum postremo summa ratione sive 
cogitare sive loqui discatur. 

10. Quibus ex reputatis rebus sane intellegitur cur saepe et multum Romani Pontifices non solum 
linguae Latinae momentum praestantiamque in tanta laude posuerint, sed etiam studium et 
usum sacris utriusque cleri administris praeceperint, periculis denuntiatis ex eius neglegentia 
manantibus. 


lisdem igitur adducti causis gravissimis, quibus Decessores Nostri et Synodi Provinciales (13), Nos 
quoque firma voluntate enitimur, ut huius linguae, in suam dignitatem restitutae, studium 
cultusque etiam atque etiam provehatur. Cum enim nostris temporibus sermonis Romani usus 
multis locis in controversiam coeptus sit vocari, atque adeo plurimi quid Apostolica Sedes hac de 
re sentiat exquirant, in animum propterea induximus, opportunis normis gravi hoc documento 
editis, cavere ut vetus et numquam intermissa linguae Latinae retineatur consuetudo, et, sicubi 
prope exoleverit, plane redintegretur. 


Ceterum qui sit Nobismetipsis hac de re sensus, satis aperte, ut Nobis videtur, declaravimus, cum 
haec verba ad claros Latinitatis studiosos fecimus: Pro dolor, sunt sat multi, qui mira 
progressione artium abnormiter capti, Latinitatis studia et alias id genus disciplinas repellere vel 
coércere sibi sumant... Hac ipsa impellente necessitate, contrarium prosequendum iter esse 
putamus. Cum prorsus in animo id insideat, quod magis natura et dignitate hominis dignum sit, 
ardentius acquirendum est id, quod animum colat et ornet, ne miseri mortales similiter ac eae, 
quas fabricantur, machinae, algidi, duri et amoris expertes exsistant (14). 


11. Quibus perspectis atque cogitate perpensis rebus, certa Nostri muneris conscientia et 
auctoritate haec, quae sequuntur, statuimus atque praecipimus. 


$ 1. Sacrorum Antistites et Ordinum Religiosorum Summi Magistri parem dent operam, ut vel in 
suis Seminariis vel in suis Scholis, in quibus adulescentes ad sacerdotium instituantur hac in re 
Apostolicae Sedis voluntati studiose obsequantur omnes, et hisce Nostris praescriptionibus 
diligentissime pareant. 


$ 2. Paterna iidem sollicitudine caveant, ne qui e sua dicione, novarum rerum studiosi, contra 
linguam Latinam sive in altioribus sacris disciplinis tradendis sive in sacris habendis ritibus 
usurpandam scribant, neve praeiudicata opinione Apostolicae Sedis voluntatem hac in re 
extenuent vel perperam interpretentur. 


$ 3. Quemadmodum sive Codicis luris Canonici (can. 1364) sive Decessorum Nostrorum 
praeceptis statuitur, sacrorum alumni, antequam studia proprie ecclesiastica inchoent, a 
peritissimis magistris apta via ac ratione congruoque temporis spatio lingua Latina accuratissime 
imbuantur, hanc etiam ob causam, ne deinde, cum ad maiores disciplinas accesserint... fiat ut 
prae sermonis inscitia plenam doctrinarum intellegentiam assequi non possint, nedum se 
exercere scholasticis illis disputationibus, quibus egregie iuvenum acuuntur ingenia ad 
defensionem veritatis (15). Quod ad eos quoque pertinere volumus,qui natu maiores ad sacra 
capessenda munia divinitus vocati, humanitatis studiis vel nullam vel nimis tenuem tradiderunt 
operam. Nemini enim faciendus est aditus ad philosophicas vel theologicas disciplinas tractandas, 
nisi plane perfecteque hac lingua eruditus sit, eiusque sit usu praeditus. 


$ 4. Sicubi autem, ob assimulatam studiorum rationem in publicis civitatis scholis obtinentem, de 
linguae Latinae cultu aliquatenus detractum sit, cum germanae firmaeque doctrinae detrimento, 
ibi tralaticium huius linguae tradendae ordinem redintegrari omnino censemus; cum persuasum 
cuique esse debeat, hac etiam in re, sacrorum alumnorum institutionis rationem religiose esse 
tuendam, non tantum ad disciplinarum numerum et genera, sed etiam ad earum docendarum 
temporis spatia quod attinet. Quodsi, vel temporum vel locorum postulante cursu, ex necessitate 

aliae sint ad communes adiciendae disciplinae, tunc ea de causa aut studiorum porrigatur 
curriculum, aut disciplinae eaedem in breve cogantur, aut denique earum studium ad aliud 
reiciatur tempus. 


$ 5. Maiores sacraeque disciplinae, quemadmodum est saepius praescriptum, tradendae sunt 
lingua Latina; quae ut plurium saeculorum usu cognitum habemus, aptissima existimatur ad 
difficillimas subtilissimasque rerum formas et notiones valde commode et perspicue explicandas 
(16); cum superquam quod propriis ea certisque vocabulis iampridem aucta sit, ad integritatem 
catholicae fidei tuendam accommodatis, etiam ad inanem loquacitatem recidendam sit non 
mediocriter habilis. Quocirca qui sive in maximis Athenaeis, sive in Seminariis has profitentur 
disciplinas, et Latine loqui tenentur, et libros, scholarum usui destinatos, lingua Latina scriptos 
adhibere. Qui si ad hisce Sanctae Sedis praescriptionibus parendum, prae linguae Latinae 
ignoratione, expediti ipsi non sint, in eorum locum doctores ad hoc idonei gradatim sufficiantur. 
Difficultates vero, si quae vel ab alumnis vel a professoribus afferantur, hinc Antistitum et 
Moderatorum constantia, hinc bono doctorum animo eae vincantur necesse est. 


$ 6. Quoniam lingua Latina est lingua Ecclesiae viva, ad cotidie succrescentes sermonis 
necessitates comparanda, atque adeo novis iisque aptis et congruis ditanda vocabulis, ratione 
quidem aequabili, universali et cum veteris linguae Latinae ingenio consentanea - quam scilicet 
rationem et Sancti Patres et optimi scriptores, quos scholasticos vocant, secuti sunt - mandamus 
propterea S. Consilio Seminariis Studiorumque Universitatibus praeposito, ut Academicum 
Latinitatis Institutum condendum curet. Huic Instituto, in quo corpus Doctorum confletur oportet, 
linguis Latina et Graeca peritorum, ex variisque terrarum orbis partibus arcessitorum, illud 
praecipue erit propositum, ut - haud secus atque singularum civitatum Academiae, suae 
cuiusque nationis linguae provehendae constitutae - simul prospiciat congruenti linguae Latinae 
progressioni, lexico Latino, si opus sit, additis verbis cum eius indole et colore proprio 
convenientibus; simul scholas habeat de universa cuiusvis aetatis Latinitate, cum primis de 
christiana. In quibus scholis ad pleniorem linguae Latinae scientiam, ad eius usum, ad genus 
scribendi proprium et elegans ii informabuntur, qui vel ad linguam Latinam in Seminariis et 
Collegiis ecclesiasticis docendam, vel ad decreta et iudicia scribenda, vel ad epistolarum 
commercium exercendum in Consiliis Sanctae Sedis, in Curiis dioecesium, in Officiis Religiosorum 
Ordinum destinantur. 


$ 7. Cum autem lingua Latina sit cum Graeca quam maxime coniuncta et suae conformatione 
naturae et scriptorum pondere antiquitus traditorum, ad eam idcirco, ut saepe numero 
Decessores Nostri praeceperunt, necesse est qui futuri sunt sacrorum administri iam ab inferioris 
et medii ordinis scholis instituantur; ut nempe, cum altioribus disciplinis operam dabunt, ac 
praesertim sit aut de Sacris Scripturis aut de sacra theologia academicos gradus appetent, sit 
ipsis facultas, non modo fontes Graecos philosophiae scholasticae, quam appellant, sed ipsos 
Sacrarum Scripturarum, Liturgiae, Ss. Patrum Graecorum primiformes codices adeundi probeque 
intellegendi(17). 


$ 8. Eidem praeterea Sacro Consilio mandamus, ut linguae Latinae docendae rationem, ab 
omnibus diligentissime servandam, paret, quam qui sequantur eiusdem sermonis iustam 
cognitionem et usum capiant. Huismodi rationem, si res postulaverit, poterunt quidem 
Ordinariorum coetus aliter digerere, sed eius numquam immutare vel minuere naturam. 
Verumtamen iidem Ordinarii consilia sua, nisi fuerint a Sacra Congregatione cognita et probata, 
ne sibi sumant efficere. 

12. Extremum quae hac Nostra Constitutione statuimus, decrevimus, ediximus, mandavimus, 
rata ea omnia et firma consistere et permanere auctoritate Nostra Apostolica volumus et 
iubemus, contrariis quibuslibet non obstantibus, etiam peculiari mentione dignis. Datum Romae, 
apud Sanctum Petrum, die XXII mensis Februarii, Cathedrae S. Petri Ap. sacro, anno MDCCCCLXII, 
Pontificatus Nostri quarto. loannes PP XXIII 


16 


Prior - Veterum sapiential, post - De viris illustribus 


16. HUMANI GENERIS LITTERAE ENCYCLICAE PIUS PP. XII 


Humani generis in rebus religiosis ac moralibus discordia et aberratio a veritate probis omnibus, 
imprimisque fide libus sincerisque Ecclesiae filiis, vehementissimi doloris fons et causa semper 
fuere, praesertim vero hodie, cum ipsa culturae christianae principia undique offensa cernimus. 


Haud mirum quidem est huiusmodi discordiam et aberrationem extra ovile Christi semper 
viguisse. Nam licet humana ratio, simpliciter loquendo, veram et certam cognitionem unius Dei 
personalis, mundum providentia sua tuentis ac gubernantis, necnon naturalis legis a Creatore 
nostris animis inditae, suis naturalibus viribus ac lumine assequi revera possit, nihilominus non 
pauca obstant quominus eadem ratio hac sua nativa facul tate efficaciter fructuoseque utatur. 
Quae enim ad Deum pertinent et ad rationes spectant, quae inter homines Deumque intercedunt, 
veritates sunt rerum sensibilium ordinem omnino transcendentes, quae, cum in vitae actionem 
inducuntur eamque informant, sui devotionem suique abnegationem postulant. Humanus autem 
intellectus in talibus veritatibus  acquirendis difficultate laborat tum ob sensuum 
imaginationisque impulsum, tum ob pravas cupiditates ex peccato originali ortas. Quo fit ut 
homines in rebus huiusmodi libenter sibi suadeant esse falsa vel saltem dubia, quae ipsi nolint 
esse vera. 


Quapropter divina « revelatio » moraliter necessaria dicenda est, ut ea, quae in rebus religionis 
et morum rationi per se impervia non sunt, in praesenti quoque humani generis condicione, ab 
omnibus expedite, firma certitudine et nullo admixto errore cognosci possint (Conc. Vat. D. B. 
18706, Const. De Fide cath. cap. 2, De revelatione). 


Quin immo mens humana difficultates interdum pati potest etiam in certo iudicio « credibilitatis 
» efformando circa catholicam fidem, quamvis tam multa ac mira signa externa divinitus 
disposita sint quibus vel solo naturali rationis lumine divina christianae religionis origo certo 
probari possit. Homo enim sive praeiudicatis ductus opinionibus, sive cupidinibus ac mala 
voluntate instigatus, non modo externorum signorum evidentiae, quae prostat, sed etiam 
supernis afflatibus, quos Deus in animos ingerit nostros, renuere ac resistere potest. 


Cuicumque eos circumspicienti, qui extra ovile Christi sunt, haud difficulter patebunt praecipuae 
quas viri docti non pauci ingressi sunt viae. Etenim sunt qui evolutionis, ut aiunt, systema, 
nondum invicte probatum in ipso disciplinarum naturalium ambitu, absque prudentia ac 
discretione admissum ad omnium rerum originem pertinere contendant, atque audacter 
indulgeant opinationi monisticae ac pantheisticae mundi universi continuae evolutioni obnoxii. 
Qua quidem opinatione fautores communismi libenter fruuntur ut suum « materialismum 
dialecticum » efficacius propugnent et evehant, omni notione theistica ex animis avulsa. 

Huiusmodi evolutionis commenta, quibus omne, quod absolutum, firmum, immutabile est, 
repudiatur, viam straverunt novae aberranti philosophiae, quae cum « idealismo », « 
immanentismo » ac « pragmatismo » contendens « exsistentialismi » nomen nacta est, utpote 
quae, immutabilibus rerum es sentiis posthabitis, de singulorum « exsistentia » tantum sollicita 
sit. 


Accedit falsus quidam « historicismus », qui solis humanae vitae eventibus inhaerens, cuiusvis 
veritatis legisque absolutae fundamenta subvertit, cum ad res philosophicas tum ad christiana 
etiam dogmata quod attinet. 


In hactanta opinionum confusione aliquid solaminis Nobis affert eos cernere, qui a « rationalismi 
» placitis, quibus olim in stituti erant, hodie non raro ad veritatis divinitus patefactae haustus 
redire cupiunt, ac verbum Dei in Sacra Scriptura asser vatum agnoscere ac profiteri, utpote 
disciplinae sacrae fundamentum. At simul dolendum est haud paucos istorum, quo firmius verbo 
Dei adhaereant, eo magis humanam rationem adimere, et quo libentius Dei revelantis 
auctoritatem extollant, eo acrius Ecclesiae Magisterium aspernari, a Christo Domino institutum, 
ut veritates divinitus revelatas custodiat atque interpretetur. Quod quidem non solum Sacris 
Litteris aperte contradicit, sed ex ipsa rerum experientia falsum manifestatur. Saepe enim ipsi a 
vera Ecclesia dissidentes de sua ipsorum in rebus dogmaticis discordia palam conqueruntur, ita 
ut Magisterii vivi necessitatem fateantur inviti. 


lamvero theologis ac pholosophis catholicis, quibus grave incumbit munus divinam 
humanamque veritatem tuendi animis que inserendi hominum, has opinationes plus minusve e 
recto itinere aberrantes neque ignorare neque neglegere licet. Quin immo ipsi easdem 
opinationes perspectas habeant oportet, tum quia morbi non apte curantur nisi rite praecogniti 
fuerint, tum quia nonnumquam in falsis ipsis commentis aliquid veritatis latet, tum denique quia 
eadem animum provocant ad quasdam veritates, sive philosophicas sive theologicas, sollertius 
perscrutandas ac perpendendas. 


Quodsi philosophi ac theologi nostri ex hisce doctrinis, caute perspectis, tantummodo 
huiuscemodi fructum colligere eniterentur, nulla adesset ratio cur Ecclesiae Magisterium 
interloqueretur. Attamen, quamvis Nobis compertum sit catholicos doctores ab illis erroribus 
generatim cavere, constat tamen non deesse hodie, quemadmodum apostolicis temporibus, qui 
rebus novis plus aequo studentes, ac vel etiam metuentes ne earum rerum, quas progredientis 
aetatis scientia invexerit, ignari habeantur, sacri Mlagisterii moderationi se subducere 
contendant ideoque in eo versentur periculo ne sensim sine sensu ab ipsa veritate divinitus 
revelata discedant aliosque secum in errorem inducant. 


Immo et aliud obversatur periculum idque eo gravius, quo virtutis est specie magis obtectum. 
Plures enim sunt, qui humani generis discordiam ac mentium confusionem deplorantes, 
imprudenti animorum studio permoti, impetu quodam moventur atque impenso desiderio 
flagrant infringendi saepta, quibus probi honestique viri invicem disiunguntur, « irenismum » 
talem amplectentes ut, quaestionibus missis quae homines separant, non modo respiciant ad 
irruentem atheismum communibus viribus propulsandum, sed etiam ad opposita in rebus 
quoque dogmaticis reconcilianda. Et quemadmodum olim fuerunt, qui rogarent num translaticia 
Ecclesiae apologetica ratio obstaculum constitueret potius quam auxilium ad animos Christo 
lucrandos, ita hodie non desunt qui eo usque procedere audeant ut serio quaestionem moveant 
num theologia eiusque methodus, quales in scholis ecclesiastica approbante auctoritate vigent, 
non modo perficiendae, verum etiam omnino reformandae sint, ut regnum Christi quocumque 
terrarum, inter homines cuiusvis culturae vel cuiusvis opinionis religiosae efficacius propagetur. 

Quodsi iidem ad nihil aliud intenderent quam ad disciplinam ecclesiasticam eiusque methodum 
hodiernis condicionibus ac necessitatibus, nova quadam inducta ratione, aptius accommodandas, 
nulla fere esset causa timendi; at vero imprudenti aestuantes « irenismo », nonnulli veluti obices 
ad fraternam unitatem restaurandam ea putare videntur, quae ipsis legibus ac principiis a 
Christo datis innituntur itemque institutis ab eo conditis, vel quae munimina ac fulcimina exstant 
integritatis fidei, quibus collapsis, omnia uniuntur quidem, sed solummodo in ruinam. 


Novae huiusmodi opiniones, sive improbando novitatis desiderio, sive laudabili causa moveantur, 
non semper eodem gradu, eadem claritate iisdemque terminis proponuntur, nec semper 
unanimo auctorum consensu; quae enim hodie a quibusdam, cautelis nonnullis ac distinctionibus 
adhibitis, magis tecte docentur, cras ab aliis audacioribus palam atque immoderate proponentur, 
non sine multorum offensione, praesertim iunioris cleri, nec sine ecclesiasticae auctoritatis 
detrimento. Quodsi cautius agi solet in libris publice editis, iam liberius disseritur in libellis 
privatim communicatis et in acroasibus coetibusque. Nec tantum inter sodales utriusque cleri et 
in sacris seminariis institutis que religiosis tales opiniones divulgantur, sed etiam inter laicos, 
inter eos praesertim, qui iuvent uti instituendae operam navant. 


Quod autem ad theologiam spectat, quorumdam consilium est dogmatum significationem quam 
maxime extenuare; ipsum que dogma a loquendi ratione in Ecclesia iamdiu recepta et a 
philosophicis notionibus penes catholicos doctores vigentibus liberare, ut in catholica exponenda 
doctrina ad Sacrae Scripturae sanctorumque Patrum dicendi modum redeatur. Spem ipsi fovent 
fore ut dogma elementis denudatum, quae extrinsecus a divina revelatione esse dicunt, fructuose 
comparetur cum eorum opinionibus dogmaticis, qui ab Ecclesiae unitate seiuncti sint, utque hac 
via pedetemptim perveniatur ad assimilanda sibi invicem dogma catholicum et placita 
dissidentium. 


Accedit quod, catholica doctrina ad hanc redacta condicionem, viam sterni autumant, qua, 
hodiernis necessitatibus satis faciendo, hodiernae etiam philosophiae notionibus dogma exprimi 
possit, sive « immanentismi » sive « idealismi » sive « exsistentialismi » aliusve systematis. Quod 
idcirco etiam fieri posse ac debere audaciores quidam affirmant, quia fidei mysteria numquam 
notionibus adaequate veris significari posse contendunt, sed tantum notionibus « approximativis 
», ut aiunt, ac semper mutabilibus, quibus veritas aliquatenus quidem indicetur, sed necessario 
quoque deformetur. Quapropter non absurdum esse putant, sed necesse omnino esse ut 
theologia pro variis philosophiis, quibus decursu temporum tamquam suis utitur instrumentis, 
novas antiquis substituat notiones, ita ut diversis quidem modis, ac vel etiam aliqua ratione 
oppositis, idem tamen, ut aiunt, valentibus, easdem divinas veritates humanitus reddat. Addunt 
etiam historiam dogmatum consistere in reddendis variis sibique succedentibus formis, quas 
veritas revelata induerit, secundum diversas doctrinas et opinationes quae saeculorum decursu 
ortae fuerint. 


Patet autem ex iis, quae diximus, huiusmodi molimina non tantum ducere ad « relativismum » 
dogmaticum, quem vocant, sed illum iam reapse continere; cui quidem despectus doctrinae 
communiter traditae eorumque vocabulorum, quibus eadem significatur, satis superque favet. 
Nemo sane est qui non videat huiusmodi notionum vocabula cum in scholis tum ab ipsius 
Ecclesiae Magisterio adhibita, perfici et perpoliri posse; ac notum praeterea est Ecclesiarn in 
iisdem vocibus adhibendis non semper constantem fuisse. Liquet etiam Ecclesiam non cuilibet 
systemati philosophico, brevi temporis spatio vigenti, devinciri posse : sed ea quae communi 
consensu a catholicis doctoribus composita per plura saecula fuere ad aliquam dogmatis 
intellegentiam attingendam, tam caduco fundamento procul dubio non nituntur. Nituntur enim 
principiis ac notionibus ex vera rerum creatarum cognitione deductis; in quibus quidem 

deducendis cognitionibus humanae menti veritas divinitus revelata quasi stella, per Ecclesiam 
illuxit. Quare mirum non est aliquas huiusmodi notiones a Conciliis Oecumenicis non solum 
adhibitas, sed etiam sancitas esse, ita ut ab eis discedere nefas sit. 


Quapropter neglegere, vel reicere, vel suo valore privare tot ac tanta, quae pluries saeculari 
labore a viris non communis ingenii ac sanctitatis, invigilante sacro Magisterio, nec sine Sancti 
Spiritus lumine et ductu, ad accuratius in dies fidei veritates exprimendas mente concepta, 
expressa ac perpolita sunt, ut eorumdem in locum coniecturales notiones sufficiantur ac 
quaedam fluxae ac vagae novae philosophiae dictiones, quae ut flos agri hodie sunt et cras 
decident, non modo summa est imprudentia, verum etiam ipsum dogma facit quasi arundinem 
vento agitatam. Despectus autem vocabulorum ac notionum quibus theologi scholastici uti 
solent, sponte ducit ad enervandam theologiam, ut aiunt speculativam, quam, cum, ratione 
theologica innitatur, vera certitudine carere existimant. 


Utique, proh dolor, rerum novarum studiosi a scholasticae theologiae contemptu ad 
neglegendum, ac vel etiam ad despiciendum facile transeunt ipsum Magisterium Ecclesiae, quod 
theologiam illam sua auctoritate tantopere comprobat. Hoc enim Magisterium ab ipsis 
tamquam progressionis sufflamen ac scientiae obex exhibetur; ab acatholicis vero quibusdam 
iam veluti iniustum frenum consideratur quo excultiores aliqui theologi a disciplina sua 
innovanda detineantur. Et quamquam hoc sacrum Magisterium, in rebus fidei et morum, cuilibet 
theologo proxima et universalis veritatis norma esse debet, utpote cui Christus Dominus totum 
depositum fidei — Sacras nempe Litteras ac divinam «traditionem» - et custodiendum et 
tuendum et interpretandum concredidit, attamen officium, quo fideles tenentur illos quoque 
fugere errores, qui ad haeresim plus minusve accedant, ideoque « etiam constitutiones et decreta 
servare, quibus pravae huiusmodi opiniones a Sancta Sede proscriptae et prohibitae sunt » (C. I. 
C. can. 1324; cfr. Conc. Vat. D. B. 1820, Const. De Fide cath. cap. 4, De fide et ratione, post 
canones), nonnunquam ita ignoratur ac si non habeatur. Quae in Romanorum Pontificum 
Encyclicis Litteris de indole et constitutione Ecclesiae exponuntur, a quibusdam consulto neglegi 
solent, ea quidem de causa ut praevaleat notio quaedam vaga, quam ex antiquis Patribus, 
praesertim graecis, haustam esse profitentur. Pontifices enim, ut ipsi dictitant, de his quae inter 
theologos disputantur iudicare nolunt, itaque ad pristinos fontes redeundum est et ex 
antiquorum scriptis recentiora Magisterii constitutiones ac decreta explicanda sunt. 


Quae etsi fortasse scite dicta videntur, attamen fallacia non carent. Verum namque est 
generatim Pontifices theologis libertatem concedere in iis quae inter melioris notae doctores 
vario sensu disputentur : at historia docet, plura quae prius liberae disceptationi subiecta fuerint, 
postea nullam iam disceptationem pati posse. 


Neque putandum est, ea quae in Encyclicis Litteris proponuntur, assensum per se non postulare, 
cum in iis Pontifices supremam sui Magisterii potestatem non exerceant. Magisterio enim 
ordinario haec docentur, de quo illud etiam valet: « Qui vos audit, me audit » (Luc. 10, 16); ac 
plerumque quae in Encyclicis Litteris proponuntur et inculcantur, iam aliunde ad doctrinam 
catholicam pertinent. Quodsi Summi Pontifices in actis suis de re hactenus controversa data 
opera sententiam ferunt, omnibus patet rem illam, secundum mentem ac voluntatem eorumdem 
Pontificum, quaestionem liberae inter theologos disceptationis iam haberi non posse. 


Verum quoque est, theologis semper redeundum esse ad divinae revelationis fontes: eorum enim 
est indicare qua ratione ea quae a vivo Magisterio docentur, in Sacris Litteris et in divina « 
traditione », « sive explicite, sive implicite inveniantur » (Pius IX, Inter gravissimas, 28 oct. 1870, 
Acta, vol. I, p. 260). Accedit quod uterque doctrinae divinitus revelatae fons tot tantosque 

continet thesauros veritatis, ut numqmam reapse exhauriatur. Quapropter sacrorum fontium 
studio sacrae disciplinae semper iuvenescunt; dum contra speculatio, quae ulteriorem sacri 
depositi inquisitionem neglegit, ut experiundo novimus, sterilis evadit. Sed hac de causa 
theologia etiam positiva, quam dicunt, scientiae dumtaxat historicae aequari nequit. Una enim 
cum sacris eiusmodi fontibus Deus Ecclesiae suae Magisterium vivum dedit, ad ea quoque 
illustranda et enucleanda, quae in fidei deposito nonnisi obscure ac velut implicite continentur. 
Quod quidem depositum nec singulis christifidelibus nec ipsis theologis divinus Redemptor 
concredidit authentice interpretandum, sed soli Ecclesiae Magisterio. Si autem hoc suum munus 
Ecclesia exercet, sicut saeculorum decursu saepe numero factum est, sive ordinario sive 
extraordinario eiusdem muneris exercitio, patet omnino falsam esse methodum, qua ex obscuris 
clara explicentur, quin immo contrarium omnes sequi ordinem necesse esse. Quare Decessor 
Noster imm. mem. Pius IX, docens nobilissimum theologiae munus illud esse, quod ostendat 
quomodo ab Ecclesia definita doctrina contineatur in fontibus, non absque gravi causa illa 
addidit verba: « eo ipso sensu, quo ab Ecclesia definita est ». 


Ut autem ad novas, quas supra attigimus, opinationes redeamus, plura etiam a nonnullis 
proponuntur vel mentibus instillantur in detrimentum divinae auctoritatis Sacrae Scripturae. 
Etenim sensum definitionis Concilii Vaticani de Deo Sacrae Scripturae auctore audacter quidam 
pervertunt; atque sententiam, iam pluries reprobatam, renovant, secundum quam Sacrarum 
Litterarum immunitas errorum ad ea solummodo, quae de Deo ac de rebus moralibus et religiosis 
traduntur, pertineat. Immo perperam loquuntur de sensu humano Sacrorum Librorum sub quo 
sensus eorum divinus lateat, quem solum infallibilem declarant. In Sacra Scriptura interpretanda 
nullam haberi volunt rationem analogiae fidei ac « traditionis », Ecclesiae; ita ut Sanctorum 
Patrum et sacri Magisterii doctrina quasi ad trutinam Sacrae Scripturae, ratione mere humana 
ab exegetis explicatae, sit revocanda, potius quam eadem Sacra Scriptura exponenda sit ad 
mentem Ecclesiae, quae a Christo Domino totius depositi veritatis divinitus revelatae custos ac 
interpres constituta est. 


Ac praeterea sensus litteralis Sacrae Scripturae eiusque ex positio a tot tantisque exegetis, 
vigilante Ecclesia, elaborata, ex commenticiis eorum placitis, novae cedere debent exegesi, quam 
symbolicam ac spiritualem appellant ; et qua Sacra Biblia Veteris Testamenti, quae hodie in 
Ecclesia tamquam fons clausus lateant, tandem aliquando omnibus aperiantur. Hac ratione 
asseverant difficultates omnes evanescere, quibus ii tantummodo praepediantur, qui sensui 
litterali Scripturarum adhaereant. 


Quae quidem omnia quam aliena sint a principiis ac normis hermeneuticis a Decessoribus Nostris 
fel. rec. Leone XIII in Encyclicis Litteris Providentissimus, et a Benedicto XV in Enc. Litt. Spiritus 
Paraclitus, itemque a Nobis ipsis in Enc. Litt. Divino afflante Spiritu rite statutis nemo est qui non 
videat. 


Ac mirum non est huiusmodi novitates, ad omnes fere theologiae partes quod attinet, iam 
venenosos peperisse fructus. In dubium revocatur humanam rationem, absque divinae « 
revelationis » divinaeque gratiae auxilio, argumentis ex creatis rebus deductis demonstrare 
posse Deum personalem exsistere; negatur mundum initium habuisse, atque contenditur 
creationem mundi necessariam esse, cum ex necessaria liberalitate divini amoris procedat ; 
aeterna et infallibilis liberarum actionum hominum praescientia Deo item denegatur; quae 
quidem Vaticani Concilii declarationibus adversantur (cfr. Conc. Vat. Const. De Fide cath. cap. De 
Deo rerum omnium creatore). 

Quaestio etiam a nonnullis agitur num Angeli creaturae personales sint; numque materia a 
spiritu essentialiter differat. Alii veram « gratuitatem » ordinis supernaturalis corrumpunt, cum 
autument Deum entia intellectu praedita condere non posse, quin eadem ad beatificam visionem 
ordinet et vocet. Nec satis; nam peccati originalis notio, definitionibus tridentinis posthabitis, 
pervertitur, unaque simul peccati in universum, prout est Dei offensa, itemque satisfactionis a 
Christo pro nobis exhibitae. Nec desunt qui contendant transubstantiationis doctrinam, utpote 
antiquata notione philosophica substantiae innixam, ita emendandam esse ut realis Christi 
praesentia in Ss. Eucharistia ad quemdam symbolismum reducatur, quatenus consecratae 
species, nonnisi signa efficacia sint spiritualis praesentiae Christi eiusque intimae coniunctionis 
cum fidelibus membris in Corpore Mystico. 


Quidam censent se non devinciri doctrina paucis ante annis in Encyclicis Nostris Litteris exposita, 
ac fontibus « revelationis » innixa, quae quidem docet corpus Christi mysticum et Ecclesiam 
Catholicam Romanam unum idemque esse (cfr. Litt. Enc. Mystici Corporis Christi, A. A. S. vol. 
XXXV, p. 193 sq.). Aliqui necessitatem pertinendi ad veram Ecclesiam, ut sempiterna attingatur 
salus, ad vanam formulam reducunt. Alii denique rationali indoli « credibilitatis » fidei christianae 
iniuriam inferunt. 


Haec et alia id genus iam serpere constat inter nonnullos filios Nostros, quos incautum animarum 
studium vel falsi nominis scientia decipiunt, quibusque maerenti animo et notissimas veritates 
repetere cogimur et manifestos errores errorisque pericula non sine anxitudine indicare. 


In comperto est quanti Ecclesia humanam rationem faciat, quod pertinet ad exsistentiam unius 
Dei personalis certo demonstrandam, itemque ad ipsius christianae fidei fundamenta signis 
divinis invicte comprobanda; parique modo ad legem, quam Creator animis hominum indidit, rite 
exprimendam; ac denique ad aliquam mysteriorum intellegentiam assequendam eamque 
fructuosissimam (cfr. Conc. Vat. D. B. 1796). Hoc tamen munus ratio tum solum apte ac tuto 
absolvere poterit, cum debito modo exculta fuerit; nempe cum fuerit sana illa philosophia imbuta, 
quae veluti patrimonium iamdudum exstat a superioribus christianis aetatibus traditum, atque 
adeo altioris etiam ordinis auctoritatem habet, quia ipsum Magisterium Ecclesiae, eius principia 
ac praecipua asserta, a viris magni ingenii paulatim patefacta ac definita, ad ipsius divinae « 
revelationis » trutinam vocavit. Quae quidem philosophia in Ecclesia agnita ac recepta, et verum 
sincerumque cognitionis humanae valorem tuetur, et metaphysica inconcussa principia — 
rationis nempe sufficientis, causalitatis et finalitatis — ac demum certae et immutabilis veritatis 
assecutionem. 


In hac philosophia plura sane exponuntur, quibus res fidei et morum neque directe nec indirecte 
attinguntur, quaeque propterea Ecclesia liberae peritorum disceptationi permittit; at quoad alia 
plura, praesertim quoad principia assertaque praecipua, quae supra memoravimus, eadem 
libertas non viget. Etiam in huiusmodi essentialibus quaestionibus, philosophiam quidem aptiore 
ac ditiore veste induere licet, efficacioribus dictionibus communire, quibusdam scholarum 
adminiculis minus aptis exuere, sanis quoque quibusdam elementis progredientis humanae 
lucubrationis caute locupletare; numquam tamen eam subvertere fas est, vel falsis principiis 
contaminare, vel quasi magnum quidem, sed obsoletum existimare monumentum. Non enim 
veritas omnisque eius philosophica declaratio in dies mutari possunt, cum potissimum agatur de 
principiis humanae menti per se notis, vel de sententiis illiss quae tum saeculorum sapientia, tum 
etiam divinae « revelationis » consensu ac fulcimine innituntur. Quidquid veri mens humana, 
sincere quaerens, invenire poterit, iam acquisitae veritati profecto adversari nequit; siquidem 
Deus, summa Veritas, humanum intellectum condidit atque regit, non ut rite acquisitis cotidie 
nova opponat, sed ut, remotis erroribus qui forte irrepserint, verum vero superstruat eodem 

ordine ac compagine quibus ipsa rerum natura, ex qua verum hauritur, constituta cernitur. 
Quapropter christianus, sive philosophus, sive theologus, non festinanter ac leviter amplectatur 
quidquid novi in dies excogitatum fuerit, sed summa sedulitate id perpendat ac iusta in trutina 
ponat, ne adeptam veritatem amittat, vel corrumpat, gravi profecto cum ipsius fidei discrimine 
ac detrimento. 


Quae si bene perspecta fuerint, facile patebit cur Ecclesia exigat ut futuri sacerdotes philosophicis 
disciplinis instruantur « ad Angelici Doctoris rationem, doctrinam et principia » (C. I. C. can. 1366, 
2) quandoquidem plurium saeculorum experientia probe noscit Aquinatis methodum ac 
rationem sive in tironibus erudiendis, sive in absconditis veritatibus pervestigandis, singulari 
praestantia eminere; ipsius autem doctrinam cum divina « revelatione » quasi quodam concentu 
consonare, atque ad fidei fundamenta in tuto collocanda efficacissimam esse, necnon ad sani 
progressionis fructus utiliter et secure colligendos (Acta Ap. Sedis vol. XXXVIII, 1946, p. 387). 


Hac de causa quam maxime deplorandum est, philosophiam in Ecclesia receptam ac agnitam 
hodie a nonnullis despectui haberi, ita ut antiquata quoad formam, rationalistica, ut aiunt, quoad 
cogitandi processum, impudenter renuntietur. Dictitant enim hanc nostram philosophiam 
perperam opinionem tueri merant res, praesertim transcendentes, non aptius exprimi posse, 
quam disparatis doctrinis, quae sese mutuo compleant, quam vis sibi invicem quodammodo 
opponantur. Quare philosophiam nostris traditam scholis, cum sua lucida quaestionum 
descriptione ac solutione, cum accurata sua notionum determinatione clarisque distinctionibus, 
utilem quidem esse posse concedunt ad propaedeusim scholasticae theologiae, mentibus 
hominum medii aevi egregie accommodatam ; non tamen praebere philosophandi rationem, 
quae hodiernae nostrae culturae ac necessitatibus respondeat. Opponunt deinde philosophiam 
perennem nonnisi philosophiam immutabilium essentiarum esse, dum hodierna mens ad « 
exsistentiam » sigulorum spectet necesse est et ad vitam semper fluentem. Dum vero hanc 
philosophiam despiciunt, alias extollunt sive antiquas, sive recentes, sive Orientis, sive Occidentis 
populorum, ita ut in animos insinuare videantur quamlibet philosophiam vel opinationem, 
quibusdam additis, si opus fuerit, correctionibus vel complementis, cum dogmate catholico 
componi posse; quod quidem falsum omnino esse, cum praesertim de commentis illis agatur, 
quae vel «immanentismum» vocant, vel « idealismum », vel « materialismum » sive historicum, 
sive dialecticum, ac vel etiam « existentialismum » sive atheismum profitentem, sive saltem 
valori ratiocinii metaphysici adversantem, catholicus nemo in dubium revocare potest. 


Ac denique philosophiae nostris traditae scholis hoc vitio vertunt, eam nempe in cognitionis 
processu ad intellectum unice respicere, neglecto munere voluntatis et affectuum animi. Quod 
quidem verum non est. Numquam enim christiana philosophia utilitatem negavit et efficacitatem 
bonarum totius animi dispositionum ad res religiosas ac morales plene cognoscendas et 
amplectendas; immo semper docuit huiuscemodi dispositionum defectum causam esse posse cur 
intellectus, cupiditatibus ac mala voluntate affectus, ita obscuretur ut non recte videat. Immo 
Doctor Communis censet intellectum altiora bona ad ordinem moralem sive naturalem sive 
supernaturalem pertinentia, aliquo modo percipere posse, quatenus experiatur in animo 
affectivam quamdam « connaturalitatem » cum eisdem bonis sive naturalem, sive dono gratiae 
additam (cfr. S. Thom. Summa Theol. 24-2, q. r, art. 4 ad 3 et q. 45, art. 2, in c.); ac liquet 
quantopere vel suboscura huiusmodi cognitio investigationibus rationis auxilio esse valeat. 
Attamen aliud est voluntatis affectuum dispositioni vim agnoscere adiuvandi rationem ad 
certiorem ac firmiorem cognitionem rerum moralium assequendam; aliud vero est, quod isti 
novatores contendunt; facultatibus nempe appetendi et affectandi vim quamdam intuendi 
adiudicare, atque hominem, cum non possit rationis discursu cum certitudine discernere 

quidnam ut verum sit amplectendum, ad voluntatem declinare, qua inter oppositas opiniones 
ipse libere decernens eligat, cognitione et voluntatis actu incompte permixtis. 


Nec mirum est novis hisce placitis in discrimen adduci duas philosophicas disciplinas, quae natura 
sua cum fidei doctrina arcte conectuntur, theodiceam nempe et ethicam; quarum quidem munus 
esse censent non aliquid certi de Deo aliove ente transcendenti demonstrare, sed ostendere 
potius ea quae fides doceat de Deo personali ac de eius praeceptis, cum vitae necessitatibus 
perfecte cohaerere, ideoque omnibus amplectenda esse ut desperatio arceatur atque aeterna 
attingatur salus. Quae omnia ut Decessorum Nostrorum Leonis XIII et Pii X documentis aperte 
adversantur, ita cum Concilii Vaticani decretis componi nequeunt. Has quidem a veritate 
aberrationes deplorare supervacaneum esset, si omnes, etiam in rebus philosophicis, qua par est 
reverentia ad Magisterium Ecclesiae animum intenderent, cuius profecto est, ex divina 
institutione, non solum veritatis divinitus revelatae depositum custodire et interpretari, sed ipsis 
etiam philosophicis disciplinis invigilare, ne quid detrimenti ex placitis non rectis catholica 
patiantur dogmata. 


Reliquum est ut aliquid de quaestionibus dicamus, quae quamvis spectent ad disciplinas, quae « 
positivae » nuncupari solent, cum christianae tamen fidei veritatibus plus minusve conectantur. 
Instanter enim non pauci expostulant ut catholica religio earumdem disciplinarum quam 
plurimum rationem habeat. Quod sane laude dignum est ubi de factis agitur reapse 
demonstratis; caute tamen accipiendum est ubi potius de « hypothesibus » sit quaestio, etsi 
aliquo modo humana scientia innixis, quibus doctrina attingitur in Sacris Litteris vel in « traditione 
» contenta. Quodsi tales coniecturales opiniones doctrinae a Deo revelatae directe vel indirecte 
adversentur, tum huius modi postulatum nullo modo admitti potest. 


Quamobrem Ecclesiae Magisterium non prohibet quominus « evolutionismi » doctrina, quatenus 
nempe de humani corporis origine inquirit ex iam exsistente ac vivente materia oriundi — animas 
enim a Deo immediate creari catholica fides nos retinere iubet — pro hodierno humanarum 
disciplinarum et sacrae theologiae statu, investigationibus ac disputationibus peritorum in 
utroque campo hominum pertractetur ; ita quidem ut rationes utriusque opinionis, faventium 
nempe, vel obstantium, debita cum gravitate, moderatione ac temperantia perpendantur ac 
diiudicentur; dummodo omnes parati sint ad Ecclesiae iudicio obtemperandum, cui a Christo 
munus demandatum est et Sacras Scripturas authentice interpretandi et fidei dogmata tuendi 
(cfr. Allocut. Pont. ad membra Academiae Scientiarum, 30 novembris 1941: A. A. S. v ol. XXXIII, 
p. 506). Hanc tamen disceptandi libertatem nonnulli temerario ausu transgrediuntur, cum ita 
sese gerant quasi si ipsa humani corporis origo ex iam exsistente ac vivente materia per indicia 
hucusque reperta ac per ratiocinia ex iisdem iudiciis deducta, iam certa omnino sit ac 
demonstrata; atque ex divinae revelationis fontibus nihil habeatur, quod in hac re maximam 
moderationem et cautelam exigat. 


Cum vero de alia coniecturali opinione agitur, videlicet de polygenismo, quem vocant, tum 
Ecclesiae filii eiusmodi libertate minime fruuntur. Non enim christifideles eam sententiam 
amplecti possunt, quam qui retinent asseverant vel post Adam hisce in terris veros homines 
exstitisse, qui non ab eodem prouti omnium protoparente, naturali generatione originem 
duxerint, vel Adam significare multitudinem quamdam protoparentum; cum nequaquam 
appareat quomodo huiusmodi sententia componi queat cum iis quae fontes revelatae veritatis 
et acta Magisterii Ecclesiae proponunt de peccato originali quod procedit ex peccato vere 
commisso ab uno Adamo, quodque generatione in omnes transfusum, inest unicuique proprium 
(cfr. Rom. 5, 12- 19; Conc. Trid. sess. V, can. 1-4). 

Quemadmodum autem in biologicis et anthropologicis disciplinis, ita etiam in historicis sunt qui 
limites et cautelas ab Ecclesia statuta audacter transgrediantur. Ac peculiari modo deploranda 
est quaedam nimio liberior libros historicos Veteris Testamenti interpretandi ratio, cuius fautores 
Epistulam haud ita multo ante a Pontificio Consilio de re biblica Archiepiscopo Parisiensi datam 
ad suam defendendam causam immerito referunt (Die 16 ianuarii 1948: A. A. S. vol. XL. pp. 45- 
48). Haec enim Epistula aperte monet undecim priora capita Geneseos, quamvis cum historicae 
compositionis rationibus proprie non conveniant, quibus eximii rerum gestarum scriptores graeci 
et latini, vel nostrae aetatis periti usi fuerint, nihilominus quodam vero sensu, exegetis amplius 
investigando ac determinando, ad genus historiae pertinere; eademque capita, oratione simplici 
ac figurata mentique populi parum exculti accommodata, tum praecipuas veritates referre, 
quibus aeterna nostra procuranda salus innititur, tum etiam popularem descriptionem originis 
generis humani populique electi. Si quid autem hagiographi antiqui ex narrationibus popularibus 
hauserint (quod quidem concedi potest), numquam obliviscendum est eos ita egisse divinae 
inspirationis afflatu adiutos, quo in seligendis ac diiudicandis documentis illis ab omni errore 
immunes praemuniebantur. Quae autem ex popularibus narrationibus in Sacris Litteris recepta 
sunt, ea cum mythologiis aliisve id genus minime ae quanda sunt, quae magis ex effusa 
imaginatione procedunt quam ex illo veritatis ac simplicitatis studio, quod in Sacris Libris Veteris 
etiam Testamenti adeo elucet ut hagiographi nostri antiquos profanos scriptores aperte 
praecellere dicendi sint. 


Novimus quidem plerosque catholicos doctores, quorum studiorum fructus in athenaeis, in sacris 
seminariis et religiosorum sodalium collegiis impertiuntur, ab iis erroribus alienos esse, qui hodie, 
sive ob rerum novarum cupidinem, sive etiam ob immoderatum quoddam apostolatus 
propositum, aperte vel latenter divulgantur. At novimus quoque novas eiusmodi opinationes 
incautos allicere posse; ideoque principiis obstare malumus, quam inveterato iam morbo 
medicinam praestare. Quapropter, re coram Domino mature perpensa ac considerata, ne a sacro 
Nostro officio deficiamus, Episcopis ac Religiosarum Sodalitatum Moderatoribus, gravissime 
eorum onerata conscientia, praecipimus, ut quam diligentissime curent, ne in scholis, in coetibus, 
in scriptis quibuslibet opiniones huiusmodi proferantur, neve clericis vel christifidelibus quovis 
modo tradantur. 


Qui in ecclesiasticis institutis docent, noverint se tuta conscientia munus docendi, sibi 
concreditum, exercere non posse, nisi doctrinae normas, quas ediximus, religiose accipiant atque 
ad amussim servent in discipulis instituendis. Debitam reverentiam atque obtemperationem, 
quam in suo adsiduo labore Ecclesiae Magisterio profiteantur oportet, discipulorum quoque 
mentibus animisque instillent. 


Nitantur utique omni vi omnique contentione ut disciplinas, quas tradunt, provehant; sed 
caveant etiam ne limites transgrediantur a Nobis statutos ad veritatem fidei ac doctrinae 
catholicae tuendam. In quaestiones novas, quas hodierna cultura ac progrediens aetas in 
medium protulerunt, diligentissimam suam conferant pervestigationem, sed ea qua par est 
prudentia et cautela; nec denique putent, falso « irenismo » indulgentes, ad Ecclesiae sinum 
dissidentes et errantes feliciter reduci posse, nisi integra veritas in Ecclesia vigens, absque ulla 
corruptione detractioneque, sincere omnibus tradatur. 


Hac spe freti, quam pastoralis vestra sollertia adauget, caelestium munerum auspicem 
paternaeque benevolentiae Nostrae testem, cum vobis singulis universis, Venerabiles Fratres, 
tum clero populoque vestro Apostolicam Benedictionem amantissime impertimus. Datum 
Romae, apud S. Petrum, die XII mensis Augusti, anno MDCCCCL, Pontificatus Nostri duodecimo. 
PIUS PP. XII. 

Prior - Humani generis , post - Rerum gestarum divi Augusti 


17. DE VIRIS ILLUSTRIBUS URBIS ROMAE A ROMULO AD AUGUSTUM 


DE VIRIS ILLUSTRIBUS URBIS ROMAE A ROMULO AD AUGUSTUM. 
ABBATIS LHOMOND. PARIS 1779 
Romani Imperii Exordium 


Proca, rex Albanorum, duos filios, Numitorem et Amulium habuit. Numitori, qui natu major erat, 
regnum reliquit; sed Amulius, pulso fratre, regnavit, et ut eum sobole privaret, Rheam Sylviam 
ejus filiam Vestae sacerdotem fecit, quae tamen Romulum et Remum uno partu edidit. Quo 
cognito, Amulius ipsam in vincula conjecit, parvulos alveo impositos abjecit in Tiberim, qui tunc 
forte super ripas erat effusus; sed, relabente flumine, eos aqua in sicco reliquit. Vastae tum in eis 
locis solitudines erant. Lupa, ut fama traditum est, ad vagitum accurrit, infantes lingua lambit, 
ubera eorum ori admovit, matremque se gessit. Cum lupa saepius ad parvulos veluti ad catulos 
reverteretur, Faustulus, pastor regius, rem animadvertit, eos tulit in casam et Accae Laurentiae 
conjugi dedit educandos. Qui adulti inter pastores primo ludicris certaminibus vires auxere, 
deinde, venando saltus peragrare coeperunt, tum latrones a rapina pecorum arcere. Quare eis 
insidiati sunt latrones, a quibus Remus captus est. Romulus autem vi se defendit. Tunc Faustulus 
necessitate compulsus indicavit Romulo quis esset ejus avus, quae mater. Romulus statim, 
armatis pastoribus Albam properavit. 


Interea Remum latrones ad Amulium regem perduxerunt, eum accusantes, quasi Numitoris 
greges infestare solitus esset; Remus itaque a rege Numitori ad supplicium traditus est: at 
Numitor, considerato adolescentis vultu, haud procul erat quin nepotem agnosceret. Nam Remus 
oris lineamentis erat matri simillimus, aetasque tempori expositionis congruebat. Dum ea res 
animum Numitoris anxium teneret, repente Romulus supervenit, fratrem liberavit, et Amulio 
interfecto, avum Numitorem in regnum restituit. 


Deinde Romulus et Remus urbem in eisdem locis ubi expositi educatique fuerant condiderunt; 
sed orta est inter eos contentio uter nomen novae urbi daret, eamque regeret; adhibuere 
auspicia. Remus prior sex vultures, Romulus postea, sed duodecim, vidit. Sic Romulus augurio 
victor Romam vocavit; et ut eam prius legibus quam moenibus muniret, edixit ne quis vallum 
transiliret. Quod Remus irridens transilivit; eum iratus Romulus interfecit, his increpans verbis: 
"Sic deinceps malo afficietur quicumque transiliet moenia mea." Ita solus potitus est imperio 
Romulus. 


ROMULUS, ROMANORUM REX PRIMUS 


Romulus imaginem urbis magis quam urbem fecerat, deerant incolae. Erat in proximo lucus: hunc 
asylum fecit. Eo statim multitudo latronum pastorumque confugit. Cum vero ipse et populus 
uxores non haberent, legatos ad vicinas gentes misit, qui societatem connumbiumque peterent. 
Nusquam benigne legatio audita est: ludibrium etiam additum: "Quidni feminis quoque asylum 
aperuistis? Id enim compar foret connubium." Romulus aegritudinem animi dissimulans ludos 
parat: indici deinde finitimis spectaculum jubet. Multi convenere studio etiam videndae novae 

urbis, maxime Sabini cum liberis et conjugibus. Ubi spectaculi tempus venit, eoque deditae 
mentes cum oculis erant, tum, dato signo, virgines raptae sunt: et haec fuit statim causa 
bellorum. 


Sabini ob virgines raptas bellum adversus Romanos sumpserunt, et cum Romae appropinquarent, 
Tarpeiam virginem nacti sunt, quae aquae causa sacrorum hauriendae descenderat. Hujus pater 
Romanae praeerat arci. Titus Tatius Sabinorum dux Tarpeiae optionem muneris dedit, si 
exercitum suum in Capitolium perduxisset. Illa petiit quod Sabini in sinistris manibus gerebant, 
videlicet annulos et armillas. Quibus dolose promissis, Tarpeia Sabinos in arcem perduxit, ubi 
Tatius eam scutis obrui praecepit. Nam et scuta in laevis habuerant. Sic impia proditio celeri 
poena vindicata est. 


Romulus adversus Tatium processit, et in eo loco ubi nunc Romanum forum est pugnam conseruit. 
Primo impetu, vir inter Romanos insignis, nomine Hostilius fortissime dimicans cecidit; cujus 
interitu consternati Romani fugere coeperunt. Jam Sabini clamitabant: "Vicimus perfidos 
hospites, imbelles hostes. Nunc sciunt longe aliud esse virgines rapere, aliud pugnare cum viris." 
Tunc Romulus arma ad caelum tollens Jovi aedem vovit, et exercitus seu forte seu divinitus restitit. 
Proelium itaque redintegratur: sed raptae mulieres, crinibus passis, ausae sunt se inter tela 
volantia inferre; et hinc patres, inde viros deprecatae, pacem conciliarunt. 


Romulus cum Tatio foedus percussit, et Sabinos in urbem recepit. Centum ex senioribus elegit 
quorum consilio omnia ageret, qui ob senilem aetatem Senatus vocati sunt. Tres equitum 
centurias constituit; plebem in tringinta curias distribuit. His ita ordinatis, cum ad Caprae 
paludem exercitum lustraret, subito coorta est tempestas cum magno fragore tonitribusque, et 
Romulus e conspectu ablatus est: eum ad Deos abiisse vulgo creditum est; cui rei fidem fecit 
Proculus vir nobilis. Orta enim inter patres et plebem seditione, is in concionem processit, et 
jurejurando affirmavit Romulum a se visum augustiore forma quam fuisset, eumdemque 
praecipere ut seditionibus abstinerent, et virtutem colerent. Ita Romulus pro Deo cultus, et 
Quirinus est appellatus. 


NUMA POMPILIUS, ROMANORUM REX SECUNDUS 


Successit Romulo Numa Pompilius vir incluta justitia et religione. Is Curibus oppido Sabinorum 
accitus est. Cum Romam venisset, ut populum ferum religione molliret, sacra plurima instituit. 
Aram Vestae consecravit, et ignem in ara perpetuo alendum virginibus dedit. Flaminem Jovis 
sacerdotem creavit, eumque insigni veste et curuli sella ornavit. Duodecim Salios Martis 
sacerdotes legit, qui ancilia quaedam imperii pignora e caelo ut putabant, delapsa, ferre per 
urbem, canentes et rite saltantes solebant. Annum in duodecim menses ad cursum lunae 
descripsit: nefastos fastosque dies fecit: portas Jano gemino aedificavit, ut esset index pacis et 
belli: nam apertus in armis esse civitatem, clausus vero pacatos circa omnes populos, significabat. 


Leges quoque plurimas et utiles tulit Numa. Ut vero majorem institutis suis auctoritatem 
conciliaret, simulavit sibi cum Dea Aegeria esse colloquia nocturna, ejusque monitu se omnia 
quae ageret facere. Lucus erat quem medium fons perenni rigabat aqua: eo saepe Numa sine 
arbitris se inferebat, velut ad congressum Deae: ita omnium animos religione imbuit, ut fides et 
jusjurandum, non minus quam legum et poenarum metus cives continerent. Bellum quidem 
nullum gessit, sed non minus civitati profuit quam Romulus. Morbo extinctus, in Janiculo monte 
sepultus est. Ita duo deinceps reges, ille bello, hic pace, civitatem auxerunt. Romulus septem et 
triginta regnavit annos; Numa tres et quadraginta. 


TULLUS HOSTILIUS, ROMANORUM REX TERTIUS 

Mortuo Numa, Tullus Hostilius rex creatus est. Hic non solum proximo regi dissimilis, sed etiam 
Romulo ferocior fuit. Eo regnante, bellum inter Albanos et Romanos exortum est. Ducibus Hostilio 
et Suffetio placuit, paucorum manibus fata utriusque populi committi. Erant apud Romanos 
trigemini Horatii, trigemini quoque apud Albanos Curiatii. Cum eis agunt reges ut pro sua quisque 
patria dimicent ferro. Foedus ictum est ea lege, ut unde victoria, ibi quoque imperium esset. 
Itaque trigemini arma capiunt, et in medium inter duas acies procedunt. Consederant utrimque 
duo exercitus. Datur signum, infestisque armis terni juvenes magnorum exercituum animos 
gerentes concurrunt. 


Ut primo concurso increpuere arma, horror ingens spectantes perstrinxit. Consertis deinde 
manibus, statim duo Romani alius super alium expirantes ceciderunt: tres Albani vulnerati. Ad 
casum Romanorum conclamavit gaudio exercitus Albanus. Romanos jam spes tota deserebat. 
Unum Horatium tres Curiatii circumsteterant; is quamvis integer, quia tribus impar erat, fugam 
simulavit, ut singulos per intervalla secuturos separatim aggrederetur. Jam aliquantum spatii ex 
loco, ubi pugnatum est, aufugerat, cum respiciens vidit unum Curiatium haud procul ab se abesse. 
In eum magno impetu redit et dum Albanus exercitus inclamat Curiatiis, ut opem ferant fratri, 
jam Horatius eum occiderat. Alterum deinde, priusquam tertius posset consequi, interfecit. 


Jam singuli supererant sed nec spe nec viribus pares. Alterius erat intactum ferro corpus, et 
geminata victoria ferox animus. Alter fessum vulnere, fessum cursu trahebat corpus. Nec illud 
proelium fuit. Romanus exultans male sustinentem arma conficit, jacentemque spoliat. Romani 
ovantes ac gratulantes Horatium accipiunt, et domum deducunt. Princeps ibat Horatius, trium 
fratrum spolia prae se gerens. Cui obvia fuit soror, quae desponsa fuerat uni ex Curiatiis, visoque 
super humeros fratris paludamento sponsi, quod ipsa confecerat, flere et crines solvere coepit. 
Movit feroci juveni animum comploratio sororis in tanto gaudio publico: stricto itaque gladio 
transfigit puellam, simul eam verbis increpans: "Abi hinc cum immaturo amore ad sponsum; 
oblita fratrum, oblita patriae. Sic eat quaecumque Romana lugebit hostem." 


Atrox id visum est facinus patribus plebique; quare raptus est in jus Horatius et apud judices 
condemnatus. Jam acesserat lictor injiciebatque laqueum. Tum Horatius ad populum provocavit. 
Interea pater Horatii senex proclamabat filiam suam jure caesam fuisse; et juvenem amplexus, 
spoliaque Curiatiorum ostentans orabat populum ne se orbum liberis faceret. Non tulit populus 
patris lacrymas, juvenemque absolvit, magis admiratione virtutis, quam jure causae. Ut tamen 
caedes manifesta expiaretur, pater, quibusdam sacrificiis peractis, transmisit per viam tigillum, 
et filium capite adoperto velut sub jugum misit: quod tigillum sororium appellatum est. 


Non diu pax Albana mansit: nam Suffetius, dux Albanorum, cum invidiosum se apud cives videret 
quod bellum uno paucorum certamine finisset, ut rem corrigeret, Veientes adversus Romanos 
concitavit. lpse ab Tullo in auxilium arcessitus, aciem in collem subduxit, ut fortunam belli 
experiretur ac sequeretur. Qua re Tullus intellecta, dixit clara voce suo illud jussu Suffetium facere, 
ut hostes a tergo circumvenirentur. Quo audito, hostes territi victique sunt. Postera die Suffetius 
cum ad gratulandum Tulo venisset, jussu illius quadrigis religatus est, et in diversa distractus. 
Deinde Tullus Albam propter ducis perfidiam diruit, et Albanos Romam transire jussit. 


Roma interim crevit Albae ruinis: duplicatus est civium numerus: mons Caelius urbi additus, et 
quo frequentius habitaretur, eam sedem Tullus regiae cepit, ibique deinde habitavit. Auctarum 
virium fiducia elatus bellum Sabinis indixit; pestilentia insecuta est: nulla tamen ab armis quies 
dabatur. Credebat enim rex bellicosus salubriora militiae quam domi esse juvenum corpora; sed 
ipse quoque diuturno morbo est implicitus: tunc fracti simul cum corpore sunt spiritus illi feroces, 

nullique rei deinceps nisi sacris operam dedit. Memorant Tullum fulmine ictum cum domo 
conflagrasse. Tullus magna gloria belli regnavit annos duos et triginta. 


ANCUS MARCIUS, ROMANORUM REX QUARTUS 


Tullo mortuo, Ancum Marcium regem populus creavit. Numae Pompilii nepos Ancus Marcius erat, 
aequitate et religione avo similis. Tunc Latini cum quibus Tullo regnante, ictum foedus erat, 
sustulerunt animos, et incursionem in agrum Romanum fecerunt. Ancus, priusquam eis bellum 
indiceret, legatum misit qui res repeteret, eumque morem posteri retinuerunt. Id autem hoc 
modo fiebat. Legatus, ubi ad fines eorum venit, a quibus res repetuntur, capite velato, ait: "Audi, 
Jupiter; audite, fines hujus populi. Ego sum publicus nuncius populi Romani: verbis meis fides sit." 
Deinde peragit postulata. Si non deduntur res quas exposcit, hastam in fines hostium emittit, 
bellumque ita indicit. Legatus qui ea de re mittitur fecialis, ritusque belli indicendi jus fecilae 
appellatur. 


Legato Romano res repetenti superbe responsum est a Latinis; quare bellum hoc modo eis 
indictum est Ancus exercitu conscripto profectus, Latinos fudit, et oppidis deletis cives Romam 
traduxit. Cum autem in tanta hominum multitudine facinora clandestina fierent, Ancus carcerem 
in media urbe ad terrorem increscentis audaciae aedificavit: muro lapideo urbem circumdedit, et 
Janiculum montem, ponte sublicio in Tiberim facto, urbi conjunxit. Pluribus aliis rebus intra 
paucos annos confectis, immatura morte praereptus, non potuit praestare qualem promiserat 
regem. 


LUCIUS TARQUINIUS, PRISCUS, ROMANORUM REX QUINTUS 


Anco regnante, Lucius Tarquinius urbe Tarquinia profectus, cum conjuge et fortunis omnibus 
Romam commigravit. Additur haec fabula: scilicet ei advenienti aquila pileum sustulit, et super 
carpentum, ubi Tarquinius sedebat, cum magno clangore volitans, rursus capiti apte reposuit; 
inde sublimis abiit. Tanaquil conjux auguriorum perita regnum ei portendi intellexit: itaque virum 
complexa jussit eum alta sperare. Has spes cogitationesque secum portantes, urbem ingressi 
sunt, domicilioque ibi comparato, Tarquinius pecunia et industria dignitatem atque etiam Anci 
regis familiaritatem consecutus est, a quo tutor liberis relictus regnum intercepit, et ita 
administravit, quasi jure adeptus fuisset. 


Tarquinius Prisicus bellum cum Sabinis gessit, in quo bello equitum centurias numero auxit; 
nomine mutare non potuit, deterritus, ut ferunt, Accii Navii auctoritate. Accius, ea tempestate 
augur inclutus, id fieri posse negabat, nisi aves addixissent; iratus rex, in experimentum artis, 
eum interrogavit fieri ne posset quod ipse mente conceperat: Accius, augurio acto, fieri posse 
respondit. Atqui hoc, inquit rex, agitabam an cotem illam secare novacula possem. Potes ergo, 
inquit augur, et secuisse dicitur. Tarquinius Sabinos vicit, et filium tredecim annorum, quod in 
proelio hostem percussisset, praetexta et bulla donavit, unde haec ingenuorum puerorum 
insignia esse coeperunt. 


Supererant duo Anci filii, qui aegre ferentes se paterno regno fraudatos esse, regi paraverunt 
insidias. Ex pastoribus duos ferocissimos deligunt ad patrandum facinus. Ei, simulata rixa, in 
vestibulo regiae tumultuantur. Cum eorum clamor penitus in regiam pervenisset, vocati ad 
regem pergunt. Primo uterque simul vociferari coepit, et certatim alter alteri obstrepere. Cum 
vero jussi essent invicem dicere, unus ex composito rem orditur; dumque intentus in eum se rex 
totus averteret, alter elatam securim in ejus caput dejecit, et relicto telo, ambo foras se proripiunt. 


SERVIUS TULLIUS, ROMANORUM REX SEXTUS 

Servius Tullius matre nobili, sed captiva, natus est. Cum in domo Tarquinii Prisci educaretur, 
ferunt prodigium visu eventuque mirabile accidisse. Flammae species pueri dormientis caput 
amplexa est. Hoc viso Tanaquil summam ei dignitatem portendi intellexit; conjugi suasit ut eum 
non secus ac liberos suos educaret. Is postquam adolevit, a Tarquinio gener assumptus est; et 
cum Tarquinius occisus esset, Tanaquil, celata ejus morte, populum ex superiori parte aedium 
allocuta, ait regem, gravi quidem, sed non letali vulnere accepto, petere, ut, interim dum 
convalescit, Servio Tullio dicto audientes essent. Servius Tullius quasi precario regnare coepit, sed 
recte imperium administravit. 


Servius Tullius aliquod urbi decus addere voluit. Jam tum inclytum erat Dianae Ephesiae fanum. 
Id communiter a civitatibus Asiae factum fama ferebat. Itaque Latinorum populis suasit, ut et 
ipsi Romae fanum Dianae cum populo Romano aedificarent. Quo facto, bos mirae magnitudinis 
cuidam Latino nata dicitur, et responsum somnio datum eum populum summam imperii 
habiturum, cujus civis bovem illam immolasset. Latinus bovem ad fanum Dianae deduxit, et 
causam sacerdoti Romano exposuit. Sacerdos callidus dixit eum debere prius vivo flumine manus 
abluere. Dum Latinus ad Tiberim descendit, sacerdos bovem immolavit. Ita imperium civibus, 
sibique gloriam vindicavit. 


Servius Tullius filiam alteram ferocem mitem alteram habebat. Duo quoque Tarquinii Prisci filii 
longe dispares moribus erant: Tullia ferox Tarquinio miti nupserat; Tullia vero mitis Tarquinio 
feroci; seu mites, seu forte, seu fraude, perierunt: feroces morum similitudo conjunxit. Statim 
Tarquinius superbus a Tullia incitatus, advocato senatu, regnum paternum repetere coepit: qua 
re audita, Servius dum ad curiam contendit, jussu Tarquinii gradibus dejectus, et domum 
refugiens interfectus est. Tullia carpento vecta in forum properavit, virum e curia evocavit, et 
prima regem salutavit: a quo jussa a turba decedere, cum domum rediret, viso patris corpore, 
mulionem evitantem super ipsum corpus carpentum agere praecepit. Unde vicus ille Sceleratus 
dictus est. Servius Tullius regnavit annos quatuor et quadraginta. 


TARQUINIUS SUPERBUS, ROMANORUM REX SEPTIMUS ET ULTIMUS 


Tarquinius Superbus regnum sceleste occupavit. Tamen bello strenuus hostes domuit. Urbem 
Gabios in potestatem redegit fraude Sexti filii. Is cum indigne ferret eam urbem a patre expugnari 
non posse, ad Gabinos se contulit, patris in se saevitiam querens. Benigne a Gabinis exceptus est, 
et paulatim eorum benevolentiam fictis blanditiis alliciendo, dux belli electus est. Tum e suis 
unum ad patrem mittit sciscitatum quidnam se facere vellet. Pater nuncio filii nihil respondit, sed 
in hortum transiit; ibique inambulans, sequente nuncio, altissima papaverum capita baculo 
decussit. Nuncius fessus expectando redit Gabios. Sextus, cognito silentio patris simul ac facto, 
intellexit quid vellet pater. Primores civitatis interemit, patrique urbem sine ulla dimicatione 
tradidit. 


Postea Tarquinius Superbus Ardeam urbem oppugnavit. Ibi Tarquinius Collatinus sorore regis 
natus forte cenabat apud Sextum Tarquinium cum aliis juvenibus regiis. Incidit de uxoribus 
mentio: cum unusquisque, suam laudaret, placuit experiri. Itaque equis Romam petunt. Regias 
nurus in convivio et luxu deprehendant. Pergant inde Collatiam. Lucretiam Collatini uxorem inter 
ancillas in lanificio inveniunt. Ea ergo ceteris praestare judicatur. Paucis interjectis diebus, Sextus 
Collatiam rediit, et Lucretiae vim attulit. Illa postero die, advocatis patre et conjuge, rem exposuit, 
et se cultro, quem sub veste texerat, occidit. Conclamant vir paterque, et in exitium regum 
conjurant. Tarquinio Romam redeunti clausae sunt urbis portae, et exilium indictum. 


JUNIUS BRUTUS, ROMANORUM CONSUL PRIMUS 

Junius Brutus, sorore Tarquinii natus, cum eandem fortunam timeret in quam frater inciderat, 
qui ob divitias et prudentiam fuerat ab avunculo occisus, stultitiam finxit, unde Brutus dictus est. 
Profectus Delphos cum Tarquinii filiis, quos pater ad Apollinem muneribus honorandum miserat, 
baculo sambuceo aurum inclusum Deo donum tulit. Peractis deinde mandatis patris, juvenes 
Apollinem consuluerunt quisnam ex ipsis Romae regnaturus esset. Responsum est eum Romae 
summam potestatem habiturum, qui primus matrem oscularetur. Tunc Brutus perinde, atque 
casu prolapsus, terram osculatus est, quod ea communis sit mater omnium mortalium. 


Expulsis regibus, duo consules creati sunt, Junius Brutus et Tarquinius Collatinus, Lucretiae 
maritus. At libertas modo parta, per dolum et proditionem paene amissa est. Erant in juventute 
Romana adolescentes aliquot, sodales Tarquiniorum. Hi de accipiendis nocte in urbem regibus 
colloquuntur, ipsos Bruti consulis filios in societatem consilii assumunt. Sermonem eorum ex 
servis unus excepit: rem ad consules detulit. Scriptae ad Tarquinium litterae manifestum facinus 
fecerunt. Proditores in vincula conjecti sunt, deinde damnati. Stabant ad palum deligati juvenes 
nobilissimi, sed prae ceteris liberi consulis omnium in se oculos convertebant. Consules in sedem 
processere suam, missique lictores nudatos virgis caedunt, securique feriunt. Supplicii non 
spectator modo, sed et exactor erat Brutus, qui tunc patrem exuit, ut consulem ageret. 


Tarquinius deinde bello, aperto regnum recuperare tentavit. Equitibus praeerat Aruns Tarquinii 
filius: rex ipse cum legionibus sequebatur. Obviam hosti consules erant. Brutus ad explorandum 
cum equitatu antecessit. Aruns, ubi Brutum agnovit, inflammatus ira: "Ille est vir, inquit, qui nos 
patria expulit; en ille nostris decoratus insignibus magnifice incedit." Tum concitat calcaribus 
equum atque in ipsum consulem dirigit: Brutus avide se certamini offert. Adeo infestis animis 
concurrerunt ut ambo hasta transfixi ceciderint; fugatus est tamen Tarquinius. Alter consul 
Romam triumphans rediit. Bruti collegae funus quanto potuit apparatu fecit Brutum matronae 
ut parentem anno luxerunt. 


HORATIUS COCLES 


Porsenna rex Etruscorum ad restituendum Tarquinios cum infesto exercitu Romam venit. Primo 
impetu Janiculum cepit. Non usquam alias ante tantus terror Romanos invasit: ex agris in urbem 
demigrant; urbem ipsam sepiunt praesidiis. Alia urbis pars muris, alia Tiberi objecto, tuta 
videbatur. Pons sublicius iter paene hostibus dedit, nisi unus vir fuisset Horatius Cocles, illo 
cognomine quod in alio proelio oculum amiserat. Is pro ponte stetit, et aciem hostium solus 
sustinuit, donec pons a tergo interrumperetur: ipsa audacia obstupefecit hostes; ponte rescisso, 
armatus in Tiberim desiluit, et incolumis ad suos transnavit. Grata erga tantam virtutem civitas 
fuit; ei tantum agri datum est, quantum una die circumarari potuisset. Statua quoque in comitio 
posita est. 


MUCIUS SCAEVOLA 


Cum Porsenna Romam obsideret, Mucius vir Romanae constantiae senatum adiit, et veniam 
transfugiendi petiit, necem regis repromittens. Accepta potestate, in castra Porsennae venit. Ibi 
in confertissima turba prope regium tribunal constitit. Stipendium tunc forte militibus dabatur: 
et scriba cum rege pari fere ornatu sedebat. Mucius illum pro rege deceptus occidit. Apprehensus 
et ad regem pertractus, dextram accenso ad sacrificium foculo injecit; hoc supplicii a rea exigens, 
quod in caede peccasset. Attonitus miraculo rex juvenem amoveri ab altaribus jussit. Tum Mucius, 
quasi beneficium remunerans, ait trecentos, sui similes, adversus eum conjurasse. Qua re ille 
territus bellum, acceptis obsidibus, deposuit. 


CLAELIA VIRGO 

Porsenna Claeliam virginem nobilem inter obsides accepit. Cum ejus castra haud procul ripa 
Tiberis locata essent, Claelia deceptis custodibus noctu egressa, equum, quem sors dederat, 
arripuit, et Tiberim trajecit. Quod ubi regi nunciatum est, primo ille incensus ira Romam legatos 
misit ad Claeliam obsidem reposcendam. Romani eam excedere restituerunt. Tum rex virginis 
virtutem admiratus, eam laudavit, ac parte obsidum donare se dixit, permisitque ut ipsa quos 
vellet, legeret. Productis obsidibus, Claelia virgines puerosque elegit quorum aetatem injuriae 
obnoxiam sciebat, et cum eis in patriam rediit. Romani novam in femina virtutem novo genere 
honoris, statua equestri, donavere. In summa via sacra, fuit posita virgo insidens equo. 


PUBLIUS VALERIUS PUBLICOLA 


Tarquinius Collatinus se consulatu abdicavit, quod invisum esset populo Tarquinii nomen. Itaque 
consul creatus est Publius Valerius, quo adjutore Brutus reges ejecerat. Hic tamen, quia in locum 
Bruti mortui alterum consulem non subrogaverat, et domum in alto atque munito loco habebat, 
in suspicionem regni affectati venit. Quo cognito, apud populum questus est quod de se tale 
aliquid timuissent, et misit qui domum suam diruerent. Dempsit etiam secures fascibus, eosque 
in populi concione submisit, quasi major populi quam consulis majestas esset. Gratum id 
multitudini spectaculum fuit. Inde Valerio cognomen Publicolae datum est. Cum quartum consul 
fuisset, mortuus est adeo pauper, ut funeri sumptus deesset. Collectis a populo nummis est 
sepultus, et annuo matronarum luctu honoratus. 


FABII TRECENTI SEX 


Vexabantur incursionibus Veientium Romani. Tum Fabia gens senatum adit. Consul Fabius pro 
gente loquitur: "Vos alia bella curate: Fabios hostes Veientibus date: istud bellum privato sumptu 
gerere nobis in animo est." Ei gratiae ingentes actae sunt. Consul e curia egressus, comitante 
Fabiorum agmine, domum rediit. Manat tota urbe rumor: Fabios ad caelum laudibus ferunt; Fabii 
postera die arma capiunt. Nunquam exercitus neque minor numero, neque clariore fama et 
admiratione hominum per urbem incessit. Ibant sex et trecenti milites, omnes patricii, omnes 
unius gentis. Ad Cremeram flumen perveniunt. Is opportunus visus est focus communiendo 
praesidio. Hostes non semel fusi pacem supplices petunt. 


Veientes pacis impetratae brevi poenituit. Itaque, redintegrato bello, inierunt consilium insidiis 
ferocem hostem captandi. Multo successu Fabiis audacia crescebat: cum igitur palati passim 
agros popularentur, pecora a Veientibus obviam acta sunt; ad quae progressi Fabii, in insidias 
circa ipsum iter locatas delapsi sunt, et omnes ad unum perierunt. Dies quo id factum est inter 
nefastos relatus fuit: porta qua profecti fuerant, Scelerata est appellata. Unus omnino superfuit 
ex ea gente, qui, propter aetatem impuberem, domi relictus fuerat. Is genus propagavit ad 
Quintum Fabium Maximum qui Annibalem mora fregit. 


AULUS POSTHUMIUS DICTATOR 


Tarquinius ejectus ad Mamilium Tusculanum generum suum confugerat: cum ille Romanos 
graviter urgeret, nova Romae dignitas creata est quae Dictatura appellata est, major quam 
consulatus. Tunc creatus est magister equitum, qui dictatori etiam obsequeretur. Aulus 
Posthumius dictator factus, cum hostibus apud Regillum lacum conflixit, ubi cum victoria nutaret, 
magister equitum equis frenos detrahi jussit, ut irrevocabili impetu ferrentur: itaque et aciem 
Latinorum fuderunt, et castra ceperunt. Tarquinius Cumas se contulisse dicitur, in eaque urbe 
senio et aegritudine esse confectus. 


MENENIUS AGRIPPA 

Menenius Agrippa concordiam inter patres plebemque restituit: nam cum plebs a patribus 
secessisset, quod tributum et militiam non toleraret, Agrippa vir facundus, ad plebem missus est; 
qui intromissus in castra nihil aliud quam narrasse fertur: "Olim humani artus, cum ventrem 
otiosum cernerent, ab eo discordarunt, conspiraruntque ne manus ad os cibum ferrent, nec os 
acciperet datum, nec dentes conficerent. At dum ventrem domare volunt, ipsi quoque defecerunt, 
totumque corpus ad extremam tabem venit: inde apparuit ventris haud segne ministerium esse, 
eumque acceptos cibos per omnia membra disserere, et cum eo in gratiam redierunt. Sic senatus 
et populus quasi unum corpus discordia pereunt concordia valent." 


Hac fabula, Menenius flexit hominum mentes: plebs in urbem regressa est. Creavit tamen 
tribunos, qui libertatem suam adversus nobilitatis superbiam defenderent. Paulo post mortuus 
est Menenius, vir omni vita pariter patribus ac plebi carus; post restitutam civium concordiam 
carior plebi factus. Is tamen in tanta paupertate decessit, ut eum populus collatis quadrantibus 
sepeliret, locum sepulcro senatus publice daret. Potest consolari pauperes Menenius, sed multo 
magis docere locupletes, quam non sit necessaria solidam laudem cupienti nimis anxia divitiarum 
comparatio. 


QUINCTIUS CINCINNATUS 


Aequi consulem Minucium atque exercitum ejus circumcessos tenebant: id ubi Romae nunciatum 
est, tantus pavor, tanta trepidatio fuit, quanta si urbem ipsam, non castra, hostes obsiderent: 
cum autem in altero consule parum esse praesidii videretur, dictatorem dici placuit, qui rem 
afflictam restitueret. Quinctius Cincinnatus, omnium consensu, dictator est dictus. Ille spes unica 
imperii Romani trans Tiberim quatuor jugerum colebat agrum. Ad quem missi legati nudum eum 
arantem offenderint. Salute data invicem redditaque, Quinctius togam propere e tugurio 
proferre uxorem Raciliam jussit, ut senatus mandata togatus audiret. 


Postquam absterso pulvere ac sudore, toga indutus processit Quinctius, dictatorem eum legati 
gratulantes consalutant, quantus terror in exercitu sit exponunt. Quinctius igitur Romam venit, 
et antecedentibus litoribus domum deductus est. Postero die profectus, caesis hostibus, 
exercitum Romanum liberavit. Urbem triumphant ingressus est. Ducti ante currum hostium 
duces, militaria signia praelata: secutus est exercitus praeda onustus; epulae instructae ante 
omnium domos. Quinctius sexto decimo die dictatura, quam in sex menses acceperat, se 
abdicavit, et ad boves rediit triumphalis agricola. 


CAIUS MARCIUS CORIOLANUS 


Caius Marcius gentis patriciae, a captis Coriolis urbe Volscorum Coriolanus dictus est. Patre 
orbatus adhuc puer sub matris tutela adolevit. Sortitus erat a natura nobiles ad laudem impetus; 
sed quia doctrina non accessit, irae impotens, obstinataeque pervicaciae fuit. Cum prima 
stipendia facere coepisset adolescens, e multis proeliis quibus interfuit nunquam rediit, nisi 
donatus coroni aliove militari praemio. In omni vitae ratione nihil aliud sibi proponebat quam ut 
matri placeret: cumque illa audiret filium laudari, aut corona donari videret, tum demum felicem 
se putabat. Ea oblectanda et colenda satiari non poterat. Illa cupiente, uxorem duxit: illius in 
aedibus cum uxore habitavit. 


Coriolanum, post victoriam ejus opera maxime partam, Posthumius consul apud milites laudavit: 
eum militaribus donis onerare voluit; agri centum jugera, decem captivos, totidem ornatos equos, 
centum boves et argenti pondus quantum sustinere potuisset, offerebat. Coriolanus vero nihil ex 
his omnibus accepit, praeter unius hospitis captivi salutem et equum. Consul factus, gravi annona 
advectum e Sicilia frumentum magno pretio, dandum populo curavit, ut plebs agros, non 

seditiones coleret. Qua de causa damnatus ad Volscos concessit, eosque adversus Romanos 
concitavit. Imperator a Volscis factus, ad quartum ab urbe lapidem castra posuit, et agrum 
Romanum est populatus. 


Missi sunt Roma ad Coriolanum oratores de pace, sed atrox responsum retulerunt; iterum deinde 
missi, ne in castra quidem recepti sunt. Sacerdotes quoque suis infulis velati ad eum iverunt 
supplices, nec magis animum ejus flexerunt: stupebat senatus, trepidabat populus, viri pariter ac 
mulieres exitium imminens lamentabantur. Tum Veturia Coriolani mater, et Volumnia uxor duos 
parvos filios secum trahens, castra hostium petierunt. Ubi matrem aspexit Coriolanus: "O patria 
inquit, vicisti inm meam admotis matris meae precibus, cui tuam in me injuriam condono." 
Complexus inde suos castra movit, et exercitum ex agro Romano abduxit. Coriolanus postea a 
Volscis, ut proditor, occisus dicitur. 


LUCIUS VIRGINIUS CENTURIO 


Anno trecentesimo ab urbe condita, pro duobus consulibus decemviri creati sunt, qui allatas e 
Graecia leges populo proponerent. Unus ex eis Appius Claudius virginem plebeiam adamavit, 
quam cum Appius non posset pretio ac spe pellicere, clienti suo negotium dedit, ut eam in 
servitutem deposceret: facile victurus cum ipse esset et accusator et judex. Lucius Virginius 
puellae pater tunc aberat militiae causa. Cliens igitur virgini venienti in forum injecit manum, 
affirmans suam esse servam: eam sequi se jubet; ni faciat, minatur se cunctantem vi 
abstracturum. Pavida puella stupente, ad clamorem nutricis fit concursus. Cum ille puellam non 
posset abducere eam, vocat in jus ipso Appio judice. 


Interea missi nuncii ad Virginium properant. Is prima luce Romam advenit, cum jam civitas in 
foro expectatione erecta staret. Virginius statim in foruni lacrymabundus et civium opem 
implorans filiam suam deducit. Appius obstinatum gerens animum in tribunal ascendit, et 
Virginiam clienti suo addixit. Tum pater, ubi nihil usquam auxilii vidit; "Quaeso, inquit, Appi, 
ignosce patrio dolori, sine me filiam ultimo alloqui." Data venia, pater filiam in secretum abducit. 
Ab lanio cultrum arripit, et pectus puellae transfigit. Tum ferro sibi viam facit, et respersus cruore 
ad exercitum profugit. Concitatus exercitus montem Aventinum occupavit; decem tribunos 
militum creavit; decemviros magistratu se abdicare coegit, eosque omnes aut morte aut exitio 
mulctavit: ipse Appius Claudius in carcere necatus est. 


CAIUS LICINIUS STOLO 


Fabius Ambustus ex duabus filiabus majorem Aulo Sulpitio patricio, minorem Licinio Stoloni 
plebeio, conjugem dedit. Aulus Sulpitius tribunus militum erat potestate consulari. Cum in ejus 
domo sorores Fabiae inter se tempus sermonibus tererent, forte incidit ut Sulpitius de foro 
domum se reciperet, et ejus lictor forem, ut mos est, virga percuteret; minor Fabia moris ejus 
insueta id expavit: risus sorori fuit miranti sororem id ignorare. Confusam eam cum pater vidisset, 
sciscitanti confessa est eam esse causam doloris, quod viro plebeio juncta esset. Consolatur filiam 
Ambustus, polliceturque eosdem honores domi propediem visuram quos apud sororem videat. 
Inde consilia inire coepit cum genero, qui, ubi tribunatum plebis aggressus est, legem tulit ut alter 
consul ex plebe crearetur. Lex resistentibus patribus lata tamen est, et primus Licinius Stolo 
consul e plebe factus. 


MARCUS FURIUS CAMILLUS 


Cum Marcus Furius Camillus urbem Falerios obsideret, ludi magister plurimos et nobilissimos 
inde pueros, velut ambulandi gratia, eductos, in castra Romanorum perduxit: quibus Camillo 

traditis, non erat dubium quin Falisci, deposito bello, sese Romanis dedituri essent; sed Camillus 
perfidiam proditoris detestatus: "Non ad similem tui inquit, venisti; sunt belli sicut et pacis jura: 
arma habemus non adversus eam aetatem cui etiam captis urbibus parcitur, sed adversas 
armatos qui castra Romana oppugnaverunt." Denudari deinde ludi magistrum jussit, eum 
manibus post tergum alligatis in urbem reducendum pueris tradidit, virgasque eis dedit, quibus 
euntem verberarent. Statim Falisci, beneficio magis quam armis victi, portas Romanis aperuerunt. 


Camillus post multa in patriam merita judicio populi damnatus exsulatum abiit. Urbe egrediens 
ab Diis precatus esse dicitur, ut si innoxio sibi ea injuria fieret, desiderium sui facerent ingratae 
patriae quamprimum: neque multo postea res evenit. Nam Galli Senones Clusium Etruriae 
oppidum obsederunt. Clusini novo bello exterriti ab Romanis auxilium petierunt. Missi sunt Roma 
tres legati, qui Gallos monerent ut ab oppugnatione desisterent. Ex his legatis unus contra jus 
gentium in aciem processit, et ducem Senonum interfecit. Qua re commoti Galli, petitis in 
deditionem legatis nec impetratis, ad urbem venerunt et exercitum Romanum apud Alliam 
fluvium ceciderunt die decimo sexto calendas augusti: qui dies inter nefastos relatus, Alliensis 
dictus est. 


Galli victores paulo ante solis occasum ad urbem Romam perveniunt. Postquam hostes adesse 
nunciatum est, juventus Romana duce Manlio in arcem conscendit; seniores vero domos ingressi 
adventum Gallorum obstinato ad mortem animo expectabant. Qui inter eos curules magistratus 
gesserant, ornati honorum insignibus in vestibulis aedium eburneis sellis insedere ut cum venisset 
hostis, in sua dignitate morerentur. Interim Galli domos patentes ingressi vident viros ornatu et 
vultus maiestate Diis simillimos: cum Galli ad eos veluti simulacra, conversi starent, unus ex his 
senibus dicitur Gallo barbam suam permulcenti scipionem eburneum in caput incussisse. Iratus 
Gallus eum occidit: ab eo initium caedis ortum est. Deinde ceteri omnes in sedibus suis trucidati 
sunt. 


Galli deinde impetum facere in arcem statuunt. Primo, militem qui tentaret viam praemiserunt. 
Tum nocte sublustri sublevantes invicem et trahentes alii alios in summum saxum evaserunt, 
tanto silentio ut non solum custodes fallerent, sed ne canes quidem, sollicitum animal excitarent. 
Anseres non fefellere, quibus in summa inopia Romani abstinuerant, quia aves erant Junoni 
sacrae; quae res Romanis saluti fuit. Namque clangore anserum alarumque crepitu excitus, 
Manlius vir bello egregius, ceteros ad arma vocans Gallos ascendentes dejecit: unde mos iste 
incessit ut solemni pompa, canis in furca suffixus feratur; anser vero velut triumphans in lectica 
et veste stragula gestetur. 


Tunc consensu omnium placuit ab exilio Camillum acciri; missi igitur ad eum legati ipseque 
dictator absens dictus est. Interim fames utrumque exercitum urgebat: at, ne Galli putarent 
Romanos ea necessitate ad deditionem cogi, multis locis de Capitolio panis jactatus est in 
hostium stationes. Ea re adducti sunt Galli ut haud magna mercede obsidionem relinquerent. 
Pactum est pretium mille pondo auri. Nondum omni auro appenso Camillus dictator intervenit, 
collectis Romani exercitus reliquiis; auferri aurum de medio jubet, denunciatque Gallis ut se ad 
proelium expediant. Instruit deinde aciem, et Gallos internecione occidit. Ne nuncius quidem 
cladis relictus est. Dictator, recuperati, ex hostibus patria, triumphans urbem ingressus est, et a 
militibus parens patriae, conditorque alter urbis appellatus est. 


TITUS MANLIUS TORQUATUS 


Titus Manlius ob ingenii et linguae tarditatem a patre rus relegatus fuerat. Cum audisset patri 
diem dictam esse a Pomponio tribuno plebis, cepit consilium rudis quidem et agrestis animi, sed 
pietate laudabile. Cultro succinctus mane in urbem, atque a porta confestim ad Pomponium 

pergit: introductus cultrum stringit, et super lectum Pomponii stans, se eum transfixurum 
minatur, nisi ab incoepta accusatione desistat. Pavidus tribunus, quippe qui cerneret ferrum ante 
oculos micare, accusationem demisit. Ea res adolescenti honori fuit, quod animum ejus acerbitas 
paterna a pietate non avertisset, ideoque eodem anno tribunus militum factus est. 


Cum postea Galli ad tertium lapidem trans Anionem fluvium castra posuissent, exercitus 
Romanus ab urbe profectus est, et in citeriore ripa fluvii constitit. Pons in medio erat: tunc Gallus 
eximii corporis magnitudine in vacuum pontem processit, et quam maxima voce potuit: "Quem 
nunc, inquit, Roma fortissimum habet, is procedat ad pugnam, ut eventus ostendat utra gens 
bello sit melior " Diu inter primores juvenum Romanorum silentium fuit. Tum Titus Manlius ex 
statione ad imperatorem pergit: "Injussu tuo, inquit, imperator, extra ordinem nunquam 
pugnaverim, non, si certam victoriam videam. Si tu permittis, volo isti belluae ostendere me ex 
ea familia ortum esse, quae Gallorum agmen ex rupe Tarpeia deturbavit. Cui imperator: Macte 
virtute, inquit, Tite Manli, esto: perge, et nomen Romanum invictum praesta." Armant deinde 
juvenem aequales scutum capit, Hispano cingitur gladio ad propiorem pugnam  habili. 
Expectabat eum Gallus solide laetus et linguam ab irrisu exerens. Ubi constitere inter duas acies, 
Gallus ensem cum ingenti sonitu in arma Manlii dejecit. Manlius vero insinuavit sese inter corpus 
et arma Galli, atque uno et altero ictu ventrem transfodit: jacenti torquem detraxit, quem cruore 
respersum collo circumdedit suo. Defixerat pavor cum admiratione Gallos; Romani alacres 
obviam militi suo progrediuntur, et gratulantes laudantesque ad imperatorem perducunt. 
Manlius inde Torquati nomen accepit. 


Idem Manlius, postea consul factus bello Latino ut disciplinam militarem restitueret, edixit ne 
quis extra ordinem in hostes pugnaret. Forte filius ejus accessit prope stationem hostium: is qui 
Latino equitatui praeerat ubi consulis filium agnovit, "Visne, inquit, congredi mecum ut singularis 
proelii eventu cernatur quantam eques Latinus Romano praestet?" Movit ferocem animum 
juvenis seu ira, seu detractandi certaminis pudor. Oblitus itaque imperii paterni in certamen ruit, 
et Latinum ex equo excussum transfixit, spoliisque lectis in castra ad patrem venit. Extemplo 
filium  aversatus consul milites classico advocat: qui postquam frequentes convenere: 
"Quandoquidem inquit, tu, fili, contra imperium consulis pugnasti oportet ut disciplinam poena 
tua restituas. Triste exemplum, sed in posterum salubre juventuti eris. "I, lictor, deliga ad palum." 
Metu omnes obstupuere; sed postquam cervice caesa fusus est cruor, in questus et lamenta 
erupere. Manlio Romam redeunti seniores tantum obviam exierunt: juventus et tunc eum et omni 
deinde vita exsecrata est. 


PUBLIUS DECIUS PUBLIUS 


Decius sub Valerio consule tribunus militum fuit. Cum exercitus Romanus in angustiis clausus 
esset, Decius conspexit editum collem imminentem hostium castris. Accepto praesidio verticem 
occupavit, hostes terruit, et spatium consuli dedit ad subducendum agmen in aequiorem locum. 
Ipse intempesta nocte per medias hostium custodias somno oppressas incolumis evasit. Quare 
ab exercitu donatus est corona civica, quae dabatur ei qui obsidione cives liberasset. Consul fuit 
bello Latino cum Manlio Torquato. Tunc cum utrique consuli somnio obvenisset eum populum 
victorem fore, cujus dux in proelio cecidisset, convenit inter eos, ut is cujus cornu in acie laboraret, 
Diis se Manibus devoveret: inclinante sua parte, Decius se et hostes Diis Manibus devovit. 
Armatus in equum insiluit, ac se in medios hostes immisit. Corruit obrutus telis, et victoriam suis 
reliquit. 


VALERIUS CORVINUS 

Bello Gallico, cum Romani in stationibus quieti tempus tererent, Gallus quidam magnitudine 
atque armis insignis ante alios progressus est; quatiensque scutum hasta, cum silentium fecisset, 
unum e Romanis per interpretem provocavit, qui secum ferro decernere, Marcus erat Valerius 
tribunus militum adolescens, qui prius sciscitatus consulis voluntatem, in medium armatus 
processit: tunc res visu mirabilis accidisse fertur; nam cum jam manum consereret Valerius, 
repente in galea ejus corvus insedit in hostem versus. Ales non solum captam semel sedem tenuit, 
sed quotiescumque certamen initum est, levans se alis, os oculosque Galli rostro et unguibus 
appetiit. Hostem territum talis prodigii visu, oculisque simul ac mente turbatum Valerius 
obtruncat. Corvus e conspectu elatus orientem petit. Inde Valerius Corvinus dictus est. 


Valerius Corvinus annos tres et viginti natus consul creatus, Samnites bis proelio fudit. Non alias 
dux militi carior fuit, quia nullus militi familiarior. Omnia inter infimos militum munia haud 
gravate obibat. In ludo etiam militari, cum velocitatis viriumque certamina inter se aequales 
ineunt, Valerius ipse cum eis certabat, nec quemquam aspernabatur parem qui se offerret. 
Semper comis et eodem vultu seu vinceret, seu vinceretur. Cum postea in exercitu orta esset 
gravis seditio, parsque militum a ceteris defecisset, et ducem sibi fecisset, adversus eos Valerius 
dictator missus est: qui ubi in conspectum venit, benigne milites allocutus, extemplo omnium iras 
permulsit, seditionemque compressit: adeo hominum animos conciliat comitas affabilitasque 
sermonis! 


SPURIUS POSTHUMIUS 


Spurius Posthumius consul cum bellum adversus Samnites gereret, a Pontio Thelesino duce 
hostium in insidias inductus est: is namque simulatos transfugas misit qui Romanos monerent 
Luceriam Apuliae urbem a Samnitibus obsideri. Non erat dubium quin Romani Lucerinis bonis ad 
fidelibus sociis opem ferrent. Luceriam duae viae ducebant, altera longior et tutior, altera brevior 
et periculosior. Festinatio breviorem elegit. Itaque cum in insidias venissent, qui locus Furculae 
Caudinae vocabatur, et fraus hostilis apparuisset, retro viam qua venerant repetunt; at eam 
hostium praesidio clausam inveniunt: sistunt igitur gradum, et omni spe evadendi adempta, 
intuentes alii alios diu immobiles silent; deinde erumpunt in querelas adversas duces, quorum 
temeritate in eum locum erant adducti. Ita noctem tum cibi, tum quietis immemores traduxerunt. 


Nec Samnites ipsi quid sibi faciendum in re tam laeta sciebant. Pontius accitum patrem 
Herennium rogavit quid fieri placeret. Is, ubi audivit inter duos saltus clausum esse exercitum 
Romanum, dixit aut omnes esse occidendos, ut vires frangerentur, aut omnes dimittendos, esse 
incolumes, ut beneficio obligarentur. Neutra sententia accepta fuit: interea Romani necessitate 
victi legatos mittunt qui pacem petant. Pax concessa est ea lege ut omnes sub jugum 
traducerentur. Itaque paludamenta consulibus detracta, ipsique primi sub jugum missi, deinde 
singulae legiones: cirrumstabant armati hostes exprobrantes illudentesque, Romanis e saltu 
egressis lux ipsa morte tristior fuit: pudor fugere colloquia et coetus hominum cogebat. Sero 
Romam ingressi sunt et se in suis quisque aedibus abdiderunt. Deliberante senatu de pace 
Caudina, Posthumius sententiam dicere jussus: "Turpi sponsione, inquit, qua me obstrinxi, non 
tenetur populus Romanus, quando ejus injussu facta est; nec quidquam ex ea praeter corpus 
meum debetur Samnitibus. Eis dedite me nudum vinctumque: in me unum saeviant; exsolvam 
religione populum." Senatus hanc animi magnitudinem admiratus Posthumium laudavit, ejusque 
sententiam secutus est. Traditus est igitur Posthumius fecialibus, qui eum ad Samnites ducerent. 
Vestis ei detracta; manus post tergum vinctae sunt; cumque apparitor, verecundia maiestatis, 
Posthumium laxe vinciret: " Quin tu, inquit ipse Posthumius, adducis lorum, ut justa fiat deditio?" 
Tum ubi in coetum Samnitium venit, facta deditione, Posthumius fecialis femur genu, quanta 
potuit vi percussit et clara voce ait se Samnitem civem esse, illum legatum: fecialem a se contra 

jus gentium violatum; eo justius bellum adversus Samnites fore. Accepta non fuit Samnitibus ista 
deditio, Posthumiusque in castra Romana inviolatus rediit. 


LUCIUS PAPIRIUS CURSOR 


Lucius Papirius, cum dictatorem se adversis ominibus contra Samnites profectum esse sensisset, 
ad auspicia repetenda Romam regressus est, ac prius Quinto Fabio magistro equitum edixit ut 
sese loco teneret neu absente se manum cum hoste consereret. Fabius post dictatoris 
profectionem, opportunitate ductus acie cum Samnitibus conflixit. Neque melius res geri 
potuisset, si adfuisset dictator. Non miles duci, non dux militi defuit. Viginti millia hostium eo die 
caesa traduntur. Haud multo post dictator advenit plenus minarum iraeque Statim advocata 
concione spoliari magistrum equitum, virgasque ac secures expediri jussit. Tam Fabius militum 
fidem implorare coepit. Clamor in tota concione est ortus: alibi preces, alibi minae audiebantur. 
Itaque es in posterum diem est dilata. 


Magister equitum noctu clam ex castris Romam profugit, quem dictator ipse secutus est. Vocato 
senatu iterata contentio est; prehendi Fabium Papirius jussit. Tum Fabii pater ad populum 
provocavit. Populus Romanus ad preces et obtestationem versus, oravit dictatorem ut veniam 
adolescentiae Fabii daret. lpse adolescens ejusque pater procumbere ad genus dictatoris 
coepeerunt, iramque deprecari. Tot precibus cessit Papirius. 


Is fuit vir non animi solum vigore, sed etiam corporis viribus excellens. Praecipua pedum 
pernicitas inerat, quae cognomen etiam dedit. Idem comis et iocorum studiosus. Quadam die 
inambulans ante tabernaculum, praetorem Praenestinum, qui per timorem segnius suos in 
proelium duxerat, vocari jussit, et postquam cum graviter increpuit: "Lictor, expedi, inquit, 
secures," et cum praetorem vidisset metu mortis attonitum: "Agedum, lictor, inquit, exscinde 
radicem hanc incommodam ambulantibus." Deinde praetorem mulcta dicta dimisit. 


PUBLIUS VALERIUS LAEVINUS 


Tarentinis quod Romanorum legatis injuriam fecissent, bellum indictum est. Quibus auxilio venit 
Pyrrhus, rex Epirotarum qui genus ab Achille ducebat. Contra Pyrrhum missus est consul Laevinus, 
qui, cum exploratores regis cepisset, jussit eos per castra Romana circumduci, tumque incolumes 
dimitti, ut ea quae vidissent Pyrrho renuntiarent. Mox commissa pugna, cum jam hostes pedem 
referrent, rex elephantos in Romanorum agmen agi jussit; tuncque mutata est proelii fortuna. 
Romanos vastorum corporum moles, terribilisque superadstantium armatorum species turbavit. 
Equi etiam ad conspectum et odorem belluarum exterriti, sessores aut excutiebant, aut secum in 
fugam abripiebant. Nox proelio finem fecit. 


Pyrrhus captivos Romanos summo honore habuit; occisos sepelivit, quos cum adverso vulnere et 
truci vultu etiam mortuos jacere cerneret, manus ad caelum tulisse dicitur cum hac voce. "Ego 
talibus viris brevi orbem terrarum subegissem." Deinde ad urbem Romam magnis itineribus 
contendit: omnia igne et ferro vastavit, ad vicesimum ab urbe lapidem castra posuit. Pyrrho 
obviam venit Laevinus cum novo exercitu; quo viso rex ait sibi eamdem adversus Romanos esse 
fortunam, quam Herculi adversus hydram, cui tot capita renascebantur, quot praecisa fuerant: 
deinde in Campaniam se recepit; missos a senatu de redimendis captivis legatos honorifice 
excepit; captivos sine pretio reddidit, ut Romani, cognita jam ejus virtute, cognoscerent etiam 
liberalitatem. 


Erat Pyrrho utpote magno et forti viro mitis ac placabilis animus. Solet enim magni animi comes 
esse clementia: ejus humanitatem experti sunt Tarentini: ei scilicet, cum sero intellexissent se pro 

socio dominum accepisse, sortem suam liberis vocibus querebantur, et de Pyrrho multa temere 
effutiebant, maxime ubi vino incaluerant. Itaque arcessiti ad regem sunt nonnulli, qui de eo in 
convivio proterve locuti fuerant; sed periculum simplex confessio culpae discussit. Nam cum rex 
percontatus fuisset an ea quae ad aures suas pervenerant, dixissent? "Et haec diximus, inquiunt, 
rex; et nisi vinum defecisset, longe plura et graviora dicturi fuimus." Pyrrhus qui malebat vini, 
quam hominum eam culpam videri, subridens eos dimisit. Pyrrhus igitur, cum putaret sibi 
gloriosum fore pacem et foedus cum Romanis post victoriam facere, Romam misit legatum 
Cineam, qui pacem aequis conditionibus proponeret. Erat is regi familiaris magnaque apud eum 
gratia valebat. Dicere solebat Pyrrhus se plures urbes Cineae eloquentia, quam armorum vi, 
expugnasse. Cineas tamen regiam cupiditatem non adulabatur: nam cum in sermone Pyrrhus ei 
sua consilia aperiret, dixissetque se velle Italiam ditioni suae subjicere, respondit Cineas: 
"Superatis Romanis, quid agere destinas, O rex?" Italiae vicina est Sicilia, inquit Pyrrhus, nec 
difficile erit eam armis occupare. Tunc Cineas: "Occupata Sicilia, quid postea acturus es?" Rex qui 
nondum Cineae mentem perspiciebat: In Africam, inquit, trajicere mihi animus est. Pergit Cineas: 
"Quid deinde, O rex?" Tum denique, Mi Cinea, ait Pyrrhus, nos quieti dabimus dulcique otio 
fruemur. "Quin tu, respondit Cineas, isto otio jam nunc frueris ?" 


Romam itaque venit Cineas, et domos principum cum ingentibus donis circrumibat. Nusquam vero 
receptus est. Non a viris solum, sed et a mulieribus spreta ejus munera. Introductus deinde in 
curiam, cum regis virtutem propensumque in Romanos animum verbis extolleret, et de 
conditionum aequitate dissereret, sententia senatus ad pacem et foedus faciendum inclinabat; 
tum Appius Claudius senex et caecus in curiam lectica deferri se jussit, ibique gravissima oratione 
pacem dissuasit: itaque responsum Pyrrho a senatu est eum, donec Italia excessisset, pacem cum 
Romanis habere non posse. Senatus quoque vetuit captivos omnes, quos Pyrrhus reddiderat, ad 
veterem statum redire priusquam bina hostium spolia retulissent. Quare legatus ad regem 
reversus est: quo cum Pyrrhus quaereret qualem Romam comperisset, respondit urbem sibi 
templum senatum vero consessum regum esse visum. 


CAIUS FABRICIUS 


Caius Fabricius unus fuit ex legatis qui ad Pyrrhum de captivis redimendis venerant. Cujus 
postquam audivit Pyrrhus magnum esse apud Romanos nomen ut viri boni et bello egregii, sed 
admodum pauperis, cum prae ceteris benigne habuit, eique munera atque aurum ob. tulit. 
Omnia Fabricius repudiavit. Postero die cum illum Pyrrhus vellet exterrere conspectu subito 
elephantis, imperavit suis ut bellua post aulaeum admoveretur Fabricio secum colloquenti. Quod 
ubi factum est, signo dato remotoque aulaeo repente bellua stridorem horrendum emisit, et 
proboscidem super Fabricii caput suspendit. At ille placidus subrisit, Pyrrhoque dixit: "Non me 
hodie magis tua commovet bellua, quam heri tuum aurum pellexit." 


Fabricii virtutem admiratus Pyrrhus, illum secreto invitavit ut patriam desereret, secumque vellet 
vivere, quarta etiam regni sui parte oblata; cui Fabricius respondit: "Si me virum bonum judicas, 
cur me vis corrumpere? Sin vero malum, cur me ambis?" Anno interjecto, omni spe pacis inter 
Pyrrhum et Romanos conciliandae ablata, Fabricius consul factus, contra eum missus est. 
Cumque vicina castra ipse et rex haberent, medicus regis nocte ad Fabricium venit, eique 
pollicitus est, si praemium sibi proposuisset, se Pyrrhum veneno necaturum. Hunc Fabricius 
vinctum reduci jussit ad dominum, et Pyrrho dici quae contra caput ejus medicus spopondisset. 
Tunc rex admiratus eum dixisse fertur: "Ille est Fabricius qui difficilius ab honestate, quam sol a 
Suo cursu posset averti." 

Cum Fabricius apud Pyrrhum legatus esset, Cineam audivit narrantem esse quemdam Athenis, 
qui se sapientem profiteretur, eumdemque dicere omnia quae faceremus ad voluptatem se 
referenda. Tunc Fabricium exclamasse ferunt: " Utinam id hostibus nostris persuadeatur, quo 
facilius vinci possint, cum se voluptatibus dederint!" Nihil magis ab ejus vita alienum quam 
voluptas et luxus. Tota ejus supellex argentea salino uno constabat, et patella ad usum sacrorum, 
quae tamen ipsa corneo pediculo sustinebatur. Cenabat ad focum radices et herbas, quas in agro 
repurgando vulserat, cum legati a Samnitibus ad eum venerunt, magnamque ei pecuniam 
obtulerunt; quibus respondit: "Quandiu cupi ditatibus imperare potero, nihil mihi ista pecunia 
opus erit: hanc ad illos reportate qui ea indigent." 


Caius Fabricius cum Rufino viro nobili simultatem gerebat ob morum dissimilitudinem, cum ille 
pecuniae contemptor esset, hic vero avarus et furax existimaretur. Quia tamen Rufinus egregie 
fortis ac bonus imperator erat, magnumque et grave bellum imminere videbatur, Fabricius 
auctor fuit, ut Rufinus consul crearetur: cumque is deinde Fabricio gratias ageret, quod se homo 
inimicus consulem fecisset: "Nihil est, inquit Fabricius, quod mihi gratias agas, si malui compilari 
quam venire." Eumdem postea Fabricius censor factus senatu movit, quod argenti facti decem 
pondo haberet. Fabricius omnem vitam in gloriosa paupertate exegit, adeoque inops decessit, ut 
unde dos filiarum expediretur non reliquerit. Senatus patris sibi partes desumpsit, et datis ex 
communi aerario dotibus eas collocavit. 


MANIUS CURIUS 


Manius Curius contra Samnites profectus eos ingenibus proeliis vicit concione ait. Romam 
regressus in concione ait "Tantum agri cepi, ut solitudo futura fuerit, nisi tantum hominum 
cepissem: tantum porro hominum cepi, ut fame perituri fuerint, nisi tantam agri cepissem." Ex 
tam opulenta victoris, adeo ditari noluit, ut quam a malevolis interversae pecuniae argueretur, 
gutto ligneo, quo uti ad sacrificia consueverat, in medium prolato juraverit se nihil amplius de 
praeda hostili in domum suam intulisse. Legatis Samnitum aurum offerentibus, cum ipse rapas 
in foco torreret, "Malo, inquit, haec in fictilibus meis esse, et aurum habentibus imperare." Agri 
captivi septena jugera populo viritim divisit: cumque ei senatus jugera quinquaginta assignaret, 
plus accipere noluit, quam singulis fuerat datum, dixitque malum esse civem, cui non idem quod 
aliis satis esse posset. 


Postea Curius consul creatus adversus Pyrrhum missus est: cumque ea de causa delectum 
haberet, et juniores taedio belli nomina non darent, conjectis in sortem omnibus tribubus, 
primum nomen urna extractum citari jussit. Cum adolescens non responderet, bona ejus hastae 
subjecit. Tunc ille ad tribunos plebis cucurrit, de injuria sibi facta graviter querens, eorumque 
opem implorans. At Curius et bona ejus et ipsum quoque vendidit, dixitque non esse reipublicae 
opus eo cive qui parere nesciret: neque tribuni plebis adolescenti auxilio fuerunt; posteaque res 
in consuetudinem abiit, ut delectu rite acto qui militiam detractaret, in servitutem venderetur. 
Hoc terrore ceteri adacti nomina promptius dederunt. 


His copiis Curius Pyrrhi exercitum cecidit, deque eo rege triumphavit. Insignem triumphum 
fecerunt quatuor elephanti cum turribus suis tum primum Romae visi. Victus rex in Epirum 
reversus est; sed relicto in urbe Tarentina praesidio fidem sui reditus fecerat. Itaque cum bellum 
renovaturus putaretur, Manium Curium iterum consulem fieri placuit; sed inopinata mors regis 
Romanos metu liberavit. Pyrrhus enim, dum Argos oppugnat, urbem jam ingressus, a juvene 
quodam Argivo lancea leviter vulneratus est: mater adolescentis anus paupercula cum aliis 
mulieribus e tecto domus proelium spectabat; quae, cum vidisset Pyrrhum in auctorem vulneris 

suo magno impetu ferri, periculo filii sui commota protinus tegulam corripuit, et utraque manu 
in caput regis dejecit. 


PRIMUM BELLUM PUNICUM 
APPIUS CLAUDIUS CAUDEX 


Appio Claudio consule coeptum est primum adversus Poenos bellum. Cum Messanam Siciliae 
urbem Carthaginienses et Hiero rex Syracusanus obsiderent, Appius Claudius ad Messanam 
liberandam missus est. Consul primo ad explorandos hostes nave piscatoria, trajecit fretum inter 
Italiam et Siciliam interjectum. Ad quem venerunt nuncii ab Hannone Poenorum duce, hortantes 
ad pacem conservandam. Cum vero consul nullas conditiones admitteret, nisi Poeni ab 
oppugnatione desisterent, iratus Hanno exclamavit se non esse passurum Romanos vel manus 
in mari Siculo abluere. Non tamen potuit prohibere quin Claudius in Siciliam legionem traduceret, 
et Poenos Messana, expelleret. Deinde Hiero apud Syracusas victus est. Qui eo periculo territus 
Romanorum amicitiam petiit, et in eorum societate postea constanter permansit. 


CAIUS DUILIUS 


Caius Duilius Poenos navali proelio primus devicit. Is cum videret naves Romanas a Punicis 
velocitate superari, manus ferreas, quas corvos vocavere, instituit. Ea machina Romanis magno 
usui fuit nam injectis illis corvis hostilem navem apprehendebant, deinde superjecto ponte in eam 
insiliebant, et gladio velut in pugna terrestri dimicabant; unde Romanis, qui robore praestabant 
facilis victoria fuit. Inter pugnandum triginta hostium naves captae sunt, tredecim mersae. 
Duilius victor Romam reversus est, et primus navalem triumphum egit. Nulla victoria Romanis 
gratior fuit, quod invicti terra jam etiam mari plurimum possent. Itaque Duilio concessum est ut 
per omnem vitam praelucente funali et praecinente tibicine a cena publice rediret. 


Annibal dux classis Punicae e navi, quae jam capienda erat, in scapham saltu se demisit, et 
Romanorum manus effugit. Veritus autem ne in patria classis amissae poenas daret, civium 
offensam astutia avertit: nam ex illa infelici pugna priusquam cladis nuncius domum perveniret, 
quemdam ex amicis Carthaginem misit; qui curiam ingressus: Vos, inquit, consulit Annibal, cum 
dux Romanorum magnis copiis maritimis instructus advenerit, an cum eo confligere debeat? 
Acclamavit universus senatus: "Non est dubium quin confligendum sit." Tum ille: "Fecit, inquit, 
et victus est." Ita non potuerunt factum damnare quod ipsi fieri debuisse judicaverant. Sic Annibal 
victus crucis supplicium effugit: nam eo poenae genere dux, re male gesta, apud Poenos 
afficiebatur. 


AULUS ATTILIUS CALATINUS 


Attilius Calatinus consul paucis navibus magnam Poenorum classem superavit: sed postea cum 
temere exercitum in vallem iniquam duxisset, ab hostibus circumventus est. Romanos eximia 
virtus Calpurnii tribuni militum servavit. Is enim ad consulem accessit eique: "Censeo, inquit, 
jubeas milites quadringentos ire ad hanc rupem inter medios hostes editam atque asperam, 
eamque occupare. Futurum enim profecto est ut hostes properent ad occursandum nostris 
militibus, atque ita circa eam rupem atrox pugna fiat: at tu interea tempus habebis exercitus ex 
loco infesto educendi. Alia nisi haec salutis via nulla est." Respondit consul: "Fidum quidem et 
providum hoc consilium videtur; sed quisnam erit qui ducat quadringentos illos milites ad eum 
locum?" - "Si alium, inquit Calpurnius, neminem reperis, me ad hoc consilium perficiendum uti 
potes. Ego hanc tibi et reipublicae animam do." 

Consul tribuno gratias egit et quadringentos milites dedit. Quos Calpurnius admonens quem in 
locum deduceret, et quo consilio: "Moriamur, inquit, commilitones, et morte nostra eripiamus ex 
obsidione circumventas legiones." Omnes nulla spe evadendi, sed amore laudis accensi 
proficiscuntur. Mirati sunt primo hostes eam militum manum ad se venire. Deinde ubi cognitum 
est eos ad illam rupem obtinendam iter intendere, adversus illos arma verterunt. Romani 
repugnant: fit proelium diu anceps. Tandem superat multitudo: quadringenti omnes perfossi 
gladiis aut missilibus operti cadunt. Consul interim, dum ea pugna fit, se in loca edita et tuta 
subducit. 


Virtuti par fuit Calpurnii fortuna: nam ita evenit ut, cum multis locis saucius factus esset, nullum 
tamen in capite vulnus acciperet. Inter mortuos multis confossus vulneribus, sed adhuc spirans 
inventus est: convaluit, saepeque postea operam reipublicae strenuam navavit. Ei merces egregii 
facinoris data est corona graminea, qua nulla nobilior corona fuit in praemium virtutis belliciae 
apud populum terrarum principem, et quae ab universo exercitu servato decerni solebat. 


MARCUS ATILIUS REGULUS 


Marcus Regulus Poenos magna clade affecit. Tunc ad eum Hanno Carthaginiensis venit quasi de 
pace acturus, sed revera ut tempus traheret, donec novae copiae ex Africa advenirent. Is ubi ad 
consulem accessit, exortus est clamor, auditaque vox: idem huic faciendum esse quod paucis 
ante annis Cornelio Romano a Poenis factum fuerat. Cornelius porro per fraudem veluti in 
colloquium evocatus a Poenis comprehensus fuerat, et in vincula conjectus. Jam Hanno timere 
incipiebat, sed periculum callido dicto avertit. "Hoc vos, inquit, si feceritis, nihilo eritis Afris 
meliores." Consul tacere jussit eos qui par pari referri volebant, et conveniens gravitati Romanae 
responsum dedit: "Isto te metu, Hanno, fides Romana liberat." De pace non convenit, quia nec 
Poenus serio agebat, et consul victoriam quam pacem malebat. 


Regulus deinde in Africam primus Romanorum ducum trajecit. Clypeam urbem et trecenta 
castella expugnavit: neque cum hominibus tantum, sed etiam cum monstris dimicavit. Nam cum 
apud flumen Bagradam castra haberet, anguis mirae magnitudinis exercitum Romanum 
vexabat: multos milites ingenti ore corripuit; plures caudae verbere elisit; nonnullos ipso 
pestilentis halitus afflatu exanimavit. Neque is telorum ictu perforari poterat; quippe qui 
durissima squamarum lorica omnia tela facile repelleret. Confugiendum fuit ad machinas, et 
advectis balistis, tanquam arx quaedam munita dejiciendus hostis fuit. Tandem saxorum 
pondere oppressus jacuit; sed cruore suo flumen et vicinam regionem infecit, Romanosque castra 
movere coegit. Corium belluae centum et viginti pedes longum Romam misit Regulus. 


Regulo ob res bene gestas imperium in annum proximum prorogatum est. Quod ubi cognovit 
Regulus, scripsit senatui villictum suum in agello, quem septem jugerum habebat, mortuum esse, 
et servum occasionem nactum aufugisse ablato instrumento rustico, indeoque petere se ut sibi 
successor in Africam mitteretur, ne deserto agro non esset unde uxor et liberi alerentur. Senatus, 
acceptis litteris, res quas Regulus amiserat publica pecunia redimi jussit: agellum colendum 
locavit, et alimenta conjugi ac liberis praebuit. Regulus deinde crebris proeliis Carthaginiensium 
opes contudit, eosque pacem petere coegit, quam cum Regulus nollet nisi durissimis 
conditionibus dare, illi a Lacedaemoniis auxilium petierunt. 


Lacedaemonii Xantippum virum belli peritissimum Carthaginiensibus miserunt, a quo Regulus 
victus est ultima pernicie: duo tantum millia hominum ex omni Romano exercitu remanserunt: 
Regulus ipse captus, et in carcerem conjectus est. Deinde Romam de permutandis captivis dato 
jurejurando missus est, ut, si non impetrasset, rediret ipse Carthaginem: qui cum Romam venisset, 
inductus in senatum mandata exposuit, et primum ne sententiam diceret recusavit, causatus se, 

quoniam in hostium potestatem venisset, jam non esse senatorem. Jussus tamen sententiam 
aperire, negavit esse utile captivos Poenos reddi, quia adolescentes essent et boni duces, ipse 
vero jam confectus senectute: cujus cum valuisset auctoritas, captivi retenti sunt. 


Regulus deinde cum retineretur a propinquis et amicis, tamen Carthaginem rediit: neque vero 
tunc ignorabat se ad crudelissimum hostem et ad exquisita supplicia proficisci; sed jusjurandum 
conservandum putavit. Reversum Carthaginienses omni cruciatu necaverunt: palpebris enim 
resectis aliquandiu in loco tenebricoso tenuerunt; deinde cum sol esset ardentissimus, repente 
eductum intueri caelum coegerunt; postremo in arcam ligneam incluserunt, in qua undique clavi 
praeacuti eminebant. Ita dum fessum corpus, quocumque inclinaret, stimulis ferreis confoditur, 
vigiliis et dolore continuo extinctus est. Hic fuit Atilii Reguli exitus ipsa quoque vita, licet per 
maximam gloriam diu acta, clarior et illustrior. 


APPIUS CLAUDIUS PULCHER 


Appius Claudius vir stultae temeritatis, consul adversus Poenos profectus est. Priorum ducum 
consili palam reprehendebat, seque, quo die hostem vidisset bellum perfecturum esse jactitabat. 
Antequam navale proelium committeret, auspicia habuit: cumque pullarius ei nunciasset pullos 
non exire e cavea neque vesci irridens jussit eos in aquam mergi, ut saltem biberent, quoniam 
esse nollent. Quo facto militum animos vana religio incessit: commisso deinde proelio, magna 
clades a Romanis accepta est; quorum octo millia caesa sunt, viginti millia capta. Quare Claudius 
a populo condemnatus est: ea res calamitati fuit etiam Claudiae consulis sorori; nam cum illa a 
ludis publicis rediens turba premeretur, dixit: "Utinam frater meus viveret, classemque iterum 
duceret," significans optare se ut nimis magna civium frequentia minueretur. Ob istam vocem 
impiam Claudia quoque damnata est. 


CAIUS LUTATIUS 


Caius Lutatius consul finem primo bello Punico imposuit. Ei in Siciliam advenienti nunciatum est 
maximam classem Poenorum ex Africi venire: erant autem quadringentae naves onustae 
commeatu quem ad exercitum portabant, cui in Sicilia praeerat Amilcar Carthagininensis. Dux 
classis Hanno nobilis Poenus cui animus erat naves onere levare, easque deinde acceptis ab 
Amilcare delectis viris complere. At Lutatius optimum ratus praevertere Hannonis adventum, et 
cum classe gravi suisque oneribus impedita confligere, adversus eum ad Aegates insulas cursum 
intendit: nec longa fuit victoriae mora; nam omnes Carthaginiensium naves brevi aut captae aut 
depressae sunt. Ingens fuit praeda: Poeni victi pacem postularunt, quae eis hac conditione 
concessa est, ut omnibus insulis quae sunt inter Italiam et Africam decederent, et certum populo 
Romano vectigal per viginti annos penderent. 


SECUNDUM BELLUM PUNICUM 
QUINTUS FABIUS MAXIMUS 


Annibal, Amilcaris filius, novem annos natus, a patre aris admotus, odium in Romanos perenne 
juravit. Quae res maxime videtur concitasse secundum bellum Punicum. Nam, Hamilcare mortuo, 
Annibal causam belli quaerens, Saguntum, urbem Romanis foederatam, evertit. Quapropter 
Roma missi sunt Carthaginem legati, qui populi Romani querimonias deferrent, et Annibalem 
mali auctorem sibi dedi postularent. Tergiversantibus Poenis, Quintus Fabius legationis princeps, 
sinu extoga facto: "Hic ego, inquit, porto bellum pacemque; utrum placet, sumite." Poenis bellum 
succlamantibus, Fabius, excussa toga, bellum dare se dixit. Poeni accipere se responderunt, et 
quo acciperent animo, eodem se gesturos. 

Annibal, superatis Pyrenaei et Alpium jugis, in Italiam venit. Publium Scipionem apud Ticinum 
amnem, Sempronium apud Trebiam, Flaminium apud Trasimenum profligavit. Adversus hostem 
toties victorem missus, Quintus Fabius dictator, Annibalis impetum mora fregit; namque pristinis 
edoctus cladibus, belli rationem mutavit. Per loca alta exercitum ducebat, neque ullo loco 
fortunae se committebat: castris, nisi quantum necessitas cogeret, tenebatur miles. Dux neque 
occasioni rei bene cogeret gerendae deerat, si qua ab hoste daretur, neque ullam ipse hosti 
dabat.Frumentatum exeunti Annibali opportunus aderat, agmen carpens, palentes excipiens. Ita 
ex levibus proeliis superior discessit, militemque coepit minus jam aut virtutis suae aut fortunae 
poenitere. 


His artibus Annibalem Fabius in agro Falerno incluserat; sed ille callidus sine ullo exercitus 
detrimento se expedivit. Nempe arida sarmenta boum cornibus alligavit, eaque principio noctis 
incendit: metus flammae relucentis ex capite boves velut stimulatos furore agebat. Hi ergo 
accensis cornibus per montes, per silvas huc illuc discurrebant. Romani, qui ad speculandum 
concurrerant, miraculo attoniti constiterunt: ipse Fabius insidias esse ratus, militem extra vallum 
egredi vetuit. Interea Annibal ex angustiis evasit. Dein Annibal, ut Fabio apud suos crearet 
invidiam, agrum ejus, omnibus circa vastatis, intactum reliquit; at Fabius omnem ab se 
suspicionem propulsavit: nam eumdem agrum vendidit, ejusque pretio captivos Romanos 
redemit. 


Haud grata tamen erat Romanis Fabii cunctatio; eumque pro cauto timidum, pro considerato 
segnem vocitabant. Augebat invidiam Minucius magister equitum dictatorem criminando illum 
in ducendo bello tempus terere, quo diutius in magistratu esset, solusque et Romae et in exercitu 
imperium haberet. His sermonibus accensa plebs dictarori magistrum equitum imperio aequavit. 
Quam injuriam aequo animo tulit Fabius, exercitumque suum cum Minucio divisit. Cum postea 
Minucius temere proelium commisisset, ei periclitanti auxilio venit Fabius. Cujus subito adventu 
compressus Annibal receptui cecinit, palam confessus abs se Minucium, a Fabio se victum esse. 
Eum quoque ex acie redeuntem dixisse ferunt: "Nubes ista quae sedere in jugis montium solebat, 
tandem cum procella imbrem dedit." Minucius periculo liberatus Fabium, cui salutem debebat, 
patrem appellavit, eique deinceps parere non abnuit. 


Postea Annibal Tarento per proditionem potitus est. In eam rem tredecim fere juvenes nobiles 
Tarentini conspiraverant. Hi nocte per speciem venandi urbe egressi ad Annibalem, qui haud 
procul castra habebat, venerunt. Eos laudavit Annibal, monuitque ut redeuntes pascentia 
Carthaginiensium pecora ad urbem agerent, et praedam veluti ex hoste factam praefecto et 
custodibus portarum donarent. Id iterum saepiusque ab eis factum, eoque consuetudinis adducta 
res est, ut quocumque noctis tempore dedissent signum, porta urbis aperiretur. Tunc Annibal eos 
nocte media cum decem millibus hominum delectis secutus est. Ubi portae appropinquarunt, 
nota juvenum vox vigilem excitavit. Duo primi inferebant aprum vasti corporis. Vigil incautus, 
dum belluae magnitudinem miratur, venabulo occisus est. Ingressi Poeni ceteros vigiles sopitos 
obtruncant. Tum Annibal cum suo agmine ingreditur. Romani passim trucidantur. Livius Salinator 
Romanorum praefectus, cum eis, qui caedi superfuerant, in arcem confugit. 


Profectus igitur Fabius ad recipiendum Tarentum, urbem obsidione cinxit. Romanos plurimum 
adjuvit res levis momenti. Praefectus praesidii Tarentini deperiebat amore mulierculae cujus 
frater in exercitu Fabii erat. Miles, jubente Fabio, pro perfugi Tarentum transiit, ac per sororem 
praefecto conciliatus, eum ad tradendam urbem perpulit. Fabius vigilia prima accessit ad eam 
partem muri quam praefectus custodiebat. Eo adjuvante, Romani muros inscenderunt. Inde 
proxima porta refracta Fabius cum exercitu intravit. Annibal, auditi Tarenti oppugnatione, ad 
opem ferendam festinavit; cumque ei esset nunciatum urbem captam esse. "Et Romani, inquit, 

suum Annibalem habent: eadem qua ceperamus, arte Tarentum amisimus." Cum postea Livius 
Salinator coram Fabio gloriaretur quod arcem Tarentinam retinuisset, diceretque eum sua opera 
Tarentum recepisse. "Certe, respondit Fabius, Tarentum nunquam recepissem nisi tu 
perdidisses." 


Quintus Fabius jam senex filio suo consuli legatus fuit; cumque in ejus castra veniret, filius obviam 
patri progressus est; duodecim lictores pro more anteibant. Equo vehebatur senex, nec 
appropinquante consule descendit. Jam ex lictoribus undecim verecundia paternae majestatis 
taciti praeterierant. Quod cum consul animadvertisset, proximum lictorem jussit inclamare Fabio 
patri ut ex equo descenderet. Pater tum desiliens: "Non ego, fili, inquit, tuum imperium 
contempsi, sed experiri volui an scires consulem agere." Ad summam senectutem vixit Fabius 
Maximus, dignus tanto cognomine. Cautior quam promptior habitus est; sed insita ejus ingenio 
prudentia, bello quod tum gerebatur, aptissima erat. Nemini dubium est quin rem Romanam 
cunctando restituerit. 


PAULUS AEMILIUS ET TERENTIUS VARRO 


Annibal in Apuliam pervenerat. Adversus eum Roma profecti sunt duo consules Paulus Aemilius 
et Terentius Varro. Paulo solers Fabii cunctatio magis placebat. Varro autem ferox et temerarius 
acriora sequebatur consilia.Ambo apud vicum, qui Cannae appellabatur, castra posuerunt. Ibi 
insitam Varronis te meritatem fortuna aliquo levium proeliorum successis aluerat: itaque invito 
collega aciem instruxit et signum pugnae dedit. Victus caesusque est Romanus exercitus. 
Nusquam graviori vulnere afflicta est respublica. Paulus Aemilius telis obrutus cecidit: quem cum 
media in pugna oppletum cruore conspexit quidam tribunus militum: "Cape, inquit, hunc equum, 
et fuge, Aemili. Quin tu potius, respondit Paulus, abi, nuncia patribus ut urbem muniant, ac 
priusquam hostis victor adveniat, praesidiis firment: tu me patere in hac militum meorum strage 
expirare." Alter consul cum paucis equitibus fugit. 


Annibali victori cum ceteri gratularentur, suaderentque ut quietem ipse sumeret, et fessis 
militibus daret, unus ex ejus praefectis Maharbal, minime cessandum ratus, Annibalem 
hortabatur ut statim Romam pergeret, die quinto victor in Capitolio epulaturus. cumque Annibali 
illud consilium non probaretur, Maharbal adjecit: "Vincere scis, Annibal, sed victoria uti nescis." 
Mora hujus diei satis creditur saluti fuisse urbi et imperio. Postero die, ubi primum illuxit, ad 
spolia legenda Poeni insistunt. Jacebant tot Romanorum millia ut missi fuerint Carthaginem tres 
modii annulorum, qui ex digitis equitum et senatorum detracti fuerant. Dein Annibal in 
Campaniam divertit, cujus deliciis et ipse et exercitus ardor elanguit. 


Numquam tantum pavoris Romae fuit, quantum ubi acceptae cladis nuncius advenit. Neque 
tamen ulla pacis mentio facta est; imo Varroni calamitatis auctori obviam itum est, et gratiae ab 
omnibus ordinibus actae, quod de republica non desperasset: qui si Carthaginiensium dux fuisset, 
temeritatis poenas omni supplicio dedisset. Dum Annibal Capuae segniter et otiose ageret, 
Romani interim respirare coeperunt. Arma non erant; detracta sunt templis et porticibus vetera 
hostium spolia. Egebat aerarium: opes suas senatus libens in medium protulit, patrumque 
exemplum imitati sunt equites. Deerant milites: nomina dederunt quidam adhuc praetextati, id 
est, juniores annis septemdecim, qui satis virium ad ferenda arma habere videbantur: empti sunt 
publice et armati servi. Id magis placuit quam captivos, licet minore pretio, redimere. 


Cum Annibal redimendi sui copiam captivis Romanis fecisset, decem ex ipsis Romam ea de re 
missi sunt; nec pignus aliud fidei ab eis postulavit Annibal, quam ut jurarent, se, si non 
impetrassent, in castra redituros. Eos senatus non censuit redimendos cum id parva pecunia fieri 
potuisset, ut militibus Romanis insitum esset aut vincere aut mori. Unus ex eis legatis e castris 

egressus, velut aliquid oblitus paulo post reversus fuerat in castra, deinde comites ante noctem 
assecutus fuerat. Is ergo, re non impetrata, domum abiit. Reditu enim in castra se liberatum esse 
jurejurando interpretabatur. Quod ubi innotuit, jussit senatus illum comprehendi, et vinctum duci 
ad Annibalem. Ea res Annibalis audaciam maxime fregit, quod senatus populusque Romanus 
rebus afflictis tam excelso esset animo. 


MARCUS CLAUDIUS MARCELLUS 


Claudius Marcellus praetor Annibalem vinci posse primus docuit. Cum enim ad Nolam Annibal 
accessisset, spe urbis per proditionem recipiendae, Marcellus instructa ante urbis portam acie 
cum eo conflixit, et Poenos fudit. Pulsus Annibal exercitum ad Caslilinum parvam Campaniae 
urbem duxit. Parvum erat in ea praesidium et tamen penuria frumenti efficiebat ut nimium 
hominum esse videretur. Annibal primo cives verbis benignis ad portas aperiendas coepit allicere: 
deinde cum in fide Romana perstarent, moliri portas el claustra refringere parat. Tam ex urbe 
ingenti cum tumultu erumpunt cohortes duae intus instructae, stragemque Poenorum faciunt. 
Pudor Annibalemab incoepto avertit. Italique relicto circa Casilinum praesidio ne omissa res 
videretur, ipse in hiberna Capuam concessit, partemque majorem hiemis exercitum in tectis 
habuit. 


Mitescente jam hieme, Annibal Casilinum rediit, ubi obsidio continuata oppidanos ad ultimum 
inopiae adduxerat. Marcellum cupientem obsessis ferre auxilium Vulturnus amnis inflatus aquis 
tenebat; at Gracchus, qui cum equitatu Romano Casilino assidebat, farre ex agris undique 
convecto complura dolia implevit, deinde nuncium ad magistratum Casilinum misit, ut exciperet 
dolia quae amnis deferret. Insequenti nocte dolia medio missa amne defluxerunt. Aequaliter inter 
omnes frumentum divisum: id postero quoque die ac tertio factum est. Re detecta, Annibal, 
catena per medium flumen injecta, intercepit dolia. Tum nuces a Romanis sparsae, quae aqua 
defluente Casilinum deferebantur, et cratibus excipiebantur. Eo commeatu sociorum necessitas 
aliquandiu sublevata est. 


Postremo ad id ventum est inopiae, ut Casilinates lora manderent detractasque scutis pelles, 
quas fervida molliebant aqua, nec muribus aliove animali abstinuerunt. Quidam ex his avarus 
murem captum maluit ducentis denariis vendere, quam eo ipse vesci, leniendae famis gratia. 
Utrique venditori nempe et emptori, sors merita obtigit nam avaro fame consumpto non licuit 
sui pecuniae frui; emptor vero cibo comparato vixit. Tandem omne herbarum radicumque genus 
infimis aggeribus muri eruerunt; et cum hostes locum exarassent, Casilinates raporum semen 
injecerunt. Miratus Annibal exclamavit: Eone, usque dum ea nascantur, ad Casilinum sessurus 
sum! Et qui nullam antea pactionem auribus admiserat, tum demum aequas deditionis 
conditiones non repudiavit. 


Postea cum Sicilia a Romanis ad Poenos defecisset, Marcellus consul creatus Syracusas, urbem 
Siciliae nobilissimam, oppugnavit. Diuturna fuit obsidio; nec eam nisi post tres annos cepit 
Marcellus. Item confecisset celerius nisi unus homo ea tempestate Syracusis fuisset. Is erat 
Archimedes, mirabilis inventor machinarum, quibus omnia Romanorum opera brevi disturbabat. 
Captis Syracusis, Marcellus eximia hominis prudentia delectatus, utcapiti illius parceretur edixit. 
Archimedes, dum in pulvere quasdam formas describeret attentius, patriam suam captam esse 
non senserat. Miles praedandi causa a in domum ejus irrupit, et minantis voce quisnam esset 
eum interrogavit. Archimedes propter cupiditatem illud investigandi quod requirebat, non 
respondit. Qua propter a, milite obtruncatus est. Ejus mortem aegre tulit Marcellus, 
sepulturaeque curam habuit. 

Marcellus, recepta Sicilia, cum ad urbem venisset, postulavit ut sibi triumphanti Romam inire 
liceret. Id non impetravit; sed tantum ut ovans ingrederetur. Pridie injussu senatus in monte 
Albano triumphavit; inde ovans multam prae se praedam in urbem intulit. Cum simulacro 
captarum Syracusarum perlata sunt multa urbis ornamenta, nobiliaque signa quibus 
abundabant Syracusae; quae omnia ad aedem Honoris atque Virtutis contulit; nihil in suis 
aedibus, nihil in hortis posuit. In sequenti anno iterum Annibalem missus est. Tumulus erat inter 
Punica et Romana castra, quem occupare Marcellus cupiebat; at prius locum ipse explorare voluit. 
Eo cum paucis equitibus proficiscitur; sed in insidias delapsus est, et lancea transfixus occubuit. 
Annibal inventum Marcelli corpus magnifice sepeliri jussit. 


CLAUDIUS NERO ET MARCUS LIVIUS SALINATOR 


Asdrubal frater Annibalis ex Hispania, profectus cum ingentibus copiis in Italiam trajicere parabat. 
Actum erat de imperio Romano, si jungere so Annibali potuisset. Itaque Roma profecti sunt duo 
consules Claudius Nero et Livius Salinator; hic in Galliam Cisalpinam, ut Asdrubali ad Alpibus 
descendenti occurreret, ille vero in Apuliam, ut Annibali se opponeret. Fuerant Livio cum Nerone 
veteres inimicitiae tamen ubi ei collega datus est, injuriae quamgravissimam acceperat oblitus 
est; et amicitiam cum eo junxit, ne propter privatam discordiam respublica male administraretur. 
Ea gratiae reconciliatione laetus senatus digredientes in provincias consules prosecutus est. 
Eiporro id in mente habebant, ut uterque in sua provincia hostem contineret, neque conjungi aut 
conferre in unum vires pateretur. 


Inter haec Asdrubal Italiam ingressus, quatuor equites cum litteris ad Annibalem misit: qui capti 
ad Neronem sunt perducti. Consul, cognito Asdrubalis consilio, audendum aliquid improvisum 
ratus, cum delectis copiis profectus est nocte, et inscio Annibale, paene totam Italiam emensus 
sex dierum spatio ad castra Livii pervenit, amboque collatis signis Asdrubalem apud Senam 
vicerunt. Caesa sunt eo proelio quinquaginta sex hostium millia. lpse Asdrubal, netantae cladi 
superesset, concitato equo se in cohortem Romanam immisit, ibique pugnans cecidit. Nero ea 
nocte, quae pugnam secuta est, pari celeritate qua venerat, in castra sua rediit, antequam 
Annibal eum discessissesentiret. Caput Asdrubalis, quod servatum cum cura attulerat, projici 
ante hostium stationes jussit. Annibal, viso fratris occisi capite, dixisse fertur: "Agnosco fortunam 
Carthaginis." 


PUBLIUS CORNELIUS SCIPIO AFRICANUS 


Publius Cornelius Scipio nondum annos pueritiae egressus patrem singulari virtute servavit: nam 
cum is in pugna. apud Ticinum contra Annibalem commissa graviter vulneratus esset, et in 
hostium manus jamjam venturus esset, filius, interjecto corpore, Poenis irruentibus se opposuit, 
et patrem periculo liberavit. Quae pietas Scipioni postea Aedilitatem petenti favorem populi 
conciliavit; cum obsisterent tribuni plebis negantes rationem ejus esse habendam, quod nondum 
ad petendum legitima aetas esset: "Si me, inquit Scipio, omnes quirites aedilem facere volunt, 
satis annorum habeo." Tanto inde favore ad suffragia itum est, ut tribuni incepto destiterint. 


Post cladem Cannensem, Romani exercitus reliquiae Canusium perfugerant: cumque ibi tribuni 
militum quatuor essent, tamen omnium consensu ad Publium Scipionem admodum 
adolescentem summa imperii delata est. Tunc Scipioni nunciatum est nobiles quosdam juvenes 
de Italia deserenda conspirare. Statim in hospitium Metelli, quiconspirationis erat princeps, se 
contulit Scipio; cumque concilium ibi juvenum de quibus allatum erat, invenisset, stricto super 
capita consultantium gladio. "Jurate, inquit, vos neque rempublicam populi Romani deserturos, 
neque alium civem Romanum deserere passuros; qui non juraverit, in se hunc gladium strictum 

esse sciat." Haud secus pavidi, quam si victorem Annibalem cernerent, jurant omnes, 
custodiendosque semetipsos Scipioni tradunt. 


Cum Romani duas clades in Hispania accepissent, duoque ibi summi imperatores cecidissent, 
placuit exercitum augeri, eoque proconsulem mitti; nec tamen quem mitterent satis constabat. 
Ea de re indicta sunt comitia. Primo populus exspectabat, ut qui se tanto dignos imperio 
crederent, nomina profiterentur; sed nemo audebat illud imperium suscipere. Moesta itaque 
civitas erat, et prope consilii inops. Subito Cornelius Scipio quatuor et viginti ferme annos natus, 
professus est se petere, et in superiore, unde conspici posset, loco constitit: in quem omnium ora 
conversa sunt. Deinde ad unum omnes Scipionem in Hispania, proconsulem esse jusserunt. At 
postquam animorumimpetus resedit, populum Romanum coepit facti poenitere. Aetati Scipionis 
maxime diffidebant. Quod ubi animadvertit Scipio, advocata concione, ita magno elatoque 
animo disseruit de bello quod gerendum erat, uthomines cura liberaverit, speque certa impleverit. 


Profectus igitur in Hispaniam Scipio Carthaginem novam, qua die venit, expugnavit. Eo congestae 
erant omnes paene Africae et Hispaniae opes, quibus potitus est. Inter captivos ad eum adducta 
est eximiae formae adulta virgo. Postquam comperit eam illustri loco inter Celtiberos natam, 
principique ejus gentis adolescenti desponsam fuisse, arcessitis parentibus et sponso eam 
reddidit. Parentes virginis qui ad eam redimendam satis magnum auri pondusattulerant 
Scipionem orabant ut id ab se donum reciperet. Scipio aurum poni ante pedes jussit vocatoque 
ad se virginis sponso: "Super dotem, inquit quam accepturus a socero es, haec tibi a me dotalia 
dona accedent"; aurumque tollere ac sibi habere jussit. llle domum reversus, ad referendam 
Scipioni gratiam, Celtiberos Romanis conciliavit. 


Deinde Scipio Asdrubalem victum ex Hispania expulit. Castris hostium potitus, omnem praedam 
militibus concessit: captivos Hispanos sine pretio domum dimisit. Afros vero vendi jussit. Erat 
inter eos puer adultus regii generis forma insigni, quem percunctatus est Scipio quis et cujas esset, 
et cur id aetatis in castris fuisset? Respondit puer: "Numida sum; Massivam populares vocant: 
orbus a patre relictus apud avum maternum Numidiae regem educatus sum: cum avunculo 
Masinissa, qui nuper subsidio Carthaginiensibus venit, in Hispaniam trajeci; prohibitus propter 
aetatem a Masinissa ante proelium inii. Eo die quo pugnatum est cum Romanis, inscio avunculo, 
clam armisequoque sumpto in aciem exivi: prolapso equo, captus sum a Romanis." Scipio eum 
interrogavit velletne ad avunculum reverti? Id vero cupere se dixit puer, effusis gaudio lacrymis. 
Tam Scipio eum annulo aureo et equo ornato donavit, datisque, qui tuto deducerent, equitibus 
dimisit. 


Cum Publius Cornelius Scipio se erga Hispanos clementer gessisset, circrumfusa multitudo eum 
regem ingenti consensu appellavit; at Scipio, silentio per praeconem facto, dixit: Nomen 
imperatoris, quo me mei milites appellarunt, mihi maximum est: regium nomen alibi magnum, 
Romae intolerabile est. Si id amplissimum judicatis quod regale est, vobis licet existimare 
regalem in me esse animum; sed oro vos ut a regis appellatione abstineatis. Sensere etiam 
barbari magnitudinem animi, qua Scipio id aspernabatur quod ceteri mortales admirantur et 
concupiscunt. 


Scipio, recepta Hispania, cum jam bellum in ipsam Africam transferre meditaretur, conciliandos 
prius regum et gentium animos existimavit. Syphacem Maurorum regem primum tentare statuit. 
Eum regem totius Africa opulentissimum magno usui sibi fore sperabat. Itaque legatum cum 
donis ad eum misit. Syphax amicitiamRomanorum se accipere annuit, sed fidem nec dare nec 
accipere nisi cum ipso coram duce Romano voluit. Scipio igitur in Africam trajecit. Forte incidit ut 
eo ipso tempore Asdrubal ad eumdem portum appelleret, Syphacis amicitiam pariter petiturus. 

Uterque a rege in hospitium invitatus. Cenatum simul apud regem est, et eodem lecto Scipio 
atque Asdrubal accubuerunt. Tanta autem inerat comitas Scipioni, ut non Syphacem modo sed 
etiam hostem infensissimum Asdrubalem sibi conciliaverit. Scipio, foedere icto cum Syphace, in 
Hispaniam ad exercitum rediit. 


Masinissa quoque amicitiam cum Scipione jungere jamdudum cupiebat. Quare ad eum tres 
Numidarum principesmisit, ad tempus locumque colloquio statuendum. Duos pro obsidibus 
retineri a Scipione voluit, remisso tertio, qui Masinissam in locum constitutum adduceret. Scipio 
et Masinissa cum paucis in colloquium venerunt. Ceperat jam ante Masinissam ex fama rerum 
gestarum admiratio viri, sed major praesentis veneratio cepit: erat enim in vultu multa majestas; 
accedebat promissa caesaries, habitusque corporis non cultus munditiis, sed virilis vere ac 
militaris, et florens juventa. Prope attonitus ipso congressu Numida gratias de filio fratris remisso 
agit: affirmat se ex eo tempore eam quaesivisse occasionem, quam tandem oblatam non 
omiserat; cupere se illi et populo Romano operam navare. Laetus eum Scipio audivit, atque in 
societatem recepit. 


Scipio deinde Romam rediit, et ante annos consul factus est. Ei Sicilia provincia decreta est, 
permissumque est ut in Africam inde trajiceret. Qui cum vellet ex fortissimis peditibus Romanis 
trecentorum equitum numerum complere, nec posset illos statim armis et equis instruere, id 
prudenti consilio perfecit. Trecentos juvenes ex omni Sicilia nobilissimos et ditissimos legit, velut 
eos ad oppugnandam Carthaginem secum ducturus, eosque jussit quam celerrime arma et equos 
expedire. Edicto imperatoris paruerunt juvenes, sed longinquum et grave bellum reformidabant. 
Tunc Scipio remisit illis istam expeditionem, si arma et equos militibus Romanis vellent tradere. 
Laeti conditionem acceperunt juvenes Siculi. Ita Scipio sine publica impensa suos instruxit 
ornavitque equites. 


Tunc Scipio ex Sicilia in Africam vento secundo profectus est. Tantus erat militum ardor, ut non 
ad bellum duci viderentur, sed ad certa victoriae praemia. Celeriter naves e conspectu Siciliae 
ablatae sunt, conspectaque brevi Africae littora. Expositis copiis, Scipio in proximis tumulis castra 
metatus est. lbi speculatores hostium in castris deprehensos et ad se perductos nec supplicio 
affecit, nec de consiliis ac viribus Paenorum percontatus est; sed circa omnes Romani exercitus 
manipulos curavit deducendos: dein interrogavit an ea satis considerassent quae jussi erant 
speculari; tum, prandio dato, eos incolumes dimisit. Qua sui fiducia prius animos hostium, quam 
arma contudit. 


Scipioni in Africam advenienti Masinissa se conjunxit cum parva, equitum turma. Syphax vero a 
Romanis ad Poenos defecerat. Asdrubal Poenorum dux Syphaxque se Scipioni opposuerunt: at 
Scipio utriusque castra una nocte perrupit et incendit. Syphax ipse captus est, et vivus ad 
Scipionem pertractus. Quem cum in castra Romana adduci nunciatum esset, omnis, velut ad 
spectaculum triumphi, multitudo effusa est: praecedebat is vinctus; sequebatur nobilium 
Numidarum turba. Movebat omnes fortuna viri, cujus amicitiam olim Scipio petierat. Regem 
aliosque captivos Romam misit Scipio: Masinissam, qui egregie rem Romanam adjuverat, aurea 
corona donavit. 


Haec clades Carthaginiensibus tantum terroris intulit, ut Annibalem ex Italia ad tuendam patriam 
revocaverint: qui frendens gemensque ac vix lacrymis temperans, mandatis paruit. Respexit 
saepe Italiae littora, semet accusans quod non exercitum victorem statim a pugna Cannensi 
Romam duxisset. Jam Zamam venerat Annibal (quae urbs quinque dierum iter a Carthagine 
abest), inde nuncium ad Scipionem misit, ut colloquendi secum potestatem faceret. Colloquium 
haud abnuit Scipio. Dies locusque constituitur. Itaque congressi sunt duo clarissimi suae aetatis 

duces. Steterunt aliquandiu mutua admiratione defixi. Cum vero de conditionibus pacis inter illos 
non convenisset, ad suos se receperunt renunciantes armis rem esse dirimendam. Proelium 
commissum est, victusque Annibal cum quatuor tantum equitibus fugit. 


Carthaginienses metu perculsi, ad petendam pacem oratores mittunt triginta seniorum 
principes: qui ubi in castra Romana venerunt, more adulantium procubuere. Conveniens oratio 
tam humili adulationi fuit. Veniam civitati petebant non culpam purgantes, sed initium culpae in 
Annibalem transferentes. Victis leges imposuit Scipio. Legati, cum nullas conditiones recusarent, 
Romam profecti sunt, ut quae a Scipione pacta essent, ea patrum ac populiauctoritate 
confirmarentur. Ita pace terra marique parta, Scipio, exercitu in naves imposito, Romam reversus 
est. Ad quem advenientem concursus ingens factus est. Effusa non ex urbibus modo, sed etiam 
ex agris turba vias obsidebat. Scipio inter gratulantium plausus triumpho omnium clarissimo 
urbem est invectus, primusque nomine victae se gentis est nobilitatus, Africanusque appellatus. 


Annibal a Scipione victus, suisque invisus, ad Antiochum Syriae regem confugit, eumque hostem 
Romanis fecit. Missi sunt Roma legati ad Antiochum, in quibus erat Scipio Africanus, qui cum 
Annibale collocutus, ab eo quaesivit quem fuisse maximum imperatorem crederet? Respondit 
Annibal Alexandrum Macedonum regem maximum sibi videri, quod parva manu innumerabiles 
exercitus fudisset. Interroganti deinde quem secundum poneret; Pyrrhum, inquit, quod primus 
castra metari docuit, nemoque illo elegantius loca cepit, et praesidia disposuit. Sciscitanti 
demum quem tertium duceret, semetipsum dixit. Tum ridens Scipio: Quidnam, inquit, igitur tu 
diceres, si me vicisses? "Me vero, respondit Annibal, et ante Alexandrum et ante Pyrrhum et ante 
alios omnes posuissem." Ita improviso assentationis genere, Scipionem e grege imperatorum 
velut inaestimabilem secernebat. 


Decreto adversas Antiochum bello, cum Syria provincia obvenisset Lucio Scipioni, quia parum in 
eo putabatur esse animi, parum roboris, senatus belli hujus gerendi curam mandari volebat 
collegae ejus Caio Laelio. Surrexit tunc Scipio Africanus frater major Lucii Scipionis, et illam 
familiae ignominiam deprecatus est: dixit in fratre suo summam esse virtutem, summum 
consilium, seque ei legatum fore promisit; quod cum ab eo esset dictum, nihil est de Lucii Scipionis 
provincia commutatum: itaque frater natu major minori legatus in Asia profectus est, et tandiu 
eum consilio operaque adjuvit, donec ei triumphum et cognomen Asiatici peperisset. 


Eodem bello filius Scipionis Africani captus fuit, et ad Antiochum deductus. Benigne et comiter 
adolescentem rex habuit, quamvis ab ejus patre tunc finibus imperii pelleretur. Cum deinde 
pacem Antiochus a Romanis peteret, legatus ejus Publium Scipionem adiit; eique filium sine 
pretio redditurum regem dixit, si per eum pacem impetrasset. Cui Scipio respondit: "Abi, nuncia 
regi me pro tanto munere gratias agere; sed nunc aliam gratiam non possum referre, quam ut 
ei suadeam bello absistere, nullamque pacis conditionem recusare." Pax non convenit; Antiochus 
tamen Scipioni filium remisit, tantique viri majestatem venerari, quam dolorem ulcisci maluit. 


Victo Antiocho, cum praedae Asiaticae ratio a duobus, Scipionibus reposceretur, Africanus 
prolatum a fratre discerpsit librum, quo acceptae et expensae summae continebantur, 
indignatus scilicet ea de re dubitari quae sub ipso legato administrata fuisset, et ad eum modum 
verba fecit: "Non est quod quaeratis, patres conscripti, an parvam pecuniam in aerarium 
retulerim, qui antea illud Punice auro repleverim, neque mea innocentia potest in dubium vocari. 
Cum Africam totam potestati vestrae subjecerim, nihil ex ea praeter cognomen retuli. Non igitur 
me punicae, non fratrem meum Asiaticae gazae avarum reddiderunt; sed uterque nostrum magis 
invidia quam pecunia,est onustus." Tum constantem defensionem Scipionis universus senatus 
comprobavit. 

Deinde Scipioni Africano duo tribuni plebis diem dixerunt quasi praeda ex Antiocho capta, 
aerarium fraudasset: ubi causae dicendae dies venit, Scipio magna hominum frequentia in forum 
est deductus. Jussus causam dicere, sine ulla criminis mentione, magnificam orationem de rebus 
a se gestis habuit. "Hac die, inquit, Carthaginem vici: eamus in Capitolium, et Diis supplicemus." 
E foro statim in Capitolium ascendit. Simul se universa concio ab accusatoribus avertit, et secuta 
Scipionem est, nec quisquam praeter praeconem, qui reum citabat, cum tribunis mansit. 
Celebratior is dies favore hominum fuit, quam quo triumphans de Syphace rege et 
Carthaginiensibus urbemest ingressus. Inde, ne amplius tribunitiis injuriis vexaretur, in 
Literninam villam concessit, ubi reliquam egit aetatem sine urbis desiderio. 


Cum Scipio Africanus Liternii degeret, complures praedonum duces ad eum videndum forte 
confluxerunt. Scipio eos ad vim faciendam venire ratus, praesidium servorum in tecto collocavit, 
aliaque parabat quae ad eos repellendos opus erant. Quod ubi praedones animadverterunt, 
abjectis armis, januae appropinquant, nunciantque se non vitae ejus hostes, sed virtutis 
admiratores venisse conspectum tanti viri expetentes; proinde ne gravaretur se spectandum 
praebere. Id postquam audivit Scipio, fores reserari eosque introduci jussit. Illi postes januae 
tanquam religiosissimam aram venerati, cupide Scipionis dexteram apprehenderunt, ac diu 
deosculati sunt: deinde positis ante vestibulum donis, laeti quod Scipionem videre contigisset, 
domum reverterunt. Paulo post mortuus est Scipio, moriensque ab uxore petiit ne corpus suum 
Romam referretur. 


LUCIUS SCIPIO ASIATICUS 


Lucius Scipio frater Africani infirmo erat corpore; tamen consul, legato fratre, contra Antiochum 
missus est. Cum in Asiam advenisset, ad duo ferme millia ab hoste castra posuit. Antiochus coepit 
aciem instruere, nec Scipio detrectavit certamen. Cum autem duae acies in conspectu essent, 
coorta nebula caliginem dedit, quae nihil admodum Romanis, eadem plurimum regiis nocuit; 
nam humor gladios aut pila Romanorum non hebetabat; arcus vero quibus Antiochi milites 
utebantur, fundasque et jaculorum amenta emollierat. Itaque fusus est regis exercitus 
fugatusque. Ipse Antiochus, cum paucis fugiens, in Lydiam concessit. Tam Asiae urbes victori se 
dediderunt. Lucius Scipio Romam reversus, ingenti gloria triumphavit, et Asiatici cognomen 
accepit. 


Postea Lucius Scipio simul cum fratre accusatus est acceptae ab Antiocho pecuniae, et quamvis 
contenderet omnem praedam in aerarium fuisse illatam, damnatus tamen est et in carcerem 
duci coeptus. Tunc Tiberius Gracchus, licet Scipionis inimicus, dixit sibi quidem esse cum Scipione 
simultatem, nec se quidquam gratiae quaerendae causa facere; sed non passurum Lucium 
Scipionem in carcere atque in vinculis esse, jussitque eum dimitti. Gratiae ingentes a senatu actae 
sunt Tiberio Graccho, quod rempublicam privatis simultatibus potiorem habuisset. Missi deinde 
quaestores in domum Scipionis nullum pecuniae regiae vestigium repererunt. Lucio Scipioni 
collata est ab amicis propinquisque ea pecunia qua mulctatus fuerat; eam vero Scipio noluit 
accipere. 


PUBLIUS SCIPIO NASICA 


Publius Scipio Nasica patrui Scipionis Africani filius, cum adolescens aedilitatem peteret, 
manumque cujusdam civis Romani rustico opere duratam, more candidatorum, apprehendisset, 
jocans interrogavit eum, num manibus solitus esset ambulare: quod dictum a circumstantibus 
exceptum ad populum manavit, causamque repulsae Scipioni attulit. Namque omnes rusticae 
tribus paupertatem sibi ab eo exprobratam judicantes, iram suam adversus contumeliosum ejus 

dicterium exercuerunt. Quae repulsa nobilis adolescentis ingenium ab insolentia revocavit, 
eumque magnum et utilem civem fecit. 


Cum Annibal Italiam devastaret, responsum ab oraculo editum esse ferunt: hostem Italia pelli 
vincique posse, si mater Idaea a Pessinunte Romam advecta foret, et hospitio apud civem 
optimum reciperetur. Legati ea de re ad Attalum Pergami regem missi sunt. Is legatos comiter 
acceptos Pessinuntem deduxit. Quaerendus deinde fuit vir qui eam rite hospitio exciperet. 
Publium Scipionem Nasicam senatus judicavit virum esse in tota civitate optimum. Idem consul 
imperatoris nomen a militibus, et triumphum a senatu oblatum recusavit, dixitque satis gloriae 
sibi in omnem vitam eo die quaesitum esse, quo vir optimus a senatu judicatus fuerat: hoc titulo, 
etsi nec consulatus, nec triumphus addatur, satis honoratam publii Scipionis Nasicae imaginem 
fore. 


Scipio Nasica censor factus, gravem se ac severum praebuit. Cum equitum censum ageret, 
equitem quemdam vidit obeso et pingui corpore, equum vero ejus strigosum et macilentum. 
"Quidnam causae est, inquit censor, cur sis tu, quam equus pinguior?" - "Quoniam, respondit 
eques, ego me ipse curo, equum vero servus." Minus verecundum visum est responsum, itaque 
graviter objurgatus eques, et mulcta damnatus. Idem Scipio Nasica cum Ennio poeta vivebat 
conjunctissime. Cum ad eum venisset, eique ab ostio quaerenti ancilla dixisset Ennium domi non 
esse, Nasica sensit illam domini jussu dixisse, et illum intus esse. Paucis post diebus cum ad 
Nasicam venisset Ennius, et eum a janua quaereret, exclamavit ipse Nasica se domi non esse. 
Tum Ennius: "Quid! ego non cognosco, inquit, vocem tuam?" Hic Nasica: "Homo es impudens: 
ego cum te quaererem, ancillae tuae credidi te domi non esse; tu non mihi credis ipsi." 


MARCUS PORCIUS CATO 


Marcus Porcius Cato ortus municipio Tusculo, adolescentulus priusquam honoribus operam daret, 
rure in praediis paternis versatus est, deinde Romam demigravit, et in foro esse coepit. Primum 
stipendium meruit annorum decem septemque, Quinto Fabio consule, cui postea semper 
adhaesit. Inde castra secutus est Claudii Neronis, ejusque opera magni aestimata est in proelio 
apud Senam, quo cecidit Asdrubal frater Annibalis. Ab adolescentia frugalitatem 
temperantiamque coluit. Pellibus haedinis pro stragula veste utebatur; eodem cibo quo milites 
vescebatur; aquam in bellicis expeditionibus potabat; si nimio aestu torqueretur, acetum; si vires 
deficerent, paululum vilis vini. 


Quaestor Scipioni Africano obtigit, et cum eo parum amice vixit. Nam parcimoniae amans haud 
probabat sumptus, quos Scipio faciebat. Quare, eo relicto, Romam rediit, ibique Scipionis vitam 
palam et aperte re reprehendit, quasi militarem disciplinam corrumperet. Dictitabat illum cum 
pallio et crepidis solitum ambulare in Gymnasio, palaestrae operam dare, militum licentiae 
indulgere. Quod crimen non verbo, sed facto diluit Scipio. Nam cum ea de re legati Roma 
Syracusas missi essent, Scipio exercitum omnem eo convenire et classem expedire jussit, 
tanquam dimicandum eo die terra marique cum Carthaginiensibus esset, postridie, legatis 
inspectantibus, pugnae simulacrum exhibuit. Tam eis armamentaria, horrea, omnemque belli 
apparatum ostendit. Reversi Romam legati, omnia apud exercitum Scipionis praeclare se habere 
renuntiarunt. 


Eadem asperitate Cato matronarum luxum insectatus est. Scilicet in medio ardore belli Punici, 
Oppius tribunus plebis legem tulerat, qua vetabantur mulieres Romanae plus semuncia auri 
habere, vestimento varii coloris uti, et juncto vehiculo in urbe vehi. Confecto autem bello, et 
florente republica, matronae pristina ornamenta sibi reddi postulabant; omnes vias urbis 

obsidebant, virosque ad forum descendentes orabant, ut legem Oppiam, abrogarent. Quibus 
acerrime restitit Cato, sed frustra; nam lex fuit abrogata. 


Cato creatus consul, in Hispaniam adversas Celtiberos profectus est. Quos acri proelio vicit, et ad 
deditionem compulit: eo in bello Cato cum ultimis militum parcimonia vigiliis et labore certavit, 
nec in quemquam gravius severiusque imperium exercuit, quam in semetipsum. Cum Hispanos 
ad defectionem pronos videret, cavendum judicavit ne deinceps rebellare possent. Id autem 
effecturus sibi videbatur, si eorum muros dirueret. Sed veritus ne, si id universis civitatibus 
imperaret communi edicto, non obtemperarent, scripsit ad singulas separatim ut muros 
diruerent, epistolasque omnibus simul eodemque die reddendas curavit. Cum unaquaeque sibi 
soli imperari putaret, universae paruerunt. Cato Romam reversus de Hispania triumphavit. 


Postea Cato censor factus, severe ei praefuit potestati. Nam, et in complures nobiles 
animadvertit, et imprimis Lucium Flaminium virum consularem senatu movit. Cui inter alia 
facinora illud objecit. Cum esset in Gallia Flaminius, mulierem, cujus amore deperibat, ad cenam 
vocavit, eique forte inter cenandum dixit multos capitis damnatos in vinculis esse, quos securi 
percussurus esset. Tum illa negavit se unquam vidisse quemquam securi ferientem, et pervelle id 
videre. Statim Flaminius unum ex his, qui in carcere detinebantur, adduci jussit, et ipse securi 
percussit. Tam perditam libidinem eo magis notandam putavit Cato, quod cum probro privato 
conjungeret imperii dedecus. Quid enim crudelius quam inter pocula et dapes ad spectaculum 
mulieris humanam victimam mactare, et mensam cruore respergere? 


Cum in senatu de tertio Punico bello ageretur, Cato jam senex delendam Carthaginem censuit, 
negavitque ea stante salvam esse posse rempublicam. Cum autem id, contradicente Scipione 
Nasica, non facile patribus persuaderet, deinceps quoties de re aliqua sententiam dixit in senatu, 
addidit semper: "Hoc censeo, et Carthaginem esse delendam." Tandem in curiam intulit ficum 
praecocem, et excussa toga effudit: cujus cum pulchritudinem patres admirarentur, interrogavit 
eos Cato quandonam ex arbore lectam putarent? Illis ficum recentem videri affirmantibus: "Atqui, 
inquit, tertio abhinc die scitote decerptam esse Carthagine; tam prope ab hoste absumus." Movit 
ea res patrum animos, et bellum Carthaginiensibus indictum est. 


Fuit Cato ut senator egregius, ita bonus pater: cum ei natus esset filius, nullis negotiis nisi publicis 
impediebatur quominus adesset matri infantem abluenti et fasciis involventi. Illa enim proprio 
lacte filium alebat. Ubi aliquid intelligere potuit puer, eum pater ipse in literis instituit, licet 
idoneum et eruditum domi servum haberet. Nolebat enim servum filio maledicere, vel aurem 
vellicare, si tardior in discendo esset; neque etiam filium tanti beneficii, hoc est doctrinae, 
debitorem esse servo. lpse itaque ejus ludi magister, ipse legum doctor, ipse lanista fuit. 
Conscripsit manu sua, grandibus literis historias, ut etiam in paterna domo ante oculos proposita 
haberet veterum instituta et exempla. 


Cum postea Catonis filius in exercitu Pompili tiro militaret, et Pompilio visum esset unam 
dimittere legionem, Catonis quoque filium dimisit; sed cum is amore pugnandi in exercitu 
remansisset, Cato pater ad Pompilium scripsit, ut, si filium pateretur in exercitu remanere, 
secundo eum obligaret militiae sacramento, quia, priore amisso, cum hostibus jure pugnare non 
poterat. Exstat quoque Catonis patris ad filium epistola, in qua scribit se audivisse eum missum 
factum esse a Pompilio imperatore monetque eum ut caveat ne proelium ineat. Negat enim jus 
esse, qui miles non sit, eum pugnare cum hoste. 


Agricultura plurimum delectabatur Cato, malebatque agrorum et pecorum fructu, quam foenore 
ditescere. Cum ab eo quaereretur quid maxime in re familiari expediret. Respondit, bene pascere. 
Quid secundum? Satis bene pascere. Quid tertium? Male pascere. Quid quartum? Arare. Et cum 

ille qui quaesierat dixisset, quid foenerari? Tum Cato: "Quid, inquit, hominem occidere?" Scripsit 
ipse villas suas, ne tectorio quidem fuisse perlitas, atque postea addidit: "Neque mihi aedificatio 
neque vas, neque vestimentum ullum est pretiosum; si quid est, quo uti possim, utor; si non est, 
facile careo. Suo quemque uti et frui per me licet: mihi vitio quidam vertunt, quod multis egeo; 
at ego illis vitio tribuo, quod nequeunt egere." 


Injuriarum patientissimus fuit Cato. Cum ei causam agenti, protervus quidam, pingui saliva 
quantum poterat attracta, in frontem mediam inspuisset, tulit hoc leniter: "Et ego, inquit, o 
homo! affirmabo falli eos qui te negant os habere." Ab alio homine improbo contumeliis 
proscissus: "Iniqua, inquit, tecum mihi est pugna: tu enim probra facile audis, et dicis libenter; 
mihi vero et dicere ingratum, et audire insolitum." Dicere solebat acerbos inimicos melius de 
quibusdam mereri quam eos amicos qui dulces videantur; illos enim saepe verum dicere, hos 
nunquam. 


Cato ab adolescentia usque ad extremam aetatem inimicitias, reipublicae causa, suscipere non 
destitit: ipse a multis accusatus, non modo nullum existimationis detrimentum fecit, sed, quoad 
vixit, virtutum laude crevit. Quartum et octogesimum annum agens, ab inimicis capitali crimine 
accusatus suam ipse causam peroravit, nec quisquam, aut memoriam ejus tardiorem, aut lateris 
firmitatem imminutam, aut os haesitatione impeditum animadvertit. Non ilium enervavit, nec 
afflixit senectus: ea aetate aderat amicis, veniebat in senatum frequens. Graecas etiam literas 
senex didicit. Quando obreperet senectus, vix intellexit. Sensim sine sensu aetas ingravescebat; 
nec subito fracta est, sed diuturnitate quasi extincta. Annos quinque et octoginta natus excessit 
e vita. 


TITUS QUINCTIUS FLAMINIUS 


Titus Quinctius Flaminius filius ejus, qui apud Trasimenum periit, consul missus est adversus 
Philippgum Macedonum regem, qui Annibalem pecunia et copiis juverat, Atheniensesque populi 
Romani socios armis lacessiverat. Contraxerant autem bellum cum Philippo Athenienses 
haudquaquam digna causa. Duo juvenes Acarnanes non initiati templum Cereris cum cetera 
turba ingressi sunt. Facile eos sermo prodidit. Perducti ad antistites templi, etsi manifestum erat 
eos per errorem ingressos, tanquam ob infandum scelus interfecti sunt: Acarnanes suorum nece 
commoti, ad vindicandos illos auxilium a Philippo petierunt, qui terram Atticam igne ferroque 
vastavit, urbes complures cepit, Athenas ipsas oppugnavit. 


Quinctius exercitu conscripto maturius quam soliti erant priores consules profectus, in Graeciam 
magnis itineribus contendit. Tunc caduceator ab rege venit, locum ac tempus colloquendi 
postulans. Flaminius victoriae quam pacis avidior, tamen ad constitutum tempus venit in 
colloquium, postulavitque ut Philippus omni Graecia decederet. Accensus indignatione rex 
exclamavit: "Quid victo imperares gravius, Tite Quincti?" Et cum quidam ex circumstantibus 
oculis aeger adjecisset, aut bello vincendum, aut melioribus parendum esse. "Apparet id quidem, 
inquit Philippus, etiam caeco", jocans in ejus valetudinem oculorum. Erat quippe Philippus 
dicacior natura, quam regem decet, et ne inter seria quidem satis risu temperans. Dein, re infecta, 
se ex colloquio proripuit. Eum Flaminius bis proelio fudit castrisque exuit. 


Quinctius Flaminius Graeciae veterem statum reddidit ut legibus suis viveret, et antiqua libertate 
frueretur. Aderat ludorum Isthmiorum tempus, ad quod spectaculum Graecia universa 
convenerat. Tam praeco in mediam arenam processit, tubaque silentio facto, haec verba 
pronunciavit: "Senatus, populusque Romanus et Titus Quinctius Flaminius imperator, Philippo 
rege et Macedonibus devictis, omnes Graeciae civitates liberas esse jubet." Audita voce 
praeconis, majus gaudium fuit, quam quantum homines possent capere: vix satis credebat se 

quisque audivisse, alii alios intuebantur mirabundi revocatus praeco, cum unusquisque non 
audire tantum, sed videre etiam libertatis suae nuncium averet, iterum pronunciavit eadem. Tum 
tantus clamor ortus est, ut certo constet aves, quae supervolabant, attonitas paventesque 
decidisse. 


Quinctio Flaminio triumphus a Senatu decretus est. Postea cum Prusias Bithyniae rex legatos 
Romam mississet, casu accidit ut legati apud Flaminium cenarent atque ibi de Annibale mentione 
facta, ex his unus diceret eum in Prusiae regno esse. Id postero die Flaminius senatui detulit. 
Patres, qui, vivo Annibale, nunquam metu vacui erant, legatos in Bithyniam miserunt, in his 
Flaminium, qui Annibalem sibi dedi poscerent. A primo colloquio Flaminii, ad domum Annibalis 
custodiendam, milites a rege missi sunt. Annibal septem exitus e domo fecerat, ut semper aliquod 
iter fugae praeparatum haberet. Postquam nunciatum est ei milites regios in vestibulo esse, 
conatus est postico occulto fugere: ubi vero id quoque obseptum sensit, et omnia clausa esse, 
hausto, quod sub annuli gemma habebat, veneno absumptus est. 


LUCIUS PAULUS AEMILIUS MACEDONICUS 


Paulus Aemilius ejus qui ad Cannas cecidit filius erat. Consul sortitus est Macedoniam provinciam, 
in qua Perseus Philippi filius paterni in Romanos odii haeres bellum renovaverat. Cum adversus 
Perseum profecturus esset, et domum suam ad vesperum rediret, filiolam suam Tertiam, quae 
tunc erat admodum parva, osculans, animadvertit tristiculam: "Quid est, inquit, mea Tertia, quid 
tristis es?" - "Mi pater, inquit illa, Perse periit." (Erat autem mortua catella eo nomine). Tum ille 
arctius puellam complexus: "Accipio omen, inquit, mea filia." Ita ex fortuito dicto quasi spem 
certam clarissimi triumphi animo praesumpsit. Ingressus deinde Macedoniam recta ad hostem 
perrexit. 


Cum duae acies in conspectu essent, Sulpicius Gallus, tribunus militum, Romanum exercitum 
magno metu liberavit. Is enim, cum lunae defectionem nocte sequenti futuram praesciret, ad 
concionem vocatis militibus dixit: "Nocte proxima, ne quis id pro portento accipiat, ab hora 
secunda usque ad quartam luna defectura est. Id, quia naturali ordine et statis fit temporibus, et 
sciri ante et praedici potest. Itaque, quemadmodum nemo miratur lunam nunc pleno orbe, nunc 
senescentem exiguo cornu fulgere, sic mirum non est eam obscurari, quando umbra terrae 
conditur." Quapropter Romanos non movit illa defectio; Macedones vero eadem, ut triste 
prodigium, terruit. 


Paulus Aemilius cum Perseo acerrime dimicavit tertio nonas septembris. Macedonum exercitus 
caesus fugatusque est: rex ipse cum paucis fugit. Fugientes persecutus est Aemilius usque ad 
initium noctis. Tum se in castra victor recepit. Reversum gravis cura angebat quod filium in castris 
non invenisset. Is erat Publius Scipio, postea Africanus deleta Carthagine appellatus, qui 
decimum septimum tunc annum agens, dum acrius sequitur hostes, in partem aliam turba 
abreptus fuerat. Media tandem nocte in castra rediit. Tunc, recepto sospite filio, pater tantae 
victoriae gaudium sensit. Victus Perseus in templum confugerat, ibique in angulo obscuro 
delitescebat: deprehensus, et cum filio natu maximo ad consulem perductus est. 


Perseus pulla veste amictus castra ingressus est. Non alias ad ullum spectaculum tanta multitudo 
occurrit. Rex captivus progredi prae turba non poterat, donec consul lictores misit, qui 
submovendo circumfusos iter ad praetorium facerent. Paulus Aemilius, ubi audivit Perseum 
adesse, consurrexit, progressusque paulum introeunti regi manum porrexit: ad genua 
procumbentem erexit; introductum in tabernaculum suo lateri assidere jussit. Deinde eum 
interrogavit qua inductus injuria bellum contra populum Romanum tam infesto animo 
suscepisset? Rex, nullo dato responso, terram intuens diu flevit. Tum consul: "Bonum, inquit, 


418 


animum habe: populi Romani clementia non modo spem tibi, sed prope certam fiduciam salutis 
praebet." 


Postquam Perseum consolatus est Paulus Amilius sermonem ad circumstantes Romanos 
convertit: "Videtis, inquit, exemplum insigne mutationis rerum humanarum: vobis haec 
praecipue dico, juvenes; ideo neminem decet in quemquam superbe agere, nec praesenti credere 
fortunae." Eo die Perseus a consule ad cenam invitatus est, et alius omnis ei honos habitus est, 
qui haberi in tali fortuna, poterat. Deinde cum ad consulem multarum gentium legati gratulandi 
causa venissent Paulus Aemilius ludos magno apparatu fecit, lautumque convivium paravit: qua 
in re curam et diligentiam adhibebat, dicere solitus et convivium instruere et ludos parare viri 
ejusdem esse, qui sciret bello vincere. 


Confecto bello, Paulus Aemilius regia nave ad urbem est subvectus. Completae erant omnes 
Tiberis ripae obviam effusa multitudine. Fuit ejus triumphus omnium longe magnificentissimus. 
Populus, exstructis per forum tabulatis in modum theatrorum, spectavit in candidis togis. Aperta 
templa omnia et sertis coronata thure fumabant. In tres dies distributa est pompa spectaculi. 
Primus dies vix suffecit transvehendis signis tabulisque; sequenti die translata aunt arma, galeae, 
scuta, loricae, pharetrae, argentum aurumque. Tertio die, primo statim mane ducere agmen 
coepere tibicines, non festos solemnium pomparum modos, sed bellicum sonantes, quasi in 
aciem procedendum foret. Deinde agebantur pingues cornibus auratis et vittis redimiti boves 
centum et viginti. 


Sequebantur Persei liberi, comitante educatorum et magistrorum turba qui manus ad 
spectatores cum lacrymis miserabiliter tendebant, et pueros docebant implorandam suppliciter 
victoris populi misericordiam. Pone filios incedebat cum uxore Perseus stupenti et attonito similis. 
Inde quadringentae coronae aureae portabantur, ab omnibus fere Graeciae civitatibus dono 
missae. Postremo ipse in curru Paulus auro purpuraque fulgens eminebat, qui magnam cum 
dignitate alia corporis, tum senecta ipsa majestatem prae se ferebat. Post currum inter alios 
illustres viros filii duo Aemilii; deinde equites turmatim, et cohortes peditum suis quaeque 
ordinibus. Paulo a senatu et a plebe concessum est ut in ludis Circensibus veste triumphali 
uteretur, eique cognomen Macedonici inditum. 


Tantae huic laetitiae gravis dolor admixtus est. Nam Paulus Aemilius, duobus filiis in adoptionem 
datis, duos tantum nominis haeredes domi retinuerat. Ex his minor ferme duodecim annos natus, 
quinque diebus ante triumphum patris, major autem triduo post triumphum decessit. Erat porro 
Aemilius liberorum amantissimus; eos erudiendos curaverat non solum Romana veteri disciplina, 
sed etiam Graecis literis. Optimos adhibuerat magistros, eorumque exercitiis omnibus ipse 
interfuerat, cum eum respublica alio non vocaret. Eum tamen casum fortiter tulit, et in oratione, 
quam de rebus a se gestis apud populum habuit: "Optavi, inquit, ut si quid adversi immineret ad 
expiandam nimiam felicitatem, id in domum meam potius quam in rempublicam recideret. Nemo 
jam ex tot liberis superest, qui Pauli Aemilii nomen ferat; sed hanc privatam calamitatem vestra 
felicitas, et secunda fortuna publica consolatur." 


Paulus Aemilius omni Macedonum gaza, quae fuit maxima, potitus erat: tantam in aerarium 
populi Romani pecuniam invexerat, ut unius imperatoris praeda finem attulerit tributorum; at 
hic non modo nihil ex thesauris regiis concupivit, sed ne ipse quidem spectare eos dignatus est. 
Per alios homines cuncta administravit, nec quidquam in domum suam intulit, praeter 
memoriam nominis sempiternam: mortuus est adeo pauper, ut dos ejus uxori, nisi vendito, quem 
unum reliquerat, fundo, non potuerit exsolvi. Exsequiae ejus non tam auro et ebore, quam 
omnium benevolentia et studio fuerunt insignes. Macedoniae principes, qui tunc Romae erant 

legationis nomine, humeros suos funebri lecto sponte subjecerunt. Quem enim in bello ob 
virtutem timuerant, eumdem in pace ob justitiam diligebant. 


CAIUS POPILIUS LAENAS 


Paulo Aemilio consule, Romam venerunt legati a Ptolemaeo rege Aegypti, qui, pulso fratre 
majore, Alexandriam tenebat. Nam Antiochus rex Syriae, per speciem reducendi in regnum 
majoris Ptolemaei, Aegyptum invadere conabatur. Jam navali proelio vicerat minorem 
Ptolemaeum, et Alexandriam obsidebat; nec procul abesse videbatur quin regno opulentissimo 
potiretur, Legati sordidati, barba et capillo promisso, cum ramis oleae ingressi curiam 
procubuerunt. Oratio fuit etiam miserabilior quam habitus. Orabant senatum ut opem regno 
Aegypti ferret. Moti patres legatorum precibus, extemplo legationem miserunt, cujus princeps 
Caius Popilius Laenas, ad bellum inter fratres componendum. Jussus est Popilius adire prius 
Antiochum, deinde Ptolemaeum, eisque denunciare ut bello absisterent: qui secus fecisset, eum 
pro hoste a senatu habitum iri. 


Prope Alexandriam Antiocho occurrerunt legati, quos advenientes Antiochus amice salutavit, et 
Popilio dextram porrexit; at Popilius suam regi noluit porrigere, sed tabellas, in quibus erat 
senatusconsultum, ei tradidit, atque statim legere jussit. Quibus perlectis, Antiochus dixit se, 
adhibitis amicis, consideraturum quid faciendum sibi esset. Indignatus Popilius, quod rex aliquam 
moram interponeret, virga, quam manu gerebat, regem circumscripsit; ac: "Prius, ait, quam hoc 
circulo excedas, da responsum, quod senatui referam." Obstupefactus Antiochus, cum parumper 
haesitasset: "Faciam, inquit, quod censet senatus." Tum demum Popilius dextram regi tanquam 
socio et amico porrexit. Eadem die, cum Antiochus excessisset Aegypto, legati concordiam inter 
fratres auctoritate sua firmaverunt. Clara ea legatio fuit, quod Egyptus Antiocho adempta, 
redditumque regnum patrium stirpi Ptolemaei fuerat. 


PUBLIUS SCIPIO AEMILIANUS 


Publius Scipio Aemilianus Pauli Macedonici filius, adoptione Scipionis Africani nepos, a tenera 
aetate Graecis literis a Polybio praestantis ingenii viro eruditus est. Ex ejus doctrina tantos fructus 
tulit, ut non modo aequales suos, sed etiam majores natu omni virtutum genere superaret. 
Temperantiae et continentiae laudem ante omnia comparare studuit, quod quidem tunc difficile 
erat. Mirum enim est quo impetu ad libidines et epulas juvenes Romani et tempore ferrentur. At 
Scipio contrarium vitae institutum secutus, publicam modestiae et continentiae famam est 
adeptus. Polybium semper domi militiaeque secum habuit: semper inter arma ac studio versatus; 
aut corpus periculis, aut animum disciplinis exercuit. 


Scipio Aemilianus primum in Hispania, Lucullo duce, militavit; eoque in bello egregia fuit ejus 
opera. Nam rex quidam barbarus mirae proceritatis splendidis armis ornatus, saepe Romanos 
provocabat, si quis singulari certamine secum vellet congredi. Cumque nemo contra eum exire 
auderet, suam Romanis ignaviam cum irrisu et ludibrio exprobrabat. Non tulit indignitatem rei 
Scipio, progressusque ad hostem, conserta pugna eum prostravit, pari Romanorum laetitia et 
hostium terrore, quod ingentis corporis virum ipse exiguae staturae dejecisset. Scipio multo 
majus etiam adiit periculum in expugnatione urbis, quam tunc obsidebant Romani: nam ipse 
primus murum conscendit, viamque aliis militibus aperuit. Ob haec praeclare gesta, Lucullus dux 
juvenem pro concione laudatum murali corona donavit. 


TERTIUM BELLUM PUNICUM 

Tertio bello Punico, cum clarum esset Scipionis nomen, juvenis adhuc factus est consul, eique 
Africa provincia extra sortem data est, ut quam urbem avus ejus concusserat, eam nepos 
evertere. Tunc enim Romani suadente Catone, deliberatum habebant Carthaginem diruere. 
Carthaginiensibus igitur imperatum est ut, si salvi esse vellent, ex urbe migrarent, sedemque alio 
in loco, a mari remoto, constituerent. Quod ubi Carthagine auditum est, ortus statim est ululatus 
ingens, clamorque bellum esse gerendum, satiusque esse extrema omnia pati, quam patriam 
relinquere. Cum vero neque naves neque arma haberent, in usum novae classis tecta domosque 
resciderunt; aurum et argentum pro aere ferroque conflatum est; viri, feminae, pueri, senes simul 
operi instabant: non die, non noctu labor intermissus. Ancillas primo totonderunt, ut ex earum 
crinibus funes facerent; mox etiam matronae ipsae capillos suos ad eumdem usum contulerunt. 


Scipio exercitum ad Carthaginem admovit, eamque oppugnare coepit: quae urbs, quanquam 
summa vi defenderetur, tandem expugnata est. Rebus desperatis, quadraginta millia hominum 
se victori tradiderunt. Dux ipse Asdrubal inscia uxore, ad genua Scipionis cum ramis oleae supplex 
procubuit. Cum vero ejus uxor se a viro relictam vidisset, diris omnibus eum devovit; tum duobus 
liberis dextra laevaque comprehensis, a culmine domus se in medium flagrantis urbis incendium 
immisit. Deleta Carthagine, Scipio victor Romam reversus est. Splendidum egit triumphum, 
Africanusque est appellatus. Ita cognomen Africani Carthago capta Scipioni majori, eadem 
eversa Scipioni minori peperit. 


Postea Scipio iterum consul creatus, contra Numatinos in Hispaniam profectus est. Ibi multiplex 
clades priorum ducum inscitia a Romanis accepta fuerat. Scipio, ubi primum advenit, corruptum 
licentia exercitum ad pristinam disciplinam revocavit. Omnia deliciarum instrumenta castris 
ejecit. Qui miles extra ordinem fuisset deprehensus, eum virgis caedebat: jumenta omnia vendi 
jussit, ne oneribus portandis usui essent: militem quemque triginta dierum frumentum ac 
septenos vallos ferre coegit. Cuidam propter onus aegre incedenti dixit: "Cum te gladio vallare 
sciveris, tunc vallum ferre desinito." Ita redacto in disciplinam exercitu, urbem Numantiam 
obsedit. Numantini fame adacti, se ipsi trucidaverunt. Captam urbem Scipio delevit, et de ea 
triumphavit. 


Scipio censor fuit cum Mummio viro nobili, sed segniore. Tribu movit quemdam, qui ordines 
ducens proelio non interfuerat. Cumque ille quaereret cur notaretur, qui custodiae causa in 
castris remansisset, Scipio respondit: "Non amo nimium diligentes." Equum ademit adolescenti, 
qui in obsidione Carthaginis, vocatis ad cenam amicis, diripiendam sub figura urbis Carthaginis 
placentam in mensa posuerat: quaerentique causam: "Quia, inquit Scipio, me prior Carthaginem 
diripuisti." Contra Mummius Scipionis collega neque ipse notabat quemquam, et notatos a 
collega, quos poterat, ignominiae eximebat. Unde Scipio, cum ei cupienti censuram ex majestate 
reipublicae gerere impedimento esset Mummii segnities, in senatu ait: "Utinam mihi collegam 
dedissetis, aut non dedissetis!" 


In Scipione Aemiliano etiam multa privatae vitae dicta factaque celebrantur. Caio Laelio 
familiariter usus est. Ferunt cum eo Scipionem saepe rusticatum fuisse, eosque incredibiliter 
repuerascere solitos esse, cum rus ex urbe, tanquam e vinculis evolavissent. Vix audeo dicere de 
tantis viris; sed ita narratur conchas eos ad litus maris legere consuevisse, et ad omnem animi 
remissionem ludumque descendere. Mortuo Paulo Aemilio, Scipio cum fratre haeres relictus 
animum vere fraternum in eum ostendit; nam universam ei haereditatem tradidit quod illum 
videret re familiari minus quam se instructum. Pariter, defuncta matre, omnia bona materna 
sororibus concessit, quanquam nulla pars haereditatis ad eas lege pertineret. 

Cum in concione interrogaretur quid sentiret de morte Tiberii Gracchi, qui populi favorem pravis 
largitionibus captaverat, palam respondit cum jure caesum videri. Quo responso exacerbata 
concio acclamavit; tum Scipio clamorem ortum a vili plebecula animadvertens: "Taceant, inquit, 
quibus Italia noverca est, non mater." Cum magis etiam obstreperet populus, ille vultu constanti: 
"Hostium, inquit, armatorum toties clamore non territus, qui possum vestro moveri?" Tunc 
constantia et auctoritate viri perculsa plebs conticuit. Deinde quasi vim sibi mox inferendam 
animo praesagiret, malam sibi rependi gratiam laborum pro republica susceptorum ab ingratis 
civibus questus est. Maxima patrum frequentia domum deductus est. 


Postridie quam domum se validus receperat, Scipio repente in lectulo exanimis est inventus. De 
tanti viri morte nulla habita est quaestio, ejusque corpus velato capite est elatum, ne livor in ore 
appareret. Metellus, licet Scipionis inimicus, hanc necem adeo graviter tulit, ut, ea audita in 
forum advolaverit, ibique moesto vultu clamaverit: "Concurrite, cives; moenia urbis nostrae 
eversa sunt: Scipioni intra suos penates quiescenti nefaria vis illata est." Idem Metellus filios suos 
jussit funebri ejus lecto humeros subjicere, eisque dixit: "Nunquam a vobis id officium majori viro 
praestari poterit." Scipionis patrimonium tam exiguum fuit, ut triginta duas libras argenti, duas 
et selibram auri tantum reliquerit. 


Cum duo consules, quorum alter inops erat, alter autem avarus, in senatu contenderent uter in 
Hispaniam ad bellum gerendum mitteretur, ac magna inter patres esset dissensio, rogatus 
sententiam Scipio Aemilianus: "Neutrum, inquit, mihi mitti placet; quia alter nihil habet; alteri 
nihil est satis." Scilicet ad rem bene gerendam judicabat pariter abesse debere et inopiam et 
avaritiam. Alioquin maxime verendum est ne publicum munus quaestui habeatur, et praeda 
communis in privatum imperatoris lucrum convertatur. Longe ab hac culpa alienus fuit Scipio; 
nam post duos consulatus et totidem triumphos officio legationis fungens, septem tantum servos 
secum duxit. E Carthaginis et Numantiae spoliis comparare plures certe potuerat; sed nihilo 
locupletior Carthagine eversa fuit, quam ante. Itaque cum per populi Romani socios et exteras 
nationes iter faceret, non mancipia ejus, sed victoriae numerabantur, nec quantum auri et 
argenti, sed quantum dignitatis atque gloriae secum ferret, aestimabatur. 


TIBERIUS GRACCHUS ET CAIUS GRACCHUS 


Tiberius Gracchus et Caius Gracchus Scipionis Africani ex filia nepotes erant. Horum adolescentia 
bonis artibus et magna omnium spe floruit. Ad egregiam quippe indolem accedebat optima 
educatio. Exstant Corneliae matris epistolae, quibus apparet eos non solum in gremio matris 
educatos fuisse, sed etiam ab ea sermonis elegantiam hausisse. Maximum matronis 
ornamentum esse liberos bene institutos merito putabat sapientissima illa mulier: cum Campana 
matrona, apud illam hospita, ornamenta sua, quae erant illa aetate pretiosissima, ostentaret ei 
muliebriter, Cornelia traxit eam sermone, quousque a schola redirent liberi; quos reversos 
hospitae exhibens: "En haec, inquit, mea ornamenta". Nihil quidem istis adolescentibus neque a 
natura neque a doctrina defuit; sed ambo rempublicam, quam tueri potuissent, impie perturbare 
maluerunt. 


Tiberius Gracchus, cum esset tribunus plebis, a senatu descivit: populi favorem profusis 
largitionibus sibi conciliavit; agros plebi dividebat, dabat civitatem omnibus Italicis; provincias 
novis coloniis replebat: quibus rebus viam sibi ad regnum parare videbatur. Quare convocati 
patres deliberabant quidnam faciendum esset. Tiberius in Capitolium venit, manum ad caput 
referens; quo signo salutem suam populo commendabat: hoc nobilitas ita accepit quasi diadema 
posceret. Tum Scipio Nasica, cum esset consobrinus Tiberii Gracchi, patriam cognationi praetulit, 
sublataque dextera proclamavit: Qui rempublicam salvam esse volunt me sequantur; dein 

Gracchum fugientem persecutus in eum irruit, suaque manu eum interfecit. Mortui Tiberii corpus 
in flumen projectum est. 


Caium Gracchum idem furor, qui fratrem Tiberium, invasit: seu vindicandae fraternae necis, seu 
comparandae regiae potentiae causa, vix tribunatum adeptus est, cum pessima coepit inire 
consilia: maximas largitiones fecit; aerarium effudit; legem de frumento plebi dividendo tulit. 
Perniciosis Gracchi consiliis, quanta poterant contentione, obsistebant omnes boni, in quibus 
maxime Piso vir consularis. Is cum multa contra legem frumentariam dixisset, lege tamen lata, 
ad frumentum cum ceteris accipiendum venit; Gracchus animadvertit in concione Pisonem 
stantem; eum sic compellavit, audiente populo Romano. "Qui tibi constas, Piso, cum ea lege 
frumentum petas quam dissuasisti?" Cui Piso: "Nolim quidem, Grache, inquit, mea bona tibi 
viritim dividere liceat: sed si facias, partem petam." Quo responso aperte declaravit vir gravis et 
sapiens lege quam tulerat Gracchus patrimonium publicum dissipari. 


Decretum a senatu latum est, ut videret consul Opimius ne quid detrimenti respublica caperet; 
quod decretum, nisi in maximo discrimine, ferri non solebat. Caius Gracchus, armata familia, 
Aventinum occupaverat. Quamobrem consul, vocato ad arma populo, Caium aggressus est qui 
pulsus, dum a templo Dianae desilit, talum intorsit, et cum jam a satellitibus Opimii 
comprehenderetur, jugulum servo praebuit, qui dominum et mox semetipsum super domini 
corpus interemit. Consul promiserat se pro capite Gracchi aurum repensurum esse; quare 
Septimuleius quidam lancea praefixum Caii caput attulit, eique aequale auri pondus persolutum 
est. Aiunt etiam illum prius cervice perforata, cerebroque exempto, plumbum infudisse, quo 
gravius efficeretur. 


Occiso Tiberio Graccho, cum senatus consulibus mandasset ut in eos qui cum Tiberio 
consenserant animadverteretur, Blosius quidam Tiberii amicus pro se deprecatum venit; hancque, 
ut sibi ignosceretur, causam afferebat, quod tanti Gracchum fecisset, at quidquid ille vellet, sibi 
faciendtim putaret. Tum consul: "Quid? ait, si te in Capitolium faces ferre vellet, obsecuturusne 
voluntati illius fuisses propter istam quam jactas familiaritatem?" - "Nunquam, inquit Blosius, id 
quidem voluisset; sed, si voluisset, paruissem." Nefaria est ista vox; nulla enim est excusatio 
peccati, si amici causa peccaveris. 


LUCIUS MUMMIUS ACHAICUS 


Cum Corinthii adversus Romanos rebellassent, eorumque legatis injuriam fecissent, Lucius 
Mummius consul, conscripto exercitu, Corinthum profectus est. Corinthii, veluti nihil negotii bello 
Romano suscepissent omnia neglexerant. Praedam, non proelium cogitantes, vehicula duxerant 
ad spolia Romanorum reportanda. Conjuges liberosque ad spectaculum certaminis in montibus 
posuerunt. Quam vecordiam celerrima poena consecuta est; nam proelio ante oculos suorum 
commisso caesi, lugubre his spectaculum et gravem luctus memoriam reliquerunt. Conjuges et 
liberi eorum de spectatoribus captivi facti praeda victorum fuere. Urbs ipsa Corinthus direpta 
primum, deinde tuba praecinente diruta est: populus omnis sub corona venditus; dux eorum 
victus domum refugit eamque incendit; conjugem interfecit, et in ignem praecipitavit; ipse 
veneno interiit. 


Erat Corinthi magna vis signorum tabularumque pretiosarum, quibus Mummius urbem et totam 
replevit Italiam nihil vero in domum suam intulit: sed harum rerum adeo rudis et ignarus erat 
Mummius, at, cum eas tabulas Romam portandas locaret, edixerit conducentibus, si eas 
perdidissent, novas esse reddituros. Una eximii pictoris tabella ludentibus alea militibus alvei 
vicem praestitit. Quae tabella deinde, cum praeda venderetur, ab Attalo rege sex millibus 

nummorum empta est. Mummius pretium admiratus, ex alieno judicio pulchritudinem tabellae 
suspicatus est, atque venditionem rescidit et tabellam jussit Romam deferri. 


QUINTUS METELLUS MACEDONICUS 


Quintus Metellus a domita Macedonia dictus Macedonicus missus est adversas pseudo- 
Philippum, hominem humili loco natum qui se Persei regis filium mentiebatur, eaque fraude 
Macedoniam occupaverat. Fabulam autem hujusmodi finxerat: praedicabat se ex Perseo rege 
ortum, et ab eo fidei cuiusdam viri Cretensis commissum, ut in belli casus, quod tunc ille cum 
Romanis gerebat, aliquod veluti semen stirpis regiae reservaretur; datum ei insuper libellum 
signo Persei impressum, quem puero traderet, cum ad puberem aetatem venisset. Mortuo 
Perseo, se Adrumeti educatum usque ad duodecimum aetatis annum, ignarum fuisse generis sui, 
eumque existimavisse patrem a quo educaretur. Ab eo tandem morti proximo detectam fuisse 
originem suam, sibique libellum traditum. Erat praeterea juveni forma, quae Persei filium non 
dedeceret. Hunc Metellus bis proelio fudit, et die triumphi ante currum egit. 


Postea Quintus Metellus bellum in Hispania contra Celtiberos gessit; et cum urbem, quae erat 
caput gentis obsideret, jamque admota machina, partem muri, quae sola convelli poterat brevi 
dijecturus videretur, humanitatem certae victoriae praetulit. Vir quidam in obsessa civitate 
nobilis, nomine Rethogenes, ad Metellum transierat, relictis in oppido filiis. Irati cives Rethogenis 
filios Machinae ictibus objecerunt. Nihil motus periculo filiorum pater hortabatur Metellum ut ne 
oppugnatione desisteret; at Metellus obsidionem maluit solvere, quam pueros in conspectu 
patris crudeli nece interfici: atque hujus mansuetudinis fructum tulit; namque multae aliae urbes 
admiratione hujus facti se sponte ei dediderunt. 


Metellus, cum urbem Contebriam viribus expugnare non posset, ad fallendum hostem convertit 
animum, et viam reperit qua propositum ad exitum perduceret. Itinera magno impetu 
ingrediebatur, deinde alias atque alias regiones petebat: modo hos occupabat montes, modo ad 
illos transgrediebatur. Cum interim et suis et hostibus ignota esset causa cur sic sua mutaret 
consilia, a quodam amico interrogatus quid ita incertum belli genus sequeretur: Absiste, inquit 
Metellus, ista quaerere; namque tunicam meam exurerem, si eam consilium meum scire 
existimarem. Postquam vero et exercitum suum ignorantia et, hostes errore implicavit, cum alio 
cursum direxisset, subito ad Contebriam reflexit, eamque inopinatam et attonitam oppressit. 


Raram Metelli Macedonici felicitatem multi scriptores concelebrant: ea quidem ipsi omnia 
contigerunt, qua beatam vitam videntur efficere. Fortuna eum nasci voluit in urbe terrarum 
principe: parentes nobilissimos dedit; adjecit animi eximias dotes et corporis vires, quae 
tolerandis laboribus sufficere possent; multa decora in ejus domum congessit: nam cum ipse 
consul, censor etiam augurque fuisset, et triumphasset, tres filios consules vidit, e quibus unum 
etiam et censorem et triumphantem quartum autem praetorem; tres quoque filias bene nuptas. 
Hunc autem vitae cursum consentaneus finis excepit; nam Metellum ultimae senectutis spatio 
defunctum, et leni mortis genere inter oscula complexusque natorum extinctum filii et generi 
humeris suis, per urbem sustulerunt, et rogo imposuerunt. 


QUINTUS METULLUS NUMIDICUS 


Quintus Metellus consul cum Jugurtha Numidarum rege bellum gessit: is a Micipsa adoptatus, 
duos ejus filios fratres suos interfecerat, ut solus Numidiae imperio potiretur. Micipsa in amicitia 
et societate populi Romani semper permanserat. Postquam igitur Romae cognitum est nefarium 
Jugurthae scelus, placuit illud ulcisci. Metellus cum exercitu in Africam navigavit, et cum hoste 
manus conseruit. Qua in parte Jugurtha affuit; ibi aliquandiu certatum est, neque hic ullum boni 

ducis aut militis officium praetermisit. Ceteri vero ejus milites primo congressu pulsi fugatique 
sunt; Jugurtha in oppidum munitum perfugit. Paucis post diebus Metellus eum insecutus, iterum 
proelio fudit: Numidiam vastavit, urbes amplas et munitissimas cepit; quae victoria ei nomen 
Numidici fecit. 


Postea Quintus Metellus censor factus est, ejusque egregia fuit censura, et omnis vita plena 
gravitatis. Cum ab inimicis accusatus, causam de pecuniis repetundis diceret, et ipsius tabulae 
circumferrentur judicibus inspiciendae, nemo ex illis fuit qui non removeret oculos, et se totum 
averteret, ne quisquam dubitare videretur verumne an falsum esset quod ille retulerat in tabulas. 
Cum Saturninus tribunus plebis legem senatus majestati adversam et reipublicae perniciosam 
tulisset, Metellus in eam legem jurare noluit, eaque de causa in exilium actus est. Honestum 
Rhodi secessum invenit ibique litteris operam dedit. Ita vir fortissimus de civitate maluit decedere, 
quam de sententia, eique salus patriae dulcior quam conspectus fuit. 


Metelli filius precibus et lacrymis a populo impetravit ut pater ab exilio revocaretur. Is forte ludos 
spectabat, cum ei redditae sunt litterae, quibus scriptum erat, maximo senatus et populi 
consensu, reditum illi in patriam datum esse. Nihil eo nuncio moveri visus est: non prius e theatro 
abiit, quam spectaculum ederetur; non laetitiam suam proxime sedentibus ulla ex parte ostendit, 
sed summum gaudium intra se continuit, parique vultu in exilium abiit, et fuit restitutus; adeo 
moderatum inter secundas et adversas res gessit animum! Tantus vero ad eum advenientem 
concursus est factus, ut dies totus consumptus sit in gratulationibus illum ad portam urbis 
excipientium; inde in Capitolium ascendentem, et lares repetentem universa propemodum civitas 
deduxit. 


MARCUS AEMILIUS SCAURUS 


Marcus Aemilius Scaurus nobili familia ortus est, sed paupere. Nam pater ejus, quamvis patricius, 
ob rei familiaris inopiam carbonarium negotium exercuisse dicitur. Filius ipse dubitavit primo 
utrum honores peteret, an argentarium faceret; sed cum eloquentia valeret, ex ea gloriam et 
opes peperit. Consul factus, severum se pro tuenda militari disciplina praebuit; disciplinae 
exemplum admiratione dignum referebat ipse in eis libris quos de vita sua scripserat. Cum in eo 
loco ubi posuerat castra, arbor esset maturis fructibus onusta, postridie abeunte exercitu, arbor 
intactis fructibus relicta est. Idem Publio Decio praetori, quod se transeunte sederet et assurgere 
jussus non paruisset, vestem scidit, sellam fregit, et ne quis ad eum in jus iret, edixit. 


Marcus Scaurus, ut in tuenda militari disciplina, sic in punienda filii sui ingnavia fuit severus. Cum 
enim in quodam proelio Romani equites pulsi, deserto imperatore, Romam pavide repeterent, in 
quibus erat ipse Scauri filius, misit pater, qui ei dicerent se libentius occursurum esse filii in acie 
interfecti ossibus, quam visurum reducem reum tam turpis fugae, ideoque conspectum irati 
patris degeneri filio esse vitandum, si quid verecundiae in animo superesset. Non tulit juvenis. 
ignominiae dolorem et moerore confectus interiit. 


Marcus Scaurus, cum esset summa senectute et adversa valetudine, pristinum animi vigorem 
retinuit. Varius quidam patria Hispanus, vetus Scauri inimicus, senem opprimere conatus est. 
Accusabat eum acceptae ab hostibus pecuniae ad prodendam rempublicam. Scaurus nobilissimis 
juvenibus innixus descendit in forum, dataque respondendi facultate, paucis verbis ita causam 
egit: "Varius Hispanus ait Marcum Scaurum senatus principem ab hoste corruptum esse, et 
populi Romani imperium prodidisse; Marcus vero Scaurus princeps senatus, negat se esse huic 
culpae affinem: testis nemo est; utri vos potius credendum putatis?" Qua dicti gravitat periculum 
intentatum propulsavit: nam statim populus accusatorem ab illa actione depulit. 

PUBLIUS RUTILIUS RUFUS 


Publius Rutilius Rufus vitae innocentia enituit: cum nemo esset in civitate illo integrior, omni 
honore dignus est habitus, et consul factus. Cum eum amicus quidam rem injustam aliquando 
rogaret, et Rutilius constanter negaret, indignatus amicus dixit: "Quid igitur mihi opus est tua 
amicitia, si quod rogo non facis?" - "Immo, respondit Rutilius, quid mihi tua, si propter te aliquid 
inhoneste facere me oporteat?" Sciebat quippe vir sanctus tam contra officium esse amico 
tribuere quod aequum non sit, quam non tribuere id quod recte possimus; atque si forte amici a 
nobis postulent quae honesta non sunt. religionem et fidem esse amicitiae anteponendam. 


Rutilius tamen in invidiam equitum Romanorum venit quod ab eorum injuriis Asiam, cui tunc 
praeerat, defendisset: quare ab eis repetundarum accusatus est. Rutilius, innocentia fretus 
senatoris insignia non deposuit; judicibus non supplicavit: ne ornatius quidem causam suam dici 
voluit, quam simplex veritatis ratio ferebat; itaque damnatus est, et Mitylenas exsulatum abiit. 
Illi Asiam petenti omnes hujus provinciae civitates legatos miserunt. Hospitio eum, opibus, omni 
auxilio juverunt. Cum Rutilium quidam consolaretur, et diceret instare arma civilia, brevique 
futurum ut omnes exsules reverterentur: "Quid tibi, inquit Rutilius, mali feci, ut mihi pejorem 
reditum optares, quam exitum? Malo patria meo exilio erubescat, quam reditu maereat." 


MARCUS LIVIUS DRUSUS 


Marcus Livius Drusus patre consulari genitus, relictum sibi patrimonium profusis largitionibus 
dissipavit, adeo ut ipse profiteretur nemini se ad largiendum quidquam reliquisse praeter caelum 
et coenum. Unde cum pecunia egeret, multa contra dignitatem fecit. Tribunus plebis primo 
senatus causam suscepit; sed audax et vehemens, ut propositum assequeretur, leges perniciosas 
tulit: quibus cum Philippus consul obsisteret, ei Drusus in comitio ita collum obtorsit, ut plurimus 
sanguis efflueret e naribus; vique addita contumelia, non cruorem, sed muriam de turdis esse 
dixit. Philippus enim deliciarum amans turdorumque imprimis edax habebatur. Alium etiam 
virum consularem eisdem legibus pariter adversantem ait Drusus se de saxo Tarpeio 
praecipitaturum. 


Nec observantior erga senatum fuit Drusus. Nam cum senatus ad eum misisset ut in curiam 
veniret: "Quare, inquit Drusus, non ipse senatus ad me venit in Hostiliam propinquam Rostris?" 
Paruitque tribuno senatus: quibus rebus factum est ut Drusus nec senatui, nec plebi placeret. 
Unde cum e foro magna hominum frequentia stipaus rediret, in atrio domus suae cultello 
percussus est; cultellus lateri ejus affixus relictus est, auctor vero necis in turba latuit: Drusus 
intra paucas horas decessit. Quem ne morti quidem proximum ea deseruit superbia, quae eum 
in exitium impulerat; cum extremum jam redderet spiritum, circrumstantium multitudinem 
intuens: "Ecquando, inquit, amici, similem mei civem habebit respublica?" 


Hunc vitae finem habuit juvenis clarissimus quidem, sed quem sua semper inquietum ac 
turbulentum fecerat ambitio: ipse queri solitus est sibi uni, ne puero quidem, ferias unquam 
contigisse; nam adhuc praetextatus per ambitionem coepit reos judicibus commendare: 
laudantur tamen Drusi quaedam facta dictaque. Cum Philippo consuli insidiae pararentur, 
ejusque vita in maximo esset periculo, Drusus, re cognita, Philippum licet inimicum monuit ut sibi 
caveret. Extat etiam Drusi vox egregia: cum enim domum aedificaret, promitteretque architectus, 
si quinque talenta sibi darentur, ita se eam aedificaturum ut nemo in eam despicere posset: 
"Immo, inquit Drusus, decem dabo, si eam ita componas ut quidquid agam non a vicinis tantum, 
sed ab omnibus etiam civivus possit perspici." 


CAIUS MARIUS 


426 


Caius Marius humili loco natus militiae tirocinium in Hispania duce Scipione posuit; erat imprimis 
Scipioni carus ob singularem virtutem, et impigram ad pericula et labores alacritatem. Scipio, 
cum inspicere voluisset quemadmodum ab unoquoque equi curarentur, Marii equum validum et 
bene curatum invenit: quam diligentiam imperator plurimum laudavit. Quadam die cum forte 
post cenam Scipio cum amicis colloqueretur, dixissetque aliquis, si quid Scipioni accidisset, 
ecquemnam alium similem imperatorem habitura esset respublica? Scipio, percusso leniter Marii 
humero, "Fortassis istum", inquit. Quo dicto excitatus Marius dignos rebus, quas postea gessit, 
spiritus concepit. 


Marius legatus Metello in Numidia, criminando eum adeptus est consulatum, et in ejus locum 
suffectus. Bellum Jugurthinum a Metello prospere coeptum confecit. Jugurtha ad Getulos 
profugerat, eorumque regem Bocchum adversus Romanos concitaverat. Marius Getulos et 
Bocchum agressus fudit. Castellum in excelsa rupe positum, ubi regii thesauri erant, non sine 
multo labore expugnavit. Bocchus bello defessus legatos ad Marium misit, pacem orantes. Sylla 
quaestor a Mario ad regem remissus, qui Boccho persuasit ut Jugurtham Romanis traderet. 
Jugurtha igitur vinctus ad Marium deductus est, quem Marius triumphans ante currum egit, et 
in carcerem coenosum inclusit, quo cum Jugurtha veste detracta ingrederetur, os diduxit ridentis 
in modum et stupens similisque desipienti exclamavit: "Proh! quam frigidum est vestrum 
balneum!" 


Marius post expeditionem Numidicam iterum consul creatus est, eique bellum contra Cimbros et 
Teutones decretum est. Hi novi hostes ab extremis Germaniae finibus profugi, novas sedes 
quaerebant. Gallia exclusi, in Italiam transgressi sunt; nec primum impetum barbarorum tres 
duces Romani sustinuerant; sed Marius primo Teutones sub ipsis Alpium radicibus assecutus 
proelio oppressit: vallem fluviumque medium hostes tenebant, unde militibus Romanis nulla 
aquae copia: aucta necessitate virtus causa victoriae fuit; namque Marius sitim metuentibus ait 
digitum protendens: "Viri estis: en illic aquam habebitis." Itaque tam acriter pugnatum est, 
tantaque caedes hostium fuit, ut Romani victores de cruento flumine non plus aquae biberent, 
quam sanguinis barbarorum. 


Deletis Teutonibus Caius Marius in Cimbros convertitur: hi ex alia parte Italiam ingressi, Athesim 
flumen non ponte nec navibus, sed ingesta obrutum sylva transiluerant; quibus occurrit Marius. 
Tum Cimbri legatos ad consulem miserunt, agros sibi suisque fratribus postulantes. Ignorabant 
scilicet Teutonum cladem. Cum Marius ab eis quaesivisset quos illi fratres dicerent; Teutones 
nominaverunt. Ridens Marius: "Omittite, inquit, fratres; tenent hi acceptam a nobis terram 
aeternumque tenebunt." Legati sensere se ludibrio haberi, ultionemque Mario minati sunt, 
statim atque Teutones advenissent. "Atqui adsunt, inquit Marius, decetque vos hinc non 
discedere, nisi salutatis vestris fratribus." Tum vinctos adduci jussit Teutonum duces qui, in 
proelio capti fuerant. 


His rebus auditis, Cimbri castris egressi ad pugnam prodierunt. Marius aciem ita instituit, ut 
pulvis in oculos et ora hostium ferretur. Incredibili strage prostrata est illa Cimbrorum multitudo. 
Caesa traduntur centum et octoginta hominum millia. Nec minor cum uxoribus pugna, quam 
cum viris fuit: illae enim objectis undique plaustris altae desuper, quasi e turribus, pugnabant 
lanceis contisque. Victae tamen legationem ad Marium miserunt libertatem orantes, quam cum 
non impetrassent, suffocatis elisisque infantibus, aut mutuis concidere vulneribus, aut vinculo, e 
crinibus suis facto, ab arboribus jugisque plaustrorum subrectis pependerunt. Ferant unam 
conspectam fuisse quae pedibus suis duos filios, seipsam vero ex arbore suspenderat. 


PRIMUM CIVILE BELLUM 

Tunc Romae primum civile bellum ortum est. Cum enim Sylla consul contra Mithridatem regem 
Ponti missus fuisset, ei Marius illud imperium eripuit, fecitque ut loco Syllae imperator crearetur; 
qua re commotus Sylla cum exercitu Romam venit, eam armis occupavit, Mariumque expulit. 
Marius in palude aliquandiu delituit; sed ibi paulo post deprehensus, et, ut erat, nudo corpore 
caenoque oblitus, injecto in collum loro raptus est, et in custodiam conjectus. Missus etiam est 
ad eum occidendum servus publicus, natione Cimber, quem Marius vultus majestate deterruit. 
Cum enim hominem ad se gladio stricto venientem vidisset: "Tune, inquit, Marium audebis 
occidere?" Ille attonitus ac tremens, abjecto ferro, fugit. Marius postea, ab eis etiam, qui prius 
eum occidere voluerant, e carcere emissus est. 


Marius accepta navicula in Africam trajecit, et in agrum Carthaginiensem pervenit. Ibi cum in 
locis solitariis sederet, venit ad eum lictor Sextilii praetoris, qui hanc provinciam administrabat. 
Marius ab eo, quem nunquam laeserat, aliquod humanitatis officium exspectabat; at lictor 
decedere eum provincia jussit, nisi vellet in se animadverti. Torvis oculis eum intuens Marius 
nullum dabat responsum. Interrogavit igitur eum lictor, ecquid praetori vellet renuntiari. Cui 
Marius: "Abi, inquit, nuntia te vidisse Caium Marium in Carthaginis magnae ruinis sedentem." 
Duplici exemplo insigni eum admonebat de inconstantia rerum humanarum, cum et urbis 
maximae excidium, et viri clarissimi casum ob oculos poneret. 


Profecto ad bellum Mithridaticum Sylla, in Italiam rediit Marius efferatus magis calamitate quam 
domitus. Cum exercitu Romam ingressus, eam caedibus et rapinis vastavit; omnes adversae 
factionis nobiles variis suppliciorum generibus affecit: quinque dies, totidemque noctes ista 
scelerum omnium duravit licentia. Hoc tempore admiranda sane fuit populi Romani abstinentia: 
cum enim Marius objecisset domos occisorum diripiendas, nemo fuit qui ullam ex his rem 
attingeret; quae populi misericordia erat tacita quaedam Marii crudelitatis vituperatio. Tandem 
Marius senio et laboribus confectus in morbum incidit, et ingenti omnium laetitia vitam finivit. 
Cujus viri si expendantur cum virtutibus vitia, haud facile dictu erit utrum in bello hostibus, an in 
otio civibus fuerit infestior: quam enim rempublicam contra hostes virtute servaverat, eam 
togatus ambitione evertit. 


Erat Mario ingenuarum artium et liberalium studiorum contemptor animus. Cum aedem Honoris 
de manubus hostium vovisset, spreta peregrinorum marmorum nobilitate artificumque 
Graecorum peritia, eam vulgari lapide per artificem Romanum curavit aedificandam. Graecas 
etiam litteras aspernabatur, quod, inquiebat, suis doctoribus parum ad virtutem prodessent; ad 
idem fortis, validus et adversus dolorem confirmatus. Cum ei varices in crure secarentur, vetuit 
se a alligari. Acrem tamen fuisse doloris morsum ipse ostendit; nam medico alterum crus 
postulanti noluit praebere, quod majorem esse remedii quam morbi dolorem judicaret. 


LUCIUS CORNELIUS SYLLA 


Lucius Cornelius Sylla patricio genere natus, bello Jugurthino quaestor Marii fuit. Vitam antea 
ludo, vino, libidineque inquinatam duxerat; quapropter Marius moleste tulit quod, sibi 
gravissimum bellum gerenti, tam delicatus quaestor sorte obtigisset Ejusdem tamen, postquam 
in Africam venit, virtus enituit. Bello Cimbrico legatus consulis bonam operam navavit. Consul 
ipse deinde factus, pulso in exsilium Mario, adversus Mithridatem profectus est; ac primum illius 
regis praefectos duobus proeliis profligavit; dein transgressus in Asiam, Mithridatem ipsum fudit, 
et oppressisset, nisi adversus Marium festinans, qualemcumque pacem maluisset componere. 
Mithridatem tamen pecunia multavit; Asia aliisque provinciis, quas occupaverat, decedere coegit, 
eumque paternis finibus contentum esse jussit. 

Sylla propter motus urbanos cum victore exercitu Romam properavit. Eos qui Mario favebant 
omnes superavit: nihil illa victoria fuit crudelius. Sylla dictator creatus novo et inaudito exemplo 
tabulam proscriptionis proposuit, qua nomina eorum qui occidendi essent continebantur: 
cumque omnium esset orta indignatio, postridie plura etiam adjecit nomma. Ingens caesorum 
fuit multitudo. Saevitiae causam avaritia etiam praebuit, multoque plures propter divitias, quam 
propter odium victoris necati sunt. Civis quidam innoxius, cui fundus in agro Albano erat, legens 
proscriptorum nomina, se quoque adscriptum vidit: "Vae, inquit, misero mihi; me fundus Albanus 
persequitur!" Neque longe progressus, a quodam agnitus et percussus est. 


Depulsis prostratisque inimicorum partibus, Sylla Felicem se edicto appellavit: cumque ejus uxor 
geminos eodem partu tunc edidisset, puerum Faustum puellamque Faustam nominari voluit. 
Tum repente, contra omnium expectationem, dictaturam deposuit, dimissisque lictoribus, diu in 
foro deambulavit. Stupebat populus eum privatum videns cujus modo tam formidolosa fuerat 
potestas: quodque non minus mirandum fuit, sua ei privato non solum salus, sed etiam dignitas 
constitit, qui cives innumeros occiderat. Unus tantum fuit adolescens qui auderet queri, et 
recedentem usque ad fores domus maledictis incessere. Cujus injurias Sylla patienti animo tulit; 
sed domum ingrediens dixit: "Hic adolescens efficiet ne quis posthac tale imperium deponat." 


Sylla deinde in villam profectus, rusticari et venando vitam ducere coepit. Ibi morbe pediculari 
correptus interiit, vir ingentis animi, cupidus voluptatum, sed gloriae cupidior; litteris graecis 
atque latinis eruditus, et virorum litteratorum adeo amans, ut sedulitatem etiam mali cujusdam 
poetae aliquo praemio dignam duxerit: nam cum ille epigramma ipsi obtulisset, jussit Sylla 
praemium ei statim dari, ea tamen lege ne quid postea scriberet. Ante victoriam laudandus, in 
eis vero quae secuta sunt nunquam satis vituperandus: urbem enim et Italiam civium sanguine 
inundavit. Non solum in vivos saeviit, sed ne mortuis quidem pepercit; nam Caii Marii, cujus, etsi 
postea inimicus, aliquando tamen quaestor fuerat, erutos cineres in flumen projecit. Qua 
crudelitate rerum praeclare gestarum gloriam corrupit. 


LUCIUS LUCULLUS 


Lucius Lucullus ingenio, doctrina et virtute claruit. In Asiam quaestor profectus, huic provinciae 
per multos annos cum laude praefuit. Postea consul factus ad Mithridaticum bellum a senatu 
missus, opinionem omnium, quae de virtute ejus erat, vicit: nam ab eo laus imperatoria non 
admodum expectabatur, qui adolescentiam in pacis artibus consumpserat; sed incredibilis 
quaedam ingenii magnitudo non desideravit tardam et indocilem usus disciplinam. Totum iter 
consumpsit partim in percontando a peritis, partim in rebus gestis legendis. Habebat porro 
admirabilem quamdam rerum memoriam; unde factum est ut in Asiam doctus imperator venerit, 
cum esset Roma profectus rei militaris rudis. 


Lucullus eo bello magnas ac memorabiles res gessit: Mithridatem saepe multis locis fudit, 
Tigranem regum maximum in Armenia vicit, ultimamque bello manum magis noluit imponere, 
quam non potuit; sed alioqui per omnia laudabilis, et bello paene invictus pecuniae cupidini 
nimium deditus fuit, quam tamen ideo expetebat, ut deinde per luxuriam effunderet; itaque 
postquam de Mithridate triumphasset, abjecta omnium rerum cura, coepit delicate ac molliter 
vivere, otioque et luxu diffluere; magnifice et immenso sumptu villas aedificavit, atque ad earum 
usum mare ipsum vexavit. Nam in quibusdam locis moles mari injecit, in aliis vero, suffossis 
montibus, mare in terras induxit; unde eum haud infacete Pompeius vocabat Xerxem togatum. 
Xerxes enim Persarum rex, cum pontem in Hellesponto fecisset, et ille tempestate ac fluctibus 
esset disjectus, jussit mari trecentos flagellorum ictus infligi, et compedes dari. 

Habebat Lucullus villam prospectu et ambulatione pulcherrimam, quo cum venisset Pompeius, 
id unum reprehendit quod ea habitatio esset quidem aestate peramoena, sed hieme minus 
commoda videretur; cui Lucullus: "Putasne, inquit, me minus sapere quam hirundines, quae 
adveniente hieme sedem commutant?" Villarum magnificentiae respondebat epularum 
sumptus: cum aliquando modica ei, utpote soli, cena esset posita, coquum graviter objurgavit, 
eique excusanti ac dicenti se non debuisse lautum parare convivium, quod nemo esset ad cenam 
invitatus: "Quid ais, inquit iratus Lucullus, au nesciebas Lucullum hodie cenaturum esse apud 
Lucullum?" 


QUINTUS SERTORIUS 


Quintus Sertorius ignobili loco natus, prima stipendia bello Cimbrico fecit, in quo honos ei virtutis 
causa habitus est. In prima adversus Cimbros pugna licet vulneratus, et equo amisso, Rhodanum 
flumen rapidissimum nando trajecit, lorica et scuto retentis. Egregia etiam fuit ejus opera bello 
sociali: dum enim nullum periculum refugit, alter ei oculus effossus est; idque ille non 
dehonestamentum ori, sed ornamentum merito arbitrabatur: dicebat enim cetera bellicae 
fortitudinis insignia, ut armillas, coronasve, nec semper nec ubique gestari; se vero, 
quotiescumque in publicum prodiret, suae virtutis pignus, vulnus scilicet ob rempublicam 
acceptum in ipsa fronte ostentare, nec quemquam sibi occurrere, qui non esset laudum suarum 
admirator. 


Postquam Sylla ex bello Mithridatico in Italiam reversus, coepit dominari, Sertorius qui partium 
Marianarum fuerat, in Hispaniam se contulit. Ibi virtutis admiratione et imperandi moderatione 
Hispanorum simul ac Romanorum, qui in eis locis consederant, animos sibi conciliavit, magnoque 
exercitu collecto, quos adversus eum Sylla miserat duces profligavit. Missus deinde a Sylla 
Metellus a Sertorio fusus quoque ac fugatus est. Pompeium etiam, qui in Hispaniam venerat ut 
Metello opem ferret, levibus proeliis lacessivit Sertorius. Is enim non minus cautus quam acer 
imperator universae dimicationis discrimen vitabat, quod imparem se universo Romanorum 
exercitui sentiret; interim vero hostem crebris damnis fatigabat. 


Cum aliquando Sertorii milites pugnam inconsulte flagitarent, nec jam eorum impetus posset 
cohiberi, Sertorius duos in eorum conspectu equos constituit, praevalidum alterum, alterum vero 
admodum exilem et imbecillum: deinde equi infirmi caudam a robusto juvene totam simul 
abrumpi jussit; validi autem equi singulos pilos ab imbecillo sene paulatim velli. Irritus 
adolescentis labor risum omnibus movit; senex autem, quamvis tremula manu, id perfecit quod 
imperatum sibi fuerat. Cumque milites non satis intelligerent quorsum ea res spectaret, Sertorius 
ad eos conversus: "Equi caudae, inquit, similis est hostium exercitus: qui partes aggreditur, facile 
potest opprimere; contra nihil proficiet qui universum conabitur prosternere." 


Erat Sertorio cerva candida eximiae pulchritudinis, quae ipsi magno usui fuit, ut obsequentiores 
haberet milites. Hanc Sertorius assuefecerat se vocantem audire et euntem sequi. Dianae donum 
esse omnibus persuasit, seque ab ea moneri quae facto opus essent. Si quid durius vellet 
imperare, se a cerva monitum praedicabat, statimque libentes parebant. Cerva in quadam 
hostium incursione amissa est ac periisse credita; quod aegerrime tulit Sertorius. Multis post 
diebus a quodam homine inventa est. Sertorius eum, qui id sibi nuntiabat, tacere jussit, 
cervamque repente in locum, ubi jus reddere solebat, immitti. Ipse vultu hilari in publicum 
progressus, dixit sibi in quiete visam esse cervam, quae perierat, ad se reverti. Tunc emissa ex 
composito cerva, ubi Sertorium conspexit, laeto saltu ad tribunal fertur, ac dexteram sedentis 
ore lambit; undo clamor factus, ortaque omnium admiratio est. 

Victus postea a Pompeio Sertorius pristinos mores mutavit, et ad iracundiam deflexit. Multos ob 
suspicionem proditionis crudeliter interfecit; unde odio esse coepit exercitui. Romani moleste 
ferebant quod Hispanis magis quam sibi confideret, hosque haberet corporis custodes. In hac 
animorum aegritudine non deserebant Sertorium, quem necessarium sibi ducem judicabant, sod 
eum amare desierant. Deinde in Hispanos quoque saeviit Sertonus, quod ei tributa non tolerarent 
ipse etiam Sertorius curis jam et laboribus fessus, ad obeunda ducis munia segnior, ad luxum et 
libidines declinavit. Quare, alienatis omnium animis, jussa imporatoris contemnebantur; tandem 
facta adversus eum conjuratione, Sortorius in convivio a suis est interfectus. 


CNAEUS POMPEIUS MAGNUS 


Cnaeus Pompeius stirpis senatoriae adolescens, in bello civili se et patrem consilio servavit. 
Pompeii pater suo exercitui ob avaritiam erat invisus; itaque facta est in eum conspiratio. 
Terentius quidam, Cnaei Pompeii contubernalis, eum occidendum susceperat, dum alii 
tabernaculum patris incenderent. Quae res juveni Pompeio cenanti nuntiata est. lpse nihil 
periculo motus, solito hilarius bibit, et cum Terentio eadem, qua antea, comitate usus est. Deinde 
cubiculum ingressus, clam subduxit se tentorio, et firmam patri circumposuit custodiam. 
Terentius tum districto ense, ad lectum Pompeii accessit, multisque ictibus stragula percussit. 
Orta mox seditione, Pompeius se in media conjecit agmina, militesque tumultuantes precibus et 
lacrimis placavit, ac suo duci reconciliavit. 


Pompeius eodem bello civili partes Syllae secutus, ita egit, ut ab eo maxime diligeretur. Annos 
tres et viginti natus, ut Syllae auxilio veniret, paterni exercitus reliquias collegit, statimque dux 
peritus exstitit. Illius magnus apud militem amor, magna apud omnes admiratio fuit; nullus ei 
labor taedio, nulla defatigatio molestiae erat. Cibi vinique temperans, somni parcus, inter milites 
corpus exercebat. Cum alacribus saltu, cum velocibus cursu, cum validis lucta certabat. Tum ad 
Syllam iter intendit, non per loca devia, sed palam incedens, tres hostium exercitus aut fudit, aut 
sibi adjunxit. Quem ubi Sylla ad se accedere audivit, egregiamque sub signis juventutem aspexit, 
desiliit ex equo, Pompeiumque salutavit imperatorem: deinceps ei venienti solebat assurgere de 
sella et caput aperire; quem honorem nemini nisi Pompeio tribuebat. 


Postea Pompeius in Siciliam profectus est, ut eam a Carbone Syllae inimico occupatam reciperet. 
Carbo comprehensus, et ad Pompeium ductus est. Quem Pompeius, postquam acerbe in eum 
invectus fuisset, ad supplicium duci jussit. Tunc ille, qui ter consul fuerat, demisse ac muliebriter 
mortem extimuit: voce flebili petiit ut sibi alvum levare liceret, sicque brevem miserrimae vitae 
usuram rapuit, donec miles morae impatiens caput in sordido loco sedentis amputavit. Longe 
moderatior fuit Pompeius erga Sthenium Siculae cujusdam civitatis principem. Cum enim in eam 
civitatem animadvertere decrevisset qua sibi adversata fuerat, exclamavit Sthenius, eum inique 
facturum si ob culpam unius omnes plecteret. Interroganti Pompeio quisnam ille unus esset, "Ego, 
inquit Sthenius, qui meos cives ad id induxi." Tam libera voce delectatus Pompeius, omnibus et 
Sthenio ipsi pepercit. 


Transgressus inde in Africam Pompeius, larbam Numidiae regem, qui Marii partibus favebat, 
bello persecutus est. Intra dies quadraginta hostem oppressit, et Africam subegit adolescens 
quattuor et viginti annorum. Tum ei litterae a Sylla redditae sunt, quibus jubebatur exercitum 
dimittere, et cum una tantum legione successorem exspectare. Id aegre tulit Pompeius paruit: 
tamen, et Romam reversus est. Revertenti incredibilis multitudo obviam ivit. Sylla quoque eum 
laetus excepit, et Magni cognomine appellavit: nihilominus Pompeio triumphum petenti restitit; 
neque ea re a proposito deterritus est Pompeius; aususque est dicere plures solem orientem 

adorare, quam occidentem: quo dicto innuebat Syllae potentiam minui, suam vero crescere. Ea 
voce audita, Sylla juvenis constantiam admiratus, exclamavit: Triumphet, triumphet. 


Metello jam seni et bellum in Hispania segnius gerenti collega datus est Pompeius, ibique 
adversus Sertorium vario eventu dimicavit. In quodam proelio maximum subiit periculum: cum 
enim in eum vir vasta corporis magnitudine impetum fecisset, Pompeius manum hostis 
amputavit, sed multis in eum concurrentibus, vulnus in femore accepit, et a suis fugientibus 
desertus in hostium potestate erat. At praeter spem evasit: illi scilicet equum Pompeii auro 
phalerisque eximiis instructum ceperant. Dum vero praedam inter se altercantes partiuntur, 
Pompeius illorum manus effugit. Altero proelio, cum Metellus Pompeio laboranti auxilio venisset, 
fususque esset Sertorii exercitus, is dixisse fertur: "Nisi ista anus supervenisset, ego hunc puerum 
verberibus castigatum Romam dimisissem." Metellum anum appellabat, quia is jam senex ad 
mollem et effeminatam vitam deflexerat. Tandem Sortorio interfecto Pompeius Hispaniam 
recepit. 


Cum piratae maria omnia infestarent, et quasdam etiam Italiae urbes diripuissent, ad eos 
opprimendos, cum imperio extraordinario missus est Pompeius. Nimiae viri potentiae 
obsistebant quidam ex optimatibus, et imprimis Quintus Catulus; qui cum in contione dixisset 
esse quidem praeclarum virum Cnaeum Pompeium, sed non esse uni omnia tribuenda, 
adjecissetque: "Si quid ei acciderit, ecquemnam in ejus locum substituetis?" 


Acclamavit universa contio: "Te ipsum, Quinte Catule." Tam honorifico civium testimonio victus 
Catulus e contione discessit. Pompeius, disposito per omnes maris recessus navium praesidio, 
brevi terrarum orbem illa peste liberavit; praedones multis locis victos fudit; eosdem in 
deditionem acceptos in urbibus et agris procul a mari collocavit. Nihil hac victoria celerius; nam 
intra quadragesimum diem piratas toto mari expulit. 


Confecto bello piratico, Cnaeus Pompeius contra Mithridatem profectus est, et in Asiam magna 
celeritate contendit. Proelium cum rege conserere cupiebat, neque opportuna dabatur pugnandi 
facultas, quia Mithridates interdiu castris se continebat, noctu vero haud tutum orat congredi 
cum hoste in locis ignotis. Quadam tamon nocto Mithridatem Pompeius aggressus est. Luna 
magno fuit Romanis adjumento: nam cum eam Romani a tergo haberent, umbrae corporum 
longius projectae ad primos usque hostium ordines pertinebant; unde decepti regii milites, in 
umbras tanquam in propinquum hostem tela mittebant. Victus Mithridates in Pontum profugit. 
Adversus eum filius Pharnaces rebellavit, quia, occisis a patre fratribus, vitae suae ipse timebat. 
Mithridates a filio obsessus venenum sumpsit, quod cum tardius subiret, quia adversus venena 
multis antea medicaminibus corpus firmaverat, a milite Gallo volens interfectus est. 


Pompeius deinde Tigranem Armeniae regem, qui Mithridatis partes secutus fuerat, ad 
deditionem compulit; quem tamen ad genua procumbentem erexit, benignis verbis recreavit, et 
in regnum restituit, aeque pulchrum esse judicans et vincere reges et facere. Tandem rebus Asiae 
compositis in Italiam rediit. Ad urbem venit, non, ut plerique timuerant, armatus, sed demisso 
exercitu, et tertium triumphum biduo duxit. Insignis fuit multis novis inusitatisque ornamentis hic 
triumphus; sed nihil illustrius visum, quam quod tribus triumphis tres orbis partes devictae 
causam praebuerunt Pompeius enim, quod antea contigerat nemini, primo ex Africa, iterum ex 
Europa, tertio ex Asia triumphavit, felix opinione hominum futurus, si quem gloriae, eumdem 
vitae finem habuisset, neque adversam fortunam esset expertus jam senex. 


SECUNDUM CIVILE BELLUM 

Postea orta est inter Pompeium et Caesarem gravis dissensio, quod hic superiorem, ille vero 
parem ferre non posset: et inde bellum civile exarsit. Caesar cum infesto exercitu in Italiam venit. 
Pompeius relicta urbe ac deinde Italia ipsa, Thessaliam petiit, et cum eo consules senatusque 
omnis: quem insecutus Caesar apud Pharsaliam acie fudit. Victus Pompeius ad Ptolemaeum 
Alexandriae regem, cui tutor a senatu datus fuerat, profugit; sed ille Pompeium interfici jussit. 
Latus Pompeii sub oculis uxoris et liberorum mucrone confossum est, caput abscissum, truncus 
in Nilum conjectus. Dein caput velamine involutum ad Caesarem delatum est, qui eo viso lacrimas 
fudit, et illud multis pretiosissimisque odoribus cremandum curavit. 


Is fuit viri praestantissimi post tres consulatus et totidem triumphos vitae exitus. Erant in 
Pompeio multae ac magnae virtutes, ac praecipue admiranda frugalitas. Cum ei aegrotanti 
praecepisset modicus ut turdum ederet, negarent autem servi eam avem usquam aestivo 
tempore posse reperiri, nisi apud Lucullum, qui turdos domi saginaret, vetuit Pompeius turdum 
inde peti, medicoque dixit: "Ergo nisi Lucullus perditus deliciis esset, non viveret Pompeius?" 
Aliam avem, quae parabilis esset, sibi jussit apponi. 


Viris doctis magnum honorem habebat Pompeius. Ex Syria decedens, confecto bello Mithridatico, 
cum Rhodum venisset, nobilissimum philosophum Posidonium cupiit audire: sed cum is diceretur 
tunc graviter aegrotare, quod maximis podagrae doloribus cruciabatur, voluit saltem Pompeius 
eum visere. Mos erat ut, consule aedes aliquas ingressuro, lictor fores virga percuteret, 
admonens consulem adesse: at Pompeius vetuit fores Posidonii percuti, honoris causa. Quem ut 
vidit et salutavit, moleste se ferre dixit, quod eum non posset audire. At ille: "Tu vero, inquit, 
potes, nec committam ut dolor corporis efficiat ut frustra tantus vir ad me venerit." Itaque cubans 
graviter et copioso disseruit de hoc ipso: nihil esse bonum nisi quod honestum esset, et nihil 
malum dici posse quod turpe non esset. Cum vero dolor interdum acriter eum pungeret, saepe 
dixit: "Nihil agis, dolor, quamvis sis molestus; nunquam te esse malum confitebor" 


CAIUS JULIUS CAESAR 


Caius Julius Caesar nobilissima genitus familia, annum agens sextum et decimum, patrem amisit: 
paulo post Corneliam duxit uxorem, cujus cum pater esset Syllae inimicus, voluit Sylla Caesarem 
compellere, ut eam dimitteret; neque id potuit efficere. Ob eam causam Caesar bonis spoliatus, 
cum etiam ad mortem quaereretur, mutata veste, noctu elapsus est ex urbe, et quanquam tunc 
quartanae morbo laboraret, prope per singulas noctes latebras commutare cogebatur; sic 
quoque comprehensus a Syllae liberto, vix data pecunia evasit. Postremo per proximos suos 
veniam impetravit, diu repugnante Sylla, qui cum deprecantibus ornatissimis viris denegasset, 
atque illi pertinaciter contenderent, expugnatus tandem dixit eum, quem salvum tantopore 
cuperent, aliquando optimatum partibus, quas simul defendissent, exitio futurum, multosque in 
eo puero inesse Marios. 


Caesar, mortuo Sylla et composita seditione civili, Rhodum secedere statuit, ut per otium 
Apollonio, tunc clarissimo dicendi magistro, operam daret; sed in itinere a piratis captus est, 
mansitque apud eos quadraginta dies. Ita porro per illud omne spatium se gessit, ut piratis terrori 
pariter ac venerationi esset; atque ne eis suspicionem ullam daret, qui oculis tantummodo eum 
custodiebant, nunquam aut nocte, aut die excalceatus est. Interim comites servosque dimiserat 
ad expediendas pecunias quibus redimeretur. Viginti talenta piratae postulaverant; ille vero 
quinquaginta daturum se spopondit. Quibus numeratis, expositus est in litore. Caesar liberatus 
confestim Miletum, quae urbs proxime aberat, properavit; ibique contracta classe stantes adhuc 
in eodem loco praedones noctu adortus, aliquot naves, mersis aliis, cepit, piratasque ad 

deditionem redactos eo affecit supplicia quod illis saepe per jocum minatus fuerat dum ab eis 
detineretur; crucibus illos suffigi jussit. 


Julius Caesar quaestor factus in Hispaniam profectus est; cumque Alpes transiret, et ad 
conspectum pauperis cujusdam vici comites ejus per jocum inter se disputarent an illic etiam 
esset ambitioni locus, serio dixit Caesar malle se ibi primum esse quam Romae secundum. Ita 
animus dominationis avidus a prima aetate regnum concupiscebat, semperque in ore habebat 
hos Euripidis, Graeci poetae, versus: Nam si violandum est jus; regnandi gratia violandum est: 
aliis rebus pietatem colas. Cum vero Gades, quod est Hispaniae oppidum, venisset, visa Alexandri 
Magni imagine, ingemuit, et lacrimas fudit: causam quaerentibus amicis: "Nonne, inquit, idonea 
dolendi causa est, quod nihildum memorabile gesserim, eam aetatem adeptus qua Alexander 
jam terrarum orbem subegerat?" 


Julius Caesar in captanda plebis gratia, et ambiendis honoribus patrimonium effudit: aere alieno 
oppressus ipse dicebat sibi opus esse millies sestertium, ut haberet nihil. His artibus consulatum 
adeptus est; collegaque ei datus Marcus Bibulus, cui Caesaris consilia haud placebant. Inito 
magistratu, Caesar legem agrariam tulit, hoc est de dividendo egenis civibus agro publico: cui 
legi cum senatus repugnaret, Caesar rem ad populum detulit. Bibulus collega in forum venit ut 
legi ferendae obsisteret, sed tanta commota est seditio, ut in caput consulis cophinus stercore 
plenus effunderetur, fascesque frangerentur. Tandem Bibulus a satellitibus Caesaris foro 
expulsus, domi se continere per reliquum anni tempus coactus est, curiaque abstinere. Interea 
unus Caesar omnia ad arbitrium in republica administravit: unde quidam homines faceti, quae 
eo anno gesta sunt, non ut mos erat, consulibus Caesare et Bibulo acta esse dicebant, sed Julio 
et Caesare, unum consulem nomine et cognomine pro duobus appellantes. 


Julius Caesar functus consulatu, Galliam provinciam sorte obtinuit. Gessit autem novem annis, 
quibus in imperio fuit, haec fere. Galliam in provinciae Romanae formam redegit; Germanos, qui 
trans Rhenum incolunt, primus Romanorum ponte fabricato aggressus, maximis affecit cladibus. 
Britannos antea ignotos vicit, eisque pecunias et obsides imperavit; quo in bello multa Caesaris 
facta egregia narrantur. Inclinante in fugam exercitu, rapuit e manu militis fugientis scutum, et 
in primam aciem volitans, pugnam restituit. In alio proelio aquiliferum terga vertentem faucibus 
comprehendit, in contrariam partem retraxit, dexteramque ad hostem protendens: "Quorsum tu, 
inquit, abis? Illic sunt cum quibus dimicamus." Quo facto militibus animos addidit. 


Caesar cum adhuc in Gallia detineretur, ne imperfecto bello discederet, postulavit ut sibi liceret, 
quamvis absenti, secundum consulatum petere; quod ei a senatu est negatum. Ea re commotus 
in Italiam rediit, armis injuriam acceptam  vindicaturus, plurimisque urbibus occupatis 
Brundusium contendit, quo Pompeius consulesque confugerant. Tunc summa audaciae facinus 
Caesar edidit: a Brundusio Dyrrachium inter oppositas classes gravissima hieme transmisit, 
cessantibusque copiis quas subsequi jusserat, cum ad eas arcessendas frustra misisset, morae 
impatiens, castris noctu egreditur, clam solus naviculam conscendit obvoluto capite, ne 
agnosceretur. Mare adverso vento vehementer flante intumescebat; in altum tamen protinus 
dirigi navigium jubet; cumque gubernator paene obrutus fluctibus adversae tempestati cederet, 
"Quid times? ait: Caesarem vehis." 


Deinde Caesar Thessaliam petiit, ubi Pompeium Pharsalico proelio fudit, fugientem persecutus 
est, eumque in itinere cognovit occisum fuisse. Tum bellum Ptolomaeo Pompeii interfectori intulit, 
a quo sibi quoque insidias parari videbat; quo victo, Caesar in Pontum transiit, Pharnacemque 
Mithridatis filium rebellantem aggressus, intra quintum ab adventu diem, quattuor vero quibus 
in conspectum venerat horis, uno proelio profligavit. Quam victoriae celeritatem inter 


434 


triumphandum notavit inscripto inter pompae ornamenta trium verborum titulo, "Veni, vidi, vici". 
Sua deinceps Caesarem ubique comitata est fortuna. Scipionem et Jubam Numidiae regem, 
reliquias Pompeianarum partium in Africa refoventes, devicit. Pompeii liberos in Hispania 
superavit. Clementer usus est victoria, et omnibus qui contra se arma tulerant pepercit. 
Regressus in urbem quinquies triumphavit. 


Bellis civilibus confectis, Caesar dictator in perpetuum creatus agere insolentius coepit: senatum 
ad se venientem sedens excepit, et quemdam ut assurgeret monentem irato vultu respexit: cum 
Antonius, Caesaris in omnibus expeditionibus comes, et tunc in consulatu collega, ei in sella aurea 
sedenti pro rostris diadema, insigne regium, imponeret, non visus est eo facto offensus. Quare 
conjuratum est in eum a sexaginta et amplius viris, Cassio et Bruto ducibus conspirationis. Cum 
igitur Caesar idibus martiis in senatum venisset, assidentem specie officii circumsteterunt, 
iliicoque unus e conjuratis, quasi aliquid rogaturus, propius accessit, renuentique togam ab 
utroque humero apprehendit. Deinde clamantem: "Ista quidem vis est", Cassius vulnerat paulo 
infra jugulum. Caesar Cassii brachium arreptum graphio trajecit, conatusque prosilire aliud 
vulnus accepit. Cum Marcum Brutum, quem loco filii habebat, in se irruentem vidisset, dixit: "Tu 
quoque fili mi!" Dein ubi animadvertit undique se strictis pugionibus peti, toga caput obvolvit, 
atque ita tribus et viginti plagis confossus est. 


Erat Caesar excelsa statura, nigris vegetisque oculis, capite calvo: quam calvitii deformitatem 
aegre ferebat, quod saepe obtrectantium jocis esset obnoxia. Itaque ex omnibus honoribus sibi 
a senatu populoque decretis non aliud recepit aut usurpavit libentius, quam jus laureae perpetuo 
gestandae. Eum vini parcissimum fuisse ne inimici quidem negarunt: unde Cato dicere solebat 
unum ex omnibus Caesarem ad evertendam rempublicam sobrium accessisse. Armorum et 
equitandi peritissimus erat; laboris ultra fidem patiens: in agmine nonnunquam equo, saepius 
pedibus anteibat, capite detecto, sive sol, sive imber esset. Longissimas vias incredibili celeritate 
confecit, ita ut persaepe nuntios de se praevenerit, neque eum morabantur flumina, quae vel 
nando vel innixus inflatis utribus trajiciebat. 


MARCUS CATO UTICENSIS 


Marcus Cato, adhuc puer, invictum animi robur ostendit. Cum in domo Drusi avunculi sui 
educaretur, Latini de civitate impetranda Romam venerunt. Popedius Latinorum princeps, qui 
Drusi hospes erat, Catonem puerum rogavit ut Latinos apud avunculum adjuvaret. Cato vultu 
constanti negavit id se facturum. Iterum deinde ac saepius interpellatus in proposito perstitit. 
Tunc Popedius puerum in excelsam aedium partem levatum tenuit, et abjecturum inde se 
minatus est, nisi precibus obtemperaret; neque hoc metu a sententia eum potuit dimovere. Tunc 
Popedius exclamasse fertur: "Gratulemur nobis, Latini, hunc esse tam parvum; si enim senator 
esset, ne sperare quidem jus civitatis nobis liceret." 


Cato, cum salutandi gratia ad Syllam a paedagogo duceretur, et in atrio cruenta proscriptorum 
capita vidisset, Syllae crudelitatem exsecratus est; seque eodem esse animo significavit, quo puer 
alius nomine Cassius, qui tunc publicam scholam cum Fausto Syllae filio frequentabat. Cum enim 
Faustus proscriptionem paternam in schola laudaret, diceretque se, cum per aetatem posset, 
eamdem rem esse facturum, ei sodalis gravem colaphum impegit. 


Insignis fuit et ad imitandum proponenda Catonis erga fratrem benevolentia. Cum enim 
interrogaretur quem omnium maxime diligeret, respondit, fratrem. Iterum interrogatus quem 
secundum maxime diligeret, iterum fratrem respondit. Quaerenti tertio idem responsum dedit, 
donec ille a percunctando desisteret. Crevit cum aetate ille Catonis in fratrem amor: ab ejus 
latere non discedebat; ei in omnibus rebus morem gerebat. Annos natus viginti nunquam sine 

fratre cenaverat, nunquam in forum prodierat, nunquam iter susceperat. Diversum tamen erat 
utriusque ingenium: in utroque probi mores erant, sed Catonis indoles severior. 


Cato, cum frater, qui erat tribunus militum, ad bellum profectus esset, ne eum desereret, 
voluntana stipendia fecit. Accidit postea ut Catonis frater in Asiam proficisci cogeretur, et iter 
faciens in morbum incideret: quod ubi audivit Cato, licet tunc gravis tempestas saeviret, neque 
parata esse magna navis, solvit e portu Thessalonicae exigua navicula cum duobus tantum 
amicis tribusque servis, et paene haustus fluctibus tandem praeter spem incolumis evasit. At 
fratrem modo defunctum vita reperit. Tunc questibus et lacrimis totum se tradidit: mortui corpus 
quam magnificentissimo potuit funere extulit, et marmoreum tumulum exstrui curavit suis 
impensis. Vela deinde daturus, cum suaderent amici ut fratris reliquias in alio navigio poneret, 
animam se prius quam illas relicturum respondit, atque ita solvit. 


Cato quaestor in insulam Cyprum missus est ad colligendam Ptolemaei regis pecuniam, a quo 
populus Romanus haeres institutus fuerat. Integerrima fide eam rem administravit. Summa 
longe major, quam quisquam sperare potuisset, redacta est. Fere septem milia talentorum 
navibus imposuit Cato: atque ut naufragii pericula vitaret, singulis vasis, quibus inclusa erat 
pecunia, corticem suberis longo funiculo alligavit, ut si forte mersum navigium esset, locum 
amissae pecuniae cortex supernatans indicaret. Catoni advenienti senatus et tota ferme civitas 
obviam effusa est, nec erat res triumpho absimilis. Actae sunt Catoni a senatu gratiae, 
praeturaque illi et jus spectandi ludos praetextato extra ordinem data. Quem honorem Cato 
noluit accipere, iniquum esse affirmans sibi decerni quod nulli alii tribueretur. 


Cum Caesar consul legem reipublicae perniciosam tulisset, Cato solus, ceteris exterritis, huic legi 
obstitit. Iratus Caesar Catonem extrahi curia, et in vincula rapi jussit: at ille nihil de libertate 
linguae remisit, sed in ipsa ad carcerem via de lege disputabat, civesque commonebat ut talia 
molientibus adversarentur Catonem sequebantur maesti patres, quorum unus objurgatus a 
Caesare quod nondum misso senatu discederet: "Malo, inquit, esse cum Catone in carcere, quam 
tecum in curia." Exspectabat Caesar dum ad humiles preces Cato sese demitteret: quod ubi 
frustra a se sperari intellexit, pudore victus, unum e tribunis misit qui Catonem dimitteret. 


Cato Pompeii partes bello civili secutus est, eoque victo exercitus reliquias in Africam cum ingenti 
itinerum difficultate perduxit. Cum vero ei summum a militibus deferretur imperium, Scipioni, 
quod vir esset consularis, parere maluit. Scipione etiam devicto, Uticam Africae urbem petivit, 
ubi filium hortatus est ut clementiam Caesaris experirvetur; ipse vero cenatus deambulavit, et 
cubitum iturus, artius diutiusque in complexu filii haesit, deinde ingressus cubiculum, ferro sibi 
ipse mortem conscivit. Caesar, audita Catonis morte, dixit illum gloriae suae invidisse, quod sibi 
laudem servati Catonis eripuisset. Catonis liberos, eisque patrimonium incolume servavit. 


MARCUS TULLIUS CICERO 


Marcus Tullius Cicero equestri genere, Arpini, quod est Volscorum oppidum, natus est. Ex ejus 
avis unus verrucam in extremo naso sitam habuit ciceris grano similem, inde cognomen Ciceronis 
genti inditum. Cum id Marco Tullio a nonnullis probro verteretur: "Dabo operam, inquit, ut istud 
cognomen nobilissimorum nominum splendorem vincat." Cum eas artes disceret quibus aetas 
puerilis ad humanitatem solet informari, ingenium ejus ita eluxit, ut eum aequales e schola 
redeuntes medium, tanquam regem, circumstantes deducerent domum: immo eorum parentes 
pueri fama commoti, in ludum litterarium ventitabant, ut eum viserent. Ea res tamen quibusdam 
rustici et inculti ingenii stomachum movebat, qui ceteros pueros graviter objurgabant quod 
talem condiscipulo suo honorem tribuerent. 

Tullius Cicero adolescens eloquentiam et libertatem suam adversus Syllanos ostendit. 
Chrysogonum quemdam Syllae libertum acriter insectatus est, quod dictatoris potentia fretus in 
bona civium invadebat. Ex quo veritus invidiam Cicero, Athenas petivit, ubi Antiochum 
philosophum studiose audivit. Inde eloquentiae gratia Rhodum se contulit, ubi Molone, rhetore 
tum disertissimo, magistro usus est. Qui, cum Ciceronem dicentem audivisset, flevisse dicitur, 
quod praevideret per hunc Graecos a Romanis ingenii et eloquentiae laude superatum iri. 
Romam reversus, quaestor in Sicilia fuit. Nullius vero quaestura aut gratior, aut clarior fuit: cum 
in magna annonae difficultate ingentem frumenti vim inde Romam mitteret, Siculos initio 
offendit; postea vero ubi diligentiam, justitiam et comitatem ejus experti fuerunt, majores 
quaestori suo honores, quam ulli unquam praetori detulerunt. 


Cicero consul factus Sergii Catilinae conjurationem singulari virtute, constantia curaque 
compressit. Is nempe indignatus quod in petitione consulatus repulsam passus esset, et furore 
amens, cum pluribus viris nobilibus Ciceronem interficere, senatum trucidare, urbem incendere, 
aerarium diripere constituerat. Quae tam atrox conjuratio a Cicerone detecta est. Catilina metu 
consulis Roma ad exercitum, quem paraverat, profugit; socii ejus comprehensi in carcere necati 
sunt. Senator quidam filium supplicio mortis ipse affecit. Juvenis scilicet ingenio, litteris et forma 
inter aequales conspicuus, pravo consilio amicitiam Catilinae secutus fuerat, et in castra ejus 
properabat: quem pater ex medio itinere retractum occidit, his eum verbis increpans: "Non ego 
te Catilinae adversus patriam, sed patriae adversus Catilinam genui." 


Non ideo Catilina ab incepto destitit, sed infestis signis Romam petens, cum exercitu caesus est. 
Adeo acriter dimicatum est, ut nemo hostium proelio superfuerit: quem quisque in pugnando 
ceperat, eum, amissa anima, tegebat locum. Ipse Catilina longe a suis inter eorum quos occiderat 
cadavera cecidit, morte pulcherrima, si pro patria sua sic occubuisset. Senatus populusque 
Romanus Ciceronem patriae patrem appellavit: ea res tamen Ciceroni postea invidiam creavit, 
adeo ut abeuntem magistratu verba facere ad populum vetuerit quidam tribunus plebis, quod 
cives indicta causa damnavisset, sed solitum duntaxat juramentum praestare ei permiserit. Tum 
Cicero magna voce: "Juro, inquit, rempublicam atque urbem Romam mea unius opera salvam 
esse": qua voce delectatus populus Romanus et ipse juravit verum esse Ciceronis juramentum. 


Paucis post annis Cicero reus factus est a Clodio tribuno plebis eadem de causa, quod nempe 
cives Romanos necavisset. Tunc maestus senatus, tanquam in publico luctu, vestem mutavit. 
Cicero, cum posset armis salutem suam defendere, maluit urbe cedere, quam sua causa caedem 
fieri. Proficiscentem omnes boni flentes prosecuti sunt. Dein Clodius edictum proposuit, ut Marco 
Tullio igni et aqua interdiceretur: illius domum et villas incendit; sed vis illa diuturna non fuit: 
mox enim maximo omnium ordinum studio Cicero in patriam revocatus est. Obviam ei redeunti 
ab universis itum est. Domus ejus publica pecunia restituta est. Postea Cicero Pompeii partes 
secutus a Caesare victore veniam accepit. Quo interfecto, Octavium haeredem Caesaris fovit 
atque ornavit, ut eum Antonio rempublicam vexanti opponeret; sed ab illo deinde desertus est 
et proditus. 


Antonius, inita cum Octavio societate, Ciceronem jamdiu sibi inimicum proscripsit. Qua re audita, 
Cicero transversis itineribus fugit in villam quae a mari proxime aberat, indeque navem 
conscendit, in Macedoniam transiturus. Cum vero jam aliquoties in altum provectum venti 
adversi retulissent, et ipse jactationem navis pati non posset, regressus ad villam: "Moriar, inquit, 
in patria saepe servata." Mox adventantibus percussoribus, cum servi parati essent ad 
dimicandum fortiter, ipse lecticam, qua vehebatur, deponi jussit, eosque quietos pati quod sors 
iniqua cogeret. Prominenti ex lectica et immotam cervicem praebenti caput praecisum est. 
Manus quoque abscissae: caput relatum est ad Antonium, ejusque jussu inter duas manus in 

rostris positum. Fulvia Antonii uxor, quae se a Cicerone laesam arbitrabatur, caput manibus 
sumpsit, in genua imposuit, extractamque linguam acu confixit. 


Cicero dicax erat, et facetiarum amans, adeo ut ab inimicis solitus sit appellari "Scurra consularis". 
Cum Lentulum generum suum exiguae staturae hominem vidisset longo gladio accinctum: "Quis, 
inquit, generum meum ad gladium alligavit?" Matrona quaedam juniorem se, quam erat, 
simulans dictitabat se triginta tantum annos habere. Cui Cicero: "Verum est, inquit, nam hoc 
viginti annos audio." Caesar, altero consule mortuo die decembris ultima, Caninium consulem 
hora septima in reliquam diei partem renuntiaverat: quem cum plerique irent salutatum de 
more: "Festinemus, inquit Cicero, priusquam abeat magistratu." De eodem Canimo scripsit 
Cicero: "Fuit mirifica vigilantia Caninius, qui toto suo consulatu somnum non viderit." 


MARCUS BRUTUS 


Marcus Brutus ex illa gente quae Roma Tarquinios ejecerat oriundus, Athenis philosophiam, 
Rhodi eloquentiam didicit. Sua eum virtus valde commendavit: ejus pater, qui Syllae partibus 
adversabatur, jussu Pompeii interfectus fuerat; unde Brutus cum eo graves gesserat simultates: 
bello tamen civili Pompeii causam, quod justior videretur, secutus est, et dolorem suum 
reipublicae utilitati posthabuit. Victo Pompeio, Brutus a Caesare servatus est, et praetor etiam 
factus. Postea cum Caesar superbia elatus senatum contemnere, et regnum affectare coepisset, 
populus jam praesenti statu haud laetus vindicem libertatis requirebat. Subscripsere quidam 
primi Bruti statuae: "Utinam viveres!" Item ipsius Caesaris statuae: "Brutus quia reges ejecit, 
primus consul factus est; hic, quia consules ejecit, postremo rex factus est." Inscriptum quoque 
est Marci Bruti praetoris tribunali: "Dormis, Brute!" Marcus Brutus, cognita populi Romani 
voluntate, adversus Caesarem conspiravit. Pridie quam Caesar est occisus, Porcia Bruti uxor 
consilii conscia cultellum tonsorium, quasi unguium resecandorum causa, poposcit, eoque velut 
forte e manibus elapso se ipsa vulneravit. Clamore ancillarum vocatus in cubiculum uxoris Brutus 
objurgare eam coepit, quod tonsoris officium praeripere voluisset; at Porcia ei secreto dixit: "Non 
casu, sed de industria, mi Brute, hoc mihi vulnus feci: experiri enim volui an satis mihi animi esset 
ad mortem oppetendam, si tibi propositum ex sententia parum cessisset." Quibus verbis auditis, 
Brutus ad caelum manus et oculos sustulisse dicitur, et exclamavisse: "Utinam dignus tali conjuge 
maritus videri possim!" 


Interfecto Caesare, Antonius vestem ejus sanginolentam ostentans, populum veluti furore 
quodam adversus conjuratos inflammavit. Brutus itaque in Macedoniam concessit, ibique apud 
urbem Philippos adversus Antonium et Octavium dimicavit. Victus acie, cum in tumulum se nocte 
recepisset, ne in hostium manus veniret, uni comitum latus transfodiendum praebuit. Antonius, 
viso Bruti cadavere, ei suum injecit purpureum paludamentum, ut in eo sepeliretur. Quod cum 
postea subreptum audivisset, requiri furem, et ad supplicium duci jussit. Cremati corporis 
reliquias ad Serviliam Bruti matrem deportandas curavit. Non eadem fuit Octavii erga Brutum 
moderatio: is enim avulsum Bruti caput Romam ferri jussit, ut Caii Caesaris statuae subjiceretur. 


OCTAVIUS CAESAR AUGUSTUS 


Octavius Juliae Caii Caesaris sororis nepos, patrem quadrimus amisit. A majore avunculo 
adoptatus, eum in Hispaniam profectum secutus est. Deinde ab eo Apolloniam missus est, ut 
liberalibus studiis vacaret. Audita avunculi morte, Romam rediit, nomen Caesaris sumpsit, 
collectoque veteranorum exercitu, opem Decimo Bruto tulit, qui ab Antonio Mutinae obsidebatur. 
Cum autem urbis aditu prohiberetur, ut Brutum de omnibus rebus certiorem faceret, primo 
litteras laminis plumbeis inscriptas misit, quae per urinatorem sub aqua fluminis deferebantur; 
ad id postea columbis usus est: eis nempe diu inclusis et fame affectis litteras ad collum alligabat, 

easque a proximo moenibus loco emittebat. Columbae lucis cibique avidae, summa aedificia 
petentes, a Bruto excipiebantur, maxime cum ille disposito quibusdam in locis cibo, columbas 
illuc devolare instituisset. 


Octavius bellum Mutinense duobus proeliis confecit, in quorum altero non ducis modo, sed militis 
etiam functus est munere: nam aquilifero graviter vulnerato, aquilam humeris subiit, et in castra 
reportavit. Postea reconciliata cum Antonio gratia, junctisque cum ipso copiis, ut Caii Caesaris 
necem ulcisceretur, ad urbem hostiliter accessit, inde quadringentos milites ad senatum misit, 
qui sibi consulatum nomine exercitus deposcerent. 


Cunctante senatu, centurio legationis princeps, rejecto sagulo, ostendens gladii capulum, non 
dubitavit in curia dicere: "Hic faciet, si vos non feceritis." Cui respondisse Ciceronem ferunt: "Si 
hoc modo petieritis Caesari consulatum, auferetis." Quod dictum ei deinde exitio fuit: invisus 
enim esse coepit Caesari, quod libertatis esset amantior. 


Octavius Caesar nondum viginti annos natus consulatum invasit, novamque proscriptionis 
tabulam proposuit; quae proscriptio Syllana longe crudelior fuit: ne tenerae quidem aetati 
pepercit. Puerum quemdam nomine Atilium Octavius coegit togam virilem sumere, ut tanquam 
vir proscriberetur. Atilius, protinus ut e Capitolio descendit, deducentibus ex more amicis, in 
tabulam relatus est. Desertum deinde a comitibus ne mater quidem prae metu recepit. Puer 
itaque fugit, et in silvis aliquandiu delituit. Cum vero inopiam ferre non posset, e latebris exivit, 
seque praetereuntibus indicavit, a quibus interfectus est. Alius puer etiam impubes, dum in 
ludum litterarium iret, cum paedagogo, qui pro eo corpus objecerat, necatus est. 


Octavius, inita cum Antonio societate, Marcum Brutum Caesaris interfectorem bello persecutus 
est. Quod bellum, quanquam aeger atque invalidus, duplici proelio transegit, quorum priore 
castris exutus vix fuga evasit; altero victor se gessit acerbius. In nobilissimum quemque captivum 
saeviit, adjecta etiam supplicio verborum contumelia. Uni suppliciter precanti sepulturam 
respondit jam illam in volucrum atque ferarum potestate futuram. Ambo erant captivi pater et 
filius; cum autem Octavius nollet, nisi uni, vitam concedere, eos sortiri jussit utri parceretur. Pater, 
qui se pro filio ad mortem subeundam obtulerat, occisus est; nec servatus filius, qui prae dolore 
voluntaria occubuit nece neque ab hoc tristi spectaculo oculos avertit Octavius, sed utrumque 
spectavit morientem. 


Octavius ab Antonio iterum abalienatus est, quod is repudiata Octavia sorore, Cleopatram 
Aegypti reginam duxisset uxorem: quae mulier cum Antonio luxu et deliciis certabat. Gloriata est 
aliquando se centies sestertium una cena absumpturam. Antonio id fieri posse neganti 
magnificam apposuit cenam, sed non tanti sumptus quanti promiserat. Irrisa igitur ab Antonio 
jussit sibi afferri vas aceto plenum: exspectabat Antonius quidnam esset actura. llla gemmas 
pretiosissimas auribus appensas habebat; protinus unam detraxit, et aceto dilutam absorbuit. 
Alteram quoque simili modo parabat absumere, nisi prohibita fuisset. 


ACTIACA PUGNA 


Octavius cum Antonio apud Actium, qui locus in Epiro est, navali proelio dimicavit; victum et 
fugientem Antonium persecutus, Aegyptum petiit, obsessaque Alexandria, quo Antonius cum 
Cleopatra confugerat, brevi potitus est. Antonius, desperatis rebus, cum in solio regali sedisset 
regio diademate cinctus, necem sibi conscivit. Cleopatra vero, quam Octavius magnopere 
cupiebat vivam comprehendi triumphoque servari, aspidem sibi in cophino inter ficus afferendam 
curavit, eamque ipsa bracbio applicuit: quod ubi cognovit Octavius, medicos vulneri remedia 

adhibere jussit. Admovit etiam psyllos, qui venenum exsugerent, sed frustra. Cleopatrae mortuae 
communem cum Antonio sepulturam tribuit. 


Tandem Octavius, hostibus victis, solusque imperio potitus, clementem se exhibuit. Omnia 
deinceps in eo plena mansuetudinis et humanitatis. Multis ignovit a quibus saepe graviter laesus 
fuerat, quo in numero fuit Metellus unus ex Antonii praefectis. Cum is inter captivos senex 
squalidus sordidatusque processisset, agnovit eum filius ejus, qui Octavu partes secutus fuerat, 
statimque exiliens, patrem complexus, sic Octavium allocutus est: "Pater meus hostis tibi fuit; 
ego miles: non magis ille poenam, quam ego praemium meriti sumus. Aut igitur me propter illum 
occidi jube, aut illum propter me vivere. Delibera, quaeso, utrum sit moribus tuis convenientius." 
Octavius postquam paulum addubitavisset, misericordia motus hominem sibi infensissimum 
propter filii merita servavit. 


Octavius in Italiam rediit, Romamque triumphans ingressus est. Tum bellis toto orbe compositis, 
Jani gemini portas sua manu clausit quae tantummodo bis antea clausae fuerant, primo sub 
Numa rege, iterum post primum Punicum bellum. Tunc omnes praeteritorum malorum obilivio 
cepit, populusque Romanus praesentis otii laetitia perfruitus est. Octavio maximi honores a 
senatu delati sunt. Ipse Augustus cognominatus est et in ejus honorem mensis sextilis eodem 
nomine est appellatus, quod illo mense bellis civilibus finis esset impositus. Equites Romani 
natalem ejus biduo semper celebrarunt: senatus populusque Romanus universus cognomen 
Patris patriae maximo consensu ei tribuerunt. Augustus prae gaudio lacrimans respondit his 
verbis: "Compos factus sum votorum meorum; neque aliud mihi optandum est, quam ut hunc 
consensum vestrum ad ultimum vitae finem videre possim." 


Dictaturam, quam populus magna vi offerebat, Augustus genu nixus dejectaque ab humeris toga, 
deprecatus est. Domini appellationem semper exhorruit, eamque sibi tribui edicto vetuit, immo 
de restituenda republica non semel cogitavit; sed reputans et se privatum non sine periculo fore, 
et rempublicam plurium arbitrio commissum iri, summam retinuit potestatem, id vero studuit, 
ne quem novi status paeniteret. Bene de eis etiam, quos adversarios expertus fuerat, et sentiebat 
et loquebatur. Legentem aliquando unum e nepotibus invenit; cumque puer territus volumen 
Ciceronis, quod manu tenebat, veste tegeret, Augustus librum cepit, eoque statim reddito: "Hic 
vir, inquit, fili mi, doctus fuit et patriae amans." 


Pedibus saepe per urbem incedebat, summaque comitate adeuntes excipiebat: unde cum 
quidam libellum supplicem porrigens, prae metu et reverentia nunc manum proferret, nunc 
retraheret: "Putasne, inquit jocans Augustus, assem te elephanto dare?" Eum aliquando convenit 
veteranus miles, qui vocatus in jus periclitabatur, rogavitque ut sibi adesset. Statim Augustus 
unum e comitatu suo elegit advocatum, qui litigatorem commendaret. Tum veteranus 
exclamavit: "At non ego, te periclitante bello Actiaco, vicarium quaesivi, sed ipse pro te pugnavi"; 
simulque detexit cicatrices. Erubuit Augustus, atque ipse venit in advocationem. 


Cum post Actiacam victoriam Augustus Romam ingrederetur, occurrit ei inter gratulantes opifex 
quidam corvum tenens, quem instituerat haec dicere: "Ave, Caesar victor, imperator." Augustus 
avem officiosam miratus, eam viginti milibus nummorum emit. Socius opificis, ad quem nihil ex 
illa liberalitate pervenerat, affirmavit Augusto illum habere et alium corvum, quem afferri 
postulavit. Allatus corvus verba quae didicerat expressit: "Ave, Antoni victor, imperator." Nihil ea 
re exasperatus Augustus jussit tantummodo corvorum doctorem dividere acceptam mercedem 
cum contubernali. Salutatus similiter a psittaco, emi eum jussit. 


Exemplo incitatus sutor quidam, corvum instituit ad parem salutationem; sed, cum parum 
proficeret, saepe ad avem non respondentem dicebat: "Opera et impensa periit." Tandem corvus 

coepit proferre dictatam salutationem: qua audita dum transiret, Augustus respondit: "Satis 
domi talium salutatorum habeo." Tum corvus illa etiam verba adjecit, quibus dominum 
querentem audire solebat: "Opera et impensa periit"; ad quod Augustus risit, atque avem emi 
jussit quanti nullam adhuc emerat. 


Solebat quidam Graeculus descendenti e palatio Augusto honorificum aliquod epigramma 
porrigere. Id cum frustra saepe fecisset, et tamen rursum eumdem facturum Augustus videret, 
sua manu in charta breve exaravit graecum epigramma, et Graeculo venienti ad se obviam misit. 
Ille legendo laudare coepit, mirarique tam voce quam vultu, gestuque. Dein cum accessit ad 
sellam qua Augustus vehebatur, demissa in pauperem crumenam manu, paucos denarios 
protulit, quos principi daret; dixitque se plus daturum fuisse, si plus habuisset. Secuto omnium 
risu, Graeculum Augustus vocavit, eique satis grandem pecuniae summam numerari jussit. 


Augustus fere nulli se invitanti negabat. Exceptus igitur a quodam cena satis parca et paene 
quotidiana, hoc tantum insusurravit: "Non putabam me tibi esse tam familiarem." Cum 
aliquando apud Pollionem quemdam cenaret, fregit unus ex servis vas crystallinum: rapi illum 
protinus Pollio jussit, et ne vulgari morte periret, abjici muraenis, quas ingens piscina continebat. 
Evasit e manibus puer, et ad pedes Caesaris confugit, non recusans mori, sed rogans ne piscium 
esca fieret. Motus novitate crudetitatis Augustus, servi infelicis patrocinium suscepit: cum autem 
veniam a viro crudeli non impetraret, crystallina vasa ad se afferri jussit; omnia manu sua fregit; 
servum manumisit, piscinamque compleri praecepit. 


Augustus in quadam villa aegrotans noctes inquietas agebat, rumpente somnum ejus crebro 
noctuae cantu; qua molestia cum liberari se vehementer cupere significasset, mites quidam 
aucupii peritus noctuam prehendendam curavit, vivamque Augusto attulit, spe ingentis praemii; 
cui Augustus mille nummos dari jussit: at ille minus dignum praemium existimans, dicere ausus 
est: "Malo ut vivat", et avem dimisit. Imperatori nec ad irascendum causa deerat, nec ad 
ulciscendum potestas. Hanc tamen injuriam aequo animo tulit Augustus, hominemque 
impunitum abire passus est. 


Augustus amicitias non facile admisit, et admissas constanter retinuit: imprimis familiarem 
habuit Maecenatem equitem Romanum, qui ea, qua apud principem valebat gratia, ita semper 
usus est, ut prodesset omnibus quibus posset, noceret nemini. Mira erat ejus ars et libertas in 
flectendo Augusti animo, cum eum ira incitatum videret. Jus aliquando dicebat Augustus, et 
multos morte damnaturus videbatur. Aderat tunc Maecenas, qui circumstantium turbam 
perrumpere, et ad tribunal propius accedere conatus est; cum id frustra tentasset, in tabella 
scripsit haec verba: "Surge tandem, carnifex"; eamque tabellam ad Augustum projecit, qua lecta, 
Augustus statim surrexit, et nemo est morte multatus. 


Habitavit Augustus in aedibus modicis neque laxitate neque cultu conspicuis, ac per annos 
amplius quadraginta in eodem cubiculo hieme et aestate mansit. Supellex quoque ejus vix 
privatae elegantiae erat. Idem tamen Romam, quam pro majestate imperii non satis ornatam 
invenerat, adeo excoluit, ut jure sit gloriatus marmoream se relinquere, quam lateritiam 
accepisset. Raro veste alia usus est quam confecta ab uxore, sorore, filia, neptibusque. Altiuscula 
erant ejus calceamenta, ut procerior quam erat videretur. Cibi minimi erat atque vulgaris. 
Secundarium panem et pisciculos minutos et ficus virides maxime appetebat. 


Augustus non amplius quam septem horas dormiebat, ac ne eas quidem continuas, sed ita ut in 
illo temporis spatio ter aut quater expergisceretur. Si interruptum somnum recuperare non 
posset, lectorres arcessebat, donec resumeret. Cum audisset senatorem quemdam, licet aere 

alieno oppressum, arte et graviter dormire solitum, culcitram ejus magno pretio emit, mirantibus 
dixit: "Habenda est ad somnum culcitra in qua homo qui tantum debebat dormire potuit." 


Exercitationes campestres equorum et armorum statim post bella civilia omisit, et ad pilam 
primo folliculumque transiit: mox animi laxandi causa, modo piscabatur hamo, modo talis 
nucibusque ludebat cum pueris minutis, quos facie et garrulitate amabiles undique conquirebat. 
Alea multum delectabatur; idque ei vitio datum est. Tandem afflicta valetudine in Campaniam 
concessit, ubi remisso ad otium animo, nullo hilaritatis genere abstinuit. Supremo vitae die, 
petito speculo, capillum sibi comi jussit; et amicos circumstantes percontatus est num vitae 
mimum satis commode egisset; adjecit et solitam clausulam: "Edite strepitum, vosque omnes 


cum gaudio applaudite." Obiit Nolae sextum et septuagesimum annum agens. SOURCE: THE LATIN 
LIBRARY- NEOLATIN. 


« Utraque de causa, ut cetera omittamus, liquet clerum, ante alios, latinae linguae perstudiosum esse 
oportere; neque enim hic laudes persequimur, quibus hoc commendatur loquendi genus, pressura, locuples, 
numerosum, maiestatis plenum et dignitatis quod mire dixeris comparatum ad serviendum Romani 


Pontificatus gloriae, ad quem ipsa Imperii sedes tamquam hereditate pervenerit. PIUS PP. XI LITTERAE 
APOSTOLICAE OFFICIORUM OMNIUM. » 

18. RERUM GESTARUM DIVI AUGUSTI IMPERATORIS 

18. EXEMPLAR RERUM GESTARUM DIVI AUGUSTI IMPERATORIS INCISARUM IN DUABUS 
AHENEIS PILIS, QUAE SUNT ROMAE POSITAE 


Rerum gestarum divi Augusti, quibus orbem terrarum imperio populi Romani subiecit, et 
impensarum quas in rem publicam populumque Romanum fecit, incisarum in duabus aheneis 
pilis, quae sunt Romae positae, exemplar subiectum. [1] Annos undeviginti natus exercitum 
privato consilio et privata impensa comparavi, per quem rem publicam a dominatione factionis 
oppressam in libertatem vindicavi. [Ob quae] senatus decretis honorificis in ordinem suum me 
adlegit, C. Pansa et A. Hirtio consulibus, consularem locum sententiae dicendae tribuens, et 
imperium mihi dedit. Res publica ne quid detrimenti caperet, me propraetore simul cum 
consulibus providere iussit. Populus autem eodem anno me consulem, cum cos. uterque bello 
cecidisset, et triumvirum rei publicae constituendae creavit. [2] Qui parentem meum 
trucidaverunt, eos in exilium expuli iudiciis legitimis ultus eorum facinus, et postea bellum 
inferentis rei publicae vici bis acie. [3] Bella terra et mari civilia externaque toto in orbe terrarum 
saepe gessi, victorque omnibus veniam petentibus civibus peperci. Externas gentes, quibus tuto 
ignosci potuit, conservare quam excidere malui. Millia civium Romanorum sub sacramento meo 
fuerunt circiter quingenta. Ex quibus deduxi in colonias aut remisi in municipia sua stipendis 
emeritis millia aliquanto plura quam trecenta, et iis omnibus agros adsignavi aut pecuniam pro 
praemiis militiae dedi. Naves cepi sescentas praeter eas, si quae minores quam triremes fuerunt. 
[4] Bis ovans triumphavi, tris egi curulis triumphos et appellatus sum viciens et semel imperator. 
Cum autem pluris triumphos mihi senatus decrevisset, iis supersedi. Laurum de fascibus deposui 
in Capitolio, votis quae quoque bello nuncupaveram solutis. Ob res a me aut per legatos meos 
auspicis meis terra marique prospere gestas quinquagiens et quinquiens decrevit senatus 
supplicandum esse dis immortalibus. Dies autem, per quos ex senatus consulto supplicatum est, 
fuere DCCCLXXXX. In triumphis meis ducti sunt ante currum meum reges aut regum liberi novem. 
Consul fueram terdeciens, cum scribebam haec, et agebam septimum et tricensimum tribuniciae 
potestatis. [5] Dictaturam et apsenti et praesenti mihi delatam et a populo et a senatu, M. 

Marcello et L. Arruntio consulibus non accepi. Non recusavi in summa frumenti penuria 
curationem annonae, quam ita administravi, ut intra paucos dies metu et periclo praesenti 
populum universum liberarem impensa et cura mea. Consulatum quoque tum annuum et 
perpetuum mihi delatum non recepi. [6] Consulibus M. Vinicio et Q. Lucretio et postea P. Lentulo 
et Cn. Lentulo et tertium Paullo Fabio Maximo et Q. Tuberone senatu populoque Romano 
consentientibus ut curator legum et morum summa potestate solus crearer, nullum magistratum 
contra morem maiorum delatum recepi. Quae tum per me geri senatus voluit, per tribuniciam 
potestatem perfeci, cuius potestatis conlegam et ipse ultro quinquiens a senatu depoposci et 
accepi. [7] Triumvirum rei publicae constituendae fui per continuos annos decem. Princeps 
senatus fui usque ad eum diem quo scripseram haec per annos quadraginta. Pontifex maximus, 
augur, XV virum sacris faciundis, VII virum epulonum, frater arvalis, sodalis Titius, fetialis fui. [8] 
Patriciorum numerum auxi consul quintum iussu populi et senatus. Senatum ter legi, et in 
consulatu sexto censum populi conlega M. Agrippa egi. Lustrum post annum alterum et 
quadragensimum feci, quo lustro civium Romanorum censa sunt capita quadragiens centum 
millia et sexaginta tria millia. Tum iterum consulari cum imperio lustrum solus feci C. Censonno 
et C. Asinio cos., quo lustro censa sunt civium Romanorum capita quadragiens centum millia et 
ducenta triginta tria millia. Et tertium consulari cum imperio lustrum conlega Tib. Caesare filio 
meo feci Sex. Pompeio et Sex. Appuleio cos., quo lustro censa sunt civium Romanorum capitum 
quadragiens centum millia et nongenta triginta et septem millia. Legibus novis me auctore latis 
multa exempla maiorum exolescentia iam ex nostro saeculo reduxi et ipse multarum rerum 
exempla imitanda posteris tradidi. [9] Vota pro valetudine mea suscipi per consules et sacerdotes 
quinto quoque anno senatus decrevit. Ex iis votis saepe fecerunt vivo me ludos aliquotiens 
sacerdotum quattuor amplissima collegia, aliquotiens consules. Privatim etiam et municipatim 
universi cives unanimiter continenter apud omnia pulvinaria pro valetudine mea supplicaverunt. 
[10] Nomen meum senatus consulto inclusum est in saliare carmen, et sacrosanctus in perpetum 
ut essem et, quoad viverem, tribunicia potestas mihi esset, per legem sanctum est. Pontifex 
maximus ne fierem in vivi conlegae mei locum, populo id sacerdotium deferente mihi quod pater 
meus habuerat, recusavi. Quod sacerdotium aliquod post annos, eo mortuo qui civilis motus 
occasione occupaverat, cuncta ex Italia ad comitia mea confluente multitudine, quanta Romae 
nunquam fertur ante id tempus fuisse, recepi, P. Sulpicio C. Valgio consulibus. [11] Aram Fortunae 
Reducis ante aedes Honoris et Virtutis ad portam Capenam pro reditu meo senatus consacravit, 
in qua pontifices et virgines Vestales anniversarium sacrificium facere iussit eo die quo, 
consulibus Q. Lucretio et M. Vinicio, in urbem ex Syria redieram, et diem Augustalia ex cognomine 
nostro appellavit. [12] Ex senatus auctoritate pars praetorum et tribunorum plebi cum consule 
Q. Lucretio et principibus viris obviam mihi missa est in Campaniam, qui honos ad hoc tempus 
nemimi praeter me est decretus. Cum ex Hispania Galliaque, rebus in iis provincis prospere gestis, 
Romam redi, Ti. Nerone P. Qintilio consulibus, aram Pacis Augustae senatus pro reditu meo 
consacrandam censuit ad campum Martium, in qua magistratus et sacerdotes virginesque 
Vestales anniversarium sacrificium facere iussit. [13] lanum Quinnum, quem claussum esse 
maiores nostri voluerunt cum per totum imperium populi Romani terra marique esset parta 
victoriis pax, cum priusquam nascerer, a condita urbe bis omnino clausum fuisse prodatur 
memoriae, ter me principe senatus claudendum esse censuit. [14] Filios meos, quos iuvenes mihi 
eripuit fortuna, Gaium et Lucium Caesares honoris mei caussa senatus populusque Romanus 
annum quintum et decimum agentis consules designavit, ut eum magistratum inirent post 
quinquennium, et ex eo die quo deducti sunt in forum ut interessent consiliis publicis decrevit 
senatus. Equites autem Romani universi principem iuventutis utrumque eorum parmis et hastis 
argenteis donatum appellaverunt. [15] Plebei Romanae viritim HS trecenos numeravi ex 
testamento patris mei et nomine meo HS quadringenos ex bellorum manibiis consul quintum 

dedi, iterum autem in consulatu decimo ex patrimonio meo HS quadringenos congiari viritim 
pernumeravi, et consul undecimum duodecim frumentationes frumento privatim coempto 
emensus sum, et tribunicia potestate duodecimum quadringenos nummos tertium viritim dedi. 
Quae mea congiaria pervenerunt ad hominum millia numquam minus quinquaginta et ducenta. 
Tribuniciae potestatis duodevicensimum, consul XII, trecentis et viginti millibus plebis urbanae 
sexagenos denarios viritim dedi. Et colonis militum meorum consul quintum ex manibiis viritim 
millia nummum singula dedi; acceperunt id triumphale congiarium in colonis hominum circiter 
centum et viginti millia. Consul tertium decimum sexagenos denarios plebei quae tum 
frumentum publicum accipiebat dedi; ea millia hominum paullo plura quam ducenta fuerunt. 
[16] Pecuniam pro agris quos in consulatu meo quarto et postea consulibus M. Crasso et Cn. 
Lentulo Augure adsignavi militibus solvi municipis; ea summa sestertium circiter sexsiens milliens 
fuit quam pro Italicis praedis numeravi, et circiter bis milliens et sescentiens quod pro agris 
provincialibus solvi. Id primus et solus omnium qui deduxerunt colonias militum in Italia aut in 
provincis ad memoriam aetatis meae feci. Et postea, Ti. Nerone et Cn. Pisone consulibus itemque 
C. Antistio et D. Laelio cos. et C. Calvisio et L. Pasieno consulibus et L. Lentulo et M. Messalla 
consulibus et L. Camnio et Q. Fabricio cos., militibus quos emeriteis stipendis in sua municipia 
deduxi praemia numerato persolvi, quam in rem sestertium quater milliens circiter impendi. [17] 
Quater pecunia mea iuvi aerarium, ita ut sestertium milliens et quingentiens ad eos qui praerant 
aerario detulerim. Et M. Lepido et L. Arruntio cos. in aerarium militare, quod ex consilio meo 
constitutum est ex quo praemia darentur militibus qui vicena aut plura stipendia emeruissent, 
HS milliens et septingentiens ex patrimonio meo detuli. [18] Ab eo anno quo Cn. et P. Lentulli 
consules fuerunt, cum deficerent vectigalia, tum centum milibus hominum tum pluribus multo 
frumentarios et nummarios tributus ex horreo et patrimonio meo edidi. [19] Curiam et continens 
ei Chalciditum templumque Apollinis in Palatio cum porticibus, aedem divi luli, Lupercal, 
porticum ad circum Flaminium, quam sum appellari passus ex nomine eius qui priorem eodem in 
solo fecerat, Octaviam, pulvinar ad cirrum maximum, aedes in Capitolio lovis Feretri lovis 
Tonantis, aedem Quirini, aedes Minervae et lunonis Reginae et lovis Libertatis in Aventino, 
aedem Larum in summa sacra via, aedem deum Penatium in Velia, aedem luventatis, aedem 
Matris Magnae in Palatio feci. [20] Capitolium et Pompeium theatrum utrumque opus impensa 
grandi refeci sine ulla inscriptione nominis mei. Rivos aquarum compluribus locis vetustate 
labentes refeci, et aquam quae Marcia appellatur duplicavi fonte novo in rivum eius inmisso. 
Forum lulium et basilicam quae fuit inter aedem Castoris et aedem Saturni, coepta profligataque 
opera a patre meo, perfeci et eandem basilicam consumptam incendio, ampliato eius solo, sub 
titulo nominis filiorum meorum incohavi, et, si vivus non perfecissem, perfici ab heredibus meis 
iussi. Duo et octoginta templa deum in urbe consul sextum ex auctoritate senatus refeci nullo 
praetermisso quod eo tempore refici debebat. Consul septimum viam Flaminiam ab urbe 
Ariminum refeci pontesque omnes praeter Mulvium et Minucium. [21] In privato solo Martis 
Ultoris templum forumque Augustum ex manibiis feci. Theatrum ad aedem Apollinis in solo 
magna ex parte a privatis empto feci, quod sub nomine M. Marcelli generi mei esset. Dona ex 
manibiis in Capitolio et in aede divi luli et in aede Apollinis et in aede Vestae et in templo Martis 
Ultoris consacravi, quae mihi constiterunt HS circiter milliens. Auri coronari pondo triginta et 
quinque millia municipiis et colonis Italiae conferentibus ad triumphos meos quintum consul 
remisi, et postea, quotienscumque imperator appellatus sum, aurum coronarium non accepi 
decernentibus municipiis et colonis aeque benigne adque antea decreverant. [22] Ter munus 
gladiatorium dedi meo nomine et quinquiens filiorum meorum aut nepotum nomine, quibus 
muneribus depugnaverunt hominum circiter decem millia. Bis athletarum undique accitorum 
spectaculum populo praebui meo nomine et tertium nepotis mei nomine. Ludos feci meo nomine 
quater, aliorum autem magistratuum vicem ter et viciens. Pro conlegio XV virorum magister 

conlegii collega M. Agrippa ludos saeclares C. Furnio C. Silano cos. feci. Consul XIII ludos Martiales 
primus feci quos post id tempus deinceps insequentibus annis s.c. et lege fecerunt consules. 
Venationes bestiarum Africanarum meo nomine aut filiorum meorum et nepotum in circo aut in 
foro aut in amphitheatris populo dedi sexiens et viciens, quibus confecta sunt bestiarum circiter 
tria millia et quingentae. [23] Navalis proeli spectaclum populo dedi trans Tiberim in quo loco 
nunc nemus est Caesarum, cavato solo in longitudinem mille et octingentos pedes, in latitudinem 
mille et ducenti, in quo triginta rostratae naves triremes aut biremes, plures autem minores inter 
se conflixerunt; quibus in classibus pugnaverunt praeter remiges millia hominum tria circiter. [24] 
In templis omnium civitatium provinciae Asiae victor ornamenta reposui quae spoliatis templis is 
cum quo bellum gesseram privatim possederat. Statuae meae pedestres et equestres et in 
quadrigeis argenteae steterunt in urbe XXC circiter, quas ipse sustuli, exque ea pecunia dona 
aurea in aede Apollinis meo nomine et illorum qui mihi statuarum honorem habuerunt posui. 
[25] Mare pacavi a praedonibus. Eo bello servorum qui fugerant a dominis suis et arma contra 
rem publicam ceperant triginta fere millia capta dominis ad supplicium sumendum tradidi. 
luravit in mea verba tota Italia sponte sua, et me belli quo vici ad Actium ducem depoposcit; 
iuraverunt in eadem verba provinciae Galliae, Hispaniae, Africa, Sicilia, Sardinia. Qui sub signis 
meis tum militaverint fuerunt senatores plures quam DCC, in iis qui vel antea vel postea consules 
facti sunt ad eum diem quo scripta sunt haec LXXXIII, sacerdotes circiter CLXX. [26] Omnium 
provinciarum populi Romani quibus finitimae fuerunt gentes quae non parerent imperio nostro 
fines auxi. Gallias et Hispanias provincias, item Germaniam, qua includit Oceanus a Gadibus ad 
ostium Albis fluminis pacavi. Alpes a regione ea quae proxima est Hadriano mari ad Tuscum 
pacificavi nulli genti bello per iniuriam inlato. Classis mea per Oceanum ab ostio Rheni ad solis 
orientis regionem usque ad fines Cimbrorum navigavit, quo neque terra neque mari quisquam 
Romanus ante id tempus adit. Cimbrique et Charydes et Semnones et eiusdem tractus alii 
Germanorum populi per legatos amicitiam meam et populi Romani petierunt. Meo iussu et 
auspicio ducti sunt duo exercitus eodem fere tempore in Aethiopiam et in Arabiam quae 
appellatur Eudaemon, magnaeque hostium gentis utriusque copiae caesae sunt in acie et 
complura oppida capta. In Aethiopiam usque ad oppidum Nabata perventum est, cui proxima 
est Meroe; in Arabiam usque in fines Sabaeorum processit exercitus ad oppidum Mariba. [27] 
Aegyptum imperio populi Romani adieci. Armeniam maiorem interfecto rege eius Artaxe cum 
possem facere provinciam malui maiorum nostrorum exemplo regnum id Tigrani regis Artavasdis 
filio, nepoti autem Tigranis regis, per Ti. Neronem tradere, qui tum mihi privignus erat. Eteandem 
gentem postea desciscentem et rebellantem domitam per Gaium filium meum regi Ariobarzani 
regis Medorum Artabazi filio regendam tradidi, et post eius mortem filio eius Artavasdi; quo 
interfecto Tigranem qui erat ex regio genere Armeniorum oriundus in id regnum misi. Provincias 
omnis quae trans Hadrianum mare vergunt ad orientem Cyrenasque, iam ex parte magna 
regibus ea possidentibus, et antea Siciliam et Sardiniam occupatas bello servili reciperavi. [28] 
Colonias in Africa, Sicilia, Macedonia, utraque Hispania, Achaia, Asia, Syria, Gallia Narbonensi, 
Pisidia militum deduxi. Italia autem XXVIII colonias quae vivo me celeberrimae et frequentissimae 
fuerunt mea auctoritate deductas habet. [29] Signa militaria complura per alios duces amissa 
devictis hostibus recepi ex Hispania et Gallia et a Dalmateis. Parthos trium exercitum 
Romanorum spolia et signa reddere mihi supplicesque amicitiam populi Romani petere coegi. Ea 
autem signa in penetrali quod est in templo Martis Ultoris reposui. [30] Pannoniorum gentes, 
quas ante me principem populi Romani exercitus nunquam adit, devictas per Ti. Neronem, qui 
tum erat privignus et legatus meus, imperio populi Romani subieci, protulique fines Illyrici ad 
ripam fluminis Danui. Citra quod Dacorum transgressus exercitus meis auspicis victus 
profilgatusque est, et postea trans Danuvium ductus exercitus meus Dacorum gentes imperia 
populi Romani perferre coegit. [31] Ad me ex India regum legationes saepe missae sunt non 

visae ante id tempus apud quemquam Romanorum ducem. Nostram amicitiam appetiverunt per 
legatos Bastarnae Scythaeque et Sarmatarum qui sunt citra flumen Tanaim et ultra reges, 
Albanorumque rex et Hiberorum et Medorum. [32] Ad me supplices confugerunt reges 
Parthorum Tiridates et postea Phrates regis Phratis filius, Medorum Artavasdes, Adiabenorum 
Artaxares, Britannorum Dumnobellaunus et Tincommius, Sugambrorum Maelo, Marcomanorum 
Sueborum ...rus. Ad me rex Parthorum Phrates Orodis filius filios suos nepotesque omnes misit 
in Italiam non bello superatus, sed amicitiam nostram per liberorum suorum pignora petens. 
Plurimaeque aliae gentes expertae sunt p. R. fidem me principe quibus antea cum populo 
Romano nullum extiterat legationum et amicitiae commercium. [33] A me gentes Parthorum et 
Medorum per legatos principes earum gentium reges petitos acceperunt: Parthi Vononem, regis 
Phratis filium, regis Orodis nepotem, Medi Ariobarzanem, regis Artavazdis filium, regis 
Ariobarzanis nepotem. [34] In consulatu sexto et septimo, postquam bella civilia exstinxeram, 
per consensum universorum potitus rerum omnium, rem publicam ex mea potestate in senatus 
populique Romani arbitrium transtuli. Quo pro merito meo senatus consulto Augustus appellatus 
sum et laureis postes aedium mearum vestiti publice coronaque civica super ianuam meam fixa 
est et clupeus aureus in curia lulia positus, quem mihi senatum populumque Romanum dare 
virtutis clementiaeque et iustitiae et pietatis caussa testatum est per eius clupei inscriptionem. 
Post id tempus auctoritate omnibus praestiti, potestatis autem nihilo amplius habui quam ceteri 
qui mihi quoque in magistratu conlegae fuerunt. [35] Tertium decimum consulatum cum 
gerebam, senatus et equester ordo populusque Romanus universus appellavit me patrem patriae, 
idque in vestibulo aedium mearum inscribendum et in curia lulia et in foro Aug. sub quadrigis 
quae mihi ex s.c. positae sunt censuit. Cum scripsi haec annum agebam septuagesimum sextum. 
Appendices: Summa pecuniae quam dedit vel in aerarium vel Plebei Romanae vel dimissis 
militibus: denarium sexiens milliens. Opera fecit nova aedem Martis, lovis Tonantis et Feretri, 
Apollinis, divi luli, Quirini, Minervae, lunonis Reginae, lovis Libertatis, Larum, deum Penatium, 
luventatis, Matris Magnae, Lupercal, pulvinar ad circum, curiam cum Chalcidico, forum 
Augustum, basilicam luliam, theatrum Marcelli, porticum Octaviam, nemus trans Tiberim 
Caesarum. Refecit Capitolium sacrasque aedes numero octoginta duas, theatrum Pompei, 
aquarum rivos, viam Flaminiam. | Impensa praestita in spectacula scaenica et munera 
gladiatorum atque athletas et venationes et naumachiam et donata pecunia colonis, municipiis, 
oppidis terrae motu incendioque consumptis aut viritim amicis senatoribusque quorum census 
explevit innumerabilis. 


19 


Prior - Rerum gestarum divi Augusti, post - De immortalitate linguae latinae 


19. POPULORUM PROGRESSIO LITTERAE ENCYCLICAE PAULUS PP. VI 


1. Populorum Progressio, qui maxime ab iniuria famis, egestatis, morborum domesticorum, 
ignorationis rerum abesse nituntur; qui largiorem bonorum societatem ab humanitate vitae 
profectorum expetunt, atque humanas suas proprietates postulant in opere ipso pluris aestimari; 
qui denique ad maiora incrementa constanter mentes intendunt: horum videlicet popolorum 
progressio a catholica Ecclesia alacri et erecto animo spectatur. Cum enim, post Concilium 
Oecumenicum Vaticanum 1l conclusum, Ecclesia clarius etiam altiusque iudicavisset et 
expendisset quid hac de re Christi lesu Evangelium flagitaret, suum esse duxit hominibus magis 
etiam egregiam navare operam, ut non modo gravissimae huius quaestionis ii momenta omnibus 

vestigiis indagarent, sed etiam sibi persuaderent, hac summi discriminis hora, communi omnium 
actione vehementer opus esse. 


2. Decessores Nostri Leo XIII, scriptis Litteris Encyclicis Rerum Novarum (1), Pius Xl missis 
Encyclicis Quadragesimo anno (2), atque - ut nuratios praetereamus a Pio XII ad universas gentes 
radiophonice directos (3) - loannes XXIII, datis Encyclicis Mater et Magistra (4) et Pacem in terris 
(5), pro sui muneris partibus, haud quaquam intermiserunt, quin, tam praeclaris editis actis, 
Evangelii luce sociales huius temporis quaestiones illustrarent. 


3. Illud hodie maxime interest omnes pro certo habere ac veluti sentire, socialem quaestionem 
nunc ad universam coniunctionem inter homines hominum magnopere pertinere. Quod Decessor 
Noster fel. rec. loannes XXIII positis ambagibus asseveravit (6), et Concilium Vaticanum ll edita 
Constitutione pastorali de Ecclesia in mundo huius temporis comprobavit (7). Quarum 
praeceptionum cum gravissimum sit pondus et momentum, iis propterea mature parere necesse 
prorsus est. Fame laborantes populi hodie divitiis praepollentes populos miserabili quadam voce 
compellant. Quapropter Ecclesia, anxiis huiusmodi clamoribus quodammodo cohorrescens, 
singulos omnes vocat, ut amore impulsi quasi fratribus opem implorantibus tandem suas dedant 
aures. 


4. Antequam catholicae Ecclesiae gubernacula Nobis permitterentur, susceptis itineribus sive in 
Americam australem anno MDCCCCLX, sive in Africam anno MDCCCCLXII, odiosas difficultates 
ipsi animadvertimus, quibus continentes illae terme, alioqui et corporis et animi viribus divites, 
implicarentur et veluti circumvallarentur. Postquam vero, ad Summum Pontificatum electi, 
omnium Patris locum adepti sumus, cum in Palaestinam et in Indiam Nos contulissemus, quasi 
oculis et manibus experti sumus, quantum oneris et laboris illis populis antiquitus humanitate 
excultis esset sustinendum, ut ad progressionen rerum suarum contenderent. Accedit etiam quod, 
fere in Concilii Vaticani Il exitu, rerum adiuncta disponente Deo, licuit Nobis sedem omnium 
Consociatarum Nationum petere, ibique, veluti in honestissimo Areopago, populorum 
pauperiorum causam publice suscipere. 


5. Extremum, ut simul optata Concilii efficeremus, simul ostenderemus quantopere Apostolica 
Sedes iustae atque magnae causae faveret populorum ad progressionem nitentium, recens 
Nostrarum esse partium censuimus, ad cetera Romanae Curiae primaria officia Pontificiam 
Commissionem adicere, quae sibi proponit populum Dei universum excitare ad plenam 
adipiscendam conscientiam muneris sibi hisce temporibus demandati; ita quidem, ut hinc 
pauperiorum populorum progressus promoveatur, ac socialis iustitia inter nationes foveatur, 
illinc vero subsidia nationibus minus progressis praebeantur, quorum ope eaedem incrementis 
suis per se ipsae consulere possint (8). Quae Commissio a lustitia et Pace iam appellationem, iam 
agendarum rerum indicem consecuta est. Ad huiusmodi autem cogitatas res efficiendas non 
dubitamus, quin cum filiis Nostris catholicis cumque fratribus christianis homines quiviscumque 
bonite voluntatis suos conatus, suos labores consociare velint. Quamobrem graviter omnes 
universos hodie hortamur, ut, collatis consiliis, compositis operibus, eo contendant, ut sive 
singulus quisque homo plene excolatur, sive hominum coniunctio communiter progrediatur. 


6. Nostris hisce diebus dum homines id appetere videmus, ut exploratius inveniant quo alantur, 
quo aegroti curentur, quo firmiter occupati teneantur; ut ab omni vexatione tuti, ab omnique 
liberi deformitate, hominis dignitatem labefactante, maiora in dies de se praestare possint; ut se 
doctrina magis expoliant: hoc est, ut magis operentur, discant, possideant, ut ideo pluris valeant; 
interea magnam eorum partem videmus in eiusmodi vitae condicionibus versari, quae iustas 
eorum appetitiones frustrentur. Ceterum populi, qui recens suis legibus suisque iudiciis uti 

coeperunt, quasi necessitate cupiunt ad civilem adeptam libertatem sociales et oeconomicos 
processus addi, homine dignos suisque viribus sibi partos, ut primum cives iusta incrementa, uti 
homines, capiant, ut deinde ipsi in nationum consortione debitum sibi locum consequantur. 


7. Licet ad arduum huiuscemodi gravissimumque perficiendum opus, quae a praeteritis 
temporibus quasi hereditate acceptae sunt open, satis non sint, omnino tamen deesse eae non 
sunt dicendae. Fatendum sane est, nationes colonico more populos quosdam regentes nihil 
nonnumquam nisi sua commoda, suum imperium, suam gloriam quaesivisse, atque, dicione 
deposita, eas terras in dispari rerum oeconomicarum condicione reliquisse, utpote quae, ut 
exemplum supponamus, in unius culturae genere consisteret, cuius fructuum pretia essent 
maximis et repentinis mutationibus obnoxia. Sed quamquam suscipiendum est, ex colonialismo, 
quem appellant, aliqua maleficia manavisse, unde alia postmodo nocumenta orta sunt, necesse 
tamen est grato animo colonorum agnoscere laudes, quippe qui, doctorum technicorumque 
adhibitis artibus, in non paucas horridiores terras vera contulerint benefacta, quorum adhuc 
utilitates constant. Quamvis enim machinales structurae, quas nationes eaedem reliquas ibi 
fecerunt, non sint expletae absolutaeque existimandae, per eas tamen fieri potuit, ut inscitia et 
morbi inde recederent, ut populis illis opportuni commeatus paterent, ut vitae denique status 
procederet. 


8. Porro tametsi ea quae modo exposuimus concedenda plane sunt, perspicuum tamen est, 
machinales eiusmodi structuras non idoneas prorsus esse ad gravem rerum oeconomicarum 
statum nostris diebus subeundum. Nisi enim machinales, quae hodie obtinet, civilium rerum ratio 
consilio quodam temperetur, necessario sequitur, ut populorum inaequalitates, quod ad 
bonorum incrementa, nedum tollantur, potius ingravescant: atque idcirco ditiores nationes 
festinatos habeant processus, egentiores vero populi nonnisi lente proficiant. Quae civitatum 
inaequalitates cotidie magis augentur, cum aliae esculentas merces copiosiores quam pro 
numero civium fundant, aliae vero vel iis indigne egeant, vel, quas ipsae paucas fuderint, in 
incerto habeant, an ad reliquas nationes exportare possint. 


9. Eodem autem tempore de rebus socialibus contentiones per universum fere mundum 
serpserunt. Atque perturbationes, quae in regionibus ad artes operosas spectantibus pauperiores 
civium classes circumvaserunt, etiam in regiones mearunt, quarum res oeconamicae in agrorum 
cultura fere unice positae sunt; ita ut ipsi ruricolae hodie miserae calamitosaeque fortunae (9) 
suae conscii sint. Adde eodem et illud, quod indignae illae atque invidiosae inaequalitates, de 
quibus loquimur, non solum ad bonorum possessionem, sed magis etiam ad imperii functionem 
attinent. Fit enim in quibusdam territoriis ut, dum pauci et optimates cultu mollissimo fruuntur, 
interea egentes ac dissipati per agros incolae omni paene possibilitate careant propria initiativa 
ac responsabilitate agendi, saepe etiam in condicionibus vitae et laboris persona humana 
indignis versantes (10). 


10. De reliquo quoniam traditus humanitatis cultus cum humano cultu pugnat novissime in 
artificia meritoria inducto, utique accidit, ut sociales structurae ab horum dierum necessitatibus 
discrepantes fere comminuantur. Quare dum adultae aetatis homines in illius humani cultus 
quasi provincia, saepe saepius angusta, sive singulorum sive familiarum vitam esse collocandam 
putant, ab eaque nunc non esse discedendum opinantur, interim iuvenes se ab eadem removent, 
quam uti vanum quendam obicem iudicant, ne sitienter ad novas vitae socialis rationes 
progrediantur. Ex qua quidem inter duas aetates conflictione tristis ea civibus fertur condicio, ut 
aut instituta et opiniones maiorum servent, et vitae socialis auctus missos faciant, aut 
technicorum artes excultioresque consuetudines peregre invectas amplexentur, et maiorum 
instituta relinquant, humanitate uberrima. Re autem vera saepenumero videmus morales, 

spirituales, religiosas quorundam provectioris aetatis hominum vires difficultatibus inflecti, 
neque eos illud consegui, ut in novum huiusmodi mundum se insinuent. 


11. In re tam trepida, quidam magnificis sed dolosis eorum pollicitationibus vehementer 
inescantur, qui se veluti alteros Messias iactant. Ex quo quis non videat, quot pericula efferantur, 
ne multitudinis conversiones erumpant, ne turbae seditiosae concitentur, ne consilia gliscant ad 
unius dominatum pertinentia? En igitur quaestionis, de qua agimus, variae partes, quarum 
pondus ac momentum neminem profecto fugere censemus. 


12. Praeceptorum et exemplorum Conditoris sui Christi servantissima, qui mandatum sibi 
divinitus delatum eo argumento probabat quod pauperes evangelizarentur (11), catholica 
Ecclesia numquam populorum, in quibus christianam fidem sevisset, humanos etiam profectus 
promovere omisit. Catholici enim Missionales una cum sacris aedibus, domos hospitales, 
valetudinaria, scholas, studiorumque universitates eo locorum exstruenda curaverunt. Cumque 
iidem autochthones docerent quibus modis maximas utilitates e suae terrae opibus caperent, eos 
propterea ab alienigenarum cupiditate saepe tutos fecerunt. Non infitiamur quidem eorum 
opera, uti hominum, manca aliquando videri potuisse, eorumque aliquos et vivendi et cogitandi 
rationes, suae patriae proprias, cum vero Christi nuntio commiscere nonnumquam potuisse. 
Attamen simul populorum illorum instituta non modo coluerunt, sed etiam altius provexerunt; 
ita scilicet ut de ipsis non pauci in primorum virorum numero habendi sint, qui plurimum ad 
incrementa sive bonorum sive doctrinarum contulerint. Quod ut pro certo habeatur, exemplum 
supponere satis sit Religiosi viri Caroli de Foucauld, qui ob suam caritatem dignus est existimatus, 
quem omnium Fratrem appellarent, quique aureum linguae Tuaregiae lexicon scripsit. Hisce de 
causis Nostrarum esse partium ducimus, debito honore augere sive eos viros qui, divini 
Redemptoris amore impulsi, veluti eius praenuntii sunt putandi, aequo saepius ignorati, sive eos 
qui, illorum exempla aemulati, vestigia persecuti, nostro etiam tempore se iis quodammodo in 
magnanimam gratuitamque servitutem dicant, quibus Christi Evangelium nuntiant. 


13. Sed quae hodie in illis terris cum a singulis tum a plurimis suscipiuntur incepta, iam satis ad 
rem non sunt, cum praesens mundi status communem omnium operam postulet, quibus 
universae rerum oeconomicarum, socialium, spiritualium atque doctrinarum facies sint dilucide 
perspectae. Quapropter Christi Ecclesia, iam rerum humanarum peritissima, iam ab omni 
civitatum administrandarum parte longissime aliena, unum tantum intendit: nempe, Spiritus 
Paracliti ductu, opus ipsius continuare Christi, qui in mundum venit, ut testimonium perhiberet 
veritati (cf lo 18,37), ut salvaret, non ut iudicaret, ut ministraret, non ut sibi ministraretur (cf lo 
3,17; Mt 20,28; Mc 10,45) (12). Cum enim Ecclesia eo consilio condita sit, ut iam nunc hisce in 
terris regnum caelorum constituat, non autem ut potestatem terrestrem obtineat, aperte 
asseverat, duas potestates esse alteram ab altera distinctas, atque utramque auctoritatem, 
ecclesiasticam dicimus et civilem, esse in genere suo supremam (13). Verumtamen, quoniam 
Ecclesia inter homines reapse versatur, ei idcirco officium incumbit signa temporum perscrutandi 
et sub Evangelii luce interpretarsdi (14). Hinc, siquidem Ecclesiae cum hominibus meliores 
appetitiones sunt coniunctae, eidemque magnus dolor inuritur, quod eorum spes saepe ad 
irritum cadunt, has ob causas iis adesse excupit, ut maximis auctibus crescant, cuius rei gratia, 
id ipsis proponit, quod uni sibi est proprium, hoc est, universalem sive hominis sive rerum 
humanarum conspectum. 


14. Progressio, de qua loquimur, non unice ad rei oeconomicae incrementum contendit. Nam, ut 
vera dici possit, eadem integra sit oportet: scilicet cuiuslibet hominis ac totius hominis profectui 
consulere debet. Qua de re egregius vir quidam, in hac disciplina versatus, iure merito haec prae 
se tulit: nobis id minus probatur, rationem oeconomicam a ratione humana disiungi, aut a civili 

cultu, ad quem pertinet, seorsim considerari. Nostra sententia, magni aestimandus est homo, 
quivis homo, quaevis hominum congregatio, atque etiam universa hominum societas (15). 


15. Ex divino consilio, quilibet homo ad sui ipsius profectum promovendum natus est, cum 
cuiusvis hominis vita ad munus aliquod a Deo destinetur. Inde enim a nativitate unicuique insita 
sunt facultatum virtutumque germina, quae excolenda sunt, ut fructus edere possint; plena 
autem eorum maturitas, quam homo adipiscitur sive educatione in suo ipsius sociali convictu sive 
suo proprio nisu, efficiet ut singuli ad finem contendant sibi a Creatore praestitutum. Intellectu 
ac libertate praeditus, homo in se periculum cum sui ipsius profectus, tum suae salutis recipit. 
Adiutus et quandoque etiam impeditus ab iis qui eum instituunt ac circumstant, unusquisque, 
quantumcumque apud eum valent externae sollicitationes, sortis suae prosperae vel infelicis 
praecipuus artifex exstat; ac solummodo ingenii voluntatisque vires intendens, quivis homo 
potest humanitate crescere, plus plusque valere, seipsum perficere. 


16. Huiusmodi autem personae humanae incrementum non in hominis arbitrio positum est. 
Quemadmodum res creatae universae ad Conditorem suum ordinantur, ita creatura ratione 
praedita officio tenetur vitam suam ad Deum, veritatem primam supremumque bonum, sua 
sponte dirigendi. Quare hic personae humanae profectus quasi officiorum nostrorum summa 
putanda est. Huc accedit quod pulchra huiusmodi naturae humanae cohaerentia, quam singuli 
labore suo suique officii conscientia ducti magis magisque perficiunt, ad superioris dignitatis 
gradum destinatur. In Christum vivificantem insertus, homo novum vitae augmentum accipit, et 
quendam humanismum, uti vocant, attingit, qui eius naturam transcendit, eique maximam vitae 
plenitudinem confert; ad quam, veluti ad supremum suum finem, profectus hominis spectat. 


17. Sed quilibet homo membrum societatis est, atque adeo ad universam hominum 
consortionem pertinet. Quapropter non hic vel ille dumtaxat homo, sed omnes prorsus ad 
plenam totius humanae societatis progressionem promovendam vocantur. Omnes civilis cultus 
formae oriuntur, florent, atque occidunt. At quemadmodum maris fluctus, aestu crescente, alius 
alio ulterius litus invadunt, haud secus, in historias cursu, humanum genus procedit. Nos, qui 
superioribus aetatibus quasi quidam heredes successimus, quique ex aequalium nostrorum 
labore fructus percepimus, universis prorsus hominibus obligati sumus. Hanc ob causam fas non 
est nobis omnem curam eorum dimittere, per quos, nobis vita functis, in posterum humana 
familia amplificabitur. Mutua universorum hominum necessitudo, quae res vera est, nobis non 
modo beneficia confert, sed etiam gignit offici. 


18. Quae singulorum hominum ac totius humani generis progressio in discrimen adduci possit, 
eisi rectus praestantiorum bonorum ordo pro suo momento aestimetur. Cum hominis studium 
necessaria sibi bona parandi profecto sit legitimum, sequitur ut labor ipse, quo bona illa nobis 
proveniunt, se vertat in officium: si quis non vult operari, sec manducet (16). Sed terrestrium 
bonorum adeptio homines perducere potest ad immoderatam cupiditatem, ad copiosiores usque 
opes appetendas, ad voluntatem potentiae suae adaugendam. Singulorum hominum, 
familiarum, nationumque avaritia non minus tenuiores quam locupletiores afficere potest, et 
utrosque ad materialismum, quem dicunt, impellere, animos opprimentem. 


19. Augescens in dies bonorum copia neque a populis neque a singulis hominibus ita existimanda 
est, ut pro supremo fine habeatur. Quaevis enim progressio ad utramque partem valet; hinc 
necessaria homini est, ut magis magisque humanitate crescat, illinc hominem ipsum quasi in 
vinculis detinet, si ut supremum bonum appetatur, ultra quod prospicere non liceat. Quod 
postremum si accidat, corda occallescunt, animi ad alios nullo modo patent, atque homines non 
iam se congregant amicitiae fovendae causa, sed utilitatis adipiscendae; propter quam iidem 

facile inter se opponuntur atque disiunguntur. Quam ob rem sola oeconomicorum bonorum 
conquisitio non modo prohibet, quominus homo humanitate crescat, sed eius etiam germanae 
granditati adversatur. Cum enim nationes tum homines, qui avaritiae labe inficiantur, mores 
minus progressos quam manifestissime ostendunt. 


20. Quodsi ad progressionen promovendam necessarii sunt technici viri in dies numero crebriores, 
multo magis requiruntur viri sapientes, ad cogitandum acuti, qui ad novum humanismum 
investigandum se conferant, vi cuius nostrae aetatis homines, praestantissima bona amoris, 
amicitiae, precationis et contemplationis in se recipientes (17), se ipsos quasi invenire possint. 
Quae si praestita erupt, plane atque integre perfici poterit veri nominis progressio, quae scilicet 
in eo sita est, ut sive singuli sive universi homines a minus humanis vitae condicionibus in 
humaniores transeant. 


21. In vitae vero condicione minus humana versari dicendi sunt: primum qui aut tali inopia rerum 
premuntur, ut vel minimo subsidio careant ad vitam necessario, aut morali egestate fere 
comminuuntur, quam ob nimium sui amorem, sibimetipsis attulerint; qui deinde civitatis 
structuris vexantur, quas vel pravus proprietatis imperiive usus, vel quaestus ex operariorum 
labore dolose perceptus, vel iniustae negotiationes creaverint. Ex contrario adeptas humaniores 
vitae condiciones satis perspicue significant: primum ab egestate ad bonorum necessariorum 
possessionem processus, malorum socialium depulsio, latior rerum cognitio, ingenii culturae 
adeptio, deinde aucta alienae dignitatis aestimatio, propensio ad paupertatis studium (18), 
conspiratio ad bonum commune, pacis voluntas; tum agnita ab homine suprema bona, 
agnitusque ipse Deus, eorundem bonorum auctor et finis; postremo ac praesertim fides, Dei 
donum, a bonae voluntatis hominibus acceptum, animorumque coniunctio in caritate Christi, qui 
nos advocat, ut non secus atque filii vitam Dei viventis, omnium hominum Patris, participemus. 


22. lam in prima Sacrarum Scripturarum pagina haec verba legimus: Replete terrant et subicite 
eam (19); quibus docemur, res mundi universas pro homine creatas esse, eique id muneris esse 
concreditum, ut ingenii sui viribus earum momentum proferat, easdemque suo labore suaeque 
utilitatis causa absolvat atque perficiat. At si terra eo fine condita est, ut singulis hominibus sive 
necessaria ad victum sive progressionis instrumenta suppeditet, hinc sequitur, cuilibet homini ius 
esse, ut quae sibi necessaria sint, ex ea percipiat. Cuius rei memoriam Concilium Oecumenicum 
Vaticanum 1l hac sententia redintegravit: Deus terram cum omnibus quae in ea continentur in 
usum universorum hominum et populorum destinavit, ita ut bona creata aequa ratione ad omnes 
affluere debeant, iustitia duce, caritate comite (20). Huic normae cetera iura omnia, 
quaecumque ea sunt, ne proprietatis quidem et liberi commercia iuribus exceptis, sunt 
postponenda, quin immo tantum abest ut eius effectionem impedire debeant, ut eam potius 
expedire teneantur; ea autem iura revocare ad suum primigenium finem, grave atque urgens 
sociale officium censendum est. 


23. Qui habuerit substantiam huius mundi et viderit fratrem suum necessitatem habere et 
clauserit vissera sua ab eo, quomodo caritas Dei manet in eo? (21) Inter omnes constat quant 
firmiter Ecclesiae Patres officia descripserint hominum opibus affluentium erga eos qui in 
necessitate versantur: Non de tuo largiris pauperi - ait S. Ambrosius - sed de suo reddis. Quod 
enim commune est in omnium usum datum, tu solus usurpas. Omnium est terra, non divitum 
(22). Quae verba declarant, privatam bonorum proprietatem nemini ius tale concedere, quod 
supremum sit nullique condicioni obnoxium. Nemini licet bona, quae sibi superent, unire ad 
privata commoda seponere, cum alii rebus careant vitae necessariis. Ne multa, secundum 
traditan doctrinam Ecclesiae Patrum praeclarorumque Theologorum, numquam proprietatis iure 
utendum est cum boni communis detrimento. Quodsi forte inter se discrepeat iura quaesita 

privatorum ac primae communitatis necessitates, ad publicas auctoritates pertinet operam dare 
his quaestionibus dissolvendis, rem operose communicantibus civibus ac socialibus coetibus (23). 


24. Bonum igitur commune quandoque deiectionem de fundi possessione postulat, si forte 
contingat, ut fundi quidam communem impediant prosperitatem, quia vel nimis patent, vel 
parum aut nihil excoluntur, vel egestatem gignunt incolis, vel civitati gravia inferunt nocumenta. 
Consilium Vaticanum Il dum id, missis ambagibus, declarat (24) non minus clare docet, tum 
fructus inde perceptor non esse libero hominum arbitrio relinquendos, tum nimii quaestus 
consilia, in suam dumtaxat utilitatem capta, prohibenda esse. Quare nullo modo licet, cives 
reditibus abundantes, sibi ex opibus et labore nationis suae provenientibus, magnam eorum 
partem apud exteras gentes collocare, ad privatas utilitates unice spectantes, nulla suae patriae 
ratione habita, in quam hoc agendi modo manifestam contumeliam iaciunt (25). 


25. Artium et artificiorum invectio, quae sive ad rei oeconomicae incrementum, sive ad humanum 
profectum necessaria est, progressionem et demonstrat et promovet. Etenim vim ingenii sui 
summumque laborem impendens, homo occultas naturae leges paulatim detegit, eiusque opes 
in utiliorem usum convertit. Quapropter homo, dum suam vivendi rationem moderatur, interea 
magis magisque accenditur ad nova investiganda atque invenienda, ad prudens agendarum 
rerum in se periculum recipiendum, ad opera audacter aggredienda, ad generosa incepta 
ineunda, ad conscientiam officii exacuendam. 


26. Sed ex novis huiusmodi condicionibus in hominum societatem, nescimus quo pacto, opiniones 
irrepserunt, iuxta quas emolumentum ducebatur pro praecipuo incitamento ad fovendam 
oeconomicam progressionem, libera  competitorum | aemulatio pro suprema rerum 
oeconomicarum norma, privata possessio instrumentorum bonis gignendis pro iure absoluto, 
quod nec fines nec conexum sociale muntis acciperet. Huiusmodi effreni liberalismi forma ad 
quoddam tyrannidis genus viam muniebat, a Decessore Nostro Pio XI iure merito improbatum, 
utpote ex quo rei nummariae internationalismus seu imperialismus internationalis (26) originem 
duceret. Pravi huiusmodi bonorum oeconomicorum usus numquam satis, ut oportet, respuentur, 
cum res oeconomicas, quod rursus graviter admonere iuvat, homini dumtaxat inservire oporteat 
(27). At si fatendum est, e quadam capitalismi, uti aiunt, forma ortum duxisse tot aerumnas, tot 
patratas iniquitates fraternasque dimicationes, quarum effectus etiam nunc experimur, falso 
tamen quis tribuat artium et artificiorum incremento mala illa, quae verius calamitosis de re 
oeconomica opinionibus vitio vertenda sunt, quae cum eodem incremento coniungebantur. 
Immo vero iustitia postulat, ut suscipiamus, non modo laboris temperationem, sed etiam artium 
et artificiorum profectum ad progressionem provehendam necessarium adiumentum conferre. 


27. Item, quamvis quandoque plus aequo extollatur mystica quaedam de labore doctrina, tamen 
non minus constat Deum laborem iussisse atque bene ei dixisse. Ad imaginem Dei conditus, homo 
oportet Creatori sociam navet operam ad creationis opus perficiendum, idemque spiritualem 
imaginem in se impressam vicissim in terram referat (28). Deus, tum hominem intellectu, 
cogitatione atque sensibus ornavisset, instrumenta ei praebuit, quibus opus a se inchoatum 
veluti absolveret perficeretque: nam quicumque labore se exercet, sive artifex, sive opifex, sive 
operis conductor, sive operarius, sive agricola, quodammodo creat. Pronus in materiam, quae 
suis nisibus obsistit, homo sui ipsius quasi vestigia quaedam in ea imprimit, pariter in se tenaciam, 
ingenium, vim cogitandi excolens. Quin etiam tum labor, quem homines coniunctim subeunt, 
spes, dolores, desideria, gaudia communia reddat, id propterea dat, ut voluptates iungat, animos 
propinquiores faciat, corda vinculis astringat. Etenim, tum laborem homines sustinent, inter se 
fratres agnoscunt (29). 

28. Profecto labor vim habet in utramque partem; nam eo quod pollicetur pecuniam, voluptates, 
potentiam, hos ad nimium sui ipsius amorem, illos ad seditionem impellit; sed efficit etiam ut 
conscientia muneris, religio officii, caritas erga proximos excolantur. Quamvis hodie labor magis 
ad scientiarum normas sit redactus atque efficaciore ratione ordinatus, in discrimen tamen 
votare potest ipsam hominis dignitatem, qui eius veluti servus fiat; nam tunc solum labor 
humanus dicendus est, si ab intellectu et libertate hominis oriatur. Decessor Noster fel. rec. 
loannes XXIII graviter admonuit opus omnino esse, operarios ad suam dignitatem restitui, eosque 
reapse effici communis operis participes: societates bonis gignendis perfectam induant humanae 
consortionis speciem, cuius afflatu singulorum necessitudines, munerum  officiorumque 
varietates penitus afficiantur (30). Labor hominum denique notionem longe altiorem habet, si 
christiana luce illustratus consideretur, cum illuc etiam spectet, ut hisce in terris ad mundum 
condendum supernaturalem conducat (31), qui sane perfectus absolutusque non erit, donec eo 
nos perveniamus, ut una omnes perfectum illum Hominem effingamus, de quo S. Paulus meminit 
hisce verbis: in mensuram aetatis plenitudinis Christi (32). 


629. Oportet rem festinare, siquidem hommes numero nimii doloribus sunt obnoxii, et quasi 
intervallum amplificatur quo progressio aliorum secernitur ab aliorum statu iacente, immo etiam 
in peius ruente. Oportet praeterea opus perficiendum apte et convenienter procedat, ne 
temperamentum tam necessarium amittatur. Subitaria enim emendatio agriculturae fortasse id 
non assequetur ad quod tendit; nimis properatus artium et artificiorum proventus potest adhuc 
necessaria instituta turbare et sociales miserias parare, atque adeo humanum cultum retroagere. 


30. Sunt sine dubio rerum condiciones quae, utpote iniustae, Dei animadversionem acerrime 
petant. Cum enim populi toti, necessariis ad vivendum destituti, ita sint sub aliorum dicione, ut 
quodvis inceptum sua sponte finire, munera cum onere suscipere, ad altiores etiam humani 
cultus gradus ascendere, vitam socialem et publicam participare vetentur, facile homines 
sollicitantur, ut humanae dignitati iniuriam allatam vi repellant. 


31. Est quidem res pernota, seditiones et motus - visi agatur de tyrannide aperta ac diuturna, 
qua primaria iura personae humanae laedantur et bono communi alicuius civitatis grave 
iniungatur detrimentum - novas parere iniurias, novas ingerere inaequalitates, ad novas strages 
homines accendere. Malum autem, quod revera est, non ea licet condicione propulsari, ut maior 
inducatur calamitas. 


32. Volumus ut sententia Nostra plane intellegatur: huic, qui nunc obtinet, rerum statui, animo 
forti occurri debet et, quas secum fert, iniuriae impugnari debent atque evinci. Progressio 
mutationes postulat audacter aggrediendas, quibus rerum forma penitus renovetur. Sine ulla 
mora annitendum est, ut eaedem res, quae tantopere urgent, in melius corrigantur. Unusquisque 
animo magno et alacri in eo habeat partem, ii praesertim qui pro ingenii cultu, munere, potestate 
plurimum possint. Exemplum  praebentes, de suis bonis aliquid in hoc impendant, 
quemadmodum nonnulli Fratres Nostri in Episcopatu fecerunt (33). Ita hominum exspectationi 
respondebunt atque fideliter Spiritui Sancto obsequentur, quoniam Evangelicum fermentum in 
corde hominis irrefrenabilem dignitatis exigentiam excitavit atque excitat (34). 


33. Incepta vero unius cuiusvis et aemulationis vices progressionem ad felicem exitum non 
perdurent. Non enim eo licet procedere, ut divitum opes et potentia etiam augeantur, miseriae 
vero egentium confirmentur et servitus aggravetur oppressorum. Itaque rerum agendarum 
rationes sunt necessariae, quae foveant, excitent, ordinent, suppleant atque compleant (35) 
actionem singulorum et institutorum se interponentium. Publicarum vero potestatum est 
statuere et iniungere fines expetendos, proposita assequenda, vias quibus eo perveniatur, earum 

scilicet est vires omnium stimulare, ad quos communis haec actio pertinet. Sed curent oportet, 
ut eiusmodi operi privatorum iungant incepta et instituta interposita. Sic enim absoluta rerum 
communio ac temere praestituta rerum oeconomicarum dispensatio devitantur, quae, cum 
libertati refragentur, usum primariorum personae humanae iurium auferunt. 


34. Omnis enim ratio rerum agendarum, cui proventuum auctus sit propositus, non alio debet 
spectare quam ut personae humanae inserviat; scilicet eo pertinere, ut inaequalitates minuantur, 
removeantur discrimina, a servitutis vinculis homines liberentur, atque adeo ipsi valeant, in 
rerum temporalium regione, condicionem suam mutare in melius, profectum moralem suum 
persequi, spirituales dotes explicare. Cum progressionem dicimus, cura intendatur oportet et in 
profectum socialem et in profectum rerum oeconomicarum. Non autem satis est communes opes 
augere, ut cum aequitate distribuantur; non satis est technicis artibus incrementa afferre, ut 
terra, quasi humanior effecta, aptior sit ad habitandum. Erratis eorum qui antecesserunt, ii 
moneantur qui ad progressionem nituntur ut, ad haec quod attinet, declinent pericula. 
Technicorum | dominatus seu, uti appellant, technocratia, si proxime futura aetate 
praeponderabit, mala non minus miseranda poterit inferre quam ea, quae liberalismus, uti dicunt, 
prius invexit. Rerum enin oeconomicarum ratio et technicae artes omni notione carent, nisi ad 
bonum hominis, cui inservire debent, convertantur. Hic vero eatenus tantum est homo, quatenus, 
actionibus suis imperans ac de earum indicans momento, sui profectus ipse est artifex; quod 
quidem congruenter fiat oportet naturae, quam ei summus dedit Auctor, et cuius vires et 
postulata libere ille assumit. 


35. Affirmari etiam licet oeconomicarum rerum incrementum sociali potissimum progressu 
contineri, ad quem illud nititur, et primam institutionem, qua litterarum tradantur initia, 
praecipue ab iis affectari, qui de progressione ineunt consilia. Illa enim veluti fames, qua eruditio 
esuritur, non minus acerba est quam cibi desiderium: nesciens enim litteras est quasi spiritus 
inedia laborans; sed cum quis legendi atque scribendi callet artem, ad opus faciendum munusve 
obeundum rite componitur, sibi iterum fidit seque una cum ceteris posse proficere percipit. 
Quemadmodum Nos ediximus, cum Teheranianum Conventum sodalium Consilii, quod 
compendiariis litteris UNESCO appellatur, nuntio alloqueremur, disciplina elementorum scribendi 
est primaria ac primigenia ratio, qua homo non solum societati inseritur, sed etiam ipse ditatur, 
eaque praestantissimum subsidium est pro societate ad augendas res oeconomicas et ad 
progressionem efficiendam (36). Gaudemus sane quod, ad hoc quod attinet, multa sunt patrata 
inceptu privatorum, a publicis potestatibus, ab institutis gentium: hi profecto sunt praecipui 
effectores progressionis, quoniam homines idoneos reddunt ad eam suapte virtute 
persequendam. 


36. Verumtamen homo non est plane suus, nisi in societate, ad quam pertinet, et in qua 
momentum maximum et primigenium familia obtinet. Quod nimium fortasse fuit, si tempora et 
loca in quibus viguit, respicimus, quatenus primaria libertatis iura humanae personae passa sunt 
detrimentum. Vetera autem societatis instituta, propria regionum ad progressionem nitentium, 
adhuc sunt in aliquod tempus necessaria, sed nimia eorum vis oportet gradatim minuatur. 
Familia vero naturalis, monogamiae indole insignis, stabilis, quemadmodum a mente divina est 
formata (37) christianaque religione consecrata, in qua diversae generationes conveniunt, ac 
sese mutuo adiuvant ad pleniorem sapientiam acquirendam atque iura personarum cum aliis 
vitae socialis exigentiis componenda, fundamentum societatis constituit (38). 


37. Non est diffitendum, maturata natorum incrementa nimis crebro difficultates addere ad 
progressionis rationes, quod multitudo celerius augetur quam opes, quae sunt in promptu, ita ut 
omnes viae intercludi videantur. Tunc facile quis ad consilium descendit incrementum natorum 

minuendi, gravissimis adhibitis remediis. Non est dubium quin potestates publicae, quantum ad 
eas pertinet, in haec se queant interponere, cives hac de re docentes et accommodata rei consilia 
capientes, dummodo haec praescriptis legis moralis congruant, et iusta coniugum libertas 
absolutissime servetur. Cum vero ius firmissimum matrimonii et procreationis demitur, actum 
est de humana dignitate. Est denique parentum, re plane perspecta, de numero liberorum 
statuere; quod mursus illi in se recipiunt coram Deo, coram se ipsis, coram liberis iam genitis, 
coram communitate ad quam pertinent, praecepta secuti conscientiae suae, de lege divina, 
authentice interpretata, edoctae et fiducia Dei roboratae (39). 


38. In opere progressionis faciendae, homo, qui in familia constitutus vitae rationem praecipuam 
ac primigeniam suscepit, saepe adiuvatur institutis artes profitentium. Quodsi haec propterea 
condita sunt, ut sodalium commodo utilitatique servirent, magnum est eorum officium et opus, 
quoad mursus educandi, quod exsequi possunt ac debent. Eadem enim instituta, cum homines 
doceant atque excolant, multum valent ad eos imbuendos intellectu boni communis et 
obligationum, quibus idem bonum omnes devincit. 


39. Quaevis autem actio socialis aliqua doctrina obstringitur: christianus quidem eam respuit, 
quae in philosophia materialismi et atheismi innititur, quae videlicet neque mentis religiosae 
dirigentis vitam ad finem aeternum supremumque, neque libertatis, neque humanae dignitatis 
habet respectum. Sed, dummodo eiusmodi res praestantissimae in tuto sint collocatae, 
multiplicitas sodalitatum artes profitentium et collegiorum opificum potest probari, et, quadam 
ex parte utilis est, si libertatem tuetur et ad aemulationem impellit. Libentissime ergo iis omnibus 
adhibemus honorem, qui in iis societatibus, sui immemores commodi, fratribus operose 
deserviunt. 


40. Praeter hasce consociationes artes profitentium, etiam instituta humano cultui provehendo 
vigent industria, quorum mursus non minus valet ad progressionem faciendam. Gravibus his 
verbis usum, asseverat Concilium: Periclitatur enim sors futura mundi nisi sapientiores 
suscitentur homines; et haec addit: Insuper notandum est plures nationes, bonis quidem 
oeconomicis pauperiores, sapientia vero ditiores, ceteris eximium emolumentum praestare 
posse (40). Quaelibet civitas, sive dives est sive pauper, humanitatis cultum obtinet a maioribus 
traditum: scilicet instituta vitae terrenae necessaria et altiores ingenii significationes, utpote ad 
artes, doctrinas, religionem pertinentes. Quando in his humana veri nominis bona insunt, 
vehementer aliquis erret, si haec propter ille dimittat, populusque, qui hoc fieri patiatur, optimam 
sui ipsius partem proiciat, atque, ut vivat, vitae ipsius rationes neglegat. Hortamentum Christi 
etiam ad populos est referendum: Quid enim prodest homini, si mundum universum lucretur, 
animae vero suae detrimentum patiatur? (41) 


41. Gentes minus locupletes numquam satis ab illecebra cavebunt, qua, populorum opibus 
florentium causa, irretiuntur. Hi enim, felices eventus ostendentes, quos in vita sua artibus 
technicis et humanitate exculta sunt adepti, specimina dant laboris et industriae, qua 
temporalem prosperitatem praecipue consequantur. Id non propterea dicitur, quod per se mentis 
agitationem impediat; quin immo hac praeditus animus hominis, a rerum servitute magis solutus, 
expeditius ad ipsum Creatoris cultum et contemplationem evehi potest (42). Attamen ipsa 
civilizatio hodierna non ex se, sed utpote nimis rebus terrestribus intricata accessum ad Deum 
saepe difficiliorem reddere potest (43). Itaque ex rebus sibi propositis populi ad progressionem 
nitentes probe eligant: coarguant et abiciant falsa bona, quibus optima forma vitae humanae 
deminuitur, accipiant vero munera egregia et utilia, quae una cum rebus praeclaris sibi propriis 
secundum indolem suam provehere studeant. 

42. Haec est humanitatis ratio perfecta, quae promoveatur oportet (44); numquid aliud est quam 
omnimodo profectui totius hominis et cunctorum hominum consulere? Humanitatis vero ratio 
artioribus finibus circumscripta, a bonis animi atque a Deo aliena, qui illorum est fons et origo, 
specie tantum potior esse potest. Profecto homo res terrenas sine Deo ordinare potest, sed, 
remoto Deo, eas nonnisi contra hominem demum dirigere potest. Quapropter humanus cultus, 
a ceteris rebus omnibus secretus, fit certe inhumanus (45). Vera igitur humanitatis species non 
est nisiea quae ad summum Deum intendit, dum munus agnoscitur ad quod sumus vocati et quo 
vera vitae humanae forma praebetur. Nequaquam igitur homo est sui ipsius ultima regula, ipse 
autem is tantum efficitur qui esse debet, si se ipsum supergreditur, secundum illam verissimam 
Blasii Pascal sententiam: mirum quantum homo hominem transcendit (46). 


43. Omnimoda singuli hominis progressio coniungi debet cum progressione generis humani, 
mutuo peragenda conatu. In urbe Bombaya haec sumus elocuti: Oportet homo homini occurrat, 
nationes inter se, ut fratres et sorores, ut filii Dei, occurrant. Hac mutua cum benevolentia et 
amicitia, hac sacra cum animorum concordia nos pariter aggredi debemus opus, communem 
prosperitatem futuram humani generis apparandi (47). Suasimus etiam ut subsidia certa et 
efficacia exquirerentur, quibus recte disposita instituta conderentur et incepta sociarentur ad 
opes, quae praesto essent, cum aliis communicandas, atque adeo vera inter nationes 
constabiliretur necessitudo. 


44. Locupletiores primum hisce devinciuntur officiis, quorum partes fraternitate humana et 
supernaturali continentur, triplicem | exhibente rationem: prius est officium | mutuae 
necessitudinis, auxilium nempe a divitioribus nationibus afferendi iis, quae ad progressionem 
adhuc nituntur; deinde occurrit officium iustitiae socialis, quae in eo est posita, ut rationes 
mercatoriae, populis fortunatioribus cum infirmioribus intercedentes, in melius restituantur; 
denique officium caritatis universalis, qua pro omnibus consortio humanior promovetur, in qua 
cuncti dare debeant et accipere, neque aliorum processus progressionem praepediat aliorum. 
Gravis sane est haec causa, cum ex ea cunctorum hominum cultus civilis, qui futuris erit 
temporibus, pendeat. 


45. Si autem frater et soror - ut ait S. lacobus - nudi sint et indigeant victu quotidiano, divat autem 
aliquis ex vobis: Ite in pace, calefacimini et saturamini, non dederitis autem eis quae necessaria 
sunt corpori, quid proderit? (48) Hisce temporibus nemo iam potest ignorare, in nonnullis 
continentibus terris innumerabiles viros et feminas fame vexari; innumerabiles pueros 
puellasque inedia languere, ita ut non pauci eorum in ipso flore aetatis morte absumantur; apud 
multos alios corporis incrementum et mentis profectum ea de causa impediri, ideoque totarum 
regionum incolas, in maerore iacentes, deficere animis. 


46. Anxie edita voce iam sunt postulata auxilia. Rogatus Decessoris Nostri fel. rec. loannis XXIII 
cum alacritate est auditus (49); Nos ipsi cum iteravimus nuntio ob sollemnia Nativitatis Domini 
anno MDCCCCLXIII prolato (50), ac denuo anno MDCCCCLXVI Indiam iuvaturi (51). Incepto 
omnium nationum Consilii victui et agriculturae accurandae, compendiariis litteris FAO appellati 
- cui proposito Apostolica Sedes studiose favit - liberaliter est obsecundatum. Institutum Nostrum, 
cui nomen Caritas internationalis, ubique terrarum suscipit labores, ac multi catholici, a Fratribus 
Nostris in Episcopatu adacti, nihil sibi parcentes conituntur, ut egentibus opitulentur, ac paulatim 
eorum amplificent numerum, quos ut proximos foveant. 


47. Sed haec, perinde ac pecuniae privatim et publice collocatae, dona et creditae summae, non 
sufficiunt. Non enim solum de fame agitur depellenda ac de minuenda paupertate. Non satis est 
contra miseriam niti, licet res urgeat et necessaria sit; agitur de hominum consortione stabilienda, 

in qua quivis, nullo discrimine stirpis, religionis, nationis, vitam vere humanam vivere possit, 
liberam a servitute, cuius auctores sunt homines et natura non satis domita; de consortione 
dicimus, in qua libertas non sit inane nomen, et Lazarus vir indigens ad eandem mensam possit 
considere ac dives (52). Quod ab ipso divite non paulum magnanimitatis postulat, multa 
incommoda sponte toleranda, assiduam contentionem. Unusquisque conscientiam suam 
percontetur, quae novo veluti vocis sono ad haec nostra tempora fertur. Estne unusquisque 
paratus suo impendio adiuvare opera et missiones disposite constituta ad relevandos egenos? 
plus tributorum solvere, ut publicae potestates progressionem maiore nisu amplificent? res 
peregre invectas pluris emere, ut is qui eas effecerit aequiorem mercedem accipiat? ipse de 
patria migrare, si oporteat et florens sit aetas, ut opem ferat nationibus ad humanitatis 
emergentibus cultum? 


48. Cum officium coniunctionis inter homines etiam inter populos obtineat, gentium 
progressarum officium gravissimum est progredientes populos adiuvandi (53). Hoc sane 
documentum Concilii ad effectum est adducendum. Quodsi consentaneum est, ut gens aliqua 
ante ceteras donis fruatur a providenti Deo sibi concessis quasi operae suae proventu, nullus 
tamen populus audeat ad suum tantum usum divitias sibi seponere. Singuli populi plura et 
meliora opera et artificia edere debent, ut cunctorum civium vita dignitate vere humana sit 
praedita, et auxilia afferantur ad generis humani progressionem communiter assequendam. 
Cum in regionibus humanitatis cultu minus provectis egestas augeatur, consentaneum est, ut 
civitas aliqua opibus affluens partem bonorum, quae pepererit, cedat ad illarum sublevandas 
necessitates, consentaneum quoque est, ut instruat educatores, machinarios, technicos, 
sapientes, qui scientia et peritia sua illis ministrent. 


49. Hoc praeterea est iterandum: quae in regionibus divitioribus supersunt, ea indigentibus 
regionibus debent prodesse. Praeceptum, iuxta quod olim necessitudine coniunctiores erant 
iuvandi, nunc ad universitatem pertinet egentium, qui sunt per orbem terrarum; ex qua re 
locupletes primi afficientur beneficiis. Horum autem avaritia diutius producta divinam adducet 
animadversionem et pauperum eliciet iram, nec praevideri possunt eventus inde secuturi. 
Civitates opibus nunc florentes, sed suarum tantum utilitatum studiosae, summa, quae habent, 
bona laedunt, si voluntatem magis rectiusque excellendi postponunt voluntati plus possidendi. 
Parabola de homine divite, e cuius agris messis tam copiosa percipitur, ut nesciat ubi reponat, 
ad eos merito transfertur: Dixit autem illi Deus: Stulte, hac nocte animam tuam repetunt a te 
(54). 


50. Hi vero conatus, ut ad exitum plane deducantur, nequeunt dissipari et ab aliis seiungi, nedum 
queant alii aliis opponi propter quorundam dignitatis studium atque potentiam; haec enim 
tempora conspiratas rerum agendarum exigunt rationes, quae efficaciores sunt et meliores iis 
adiumentis, quae, oblata occasione, cuiusque bonae voluntati permittuntur. Quemadmodum 
supra diximus, necesse est studia subtiliter exerceantur, definiantur proposita, subsidia et viae 
indicentur, labores a delectis hominibus simul suscipiantur, ut necessitatibus huius aetatis 
satisfiat et quae prospiciantur, requisita perficiantur. Quin immo, eiusmodi rationes superant 
fines incrementi rerum oeconomicarum et progressionis socialis, siquidem operi patrando vim ac 
momentum attribuunt, et, dum recto ordine humanitatem componunt, homini ipsi plus dignitatis 
ac roboris impertiunt. 


51. Sed ultra progrediendum est. Cum Bombayae essemus, Eucharisticum ex omnibus gentibus 
Conventum celebrandi gratia, a supremis civitatum rectoribus petivimus, ut sumptuum partem, 
quos in militares apparatus impenderent, ad universale quoddam aerarium constituendum 
converterent, ut populis, opibus destitutis, auxilium praeberetur (55). Quod autem primum ad 

debellandam inopiam valet, id ad populorum etiam progressionem promovendam valet. Nam 
concors quaedam omnium populorum actio, cuius universale illud aerarium et imago esset et 
instrumentum, id una efficeret, ut hinc inanes dirimerentur contentiones, hinc mutua colloquia, 
fructuosa sane atque pacata, inter omnes populos initium tandem caperent. 


52. Dubium profecto non est, quin stipulationes inter duas vel plures partes contractae servandae 
sint: hac enim id praestant, ut illis inferioris condicionis rationibus atque simultatibus, quas 
colonicae dicionis aetas secum tulit, salutares amicitiae necessitudines, in iurium et rerum 
politicarum aequalitate positae, feliciter succedant. Quae stipulationes, si cum generali 
coniungantur consilio mutuae adiutricis operae ab omnibus terrae populis navandae, nulli 
prorsus suspicioni locum dant. li enim, qui earum commodis fruuntur, minus habent, cur diffidant, 
curque timearet, ne, specie vel pecuniarii subsidii vel technicorum adiumenti ferendi, novum 
quoddam colonicae dicionis genus, ut dicitur, subeant, quo simul sibi libertas in re publica 
minuatur et gravia in re oeconomica pondera imponantur, simul paucorum dominatus ibidem 
vel firmetur, vel constituatur. 


53. Quis autem non videat, ex illo, quod memoravimus, universali aerario facultatem datum iri 
aliquid ex dispendiis deducendi, quae sive timor sive contumacia suaserit? Dum tot esuriunt 
populi, dum tot familiae omnium rerum penuria laborant, dum tot homines inscientiae tenebris 
demersi vitam degunt, dum tot desiderantur scholae, valetudinaria, domus, hoc nomine digna, 
interea quaevis vel publica vel privata dispendia, quivis sumptus aut nationis aut singulorum 
hominum ostentationis gratia facti, quaevis denique exinaniens ad congerenda arma certatio: 
haec omnia, dicimus, in famosum intolerandumque fiagitium transeunt. Gravissimum Nobis 
iniunctum munus requirit, ut id aperte notemus. Utinam ii, quos penes summa est rerum, aures 
Nobis praebeant, antequam res ad extrema veniat. 


54. Quam ob causam prorsus necesse est, ut omnes populi in illud veniant colloquium, quod 
flagrantibus expetivimus votis, cum primas Nostras Encyclicas Litteras, a verbis incipientes 
Ecclesiam Suam (56), dedimus. Si huiusmodi colloquium instituatur inter eos qui adiumenta 
comparant, et eos qui hisce auxiliis fruuntur, facile fiat, ut conferenda subsidia aequa lance 
expendantur, non modo pro illorum largitate et copia, sed etiam pro horum et vera subsidiorum 
necessitate et subsidiorum adhibendorum facultate. Exinde iam non erit periculum, ne nationes, 
quae ad progressionem nituntur, aere demergantur alieno, ad quod solvendum suos praecipuos 
quaestus impendant. Utraque pars astipulari sane poterit de usuris itemque de tempore, quo 
pecuniae mutuo acceptae sint reddendae, iis tamen condicionibus quae ab utraque parte 
ferantur, aequando scilicet gratuita dona, pecunias sine ullo fenore vel parvis tantum usuris 
sumptas, atque annos, quibus credita gradatim solvantur. lis procul dubio, qui subsidia conferunt, 
pro creditae pecuniae usu satisdandum erit, ut id secundum pactam rationem et aequis cum 
fructibus fiat: non enim cessatoribus neque parasitis favendum est. li autem, qui auxiliis utuntur, 
iure merito postulare poterunt, ne quis in suam rem publicam administrandam se interponat, 
neve suum socialem ordinem perturbet. Cum enim de civitatibus agatur, quae sui iuris sunt, ad 
ipsas tantummodo pertinet propria gerere negotia, rerum civilium rationem statuere, atque rei 
publicae eligere conformationem, quam praeoptent. Hoc igitur necesse est, ut nationes 
adiutricem sibi operam mutuo neque coactae navent, eaedemque, pari pollentes dignitate, 
feliciter simul allaborent ad civilem efficiendam consortionem, vere hominibus dignam. 


55. Sed huiusmodi propositum in regionibus effici non posse videtur, ubi cotidiani victus una 
sollecitudine familiae distinentur, quae propterea animo complecti nesciunt, quomodo opera 
suscipere possint, quibus reliquum vitae tempus minus aerumnosum sibi parent. Hi ergo viri 
atque mulieres omni ope adiuvandi sunt, iidemque hortandi, ut simul suae progressionis iter ipsi 

libentes ingrediantur, simul adiumenta ad proficiendum necessaria ipsi sibi quaerant. Huiusmodi 
communis opera procul dubio virium contentionem consociatam, constantem strenuamque 
poscit. Omnes tamen sibi persuasum habeant, ad id incunctanter aggrediendum esse: 
egentiorum enim populorum vita, et civium concordia in nationibus ad progressionem nitentibus, 
immo universi mundi pax agitur. 


56. Omnes autem conatus, sane non mediocres, qui ad iuvandas civitates gradatim 
progredientes sive pecuniariis sive technicis auxiliis capiuntur, fallaces inanesque plane evadant, 
si ab his comparata remedia magna ex parte irrita fiant ob mutabiles negotiationum rationes, 
quae inter ditiores et tenuiores populos intercedant. Etenim alteri omni exspectatione et fiducia 
destituantur, ubi manant, ne alteri id ab ipsis repetant, quod iam dederint. 


57. Nam civitates, quae operosorum artificiorum numero et efficientia praestant, res potissimum 
exportant, in suis territoriis manu factas; nationes autem inferiores opibus nihil aliud venale 
habent, nisi infectam rerum materiam et ea, quae terra gignit. Ob technicas progredientes artes 
priorum operum pretium celeriter augetur, eademque percommode veneunt. Illae autem res 
primigenae, quae a minus progressis civitatibus subministrantur, maximis repentinisque pretii 
mutationibus obnoxiae sunt, ac propterea longe absunt ab illa crescente operum aestimatione. 
Exinde graves difficultates afferuntur nationibus, in operosis artificiis apparandis paulum 
progresses, cum ipsis spes in exportandis rebus magna ex parte collocanda sit, ut publici aerarii 
administrationem et dispensationem compensent, atque oeconomicae progressionis consilia ad 
effectum deducant. Quam ob rem populi inopia conflictati maiore usque inopia conflictantur, ii 
autem, qui bonis omnibus praediti sunt, potioribus usque divitiis augentur. 


58. Patet igitur, liberae negotiationis normam iam non sufficere, si sola adhibeatur in publicis 
regendis omnium populorum necessitudinibus. Ea ex contrario prodest, quotiescumque partes 
inter se opibus non nimium differunt; inumo ad ultra progrediendum exstimulat, atque conatus 
merito afficit praemio. Hanc ob causam civitates, quae in operosis artificiis plurimum profecerunt, 
in hac liberae negotiationis norma quandam iustitiae legem inesse iudicant. Aliter tamen 
dicendum est, cum rerum condiciones inter nationes nimis impares flunt: pretia enim, de quibus 
inter negotiatores libero pacto convenit, exitus prorsus iniquos habere possunt. Fatendum 
quidem est, in hac rerum provincia praecipuuin caput liberalismi, quem appellant, uti 
negotiationum normam in dubium vocari. 


59. lamvero doctrina, quam Decessor Noster imm. mera. Leo XIII per Encyclicas Litteras tradidit, 
quibus initium Rerum Novarum, hoc etiam tempore est in pretio, secundum quam partium 
consensus, rerum condicionibus inter se nimis distantium, haud quaquam sufficit ad tuendam 
pactionum aequitatem, ac liberae consensionis lex ad ius naturale dirigenda est (57). Quod vero 
de iusta singulorum opificum mercede illic docetur, id ad pactiones quoque accommodari merito 
debet, quae inter orbis terrarum populos conflantur: nam negotiandarum rerum ratio et 
disciplina in sola lege liberae immoderataeque competitorum aemulationis iam nequit consistere, 
quippe quae oeconomicum imperium quam saepissime etiam pariat. Quam ob rem liber 
mercaturae usus tunc tantum aequus dicendus est, cum socialis iustitiae postulatis congruit. 


60. Ceteroqui, ipsae quae in rebus oeconomicis profecerunt civitates id iam intellexerunt, 
quandoquidem, accommodis captis consiliis, in sua quaeque rerum oeconomicarum 
procuratione quandam aequabilitatem instaurari annituntur, quam competitorum aemulatio 
plerumque perturbat, cum ad suum cuiusque arbitrium grassetur. Fit propterea, ut hae nationes 
suae agriculturae saepe consulant, onera transferentes in cetera oeconomica incepta, quae 
maiora incrementa susceperint. Fit pariter, ut eaedem, ad mutua commercia fovenda, 

praesertim intra fines communis cuiusdam consociatique mercatus, disciplinam sumptuum 
insumendorum, fisci administrandi et socialis vitae provehendae rationes eo dirigant, ut operosis 
artificiis, quae imparibus opibus praedita inter se aemulentur, emendi vendendique occasiones, 
suae condicioni convenientes, praebeantur. 


61. Qua in re aequis omnino mensuris opus est. Quae de administrandis bonis in singulis 
nationibus servantur, quaeque civitatibus oeconomica progressione praestantibus conceduntur, 
eadem sane servari debent ad negotiationum rationes inter ditiores et egentiores populos quod 
attinet. Competitorum aemulatio a mercatura non est quidem pellenda, sed iis continenda modis, 
quibus reapse iusta et honesta, atque adeo homine digna efficiatur. In negotiationibus autem 
exercendis inter oeconomicas procurationes ditiores et procurationes egentiores, rerum 
condiciones nimis dissimiles, atque agendi facultates nimis dispares sunt. lustitiae ratio, ut sit 
homine digna et honesta, postulat, ut in commerciis, quae inter varias mundi nationes exercentur, 
competitoribus aliqua saltem emendi ac vendendi aequa et par conditio tribuatur. Quae quidem 
par condicio, quamvis haud cito haberi possit, ad eam tamen maturandam iam nunc necesse est 
germanam exstare aequalitatem in deliberationibus atque in aestimandis pretiis. Qua in materia, 
etiam pacta inter nationes conventa valde prodesse possunt, quae satis amplum populorum 
numerum comprehendant: hisce enim conventionibus generales normae constitui possunt, eo 
spectantes, ut pretia contineantur, apparatus bonis gignendis foveantur, et quaedam 
promoveantur nascentia operosa artificia. Nemo autem non videt quam efficax sit auxilium, 
quod concordi hat ad maiorem iustitiam contentione, in commerciorum rationibus inter populos 
moderandis, civitatibus ad progressionem nitentibus praebeatur, quippe cuius effectus non 
tantum sint praesentes, sed diu etiam valeant. 


62. Sed alia quoque obstant et impediunt, quominus humana societas, quae nunc vivit, aequior 
efficiatur, eademque firmius pleniusque in mutua universorum hominum necessitudine consistat: 
obstant videlicet cum propriae civitatis gloriatio tum suae cuiusque stirpis veluti cultus. Nam inter 
omnes constat, populos, qui recens tantum in re publica administranda sui iuris facti sint, 
adeptae sed nondum confirmatae suae gentis unitatis retinentissimos esse, eamque omnibus 
viribus tueri; itemque nationes, vetusto civili cultu praestantes, de institutis a patribus veluti 
hereditate traditis gloriari. Attamen haec animi sensa, minime sane improbanda, ad quandam 
perfectionis summam evehantur oportet, per caritatem scilicet, universum hominum genus 
complectens. Suae vero nationis gloriatio populos inter se disiungit, eorumque germanis 
commodis obstat; at ibi imprimis gravissima infert detrimenta, ubi ex contrario 
administrandorum bonorum penuria postulat in unum conferri sive virium contentiones, sive 
rerum notitias sive pecuniarum subsidia, ut consilia de oeconomicarum rerum incremento ad 
effectum adducantur, et commerciorum civilisque cultus necessitudines increscant ac solidentur. 


63. Nunc studium suae cuiusque stirpis non est proprium earum nationum tantum, quae recens 
sui iuris factae sunt, ubi huiusmodi cultus post odia vel tribuum vel politicarum partium se abdit, 
non solum iustitiae maxime officiens, sed etiam civium tranquillitatem salutemque periclitans. 
Quod studium, cum colonicae vigerent diciones, saepe discidia inter colonos et autochthones 
concitavit, pariter impediens ne iidem ad mutuam fructuosamque animorum concordiam 
pervenirent, pariter animos ad acerbam invidiam ob veras acceptas iniurias inflammans. Idem 
plurimum obstat, quominus populi a fortunis inopes mutuam adiutricem operam sibi volentes 
navent, atque discidiorum et inimicitiarum semen in mediis civitatibus serit, quotiescumque, 
contemptis hominum iuribus, quae remitti nequeunt, sive singuli sive familiae, stirpis vel coloris 
causa, a praecipuis ceterorum civium iuribus iniuste sese exclusos animadvertunt. 

64. Haeo rerum adiuncta, cum in posterum multa pericula portendant, animum Nostrum angore 
maestitiaque complent. Spem tamen alimus bonam, fore ut mutuae populorum suspiciones 
nimiaque sui ipsorum studia aliquando sive impensiore sociatae operae cupiditate, sive 
flagrantiore mutuae necessitudinis conscientia vincantur. Neque non speramus fore ut populi, in 
rebus oeconomicis paulum progressi, incitamentum et fructum ex eo capiant, quod ad alios 
eiusdem condicionis adiacent, quibuscum ampla sua territoria in unum coniungant, ubi collatis 
studiis suae cuiusque regionis progressioni faveant. Confidimus etiam eosdem et communia 
agendi consilia esse inituros, et pecunias in efficienda opera apte et ordine esse collocaturos, et 
procreanda bona pro rata parte unicuique constituturos, et horum bonorum exercituros 
commercia. Quin etiam ad spem erigimur fore ut consociationes, vel quasdam vel omnes fere 
nationes inter se copulantes, rebus, uti necessarium est, compositis, rationes ineant ad populos 
nunc egentiores adiuvandos, ut hi ab omnibus repagulis se expediant, quibus adhuc detineri 
videntur, et sive humanitatis cultus, sive socialis progressionis vias, summ quisque nativum 
ingenium fideliter servans, ipsi inveniant. 


65. Ad id omnino contendendum est. Cum mutua voluntatum coniunctio inter orbis terrarum 
populos in dies efficientior videatur, ea omnibus populis permittat necesse est, ut suae cuiusque 
fortunae auctores, ut ita dicamus, ipsi fiant. Mutuae nationum rationes in vi iusto saepius adhuc 
constiterunt, idque praeteritorum temporum, pro dolor, veluti praecipua nota fuit. Utinam 
serena adveniat aetas, qua necessitudines inter populos his tantum insignibus distinguantur, hoc 
est observantia, amicitia, in adiutrice opera praestanda mutuo obsequio, atque concordi actione 
in eo posita, ut singuli populi, sua quisque onera et officia in se summa ducti conscientia 
recipientes, communia incrementa provehant. Populi nunc emergentes copiisque inferiores id 
postulant, ut certas partes ad aptiorem rerum humanarum compositionem sibi agere liceat, qua 
scilicet propria cuiusque iura atque munera sanctius defendantur. Quorum optatum cum plane 
iustum sit, idcirco ab omnibus est audiendum et explendum. 


66. Humana societas gravi quodam morbo laborat, cuius causa potius quam in naturae opibus 
extenuatis vel a paucis avidissime coémptis, verius in resolutis fraternae necessitudinis vinculis 
cum inter homines tum inter populos continetur. 


67. Quare numquam non instabimus suadere, liberale hospitium - quod est humanae simul 
consensionis christianaeque caritatis officium - praeterquam in domesticos convictus, etiam in 
instituta disciplines excolendis civitatum, tale munus praestantium, cadere. Oportet enim ad 
iuvenes potissimum excipiendos familiae domusque hospitales multiplicentur. Quae ideo 
condenda sunt, primum ut iuvenes a solitudine, desperatione et angore, ipsorum vires 
debilitantibus, prohibeantur; deinde ut a corrupto vitae statu, in quo versentur, arceantur, dum 
fatalis quaedam necessitas impellit ad extremam suae patriae egestatem cum luxu sumptuque 
effusissimo, quo paene obvolvuntur, comparandam; item ut custodiantur a seditiosis opinionibus 
consiliisque pugnacibus, quae eorum subeant mentes, dum de misera calamitosaque fortuna sua 
recogitant (58); ut denique iis fraterno veluti amore receptis praebeantur integrae vitae exempla, 
quibus sive christiana caritas, germana sane et efficax, sive summa animi bona debito in honore 
habeantur. 


.68. Hoc enim reputantibus Nobis est dolendum, quod plurimi iuvenes, qui civitates opulentiores 
petunt ad eas disciplinas, artium intellegentiam, optima studia assequenda, quibus ornati 
possint aliquando egregiam suae patriae operam navare, si eximia ibidem institutione 
conformantur, desinunt tamen saepe saepius summa illa bona probare, quae in humano civilique 
cultu terrae, ubi adoleverunt, veluti magni pretii hereditas, plerumque insunt. 

69. Oportet etiam benigno recipiantur hospitio operarii, domo emigrantes, qui saepenumero 
perferunt vivendi condiciones homine indignas, atque mercede sibi soluta parcissime uti 
coguntur, ut familiam sustentent, quae adhuc in natali solo manet inopiaque premitur. 


70. Nostra praeterea hortatione eos omnes appellamus, qui in civitates, recens artibus et artificiis 
instructas, negotiorum causa se conferunt: fabricatores dicimus mercatoresque atque 
maximarum huius generis societatum sive magistros sive procuratores. Fieri quidem potest, ut ii 
in patria sua socialium rationum sensu praediti sint; cur igitur nunc ad atrociores descendant 
rationes suis tantum commodis serviendi, cum in nationes se conferunt minus progressas, 
artifciis suis operaturi? Immo vero maior, qua fruuntur, fortuna iis quasi stimulos debet addere, 
ut, ubi quaestuosa gerant negotia, ibidem auctores evadant socialis progressionis humanique 
profectus. Quin etiam ipsa, qua abundant, sagacitas in rebus ordinandis opportunas iis vias debet 
ostendere, quibus autochthonum opus utiliter exerceant, operarios arte peritiaque praestantes 
instituant, machinales doctores ceterosque officinarum praepositos erudiant, horum navitatem 
et incepta foveant, hosque ad munera in dies graviora evocent; ita ut haud longo temporis spatio 
idoneos efficiant, qui secum opus regimenque rerum participent. Interea tamen iustitia semper 
mutuis praesit rationibus, quae dominis cum administris intercedunt. Atque pactiones legitime 
initae, omnibus descriptis officiis, easdem rationes moderentur. Ne quis denique, quicumque eius 
est locus, aliorum arbitrio iniuste subiciatur! 


71. Ceterum est cur valde laetemur: nam crescit in dies eorum numerus, qui arte periti sive a 
consociationibus, vel generalibus vel mutuis, sive a quibusdam privatorum consiliis peregre 
mittuntur, ut terrarum illarum progressiones incitent. Qui profecto oportet non ut dominatores 
se gerant, sed ut adiutores et cooperatores (59). Quaevis enim gens statim intellegit, utrum ii, 
qui ad afferendum sibi auxilium advenerint, benevolentiae studio ducantur necne, utrum velint 
novas tantum artium rationes inducere an veram etiam hominis dignitatem provehere. Neque 
est dubitandum quin gens illa eorum nuntium sit reiectura, nisi fraterna inde spiret caritas. 


72. Si ergo artium peritia est necessaria, vestigia etiam ac testimonia germani amoris sunt cum 
illa coniungenda. Periti, quos diximus, viri, ab immoderato suae nationis studio alieni et a quavis 
specie iniqui inter gentes discriminis abhorrentes, cum omnibus quibusque hominibus suam 
operam et navitatem consociare assuescant, persuasum sibi probe habentes, ob scientiam et 
rerum usum, quibus praestant, nullum prorsus principatum in omnibus vitae provinciis sibi 
tribuendum esse. Quamvis enim civilis cultus, qui eorum mores conformavit, quandam quasi 
formam humanitatis ubique obtinentis complectatur, neque unicus tamen est putandus neque 
aliorum cultuum fastidiosus esse debet, atque adeo, si in exteras regiones invehatur, ad earum 
naturam est plane accommodandus. Qui ergo huiusmodi munus suscipiunt, id curent, ut civitatis, 
in qua tamquam hospites versentur, antiquiorem memoriam et proprium ingenium et doctrinae 
copiam studiose perspiciant. Ex quo sequetur, ut alter hominum cultus cum altero cohaereat, 
uberesque inde fructus uterque percipiat. 


73. Etenim cum inter diversarum gentium cultus, ut inter singulos homines, sincerum seritur 
colloquium, fraterna tum facile animorum coniunctio exoritur. Tum inita de humana 
progressione consilia ad opera communi labore efficienda populos inter se conectent, si omnes 
omnino cives, primores scilicet et magistratus et humillimus quisque artifex, fraterno 
accendantur amore flagranterque cupiant unum universumque in toto orbe terrarum cultum 
humanitatis constabiliri. Tum initium capiet colloquium in homine, non autem in iis quae terra 
gignit vel praebet ars, positum. Quod plurimum sane utilitatis afferet, si colloquentibus populis 
viae ostendentur, quibus et oeconomicos progressus et maiorem suorum animorum cultum 
adipiscantur; si technici se pro educatoribus ac praeceptoribus gerent; si disciplinae denique 

institutio excellentiorem quandam notam praeferet, quae, cum animos moresque attingat, non 
solum oeconomicas, sed humanas etiam res incrementis augeat. Tum colligata necessitudinis 
vincula in sua manebunt firmitate, auxilio etiam subsidioque intermisso. Quisnam non videat 
quantum artiores huiusmodi necessitudines ad pacem in terris servandam conferant? 


74. Novimus sane plurimos iuvenes iam libenter alacriterque invitationi Decessoris Nostri fel. rec. 
Pii XII respondisse, laicorum ordinem ad missionale opus adhortantis (60). Novimus praeterea 
alios iuvenes nomen et operam sponte dedisse institutis, quae sive publice sive privatim 
adiutricem navant operam populis, ad profectum civilem contendentibus. Quapropter non 
mediocri laetitia comperimus in quibusdam nationibus munus militare cum ministerio sociali, vel 
brevissime cum ministerio aliqua saltem ex parte posse commutari. Quibus profecto inceptis 
atque hominibus bonae voluntatis, qui eadem perficiunt, bene ex animo precamur. Utinamque 
omnes, qui se Christi esse discipulos profitentur, ci roganti obsequantur: Esurivi enim, et dedistis 
mihi manducare; sitivi, et dedistis mihi bibere; hospes eram, et collegistis me; nudus, et 
cooperuistis me; infirmus et visitastis me; in carcerem eram, et venistis ad me (61). Siquidem 
nemini licet neglegenter respicere fratrum suorum condicionem, qui tanta adhuc inopia sunt 
obruti rerumque imperitia laborant nullaque vitae securitate percunt. His porro aerumnis 
moveatur animus cuiuslibet christiani, ad similitudinem Christi dicentis: Misereor super turbam 
(62). 


75. Supplici ergo omnes deprecatione Deum Patrem omnipotentem exorent, ut genus humanum, 
tantorum haud ignarum malorum, et mente et animo ad ea delenda totum insistat. Sed cum 
omnium studio precandi constans cuiusque voluntas consentiat oportet, ut, quantum vires 
opesque sinant, contra perexiguam populorum progressionem repugnet. O utinam singuli 
homines et societatis ordines nationesque universae fraterna inter se consuetudine iungant 
dexteras, fortesque in progrediendo opitulentur infirmis, omnem sapientiam et alacritatem et 
caritatem, sui commodi obliti, ad opus conferentes! Qui enim germano ducitur amore quam qui 
maxime intendit sui aciem ingenii ad miseriarum causas detegendas inveniendosque modos, 
quibus eas oppugnet ac fortiter evincat. Cum auctor sit pacis, is suum perget iter, facem laetitiae 
praeferens lumenque ac gratiam effundens in corda hominum per totum orbem terrarum, eos 
adiuvans ut, quoslibet transgressi fines, vultus fratrum vultusque amicorum usquequaque 
agnoscant (63). 


76. Quae nimiae inter populos sive rerum oeconomicarum ac socialium sive doctrinarum 
discrepantiae exstant, eae simultatem atque dissensionem concitant pacemque saepius in 
discrimen adducunt. Quapropter, ut ex illo reversi itinere, quod ad Sociatarum Nationum sedem 
pacis causa habueramus, coram Oecumenici Concilii Patribus professi sumus, in condicionem 
populorum, qui ad profectum civilem adhuc nituntur, animos oportet intendamus; scilicet, quo 
apertius rem dicamus, caritas nostra erga pauperes, qui sunt in mundo quorumque est 
innumerabilis numerus, oportet fiat sollicitior, efficacior, generosior (64). Cum ergo miseriae 
obsistimus et contra iniquam rerum condicionem contendimus, non solum prosperae hominum 
fortunae consulimus, sed eorundem etiam animorum morumque progressioni atque adeo totius 
humani generis utilitati favemus. Siquidem pax non est prorsus ad belli omnis privationem 
dumtaxat revocanda, tamquam si in quadam virium aequilibritate et inconstantia consistat. Pax 
diem de die assiduo perficitur labore, modo is rerum spectetur ordo, qui a Deo statutus 
perfectiorem iustitiae formam inter homines flagitat (65). 


77. Quoniam enim populi fabri sunt suae quisque progressionis, tantum in se onus munusque ipsi 
recipiunt, quod nullo tamen modo praestare poterunt, si alii ab aliis dissociati vivent. Pactiones 
ergo inter populos pauperiores eiusdem regionis factae de mutuo sibi auxilio afferendo, et 

communia amplioraque consilia ad eos adiuvandos, itemque maioris momenti foedera alia inter 
alios icta ad certas agendi rationes componendas: totidem hi sunt quasi paxilli huiusce viae, quae, 
dum civili favet profectui, ducit ad pacem. 


78. Haec autem mutua inter nationes opera ad totum pertinens orbem terrarum sane poscit 
Instituta, quae eam praeparent, disponant, regant, donec novus iurium ordo statuatur, quem 
ratum ac firmum omnes ubique habeant. Equidem libentissime publicis suffragamur consiliis, 
quae iam dudum hanc operam ad civilem gentium progressionem assequendam curant, votisque 
expetimus, ut eadem maiore usque auctoritate floreant. Qua de re cum Neo-Eboraci versantes 
ad Sociatarum Nationum Legatos sermonem haberemus, haec, inter alia, iis diximus: Vestrarum 
est profecto partium non unum vel alterum dumtaxat populum fraternis vinculis coniungere, sed 
omnes ad unum ... Quis enim non videat omnino oportere eo sensim perveniatur, ut auctoritas 
quaedam ad mundum universum spectans constituatur, quae sive in re iudiciali sive in re politica 
efficaciter agere possit? (66) 


79. Nonnulli fortasse huiusmodi exspectationes quasi vana opinionum commenta censeant. Fieri 
enim potest, ut eorum consuetudo res ipsas ut sunt spectandi aliquid vitii habeat, quod nondum 
animadverterint citatissimum huius aetatis cursum, in qua homines artiore fratrum 
necessitudine vivere cupiunt atque, licet ignorantiis, erroribus noxisque detineantur ac saepe in 
efferatos recidant mores vel longe a salutis via aberrent, lente tamen ac vel etiam sine sensu ad 
suum accedunt Creatorem. Atqui huiusmodi contentio ad humaniorem vitae rationem labores 
quidem postulat, incommoda iniungit; sed ipsae res adversae, amoris erga fratres eorumque 
utilitatis causa susceptae, quam maxime ad humani generis progressionem conducere possunt. 
Nam christifideles compertum perspectumque habent se, pro eo quod cum piaculari divini 
Servatoris immolatione coniungantur, plurimum conferre in aedificationem Corporis Cristi (67), 
ut suam nempe plenitudinem accipiat, in populi Dei congregatione. 


80. Cum vero hoc iter mutua omnium animi voluntatisque consensione pergendum sit, Nostrum 
idcirco esse existimamus omnes monere de gravissima amplissimaque hac causa deque summa 
efficiendi operis necessitate. lam tempus advenit agendi, quandoquidem in discrimine est, num 
tot infantes culpae expertes vita superent, num tam multae familiae inopia afflictae ad vivendi 
condicionem accedere possint cum homine consentaneam, num denique in orbe terrarum pax 
atque ipse civilis cultus sarta tecta servari queant. Ad universos igitur homines populosque 
pertinet, ut causam tanti momenti in se recipiant. 


81. Quam ob rem haec hortatio ad filios Nostros imprimis spectat. Nam etiam in nationibus, quae 
ad progressionem nituntur, perinde ut in ceteris, oportet laici suas esse partes sentiant 
temporalium rerum ordinem in melius convertere. Etenim, si sacrae Hierarchiae est leges 
praeceptaque moralia docere atque cum auctoritate explanare, quibus hac in re 
obtemperandum est, laicorum officium est suis liberis consiliis inceptisque id efficere - haud 
quaquam aliunde normis aut praescriptis desidiose exspectatis - ut non tantum hominum mores 
mentisque habitus, sed etiam civilis communitatis leges et structuras christiano vitae sensu 
imbuant (68). Necesse profecto est, res quasdam mutari ac praesentis vitae condiciones pepitus 
emendari. Quod qui facient, iidem summopere enitantur oportet mutationes easdem spiritu 
Evangelii perfundere. Catholicos praesertim viros e florentioribus nationibus flagitamus, ut suam 
rerum peritiam atque adiutricem sedulamque operam publicis vel privatis praestent Institutis, 
sive civilibus sive religiosis, quae in civitatum ad progressionem nitentium angustias vincendas 
incumbant. Pro certo quidem habemus iis cordi fore se primum tenere locum in eorum agmine, 
qui nulli parcunt labori, ut reapse apud populos universos ex morum praescriptis leges iustae et 
aequae condantur. 

82. Minime deinde dubitamus, quin omnes, qui christiano censentur nomine ac propterea fratres 
Nostri sunt, socia compositaque opera id magis magisque moliri velint, ut homines immodicum 
sui amorem animique arrogantiam  coerceant, contentiones simultatesque X deponant, 
ambitiones et iniquitates cohibeant, adeo ut omnibus viae patefiant humanioris vitae, in qua 
unusquisque sicut frater a fratribus diligatur atque adiuvetur. Praeterea suavi adhuc affecti 
recordatione illius colloquii, quod cum viris e variis religiosis communitatibus non christianis 
Bombayae habuimus, iterum illos fratres Nostros hortamur, ut totis animi ingeniique viribus 
contendant ad vivendi condiciones omnibus hominibus parandas, filiis Dei dignas. 


83. Animum denique convertimus Nostrum ad universos bonae voluntatis viros, qui conscii sint, 
ad pacem nisi per civilis cultus progressionem opumque incrementum non posse perveniri. 
Velimus igitur animum vos inducatis, sive Legati apud Consilia inter nationes obtinentia, sive 
rebus publicis administrandis periti, sive diurnarii scriptionumque editores, sive demum 
educatores praeceptoresque, ut omnes, pro vestro cuiusque munere, operam detis novo rerum 
ordini componendo. Quod ad Nos, Omnipotentem Deum pro vobis suppliciter precamur, ut vos 
illuminet vosque roboret, ut omnium animos ad graves has quaestiones considerandas excitetis, 
populosque ad eas solvendas impellatis. Vobis, praeceptores, sit certum atque statutum 
iuventuti amorem inicere populorum inopia oppressorum. In hoc vos, diurnarii, elaborate, ut 
nobis ante oculos proponatis cum incepta, quibus nituntur mutua populorum auxilia, tum 
lamentabile tot miseriarum spectaculum, quod homines facile aversantur, ne animi tranquillitate 
careant. Nam id saltem opus est divites cognoscant, pauperes ad suas veluti ianuas stare atque 
epularum comissationumque reliquias aucupari. 


84. Vestrum est, rerum publicarum rectores, communitates trahere vestras ad artiorem cum 
omnibus hominibus necessitudinem, iisque hoc persuadere, ut nonnihil de suis effusis sumptibus 
necessario deduci patiantur ad populorum progressionem provehendam pacemque tuendam. In 
vobis denique magnam partem positum est, Viri legatorum munere fungentes apud multarum 
nationum Consilia, illud consequi, ut infestos inanesque virium armorumque concursus excipiat 
socia omnium gentium opera, amica, pacis studiosa suarumque utilitatum incuriosa; quae 
nimirum spectet ad conspirantem humani generis progressionem incitandam, qua universi 
homines se magis magisque excolere queant. 


85. Quoniam vero - hoc fatendum est - saepe saepius homines male se habent, quod satis de his 
rebus non cogitant neque meditantur, idcirco consideratos sapientesque viros, catholicos, 
christianos, Dei cultores, supremae veritatis et iustitiae cupidos, hoc est omnes bona voluntate 
praeditos, appellamus, eosque, lesu Christi verba usurpantes, vehementer rogamus: quaerite et 
invenietis (69); vias patefacite, per quas homines, invicem datis acceptisque auxiliis, rebus altius 
usque exploratis atque caritatis sensibus latius latiusque manantibus, magis fraternam vitae 
rationem instituant, ita ut humana societas reapse in omnium consensione innitatur. 


86. Vos denique omnes, qui, egenorum populorum ploratibus auditis, eorum necessitatibus 
subvenire conamini, vos, inquimus, fautores et quasi apostolos existimamus salutaris verique 
nominis progressionis, quae quidem tantum abest, ut in divitiis contineatur, ad singulorum 
commodum pertinentibus vel per se expetitis, ut potius ponenda sit in rerum oeconomicarum 
ratione ad humanae personae bonum composita, in victuque cotidiano cunctis parato, unde 
fraterna caritas quasi efflorescat providentisque Dei auxilium perspicue significetur. 


87. Extremum, dum toto pectore bene vobis precamur, cunctos bonae voluntatis homines 
vocamus, ut suas cum vestris viribus fratrum more coniungant. Nam si hodie nemo dubitat 
progressionem idem valere ac pacem, quis nolit, quaesumus, in eam progressionem sua studia 

suosque labores impendere? Nemo scilicet. Omnes ergo vos hortamur, ut Nostrae anxiae 
implorationi egregia animi alacritate, in nomine Domini, respondeatis. Datum Romae, apud S. 
Petrum, die XXVI mensis Martii, in festo Resurrectionis D. N. I. C., anno MDCCCCLXVII, 
Pontificatus Nostri quarto. Paulus Pp. VI. 

Opus hoc, infeliciter, in orthographia restaurata scriptum est, modus scribendi quod 
et lecturam et intelligentiam textuum latinorum modernorum difficultat. 

Ce travail est écrit en orthographe restaurée que difficulte tant la lecture comme la 
comprehension des textes latins modernes. 

This work is written in the restored spelling that makes it difficult to read and 
understand modern Latin texts. 

Diese Arbeit ist in restaurierter Schreibweise verfasst, was das Lesen und das 
Verstehen moderner lateinischer Texte erschwert. 

DE IMMORTALITATE LINGUAE LATINAE WILFRIED STROH 


Raro euenit, ut his quidem temporibus oratio aliqua Latina omnium gentium homines 
commoueat. Id tamen nuper factum est. Inde recitabo uobis ipsa prooemii uerba: Fratres 
carissimi, non solum propter tres canonizationes ad hoc Consistorium uos conuocaui, sed etiam 
ut uobis decisionem magni momenti pro Ecclesiae uita communicem. Conscientia mea iterum 
atque iterum coram Deo explorata ad cognitionem certam perueni uires meas ingrauescente 
aetate non iam aptas esse ad munus Petrinum aeque administrandum. His uerbis abhinc paucas 
septimanas sanctissimus papa Benedictus XVI se renuntiare uelle muneri siue ministerio suo 
indicauit, et id quidem uerbis Latinis. Quem tum, ut uere fatear, pauci cardinales bene 
intellexerunt non solum propter uocem nimis submissam et pronuntiationem ex Italicis 
Bauaricisque sonis commixtam, sed etiam quod summi illi clerici Latinam orationem neque 
exspectauerant nec cito percipere consueuerant. Vna tamen diurnaria, Giovanna siue loanna 
Chirri, quia statim et uerba et uerborum momentum perspexerat, cum ea urbi et orbi diuulgaret, 
gloriam breuiusculam adepta est. 


Quid igitur? Cur omnino Latine papa locutus est? Nonne praestabat aut Italico aut, quod etiam 
magis conuenisse uidetur, Anglico sermone tanti ponderis consilium aperire et declarare? Cur ille 
ista lingua paene iam obsoleta usus est? Responderat autem papa ipse breui tempore antea, 
cum ad augenda studia Latina Pontificiam Academiam Latinitatis conderet. Nam sic tum 
disputauit: Quamquam inde a Pentecoste omnibus hominum linguis locuta et precata esset 

Ecclesia, tamen iam primis saeculis Christianos Graecam Latinamque linguam praesertim 
usurpauisse, cum ea uniuersalia essent communicationis instrumenta; postea uero, inquit, 
Romano Imperio occidentali exstincto Romana Ecclesia non modo lingua Latina uti perrexit, 
verum etiam quodammodo custos eiusdem et fautrix fuit. Per eam enim linguam Benedictus 
censet fieri, ut uniuersalis Ecclesiae natura pateat. 


Dixerit sane quispiam, etsi ea lingua magis uniuersalis sit quam una aliqua e uernaculis, tamen 
Ecclesiae, si ea uitalis esse uelit, uiua magis lingua opus esse quam ea, quae nunc quidem mortua 
sit, quoniam non iam in uulgari usu uersetur, aut, si paucis quibusdam in usu sit, certe non ut 
ceterae linguae domi disci queat, sed e scholis petenda sit. Huic ego, ut papam, quamquam sum 
euangelicus, meis uerbis defendam, respondeo hanc ipsam mortem Latinae linguae, si recte 
iudicare uelimus, non mortem esse uerissimam, sed genus quoddam uitae, immo causam 
immortalitatis, qua inter omnes fere linguas excellere uideatur. Idne incredibile uidetur ? 
Explicabo. 


Atque ut uia ac ratione disputatio procedat, Cicerone duce a finitione uerbi incipiamus. 
Immortalitas igitur duplicem uel triplicem sensum habet. Nam primum id significat, quod per se 
non esse non queat, quod sua natura perpetuo 2 


uiuat, ut Deus Christianorum, atomi Epicuri, anima Platonis, quae omnia fuerunt semper 
semperque futura sunt. Talis, concedo, Latina lingua certe non est. Nam Deum ipsum cum Adam 
et Eua Hebraice locutum esse ueri simile uidetur; Latina lingua autem, quae ante opificium mundi 
nimirum in usu esse nullo potuit, post turrim Babyloniam nata in Latio primum a Faunis 
nymphisque et incolis Latinis colebatur. 


Immortalia autem etiam ea dici solent quae, cum non semper fuissent, ita orta siue creata sunt, 
ut postea denique mori non iam queant. Tales fuerunt di paganorum siue gentilium, qui, 
quamquam nati fuerunt, a Romanis semper di immortales appellabantur. Sic luppiter ipse a 
Saturno et Ope genitus esse inque cunis uagiisse creditur; idem adultus genuit Apollinem, 
Dianam, Bacchum alios, qui non modo ab omni exitio ac morte tuti sunt, sed etiam iuuentute 
aeterna fruuntur. Sic etiam, si Christianos auctores sequimur catholicos, anima hominis 
immortalis est; quae cum a Deo e nihilo creata sit, tamen caelo et aeterno aeuo destinata est. 
Quod genus immortalitatis interdum audacius transferimus ad opera ex humano ingenio nata, 
ut cum Homeri lliadem, Ceruantis Don Quixote, Bachii Fugas immortales nuncupamus. Neque 
enim fieri posse putamus, ut umquam homines tantae artis opera uenerari desinant. 


Sed nunc nos potius de dis immortalibus loquamur. Horum enim uel harum in numero mihi etiam 
lingua Latina quodam modo uidetur esse ponenda. Quae cum aliquando nata sit, postea 
adoleuerit, adulta iam duo milia annorum quasi Venus aliqua e mari emersa aeternam 
pulchritudinem ac uenustatem sortita sine mutatione immobilis uiuit ac uiget. Natae sunt interea 
plurimae linguae, creuerunt, mutatae, conuersae sunt, non nullae etiam perierunt (quoniam 
secundum Aristotelem et Apuleium terrena omnia mutationes et conuersiones, postremo 
interitus habent): Vna lingua Latina exempta hac lege mutationis et mortalitatis perpetuum 
decus suum seruat. 


Nam cogitate mecum de linguis Hispanicis. Si quis ex inferis existat aut Seneca aut Quintilianus, 
quos disertissimos olim ciues suos Hispania urbi litterisque Romanis donauit, facile nos nunc eos 
post tantum temporis interuallum intellegere possimus, si quidem Latine loquantur; si autem una 
ex illis linguis uetustis uti uelint, quae ante Romanos hic in usu fuerunt, absurdum uideatur atque 
absonum. Sed hoc exemplum fortasse minus aptum uidetur, quoniam illae linguae Hispanicae 
succedente Latina e maxima parte perierunt. Transeamus igitur ad nos Germanos, qui semper 

quodam modo Germanice locuti sumus. Si ad nos nunc redeat Arminius ille, qui Germaniae 
liberator dicitur, quod Vari ducis Romani legiones deuicit effecitque, ut nos lingua Romanica 
careamus, si is, inquam, nunc ex Orco restitutus nobiscum colloqui in animo habeat, minime id 
per Germanicam linguam fieri possit, quoniam ea his uiginti saeculis tantas mutationes subiit, ut 
fere nihil quale tum fuerat remanserit. Sin autem Latine loquatur — quam linguam eum satis 
didicisse tradunt —, cum eo quoque Latine nobis expedite loqui liceat: Salue, Armini, quid agis, 
quid Thusnelda, uxor tua?... 3 


Ergo id quod inde ab aetate Ciceronis Romani de urbe sua dixerunt, nempe aeternam eam esse, 
ut cui imperium sine fine luppiter destinauerit, id iustius etiam de lingua eorum iudicari potest. 
Quod iam poetae Romani ipsi quodammodo sensisse uel diuinauisse uidentur, cum de suorum 
carminum sempiterna fama dixerunt. Atque Ennium, qui hoc loco primus laudari solet, fortasse 
excipiendum puto. Nam cum gloriatur: Nemo me lacrimis decoret nec funera fletu faxit. Cur? 
Volito uiuo! per ora uirum — superstitem quidem esse se suo funeri credit, quod sui uersus uiuis 
hominum uocibus, etiam cum ipse exstinctus sit, celebrentur, sed non aperte de aeternitate 
aliqua futura dicere uidetur. Magis diuturnam gloriam Catullus plus uno saeculo post Allio suo 
promittit, cum suas Musas hortatur, ne Alli merita fugiens saeclis obliuiscentibus aetas caeca 
nocte tegat. Hic, ut uidemus, omnium saeculorum memoriam respicit. 


Horatius uero loco notissimo dicit: non omnis moriar multaque pars mei uitabit Libitinam; usque 
ego postera crescam laude recens recte id quidem, nisi uim uerborum minuisset his additis: ... 
dum Capitolium scandet cum tacita uirgine pontifex. Nam pontifici illi maximo, de quo cogitat, 
iam diu alius pontifex successit, modo Benedictus, nunc Franciscus, non is quidem in Capitolio, 
sed in Vaticano; Horati autem carmina etiam nunc dudum dissoluto imperio Romano laudantur 
et, quod plus est, leguntur. Item Vergilius cum in Aeneide Nisum Euryalumque fortunatos dicit, 
quod ui carminis eos nulla dies umquam memori eximere possit aeuo, id cum imperii Romani 
aeternitate copulat, cum subiungit: ... dum domus Aeneae Capitoli immobile saxum accolet 
imperiumque pater Romanus habebit. 


Ouidius quoque, qui plurimis locis immortalitatem suorum carminum iactat, in fine 
Metamorphoseon illam modeste circumscribit artioribus terminis: ... quaque patet domitis 
Romana potentia terris, ore legar populi perque omnia saecula fama, si quid habent ueri uatum 
praesagia, uiuam. Quam miretur is uates, si nunc uideat suos uersus non in Hispania olim tamen 
Romana, sed etiam in Germania barbara, immo in America barbariore cantari! 


Sed id minus refert. Alio nunc mea oratio spectat. Vix potuissent illi poetae talia de aeternitate 
poematum uaticinari, nisi clandestino iudicio etiam aliquid de linguae suae aeternitate 
praesensissent. Nam quomodo futurum esse poterat, ut Ouidius per omnia saecula legeretur et 
uiueret, si forma linguae Latinae illis futuris saeculis in communi usu aut ad deformitatem 
deprauata esset aut omnino interisset? Non igitur ualde mirum uidetur, quod eo ipso tempore, 
quo illi poetae scripserunt, dico aetatem Ciceronianam et Augustam, Latina lingua subito mutari 
et quasi progredi desiit, quasi aliqua Niobe e muliere uiua conuersa in lapidem. Nam id negari 
non potest: Eae leges grammaticae, quas Cicero eiusque aequales sequuntur, et posteris saeculis 
et usque ad hunc diem ualidiores manserunt quam ulla saxea effigies. Eo ipso tempore Ciceronis 
et Vergilii, aetate classica, quam dicimus, sic Latina lingua mortua est, si hac uoce uti uolumus, 
ut ad immortalitatem perueniret. 


Longior esse nolo in re manifesta. Comparate, si uultis, comoediam aliquam Plautinam cum 
epistula Ciceronis, quae uno dimidioque saeculo postea scripta est: utrobique inuenietis 
sermonem urbanum et lepidum, multis locis tamen diuersum: pro faxit Plautino Cicero semper 

faciat, pro possiet dicit possit, pro indicatiuo saepissime ponit coniunctiuum. Comparate contra 
epistulam aliquam Senecae, qui uno saeculo postea scripsit, aut librum Symmachi aut Hieronymi, 
qui saeculo quarto fuerunt: eaedem uigent illic quoque grammaticae leges atque eae quibus 
Cicero paruit. Quin etiam nos, cum Latine scribimus, eis obtemperamus, tamquam de caelo 
dictatae sint. Non igitur dubium est: Eo fere tempore, quo Christus natus est, Latina lingua aut 
mortem, si uultis, aut, quod dicere malim, immortalitatem adepta est. Nam nisi hoc modo uiuere 
destitisset, perpetuam uitam sortita non esset. 


Sed cur aut quomodo id factum est? Credamusne aut scriptores aut grammaticos quosdam 
coniurauisse inter se, ut inde a certo tempore leges grammaticae inuiolatae semperque eaedem 
ualere deberent? Nam nuper uir doctus quidam Romanos id quasi consulto amore patriae suae 
fecisse opinatus est, ut firmum stabilemque sermonem, quem Graeciae in litteris superbienti 
opponerent, sibi compararent. Sed nihil tale in testimoniis scriptorum inuenimus. Aliud ibi legitur. 
Inde a primo post Chr. natum saeculo, quae dicitur aetas Caesarea aut imperatoria, summam 
admirationem atque adeo adorationem fuisse Ciceronis et Vergilii eorumque scriptorum qui 
circum illos floruerunt comperimus. Nec fere quisquam tum dubitauit, quin post aetatem illam 
classicam cum poesis tum eloquentia ad peius declinauisset. Illos igitur auctores sequi, illos 
imitari optimo cuique propositum erat. Non igitur mirum est, quod (non aliquo consilio, sed tacito 
occultoque quodam sensu) inter se omnes doctiores consenserunt, ut lingua illa, qua Ciceronis 
Philippicae aut immortalis Vergili Aeneis scriptae essent, ipsa quoque immutabilis esse inque eo 
statu, quem semel adepta esset, permanere deberet. 


Ergo, nisi fallor, tunc ipse genius linguae Latinae subsistere eam iussit: Remane qualis es, mane! 
Pulchrior non fies. Ea autem obsecuta est, in statu suo constitit, similis dis immortalibus illis, de 
quibus dixi, e quibus Apollo semper isdem capillis intonsis gaudet, Mercurius eodem alarum 
remigio. Sunt qui mihi 5 


aduersentur, cum dicunt: ,Si Latinus sermo propter singularem formam, quam in Cicerone 
Vergilioque nactus erat, mutari noluit, cur non idem in aliis linguis litterisque euenit? Cur non 
factum est in Anglica lingua post Gulielmum Shakespeare, in Teutonica post Martinum Luther? 
Cuius Biblia Germanica, cum uim ac pulchritudinem eximiam habeat, tamen nunc, nisi curis 
iteratis retractata temporique saepe adaptata sit, uix a plurimis intelligatur." Respondeo hanc, 
quam dixi, non generalem esse legem, quae ubique ualeat, sed coniunctam esse quodam modo 
cum illa ueneratione, qua Romani semper exempla moresque maiorum coluerint imitatique sint. 
Sed utcumque de causis iudicatur, de re satis constat. Tantummodo copia uerborum decursu 
saeculorum neologismis necessariis aucta et ornata est — nam et religio Christiana et multa 
artificum inuenta id secum ferebant —, ipsa linguae uerissima indoles ac structura his incrementis 
non tangitur. 


Nec tamen, ut uere fateamur, tota uel uniuersa lingua sic immobilis stare potuit. Exstitit enim 
eodem tempore, quo lingua eruditorum quasi in saxeum rigorem concreuit, genus illud sermonis 
commune et populare, quam nunc linguarum studiosi Latinitatem uulgarem appellant. Quae 
multa sibi permisit, a quibus eruditiores abhorrebant: pro genitiuo praepositiones inrepebant, 
pro ablatiuo abundabat accusatiuus, in pronuntiatione uocales acutae producebantur, ut pro 
Vénere diceretur Venus. Ab his etiam cultiores homines uix abstinere poterant, nisi in scholis 
grammatici optimam loquendi eis consuetudinem inculcauissent. Qui, ut Augustinus ait, tum 
custodes historiae facti sunt. Possis etiam dicere eos custodes immortalitatis —- qui hoc munere 
usque ad haec tempora nostra funguntur. 

Quo maiore in discrimine Latina lingua tum uersabatur, cum inde a saeculo quinto imperium 
Romanum occidentale Gotis siue Germanis incurrentibus ac grassantibus dissolueretur, non quo 
barbari illi litteris bonis omnino infesti essent, sed quod illis saeculis grammaticorum disciplina 
propter tumultum temporum lapsa est et concidit. Quae in Hispania tamen diutissime mansit. 
Nam unus in Europa Isidorus Hispalensis, quem nuper patronum Telae Totius Terrae (World Wide 
Web) consecrauerunt, suis Etymologiis demonstrauit, quam fortiter Hiberi barbariae temporum 
resisterent — eheu, ne ii quidem perpetuo. Ac tum etiam clerici multi uerba concepta non rite, sed 
perperam pronuntiabant, nedum scriptor aliquis Latine id est grammatice disserere posset. Sic 
etiam factum est, ut tum Romanicae linguae omnes nascerentur breuissimo tempore, non tamen 
eadem celeritate. Nam quis non sentit Italorum Hispanorumque linguam etiam nunc multo 
propius accedere ad Ciceronis sermonem quam Dacoromanorum aut Francogallorum? Vt nuper 
Siluius Berlusconi arrogantissime hariolatus sit facili negotio se cum Caesare ipso, si opus esset, 
colloqui posse. Sed id ne asseclae quidem eius crediderunt. 


Eratne igitur actum de lingua illa immortali, cum Romanicae filiae speciosae uetulae matri suae 
iam contemptae successissent? Minime. Exstitit uindex neglecti numinis Carolus ille Romani 
imperii restitutor et imperator, quem iure 6 


ac merito Magnum nuncupant. Is enim, cum uidisset quam utilis ac necessaria esset imperio 
ecclesiaeque administrandis uetus illa lingua, magistris ex Anglia arcessitis, quae aliquanto 
humanior manserat, nouisque scholis conditis multos imperii sui ciues, praesertim clericos, Latine 
ad auctoritatem ueterum grammaticorum instituebat. Quam tunc continuo effloruerunt litterae 
Latinae! Quin Augustam aetatem nouam redisse multi poetae oratoresque illo tempore 
gaudebant. Quod litterarum incrementum tamen propter imperii terminos magis ad Germaniam 
et Galliam, non tam ad Italiam, etiam minus ad Angliam et Hispaniam pertinebat. Quamquam 
ne in Germania quidem Latinitas ad uitam uulgarium linguarum reuocari potuit. Non enim 
tantum non mutabatur illa, ut iam antea, sed tunc etiam e solis libris et a grammaticis discebatur, 
non iam a nutrice aut matre. Vt inde ab hoc tempore per millenium fere ea fuit in Europa, post 
etiam in Russia et America, linguarum condicio, ut quiuis doctior primum uernaculam linguam 
ad domesticum usum cognosceret, deinde Latinam addisceret, qua cum aliis nationibus et cum 
antiquis sapientiae auctoribus communicaret. Sed id immortalitati Latinae linguae nil nocebat. 


Ergo omne litterarum genus tunc a scriptoribus doctis tractabatur, ut iniuria quidam de medio 
aeuo quasi toto barbaro et obscuro aut de Latinitate tum uigente culinaria somnient. Id tamen 
non sine aliquo iure postea ab humanistis qui dicuntur eis obiciebatur, qui exeunte medio aeuo, 
id est inde a XIII saeculo, in uniuersitatibus theologiae et philosophiae scholasticae operam 
dabant. Quorum genus dicendi tam siccum fuit et aridum, tam ab omni elegantia sermonis 
remotum, ut nunc quoque Ciceronis aut Senecae amatoribus nauseam moueat. Fuerunt sane 
etiam tunc nonnulli, qui aliquod cum Musis commercium haberent. Vt ille ipse Thomas Aquinas 
scholasticae disciplinae princeps scripsit etiam canorum illum hymnum, qui nunc quoque 
cantatur: 


Pange, lingua, gloriosi corporis mysterium sanguinisque pretiosi, quem in mundi pretium fructus 
ventris generosi rex effudit Gentium. Quod canticum rhythmice, non metrice, ut aiunt, 
compositum mutatae pronuntiationi mediaeuali, qua longae a breuibus syllabis uix 
distinguebantur, morem gessit. Nam in ueteris grammaticae renouatione Carolus Magnus hanc 
partem, syllabarum rectam productionem et correptionem, neglexerat. 


Quas tamen leges metricas seruat uester Petrus Hispanus, hoc nomine semper uocatus, qui 
eodem tempore ac S. Thomas scripsit suas Summulas logicales, quae per multa saecula in 

omnium Europae uniuersitatum usu uersaturae erant. Ibi enim praeter multa ieiuna ac dialectica 
insunt etiam illi uersus iocosi qui, cum sensu careant, utiles tamen sunt ad syllogismorum 
ordinem memoria tenendum: Barbara, Celarent primae, Darii Ferioque. Cesare, Camestres, 
Festino, Baroco secundae. Tertia grande sonans recitat Darapti, Felapton etc. Hosce ego 
uersiculos, cum adolescens primis elementis artis logicae imbuerer, arripui, deuoraui, perdidici 
ut egregium quoddam exemplum eius carminis, quod Angli nonsense poetry uocant, nos poesin 
ineptissimam rite dicamus. Nonne iucunde sonant? Aequales certe Petrum Hispanum suum tanta 
admiratione ferebant, ut cardinales eum sanctissimum papam nomine loannis XXI crearent. At 
tum desiisse illum puto tam ingeniosis nugis operam dare. 


Ergo ne tunc quidem immortalis illa lingua Latina, quamquam aegre sese sustinebat, tota mortua 
in puluere iacebat. Quae sane ornata et aucta est ab eis, qui inde a saeculo XIV Petrarca duce 
denuo optimis artibus et eloquentiae puriori studebant. Nempe is se iam puerum captum dixit 
Ciceronis scriptis, non propter eorum sensum et sapientiam, quam nondum intellexit, sed quia 
arridebat dulcedo quaedam et sonoritas uerborum. Quam bene id dixit! Nemo enim magis 
proprie id expressit, quod nos quoque in optimi scriptoris uerbis, si modo aures habemus, tenet. 
Ergo inde a Petrarca uiri docti non solum grammatice scribere studebant, sed etiam Latine et, si 
fieri posset, Ciceroniane. Latina autem lingua tanto in honore erat, quanto numquam fere antea. 
Tunc primum eam habere aliquod numen diuinum senserunt, ut Laurentius Valla saeculo post 
Petrarcam haec scriberet: Latinum sermonem gentes nationesque [...] omni nectare suauiorem, 
omni serico splendidiorem, omni auro gemmaque pretiosiorem putauerunt et quasi Deum 
quendam e coelo demissum apud se retinuerunt. Magnificentius, puto, de Romanorum lingua 
nemo iudicauit. 


Tum etiam Hispania, quae antiquis temporibus tam ferax fuerat Latinae eloquentiae, medio aeuo 
autem illustrissimis scriptoribus caruerat, nouo amore linguae immortalis incensa est. Sed quid 
apud uos laudem Antonium Nebrissensem? Qui non modo Castillanae linguae grammaticam 
primus scripsit, sed iam antea inter plurima alia Introductiones Latinas utilissimas confecerat. 
Sed eius gloriam nunc quidem uincit loannes Ludouicus Viues, scriptor elegantissimus, qui etiam 
pueris Latine erudiendis operam nauauit. Id autem fecit dialogis quibusdam scholasticis, quos 
sub titulo Linguae Latinae exercitationis edidit. Habet is liber XXV facetissima puerorum colloquia, 
unde non solum omnis ad usum cottidianum aptus uerborum locutionumque apparatus hauritur, 
sed etiam puerilis aetatis mores et ineptiae festiue illustrantur. Neque enim ei pueri semper 
loquuntur, ut pios probosque decet, sed rixantur, cauillantur, etiam paedagogis molesti sunt. 
Voluit autem Viues hoc genere institutionis efficere, ut obsoleti illi grammatici libri, unde medio 
aeuo exeunte Latine didicerant, nouo magisque grato docendi more tollerentur. 


Ac tum primum, cum humanistae illi, qui dicuntur, nimis operose e libris ueterum Latinissima 
quaeque expiscari uiderentur, saec. XVI extiterunt quidam, qui, ut nunc multi, Latinae linguae ut 
mortuae detrahebant. Quod antea, quod sciam, nemini in mentem uenerat; nec tum fieri 
potuisset, nisi uernaculae litterae iam ad aliquem splendorem uenissent. Eis tamen diserte 
respondit Antonius Muretus poeta et orator egregius. Ergo eum ad uerbum laudare iuuat: Aiunt 
Graecam Latinamque linguam iam pridem mortuas esse. Ego uero eas nunc demum non tantum 
uiuere et uigere contendo, sed, si in tralatione perstandum est, firma ualetudine uti, postquam 
esse in potestate plebis desierunt. Quamdiu enim populari imperio regebantur, assidue 
agitabantur, fluctuabant, nihil habebant certum, nihil stabile, unum saeculum eodem uultu 
durare non poterant. Nunc, ex quo ad optimates, ut ita dicam, redactae sunt et certis a 
scriptoribus petuntur, certis regulis ac praeceptionibus continentur, multis iam saeculis fixae 
atque immutabiles permanent: non uiuunt tantum, sed immortalitatem quodammodo adeptae 

sunt. Quam uere hoc dictum, quam arroganter tamen et superbe! Eripit plebi dulcissimam 
linguam, quam optimatibus, ut ait, id est eruditissimo cuique reseruat! Tantine ipsa immortalitas 
fuit? 


Simili uia ac ratione grammaticus quidam Hispanus per duo saecula celeberrimus, Franciscus 
Sanctius, in sua Minerua linguam Latinam non solum ex usu plebeio, sed ex omni consuetudine 
loquendi eximere uolebat, non quo illam sperneret, sed quod ut deam sanctissimam uenerabatur. 
Loquendo enim fieri adseuerauit, ut male loqueremur; non nisi scribendo nos peruenire posse ad 
usum rectissimum linguae. Nam, qui Latine garriunt, inquit, corrumpunt ipsam latinitatem. Quod 
ex parte uerum esse nemo negauerit, qui nunc quoque nonnullos, qui se uoce uiua optime 
latinizari opinantur, auscultare cogitur. Multo humanius tamen loannes Amos Comenius 
Bohemus lumen paedagogorum siue educatorum eodem fere tempore de institutione Latina 
iudicauit: Discamus primo Latine balbutire, tum loqui; tandem Ciceronem, ut nobis dicendi 
quoque commonstret artificia, adibimus. Sic ipsa natura poscit, ut per gradus ad eloquentiam 
Latinam ascendamus, quam Sanctius paene contempsit. Sic enim ille statuit: Non discimus 
Graeca uel Hebraea, ut loquamur, sed ut docti efficiamur. Cur igitur in Latinis non idem 
efficiemus? Id est, nisi fallor: Curemus pro uiribus, ut ea lingua in puluere librorum quidem 
immortalis sit, moriatur autem in uita hominum nec iam, ut Ennius uoluit, uolitet uiua per ora 
uirum. 


Praelusit hic Sanctius eis quae futura erunt. Nam usus Latinae linguae saeculo XVIII ualde 
diminutus est. lam exeunte saeculo XVII pauciores extiterunt in Europa poetae Latini, plures 
uernaculi; iam antea philosophi et physici quidam paternis linguis sua scripta conficere coeperant. 
Negotiatores in Pace Guestphalica componenda e magna parte Francogallice inter se 
disserebant, cum tamen ipsa Pacis foedera, ut sancta et immortalia essent, etiam tum Latine 
perscriberentur. In Germania primus Thomasius quidam professor Lipsiensis saeculo XVII ad 
finem uergente Germanico sermone praelectiones habere coepit, qui usus, quamquam a multis 
damnatus est, proximo tamen saeculo ita praeualebat, ut saeculo XIX ineunte fere soli theologi 
philologique ex aliqua parte, paucissimi autem medici, physici, iuris periti Latinam linguam in 
academica institutione retinerent. Quorum numerus usque ad hos dies nostros paene quotannis 
decreuit, non tamen ita, ut omnino euanuerit. Nam, ut de me loquar, nil tam mihi gratum et 
iucundum nunc quoque est quam de artibus meis grammaticis et rhetoricis Latine et scribere et 
dicere. Nec discipuli id improbant, quare in uniuersitate nostra Monacensi singulis septimanis 
binae horae eis scholis reseruatae sunt, quae Latino sermone solo explicantur. 


Quare autem factum est, ut illa lingua immortalis et uniuersalis in usu communi tanta damna 
subierit? Sunt qui propter inopiam quandam ex ipsa uetustate ortam id factum esse credant. 
,Quomodo enim, aiunt, illa lingua Ciceronis et Caesaris par esse potuit omnibus nouis inuentis, 
quae artium praesertim physicarum progressio his proximis tulit saeculis? Num Seneca ille in 
Naturalibus quaestionibus de microscopiis, ne dicam de atomorum displosione cogitauit? lure 
igitur ex usu recessit lingua antiqua tempore recenti." Sed id minime uerum esse uel ea opera 
demonstrant, quae a nobilissimis physicis Latine conscripta sunt. Legite, ut unum afferam, 
Galuanium, qui de electricitate in ranarum membris luculentissime et iucundissime scripsit. 
Equidem ego cum tot libros Latinos aetate recenti conscriptos legissem, neminem umquam 
inueni, qui quereretur se aliquid Latine dicere non posse. Nam de neologismis semper necessariis 
nunc non disputamus. 


Alia igitur causa quaerenda est. Eo ipso saeculo, quo machinae uaporifera et Guillotiniana 
repertae sunt, ualde augebatur amor ille eximius patriae, qui iam antea coeperat, tum autem ad 
culmen ascendit. Maluerunt iam uiri docti sua sensa inuenta cogitata cum suis ciuibus 

communicare etiam minus eruditis, quam in aliqua re publica litteraria Latina, ut prius solebant, 
lectores sibi quaerere. Res per se honesta, non nego. Sed quanto detrimento litterarum id factum 
est! Antea et poetae et omnes scriptores cuiusuis disciplinae, etiamsi e parua natione orti erant 
eamque linguam paternam didicerant, quam paucissimi callerent, tamen propter Latinum 
sermonem ab omnibus uiris doctis intelligebantur; nunc uero alienis linguis balbutire coguntur. 
,Sed enim praesto est lingua Anglica", aiunt, quam Margaretha Thatcher, ferrea domina dicta, 
pridem quasi nouum idioma Latinum commune et uniuersale dixit, quod sua Britannia benigne 
cunctis donauerit gentibus. Dicam quod sentio. Donum hoc Danaorum datum puto nobis, qui 
quidem in litteris humanioribus uersamur. Neque enim fieri potest, ut nos miseri qui extra 
Britanniam nati sumus tam accurate sensa nostra, si quidem acutiora uel subtiliora sunt, illo 
celeberrimo sermone Anglico explicemus quam illi felices, quibus fortuna matres patresque 
Anglos praebuit. Quam bene erat olim: Latine enim, ut uerum fatear, omnes nesciebamus. 


Quo magis autem Latinae linguae usus in uita communi decrescebat, eo magis scholarum 
magistri eum in gymnasiis retinere cupiebant. Nec pessimo euentu. Saeculo XIX non solum in 
Germania, sed in totius Europae Americae Russiae scholis studia Latina adeo florebant, ut multi 
discipuli emendate non scriberent solum Latine, sed etiam loquerentur, nonnulli carmina quoque 
pangerent. Sed propter illud quod dixi nimium patriae studium et quasdam commercii 
pecuniaeque necessitates haec studia paulatim ad solam scriptorum antiquorum lectionem 
redigebantur. Etiam grammatici ipsi, qui nunc philologi classici dicuntur, Latine scribere e magna 
parte desierunt. Extiterunt nihilominus, qui contra saeculi mores Latinam linguam tamquam 
immortalem in pristinum honorem reducere conarentur. Nam Carolo Henrico Ulrichs Germano 
duce et praecone, qui Alaudarum nomine libellos Latinos ediderat, non pauca talia periodica in 
Europa publicabantur, quorum pars etiam nunc exstat, ut in Germania Vox Latina. Subsecutae 
sunt sodalitates Latine loquentium, quae nunc in tela interretiali facile reperiuntur. Quam ego 
nuper cum perscrutarer, hi quattuor circuli in una Hispania mihi occurrerunt: Barcinonensis, 
Gaditanus, Matritensis, Valentinus. Nescio an plures extent. Felicem certe Iberiam dixi. In 
Senecarum tempora me paene restitutum putaui. 


Quid dicam de gregibus interretialiter garrientibus, de Vicipaediae Latinae mole immensa, de 
stationibus radiophonicis, quae e Finnia et Germania nuntios Latinos orbi distribuunt, de omnibus 
eis, qui Maximum et Mauritium (Max und Moritz), Regulum (Le petit prince) Robinsonem Crusoe, 
Harrium Potterum plurimos alios indefesso studio Latine uertunt? Quos scriptores interdum 
uellem suis propriis nouisque fabulis operam darent, quam ut tantum aliorum frustula lingerent. 
Reperiuntur tamen tales quoque nouitatis auctores ingenui. Nec desunt qui etiam fabulas 
cinematicas Latinitate donent, quorum uel notissimus est Mel Gibson, in cuius Passione Christi 
lesus ipse cum Pontio Pilato Latine disputat — ut saluatorem nostrum clam Donatum legisse aut 
alium grammaticum suspicemur. 


Non haec omnia — sunt enim plurima inque dies augentur — maxima admiratione digna uidentur, 
neque ex his nostris conatibus immortalitas Latinae linguae pendet. Di melius! Dea est, 
immortalitatem suam uindicat et obtinet, etiam si cultores deficiant. Monstrat tamen potentiam 
ac uirtutes suas etiam in minoribus istis experimentis eorum, qui eam uenerantur atque adorant. 
Eis autem, quos amat, a quibus rectissime se coli sentit, iter monstrat ad tempora paene 
sempiterna. Nam ei non solum cum Plauto, Cicerone, Seneca, Augustino, Petrarca, Erasmo tanto 
temporum interuallo remotis tamquam ciues sint et aequales loquuntur, sed etiam uiam sibi 
muniunt ad aeuum futurum. Quodsi id quidem non uerum est, quod lesuita quidam suspicatus 
est, beatos in caelo olim Latine locuturos esse — quod tamen fieri posse minime nego —, certe ea, 

quae nunc Hispanice aut Germanice scribimus, simul cum nostris linguis peribunt; quae Latine 
condimus, ea, si digna sunt, certae donamus aeternitati. 


Quare, si me auditis, discite Latinam linguam dulcem, utilem, unam immortalem! 
WILFRIED STROH (VALAHFRIDUS): DE IMMORTALITATE LINGUAE LATINAE. 
ORATIONIS SUMMARIUM, MOSCOUIAE D. 9 M. NOU. MMXIII 
Hoc anno oratio Latina hominum animos in toto orbe terrarum commouit: 
I.Benedicti XVI. Papae Valedictio, 10.2.2013 


Fratres carissimi, non solum propter tres canonizationes ad hoc Consistorium uos conuocaui, sed 
etiam ut uobis decisionem magni momenti pro Ecclesiae uita communicem. Conscientia mea 
iterum atque iterum coram Deo explorata ad cognitionem certam perueni uires meas 
ingrauescente aetate non iam aptas esse ad munus Petrinum aeque administrandum. 


Cur Latine locutus est, quod ne cardinales plurimi quidem intellexerunt? Ipse antea responderat: 


l.Litterae Apostolicae Motu Proprio datae: De Pontificia Academia Latinitatis condenda, 
10.11.2012 


Latina Lingua permagni ab Ecclesia Catholica Romanisque Pontificibus usque est aestimata, 
quandoquidem ipsorum propria habita est lingua, qui eandem cognoscendam et diffundendam 
assidue curauerunt [...]. Enimuero inde a Pentecoste omnibus hominum linguis locuta et precata 
est Ecclesia. Attamen christianae communitates primorum saeculorum linguam Graecam 
Latinamque affatim usurpauerunt, cum illis locis in quibus morabantur uniuersalia essent 
communicationis instrumenta [...]. Romano Imperio occidentali exstincto, Romana Ecclesia non 
modo lingua Latina uti perrexit, uerum etiam quodammodo custos eiusdem et fautrix fuit [...]. In 
hac praeterea lingua, ut uniuersalis Ecclesiae natura pateat, typica forma sunt scripti liturgici 
libri Romani Ritus, praestantiora Magisterii pontificii Documenta [...]. 


Quod autem contra dicunt liguam Latinam minus adhibendam esse, quia mortua sit, ueritatem 
obscurat. Nam mors huius linguae immortalitas quaedam putanda est. 


De uerbi immortalitatis duplici aut triplici sensu: immortalia sunt (1) quae non esse non queunt 
(ut anima Platonica), (2) quae genita tamen non moriuntur (ut di pagani), (3) translate: opera 
quaedam artis. Classi secundae (2) lingua Latina ascribenda, non inter terrena habenda: 


l.Apuleius, De Mundo 24 
Terrena omnia mutationes et conversiones, postremo interitus habent. 


Veneri similis semel genita in aeternum suam formam seruat nec nec senescens nec moriens. 
Arminius, abhinc Il milia annorum liberator Germaniae, si nunc ex Orco rediuiuus cum suis ciuibus 
loqui uelit, Germanice id fieri non possit propter mutationes linguae, sed Latine — quod ille didicit. 


I.Tacitus, Annales 2,10 


Arminius [...] pleraque Latino sermone interiaciebat, ut qui Romanis in castris ductor popularium 
meruisset. 


Immortalitatem linguae suae iam quodammodo ueteres poetae senserunt. Paulo obscurius ... 


5. Ennius, var. 17 sq. V. 

Nemo me lacrimis decoret nec funera fletu faxit. Cur? Volito uiuos per ora uirum. 
Apertius uno saeculo postea aeternitatem Allio promittit ... 
6. Catullus 68 (B), 41-46 


Non possum reticere, deae, qua me Allius in re iuuerit aut quantis iuuerit officiis, ne fugiens 
saeclis obliuiscentibus aetas illius hoc caeca nocte tegat studium: sed dicam uobis, uos porro 
dicite multis milibus et facite haec carta loquatur anus. 


Et idem Lollio Horatius ... 
7. 


Non ego te meis / chartis inornatum silebo / totue tuos patiar labores impune, Lolli, carpere 
liuidas / obliuiones. 


Horatius tamen loco notissimo uim uerborum eo minuit quod aeternitatem carminum cum 


imperii diuturnitate coniungit. Similiter Vergilius et Ouidius, qui sua carmina semper lectum iri 
intra fines imperii sperat: 


ó.Horatius, Carmina 3,30,6-9 


Non omnis moriar multaque pars mei uitabit Libitinam; usque ego postera crescam laude recens, 
dum Capitolium scandet cum tacita uirgine pontifex. 


6. Vergilius, Aeneis 9,446-449 


Fortunati ambo! si quid mea carmina possunt, nulla dies umquam memori uos eximet aeuo, dum 
domus Aeneae Capitoli immobile saxum accolet imperiumque pater Romanus habebit. 


6.Ouidius, Metamorphoses 15,877-879 
... quaque patet domitis Romana potentia terris, ore legar populi perque omnia saecula fama, 
si quid habent ueri uatum praesagia, uiuam. 


Fierine potuit ut illa carmina immortalia essent, si lingua Latina mortalis fuisset, 
mutaretur,interiret quoque? Vnde non mirum est eo ipso tempore, quo illa de immortalitate 
carminum poetae senserunt, linguam ipsam in statu suo quasi constitisse nec progressiones 
fecisse. Quod facile cognoscitur, si Plautum cum Cicerone, Ciceronem autem cum Seneca aut 
Hieronymo compares. Ergo eo fere tempore, quo Christus natus est, Latina lingua aut mortem 
aut, quod uerius est, immortalitatem adepta est. Nam nisi hoc modo uiuere destitisset, 
perpetuam uitam sortita non esset. 


Sed quomodo id factum? E consilio quodam scriptorum aut grammaticorum? Minime, puto. Fuit 
admiratio operum maximorum ingeniorum ut Ciceronis et Vergilii, quae effecit, ut eorum 
linguam tacito quodam sensu uiri docti mutare nollent. Notandum est quid Seneca de Cicerone, 
Statius de Vergilio iudicauerit. 


11. Seneca, Controuersiae 1 praef. 6-7 


deinde, ut possitis aestimare, in quantum cotidie ingenia decrescant et nescio qua iniquitate 
naturae eloquentia se retro tulerit, quidquid Romana facundia habet, quod insolenti Graeciae 

aut opponat aut praeferat, circa Ciceronem effloruit; omnia ingenia, quae lucem studiis nostris 
attulerunt, tunc nata sunt. in deterius deinde cotidie data res est. 


12. Statius, Thebais 12,810-817 


durabisne procul dominoque legere superstes, o mihi bissenos multum uigilata per annos 
Thebai? [...] 


uiue, precor; nectu diuinam Aeneida tempta, sed longe sequere et uestigia semper adora. 
Doctiores igitur leges ab ipsis auctoribus latas diligenter respiciebant; non item indocti: unde 
nata est illa quae dicitur Latinitas uulgaris: 

13. CIL IV 5092 

Amoris ignes si sentires, mulio, 

magi(s) properares, ut uideres Venerem. 


Talia fieri uetabant grammatici. 


14. Augustinus, De musica 2,1 
[...] cum dixeris cano [...] ita ut [...] producas huius uerbi syllabam primam [...], reprehendet 


grammaticus, custos ille uidelicet historiae, nihil aliud asserens cur hanc corripi oporteat, nisi 
quod hi, 


qui ante nos fuerunt et quorum libri extant tractanturque a grammaticis, ea correpta non 
producta usi 


fuerint. 

Pessime factum est quod a saeculo VI ad saec. VIII omnis in Europa institutio grammatica 
periit. Ne clerici quidem multi satis Latine sciebant. 

15. Zacharias Papa ad Bonifatium 1.7.746 (MGH Epistulae selectae I n. 68, p.141) 


Retulerunt quippe, quod fuerit in eadem provincia sacerdos, qui Latinam linguam penitus 
ignorabat et, dum baptizaret, nesciens Latini eloquii infringens linguam diceret: , Baptizo te in 
nomine patria et filia et spiritus sancti." Ac per hoc tua reuerenda fraternitas considerauit 
rebaptizare. 


Sic linguae Romanicae natae sunt Latinusque sermo in summum discrimen adductus. Denuo 
tamen uiguit grammatica Carolo Magno iubente. Quo tamen ipsa natura linguae funditus 
mutata est. Quae ante a matre disci potuerat, tunc e solis libris hauriebatur. Tamen 
effloruerunt litterae Latinae. Grammaticis studebant et e ueteribus poetis eloquentiae ligatae 
praecepta petebant. Sic tempore Caroli: 

16. Theodulfus Aurelianensis: De libris quos legere solebam 17-22 


Et modo Pompeium, modo te, Donate, legebam, 

Et modo Virgilium, te modo, Naso loquax. 

In quorum dictis quamquam sint friuola multa, 

Plurima sub falso tegmine uera latent. 

Falsa poetarum stilus affert, uera sophorum, 

Falsa horum in uerum uertere saepe solent. 

Exeunte medio aeuo tamen scholastica quaedam lingua percrebruit, ab elegantia ualde remota: 
17. Thomas Aquinas: Summa contra gentiles 1,8 


Humana igitur ratio ad cognoscendum fidei veritatem, quae solum videntibus divinam 
substantiam potest esse notissima, ita se habet, quod ad eam potest aliquis verisimilitudines 
colligere. 


Quanto melior idem Thomas in carmine! 

18. Thomas Aquinas: Ex hymno in Corpus Christi 

Pange, lingua, gloriosi corporis mysterium 

sanguinisque pretiosi, quem in mundi pretium 

fructus uentris generosi rex effudit Gentium. 

[....] 

Tantum ergo Sacramentum ueneremur cernui, 

et antiquum documentum nouo cedat ritui: 

praestet fides supplementum sensuum defectui. 

Non sane metricus est hic hymnus, sed rhythmicus — habet tamen suam gratiam. Eloquentiam 
Ciceronis denuo affectabant uiri docti, qui fuerunt aetate renascentium litterarum. Quorum 
princeps Petrarca erat. 

19. Franciscus Petrarca, Epistolae seniles 16,1 

Ab ipsa pueritia libris Ciceronis incubui [...] Nihil intellegere poteram, sola me uerborum dulcedo 
quaedam et sonoritas detinebat. 

Latinam linguam tum ardentissime laudauit Valla. 

20. Laurentius Valla, Elegantiarum linguae Latina l.VI, praef. 

Illud (sc. imperium) pridem tamquam ingratum onus gentes nationesque abiecerunt: hunc (sc. 


sermonem) omni nectare suauiorem, omni serico splendidiorem, omni auro gemmaque 
pretiosiorem 


putauerunt et quasi Deum quendam e coelo demissum apud se retinuerunt. Magnum ergo Latini 


sermonis sacramentum est, magnum profecto numen [...]: Amisimus Romam, amisimus regnum, 

amisimus dominatum, tametsi non nostra, sed temporum culpa: uerumtamen per hunc 
splendidiorem 


dominatum in magna adhuc orbis parte regnamus. Nostra est Italia, nostra Gallia, nostra 
Hispania, 


Germania, Pannonia, Dalmatia, Illyricum, multaeque aliae nationes. Ibi namque Romanum 
imperium 


est, ubicumque Romana lingua dominatur. 

Sed cum quidam nimis diligenter ac meticulose optimos auctores imitarentur, extiterunt tum 
primum qui Latinae linguae ut mortuae detraherent. Contra dixit Muretus 

21. Antonius Muretus, ex oratione 20 (1583) 


Aiunt Graecam Latinamque linguam iam pridem mortuas esse. Ego uero eas nunc demum non 
tantum uiuere et uigere contendo, sed, si in tralatione perstandum est, firma ualetudine uti, 
postquam esse in potestate plebis desierunt. Quamdiu enim populari imperio regebantur [...], 
assidue agitabantur, fluctuabant, nihil habebant certum, nihil stabile, unum saeculum eodem 
uultu durare non poterant. 


Nunc, ex quo ad optimates, ut ita dicam, redactae sunt et certis a scriptoribus petuntur, certis 
regulis ac praeceptionibus continentur, multis iam saeculis fixae atque immutabiles permanent 
[...]: non uiuunt tantum, sed immortalitatem quodammodo [...] adeptae sunt. Alius nimio 
puritatis studio linguam e consuetudine loquendi eximere, scriptis reseruare uoluit. 


22. Franciscus Sanctius: Minerua sive de causis linguae Latinae (1587) IV 17 


At ego [...] nihil pestilentius posse iuueni linguae Latinae cupido euenire, quam aut uerbis 
Latiniseffutire cogitata aut loquentium profluentiae interesse. [...] Non discimus Hebraea uel 
Graeca ut loquamur, sed ut docti efficiamur. Quare igitur in Latinis non idem efficiemus? 
Quandoquidem iam nulla natio est, quae Latine aut Graece loquatur. Stylus exercendus est 
diligenter [...]. Qui Latine garriunt, corrumpunt ipsam Latinitatem. 


Humanius iudicauit educatorum princeps: 
23. Johannes Amos Comenius: Novissima linguarum methodus (1648) 7,23 


Discamus primo Latine balbutire, tum loqui; tandem Ciceronem, ut nobis dicendi quoque 
commonstret artificia, adibimus. 


Aliis de causis usus linguae Latinae saec. XVII paulatim deminutus, saec. XVIII etiam intra 
uniuersitates paene exstinctus est, non quo ea temporibus recentibus non sufficeret, sed quod 
uiri docti magis suos ciues, etiam minus eruditos, docere uolebant quam cum doctissimo quoque 
in re publica litteraria communicare. Scholae tamen disciplinam Latinam etiam saec. XIX 
retinebant. Aduersabantur sui saeculi moribus Latinamque linguam in pristinam dignitatem 
restituere conabantur ei qui Latinitatis vivae titulo insigniri solent. Quorum princeps fuisse uideri 
potest Carolus Henricus Ulrichs, iuris peritus Germanicus, qui a. 1889 edere coepit Alaudas, quas 
sic inscripsit: 


24. K.H. Ulrichs: Alaudae 1889, ed. I: 

Hae paginae bis mense in lucem prodeunt, paruis dedicatae studiis paruisque camoenis. 
Ad meas Alaudas. 

Quid, meae, quid, parua cohors, alaudae, 

Vultis aut cur sic agitatis alas? 

Spernitis nidum? Cupitis secare 

Aera pennis? 

Sic ratum. lamiam licet. Euolate [...] 

Inde ab ed. V hac sententia superscripta: 


Linguae Latinae mira quaedam uis inest ad iungendas nationes. Quem multi usque ad haec 
tempora secuti sunt. Multi etiam Latina carmina pangunt, plurimi libros uernaculo sermone 
conditos in linguam Romanorum conuertunt. Nec tamen ab his conatibus nostris immortalitas 
linguae Latinae pendet, sed e sua natura et dignitate. Quae nostris linguis scribimus, cum eis 
peribunt: Latina, si digna sunt, manebunt. 


De Pontificia Academia Latinitatis condenda 
BENEDICTUS PP. XVI LITTERAE APOSTOLICAE De Pontificia Academia Latinitatis condenda 
LATINA LINGUA 


1. Latina Lingua permagni ab Ecclesia Catholica Romanisque Pontificibus usque est aestimata, 
quandoquidem ipsorum propria habita est lingua, qui eandem cognoscendam et diffundendam 
assidue curaverunt, cum Evangelii nuntium in universum orbem transmittere valeret, 
quemadmodum in Constitutione Apostolica Veterum sapientia Decessor Noster beatus loannes 
XXIII iure meritoque edixit. 


Enimvero inde a Pentecoste omnibus hominum linguis locuta et precata est Ecclesia. Attamen 
christianae communitates primorum saeculorum linguam Graecam Latinamque affatim 
usurpaverunt, cum illis locis in quibus morabantur universalia essent communicationis 
instrumenta, quorum ope Christi Verbi novitas hereditati obviam ivit Romani et Hellenistici cultus. 


Romano Imperio occidentali exstincto, Romana Ecclesia non modo lingua Latina uti perrexit, 
verum etiam quodammodo custos eiusdem et fautrix fuit, sive in Theologiae ac Liturgiae, sive in 
institutionis et scientiae transmittendae provincia. 


2. Nostris quoque temporibus Latinae linguae et cultus cognitio perquam est necessaria ad fontes 
vestigandos ex quibus complures disciplinae ceteroqui hauriunt, exempli gratia Theologia, 
Liturgia, Patrologia et lus Canonicum, quemadmodum Concilium Oecumenicum Vaticanum ll 
docet (cfr Decretum de Institutione sacerdotali, Optatam totius, 13). In hac praeterea lingua, ut 
universalis Ecclesiae natura pateat, typica forma sunt scripti liturgici libri Romani Ritus, 
praestantiora Magisterii pontificii Documenta necnon sollemniora Romanorum Pontificum 
officialia Acta. 


3. In hodierno tamen cultu, humanarum litterarum extenuatis studiis, periculum adest levioris 
linguae Latinae cognitionis, quae in curriculis philosophicis theologicisque futurorum 
presbyterorum quoque animadvertitur. Sed contra, in nostro ipso orbe, in quo scientia ac 

technologia praecipuum obtinent locum, renovatum culturae et linguae Latinae studium 
invenitur, non illis in Continentibus dumtaxat quae proprias culturales radices in patrimonio 
Graeco et Romano habent. Id diligentius est animadvertendum eo quod non modo academiarum 
provincia et institutionum implicatur, sed ad iuvenes inquisitoresque etiam attinet, qui ex 
diversissimis Nationibus et traditionibus proveniunt. 


4. Quapropter necessitas instare videtur ut linguae Latinae altius cognoscendae eiusque 
congruenter utendae fulciatur cura, sive in ecclesiali sive in patentiore cultus campo. Ut hic nisus 
extollatur et evulgetur, consentaneum prorsus est docendi rationes adhibere aptas ad novas 
condiciones et provehere item necessitudines inter Academicas institutiones et inquisitores, ut 
copiosum ac multiforme Latini cultus patrimonium efferatur. 


Ad haec proposita assequenda, Decessorum Nostrorum semitas calcantes, hasce per Litteras 
Apostolicas Motu Proprio datas hodie Pontificiam Academiam Latinitatis condimus, quae 
Pontificio Consilio de Cultura erit obnoxia. Eam regit Praeses, quem Secretarius iuvat et ii a Nobis 
nominantur, dum Consilium Academicum illis auxilium fert. Opus Fundatum Latinitas, quod Pauli 
PP. VI chirographo Romani Sermonis die XXX mensis lunii anno MCMLXXVI est constitutum, 
exstinguitur. Decernimus ut hae Litterae Apostolicae Motu Proprio datae, quibus ad 
experimentum in quinquennium adnexum Statutum comprobamus, per editionem in actis diurnis 
"L'Osservatore Romano" evulgentur. Datum Romae, apud Sanctum Petrum, die X mensis 
Novembris, in memoria Sancti Leonis Magni Papae, anno MMXII, Pontificatus Nostri octavo. 
BENEDICTUS PP. XVI 


Pontificiae Academiae Latinitatis Statutum 


Art. | Pontificia Academia Latinitatis conditur, cuius sedes in Statu Civitatis Vaticanae locatur, 
quae linguam Latinam et cultum promoveat extollatque. Academia cum Pontificio Consilio de 
Cultura copulatur, cui est obnoxia. 


Art. Il $ 1. Haec sunt Academiae proposita: a) ut linguae litterarumque Latinarum, quae ad 
classicos, Christianos, mediaevales, humanisticos et recentissimos pertinent auctores, 
cognitionem iuvet studiumque provehat, praesertim apud catholica instituta, in quibus vel 
Seminarii tirones vel presbyteri instituuntur atque erudiuntur. b) Ut provehat diversis in provinciis 
Latinae linguae usum, sive scribendo sive loquendo. $ 2. Ut haec proposita consequatur, 
Academia studet: a) scripta, conventus, studiorum congressiones, scaenica opera curare; b) 
curricula, seminaria aliaque educationis incepta procurare, etiam iunctis viribus cum Pontificio 
Instituto Altioris Latinitatis; c) hodierna quoque communicationis instrumenta in discipulis 
instituendis adhibere, ut sermonem Latinum perdiscant. d) expositiones, exhibitiones et 
certamina apparare; e) alia agere ac suscipere ad hoc Institutionis propositum assequendum. 


Art. Ill Pontificia Academia Latinitatis Praesidem, Secretarium, Consilium Academicum ac 
Sodales, qui Academici quoque nuncupantur, complectitur. 


Art. IV $ 1. Academiae Praeses a Summo Pontifice in quinquennium nominatur. Praesidis 
mandatum in alterum quinquennium renovari potest. $ 2. Ad Praesidem spectat: a) iure 
Academiae, etiam coram quavis iudiciali administrativaque auctoritate, sive canonica sive civili, 
partes agere; b) Consilium Academicum et Sodalium Congressionem convocare eisque 
praesidere; c) Congressionibus Coordinationis Academiarum Pontificiarum Sodalis loco interesse 
atque cum Pontificio Consilio de Cultura necessitudinem persequi; d) Academiae rebus agendis 
praeesse; e) ordinariae administrationi, Secretario opem ferente, atque extraordinariae 
administrationi, suffragante Consilio Academico necnon Pontificio Consilio de Cultura, consulere. 

Art. V $ 1. In quinquennium a Summo Pontifice nominatur Secretarius, qui in alterum 
quinquennium confirmari potest. 9 2. Praeses, si forte absit vel impediatur, Secretarium delegat, 
ut ipsius vice fungatur. 


Art. VI $ 1. Consilium Academicum constituunt Praeses, Secretarius et quinque Consiliarii. 
Consiliarii autem a coetu Academicorum in quinquennium eliguntur, qui confirmari possunt. $ 2. 
Consilium Academicum, cui Academiae Praeses praeficitur, de maioris ponderis quaestionibus, 
ad Academiam attinentibus, decernit. Ipsum Rerum agendarum ordinem comprobat, quae a 
Coetu Sodalium tractanda erunt, qui saltem semel in anno est convocandus. Consilium a Praeside 
convocatur semel in anno atque quotiescumque porro id saltem tres Consiliarii requirunt. 


Art. VII. Praeses, suffragante Consilio, Archivarium, qui Bibliothecarii partes quoque agit, atque 
Thesaurarium nominare potest. 


Art. VIII. $ 1. Academiam constituunt Sodales Ordinarii, qui numerum quinquaginta non excedunt 
et Academici vocantur, quique studiosi sunt cultoresque linguae ac litterarum Latinarum. li a 
Secretario Status nominantur. Cum autem Sodales Ordinarii octogesimum aetatis annum 
complent, Emeriti fiunt. $ 2. Academici Ordinarii Academiae Coetui, a Praeside convocato, 
intersunt. Academici Emeriti Coetui interesse possunt, at sine suffragio. $ 3. Praeter Academicos 
Ordinarios, Academiae Praeses, Consilio audito, alios Sodales nominare potest, qui 
"correspondentes" nuncupantur. 


Art. IX Aboliti Operis Fundati Latinitas patrimonium inceptaque,compositione editioneque 
commentariorum Latinitas addita, in Pontificiam Academiam Latinitatis transferuntur. 


Art. X Quae hic expresse non deliberantur, Codice luris Canonici et Status Civitatis Vaticanae 
legibus temperantur. Benedictus Pp. Xvi 

Prior z , post - 


21. DE PONTIFICIA ACADEMIA LATINITATIS CONDENDA LITTERAE APOSTOLICAE 
BENEDICTUS PP. XVI 


1. Latina Lingua permagni ab Ecclesia Catholica Romanisque Pontificibus usque est aestimata, 
quandoquidem ipsorum propria habita est lingua, qui eandem cognoscendam et diffundendam 
assidue curaverunt, cum Evangelii nuntium in universum orbem transmittere valeret, 
quemadmodum in Constitutione Apostolica Veterum sapientia Decessor Noster beatus loannes 
XXIII iure meritoque edixit. Enimvero inde a Pentecoste omnibus hominum linguis locuta et 
precata est Ecclesia. Attamen christianae communitates primorum saeculorum linguam 
Graecam Latinamque affatim usurpaverunt, cum illis locis in quibus morabantur universalia 
essent communicationis instrumenta, quorum ope Christi Verbi novitas hereditati obviam ivit 
Romani et Hellenistici cultus. Romano Imperio occidentali exstincto, Romana Ecclesia non modo 
lingua Latina uti perrexit, verum etiam quodammodo custos eiusdem et fautrix fuit, sive in 
Theologiae ac Liturgiae, sive in institutionis et scientiae transmittendae provincia. 


2. Nostris quoque temporibus Latinae linguae et cultus cognitio perquam est necessaria ad fontes 
vestigandos ex quibus complures disciplinae ceteroqui hauriunt, exempli gratia Theologia, 

Liturgia, Patrologia et lus Canonicum, quemadmodum Concilium Oecumenicum Vaticanum ll 
docet (cfr Decretum de Institutione sacerdotali, Optatam totius, 13). In hac praeterea lingua, ut 
universalis Ecclesiae natura pateat, typica forma sunt scripti liturgici libri Romani Ritus, 
praestantiora Magisterii pontificii Documenta necnon sollemniora Romanorum Pontificum 
officialia Acta. 


3. In hodierno tamen cultu, humanarum litterarum extenuatis studiis, periculum adest levioris 
linguae Latinae cognitionis, quae in curriculis philosophicis theologicisque futurorum 
presbyterorum quoque animadvertitur. Sed contra, in nostro ipso orbe, in quo scientia ac 
technologia praecipuum obtinent locum, renovatum culturae et linguae Latinae studium 
invenitur, non illis in Continentibus dumtaxat quae proprias culturales radices in patrimonio 
Graeco et Romano habent. Id diligentius est animadvertendum eo quod non modo academiarum 
provincia et institutionum implicatur, sed ad iuvenes inquisitoresque etiam attinet, qui ex 
diversissimis Nationibus et traditionibus proveniunt. 


4. Quapropter necessitas instare videtur ut linguae Latinae altius cognoscendae eiusque 
congruenter utendae fulciatur cura, sive in ecclesiali sive in patentiore cultus campo. Ut hic nisus 
extollatur et evulgetur, consentaneum prorsus est docendi rationes adhibere aptas ad novas 
condiciones et provehere item necessitudines inter Academicas institutiones et inquisitores, ut 
copiosum ac multiforme Latini cultus patrimonium efferatur. Ad haec proposita assequenda, 
Decessorum Nostrorum semitas calcantes, hasce per Litteras Apostolicas Motu Proprio datas 
hodie Pontificiam Academiam Latinitatis condimus, quae Pontificio Consilio de Cultura erit 
obnoxia. Eam regit Praeses, quem Secretarius iuvat et ii a Nobis nominantur, dum Consilium 
Academicum illis auxilium fert. Opus Fundatum Latinitas, quod Pauli PP. VI chirographo Romani 
Sermonis die XXX mensis lunii anno MCMLXXVI est constitutum, exstinguitur. Decernimus ut hae 
Litterae Apostolicae Motu Proprio datae, quibus ad experimentum in quinquennium adnexum 
Statutum comprobamus, per editionem in actis diurnis "L'Osservatore Romano" evulgentur. 
Datum Romae, apud Sanctum Petrum, die X mensis Novembris, in memoria Sancti Leonis Magni 
Papae, anno MMXII, Pontificatus Nostri octavo. BENEDICTUS PP. XVI 


Pontificiae Academiae Latinitatis Statutum 


Art. I Pontificia Academia Latinitatis conditur, cuius sedes in Statu Civitatis Vaticanae locatur, 
quae linguam Latinam et cultum promoveat extollatque. Academia cum Pontificio Consilio de 
Cultura copulatur, cui est obnoxia. 


Art. Il $ 1. Haec sunt Academiae proposita: a) ut linguae litterarumque Latinarum, quae ad 
classicos, Christianos, mediaevales, humanisticos et recentissimos pertinent auctores, 
cognitionem iuvet studiumque provehat, praesertim apud catholica instituta, in quibus vel 
Seminarii tirones vel presbyteri instituuntur atque erudiuntur. b) Ut provehat diversis in provinciis 
Latinae linguae usum, sive scribendo sive loquendo. $ 2. Ut haec proposita consequatur, 
Academia studet: a) scripta, conventus, studiorum congressiones, scaenica opera curare; b) 
curricula, seminaria aliaque educationis incepta procurare, etiam iunctis viribus cum Pontificio 
Instituto Altioris Latinitatis; c) hodierna quoque communicationis instrumenta in discipulis 
instituendis adhibere, ut sermonem Latinum perdiscant. d) expositiones, exhibitiones et 
certamina apparare; e) alia agere ac suscipere ad hoc Institutionis propositum assequendum. 


Art. Ill Pontificia Academia Latinitatis Praesidem, Secretarium, Consilium Academicum ac 
Sodales, qui Academici quoque nuncupantur, complectitur. 

Art. IV $ 1. Academiae Praeses a Summo Pontifice in quinquennium nominatur. Praesidis 
mandatum in alterum quinquennium renovari potest. $ 2. Ad Praesidem spectat: a) iure 
Academiae, etiam coram quavis iudiciali administrativaque auctoritate, sive canonica sive civili, 
partes agere; b) Consilium Academicum et Sodalium Congressionem convocare eisque 
praesidere; c) Congressionibus Coordinationis Academiarum Pontificiarum Sodalis loco interesse 
atque cum Pontificio Consilio de Cultura necessitudinem persequi; d) Academiae rebus agendis 
praeesse; e) ordinariae administrationi, Secretario opem ferente, atque extraordinariae 
administrationi, suffragante Consilio Academico necnon Pontificio Consilio de Cultura, consulere. 


Art. V $ 1. In quinquennium a Summo Pontifice nominatur Secretarius, qui in alterum 
quinquennium confirmari potest. 9 2. Praeses, si forte absit vel impediatur, Secretarium delegat, 
ut ipsius vice fungatur. 


Art. VI $ 1. Consilium Academicum constituunt Praeses, Secretarius et quinque Consiliarii. 
Consiliarii autem a coetu Academicorum in quinquennium eliguntur, qui confirmari possunt. $ 2. 
Consilium Academicum, cui Academiae Praeses praeficitur, de maioris ponderis quaestionibus, 
ad Academiam attinentibus, decernit. lpsum Rerum agendarum ordinem comprobat, quae a 
Coetu Sodalium tractanda erunt, qui saltem semel in anno est convocandus. Consilium a Praeside 
convocatur semel in anno atque quotiescumque porro id saltem tres Consiliarii requirunt. 


Art. VII. Praeses, suffragante Consilio, Archivarium, qui Bibliothecarii partes quoque agit, atque 
Thesaurarium nominare potest. 


Art. VIII. $ 1. Academiam constituunt Sodales Ordinarii, qui numerum quinquaginta non excedunt 
et Academici vocantur, quique studiosi sunt cultoresque linguae ac litterarum Latinarum. li a 
Secretario Status nominantur. Cum autem Sodales Ordinarii octogesimum aetatis annum 
complent, Emeriti fiunt. $ 2. Academici Ordinarii Academiae Coetui, a Praeside convocato, 
intersunt. Academici Emeriti Coetui interesse possunt, at sine suffragio. $ 3. Praeter Academicos 
Ordinarios, Academiae Praeses, Consilio audito, alios Sodales nominare potest, qui 
"correspondentes" nuncupantur. 


Art. IX Aboliti Operis Fundati Latinitas patrimonium inceptaque,compositione editioneque 
commentariorum Latinitas addita, in Pontificiam Academiam Latinitatis transferuntur. 


Art. X Quae hic expresse non deliberantur, Codice luris Canonici et Status Civitatis Vaticanae 
legibus temperantur. BENEDICTUS PP. XVI 

Prior - De pontificia academia latinitatis , post - Imperium Romanum 


22. DE SUMMA TRINITATE ET DE FIDE CATHOLICA ET UT NEMO DE EA PUBLICE CONTENDERE 
AUDEAT. 


De summa trinitate et de fide catholica et ut nemo de ea publice contendere audeat. 
Source: Corpus Juris Civilis apud https://droitromain.univ-grenoble-alpes.fr/Corpus/CJ1.htmst1 


Cunctos populos, quos clementiae nostrae regit temperamentum, in tali volumus religione 
versari, quam divinum Petrum apostulum tradidisse Romanis religio usque ad nunc ab ipso 
insinuata declarat quamque pontificem Damasum sequi claret et Petrum Alexandriae episcopum 

virum apostolicae sanctitatis, hoc est ut secundum apostolicam disciplinam evangelicamque 
doctrinam patris et filii et spiritus sancti unam deitatem sub pari maiestate et sub pia trinitate 
credamus. Hanc legem sequentes christianorum catholicorum nomen iubemus amplecti, reliquos 
vero dementes vesanosque iudicantes haeretici dogmatis infamiam sustinere, divina primum 
vindicta, post etiam motus nostri, quem ex caelesti arbitrio sumpserimus, ultione plectendos. 
Nullus haereticis mysteriorum locus, nulla ad exercendam animi obstinatioris dementiam pateat 
occasio. Sciant omnes, etiamsi quid speciali quolibet rescripto per fraudem elicito ab huiusmodi 
hominum genere impetratum sit, non valere. Arceantur cunctorum haereticorum ab illicitis 
congregationibus turbae: unius et summi dei nomen ubique celebretur: nicaenae fidei dudum a 
maioribus traditae et divinae religionis testimonio atque adsertione firmatae observantia 
semper mansura teneatur. 


Is autem nicaenae adsertor fidei et catholicae religionis verus cultor accipiendus est, qui 
omnipotentem deum et Christum filium dei uno nomine confitetur, deum de deo, lumen ex 
lumine, qui spiritum sanctum, quem ex summo rerum parente speramus et accipimus, negando 
non violat, apud quem intemeratae fidei sensu viget incorruptae trinitatis indivisa substantia, 
quae Graeco verbo ousia recte credentibus dicitur. Haec profecto nobis magis probata, haec 
veneranda sunt. Qui vero isdem non inserviunt, desinant adfectatis dolis alienum verae religionis 
nomen adsumere et suis apertis criminibus denotentur: ab omnium submoti ecclesiarum limine 
penitus arceantur, cum omnes haereticos illicitas agere intra oppida congregationes vetemus. 
Ac si quid eruptio factiosa temptaverit, ab ipsis etiam urbium moenibus exterminato furore 
propelli iubemus, ut cunctis orthodoxis episcopis, qui nicaenam fidem tenent, catholicae 
ecclesiae toto orbe reddantur. Nemo clericus vel militans vel alterius cuiuslibet condicionis de 
fide christiana publice turbis coadunatis et audientibus tractare conetur in posterum, ex hoc 
tumultus et perfidiae occasionem requirens. 


Nam iniuriam facit iudicio reverentissimae synodi, si quis semel iudicata ac recte disposita 
revolvere et publice disputare contendit, cum ea, quae nunc de christiana fide a sacerdotibus, 
qui chalcedone convenerunt, per nostra praecepta statuta sunt, iuxta apostolicas expositiones 
et instituta sanctorum patrum trecentorum decem et octo et centum quinquaginta definita esse 
noscuntur.Nam in contemptores huius legis poena non deerit, quia non solum contra fidem vere 
expositam veniunt, sed etiam iudaeis et paganis ex huiusmodi certamine profanant veneranda 
mysteria. Igitur si clericus erit, qui publice tractare de religione ausus fuerit, consortio clericorum 
removebitur: si vero militia praeditus sit, cingulo spoliabitur: ceteri etiam hiusmodi criminis rei, 
si quidem liberi sint, de hac sacratissima urbe pellentur, pro vigore iudiciario etiam 
competentibus suppliciis subiugandi, sin vero servi, severissimis animadversionibus plectentur. 


Imperator Justinianus . Inter claras sapientiae mansuetudinis vestrae laudes, christianissime 
principum, puriore luce tamquam aliquod sidus irradiat, quod amore fidei, quod caritatis studio, 
edocti ecclesiasticis disciplinis, Romanae sedis reverentiam conservatis et ei cuncta subicitis et 
ad eius deducitis unitatem, ad cuius auctorem, hoc est apostolorum primum, domino loquente 
praeceptum est: pasce oves meas . Quam esse omnium vere ecclesiarum caput et patrum 
regulae et principum statuta declarant et pietatis vestrae reverentissimi testantur affatus. Patet 
igitur in vobis impletum fore, quod scripturae loquuntur: per me reges regnant et potentes 
scribunt iustitiam. Nihil est enim, quod lumine clariore praefulgeat, quam recta fides in principe: 
nihil est, quod ita nequeat occasui subiacere, quam vera religio. Nam cum auctorem vitae vel 
luminis utraque respiciant, recte et tenebras respuunt et nesciunt subiacere defectui. 


Quam ob rem, gloriosissime principum, votis omnibus exorabitur divina potentia, ut pietatem 
vestram in hoc ardore fidei, in hac devotione mentis, in hoc integrae religionis studio sine defectu 

sui in tempora longiora conservet: hoc enim et sanctis credimus ecclesiis expedire. Scriptum est 
enim: labiis regit rex, et iterum: cor regis in manu dei, et ubi voluerit, inclinabit illud. Hoc est 
enim, quod vestrum firmat imperium, hoc, quod vestra regna conservat. Nam pax ecclesiae, 
religionis unitas, auctorem facti in sublime provectum grata sibi tranquillitate custodit. Neque 
enim parva ei vicissitudo a potentia divina tribuitur, per quem nullis rugis ecclesia divisa 
secernitur, nullis insertis maculis variatur. Scriptum est enim: quia cum rex iustus sederit supra 
sedem, non adversabitur sibi quicquam malignum . 


Proinde serenitatis vestrae apices per Hypatium atque demetrium sanctissimos viros fratres et 
coepiscopos meos reverentia consueta suscepimus: quorum etiam relatione comperimus, quod 
fidelibus populis proposuissetis edictum amore fidei pro submovenda haereticorum intentione 
secundum apostolicam doctrinam, fratrum et coepiscoporum nostrorum interveniente consensu. 
Quod, quia apostolicae doctrinae convenit, nostra auctoritate confirmamus. Textus autem 
epistulae talis est. Reddentes honorem apostolicae sedi et vestrae sanctitati, quod semper nobis 
in voto fuit et est, ut decet, patrem honorantes vestram beatitudinem omnia, quae ad 
ecclesiarum statum pertinent, festinamus ad notitiam deferre vestrae sanctitatis, quoniam 
semper magnum nobis fuit studium unitatem vestrae apostolicae sedis et statum sanctarum dei 
ecclesiarum custodiri, qui hactenus obtinet et incommote permanet nulla intercedente 
contrarietate. Ideoque omnes sacerdotes universi Orientalis tractus et subicere et unire sedi 
vestrae sanctitatis properavimus. Et in praesenti ergo quae hic commota sunt, quamvis 
manifesta et indubitata sint et secundum apostolicae vestrae sedis doctrinam ab omnibus 
semper sacerdotibus firme custodita et praedicata, necessarium duximus, ut ad notitiam vestrae 
sanctitatis perveniant. 


Nec enim patimur quicquam, quod ad ecclesiarum statum pertinet, quamvis manifestum et 
indubitatum sit, quod movetur, ut non etiam vestrae innotescat sanctitati , quia caput est 
omnium sanctarum ecclesiarum. Per omnia enim, ut dictum est, properamus honorem et 
auctoritatem crescere vestrae sedis. Manifestum igitur facimus vestrae sanctitati, quod pauci 
quidam infideles et alieni sanctae dei catholicae atque apostolicae ecclesiae contradicere iudaice 
ausi sunt adversus ea, quae ab omnibus sacerdotibus secundum vestram doctrinam recte 
tenentur et glorificantur atque praedicantur, denegantes dominum nostrum Ihesum Christum, 
unigenitum filium dei et deum nostrum, incarnatum ex sancto spiritu et sancta atque gloriosa 
virgine et dei genetrice Maria hominem factum atque crucifixum, unum esse sanctae et 
consubstantialis trinitatis, coadorandum et conglorificandum patri et spiritui sancto, 
consubstantialem patri secundum divinitatem et consubstantialem nobis eundem ipsum 
secundum humanitatem, passibilem carne, eundem ipsum impassibilem deitate. 


Recusantes enim dominum nostrum Ihesum Christum unigenitum filium dei et deum nostrum 
fateri unum esse sanctae et consubstantialis trinitatis videntur nestorii malam sequentes 
doctrinam, secundum gratiam dicentes eum filium dei et alium dicentes deum verbum et alium 
Christum. Omnes vero sacerdotes sanctae catholicae atque apostolicae ecclesiae et 
reverentissimi archimandritae sacrorum monasteriorum sequentes sanctitatem vestram et 
custodientes statum et unitatem sanctarum dei ecclesiarum, quam habent ad apostolicam 
vestrae sanctitatis sedem, nihil penitus immutantes de ecclesiastico statu, qui hactenus obtinuit 
atque obtinet, uno consensu confitentur et glorificant , praedicantes dominum nostrum Ihesum 
Christum, unigenitum filium et verbum dei et deum nostrum, ante saecula et sine tempore de 
patre natum, in ultimis diebus descendisse de caelis et incarnatum ex spiritu sancto et sancta 
atque gloriosa virgine et dei genetrice maria natum et hominem factum et crucifixum unum esse 
sanctae et consubstantialis trinitatis, coadorandum et conglorificandum patri et sancto spiritui. 

Nec enim alium deum verbum et alium Christum cognoscimus, sed unum atque eundem ipsum 
consubstantialem patri secundum divinitatem et consubstantialem nobis eundem ipsum 
secundum humanitatem, passibilem carne, eundem ipsum impassibilem deitate. Ut enim est in 
divinitate perfectus, ita idem ipse et in humanitate perfectus est: in una enim subsistentia 
unitatem suscipimus et confitemur, quod dicunt Graeci tyn kav hupostasin henwsin 
homologumen. Et quoniam unigenitus filius et verbum dei, ante saecula et sine tempore de patre 
natus, idem ipse et in ultimis diebus descendens de caelis, incarnatus ex sancto spiritu et sancta 
atque gloriosa virgine et dei genetrice maria et homo factus, dominus noster Ihesus Christus 
proprie et vere deus est, ideo et sanctam et gloriosam virginem maria proprie et vere dei matrem 
dicimus: non quia deus verbum principium ex ipsa sumpserit, sed quod in ultimis diebus descendit 
de caelis et ex ipsa incarnatus et homo factus natus est. 


Quem confitemur et credimus, sicut dictum est, consubstantialem esse patri secundum deitatem 
et consubstantialem nobis eundem ipsum secundum humanitatem, eiusdem miracula et 
passiones, quas sponte carne sustinuit, cognoscentes. Suscipimus autem sancta quattuor concilia, 
id est trecentorum decem et octo sanctorum patrum, qui in nicaea congregati sunt, et centum 
quinquaginta sanctorum patrum, qui in hac regia urbe convenerunt, et sanctorum patrum, qui 
in epheso primo congregati sunt, et sanctorum patrum, qui in Chalcedone convenerunt, sicut 
vestra apostolica sedes docet atque praedicat. Omnes ergo sacerdotes sequentes doctrinam 
apostolicae vestrae sedis ita credunt et confitentur et praedicant. Unde properavimus haec ad 
notitiam deferre vestrae sanctitatis per Hypatium et Demetrium, beatissimos episcopos, ut nec 
vestram sanctitatem lateat, quae a quibusdam paucis monachis male et iudaice secundum 
nestorii perfidiam denegata sunt. 


Petimus ergo vestrum paternum adfectum, ut vestris ad nos destinatis litteris et ad sanctissimum 
episcopum huius almae urbis et patriarcham vestrum fratrem, quoniam et ipse per eosdem 
scripsit ad vestram sanctitatem festinans in omnibus sequi sedem apostolicam beatitudinis 
vestrae, manifestum nobis faciatis, quod omnes, qui praedicta recte confitentur, suscipit vestra 
sanctitas et eorum, qui iudaice ausi sunt recte denegare fidem, condemnat perfidiam. Plus enim 
ita et circa vos omnium amor et vestrae sedis crescit auctoritas et quae ad vos est unitas 
sanctarum ecclesiarum inturbata servabitur, quando per vos didicerint omnes beatissimi episcopi 
eorum, quae ad vos relata sunt, sinceram vestrae sanctitatis doctrinam. Petimus autem vestram 
beatitudinem orare pro nobis et dei nobis adquirere providentiam. Et alia manu: divinitas te 
servet per multos annos, sancte ac religiosissime pater. 


Liquet igitur, gloriosissime imperator, ut lectionis tenor et legatorum vestrorum relatio patefecit, 
vos apostolicis eruditionibus studere, cum de religionis catholicae fide ea sapitis, ea scripsistis, 
ea populis fidelibus publicastis, quae, sicut diximus, et sedes apostolica docet et patrum 
veneranda decrevit auctoritas et nos confirmavimus in omnibus. Opportunum est ergo voce 
clamare prophetica; iucundetur caelum desuper, effundant montes iucunditatem et colles 
laetitia laetabuntur . Haec igitur in tabulis cordis fideles scribere, haec ut pupillas oculorum 
convenit observare. Neque enim quisquam est, in quo Christi caritas fervet, qui tam rectae, tam 
verae confessionis vestrae fidei refragator existat, cum impietatem evidenter nestorii 
eutychisque et omnium haereticorum damnantes, unam veram catholicam fidem domini et dei 
nostri salvatoris Ihesu Christi magisterio — institutam | et propheticis | apostolicisque 
praedicationibus ubique diffusam et sanctorum per totum orbem confessionibus roboratam, 
patrum atque doctorum sententiis adunatam et nostrae doctrinae consentaneam inconcusse 
atque inviolabiliter devota deo et pia mente servatis. 

Soli etenim vestris professionibus adversantur, de quibus divina scriptura loquitur dicens: 
posuerunt mendacium spem suam et mendacio operiri speraverunt : et iterum qui secundum 
prophetam dicunt domino: recede a nobis, vias tuas scire nolumus , propter quos salomon dicit: 
semitas propriae culturae erraverunt , colligunt autem manibus infructuosa . Haec est igitur 
vestra vera fides, haec certa religio, hoc beatae recordationis, ut diximus, patres omnes 
praesulesque Romanae ecclesiae, quos in omnibus sequimur, hoc sedes apostolica praedicavit 
hactenus et inconvulse custodivit: huic confessioni, huic fidei quisquis contradictor extiterit, 
alienum a sancta communione, alienum se ipse ab ecclesia iudicavit esse catholica. Nos enim in 
Romana cyrum cum sequacibus suis invenimus civitate, qui de acoemetensi monasterio fuit, quos 
apostolicis suasionibus ad rectam fidem et velut oves , quae perierant errantes, ad ovile 
contendimus revocare dominicum, ut agnoscerent secundum prophetam linguae balbutientes 
loqui quae ad pacem sunt. 


Non credentibus autem per nos primus apostolorum Esaiae prophetae verba dicit: pergite lumini 
ignis vestri et flammae, quam accendistis . Sed obduratum est cor eorum, ut scriptum est, ut non 
intellegerent, et pastoris vocem oves, quae meae non erant, audire minime voluerunt. In quibus 
servantes ea, quae ab ipsorum sunt statuta pontifice, eos minime in nostra communione 
recepimus et ab omni ecclesia catholica esse iussimus alienos, nisi errore damnato doctrinam 
nostram quantocius sequi habita regulari professione signaverint. Aequum quippe est, ut, qui 
nostris minime oboedientiam commodant statutis, ecclesiis habeantur extorres. Sed quia 
gremium suum numquam redeuntibus claudit ecclesia, obsecro clementiam vestram, ut, si 
proprio errore deposito et prava intentione depulsa ad unitatem ecclesiae reverti voluerint, in 
nostra communione receptis indignationis vestrae removeatis aculeos et nobis intercedentibus 
benigni animi gratiam condonate. 


Deum autem et salvatorem nostrum Ihesum Christum exoramus, quatenus longaevis et pacificis 
vos dignetur custodire temporibus in hac vera religione et unitate et veneratione apostolicae 
sedis, cuius principatum ut christianissimi et pii conservatis in omnibus. Praeterea, serenissime 
principum, laudamus legatorum vestrorum personas, Hypatii et Demetrii fratrum et 
coepiscoporum nostrorum, quos clementiae vestrae gratos fore ipsa manifestavit electio. Nam 
tantae causae pondus non nisi perfectis in Christo potuisset iis iniungi, tantae vero pietatis, 
tantae reverentiae plenos adfatus nisi per amantes minime dignaremini destinare. Et alia manu: 
gratia domini nostri Ihesu Christi et caritas dei patris et communicatio spiritus sancti sit semper 
vobiscum, piissime fili. Item subscriptio: omnipotens deus regnum et salutem vestram perpetua 
protectione custodiat, gloriosissime et clementissime fili imperator Auguste. 


De sacrosanctis ecclesiis et de rebus et privilegiis earum. Habeat unusquisque licentiam 

sanctissimo catholicae venerabilique concilio decedens bonorum quod optavit relinquere. Non 
sint cassa iudicia. Nihil est quod magis hominibus debetur, quam ut supremae voluntatis, post 
quam iam aliud velle non possunt, liber sit stilus et licitum quod iterum non redit arbitrium. Nemo 
apostolorum vel martyrum sedem humandis corporibus existimet esse concessam. Nemo 
martyres distrahat, nemo mercetur. Non plures quam nongenti quinquaginta decani 
sacrosanctae huius amplissimae urbis deputentur ecclesiae nullique his addendi mutandive vel 
in defuncti locum substituendi pateat copia: nulli alii corporatorum praeter praedictum numerum 
per patrocinia immunitate concessa negataque omni novationis facultate similia vindicandi his, 
quae in honorem vel necessaria obsequia sacrosanctae ecclesiae indulta sunt. 


Placet rationabilis consilii tenore perpenso destricta moderatione praescribere, a quibus 
specialiter necessitatibus ecclesiae urbium singularum habeantur immunes. Prima quippe illius 
usurpationis contumelia depellenda est, ne praedia usibus caelestium secretorum dedicata 

sordidorum munerum faece vexentur. Nihil extraordinarium ab hac superindicticiumve flagitetur, 
nulla translationum sollicitudo gignatur, postremo nihil praeter canonicam illationem, quam 
adventiciae necessitatis sarcina repentina depoposcerit, eius functionibus adscribatur. Si quis 
contra venerit, post debitae ultionis acrimoniam, quae erga sacrilegos iure promenda est, exilio 
perpetuae deportationis uratur. Omni innovatione cessante vetustatem et canones pristinos 
ecclesiasticos, qui nunc usque tenuerunt, et per omnes illyrici provincias servari praecipimus, ut, 
si quid dubietatis emerserit, id oporteat non absque scientia viri reverentissimi sacrosanctae legis 
antistitis urbis Constantinopolitanae, quae Romae veteris praerogativa laetatur, conventui 
sacerdotali sanctoque iudicio reservari. Ad instructiones itinerum pontiumque etiam divinas 
domos et venerabiles ecclesias tam laudabili titulo libenter adscribimus, quia non est inter 
sordida munera numeratum. 


Sacrosancta thessalonicensis ecclesia civitatis aperte sciat propriae tantummodo capitationis 
modum beneficio mei numinis sublevandum nec externorum gravamine tributorum rem 
publicam ecclesiastici nominis abusione laedendam. Qui sub praetextu decanorum seu 
collegiatorum, cum id munus non impleant, aliis se muneribus conantur subtrahere, eorum 
fraudibus credidimus obviandum, ne quis sub specie muneris, quod minus exsequitur, alterius 
muneris oneribus relevetur, ne argentariorum vel nummulariorum munera declinentur ab his, 
qui dici tantum collegiati vel decani festinant. Ideoque si quis eorum sub nudae appellationis 
velamine collegiatum se seu decanum appellat, sciat pro se alium subrogandum, qui praedicto 
muneri sufficiens adprobatur, subrogatione videlicet memoratorum vel eorum qui moriuntur 
primatum eius qui subrogatur admisso iudicio: ab hac dispositione nemine se excusante 
sacrosanctarum ecclesiarum reverentia. 


lubemus nullam navem ultra duorum millium modiorum capacem ante felicem embolam vel 
publicarum specierum transvectionem aut privilegio dignitatis aut religionis intuitu aut 
praerogativa personae publicis utilitatibus excusari posse subtractam: nec si caeleste contra 
proferatur oraculum, sive adnotatio sit sive divina pragmatica, providentissimae legis regulas 
expugnare debebit. Quod etiam in omnibus causis cupimus observari, ut generaliter, si quid 
eiusmodi contra ius vel utilitatem publicam in quolibet negotio proferatur, non valeat. Quidquid 
enim in fraudem istius legis quolibet modo fuerit attemptatum, id navigii quod excusatur 
publicatione corrigimus. Privilegia, quae generalibus constitutionibus universis sacrosanctis 
ecclesiis orthodoxae religionis retro principes praestiterunt, firma et illibata in perpetuum 
decernimus custodiri. 


Omnes sane pragmaticas sanctiones, quae contra canones ecclesiasticos interventu gratiae et 
ambitionis elicitae sunt, robore suo et firmitate vacuatas cessare praecipimus. Et quia 
humanitatis nostrae est prospicere egenis ac dare operam, ut pauperibus alimenta non desint, 
salaria etiam, quae sacrosanctis ecclesiis in diversis speciebus de publico hactenus ministrata 
sunt, iubemus nunc quoque inconcussa et a nullo prorsus imminuta praestari liberalitatique huic 
promptissimae perpetuam tribuimus firmitatem. . Generali lege sancimus, sive vidua sive 
diaconissa vel virgo deo dicata vel sanctimonialis mulier, sive quocumque alio nomine religiosi 
honoris vel dignitatis femina nuncupatur, testamento vel codicillo suo, quod tamen alia omni 
iuris ratione munitum sit, ecclesiae vel martyrio vel clerico vel monacho vel pauperibus aliquid 
vel ex integro vel ex parte in quacumque re vel specie credidit seu crediderit relinquendum, id 
modis omnibus ratum firmumque consistat, sive hoc institutione sive substitutione seu legato 
aut fideicommisso per universitatem seu speciali, sive scripta sive non scripta voluntate fuerit 
derelictum: omni in posterum in huiusmodi negotiis ambiguitate submota. 

lubemus nulli posthac archiepiscopo in hac urbe regia sacrosanctae ecclesiae praesidenti, nulli 
oeconomo, cui res ecclesiastica gubernanda mandatur, esse facultatem fundos vel praedia 
urbana seu rustica, res postremo immobiles aut in his praediis colonos vel mancipia constituta 
aut annonas civiles cuiuscumque suprema vel superstitis voluntate ad religiosam ecclesiam 
devolutas sub cuiuscumque alienationis specie ad quamcumque transferre personam, sed ea 
praedia dividere quidem, colere augere et ampliare nec ulli isdem praediis audere cedere. Verum 
sive testamento quocumque iure facto seu codicillo vel sola nuncupatione, legato sive 
fideicommisso, aut mortis causa aut alio quocumque ultimo arbitrio aut certe inter viventes 
habita largitate sive contractu venditionis sive donationis aut alio quocumque titulo quisque ad 
praefatam venerabilem ecclesiam patrimonium suum partemve certam patrimonii in fundis 
praediis seu domibus vel annonis mancipiis et colonis eorumque peculiis voluerit pertinere, 
inconcussa ea omnia sine ulla penitus imminutione conservent scientes nulla sibi occasione vel 
tempore ad vicissitudinem beneficii colorati vel gratiae referendae, donandi vel certe volentibus 
emere alienandi aliquam facultatem permissam, nec si omnes cum religioso episcopo et 
oeconomo clerici in earum possessionum alienatione consentiant. 


Ea enim, quae ad beatissimae ecclesiae iura pertinent vel posthac forte pervenerint, tamquam 
ipsam sacrosanctam et religiosam ecclesiam intacta convenit venerabiliter custodiri, ut, sicut 
ipsa religionis et fidei mater perpetua est, ita eius patrimonium iugiter servetur illaesum. Sane, 
si haec nostrae perennitatis statuta audaci spiritu et mente sacrilega quisquam oeconomorum 
vel hominum temeranda crediderit, ipse quidem, qui protervo ausu ecclesiastica praedia 
donationis vel emptionis seu commutationis aut cuiuscumque contractus alterius nomine nisi eo 
quo nunc statuimus adquirere vel habere temptaverit, omnem huiusmodi fructum propriae 
temeritatis amittat: et pretia quidem et munera, quae eius rei gratia data fuerint oeconomo seu 
aliis quibuscumque personis, ecclesiae lucris et commodis adquirantur. Praedia autem et in his 
omnia constituta ab ipsis clericis et temporalibus oeconomis cum fructibus seu pensionibus et 
accessionibus totius medii temporis vindicentur, ut tamquam penitus a nullo empta vel vendita 
teneantur, quia ea, quae contra leges fiunt, pro infectis habenda sunt. Oeconumus autem, qui 
hoc fecerit, immo fieri passus fuerit vel in quacumque prorsus huiusmodi venditione seu 
donatione vel commutatione nisi ea quam praesenti lege concedimus, postremo in quacumque 
alienatione consenserit, commissa sibi oeconomatus administratione privetur deque bonis eius 
quodcumque exinde incommodum ecclesiae contigerit reformetur heredesque eius et 
successores ac posteri super hoc facto sive consensu competenti ab ecclesiasticis actione 
pulsentur. 


His tabellionibus, qui huiusmodi contractuum vetitorum ausi fuerint instrumenta conscribere, 
irrevocabilis exilii animadversione plectendis. His quoque iudicibus vel ius gestorum habentibus, 
qui huiusmodi donationum vel contractuum gesta confecerint, dignitatis propriae et bonorum 
omnium spoliatione damnandis.Sane ne omnis religiosis oeconomis provisionis commodae via et 
occasio venerandis ecclesiis profutura videatur exclusa, id, quod utile plerumque iudicatur, 
cautelae observatione necessario procedere concedimus. Si quando igitur vir religiosus 
oeconomus huius regiae urbis ecclesiae perspexerit expedire, ut desideranti cuiquam certarum 
possessionum atque praediorum, urbanorum scilicet sive rusticorum, ad ius ecclesiasticum 
pertinentium temporaria usus fructus possessio pro ipsius petitione praestetur, tunc eius 
temporis, quod inter utrosque convenerit, sive in diem vitae suae ab eo qui desiderat postuletur, 
pacta cum eo qui hoc elegerit ineat oeconumus atque conscribat, per quae et tempus, intra quod 
hoc praestari placuerit, statuatur et manifestum sit, quid quacumque acceperit ad vicem huius 
beneficii gratia, praestando quidem ecclesiastici praedii pro tempore usu fructu, post statutum 
autem tempus et placitum temporum redituum proprietate ad ius et dominium ecclesiasticum 

recurrente firmit er: ita scilicet, ut sive completo spatio, quod inter eos fuerit constitutum, seu 
mortis suae tempore, si hoc quoque convenerit, is, qui possessionem ecclesiasticam et certorum 
redituum usum fructum habendi gratia pacto interveniente susceperit, non minus quam alterius 
tantae quantitatis, quantae acceperat reditus, cum ipso praediorum dominio et rebus 
immobilibus eorumque colonis et mancipiis ecclesiae derelinquat. 


Nisi enim hac condicione pacta inita fuerint, ea quoque decernimus non valere, sed possessionem 
ecclesiasticam tamquam nullo iure transcriptam in ipsius iure ac dominio permanere et ab 
ecclesiasticis sive oeconomis decernimus vindicari. Decernimus, ut antiquatis ac infirmatis 
funditus, quae contra ipsum orthodoxae religionis deum quodammodo facta sunt, in integrum 
restituantur universa et ad suum ordinem revocentur, quae ante profectionem nostrae 
mansuetudinis de orthodoxae religionis fide et sanctissimarum ecclesiarum et martyriorum statu 
firmiter obtinebant: his, quae contra haec tempore tyrannidis innovata sunt tam contra 
venerabiles ecclesias, quarum sacerdotium gerit beatissimus ac religiosissimus episcopus 
patriarcha nostrae pietatis pater acacius, quam ceteras, quae per diversas provincias collocatae 
sunt, nec non et reverentissimos earum antistites seu de iure sacerdotalium creationum seu de 
expulsione cuiusquam episcopi a quolibet illis temporibus facta seu de praerogativa in 
episcoporum concilio vel extra concilium ante alios residendi vel de privilegio metropolitano vel 
patriarch ico sub isdem impiis temporibus, penitus antiquandis, ut cassatis et rescissis, quae per 
huiusmodi sceleratas iussiones aut pragmaticas sanctiones aut constitutiones impias sive formas 
subsecuta sunt, quae a divae recordationis retro principibus ante nostrum imperium et deinceps 
a nostra mansuetudine indulta vel constituta sunt super sanctis ecclesiis et martyriis et religiosis 
episcopis clericis aut monachis, inviolata serventur. 


Sacrosanctam quoque huius religiosissimae civitatis ecclesiam matrem nostrae pietatis et 
christianorum orthodoxae religionis omnium et eiusdem regiae urbis sanctissimam sedem 
privilegia et honores omnes super episcoporum creationibus et iure ante alios residendi et cetera 
omnia, quae ante nostrum imperium vel nobis imperantibus habuisse dignoscitur, habere in 
perpetuum firmiter regiae urbis intuitu iudicamus et sancimus. Imperator Justinianus . Illud, quod 
ex veteribus legibus licet obscure positis a quibusdam attemptabatur , ut donationes super piis 
causis factae, licet minus in actis intimatae sint, tamen valeant, certo et dilucido iure taxamus, 
utin aliis quidem casibus vetera iura super intimandis donationibus intacta maneant: si quis vero 
donationes usque ad quingentos solidos in quibuscumque rebus fecerit vel in sanctam ecclesiam 
vel in xenodochium vel in nosocomium vel in orphanotrophium vel in ptochotrophium vel in ipsos 
pauperes vel in quamcumque civitatem, istae donationes etiam citra actorum confectionem 
convalescant: sin vero amplioris quantitatis donatio sit, excepta scilicet imperiali donatione, non 
aliter valeat, nisi actis intimata fuerit: nulli danda licentia quacumque alia causa quasi pietatis 
iure subnixa praeter eas, quas specialiter exposuimus, introducenda veterum scita super 
intimandis donationibus permutare. 


Sancimus nemini licere sacratissima atque arcana vasa vel vestem ceteraque donaria, quae ad 
divinam religionem necessaria sunt ( cum etiam veteres leges ea, quae iuris divini sunt, humanis 
nexibus non illigari sanxerunt) vel ad venditionem vel hypothecam vel pignus trahere, sed ab his, 
qui haec suscipere ausi fuerint, modis omnibus vindicari tam per religiosissimos episcopos quam 
oeconomos nec non etiam sacrorum vasorum custodes: nullam eis actionem relinquendam vel 
super recipiendo pretio vel fenore exigendo, pro quo res pignoratae sunt, sed omnibus huiusmodi 
actionibus respuendis ad restitutionem earum modis omnibus coartari. Sin autem vel conflata 
sunt vel fuerint vel alio modo immutata vel dispersa, nihilo minus vel ad ipsa corpora vel ad pretia 
eorum exactionem competere sive per in rem sive per condictionem sive per in factum actionem, 

cuius tenor in multis et variis iuris articulis saepe est admissus, excepta videlicet causa captivitatis 
in locis, in quibus hoc (quod abominamur) contigerit. Nam si necessitas fuerit in redemptione 
captivorum, tunc et venditionem praefatarum rerum divinarum et hypothecam et pignorationem 
fieri concedimus, cum non absurdum est animas hominum quibuscumque causis vel vestimentis 
praeferri: hoc obtinente non solum in futuris negotiis, sed etiam in iudiciis pendentibus. 


Sancimus res ad venerabiles ecclesias vel xenones vel monasteria vel ptochotrophia vel 
brephotrophia vel orphanotrophia vel gerontocomia vel si quid aliud tale consortium 
descendentes ex qualicumque curiali liberalitate sive inter vivos sive mortis causa sive in ultimis 
voluntatibus habita lucrativorum inscriptionibus liberas immunesque esse: lege scilicet, quae 
super huiusmodi inscriptionibus posita est, in aliis quidem personis suum robur obtinente, in 
parte autem ecclesiastica vel aliarum domuum, quae piis consortiis deputatae sunt, suum 
vigorem pietatis intuitu mitigante. Cur enim non faciamus discrimen inter res divinas et humanas, 
et quare non competens praerogativa caelesti favori conservetur? Quae oportet non solum in 
casibus, quos futurum tempus creaverit, sed etiam in adhuc pendentibus et iudiciali termino vel 
amicali compositione necdum sopitis obtinere. Ut inter divinum publicumque ius et privata 
commoda competens discretio sit, sancimus, si quis aliquam reliquerit hereditatem vel legatum 
vel fideicommissum vel donationis titulo aliquid dederit vel vendiderit sive sacrosanctis ecclesiis 
sive venerabilibus xenonibus vel ptochiis vel monasteriis masculorum vel virginum vel 
orphanotrophiis vel brephotrophiis vel gerontocomiis nec non iuri civitatum, relictorum vel 
donatorum vel venditorum eis sit longaeva exactio nulla temporis solita praescriptione 
coartanda. 


Sed et si in redemptione captivorum quaedam pecuniae vel res relictae vel legitimo modo 
donatae sunt, et earum exactionem longissimam esse censemus. Et nobis quidem cordi erat nullis 
temporum metis huiusmodi actionem circumcludi. Sed ne videamur in infinitum hanc extendere, 
longissimum vitae hominum tempus eligimus et non aliter eam actionem finiri concedimus, nisi 
centum annorum curricula excesserint: tunc enim tantummodo huiuscemodi exactionem 
evanescere sinimus. Sive itaque memoratis religiosissimis locis vel civitatibus hereditas sive 
legatum sive fideicommissum fuerit relictum, vel donatio vel venditio processerit in 
quibuscumque rebus mobilibus vel immobilibus vel se moventibus, sive pro redemptione 
captivorum quaedam fuerint derelicta vel donata, sit eorum paene perpetua vindicatio et ad 
annos centum secundum quod dictum est extendatur, nulla alia exceptione temporis inhibenda, 
sive contra primas personas sive contra heredes vel successores earum moveatur. In his autem 
omnibus casibus non solum personales actiones damus, sed etiam in rem et hypothecariam 
secundum nostrae tenorem constitutionis, quae legatariis et hypothecarias donavit, et supra 
dictis omnibus unum tantummodo terminum vitae suae imponimus, id est centum metas 
annorum. 


Haec autem omnia observari sancimus in iis casibus, qui vel postea fuerint nati vel iam in 
iudicium deducti sunt. De episcopis et clericis et orphanotrophis et brephotrophis et xenodochis 
et asceteriis et monachis et privilegio eorum et castrensi peculio et de redimendis captivis et de 
nuptiis clericorum vetitis seu permissi. luxta sanctionem, quam dudum meruistis, et vos et 
mancipia vestra nullus novis collationibus obligabit, sed vacatione gaudebitis. Praeterea neque 
hospites suscipietis. Omnis a clericis indebitae conventionis iniuria et iniquae exactionis 
repellatur improbitas nullaque conventio sit circa eos munerum sordidorum. Et cum negotiatores 
ad aliquam praestationem competentem vocantur, ab his universis istiusmodi strepitus 
conquiescat. Si quid enim vel parsimonia vel provisione vel mercatura, honestati tamen conscia, 
congesserint, in usum pauperum atque egentium ministrari oportet aut id, quod ex eorundem 

ergasteriis vel tabernis conquiri potuerit et colligi, collectum id religionis aestiment lucrum. 
Verum etiam hominibus eorundem, qui operam in mercimoniis habent, divi principis, id est nostri 
genitoris, statuta multimoda observatione caverunt, ut idem clerici privilegiis pluribus 
redundarent. Itaque extraordinariorum a praedictis necessitas atque omnis molestia conquiescat. 
Ad parangariarum quoque praestationem non vocentur nec eorundem facultates atque 
substantiae. 


Omnibus clericis huiusmodi praerogativa succurrat, ut coniugia clericorum ac liberi quoque et 
ministeria, id est mares pariter ac feminae, eorumque etiam filii immunes semper ab huiusmodi 
muneribus perseverent. De his clericis, qui praedia possident, sublimis auctoritas tua non solum 
eos aliena iuga nequaquam statuet excusare, sed etiam pro his, quae ab ipsis possidentur, 
eosdem ad pensitanda fiscalia perurgueri. Universos namque clericos possessores dumtaxat 
provinciales pensitationes fiscalium translationesque faciendas recognoscere iubemus. Officiales 
rationales, si exhibitione cursus seu primipili necessitate neglecta, interversa etiam ratione fiscali 
ad clericatus honorem putaverint transeundum, ad priorem condicionem retrahantur. Si vero 
obnoxii ratiociniis vel necessitatibus non sint, sub notione iudicum officiis consentientibus, si id 
probabilis vitae studium postularit, transferantur nec cessionem metuant facultatum.Quod si 
clandestinis artibus putaverint inrependum, duas concedant liberis aut, si proles defuerit, 
propinquis e propria substantia portiones tertiam sibimet retenturi: si vero propinquorum 
necessitudo defuerit, geminae portiones officiis in quibus militant relinquantur, portione tertia 
tantummodo retenta. 


Si quis non dicam rapere, sed attemptare tantum matrimonii iungendi causa sacratissimas 
virgines ausus fuerit, capitali poena ferietur. Presbyteros diaconos subdiaconos atque exorcistas 
et lectores, ostiarios etiam personalium munerum expertes esse praecipimus. Nec honore nec 
legibus episcopus ad testimonium flagitatur. Item dixit: episcopum ad testimonium dicendum 
admitti non decet: nam et persona oneratur et dignitas sacerdotis excepta confunditur. 
Presbyteri citra iniuriam quaestionis testimonium dicant, ita tamen, ut falsa non simulent. Ceteri 
vero clerici, qui eorum gradum vel ordinem sequuntur, si ad testimonium dicendum petiti fuerint, 
prout leges praecipiunt, audiantur. Salva tamen sit litigatoribus falsi actio, si forte presbyteri, qui 
sub nomine superioris loci testimonium dicere citra aliquam corporalem iniuriam sunt praecepti, 
hoc ipso, quod nihil metuant, vera suppresserint. Multo magis etenim poena sunt digni, quibus 
cum plurimum honoris per nostram iussionem delatum est, occulto inveniuntur in crimine. 


Nulla nisi emensis sexaginta annis secundum praeceptum apostoli ad diaconissarum consortium 
transferatur. Si quis in hoc genus sacrilegii proruperit, ut in ecclesias catholicas inruens, 
sacerdotibus et ministris vel ipso cultu locoque importet iniuriae, quod geritur, a provinciae 
rectoribus animadvertatur. Atque ita provinciae moderator sacerdotum et catholicae ecclesiae 
ministrorum, loci quoque ipsius et divini cultus iniuriam capitali in convictos sive confessos reos 
sententia noverit vindicandum nec expectet, ut episcopus iniuriae propriae ultionem deposcat, 
cui sanctitas ignoscendi gloriam dereliquit: sitque cunctis laudabile factas atroces sacerdotibus 
aut ministris iniurias veluti publicum crimen persequi ac de talibus reis ultionem mereri. Quod si 
multitudo violenta civilis apparitionis exsecutione et adminiculo ordinum possessorumve non 
potuerit praesentari, quod se armis aut locorum difficultate tueatur, praesides provinciarum 
etiam militari auxilio per publicas litteras appetito competentem vindicatam tali excessui 
imponere non morentur. Ecclesiis, quae in possessionibus, ut adsolet, diversorum, vicis etiam vel 
quibuslibet locis sunt constitutae, clerici non ex alia possessione vel vico, sed ex eo, ubi ecclesiam 
esse constiterit, ordinentur, ut propriae capitationis onus ac sarcinam recognoscant: ita ut pro 
magnitudine vel celebritate uniuscuiusque vici ecclesiis certus iudicio episcopi clericorum 

numerus ordinetur. Si quis curialis clericus fuerit ordinatus nec statim conventione praemissa 
pristinae condicioni reddatur, is vigore et sollertia iudicantium ad pristinam sortem velut manu 
mox iniecta revocetur. Clericis enim ulterius legem prodesse non patimur, quae cessione 
patrimonii subsecuta decuriones clericos esse non vetabat. 


Si ecclesiae venerabilis privilegia cuiusquam fuerint vel temeritate violata vel dissimulatione 
neglecta, commissum quinque librarum auri condemnatione plectetur. Quicumque residentibus 
sacerdotibus fuerit episcopali loco et nomine detrusus, si aliquid vel contra custodiam vel contra 
quietem publicam moliri fuerit deprehensus rursusque sacerdotium petere, a quo videtur 
expulsus, procul ab ea urbe, quam conturbavit, centum milibus vitam agat. Nec nostra adeat 
secreta nec impetrare rescripta speret, sed etiam impetratis careat: defensoribus etiam eorum 
indignationem subituris. Conventicula illicita extra ecclesiam in privatis aedibus celebrari 
prohibemus, proscriptionis domus periculo imminente, si dominus eius in ea clericos nova ac 
tumultuosa conventicula extra ecclesiam celebrantes susceperit. Quisquis censibus fuerit 
adnotatus, invito agri domino ab omni temperet clericatu, adeo ut etiam, si in eo vico, in quo 
noscitur mansitare, clericus fuerit, sub hac lege religiosum adsumat sacerdotium, ut et 
capitationis sarcinam per ipsum dominum agnoscere compellatur et ruralibus obsequiis quo 
maluerit subrogato fungatur, ea scilicet immunitate indulta, quae certae capitationis venerandis 
ecclesiis relaxatur: nullo contra hanc legem valituro rescripto. 


Placet nostrae clementiae, ut nihil commune clerici cum publicis actibus vel ad curiam 
pertinentibus, cuius corpori non sunt adnexi, habeant. Praeterea eis, qui parabalanin vocantur, 
neque ad quodlibet publicum spectaculum neque ad curiae locum neque ad iudicium accedendi 
licentiam permittimus, nisi forte singuli ob causas proprias et necessitates iudicem adierint 
aliquem lite pulsantes vel ab alio ipsi pulsati vel in communi totius corporis causa syndico 
ordinato: sub ea definitione, ut, si quis eorum haec violaverit et brevibus parabalanin eximatur 
et competenti supplicio subiugetur nec umquam ad eandem sollicitudinem revertatur. 
Parabalanin, qui ad curanda debilium aegra corpora deputantur, sescentos constitui praecipimus, 
ita ut pro arbitrio viri reverentissimi Antistitis Alexandrinae urbis de his, qui ante fuerant et qui 
pro consuetudine curandi gerunt experientiam, sescenti parabalanin ad huiusmodi sollicitudinem 
eligantur, exceptis videlicet honoratis et curialibus. 


Si quis autem ex his naturali sorte fuerit absumptus, alter in eius locum pro voluntate eiusdem 
sacerdotis exceptis honoratis et curialibus subrogetur, ita ut hi sescenti viri reverentissimi 
sacerdotis praeceptis ac dispositionibus obsecundent et sub eius cura consistant: reliquis, quae 
dudum latae legis forma complectitur, super his parabalanin vel de spectaculis vel de iudiciis 
ceterisque sicut iam statutum est custodiendis. Eum, qui probabilem saeculo disciplinam agit, 
decolorari consortio sororiae appellationis non decet. Quicumque igitur cuiuscumque gradus 
sacerdotio fulciuntur vel clericatus honore censentur, extranearum sibi mulierum interdicta 
consortia cognoscant: hac eis tantum facultate concessa, ut matres filias atque germanas intra 
domorum suarum saepta contineant: in his enim nihil scaevi criminis aestimari foedus naturale 
permittit. Illas etiam non relinqui castitatis hortatur adfectio, quae ante sacerdotium maritorum 
legitimum meruere coniugium: neque enim clericis incompetenter adiunctae sunt, quae dignos 
sacerdotio viros sui conversatione fecerunt. Si quis presbyter aut diaconus aut diaconissa aut 
subdiaconus vel cuiuslibet alterius loci clericus aut monachus aut mulier, quae solitariae vitae 
dedita est, nullo condito testamento decesserit nec ei parentes utriusque sexus vel liberi vel si qui 
agnationis cognationisve iure iunguntur vel uxor extiterit, bona, quae ad eum vel ad eam 
pertinuerint, sacrosanctae ecclesiae vel monasterio, cui fuerat destinatus aut destinata, 
omnifariam socientur. 

Exceptis his facultatibus, quas forte censibus adscripti vel iuri patronatus subiecti vel curiali 
condicioni obnoxii clerici vel monachi cuiuscumque sexus relinquunt: nec enim iustum est bona 
seu peculia, quae aut patrono legibus debentur aut domino possessionis, cui quis eorum fuerat 
adscriptus, aut ad curias pro tenore dudum latae constitutionis sub certa forma pertinere 
noscuntur, ab ecclesiis vel monasteriis detineri: actionibus videlicet competenter sacrosanctis 
ecclesiis vel monasteriis reservatis, si quis forte praedictis condicionibus obnoxius aut ex gestis 
negotiis aut ex quibuslibet aliis ecclesiasticis actibus obligatus obierit. Ad similitudinem tam 
episcoporum orthodoxae fidei quam presbyteri et diaconi ii, qui honorario titulo illustrem 
dignitatem consecuti sunt, per substitutos periculo suarum facultatum curiae muneribus 
satisfacere non vetentur. Si qua per calumniam postulatio super criminalibus causis apud 
competentem iudicem deposita exhibitionis causa fuerit sacrosanctae religionis antistitis, 
triginta pondo auri condemnatione publicis calculis inferenda ut percellatur, praecipimus. 


Quin etiam omnia privilegia, quae sacrosanctis ecclesiis confugarum aut clericorum, decanorum 
vel aliorum ecclesiasticorum causa legibus sunt praestita, intacta atque illibata servari. 
Praeterea iubemus, ut omnes clerici atque monachi, qui de suis civitatibus ad hanc almam urbem 
ecclesiastici negotii vel religionis causa proficiscuntur, litteris episcopi, cui unusquisque iter 
faciens obsequitur, muniti adveniant: scituri quod, si citra hanc fiduciam accesserint, sibimet 
imputabunt, quod non clerici vel monachi esse putabuntur. Quoniam venerabilis recordationis 
Flavianus huius Almae urbis episcopus cum venerabili synodo innumerabilium paene sacerdotum, 
qui Chalcedone convenerunt, tanto ac tali decoratus est testimonio, ut Eutyches, qui contra 
senserat, cum scelaeratis dictis suis ab omnibus uno ore damnaretur, aboleatur quidem 
Eutychetis damnosa memoria, Flaviani autem laudabilis recordatio reveletur. Id, quod 
pauperibus testamento vel codicillis relinquitur, non ut incertis personis relictum evanescat, sed 
modis omnibus ratum firmumque consistat. 


Cum clericis in iudicium vocatis pateat episcopalis audientia, volentibus tamen actoribus, si actor 
disceptationem sanctissimi archiepiscopi noluerit experiri, eminentissimae tuae sedis examen 
contra catholicos sub viro reverentissimo archiepiscopo huius urbis clericos constitutos vel contra 
reverentissimum oeconomum tam de ipsius quam de ecclesiasticis negotiis sibimet noverit 
expetendum neque in ullo alio foro vel apud quemquam alterum iudicem eosdem clericos litibus 
inretire et civilibus vel criminalibus negotiis temptet innectere. Memorati autem reverentissimi 
clerici orthodoxarum ecclesiarum, quae sub viro religioso antistite huius inclitae urbis sunt, in 
causa, in qua vel ipsi vel procuratores, quos pro se dederint, sententiarum auctoritate pulsantur, 
exsecutoribus, per quos coeperint conveniri, fideiussorem sacratissimae huius urbis ecclesiae 
oeconomum vel defensorem praebeant, qui usque ad quinquaginta libras auri fideiussor existat. 
Ipse vero reverentissimus oeconomus almae huius urbis ecclesiae lite pulsatus fideiussorem pro 
se non praebeat, utpote qui et aliorum clericorum fideiussor futurus est, sed fidei suae 
committatur. Quod si lis diversorum (excepto reverentissimo oeconomo) clericorum, quae 
agitanda sit, memoratam summam videtur excedere, clericus lite pulsatus det exsecutori pro 
residua quantitate cautionem suam: cui nullum tamen insertum erit iusiurandum, quia 
ecclesiasticis regulis et canone a beatissimis episcopis antiquitus instituto clerici iurare 
prohibentur. 


Statuimus autem, ut exsecutoribus idem reverentissimus oeconomus vel alii diversi clerici sub 
beatissimo archiepiscopo huius splendidissimae civitatis sententiarum tuarum auctoritate 
commoniti solidos duos tantummodo dent pro commonitione sua et pro institutione procuratoris, 
si per eum voluerint litigare. Quod circa alios quoque diversos apparitores eminentiae tuae in his, 
quae ex consuetudine praebentur officio, observari in causis praedictorum clericorum iubemus, 

ut litis sumptus vel expensae a clericis pauciores humanioresve praestentur. Decernimus, ut 
posthac neque monachi aut quicumque alius cuiuslibet status aut fortunae in aedes publicas vel 
in quaecumque loca populi voluptatibus fabricata venerabilem crucem et sanctorum martyrum 
reliquias illicite inferre conentur vel occupare audeant ea, quae vel ad publicas causas vel ad 
populi oblectamenta constructa sunt. Cum enim religiosae aedes non desunt, possunt ibi, 
consultis prius ut oportet religiosissimis episcopis, reliquias martyrum non quorundam 
usurpatione, sed arbitrio reverentissimorum antistitum collocare. Ideo patientiam et modestiam 
suam, quam leges nostrae et publica disciplina et ipsorum monachorum nomen exposcit, 
studiose unusquisque tam monachus quam cuiuslibet alterius professionis retineat et perpetuo 
observare procuret. 


Quisquis emensis militiae suae stipendiis expletisque officiis sive muneribus, quae cuicumque 
condicioni aut consuetudine vel lege debebat, ad consortium se contulerit clericorum et inter 
ministros verae orthodoxae fidei maluerit et elegerit numerari, nullius prorsus sententiae 
acerbitate revocetur nec a dei templis quibus se consecravit inopportunis intentionibus 
abstrahatur, sed isdem beatissimis ministeriis securus permaneat et quietus, ad quae post longi 
laboris lassitudinem ob reliquiae vitae requiem consilio meliore protractus est: his actionibus, si 
quae contra eum eiusque patrimonium legitima intentione competunt, pro iuris ordine 
responsurus: exceptis primipilaribus, quos praeceptis tui culminis et publicis utilitatibus in 
perpetuum esse subiectos sacratissimae constitution is statuta sanxerunt. | Nulli licere 
decernimus, si testamento heres sit institutus seu ab intestato succedat seu fideicommissarius 
vel legatarius inveniatur, dispositionem pii testatoris infringere vel improba mente violare, 
adserendo incertum esse legatum vel fideicommissum, quod redemptioni relinquitur captivorum, 
sed modis omnibus exactum pro voluntate testatoris piae rei negotio proficere. 


Et si quidem testator significaverit, per quem desiderat redemptionem fieri captivorum, is qui 
specialiter designatus est legati seu fideicommissi habeat exigendi licentiam et pro sua 
conscientia votum adimpleat testatoris. Sin autem persona non designata testator absolute 
tantummodo summam legati vel fideicommissi taxaverit, quae debeat memoratae causae 
proficere, vir reverentissimus episcopus illius civitatis, ex qua testator oritur, habeat facultatem 
exigendi, quod huius rei gratia fuerit derelictum, pium defuncti propositum sine ulla cunctatione 
ut convenit impleturus. Cum autem vir religiosissimus episcopus huiusmodi pecunias pio relictas 
arbitrio fuerit consecutus, statim gestis intervenientibus earum quantitatem et tempus quo eas 
susceperit apud rectorem provinciae publicare debebit. Post unius vero anni spatium et numerum 
captivorum et data pro his pretia eum manifestare praecipimus, ut per omnia impleantur tam 
piae deficientium voluntates: ita tamen, ut religiosissimi antistites gratis et sine ullo dispendio 
praedicta gesta conficiant, ne humanitatis obtentu relictae pecuniae iudiciorum dispendiis 
erogentur. 


Quod si testato, qui huiusmodi legatum vel fideicommissum non designata persona reliquit, 
barbarae sit nationis et de eius patria aliqua emerserit ambiguitas, vir reverentissimus episcopus 
civitatis eius, in qua idem testator defunctus est , itidem habeat legati seu fideicommissi 
petitionem defuncti propositum modis omnibus impleturus. Quod si in vico vel in territorio 
testator mortem obierit, illius civitatis vir reverentissimus episcopus exactionem habebit, sub qua 
vicus vel territorium esse dignoscitur. Et ne pium defunctorum propositum improba fraudatorum 
calliditate celetur, quidquid pro huiusmodi causa a testatore relictum fuerit, universi, qui id 
quocumque modo cognoverint, vel in viri clarissimi rectoris provinciae vel in urbis episcopi 
notitiam deferendi habeant liberam facultatem: nec delatoris nomen suspicionemque formident, 

cum fides atque industria eorum tam laude quam honestate non careat ac pariter pietate, cum 
veritatem in publicas aures lucemque deduxerint. 


Si quemquem vel in hac urbe regia vel in ceteris provinciis, quae toto orbe diffusae sunt, ad 
episcopatus gradum provehi deo auctore contigerit, puris hominum mentibus nuda electionis 
conscientia sincero omnium iudicio proferatur. Nemo gradum sacerdotii pretii venalitate 
mercetur: qualiter quisque mereatur, non quantum dare sufficiat aestimetur. Profecto enim quis 
locus tutus et quae causa esse poterit excusata, si veneranda dei templa pecuniis expugnantur? 
quem murum integritati aut vallum fidei providebimus, si auri sacra fames penetralia veneranda 
proserpit? quid denique cautum esse poterit aut securum, si sanctitas incorrupta corrumpitur? 
Cesset altaribus imminere profanus ardor avaritiae et a sacris adytis repellatur piaculare 
flagitium. Ita castus et humilis nostris temporibus eligatur episcopus, ut, locorum quocumque 
pervenerit, omnia vitae propriae integritate purificet. Non pretio, sed precibus ordinetur antistes. 
Tantum ab ambitu debet esse sepositus, ut quaeratur cogendus, rogatus recedat, invitatus 
effugiat. Sola illi suffragetur necessitas excusandi. Profecto enim indignus est sacerdotio, nisi 
fuerit ordinatus invitus, cum sane quisquis hanc sanctam et venerandam antistitis sedem 
pecuniae interventu subiise aut si quis, ut alterum ordinaret vel eligeret, aliquid accepisse 
detegitur, ad instar publici criminis et laesae maiestatis accusatione proposita a gradu sacerdotii 
retrahatur. Nec hoc solum deinceps honore privari, sed perpetuae quoque infamiae damnari 
decernimus, ut eos, quos facinus par coinquinat et aequat, utrosque similis poena comitetur. 


Orphanotrophos huius inclitae urbis nulla subtilitate iuris obsistente eorum quidem qui pupilli 
sunt quasi tutores, adulescentium vero quasi curatores sine ullo fideiussionis gravamine in 
emergentibus causis tam in iudicio quam extra iudicium, ut opus exegerit, ad similitudinem 
tutoris et curatoris personas et negotia eorum, si qua possint habere, defendere ac vindicare 
iubemus: ita videlicet, ut praesentibus publicis personis, id est tabulariis, aut intervenientibus 
gestis in hac quidem inclita urbe apud virum perfectissimum magistrum census, in provinciis vero 
apud moderatores earum vel defensores locorum res eorum eis tradantur, a quibus sunt 
custodiendae: ut, si quas earundem rerum propter fenus forsitan vel aliam urguentem causam 
vel eo quod servari non possunt alienare perspexerint, prius habita aestimatione licebit eis 
alienationis inire contractum, ut pretia eorum quae exinde colliguntur, ab isdem personis 
custodiantur. Huiusmodi autem pium atque religiosum officium pro tempore orphanotrophos ita 
peragere convenit, ut minime ratiociniis tutelaribus seu curationibus obnoxii sint. Grave enim 
atque iniquum est callidis quorundam, si ita contigerit, machinationibus eos vexari, qui propter 
timorem dei a parentibus atque substantiis destitutos minores sustentare ac velut paterna 
adfectione educare festinant. Omnes, qui ubicumque sunt vel posthac fuerint orthodoxae fidei 
sacerdotes et clerici, cuiuscumque gradus sunt, monachi quoque in causis civilibus ex nullius 
penitus maioris minorisve sententia iudicis ad extranea iudicia pertrahantur aut provinciam vel 
locum aut regionem quam habitant exire cogantur. 


Nullus eorum ecclesias vel monasteria propria, quae religionis intuitu habitant, relinquere 
miserabili necessitate iubeatur, sed apud suos iudices ordinarios, hoc est provinciarum rectores, 
locis quibus degunt et ecclesiarum ministeriis obsecundant, omnium contra se agentium 
suscipiant actiones, ut his saltem horis atque temporibus, quibus religiosos viros a turbulenta 
observatione praetorii vacare contigerit cumque eos ad tempus petitorum intentio calumniosa 
laxaverit, ad sua se monasteria et venerabiles ecclesias conferentes sapienti animo, precatione 
sollicita faciliusque de proximo sacrosanctis altaribus obsecundent in suis laribus et domiciliis 
constituti. In hac autem regia urbe si quando cuiuscumque rei causa episcopos vel presbyteros 
ceterosque clericos, qui sacrosanctis ecclesiis obsequuntur, sive monachos ex aliis quibuscumque 

provinciis contigerit reperiri, quos tamen in litem quisquam vocare voluerit, in nullo alio sit licitum 
memoratos cuiquam pulsare iudicio, nisi in tuae sublimatis dumtaxat examine, ubi eis et 
beatitudinis honor debitus reservetur et oratorum adfluens in defensionibus copia large 
praestetur. 


Praeterea cum in provinciis ex eius qui regit provinciam fuerint sententia vel interlocutione 
conventi sive illi sacerdotes seu cuiuscumque gradus clerici sive monachi habeantur, dummodo 
approbentur orthodoxi, qui in propriis causis contractibusve pulsantur non alios quam ecclesiae 
propriae defensores seu quos oeconomos appellant fideiussores praebeant, ne, dum exsecutoris 
pertinax et avara protervitas extraneos fideiussores flagitat, multiglex innoxiae paupertati 
infligatur incommodum. In hac autem regia urbe inventi ex quacumque provincia venientes, cum 
in tuae amplitudinis iudicio, quod eis solum delegavimus, lite pulsati fuerint, reverentissimi 
orthodoxae fidei sacerdotes certe oeconomi aut ecclesiae defensores seu clerici in causis civilibus 
suis sive ecclesiasticis nulla praebendi fideiussoris molestentur iniuria, sed aut vicariis 
fideiussionibus contradantur, quas tamen stipulationum sollemnis cautela vallaverit, aut 
cautionibus et professioni propriae ac facultatum suarum obligationibus committantur. 


Hoc nihilo minus observando, ut in causis ecclesiasticis nullum alium conveniri fas sit nisi eum, 
quem dispensatorem pauperum, id est oeconomum ecclesiae, episcopi tractatus elegerit (hunc 
enim sine dubio a sacerdote convenit ordinari) : quem tamen conventum defensoris ecclesiae 
fidei committi praecipimus. Exsecutoribus in minoribus quidem iudiciis omnibus in ipsa 
conventione sacerdotum seu clericorum non amplius quam unum semissem aut sperantibus aut 
etiam audentibus accipere. Si vero apparitor tuae magnitudinis ex sententia tuae sedis 
amplissimae in provincia degentes eos monuerit, iubemus non amplius eum quam duos solidos 
sportularum nomine percipere. In hac vero urbe magnifica idem apparitor tuae magnitudinis uno 
aureo sportularum gratia a provincialibus clericis contentus sit, quantaelibet summae qui 
conventus fuerit exponatur obnoxius. 


Praeterea nullus exsecutor vexare contumeliis clericos ullos, nullis impulsionibus molestare, nullis 
exprobrare conviciis aut corporalibus iniuriis fatigare conetur: his, qui huiusmodi aliquid adgressi 
fuerint, post amissionem cinguli et patrimonii ultima protinus animadversione plectendis. 
Privilegiis sane singulis quibuscumque sacrosanctis ecclesiis orthodoxae fidei, xenodochiis sive 
ptochiis tam generaliter quam specialiter attributis perpetuo reservandis, nullis eas earumque 
sacerdotes aut clericos cuiuslibet gradus aut monachos vel ptochos aut xenodochos orthodoxae 
fidei deputatos extraordinariis muneribus praecipimus praegravari. Eas enim sarcinas oneris, 
quas plerisque personis diversa ratione remittimus, imponi beatissimis viris nostro saeculo 
inconveniens esse iudicamus. 


Praeterea ne cui temeritas sua lucrativa concedatur et ut impudens calumniantium refrenetur 
audacia, iubemus, quotiens ii, qui sacerdotes seu clericos seu monachos ceterosque superius 
designatos vel in tuae magnitudinis examine vel in provinciali iudicio proposita actione 
convenerint, si causa cognita convicti fuerint sine iusta eos et legitima petitione pulsasse, omnes 
eis legitimas expensas sumptusque, quos ab exordio coeptae controversiae ipsorum vitio 
tolerasse eos constiterit, redhibere cogantur, ut hac saltem censurae iustissimae formidine 
revocati improbis adsidue conflictationibus occupati adquiescant se iam sopitis clamoribus 
iurgiorum magistra deinceps necessitate retinere. 


Sacrosanctae orthodoxae fidei episcopi atque presbyteri, diaconi quoque, qui semel probatis 
moribus integritate castissima ad hunc gradum meruerint pervenire, ea, quaecumque in eodem 
clericatus gradu locoque viventes adquirere et habere potuerint, etiamsi in patris avique aut 

proavi potestate constituti sunt et adhuc superstites habentur, tamquam bona propria vindicent: 
de his, si quando eis libitum fuerit, testandi vel donandi vel quolibet alio titulo alienandi libera 
facultate concessa, ut ea bona quoquo tempore numquam fratribus vel sororibus aut ex his 
genitis conferantur, sed ad eorum filios posteros et quoscumque extraneos heredes perveniant 
nec a patribus avis aut proavis, sed ab ipsorum liberis tamquam praecipua vindicentur, certe his 
procedant, quibus ipsi id peculium vel inter vivos alienatione habita vel mortis tempore ultima et 
vere cognita voluntate concesserint. 


Omnia privilegia, quae a retro principibus aut a nostra serenitate vel iudiciariis dispositionibus 
aut liberalitatibus pro singulis quibuscumque temporibus vel consuetudine sive circa ius 
metatorum sive in aliis quibuslibet rebus praestita sunt orphanotrophio sive asceteriis vel 
ecclesiis aut ptochiis seu xenodochiis aut monasteriis atque ceteris hominibus etiam ac rebus 
iuris eorum ad curam niconis viri religiosissimi presbyteri et orphanotrophi vel ad eos, qui post 
eum loco eius successerint, pertinentibus ad similitudinem zotici beatissimae memoriae, qui prius 
huiusmodi pietatis officium invenisse dicitur, per hanc pragmaticam sanctionem firma 
illibataque in perpetuum custodiri decernimus. Valde etenim hoc videtur esse necessarium, cum 
exinde sustentatio vel educatio orphanis atque egenis et usibus ecclesiasticis vel ptochiis vel 
asceteriis comparetur. 


Domus etiam aliasque res superius nominatas ad curam memorati viri pertinentes vel 
postmodum quolibet modo ad eius sollicitudinem vel qui post eum ad eiusdem orphanotrophii 
curam vocati fuerint perventuras ad instar maioris venerabilis ecclesiae huius inclitae urbis 
omnibus privilegiis, quae eadem sancta ecclesia vel nunc adipiscitur vel postea merebitur, 
perpetuo potiri pietatis intuitu decernimus. lubemus adscripticiorum creationes secundum 
veterem constitutionem, nisi dominorum possessionum, unde oriundi sunt, evidens concurrerit 
consensus, nullius penitus esse momenti, sed isdem fundorum dominis, qui faciendae creationi 
non sicut dictum est evidenter consenserint, ius proprium ad similitudinem ceterorum colonorum 
in suos adscripticios exercendi, tamquam si nulla creatio intercessisset, tribui facultatem. 
Idemque hoc super illis quoque agricolis decernimus observari, qui cum essent adscripticiae 
nexibus condicionis conscripti, solitariam vitam videlicet appetentes quibuslibet sese monasteriis 
contra voluntatem dominorum fundorum duxerint offerendos. 


Servos sane sociari clericorum consortiis volentibus quoque et consentientibus dominis modis 
omnibus prohibemus, cum liceat eorum dominis, data servis prius libertate licitum eis ad 
suscipiendos honores clericorum iter, si hoc voluerint, aperire. (Omnes praeterea virorum 
clarissimorum provincias moderantium sententiis absque ulla privilegii differentia ( qui tamen 
praesidali iurisdictioni subiecti sunt, sive episcopi vel quilibet clerici aut monachi aut cuiuslibet 
sint condicionis) pariter respondere decernimus: nulla in posterum viris clarissimis provinciarum 
rectoribus ad loca, in quibus incusatae personae consistunt, perveniendi necessitate penitus 
imponenda, cum non solum legibus, verum etiam naturali quoque iuri conveniat, quos res 
exegerit, iudicialibus ad iudicium vocari sententiis, non ipsos iudices, quod dici etiam iniustum 
est, ad subiectos deduci, sed per datos ab his iudices causae examinationem in locis ubi incusati 
degunt procedere. Servis, si dominorum fuerint voluntate muniti, solitariam vitam participandi 
licentia non denegetur, dum tamen eorum domini non ignorent, quod, si servis suis ad 
monasteriorum cultum migrandi tribuerint facultatem, eorundem servorum dominio, donec 
idem servi in eodem monachorum habitu duraverint, spoliandos: alioquin si relicta forte vita 
solitaria ad aliam se condicionem transtulerint, certum est eos ad servitutis iugum, quam 
monachicae professionis cultu evaserant, reversuros. 

Repetita promulgatione non solum iudices quorumlibet tribunalium, verum etiam defensores 
ecclesiarum huius almae urbis, quos turpissimum insinuandi ultimas deficientium voluntates 
genus irrepserat, praemonendos censemus, ne rem attingant, quae nemini prorsus omnium 
secundum constitutionum praecepta quam census magistro competit. Absurdum etenim clericis 
est, immo etiam opprobrium, si peritos se velint disceptationum esse forensium: feriendis 
temeratoribus huius sanctionis poena quinquaginta librarum auri. Si quis ad declinandam legem 
Falcidiam, cum desiderat totam suam substantiam pro redemptione captivorum relinquere, eos 
ipsos captivos scripserit heredes, ne videatur quasi incertis personis heredibus institutis iudicium 
suum oppugnandum reliquisse, sancimus huius talem institutionem pietatis intuitu valere et non 
esse respuendam. 


Sed et si pauperes quidam scripserit heredes et non inveniatur certum ptochium vel certae 
ecclesiae pauperes, de quibus testator cogitaverit, sed hic incerto vocabulo pauperes fuerint 
heredes instituti, simili modo et huiusmodi institutionem valere decernimus. Et si quidem 
captivos scripserit heredes, civitatis, in qua testator larem fovere ac degere noscitur, episcopus 
et oeconomus hereditatem suscipiant et omnimodo in redemptione captivorum procedat 
hereditas sive per annuos reditus sive per venditionem mobilium seu se moventium rerum: nullo 
penitus ex hoc lucro vel oeconomo vel episcopo vel sacrosanctae ecclesiae relinquendo. Si enim 
propter hoc a speciali herede recessum est, ut non falcidiae ratio inducatur, quomodo ferendum 
est hoc, quod in sacro venit, per falcidiam vel aliam occasionem minui? Ubi autem indiscrete 
pauperes scripti sunt heredes, ibi xenonem eius civitatis omnimodo hereditatem nancisci et per 
xenodochum in aegrotantes fieri patrimonii distributionem, secundum quod in captivis 
constituimus: vel per redituum annalium erogationem vel per venditionem rerum mobilium vel 
se moventium, ut ex his res immobiles comparentur et annuus victus aegrotantibus accedat. Quis 
enim pauperior est hominibus, qui et inopia tenti sunt et in xenonem repositi et suis corporibus 
laborantes necessarium victum sibi non possunt adferre? 


Licentia omnimodo danda et in priore et in secunda specie et actionem movere et debita exigere, 
ut in captivos vel in aegrotantes consumantur. Si enim heredum eis et ius et nomen dedimus, sine 
Falcidiae tamen legis emolumento, necesse est eos et debita exigere et creditoribus respondere. 
Sin autem ampliores in civitate xenones vel ptochia sint, ne incerta videatur pecuniarum datio, 
tunc ei xenoni vel ptochio, qui pauperior esse dignoscitur, easdem res vel pecunias adsignari: hoc 
videlicet discutiendo a viro reverentissimo locorum antistite et sub eo constitutis clericis. Sin 
autem nullus xenon in civitate inveniatur, tunc secundum de captivis sanctionem pro tempore 
oeconomus sacrosanctae ecclesiae vel episcopus hereditatem accipiat et sine Falcidiae ratione 
pauperibus, qui in civitate sunt vel penitus mendicantes vel alia sustentatione egentes, eaedem 
pecuniae distribuantur. Haec tamen omnia locum habere sancimus, quando non certi xenonis vel 
certi ptochii vel certae ecclesiae nominatio a testatore subsecuta est, sed incertus est eius sensus. 
Sin autem in personam certam vel in certam venerabilem domum respexit, ei tantummodo 
hereditatem vel legatum competere sancimus, nulla Falcidia nec in hac parte intercedente. In 
omnibus autem hiusmodi casibus caelestes iracundias sacrosanctarum rerum administratores 
expectent, si qualecumque lucrum ex huiusmodi gubernationibus sibi adquisierint vel si hoc 
committi ab alio senserint et non gravissima poena et interminatione quod perperam factum est 
studeant corrigere. 


Cum lege Leoniana viris reverentissimis episcopis et presbyteris et diaconis peculium habere 
quasi castrense concessum est, eo addito, ut in ipso testari possint, dubitabatur, si huiusmodi 
testamenta debent de inofficiosi querella expugnari, cum de omnibus personis, quae huiusmodi 
peculia meruerunt, eadem fuerat quaestio exorta. Sancimus itaque viris reverentissimis episcopis 

et presbyteris et diaconis, qui tale peculium ( id est quasi castrense) possident, super his 
tantummodo rebus, quae quasi castrensis peculii sunt, non solum ultima condere secundum 
leges tamen elogia licere, quod ex Leoniana constitutione descendit, sed etiam eorum ultimas 
voluntates, super his tantummodo habitas, de inofficiosi querellae minime subiacere. Si quis in 
conscribendo instrumento sese confessus fuerit non usurum fori praescriptione propter 
sacerdotii praerogativam, sancimus non licere ei adversus sua pacta venire et contrahentes 
decipere, cum regula est iuris antiqui omnes licentiam habere his quae pro se introducta sunt 
renuntiare. Quam generalem legem in omnibus casibus obtinere sancimus, qui necdum per 
iudicialem sententiam vel amicalem conventionem sopiti sunt. Generaliter sancimus omnes viros 
reverentissimos episcopos nec non presbyteros seu diaconos et subdiaconos et praecipue 
monachos, licet non sint clerici, immunitatem ipso iure omnes habere tutelae sive 
testamentariae sive legitimae sive dativae: et non solum tutelae esse eos expertes, sed etiam 
curae, non solum pupillorum et adultorum, sed et furiosi et muti et surdi et aliarum personarum, 
quibus tutores vel curatores a veteribus legibus dantur. 


Eos tamen clericos et monachos huiusmodi habere beneficium sancimus, qui ad sacrosanctas 
ecclesias vel monasteria permanent, non devagantes neque circa divina ministeria desides, cum 
propter hoc ipsum beneficium eis indulgemus, ut aliis omnibus derelictis dei omnipotentis 
inhaereant ministeriis. Et hoc non solum in vetere Roma vel in hac regia civitate, sed in omni 
terra, ubicumque christianorum nomen colitur, obtinere sancimus. | Raptores virginum vel 
viduarum vel diaconissarum, quae deo fuerint dedicatae, pessima criminum peccantes capitis 
supplicio plectendos fuisse decernimus, quod non solum ad iniuriam hominum, sed ad ipsius 
omnipotentis dei inreverentiam committitur. Qui itaque huiusmodi crimen commiserint et qui eis 
auxilium tempore invasionis praebuerint, ubi inventi fuerint in ipsa rapina et adhuc flagrante 
crimine comprehensi a parentibus sanctimonialium virginum vel viduarum vel diaconissarum aut 
earum consanguineis vel tutoribus seu curatoribus, convicti interficiantur. 


Sin autem post commissum tam detestabile crimen aut potentatu raptor se defendere aut fuga 
evadere potuerit, in hac quidem regia urbe tam viri excelsi praefecti praetorio quam vir 
gloriosissimus praefectus urbis, in provinciis autem tam viri eminentissimi praefecti praetorio per 
Illyricum quam magistri militum per diversas nostri orbis regiones nec non viri spectabiles 
praefectus Aegypti et vicarii et proconsules et nihilo minus viri spectabiles duces et viri clarissimi 
rectores provinciarum nec non alii cuiuslibet ordines iudices, qui in locis inventi fuerint, simile 
studium cum magna sollicitudine adhibeant, ut eos possint comprehendere et comprehensos in 
tali crimine post legitimas et iuri cognitas probationes sine fori praescriptione durissimis poenis 
adficiant et mortis condemnent supplicio. 


Bona autem eorum, si hoc commissum fuerit vel in sanctimonialem virginem, quae in asceterio 
vel monasterio degit, sive eadem virgo diaconissa constituta sit sive non, eidem monasterio vel 
asceterio, ubi consecrata est, addicentur, ut ex his rebus et ipsa solacium habeat, dum vivit, 
sufficiens et res omnes sacrosanctum asceterium seu monasterium pleno habeat dominio. Sin 
autem diaconissa cuiuscumque ecclesiae sit, in nullo autem monasterio vel asceterio constituta 
est, sed per se degit, raptoris eius substantia ecclesiae, cuius diaconissa est, adsignetur, ut ex his 
facultatibus ipsa quidem usum fructum, dum superest, ab eadem ecclesia consequatur, ecclesia 
vero omnem proprietatem et plenam possessionem earundem rerum nostro habeat beneficio: 
nemine vel iudice vel alia quacumque persona hoc audente contemnere. 


Poenas autem, quas praediximus, id est mortis et bonorum amissionis, constituimus non tantum 
adversus raptores, sed etiam contra eos, qui hos comitati in ipsa invasione et rapina fuerint. 
Ceteros autem omnes, qui conscii et ministri huiusmodi criminis reperti et convicti fuerint vel eos 

susceperint vel quamcumque opem eis intulerint, sive masculi sive feminae sunt, cuiuscumque 
condicionis vel gradus vel dignitatis, poenae tantummodo capitali subicimus, ut huic poenae 
omnes subiaceant, sive volentibus sive nolentibus sanctimonialibus virginibus seu aliis supra 
dictis mulieribus tale facinus fuerit perpetratum. Deo nobis auxilium praebente omnia, quae pro 
honore sanctae catholicae ecclesiae ad dei placitum fieri properamus, legibus constituere et 
operibus adimplere desideramus. Et iam quidem multa cum eius auxilio statuimus, quae 
ecclesiasticae doctrinae statui conveniunt, in praesenti autem hoc pia deliberatione duximus 
corrigendum, quod hactenus contra dei timorem fiebat.Cognitum etenim nobis est, quod, si quis 
sponsus vel sponsa post datas aut acceptas arras voluisset se divino deputare servitio et a 
saeculari conversatione recedere ac sanctimonialem vitam vivere atque in dei timore permanere, 
compellebatur vir quidem ea quae arrarum nomine dederat amittere, sponsa vero duplum id 
quod acceperat reddere. Quod nostrae mansuetudini satis religioni esse contrarium visum est. 


Unde per praesentem legem in perpetuum valituram iubemus, ut, si quis sponsus vel sponsa 
desideraverit saeculi istius vitam contemnens in sanctimonialium conversatione vivere, sponsus 
quidem omnia, quae arrarum nomine futuri causa coniugii dedisset, sine ulla imminutione 
recipiat, sponsa autem non duplum, sicut hactenus, sed hoc tantum sponso restituat, quod 
arrarum acceperat nomine, et nihil amplius reddere compellatur, nisi quod probata fuerit 
accepisse. Nam et maritis et uxoribus qui saeculo renuntiant iam anteriore lege a nobis provisum 
est, ut, sive maritus sive uxor religionis causa a coniugio recesserit et solitariam vitam elegerit, 
unusquisque eorum res suas recipiat, quas vel pro dote vel ante nuptias donatione praestiterat, 
et hoc tantummodo lucri nomine consequatur ab eo qui solitariam vitam elegerit, quod debuit 
legitime vel ex pacto per casum mortis exigere. Hoc etiam cognitum nobis correctione nostra 
dignum esse iudicamus, ut, si quis in parentium potestate constitutus vel constituta vel forsitan 
huiusmodi iure absolutus vel absoluta elegerit se vel monasterio vel clero sociare et reliquum 
vitae suae tempus sanctimonialiter degere voluerit, non liceat parentibus vel easdem personas 
quocumque modo abstrahere vel propter hanc tantummodo causam quasi ingratum a sua 
hereditate vel successione repellere, sed necesse sit eis omnimodo, cum ultimam voluntatem 
suam sive per scripturam sive alio legitimo modo conficiant, quartam quidem portionem 
secundum leges nostras eis relinquere; sin autem amplius voluerit largiri, hoc eius voluntati 
concedimus. 


Sin vero ultimam voluntatem parentes neque testamento neque alio ultimo elogio declarasse 
monstrati fuerint, omnem parentium substantiam heredes, quibus ab intestato competit, 
secundum leges nostras sibi defendant: nullo eis impedimento ex sanctimoniali conversatione 
generando, sive soli sive cum aliis ad successionem vocantur. Huius perpetuae nostrae legis 
beneficia eos volumus obtinere, qui in monasterio vel clericatu perseveraverint. Nam si qui eorum, 
de quibus praesentem legem posuimus, sanctimonialem vitam elegerint, ad saecularem autem 
conservationem remeaverint, iubemus omnes eorum res ad iura eius ecclesiae vel monasterii a 
quo recesserint pertinere. His ita dispositis repetita lege iubemus, ut nullus iudaeus vel paganus 
vel haereticus servos christianos habeat. Quod si inventi in tali reatu fuerint, sancimus servos 
modis omnibus liberos esse secundum anteriorem nostrarum legum tenorem. In praesenti autem 
hoc amplius decernimus, ut, si suis de praedictis iudaeis vel paganis vel haereticis habuerit servos 
nondum catholicae fidei sanctissimis mysteriis imbutos, et praedicti servi desideraverint ad 
orthodoxam fidem venire, postquam catholicae ecclesiae sociati fuerint, in libertatem modis 
omnibus ex praesenti lege eripiantur: et eos tam iudices provinciarum quam sacrosanctae 
ecclesiae defensores nec non beatissimi episcopi defendant, nihil pro eorum pretio penitus 
accipientibus dominis. 

Quod si forte posthac etiam ipsi domini eorum ad orthodoxam fidem conversi fuerint, non liceat 
eis ad servitutem reducere illos, qui eos ad fidem orthodoxam praecesserunt: sed si quis talia 
usurpaverit, poenis gravissimis subiacebit. Haec igitur omnia, quae pietatis intuitu nostra sanxit 
aeternitas, omnes iudices et religiosissimi antistites sive Africanae dioeceseos, in qua maxime 
huiusmodi vitia frequentari cognovimus, sive aliarum provinciarum naviter et studiosissime 
observare procurent. Nam contemptores non solum pecuniaria multa, sed et capitis supplicio 
ferientur. De episcopali audientia et de diversis capitulis, quae ad ius curamque et reverentiam 
pontificalem pertinent. Negotiatores, si qui ad domum nostram pertinent, ne commodum 
mercandi videantur excedere, christianos, quibus verus cultus est, adiuvare pauperes et positos 
in necessitate provideant. Si clericus ante definitivam sententiam frustratoriae dilationis causa 
ad appellationis auxilium convolaverit, multam quinquaginta librarum argenti, quam contra 
huiusmodi appellatores sanctio generalis imponit, cogatur expendere. Hoc autem non fisco 
nostro volumus accedere, sed pauperibus fideliter erogari. Nemo deinceps tardiores fortassis 
adfatus nostrae perennitatis expectet: exsequantur iudices, quod indulgere consuevimus. Ubi 
primum dies paschalis extiterit, nullum teneat carcer inclusum, omnium vincula solvantur. 


Sed ab his secernimus eos, quibus contaminari potius gaudia laetitiamque communem, si 
dimittantur, animadvertimus. Quis enim sacrilego diebus sanctis indulgeat? quis adultero vel 
stupri vel incesti reo tempore castitatis ignoscat? quis non raptorem virginis in summa quiete et 
gaudio communi persequatur instantius? Nullam accipiat requiem vinculorum, qui quiescere 
sepultos quadam sceleris immanitate non sinit: patiatur tormenta veneficus, maleficus, 
adulterator violatorque monetae: homicida et parricida quod fecit semper expectet: reus etiam 
maiestatis de domino, adversus quem talia molitus est, veniam sperare non debet. His ergo tali 
quoque sub absolutione damnatis indultum nostrae serenitatis eo praecepti fine concludimus, ut 
remissionem veniae crimina nisi semel commissa non habeant, ne in eos liberalitatis augustae 
referatur humanitas, qui impunitatem veteris admissi non emendationi potius quam 
consuetudini deputarunt. Mimae et quae lidibrio corporis sui quaestum faciunt publice habitu 
earum virginum, quae deo dicatae sunt, non utantur. Archigerontes et dioecetae ergasiotanorum 
non nisi christiani dirigantur. Quod officium tuum sollicite observet excubiis. Addictos supplicio 
et pro criminum immanitate damnatos nulli clericorum vel monachorum, eorum etiam, quos 
synoditas vocant, per vim atque usurpationem vindicare liceat ac tenere, sed reos ad locum 
poenae sub prosecutione pergentes nullus teneat aut defendat. 


Sed sciat se cognitor triginta librarum auri multa, primates officii capitali esse sententia feriendos, 
nisi usurpatio ista aut protinus vindicetur aut, si tanta clericorum aut monachorum audacia est, 
ut bellum potius quam iudicium futurum esse existimetur, ad clementiam nostram commissa 
referantur, ut nostro arbitrio mox severior ultio procedat. Ad episcoporum sane culpam ut cetera 
redundabit, si quid forte in ea parte regionis, in qua ipsi populos christianae religionis doctrinae 
insinuatione moderantur, ex his, quae fieri hac lege prohibuimus a monachis perpetratum esse 
cognoverint nec vindicaverint. Quibus in causa criminali humanitatis consideratione, si tempora 
suffragantur, interponendae provocationis copiam non negamus. Si qui ex consensu apud sacrae 
legis antistitem litigare voluerint, non vetabuntur, sed experientur illius ( in civili dumtaxat 
negotio) arbitri more residentis sponte iudicium. Quod his obesse non poterit nec debebit, quos 
ad praedicti cognitoris examen conventos potius afuisse quam sponte venisse constiterit. 
Episcopale iudicium sit ratum omnibus, qui se audiri a sacerdotibus elegerint, eamque illorum 
iudicationi adhibendam esse reverentiam, quam vestris referre necesse est potestatibus, a 
quibus non licet provocare. Per iudicium quoque officia, ne sit cassa episcopalis cognitio, 
definitioni exsecutio tribuatur. 

ludices dominicis diebus productos reos e custodia carcerali videant interrogent , ne his 
humanitas clausis per corruptos carcerum custodes negetur: victualem substantiam non 
habentibus faciant ministrare libellis duobus aut tribus diurnis vel quot existimaverint 
commentarienses decretis, quorum sumptibus proficiant alimoniae pauperum: quos ad lavacrum 
sub fida custodia duci oportet. Multa iudicibus viginti librarum auri et officiis eorum eiusdem 
ponderis constituta, ordinibus quoque trium librarum auri multa proposita, si saluberrima 
statuta contempserint. Nec deerit antistitum christianae religionis cura laudabilis, quae ad 
observationem constituti iudicis hanc ingerat monitionem. Mathematicos, si non parati sint 
codicibus erroris proprii sub oculis episcoporum incendio concrematis catholicae religionis cultui 
fidem tradere numquam ad errorem praeteritum redituri, non solum urbe Roma, sed etiam 
omnibus civitatibus pelli decernimus. Qui si hoc non fecerint et contra clementiae nostrae salubre 
constitutum in civitatibus fuerint comprehensi vel secreta erroris sui et professionis insinuaverint, 
deportationis poenam excipiant. Christianos proximorum locorum volumus sollicitudinem gerere, 
ut Romanos captivos qui reversi fuerint nemo teneat, nemo iniuriis aut damnis adficiat. 


Si lenones patres vel domini suis filiabus vel ancillis peccandi necessitatem imposuerint, liceat 
filiabus vel ancillis episcoporum implorato suffragio omni miseriarum necessitate absolvi. 
Decernimus, ut, quicumque catholicarum ecclesiarum, quae sub viro religiosissimo archiepiscopo 
huius almae urbis sunt, reverentissimum oeconomum sive de ecclesiasticis sive de propriis et ad 
ipsum solum pertinentibus causis vel quemcumque alterum earundem ecclesiarum clericum 
aliqua voluerit lite pulsare, apud memoratum beatissimum archiepiscopum causam dicat in 
negotiis audiendis fidem ac sinceritatem geminam praebiturum et sacerdotis et iudicis. 
Volentibus tamen actoribus pateat episcopale iudicium. Ac nullus, qui huiuscemodi intendit in 
sacrosanctas ecclesias vel praedictos clericos actionem, ad religiosissimum antistitem 
cognitorem ducatur invitus. Nemo vel in foro magnitudinis tuae vel in provinciali iudicio vel apud 
quemquam iudicem accedat ad togatorum consortium, nisi sacrosanctis catholicae religionis 
fuerit imbutus mysteriis. Sin autem aliquid quoquo modo vel quadam machinatione factum vel 
attemptatum fuerit, officium quidem sublimitatis tuae centum librarum auri iacturam pro 
condemnatione sustineat, idem vero, quicumque ausus fuerit contra providum nostrae 
serenitatis decretum officium advocationis per subreptionem adripere et prohibitum patrocinium 
praestiterit, advocationis officio remotus stilum proscriptionis atque perpetui exilii specialiter 
sustinebit: scituris etiam provinciarum rectoribus, quod is, sub cuius administratione aliquid huiu 
smodi fuerit attemptatum, partis bonorum dimidiae proscriptionem et poenam exilii per 
quinquennium sustinebit. 


Si legibus prohibitae non sint speratae nuptiae et post arras sponsalicias sponsa coniugium 
sponsi propter religionis diversitatem recusaverit, si quidem probatum fuerit ante datas easdem 
arras sponsalicias hoc idem mulierem vel parentes eius cognovisse, sibi debeant imputare. Si vero 
horum ignari sponsalicias arras susceperint vel post arras datas talis causa paenitentiae 
intercesserit, isdem tantummodo redditis super alterius simpli poena liberi custodiantur. Quod 
simili modo etiam de sponsis super recipiendis nec ne arris praestitis custodiri censemus. lIubemus 
eos tantummodo ad defensorum curam peragendam ordinari, qui sacrosanctis orthodoxae 
religionis imbuti mysteriis hoc imprimis sub gestorum testificatione, praesente quoque 
religiosissimo fidei orthodoxae antistite, per depositiones cum sacramenti religione celebrandas 
patefecerint. Ita enim eos praecipimus ordinari, ut reverentissimorum episcoporum nec non 
clericorum et honoratorum ac possessorum et curialium decreto constituantur. Si praesens 
quidem sit, qui pecuniam numerasse vel alias res dedisse scriptus est, aliquam vero 
administrationem in provinciis gerat, ut difficile esse videatur denuntiationem eidem non 
numeratae pecuniae mittere, licentiam damus ei, qui memorata exceptione uti velit, alios iudices 

adire et per eos manifestare, cui exceptionem huiusmodi obicit, factam a se super non numerata 
pecunia querellam esse. Quod si non sit alius administrator civilis vel militaris vel per aliquam 
causam difficile sit ei qui memoratam querellam opponit adire eum et ea quae dicta sunt facere, 
licentiam damus et per virum reverentissimum episcopum eandem suam exceptionem creditori 
manifestare et ita tempus statutum interrumpere. Quod etiam in exceptione non numeratae 
dotis locum habere receptum est. 


Nemini licere volumus, sive ab ingenuis genitoribus puer parvulus procreatus sive a libertina 
progenie sive servili condicione maculatus expositus sit, eum puerum in suum dominium 
vindicare sive nomine dominii sive adscripticiae sive colonariae condicionis: sed neque his, qui 
eos nutriendos sustulerunt, licentiam concedi penitus ( cum quadam distinctione) eos tollere: sed 
nullo discrimine habito ii, qui ab huiusmodi hominibus educati vel nutriti vel aucti sunt, liberi et 
ingenui appareant et sibi adquirant et in posteritatem suam vel extraneos heredes omnia quae 
habuerint, quo modo voluerint, transmittant. Haec observantibus non solum praesidibus 
provinciarum, sed etiam viris religiosissimis episcopis. De creationibus curatorum, qui furiosis 
utriusque sexus dantur, necesse nobis visum est constituere, quemadmodum eas celebrari 
oportet. Et si quidem pater curatorem furioso vel furiosae in ultimo elogio heredibus institutis 
vel exheredatis dederit ( ubi et fideiussionem cessare necesse est paterno testimonio pro 
satisdatione sufficiente), ipse qui datus est ad curationem perveniat, ita tamen, ut in provinciis 
apud praesides earum, praesente eis tam viro religiosissimo locorum antistite quam tribus 
primatibus, actis intervenientibus, tactis sacrosanctis scripturis depromat omnia se recte cum 
utilitate furiosi gerere neque praetermittere, quae utilia furioso esse putaverit, neque admittere, 
quae non utilia esse existimaverit: et inventario cum omni subtilitate publice conscripto res 
suscipiat et eas secundum sui opinionem disponat sub hypotheca rerum ad eum pertinentium, 
ad similitudinem tutorum et adulti curatorum. 


Sin autem testamentum quidem parens non confecerit, lex autem curatorem utpote adgnatum 
vocaverit vel eo cessante aut non idoneo forsitan existente ex iudiciali electione curatorem ei 
dare necesse fuerit, tunc scilicet et in provinciis apud praesidem cuiuscumque provinciae et virum 
religiosissimum episcopum civitatis nec non tres primates creatio procedat, ita ut, si quidem 
curator substantiam idoneam possidet et sufficientem ad fidem gubernationis, et sine aliqua 
satisdatione nominatio eius procedat. Sin autem non talis eius census inveniatur, tunc et 
fideiussio in quantum possibile est ab eo exploretur. Creatione omnimodo sacrosanctis scripturis 
propositis in omni causa celebranda, ipso autem curatore, cuiuscumque substantiae vel 
dignitatis est, praefatum sacramentum pro utiliter rebus gerendis praestante et inventarium 
publice conscribente et hypotheca rerum curatoris modis omnibus adhibenda, quatenus possint 
undique res furiosi utiliter gubernari. Tam dementis quam furiosi liberi cuiuscumque sexus 
possunt legitimas contrahere nuptias, tam dote quam ante nuptias donatione a curatore eorum 
praestanda: aestimatione tamen in hac quidem regia urbe excellentissimi praefecti urbis, in 
provinciis autem virorum clarissimorum earum praesidum vel locorum antistitum tam opinione 
personae quam moderatione dotis et ante nuptias donationis statuenda, praesentibus tam 
curatoribus dementis quam furiosi nec non his, qui ex genere eorum nobiliores sunt, ita tamen, 
ut nulla ex hac causa oriatur vel in hac regia urbe vel in provinciis iactura substantiae furiosi vel 
mente capti, sed gratis omnia procedant, ne tale hominum infortunium etiam expensarum 
detrimento praegravetur. 


Sancimus, si quando afuerit is, qui res alienas vel creditori obnoxias detinet, et desiderat dominus 
rei vel creditor suam intentionem proponere et non ei licentia sit absente suo adversario qui rem 
detinet vel infantia vel furore laborante et neminem tutorem vel curatorem habente vel in 

summa potestate constituto, licentia ei detur adire praesidem vel libellum ei porrigere et hoc in 
querimoniam deducere intra constituta tempora et interruptionem temporis facere. Sin autem 
nullo poterit modo praesidem adire, saltem ad episcopum locorum eat et suam manifestare 
voluntatem scriptis deproperet. De haereticis et manichaeis et samaritis. Imperator 
Constantinus . Privilegia, quae contemplatione religionis indulta sunt, catholicae tantum legis 
observatoribus prodesse oportet. Haereticos non solum his privilegiis alienos esse volumus, sed 
et diversis muneribus constringi et subici. Omnes vetitae legibus et divinis et imperialibus 
constitutionibus haereses perpetuo conquiescant et nemo ulterius conetur quae reppererit 
profana praecepta vel docere vel discere: ne antistites eorundem audeant fidem insinuare, quam 
non habent, et ministros creare, quod non sunt: ne per coniventiam iudicantium omniumque, 
quibus per constitutiones paternas super hoc cura mandata est, eiusmodi audacia neglegatur et 
crescat. 


Haereticorum autem vocabulo continentur et latis adversus eos sanctionibus debent succumbere, 
qui vel levi argumento iudicio catholicae religionis et tramite detecti fuerint deviare. Cuncti 
haeretici procul dubio noverint omnia sibi loca adimenda esse, sive sub ecclesiarum nomine 
teneantur sive diaconica appellantur vel etiam decanica, sive in privatis domibus vel locis 
huiusmodi coetibus copiam praebere videantur: his aedibus vel locis privatis ecclesiae catholicae 
vindicandis. Ad hoc interdicatur his omnibus ad litaniam faciendam noctu vel die profanis coire 
conventibus: statuta videlicet condemnatione centum librarum auri contra officium sublimitatis 
tuae vel praesidale quinquaginta, si quid huiusmodi fieri vel in publico vel in privatis aedibus 
concedatur . Manichaeos seu manichaeas vel donatistas meritissima severitate persequimur. 
Huic itaque hominum generi nihil ex moribus, nihil ex legibus sit commune cum ceteris. Ac 
primum quidem volumus esse publicum crimen, quia, quod in religione divina committitur, in 
omnium fertur iniuriam. Quos bonorum etiam publicatione persequimur: quae tamen cedere 
iubemus proximis quibusque personis, ita ut ascendentium vel descendentium vel venientium ex 
latere cognatorum usque ad secundum gradum velut in successionibus ordo servetur. 


Quibus ita demum ad capiendas facultates esse ius patimur, si non et ipsi pari conscientia 
polluuntur. Ipsos quoque volumus amoveri ab omni liberalitate et successione quolibet titulo 
veniente. Praeterea non donandi, non emendi, non vendendi, non postremo contrahendi 
cuiquam convicto relinquimus facultatem. In mortem quoque inquisitio tendatur. Nam si in 
criminibus maiestatis licet memoriam accusare defuncti, non immerito et hic debet subire 
iudicium. Ergo et suprema illius scriptura irrita sit, sive testamento sive codicillo sive epistula sive 
quolibet genere reliquerit voluntatem qui manichaeus fuisse convincitur: hoc quoque casu eadem 
illa circa gradus superius comprehensos condicione servata. Sed nec filios heredes existere aut 
adire permittimus, nisi a paterna pravitate discesserint: delicti enim veniam paenitentibus damus. 
In eos etiam auctoritatis aculei dirigantur, qui eos domibus suis damnanda provisione defendent. 
Servos insuper extra noxam esse volumus, si dominum sacrilegum evitantes ad ecclesiam 
catholicam servitio fideliore transierint. Ariani et macedoniani, pneumatomachi et apollinariani 
et novatiani sive sabbatiani, eunomiani, tetraditae sive tessarescaedecatitae, valentiniani, 
papianistae, montanistae seu priscillianistae vel phryges vel pepuzitae, marcianistae, borboriani, 
messaliani, eutychitae sive enthusiastae, donatistae, audiani, hydroparastatae, tascodrogitae, 
batrachitae, hermeieciani, photiniani, pauliani, marcelliani, ophitae, encratitae, apotactitae, 
saccophori et, qui ad imam usque scelerum nequitiam pervenerant, manichaei nusquam in 
Romano solo conveniendi orandique habeant facultatem. 


Manichaeis etiam de civitatibus expellendis et ultimo supplicio tradendis, quoniam nihil his 
relinquendum loci est, in quo ipsis etiam elementis fiat iniuria, cunctisque legibus, quae contra 

eos ceterosque qui nostrae fidei refragantur olim latae sunt diversisque prolatae temporibus, 
semper viridi observantia valituris sive de donationibus in haereticorum conventicula, quae ipsi 
audacter ecclesias nuncupare conantur, factis sive ex ultima voluntate rebus qualitercumque 
relictis sive de privatis aedificiis, in quae domino permittente vel conivente convenerint, 
venerandae nobis catholicae vindicandis ecclesiae sive de procuratore, qui hoc nesciente domino 
fecerit, decem librarum auri multam vel exilium, si sit ingenuus, subituro, metallum vero post 
verbera, si servilis condicionis sit. Ita ut nec in publico convenire loco nec aedificare sibi quasi 
ecclesias nec ad circumscriptionem legum quicquam meditari valeant, omni civili et militari, 
curiarum etiam et defensorum et iudicium sub viginti librarum auri interminatione prohibendi 
auxilio. Illis etiam in sua omnibus manentibus firmitate, quae de militia poenisque variis de 
diversis sunt haereticis promulgata, ut nec speciale quidem beneficium adversus leges valeat 
impetratum. Damnato portentuosae superstitionis auctore nestorio nota congrui nominis eius 
inuratur gregalibus, ne christianorum appellatione abutantur: sed quemadmodum ariani lege 
divae memoriae Constantini ob similitudinem impietatis porphyriani a Porphyrio nuncupantur, 
sic ubique participes nefariae sectae nestorii simoniani vocentur, ut, cuius scelus sunt in 
deserendo deo imitati, eius vocabulum iure videantur esse sortiti. 


Nec vero impios libros nefandi et sacrilegi nestorii adversus venerabilem orthodoxarum sectam 
decretaque sanctissimi coetus antistitum ephesi habiti scriptos habere aut legere aut describere 
quisquam audeat: quos diligenti studio requiri ac publice comburi decernimus. Ita ut nemo in 
religionis disputatione aliquam supra dicti nominis faciat mentionem aut quibusdam eorum 
habendi concilii gratia in aedibus aut villa aut suburbano suo aut alio quolibet loco 
conventiculum clam aut aperte praebeat: quos omni conventus celebrandi licentia privari 
statuimus: scientibus universis violatorem huius legis publicatione bonorum esse coercendum. 
Curiales omnium civitatum, onerosis quin etiam militiae seu diversis officiis facultatum et 
personalium munerum obligatos suis ordinibus, cuiuscumque sectae sint, inhaerere censemus, 
ne videamur hominibus exsecrandis contumelioso ambitu immunitatis beneficium praestitisse, 
quos volumus huius constitutionis auctoritate damnari. 


Quicumque in hac sacra urbe vel in Alexandrina civitate vel in omni Aegyptiaca dioecesi 
diversisque aliis provinciis eutychetis profanam perversitatem sequuntur et ita non credunt, ut 
trecenti decem et octo sancti patres tradiderunt catholicam fidem in nicaena civitate fundantes, 
centum quoque et quinquaginta alii venerabiles episcopi, qui in alma urbe Constantinopolitana 
postea convenerunt, et sicut Athanasius et Theophilus et Cyrillus sanctae recordationis episcopi 
Alexandrinae civitatis credebant, quos etiam Ephesina synodus ( cui beatae memoriae Cyrillus 
praefuit, in qua nestorii error expulsus est) in universis secuta est, quos et nuper venerabilis 
Chalcedonensis synodus est secuta, prioribus conciliis sacerdotum ex omni prorsus parte 
consentiens nihilque adimens sacrosancto symbolo neque adiciens, sed eutychetis dogmata 
funesta condemnans: sciant se esse haereticos apollinaristas: apollinaris enim facinorosissimam 
sectam eutyches et dioscorus mente sacrilega sunt secuti. 


Ideoque hi omnes, qui apollinaris vel eutychetis perversitatem sequuntur, illis poenis, quae 
divorum retro principum constitutionibus contra apollinaristas vel serenitatis nostrae 
postmodum sanctione contra eutychianistas vel hac ipsa augustissima lege contra eosdem 
decretae sunt, noverint se esse plectendos. Idcirco apollinaristae, hoc est eutychianistae ( quibus 
etsi est in appellatione diversitas, tamen in haeresis pravitate coniunctio, et dispar quidem 
nomen, sed idem sacrilegium) sive in hac alma urbe diversisque provinciis sive in Alexandrina 
civitate sive intra Aegyptiacam dioecesim sunt neque ita credunt, ut praedicti venerabiles patres 
credebant, neque viro reverentissimo Alexandrinae urbis antistiti proterio fidem orthodoxam 

tenenti communicant, episcopos vel presbyteros aliosque clericos creare et habere prohibemus: 
scientibus tam his eutychianistis vel apollinaristis, qui ausi fuerint cuiquam episcopi vel presbyteri 
vel clerici nomen imponere, quam his, qui passi fuerint impositum sibi nomen sacerdotale 
retinere, poenam exilii cum facultatum suarum amissione se subituros. 


Universi praeterea apollinaristae vel eutychianistae non ecclesias non monasteria sibi construant, 
parasynaxes et conventicula tam diurna quam nocturna non contrahant neque ad domum neque 
ad possessionem cuiusquam neque ad monasterium vel quemcumque alterum locum operaturi 
sectae funestissimae congregentur. Quod si fecerint et hoc factum fuisse domino volente 
constiterit, post rem in examine iudicis adprobatum domus vel possessio, in qua convenerint, 
fisco sine dilatione societur, monasterium vero eius civitatis orthodoxae ecclesiae, in cuius 
territorio est, iubemus addici. Si vero ignorante domino, sciente vero qui pensiones domus exigit 
vel conductore vel procuratore vel actore praedii parasynaxes et conventicula interdicta 
collegerint, conductor vel procurator sive actor vel quicumque eos in domum vel in possessionem 
vel in monasterium receperint ac passi fuerint illicitas parasynaxes conventusque celebrari, si vilis 
et abiectae condicionis sunt, fustibus publice et in poenam suam et in aliorum coerceantur 
exemplum, si honestae vero personae sunt, decem libras auri multae nomine fisco nostro 
cogantur inferre. 


Nullum praeterea apollinaristam vel eutychianistam ad aliquam iubemus adspirare militiam. Si 
qui vero in quacumque militia inventi fuerint militare, soluti cingulo honestorum hominum et 
palatii communione priventur nec in aliqua nec in qua nati sunt civitate vel vico aut regione 
versentur. Si qui vero in hac alma urbe nati sunt, tam sacratissimo comitatu quam omni per 
provincias metropolitana civitate pellantur. Nulli insuper eutychianistae vel apollinaristae 
publice vel privatim advocandi coetus et circulos contrahendi et de errore haeretico disputandi 
ac perversitatem facinorosi dogmatis adserendi tribuatur facultas. Nulli etiam contra 
venerabilem Chalcedonensem synodum liceat aliquid vel dictare vel scribere vel edere atque 
emittere aut aliorum scripta super eadem re proferre. Nemo huiusmodi habere libros et sacrilega 
scriptorum audeat monimenta servare. Quod si qui in his criminibus fuerint deprehensi, perpetua 
deportatione damnentur. 


Eos vero qui discendi studio audierint de infausta haeresi disputantes, decem librarum auri, quae 
fisco nostro inferendae sunt, iubemus subire dispendium. Ultimo etiam supplicio coerceantur, qui 
illicita docere temptaverint. Omnes vero huiuscemodi chartae ac libri, qui funestum eutychetis, 
hoc est apollinaris, fuerint dogma complexi, incendio concrementur, ut facinorosae perversitatis 
vestigia ipsa flammis ambusta depereant. Aequum namque est, ut immanissima sacrilegia par 
poenae magnitudo percellat. Scientibus moderatoribus provinciarum eorumque apparitionibus, 
defensoribus etiam civitatum, quod, si ea, quae legis huius religiosissima sanctione custodienda 
decrevimus, aut neglexerint aut aliqua permiserint temeritate violari, denarum librarum auri 
multam fisco cogantur inferre: insuper etiam existimationis suae periculum sustinebunt. Si qui 
orthodoxae religionis emptione vera vel ficticia aut quocumque alio iure vel titulo praedia et 
possessiones resque immobiles, in quibus orthodoxae fidei ecclesiae vel oratoria constituta sunt, 
in haereticae sectae et contraria orthodoxae fidei sentientem quamcumque personam transferre 
voluerint, nullam huiusmodi vel inter vivos habitam vel secreto iudicio compositam valere 
volumus voluntatem, etiamsi ab orthodoxae fidei venditore vel quocumque modo alienatore 
commenticio sub qualibet occasione fuerit adsignata: sed irrita omnia huiusmodi documenta et 
tamquam penitus nec scripta esse censemus. 


Haec enim praedia et possessiones, quae in haereticas personas quocumque modo translatae 
fuerint vel collatae, fisci nostri viribus decernimus vindicari. Sive enim apud dominos 

possessoresve orthodoxos ea praedia maneant seu ad fisci nostri iura pervenerint, necesse est in 
his ecclesias et oratoria constituta diligentius et sollicitius instaurari. Nostrae enim serenitatis 
undique ad hunc exitum providentia ducit, ut omnipotentis dei templa, in quibus nostrae fidei 
instituta perdurant, cultu adsiduo per omnia saecula rediviva serventur. Nec enim dubitari potest, 
quod si in haereticos veniant possessiones, in quibus verae fidei ecclesiae vel oratoria constituta 
sunt et integritas colitur, omnimodo ab his deseri atque destitui, omni cultu vacare, omnibus 
sacris et solitis viduari mysteriis, omni splendore privari, nullis populorum conventionibus, nullis 
clericorum observationibus celebrari et ex hoc sine dubio easdem ecclesias perire ruere 
complanari. Nec enim de earum instauratione haeretici poterunt aliquando cogitare, quas 
penitus esse nolebant. Quae omnia resecantes ad praesentem legem pervenimus. Cognovimus 
multos esse orthodoxos liberos, quibus nec pater nec mater orthodoxae sunt religionis. Et ideo 
sancimus, non tantum in casu, ubi alter orthodoxae religionis est, sed etiam in his casibus, in 
quibus uterque parens alienae sectae sit, id est pater et mater, ii tantummodo liberi ad eorum 
successionem sive ex testamento sive ab intestato vocentur et donationes seu alias liberalitates 
ab his accipere possint, qui orthodoxorum venerabili nomine sunt decorati: ceteris liberis eorum, 
qui non dei omnipotentis amorem, sed paternam vel maternam impiam adfectionem secuti sunt, 
ab omni beneficio repellendis. Liberis autem orthodoxis non existentibus ad agnationem vel 
cognationem eorum, orthodoxas tamen, easdem res vel successiones pervenire. 


Quod si nec agnatio nec cognatio recta inveniatur, tunc easdem res fisci nostri viribus vindicari. 
Sed ne videamur morientibus quidem genitoribus liberis providere, viventibus autem nullam 
inferre providentiam, quod etiam ex facto nobis cognitum est, necessitatem imponimus talibus 
genitoribus orthodoxos liberos secundum sui patrimonii quantitatem alere et omnia eis 
praestare, quae ad quotidianam vitae conversationem sufficiant: sed et dotes pro filiabus vel 
neptibus dare et ante nuptias donationes pro filiis vel nepotibus perscribere, in omni casu 
secundum vires patrimonii huiusmodi liberalitatibus aestimandis, ne propter divini amoris 
electionem paterna vel materna fuerint liberi provisione defraudati. Omnibus videlicet, quae 
nostrae constitutiones de poenis paganorum et manichaeorum et borboritarum et samaritarum 
et montanistarum et tascodrogorum et ophitarum ceterorumque haereticorum causa 
constituerunt, ex hac nostra lege confirmandis et in perpetuum valituris. Quoniam multi iudices 
in dirimendis litigiis nos interpellaverunt, indigentes nostro oraculo, ut eis reseretur, quid de 
testibus haereticis statuendum sit, utrumne accipiantur eorum testimonia an respuantur, 
sancimus contra orthodoxos quidem litigantes nemini haeretico vel etiam his qui iudaicam 
superstitionem colunt esse in testimonia communionem, sive utraque pars orthodoxa sit sive 
altera. Inter se autem haereticis vel iudaeis, ubi litigandum existimaverint, concedimus foedus 
permixtum et dignos litigatoribus etiam testes introduci, exceptis scilicet his, quos vel 
manichaeus furor ( cuius partem et borboritas esse manifestissimum est) vel pagana superstitio 
detinet, samaritis nihilo minus et qui illis non absimiles sunt, id est montanistis et tascodrogis et 
ophitis, quibus pro reatus similitudine omnis legitimus actus interdictus est. 


Sed et his quidem, id est manichaeis et borboritis et paganis nec non samaritis et montanistis et 
tascodrogis et ophitis, omne testimonium sicut et alias legitimas conversationes sancimus esse 
interdictum : aliis vero haereticis tantummodo iudicialia testimonia contra orthodoxos, 
secundum quod constitutum est, volumus esse inhibita. Ceterum testamentaria testimonia 
eorum et quae in ultimis elogiis vel in contractibus consistunt, propter utilitatem necessarii usus 
sine ulla distinctione permittimus, ne probationum facultas angustetur. Divinam nostram 
sanctionem, per quam iussimus neminem errore constrictum haereticorum hereditatem vel 
legatum sive fideicommissum accipere, etiam in ultimis militum voluntatibus locum habere 
praecipimus, sive communi iure sive militari testentur. Antistitem, qui sanctitatem baptismatis 

illicita usurpatione geminaverit, sacerdotio indignum esse censemus. Eorum enim condemnamus 
errorem, qui apostolorum praecepta calcantes christiani nominis sacramenta sortitos alio rursus 
baptismate non purificant, sed incestant, lavacri nomine polluentes. Si quis rebaptizare 
quempiam de mysteriis catholicae sectae fuerit detectus, una cum eo qui piaculare crimen 
commisit ( si tamen criminis per aetatem capax sit, cui persuasum sit) ultimo supplicio percellatur. 
Nulli haereticorum danda est licentia vel ingenuos vel servos proprios, qui orthodoxorum sunt 
initiati mysteriis, ad suum rursus baptisma deducendi, nec vero illos, quos emerint vel 
qualitercumque habuerint necdum suae superstitioni coniunctos, prohibendi catholicae sequi 
religionem ecclesiae. Quod qui fecerit vel, cum sit ingenuus, in se fieri passus sit vel factum non 
detulerit, exilio ac decem librarum auri multa damnabitur: testamenti et donationis faciendae 
utrique deneganda licentia. Quae omnia ita custodiri decernimus, ut nulli iudicum liceat delatum 
ad se crimen minori aut nulli coercitioni mandare, nisi ipse id pati velit, quod aliis dissimulando 
concesserit. 


De apostatis. Si quis lege venerabili constitutus ex christiano iudaeus effectus sacrilegis coetibus 

adgregetur, cum accusatio fuerit comprobata, facultates eiusdem dominio fisci iubemus vindicari. 
Si quis defunctum violatae atque desertae christianae religionis accusat eumque in sacrilegia 
templorum vel in ritus iudaicos transisse contendit eaque gratia testari minime potuisse 
confirmat, intra quinquennium iuge, quod inofficiosis actionibus constitutum est, proprias 
exserat actiones futurique iudicii huiuscemodi sortiatur exordium. li, qui sanctam fidem 
prodiderint et sanctum baptisma haeretica superstitione profanaverint, a consortio omnium 
segregati sint, a testimoniis alieni, testamenti, ut ante iam sanximus, non habeant factionem, 
nulli in hereditate succedant, a nemine scribantur heredes. Quos etiam praecepissemus procul 
abici ac longius amandari, nisi poenae visum fuisset esse maioris versari inter homines et 
hominum carere suffragiis. Sed nec umquam in statum pristinum revertentur, non flagitium 
morum oblitterabitur paenitentia neque umbra aliqua exquisitae defensionis aut muniminis 
obducetur, quoniam quidem eos, qui fidem quam deo dicaverant polluerunt et prodentes 
divinum mysterium in profana migraverunt, tueri ea quae sunt commenticia et concinnata non 
possunt. Lapsis etenim et errantibus subvenitur, perditis vero. Hoc est sanctum baptisma 
profanantibus, nullo remedio paenitentiae, quae solet aliis criminibus adesse, succurritur. 
Apostatarum sacrilegum nomen singulorum vox continuae accusationis incesset et nullis finita 
temporibus huiuscemodi criminis arceatur indago. Quibus quamvis praeterita interdicta 
sufficiant, tamen etiam illud iteramus, ne, postquam a fide deviaverint, testandi aut donandi 
quippiam habeant facultatem. Sed nec venditionis specie facere legi fraudem sinantur, totumque 
ab intestato christianitatem sectantibus propinquis potissimum deferatur. 


In tantum autem contra huiuscemodi sacrilegia perpetuari volumus actionem, ut universis ab 
intestato venientibus etiam post mortem peccantis absolutam vocem insimulationis congruae 
non negamus: nec illud patiemur obstare, si nihil in contestatione profano dicatur vivente 
perductum. Sed ne huius interpretatio criminis latius incerto vagetur errore, eos praesentibus 
insectamur oraculis, qui nomine christianitatis induti sacrificia vel fecerint vel facienda 
mandaverint: quorum etiam post mortem comprobata perfidia hac ratione plectenda est, ut 
donationibus testamentisque rescissis ii, quibus hoc defert legitima successio, huiusmodi 
personarum hereditate potiantur. Eum, quicumque servum seu ingenuum, invitum vel suasione 
plectenda, ex cultu christianae religionis in nefandam sectam ritumve traduxerit, cum dispendio 
fortunarum capite puniendum censemus. Eos, qui catholicarum ecclesiarum clerici vel 
orthodoxae fidei monachi relicto vero orthodoxae religionis cultu apollinaris vel eutychetis 
haeresin et dogmata abominanda sectati sunt, omnibus poenis, quae prioribus legibus adversus 
haereticos constitutae sunt, iubemus teneri et extra ipsum quoque romani imperii solum repelli, 

sicut de manichaeis praecedentium legum statuta sanxerunt. Nemini licere signum salvatoris 
christi vel in silice vel in marmore aut sculpere aut pingere. Cum sit nobis cura deligens per omnia 
superni numinis religionem tueri, signum salvatoris christi nemini licere vel in solo vel in silice vel 
in marmoribus humi positis insculpere vel pingere, sed quodcumque reperitur tolli: gravissima 
poena multando eo, si quis contrarium statutis nostris temptaverit, specialiter imperamus. 


De iudaeis et caelicolis. Quod Cornelia Salvia universitati iudaeorum, qui in Antiochensium 
civitate constituti sunt, legavit, peti non potest. ludaeis et maioribus eorum et patriarchis 
volumus intimari, quod, si quis post hanc legem aliquem, qui eorum feralem fugerit sectam et ad 
dei cultum respexerit, saxis aut alio furoris genere, quod nunc fieri cognovimus, ausus fuerit 
attemptare, mox flammis dedendus est et cum omnibus suis participibus concremandus. In 
synagoga iudaicae legis velut hospitii merito inruentes iubeas emigrare: quos privatorum domus, 
non religionum loca habitationum merito convenit attingere. ^ lussio, qua sibi iudaeae legis 
homines blandiuntur, per quam eis curialium munerum dabatur immunitas, rescindatur. Ne quis 
christianam mulierem in matrimonium iudaeus accipiat neque iudaeae christianus coniugium 
sortiatur. Nam si quis aliquid huiusmodi admiserit, adulterii vicem commissi huius crimen 
obtinebit, libertate in accusandum publicis quoque vocibus relaxata. Nemo iudaeorum morem 
suum in coniunctionibus retinebit nec iuxta legem suam nuptias sortiatur nec in diversa sub uno 
tempore coniugia conveniat. ludaei Romano communi iure viventes in his causis, quae tam ad 
superstitionem eorum quam ad forum et leges ac iura pertinent, adeant sollemni more iudicia 
omnesque Romanis legibus conferant et excipiant actiones. 


Si qui vero ex his communi pactione ad similitudinem arbitrorum apud iudaeos in civili dumtaxat 
negotio putaverint litigandum, sortiri eorum iudicium iure publico non vetentur. Eorum etiam 
sententias iudices exsequantur, tamquam ex sententia cognitoris arbitri fuerint attributi. Nemo 
exterus religionis iudaeorum iudaeis pretia statuet, cum venalia proponentur. lustum est enim 
sua cuique committere. ltaque rectores provinciarum vobis nullum discussorem aut 
moderatorem esse concedent. Quod si quis sumere sibi curam praeter vos proceresque vestros 
audeat, eum velut aliena appetentem supplicio coercere festinent. Quicumque ex iudaeis obnoxii 
curiae comprobantur, curiae mancipentur. ludaeos quodam festivitatis suae sollemni aman ad 
poenae quondam recordationem incendere et sanctae crucis adsimulatam speciem in contemptu 
christianae fidei sacrilega mente exurere provinciarium rectores prohibeant, ne locis suis fidei 
nostrae signum immisceant, sed ritus suos citra contemptum christianae legis retineant, amissuri 
sine dubio permissa hactenus, nisi ab illicitis temperaverint. Caelicolarum nomen inauditum 
quodammodo novum crimen superstitionis vindicavit. li, nisi ad dei cultum venerationemque 
christianam conversi fuerint, his legibus , quibus praecipimus haereticos adstringi, se quoque 
noverint attinendos. 


Aedificia autem eorum, quae nescio cuius dogmatis novi conventus habent, ecclesiis vindicentur. 
Certum est enim, quidquid a fide christianorum discrepat, legi christianae esse contrarium. Die 
sabbato ac reliquis sub tempore, quo iudaei cultus sui reverentiam servant, neminem aut facere 
aliquid aut ulla ex parte conveniri debere praecipimus ( ita tamen, ut nec illis detur licentia eodem 
die christianos orthodoxos convenire, ne christiani forte ex interpellatione iudaeorum ab 
officialibus praefatis diebus aliquam sustineant molestiam), cum fiscalibus commodis et litigiis 
privatorum constat reliquos dies posse sufficere. Nullus tamquam iudaeus, cum sit innocens, 
obteratur nec expositum eum ad contumeliam religio qualiscumque perficiat: non passim eorum 
synagogae vel habitacula concrementur vel perperam sine ulla ratione laedantur, cum alioquin, 
etiam si sit aliquis sceleribus implicitus, idcirco tamen iudiciorum vigor iurisque publici tutela 
videtur in medio constituta, ne quisquam sibi ipse permittere valeat ultionem. Sed ut hoc 

iudaeorum personis volumus esse provisum, ita illud quoque monendum esse censemus, ne 
iudaei forsitan insolescant elatique sui securitate quicquam praeceps in christianae reverentiam 
cultionis admittant 


Si qua inter christianos et iudaeos sit contentio, non a senioribus iudaeorum, sed ab ordinariis 
iudicibus dirimatur. ludaei et bonorum proscriptione et perpetuo exilio damnabuntur, si nostrae 
fidei hominem circumcidisse eos vel cirrumcidendum mandasse constiterit. ludaeorum primates, 
qui in utriusque Palestinae synedriis nominantur vel in aliis provinciis degunt, periculo suo 
anniversarium canonem de synagogis omnibus palatinis compellentibus exigant ad eam formam, 
quam patriarchae quondam coronarii auri nomine postulabant: et hoc, quod de occidentalibus 
partibus patriarchis conferri consueverat, nostris largitionibus inferatur. Hac victura in omne 
aevum lege sancimus neminem iudaeum, quibus omnes administrationes et dignitates 
interdictae sunt, nec defensoris civitatis fungi saltem officio nec patris honorem adripere 
concedimus, ne adquisiti sibi officii auctoritate muniti adversus christianos et ipsos plerumque 
sacrae religionis antistites velut insultantes fidei nostrae iudicandi vel pronuntiandi quamlibet 
habeant potestatem. 


Illud etiam pari consideratione rationis arguentes praecipimus, ne qua iudaica synagoga in 
novam fabricam surgat, fulciendi veteres permissa licentia, quae ruinam minantur. Quisquis 
igitur vel infulas ceperit, quaesitis dignitatibus non potiatur, vel si ad officia vetita subrepserit, 
his penitus repelletur, vel si synagogam extruxerit, compendio catholicae ecclesiae noverit se 
laborasse: et qui ad honores et dignitates inrepserit, habeatur, ut antea, condicionis extremae, 
etsi honorariam illicite promeruerit dignitatem: et qui synagogae fabricam coeperit non studio 
reparandi, cum damno auri quinquaginta librarum fraudetur ausibus suis. Cernat praeterea bona 
sua proscripta, mox poenae sanguinis destinandus, qui fidem alterius expugnavit perversa 
doctrina. Ne christianum mancipium haereticus vel paganus vel iudaeus habeat vel possideat vel 
circumcidat. ludaeus servum christianum nec comparare debebit nec largitatis vel alio 
quocumque titulo consequatur. Quod si aliquis iudaeorum mancipium vel christianum habuerit 
vel sectae alterius seu nationis crediderit ex quacumque causa possidendum et id circumciderit, 
non solum mancipii damno multetur, verum etiam capitali sententia puniatur, ipso servo pro 
praemio libertate donando. 


De paganis sacrificiis et templis. Placuit omnibus locis atque urbibus universis claudi protinus 
templa et accessu vetito omnibus licentiam delinquendi perditis abnegari. Volumus etiam 
cunctos sacrificiis abstinere. Quod si quis aliquid forte huiusmodi perpetraverit, gladio ultore 
sternatur. Facultates etiam perempti fisco decernimus vindicari et similiter puniri rectores 
provinciarum, si facinora vindicare neglexerint. Ne quis mortalium ita faciendi sacrificii sumat 
audaciam, ut inspectione iecoris extorumque praesagio vanae spem promissionis accipiat vel, 
quod est deterius, futura sub exsecrabili consultatione cognoscat. Acerbioris etenim imminebit 
supplicii cruciatus eis, qui contra vetitum praesentium vel futurarum rerum explorare 
temptaverint veritatem. Sicut sacrificia prohibemus, ita volumus publicorum operum ornamenta 
servari. Ac ne sibi aliqua auctoritate blandiantur, qui ea conantur evertere, si quod rescriptum, 
si qua lex forte praetenditur: abreptae huiusmodi chartae ex eorum manibus ad nostram 
scientiam referantur. 


Ut profanos ritus iam salubri lege submovimus, ita festos conventus civium et communem 
omnium laetitiam non patimur submoveri. Unde absque ullo sacrificio atque ulla superstitione 
damnabili exhiberi populo voluptates secundum veterem consuetudinem, iniri etiam festa 
convivia, si quando exigunt publica vota, decernimus. Omnia loca, quae sacris error veterum 
deputavit, nostrae rei iubemus sociari. Quod autem ex eo iure ubicumque ad singulas quasque 

personas vel praecedentium principum largitas vel nostra maiestas voluit pervenire, id in eorum 
patrimoniis aeterna firmitate perduret. Ea vero, quae multiplicibus constitutis ad venerabilem 
ecclesiam voluimus pertinere, christiana sibi merito religio vindicabit. Christianis, qui vel vere 
sunt vel esse dicuntur, specialiter demandamus, ut iudaeis ac paganis in quiete degentibus 
nihilque temptantibus turbulentum legibusque contrarium non audeant manus inferre religionis 
auctoritate abusi. Nam si contra securos fuerint violenti vel eorum bona diripuerint, non ea sola 
quae abstulerint, sed convicti in duplum quae rapuerint restituere compellantur. Rectores etiam 
provinciarum et officia et principales cognoscant se, si non ipsi talia vindicent, sed fieri a 
popularibus hoc permiserint, ut eos qui fecerint puniendos. 


Nemo venerantis adorantisque animo delubra, quae olim iam clausa sunt, reseret: absit a 
saeculo nostro infandis exsecrandisque simulacris honorem pristinum reddi, redimiri sertis 
templorum impios postes, profanis aris accendi ignes, adoleri in isdem thura, victimas caedi, 
pateris vina libari et religionis loco existimari sacrilegium. Quisquis autem contra hanc serenitatis 
nostrae sanctionem et contra interdicta sacratissimarum veterum constitutionum sacrificia 
exercere temptaverit, apud publicum iudicem reus tanti facinoris legitime accusetur et convictus 
proscriptionem omnium bonorum suorum et ultimum supplicium subeat. Conscii etiam ac 
ministri sacrificiorum eandem poenam, quae in illum fuerit inrogata, sustineant, ut hac legis 
nostrae severitate perterriti metu poenae desinant sacrificia interdicta celebrare. 


Quod si vir clarissimus rector provinciae post accusationem legitimam et post crimen in 
cognitione convictum tantum scelus dissimulaverit vindicare, quinquaginta libras auri ipse iudex, 
quinquaginta etiam officium eius confestim fisco nostro inferre cogatur. Nemo ea, quae saepius 
paganae superstitionis hominibus interdicta sunt, audeat pertemptare, sciens, quod crimen 
publicum committit qui haec ausus fuerit perpetrare. In tantum autem huiusmodi facinora 
volumus esse resecanda, ut, etiamsi in alieno praedio vel domo aliquid tale perpetretur, 
scientibus videlicet dominis, praedium quidem vel domus sacratissimi viribus aerarii addicetur, 
domini vero pro hoc solo, quod scientes consenserint sua loca talibus contaminari sceleribus, si 
quidem dignitate vel militia quadam decorantur, amissione militiae vel dignitatis nec non rerum 
suarum proscriptione plectentur, privatae vero condicionis vel plebeii constituti post cruciatus 
corporis operibus metallorum perpetuo deputabuntur exilio. 


De his qui ad ecclesias confugiunt vel ibi exclamant. ludaei, qui reatu aliquo vel debitis fatigati 
simulant se christianae legi velle coniungi, ut ad ecclesias confugientes evitare possint crimina 
vel pondera debitorum, arceantur nec ante suscipiantur, quam debita universa reddiderint vel 
fuerint innocentia demonstrata purgati. Fideli ac devota praeceptione sancimus nemini licere ad 
sacrosanctas ecclesias confugientes abducere: sub hac videlicet definitione, ut, si quisquam 
contra hanc legem venire temptaverit, sciat se ad maiestatis crimen esse retinendum. Si servus 
cuiusquam ecclesiam alteriave armatus nullis hoc suspicantibus inopinatus inruerit, exinde 
protinus abstrahatur vel certe continuo domino vel ei, unde eum tam furiosa formido proripuit, 
indicetur eique mox abstrahendi copia non negetur.Sed si armorum fiducia resistendi animos 
insania impellente conceperit, abripiendi extrahendique eum domino, quibus potest id efficere 
viribus, concedatur. Quod si illum etiam confici in concertatione pugnaque contigerit, nulla erit 
eius noxa nec conflandae criminationis relinquetur occasio, si is, qui ex statu servili in hostilis et 
homicidae condicionem transiliit, occisus sit. Denuntiamus vobis omnibus, ut in sacrosanctis 
ecclesiis et in aliis quidem venerabilibus locis, in quibus cum pace et quiete vota competit 
celebrari, abstineatis omni seditione. Nemo conclamationibus utatur, nemo moveat tumultum 
aut impetum committat vel conventicula collecta multitudine in qualibet parte civitatis vel vici 
vel cuiuscumque loci colligere aut celebrare conetur. Nam si quis aliquid contra leges a 

quibusdam sibi existimet perpetrari, liceat ei adire iudicem et legitimum postulare praesidium. 
Sciant sane omnes, quod, si quis contra huius edicti normam aut agere aliquid aut seditionem 
movere temptaverit, ultimo supplicio subiacebit 


Praesenti lege decernimus per omnia loca valitura ( excepta hac urbe regia, in qua nos divinitate 
propitia degentes, quotiens usus exegerit, invocati singulis causis atque personis praesentanea 
constituta praestamus) nullos penitus cuiuscumque condicionis de sacrosanctis ecclesiis 
orthodoxae fidei expelli aut tradi vel protrahi confugas nec pro his venerabiles episcopos aut 
religiosos oeconomos exigi, quae debeantur ab eis: qui hoc moliri aut facere aut nuda saltim 
cogitatione atque tractatu ausi fuerint temptare, capitali et ultima supplicii animadversione 
plectendi sunt. Ex his ergo locis eorumque finibus, quos anteriorum le gum praescripta sanxerunt, 
nullos expelli aut eici aliquando patimur nec in ipsis ecclesiis reverendis ita quemquam detineri 
atque constringi, ut ei aliquid aut victualium rerum aut vestis negetur aut requies. Sed si quidem 
ipsi refugae apparent publice et se in sacris locis offerunt quaerentibus conveniendos, ipsi, 
servata locis reverentia, iudicum quibus subiacent sententiis moneantur, responsum daturi, 
quale sibi quisque perspexerit convenire. Quod si in finibus ecclesiasticis latitant, religiosus 
oeconomus seu defensor ecclesiae vel certe, quem his negotiis commodiorem auctoritas 
episcopalis elegerit, reconditam latentemque personam decenter sine ullo incommodo monitus, 
intra fines ecclesiae si invenitur, praesentet. Cum autem monitus fuerit in publico privatove 
contractu actione civili, in eius sit arbitrio sive per se seu, si magis elegerit, instructo sollemniter 
procuratore directo in eius iudicis, cuius pulsatur sententiis, examine respondere. 


Sed si hoc facere detractat aut differt, iudiciorum legumque solitus ordo servetur. Itaque si res 
immobiles possidet, post edictorum sollemnia sententia iudicantis usque ad modum debiti 
bonorum eius sive praediorum traditio seu venditio celebretur. Quod si res mobiles habet easque 
extra terminos occultat ecclesiae, sententia iudicantis et exsecutoris sollicitudine perquisitae, 
quocumque occultantur, erutae pro aequitatis tramite modoque debiti publicis rationibus 
privatisque proficiant. Sane si intra fines habentur ecclesiae vel apud quemlibet ex clericis 
absconditae sive depositae fuisse firmantur, studio et providentia viri reverentissimi oeconomi 
sive defensoris ecclesiae diligentia inquisitae quolibet modo ad sacrosanctam ecclesiam 
pervenientes proferantur, ut pari aequitatis ordine ex isdem bonis fisco vel rei publicae sive 
creditoribus et quibuscumque iustis petitoribus ad modum debiti consulatur. Sicubi depositae vel 
commendatae dicuntur, inquirendi tantam volumus esse cautelam, ut, si sola suspicatione apud 
aliquem adserantur absconditae, de sua etiam conscientia satisfacere auctoritate venerabilis 
antistitis iubeatur. Adicientes, quod ea, quae de principalibus personis decrevimus, etiam in 
fideiussorum sive mandatorum seu rerum ad eos pertinentium vel familiarium et sociorum vel 
participum et omnino in isdem causis obnoxiorum personis praecipimus observari, scilicet si ipsos 
quoque secum confugae intra ecclesiarum terminos habere voluerint, ut ex eorum quoque bonis 
publica debita privataque solvantur et per eos rerum ubicumque depositae sunt procedat 
inquisitio. Et haec quidem de ingenuis liberisque personis. 


Sane si servus aut colonus vel adscripticius, familiaris sive libertus et huiusmodi aliqua persona 
domestica vel condicioni subdita conquassatis rebus certis atque subtractis aut se ipsum furatus 
ad sacrosancta se contulerit loca, statim a religiosis oeconomis sive defensoribus, ubi primum 
hoc scire potuerint, per eos videlicet ad quos pertinent, ipsis praesentibus pro ecclesiastica 
disciplina et qualitate commissi aut ultione competenti aut intercessione humanissima 
procedente, remissione veniae et sacramenti interveniente securi ad locum statumque proprium 
revertantur, rebus, quas secum habuerint, reformandis. Diutius enim eos intra ecclesiam non 
convenit commorari, ne patronis seu dominis per ipsorum ab sentiam obsequia iusta denegentur 

et ipsi per incommodum ecclesiae egentium et pauperum alantur expensis. Inter haec autem, 
quae sedulo ad religiosi oeconomi sive defensoris ecclesiae sollicitudinem curamque respiciunt, 
erit etiam illud observandum, ut singulorum intra ecclesias confugientium personas causasque 
incessanter conquirant, denique iudices vel eos, ad quos causae et personae pertinent, instantius 
instruant, ut aequitatis convenientiam diligentius exsequantur. 


De his qui in ecclesiis manumittuntur. lam dudum placuit, ut in ecclesia catholica libertatem 
domini suis famulis praestare possint, si sub adspectu plebis adsistentibus christianorum 
antistitibus id faciant, ut propter facti memoriam vice actorum interponatur qualiscumque 
scriptura, in qua ipsi vice testium signent. Unde a vobis quoque ipsis non immerito dandae et 
relinquendae sunt libertates, quo quis vestrum pacto voluerit, dummodo vestrae voluntatis 
evidens appareat testimonium. Qui religiosa mente in ecclesiae gremio servulis suis meritam 
concesserint libertatem, eandem eodem iure donasse videantur, quo civitas Romana 
sollemnitatibus decursis dari consuevit. Sed hoc dumtaxat his, qui sub adspectu antistitum 
dederint, placuit relaxari. Clericis autem amplius concedimus, ut, cum suis famulis tribuunt 
libertatem, non solum in conspectu ecclesiae ac religiosi populi plenum fructum libertatis 
concessisse dicantur, verum etiam cum postremo iudicio dederint libertates seu quibuscumque 
verbis dari praeceperint, ita ut ex die publicatae voluntatis sine aliquo iuris teste vel interprete 
competat directa libertas. 


De legibus et constitutionibus principum et edictis. Inter aequitatem iusque interpositam 
interpretationem nobis solis et oportet et licet inspicere. Quae ex relationibus vel suggestionibus 
iudicantium per consultationem in commune florentissimorum sacri nostri palatii procerum 
auditorium introducto negotio statuimus vel quibuslibet corporibus aut legatis aut provinciae vel 
civitati vel curiae donavimus, nec generalia iura sint, sed leges fiant his dumtaxat negotiis atque 
personis, pro quibus fuerint promulgata, nec ab aliquo retractentur: notam infamiae subituro eo, 
qui vel astute ea interpretari voluerit vel impetrato impugnare rescripto, nec habituro fructum 
per subreptionem eliciti: et iudices, si dissimulaverint vel ulterius litigantem audierint vel aliquid 
allegandum admiserint vel sub quodam ambiguitatis colore ad nos rettulerint, triginta librarum 
auri condemnatione plectendi sunt. Leges ut generales ab omnibus aequabiliter in posterum 
observentur, quae vel missa ad venerabilem coetum oratione conduntur vel inserto edicti 
vocabulo nuncupantur, sive eas nobis spontaneus motus ingesserit sive precatio vel relatio vel lis 
mota legis occasionem postulaverit. Nam satis est edicti eas nuncupatione censeri vel per omnes 
populos iudicum programmate divulgari vel expressius contineri, quod principes censuerunt ea, 
quae in certis negotiis statuta sunt similium quoque causarum fata componere. Sed et si 
generalis lex vocata est vel ad omnes iussa est pertinere, vim obtineat edicti; interlocutionibus, 
quas in uno negotio iudicantes protulimus vel postea proferemus, non in commune 
praeiudicantibus, nec his, quae specialiter quibusdam concessa sunt civitatibus vel provinciis vel 
corporibus, ad generalitatis observantiam pertinentibus. 


Digna vox maiestate regnantis legibus alligatum se principem profiteri: adeo de auctoritate iuris 
nostra pendet auctoritas. Et re vera maius imperio est submittere legibus principatum. Et oraculo 
praesentis edicti quod nobis licere non patimur indicamus. Non dubium est in legem committere 
eum, qui verba legis amplexus contra legis nititur voluntatem: nec poenas insertas legibus 
evitabit, qui se contra iuris sententiam scaeva praerogativa verborum fraudulenter excusat. 
Nullum enim pactum, nullam conventionem, nullum contractum inter eos videri volumus 
subsecutum, qui contrahunt lege contrahere prohibente. Quod ad omnes etiam legum 
interpretationes tam veteres quam novellas trahi generaliter imperamus, ut legis latori, quod 
fieri non vult, tantum prohibuisse sufficiat, cetera quasi expressa ex legis liceat voluntate 

colligere: hoc est ut ea quae lege fieri prohibentur, si fuerint facta, non solum inutilia, sed pro 
infectis etiam habeantur, licet legis lator fieri prohibuerit tantum nec specialiter dixerit inutile 
esse debere quod factum est. Sed et si quid fuerit subsecutum ex eo vel ob id, quod interdicente 
lege factum est, illud quoque cassum atque inutile esse praecipimus. 


Secundum praedictam itaque regulam, quam ubique servari factum lege prohibente censuimus, 
certum est nec stipulationem eiusmodi tenere nec mandatum ullius esse momenti nec 
sacramentum admitti. Quod favore quorundam constitutum est, quibusdam casibus ad 
laesionem eorum nolumus inventum videri. Leges et constitutiones futuris certum est dare 
formam negotiis, non ad facta praeterita revocari, nisi nominatim etiam de praeterito tempore 
adhuc pendentibus negotiis cautum sit. Humanum esse probamus, si quid de cetero in publica 
vel in privata causa emerserit necessarium, quod formam generalem et antiquis legibus non 
insertam exposcat, id ab omnibus antea tam proceribus nostri palatii quam gloriosissimo coetu 
vestro, patres conscripti, tractari et, si universis tam iudicibus quam vobis placuerit, tunc allegata 
dictari et sic ea denuo collectis omnibus recenseri et, cum omnes consenserint, tunc demum in 
sacro nostri numinis consistorio recitari, ut universorum consensus nostrae serenitatis 
auctoritate firmetur. 


Scitote igitur, patres conscripti, non aliter in posterum legem a nostra clementia promulgandam, 
nisi supra dicta forma fuerit observata. Bene enim cognoscimus, quod cum vestro consilio fuerit 
ordinatum, id ad beatitudinem nostri imperii et ad nostram gloriam redundare. Leges 
sacratissimae, quae constringunt omnium vitas, intellegi ab omnibus debent , ut universi 
praescripto earum manifestius cognito vel inhibita declinent vel permissa sectentur. Si quid vero 
in isdem legibus latum fortassis obscurius fuerit, oportet id imperatoria interpretatione patefieri 
duritiamque legum nostrae humanitati incongruam emendari. Cum de novo iure, quod 
inveterato usu non adhuc stabilitum est, dubitatio emergat, necessaria est tam suggestio 
iudicantis quam sententiae principalis auctoritas. Si imperialis maiestas causam cognitionaliter 
examinaverit et partibus cominus constitutis sententiam dixerit, omnes omnino iudices, qui sub 
nostro imperio sunt, sciant hoc esse legem non solum illi causae, pro qua producta est, sed 
omnibus similibus. Quid enim maius, quid sanctius imperiali est maiestate? vel quis tantae 
superbiae fastidio tumidus est, ut regalem sensum contemnat, cum et veteris iuris conditores 
constitutiones, quae ex imperiali decreto processerunt, legis vicem obtinere aperte dilucideque 
definiunt? 


Cum igitur et hoc in veteribus legibus invenimus dubitatum, si imperialis sensus legem 
interpretatus est, an oporteat huiusmodi regiam interpretationem obtinere, eorum quidem 
vanam scrupulositatem tam risimus quam corrigendam esse censuimus. Definimus autem 
omnem imperatoris legum interpretationem sive in precibus sive in iudiciis sive alio quocumque 
modo factam ratam et indubitatam haberi. Si enim in praesenti leges condere soli imperatori 
concessum est, et leges interpretari solum dignum imperio esse oportet. Cur autem ex 
suggestionibus procerum, si dubitatio in litibus oriatur et sese non esse idoneos vel sufficientes 
ad decisionem litis illi existiment, ad nos decurritur et quare ambiguitates iudicum, quas ex 
legibus oriri evenit, aures accipiunt nostrae, si non a nobis interpretatio mera procedit? vel quis 
legum aenigmata solvere et omnibus aperire idoneus esse videbitur nisi is, cui soli legis latorem 
esse concessum est? Explosis itaque huiusmodi ridiculosis ambiguitatibus tam conditor quam 
interpres legum solus imperator iuste existimabitur: nihil hac lege derogante veteris iuris 
conditoribus, quia et eis hoc maiestas imperialis permisit. 


De mandatis principum. Si quis adserat cum mandatis nostris se venisse secretis, omnes sciant 
nemini quicquam, nisi quod scriptis probaverit, esse credendum nec ullius dignitate terreri, sive 


515 


ille tribuni sive notarii sive comitis praeferat dignitatem, sed sacras nostras litteras esse 
quaerendas. De senatus consultis. Quamvis consultum senatus perpetuam per se obtineat 
firmitatem, tamen etiam nostris legibus idem prosequimur adicientes, ut, si quisquam speciali 
supplicatione eliciendum aliquod rescriptum temptaverit, ut transire ei formam liceat statutorum, 
tertia patrimonii parte multatus et damnatus ambitus crimine maneat infamis. De veteri iure 
enucleando et auctoritate iuris prudentium qui in digestis referuntur. Deo auctore nostrum 
gubernantes imperium, quod nobis a caelesti maiestate traditum est, et bella feliciter peragimus 
et pacem decoramus et statum rei publicae sustentamus: et ita nostros animos ad dei 
omnipotentis erigimus adiutorium, ut neque armis confidamus neque nostris militibus neque 
bellorum ducibus vel nostro ingenio, sed omnem spem ad solam referamus summae 
providentiam trinitatis: unde et mundi totius elementa processerunt et eorum dispositio in orbem 
terrarum producta est. 


Cum itaque nihil tam studiosum in omnibus rebus invenitur quam legum auctoritas, quae et 
divinas et humanas res bene disponit et omnem iniquitatem expellit, repperimus autem omnem 
legum tramitem, qui ab urbe condita et romuleis descendit temporibus, ita esse confusum, ut in 
infinitum extendatur et nullius humanae naturae capacitate concludatur: primum nobis fuit 
studium a sacratissimis retro principibus initium sumere et eorum constitutiones emendare et 
viae dilucidae tradere, quatenus in unum codicem congregatae et omni supervacua similitudine 
et iniquissima discordia absolutae universis hominibus promptum suae sinceritatis praebeant 
praesidium. Hocque opere consummato et in uno volumine nostro nomine praefulgente 
coadunato, cum ex paucis et tenuioribus relevati ad summam et plenissimam iuris 
emendationem pervenire properaremus et omnem Romanam sanctionem et colligere et 
emendare et tot auctorum dispersa volumina uno codice indita ostendere, quod nemo alius 
neque sperare neque optare ausus est, res quidem nobis difficillima, immo magis impossibilis 
videbatur. Sed manibus ad caelum erectis et aeterno auxilio invocato eam quoque curam nostris 
reposuimus animis, deo freti, qui et res penitus desperatas donare et consummare suae virtutis 
magnitudine potest. Et ad tuae sinceritatis optimum respeximus ministerium tibique primo et 
hoc opus commisimus, ingenii tui documentis ex nostri codicis ordinatione acceptis, et iussimus 
quos probaveris tam ex facundissimis antecessoribus quam ex viris disertissimis togatis fori 
amplissimae sedis ad sociandum laborem eligere. His itaque collectis et in nostrum palatium 
introductis nobisque tuo testimonio placitis totam rem faciendam permisimus, ita tamen, ut tui 
vigilantissimi animi gubernatione res omnis celebretur. 


lubemus igitur vobis antiquorum prudentium, quibus auctoritatem | conscribendarum 
interpretandarumque legum sacratissimi principes praebuerunt, libros ad ius Romanum 
pertinentes et legere et elimare, ut ex his omnis materia colligatur, nulla secundum quod 
possibile est neque similitudine neque discordia derelicta, sed ex his hoc colligi, quod unum pro 
omnibus sufficiat. Quia autem et alii libros ad ius pertinentes scripserunt, quorum scripturae a 
nullis auctoribus receptae nec usitatae sunt, neque nos eorum volumina nostram inquietare 
dignamur sanctionem. Cumque haec materia summa numinis liberalitate collecta fuerit, oportet 
eam pulcherrimo opere extruere et quasi proprium et sanctissimum templum iustitiae consecrare 
et in libros quinquaginta et certos titulos totum ius dirigere tam secundum nostri constitutionum 
codicis quam edicti perpetui imitationem, prout hoc vobis commodius esse patuerit, ut nihil extra 
memoratam consummationem possit esse derelictum, sed his quinquaginta libris totum ius 
antiquum, per millesimum et quadringentesimum paene annum confusum et a nobis purgatum, 
quasi quodam muro vallatum nihil extra se habeat: omnibus auctoribus iuris aequa dignitate 
pollentibus et nemini quadam praerogativa servanda, quia non omnes in omnia, sed certi per 
certa vel meliores vel deteriores inveniuntur. 

Sed neque ex multitudine auctorum quod melius et aequius est iudicatote, cum possit unius 
forsitan et deterioris sententia et multos et maiores in aliqua parte superare. Et ideo ea, quae 
antea in notis aemilii papiniani ex ulpiano et paulo nec non marciano adscripta sunt, quae antea 
nullam vim obtinebant partim propter honorem splendidissimi papiniani, non statim respuere, 
sed, si quid ex his ad repletionem summi ingenii papiniani laborum vel interpretationem 
necessarium esse perspexeritis, et hoc ponere legis vicem obtinens non moremini: ut omnes qui 
relati fuerint in hunc codicem prudentissimi viri habeant auctoritatem tam, quasi et eorum studia 
ex principalibus constitutionibus profecta et a nostro divino fuerint ore profusa. Omnia enim 
merito nostra facimus, quia ex nobis omnis eis impertietur auctoritas. Nam qui non subtiliter 
factum emendat, laudabilior est eo qui primus invenit. Sed et hoc studiosum vobis esse volumus, 
ut, si quid in veteribus non bene positum libris inveniatis vel aliquod superfluum vel minus 
perfectum, supervacua similitudine semota et quod imperfectum est repleatis et omne opus 
moderatum et quam pulcherrimum ostendatis. Hoc etiam nihilo minus observando, ut, si aliquid 
in veteribus legibus vel constitutionibus, quas antiqui in suis libris posuerunt , non recte scriptum 
inveniatis, et hoc reformetis et ordini moderato tradatis: ut hoc videatur esse verum et optimum 
et quasi ab initio scriptum, quod a vobis electum et ibi positum fuerit, et nemo ex comparatione 
veteris voluminis quasi vitiosam scripturam arguere audeat. Cum enim lege antiqua, quae regia 
nuncupabatur, omne ius omnisque potestas populi Romani in imperatoriam translata sunt 
potestatem, nos vero sanctionem omnem non dividimus in alias et alias conditorum partes, sed 
totam nostram esse volumus, quid possit antiquitas nostris legibus abrogare? et in tantum 
volumus eadem omnia, cum reposita sunt, obtinere, ut si aliter fuerant apud veteres conscripta, 
in contrarium autem in compositione inveniantur, nullum crimen scripturae imputetur, sed 
nostrae electioni hoc adscribatur. 


Nulla itaque in omnibus praedicti codicis membris antinomia (sic enim a vetustate graeco 
vocabulo nuncupatur) aliquem sibi vindicet locum, sed sit una concordia, una consequentia, 
adversario nemine constituto. Sed et similitudinem ( secundum quod dictum est) ab huiusmodi 
consummatione volumus exulare: et ea, quae sacratissimis constitutionibus quas in codicem 
nostrum redegimus cauta sunt, iterum poni ex veteri iure non concedimus, cum divalium 
constitutionum sanctio sufficit ad eorum auctoritatem: nisi forte vel propter divisionem vel 
propter repletionem vel propter pleniorem indaginem hoc contigerit : et hoc tamen perraro, ne 
ex continuatione huiusmodi lapsus oriatur aliquid in tali prato spinosum. Sed et si quae leges in 
veteribus libris positae iam in desuetudinem abierunt, nullo modo vobis easdem ponere 
permittimus, cum haec tantummodo obtinere volumus, quae vel iudiciorum frequentissimus 
ordo exercuit vel longa consuetudo huius almae urbis comprobavit, secundum Salvii luliani 
scripturam, quae indicat debere omnes civitates consuetudinem Romae sequi, quae caput est 
orbis terrarum, non ipsam alias civitates. Romam autem intellegendum est non solum veterem, 
sed etiam regiam nostram, quae deo propitio cum melioribus condita est auguriis. 


Ideoque iubemus duobus istis codicibus omnia gubernari, uno constitutionum, altero iuris 
enucleati et in futuro codici componendi: vel si quid aliud a nobis fuerit promulgatum 
institutionum vicem obtinens, ut rudis animus studiosi simplicibus enutritus facilius ad altioris 
prudentiae redigatur scientiam. Nostram autem consummationem, quae a vobis deo adnuente 
componetur, Digestorum vel Pandectarum nomen habere sancimus, nullis iuris peritis in 
posterum audentibus commentarios illi adplicare et verbositate sua supra dicti codicis 
compendium confundere: quemadmodum et in antiquioribus temporibus factum est, cum per 
contrarias interpretantium sententias totum ius paene conturbatum est sed sufficiat per indices 
tantummodo et titulorum subtilitatem quae paratitla nuncupantur quaedam admonitoria eius 
facere, nullo ex interpretatione eorum vitio oriundo. Ne autem per scripturam aliqua fiat in 


517 


posterum dubitatio, iubemus non per siglorum captiones et compendiosa aenigmata, quae 
multas per se et per suum vitium antinomias induxerunt, eiusdem codicis textum conscribi: etiam 
si numerus librorum significatur aut aliud quicquam: nec haec etenim per specialia sigla 
numerorum manifestari, sed per litterarum consequentiam explanari concedimus. 


Haec omnia igitur deo placido facere tua prudentia una cum aliis facundissimis viris studeat et 
tam subtili quam celerrimo fini tradere, ut codex consummatus et in quinquaginta libros digestus 
nobis offeratur in maximam et aeternam rei memoriam deique omnipotentis providentiae 
argumentum nostrique imperii vestrique ministerii gloriam. Tanta circa nos divinae humanitatis 
est providentia, ut semper aeternis liberalitatibus nos sustentare dignetur. Post bella enim 
Parthica aeterna pace sopita postque Vandalicam gentem ereptam et Carthaginem, immo magis 
omnem Libyam Romano imperio iterum sociatam et leges antiquas iam senio praegravatas per 
nostram vigilantiam praebuit in novam pulchritudinem et moderatum pervenire compendium: 
quod nemo ante nostrum imperium umquam speravit neque humano ingenio possibile esse 
penitus existimavit. Erat enim mirabile Romanam sanctionem ab urbe condita usque ad nostri 
imperii tempora, quae paene in mille et quadringentos annos concurrunt, intestinis proeliis 
vacillantem hocque et in imperiales constitutiones extendentem in unam reducere consonantiam, 
ut nihil neque contrarium neque idem neque simile in ea inveniatur et ne geminae leges pro rebus 
singulis positae usquam appareant. 


Namque hoc caelestis quidem providentiae peculiare fuit, humanae vero imbecillitati nullo modo 

possibile. Nos itaque more solito ad immortalitatis respeximus praesidium et summo numine 
invocato deum auctorem et totius operis praesulem fieri optavimus et omne studium Triboniano 
viro excelso magistro officiorum et ex quaestore sacri nostri palatii et ex consule credidimus eique 
omne ministerium huiuscemodi ordinationis imposuimus, ut ipse una cum aliis illustribus et 
prudentissimis viris nostrum desiderium  adimpleret. Nostra quoque maiestas semper 
investigando et perscrutando ea quae ab his componebantur, quidquid dubium et incertum 
inveniebatur, hoc numine caelesti erecta emendabat et in competentem formam redigebat. 
Omnia igitur confecta sunt domino et deo nostro i Hesu Christo possibilitatem tam nobis quam 
nostris in hoc satellitibus praestante. Et principales quidem constitutiones duodecim libris 
digestas iam ante in codicem nostro nomine praefulgentem contulimus. Postea vero maximum 
opus adgredientes ipsa vetustatis studiosissima opera iam paene confusa et dissoluta eidem viro 
excelso permisimus tam colligere quam certo moderamini tradere. 


Sed cum omnia percontabamur, a praefato viro excelso suggestum est duo paene milia librorum 
esse conscripta et plus quam tricies centena milia versuum a veteribus effusa, quae necesse esset 
omnia et legere et perscrutari et ex his si quid optimum fuisset eligere. Quod caelesti fulgore et 
summae trinitatis favore confectum est secundum nostra mandata, quae ab initio ad 
memoratum virum excelsum fecimus, et in quinquaginta libros omne quod utilissimum erat 
collectum est et omnes ambiguita tes decisae nullo seditioso relicto. Nomenque libris 
imposuimus Digestorum seu Pandectarum, quia omnes disputationes et decisiones in se habent 
legitimas et quod undique fuit collectum, hoc in sinus suos receperunt, in centum quinquaginta 
paene milia versuum totum opus consummantes. Et in septem partes eos digessimus, non 
perperam neque sine ratione, sed in numerorum naturam et artem respicientes et consentaneam 
eis divisionem partium conficientes. 


Igitur prima quidem pars totius contextus, quae Graeco vocabulo prwta nuncupatur, in quattuor 
libros seposita est. Secundus autem articulus septem libros habet, qui de iudiciis appellantur. In 
tertia vero congregatione omnia quae de rebus nominantur contulimus, octo libris eis deputatis. 
Quartus autem locus, qui et totius compositionis quasi quidam invenitur umbilicus, octo libros 

suscepit. In quibus omnia quae ad hypothecam pertinent oreposita sunt, ut non a pigneraticia 
actione in libris de rebus posita multum distarent: alio libro eodem inserto volumine, quae 
aedilicium edictum et redhibitoriam actionem et duplae stipulationem, quae de evictionibus 
proposita est, continet. Quia haec omnia titulis emptionum et venditionum consentanea sunt et 
praedicta actiones quasi pedisequae illarum ab initio processerunt, in vetustioris quidem edicti 
ordinatione in loca devia et multo distantia devagantes, per nostram autem providentiam his 
congregatae, cum oportuerat ea quae de eodem paene loquuntur in confinio ponere. 


Alius itaque liber post duo primos nobis excogitatus est de usuris et traiecticiis pecuniis et de 
instrumentis et testibus et probationibus nec non praesumptionibus. Et memorati tres singulares 
libri iuxta compositionem de rebus positi sunt. Post hos si qua de sponsalibus vel nuptiis vel 
dotibus legibus dicta sunt reposuimus, tribus librorum voluminibus ea concludentes. De tutelis 
autem et curationibus geminos libros conscripsimus. Et memoratam ordinationem octo librorum 
mediam totius operis reposuimus, omnia undique tam utilissima quam pulcherrima iura 
continentem. Quintus autem exoritur nobis digestorum articulus, in quo de testamentis et 
codicillis tam privatorum quam militum omne, quidquid antiquis dictum est, inveniat quis 
depositum: qui de testamentis appellatur. De legatis autem et fideicommissis quinque librorum 
numerus adgregatus est. Cumque nihil tam peculiare fuerat, quam ut legatis quidem legis 
falcidiae narratio, fideicommissis autem senatus consulti trebelliani, singulis libris utrique eorum 
adplicatis tota pars quinta in novem libros coadunata est. Solum autem senatus consultum 
trebellianum ponendum esse existimavimus: captiosas etenim et ipsis veteribus odiosas 
pegasiani senatus consulti ambages et utriusque senatus consulti ad se tam supervacuas quam 
scrupulosas diversitates respuentes totum ius super his positum trebelliano senatus consulto 
adiudicavimus. 


Sed in his nihil de caducis a nobis memoratum est, ne causa, quae in rebus non prospere gestis 
et tristibus temporibus Romanis increbuit calamitatibus, bello coalescens civili, nostris 
remaneant temporibus, quae favor caelestis et pacis vigore firmavit et super omnes gentes in 
bellicis victoriis posuit, ne luctuosum monumentum laeta saecula inumbrare concedatur. Sexta 
deinde pars digestorum exoritur, in quibus omnes bonorum possessiones positae sunt, quae ad 
ingenuos, quae ad libertinos respiciunt: ut et ius omne, quod de gradibus et adfinitatibus 
descendit, legitim aeque hereditates et omnis ab intestato successio et tertullianum et 
orfitianum senatus consultum, ex quibus matres et filii invicem sibi heredes existunt, in geminos 
libros contulimus, bonorum possessionis multitudinem in compendiosum et manifestissimum 
ordinem concludentes. Post haec ea, quae de operis novi nuntiationibus damnique infecti et pro 
aedificiis dirutis et eorum insidiis et quae de aqua pluvia arcenda veteribus auctoribus placita 
sunt, nec non de publicianis et donationibus tam inter vivos quam mortis causa conficiendis cauta 
legibus invenimus, in librum singularem deduximus. De manumissionibus autem et de liberali 
causa alius liber res pondit: Quemadmodum et de adquisitione tam dominii quam possessionis 
et titulis qui eam inducunt multae et variae lectiones uni sunt insertae volumini: Alio libro 
deputato his, qui iudicati vel in iure confessi sunt, et de bonorum detentionibus et venditionibus 
et ut ne quid in fraudem creditorum fiat. Postque haec omnia interdicta glomerata sunt: et 
deinceps exceptiones et de temporum prolixitatibus et de obligationibus et actionibus liber 
iterum singularis extenditur: ut praefata sexta pars totius digestorum voluminis octo libris 
definiatur. Septimus autem et novissimus articulus digestorum sex libris formatus est. 


Quo de stipulationibus seu verborum obligationibus et fideiussoribus et mandatoribus , nec non 
novationibus et solutionibus et acceptilationibus et de praetoris stipulationibus omne quod ius 
invenitur gemino volumine inscriptum est, quod in libris antiquis nec numerari possibile fuit. Et 

post hoc duo terribiles libri positi sunt pro delictis privatis et extraordininariis nec non publicis 
criminibus, qui omnem continent severitatem poenarumque atrocitatem. Quibus permixta sunt 
et ea quae de audacibus hominibus cauta sunt, qui se celare conantur et contumaces existunt: 
et de poenis, quae condemnatis infliguntur vel conceduntur, nec non de eorum substantiis. Liber 
autem singularis pro appellationibus nobis excogitatus est contra sententias tam civiles quam 
criminales causas finientes. Cetera autem omnia, quae ad municipales vel de decurionibus et 
muneribus vel publicis operibus vel nundinis et pollicitationibus ac diversis cognitionibus et 
censibus vel significatione verborum veteribus inventa sunt quaeque regulariter definita, in se 
recepit quinquagesimus, totius consummationis perfectus. 


Quae omnia confecta sunt per virum excelsum nec non prudentissimum magistrum ex quaestore 
et ex consule Tribonianum, qui similiter eloquentiae et legitimae scientiae artibus decoratus et 
in ipsis rerum experimentis emicuit nihilque maius nec carius nostris umquam iussionibus duxit: 
nec non per alios viros magnificos et studiosissimos perfecta sunt, id est Constantinum virum 
illustrem comitem sacrarum largitionum et magistrum scrinii libellorum sacrarumque 
cognitionum, qui semper nobis ex bona opinione et gloria sese commendavit: nec non 
Theophilum virum illustrem magistrum iurisque peritum in hac splendissima civitate laudabiliter 
optimam legum gubernationem extendentem: et Dorotheum virum illustrem et facundissimum 
quaestiorum, quem in Berytiensium splendidissima civitate leges discipulis tradentem propter 
eius optimam opinionem et gloriam ad nos deduximus participemque huius operis fecimus: sed 
et Anatolium virum illustrem magistrum, qui et ipse apud Berytienses iuris interpres constitutus 
ad hoc opus adlectus est, vir ab antiqua stirpe legitima procedens, cum et pater eius Leontius et 
avus Eudoxius post patricium inclutae recordationis quaestorium et antecessorem et Leontium 
virum gloriosissimum praefectorium et consularem atque patricium filium eius optimam sui 
memoriam in legibus reliquerunt: nec non Cratinum virum illustrem et comitem sacrarum 
largitionum et optimum antecessorem huius almae urbis constitutum: qui omnes ad praedictum 
opus electi sunt una cum Stephano, Mena, Prosdocio, Eutolmio, Timotheo, Leonide, Leontio, 
Platone, lacobo, Constantino, lohanne, viris prudentissimis, qui patroni quidem sunt causarum 
apud maximam sedem praefecturae, quae orientalibus praetoriis praesidet, omne autem suae 
virtutis testimonium undique accipientes et a nobis ad tanti operis consummationem electi sunt. 


Et cum omnes in unum convenerunt gubernatione Triboniani viri excelsi, ut tantum opus nobis 
auctoribus possint conficere, deo propitio in quinquaginta libros opus consummatum est. Tanta 
autem nobis antiquitati habita est reverentia, ut nomina prudentium taciturnitati tradere nullo 
patiamur modo: sed unusquisque eorum, qui auctor legis fuit, nostris digestis inscriptus est: hoc 
tantummodo a nobis effecto, ut, si quid in legibus eorum vel supervacuum vel imperfectum aut 
minus idoneum visum est, vel adiectionem vel deminutionem necessariam accipiat et rectissimis 
tradatur regulis. Et ex multis similibus vel contrariis quod rectius habere apparebat, hoc pro aliis 
omnibus positum est unaque omnibus auctoritate indulta, ut quidquid ibi scriptum est, hoc 
nostrum appareat et ex nostra voluntate compositum: nemine audente comparare ea quae 
antiquitas habebat his quae nostra auctoritas introduxit, quia multa et maxima sunt, quae 
propter utilitatem rerum transformata sunt. Adeo ut et si principalis constitutio fuerat in 
veteribus libris relata, neque ei pepercimus, sed et hanc corrigendam esse putavimus et in melius 
restaurandam. Nominibus etenim veteribus relictis, quidquid legum veritati decorum et 
necessarium fuerat, hoc nostris emendationibus servavimus. Et propter hanc causam et si quid 
inter eos dubitabatur, hoc iam in tutissimam pervenit quietem, nullo titubante relicto. 


Sed cum prospeximus, quod ad portandam tantae sapientiae molem non sunt idonei homines 
rudes et qui in primis legum vestibulis stantes intrare ad arcana eorum properant, et aliam 

mediocrem eruditionem praeparandam esse censuimus, ut sub ea colorati et quasi primitiis 
omnium imbuti possint ad penetralia eorum intrare et formam legum pulcherrimam non 
coniventibus oculis accipere. Et ideo Triboniano viro excelso, qui ad totius operis gubernationem 
relectus est, nec non Theophilo et Dorotheo viris illustribus et facundissimis antecessoribus 
accersitis mandavimus, quatenus libris, quos veteres composuerunt, qui prima legum argumenta 
continebant et institutiones vocabuntur, separatim collectis, quidquid ex his utile et aptissimum 
et undique sit elimatum et rebus, quae in praesenti aevo in usu vertuntur, consentaneum 
invenitur, hoc et capere studeant et quattuor libris reponere et totius eruditionis prima 
fundamenta atque elementa ponere, quibus iuvenes suffulti possint graviora et perfectiora 
legum scita sustentare. 


Admonuimus autem eos, ut memores etiam nostrarum fiant constitutionum, quas pro 
emendatione iuris promulgavimus, et in confectione institutionum etiam eadem emendatione 
ponere non morentur: ut sit manifestum et quid antea vacillabat et quid postea in stabilitatem 
redactum est. Quod opus ab his perfectum ut nobis oblatum et relectum est, et prono suscepimus 
animo et nostris sensibus non indignum esse iudicavimus et praedictos libros constitutionum 
vicem habere iussimus: quod in oratione nostra, quam eisdem libris praeposuimus, apertius 
declarat. Omni igitur Romani iuris dispositione composita et in tribus voluminibus, id est 
Institutionum et Digestorum seu Pandectarum nec non constitutionum, perfecta et in tribus annis 
consummata, quae ut primum separari coepit, neque in totum decennium compleri sperabatur: 
omnipotenti deo et hanc operam ad hominum sustentationem piis obtulimus animis uberesque 
gratias maximae deitati reddidimus, quae nobis praestitit et bella feliciter agere et honesta pace 
perpotiri et non tantum nostro, sed etiam omni aevo tam instanti quam posteriori leges optimas 
ponere. 


Omnibus itaque hominibus eandem sanctionem manifestam facere necessarium esse 
perspeximus, ut sit eis cognitum, quanta confusione et infinitate absoluti in quantam 
moderationem et legitimam veritatem pervenerunt: legesque in posterum habeant tam directas 
quam compendiosas omnibusque in promptu positas et ad possidendi libros earum facilitatem 
idoneas: ut non mole divitiarum expensa possint homines supervacuae legum multitudinis 
adipisci volumina, sed vilissima pecunia facilis eorum comparatio pateat tam ditioribus quam 
tenuioribus, minimo pretio magna prudentia reparanda.Si quid autem in tanta legum 
compositione, quae ab immenso librorum numero collecta est, simile forsitan raro inveniatur, 
nemo hoc vituperandum existimet, sed primum quidem imbecillitati humanae, quae naturaliter 
inest, hoc inscribat, quia omnium habere memoriam et penitus in nullo peccare divinitatis magis 
quam mortalitatis est: quod et a maioribus dictum est. 


Deinde sciat, quod similitudo in quibusdam et his brevissimis adsumpta non inutilis est, et nec 
citra nostrum propositum hoc subsecutum: aut enim ita lex necessaria erat, ut diversis titulis 
propter rerum cognationem adplicari eam oporteat, aut, cum fuerat aliis diversis permixta, 
impossibile erat eam per partes detrahi, ne totum confundatur. Et in his partibus, in quibus 
perfectissimae visiones expositae veterum fuerant, quod particulatim in eas fuerat sparsum, hoc 
dividere ac separare penitus erat incivile, ne tam sensus quam aures legentium ex hoc 
perturbentur. Similique modo si quid principalibus constitutionibus cautum est, hoc in 
Digestorum volumine poni nullo concessimus modo, quasi constitutionum recitatione sufficiente: 
nisi et hoc raro ex isdem causis, quibus similitudo adsumpta est. Contrarium autem aliquid in hoc 
codice positum nullum sibi locum vindicabit nec invenitur, si quis subtili animo diversitatis 
rationes excutiet: sed est aliquid novum inventum vel occulte positum, quod dissonantiae 
querellam dissoluit et aliam naturam inducit discordiae fines effugientem. Sed et si quid forsitan 

praetermissum est, quod in tantis milibus quasi in profundo positum latitabat, et, cum idoneum 
fuerat poni, obscuritate involutum necessario derelictum est: quis hoc apprehendere recto animo 
possit? primo quidem propter ingenii mortalis exiguitatem: deinde propter ipsius rei vitium, quod 
multis inutilibus permixtum nullam sui ad eruendum praebuit copiam: deinde quod multo utilius 
est pauca idonea effugere, quam multis inutilibus homines praegravari. 


Mirabile autem aliquid ex his libris emersit, quod multitudo antiqua praesente brevitate paucior 
invenitur. Homines etenim, qui antea lites agebant, licet multae leges fuerant positae, tamen ex 
paucis lites perferebant vel propter inopiam librorum, quos comparare eis impossibile erat, vel 
propter ipsam inscientiam, et voluntate iudicum magis quam legitima auctoritate lites 
dirimebantur. In praesenti autem consummatione nostrorum digestorum e tantis leges collectae 
sunt voluminibus, quorum et nomina antiquiores homines non dicimus nesciebant, sed nec 
umquam audiebant. Quae omnia collecta sunt substantia amplissima congregata, ut egena 
quidem antiqua multitudo inveniatur, opulentissima autem brevitas nostra efficiatur. Antiquae 
autem sapientiae librorum copiam maxime Tribonianus vir excellentissimus praebuit, in quibus 
multi fuerant et ipsis eruditissimis hominibus incogniti, quibus omnibus perlectis, quidquid ex his 
pulcherrimum erat, hoc semotum in optimam nostram compositionem pervenit. Sed huius operis 
conditores non solum ea volumina perlegerunt, ex quibus leges positae sunt, sed etiam alia multa, 
quae, nihil vel utile vel novum in eis invenientes, quod exceptum nostris digestis applicarent, 
optimo animo respuerunt. 


Sed quia divinae quidem res perfectissimae sunt, humani vero iuris condicio semper in infinitum 
decurrit et nihil est in ea, quod stare perpetuo possit ( multas etenim formas edere natura novas 
deproperat), non desperamus quaedam postea emergi negotia, quae adhuc legum laqueis non 
sunt innodata. Si quid igitur tale contigerit, augustum imploretur remedium, quia ideo 
imperialem fortunam rebus humanis deus praeposuit, ut possit omnia quae noviter contingunt 
et emendare et componere et modis et regulis competentibus tradere. Et hoc non primum a nobis 
dictum est, sed ab antiqua descendit prosapia: cum et ipse lulianus legum et edicti perpetui 
subtilissimus conditor in suis libris hoc rettulit, ut, si quid imperfectum inveniatur, ab imperiali 
sanctione hoc repleatur. Et non ipse solus, sed et divus Hadrianus in compositione edicti et 
senatus consulto, quod eam secutum est, hoc apertissime definivit, ut, si quid in edicto positum 
non inveniatur, hoc ad eius regulas eiusque coniecturas et imitationes possit nova instruere 
auctoritas. 


Haec igitur omnia scientes, patres conscripti et omnes orbis terrarum homines, gratias quidem 
amplissimas agite summae divinitati, quae vestris temporibus tam saluberrimum opus servavit: 
quo enim antiquitas digna divino non est visa iudicio, hoc vestris temporibus indultum est. Hasce 
itaque leges et adorate et observate omnibus antiquioribus quiescentibus: nemoque vestrum 
audeat vel comparare eas prioribus vel, si quid dissonans in utroque est, requirere, quia omne 
quod hic positum est hoc unicum et solum observari censemus. Nec in iudicio nec in alio 
certamine, ubi leges necessariae sunt, ex aliis libris, nisi ab isdem institutionibus nostrisque 
digestis et constitutionibus a nobis compositis vel promulgatis aliquid vel recitare vel ostendere 
conetur, nisi temerator velit falsitatis crimini subiectus una cum iudice, qui ei audientiam 
accommoduabit, poenis gravissimis laborare. Ne autem incognitum vobis fiat, ex quibus veterum 
libris haec consummatio ordinata est, iussimus et hoc in primordiis digestorum nostrorum inscribi, 
ut manifestissimum sit, ex quibus legis latoribus quibusque libris eorum et quot milibus hoc 
iustitiae Romanae templum aedificatum est. Legis latores autem vel commentatores eos 
elegimus, qui digni tanto opere fuerant et quos et anteriores piissimi principes admittere non 
sunt indignati, omnibus uno dignitatis apice impertito nec sibi quodam aliquam praerogativam 

vindicante. Cum enim constitutionum vicem et has leges obtinere censuimus quasi ex nobis 
promulgatas, quid amplius aut minus in quibusdam esse intellegatur, cum una dignitas, una 
potestas omnibus est indulta? 


Hoc autem quod et ab initio nobis visum est, cum hoc opus fieri deo adnuente mandabamus, 
tempestivum nobis videtur et in praesenti sancire, ut nemo neque eorum, qui in praesenti iuris 
peritiam habent, nec qui postea fuerint audeat commentarios isdem legibus adnectere: nisi 
tantum si velit eas in graecam vocem transformare sub eodem ordine eaque consequentia, sub 
qua voces Romanae positae sunt ( hoc quod Graeci kata poda dicunt), et si qui forsitan per 
titulorum subtilitatem adnotare maluerint et ea quae paratitla nuncupantur componere. Alias 
autem legum interpretationes, immo magis perversiones eos iactare non concedimus, ne 
verbositas eorum aliquid legibus nostris adferat ex confusione dedecus. Quod et in antiquis edicti 
perpetui commentatoribus factum est, qui opus moderate confectum huc atque illuc in diversas 
sententias producentes in infinitum detraxerunt, ut paene omnem Romanam sanctionem esse 
confusam. Quos si passi non sumus, quemadmodum posteritatis admittatur vana discordia? si 
quid autem tale facere ausi fuerint, ipsi quidem falsitatis rei constituantur, volumina autem 
eorum omnimodo corrumpentur. Si quid vero, ut supra dictum est, ambiguum fuerit visum, hoc 
ad imperiale culmen per iudices referatur et ex auctoritate Augusta manifestetur, cui soli 
concessum est leges et condere et interpretari. 


Eandem autem poenam falsitatis constituimus et adversus eos, qui in posterum leges nostras per 
si glorum obscuritates ausi fuerint conscribere. Omnia enim, id est et nomina prudentium et 
titulos et librorum numeros, per consequentias litterarum volumus, non per sigla manifestari, ita 
ut, qui talem librum sibi paraverit, in quo sigla posita sunt in qualemcumque locum libri vel 
voluminis, sciat inutilis se esse codicis dominum: neque enim licentiam aperimus ex tali codice in 
iudicium aliquid recitare, qui in quacumque sua parte siglorum habet malitiam. Ipse autem 
librarius, qui eas inscribere ausus fuerit, non solum criminali poena secundum quod dictum est 
plectetur, sed etiam libri aestimationem in duplum domino reddat, si et ipse dominus ignorans 
talem librum vel comparaverit vel confici curaverit. Quod et antea a nobis dispositum est in 
constitutione, quam ad legum professores dimisimus. 


Leges autem nostras, quae in his codicibus, id est institutionum seu elementorum et digestorum 
vel pandectarum posuimus, suum obtinere robur ex tertio nostro felicissimo sancimus consulatu, 
praesentis duodecimae indictionis tertio kalendas ianuarias, in omne aevum valituras et una cum 
nostris constitutionibus pollentes et suum vigorem in iudiciis ostendentes in omnibus causis, sive 
quae postea emerserint sive in iudiciis adhuc pendent nec eas iudicialis vel amicalis forma 
compescuit. Quae enim iam vel iudiciali sententia finita sunt vel amicali pacto sopita, haec 
reuscitari nullo volumus modo. Bene autem properavimus in tertium nostrum consulatum et has 
leges edere, quia maximi dei et domini nostri ihesu christi auxilium felicissimum eum nostrae rei 
publicae donavit, cum in hunc et bella Parthica abolita sunt et quieti perpetuae tradita, et tertia 
pars mundi nobis adcrevit (post Europam enim et Asiam et tota Libya nostro imperio adiuncta 
est) et tanto operi legum caput impositum est, omnia caelestia dona nostro tertio consulatui 
indulta. Itaque omnes iudices nostri pro sua iurisdictione easdem leges suscipiant et tam in suis 
iudiciis quam in hac regia urbe habeant et proponant, et praecipue vir excelsus huius almae urbis 
praefectus. Curae autem erit tribus excelsis praefectis praetoriis tam Orientalibus quam lIllyricis 
nec non Libycis per suas auctoritates omnibus, qui suae iurisdictioni suppositi sunt, eas 
manifestare. 


De iuris et facti ignorantia. Quamvis, cum causam tuam ageres, ignorantia iuris propter 
simplicitatem armatae militiae adlegationes competentes omiseris, tamen si nondum satisfecisti, 


523 


permitto tibi, si coeperis ex sententia conveniri, defensionibus tuis uti. Cum ignorantia iuris 
excusari facile non possis, si maior annis hereditati matris tuae renuntiasti, sera prece subveniri 
tibi desiderasSi emancipata a patre intra annum bonorum possessionem petere cessasti, 
praetendere iuris ignorantiam nullis rationibus potes. Si post divisionem factam testamenti 
vitium in lucem emerserit, ex his, quae per ignorantiam confecta sunt, praeiudicium tibi non 
comparabitur. Ostende igitur apud correctorem virum clarissimum amicum nostrum 
testamentum vel fide veri deficere vel iuris ratione stare non posse, ut infirmata scriptura, quae 
testamenti vice prolata est, solidam successionem obtineasCum falsa demonstratione mutari 
substantia veritatis minime possit, respondendo id quod paternum erat ex maternis esse bonis 
nihil egisti. Si non transactionis causa, sed indebitam errore facti olei materiam vos archantico 
stipulanti dare spopondisse rector animadverterit provinciae, reddito quod debetis residui 
liberationem condicentes audiet. Error facti necdum negotio finito nemini nocet: nam causa 
decisa velamento tali non instauratur. 


Cum testamentum nullo iure constiterit, ex eius, quae ab intestato successit, professione sola 
velut ex testamento liberos per errorem profitentis orcini vel proprii liberti, si non ipsius accessit 
iudicium, cum errantis voluntas nulla sit, effici non potuerint. Non idcirco minus, quod a vobis 
velut a liberis debitam accepisse pecuniam samus dicitur, cum nullus sit errantis consensus, 
movere status quaestionem prohibentur eius heredes. Cum quis ius ignorans indebitam 
pecuniam persolverit, cessat repetitio. Per ignorantiam enim facti tantum repetitionem indebiti 
soluti competere tibi notum est. Quamvis in lucro nec feminis ius ignorantibus subveniri soleat, 
tamen contra aetatem adhuc imperfectam locum hoc non habere retro principium statuta 
declarant. Constitutiones principum nec ignorare quemquam nec dissimulare permittimus. Ne 
passim liceat mulieribus omnes suos contractus retractare in his, quae praetermiserint vel 
ignoraverint, statuimus, si per ignorantiam iuris damnum aliquod circa ius vel substantiam suam 
patiantur, in his tantum casibus, in quibus praeteritarum legum auctoritas eis suffragatur, 
subveniri. 


De precibus imperatori offerendis et de quibus rebus supplicare liceat vel non. Licet servilis 
condicio deferendae precis facile capax non sit, tamen admissi sceleris atrocitas et laudabilis fidei 
exemplum super vindicanda caede domini tui hortamento fuit, ut praefecto praetorio iuxta 
adnotationis nostrae decretum demandaremus (quem adire cura), ut auditis his, quae in libello 
contulisti, et reos investigare et severissimam vindictam iuxta legum censuram exigere curet. 
Quotiens rescripto nostro moratoria praescriptio remittitur, aditus supplicandi pandatur. Quod 
autem totius negotii cognitionem tollit et vires principalis negotii exhaurit, sine gravi partis 
alterius dispendio convelli non potest. Nec praescriptionis igitur peremptoriae relaxatio petatur. 
Nec damnosa fisco nec iuri contraria postulari oportet. Universa rescripta, quae in debitorum 
causis super praestandis dilationibus promulgantur, non aliter valeant, nisi fideiussio idonea 
super solutione debiti praebeatur. 


Si quis adversus praefectorum praetorio sententias duxerit supplicandum victusque fuerit denuo, 
nullam habebit licentiam iterum super eadem causa supplicandi. X Universis simul hanc 
observantiam remittimus, ut, a quocumque liberae condicionis constituto vel servo supplicante 
impetratum fuerit rescriptum, minime requiratur, per quem preces oblatae sunt. Rescripta 
contra ius elicita ab omnibus iudicibus praecipimus refutari, nisi forte aliquid est, quod non laedat 
alium et prosit petenti vel crimen supplicanti indulgeat. Instrumentorum exempla non prosit 
precibus adiunxisse, sed necesse sit eorum in supplicatione vim exprimi, ut responsuro principi 
vera precatio rem aperiat cognoscendam, solis, cum necessitas exegerit, verbis precibus 
inserendis, quorum de sensu inter partes ita dubitari contigerit, ut etiam merito nostrum 


524 


expectetur iudicium. Quando libellus principi datus litis contestationem facit. Dubium non est 
contestationem intellegi etiam, si nostrae fuerint tranquillitati preces oblatae, easque adversus 
heredem quoque eius in quem porrectae sunt vel ab herede eius qui meruerit exerceri. 
Temporales actiones, quae per oblationem precum et ad eas rescriptiones perpetuantur, definire 
necessarium esse duximus, ne quis putet ad alias etiam, quae certis taxantur temporibus, hoc 
pertinere. Sciant igitur omnes eas tantummodo per oblationes precum et ad eas rescripta 
perpetuari, quae a praetore constitutae annali tempore coartatae sunt. 


Ut lite pendente vel post provocationem aut definitivam sententiam nulli liceat imperatori 
supplicare. Licet, postquam supplicasti, priusquam rescriptum impetrares, praeses provinciae vir 
clarissimus pronuntiaverit, cum tamen a sententia non provocaveris, rescriptum, quod postea 
secutum esse suggeris, ad retrahenda quae decreto terminata sunt non patrocinatur. Supplicare 
causa pendente non licet, nisi vel actorum vel pronuntiationis editio denegetur. Qui autem 
terminatam rescripto vel consultatione quaestionem exquisito suffragio refricare conabitur, in 
omnem litis aestimationem adversario suo protinus condemnetur: omni venia deneganda, si quis 
contra haec supplicare temptaverit. Qui licitam provocationem omiserit, perpetuo silere debebit 
nec a nobis impudens petere per supplicationem auxilium. Quod si fecerit, desiderio suo carebit 
et ignominiae poena notabitur 


Si contra ius utilitatemve publicam vel per mendacium fuerit aliquid postulatum vel impetratum. 
Non idcirco minus is, cui a nostro rescripto cognitio delata est, iudicare potest, quod ex gestis 
quaedam in precibus omissa proponis. Praescriptione mendaciorum opposita, sive in iuris 
narratione mendacium reperiatur sive in facti sive in tacendi fraude, pro tenore veritatis, non 
deprecantis adfirmatione, datum iudicem cognoscere debere et secundum hoc de causa convenit 
ferre sententiam. Puniri iubemus decem librarum auri multa iudices, qui vetuerunt precum argui 
falsitatem. Etsi non cognitio, sed exsecutio mandatur, de veritate precum inquiri oportet, ut, si 
fraus intervenit, de omni negotio cognoscatur Etsi legibus consentaneum sacrum oraculum 
mendax precator attulerit, careat penitus impetratis et, si nimia mentientis invenitur improbitas, 
etiam severitati subiaceat iudicantis. Omnes cuiuscumque maioris vel minoris administrationis 
universae nostrae rei publicae iudices monemus, ut nullum rescriptum, nullam pragmaticam 
sanctionem, nullam sacram adnotationem, quae generali iuri vel utilitati publicae adversa esse 
videatur, in disceptatione cuiuslibet litigii patiantur proferri, sed generales sacras constitutiones 
modis omnibus non dubitent observandas. 


De diversis rescriptis et pragmaticis sanctionibus. Si libellum de communi causa tu fraterque tuus 

dedistis, quamvis rescriptum ad unius personam directum sit, utrique tamen prospectum est. 
Falso adseveratur auctoritatem rescriptorum devoluto spatio anni obtinere firmitatem suam non 
oportere, cum ea, quae ad ius rescribuntur, perennia esse debent, si modo tempus, intra quod 
adlegari vel audiri debeat, non sit comprehensum. Sancimus, ut authentica ipsa atque originalia 
rescripta et nostra manu subscripta, non exempla eorum, insinuentur. | Si qua beneficia 
personalia sine die et consule fuerint deprehensa, auctoritate careant. Sacrilegii instar est divinis 
super quibuscumque administrationibus vel dignitatibus promulgandis obviare beneficiis. Sacri 
adfatus, quoscumque nostrae mansuetudinis in quacumque parte paginarum scripserit 
auctoritas, non alio vultu penitus aut colore, nisi purpurea tantummodo scriptione illustrentur, 
scilicet ut cocti muricis et triti conchylii ardore signentur: eaque tantummodo fas sit proferri et 
dici rescripta in quibuscumque iudiciis, quae in chartis sive membranis subnotatio nostrae 
subscriptionis impresserit. 


Hanc autem sacri encausti confectionem nulli sit licitum aut concessum habere aut quaerere aut 
a quoquam sperare: eo videlicet, qui hoc adgressus fuerit tyrannico spiritu, post proscriptionem 

bonorum omnium capitali non immerito poena plectendo. Universa rescripta, sive in personam 
precantium sive ad quemlibet iudicem manaverint, quae vel adnotatio vel quaevis pragmatica 
sanctio nominetur, sub ea condicione proferri praecipimus, si preces veritate nituntur, nec 
aliquem fructum precator oraculi percipiat impetrati, licet in iudicio adserat veritatem, nisi 
quaestio fidei precum imperiali beneficio monstretur inserta. Nam et vir magnificus quaestor et 
viri spectabiles magistri scriniorum: qui sine praefata adiectione qualecumque divinum 
responsum dictaverint, et iudices, qui susceperint, reprehensionem subibunt et, qui illicite dictata 
scribere ausi fuerint cuiuscumque scrinii memoriales seu pragmaticarii vel adiutores primicerii, 
amissione cinguli ferientur. Pragmaticas praeterea sanctiones non ad singulorum preces super 
privatis negotiis proferri, sed si quando corpus aut schola vel officium vel curia vel civitas vel 
provincia vel quaedam universitas hominum ob causam publicam fuderit preces, manare 
decernimus, ut hic etiam veritatis quaestio reservetur. 


De statuis et imaginibus. Si quis iudicum accepisse aeneas vel argenteas vel marmoreas statuas 
extra imperiale beneficium in administratione positus detegetur, emolumenta, quae acceperit in 
ea positus dignitate, quam polluit, cum extortis titulis vel praesumptis in quadruplum fisco nostro 
inferat simulque noverit existimatonis suae poenam se subiturum. Nec eos sane a periculo 
pudoris haberi volumus immunes, qui adulandi studio aut metu inconstanti ignavia transire quae 
sunt interdicta temptaverint. Si quando nostrae statuae vel imagines eriguntur seu diebus, ut 
adsolet, festis sive communibus, adsit iudex sine adorationis ambitioso fastigio, ut ornamentum 
diei vel loco et nostrae recordationi sui probet accessisse praesentiam. In nostrae serenitatis 
imaginibus ac statuis erigendis privatae collationis iniuriam propulsari praecipimus, ne quid in 
eo suum collator agnoscat. Et virtutum praemia tribui merentibus convenit et aliorum honores 
aliis damnorum occasionem fieri non oportet. Idcirco quotiens vel iudicibus nostris vel cuilibet alii 
statua fuerit a quocumque collegio seu officio vel in hac sacratissima civitate vel in provinciis 
postulata, nequaquam ex discriptione sumptus colligi patimur, sed eius, cuius ad honorem 
petitur, expensis propriis statuam collocari praecipimus. 


De his qui ad statuas confugiunt. Qui ad statuas vel vitandi metus vel creandae invidiae causa 
confugerint, si certas habuerint causas, quibus confugere ad imperatoria simulacra debuerint, 
iure ac legibus vindicentur. Si vero probati fuerint artibus suis invidiam inimicis creare voluisse, 
ultrix in eos sententia proferatur. De officio praefectorum praetorio Orientis et Illyrici. Libellus 
praefecto praetorio datus pro contestatione haberi non potest. Formam a praefecto praetorio 
datam, et si generalis sit, minime legibus vel constitutionibus contrariam, si nihil postea ex 
auctoritate mea innovatum est, servari aequum est. Imperatores Valentinianus, Theodosius, 
Arcadius . Si quos iudices vel propter adversam et longinquam corporis valetudinem vel propter 
neglegentiam aut furtum vel simile aliquod vitium sublimitas tua inutiles esse reppererit, his ab 
administratione remotis et vice eorum aliis subrogatis furibusque poenis legitimis subactis ad 
nostrae mansuetudinis scientiam non crimina, sed vindicta referatur. De ordinario iudice semper 
illustris est cognitio praefecturae, licet militari viro ab eo facta fuerit iniuria. Si qui posthac velut 
indebitis oneribus gravati ad preces crediderint convolandum sive de naviculariis rationibus sive 
transvectionibus, rescripta, quae de omnibus his atque huiusmodi ordinationibus emitti 
contigerit, ad sedem sublimitatis tuae rescribantur. 


De officio praefecti praetorio Africae et de omni eiusdem dioeceseos statu. Quas gratias aut 
quas laudes domino deo nostro Ihesu Christo exhibere debeamus, nec mens nostra potest 
concipere nec lingua proferre. Multas quidem et antea a deo meruimus largitates et 
innumerabilia circa nos eius beneficia confitemur, pro quibus nihil dignum nos egisse 
cognoscimus: prae omnibus tamen hoc, quod nunc deus omnipotens per nos pro sua laude et pro 

suo nomine demonstrare dignatus est, excedit omnia mirabilia opera, quae in saeculo 
contigerunt, ut Africa per nos tam brevi tempore reciperet libertatem, ante centum et quinque 
annos a vvandalis captivata, qui animarum fuerant simul hostes et corporum. Nam animas 
quidem diversa tormenta atque supplicia non ferentes rebaptizando ad suam perfidiam 
transferebant: corpora vero liberis natalibus clara iugo barbarico durissime subiugabant. lpsas 
quoque dei sacrosanctas ecclesias suis perfidiis maculabant: aliquas vero ex eis stabula fecerunt. 
Vidimus venerabiles viros, qui abscissis radicitus linguis poenas suas mirabiliter loquebantur: alii 
vero post diversa tormenta per diversas dispersi provincias vitam in exilio peregerunt. Quo ergo 
sermone aut quibus operibus dignas deo gratias agere valeamus, quod per me, ultimum servum 
suum, ecclesiae suae iniurias vindicare dignatus est et tantarum provinciarum populos a iugo 
servitutis eripere? Quod beneficium dei antecessores nostri non meruerunt, quibus non solum 
Africam liberare non licuit, sed et ipsam Romam viderunt ab eisdem vvandalis captam et omnia 
imperialia ornamenta in Africam exinde translata. Nunc vero deus per suam misericordiam non 
solum Africam et omnes eius provincias nobis tradidit, sed et ipsa imperialia ornamenta, quae 
capta Roma fuerant ablata, nobis restituit. 


Ergo post tanta beneficia, quae nobis divinitas contulit, hoc de domini dei nostri misericordia 
postulamus, ut provincias, quas nobis restituere dignatus est, firmas et illaesas custodiat et faciat 
nos eas secundum suam voluntatem ac placitum gubernare, et universa Africa sentiat 
omnipotentis dei misericordiam et cognoscant eius habitatores, quam a durissima captivitate et 
iugo barbarico liberati in quanta libertate sub felicissimo nostro imperio degere meruerunt. Hoc 
etiam deprecantes exoramus precibus sanctae et gloriosae semper virginis et dei genetricis 
mariae, ut, quidquid minus est rei publicae nostrae, per nos, ultimos servos suos, restituat in suo 
nomine deus et dignos nos faciat servitium eius adimplere. 


Deo itaque auxiliante pro felicitate rei publicae nostrae per hanc divinam legem sancimus, ut 
omnis Africa, quam deus nobis praestit, per ipsius misericordiam optimum suscipiat ordinem et 
propriam habeat praefecturam, ut sicut Oriens atque Illyricum, ita et Africa praetoriana maxima 
potestate specialiter a nostra clementia decoretur. Cuius sedem iubemus esse Carthaginem et in 
praefatione publicarum chartarum praefecturis aliis eius nomen adiungi, quam nunc tuam 
excellentiam gubernare decernimus. Et ab ea auxiliante deo septem provinciae cum suis iudicibus 
disponantur, quarum zeugi, quae proconsularis antea vocabatur, Carthago et Byzacium ac 
Tripolis rectores habeant consulares: reliquae vero, id est Numidia et Mauritaniae et Sardinia, a 
praesidibus cum dei auxilio gubernentur. Et in officio quidem tuae magnitudinis nec non pro 
tempore viri magnifici praefecti Africae trecentos nonaginta sex viros per diversa scrinia et officia 
militare decernimus. 


In officiis vero consularium ac praesidum quinquaginta homines per singula officia esse sancimus. 
Quae vero emolumenta sive magnificentia tua sive consulares et praesides et quid unusquisque 
ex officio eorum de publico consequi debet, notitia subter adnexa declarat. Optamus ergo, ut 
omnes iudices nostri secundum voluntatem et timorem dei et nostram electionem atque 
ordinationem sic suas administrationes gubernare studeant, ut nullus eorum aut cupiditati sit 
deditus aut violentias aliquas vel ipse inferat vel iudicibus aut officiis eorum aut quibuscumque 
aliis collatoribus inferre permittat. Licet enim per omnes provincias nostras deo iuvante 
festinemus, ut illaesos habeant collatores, maxime tamen tributariis dioeceseos Africanae 
consulimus, qui post tantorum temporum captivitatem meruerunt deo iuvante per nos lumen 
libertatis adspicere. Ergo iubemus omnes violentias et omnem avaritiam cessare et iustitiam 
atque veritatem circa omnes nostros tributarios reservari. Sic enim et deus placatur et ipsi 
possunt celerius, sicut collatores alii nostrae rei publicae, relevari atque florere. 

Sportulas etiam ab officio tam viri magnifici praefecti Africani quam reliquorum iudicum sic exigi 
iubemus, quomodo in nostris legibus est dispositum et ab omni re publica nostra custoditur, ut 
nullus audeat quocumque tempore vel quocumque modo earum excedere quantitatem. Hoc 
etiam praesenti sanctione credimus ordinandum, ut non multa dispendia pro completione 
chartarum vel codicillorum vel in nostro laterculo vel in scriniis praefecti praetoriorum per 
Africam iudices sustinere videantur, quia, si ipsi dispendiis laesi non fuerint, nullam habeant 
necessitatem eiusdem nostrae Africae tributarios praegravandi. lubemus ergo, ut iudices 
dioeceseos Africanae tam civiles quam militares in nostro laterculo pro codicillorum atque 
chartularum promotionis suae consuetudinibus nihil ultra quam sex solidos praebeant, at vero in 
scrinio praefectorum non ultra duodecim solidos cogantur inferre. Quem modum si quis 
excesserit, ipse quidem iudex triginta librarum auri dispendio subiacebit, officium vero eius non 
solum simile dispendium, sed et capitale periculum sustinebit. Nam si aliquis ex quacumque parte 
ausus fuerit iussiones nostras excedere et non festinaverit cum dei timore eas servare, non solum 
dignitatis aut substantiae periculum sustinebit, sed etiam ultimo supplicio subiacebit. 


Et est notitia deo auxiliante: pro annonis et capitu pro tempore praefecti praetorio per totam 
Africam auri libras centum. Pro annonis consiliariorum auri libras viginti. Pro annonis 
cancellariorum auri libras septem. Item officiis eius ita: in scrinio primo hominibus decem pro 
annonis XVIIIIS, pro capitu XIIS, fiunt solidi CXLVIIS. Ita: numerario pro annonis VI annona 
solidorum V et pro capitu III! capitus solidorum III, fiunt solidi XLVI. Secundo pro annonis Ill 
annona solidorum V et pro capitu Il capitus solidorum IIII, fiunt solidi XXIII. Tertio pro annonis Il 
annona solidorum V et pro capitu is capitus solidorum IIII, fiunt solidi XVI. Quarto quinto et sexto 
ad annonas is annona solidorum V et ad capitum 1 capitus solidorum III, fiunt solidi XXXIIIIS. 
Reliquis quattuor ad annonas I annona solidorum V et ad capitum S capitus solidorum III, fiunt 
solidi XXVIII. In scrinio secundo ut supra scriptum est. In scrinio tertio ut supra scriptum est. In 
scrinio quarto ut supra scriptum est. In scrinio primiscrinii, quod est subadiuvae, hominibus 
decem annonae xiiii capita xis, fiunt solidi cxvi. Ita: primiscrinio pro annonis iii annona solidorum 
v et pro capitu ii capitus solidorum iiii, fiunt solidi xxiii. Secundo pro annonis ii, annona solidorum 
ut supra scriptum est, et pro capitu is, capitus solidorum ut supra scriptum est, fiunt solidi xvi. 
Tertio et quarto pro annonis is, annona solidorum ut supra scriptum est, et pro capitu i, capitus 
solidorum ut supra scriptum est, fiunt solidi xxiii. Reliquis hominibus sex ad annonam i annona 
solidorum v et pro capitu i capitus solidorum iiii, fiunt solidi liiii. 


In scrinio commentariensis hominibus duodecim annonae xvii capita xiiiis, fiunt solidi cxliii. Ita: 
primo commentariensi annonae iii annona solidorum v, pro capitu ii capitus solidorum iiii, fiunt 
solidi xxiii. Sequentes homines tres ad annonas ii annona solidorum v, pro capitu is capitus 
solidorum iiii, fiunt solidi xlviii. Reliqui homines octo ad annonam i annona solidorum v et ad 
capitum i capitus solidorum iiii, fiunt solidi Ixxii. In scrinio ab actis hominibus decem annonae xiiii 
capita xii, fiunt solidi cxviii. Ita: primo annonae iii pro annona i solidi v, capita ii capitus solidorum 
iiii, fiunt solidi xxiii. Secundo et tertio ad annonas ii pro annona i solidi v et ad capitum is capitus 
solidorum iiii, fiunt solidi xxxii. Reliquis septem ad annonam i annona solidorum v et ad capitum 
i capitus solidorum iiii, fiunt solidi Ixiii. In scrinio libellerum hominibus sex annonae viis capita vis, 
fiunt solidi lxiiis. Ita: primo annonae ii pro annona solidi v, pro capitu is capitus solidorum iiii, 
fiunt solidi xvi. Secundo annona is pro annona solidi v, pro capitu i capitus solidorum iiii, fiunt 
solidi xis. Reliquis hominibus quattuor ad annonas i annona solidorum v et ad capitum i capitus 
solidorum iiii, fiunt solidi xxxvi. 


In schola exceptorum hominibus sexaginta annonae Ixxiiii capita Ixii solidi dcxviii. Ita: primo et 
secundo ad annonas iii pro annona solidi v et ad capita ii capitus solidorum iiii, fiunt solidi xlvi. 

Aliis hominibus quinque ad annonas ii annona solidorum v et ad capitum i capitus solidorum iiii, 
fiunt solidi Ixx. Reliquis hominibus decem ad annonas is annona solidorum v et ad capitum i 
capitus solidorum iiii, fiunt solidi cxv. Reliquis hominibus quadraginta tribus ad annonas i annona 
solidorum v et ad capitum i capitus solidorum iiii, fiunt solidi ccclxxxvii. In schola singulariorum 
hominibus quinquaginta annonae liis capita 1 solidi cccclxiis. Ita: primo annonae ii annona 
solidorum v, capitus i capitus solidorum iiii, fiunt solidi xiiii. Secundo tertio et quarto ad annonas 
is annona solidorum v et ad capitum i capitus solidorum iiii, fiunt solidi xxxiiiis. Reliquis hominibus 
quadraginta sex ad annonam i annona solidorum v et ad capitum i capitus solidorum iiii, fiunt 
solidi ccccxiiii. In schola mittendariorum hominibus quinquaginta annonae liis capita 1 solidi 
ccccixiis. Ita: primo annonae ii annona solidorum v, capitus i capitus solidorum iiii, fiunt solidi xiiii. 
Secundo tertio et quarto ad annonam is annona solidorum v et ad capitum i capitus solidorum 
iiii, fiunt solidi xxxiiiis. Reliquis hominibus quadraginta sex ad annonam i annona solidorum v et 
ad capitum i capitus solidorum iiii, fiunt solidi ccccxiiii. 


In schola cursorum hominibus triginta annonae xxxiis capita xxx solidi cclxxxiis. Ita: primo 
annonae ii annona solidorum v, capitus i capitus solidorum iiii, fiunt solidi xiiii. Secundo et tertio 
et quarto ad annonam is annona solidorum v et ad capitum i capitus solidorum iiii, fiunt solidi 
xxxiiiis. Reliquis hominibus viginti sex ad annonam i annona solidorum v et ad capitum i capitus 
solidorum iiii, fiunt solidi ccxxxiiii. In schola nomenculatorum hominibus duodecim annonae xiii 
capita xiis solidi cxv. Ita: primo annonae ii annona solidorum v, capitus is capitus solidorum iiii, 
fiunt solidi xvi. Reliquis hominibus undecim ad annonam i annona solidorum v et ad capitum i 
capitus solidorum iiii, fiunt solidi xcviiii. In schola stratorum hominibus sex annonae vii capita vi 
solidi lviiii. Ita: primo annonae ii annona solidorum v, capitus i capitus solidorum iiii, fiunt solidi 
xiiii. Reliquis hominibus quinque ad annonas i pro annona solidos v et ad capitum i pro capitu 
solidos iiii, fiunt solidi xlv. In schola praeconum hominibus decem annonae xi capita xs solidi xcvi. 
Ita: primo annonae ii pro annona solidos v, capitus is pro capitu solidos iiii, fiunt solidi xvi. Reliquis 
hominibus novem ad annonam i pro annona solidos v et ad capitum i pro capitu solidos iiii, fiunt 
solidi Ixxxi. 


In schola draconariorum hominibus decem annonae xi capita xs solidi xcvii. Ita: primo annonae 
ii pro annona solidos v, capitus is pro capitu solidos iiii, fiunt solidi xvi. Reliquis hominibus novem 
ad annonam i pro annona solidos v et ad capitum i pro capitu solidos iiii, fiunt solidi Ixxxi. In 
scrinio operum hominibus viginti annonae xxviii capita xxi solidi ccxxiiii. Ita: primo annonae iii pro 


hominibus sex ad annonam is pro annona solidi v et ad capitum i pro capitu solidi iiii, fiunt solidi 
Ixviiii. Reliquis aliis hominibus decem ad annonam i pro annona solidi v et ad capitum i pro capitu 


capitum i pro capitu solidi iiii, fiunt solidi xc. 


In schola chartulariorum hominibus quinquaginta annonae lviii capita liis solidi d. Ita: primo 


Reliquis aliis hominibus sex ad annonam is pro annona solidi v et ad capitum i pro capitu solidi 
iiii, fiunt solidi Ixviiii. Reliquis aliis hominibus quadraginta ad annonam i pro annona solidi v et ad 

capitum i pro capitu solidi iiii, fiunt solidi ccclx. Fiunt homines cccxcvi, annonae ccccxcviii 
solidorum iiccccxc, capita ccccxxs solidorum mdclxxxii, fiunt solidi iiiiclxxii. Item pro annonis et 
capitu consularis solidi ccccxlviii. Officiorum eius solidi clx. Pro tempore medicis hominibus 
quinque annonae xlviiii capita xviiis solidi cccxviiii. Ita: primo pro annonis xv capitibus vi solidi ic. 
Secundo pro annonis x capitibus solidi Ixx. Reliquis hominibus tribus ad annonas viii et ad capita 
iis solidi cl. 


Grammaticis hominibus duobus ad annonas x et ad capita v, ad solidos Ixx. Sophistis oratoribus 
hominibus duobus ad annonas x, ad capita v, ad solidos Ixx. Haec igitur, quae pro disponendis 
civilibus iudicibus Africae eorumque officiis, id est tam scriniariis amplissimae eius praefecturae 
quam cohortalibus, per hanc divinam constitutionem statuimus, tua magnitudo cognoscens ex 
kalendis septembribus futurae tertiae decimae indictionis effectui mancipari observarique 
procuret atque edictis publicis omnibus innotescant: his scilicet, qui ordinati fuerint a tua 
sublimitate secundum praesentem divinam constitutionem, firmitatem sui status in perpetuo 
habituris. Nam deo iuvante de militaribus iudicibus et de officiis eorum et de alio nostro exercitu 
per aliam sanctionem statuimus. | In nomine domini nostri Ihesu Christi ad omnia consilia 
omnesque actus semper progredimur. Per ipsum enim imperii iura suscepimus, per ipsum pacem 
cum persis in aeternum confirmavimus, per ipsum acerbissimos hostes et fortissimos tyrannos 
deiecimus, per ipsum multas difficultates superavimus, per ipsum et Africam defendere et sub 
nostrum imperium redigere nobis concessum est, per ipsum quoque, ut nostro moderamine recte 
gubernetur et firme custodiatur, confidimus. 


Unde iam per eius gratiam civilium administrationum iudices et officia singulis Africanis 
provinciis constituimus, attribuentes, quid emolumentorum unusquisque percipere debeat. Ad 
eius igitur providentiam etiam nunc animum nostrum referentes et armatas militias et duces 
militum ordinare disponimus. Sancimus itaque, ut dux limitis Tripolitanae provinciae in 
Leptimagnensi civitate sedes interim habeat, dux vero Byzacenae provinciae in Capsa et Thelepte 
civitatibus interim sedeat, dux autem Numidiae provinciae in Constantinensi civitate sedes 
interim habeat, dux autem Mauritaniae provinciae in Caesariensi civitate interim sedeat. 
lubemus etiam, ut in traiectu, qui est contra Hispaniam, quod septem dicitur, quantos providerit 
tua magnitudo, de militibus una cum tribuno suo, homine prudente et devotionem servante rei 
publicae nostrae per omnia, constituas, qui possit et ipsum traiectum semper servare et omnia, 
quaecumque in partibus Hispaniae vel Galliae seu Francorum aguntur, viro spectabili duci 
nuntiare, ut ipse tuae magnitudini referat. In quo traiectu etiam dromones, quantos provideris, 
ordinari facias. 


In Sardinia autem iubemus ducem ordinari et eum iuxta montes, ubi barbaricini videntur, sedere 

habentem milites pro custodia locorum, quantos et ubi tua magnitudo providerit. Et omnes 
diligenter pro commissis suae custodiae provinciis invigilent et ab omni hostium incursione 
subiectos nostros tueantur illaesos et festinent, die noctuque dei invocando auxilium et diligenter 
laborando, usque ad illos fines provincias Africanas extendere, ubi ante invasionem Vandalorum 
et Maurorum res publica Romana fines habuerat et ubi custodes antiqui servabant, sicut ex 
clusuris et burgis ostenditur. Maxime autem civitates, quae prope clusuras et fines antea 
tenebantur, cum essent sub Romano imperio constitutae, auxiliante divina misericordia, cum 
hostes per partes expelluntur, festinantes comprehendere atque manere et in illis locis duces et 
milies per partes accedant, ubi antea fines et clusurae provinciarum erant, quando integrae 
Africanae servabantur sub Romano imperio provinciae: 


Quod deo adnuente, cuius auxilio nobis restitutae sunt, speramus cito nostris provenire 
temporibus, et ut in securitate et pace provinciae cum antiquis finibus integrae serventur et 

vigiliis ac laboribus devotissimorum militum et cura spectabilium pro tempore ducum 
custodiantur illaesae, quoniam ita convenit, ut semper custodes fines provinciae servent, ne 
detur hostibus licentia incurrendi aut devastandi loca, quae nostri subiecti possident. Quantos 
autem milites sive pedestres sive equites per unumquemque limitem qui debent ad custodiendas 
provincias et civitates, tua magnitudo, prout consideraverit, ordinet et nobis referat, ut, si 
perviderimus sufficientem esse ordinationem, confirmemus eam, sin autem perspexerimus et 
aliquid amplius fieri, uteam augmentemus. Quid autem dux stipendiorum nomine pro se suisque 
hominibus et quid eius officium consequatur, hoc subdita declaratur notitia. 


Sicut ergo praedictum est, interim nunc duces ac milites secundum nostram dispositionem in locis 
seu civitatibus quibus iussimus sedeant, donec deo auxiliante nobis ac rei publicae nostrae per 
labores nostros in illis locis constitui possint, in quibus uniuscuiusque provinciae antiquus limes 
constitutus erat, quando florente Romana re publica memoratae provinciae integrae tenebantur. 
Pro limitaneis vero ordinandis ( quia necessarium nobis esse videtur, ut extra comitatenses 
milites per castra milites limitanei constituantur, qui possint et castra et civitates limitis 
defendere et terras colere, ut alii provinciales videntes eos per partes ad illa loca se conferant) 
exemplum fecimus unius numeri limitaneorum, ut secundum exemplum, quod nos misimus, per 
castra et loca, quae providerit tua magnitudo, eos ad similitudinem nostri exempli ordinet, sic 
tamen ut, si inveneris de provinciis idonea corpora, aut de illis, quos antea milites habebant, 
limitaneorum constituas numero in unoquoque limite, ut, si forsitan commotio aliqua fuerit, 
possint ipsi limitanei sine comitatensibus militibus una cum ducibus suis adiuvare loca, ubi 
dispositi fuerint, non longe limitem exeuntes nec ipsi limitanei nec duces eorum, ut nullum etiam 
dispendium a ducibus vel ducianis praedicti limitanei sustineant, nec aliquas sibi consuetudines 
de eorum stipendiis per fraudes ad suum lucrum convertant. Haec autem non solum in limitaneos 
volumus observari, sed etiam in comitatenses milites. 


Et unumquemque ducem et tribunos eorundem militum iubemus, ut semper milites ad 
exercitationem armorum teneant et non concedant eos divagari, ut, si quando necessitas 
contigerit, possint inimicis resistere: et nullum audeant duces aut tribuni commeatalem de ipsis 
dimittere, ne, dum sibi lucrum studeant conficere, incustoditas nostras relinquant provincias. 
Nam si usurpaverint memorati duces vel officia eorum seu tribuni commeatalem de militibus 
relinquere aut aliquod lucrum de eorum emolumentis subripere, hoc non solum in quadruplum 
iubemus publico dependere, sed etiam dignitate eos privari. Magis enim debent duces et tribuni 
supra deputata sibi emolumenta secundum labores suos de nostra largitate remunerationem 
sperare et non de commeatis militum aut de eorum stipendiis lucrum sibi adquirere, quoniam 
ideo ordinati sunt milites, ut per ipsos provinciae vindicentur: praecipue cum sufficienter et ipsis 
ducibus et officiis eorum emolumenta praestitimus et semper providimus unumquemque 
secundum labores suos ad meliores gradus et maiores dignitates perducere. 


Postquam vero deo placuerit et per tuam magnitudinem limes omnis in antiquum statum 
pervenerit et bene ordinatus fuerit, tunc, ubicumque necessitas emerserit, viri spectabiles duces 
invicem sibi, quando usus exegerit, auxilium praebeant, ut provinciae seu limites eorum vigiliis 
et laboribus deo iuvante illaesi custodiantur. Sicut autem iubemus audaces et feroces contra 
inimicos iudices ac milites nostros esse, sic volumus eos mites et benevolos circa collatores 
nostros existere et nullum damnum nullamque laesionem in eos efficere. Si autem quisquam de 
militibus ausus fuerit quamcumque laesionem tributariis nostris inferre, periculo viri spectabilis 
ducis seu tribuni et principis digna vindicta adficiatur et indemnes tributarii nostri custodiantur. 
Si vero pro quibusdam causis interpellatio apud nostros iudices facta fuerit, iubemus non amplius 
sportularum nomine, quam nostris legibus definitum est, exsecutores accipere, poenam eisdem 

legibus insertam ex transgressione formidantes. Cum autem deo adiuvante Africanae nostrae 
provinciae per tuam magnitudinem secundum nostram dispositionem ordinatae et limites in 
antiquum statum reducti et omnis Africa sic detenta fuerit, sicut erat, cum ergo haec omnia deo 
iuvante, praesente tua magnitudine, disposita et perfecta fuerint et per labores tuos antiquos 
fines omnis Africa receperit, et docuerit nos de omni ordinatione totius Africanae dioeceseos, id 
est quanti et qui milites in quibus locis vel civitatibus constituti sunt et quanti limitanei in quibus 
locis vel limitibus constituti sunt, tunc iubemus tuam magnitudinem ad nostram clementiam 
remeare. 


Interea vero si aliquas civitates seu castella per limitem constituta perviderit tua magnitudo 
nimiae esse magnitudinis et propter hoc non posse bene custodiri, ad talem modum eas construi 
disponat, ut possint per paucos bene servari. Cum autem magnitudo tua omnibus dispositis ad 
nos remeare iussa fuerit, tunc duces uniuscuiusque limitis, quotiens pro componendis civitatibus 
aut castris et pro stipendiis suis ac pro annonis aliquid opus habuerint, celerius ad virum 
magnificum praefectum per Africam significent, ut ipse quae necessaria fuerint festinet facere, 
ne aliqua protractio provinciis noceat. Ea vero, quae ipse fecerit vel quae adhuc necessarie 
procuranda sunt, postea et memoratus vir magnificus praefectus Africae et viri spectabiles duces 
et de aliis omnibus quae ibi aguntur frequenter ad nos referant, ut bene facta confirmemus et, 
quae opportunius debent fieri, ex nostra dispositione peragantur. Hoc etiam decernimus, ut 
duces, qui ordinandi sunt per Africanos limites, nihil amplius in sacratissimo palatio cuilibet 
personae aut dignitati vel in praetorio per Africam praefecturae vel magisteriae potestati 
praebeant, nisi quantum subter adnexa declarat notitia. 


Nam si quis amplius, quam in subdita notitia taxatum est, usurpaverit seu acceperit, triginta 
libras auri multae dependat nomine, cum et periculo indignationis nostrae serenitatis subiacebit: 
nulla alia qualibet persona aut dignitate aut officio accipiente aliquid ab eis praeter illos, quorum 
nomina in subiecta notitia continentur. Ad haec iubemus, ut deo iuvante unusquisque dux seu 
eorum officia, secundum quod notitia subter adnexa detinet, emolumenta sua ex tributis 
Africanae provinciae ex kalendis septembribus instantis felicissimae tertiae decimae indictionis 
percipiant. Et est notitia: deo volente debent delegari ducibus et eorum officiis in Africa 
constitutis pro annonis et capitu per singulos annos praebendis ita: Viro clarissimo duci 
Tripolitanae provinciae et hominibus eius annonae cxc, singulis annonis solidi v, capita clviii, 
singulis capitibus solidi iiii, simul fiunt pro annonis et capitu solidi mdlxxxii. Adsessori ducis et 
officio eius hominibus quadraginta annonae xcvis, singulis annonis solidi v, capita xlviii, singulis 


Adsessori uno annonae viii capita iiii. Primicerio uno annonae v capita ii. Numerario uno 
annonae iiii capita ii. Ducenariis quattuor ad annonas iiis, fiunt annonae xiiii, et ad capitum is, 
fiunt capita vi. Centenariis sex ad annonas iis, fiunt annonae xv, et ad capitum i, fiunt capita vi. 
Biarchis octo ad annonas ii, fiunt annonae xvi, et ad capitum i, fiunt capita viii. Circitoribus novem 
ad annonas ii, fiunt annonae xviii, et ad capitum i, fiunt capita viiii. Semissalibus undecim ad 
annonam is, fiunt annonae xvis, et ad capitum i, fiunt capita xi. Item viro clarissimo duci 
Byzacenae provinciae et hominibus eius annonae cxc, singulis annonis solidi v, capita clviii, 
singulis capitibus solidi iiii, simul fiunt pro annonis et capitu solidi mdlxxxii. Adsessori ducis et 
officio eius hominibus quadraginta annonae xcvis, singulis annonis solidi v, capita xlviii, singulis 
annonae viii capita iiii. Primicerio uno annonae v capita ii. Numererario uno annonae iiii capita 
i. Ducenariis quattuor ad annonas iiis, fiunt annonae xiiii, et ad capitum is, fiunt capita vi. 
Centenariis sex ad annonas iis , fiunt annonae xv, et ad capitum i, fiunt capita vi. Biarchis octo ad 

annonas ii, fiunt annonae xvi, et ad capitum i, fiunt capita viii. Circitoribus novem ad annonas ii, 
fiunt annonae xviii, et ad capitum i, fiunt capita viiii. Semissalibus undecim ad annonam is, fiunt 
annonae xvis, et ad capitum i, fiunt capita xi. 


Item viro clarissimo duci Numidiae provinciae et hominibus eius annonae cxc, singulis annonis 


Dividuntur sic: Adsessori uno annonae viii capita iiii. Primicerio uno annonae v capita ii. 
Numerario uno annonae iiii capita ii. Ducenariis quattuor ad annonas iiis, fiunt annonae xiiii, et 
ad capitum is, fiunt capita vi. Centenariis sex ad annonas iis, fiunt xv, et ad capitum i, fiunt capita 
vi. Biarchis octo ad annonas ii, fiunt annonae xvi, et ad capitum i, fiunt capita viii. Circitoribus 
novem ad annonas ii, fiunt annonae xviii, et ad capitum i, fiunt capita viiii. Semissalibus undecim 
ad annonas is, fiunt annonae xvis, et ad capitum i, fiunt capita xi. Item viro clarissimo duci 
Mauritaniae provinciae et hominibus eius annonae cxc, singulis annonis solidi v, capita clviii, 
singulis capitibus solidi iiii, simul fiunt pro annonis et capitu solidi mdlxxxii. 


Adsessori ducis et officio eius hominibus quadraginta annonae xcvis, singulis annonis solidi v, 
Dividuntur sic: Adsessori uno annonae viii capita iiii. Primicerio uno annonae v capita ii. 
Numerario uno annonae iiii capita ii. Ducenariis quattuor ad annonas iiis, fiunt annonae xiiii, et 
ad capitum is, fiunt capita vi. Centenariis sex ad annonas iis, fiunt annonae xv, et ad capitum i, 
fiunt capita vi. Biarchis octo ad annonas ii , fiunt annonae xvi, et ad capitum i, fiunt capita viii. 
Circitoribus novem ad annonas ii, fiunt annonae xviii, et ad capitum i, fiunt capita viii. 
Semissalibus undecim ad annonas is, fiunt annonae xvis, et ad capitum i, fiunt capita xi. Item viro 
clarissimo duci Sardiniae insulae et hominibus eius annonae cxc, singulis annonis solidi v, capita 
et officio eius hominibus quadraginta annonae xcvis, singulis annonis solidi v, capita xlviii, 
singulis capitibus solidi iiii, simul fiunt pro annonis et capitu solidi dclxxiiiis. Dividuntur sic: 


Adsessori uno annonae viii capita iiii. Primicerio uno annonae v capita ii. Numerario uno annonae 
iiii capita ii. Ducenariis quattuor ad annonas iiis, fiunt annonae xiiii, et ad capitum is, fiunt capita 
vi. Centenariis sex ad annonas iis, fiunt annonae xv, et ad capitum i, fiunt capita vi. Biarchis octo 
ad annonas ii , fiunt annonae xvi, et ad capitum i, fiunt capita viii. Circitoribus novem ad annoas 
ii, fiunt annonae xviii, et ad capitum i, fiunt capita viiii. Semissalibus undecim ad annonas is, fiunt 
annonae xvis, et ad capitum i, fiunt capita xi. Irem notitia consuetudinum, quas in sacro laterculo 
et in praetorio amplissimae praefecturae per Africam, iam in officio magistri militum pro 
tempore dux praebere oportet uniuscuiusque limitis sic: in sacro laterculo solidi vi: in officio 
magisteriae militum potestatis pro insinuandis administrationis suae divinis nostrae serenitatis 
adfatibus solidi xii: in officio amplissimae praefecturae per Africam pro insinuandis eiusdem 
chartis solidi xii. gloria itaque tua, quae per hanc pragmaticam sanctionem nostra statuit 
aeternitas, effectui mancipari observarique praecipiat. 


De officio praefecti urbis. Studentibus nobis statum urbis et annoniarum rationem aliquando 
firmare in animo subiit eiusdem annonae curam non omnibus deferre potestatibus. Ac ne 
praefectura urbis abrogatum sibi aliquid putaret, si totum ad officium annonarium redundasset 
eidem praefecturae sollicitudinis ac diligentiae necessitatem mandamus, sed non ita, ut lateat 
officium annonariae praefecturae, sed ut ambae potestates, in quantum sibi negotii est, tueantur 
civilem annonam sitque societas muneris ita, ut inferior gradus meritum superioris agnoscat 
atque ita superior potestas se exserat, ut sciat ex ipso nomine, quid praefecto debeatur annonae. 

Quod promulgatis sanctionibus tua sinceritas perscriptum esse non nescit, etiam ex praecepto 
nostro competenter observet nec quasdam personas de provincia existimet avocandas nisi 
tantummodo suos officiales et homines populares huius almae urbis seditioni obnoxios. 
Praefectura urbis cunctis quae intra urbem sunt antecellat potestatibus, tantum ex omnium 
parte delibans, quantum sine iniuria ac detrimento alieni honoris usurpet. Omnia corporatorum 
genera, quae in constantinopolitana civitate versantur, universos quoque cives atque populares 
praefecturae urbanae regi moderamine recognoscas. 


Primicerius adiutorum tuae sedis officii per biennium, quod in eodem gradu ex consuetudine 
priscae ordinationis emeruit, curam insuper personarum usurpatione omni atque ambitione 
cessante suscipiat: hoc etiam adiecto, ut, si quis ex memorato ordine vel condicionis humanae 
fine praeventus vel alia quacumque ratione militiae gradum propriae amisisse monstrabitur, 
solitae ambitionis iniuria vacante locum is, qui iuxta matriculae veritatem sequitur, obtineat. De 
officio magistri militum. Viri illustres comites et magistri peditum et equitum in provinciales 
nullam penitus habeant potestatem, nec amplissima praefectura in militares viros. Apparitores 
statutos officii tui ad aliud iudicium trahi minime oportebit. Sciat igitur illustris magnificentia tua 
sub te, sive civiliter sive criminaliter appetantur, eos litigare debere. Eos, qui ultra statutos officii 
magisteriae per orientem potestatis militant, civilium quoque iudicum sententiis super quolibet 
negotio subiacere: ipsis quin etiam statutis in tributariis collationibus civilium quoque iudicum 
dispositionibus procul dubio parituris. | Milites de locis, in quibus consistunt, ad alia loca sine 
speciali nostrae serenitatis auctoritate nullatenus transferri praecipimus, nec eorum expensae in 
locis, in quibus consistunt, minuantur. Sed si forte quaedam urguens et necessaria causa 
emerserit, utilitati ac securitati publicae tam amplissimam praetorianam praefecturam quam 
tuam sedem sine ulla procrastinatione prospicere protinus oportet et suggestiones ad nostras 
aures destinare, indicantes tam loca, de quibus milites transferendi sunt, quam ea, ad quae 
pervenire eos oportet, nominaque fortissimorum numerorum, in quibus idem milites referuntur, 
nec non quantitatem annonarum et ante omnia causam, ob quam idem milites transferendi sunt, 
ut post talem suggestionem a nostra auctoritate competentia procedant. 


Cum propitia divinitate Romanum nobis sit delatum imperium, sollicita cura cauta diligentia 
pertractantes perspeximus oportere etiam partibus Armeniae et Ponto Polemoniaco et gentibus 
proprium magistrum militum per hanc legem constituere, tuamque magnitudinem, quae nobis 
ex ante gestis optime commendata est, idoneam ad talem fore dignitatem confidentes elegimus 
certasque provincias, id est Magnam Armeniam, quae interior dicebatur, et gentes (Anzetenam 
videlicet, Ingilenam, Asthianenam, Sophenam, Sophanenam, in qua est Martyropolis, 
Balabitenam) et primam et secundam Armeniam et Pontum Polemoniacum tuae curae cum suis 
ducibus commisimus, comite Armeniae penitus sublato, certosque subdidimus numeros, non m 
odo quos in praesenti novos constituimus, sed etiam de praesentalibus et orientalibus et aliis 
agminibus segregatos, non tamen quantitatem eorum agminum minuentes: sed quia plures eis 
addidimus sine rei publicae gravamine et sine augmento sumptuum, aliquantos subtraximus, ita 
tamen, ut et post hanc subtractionem ampliores remanserint, quam usque ad nostra felicia 
fuerant tempora. 


De officio quaestoris. Totius minoris laterculi curam scias ad tuae sublimitatis sollicitudinem 
pertinere, ita ut tuo arbitratu ex scrinio memoriae totius minoris laterculi dignitates, hoc est 
praepositurae omnes, tribunatus et praefecturae castrorum iuxta consuetudinem priscam 
clementiae meae auctoritate deinceps mittantur. Omnes minoris laterculi dignitates, quae sub 
cura quidem ac sollicitudine viri illustris quaestoris esse antea videbantur, postea vero vel 
universae vel mediae ad magistrorum militum potestatem dispositionemque transierant, placuit 

nunc clementiae meae vetusti temporis more renovato ad prisca deinceps iura revocare. Officia 
et condiciones, quae pertinent ad viros devotos in sacro scrinio memoriae militantes, nemini 
liceat sub quacumque occasione sine ulla divinae subscriptionis liberalitate peragere: eo, 
quicumque in hoc fuerit postea facinore convictus, publicatione bonorum suorum multando, 
officio quoque rectoris provinciae, in qua non adlegato super gerenda sollicitudine sacro 
rescripto aliquis ausus fuerit eandem curam sibimet usurpare, trium librarum auri dispendio 
feriendo. 


De officio magistri officiorum. Privilegiis dudum scholae vestrae indultis integris reservatis, ad 
ducenam etiam et centenam et biarchiam nemo suffragio, nisi labore unusquisque perveniat, 
principatum vero adipiscatur matricula decurrente, ita ut ad curas agendas et cursum illi exeant, 
quos ordo militiae vocat et laborum. Adiutor praeterea, in quo totius scholae status et magistri 
securitas constituta est, idoneus probitate morum ac bonis artibus praeditus nostris per 
magistrum obtutibus offeratur, ut nostro ordinetur arbitrio. Nemo agentum in rebus ordinem 
militiae atque stipendia praevertat, etiamsi nostri numinis per obreptionem detulerit indultum: 
ac si quis formam istiusmodi docebitur obtulisse, in locum, ex quo indecenter emerserat, 
revertatur, ut is gradu ceteros antecedat, quem stipendia longiora vel labor prolixior fecerit ante 
ire. Scholarium nostrorum devotio, probata nostris parentibus, circa nostrae maxime serenitatis 
adfectionem enituit. Inde quidquid ad fovenda servandaque eorum privilegia postulatur, statim 
credidimus admittendum. Ideoque suggestionem tui culminis approbantes viris spectabilibus 
comitibus scholarum verberandi regradandive senatores ac ducenarios licentiam denegamus. Ea 
namque, quae tali commotione digna sunt, ad tuae sublimitatis volumus referri notitiam. 


Curae perpetuae tui culminis credimus iniungendum, ut super omni limite sub tua iurisdictione 
constituto, quemadmodum se militum numerus habeat castrorumque ac clusurarum cura 
procedat, quotannis significare nobis propria suggestione procuret.lubemus eum ad militiam 
devotissimorum scholarium de cetero pervenire, qui nostrum meruit iudicium, nec licere pro 
tempore tui culminis administrationem habenti sine huiusmodi probatoria aliquem inter eosdem 
viros devotos, scholares suis referre praeceptionibus: sed sciat is, qui sine sacro rescripto ad 
eandem pervenire militiam ausus fuerit, non solum ea se privari, verum etiam poenae viginti 
librarum auri subici. lllud etiam observari de cetero volumus, ut, si quis locus statutorum 
scholarium in quacumque schola vacaverit, ille subrogetur, quem nostra pietas per sacrum 
rescriptum vacantem subire locum praeceperit. Ad haec quadrimenstruos breves eorundem 
scholarium cura tuae sublimitatis et pro tempore viri excellentissimi magistri officiorum conscribi 
volumus et eos sacro scrinio laterculi praestari ibi deponendos, ut semper notitia eorundem 
scholarium certa sit neque publico damnum aliquod infligatur. 


De officio comitis sacrarum largitionum. Palatinis haec cura debet esse praecipua, ut, periculo 
proprio notariis destinatis, super neglegentia iudicum, si ita res exegerit, conquerantur, ne eorum 
sit impunita desidia. ludices quoque de eorum nominibus referre convenit, quos commodis 
propriis magis quam utilitatibus publicis studere praeviderint. Breves etiam quadrimenstruos ad 
officium palatinum noverint dirigendos aurumque exactum ad sacras largitiones sine ulla 
dilatione esse mittendum . De officio comitis rerum privatarum. Si quid negotiorum fuerit 
actitatum, in quibus aliquid commodi fiscalis appareat, ad officium rei privatae tua gravitas acta 
transmittat, ut instructione percepta, quid sibimet iuris auxilio debeatur, agnoscat. Ad 
palatinorum curam et rationalium officia omnium rerum nostrarum et totius perpetuarii, hoc est 
emphyteuticarii, iuris exactio revertatur. Si quis iudicum vir illustris vel praefectus urbi 
cognitionem comitivae privatarum examini debitam sibimet vindicandam censuerit vel tuitionem 
contra eiusdem sedis statuta praestiterit, ad quinquaginta librarum auri illationem poenae 

nomine eius officium teneatur, quam decet in articulo exigi mansuetudinis nostrae aerario 
sociandam. 


De officio comitis sacri patrimonii. De officio proconsulis et legati. Legati non solum civiles, sed 
etiam criminales causas audiant, ita ut, si sententiam in reos ferendam perviderint, ad 
proconsules eos transmittere non morentur. | Officium hellesponti consularis aeternae 
recordationis patrem serenitatis nostrae adiit et expositis suis incommodis, quibus a vicarianis 
apparitoribus urguebatur, oravit sub tuae sublimitatis agere potestate. Cuius adlegationes 
humanae proclivius pium principem commoverunt: quod et nos obtinere censemus. De officio 
comitis Orientis. Titulos, qui alytarchiae et syriarchiae muneribus in prima Syria deputati sunt, 
per officia tam viri spectabilis comitis Orientis quam viri clarissimi rectoris provinciae flagitari 
praecipimus. Alytarchiae quidem ludi cura viri spectabilis comitis orientis et eius officii, 
syriarchiae vero sollicitudine viri clarissimi moderantis provinciam eiusque apparitionis 
exerceantur, nullique penitus curialium, nec si voluerint, idem munus vel honorem subeundi 
licentia permittatur. De officio praefecti Augustalis. Omnia tributa per Aegyptiacam dioecesin 
cura et providentia claritatis tuae a moderatoribus provinciarum exigi iubemus. Si qui tamen ex 
possessoribus sive militaribus sive non militaribus ad inferenda quae debent audaces extiterint, 
eos per militare etiam auxilium, si opus exegerit, ad solutionem compelli censemus 


Imperatores Theodosius, Arcadius, Honorius . Praefectus Augustalis ordinariorum sub se iudicum 
examinandi flagitia et super his referendi, non amovendi vel puniendi habeat potestatem. De 
officio vicarii. In civilibus causis vicarios comitibus militum convenit anteferri, in militaribus 
negotiis comites vicariis anteponi, quotiensque societas in iudicando contigerit, priore loco 
vicarius ponderetur, comes adiunctus accedat: si quidem cum praefecturae meritum ceteris 
dignitatibus antestet, vicaria dignitas ipso nomine eius se trahere indicet portinem et sacrae 
cognitionis habeat potestatem et iudicationis nostrae soleat repraesentare reverentiam. 
Relationes vicariorum, si quando usus attulerit, ad nostram mansuetudinem referantur. 
Relationes enim iudicum libenter audimus, ne administratorum decrescere videatur auctoritas, 
si eorum consulta veluti profanorum preces a nostris adytis repellamus. De officio praetorum. 
Praetori defertur haec iurisdictio sancientibus nobis, ut liberale negotium ipse disceptator 
examinet. Sane interponi ab eo decreta conveniet, ut, sive in integrum restitutio deferenda est, 
probatis dumtaxat causis ab eodem etiam interponatur decretum, seu tutoris dandi seu 
ordinandi curatoris, impleatur ab eo interpositio decretorum: quippe cum apud eum quoque 
adipisci debeat patronorum iudicio sedula servitus libertatem. Nec sane debita filiorum votis 
patrum vota cessabunt, ut patente copia liberos suos exuant potestate, magis propriis obsequiis 
mancipatos, cum sese intellegant his obsequii plus debere, a quibus sese memine runt vinculis 
sacris exutos. 


Tres tantummodo praetores electae opinionis in hac urbe per singulos annos iudicio senatus 
praecipimus ordinari, qui competentes causas et debitos actus integre disceptare atque tractare 
debebunt, ut hi tamen tres ex his, qui proprium larem in hac alma urbe habeant, non ex provinciis 
eligantur. Nec si qui forte propter aliquas causas ad hanc urbem de provinciis venerit, ad 
praeturae munus vocetur, sed hi tantummodo, ut dictum est, qui hic domicilium fovent, ita ut 
nec ipsi sumptus quosdam inferre cogantur inviti, sed habeant spontaneae liberalitatis arbitrium. 
De officio rectoris provinciae. Potest de falso causam cognoscens praeses provinciae incidentem 
proprietatis quaestionem dirimere. Praesides provinciarum oportet, si quis potentiorum extiterit 
insolentior et ipsi vindicare non possunt aut examinare aut pronuntiare nequeunt, de eius nomine 
ad nos aut certe ad praetorianae praefecturae scientiam referre : quo provideatur, qualiter 
publicae disciplinae et laesis tenuioribus consulatur. lustissimos et vigilantissimos iudices publicis 

adclamationibus collaudandi damus omnibus potestatem, ut honoris eis auctiores proferamus 
processus, et e contrario iniustos et maleficos querellarum vocibus accusandi, ut censurae 
nostrae vigor eos absumat. Nam si verae voces sunt nec ad libidinem per clientelas effusae, 
diligenter investigabimus: praefectis praetorio et comitibus, qui per provincias constituti sunt, 
provincialium nostrorum voces ad nostram scientiam referentibus. 


In officiales praefectorum cursum publicum laniantes vel prava contra utilitatem publicam 
molientes vindicandi tibi dedimus potestatem, ita ut praefectos de eorum culpa facias certiores. 
Potioris gradus iudicibus ab inferioribus competens reverentia tribuatur. Sed ubi publica 
tractatur utilitas, etsi minor iudex veritatem investigaverit, nulla maiori inrogatur iniuria. Sane 
qui insignia dignitatis ad hoc exercet, ut indignis iniuriis existimet adficiendos eos, qui officia cum 
potestate moderantur, non declinabit nostrae indignationis aculeos. Civitas rhodiorum iniuriam 
suam non tam decenter quam sero conquesta est. Unde inviolabili observatione sancimus, ut, 
quoniam tempore hiemis navigatio saepe periculosa est semper incerta, in illis quinque urbibus, 
quae potiores esse ceteris adseruntur, vicissim hiemandum sibi iudices recognoscant. Quod si 
cuiquam tale existat ingenium, ut praecepta nostra contemnat, quinquaginta ab eo argenti 
librae, centum ab eius officio, si aliter factum fuerit, fisci viribus inferantur. 


Qui ordinariam gesserit dignitatem, quidquid ex venturae delegationis titulis profligaverit, cum 
dispendio pudoris atque fortunae de propriis facultatibus intra provinciam positus inferre debebit. 
Ne quis iudicum in provincia sua praefectianum vel palatinum vel militem vel ex his etiam 
omnibus, qui antea in huiusmodi officiis fuerunt commorati, intercessorem ( id est exsecutorem) 
cuiusquam litigatoris petitione in quolibet seu privato seu publico negotio putet esse tribuendum. 
Nam peccantem circa consulta caelestia cum suo officio non solum detrimentum famae, sed 
etiam patrimoniorum damna comitentur. Nullus provinciae moderator augustissimam urbem 
sine iussione adire audeat. Nam si quem patuerit contra decreti nostri praecepta venisse, is 
congrua condemnatione plectetur. Nullum palatinis tibi obsecundantibus cum provincialibus 
volumus esse commercium : sed iudices scire debebunt hoc sibi praecipue esse commissum, ut 
ipsi a provincialibus exigant et consueta deposcant, palatinum vero possessor non horreat, qui 
non sibi, sed iudicibus atque officiis praeceptus est imminere. 


Moderatores provinciarum curam gerere iubemus, ne quid potentium procuratores perperam 
inliciteque committant. | Omnes per provincias apparitores pro inveterata auctoritate iuxta 
motum iudicis nudatos verberibus, si ita res tulerit, subiacere praecipimus, ut et facilis exsecutio 
rerum publicarum sit et officiorum insolentia comprimatur et iudicum severitati competens 
reddatur auctoritas. Si quis cohortalibus adhuc obsequiis obligatus regimen provinciae vel 
cingulum cuiuslibet militiae dignitatisve quoquo modo meruit, contra licitum  usurpatis 
impetratisve careat, etiamsi ultronea nostra liberalitate ius gerendae provinciae vel militiae seu 
dignitatis cuiuspiam sibi iactaverit fuisse delatum. Nulli iudicum, qui provincias regunt, in 
civitatibus, in quibus sacra palatia vel praetoria sunt, liceat relictis his privatorum sibi domus ad 
habitandum veluti praetoria vindicare, sed sacratissima modis omnibus inhabitare palatia seu 
praetoria, ut hac necessitate compellantur eorum reparationi providere. Ubi autem et palatium 
est et praetorium, palatium quidem habitationi praesidis, praetorium autem suscipiendis 
conservandisque speciebus publicis horreorum vice vel aliae necessariae rei deputetur. Quod si 
quis aliquando dissimulare temptaverit, protinus eum atque officium quinquaginta librarum auri 
multam ad reparandum sacrum quod neglexerit palatium solvere sancimus. Ut nulli patriae suae 
administratio sine speciali permissu principis permittatur. 


De quadrimenstruis tam civilibus quam militaribus brevibus. De officio praefecti vigilum. 
Praefecti vigilum huius urbis nihil de capitalibus causis sua auctoritate statuere debent, sed si 

quid huiusmodi evenerit, culmini tuae potestatis referre, ut de memoratis causis celsiore 
sententia iudicetur. De officio praefecti annonae. A 532 d. VIII id. mart. Constantinopoli post 
consulatum Lampadii et Orestae vv. cc. anno secundo. De officio civilium iudicum. Honorati, qui 
lites habere noscuntur, his horis, quibus causarum merita vel fata panduntur, residendi cum 
iudice non habeant facultatem. Si quis pro publicis functionibus, quae flagitantur, aliquo se 
defendere temptet munimine, adeat iudicem et promat, quae duxerit adserenda: quem si iudex, 
quod non arbitramur, minus audire maluerit, ipse quidem administrator triginta librarum auri, 
apparitio vero eius quinquaginta feriatur dispendio. De officio iudicum militarium. Numquam 
omnino in negotiis privatorum vel tuitio militaris vel exsecutio tribuatur; Praecipimus, ne quando 
curiales vel privatae condicionis homines ad militare exhibeantur iudicium vel contra se agentum 
actiones excipiant vel litigare in eo cogantur. Interminationem autem quinquaginta librarum auri 
adversus comitianum officium proponi decernimus, si quid contra haec aliquando temptaverit. 


Nemo de his, qui in virorum spectabilium ducum officiis militaverint, scholae agentum in rebus 
quacumque subreptione post completam militiam societur, ne agendi vices viri clarissimi 
principis accipiat facultatem. Si quis autem adversus haec nostrae perennitatis decreta venire 
conetur, militia spoliatus proscriptionis poena pro parte bonorum tertia constringatur. Duces 
limitum et praecipue, quibus gentes quae maxime cavendae sunt appropinquant, in ipsis 
limitibus commorari et milites ad proprium redigere numerum imminentibus magisteriis 
potestatibus diuturnisque eorum exercitationibus inhaerere praecipimus. Castrorum quin etiam 
refectionis clusuriarumque curam habeant. Quibus cum principe castrorumque praepositis pro 
laborum vicissitudine limitaneorum militum duodecimam annonarum partem, distribuendam 
videlicet inter eos magisteriae potestatis arbitrio, deputamus. Ne comitibus rei militaris vel 
tribunis lavacra praestentur. Omnem inquietudinem a curiis et civitatibus praecipimus prohiberi 
nec ulla privata ab his succendi balnea ad tribunorum vel ducum aliorumve militarium comitum 
usus nec adaerationem aliquam pro hac causa profligari. Illustribus enim tantum viris comitibus 
ac magistris militum ( si tamen id voluerint) hoc ministerium indulgemus: dupli poena 
violatoribus huius sanctionis imminente. 


De officio diversorum iudicum. Nemo iudex officialem ad eam domum, in qua mater familias agit, 
cum aliquo praecepto existimet esse mittendum, ut eandem in publicum protrahat, cum certum 
sit debita eius, quae intra domum considerato sexu semet contineat, domus eius vel cuiuscumque 
rei habita distractione, publicis necessitatibus posse servari. Quod si quis in publicum matrem 
familias posthac crediderit protrahendam, inter maximos reos citra ullam indulgentiam capitali 
poena plectetur. Singuli quique iudices sciant celsioribus viris et his, quorum nonnumquam 
iudicio provehuntur, honorificentiam esse debitam praestandam, nec in subscriptionibus suis 
fratres audeant nominare, apparitione multanda, cuius haec cura est. Sciant principes et 
cornicularii et primates officiorum, iudices etiam, ternas libras auri a suis facultatibus eruendas, 
si honoratis viris, quibus etiam consistorium nostrum ingrediendi facultas praebetur, secretarii 
iudicum non patuerit ingressus aut reverentia non fuerit in salutatione delata aut sedendi cum 
iudice societas denegata. 


Ut omnes tam civiles quam militares iudices post administrationem depositam per quinquaginta 
dies in civitatibus vel certis locis permaneant. Nemo ex viris clarissimis praesidibus provinciarum 
vel consularibus aut correctoribus neve qui administrationis maioris infulas meruerint, id est viri 
spectabiles proconsules vel praefectus Augustalis aut comes Orientis aut cuiuslibet tractus 
vicarius aut quicumque dux vel comes cuiuslibet limitis vel divinarum comes domorum, postquam 
sibi successum fuerit, audeat excedere de locis, quae rexisse noscitur, antequam quinquaginta 
dierum constitutus numerus finiatur. 

Sed per id tempus praesides quidem et consulares nec non correctores in metropoli, spectabiles 
vero iudices tam civiles quam militares in civitatibus administratae dioeceseos illustrioribus 
publice, nec domi vel intra sancrosanctos terminos vel regiones aut potentes domos latitantes, 
sed in celeberrimis locis ante omnium quos nuper gubernaverant ora versentur, ut pateat 
omnibus facultas libera super furtis aut criminibus querimoniam commovendi, ita ut ab omni 
defensus iniuria provisione post eum administrantis ac periculo officii nec minus curialium et 
defensoris civitatis, iuratoriae tantum cautioni commissus, postquam fuerit in querimoniam 
devocatus, pulsare volentibus ( ut dictum est) pro legum ratione respondeat: 


Nec ullam ante praefinitum tempus de provincia discedendi excusationem ei tribuat vel divina 
revocatoria vel codicilli alterius administrationis oblati vel praeceptum amplissimae tuae sedis, 
ut alterius provinciae moderatoris vices obtineat, aut praeceptum praefatae vel alterius civilis 
seu militaris cuiuscumque potestatis, ut quamcumque sollicitudinem publicam gerat aut 
exhibeatur vel deducatur, aut postremum cuiuslibet artis astutia, cuiuscumque occasionis 
excogitata calliditas excludatur, ut modis omnibus, quae pro universarum provinciarum salute 
sancimus, sortiantur effectum. Quod si quis temeritate punienda saluberrimam legem 
circumscribendam vel violandam crediderit, licet et maiestatis reus non immerito iudicetur, 
attamen quinquaginta librarum auri multam publicis calculis inferre cogetur: simili poena 
plectendo, qui post eum administratione suscepta minime eum curaverit honeste retinendum 
aut super eius fuga protinus referendum. 


Administrationem autem deponere non volumus decessorem, antequam successor ad provinciae 
fines pervenerit, licet litteris ad eum seu programmate vel edicto ad officium et provinciales usus 
fuerit. Ipse autem, qui praesentem fugiens non observaverit legem, ubicumque repertus fuerit, 
licet in hac florentissima civitate, ad provinciam sine ullo penitus obstaculo praeceptione tui 
culminis, cura etiam viri clarissimi rectoris provinciae, in qua repertus fuerit, deducetur, per sex 
mensuum curricula ibidem moraturus, quatenus interea minime crimina possint vel furta celari. 
Officium etiam, quod eum (debito tamen honore servato) non prohibuerit contra legis tenorem 
discedere, triginta librarum auri dispendio ferietur. Quod si intra quinquaginta dierum numerum 
fuerit forte pulsatus et praefato elapso tempore necdum finita lis fuerit, civiliter quidem super 
furtorum sceleribus pulsatus dato procuratore instructo post quinquaginta dies protinus habeat 
licentiam discedendi: accusatione vero super criminibus facta per inscriptionum laqueos inretitus 
usque ad terminum causae ibidem necessario perdurabit. 


Sciant autem universi iudices, apud quos vel administrationis iure vel ex praecepto amplissimae 
tuae sedis huiusmodi controversiae civiliter vel criminaliter ventilantur, intra viginti dierum 
spatium debere se praefata litigia, postquam orta fuerint, terminare. Nam si supersederint, ipsos 
quidem decem librarum auri condemnationem subire censemus, accusationem vero seu civilem 
intentionem semel in iudicium deductam praefato modo legitime terminari. De officio eius qui 
vicem alicuius iudicis obtinet. In causa quae spectat ad utilitatem rei publicae eum qui vice 
praesidis provinciae administrat potuisse cognoscere in dubium non venit. Sane si in aliquo 
captum est ius rei publicae, iuxta scita divorum principum defensores rei publicae ( si modo 
adesse fiduciam negotio putant) restitutionis auxilium possunt flagitare. Suggerente 
magnificentia vestra docta imperialis aeternitas debere eos, qui praeceptione principali seu 
vestrae sedis amplissimae tueri locum rectorum provinciarum noscuntur, auctoritatem habere 
tutores seu curatores petentibus dare, decretum etiam interponere ad alienandas minorum 
similiumque eis personarum seu curalium facultates, emancipationes quoque legibus celebrare 
et omnia quae ad iurisdictionem rectoris provinciae pertinent actitare, praecipere dignata est 

pro dispositione vestrae celsitudinis praefatas huiusmodi sollicitudines peragendi habere 
licentiam. 


De adsessoribus et domesticis et cancellariis iudicum. Studiorum labor meretur, ut hi, qui in 
publicis administrationibus constitui sociari sibi consiliorum participes cupiunt, spe praemiorum 
atque honorificentia sua provocent eos, quorum prudentiam sibi putant esse necessariam, non 
metu terribili et necessitate incongrua libertati. Praesides non per adsessores, sed per se 
subscribant libellis. Quod si quis adsessori subscriptionem inconsultis nobis permiserit, mox 
adsessor qui subscripsit exilio puniatur: praesidis vero nomen ad nos referri iubemus, ut in eum 
severius vindicetur. Consiliarios iudicum et cancellarios et eos, qui domesticorum funguntur 
officio, post depositam administrationem quinquaginta dies in provincia residere praecipimus. 
Pro confesso autem tenebitur, qui accusatus huiusmodi personam subtraxerit: eaque in 
quadruplum restitui iubemus, quae desiderantur ablata, ut duplum spoliatus accipiat, duplum 
noster fiscus adquirat. Domesticus iudicis a publicis actibus arceatur. Quod si necessitatibus 
publicis sese convictus fuerit miscuisse, statim eum ad maioris potestatis examen deduci oportet, 
ut competens in eo vindicta promatur. Nemo in provinciis, qui semel domestici vel cancellarii 
ministerium gesserit, ad eandem observationem aliqua ambitione iterum remeare concedatur. 
Nemo de domesticis ducum vel comitum militarium, officiis eorum connumeratus, post 
completum sui temporis actum ad eandem rursus sollicitudinem audeat adspirare: decem auri 
librarum condemnatione proposita, si quis hanc violare voluerit sanctionem: eadem poena officio 
quoque coercendo, si per ambitionem vel avaritiam ex his aliquid temerari concesserit. Velut 
castrense peculium filii familias adsessores etiam post patris obitum vindicent, qui consiliis 
propriis administratores iuvare consueverunt, si quid licitis honestisque lucris coadunare 
potuerunt. 


Nullus iudicum ad provinciam sibi commissam quemquam secum ducere audeat, cui domestici 
vel cancellarii nomen imponat, nec profectum ad se undecumque suscipiat , ne famae nota cum 
bonorum publicatione plectatur. Periculo enim primatum officii cancellarios, sub fide gestorum 
ex eodem officio electos iudicibus applicari iubemus, ita ut post depositam administrationem nec 
militiam deserant et provincialibus praesentiam sui exhibeant, quo volentibus sit accusandi eos 
facultas, si enim idonea causa exegerit, ad detegenda iudicis flagitia et quaestioni eos subdi 
oportet. Si post depositam administrationem | iudicum praesentiam vel exhibitionem 
domesticorum querimonia provincialium aut curalium vel aliqua publica necessitas postulaverit, 
per eosdem administratores, quorum domestici fuerint, iudicio legibusque tradantur. In 
consiliariis observari censemus, ut in eum, qui in sua provincia ultra quattuor menses 
moderatoribus adsederit adversus leges antiquas et divorum retro principum scita, proscriptio 
bonorum et accusatio publici criminis immineat, nisi per caeleste oraculum vel amplissimae tuae 
sedis praeceptionem sese defendat. 


Non parum adsessoribus magistratuum maiorum quam ipsis iudicibus nostrae benivolentiae 
liberalitas tribuenda est. Ideoque consiliarios virorum illustrium praefectorum tam praetorio 
quam huius inclitae urbis eminentissimorumque magistrorum militum nec non etiam viri illustris 
magistri officiorum, sive praedicto officio iam functi sunt seu fungentur in posterum, post 
depositum etiam officium ab omni indictionis onere seu civilium seu militarium iudicum prorsus 
immunes esse praecipimus, ut nec ab amplissima quidem sede tui culminis eis ulla molestia super 
suscipiendo quolibet gravamine penitus iniungatur: quinquaginta librarum auri officio tui 
culminis damnatione multando, si quid adversus statuta clementiae nostrae innovari 
concesserit . . Liceat omnibus iudicibus illustri praeditis potestate consiliarios sibi eosdem 
secundo ac tertio et saepius iniungere, quia qui semel recte cognitus est, ob hoc solum non debet, 

quod iam probatus est, improbari. Nemo ex his, qui advocati causarum constituti sunt vel fuerint 
et in hac regia urbe in quocumque iudicio deputati et in aliis omnibus provinciis nostro subiectis 
imperio, audeat in uno eodemque tempore tam advocatione uti quam consiliarii cuiuscumque 
magistratus, quibus res publica gerenda committitur, curam adripere, cum sat abundeque 
sufficit vel per advocationem causis perfectissime patrocinari vel adsessoris officio fungi, ne, cum 
in utrumque festinet, neutrum bene peragat: sed sive advocatus esse maluerit, hoc cum debita 
sollertia implere possit , vel si adsessionem elegerit, in ea videlicet permaneat, ita tamen, ut post 
consiliarii sollicitudinem depositam liceat ei ad munus advocationis reverti. 


Nec sit concessum cuidam duobus magistratibus adsidere et utriusque iudicii curam peragere 
( neque enim facile credendum est duabus etiam necessariis rebus unum sufficere: nam cum uni 
iudicio adfuerit, altero abstrahi necesse est sicque nulli eorum idoneum in totum inveniri), sed 
altera adsessione penitus semota unius magistratus esse contentum iudicio. Nec callidis 
machinationibus huiusmodi legem putet quis esse circrumscribendam et , si non consilarii signum 
quod solitum est chartis imponat, sed alias quasdam litteras excogitatas adsimulaverit, 
existimari ei licere fungi quidem memorato officio, sub huiusmodi tamen umbra latere, cum in 
legem committunt hi, qui vigorem eius scrupulosis et excogitatis artibus eludere festinant. Neque 
sibi blandiri quemquam oportet, quod et praesentis legis aculeos possit evadere, quemadmodum 
et anteriores leges super hacre positas deludebat. Si quis etenim in tali commisso fuerit inventus, 
sciat se de matriculis advocatorum penitus esse delendum et decem librarum auri multam nostris 
privatis largitionibus illaturum, per virum illustrem comitem rerum privatarum exigendam, et 
aliam maiorem regalis culminis subiturum offensam, cum nec ipse iudex, qui hoc fieri passus est 
et sciens prudensque hoc commiserit, sine imperiali commitione remanebit. Eadem poena 
subiciendo etiam eo vel eis, qui in his causis, quarum patrocinium adepti sunt quibusque 
advocationem suam praestiterint, adsessionis cuiuscumque magistratus colore audeat vel 
audeant iudicare, ne adfectionis suae advocationis memor incorrupti iudicis non possit nomen 
perferre. De annonis et capitu administrantium vel adsessorum aliorumve publicas sollicitudines 
gerentium vel eorum, qui aliquas consecuti sunt dignitates. 


Omnibus tam viris spectabilibus quam viris clarissimis iudicibus, qui per provincias sive militarem 
sive civilem administrationem gerunt, nec non comiti commerciorum, magistro aeris sive 
privatae rei, rationali per ponticam atque asianam dioecesin et adsessoribus iudicum singulorum 
in praebendis solaciis annonarum hic fixus ac stabilis servabitur modus, ut ea pro annonis et 
capitu dignitati suae debitis pretia consequantur, quae particularibus delegationibus soleant 
contineri. De contractibus iudicum vel eorum qui sunt circa eos et inhibendis donationibus in eos 
faciendis et ne administrationis tempore proprias aedes aedificent sine sanctione pragmatica. 
Quicumque administrationem in hac florentissima urbe gerunt, emere quidem mobiles vel 
immobiles res vel domus extruere non aliter possint, nisi specialem nostri numinis hoc eis 
permittentem divinam rescriptionem meruerint. 


Donationes vero omnimodo recusent, scientes non esse validas eas in quibuscumque rebus et 
quacumque aestimatione, nisi post administrationem depositam vel specialiter in scriptis 
donator eandem donationem ratam habuerit vel tempus quinquennale praeterierit, in quo nulla 
querella super isdem donationibus vel ab ipso donatore vel ab successoribus eius facta sit. 
Provincias vero moderantibus non solum donationes, sed etiam emptiones quarumcumque 
mobilium vel immobilium rerum praeter eas, quae ad alimonias vel vestem pertinent, et 
aedificationes, licet sacri apices aliquid eorum permiserint, penitus interdicimus. Nec ratum sit, 
quod his donatione vel venditione datum est, licet quinquennale tempus post depositam 
administrationem | excesserit vel consensus donatoris vel venditoris post eandem 

administrationem adiectus sit. Haec autem etiam ad domesticos et consiliarios eorum trahi 
necessarium duximus, illud etiam adicientes, ut nec per interpositam personam aliquid eorum 
sine periculo possit perpetrari. Quae etiam ad praeterita negotia referri sancimus, nisi 
transactionibus vel iudicationibus sopita sint. 


De modo multarum, quae ab iudicibus infliguntur. Multa damnum famae non inrogat. 
Procuratores meos, id est rationales, indicendae multae ius non habere saepe rescriptum est. 
Curator rei publicae, qui Graeco vocabulo logista nuncupatur, multandi ius non habet. Illustres 
viros praefectos praetorio usque ad quinquaginta librarum auri multas, cum peccatum 
gravissimum erit, sinimus pervenire. Multarum severa compendia aerario nostro protinus esse 
quaerenda nullus ignoret, nisi ipse iudex id, quod ad poenam admissi facinoris exculpitur, vel 
publicis operibus vel cursui publico vel aliis necessariis causis specialiter deputaverit. Eos, qui 
ordinario provincias iure moderantur, erga eorum personas, quos culpa reddit obnoxios, ultra 
duarum unciarum auri multam condemnare non patimur. Proconsularem vero potestatem, si 
multandi necessitas imminebit, senarum unciarum auri summa cohibebit: in qua forma etiam 
comes orientis atque praefectus augustalis erit. Ceteri vero spectabiles iudices et qui vice vestra 
administrationis gubernacula susceperunt, ultra tres auri uncias sibi intellegant licentiam 
denegandam. 


Id quoque observandum a moderatore esse censemus, ut in unius correptione personae, si ad id 
continuatio peccati impulerit, trinae tantum in annum condemnationis sub praestituta summa 
severitas exseratur. Quod si quis praedictum modum excesserit, huius auctor admissi 
condemnato ad dupli restituionem, fisco vero nostro ad inferendam eam quantitatem, quam 
multae nomine inflixerit, retinebitur. Nec tamen ad huiusmodi legis moderationem pertinere se 
credant, qui in peculatibus aut manubiis, id est depraedationibus concussionibus furtis atque aliis 
flagitiis, quae coerceri severius convenit, fuerint deprehensi, scilicet ut scripta per iudices 
memoratos, in cuiuslibet fuerit dirigenda dispendium, sententia proferatur. Nec putent factu 
facile esse, ut aut praecipiti persuasione condemnet quem culpa non ingravat, aut erubescenda 
varietate iudicii pro arbitrio proprio immutandum esse quod lex iusserit, nisi paupertas 
condemnati hoc persuaserit. 


Si quis de tenuioribus ac minusculariis rebus interpellandum te esse crediderit, in minoribus 
causis, id est usque ad quinquaginta solidorum summam, acta iudicialia conficias, scilicet ut, si 
quando quis vel debitum iustum vel servum, qui per fugam fuerit elapsus, vel quod ultra 
delegationem dederit postulaverit vel quodlibet huiusmodi, tua disceptatione restituas. Ceteras 
vero, quae dignae forensi magnitudine videbuntur, ordinario insinuato rectori. Defensores 
civitatum non ex decurionum seu cohortalium corpore, sed ex aliis idoneis personis huic officio 
deputentur. Utili ratione prospectum est, ut innocens et quieta rusticitas peculiaris patrocinii, id 
est defensoris locorum, beneficio fruatur, ut apud eum in pecuniariis causis litigandi habeat 
facultatem. In defensoribus universarum provinciarum erit administrationis haec forma et 
tempus quinquennii spatii metiendum: scilicet ut imprimis parentis vicem plebi exhibeas, 
descriptionibus rusticos urbanosque non patiaris adfligi, officialium insolentiae, iudicum 
procacitati salva reverentia pudoris occurras, ingrediendi, cum voles, ad iudicem liberam habeas 
facultatem, superexigendi damna vel spolia plus petentium ab his, quos liberorum loco tueri 
debes, excludas, nec patiaris quicquam ultra delegationem solitam ab his exigi, quos certum est 
nisi tali remedio non posse reparari. 


Defensores nihil sibi insolenter, nihil indebitum vindicantes nominis sui tantum fungantur officio: 
nullas infligant multas, severiores non exerceant quaestiones, plebem vel decuriones ab omni 
improborum insolentia et temeritate tueantur, ut id tantum, quod esse dicuntur, esse non 

desinant. Per omnes regiones, in quibus fera et periculi sui nescia latronum feruet insania, 
probatissimi quique et districtissimi defensores adsint disciplinae et quotidianis actibus praesint, 
qui non sinant crimina impunita coalescere: removeantur patrocinia, quae feruorem reis et 
auxilium scelerosis impertiendo maturari scelera fecerunt. Defensores civitatum oblatos sibi reos 
in ipso latrocinio vel congressu violentiae aut perpetrato homicidio stupro vel raptu vel adulterio 
deprehensos et actis publicis sibi traditos expresso crimine cum his, a quibus fuerint accusati, 
mox sub idonea prosecutione ad iudicium dirigant. Defensores ita praecipimus ordinari, ut sacris 
orthodoxae religionis imbuti mysteriis reverentissimorum episcoporum nec non clericorum et 
honoratorum ac possessorum et curialium decreto constituantur: de quorum ordinatione 
referendum est ad illustrissimam praetorianam potestatem, ut litteris eiusdem magnificae sedis 
eorum solidetur auctoritas. 


Quod si quid a qualibet persona contra publicam disciplinam in laesionem possessorum fieri 
cognoverint defensores, referendi habeant potestatem ad illustres et magnificos viros praefectos 
praetorio et illustres viros magistros equitum et peditum, magistros etiam officiorum et comites 
tam sacrarum largitionum quam rerum privatarum. lubemus cura ac sollertia defensorum 
minime possessores maioribus mensuris et ponderibus a susceptoribus praegravari, sed eos 
deprehensos ad iudicium dirigi cum ipso commissae fraudis indicio. Illud etiam fieri permittimus, 
ut, si provincialibus nostris contestari iniurias seu laesiones suas cupientibus actorum confectio 
a defensoribus denegetur, licentia eis tribuatur querellae propriae libellum conscriptum eo 
tenore, quo fuerat contestandum, in frequentioribus civitatum locis proponendi conveniendique 
scribas, tabularios et cetera officia publica commonenda, per quae libellum colligi oportebit 
atque invitis supra memoratis personis sub actorum confectione ingerendi, quorum quaestione 
fides possit inquiri: qua probata in eos, quos gestorum petitam confectionem negasse constiterit, 
vigor iudiciarius exseratur. 


Nulli defensorum licere decernimus, si de publica sollicitudine voluerit se liberare, nisi divinos 
adfatus intimaverit tuae sublimitatis iudicio, triginta librarum auri poenam tam moderatoribus 
provinciarum quam ceteris iudicibus vel temeratoribus sacri nostri oraculi subituris, si neglecta 
fuerit auctoritas principalis. lubemus eos tantummodo ad defensorum curam peragendam 
ordinari, qui sacrosanctis orthodoxae religionis imbuti mysteriis hoc imprimis sub gestorum 
testificatione , praesente quoque religiosissimo fidei orthodoxae antistite, per depositiones cum 
sacramenti religione celebrandas patefecerint. lta enim eos praecipimus ordinari, ut 
reverentissimorum episcoporum nec non clericorum et honoratorum ac possessorum et 
curialium decreto constituantur. De magistratibus municipalibus . Decuriones ad magistratum 
vel exactionem annonarum ante tres menses vel amplius nominari debent, ut, si querimonia 
eorum iusta videatur, sine impedimento in absolvendi locum alius subrogetur. Magistratus 
conficiendorum actorum habeant potestatem. De officio iuridici Alexandriae. lubemus apud 
Alexandrinae dumtaxat clarissimae civitatis iuridicum licitum et concessum esse singulis 
quibusque volentibus donationis conscriptae sollemniter instrumenta reserare, eisdemque robur 
adiciet gestorum series apud eundem virum confecta, tamquam si apud virum clarissimum 
moderatorem provinciae vel magistratus vel defensorem plebis habita fuisse diceretur. 


23. IMPERIUM ROMANUM 

Romanum imperium, quo neque ab exordio ullum fere minus neque incrementis toto orbe amplius humana potest 
memoria recordari, a Romulo exordium habet, qui Reae Silviae, Vestalis virginis, filius et, quantum putatus est, Martis 
cum Remo fratre uno partu editus est.is cum inter pastores latrocinaretur, decem et octo annos natus urbem exiguam 
in Palatino monte constituit XI Kal. Maias, Olympiadis sextae anno tertio, post Troiae excidium, ut qui plurimum 
minimumque tradunt, anno trecentesimo nonagesimo quarto. Romano Imperio exstincto, Romana Ecclesia non modo 
lingua Latina uti perrexit, verum etiam quodammodo custos eiusdem et fautrix fuit, sive in Theologiae ac Liturgiae, 
sive in institutionis et scientiae transmittendae provincia. Nostris quoque temporibus Latinae linguae et cultus cognitio 
perquam est necessaria ad fontes vestigandos ex quibus complures disciplinae ceteroqui hauriunt, exempli gratia 
Theologia, Liturgia, Patrologia et lus Canonicum, quemadmodum Concilium Oecumenicum Vaticanum Il docet (cfr 
Decretum de Institutione sacerdotali, Optatam totius, 13). In hac praeterea lingua, ut universalis Ecclesiae natura 
pateat, typica forma sunt scripti liturgici libri Romani Ritus, praestantiora Magisterii pontificii Documenta necnon 
sollemniora Romanorum Pontificum officialia Acta. 


A Collection Of Texts In Modern Ecclesiastical Latin. Textos Em Latim Moderno Eclesiástico. 
545 Pags. Prof. Dr. Darcy Carvalho. Fea-Usp. Sáo Paulo. Brazil. Studies In Medieval And 
Modern Latin. Anno 2021. Coletánea De Textos Em Latim Moderno Eclesiástico. 


SUMÉÁRIO E CONTEÜDO 


SUMÁRIO: Esta colecáo contém documentos pontifícios em latim eclesiástico moderno, a 
forma do latim atualmente utilizada pela Igreja Católica Romana em suas publicacóes oficiais. 
Uma colecáo semelhante pode ser compilada para a Igreja Anglicana. O latim eclesiástico é 
uma língua moderna e viva. Por isso adota e desenvolve regularmente novo vocabulário, 
regras gramaticais flexíveis, expressóes idiomáticas. Ao longo dos séculos, adotou diferentes 
ortografias, inclusive, a ortografia ramista ou francesa, que utiliza a letra J para indicar o i 
consonantal, sendo as letras v e u sáo sempre diferenciadas. Nosso primeiro documento 
exemplifica a ortografia atual do latim da Igreja. Como língua moderna completa, o latim 
eclesiástico também é um sistema de comunicacdo oral. A pronunciacdo latina da Igreja é bem 
conhecida, também é chamada de pronunciacáo tradicional italiana, apenas uma dentre as 
várias pronüncias tradicionais possíveis do latim. Desde a Idade Média, a Igreja tem uma longa 
história de expressar-se sobre questóes sociais, políticas e internacionais importantes. Essa 
língua consagra também todo um corpo de diretrizes eclesiásticas, oracóes e liturgia católicas. 
Assim, a Igreja retem e continua promovendo o latim, mesmo permitindo atualmente uso mais 
amplo dos vernáculos. Os documentos incluídos nesta colecdo abrangem vários séculos. 
Portanto, várias convencóes de redacdo serdo encontradas neste livro que podem ndo 
concordar com as convencóes de redacáo atuais usadas para o latim clássico estrito. Os textos 
latinos sáo reproduzidos com a grafia de suas fontes, e sem bibliografia, notas ou comentários. 
O latim eclesiástico moderno náo usa diacríticos, embora possam ser encontrados em textos 

antigos. Muitas palavras podem ser escritas de forma ligeiramente diferente de vez em 
quando, dependendo de como a palavra é pronunciada. Náo existe aqui a mesma ideia de 
grafia correta e incorreta que existe no latim clássico ou nos vernáculos modernos. Em vez 
disso, existe uma grafia aceitável ou inaceitável. No nos ocuparemos do estudo dos pontos 
gramaticais necessários para ler ou escrever latim, que podem ser adquiridos em qualquer 
gramática curta do latim clássico. Esta colecáo abrange apenas temas políticos e sociais e 
alguns textos dos doutores da Igreja. Náo inclui preces, passagens da Bíblia ou frases da 
liturgia cristd. Os textos sáo apresentados em ordem cronológica aleatória. Cabe ao leitor a 
tarefa de encontrar, no site do Vaticano, na Documenta Catholica Omnia ou em qualquer 
outro lugar, uma traducáo vernácula oficial dos textos transcritos. O alfabeto latino moderno 
é semelhante ao alfabeto inglés. O leitor pode comecar a ler e trabalhar a partir de qualquer 
parágrafo. 


CONTEÜDO. 
01. Aetatis Novae Instructio Pastoralis De Communicationibus Socialibus 
02. Inter Mirifica Decretum De Instrumentis Communicationis Socialis 


03. Communio Et Progressio Instructio Pastoralis Ad Decretum De  Instrumentis 
Communicationis Socialis 


04. Miranda Prorsus Litterae Encyclicae De Re Cinematographica, Radiophonica Ac Televisifica 
05. Gaudium Et Spes Constitutio Pastoralis De Ecclesia In Mundo Huius Temporis 
O6. Gravissimum Educationis Momentum » Declaratio De Educatione Christiana 


07. Paulus Episcopus Declaratio De Ecclesiae Habitudine Ad Religiones Non-Christianas Nostra 
Aetate » 


08. Rerum Novarum De Conditione Opificum Leonis Pp Xiii Litterae Encyclicae 

09. Pius Pp. Xi Epistula Encyclica Vigilanti Cura 

10. Litterae Encyclicae Mater Et Magistra Summi Pontificis loannis Pp. Xxiii 

11.Centesimus Annus 

12. Litterae Encyclicae Pacem In Terris Summi Pontificis loannis Pp. Xxiii 

13. Pius Pp. Xi Litterae Encyclicae Quadragesimo Anno De Ordine Sociali Instaurando 

14. Latinarum Litterarum Pius Pp. XI Motu Proprio. De Peculiari Litterarum Latinarum Schola 


15. Veterum Sapientia loannes PP. XXIIli Constitutio Apostolica De Latinitatis Studio 
Provehendo 


16. Pius Pp. Xi Litterae Apostolicae. Officiorum Omnium 


17. Pius Pp. Xi Motu Proprio. Latinarum Litterarum De Peculiari Litterarum Latinarum Schola 
In Athenaeo Gregoriano Constituenda. 


18. loannes Pp. Xxiii Constitutio Apostolica Veterum Sapientia De Latinitatis Studio 
Provehendo 


19. Pius Pp. Xii Litterae Encyclicae Humani Generis 

20. De Viris Illustribus Urbis Romae A Romulo Ad Augustum. Abbatis Lhomond. 


21. Benedictus Pp. Xvi Litterae Apostolicae De Pontificia Academia Latinitatis Condenda. 
Latina Lingua 


22.De Summa Trinitate Et De Fide Catholica Et Ut Nemo De Ea Publice Contendere Audeat 


23. Imperium Romanum 





FINIS OPERIS 


A COLLECTION OF TEXTS IN MODERN ECCLESIASTICAL LATIN. COLETÁNEA DE TEXTOS EM 
LATIM MODERNO ECLESIÁSTICO. 545 PAGS. PROF. DR. DARCY CARVALHO. FEA-USP. SÁO 
PAULO. BRAZIL. STUDIES IN MEDIEVAL AND IVIODERN LATIN. ANNO 2021. 


